# verses

text:
E tla re dikago tsa tlhaselo di wa mo letsatsing la polao e kgolo, go nne dinoka le dinokana tsa metsi mo dithabeng tsotlhe tse dikgolo le mo mebotong yotlhe e e godimo.


text:
E tla re ka letsatsi le Morena a fapang tshenyego ya morafe wa gagwe ka lone, a fodisa dintho tse ba di ntshitsweng, lesedi la ngwedi le tshwane le lesedi la letsatsi; lesedi la letsatsi le tla oketsega gasupa jaaka lesedi la malatsi a a supa.


text:
Bonang, leina la Morena le e tla, le tswa kwa kgakala; bogale jwa gagwe ke jo bo tukang, ke jo bo makete thata. Molomo wa gagwe o tletse kgalefo, loleme lwa gagwe lo tshwana le molelo o o nyeletsang.


text:
Mowa o a o ntshang o tla tshwana le noka e e tlang jaaka morwalela, e e fitlhang fa molaleng gore a kgarakgatshe ditšhaba ka kgadikanyo e e di isang mo tatlhegong. Kgole e e timetsang e mo marameng a merafe.


text:
Mme lo tla opela difela jaaka mo bosigong jwa go dira moletlo o o boitshepo, lo itumela ka pelo jaaka ba ba yang kwa thabeng ya Morena, kwa lefikeng la Iseraele, ba ntse ba letsa ditlhaka.


text:
Morena o tla utlwatsa tumo ya maru ya borena jwa gagwe, a bonatsa go itaya ga letsogo la gagwe ka bogale jo bo tukang le ka kgabo ya molelo o o nyeletsang le ka ledimo le ka pula ya sephaphathela le ka matlapana a sefako.


text:
Kotlo nngwe le nngwe ya thupa e o e atlholetsweng, e Morena a mo otlang ka yona, e tla dirafala ka meropa le diharepa, mme o tla tlhabana nabo ka letsogo le le kgadikanang.


text:
Gonne felo ga phisetso go setse go baakantswe gale; le gona go baakanyeditswe kgosi; go boteng, go atlhame. Mokoa wa molelo le wa dikgong wa gona o mogolo thata. Mowa wa Morena o o tshwanang le nokana ya sebabole o tla o tshuba.


text:
A tatlhego wee ya ba ba yang kwa Egepeto go batla thuso; ba ba ikaegang ka dipitse, ba ba ikanyang dikoloi tsa ntwa, ka di le dintsi, le bapalami, ka ba le bantsi thata; mme ba sa lebe Moitshepi wa Iseraele, ba sa batle Morena.


text:
Mme le ene o botlhale. O tla tlisa petso, a sa fetole mafoko a gagwe. O tla tsogela ntlo ya basenyi le thuso ya badirabosula.


text:
Kana Baegepeto ke batho, ga se Modimo. Dipitse tsa bone ke nama, ga se mowa. E tla re Morena a otlolola letsogo, mothusi a kgotšwe, mothusiwi a we; botlhe ba tla nyelela mmogo.


text:
Gonne Morena o buile jaana le nna a re: “Tau le tawana di rora godimo ga thopo e di e tshwereng, fa badisa ba bantsi ba bilediwa kwa go tsona; mme ga di tshoge ka ntlha ya mekgosi ya bone, ga di tshabe modumo wa bone.” Morena wa masomosomo o tla fologa jalo gore a tlhabane mo thabeng ya Sione le mo thabaneng ya yona.


text:
Morena wa masomosomo o tla sireletsa motse wa Jerusalema jaaka go dira dinonyane ka diphuka; o tla o femela, a o pholosa, a o rekegela, a o thusa.


text:
Gonne mo metlheng eo mongwe le mongwe o tla latlha medimo ya gagwe ya selefera le medimo ya gagwe ya gouta, e lo e itiretseng ka diatla tsa lona go leofa ka yona.


text:
Mme Baasiria ba tla wa ka tšhaka ya yo e seng monna; tšhaka ya yo e seng motho e tla ba nyeletsa. Ba tla tshaba tšhaka. Batlhabani ba bone e tla nna batlhanka.


text:
Lefika la bone le tla nyelela ka ntlha ya poifo. Dikgosana tsa bone di tla tlogela sefoka di tshogile. Go buile Morena jalo, yo o nang le molelo mo Sione le leiso mo Jerusalema.


text:
Mme mongwe le mongwe o tla nna jaaka botshabelo mo ledimong, le jaaka leobo mo puleng, le jaaka dinoka tsa metsi mo nageng e e omeletseng, le jaaka moriti wa lefika le legolo mo nageng ya lenyora.


text:
Dipelo tsa ba ba makgakga di tla tlhaloganya kitso. Diteme tsa ba ba koakoetsang di tla bua sentle ka thanolo.


text:
Gonne lesilo le bua bosilo. Pelo ya lone e loga maano a boithamako gore le dire tsa boikepo, le ganetse Morena ka tse di sokameng, le time yo o tshwerweng ke tlala, le tlhokise yo o bolawang ke lenyora metsi.


text:
Dibolai tsa molotsana di bosula. O loga maano a a sokameng gore a senyetse babogisegi ka dipolelo tsa maaka, le fa mohumanegi a bua nnete fela.


text:
Lona basadi ba lo iketlileng, tsogang lo utlwe lentswe la me! Lona barweetsana ba lo tlhokomologang, sekegelang mafoko a me tsebe!


text:
E tla re ngwaga o sena go feta le malatsi mangwe, lo tetesele, lona ba lo sa tshwenyegeleng sepe. Gonne go fula maungo a moweine go fedile; go phutha maungo a ditlhare ga go teng.


text:
Roromang, lona basadi ba lo iketlileng! Teteselang, lona barweetsana ba lo tlhokomologang! Apolang gotlhe, lo apare diaparo tsa bohutsana.


text:
le tshimo ya morafe wa me e e tlhogang mesu le ditshetlho; ee, lo lelele matlo otlhe a boitumelo le motse o o duduetsang.


text:
Gonne matlo a borena a tlogetswe, modumo wa motse o fetogile tidimalo. Thabana le serala sa ditlhodi e tla nna naga fela ka go sa feleng, fa diesele di itumelang teng, fa matsomane a fulang teng,


text:
go fitlhelela rona re goromelediwe Mowa o o tswang kwa godimo. Foo sekaka se tla fetoga tshimo ya ditlhare tse di ungwang, mme tshimo ya ditlhare tse di ungwang e tla kaiwa sekgwa.


text:
Foo tiro ya tshiamo e tla nna kagiso; leungo la molao e tla nna boikhutso le boiketlo ka go sa feleng.


text:
Morafe wa me o tla nna mo felong ga kagiso, mo matlong a a sireleditsweng, mo maikhutsong a boiketlo.


text:
Lo letlhogonolo, ka masimo otlhe a lona a le fa metsing, ka lo funolola maoto a kgomo le esele gore di itsamaele gongwe le gongwe.


text:
A tatlhego ya gago wee, wena mosenyi yo o sa senyediwang! A tatlhego ya gago wee, wena molotsana yo o sa direlwang ka bolotsana. E tla re o sena go senya, o senngwe ka wesi; e re fa o khutlile go dira ka bolotsana, ba go direle ka bolotsana.


text:
Morena, re tlhomogele pelo! Re go letile. O nne letsogo la rona mo mesong yotlhe. Ee, o nne thuso ya rona mo sebakeng sa tlalelo.


text:
Go tla nna tlhomamo ya metlha ya gago, e leng khumo ya pholoso e e tletseng le botlhale le kitso. Go boifa Morena ke lehumo la teng.


text:
Lefatshe le hutsafetse, le a swaba. Lebanone o tlhajwa ke ditlhong, o a omelela. Leboa la Sarone ke naga fela. Basane le Karemele di tlhotlhoregile matlhare.


text:
Merafe e tla nna matlapa a kalaka a a fisiwang; e tla nna ditlhare tsa mitlwa tse di remilweng tse di šwang mo molelong.


text:
Baleofi ba Sione ba tshogile. Teteselo e tshwere balotsana ba re: “Ke mang mo go rona yo o ka nnang fa molelong o o nyeletsang? Ke mang mo go rona yo o ka nnang fa dikgabong tse di sa khutleng?”


text:
Yo o dirang ka tshiamo a bua nnete; yo o nyatsang khumo ya kgatelelo a tlhotlhora diatla gore di se ka tsa amogela thelesetso; yo o ithibang ditsebe gore a se ka a utlwa melato ya go tsholola madi; yo o budulatsang matlho gore a se ka a bona bosula, a kgatlhega.


text:
Ke ene yo o tla agang mo mafelong a a godimo. Dikago tsa phemelo tsa mafika ke botshabelo jwa gagwe. Ke ene yo o fiwang dijo tsa gagwe. Metsi a gagwe ga a kgale.


text:
Pelo ya gago e tla gakologelwa sebaka sa therego e re: “O kae yo o neng a bala madi? O kae yo o neng a lekanya ka sekale? O kae yo o neng a bala dikago tsa phemelo?”


text:
Ga o kitla o tlhola o bona morafe o o matepe, morafe wa puo e e boteng e e sa utlwaleng, wa loleme lo lo koakoetsang lo lo sa tlhaloganngweng.


text:
Leba Sione, motse wa meletlo ya rona! Matlho a gago a tla bona Jerusalema e le boago jo bo femetsweng, e le tente e e sa hudugeng, e dimapo tsa yona di sa tlhomolelweng ka go sa feleng, e dithapo tsotlhe tsa yona di sa kgaogeng.


text:
Mme gona foo Morena o tla nna le rona e le yo o galalelang mo felong ga dinoka tse dikgolo; mme mekoro ga e ka ke ya tsamaya mo go tsona. Sekepe se segolo ga se nke se feta mo go tsona.


text:
Gonne Morena ke moatlhodi wa rona; Morena ke molaodi wa rona; Morena ke kgosi ya rona. Ke ene yo o tla re pholosang.


text:
Dithapo tsa gago di repile; ga di tshware kota ya diseile; ga di gagamatse masela. Foo ba tla abela khumo ya thopo e kgolo. Ditlhotsi di tla itseela se se thukhuthilweng.


text:
Go tla bo go se na monni ope yo o reng: “Ke a lwala.” Gonne morafe o o agileng teng o itshwaretswe melato.


text:
Lona ditšhaba, atamelang lo utlwe; lona merafe, tlhokomelang! A go utlwe lefatshe le tse di tletseng mo go lone; a go utlwe naga le tsotlhe tse di melang mo go yona!


text:
Gonne Morena o bogale le ditšhaba tse tsotlhe; o galefetse masomo otlhe a tsona; o a hutsitse, a a neela mo polaong.


text:
Babolawi ba tsona ba latlhwa fela. Direpa tsa bone di tlhatlosa sebodu sa tsona. Dithaba di ela madi a bona.


text:
Masomo otlhe a legodimo a tla nyelela. Legodimo le menwa jaaka lokwalo. Masomo otlhe a lone a swaba jaaka go swaba matlhare a moweine, jaaka matlhare a feie a tlhotlhorega mo setlhareng.


text:
Bonang, e tla re fa tšhaka ya me e gaketse kwa legodimong, e wele mo go Etomo, mo morafeng o ke o hutsitseng gore e dirafatse katlholo.


text:
Tšhaka ya Morena e tletse madi, e tlhamuketse mafura le madi a dikwana le a diphoko le mafura a diphilo tsa diphelehu. Gonne Morena o na le setlhabelo kwa Bosera le polao e kgolo kwa lefatsheng la Etomo.


text:
Mme dinare di tla wa natso mmogo le dipholo le dipoo. Lefatshe la bone le tla kgora madi. Naga ya bone e tla nontshiwa ka mafura.


text:
Dinoka tsa gagwe di fetoga boka, mmu wa gagwe o fetoga sebabole. Lefatshe la gagwe e tla nna boka jo bo tukang;


text:
jo bo sa timeng bosigo le motshegare. Musi wa teng o ntse o tlhatloga ka go sa feleng. E tla nna sekaka mo ditshikeng tsotlhe, go se yo o le ralalang ka metlha le metlha.


text:
Sefudi le setlhong di tla le rua. Morubisi le legakabe di tla nna mo go lone. Mme Morena o tla gagamatsa mogala o o lekanyang le wa serophiso mo go lone, e le go le tobekanya le go le fetola sekaka.


text:
Batlotlegi ba lone – ga go na bogosi teng jo ba ka bo tlhabelang mokgosi. Dikgosana tsotlhe tsa lone di nyeletse.


text:
Mitlwa e tla tlhoga mo matlong a borena a lone. Bogopa le tshetlho di tla mela mo dikagong tsa phemelo tsa lone. E tla nna meago ya diphokojwe le lesaka la bontšhwe.


text:
Dibatana tsa sekaka di tla kgatlhana le diphiri teng. Didimo tsa sekaka di tla kopana gona. Ee, ke teng foo fela kwa sepoko sa bosigo se nnang teng, se iponela boikhutso.


text:
Mokopa o na le mosima teng, o tsala mae, o a elama, o a thuthusa mo moriting wa ona. Ee, manong a tla kgobokana teng; lengwe le lengwe le kopana le selekane sa lone.


text:
Tlhotlhomisang mo lekwalong la Morena lo buise: Ga go tlhokafale sepe sa dilo tse. Ga go sephedi sepe se se tlhokang selekane sa sona. Gonne molomo wa me ke ona o o laotseng jalo. Mowa wa gagwe ona o phuthile.


text:
Ene ka esi o di tlhametse tengwa, seatla sa gagwe sa di abela lefatshe la Etomo ka mogala o o lekanyang. Di tla le rua ka go sa feleng, di nna mo go lone mo ditshikeng tsotlhe.


text:
Ee, le tla thunya, le duduetsa. Le gona le tla ipela, le duduetsa. Le filwe kgalalelo ya Lebanone le bontle jwa Karemele le jwa Sarone. Bone bale ba tla bona kgalalelo ya Morena le bontle jwa Modimo wa rona.


text:
Rayang ba ba pelo-di-boi lo re: “Gomotsegang, se boifeng! Bonang, Modimo wa lona ke ole. O e tla go busolosa. Tefetso ya Modimo e e tla. O e tla ka osi, o tla re thusa.”


text:
Foo ditlhotsi di tla tlola jaaka tshephe. Loleme lwa semumu lo tla duduetsa. Metsi a tla phunyega mo sekakeng, dinoka di ela mo nageng e e omeletseng.


text:
Motlhaba o o fisang o tla fetoga letsha. Naga e e omeletseng e tla fetoga metswedi ya metsi. Mo felong fa diphokojwe di neng di robala teng go tla nna motlhaka le motlhatlha.


text:
Go tla nna mmila o mogolo teng le tsela e e bidiwang tsela e e boitshepo. Ga e na go gatwa ke ope yo o kgotlelegileng. Ke ya bone ba ba tsamayang mo go yona; mme le fa e le masilo, ga a nke a timela.


text:
Go tla bo go se na tau teng; dibata tse di garolang, ga di kitla di e gata, le e seng go fitlhelwa teng, mme ba ba pholositsweng ba tsamaya mo go yona.


text:
Ba ba rekolotsweng ba Morena ba tla boa, ba fitlha mo Sione ka tuduetso. Boitumelo jo bo sa khutleng bo tla okama ditlhogo tsa bone. Ba tla nna mo boitumelelong le mo lethabong. Bohutsana le diphegelo di tla tshabela kgakala.


text:
E rile ka ngwaga wa 14 wa kgosi Hesekia, Saneheribe, kgosi ya Asiria, a bololela metse yotlhe e e femetsweng ya Juta, a e thopa.


text:
Ke fa kgosi ya Asiria e roma mothoki yo mogolo kwa go kgosi Hesekia kwa Jerusalema, a na le mephato e megolo ya batlhabani, a tswa kwa Lagiše; a tla a ema fa moseleng wa letsha le le kwa godimo fa tseleng ya tshimo ya motlhatswi wa masela.


text:
Ke fa Eliakime, morwa Hilekia, yo e leng mookamedi wa lelapa la kgosi, le Sebena, mokwaledi, le Joa morwa Asafe, seatla sa kgosi, ba tswela kwa go ene.


text:
Mme mothoki yo mogolo a ba raya a re: “A ko lo bolelele Hesekia lo re: ‘Kgosi e kgolo, kgosi ya Asiria, e bua jaana e a re: Ke eng se o se ikanyang se se ikanyegang?


text:
A wena o a re, go bua mafoko fela ke one maano le thata ya ntwa? Jaanong he, o ikanya mang, fa o ntsogetse?


text:
Bona he, o ikanya seikokotlelo seo sa lotlhaka lo lo pšhwetlegileng sa Egepeto, lo e ka reng fa motho a ikaega ka lone, lwa mo tsena mo seatleng, lwa se phunya: Farao, kgosi ya Egepeto, o direla botlhe jalo ba ba mo ikanyang.


text:
Mme fa o ka nthaya o a re: Re ikanya Morena, Modimo wa rona. A ga se ona o Hesekia o tlositseng dithota tsa ditlhabelo tsa ona le dialetare tsa ona, a raya Juta le Jerusalema a re: Obamelang fela fa pele ga aletare e?


text:
Mme jaanong, a ko o dire peelano le morena wa me, kgosi ya Asiria: Ke tla go naya dipitse di le kete tse pedi, fa o kgona go ntsha bapalami ba tsona.


text:
Mme o ka leleka jang batlhasedi ba molaodi a le mongwe fela wa batlhanka ba ba botlana ba morena wa me? Kampo a o ikanya Egepeto ka ntlha ya dikoloi tsa ntwa le ka ntlha ya bapalami ba dipitse?


text:
Mme jaanong a o a re ke bololetse go senya lefatshe leno ke sa laelwa ke Morena? Nnyaya! Morena o ntheile a re: Bololela lefatshe leo, o le senye!’ ”


text:
Ke fa Eliakime le Sebena le Joa ba raya mothoki yo mogolo ba re: “A ko o bue le batlhanka ba gago ka Sesiria, gonne re a se utlwa. Se bue le rona ka Sejuta mo ditsebeng tsa batho ba ba mo loboteng.”


text:
Mme mothoki yo mogolo a fetola a re: “A morena wa me o nthomile kwa moreneng wa gago le kwano go wena go bua mafoko a? A ga a nthoma kwa banneng ba ba ntseng mo loboteng gore ba je mantle a bone, ba nwe moroto wa bone mmogo le bona?”


text:
Mothoki yo mogolo a ba a ema fa gaufi, a kua ka kodu e e kwa godimo ka Sejuta a re: “Utlwang mafoko a kgosi e kgolo, a kgosi ya Asiria!


text:
Le gona a Hesekia a se ka a lo ikanyisa Morena ka go re: Ruri, Morena o tla re pholosa. Motse o ga o nke o neelwa mo seatleng sa kgosi ya Asiria.


text:
Lo se ka lwa utlwa Hesekia! Gonne kgosi ya Asiria e bua jaana e a re: Agisanyang le nna, lo tswele kwano go nna. Foo mongwe le mongwe wa lona o tla ja moweine wa gagwe le mofeie wa gagwe le go nwa metsi a sediba se gagwe;


text:
go ya go fitlhela ke tle ke lo tseele kwa lefatsheng le le tshwanang le la lona, kwa lefatsheng la mabele le matute a moweine, kwa lefatsheng la bogobe le masimo a moweine.


text:
A Hesekia a se ka a lo aketsa a lo raya a re: Morena o tla re pholosa! A mongwe wa medimo ya ditšhaba o kile wa pholosa lefatshe la ona mo seatleng sa kgosi ya Asiria?


text:
E kae medimo ya Hamathe le ya Arephate? E kae medimo ya Sefarwaime? A e ne ya golola Samaria mo seatleng sa me?


text:
Ke efe medimo mo medimong yotlhe ya mafatshe e e kileng ya pholosa mafatshe a yona mo seatleng sa me, fa lo re, Morena o tla pholosa Jerusalema mo seatleng sa me?’ ”


text:
Mme ba didimala fela, ba se ka ba mo fetola ka lefoko lepe. Gonne taelo ya kgosi e ne e re: “Lo se ka lwa mo araba!”


text:
Ke fa Eliakime, morwa Hilekia, yo e leng mookamedi wa lelapa la kgosi, le Sebena, mokwaledi, le Joa morwa Asafe, letsogo la kgosi, ba tla kwa go Hesekia, ba ikgagotse diaparo, ba mo itsise mafoko a mothoki yo mogolo.


text:
A ba a roma Eliakime yo e leng mookamedi wa lelapa la kgosi, le Sebena, mokwaledi, le bagolo ba baperesiti, ba apere diaparo tsa khutsafalo; a ba roma kwa go moporofeti Jesaya morwa Amotse.


text:
Ka gongwe Morena, Modimo wa gago, o tla utlwa mafoko a mothoki yo mogolo yo o romilweng ke morena wa gagwe, kgosi ya Asiria, gore a tle go kgala Modimo o o phelang; a mmeletsa mafoko a Morena, Modimo wa gago, o a utlwileng. Jaanong a ko o rapelela masalela a a sa ntseng a le teng.’ ”


text:
Jesaya a ba raya a re: “Rayang morena wa lona lo re: ‘Morena o bua jaana a re: Se boife mafoko a o a utlwileng, a basimane ba kgosi ya Asiria ba ntlhapaditseng ka ona.


text:
Bona, ke tla tsenya mowa mo go yona gore e utlwe modumo, e boele kwa lefatsheng la yona. Ke tla ba ke e diga ka tšhaka mo lefatsheng la yona.’ ”


text:
Ke fa Saneheribe a utlwa go twe, Thirehaka, kgosi ya Ethiopia, o bolotse go tlhabana nao. Ya re a utlwa, a roma barongwi kwa go Hesekia a re:


text:
“Rayang Hesekia, kgosi ya Juta, lo re: ‘A Modimo wa gago o se ka wa go tsietsa o ò o ikanyang o ithaya o re, Jerusalema ga a nke a neelwa mo seatleng sa kgosi ya Asiria.


text:
A medimo ya ditšhaba tse borre ba di nyeleditseng e ne ya di pholosa, e bong Gosane le Harane le Resefe, le batho ba Etene ba ba neng ba le kwa Thelasare?


text:
“Morena wa masomosomo, Modimo wa Iseraele, yo o ntseng godimo ga boKerubime! Ke wena Modimo o le wesi fela wa magosi aotlhe a lefatshe. Wena o dirile legodimo le lefatshe.


text:
Morena, sekega tsebe o utlwe! Morena, budulola matlho, o bone! Utlwa mafoko aotlhe a ga Saneheribe a o a rometseng go kgala Modimo o o phelang.


text:
Jaanong, Morena, Modimo wa rona, re golole mo seatleng sa gagwe gore magosi otlhe a lefatshe a tle a itse, fa wena Morena o le Modimo o le wesi.”


text:
Ke fa Jesaya, morwa Amotse, a romela kwa go Hesekia a re: “Morena, Modimo wa Iseraele, o bua jaana a re: ‘Se o se nthapetseng ka ntlha ya ga Saneheribe, kgosi ya Asiria, ke se utlwile.’


text:
Lefoko le Morena o le buang ka ga gagwe ke le le reng: ‘Lekgarebe, morwadia Sione, le a go nyatsa, le a go sotla; morwadia Jerusalema o thikhitha tlhogo fa morago ga gago.


text:
O kgadile Morena ka batlhanka ba gago wa re: Ke palame ditlhoa tsa dithaba ka bontsi jwa dikoloi tsa me tsa ntwa le mafelelelo a Lebanone, ka rema mesetere e megolo le mesiperese e mentle ya teng, ka fitlha kwa setlhabeng sa teng, kwa sekgweng sa tshimo ya ditlhare.


text:
“ ‘A ga o a ka wa utlwa? Tse ke di dirafaditseng jaanong, ga ke bolo go di akanya le go di ikaelela bogologolo gore wena o senye metse e e femetsweng, e fetoge mekoa ya marope.


text:
Mme baagi ba yona ba ne ba repa mabogo, ba tshoga, ba tlhajwa ke ditlhong, ba nna jaka morogo wa naga le jaaka botalana jo bošwa le jaaka bojang jo bo mo dithulelong le jaaka mabele a a iseng a gole.


text:
“Mme se e tla nnang sesupo mo go wena, Hesekia, ke se: Monongwaga go tla jewa se se ijwetseng; isago matshwabudu, mme ka ngwaga wa boraro lo jwale, lo kotule, lo leme masimo a moweine, lo je maungo a ona.


text:
“Ke ka moo Morena a buang jaana ka ga kgosi ya Asiria a re: ‘Ga e ka ke ya tsena mo motseng o, le e seng go hulela motsu mo teng; ga e ka ke ya o atamela ka thebe le e seng go dira mapalamo ka mmu fa go ona.


text:
Gonne ke tla sireletsa motse o, ke o pholosa ka ntlha ya me le ka ntlha ya ga Dafita, motlhanka wa me.’ ”


text:
Ke fa moengele wa Morena a bolola, a itaya banna ba le dikete di le 185 mo bothibelelong jwa Baasiria. Ya re ba phakela ka moso, ba fitlhela botlhe bao e le ditoto fela.


text:
Jaanong ya re a obamela mo tempeleng ya ga Niseroge, modimo wa gagwe, a bolawa ke Ateramelege le Saresere bomorwawe ka tšhaka. Ba tloga ba tshabela kwa lefatsheng la Ararate, mme Esarehatone morwawe a nna kgosi mo boemong jwa gagwe.


text:
Mo metlheng eo Hesekia o ne a lwala la go swa. Ke fa moporofeti Jesaya, morwa Amotse, a tla kwa go ene, a mo raya a re: “Morena o bua jaana a re: ‘Laela ba lapa la gago! Gonne o tla swa; ga o kitla o phela.’ ”


text:
a re: “Ao Morena, a ko o gakologelwe ka fa ke sepetseng ka teng fa pele ga gago ka boammaaruri le ka pelo yotlhe, ka dira tse di molemo mo matlhong a gago.” Hesekia a ba a lela thata.


text:
“Yaa o ree Hesekia o re: ‘Morena, Modimo wa ga Dafita rraago, o bua jaana a re: Ke utlwile thapelo ya gago, ka bona dikeledi tsa gago. Bona, ke tla okeletsa malatsi a gago dinyaga di le 15.


text:
“Jaanong sesupo se se tswang mo Moreneng, se se tla go supetsang, fa Morena a tla dirafatsa lefoko le a le buileng, ke se:


text:
Bona, ke tla busa moriti wa letsatsi mo go sesupa-nako sa ga Ahase dikgato di le some, tse o setseng o di fetile!” Ke fa moriti wa letsatsi o boa dikgato di le some, tse o setseng o di fetile.


text:
“Ke ne ke rile: ‘Ke na le go ya kwa dikgorong tsa felo ga baswi ke sa le motho yo mošwa. Ke otlilwe ka go kgaolelwa dinyaga tsa me tse di setseng.’


text:
Ke rile: ‘Ga nkitla ke tlhola ke bona Morena mo lefatsheng la ba ba phelang; ga nkitla ke tlhola ke leba batho mo baaging ba lefatshe.


text:
Boago jwa me bo rutlilwe, bo tlositswe mo go nna jaaka mogope wa badisa; ke menne bophelo jwa me jaaka mologi a mena masela. Morena o nkgaotse mo morutseng. O fedisitse bophelo jwa me e sa le motshegare, bosigo bo ise bo tle.’


text:
Ke ne ke re ke ikgomotsa go fitlha mosong, mme a roba marapo otlhe a me jaaka tau. O fedisitse bophelo jwa me e sa le motshegare, bosigo bo ise bo tle.


text:
Ke ne ka lela jaaka peolwane le mogolori, ka lela jaaka leeba. Matlho a me a ne a lelala a lapile, ka re: ‘Morena, ke mo pitlaganong, nkemele!’


text:
Ke tla reng? Tse o di ntsholofeditseng o di dirafaditse. Ke tla sepela ka boiketlo mo dinyageng tsotlhe tsa me ka ntlha ya botlhoko jwa mowa wa me.


text:
“Morena, ba tla phela ka ntlha ya ditsholofetso tseo. Bophelo jwa mowa wa me bo mo go tsona fa gotlhe. O mphodisitse, wa mphedisa.


text:
Bona, bogalaka, ee, bogalaka jo bogolo bo mphetogetse kagiso. Wena o ratile mowa wa me, wa nntsha mo moleteng wa nyelelo; gonne o latlhetse maleo otlhe a me kwa morago ga gago.


text:
Gonne felo ga baswi ga go go leboge. Loso ga lo go tumise. Ba ba fologetseng kwa moleteng ga ba solofele boammaaruri jwa gago.


text:
Nnyaya, ke mophedi, ke ene fela yo o go lebogang jaaka nna kajeno. Rra-bana o tla itsise bana boammaaruri jwa gago.


text:
Morena ke yo o nthusang; ke ka moo re tla letsang diletso ka malatsi otlhe a bophelo jwa rona mo Ntlong ya Morena.”


text:
Jesaya o ne a laetse gore ba tlise molemo o o tutetsang wa difeie, ba o bee mo tlhagaleng gore a tle a fole.


text:
E rile ka sebaka seo Merotage-Balatane, morwa Balatane, kgosi ya Babele, a romela dikwalo le dineo kwa go Hesekia; gonne o ne a utlwile, fa a ne a lwala, a ba a fola gape.


text:
Mme Hesekia a itumelela barongwi, a ba bontsha ntlo ya mahumo a gagwe, e bong selefera le gouta le tse di nkgang monate le lookwane lo lo molemo le ntlo yotlhe ya marumo a gagwe le dilo tsotlhe tse di leng teng mo mahumong a gagwe, mme go se na sepe mo ntlong ya ga Hesekia le mo pusong yotlhe ya gagwe se a se kang a se ba supetsa.


text:
Ke fa moporofeti Jesaya a tla kwa go kgosi Hesekia, a mmotsa a re: “Ba reng banna ba? Ba tlile kwa go wena, ba tswa kae?” Hesekia a araba a re: “Ba tlile kwa go nna ba tswa kwa lefatsheng le le kgakala la Babele.”


text:
A ba a botsa re: “Ba bonye eng mo ntlong ya gago?” Hesekia a araba a re: “Ba bonye tsotlhe tse di mo ntlong ya me. Ga go na sepe mo mahumong a me se ke sa se ba bontshang.”


text:
‘Bona, malatsi a tla tla, mogang tsotlhe tse di mo ntlong ya gago le tse borraago ba di phuthileng go fitlha kajeno di isiwang kwa Babele, go sa tlogelwe sepe, go bua Morena.


text:
Mme ba tla tsaya bangwe ba bana ba gago, ba ba tla tswang mo go wena, ba o tla ba tsalang, mme e tla nna batlhanka mo ntlong ya borena ya kgosi ya Babele.’ ”


text:
Ke fa Hesekia a raya Jesaya a re: “Lefoko la Morena le o le buileng le molemo.” A ba a re: “Kana, go tla nna kagiso le boikanyego mo malatsing a me.”


text:
“Buang le Jerusalema tse di nametsang pelo, lo mo tlhabele mokgosi o o reng: Botshwaro jwa gagwe bo fedile; molato wa gagwe o itshwaretswe; o amogetse gabedi mo seatleng sa Morena ka ntlha ya maleo otlhe a gagwe.”


text:
Lentswe la yo o bitsang la re: “Baakanyang tsela ya Morena mo nageng, lo siamisetse Modimo wa rona tsela e kgolo mo sekakeng!


text:
A dikhuti tsotlhe di katelwe! A dithaba tsotlhe le dithabana di kokobele! A naga e e magwata e rethefale! A mebotwana e nne leboa.


text:
Foo kgalalelo ya Morena e tla bonala, e bonwa ke batho botlhe mmogo. Gonne molomo wa Morena o buile jalo.”


text:
Lentswe la re: “Goa!” Ka re: “Ke goe eng?” Goa o re: “Batho botlhe ke bojang. Bontle jotlhe jwa bone bo tshwana le sethunya sa naga!


text:
Bojang bo a omelela, sethunya se swabe. Mme Lefoko la Modimo wa rona lone le tlhomame ka bosakhutleng.”


text:
Sione, motlhaba-mokgosi wa boitumelo, palama mo thabeng e e godimo; Jerusalema, motlhaba-mokgosi wa boitumelo, tlhatlosa lentswe ka thata, o le tsholetse, o se boife, o ree metse ya Juta o re: “Bonang, Modimo wa lona ke o!”


text:
Bonang, Morena Modimo o e tla a le thata; letsogo la gagwe le a busa. Bonang, o na le tuelo ya gagwe; papadi ya gagwe e mo etelela pele.


text:
O fudisa letsomane la gagwe jaaka modisa; o phutha dikwana ka letsogo, a di tshola mo sehubeng, a iketlisa tse di amusang.


text:
Ke mang yo o lekanyang metsi a lewatle ka khuti ya seatla sa gagwe, a lekanya legodimo ka boatlhamo jwa seatla? Ke mang yo o ka tsholang mmu otlhe wa lefatshe mo tlatlaneng, a lekanya dithaba ka sekale, le dithota ka seelo?


text:
O gakololanye le mang gore a mo tlhaloganyetse, a mo rute tsela ya tshiamo, a mo rute kitso, a mo supetse tsela ya ditemogo?


text:
Bonang, ditšhaba tsotlhe di tshwana le lerothodi le le mo segelelong; di kaiwa lerojana fela le le mo selekanyetsong. Bonang, o kuka ditlhakatlhake jaaka mmunyana.


text:
Dikgong tsa Lebanone ga di a lekana go gotsa molelo; diphologolo tsa gagwe ga di a lekana setlhabelo.


text:
Motlhoki yo o palelwang ke tirelo-modimo e e ntseng jalo o itlhophela setlhare se se sa boleng, a ipatlela setswerere se se maatlametlo gore se betle modimo wa seseto o o sa reketleng.


text:
A ga lo itse? A ga lo ise lo utlwe? A ga lo a itsisiwe go tswa tshimologong? A ga lo a tlhaloganya go tswa tlholegong ya lefatshe?


text:
Ke ene yo o dutseng a okame tikologo ya lefatshe – baagi ba lone ba tshwana le tsie fela – yo o phuthololang legodimo jaaka lesire, a le tsharolola jaaka tente e ba nnang mo go yona.


text:
E a re ba tlhongwa, e re ba jwalwa, e re ka nako kutu tsa bone di namelang medi mo fatsheng, a ba budule, ba be ba omelele, mme ledimo le ba gogole jaaka moko.


text:
Tsholetsang matlho, lo lelale! Ke mang yo o tlhodileng dilo tsele? Ke ene yo o bolotsang lesomo la tsona ka palo, a di bitsa tsotlhe ka maina. E re ka a na le thata e kgolo, ka e le senatla se se nonofileng, ga go tlhokafale sepe sa tsona.


text:
Jaanong ke ka ntlha ya eng, fa o bua, Jakobe, wena Iseraele o bolela o re: “Tsela ya me e fitlhegetse Morena, tshiamelo ya me ga e tlhokomelwe ke Modimo wa me”?


text:
A o ne o sa itse, gongwe a ga o ise o utlwe, fa Morena e le Modimo o o sa khutleng, o o tlhodileng makhutlo a lefatshe? Ga a lape, ga a felelwe ke thata; tlhaloganyo ya gagwe ga e tlhotlhomisiwe.


text:
Mme ba ba lebeletseng Morena ba ntse ba fiwa thata e ntšhwa; ba tla tlhatloga ka diphuka jaaka bontsu; ba tla taboga, ba sa lape; ba tsamaya, ba sa fele thata.


text:
Lona ditlhakatlhake, ntheetseng ka tidimalo; lona merafe, a thata ya lona e ntšhwafale! A ba atamele, ba fete ba bue! A re tseneng mmogo mo tshekong!


text:
Ke mang yo o mo tsositseng kwa botlhabatsatsi yo o bonang phenyo gongwe le gongwe fa a gatang teng? Ke mang yo o mo neelang ditšhaba gore a gatake dikgosi? Ke mang yo o ba neelang mo tšhakeng ya gagwe gore ba tshwane le lerole, le mo boreng jwa gagwe gore ba tshwane le moko o o gogolwang?


text:
Ke mang yo o ikaeletseng tseo, a ba a di dirafatsa? Ke yo o bitsang ditshika tsa batho go tswa tshimologong; ke nna Morena ke le wa ntlha; le mo go ba bofelo e ntse e le nna.


text:
E rile ditlhakatlhake di bona tseo, tsa boifa; dikhutlo tsa lefatshe tsa roroma, tsa atamela, tsa tla.


text:
Mmetli a nametsa yo o batolang mo sethulelong a re: “Se re se lomantseng ke se se molemo.” A feta a se kokotela ka dimapo gore se se ka sa reketla.


text:
“Mme wena Iseraele, motlhanka wa me; wena Jakobe, yo ke go itlhaoletseng; losika lwa ga Aborahame, tsala ya me;


text:
wena yo ke go tsereng kwa makhutlong a lefatshe, ka go bitsa go tswa kwa thoko ga lone, ka go raya ka re: ‘O motlhanka wa me!’ Ke go itlhaoletse, ga ke a go nyatsa.


text:
Se boife, gonne ke na nao! Se tlalelwe, gonne ke Modimo wa gago! Ke a go tiisa, ee, ke a go thusa, ee, ke go tshegeditse ka letsogo la me le le jang le le pholosang.


text:
Bona, botlhe ba ba go gakaletseng ba tla tlhajwa ke ditlhong, ba nyatsega; banna ba ba lwang nao ba tla nyelela, ba latlhega.


text:
O tla batla banna ba ba lwang nao, mme ga o no o ba bona; banna ba ba tlhabanang nao ba tla fela, ba fetoga lefelafela.


text:
Gonne nna Morena ke Modimo wa gago; ke go tshwara letsogong le le jang, ke go raya ke re: ‘Se boife, ke a go thusa!’ ”


text:
Se boife, wena sebokwana sa Jakobe, le wena morafenyana wa Iseraele! Morena a re: “Ke a go thusa. Mogolodi wa gago ke Moitshepi wa Iseraele.


text:
Bona, ke go dira sephothi se sešwa se se bogale se se meno a mantsi; o tla photha dithaba, o di sila, o fetola meboto moko.


text:
O tla di fefera; phefo e tla di gogola, ledimo le di phatlalatsa, mme wena o tla dudueletsa Morena, o itumisa ka Moitshepi wa Iseraele.


text:
“Babogisegi le bahumanegi ba batla metsi, mme ba a tlhoka; diteme tsa bone di omeletse ka lenyora: Ke nna Morena ke tla ba utlwang; nna Modimo wa Iseraele, ga nkitla ke ba tlogela.


text:
Ke tla phunya dinoka mo dithoteng tse di iphotlhereng le didiba mo maboeng; sekaka ke tla se dira letsha la metsi, le naga e e omileng e tla tswa metswedi.


text:
Ke tla tlhoma mesetere le meoka le metlhakolane le metlhware mo sekakeng; ke jwala mmogo ditlhare tsa mesiperese le tsa palatane le tsa paina mo leboeng,


text:
gore botlhe ba bone, ba itse, ba ele tlhoko, ba tlhaloganye, fa e le seatla sa Morena se se dirileng jalo; fa e le Moitshepi wa Iseraele yo o di tlhodileng.”


text:
“Lona medimo, tlisang kgang ya lona!” Morena o bua jalo. “Atametsang mabaka a a thata a lona!” Kgosi ya ga Jakobe e bua jalo.


text:
“A e atamele, e re itsise tse di tla dirafalang! Re itsiseng tse di dirafetseng mo metlheng ya pele gore ke tse dife, gore re di ele tlhoko, re itse bokhutlo jwa tsona. Gongwe re utlwiseng tse di tla dirafalang.


text:
Re itsiseng tse di tla dirafalang kwa pele, gore re tle re itse fa lo le medimo! Ee, dirang tiro e le nngwe fela, e e molemo le fa e le e e bosula, gore re gakgamale, re e bone rotlhe.


text:
“Mme nna ke tsositse kwa bokone yo o tsileng, le kwa botlhabatsatsi yo o tla rapelang leina la me gore a gatake barena ba bagolo jaaka mmopa le jaaka mmopi a duba letsopa.


text:
Ke mang yo o itsisitseng jalo go tswa mo tshimologong gore re tle re itse; le go tswa kgale gore re tle re bue re re: ‘O mo nneteng’? Kana, go ne go se ope yo o itsiseng, go se ope yo o utlwisang, go se ope yo o utlwang mafoko a lona!


text:
Ke nna wa ntlha ke itsisitseng Sione jalo ka re, ke tseo; ka naya Jerusalema motlhaba-mokgosi wa boitumelo.


text:
Mme ya re ke leba tikologong, ga bo go se ope le mo go bale; mme go se na bagakolodi ba nka ba botsang gore ba mpusetse karabo.


text:
Bonang, botlhe ba boithamako fela, ditiro tsa bone ga se tsa sepe; medimo ya diseto ya bone ke phefo fela, ke ya lefelafela.


text:
“Bonang, motlhanka wa me ke yoo, yo ke mo tshegetsang; le moitlhaolelwa wa me yo o natefelang pelo ya me. Ke mo neile Mowa wa me. O tla ntshetsa tshiamo kwa merafeng.


text:
Ga a kitla a roba lotlhaka lo lo pšhwetlegileng; ga a kitla a tima mogala wa lobone o o takatakang, mme o tla tlisa tshiamo ka nnete.


text:
Ga a nke a koafala le e seng go lapa go tsamaya a tlhome tshiamo mo lefatsheng le go tsamaya ditlhakatlhake di lebelele thuto ya gagwe.”


text:
Modimo Morena yo o tlhodileng legodimo, a le phutholola; yo o adileng lefatshe le tse di tlhogang mo go lone; yo o nayang batho ba ba mo go lone bophelo, ba ba tsamayang mo go lone mowa, o bua jaana a re:


text:
“Nna Morena, ke go biditse ka tshiamo, ka tshwara seatla sa gago, ka go boloka, ka go dira kgolagano ya morafe le Modimo le lesedi la merafe


text:
gore o budulole matlho a difofu, o ntshe batshwarwi mo botshwarong, le ba ba ntseng mo lefifing mo ntlong ya kgolegelo.


text:
“Ke nna Morena, ke lone leina la me! Mme kgalalelo ya me ga nkitla ke e naya ope o sele, le e seng go naya medimo ya diseto tlotlo ya me.


text:
Bonang, dilo tsa polelelopele di dirafetse! Mme tse dintšhwa ke a di bega, ke di lo bolelela di ise di simologe.”


text:
Opelelang Morena sefela se sešwa le tumiso ya gagwe kwa bokhutlong jwa lefatshe, lona ba lo tsamayang mo lewatleng le tse di tletseng mo go lone; lona ditlhakatlhake le ba ba agileng mo go tsona!


text:
A go kue naga le metse ya yona le metsana e Baketare ba agileng mo go yona; a go duduetse ba ba agileng mo dikgageng, a ba tlhabe mokgosi mo ditlhoeng tsa dithaba!


text:
Morena o tla bolola jaaka mogale, a tlhotlheletsa tlhoafalo jaaka motlhabani. O tla tlhaba mokgosi wa tlhabano, ee, o tla duma, a fenya baba ba gagwe a re:


text:
“Ga ke bolo go didimala, ke iketlile, ke itshwere. Mme jaanong ke tla goa jaaka mosadi yo o belegang, ke budula ke be ke fegelwa.


text:
Ke tla fetola dithaba le meboto sekaka, ke omeletsa tsotlhe tse di tlhogang mo go tsona; ke tla ntsha ditlhakatlhake mo dinokeng, ke kgadisa megobe.


text:
“Ke tla goga difofu mo tseleng e di sa e itseng, ke di tsamaisa mo ditselaneng tse di iseng di di gate. Ke tla fetola lefifi lesedi fa pele ga tsona, le naga e e magwata lebala. Dilo tse ke tla di dira. Ga nkitla ke di lesa.


text:
Mme ba ba ikanyang medimo ya diseto, ba ba rayang medimo e e bopilweng ba re: ‘Lo medimo ya rona’ – ba tla boela kwa morago, ba tlhajwa ke ditlhong.”


text:
Ke mang yo o foufetseng fa e se motlhanka wa me? Ke mang yo o thibetseng ditsebe jaaka morongwi wa me yo ke mo romang? Go foufetse mang jaaka tsala e e ikanyegang? Ke mang yo o sesusu jaaka motlhanka wa Morena?


text:
O bonye dilo tse dintsi, mme ga o a di ela tlhoko; o ne o sa thibala ditsebe, mme wa se ka wa utlwa.”


text:
Mme jaanong ke morafe o o thukhuthilweng, o o thopilweng. Ba tshwerwe botlhe mo digopong, ba fitlhwa mo matlong a kgolegelo; ba thukhuthwa go se na yo o pholosang; ba thopiwa go se na yo o reng: “Tsere!”


text:
Ke mang mo go lona yo o tla sekegelang dilo tseo tsebe, a tlhokomela, a tlhalefela sebaka se se tlang?


text:
Ke mang yo o neetseng Jakobe go thopiwa, a neela Iseraele mo dinokwaneng? A ga se Morena yo re mo leofetseng; yo ba neng ba sa rate go sepela mo ditseleng tsa gagwe, yo ba ganneng go utlwa molao wa gagwe?


text:
Ke ka moo o ba goromeleditseng bogale jwa gagwe jo bo tukang le bokete jwa ntwa, a bo tukisa mo tikologong ya bone, mme ba sa lemoge sepe; jwa ba fisa, mme dipelo tsa bona di sa tlhokomele sepe.


text:
Mme jaanong Morena yo o go tlhodileng, Jakobe, yo o go bopileng, Iseraele, o bua jaana a re: “Se boife, gonne ke go golotse, ke go biditse ka leina la gago! O wa me.


text:
Fa o tshela metsi, ke na nao; le dinoka, ga di na go go tsaya. Fa o ralala molelo, ga o nke o šwa; kgabo ga e nke e go fisa.


text:
Gonne nna Morena ke Modimo wa gago; nna Moitshepi wa Iseraele ke mopholosi wa gago. Ke dirile Egepeto serekololo sa gago, ka ntsha Ethiopia le Seba boemong jwa gago.


text:
E re ka o kaega segolo mo matlhong a me, o le yo o tlotlegang, yo ke go ratang, ka moo ke tla ntsha batho boemong jwa gago le merafe boemong jwa bophelo jwa gago.


text:
Se boife, gonne ke na nao. “Ke tla tlisa losika lwa gago go tswa kwa botlhabatsatsi; ke go phutha go tswa kwa bophirimatsatsi.


text:
Ke tla raya bokone ke re: ‘Rebola!’ le borwa ke re: ‘Se thibele!’ Tlisa bomorwaake go tswa kgakala le bomorwadiake go tswa bokhutlong jwa lefatshe,


text:
e bong mongwe le mongwe yo o bidiwang ka leina la me, yo ke mo tlholetseng go nkgalaletsa; ka mmopa, ee, ka mo dira.


text:
A ditšhaba tsotlhe di phuthege mmogo, a merafe e kgobokane! Ke mang mo go bone yo o ka re begelang tseo? A ba re utlwise dilo tsa kgale! A ba ntshe basupi ba bone gore ba fitlhelwe ba le mo nneteng. A bone ba utlwe, ba bue ba re: ‘Ke nnete.’ ”


text:
Morena o bua a re: “Lona lo basupi ba me, le motlhanka wa me, yo ke mo itlhaoletseng, gore lo itse, lo ntumele, lo lemoge, fa e le nna. Ga go a bopiwa modimo ope pele ga me; le gona ga go nke go nna ope morago ga me.


text:
Ke nna yo ke begileng, ka pholosa, ka utlwatsa, go se na modimo o sele mo go lona.” Morena o buile a re: “Lona lo basupi ba me, mme nna ke Modimo go tswa bosenatshimologo.


text:
Le go tswa fano e tla bo e le nna, go se na ope yo o ka pholosang mo seatleng sa me. Ke tla dira tiro – e ka thibelwa ke mang?”


text:
Morena, Mogolodi wa lona, Moitshepi wa Iseraele, o bua jaana a re: “Ke rometse kwa Babele ka ntlha ya lona, mme ke tla folosetsa batshabi botlhe, e leng Bakalatea, kwa mekorong e ba neng ba duduetsa mo go yona.


text:
yo o neng a bolotsa dikoloi tsa ntwa le dipitse le lesomo la batlhabani le diganka – ba namaletse fa fatshe botlhe, ga ba nke ba tlhola ba tsoga; ba fedile, ba timile jaaka mogala wa lobone – a re:


text:
Bonang, ke tla dira tse dintšhwa. Di setse di simologile. A ga lo di lemoge? Ee, ke tla dira tsela mo sekakeng le dinoka mo nageng e e omeletseng.


text:
Diphedi tsa naga di tla ntlotla le diphokojwe le bontšhwe; gonne ke tla ntsha metsi mo sekakeng le dinoka mo nageng e e omeletseng go nosa morafe wa me o ke o itlhaoletseng;


text:
Ga o a ntlisetsa dinku tsa ditlhabelo tsa gago tse di fisiwang; ga o a ntlotla ka ditlhabelo tse di jewang tsa gago. Ga ke a go imetsa ka go batla ditshupelo tsa dijo; ga ke a go lapisa ka go batla tshupelo ya musi.


text:
Ga o a nthekela letlhaka le le nkgang monate ka madi; ga o a nkgorisa ka mafura a ditlhabelo tsa gago! Nnyaya! O ntshwarisitse makete fela ka maleo a gago, wa ntapisa ka melato ya gago.


text:
Ke ka moo ke itshepolotseng dikgosana tse di boitshepo, ka neela Jakobe mo khutsong ya go latlhega, le Iseraele mo dikgobong.


text:
Morena yo o go dirileng, a go bopa o sa le mo mmeleng wa ga mmaago; Morena yo o go thusang o bua jaana a re: Se boife, Jakobe, motlhanka wa me, le wena Ješurune yo ke mo itlhaoletseng.


text:
“Gonne ke tla tshela metsi mo nageng e e nyorilweng, ke eledisa dinokana mo nageng e e omeletseng. Ke tla tshela Mowa wa me mo baneng ba gago le lesego la me mo losikeng lwa gago.


text:
“Mongwe o tla re: ‘Ke wa Morena’; yo mongwe o tla ipitsa ka leina la Jakobe; yo mongwe gape o tla kwala mo letsogong la gagwe a re: ‘Ke wa Morena,’ a ba a ikokeletsa leina la Iseraele.”


text:
Morena, Kgosi ya Iseraele, Mogolodi wa gagwe, Morena wa masomosomo o bua jaana a re: “Ke nna wa ntlha, le gona ke nna wa bofelo. Ga go na modimo ope kwa ntle ga me.


text:
Ke mang yo o ka bolelelang ditirafalo pele jaaka nna, fa e sa le ke nnisa morafe wa bogologolo mo lefatsheng? A a di itsise, a di bee fa pele ga me ka thulaganyo! Le gona a ba itsise tse di kwa pele le tse di tla dirafalang.


text:
Se reregeng, lo se boife! A ga se go tswa bogologolo ke ntse ke lo utlwisa le go lo itsise tse di tla dirafalang? Lo basupi ba me. A go na le Modimo kwa ntle ga me? Nnyaya, ga go na lefika le sele. Ga ke itse lepe.”


text:
Botlhe ba ba bopang medimo e sele ke ba boithamako fela; diratiwa tsa bone ga di thuse sepe. Basupi ba tsona ga ba bone sepe, ga ba itse sepe, mme ba tla tlhajwa ke ditlhong.


text:
Kana ke mang yo o a tleng a betle modimo o sele le go bopa setshwantsho sa modimo o o sa thuseng sepe?


text:
Bonang, botlhe ba ba o ineelang ba tla tlhajwa ke ditlhong. Babopi ba ona ke batho fela. A ba kgobokane botlhe ba eme! Ba tla tshoga, ba tlhajwa ke ditlhong ba botlhe.


text:
Mothudi o dira modimo ka tshipi le magala, a o batole ka dinoto, a o dire ka letsogo le le thata la gagwe. Le gona o bolawa ke tlala, a fele thata; ga a nwe metsi, a ba a lape.


text:
Mmetli wa dikgong o gagamatsa thapo, a thala setshwantsho sa ona ka sethadi, a o seta ka phalo, a o tshwaya ka selekanyi, a dira setshwantsho sa monna, sa motho yo montle gore se nne mo ntlong.


text:
O ithemela mesetere, a tlhophe motswere gongwe setlhare se sengwe, a se ikgodisetse mo ditlhareng tsa sekgwa. O tlhoma ditlhare tsa paina, mme pula e di godise,


text:
di thuse motho, a gotse molelo ka tsona. O tsaya tse dingwe, a ore molelo ka tsona. Le gona o a di tshuma gore a apee bogobe. Ee, le gona o dira modimo ka tsona gore a o obamele. O dira modimo wa seseto ka tsona gore a khubame fa pele ga ona.


text:
Ntlhanngwe ya tsona o e fisa ka molelo, a bese nama mo magaleng a ona, a je nama, a kgore; le gona o a ikomosa a re: “Ahee! Ke orile, ke utlwile bolelo.”


text:
Mme kota e e setseng a dire modimo ka yona, modimo wa seseto wa gagwe; a khubame fa pele ga ona, a o obamele, a o rapele a re: “Mpholose, gonne o modimo wa me!”


text:
Ga ba itse sepe, ga ba lemoge sepe; gonne matlho a bona a thibilwe gore ba se ka ba bona; dipelo tsa bone di thatafaditswe gore ba se ka ba tlhalefa.


text:
Ga ba akanye ka pelo; ga go na kitso, le fa e le tlhaloganyo, gore ba ipotse ba re: “Ntlhanngwe ya tsona ke di fisitse ka molelo; le gona ke apeile bogobe, ka besa nama mo magaleng a ona, ka ja. Jaanong a nka dira ntlhanngwe ya tsona maila, ka khubama fa pele ga kota ya setlhare?”


text:
Yo o ineelang molora o timeditswe ke pelo e e tsietsegileng; ga a nke a pholosa mowa wa gagwe; ga a botse gore: “A ga go na maaka mo seatleng sa me se se jang?”


text:
“Gakologelwa dilo tse, wena Jakobe, le wena Iseraele, gonne o motlhanka wa me. Ke go bopile. O motlhanka wa me. Iseraele, ga ke go lebale!


text:
Ke phimotse maleo a gago jaaka maru le dibe tsa gago jaaka mouwane. Boela kwa go nna, gonne ke go golotse!”


text:
Duduetsang, lona magodimo, gonne Morena o dirile jalo; tlhabang mokgosi, lona madiba a lefatshe! A go ipele dithaba le sekgwa le ditlhare tsotlhe tse di mo go sona! Gonne Morena o rekolotse Jakobe; o tla ikgalaletsa mo go Iseraele.


text:
Morena, Mogolodi wa gago, yo o go bopileng go tswa mo mmeleng wa ga mmaago, o bua jaana a re: “Ke nna Morena yo o dirileng dilo tsotlhe. Ka phutholola legodimo ke le nosi. Ka ala lefatshe – yo o neng a na le nna ke mang?


text:
Ke nna yo ke nyeletsang ditshupo tsa baporofeti ba tsietso, ke dira baitseanape ditlaela; ke nna ke busetsang matlhale kwa morago, ke fetola kitso ya ona bosilo fela.


text:
Ke nna yo ke dirafatsang lefoko la motlhanka wa me, ke fetsa maikaelelo a a begilweng ke barongwi ba me, ke raya Jerusalema ke re: ‘Agiwa!’ le metse ya Juta, ke re: ‘Agiwang!’ Ke nna ke tsosang marope a teng.


text:
Ke nna ke buang ka ga Korese ke re: ‘Ke modisa wa me. O tla fetsa tsotlhe tse di nkgatlhang,’ a raya Jerusalema a re: ‘Agiwa!’ A raya Tempele a re: ‘Thaiwa!’ ”


text:
Morena o raya Korese, motlodiwa wa gagwe, a re: “Wena yo ke go tshwereng letsogong le le jang gore ke dige ditšhaba fa pele ga gago, ke tlhamolole matheka a dikgosi, ke go bulele mejako gore dikgoro e se ka ya nna tse di tswetsweng:


text:
Ke tla go etelela pele ka nosi, ke lekalekanya mebotwana, ke thuba ditswalo tsa kgotlho, ke thubaganya diphemelo tsa tshipi.


text:
Ke tla go naya dikhumo tse di mo sephiring le mahumo a a fitlhegileng gore o tle o itse gore, ke nna Morena yo o go biditseng ka leina la gago, Modimo wa Iseraele.


text:
Ke go biditse ka leina la gago ka ntlha ya ga Jakobe, motlhanka wa me, le ka ntlha ya ga Iseraele, yo ke mo itlhaoletseng ka go okeletsa maina a tlotlo, le fa o sa nkitse.


text:
“Ke nna Morena, ga go na ope o sele; le gona ga go na Modimo ope kwa ntle ga me. Ke go tlamile, le fa o sa nkitse,


text:
gore ba itse go tswa kwa botlhabatsatsi go fitlha kwa bophirimatsatsi, fa go se ope kwa ntle ga me. Ke nna Morena, go se na ope o sele.


text:
Ke nna yo ke bopang lesedi, le gona ke tlhola lefifi; ke dira pholoso, le gona ke tlhola tatlhego. Ke nna Morena yo o dirang dilo tsotlhe tse.


text:
Lona magodimo, rothang go tswa kwa godimo! A maru a nese lesego! A lefatshe le kolobe gore go tlhoge pholoso. Le gona lefatshe le godise tshiamo. Ke nna Morena yo ke tlhodileng tseo.”


text:
A tatlhego ya gagwe wee yo o lwang le Mmopi wa gagwe, etswe e le lobeana fela mo gare ga mabeana a letsopa. A letsopa le ka raya mmopi wa lone la re: “Ò dira eng?” A tiro ya gago e ka re: “Ga o na diatla?”


text:
A tatlhego wee ya yo o rayang rra-bana a re: “O tsaletseng?” A ba a raya mosadi a re: “O belegetseng?”


text:
Morena, Moitshepi wa Iseraele, Mmopi wa gagwe, o bua jaana a re: “Mpotseng tse di tla dirafalang; lo nte ke laole bomorwaake le tiro ya diatla tsa me.


text:
Ke nna yo ke dirileng lefatshe, ka tlhola batho mo go lone; ke nna yo ke phutholotseng legodimo ka diatla tsa me, ka laola lesomo lotlhe la lone.


text:
Ke nna yo ke tsositseng Korese ka tshegofatso; ke tla baakanya ditsela tsotlhe tsa gagwe. Ene o tla aga motse wa me, a golola batshwarwi ba me kwa ntle ga serekololo le kwa ntle ga dimpho.” Morena wa masomosomo o buile jalo.


text:
Morena o bua jaana a re: “Khumo ya Egepeto le kgwebo ya Ethiopia le Baseba ba e leng banna ba baleele di tla tlisiwa kwa go wena gore e nne tsa gago; ba tla go latela, ba fetela pele ba ntse ba golegilwe ka dikeetane, ba obamela ba lebile kwa go wena ba re: ‘Ka nnete, Modimo o na nao; ga go na ope o sele, ga go modimo o mongwe.


text:
Ba ba bopang modimo ya diseto ba tlhabilwe ke ditlhong, le gona ba nyatsega botlhe mmogo, ba tsamaya ba le mo tshilofalong.’ ”


text:
Iseraele o pholosiwa ke Morena. Ke pholoso e e sa khutleng. Ga lo nke lo tlhajwa ke ditlhong, le e seng go kgobiwa ka gale le ka bosakhutleng.


text:
Gonne Morena, Motlhodi wa legodimo, yo e leng Modimo o le osi fela, yo o bopileng lefatshe, a le dira, a le thaya – ga a le bopela gore le nne senya, mme o le bopetse gore batho ba nne mo go lone – o bua jaana a re: “Ke nna Morena, ga go na ope o sele.


text:
Ga ke a ka ka bua mo sephiring, mo felong ga lefatshe fa go lefifi; ga ke a raya losika lwa ga Jakobe ka re: ‘Mpatleleng lefela!’ Ke nna Morena yo o buang tsa nnete, yo o itsiseng tse di siameng.”


text:
“Phuthegang, tlayang, lo atamele kwano lotlhe, ba lo falotseng ba ditšhaba! Ba ba rweleng kota e e leng modimo wa bone, ba ba rapelang modimo o o sa thuseng sepe, ga ba itse sepe.


text:
Itsiseng, o tlise medimo kwano! Ee, a e gakololane mmogo! Ke mang yo o sa bolong go utlwisa tseo, a di itsise kgale? A ga se nna Morena, mme go se na modimo ope kwa ntle ga me? Modimo wa boammaaruri o o pholosang ga o teng kwa ntle ga me.


text:
“Sokologelang kwa go nna gore lo tle lo pholosiwe, lona dikhutlo tsotlhe tsa lefatshe. Gonne ke nna Modimo, ga go na ope o sele.


text:
Ke ikanne ka nna; boammaaruri bo dule mo molomong wa me, e leng lefoko le le sa dirololweng le le reng: ‘Mangole otlhe a tla nkhubamela, diteme tsotlhe di tla ineela mo go nna ka maikano.’


text:
Go tla twe: ‘Ke na le pholoso e e tletseng le thata mo Moreneng fela.’ Ba tla tla kwa go ene; mme botlhe ba ba mo gakaletseng ba tla tlhajwa ke ditlhong.


text:
“Bele o kokobetse, Nebo o sokame! Ditshwantsho tsa medimo ya bone di belesitswe diesele le dikgomo, tse lo neng lo di rwala. Jaanong ke morwalo wa diphedi tse di lapileng.


text:
Di feletswe ke thata, di wela mmogo fa fatshe, ga di kgone go pholosa morwalo wa medimo. Yona ka yosi e ya mo botshwarong.


text:
“Nkutlweng, lona ba lapa la ga Jakobe le lona masalela otlhe a Baiseraele: Ke lona lo belegweng ke nna go tswa sebopelong; ke lona lo beputsweng ke nna.


text:
Mme ke ntse ke le ene go fitlha tsofalong. Ke nna yo ke tla belegang lona go tsamaya lo nna tlhogo di pududu. Ke nna yo ke dirileng jalo; ke nna yo ke tla rwalang, ke nna yo ke belegang, ke nna yo ke pholosang.


text:
Ba ba ntshang gouta mo letloleng le go lekanya selefera ka selekanyetso, ba rapa mothudi wa gouta gore a dire modimo ka tsona; ba feta ba khubama, ee, ba o obamela.


text:
Ba o sikara mo magetleng, ba o rwala, ba o emisa mo mannong a ona. Jaanong o eme, ga o sute mo felong ga ona. Le fa mongwe a goela kwa go ona, ga o arabe; ga o mo pholose mo tlalelong ya gagwe.


text:
Gakologelwang dilo tsa pele, tsa bogologolo. Kana ke nna Modimo, ga go na ope o sele; ke nna Modimo, ga go na ope yo o tshwanang le nna.


text:
Ke nna yo ke itsisitseng bokhutlo e sa le mo tshimologong, le tse di iseng di dirafale mo metlheng ya kgale. Ke nna yo ke rileng: ‘Maikaelelo a me a tla dirafala; tsotlhe tse di nkgatlhang ke tla di dira.


text:
Ke nna yo ke biditseng ntsu kwa botlhabatsatsi, e bong monna yo o tla dirafatsang maikaelelo a me, a tswa kwa lefatsheng le le kgakala. Ke di begile, le gona ke tla di tlisa; ke di etleeditse, le gona ke tla di fetsa.


text:
Ke atameditse tshiamiso ya me, ga e kgakala. Pholoso ya me ga e diege. Ke aba pholoso mo Sione, ke naya Iseraele kgalalelo ya me.’


text:
“Fologa o nne mo leroleng, wena lekgarebe, morwadia Babele; nna fa fatshe o se na bogosi, morwadia Bakalatea. Gonne ga o kitla o tlhola o bidiwa morategi le wa tlekeetso.


text:
Tsaya tshilo, o sile bupe; apola lesire la gago, tsholetsa diaparo, ikapole dirope, o tshele dinoka!


text:
A bosaikatega jwa gago bo senolwe, a ditlhong tsa gago di bonale! Ke tla busolosa, ke sa rekegele motho.”


text:
“Nna fatshe o didimale, o tsene mo lefifing, morwadia Bakalatea. Gonne ga o kitla o tlhola o bidiwa ‘Mohumagadi wa magosi’.


text:
E rile ke galefela morafe wa me, ke itshepolola boswa jwa me, ka o neela mo seatleng sa gago. Ga o ba direle ka kutlwelo-botlhoko. O imetsa batsofe thata ka joko ya gago.


text:
O a re: ‘Ke tla nna jalo ka bosakhutleng, ke le mohumagadi ka gale.’ Dilo tseo ga o a di akanya mo pelong, ga o a gopola bokhutlo jwa tsona.


text:
“Jaanong utlwa tseo, wena yo o lemetseng, yo o dutseng o iketlile, o ithaya mo pelong o re: ‘Ke nna, ga go na ope o sele. Ga nkitla ke phela ke le motlholagadi. Go tlhoka bana ga nkitla ke go itse.’


text:
Mme botlholagadi le go tlhoka bana, tseo di tla go dirafalela ka bobedi jwa tsona ka tshoganyetso ka letsatsi le le lengwe, di go wela ka botlalo; le fa mereo ya gago e le mentsi, le dipheko tsa gago di na le thata e kgolo;


text:
le fa o ne wa ikanya bolotsana jwa gago wa re: ‘Ga go na yo o mponang.’ “Botlhale jwa gago le kitso ya gago tsona di go timeditse, wa ithaya mo pelong wa re: ‘Ke nna, ga go na ope o sele.’


text:
Mme kotsi e tla go dirafalela, o sa itse go e thibela ka mereo; tatlhego e tla go wela, o sa kgone go iphemela ka ditlhabelo; tshenyego e tla go wela ka tshoganyetso, o sa itse.


text:
A ko o ikemise ka dipheko tsa gago le ka bontsi jwa mereo ya gago, tse o itapisitseng ka tsona go tswa bonyaneng jwa gago! Ka gongwe o tla itse go thusa; ka gongwe o ka tshosa bangwe.


text:
O itapisitse ka maano a mantsi a gago. A ba ba lomologanyang legodimo, le balepi ba dinaledi ba ba itsiseng ka ngwedi mongwe le mongwe o o rogwang tse di tla go dirafalelang, ba ikemise, ba go thuse!


text:
“Bonang, ba tshwana le dirite. Molelo o a ba fisa. Ga ba nke ba pholosa maphelo a bone mo kgabong. Kana ga se magala a go ikomosa, ga se molelo o o orwang!


text:
Ba o itapisitseng ka bone, wa rekisanya nabo go tswa bonyaneng jwa gago, o na le go ba tlhoboga le bone. Mongwe le mongwe o tla itsamaela, a go tlogela, go se na yo o go pholosang.”


text:
Utlwang mafoko a, lona ba ntlo ya ga Jakobe, ba lo bidiwang ka leina la Iseraele; ba lo ikanang ka leina la Morena, lo tumisa Modimo wa Iseraele, mme e seng ka boammaaruri, le e seng ka tshiamo.


text:
Kana ba ipitsa ka motse o o boitshepo, ba ikaega ka Modimo wa Iseraele. Leina la ona ke Morena wa masomosomo.


text:
“Tse di dirafetseng pele ke ne ke sa bolo go di itsise. Di dule mo molomong wa me, ka di utlwatsa; ka ba ka di dira ka tshoganyetso, tsa dirafala.


text:
E re ka ke ne ke itse, fa o le peloethata, le thamo ya gago e le mosifa wa tshipi, le phatla ya gago e le kgotlho,


text:
ke ka moo ke sa bolong go di go itsise, ka di go utlwisa di ise di tle, e se re gongwe o a re: ‘Modimo wa seseto wa me o di dirile; modimo wa me wa logong gongwe wa tshipi o di laotse.’


text:
“O di utlwile – di bone tsotlhe ke tseo! Mme lona a ga lo rate go di utlwatsa? Go tloga jaanong ke tla go bolelela tse dintšhwa, tse di fitlhegileng, tse o sa di itseng.


text:
Ke gona di tlholwang, e seng mo metlheng ya pele. Pele ga letsatsi leno o ne o ise o di utlwe, e se re gongwe o a re: ‘Bonang, ke ne ke itse.’


text:
Kana o ne o sa utlwa, le gona o sa itse. Le gona ditsebe tsa gago di ne di ise di bulege. Gonne ke ne ke itse, fa o sa ikanyege ka gope; fa o bidiwa ‘Moikepi go tswa popelong.’


text:
“Ke dia bogale jwa me ka ntlha ya leina la me, ke go ithibela bogale ka ntlha ya pako ya me gore ke se ka ka go nyeletsa.


text:
Ke dira jalo ka ntlha ya me, ee, ka ntlha ya me. Gonne leina la me le itshepololwa jang! Ga nkitla ke naya ope o sele kgalalelo ya me.”


text:
“Nkutlwe, Jakobe, le Iseraele, yo ke go biditseng. Ke nna. Ke nna wa ntlha. E bile ke nna wa bofelo.


text:
Kana seatla sa me se theile lefatshe, letsogo le le jang la me la phutholola legodimo. Ya re ke di bitsa, tsa tlholega tsotlhe.


text:
“Phuthegang lotlhe, lo utlwe! Ke mang mo go bone yo o tlhabileng mokgosi o o ntseng jalo? Ene yo Morena a mo ratang o tla direla Babele tse di mo kgatlhang; letsogo la gagwe le tla direla Bakalatea jalo.


text:
Ke nna, ke nna yo ke buileng jalo. Le gona ke mmiditse, ka mo tlisa, mme o tla fetsa tiro ya gagwe ka tlhogonolo.


text:
“Nkatameleng, lo utlwe mafoko a! Go tswa mo tshimologong ga ke a ka ka bua mo sephiring. Go tloga sebakeng se di dirafalang ka sona, ke teng.” – Mme jaanong Morena Modimo o nthomile ka Mowa wa gagwe.


text:
Morena, Mogolodi wa gago, Moitshepi wa Iseraele, o bua jaana a re: “Ke nna Morena, Modimo wa gago, yo o go rutang tse di thusang, a go tsamaisa mo tseleng e o tla tsamayang ka yona.


text:
“Ao! Fa o ka bo o ne wa reetsa ditaolo tsa me, foo kagiso ya gago e ka bo e tshwana le noka, le tshiamelo ya gago le makhubu a lewatle.


text:
Foo losika lwa gago lo ka bo lo le jaaka motlhaba, le ditlogolo tse di tswang mo mmeleng wa gago jaaka matlapana a ona; foo leina la lone le ka bo le sa nyelediwe le e seng go phimolwa fa pele ga me.”


text:
Tswayang mo Babele, tshabang mo Kalatea! Tlhabang mokgosi wa tuduetso, lo utlwatse, lo ise kitsiso kwa bokhutlong jwa lefatshe lo re: “Morena o golotse Jakobe, motlhanka wa gagwe.”


text:
Ba ne ba sa nyorwe mo sekakeng se o ba tsamaisitseng mo go sona. O ne a ba ntshetsa metsi mo lefikeng; a phatlola lentswe, la ba la ela metsi.


text:
Nkutlweng, lona ditlhakatlhake, reetsang, lona merafe kwa kgakala! Morena o mpiditse go tloga botsalong, a bolela leina la me, mmê a ise a mpelege.


text:
A dira molomo wa me jaaka tšhaka e e bogale, a mphitlha mo moriting wa seatla sa gagwe; a ntira motsu o o tlhokotsegileng, a mphitlha mo mokotlopong wa gagwe.


text:
Mme nna ka re: “Ke itapiseditse lefela, ka fedisetsa thata ya me boithamako fela. Mme ruri tshiamelo ya me e mo Moreneng, tuelo ya me e mo Modimong wa me.”


text:
Mme jaanong go bua Morena yo o ntirileng motlhanka wa gagwe go tloga botsalong gore ke busetse Jakobe kwa go ene, mme Iseraele a phuthegele kwa go ene – Ee, ke a tlotlega mo matlhong a Morena, mme Modimo wa me e ne ya nna thata ya me –


text:
a re: “Ga go lekane, fa o le motlhanka wa me go tsosa ditso tsa ga Jakobe le go busa ba ba bolokilweng ba Iseraele; le gona ke go dirile lesedi la baheitane gore o nne pholoso ya me go fitlha kwa bokhutlong jwa lefatshe.”


text:
Morena, Mogolodi wa Iseraele, Moitshepi wa gagwe, o bua jaana le yo o nyatsegang thata, yo e leng maila mo setšhabeng, yo e leng motlhanka wa barena ba ba setlhogo, a re: “Dikgosi le dikgosana di tla bona, di nanoga, di obamela ka ntlha ya Morena yo o ikanyegang le ka ntlha ya Moitshepi wa Iseraele yo o go itlhaoletseng.”


text:
Morena o bua jaana a re: “Ke go utlwile mo sebakeng sa bopelotlhomogi ka go thusa ka letsatsi la pholoso; ka go boloka, ka go dira kgolagano ya morafe le Modimo, go tsosa lefatshe le go aba boswa jo bo senyegileng,


text:
le go raya bagolegwi: ‘Tswayang!’ le go raya ba ba mo lefifing: ‘Tswelang mo leseding!’ Ba tla fudisa fa thoko ga ditsela tsotlhe. Mafulo a bone a mo mebotong yotlhe e e iphotlhereng.


text:
Ga ba kitla ba tshwarwa ke tlala le e seng go bolawa ke lenyora. Ga ba nke ba tlhajwa ke letsatsi, le fa e le bolelo jwa sekaka. Gonne yo o ba utlwelang botlhoko o tla ba etelela pele, a ba isa kwa metsweding ya metsi.


text:
Dithaba tsotlhe tsa me ke tla di dira tsela. Ditsela tse dikgolo tsa me di tla bo di katilwe ka mmu.


text:
Bonang, bao ba tswa kwa kgakala; bonang, bale ba tswa kwa bokone le kwa bophirimatsatsi, mme bano mo lefatsheng la Basini.”


text:
Ipeleng, lona magodimo! Itumele, wena lefatshe! Tlhabang mokgosi wa tuduetso, lona dithaba, gonne Morena o gomoditse morafe wa gagwe, a tlhomogela babogisegi ba gagwe pelo.


text:
“A mosadi a ka lebala lesea la gagwe, a sa utlwele morwa mmele wa gagwe botlhoko? Le fa ene a ka mo lebala, nna ga nkitla ke go lebala.


text:
Tsholetsa matlho o lebe mo ntlheng tsotlhe: Ba phuthegile botlhe, ba tla kwa go wena.” Morena a re: “Ka bophelo jwa me! Ò tla ba apara botlhe jaaka mokgabo; ò itlama ka bone jaaka monyalwa.


text:
“Gonne marope a gago le metse ya gago e e senya le lefatshe la gago le le sentsweng – ee, jaanong le tla bo le sa lekane baagi. Mme ba ba go senyeditseng ba ile kwa kgakala.


text:
Ee, bana ba gago ba o neng o ba thukhuthilwe ba tla bua gape mo ditsebeng tsa gago ba re: ‘Manno a me a pitlaganye. A nkokeletse gore ke bone bonno.’


text:
O tla akanya mo pelong o re: ‘Ke mang yo o ntsaletseng bana ba? Kana ke ne ke se na bana, ke le moopa; ke le mo botshwarong, ka lelekiwa. Ke mang yo o ba godisitseng? Bonang, ke ne ke setse ke le nosi fela. Ba ne ba le kae bone ba?’ ”


text:
Morena Modimo o bua jaana a re: “Bonang, ke tla gwetlha ditšhaba ka letsogo, ke tlhomela merafe sefoka sa me kwa godimo. Foo ba tla tlisa bomorwao ba ba tshotse ka mabogo; bomorwadio ba tla sikarwa ka magetla.


text:
Mme dikgosi e tla nna batlamedi ba gago; bahumagadi ba tsona e tla nna baamusi ba gago. Ba tla go obamela ba inametse ka difatlhego fa fatshe, ba latswa lerole la dinao tsa gago. Foo o tla itse gore ke nna Morena! Le gore ba ba ntebelelang ga ba tlhajwe ke ditlhong.”


text:
Ee, Morena o bua jaana a re: “Senatla le sona se tla amogiwa batshwarwi; thopo ya morena yo o peloethata le yona e tla falola. Ke nna yo ke tla lwang le yo o lwang nao; ke nna yo ke pholosang bana ba gago.


text:
Ba ba go gatelelang ke tla ba jesa nama ya mebele ya bone; ba tla tagwa ke madi a bone jaaka ke weine a ntšhwa. Mme batho botlhe ba tla itse gore ke nna Morena, Mopholosi wa gago; le gore Mogolodi wa gago ke Senatla sa ga Jakobe.”


text:
Morena o bua jaana a re: “Lokwalo lwa tlhalo la ga mmaeno lo kae, lwa ke mo tlhadileng ka lone? Gongwe ke molato le mang, yo ke lo rekisitseng mo go ene? Bonang, lo rekisitswe ka ntlha ya melato ya lona. Mmaalona o tlhadilwe ka ntlha ya maleo a lona.


text:
“Ke ka ntlhaang, fa ke tlile, ke sa fitlhele ope; ka bitsa, mme go se na yo o arabang? A ruri letsogo la me le khutshwafetse, mo le sa itseng go rekolola? Gongwe a ke tlhoka thata ya go ka pholosa? Bonang, ke kgadisa lewatle ka kgalemelo ya me, ke fetola dinoka sekaka; ditlhapi tsa tsona di be di nkge, ka di se na metsi, di swe ka lenyora.


text:
Morena Modimo o mphile loleme lwa yo o rutegileng gore ke itse go lapolosa yo o lapileng ka mafoko; o ntsosa mo mosong mongwe le mongwe, o nthibolola tsebe gore ke utlwe jaaka barutwa.


text:
Ke neetse ba ba ntitayang motlhana wa me, le ba ba ntlhobang ditedu, marama a me; ga ke a ipipa sefatlhego, fa ba nkgoba, ba nkgwela mathe.


text:
Morena Modimo o ntse a nthusa; ke ka moo ke sa tlhajweng ke ditlhong; ke ka moo ke dirileng sefatlhego sa me jaaka legakwa, ka itse gore kgala ga e na go nkama.


text:
Yo o ntshiamisetsang o gaufi! Ke mang yo o ratang go seka le nna? A re emeng mmogo! Ke mang yo o ganetsanyang le nna? A a nkatamele!


text:
Bonang, Morena Modimo o a nthusa. Ke mang yo o ka mponang molato? Bonang, ba tla onala botlhe jaaka seaparo; motoutwana o tla ba ja.


text:
Ke mang mo go lona yo o boifang Morena, yo o utlwang lentswe la motlhanka wa gagwe, yo o sepelang mo mafifing a sa bone lerang la lesedi? A a ikanye leina la Morena, a ikaege ka Modimo wa gagwe.


text:
Bonang, lona lotlhe ba lo gotsang molelo, lo itlama ka metsu e e tukang, tsamayang mo kgabong ya molelo wa lona le ya metsu e e tukang e lo e tshumileng. Ke sona se se lo dirafalelang, se tswa mo seatleng sa me. Lo na le go lala fa fatshe mo felong ga tlhokofatso.


text:
“Nkutlweng ba lo latelelang tshiamo, ba lo batlang Morena. Lebang lefika le lo gabilweng mo go lone, le moepo wa sediba o lo epolotsweng mo go ona.


text:
Lebang Aborahame rraeno le Sara yo o lo belegeng! Gonne ke mmiditse a ntse a le esi fela; ka mo tshegofatsa, ka mo atisa.


text:
“Gonne Morena o gomotsa Sione, o gomotsa marope otlhe a gagwe. O tla fetola sekaka sa gagwe tshimo ya Etene le naga ya gagwe tshimo ya Morena. Lethabo le boitumelo di tla fitlhelwa teng, le difela tsa pako le melodi ya dikopelo.


text:
“Ntheetseng, morafe wa me, ntshekegeleng ditsebe, batho ba me! Gonne thuto e tla tswa mo go nna; boammaaruri jwa me ke tla bo tlhoma go nna lesedi la merafe.


text:
Tshiamo ya me e gaufi, pholoso ya me e bolotse. Mabogo a me a tla betsa merafe. Ditlhakatlhake di tla ntebelela, di solofela letsogo la me.


text:
Tsholetsang matlho lo lelale kwa legodimong, lo be lo lebe lefatshe kwano tlase. Gonne legodimo le tla phatlalala jaaka musi; lefatshe le onala jaaka seaparo. Baagi ba lone ba tla swa jaaka menang. Mme pholoso ya me e tla nna teng ka bosakhutleng. Tshiamo ya me ga e kitla e senyega.


text:
“Nkutlweleleng ba lo itseng tshiamo, lona batho ba molao wa me o leng teng mo dipelong tsa lona. Se boifeng kgobo ya batho! Se tshogeng dikgalo tsa bone.


text:
Gonne motoutwana o tla ba ja jaaka seaparo, tshwele e ba ja jaaka boboa. Mme tshiamo ya me e tla nna teng ka bosakhutleng, le pholoso ya me mo ditshikeng tsotlhe.”


text:
Thanya, thanya, o apare thata, wena letsogo la Morena! Thanya jaaka mo malatsing a kgale le mo ditshikeng tsa bogologolo! A ga se wena o remagantseng kgogela, wa phololetsa kgwanyape?


text:
A ga se wena yo o kgadisitseng lewatle le metsi a bodiba jo bogolo, wa fetola mateng a lewatle tsela gore ba ba golotsweng ba tshele?


text:
Ba ba rekolotsweng ba Morena ba tla boa, ba fitlha mo Sione ka tuduetso. Boitumelo jo bo sa khutleng bo tla okama ditlhogo tsa bone. Ba tla nna mo boitumelong le mo lethabong. Bohutsana le diphegelo di tla tshabela kgakala.


text:
“Ke nna, ke nna yo ke lo gomotsang. O tla bo o le mang, fa o boifa motho yo o tla swang, le morwa motho yo o tla dirwang jaaka bojang?


text:
O tla bo o le mang, fa o lebala Morena yo o go dirileng, yo o phuthololang legodimo, a thaya lefatshe; fa o tlhola o boifa kgalefo ya mogateledi letsatsi lotlhe, motlhang a iketleeleditseng go senya? Mme jaanong e kae, kgalefo ya mogateledi?


text:
Yo o kudupantsweng ka dikgole o tla akofa a funololwa. Ga a nke a swela mo moleteng, le e seng go tlhoka dijo tsa gagwe.


text:
“Mme nna ke Morena, Modimo wa gago, yo o huduang lewatle gore makhubu a lone a sume. Morena wa masomosomo, ke lone leina la me.


text:
Ke beile mafoko a me mo molomong wa gago, ka go khurumetsa ka moriti wa seatla sa me gore ke phutholole legodimo, ke thae lefatshe, ke ree Sione ke re: ‘O morafe wa me.’ ”


text:
Itsose, itsose, o tsoge, wena Jerusalema yo o nositsweng senwelo sa bogale jwa Morena ka seatla sa gagwe; wa nwa senwelo se se theekedisang, wa se minolosa.


text:
Jerusalema o ne a se na ope mo go bomorwawe botlhe ba o ba tsetseng, yo o mo gogang; a se na ope mo go bomorwawe botlhe, yo o mo tshwarang letsogong.


text:
Dilo tse pedi tse, di go dirafaletse – Ke mang yo o tla go lelelang? – e bong kgatelelo le tshenyego, gape leuba le tšhaka. Ke mang yo o ka go gomotsang?


text:
Bomorwao ba ne ba rapaletse fa fatshe mo mebileng yotlhe fa e kgabaganang teng ba idibetse jaaka tshephe mo gopong, ba tletse kgalefo ya Morena le kgalemelo ya Modimo wa gago.


text:
Morena wa gago, Morena, Modimo wa gago, yo o lwelang morafe wa gagwe, o bua jaana a re: “Bona, ke tlositse senwelo se se theekedisang mo seatleng sa gago, e bong senwelo sa bogale jwa me. Ga o kitla o tlhola o se nwa.


text:
Mme ke tla se tsenya mo diatleng tsa bagateledi ba gago ba ba go reileng ba re: ‘Inama, re go gate, re fete!’ Wa ba wa dira motlhana wa gago jaaka lefatshe, jaaka tsela ya ba ba gatang, ba feta.”


text:
Thanya, thanya, o apare thata ya gago, wena Sione! Apara diaparo tsa gago tsa mokgabo, wena Jerusalema, motse o o boitshepo! Gonne ga go kitla go tlhola go tsena ba ba sa rupang le ba ba itshekologileng mo go wena.


text:
Tsoga o itlhotlhore lerole, wena Jerusalema yo o leng motshwarwi; dikgole tse di mo molaleng wa gago di bofologile, wena morwadia Sione yo o golegilweng.


text:
Gonne Morena o bua jaana a re: “Lo rekisitswe e seng ka sepe; le gona lo tla rekololwa kwa ntle ga selefera.”


text:
Gonne Morena Modimo o bua jaana a re: “Mo metlheng ya pele morafe wa me o ne wa falalela kwa Egepeto, ba nna baeng gona. Asiria le ene o o gateletse ka bomo.”


text:
Mme jaanong Morena a re: “Ke fitlhela eng fano? Morafe wa me o thopilwe fela. Barena ba ba pelompe ba ona ba omana ka tlhodio. Mme leina la me le tlhola le kgalwa ka gale ka letsatsi lotlhe.” Morena o buile jalo.


text:
“Ka moo morafe wa me o tla itse leina la me ka letsatsi leo; o lemoga fa e le nna yo ke buang ke re: Ke fano.”


text:
Di dintle jang mo dithabeng dinao tsa morongwi yo o itumedisang, yo o utlwatsang kagiso, yo o begang mafoko a a molemo, yo o bolelang pholoso, a raya Sione a re: “Modimo wa gago ke kgosi.”


text:
Reetsang! Batlhodi ba gago ba tsholetsa mantswe mmogo, ba duduetsa; gonne ba tla bona ka matlho, ba lebaganye nae, fa Morena a boela kwa Sione.


text:
Ponyegang lo duduetse mmogo, lona marope a Jerusalema; gonne Morena o gomoditse morafe wa gagwe, a golola Jerusalema.


text:
Morena o semile letsogo le le boitshepo la gagwe fa pele ga matlho a ditšhaba tsotlhe. Mme dikhutlo tsotlhe tsa lefatshe di tla bona pholoso ya Modimo wa rona.


text:
Hudugang, hudugang, tlogang gona! Se ameng tse di itshekologileng. Tswayang mo gare ga bone. Iphepafatseng, lona ba lo rweleng dijana tsa Morena.


text:
Gonne ga lo na go huduga ka potlako, ga lo na go tsamaya jaaka batshabi. Gonne Morena o tla lo etelela pele, mme yo o lo salang morago ke Modimo wa Iseraele.


text:
Ba bantsi ba ne ba mo gakgamalela ka poifo – ka sefatlhego sa gagwe se ne se senyegile, se tshwanologa mo go sa motho; ka popego ya gagwe e sa tshwane le ya batho.


text:
O tla gakgamatsa ditšhaba tse dintsi jalo. Dikgosi di tla mo momela melomo. Gonne tse ba sa di bolelelwang ba a di bona; le tse ba iseng ba di utlwe ba a di tlhaloganya.”


text:
Motlhanka wa Morena o ne a tlhoga fa pele ga gagwe jaaka letlhogela le jaaka modi mo lefatsheng le le omeletseng. O ne a se na popego le bontle, fa re ka mo lebang; a se na ponalo, fa re ka mo eletsang.


text:
O ne a nyatsega, a tlogelwa ke batho; e le monna wa matlhoko, a tlwaetse bolwetse; e le yo ba mo fitlhelang difatlhego; a nyatsega, mme ra se ka ra mo kaya sepe.


text:
Mme ruri ene o rwele malwetse a rona, a sikara matlhoko a rona; mme rona ra itlhoma, fa a bediwa, a itewa ke Modimo, a bogisiwa.


text:
Mme ene o phololeditswe ka ntlha ya maleo a rona, a teketelwa melato ya rona. Petso ya mo wela gore rona re bone kagiso. Mme re fodisitswe ka dintho tsa gagwe.


text:
Rona rotlhe re ne re timetse jaaka dinku, mongwe le mongwe wa rona a fapogela mo tseleng ya gagwe, mme Morena o ne a digela melato ya rona rotlhe mo go ene.


text:
E rile a bogisiwa a ikokobetsa, a sa bule molomo wa gagwe jaaka kwanyana e e isiwang kwa tlhabong le jaaka nku e e leng semumu fa pele ga babeodi ba yona. Ee, ga a ka a bula molomo.


text:
O ne a ntshiwa mo pitlaganong le mo tshekisong. Go ne ga tsaatsia mang mo go ba ba phelang nae? Gonne o ne a kgaolwa mo lefatsheng la baphedi, a otlwa mo go isang losong ka ntlha ya boikepo jwa morafe wa me.


text:
Ba ne ba mo naya lebitla mo baikeping, le fa a sa dira tshiamololo epe; le fa go se tsietso mo molomong wa gagwe; mme ya re a swa, a nna le mohumi.


text:
Mme go ne ga kgatlha Morena go mo itaya le go mo tlhokofatsa. Fa a sena go ntshetsa bophelo jwa gagwe setlhabelo sa boleo, o tla bona losika, a phela malatsi a mantsi, mme tse di kgatlhang Morena di tla tswelela pele ka seatla sa gagwe.


text:
O tla bona tseo, a kgora ka ntlha ya tapisego ya mowa wa gagwe. “Motlhanka wa me yo o siameng o tla siamisa ba bantsi ka kitso ya go mo itse, mme melato ya bone ene o tla e rwala.


text:
Ka moo ke tla mo abela boswa mo go ba bagolo; o tla abanya thopo le ba ba thata; ka gonne o ne a neela bophelo jwa gagwe mo losong, a balwa le baikepi. Mme tota o ne a rwala boleo jwa ba bantsi, a rapelela baikepi.”


text:
Duduetsa, wena moopa yo o iseng o ke o belege; ponyega o duduetse, o ipele, yo o sa segwang ke metlotsedi. Gonne bana ba yo o esi ba bantsi go feta bana ba yo o nyetsweng. Morena o buile jalo.


text:
Katolosa manno a tente ya gago; a ba tsharolole masela a meago ya gago. Se rekegele, o leelefatse megala ya tente ya gago, o kokotelele dimapo tsa gago thata.


text:
Gonne o tla anamela mo ntlheng ya le le jang le mo go ya la molema. Losika lwa gago lo tla rua ditšhaba; metse e e neng e le marope lo tla e tlatsa batho.


text:
Se boife, gonne ga o nke o tlhajwa ke ditlhong; se tlhajwe ke kgala, gonne ga o nke o tlhonya. Gonne o tla lebala ditlhong tsa bošwa jwa gago, o sa tlhole o gakologelwa kgobo ya botlholagadi jwa gago.


text:
Gonne yo o go dirileng ke monna wa gago. Leina la gagwe ke Morena wa masomosomo. Mogolodi wa gago ke Moitshepi wa Iseraele. Ene o tla bidiwa Modimo wa lefatshe lotlhe.


text:
Gonne Morena o go biditse o le jaaka mosadi yo o tlogetsweng, yo o pelo e botlhoko; o le jaaka mosadi wa sebaka sa bošwa, fa a nyatsega. Modimo wa gago o buile jalo.


text:
“Ke ne ke go tlogetse sebakanyana se sekhutshwanyane, mme ke tla go phutha ka mautlwelo-botlhoko a magolo.


text:
E rile ke tuka bogale, ka go fitlhela sefatlhego sa me sebakanyana, mme ke tla go utlwela botlhoko ka bopelotlhomogi jo bo sa khutleng.” Morena, Mogolodi wa gago, o buile jalo.


text:
“Gonne tseo di tshwana le malatsi a ga Noa mo go nna. Ke ikanne ka re: Metsi a ga Noa ga a kitla a tlhola a ralala lefatshe. Jaanong ke ikanne jalo ka re: Ga nkitla ke go galefela le e seng go go kgalemela.


text:
Le fa dithaba di ka suta, le fa dithabana di ka reketla, bopelotlhomogi jwa me ga bo kitla bo tloga mo go wena; kgolagano ya me ya kagiso ga e kitla e reketla.” Morena yo o go utlwelang botlhoko o buile jalo.


text:
“Wena yo o tlhomolang pelo, yo o tebelwang ke ledimo, yo o sa gomodiwang, bona, ke tla tshwaraganya mafika a dipota tsa gago ka mmu o o phatsimang; ke thaya metheo ya gago ka mafika a matala.


text:
Ditlhoa tsa matlo a gago ke tla di dira ka mafika a mahibitswana, le dikgoro tsa gago ka mafika a mahibidu, le lobota lotlhe lwa gago ka majwana a a rategang.


text:
O tla tlhomamisiwa ka tshiamo. O tla nna kgakala le pitlagano, ee, ga o na go boifa sepe, o le kgakala le therego, ee, ga e na go go atamela.


text:
“Bonang, ke nna yo ke tlhodileng mothudi yo o ubelang mo molelong wa magala, a thula sebolai ka botswerere jwa gagwe; le gona ke nna yo ke tlhodileng mosenyi gore a se senye gape.


text:
Sebolai sengwe le sengwe se se thulwang gore se tlhabane nao, ga se nke se kgona sepe. Loleme longwe le longwe lo lo go tsogelang mo tshekong o tla lo fenya kganetsanyong. Ke jona boswa jwa batlhanka ba Morena le tshiamelo ya bone e e tswang mo go nna.” Morena o buile jalo.


text:
“Heelang! Lona lotlhe ba lo nyorilweng, tlayang kwa metsing; ba lo se nang madi, tlayang lo reke mabele, lo je. Ee, tlayang lo reke mabele kwa ntle ga madi, weine le mašwi kwa ntle ga tefo.


text:
Ke ka ntlhaang, fa lo ntshetsa dilo madi tse e seng bogobe? Fa lo ntsha tuelo tsa lona ka ntlha ya tse di sa kgoriseng? Utlwang, nkutlweng, lo je tse di molemo gore mewa ya lona e itapolose ka dijo tsa letlotlo.


text:
“Sekegang ditsebe, tlayang kwa go nna, lo utlweng! Foo mewa ya lona e tla phela, mme ke tla dira kgolagano le lona e e sa khutleng, ke lo naya mapelotlhomogi a ga Dafita a a tlhomameng.


text:
Bona, le wena o tla bitsa ditšhaba tse o sa di itseng; ditšhaba tse di neng di sa go itse di tla sianela kwa go wena ka ntlha ya Morena, Modimo wa gago, le ka ntlha ya Moitshepi wa Iseraele, ka a go galaleditse.”


text:
A moikepi a tlogele tsela ya gagwe, le monna yo o kgopo a latlhe maikaelelo a gagwe, a boele kwa Moreneng – foo o tla mo tlhomogela pelo – le kwa Modimong wa rona, gonne o na le boitshwarelo jo bogolo.


text:
Gonne Morena a re: “Megopolo ya me ga se megopolo ya lona, le gona ditsela tsa lona ga se ditsela tsa me.


text:
Gonne ditsela tsa me di okame ditsela tsa lona; le gona megopolo ya me e okame megopolo ya lona jaaka legodimo le okame lefatshe.


text:
“Gonne lefoko la me le dira jaaka pula le semathana di fologa kwa legodimong, di sa boele teng, mme di nosa lefatshe, di le medisa, di le tlhogisa gore le nee mojwadi peo le moji bogobe;


text:
lefoko la me le le tswang mo molomong wa me le lone le tla nna jalo. Ga le kitla le boela kwa go nna le sa dira sepe, mme le tla dira tse di nkgatlhang; le tla fetsa tse ke le di rometseng.


text:
“Gonne lo tla bolola ka boitumelo, lo tsamaisiwa ka kagiso. Dithaba le dithabana di tla ponyega, di duduetsa fa pele ga lona; ditlhare tsotlhe tsa naga di tla opa diatla.


text:
Boemong jwa mitlwa go tla tlhoga mesiperese; boemong jwa bogopa go tla gola metlhakolane. Go tla dirafala jalo go direla Morena leina le le tumileng le go nna sesupo se se sa khutleng se se sa phimolweng.”


text:
Morena o bua jaana a re: “Dirang ka tshiamo, bolokang molao. Gonne pholoso ya me e gaufi le go tla; le tshiamo ya me e gaufi le go bonala.


text:
Go tshegofaditswe motho yo o dirang jalo, le ngwana wa batho yo o itshwarelelang mo go tseo; yo o tshegetsang letsatsi la Sabata gore a se ka a le itshepolola; yo o disang seatla sa gagwe gore a se ka a dira bosula bope.”


text:
A moeng yo o ineetseng mo Moreneng a se ka a bua a re: “Ruri, Morena o tla ntomologanya le morafe wa gagwe;” le gona a moopafadiwa a se ka a bua a re: “Bonang, ke setlhare se se omeletseng.”


text:
Gonne Morena o bua jaana a re: “Baopafadiwa ba ba tshegetsang boSabata ba me ba itlhaolela tse di nkgatlhang, ba itshwarelela ka kgolagano ya me,


text:
bone ke tla ba naya sesupo le leina le le molemo bogolo go bomorwa le bomorwadi mo Ntlong ya me le mo dipoteng tsa me; ke tla ba naya leina le le sa khutleng le le sa phimolweng.


text:
“Mme baeng ba ba ineetseng mo Moreneng gore ba mo direle, ba rate leina la Morena, ba nne batlhanka ba gagwe; – botlhe ba ba tshegetsang letsatsi la Sabata gore ba se ka ba le itshepolola; ba ba itshwarelelang ka kgolagano ya me –


text:
bone ke tla ba tlisa kwa thabeng e e boitshepo ya me, ke ba itumedisa mo Ntlong ya me ya thapelo. Ditlhabelo tsa bone tsa phiso le ditlhabelo tse dingwe tsa bone di tla nkgatlha mo aletareng ya me. Gonne Ntlo ya me e tla bidiwa Ntlo ya thapelo ya merafe yotlhe.”


text:
Morena Modimo yo o phuthang ba ba lelekilweng ba Iseraele o bua a re: “Ba ba setseng ba phuthegile ba bone ke tla ba okeletsa gape.


text:
Batlhodi botlhe ba bone ke difofu fela; ga ba itse sepe. Bona botlhe ke dintšwa tse e leng dimumu, tse di sa itseng go bogola. Ba a lora, ba rapame, ba rate go otsela.


text:
“Ee, ke dintšwa tse di megagaru, di batla dijo thata, di sa kgore. Gape ke badisa ba ba sa itseng go tlhokomela. Mongwe le mongwe o fapogela mo tseleng ya gagwe, a latela kgwebo ya gagwe, ba botlhe ba dira jalo.


text:
Ba re: ‘Tlayang, ke ya go tsaya weine, a re nweng bojalwa; le kamoso go nne jaaka kajeno, le go phala kajeno gagolo.’ ”


text:
Mosiami o a fela, mme ga go ope yo o elang tlhoko ka pelo; banna ba tumelo ba a tlosiwa, mme ga go kgathale ope. Gonne mosiami o tlosiwa tatlhego e ise e tle.


text:
Mme lona bomorwa moroka wa sesadi, lona ba losika lwa yo o senyang nyalo le yo o dirang boaka, atamelang kwano!


text:
Lo tshega mang? Lo petlela mang melomo? Lo ntshetsa mang diteme? A ga lo bana ba boikepo le losika lwa maaka?


text:
Lona ba lo fisegang pelong ka medimo fa tlase ga setlhare sengwe le sengwe se setala; ba lo tlhabang bana mo megorogorong le mo dikgageng tsa mafika!


text:
Kabelo ya gago e mo mafikaneng a a borethe a molapo; ona, ee, ona ke karolo ya gago. Le gona o a tsheletse tshupelo ya noo, wa a isetsa tshupelo ya dijo. A nka ikgomotsa ka ga tseo?


text:
O adile bolao jwa gago mo thabeng e e godimo e e okameng; le gona o tlhatlogetse teng go dira setlhabelo.


text:
O pegile pheko ya gago fa morago ga mojako le mo mophakaregong. Gonne e rile o sena go ntlogela, wa fenosa kobo ya gago, wa tsena mo go yona, wa sutela kwa thoko, wa ikopanya le mongwe wa bone, wa rata go robala nae, wa bona bosaikatega.


text:
O ne wa ya kwa kgosing ka lookwane, wa ntsifatsa ditlolo tse di nkgang monate tsa gago; wa roma barongwi ba gago kwa kgakala le kwa teng ga felo ga baswi.


text:
O itapisitse ka maeto a mantsi a gago, mme ga o a ka wa re: “Ke tlhobogile.” O ne wa fitlhela thata ya gago e ntse e ntšhwafala. Ke ka moo o sa felang thata.


text:
O ne wa tshwenyegela mang, wa mmoifa, fa o bua maaka jalo, o sa nkgopole, o sa ntlhokomele ka pelo? A ga ke re, ke ntse ke didimetse go tloga bogologolo. A ke ka moo o sa mpoifeng?


text:
A e re fa o goa, bontsi jwa medimo ya gago bo go thuse! Mme yona yotlhe e tla tsewa ke phefo, e tlosiwa ke phefonyana. Mme yo o inkanyang o tla rua lefatshe, a nna moagi mo thabeng e e boitshepo ya me.


text:
O tla re: “Tshelang mmu, tshelang mmu mo tseleng, e baakanyeng! Tlosang dikgopi mo tseleng ya morafe wa me!”


text:
Gonne go bua jaana yo o tlotlometseng yo o godimodimo, yo o agileng mo bosakhutleng, yo leina la gagwe e leng Yo-o-Boitshepo, a re: “Ke agile kwa godimodimo le mo felong ga boitshepo. Le gona ke ntse ke na le yo o mowa o ngomogileng, o o kokobeditsweng, gore ke lapolose mewa ya ba ba kokobeditsweng, ke rudise pelo tsa ba ba bogisegileng.


text:
Gonne ga nkitla ke lwa ka gale le e seng go galefa ka bosakhutleng. Gonne mewa ya bone e ka bo e felelwa ke thata fa pele ga me le maphelo a ke a dirileng ka nosi.


text:
Ke ne ke le bogale ka ntlha ya tshiamololo ya bopelotshetlha jwa bone, ka ba itaya ke ntse ke iphitlha ke galefile. Mme ba itsamaela mo boikepong le mo boithatelong jwa dipelo tsa bone.


text:
“Ke bonye ditsela tsa bone, mme ke tla ba alafa, ke ba goga, ke ba naya kgomotso gape, e leng ba ba pelo-di-botlhoko.”


text:
Morena o bua a re: “Ke rata go ungwisa maungo a melomo, e leng kagiso, kagiso mo go ba ba kgakala le mo go ba ba gaufi, mme ke tla ba fodisa.


text:
Mme baikepi ba tshwana le lewatle le le huduegang, gonne ga le itse go kokobela, mme metsi a lone a bilola dithetse le maswe.”


text:
“Kua thata, se tshabe go swa lentswe! Le tsholetse jaaka lonaka, o itsise morafe wa me boikepo jwa ona le ba lotso lwa ga Jakobe maleo a bone!


text:
Ba mpatla ka malatsi otlhe, ba eletsa go itse ditsela tsa me. Ba batla dikatlholo tse di siameng mo go nna, ba eletsa go atamela Modimo, jaaka e kete ke setšhaba se se dirileng ka tshiamo, se se sa tlogelang molao wa Modimo.


text:
“Ba re: ‘Ke ka ntlhaang, fa o sa re bone re itima dijo? Ke ka ntlhaang fa re ikilela, wena o sa itse?’ “Kana ka letsatsi le lo itimang dijo ka lone lo tsweletsa kgwebo pele, lo bogisa batlhanka botlhe ba lona!


text:
Bonang, lo itima dijo ka go tsosa kgang le ntwa le ka go kitla ka letswele le le bosula. Go itima dijo ga lona kajeno ga se mo go ka utlwatsang mantswe a lona kwa legodimong.


text:
A ke gona go itima dijo mo ke go ratang, fa motho a ikilela letsatsi le le lengwe, a oba tlhogo ya gagwe jaaka motlhatlha, a dira kgetse le molora bolao jwa gagwe? A ke tsona o di bitsang go itima dijo le letsatsi le le natefelang Morena?


text:
“A ga ke re: Go itima dijo mo ke go ratang ke go golola ba ba golegilweng ka tshiamololo; ke go bofolola dikgole tsa botlhanka; ke go lokolola ba ba gateletsweng; ke go roba dijoko tsotlhe tsa botlhanka?


text:
Ee! Ke go abela ba ba tshwerweng ke tlala dijo tsa gago; ke fa o isa babogisegi ba ba se nang legae mo ntlong; ke fa o apesa yo o mmonang a sa ikatega; ke fa o sa iphitlhele motho ka wena.


text:
“Foo lesedi la gago le tla tlhatloga jaaka mahube, go fola ga gago go tla tswelela pele ka bonako. Tshiamo ya gago e tla go etelela pele, kgalalelo ya Morena e go sala morago.


text:
Foo o tla bitsa, mme Morena o tla araba; o tla goela thuso, mme o tla re: ‘Bona, ke fano!’ “Fa o tlosa kgatelelo mo gare ga gago, fa o khutla go supa ka monwana le go bua tsa boikepo;


text:
fa o tlhomogela yo o tshwerweng ke tlala pelo; fa o kgorisa motho yo o bogisegileng: Foo lesedi la gago le tla tlhaba mo lefifing; sefifi sa gago se tla tshwana le lesedi la motshegare.


text:
Mme Morena o tla go etelela pele ka gale, a go kgorisa mo komelelong, a tiisa marapo a gago. Mme o tla nna jaaka tshimo e e noseditsweng, o tshwana le motswedi wa metsi o o sa kgaleng.


text:
Mme ba ga eno ba tla tsosa marope a kgale; o tla aga metheo ya ditshika tsa bogologolo sešwa, mme o tla bidiwa ‘Motsosi wa marope’ yo o baakanyang ditsela gore batho ba nne teng.


text:
“Fa o thibela maoto a gago ka Sabata gore o se ka wa bapatsa ka letsatsi le le boitshepo la me; fa o bitsa Sabata boitumelo jwa gago le letsatsi le le boitshepo la Morena le le tlotlegang; fa o le tlotla, o sa itsamaele mo ditseleng tsa gago, o sa tsweletse papadi ya gago pele, o sa bue tsa boithamako:


text:
Foo o tla itumela mo Moreneng, mme ke tla go naya maemo a a kwa godimo mo lefatsheng, ke go jesa boswa jwa ga Jakobe rraago.” Gonne molomo wa Morena o buile jalo.


text:
Bonang, letsogo la Morena ga le lekhutshwane, mo le ka palelwang ke go thusa; tsebe ya gagwe ga e a thibala, mo e sa ka keng ya utlwa.


text:
Mme ditshiamololo tsa lona di lo lomologanya le Modimo wa lona; maleo a lona a lo sira sefatlhego sa ona gore o se ka wa lo utlwa.


text:
Gonne diatla tsa lona di itshekolotswe ka go tsholola madi le menwana ya lona ka tshiamololo; melomo ya lona e bua maaka, diteme tsa lona di buabua tse di sokameng.


text:
Ga go na ope yo o ipegang mo lekgotleng ka tshiamo; ga go na ope yo o sekang ka boammaaruri; mme ba ikanya boithamako, ba bua ka bolotsana, ba ithwele ka tapisego, ba tsala tatlhego.


text:
Ba thuthusa mae a lebolobolo, ba loga bobi jwa segokgo! Yo o jang mae a bone o na le go swa. Le le pšhwetlwang le tla tswa noga.


text:
Bobi jwa bone ga bo nke bo tswa seaparo; le gona ga ba nke ba ikapesa ka tse ba di logileng. Ditiro tsa bone ke tse di tsalang tatlhego. Kgatelelo e mo diatleng tsa bone.


text:
Maoto a bone a sianela kwa bosuleng, a itlhaganela go tsholola madi a a se nang molato. Megopolo ya bone ke megopolo ya boithamako. Tshenyo le go rutla di mo ditseleng tsa bone.


text:
Tsela ya kagiso ga ba e itse; ga go na tshiamo mo ditselaneng tsa bone. Ba sokamisa ditsela tsa bone. Botlhe ba ba tsamayang mo go tsona ga ba itse kagiso.


text:
“Ke ka moo tshiamo e leng kgakala le rona, mme pholoso ga e fitlhe mo go rona. Re lebeletse lesedi, mme re fitlhela lefifi, le lesedi la motshegare, mme re tsamaya mo bontshong.


text:
Re apaapa lobota jaaka difofu; re apaapa jaaka ba ba se nang matlho. Re kgotšwa motshegare jaaka ka lotlatlana. Re ntse mo go ba ba dingware jaaka ba ba suleng.


text:
Re korotla rotlhe jaaka dibere, re ntse re lela jaaka maeba. Re lebeletse tshiamo, mme ga e yo, le pholoso, mme e kgakala le rona.


text:
“Gonne ditlolo tsa rona di dintsi fa pele ga gago. Maleo a rona a re baya molato. Ee, re ipona ditlolo, re ikutlwa melato:


text:
E leng boikanyologo le go itatola Morena, le go hularela Modimo wa rona, le go bua tsa kgatelelo le tsa boikepo, le go amogela dipolelo tsa maaka mo pelong le go di ntsha gape.


text:
Tshiamo e busediwa kwa morago; pholoso e na le go emela kgakala. Gonne boammaaruri bo digwa mo dipatlelong; tse di tshwanetseng di palelwa ke go tsena.


text:
Ee, boammaaruri bo a tlhokafala. Yo o tlogelang bosula o a thukhuthwa. Morena o bonye, a fitlhela e le bosula mo matlhong a gagwe, fa go se na tshiamo.”


text:
E rile a bona go se na ope, a gakgamala, ka go se morapeledi ope. Ke fa letsogo la gagwe le mo thusa; ke fa tshiamo ya gagwe e mo tshegetsa.


text:
Mme a apara tshiamo e le phemo, a rwala kuane ya pholoso mo tlhogong; a apara diaparo tsa pusoloso e le diaparo, a ikapesa ka lefufa jaaka kobo.


text:
O tla busetsa ka fa ditirong. O tla duela ba ba ganetsanyang nae ka kgalefo, baba ba gagwe ka pusoloso, mme ditlhakatlhake o tla di bolaisa se di se jeleng.


text:
Mme ba tla boifa leina la Morena kwa bophirimatsatsi le kgalalelo ya gagwe kwa botlhabatsatsi; gonne o tla tla jaaka noka e e phašametsegang e phefo ya Morena e e kgweetsang.


text:
Mme ba Sione le ba Jakobe ba ba sokologileng mo boikepong o tla tla e le mogolodi wa bone. Morena, o buile jalo.


text:
“Mme nna, go bua Morena, ke dira kgolagano nabo ke e: Mowa wa me o o mo go wena le mafoko a me a ke a tsentseng mo molomong wa gago ga di na go tloga mo molomong wa gago le mo melomong ya bana ba gago le mo melomong ya bana ba bana ba gago go tloga fano go ya bosakhutleng.” Morena o buile jalo.


text:
Gonne bonang, lefifi le khurumeditse lefatshe, le bontsho merafe, mme wena Morena o tla go tlhabela jaaka letsatsi; kgalalelo ya gagwe e tla bonala mo go wena.


text:
Tsholetsa matlho o lebe tikologong: Ba phuthegile botlhe, ba tla kwa go wena. Bomorwao ba tla tswa kwa kgakala, bomorwadio ba tlisiwa ba ntse mo nokeng.


text:
Foo o tla ba bona, o tlala boitumelo; pelo ya gago e tla gakgamala, e tsharologa, fa bontsi jo bo fa lewatleng bo sokologela kwa go wena, fa khumo ya baheitane e tla kwa go wena.


text:
Dikammele di tla tlalatlala mo go wena, le dikammelana tsa Midiane le Efa. Bašeba ba tla tla botlhe, ba tlisa gouta le maswalo, ba utlwatsa ditiro tse dikgolo tsa Morena ka boitumelo.


text:
Matsomane otlhe a Ketare a tla go phuthegela; diphelehu tsa Nebayothe di go direla; di tla tla mo aletareng ya me, di nkgatlha, mme Ntlo ya me ya thapelo ke tla e galaletsa.


text:
Ee, ditlhakatlhake di ntebeletse tse di etelelang pele ke mekoro ya Tharesise gore di tlise bomorwao go tswa kgakala; ba di tlisetsa leina la Morena, Modimo wa gago, Moitshepi wa Iseraele, gonne o a go galaletsa.


text:
“Baeng ba tla aga dipota tsa gago, dikgosi tsa bone di go direla; gonne ke go beditse ke le bogale, ka go utlwela botlhoko ke le pelonomi.


text:
Dikgoro tsa gago di tla bo di bulegile ka gale, di sa tswalwe bosigo le motshegare, gore ba go tlisetse mahumo a ditšhaba, di eteletswe pele ke dikgosi tsa tsona.


text:
Gonne setšhaba le bogosi, tse di ganang go go direla, di tla latlhega. Mafatshe a tsona a tla fetoga sekaka.


text:
“Kgalalelo ya Lebanone e tla tla kwa go wena, e leng ditlhare tsa mesiperese le palatane le paina, gore di kgabise Felo ga Boitshepo ga me, gore ke tlotle felo ga dinao tsa me.


text:
Bomorwa bagateledi ba gago ba tla tla, ba go ikobela; botlhe ba ba go kgobileng ba tla go khubamela fa patong tsa dinao tsa gago, ba go bitsa ‘Motse wa Morena’ le ‘Sione wa Moitshepi wa Iseraele’.


text:
“O ne o tlogetswe, o tlhoilwe, go se yo o go ralalang. Mo boemong jwa tseo ke tla go dira yo o galalelang ka bosakhutleng, yo o thabisang ditshika tsotlhe.


text:
O tla anya mašwi a ditšhaba, o anya mabele a dikgosi. O tla itse gore nna Morena ke mopholosi wa gago; le gore mogolodi wa gago ke Senatla sa Iseraele.


text:
“Ke tla go tlisetsa gouta boemong jwa kgotlho, ke go tlisetsa selefera boemong jwa tshipi le kgotlho boemong jwa dikgong le tshipi boemong jwa mafika. Ke tla dira kagiso mmuso wa gago le tshiamo balaodi ba gago.


text:
Kgatelelo ga e nke e tlhola e utlwala mo lefatsheng la gago, le e seng tshenyo le thubako mo melelwaneng ya gago. O tla bitsa dipota tsa gago pholoso le dikgoro tsa gago pako.


text:
“Letsatsi ga e nke e tlhola e nna lesedi la gago motshegare; phatsimo ya ngwedi ga e tlhole e go bonegela bosigo, mme Morena o tla nna lesedi le le sa khutleng la gago; Modimo wa gago o tla nna kgalalelo ya gago.


text:
Letsatsi la gago ga le nke le tlhola le phirima; ngwedi wa gago ga o nke o tlhola o swa. Gonne Morena o tla nna lesedi le le sa khutleng la gago. Malatsi a khutsafalo ya gago a fedile.


text:
Morafe wa gago e tla nna basiami botlhe fela; ba tla rua lefatshe ka bosakhutleng, e le matlhogela a ke a tlhomileng, e le tiro ya diatla tsa me gore ke ikgalaletse ka yona.


text:
Yo mmotlana o tla tswa ba le sekete; yo monnye o tla nna setšhaba se se thata. Nna Morena ke tla akofa ke dirafatsa tseo mo motlheng wa tsona.”


text:
Mowa wa Morena Modimo o mo go nna, ka gonne Morena o ntloditse, a nthoma go rerela babogisegi mafoko a boitumelo le go alafa ba ba pelo-di-phatlogileng le go itsise batshwarwi kgololo le ba ba golegilweng go bulwa ga kgolegelo,


text:
le go bega ngwaga wa bopelotlhomogi wa Morena le letsatsi la pusoloso la Modimo wa rona; e le go gomotsa botlhe ba ba hutsafetseng,


text:
le go naya ba ba hutsafetseng ba Sione mokgabo wa tlhogo boemong jwa molora le lookwane lwa boitumelo boemong jwa diaparo tsa khutsafalo le kopelo ya pako boemong jwa mowa o o kgobegileng marapo. Mme ba tla bidiwa ditlhare tsa metherebinthe tsa pholoso le ditlhomiwa tsa Morena gore a ikgalaletse ka tsona.


text:
Mme ba tla aga marope a kgale, ba tsosa matlotla a bogologolo, ba ntšhwafatsa metse e e sentsweng, e leng marope a ditshika tsotlhe.


text:
Baeng ba tla ema, ba disa dinku tsa lona; ba ditšhaba e tla nna balemedi ba lona le batlhomi ba meweine ya lona.


text:
Mme lona lo tla bidiwa baperesiti ba Morena; ba tla lo bitsa badiredi ba Modimo wa rona. Lo tla ja khumo ya ditšhaba, lo itumisa ka kgalalelo ya tsona.


text:
Boemong jwa ditlhong tsa lona lo tla busediwa gabedi. Boemong jwa kgobo ba tla dudueletsa kabelo ya bone. Ee, ba tla rua kabelo tse pedi mo lefatsheng la bone, ba na le boitumelo jo bo sa khutleng.


text:
“Gonne nna Morena ke rata tshiamo, ke ila thukhutho ya bopelompe. Ke tla ba naya tuelo ya bone ka boikanyego, ke dira kgolagano e e sa khutleng le bone.


text:
Losika lwa bone lo tla itsiwe mo ditšhabeng, le bana ba bone mo gare ga merafe. Botlhe ba ba ba bonang, ba tla lemoga gore bone ke losika lo Morena o lo tshegofaditseng.”


text:
Ke itumela ka pelo yotlhe mo Moreneng! A mowa wa me o dudueletse Modimo wa me! Gonne o nkapesitse diaparo tsa pholoso, a nkhurumetsa ka kobo ya tshiamo jaaka monyadi a rwala mokgabo wa tlhogo wa moperesiti, le jaaka monyalwa a ikgabisa ka mekgabiso ya gagwe.


text:
Gonne lefatshe le godisa tse di melang mo go lone, tshimo e tlhogisa tse di jwetsweng mo go yona: Morena Modimo o tla tlhogisa tshiamo le tumiso jalo fa pele ga ditšhaba tsotlhe.


text:
Ka ntlha ya Sione ga nkitla ke didimala, le ka ntlha ya Jerusalema ga nkitla ke ikhutsa, go tsamaya tshiamo ya gagwe e tswe jaaka phatsimo, le pholoso ya gagwe e tuke jaaka lobone lo lo bonesang.


text:
Merafe e tla bona tshiamo ya gago, dikgosi tsotlhe di bona kgalalelo ya gago. O tla bidiwa ka leina le lešwa le o le tewang ke molomo wa Morena.


text:
O tla nna serwalo sa bogosi se sentle mo seatleng sa Morena le kuane ya bogosi mo seatleng sa Modimo wa gago.


text:
Ga o nke o tlhola o bidiwa “Yo o tlogetsweng”; ga ba nke ba tlhola ba bitsa lefatshe la gago “Bodutu”, mme o tla bidiwa “Yo o nkgatlhang”, le lefatshe la gago “Le le nyetsweng”; gonne Morena o tla kgatlhwa ke wena; lefatshe la gago le tla nyalwa.


text:
Gonne Moagi wa gago o tla go nyala jaaka lekau le nyala lekgarebe; Modimo wa gago o tla go itumelela jaaka monyadi a itumelela monyalwa.


text:
Jerusalema, ke tlhomile badisa mo dipoteng tsa gago, ba ba sa didimaleng bosigo jotlhe le motshegare otlhe. Lona ba lo gopotsang Morena, lo se ka lwa ba lwa ikhutsa!


text:
Le ene lo se ka lwa ba lwa mo ikhutsisa go fitlhelela a tsose Jerusalema, a mo dire yo o tumileng mo lefatsheng!


text:
Morena o ikanne ka letsogo le le jang, ka letsogo le le thata, a re: “Ga nkitla ke tlhola ke neela baba ba gago mabele a gago go nna dijo tsa bone; baeng ga ba nke ba nwa matute a moweine a gago a o a itapiseditseng.


text:
Nnyaya! Ba ba a robang ba tla a ja go baka Morena; ba ba a fulang ba tla a nwa mo malapeng a a boitshepo a me.”


text:
Tswaang, tswaang ka dikgoro, baakanyang tsela ya morafe! Katang ka mmu, lo godise tsela e kgolo; tlosang mafika, lo tlhomele merafe sefoka!


text:
Bonang, Morena o utlwatsa go fitlha bokhutlong jwa lefatshe a re: “Rayang morwadia Sione lo re: ‘Bona, Mopholosi wa gago o e tla; bona, tuelo ya gagwe o na nayo, papadi ya gagwe e fa pele ga gagwe.’ ”


text:
Ba tla bidiwa “Morafe o o Boitshepo” le “Ba ba golotsweng ba Morena”. Mme wena o tla bidiwa “Yo o batlilweng” le “Motse o o sa tlogelweng”.


text:
Ke mang yo o tswang kwa Etomo, kwa Bosera, a apere diaparo tse dikhibidu? Ke mang yo dikobo tsa gagwe di galalelang, yo o gwantang ka thata e kgolo ya gagwe? “Ke nna yo ke buang boammaaruri, ke nonofile go pholosa!”


text:
“Ke gatile segatelo ke le nosi, go se morafe ope o o nang le nna; ka ba gataka ke le bogale, ka ba pšhwetlakanya ke galefile; ke fa madi a bone a gasegela mo diaparong tsa me, ke kgotlela tsotlhe tse ke di apereng.


text:
Ke ne ka gadimela kwa le kwa, mme go se na mothusi, ka gakgamala, mme go se na yo o ntshegetsang. Ke fa letsogo la me le nthusa; bogale jwa me jwa ntshegetsa.


text:
Ke tla baka mapelotlhomogi a Morena le ditiro tse di tumileng tsa Morena jaaka go tshwanetse tsotlhe tse Morena a di re diretseng, le molemo o mogolo o o diretseng Baiseraele ka ona go lekana le mautlwelo-botlhoko a gagwe le mapelotlhomogi a magolo a gagwe.


text:
mo ditlalelong tsotlhe tsa bone; a ba thusa, e seng morongwi le e seng moengele, nnyaya, ene ka esi a ba golola ka lorato lwa gagwe le ka thekegelo ya gagwe; a ba tsholetsa, a ba belega ka malatsi otlhe a bogologolo.


text:
Mme bona ba ganetsa, ba hutsafatsa Mowa o o Boitshepo wa gagwe; ke fa a ba fetogela mmaba, a tlhabana nabo ka esi.


text:
Ke fa morafe wa gagwe o gopola malatsi a kgale a ga Moše, o re: “O kae yo o neng a ntsha modisa wa letsomane mo metsing? O kae yo o neng a tsenya Mowa o o Boitshepo wa gagwe mo teng ga gagwe?


text:
O kae yo o neng a tsamaisa letsogo le le galalelang la gagwe mo ntlheng ya le le jang la ga Moše, a phatlola metsi fa pele ga bone gore a itirele leina le le sa khutleng?


text:
Mowa wa Morena o ba ikhutsisitse jaaka dikgomo di fologela kwa mokgatsheng. O gogile morafe wa gago jalo gore o itirele leina le le galalelang.


text:
Okomela o le mo legodimong, o bone o le mo bonnong jwa gago jo bo boitshepo, jo bo galalelang! E kae tlhoafalo ya gago le ditiro tsa thata ya gago? A maikutlo a a mo teng ga gago le mapelotlhomogi a gago a se ntlogele!


text:
Gonne wena o rraarona. Kana Aborahame ga a re itse le Iseraele ga a re lemoge. Wena Morena o rraarona. Mogolodi wa rona: Ke lone leina la gago go tswa bogologolo.


text:
Morena ke ka ntlhaang, fa o re leseletsa go fapoga mo ditseleng tsa gago; fa o thatafatsa dipelo tsa rona, mo re sa tlholeng re go boifa? Boa ka ntlha ya batlhanka ba gago le ka ntlha ya ditso tse e leng boswa jwa gago!


text:
Morafe o o boitshepo wa gago o ne o ruile naga e sebakanyana fela; ba ba re pitlaganyang ba gatakile Felo ga gago ga Boitshepo.


text:
Re fetogile ra tshwana le ba o iseng o ke o ba buse ka gope; ba ba iseng ba bidiwe ka leina la gago.


text:
jaaka molelo o tshuma ditlhotlhetso, jaaka molelo o bedisa metsi; e le go itsise baba ba gago leina la gago gore ditšhaba di tetesele fa pele ga gago,


text:
motlhang o dirang dilo tse di boitshegang tse re sa di lebelelang. – O ka bo o fologa gore dithaba di reketle fa pele ga gago! –


text:
Go tswa bogologolo ga ba ise ba di utlwe! Ga go na tsebe e e utlwileng, ga go na leitlho le le bonyeng modimo o mongwe kwa ntle ga gago, o o direlang ba ba o solofelang.


text:
O kgatlhantsha yo o dirang ka tshiamo a thabile, yo o go gopolang mo ditseleng tsa gago. Bona, wena o ne o le bogale, mme ra leofa, ra ineela maleo sebaka. A re tla pholosiwa?


text:
Re ne ra nna rotlhe jaaka yo o sa itshekang; ditiro tse di siameng tsotlhe tsa rona tsa nna jaaka diaparo tse di maswe; ra omelela rotlhe jaaka matlhare. Molato wa rona wa re gogola jaaka phefo.


text:
Go ne go se na ope yo o go rapelang, le fa e le yo o itsosang gore a itshwarelele mo go wena; gonne o ne o re subetse sefatlhego sa gago, wa re nyeletsa ka molato wa rona.


text:
Mme jaanong, Morena, o rraarona, rona re letsopa, wena o Mmopi wa rona; rona rotlhe re tiro ya seatla sa gago.


text:
Morena, se nne bogale thata thata, se gopole molato wa rona ka metlha yotlhe! A ko o bone gore re morafe wa gago rotlhe!


text:
Ntlo e e Boitshepo e e galalelang ya rona, e borraetsho ba neng ba go baka mo go yona e fisitswe ka molelo. Dilo tsotlhe tse re neng re di rata thata di fetogile thotobolo fela.


text:
Ao! Morena! Fa o bona dilo tseo, a o tla tlhokomologa fela, o didimala, o re bogisa go feta tekanyo?


text:
“Ke ne ka iponatsa mo go ba ba sa botsang ka ga me; ka fitlhelwa ke ba ba sa mpatlang; ka raya setšhaba se se sa rapelang leina la me ka re: ‘Ke fano, ke fano!’


text:
Ke ne ka ntshetsa mabogo a me letsatsi lotlhe kwa morafeng o o ikepang, o o tsamayang mo tseleng e e seng molemo, o o latelang megopolo ya ona,


text:
kwa bathong ba ba ntseng ba nkgakatsa ba lebaganye le nna, ba ba dirang ditlhabelo kwa masimong, ba ba fisang maswalo godimo ga diekana;


text:
ba ba ntseng mo mabitleng, ba lala mo mafelong a a fitlhegileng, ba ja nama ya kolobe, ba na le moro wa maila mo dipitseng tsa bone;


text:
ba ba reng: ‘Ema koo, se nkatamele, gonne ò ka fetelwa ke boitshepo jwa me.’ Bao ke musi mo dinkong tsa me; ke molelo o o tukang, ka letsatsi lotlhe.


text:
“Bonang, go kwadilwe fa pele ga me. Ga nkitla ke didimala, mme ke tla busolosa, ke ba busolosetsa mo dihubeng tsa bone.


text:
Ke tla lo busolosetsa ditshiamololo tsa lona le ditshiamololo tsa borraeno mmogo, ba ba neng ba fisa maswalo mo dithabeng, ba nkgala mo mebotong: Pele ke tla ba lekanyetsa tuelo ya bone mo dihubeng tsa bone.” Morena o buile jalo.


text:
Morena o bua jaana a re: “E a re fa go fitlhelwa matute a moweine mo lesitlheng, go twe: ‘Se le senye, gonne lesego le mo go lone,’ ke tla dira fela jalo ka ntlha ya batlhanka ba me gore ke se ka ka ba senya botlhe.


text:
Mme ke tla ntsha losika mo go Jakobe, e bong ba ba ruang dithaba tsa me mo go Juta; ba ke ba itlhaoletseng ba tla di rua, batlhanka ba me ba tla aga gona.


text:
Mme Sarone e tla nna mafulo a matsomane; megorogoro ya Agore e tla nna meraka ya matlhape a batho ba me ba ba mpatlang.


text:
“Mme lona ba lo tlogetseng Morena, lwa lebala thaba e e boitshepo ya me; ba lo baakanyetsang Gate lojelo, lwa tshelela Meni bojalwa jo bo tlhakantsweng:


text:
Lona ke tla lo neela mo tšhakeng, mme lo na le go inama lotlhe gore lo tlhabiwe. Gonne e rile ke bitsa, lwa se ka lwa araba; ya re ke bua, lwa se ka lwa utlwa. Mme lwa dira tse di bosula mo matlhong a me, lwa itlhophela tse di sa nkgatlheng.”


text:
Ke ka moo Morena Modimo o buang jaana a re: “Bonang, batlhanka ba me ba tla ja, mme lona lo bolawa ke tlala; bonang, batlhanka ba me ba tla nwa, mme lona lo tlhajwa ke ditlhong.


text:
Bonang, batlhanka ba me ba tla duduetsa, ka ba le pelo-di-thabileng, mme lona lo tla goa, ka lo le pelo-di-botlhoko; lo tla lela ka ntlha ya go nyema moko.


text:
Mme lo tla tlogelela ba ke ba itlhaoletseng leina la lona gore e nne thogako ya go re: ‘A Morena Modimo a go bolae!’ Mme batlhanka ba me ba tla bidiwa ka leina le sele,


text:
gore yo o itshegofatsang mo lefatsheng a itshegofatse ka Modimo wa boammaaruri, le yo o ikanang mo lefatsheng a ikane ka Modimo wa boammaaruri, ka ditlalelo tsa pele di lebetswe, ka di fitlhegetse matlho a me.


text:
“Gonne bonang, ke tla tlhola legodimo le lešwa le lefatshe le lešwa; mme dilo tsa pele ga di kitla di gopolwa le e seng go di gakologelwa ka pelo.


text:
Mme lo tla itumela, lo dudueletsa tsa ke di tlholang ka go sa feleng; gonne bonang, ke tla tlholela Jerusalema meduduetso le batho ba gagwe boitumelo.


text:
Ke tla dudueletsa Jerusalema, ke itumelela morafe wa me; ga go kitla go tlhola go utlwala selelo teng le e seng go goa.


text:
Ga go kitla go tlhola go nna lesea gona le le phelang malatsinyana fela, le e seng monna mogolo yo o sa tlatseng malatsi a gagwe; gonne yo o swang a le dinyaga di le lekgolo o tla a kaiwa lekau; yo o leofang o tla welwa ke khutso a le dinyaga di le lekgolo.


text:
Ga ba kitla ba aga fa yo mongwe a tla nnang teng; ga ba kitla ba tlhoma gore go je yo mongwe. Gonne malatsi a batho ba me a tla tshwana le malatsi a setlhare. Ba ke ba itlhaoletseng ba tla ja monate wa tse ba di itiretseng ka diatla.


text:
Ga ba kitla ba itapisetsa lefela, le e seng go tsala bana ba ba swang ka pele. Gonne bone ke losika lwa ba ba tshegofaditsweng ke Morena. Bana ba bone ba na nabo.


text:
Phiri le kwana di tla fula mmogo. Tau e tla ja bojang jaaka kgomo. Mme dijo tsa noga e tla nna lorole. Ga di nke di utlwisa botlhoko le e seng go senya mo thabeng yotlhe ya me e e boitshepo. Morena o buile jalo.”


text:
Morena o bua jaana a re: “Legodimo ke sedulo sa me sa bogosi, mme lefatshe ke sebeo sa dinao tsa me. Ke ntlo e e ntseng jang e lo tla e nkagelang? Felo ga boikhutso jwa me go fa kae?


text:
Ke seatla sa me se se dirileng dilo tsotlhe tse; dilo tsotlhe tsa tlholega jalo, go bua Morena. Mme yo ke tla mo lebang, ke yo o bogisegang, yo o mowa o sugegileng, yo o boifang lefoko la me.


text:
“Yo o dirang kgomo setlhabelo ke yo o bolayang motho; yo o dirang nku setlhabelo ke yo o robang ntšwa molala; yo o tlisang tshupelo ya dijo ke yo o tlisang madi a kolobe; yo o lebogang ka go fisa maswalo ke yo o bokang modimo o sele: Bona ba itumelela ditsela tsa bone; dipelo tsa bone di natefelwa ke maila a bone.


text:
Ka moo le nna ke tla itumela go ba direla bosula; ke ba dirafaletsa tse ba di boifang; gonne e rile ke bitsa, ga bo go se na yo o arabang; ya re ke bua, ba se ka ba utlwa, mme ba dira tse di bosula mo matlhong a me, ba itlhaolela tse di sa nkgatlheng.”


text:
Utlwang lefoko la Morena, ba lo boifang lefoko la gagwe! “Go buile bomorwa-rraalona ba ba lo tlhoang, ba ba lo lelekang ka ntlha ya leina la me, ba re: ‘A Morena a ikgalaletse gore re bone boitumelo jwa lone!’ – Mme ba tla tlhajwa ke ditlhong.


text:
Utlwelelang! Loratla lo tswa mo motseng! Utlwelelang! Lo tswa kwa Tempeleng! Utlwelelang! Morena o bolaisa baba ba gagwe tse ba di jeleng.


text:
“E rile Jerusalema a ise a segwe ke leralalo, a belega; ya re a ise a segwe ke metlotsedi, a tshola ngwana wa mosimane.


text:
Ke mang yo o kileng a utlwa se se ntseng jalo? Ke mang yo o kileng a bona dilo tse di ntseng jalo? A lefatshe le ka tlholega ka letsatsi le le lengwe fela? Gongwe a setšhaba se ka tsalwa ka gangwe fela? Ee, ya re Sione a segwa ke metlotsedi, ya ba gona a belegang bana ba gagwe.


text:
A ke tla simolola tiro ya go belegisa, mme ke sa e wetse?” Go botsa Morena. “Gongwe a nka tswala sebopelo ke le mmelegisi?” Go botsa Modimo wa gago.


text:
Itumeleng le Jerusalema, lo mo dudueletse, lotlhe ba lo mo ratang! Itumeleng nae ka pelo yotlhe, lotlhe ba lo neng lo mo hutsafalela!


text:
Gore lo tle lo anye, lo kgore mo mabeleng a dikgomotso tsa gagwe; gore lo tle lo nwe, lo lapologe ka letlotlo la kgalalelo ya gagwe!


text:
Gonne Morena o bua jaana a re: “Bonang, ke tla eledisetsa kagiso kwa go ene jaaka noka le mahumo a ditšhaba jaaka nokana e e tletseng; mme lo tla anya, lo kukiwa mo nokeng, lo farwa mo diropeng.


text:
Fa lo bona tseo, dipelo tsa lona di tla itumela; marapo a lona a tla tlhoga jaaka bojang jo bonana; seatla sa Morena se tla itshupa mo batlhankeng ba gagwe, mme o tla gakalela baba ba gagwe.


text:
Gone bonang, Morena o tla tla ka molelo, le dikoloi tsa gagwe jaaka phefo e kgolo, gore a dirafatse bogale jwa gagwe ka bolelo le kgalemelo ya gagwe ka dikgabo tsa molelo.


text:
Ee, Morena o tla atlhola batho botlhe, a ba betsa ka molelo le ka tšhaka ya gagwe; ba ba bolailweng ke Morena e tla nna ba bantsi.


text:
“Ba ba ikilelang le go iitshekisetsa masimo, ba ba latelang a le mongwe yo o mo gare, ba ba jang nama ya kolobe le maila a mangwe le magotlo, ba tla fela mmogo.” Morena o buile jalo.


text:
“Mme nna ke itse ditiro tsa bone le megopolo ya bone. Sebaka se e tla sa go kgobokanya ditšhaba tsotlhe le diteme tsotlhe. Di tla tla, di bona kgalalelo ya me.


text:
Mme ke tla ba direla sesupo, ke romela ba ba falotseng ba bone kwa ditšhabeng, kwa Tharesise le kwa Phule le kwa Lute, ba ba hulang ka bora, le kwa Thubale le kwa Jafane le kwa dintshing tsa mawatle tse di kgakala, ba ba iseng ba utlwe lefoko ka ga me, ba ba iseng ba bone kgalalelo ya me, mme ba tla itsise ditšhaba kgalalelo ya me.


text:
Mme bomorwa-rraeno botlhe ba ba mo ditšhabeng tsotlhe ba tla ba tlisetse Morena e le neo ka dipitse le ka dikoloi le ka ditsholo le ka meboulwe le ka dikammele tse di serota kwa thabeng e e boitshepo ya me, kwa Jerusalema, fela jaaka Baiseraele ba isa ditshupelo tsa dijo kwa Ntlong ya Morena ka dijana tse di phepa.” Morena o buile jalo.


text:
“Gonne legodimo le lešwa le lefatshe le lešwa tse ke di dirang, di tla bo di ntse di eme fa pele ga me,” go bua Morena. “Losika lwa lona le leina la lona le tsona di tla tlhomama jalo.


text:
Mo kgweding nngwe le nngwe, fa ngwedi o rogwa, le mo bekeng nngwe le nngwe ka Sabata, batho botlhe ba tla tla go obamela fa pele ga me,” go bua Morena.


text:
“Ba tla feta ba tswela kwa ntle, ba bona direpa tsa batho ba ba neng ba ikepa mo go nna. Gonne seboko sa bona ga se kitla se swa; molelo wa bone ga o kitla o tima, mme ba tla nna maila mo bathong botlhe.”


text:
Mafoko a ga Jeremia, morwa Hilekia, mongwe wa baperesiti ba ba neng ba agile kwa Anathothe mo lefatsheng la Benyamene,


text:
yo lefoko la Morena le tsileng kwa go ene mo malatsing a ga Josia, morwa Amone, kgosi ya Juta, ka ngwaga wa some tharo wa puso ya gagwe.


text:
Le gona le tsile kwa go ene mo malatsing a ga Joyakime, morwa Josia, kgosi ya Juta, go ya bofelong jwa ngwaga wa some nngwe wa ga Setekia, morwa Josia, kgosi ya Juta, go fitlha fa ba Jerusalema ba isiwa mo botshwarong mo kgweding ya botlhano.


text:
“E rile ke ise ke go bope mo sebopelong, ka go itse; ya re o ise o tsalwe ke mmaago, ka go itshepisa, ka go dira moporofeti wa ditšhaba.”


text:
Mme Morena a nthaya a re: “Se re, ke sa le mošwa! Gonne o na le go ya kwa go botlhe ba ke go romang kwa go bone, le go bua tsotlhe tse ke di go laelang.


text:
Ke fa Morena a ntsha seatla, a nkama molomo; Morena a ba a nthaya a re: “Bona, ke baya mafoko a me mo molomong wa gago!


text:
Bona, kajeno ke go neela thata mo ditšhabeng le mo magosing gore o kumole le go rutla, o senye le go nyeletsa, o age le go tlhoma.”


text:
Lefoko la Morena la ba la tla kwa go nna la re: “O bona eng, Jeremia?” Ka re: “Ke bona kalana ya setlhare sa mokgofa.”


text:
Morena a ba a nthaya a re: “O bonye sentle. Gonne ke tla tlhofaelela mafoko a me gore ke a dirafatse.”


text:
Mme lefoko la Morena la tla la bobedi kwa go nna la re: “O bona eng?” Ka re: “Ke bona pitsa e e belang kwa bokone, mme molomo wa yona o sekametse kwano.”


text:
Gonne bona, ke tla bitsa ditso tsotlhe tsa magosi a a kwa bokone,” go bua Morena, “mme ba tla tla, mongwe le mongwe a baya sedulo sa gagwe sa bogosi fa mejakong ya dikgoro tsa Jerusalema, le go bapa le dipota tsa gagwe mo tikologong, le go bapa le metse yotlhe ya Juta.


text:
Mme ke tla ntsha dikatlholo tsa me ka ga bone ka ntlha ya bosula jotlhe jwa bone, ka ba ntlogetse, ba fisetsa medimo e sele maswalo, ba obamela ditiro tsa diatla tsa bone.


text:
Mme wena, itlame letheka, o ipaakanye, o ba bolelele tsotlhe tse ke di go laelang. O se ka wa ba boifa, gore ke se ka ka go boifisa fa pele ga bone.


text:
Mme bona, kajeno nna ka nosi ke go dirile motse o o femetsweng, le tshipi-lore le dipota tsa kgotlho gore o palele lefatshe lotlhe le dikgosi tsa Juta, le dikgosana tsa gagwe, le baperesiti ba gagwe le batho ba ba mo nageng.


text:
“Yaa o rere mo ditsebeng tsa Jerusalema o re: “ ‘Morena o bua jaana a re: Ke gakologelwa bopelonomi jwa bošwa jwa gago le lorato lwa gago, fa o sa ntse o beeletswe, o ntatela mo sekakeng, mo nageng fa go sa jwalweng teng.


text:
Iseraele o ne a itshepetse Morena, e le letlhafula la kotulo ya gagwe. Botlhe ba ba neng ba le ja ba dira molato; tatlhego ya ba wela.’ Morena o buile jalo.”


text:
Morena o bua jaana a re: “Borraeno ba ne ba bonye molato ofe mo go nna, fa ba nkatoga, ba latela medimo ya boithamako, mme ba fetoga boithamako ka bosi?


text:
Ga ba a ka ba botsa ba re: ‘Morena o kae, yo o re ntshitseng kwa lefatsheng la Egepeto, a re etelela pele mo sekakeng, mo nageng e e senya ya mangope, mo nageng ya komelelo, ya lefifi le le kwenneng, mo nageng e e sa ralalweng ke ope, kwa batho ba sa nneng teng?’


text:
Ke lo tlisitse mo lefatsheng la masimo a ditlhare tse di ungwang gore lo je maungo a lone le dijo tse di molemo tsa lone. Mme e rile lo sena go tsena, lwa itshepolola lefatshe la me, lwa fetola boswa jwa me maila.


text:
Baperesiti ga ba a ka ba botsa ba re: ‘Morena o kae?’ Baokamedi ba molao ba ne ba sa nkitse; badisa ba ikepa mo go nna; baporofeti ba rera ka ga Baale, ba latela medimo e e sa thuseng sepe.”


text:
Tshelelang kwa ditlhakatlhakeng tsa Bakhithime, lo tlhole; romang kwa Ketare, lo tlhokomele thata, lo bone gore, a tse di ntseng jaana di kile tsa dirafala?


text:
A setšhaba se kile sa ananya medimo ya sona, le fa yona e se medimo? Mme morafe wa me o anantse kgalalelo ya ona ka ntlha ya dilo tse di sa thuseng sepe.


text:
“Gonne morafe wa me o dirile masula a mabedi: Ba ntlogetse ke le motswedi wa metsi a a phelang, ba ya ba ikgabela dikgatampi, e leng dikgatampi tse di phanyegileng, tse di sa tshwareng metsi.”


text:
Ditau di ne tsa mo rorela, tsa utlwatsa modumo wa tsona. Tsa fetola lefatshe la gagwe sekaka, tsa senya metse ya gagwe, ya nna marope fela a a se nang moagi.


text:
A ga o a itirela tseo ka wesi ka go tlogela Morena, Modimo wa gago, motlhang a go tsamaisang mo tseleng?


text:
Jaanong go ya kwa Egepeto le go nwa metsi a Nile go go thusa eng? Go ya kwa Asiria le go nwa metsi a Ferathe go go thusa eng?


text:
Bosula jwa gago bo tla go otla, boikepo jwa gago bo tla go betsa. Lemoga o bone gore ke botlhoko jo bo galakang, fa o tlogela Morena, Modimo wa gago, o sa mpoife, go bua Morena, Modimo wa masomosomo.”


text:
“Gonne ga o bolo go roba joko ya gago le go kgaola dikgole tsa gago wa re: ‘Ga ke rate go go direla.’ Gonne o ntse o ithobatsa fatshe o le seaka mo dithabaneng tsotlhe tse di godimo le fa tlase ga setlhare sengwe le sengwe se setala.


text:
Mme nna ke ne ke go tlhomile o le moweine o montlentle, o le peo ya nnete tota. Jaanong o mphetogetse jang go nna matlhogela a moweine wa naga?


text:
Ee, le fa o ka tlhapa ka molora, wa tsaya sesepa se sentsi, setshubaba sa molato wa gago se ntse se bonala fa pele ga me.” Morena Modimo o buile jalo.


text:
“O ka bua jang o a re: ‘Ga ke a itshekologa, ga ke a latela boBaale’? Bona tsela ya gago mo mogorogorong, ipone se o se dirileng! O kammele e namagadi e e lemaletseng e e tlolaganyang ditsela tsa yona.


text:
O esele ya nageng e namagadi e e tlwaetseng sekaka e e hupelang mowa mo keletsong e kgolo ya yona. Fa e lemaletse, ke mang yo o ka e busang? Botlhe ba ba e batlang ga ba na go itapisa. Ba tla e bona fela mo kgweding ya yona.


text:
Thibela dinao tsa gago gore ditlhako tsa gago di se ka tsa tšhomoga, le mometso wa gago gore o se ka wa oma. Mme o a re: ‘Ga go kgonege! Nnyaya! Kana ke rata baeng, ke tla ba latela.’


text:
“Legodu le tlhajwa ke ditlhong, fa le tshwarwa; Baiseraele ba tla tlhajwa ke ditlhong jalo, bone le dikgosi tsa bone le dikgosana tsa bone le baperesiti ba bone le baporofeti ba bone;


text:
ba ba rayang kota ba re: ‘O rraetsho!’ le lefika ba re: ‘O re tsetse!’ Gonne ba nkhularetse, ba sa ntebe. Mme e re ba le mo tlalelong, ba bitse ba re: ‘Tsoga, o re thuse!’


text:
“Medimo ya gago e kae e o e itiretseng? A e tsoge, fa e itse go go thusa mo sebakeng sa tlalelo ya gago. Gonne palo ya metse ya gago e lekana le palo ya medimo ya gago, Juta!


text:
“Bana ba lona ke ba iteetse lefelafela. Ga ba a amogela kgalemelo. Tšhaka ya lona e nyeleditse baporofeti ba lona jaaka tau e e gagolang.


text:
Kana lona lo losika lo lo ntseng jang? Lemogang Lefoko la Morena! A ke fetogetse Iseraele sekaka gongwe lefatshe le lentsho? Ke ka ntlhaang fa batho ba me ba re: ‘Re a itaola. Ga re kitla re tlhola re boela kwa go wena.’


text:
A lekgarebe le lebala mokgabo wa lone? A monyalwa o lebala moitlamo wa gagwe? Mme batho ba me ga ba bolo go ntebala, e setse e le malatsi a a se nang palo.


text:
Tsela ya gago ya go batla lorato, o e itse sentle jang! Ke ka moo o itlwaeditseng tse di kgopo mo tsamaong ya gago.


text:
Le gona go fitlhetswe madi a bahumanegi ba ba se nang molato mo mejeng ya diaparo tsa gago, Iseraele, ba o sa ba fitlhelang ba thuba ntlo. “Mme le fa go ntse jalo,


text:
wena o a re: ‘Ga ke na molato; kana bogale jwa gagwe bo boile mo go nna.’ ” Mme Modimo o a re: “Bona, ke tla go sekisa ka ntlha ya puo ya gago e e reng: ‘Ga ke a leofa.’


text:
Ke ka ntlhaang, fa o fetola tsela ya gago ka botlhofo fela? Egepeto le ene o tla go tlhabisa ditlhong jaaka Asiria a go tlhabisitse ditlhong.


text:
Le ene Egepeto o tla mo tlogela o ithwele megono; gonne Morena o ba latlhile ba wena o ba ikanyang. Ga o na o bona tlhogonolo epe ka bone.


text:
“Fa monna a tlhala mosadi wa gagwe, mme ene a mo tlogela, a nyalwa ke monna yo mongwe, a mosadi o ka boela gape kwa go ene? A lefatshe leo ga le kitla le itshekologa tota? Jaanong wena o dirile boaka le dinyatsi tse dintsi. A o a re o boela kwa go nna?” Go botsa Morena.


text:
“Tsholeletsa matlho kwa dithabaneng tse di iphotlhereng, o bone gore ke fa kae, fa o sa tlotlolelwang teng? O ne o ba nnela fa ditseleng jaaka Moarabia mo sekakeng, o itshekolola lefatshe ka boaka jwa gago le ka bosula jwa gago.


text:
Mme le fa dipula di thibilwe le kgogolamoko e se teng, o ne o na le sefatlhego sa boaka; o ganne go tlhajwa ke ditlhong.


text:
O a re: ‘A o tla nna bogale ka bosakhutleng le go bo boloka ka gale?’ – Bona, o buile jalo, mme o dirile tse di bosula, ka fa o kgonang ka teng.”


text:
E rile ka malatsi a kgosi Josia Morena a nthaya a re: “A o bonye se Iseraele wa moikepi a se dirileng? Ene o ile kwa godimo ga thaba e kgolo nngwe le nngwe le fa tlase ga setlhare sengwe le sengwe se setala, a dira boaka teng.


text:
Jaanong ya re a sena go dira tse tsotlhe tse, ka re, o tla boela kwa go nna, mme ga a ka a boa. Mme Juta mogolowe, yo o seng boikanyo, a bona tseo.


text:
Mme le fa ke ne ke tlhadile Iseraele wa moikepi ka ntlha ya tsotlhe tse a sentseng nyalo ka tsona, le go mo naya lokwalo lwa tlhalo, ka fitlhela Juta mogolowe, yo o seng boikanyo, a sa boife, mme a ya, a dira boaka le ene.


text:
A itshekolola lefatshe ka boaka jwa pelo e e botlhofo ya gagwe, a senya nyalo ka go ineela kota le lefika.


text:
Mme le fa tsotlhe tseo di ntse jalo, Juta mogolowe, yo o seng boikanyo, ga a ka a boela kwa go nna ka pelo yotlhe, mme e le ka bolotsana fela.” Morena a re jalo.


text:
Mme Morena a nthaya a re: “Iseraele wa moikepi o itshupile a siame bogolo go Juta yo o seng boikanyo.


text:
Tsamaya o kuele mafoko a kwa bokone o re: ‘Iseraele wa moikepi, boa! Go bitsa Morena.’ Ga nkitla ke lo leba ke tlhontse sefatlhego, gonne ke bopelotlhomogi; ga nka ke ka galefela ruri. Morena o buile jalo.


text:
Fela o ipone molato, fa o ikepile mo Moreneng, Modimo wa gago, wa ineela medimo e sele thata fa tlase ga setlhare sengwe le sengwe se setala, mme lwa se ka lwa utlwa lentswe la me,” go bua Morena.


text:
“Boang, lona bomorwaaka ba lo tenegileng!” Go bitsa Morena. “Gonne ke nna Morena wa lona. Ke tla lo tsaya, mongwe mo motseng, ba le babedi mo lotsong, ke lo tlisa kwano Sione.


text:
Ke tla lo naya badisa ba ba lo fudisang ka temogo le ka botlhale ka fa pelo ya me e ratang ka teng.”


text:
Morena a re: “E tla re ka malatsi ao fa lo sena go ntsifala le go ata mo lefatsheng, go se ke go tlhole go buiwa ka ga Letlole la Kgolagano ya Morena, le e seng go le gakologelwa ka pelo, le e seng go le elelelwa, le e seng go le tlhologelelwa, le e seng go le dira gape.


text:
Ka sebaka seo Jerusalema o tla bidiwa ‘Sedulo sa bogosi sa Morena’. Ditšhaba tsotlhe di tla phuthegela teng kwa Jerusalema ka ntlha ya leina la Morena, di sa tlhole di latela bogwadi jwa dipelo tse di bosula tsa bone.


text:
Ka malatsi ao Bajuta ba tla goga le Baiseraele, ba tswa mmogo kwa lefatsheng la bokone, ba boela kwano lefatsheng le ke le abetseng borraeno boswa.


text:
“Kana nna ke ne ke re: ‘Ke tla go tshola jaaka morwaake, ke go naya lefatshe le le eletsegang, e leng boswa jo bontlentle go phala jwa ditšhaba; ka ba ka re: O tla mpitsa o re: “Rra,” o sa ikepe mo go nna.


text:
Mme ruri, lona ba lotso lwa Iseraele, lo ntlogetse ka boikanyologo jaaka mosadi a tlogela monna wa gagwe ka boikanyologo,’ go bua Morena.”


text:
“Utlwelela! Go utlwala selelo le mekokotlelo ya Baiseraele kwa dithabeng tse di iphotlhereng, ka gore ba tsamaile mo ditseleng tse di sokameng, ba lebala Morena, Modimo wa bone.


text:
Boang, lona bomorwaaka ba lo tenegileng! Ke tla alafa boikepo jwa lona!” – “Re fano, re e tla kwa go wena. Gonne o Morena, Modimo wa rona.


text:
Ruri, tsa kwa dithabaneng le tlhodio e e kwa dithabeng ke tsietso fela. Ruri pholoso ya Iseraele e mo Moreneng, Modimo wa rona.


text:
Modimo-wa-botlhabisa-ditlhong o jele dilo tsa borraetsho go tswa bonyaneng jwa rona, le dinku tsa bone le dikgomo tsa bone le bomorwaa-bone le bomorwadia-bone.


text:
A re itelegeng mo ditlhonnye tsa rona! A nyatsego ya rona e re khurumetse! Gonne re leofetse Morena, Modimo wa rona, rona le borraetsho go tswa bonyaneng jwa rona go fitlha letsatsing la kajeno, mme ra se ka ra utlwa lentswe la Morena, Modimo wa rona.”


text:
Morena a re: “Fa o rata go tlhabologa, Iseraele, o ka boela kwa go nna. Fa o tlosa maila a gago fa pele ga me, ga o na go ntshaba.


text:
Mme fa o ikana ka boammaaruri le ka tshiamo le ka tshwanelo o re: ‘Ka Morena yo o phelang!’ foo ditšhaba di tla itshegofatsa ka ene, di itumisa ka ene.”


text:
Gonne Morena o bua jaana le banna ba Juta le Jerusalema a re: “Ikgatheleng tshimo e ntšhwa, se jwaleng mo mitlweng!


text:
Rupelang Morena, lo tlose bosarupang jwa dipelo tsa lona, banna ba Juta le baagi ba Jerusalema; e se re gongwe bogale jwa me jwa bolola, jwa tuka jaaka molelo ka ntlha ya bosula jwa ditiro tsa lona, go se yo o o timang.”


text:
Itsiseng mo Juta, utlwatsang mo Jerusalema lo re: “Letsang lonaka mo lefatsheng, lo tlhabe mokgosi o mogolo lo re: ‘Phuthegang, a re tshabeleng kwa metseng e e femetsweng!’


text:
Emisang sefoka se se isang kwa Sione. Tshabang, se diegeng! Gonne ke tlisa tatlhego e e tswang kwa bokone le tshenyo e kgolo.


text:
Tau e dule mo dikhung tsa yona; mosenyi wa ditšhaba o tlogile, a bolola mo felong ga gagwe gore a ntshe lefatshe la gago sekaka; metse ya gago e tla fetoga marope, e se na moagi.


text:
Ka ntlha ya tseo itlameng ka diaparo tsa bohutsana; hutsafalang lo goe! Gonne bogale jo bo tukang jwa Morena ga bo a tloga mo go rona.”


text:
Morena a re: “Ka letsatsi leo kgosi le dikgosana di tla nyema moko; baperesiti ba tla tlhoka puo, baporofeti ba rerega.”


text:
Mme ka re: “Ijoo, Morena Modimo! Ruri, o akeditse morafe o le Jerusalema wa re: ‘Lo tla bona kagiso,’ etswe tšhaka e amile bophelo.”


text:
Ka sebaka seo ba tla raya morafe o le Jerusalema ba re: “Phefo e e fisang e tswa kwa dithabeng tse di iphotlhereng tsa sekaka, e tla kwa go morwadia morafe wa me; ga se ya go olosa le e seng ya go fefera.


text:
Phefo e e thata e e gaisang ya tiro tseo e tla tswa mo go nna. Jaanong le nna ke tla bua dikatlholo ka ga bone.”


text:
Bonang, o tlhaga jaaka maru, dikoloi tsa gagwe jaaka ledimo; dipitse tsa gagwe di lobelo go phala dintsu. A tatlhego ya rona wee, gonne re fentswe!


text:
Jerusalema, tlhapa pelo bosula, gore o tle o pholosiwe. Megopolo ya gago ya boithamako e tla nna mo teng ga gago go fitlha leng?


text:
Begelang, ditšhaba, utlwatsang ka ga Jerusalema lo re: “Bonang, ba ba re dikanyetsang ka ntwa ke ba, ba tswa kwa lefatsheng le le kgakala, ba tlhabela metse ya Juta mokgosi.


text:
“Tsamao ya gago le ditiro tsa gago di go diretse tseo; ke ka bosula jwa gago, fa di le bogalaka; fa di go setla pelo.”


text:
Mala a me wee! Mala a me wee! Ke a tetesela, ke boifela pelo ya me go phatloga. Pelo ya me e huduega mo go nna. Ke palelwa ke go didimala. Gonne mowa wa me o utlwile modumo wa lonaka le mokgosi wa tlhabano.


text:
Ditshenyo di begwa ka tatelano, gonne lefatshe lotlhe le thopilwe. Matlo a me a sentswe ka tshoganyetso, ditente tsa me ka ponyo ya leitlho.


text:
“Kana morafe wa me ke masilo a a sa nkitseng; ke bana ba ba boeleele, ga ba tlhaloganye sepe. Ba tlhalefetse go dira bosula, mme ga ba itse go dira tse di siameng.”


text:
Ke ne ka leba lefatshe, ka fitlhela le tobekanye, le se na sepe; le legodimo le se na lesedi la lone.


text:
Ka leba masimo a ditlhare tse di ungwang, ka fitlhela e le sekaka fela, metse yotlhe ya teng e sentswe ke Morena ka bogale jo bo tukang jwa gagwe.


text:
Ee, Morena, o buile jaana a re: “Lefatshe lotlhe le tla fetoga sekaka, mme ga nkitla ke le fedisa gotlhe.


text:
Ka moo lefatshe le tla hutsafala, legodimo le ntshofala kwa godimo; ka gonne ke di buile, mme ga ke di fetole; ke di ikaeletse, mme ga ke boe mo go tsona.”


text:
Motse otlhe o tshabile loratla lwa bapalami ba dipitse le lwa ba ba hulang ka bora, ba tshabela kwa dikhung, ba palama mo mafikeng. Motse otlhe o tlogetswe, go se na moagi ope mo go ona.


text:
Wena Jerusalema yo o gateletsweng, o tla dirang? Le fa o ka apara masela a mahibidu a mantle jaaka mosadi; le fa o ka kgaba ka mekgabiso ya gouta; le fa o ka budulola matlho ka setlolo se sentsho, o ikgabisetsa lefela. Barati ba a go nyatsa. Se ba se batlang ke bophelo jwa gago.


text:
Gonne ke utlwa selelo e kete sa mosadi yo o segwang ke metlotsedi, sa tlalelo e kete ya yo o belegang ga ntlha. Ke selelo sa morwadia Sione. O a fegelwa, a phutholola mabogo a gagwe a re: “A tatlhego ya me wee! Bophelo jwa me bo wela mo diatleng tsa bampolai, ke se na thata.”


text:
Yaang le mebila ya Jerusalema, lo batle mo dipatlelong tsa gagwe; tlholang lo tlhokomele. Fa lo fitlhela mongwe a le teng yo o dirang ka tshiamo, yo o batlang boammaaruri, foo ke tla ba itshwarela.


text:
Morena, a ga ke re, matlho a gago a tlhola boikanyo? O ba otlile, mme ga ba a utlwa botlhoko. O ba fedisitse, mme ba se ka ba tlhabololwa ke kotlo. Ba kwatlaladitse difatlhego bogolo go lefika; ba gana go tlhabologa.


text:
Mme ke ne ka re: “Ke ba maemo a a kwa tlase fela ba ba dirileng ka bosilo; gonne ga ba itse tsela ya Morena le tshiamo ya Modimo wa bona.


text:
Ke tla ya kwa go ba bagolo, ke bua nabo. Gonne bone ba itse tsela ya Morena le tshiamo ya Modimo wa bone.” Mme bone botlhe ba ne ba robile joko, ba kgaotse ditlamo tsa Modimo.


text:
Ka lebaka leo tau e e tswang mo sekgweng e tla ba bolaya; phiri ya sekaka e tla ba senya, nkwe e tla lalela metse ya bone. Mongwe le mongwe yo o tswelang kwa ntle ga yona o tla gagoganngwa. Gonne maleo a bone a mantsi. Boikepo jwa bone bo bogolo.


text:
“Nka go itshwarela ka ntlha ya eng? Bomorwao ba ntlogetse, ba ikana ka tse e seng Modimo. Mme ya re ke sena go ba kgorisa, ba senya nyalo, ba kgobokana mo ntlong ya boaka.


text:
Ba fetogile dipheke tsa dipitse tse di nonneng, tse di kgarakgatshegang. Mongwe le mongwe o lelela mosadi wa mongwe-ka-ene.


text:
Jaanong a ga ke na go ba betsa ka ntlha ya dilo tseo?” go botsa Morena. “Mowa wa me a ga o na go ipusolosetsa mo setšhabeng se se tshwanang le se?


text:
Palamang mo dipoteng tsa Jerusalema, lo mo senye! Mme lo se ka lwa mo nyeleletsa ruri! Kgaolang dikala tsa gagwe tsa moweine, gonne ga se tsa Morena.


text:
Gonne ba lotso lwa Iseraele le ba lotso lwa Juta ba ntiretse ka boikanyologo jo bogolo,” go bua Morena.


text:
Ba itatotse Morena ba re: “Ga se ene! Tatlhego ga e na go re wela. Ga re kitla re bona tšhaka le tlala.


text:
Mme baporofeti ba tla fetoga phefo fela. Lefoko la Morena ga le yo mo go bone. A bone ba dirafalelwe ke tse di ntseng jalo!”


text:
Ke ka moo Morena, Modimo wa masomosomo, a buang jaana a re: “E re ka ba buile lefoko leo, bona, ke tla dira mafoko a me a a mo molomong wa gago molelo le morafe o dikgong, mme o tla ba nyeletsa.


text:
“Bonang, lona Baiseraele, ke tla tlisa setšhaba se se tswang kgakala kwa go lona. Go bua Morena. Ke setšhaba se se tiileng, ke setšhaba sa bogologolo, ke setšhaba se lo sa itseng puo ya sona, lo sa utlwe se se se buang.


text:
Ba tla ja kotulo ya gago le dijo tsa gago, ba fedisa bomorwao le bomorwadio, ba ja dinku tsa gago le dikgomo tsa gago, ba ja moweine wa gago le difeie tsa gago; metse e e femetsweng e o e ikanyang ba tla e thuba ka tšhaka.


text:
“Jaanong fa lo ka botsa lo re: ‘Ke ka ntlha ya eng, fa Morena, Modimo wa rona, a re direla tse tsotlhe tse?’ o ba ree o re: ‘E re ka lo ntlogetse, lwa direla medimo e sele mo lefatsheng la lona, lo na le go direla baeng mo lefatsheng le e seng la lona.’ ”


text:
A ko lo utlwe, lona dieleele tse di se nang tlhaloganyo! – Ba na le matlho, mme ga ba bone; ba na le ditsebe, mme ga ba utlwe.


text:
A ga lo a tshwanela go mpoifa?” go botsa Morena. “A ga lo a tshwanela go tetesela fa pele ga sefatlhego sa me? Kana ke dirile motlhaba molelwane wa lewatle, e le logora lo lo sa khutleng, lo le sa lo tloleng; le fa le huduega, ga le kgone sepe; le fa dintelo tsa lone di suma, ga di lo tlole.


text:
Ga ba a ka ba akanya mo pelong ba re: ‘A re boifeng Morena, Modimo wa rona, yo o nesang pula, pula ya sephai le pula ya tlhakola-modula, mo sebakeng sa yona; yo o re bolokelang dibeke tse di tlhomameng tsa thobo!’


text:
“Gonne go fitlhelwa ba ba pelompe mo morafeng wa me; ba lalela batho jaaka ba ba thayang dinonyane, ba konama, ba baakanya gopo, ba ba tshwara.


text:
Matlo a bone a tletse bonokwane jaaka serobi se tletse dinonyane. Ke ka moo ba duleng ba bagolo, ba huma.


text:
Ba nonne, ba a phatsima. Ba ikgantsha ka dipolelo tse dimpe. Ga ba re sepe ka tshiamo; ga ba emele tshiamo ya masiela gore a tswelele pele. Kgang ya bahumanegi ga ba e seke.


text:
“Jaanong a ga ke na go ba betsa ka ntlha ya dilo tseo?” go botsa Morena. “Mowa wa me a ga o na go ipusolosetsa mo setšhabeng se se tshwanang le se?


text:
Baporofeti ba rutile lefoko la Modimo ka maaka, baperesiti ba goga nabo, mme morafe wa me o rata tse di ntseng jalo. Mme lo tla dira eng, fa dilo tseo di feleletse?


text:
“Lona Babenyamene, tshabang lo tlogele Jerusalema! Letsang lonaka kwa Thekoa, lo emise sefoka kwa Bethe-Hakereme. Gonne tatlhego e re okame go tswa kwa bokone le tshenyo e kgolo.


text:
Badisa ba e tla kwa go ene, ba na le matsomane a bone; ba tlhoma ditente mo tikologong ya gagwe; mongwe le mongwe o fudisa karolo ya gagwe.”


text:
Ba re: “Mmaakanyetseng tlhabano! Nanogang, a re bololeng e sa le motshegare! A tatlhego ya rona wee, gonne letsatsi le ngotlegile! Meriti e setse e le meleele.


text:
Gonne Morena wa masomosomo o bua jaana a re: “Remang ditlhare tsa gagwe, lo direle Jerusalema mapalamo a mmu. Ke ona motse o o otliwang; kgatelelo e tletse mo go ona.


text:
Bosula jwa ona bo ntse bo tswela jaaka motswedi wa metsi o ntse o tswela. Kgatelelo le tshenyo di utlwala mo go ona. Botlhoko le dintho di ntse di le fa pele ga me.


text:
Tlhagisega, Jerusalema! E se re gongwe pelo ya me ya ikgaoganya nao; e se re gongwe ka go dira sekaka, lefatshe le le se nang moagi.”


text:
Morena wa masomosomo o buile jaana le nna a re: “Ronopa masalela a Iseraele jaaka setlhare sa moweine ka tlhoafalo. Tsenya letsogo gangwe le gape mo dikaleng jaaka yo o fulang!”


text:
“Nka bua le bomang, ka ba supetsa gore ba utlwe? Bona, ditsebe tsa bone ga di a rupa. Ga ba kgone go reetsa. Bona, Lefoko la Morena le nyatsega mo go bone; ga ba le rate.


text:
Mme ke tletse kgalefo ya Morena, ke palelwa ke go e thibela.” Ke fa Morena a re: “E goromeletse mo ngwaneng yo o mo mmileng le mo kgobokanong ya makau mmogo. Ee, le gona go tshwarwa monna le mosadi le monna mogolo le yo o tsofetseng thata.


text:
Ba bangwe ba tla abelwa matlo a bone mmogo le masimo le basadi. Gonne ke otlololela baagi ba lefatshe letsogo go ba otla,” go bua Morena.


text:
“Gonne botlhe bao ba rata kgwebo ya tshiamololo, ba bannye le ba bagolo; botlhe bao ba a tsietsa, le fa e le baporofeti gongwe baperesiti.


text:
Mme ba alafa tshenyego ya morafe wa me ka botlhofo fela ba re: ‘Kagiso! Kagiso!’ le fa kagiso e se yo.


text:
Ba a nyatsega, gonne ba dirile maila. Mme ga ba tlhole ba ikutlwa ditlhong; ga ba itse go tlhajwa ke kgala. Ka moo ba tla wa le ba ba wang. E re ke ba otla, ba we.” Morena o buile jalo.


text:
Morena o buile jaana a re: “Emang fa ditseleng, lo bone, lo botsolotse ditsela tsa bogologolo gore tsela ya go pholosiwa ke efe? Tsamayang mo go yona, foo lo tla bonela mewa ya lona boikhutso.” Mme ba re: “Ga re rate go tsamaya mo go yona.”


text:
Le gona ke lo tsoseditse balebi ka re: “Tlhokomelang tumo ya lonaka!” Mme ba re: “Ga re rate go tlhokomela.”


text:
Utlwa, wena lefatshe! Bonang, ke isa morafe o mo tatlhegong, e le leungo la dikakanyo tsa bone. Gonne ga ba a tlhokomela mafoko a me; le molao wa me ba o latlhile.


text:
Go fisa maswalo ka matlhare a a tswang kwa Šeba le lotlhaka lo lo nkgang monate lo lo tswang kwa lefatsheng le le kgakala, ke eng mo go nna? Ditlhabelo tsa lona tsa phiso ga di nkgatlhe; ga ke itumelele ditlhabelo tsa lona tse di jewang.”


text:
Ke gona ka moo Morena a buileng jaana a re: “Bonang, ke beela morafe o dikgopi mo tseleng gore borra-bana le bana ba we mmogo ka tsona. Moagi le yo o bapileng nae ba tla nyelela.”


text:
Morena o bua jaana a re: “Bonang, morafe o e tla, o tswa kwa lefatsheng la bokone; ke setšhaba se segolo, se itsosa kwa dikhutlong tsa lefatshe.


text:
Ba tshotse mara le marumo; ba setlhogo, ga ba utlwele ope botlhoko. Loratla lwa bone lo tshwana le mosumo wa lewatle. Ba palame dipitse. Ba iketleeditse jaaka batlhabani gore ba lwe nao, morwadia Sione.”


text:
E rile re ba utlwela, diatla tsa rona tsa repa; tlalelo le metlotsedi tsa re tshwara jaaka mosadi yo o belegang.


text:
Lo se ka lwa tswela kwa nageng, se tsamaeng mo tseleng! Gonne tšhaka ya mmaba e bolaya mo ntlheng tsotlhe mo go boitshegang.


text:
Morwadia morafe wa me, apara diaparo tsa bohutsana, o ipidikanye mo moloreng, o hutsafale jaaka go lelelwa ngwana yo o esi ka selelo sa bogalaka. Gonne mogateledi o tla tla, a re wela ka tshoganyetso.


text:
Morena o ne a ntheile a re: “Ke go dirile motlhatlhobi mo morafeng wa me le motlhaodi wa ona gore o itse, o tlhatlhobe ditsela tsa bone.


text:
Botlhe ke baikepi ba ba rukhutlhegang, ba tsamaya go senya ba bangwe leina. Ba tshwana le kgotlho le tshipi fela. Botlhe bao ba ntse ba senya fela.


text:
Mouba o ubela thata, gore llota e jewe ke molelo. Go ntse go gakolosediwa lefela; ba ba bosula ga ba ntshiwe.


text:
“Ema mo kgorong ya Ntlo ya Morena, o rere teng lefoko le o re: ‘Utlwang Lefoko la Morena, lona Bajuta lotlhe, ba lo tsenang ka dikgoro tse go obamela Morena!


text:
Morena wa masomosomo, Modimo wa Iseraele o bua jaana o a re: Siamisang ditsela tsa lona le ditiro tsa lona! Gona ke tla lo agisa mo felong fano.


text:
Lo se ka lwa ikanya mafoko a tsietso a a reng: Tempele ya Morena, Tempele ya Morena, Tempele ya Morena ke yona e!


text:
“ ‘Mme fa lo ka siamisa ditsela tsa lona le ditiro tsa lona mo boammaaruring, lo a direlana ka tshiamo tota;


text:
lo sa gatelele moeng gongwe lesiela gongwe motlholagadi, lo sa tsholole madi a a se nang molato mo felong fano, lo sa latele medimo e sele – mo e leng go itshenyetsa fela! –


text:
foo ke tla lo agisa mo felong fano le mo lefatsheng le ke le neileng borraeno go tswa bogologolo le go ya bosakhutleng.


text:
Ga ke re, lo a utswa, lo a bolaya, lo senya nyalo, lo ikana ka maaka, lo fisetsa Baale maswalo, lo sala medimo e sele morago e lo sa e itseng!


text:
Lo fete lo tle lo eme fa pele ga sefatlhego sa me mo Ntlong e, e e bidiwang ka leina la me lo re: Re pholositswe! A lo raya gore ga se sepe, le fa lo dira dilo tsotlhe tse di maila tseo?


text:
A Ntlo e, e e bidiwang ka leina la me, e fetogile logaga lwa dinokwane mo matlhong a lona? Ka nnete, le nna ke bonye jalo, go bua Morena.


text:
Ee, tlogang lo ye kwa felong ga me, fa go neng go le kwa Silo, kwa ke neng ke agisa leina la me teng mo tshimologong, lo bone se ke se go diretseng ka ntlha ya bosula jwa Iseraele, morafe wa me!


text:
Mme jaanong, e re ka lo dirile ditiro tsotlhe tse – go bua Morena – ka ke buile le lona, ka bua ka tlhoafalo, mme lo se ka lwa utlwa; ka lo bitsa, mme lo se ka lwa araba;


text:
ka moo ke tla direla Ntlo e e bidiwang ka leina la me, e lona lo e ikanyang, le felo fa ke go lo neileng le borraeno, ke tla go direla jaaka ke diretse Silo.


text:
Mme ke tla lo tlosa fa pele ga me, ke lo latlha, jaaka ke latlhile bomorwa-rraeno botlhe, e leng losika lotlhe lwa Eferaime.’ ”


text:
“Mme wena, Jeremia, o se ka wa rapelela morafe o; se utlwatse selelo gongwe thapelo ka ntlha ya bone; se nkokotlele, gonne ga nkitla ke go utlwa.


text:
Bana ba rwalela dikgong, borraabo ba gotsa molelo, basadi ba duba bupe, e le go besetsa kgosi ya sesadi ya legodimo dinkgwe le go tshelela medimo e sele ditshupelo tsa dino gore ba nkgakatse.


text:
Jaanong a go gakadiwa nna? go botsa Morena. A ga ba itirele bosula ka bosi, mme e le go itlhabisa ditlhong?”


text:
Ka moo Morena, Modimo, o bua jaana a re: “Bonang, go goromelediwa bogale jwa me le kgalefo ya me mo felong fa; mo bathong le mo dikgomong le mo ditlhareng tsa naga le mo maungong a masimo; bo tla tuka, bo sa time.”


text:
Morena wa masomosomo, Modimo wa Iseraele, o bua jaana a re: “Tlhakanyang ditlhabelo tsa phiso tsa lona le ditlhabelo tse di jewang tsa lona – lo je nama!


text:
Gonne ka letsatsi le ke ntshitseng borraeno kwa lefatsheng la Egepeto ka lone, ga ke a bua sepe nabo le e seng go ba laela sepe ka ga ditlhabelo tsa phiso le ditlhabelo tse di jewang.


text:
Mme ke ba file taolo e e reng: ‘Utlwang lentswe la me! Foo ke tla nna Modimo wa lona, mme lo tla nna morafe wa me! – Lo sepele fela mo tseleng e ke e lo laelang gore lo tle lo phele sentle.’


text:
Mme ga ba a ka ba utlwa, le e seng go sekega ditsebe, mme ba sepela ka fa maikaelelong a dipelo tsa bone tse di bosula tse di thatafetseng, ba boela kwa morago, ba sa ye kwa pele.


text:
Go tloga ka letsatsi le borraeno ba hudugileng kwa lefatsheng la Egepeto ka lone go fitlha letsatsing la kajeno, ke ne ke ntse ke romela batlhanka ba me botlhe, e leng baporofeti, kwa go lona ka tlhoafalo ka malatsi otlhe.


text:
Mme ga ba a ka ba nkutlwa, le e seng go sekega ditsebe, mme ba gagamatsa dithamo tsa bone, ba senya bogolo go borraabo.


text:
“O tshwanetse go bua mafoko aotlhe ao nabo, mme ga ba kitla ba go utlwa; gape o tshwanetse go ba bitsa, mme ga ba kitla ba go araba.


text:
Ka moo o ba ree o re: Ke sona setšhaba se se se kang sa utlwa lentswe la Morena, Modimo wa sona, se se se kang sa amogela kgalemelo. Boammaaruri bo nyeletse, ga bo yo mo melomong ya bone.


text:
“ ‘Ipeole moriri o montle, o o latlhe; tlhaba sefela sa khutsafalo mo dithabaneng tse di iphotlhereng! Gonne Morena o latlhile, a leleka losika lo a lo galefetseng.’


text:
“Gonne bomorwa Juta ba dirile tse di bosula mo matlhong a me,” go bua Morena, “ba baya maila a medimo ya bone mo Ntlong e e bidiwang ka leina la me, go e itshekolola.


text:
Le gona ba agile thota ya tlhabelo e e bidiwang Thofethe e e mo mogorogorong wa Morwa-Hinome gore ba fise bomorwaa-bone le bomorwadia-bone ka molelo. Kana ga ke a laola jalo! Pelo ya me ga e ise e tsenwe ke mogopolo o o ntseng jalo.”


text:
Ke ka moo Morena o buang a re: “Bonang, malatsi a e tla, a ka ona go sa tlholeng go buiwa ka ga Thofethe le mogorogoro wa Morwa-Hinome, mme ba tla re: ‘Mogorogoro wa polaelo’; ba fitlha baswi mo go Thofethe, ka ba tlhoka manno.


text:
Mme ditoto tsa morafe o e tla nna dijo tsa dinonyane tsa loapi le tsa dibata tsa naga, di sa tshosiwe ke ope.


text:
Le gona ke tla khutlisa modumo wa tuduetso le wa boitumelo le lentswe la monyadi le la monyalwa mo metseng ya Juta le mo mebileng ya Jerusalema. Gonne lefatshe le tla bo le fetogile marope fela.”


text:
Morena a re: “Ka sebaka seo ba tla ntsha marapo a dikgosi tsa Juta le marapo a dikgosana tsa teng le marapo a baperesiti le marapo a baporofeti le marapo a baagi ba Jerusalema mo diphupung tsa bona,


text:
ba a anegela letsatsi le ngwedi le lesomo lotlhe la legodimo, le ba le ratileng, ba le direla, ba le latela, ba le batla, ba le obamela. Ga a kitla a phuthwa le e seng go fitlhwa gape. E tla nna moutele mo masimong.


text:
Mme masalela otlhe a ba ba setseng ba losika lo lo bosula lo, a tla ipatlela loso bogolo go bophelo mo mafelong otlhe kwa ke ba leleketseng teng.” Go bua Morena wa masomosomo.


text:
“Le gona o ba ree o re: ‘Morena o bua jaana a re: A motho o a tle a we, a sa tsoge gape? A o a tle a fapoge, a sa boe gape?


text:
Ke ka ntlhaang, fa morafe wa Jerusalema o ntse o fapogela pele? Ba palelela mo tsietsong, ba gana go boa.


text:
Ke ne ka utlwelela, ka utlwa gore ba bua tse di sa siamang; ga go na ope yo o ikwatlhaelang bosula jwa gagwe a re: Kana ke dirileng? Ba sianela pele ba ntse ba ikepile jaaka pitse e sianela mo tlhabanong.


text:
Le lekololwana le le fofang mo loaping le itse metlha ya lone, le leeba le peolwane le mogolori di tlhokomela sebaka sa go boa ga tsona. Mme ba morafe wa me ga ba itse molao wa Morena.


text:
Lo ka bua jang lo a re: Re botlhale, re bile re na le molao wa Morena? Ruri, sekwadi se se tsietsang sa bakwadi se o fetotse maaka!


text:
Batlhalefi ba tla tlhajwa ke ditlhong, ba tseana, ba tshwarega; gonne ba latlhile Lefoko la Morena. Jaanong ba na le botlhale bofe?


text:
Ka moo ke tla neela ba bangwe basadi ba bone le bathopi masimo a bone. Gonne botlhe ba rata kgwebo ya tshiamololo, ba bannye le ba bagolo; baporofeti le baperesiti le bone ba tsietsa botlhe.


text:
Mme ba alafa tshenyego ya morwadia morafe wa me ka botlhofo fela ba re: Kagiso! Kagiso! le fa kagiso e se yo.


text:
Ba a nyatsega, gonne ba dirile maila. Mme ga ba tlhole ba ikutlwa ditlhong; ga ba itse go tlhajwa ke kgala. Ka moo ba tla wa le ba ba wang; ka nako ya petso ya bone ba tla digwa.’ ” Morena o buile jalo.


text:
“ ‘Ke tla ba phutha, ke ba tlosa,’ ” go bua Morena. “ ‘Moweine ga o na maungo; setlhare sa feie ga se na difeie; ee, matlhare a a swaba. Le gona ke tla ba neela bagateledi.’ ”


text:
Re sa ntse re nnetseng? Kgobokanang, a re tshabeleng mo metseng e e femetsweng, re swele teng! Gonne Morena, Modimo wa rona, o re isa losong; o re nosa metsi a a nang le botlhole, ka gore re leofetse Morena.


text:
Re lebeletse kagiso, mme ga go na sepe se se molemo; le sebaka sa kalafo, mme re fitlhela therego fela.


text:
Phegelo ya dipitse tsa gagwe e utlwala go tswa kwa Dane. Lefatshe lotlhe le roroma ka tumo ya selelo sa dipitse tse di thata tsa gagwe. Ba tla tla, ba ja lefatshe le tse di tletseng mo go lone, le motse le ba ba agileng mo go ona.


text:
“Bonang, ke tla lo romela dinoga tse di nang le botlhole; tse go se nang sepe se se ka di upang; mme di tla lo loma,” go bua Morena.


text:
Utlwelelang! Morwadia morafe wa me o lelela thuso kwa lefatsheng le le kgakala a re: “A Morena ga a teng mo Sione? Gongwe kgosi ya gagwe a ga e mo teng?” – “Ke ka ntlhaang, fa ba ne ba nkgakatsa ka medimo ya diseto ya bone le ka medimo e sele?”


text:
Ke phatlogile pelo ka ntlha ya tshenyego ya morwadia morafe wa me; ke a hutsafala. Therego e ntshwere.


text:
A ga go na molemo mo Gileate? Gongwe a ga go na ngaka teng? Ke ka ntlhaang, fa morwadia morafe wa me a ise a fole?


text:
Ao! Tlhogo ya me e ka bo e le metsi, le leitlho la me e ka bo e le motswedi wa dikeledi gore ke lelele ba ba bolailweng ba morwadia morafe wa me bosigo le motshegare!


text:
Ao! Nka bo ke na le ntlo ya baeti mo sekakeng gore ke tlogele morafe wa me, ke tswe mo go bone! Gonne ba senya nyalo botlhe; ke lesomo la balotsana fela.


text:
“Ba gagamatsa diteme tsa bone jaaka bora; ba busa ka maaka mo lefatsheng, e seng ka boammaaruri; ba tswa bosuleng, ba ya bosuleng jo bongwe, mme nna ga ba nkitse,” go bua Morena.


text:
“Itiseng lo tshabane; se ikanyeng ngwana ope wa rraalona; gonne mongwe le mongwe o tsietsa morwa-rraagwe ka bonokwane. Ba tsamaya ba senyana maina.


text:
Ba a aketsanya, ga ba bue boammaaruri. Ba tlwaeditse diteme tsa bone go bua maaka. Ba itapisa ka go sokamisa mafoko.


text:
Ke ka moo Morena wa masomosomo o buang jaana a re: “Bonang, ke tla ba gakolosa, ke ba leka. Kana nka direla morwadia morafe wa me jang ka mokgwa o sele?


text:
Diteme tsa bone ke metsu e e bolayang, di bua tsa bolotsana; ba bua kagiso le mongwe-ka-bone ka melomo, mme mo pelong ba a mo lalela.


text:
Jaanong a ga ke na go ba betsa ka ntlha ya dilo tseo?” go botsa Morena. “Mowa wa me a ga o na go ipusolosetsa mo setšhabeng se se tshwanang le se?”


text:
Ke tla lelela dithaba, ke di hutsafalela, ke tlhaba sefela sa khutsafalo ka ga mafulo a naga, gonne a tubakegile, go se na ope yo o a ralalang; le gona ga go utlwale melelo ya matlhape; dinonyane tsa loapi le diphedi tsotlhe di tshabile, di ile.


text:
“Mme ke tla dira Jerusalema marope le bonno jwa diphokojwe; ke fetola metse ya Juta sekaka se se se nang moagi.”


text:
Monna yo o botlhale yo o tlhaloganyang tseo ke mang? Ke mang yo molomo wa Morena o buileng nae, go ka itsise gore ke ka ntlhaang, fa lefatshe le latlhegile le go senyega jaaka sekaka, go se na yo o ralalang?


text:
Morena a ba a re: “E re ka ba tlogetse molao wa me o ke o beileng fa pele ga bone; ba se ka ba utlwa lentswe la me, le e seng go sepela ka lone;


text:
Ke ka moo Morena wa masomosomo, Modimo wa Iseraele, o buang jaana a re: “Bonang, morafe o ke tla o jesa longana, ke o nosa metsi a a nang le botlhole;


text:
ke tla o falaletsa kwa ditšhabeng tse bone le borraabo ba sa di itseng; ke ba latedisa tšhaka go tsamaya ke ba fedise.”


text:
Morena wa masomosomo a ba a bua jaana a re: “Tlhokomelang, lo bitse basadi ba selelo gore ba tle; lo romele kwa basading ba ba tlhalefetseng selelo gore ba tle.”


text:
A ba akofe, ba tlhabe sefela sa khutsafalo ka ga rona gore matlho a rona a tshologe dikeledi le dintshi tsa rona di ele metsi.


text:
Gonne go utlwala sefela sa khutsafalo se se tswang kwa Sione se re: “Joo! Re gateletswe jang! Re tlhajwa ke ditlhong tse dikgolo; gonne re na le go tlogela lefatshe, ka ba rutlile meago ya rona.”


text:
Ee, lona basadi, utlwang Lefoko la Morena! A ditsebe tsa lona di amogele lefoko la molomo wa gagwe le le reng: “Rutang bomorwadia-lona sefela sa khutsafalo, lo rutane sefela sa go lelela moswi se se reng:


text:
‘Loso lo palame, lwa tsena mo difenstereng tsa rona, lwa tsena mo matlong a borena a rona go fetsa bana mo mebileng le makau mo dipatlelong.’ ”


text:
Bua o re: “Morena a re: ‘Ditoto tsa batho di namaletse fa fatshe jaaka moutele mo masimong le jaaka dingata fa morago ga mosegi, go se yo o di phuthang.’ ”


text:
Morena o buile jaana a re: “A Motlhalefi a se ka a ipelafatsa ka botlhale jwa gagwe! A seganka se se ka sa ipoka ka thata ya sona! A mohumi a se ka a ikgodisa ka khumo ya gagwe!


text:
Mme yo o ratang go itumisa a a itumise ka go tlhalefela go nkitse, fa e le nna Morena yo o dirafatsang bopelotlhomogi le katlholo le tshiamo mo lefatsheng; gonne ke kgatlhwa ke dilo tseo.” Morena o buile jalo.


text:
“Bonang, malatsi a e tla,” go bua Morena, “a ka ona ke tla betsang botlhe ba ba rupileng mo mmeleng fela,


text:
e leng Baegepeto le Bajuta le Baetomo le Baamone le Bamoabe le botlhe ba ba sekotsweng ditlhogo ba ba agileng mo sekakeng. Gonne ditšhaba tsotlhe tseo le Baiseraele botlhe ba na le dipelo tse di sa rupang.”


text:
Morena o buile jaana a re: “Se itlwaetseng mokgwa wa baheitane; se tshogeng ditshupo tsa legodimo, le fa baheitane ba di tshoga!


text:
Gonne dithulaganyo tsa merafe ke boithamako fela, ka ba rema setlhare mo sekgweng go dira modimo. Ke selo se diatla tsa setswerere di se dirang ka selepe.


text:
Medimo e, e tshwana le setshosa se se mo tshimong ya diphare; ga e itse go bua. Ee, e na le go rwalwa, ka e sa itse go tsamaya. Se e boifeng, gonne ga e itse go lo senyetsa; le gona ga e itse go direla ope molemo.”


text:
Ke mang yo o sa tshwanelang go go boifa, wena kgosi ya ditšhaba? Kana ke se se go tshwanetseng! Gonne mo matlhaleng otlhe a ditšhaba le mo dipusong tsotlhe tsa tsona ga go na ope yo o tshwanang nao.


text:
Mme botlhe bao ke dieleele fela tse di silofetseng. Ke yona thuto ya medimo e sele, e e leng dikota fela.


text:
Selefera e e papetlilweng ba e tsere kwa Tharesise, le gouta kwa Ufase. Medimo ke tiro ya setswerere le ya diatla tsa mogakolosi. Masela a mabududu le a mahibidu ke diaparo tsa yona. Yotlhe ke tiro ya batlhalefi fela.


text:
Mme Morena ke Modimo wa boammaaruri; ke Modimo o o phelang, ke kgosi e e sa khutleng. Lefatshe le roroma ka ntlha ya bogale jwa gagwe. Ditšhaba di palelwa ke go itshokela kgalefo ya gagwe.


text:
Buang jaana ka ga yona lo re: “Medimo e e sa dirang legodimo le lefatshe e tla nyelela e tswa mo lefatsheng le fa tlase ga legodimo leno.”


text:
Ke Morena yo o dirileng lefatshe ka thata ya gagwe, a le tlhomamisa ka botlhale jwa gagwe; le gona o tsharolotse legodimo ka tlhaloganyo ya gagwe.


text:
Fa a utlwatsa kodu ya gagwe, metsi a suma kwa legodimong; o tlhatlosa mouwane kwa dikhutlong tsa lefatshe, a direla pula dikgadima, a fokisa phefo e tswa mo dipolokelong tsa gagwe.


text:
Motho mongwe le mongwe o silofetse, ga a na kitso; mothudi wa gouta mongwe le mongwe modimo wa seseto o mo tlhabisa ditlhong. Gonne ditshwantsho tse a di bopileng ke maaka fela; ga di na mowa mo go tsona.


text:
Mme yo e leng kabelo ya ga Jakobe ga a tshwane le yona; gonne ke ene yo o bopileng dilo tsotlhe, mme Iseraele ke lotso lo e leng boswa jwa gagwe. Morena wa masomosomo ke lona leina la gagwe.


text:
Gonne Morena o bua jaana a re: “Bonang, ka nako e ke tla latlhela baagi ba lefatshe kwa kgakala jaaka go konopiwa ka seragamajwe; ke ba isa mo tlalelong gore ba tle ba ipone.”


text:
A tatlhego ya me wee ka ntlha ya kotlo e ke otlilweng ka yona! Ntho ya me ke e e sa foleng. Mme nna ke ne ka re: “Ke bolwetse fela jo nka bo itshokelang.”


text:
Tente ya me e sentswe, dithapo tsotlhe tsa me di kgaotswe. Bomorwaake ba tlogile mo go nna, ga ba yo. Ga go na ope yo o tsosang tente ya me gape, yo o tsharololang masela a yona.


text:
Gonne badisa e ne e le dieleele, ba sa batle Morena. Ka moo ba ne ba tlhoka tswelelopele, mme letsomane lotlhe la bone la faladiwa.


text:
Utlwelelang! Go utlwala eng? Go tla loratla lo logolo, lo tswa mo lefatsheng la bokone, e le go fetola metse ya Juta marope le dikutla tsa diphokojwe.


text:
Morena, ke itse gore tsela ya motho ga e laolwe ke ene, le gore moeti ga a kgone go laola dikgato tsa gagwe.


text:
Nkotle, Morena! Fela a e nne ka tekanyo, e seng ka fa bogaleng jwa gago, e se re gongwe o mpolaela ruri.


text:
Baheitane ba ba sa go itseng le ditshika tse di sa bitseng leina la gago di goromeletse bogale jwa gago! Gonne di jele Jakobe, tsa mo ja, tsa mo fetsa, tsa ntsha meago ya gagwe marope.


text:
o ba ree o re: Morena, Modimo wa Iseraele, o bua jaana a re: ‘Go hutsitswe monna yo o sa utlweng mafoko a kgolagano e,


text:
a ke a laetseng borraeno ka letsatsi le ke ba ntshitseng ka lone kwa lefatsheng la Egepeto, mo leubelong la tshipi, ka re: Utlwang lentswe la me, lo dire tsotlhe tse ke tla di lo laelang. Foo lo tla nna morafe wa me, mme ke tla nna Modimo wa lona


text:
gore ke dirafatse maikano a ke a ikanetseng borraeno a go ba naya lefatshe le le elang mašwi le dinotshe, jaaka lo agile mo go lone kajeno.’ ” Ke fa ke araba ke re: “Amen, Morena!”


text:
Morena a ba a nthaya a re: “Rera mafoko otlhe a mo metseng ya Juta le mo mebileng ya Jerusalema o re: ‘Utlwang mafoko a kgolagano e, lo a dirise.


text:
Gonne ke laile borraeno thata ka letsatsi le ke ba ntshitseng kwa lefatsheng la Egepeto ka lone, ka gatelela mafoko a me ka tlhoafalo go fitlha letsatsing la kajeno ka re: Utlwang lentswe la me!


text:
Mme ga ba a ka ba utlwa le e seng go sekega ditsebe, mme ba latela dipelo tse di bosula tsa bone tse di thatafetseng. Ke fa ke ba dirafaletsa mafoko otlhe a kgolagano e, a ke a ba laetseng gore ba a dirise, mme ba se ka ba dira jalo.’ ”


text:
Mme Morena a nthaya a re: “Go itshupa moferefere o banna ba Juta le baagi ba Jerusalema ba o rerileng.


text:
Ba boetse kwa melatong ya borraabo ba pele, ba ba ganneng go utlwa mafoko a me. Le bone ba setse medimo e sele morago gore ba e direle. Baiseraele le Bajuta ba robile kgolagano ya me e ke e dirileng le borraabo.”


text:
Ke gona ka moo Morena o buang jaana a re: “Bonang, ke tla ba tlisetsa tatlhego, e ba sa ka keng ba kgona go falola mo go yona. Mme le fa ba ka goela kwa go nna, ga nkitla ke ba utlwa.


text:
Foo baagi ba metse ya Juta le ba Jerusalema ba tla ya, ba tlhaeleletsa kwa medimong e ba ntseng ba e fisetsa maswalo, mme ga e kitla e ba thusa sepe mo sebakeng sa tlalelo ya bone.


text:
Gonne palo ya medimo ya gago, Juta, e lekana le palo ya metse ya gago. Le gona palo ya mebila ya Jerusalema e lekana le palo ya dialetare tse lo di agetseng modimo-wa-botlhabisa-ditlhong, e bong dialetare tse lo fisetsang Baale maswalo mo go tsona.


text:
Mme wena o se ka wa rapelela morafe o; se utlwatse selelo gongwe thapelo ka ntlha ya bone! Gonne ga nkitla ke ba utlwa ka sebaka se ba mpitsang ka sona ka ntlha ya tlalelo ya bone.


text:
“Ke ka ntlhaang, fa moratiwa wa me a dirafatsa maano a bolotsana mo Ntlong ya me? A mafura le nama e e boitshepo di ka faposa tatlhego ya gago mo go wena? Foo o ka duduetsa.


text:
Morena o ne a go biditse ‘Setlhare sa olefa se setala se sentle se se maungo a pila.’ Mme fa loratla lo logolo lo utlwala, o tla se tshuba ka molelo, mme dikala tsa sona di tla robega.


text:
“Morena wa masomosomo yo o go tlhomileng o go atlholetse tatlhego ka ntlha ya boikepo jwa Baiseraele le jwa Bajuta, jo ba bo dirileng e le go itshenyetsa ka bosi gore ba nkgakatse ka go fisetsa Baale maswalo.”


text:
Mme nna ke ne ke tshwana le kwanyana e e bokgwabo e e gogwang go ya go tlhajwa, ke sa lemoge, fa ba ntogetse maano ba re: “A re senyeng setlhare le maungo a sona! A re mo nyeletseng mo lefatsheng la baphedi gore leina la gagwe le se ka la tlhola le gopolwa.”


text:
Mme wena Morena wa masomosomo o atlhola ka tshiamo, o tlhatlhoba diphilo le pelo! Nte ke bone pusoloso ya gago mo go bone! Gonne ke go neetse kgang ya me ka go go ikanya.


text:
Ke ka moo Morena o buileng jaana ka ga banna ba Anathothe, ba ba lalelang bophelo jwa gago ba re: “O se ka wa bolela Lefoko la Modimo mo leineng la Morena, e se re gongwe wa swa ka diatla tsa rona!”


text:
Ka moo Morena wa masomosomo o bua jaana a re: “Bona, ke tla ba otla! Makau a bone a tla swa ka tšhaka; bomorwaa-bone le bomorwadia-bone ba tla swa ka tlala.


text:
Le gone ba tla bo ba se na masalela ape. Gonne ke tla tlisetsa banna ba Anathothe tatlhego ka ngwaga o ba bediwang ka ona.”


text:
Morena, o tshiamo fa ke seka nao. Fela ke batla go go botsa kgang ya tsheko ke re: Ke ka ntlhaang, fa tsela ya baikepi e le letlhogonolo? Fa botlhe ba ba dirang ka bolotsana ba phela ba iketlile?


text:
O ba tlhomile, ba bile ba namile medi; ba a gola, le gona ba ungwa maungo. O gaufi mo melomong ya bone, mme o kgakala le dipelo tsa bone.


text:
Mme wena Morena, o a nkitse, o a mpona; o tlhatlhoba pelo ya me gore e go lebile jang. – Ba swatolele kwa tlhabong jaaka dinku! Ba tlhaolele letsatsi la polao!


text:
Lefatshe le tla hutsafala le morogo wa naga yotlhe o tla omelela go fitlha leng? Diphedi le dinonyane di nyelela ka ntlha ya bokgopo jwa ba ba agileng mo go lone. Gonne ba re: “Ga a kitla a bona bokhutlo jwa rona.”


text:
Morena a mo araba a re: “Fa o siana le ba ba tsamayang ka maoto, ba a go lapisa. Jaanong o ka phadisanya jang le dipitse? Fa o sa iketle mo lefatsheng la kagiso, o tla dira eng mo sekgweng se segolo sa Joretane?


text:
Ee, bomorwa-rraago le ba ntlo ya ga rraago le bone ba go diretse ka bolotsana. Le bone ba a go kgoba, o sena go ba hularela. O se ka wa ba ikanya, le fa ba bua tse di molemo nao!”


text:
“Ke tlogetse Ntlo ya me, ka tlhoboga boswa jwa me; moratiwa wa mowa wa me ka mo neela mo diatleng tsa baba ba gagwe.


text:
A boswa jwa me ke morubisi o o mebalabala o bomankgodi ba o tlhaselang go tswa ntlheng tsotlhe? Tlayang lo kgobokanye dibata tsotlhe tsa naga! A di tle dijong!


text:
Badisa ba bantsi ba sentse tshimo ya me ya moweine; ba gatakile boswa jwa me, ba tubaka tshimo e ke e itumelelang;


text:
ba e fetola sekaka. E a nkhutsafalela e le senya. Lefatshe lotlhe le ntshitswe sekaka, gonne ga go na ope yo o tsibogang pelo.


text:
Basenyi ba fitlhile mo dithabaneng tsotlhe se di iphotlhereng tsa naga. Gonne tšhaka ya Morena e ntse e ja lefatshe lotlhe, go tswa mo ntlheng e nngwe go ya mo ntlheng e nngwe, go se na motho ope yo o leng mo kagisong.


text:
Ba jwetse mabele, ba roba mitlwa. Ba itapisitse, mme go sa ba thuse sepe. Tlhajwang ke ditlhong ka kotulo ya lona ka ntlha ya bogale jo bo tukang jwa Morena.”


text:
Morena o buile jaana a re: “Merafe yotlhe e e bapileng le nna e e bosula e e amang boswa jo ke bo abetseng Iseraele, morafe wa me, bonang, ke tla e kumola mo dinageng tsa yona, le Bajuta ke tla ba kumola mo gare ga yona.


text:
Mme e tla re ke sena go e kumola, ke e tlhomogele pelo gape, ke e busetse, mongwe le mongwe kwa bosweng jwa ona le mongwe le mongwe kwa lefatsheng la ona.


text:
Mme e tla re fa ba ithuta ditsela tsa morafe wa me tota gore ba ikane ka leina la me ba re: ‘Ka bophelo jwa Morena!’ jaaka ba rutile morafe wa me go ikana ka Baale, foo ba tla agisiwa mo gare ga morafe wa me.


text:
Mme fa ba gana go utlwa, morafe o o ntseng jalo ke tla o kumolela ruri, ke o nyeletsa.” Morena o buile jalo.


text:
Morena o ntheile jaana a re: “Yaa o ithekele moitlamo wa lesela, o itlame letheka ka ona, mme o se ka wa o tsenya mo metsing!”


text:
“Tsaya moitlamo o ò o rekileng o o mo lethekeng la gago, ò nanoge ò ye kwa nokeng ya Ferathe, ò o fitlhe teng mo lofarong lwa mafika.”


text:
Jaanong ya re malatsi a mantsi a sena go feta, Morena a nthaya a re: “Nanoga o ye kwa nokeng ya Ferathe, o tsee moitlamo teng o ke neng ke go laetse go o fitlha gona.”


text:
Ka ya kwa nokeng ya Ferathe, ka epolola moitlamo, ka o tsaya felong fa ke neng ke o fitlhile teng, ka fitlhela moitlamo o senyegile, o se na mosola ope.


text:
“Morena o bua jaana a re: ‘Ke tla senya boikgodiso jwa Juta le boikgantsho jo bogolo jwa Jerusalema fela jalo.


text:
Batho ba ba bosula ba, ba ba ganang go utlwa lefoko la me, ba ba sepelang ka bopeloethata jwa bone, ba latela medimo e sele, ba e direla, ba e obamela – ba tla nna jaaka moitlamo o, o o se nang mosola ope.


text:
Gonne ke ne ke ngapareditse Baiseraele botlhe le Bajuta botlhe mo go nna, jaaka moitlamo o ngaparela mo lethekeng la monna,’ go bua Morena, ‘gore e nne morafe wa me, e nne tumiso le pako le kgalalelo mo go nna, mme ba ganne go utlwa.’


text:
“Le gona bua lefoko le nabo o re: ‘Morena, Modimo wa Iseraele, o bua jaana a re: Meduto yotlhe e tladiwa weine.’ – Jaanong ba tla go raya ba re: ‘Kana re a itse, fa meduto yotlhe e tladiwa weine!’


text:
Mme o ba fetole o re: ‘Morena o bua jaana a re: Bonang, ke tla tlatsa baagi botlhe ba lefatshe le, le dikgosi tse di ntseng mo sedulong sa bogosi sa ga Dafita le baperesiti le baporofeti le baagi botlhe ba Jerusalema botagwa.


text:
Mme ke tla ba phatlakanya, mongwe ka yo mongwe, borra-bana le bomorwaa-bone mmogo. Ke tla ba senya, ke sa ba utlwele botlhoko, ke sa ba rekegele, ke sa ba tlhomogele pelo.’ ”


text:
Neelang Morena, Modimo wa lona, tlotlo, a ise a tlise lefifi; dinao tsa lona di ise di kgotšwe mo dithabeng ka lotlatlana. Foo lo tla lebelela lesedi, mme o le fetola moriti wa loso, o le dira lefifi le legolo.


text:
Mme fa lo sa utlwe mafoko a, mowa wa me o tla lelela mo sephiring ka ntlha ya boikgodiso jwa lona; leitlho la me le tla lela mo go botlhoko, le ela dikeledi, ka letsomane la Morena le isiwa mo botshwarong.


text:
Raya kgosi le mma-kgosi o re: “Fologang, lo nneng fa fatshe, gonne serwalo se sentlentle sa lona sa bogosi se wele mo ditlhogong tsa lona.


text:
Metse ya borwa e tswetswe, ga go na yo o e bulang. Juta yotlhe o isitswe mo botshwarong, ba botlhe ba thopilwe.”


text:
Jerusalema, tsholetsa matlho, o bone ba ba tswang kwa ntlheng ya bokone! Motlhape o ò o filweng o kae? Letsomane le lentle la gago le kae?


text:
O tla reng, fa a ba dira barena ba gago ba ò ba tlwaeditseng go nna ditsala tsa gago? A ga ke re, metlotsedi e tla go tshwara jaaka mosadi yo o belegang?


text:
Mme fa o ka ipotsa mo pelong o a re: “Ke ka ntlhaang, fa ke dirafaletswe ke tseo?” Ke ka ntlha ya molato o mogolo wa gago, fa o apotswe mosese, fa o gateletswe direthe.


text:
A Moethiopia o ka iphetola mmala, gongwe a nkwe e ka fetola mebalabala ya yona? Fa go re ee, foo le lona ba lo tlwaetseng go senya, lo tla itse go dira tse di molemo.


text:
Ke jona boswa jwa gago; ke yona kabelo e ò e lekanyeditsweng ke nna. Go bua Morena. Gonne o ne o ntebetse, o ikantse maaka.


text:
ke raya tshenyo ya nyalo ya gago le go kua ga gago jaaka pitse e e ikatakang, le boaka jwa gago jo bo tlhabisang ditlhong. Ke bonye maila a gago mo dithabaneng le mo nageng. A tatlhego ya gago wee, Jerusalema! Go tla tsaya sebaka se se kana kang go tsamaya ò itsheke?


text:
“Juta o a hutsafala, ba bolawa ke lenyora mo metseng ya gagwe, ba ntse fa fatshe ka bohutsana; selelo sa Jerusalema se a tlhatloga.


text:
Batlotlegi ba bone ba roma badiredi ba bone kwa metsing; ba fitlha kwa didibeng, ba sa bone metsi. Ba boa ka dinkgo tsa bone tse di se nang sepe, ba swabile, ba tlhajwa ke ditlhong, ba ikhurumeditse ditlhogo.


text:
E re ka masimo a senyegile ka ntlha ya pula e e sa nang mo lefatsheng, balemi ba swabile, ba ikhurumeditse ditlhogo.


text:
Diesele tsa nageng di eme mo dithabaneng tse di iphotlhereng, di hupa mowa jaaka diphokojwe, di bokaletse matlho, gonne ga go na mafulo.


text:
‘Morena, le fa melato ya rona e supa ka ga rona, thusa, o dire jalo ka ntlha ya leina la gago; ee, boikepo jwa rona bo bogolo, re go leofetse.


text:
Wena tsholofelo ya Iseraele, wena mothusi wa gagwe mo sebakeng sa tlalelo, ke ka ntlha ya eng, fa o tshwana le moeng fela mo lefatsheng, le moeti yo o lalang fela, a ba a feta?


text:
Ke ka ntlhaang, fa o tshwana le monna yo o feletsweng ke maano, fa o tshwana le seganka se se sa itseng go thusa? Kana ò na le rona, Morena! Re biditswe ka leina la gago. Se re tlogele!’ ”


text:
Morena o bua jaana ka ga morafe o a re: “Ba ratile go kgarakgatshega jalo, ba sa thibele maoto a bone; ka moo ga ba a ka ba kgatlha Morena. Jaanong o tla gakologelwa melato ya bone, a ba beletsa maleo a bone.”


text:
Le fa ba ka itima dijo, ga nka ke ka utlwa mekokotlelo ya bone; le fa ba ka tlisa setlhabelo se se fisiwang le tshupelo ya dijo, ga nka ke ka ba itumelela; mme ke tla ba feleletsa ka tšhaka le ka tlala le ka leroborobo.”


text:
Ka araba ka re: “Ao! Morena Modimo, bona, baporofeti ba bone ba ba raya ba re: ‘Ga lo kitla lo bona tšhaka le e seng tlala, gonne ke tla lo naya kagiso e e tlhomameng mo felong fano.’ ”


text:
Mme Morena a nthaya a re: “Tse baporofeti ba di rerang mo leineng la me ke maaka fela. Ga ke a ba roma le e seng go ba laela sepe le e seng go bua nabo. Ba lo rerela dipono tsa maaka le boitseanape jwa boithamako le tsietso ya dipelo tsa bone.”


text:
Bakeng leo Morena o bua jaana a re: “Baporofeti ba ba rerang mo leineng la me, le fa ke sa ba roma, ba ba buang ba re: ‘Tšhaka le tlala ga di na go tsena mo lefatsheng le’ – baporofeti bao ba tla nyelela ka tšhaka le ka tlala.


text:
Mme morafe o ba o rerelang o tla latlhelwa mo mebileng ya Jerusalema o bolailwe ke tlala le tšhaka, go se na ope yo o ba fitlhang, bone basadi ba bone le bomorwaa-bone le bomorwadia-bone. Ke tla goromeletsa bokgopo jwa bone jalo mo go bone.


text:
Jaanong o ba bolelele lefoko le o re: “ ‘Matlho a me a ela dikeledi bosigo le motshegare, ga a na go khutla! Gonne lekgarebe, morwadia morafe wa me o kgobegile ka tatlhego e kgolo, a tswa ntho e e sa foleng.


text:
Fa ke tswela kwa nageng, ke fitlhela ba ba phololeditsweng ka tšhaka; fa ke tsena mo motseng, ke bona matlhoko a tlala. Ee, moporofeti le moperesiti le bone ba kgarakgatshega mo lefatsheng, ba sa tlhole ba itse sepe.’ ”


text:
A ò latlhetse Juta ruri? Gongwe a Sione o tenne Mowa wa gago? Ke ka ntlhaang, fa ò re otlile mo go se nang kalafo? Re ne re lebeletse kagiso, mme ga go na sepe se se molemo; le sebaka sa kalafo, mme re fitlhela letshogo fela.


text:
A ko ò se ka wa re nyatsa ka ntlha ya leina la gago! Se tlotlolole sedulo sa bogosi sa kgalalelo ya gago! Gopola kgolagano e ò e dirileng le rona; ò se ka wa e senya.


text:
A go na le medimo ya baheitane e e nesang pula? Gongwe a legodimo le ka nesa pula ka bolone? A ga se wena Morena, Modimo wa rona? Re lebeletse wena, gonne ò dira dilo tse tsotlhe tse.


text:
Mme Morena a nthaya a re: “Le fa Moše le Samuele ba ka ema fa pele ga me, ga ke na sepe le morafe o. Ba leleke fa pele ga me! A ba tsamae!


text:
Mme e re fa ba go botsa ba re: ‘Re ye kae?’ o ba ree o re: ‘Morena o buile jaana a re: “ ‘Yo o neetsweng leroborobo a ye kwa leroborobong; yo o neetsweng tšhaka a ye kwa tšhakeng; yo o neetsweng tlala a ye kwa tlaleng; yo o neetsweng botshwaro a ye kwa botshwarong!’


text:
“Mme ke tla ba romela dilo tse nne,” go bua Morena: “e leng tšhaka gore e ba bolae; le dintšwa gore di ba goge, di ba tlose; le dinonyane tsa loapi le dibata tsa lefatshe gore di ba je, di ba nyeletse.


text:
Ke tla ba neela dipuso tsotlhe tsa lefatshe gore di ba bogise setlhogo ka ntlha ya ga Manase, morwa Hesekia, kgosi ya Juta, ka ntlha ya tsotlhe tse o di dirileng mo Jerusalema.


text:
“Gonne ke mang yo o tla go rekegelang, Jerusalema? Ke mang yo o tla go tshedisang? Ke mang yo o tla fapogelang kwa go wena go go botsa bophelo?


text:
Ke wena yo o ntatlhileng, wa boela kwa morago,” go bua Morena. “Ke fa ke go otlololela letsogo, ke go senya. Ke lapile go tlhomoga pelo.


text:
Ke ne ka ba fefera ka loselo mo dikgorong tsa lefatshe; ka thukhutha morafe wa me bana, ka o fedisa. Mme ga ba a ka ba boa mo ditseleng tsa bone.


text:
Batlholagadi ba bone ba nntsifaletse bogolo go motlhaba wa lewatle. Ke ne ka roma mosenyi kwa go bone yo o bolayang bomma-makau motshegare, ka digela pitlagano le letshogo mo go bone ka tshoganyetso.


text:
Mosadi yo o neng a belege bomorwawe ba supa a felelela thata, a neela mowa. Letsatsi la gagwe la phirima go sa le motshegare; a sula pelo, a tlhajwa ke ditlhong. Mme masalela a bone ke tla a neela mo tšhakeng ya baba ba bone.” Morena o buile jalo.


text:
A tatlhego ya me wee, mma, fa o mpelege ke le monna wa kgang le ntwa mo lefatsheng lotlhe. Ga ke a adima ope, ga ke a adingwa ke ope, mme ba nthogaka botlhe.


text:
Morena a re: “Ruri, ke tla go sireletsa sentle; ruri, ke tla kokobetsa mmaba gore a kope thapelelo mo go wena mo sebakeng sa tatlhego le mo sebakeng sa tlalelo.


text:
“Dithoto tsa gago le mahumo a gago ke tla di neela go thopiwa, go se na tefelo. Ke ka ntlha ya maleo otlhe a gago a o a dirileng mo nageng yotlhe ya gago.


text:
Ke tla go dira motlhanka wa baba ba gago mo lefatsheng le o sa le itseng. Gonne molelo o tuka ka bogale jwa me, o gotseditswe lona.” –


text:
Go itse wena, Morena! Nkgopole ò ntlhokomele, ò mpusolosetse mo go ba ba mpogisang! Se ntlose ò le bopelotelele! Itse gore ke rwele kgobo ka ntlha ya gago.


text:
E rile ke fitlhela mafoko a gago, ka a ja. Mafoko a gago a ne a nthabisa. E ne e le boitumelo jwa pelo ya me, fa ke biditswe ka leina la gago, Morena, Modimo wa masomosomo.


text:
Ga ke a ka ka nna mo lesomong la ba ba tshegang le e seng go itumela nabo. Ke ne ka itunna ke le nosi, ke obilwe ke letsogo la gago, gonne ò ne o ntladitse kgalefo.


text:
Ke ka ntlhaang, fa botlhoko jwa me bo sa khutle, le ntho ya me e le e e sa foleng, e e ganang go alafiwa? A ka nnete ke tla fitlhela ò tshwana le noka e e aketsang, le metsi a a sa ikanyegeng?


text:
Ke gona ka moo Morena a buang jaana a re: “Fa ò boa, ke tla go emisa gape fa pele ga me; fa ò ntsha tse di tshwanetseng, e seng tse di boatla, o tla nna molomo wa me. Mme bone ba tla boela kwa go wena, mme wena o se ka wa boela kwa go bone!


text:
Foo ke tla go dira lobota lwa kgotlho lo lo tiileng mo morafeng o. Ba tla tlhabana nao, mme ga ba nke ba go fenya. Gonne ke na nao gore ke go thuse, ke go pholose. Ke Morena yo o buileng jalo.


text:
Ee, ke tla go pholosa mo diatleng tsa ba ba pelompe, ke go golola mo matsweleng a barena ba ba setlhogo.”


text:
Gonne Morena o buile jaana ka ga basimane le basetsana ba ba tsalwang mo felong fa le ka ga bommaabo ba ba ba belegeng le ka ga borraabo ba ba ba tsetseng mo lefatsheng le, a re:


text:
“Ba tla swa loso lo lo botlhoko, ba sa lelelwe, ba sa fitlhwe. Ba tla nna letshotelo fela mo masimong. Ba tla nyelela ka tšhaka le ka tlala. Ditoto tsa bone e tla nna dijo tsa dinonyane tsa loapi le tsa dibata tsa lefatshe.”


text:
Gonne Morena o buile jaana a re: “O se ka wa tsena mo ntlong e ba goang ka khutsafalo mo go yona! O se ka wa ya go lela nabo le e seng go ba tshedisa! Gonne ke tlositse kagiso ya me le bopelotlhomogi le kutlwelo-botlhoko mo morafeng o.” Morena o buile jalo.


text:
“Ba bagolo le ba bannye ba tla swa mo lefatsheng le, ba sa fitlhwe, ba sa hutsafalelwe; go se na ba ba iphatsang, le fa e le ba ba ipeolang ka ntlha ya bone.


text:
Ga ba nke ba apeela yo o hutsafalang dijo go mo gomotsa ka ga moswi le e seng go mo gela metsi a matshediso ka ntlha ya ga rraagwe gongwe mmaagwe.


text:
Gonne Morena wa masomosomo, Modimo wa Iseraele, o bua jaana a re: “Bonang, ke tla khutlisa modumo wa tuduetso le wa boitumelo le lentswe la monyadi le la monyalwa mo felong fano fa pele ga matlho a lona mo malatsing a lona.


text:
“Jaanong e re o sena go itsise morafe o mafoko aotlhe a, mme ba go botsa ba re: ‘Ke ka ntlhaang, fa Morena a re atlholetse dipetso tsotlhe tse dikgolo tse? Molato wa rona ke eng?’ Maleo a rona ke afe a re leofetseng Morena, Modimo wa rona, ka ona?


text:
foo o ba arabe o re: ‘Ke ka gore borraeno ba ntlogetse, go bua Morena, ba sala medimo e sele morago, ba e direla, ba e obamela, mme nna, ba ntlogela, ba se ka ba tshegetsa molao wa me.


text:
Mme lona lo dirile bosula bogolo go borraeno. Bonang, mongwe le mongwe o latela pelo e e bosula ya gagwe e e thatafetseng, lo sa nkutlwe.


text:
Ka moo ke tla lo leleka mo lefatsheng le, ke lo latlhela kwa lefatsheng le lona lo sa le itseng, le fa e le borraeno. Kwa teng kwa lo tla direla medimo e sele bosigo le motshegare, gonne ga nkitla ke lo naya boitshwarelo.’ ”


text:
Ke ka moo Morena a reng: “Bonang, malatsi a tla tla a ba sa tlholeng ba bua ka ona ba re: ‘Ka bophelo jwa Morena yo o ntshitseng Baiseraele kwa lefatsheng la Egepeto!’


text:
Mme ba tla re: ‘Ka bophelo jwa Morena yo o ntshitseng Baiseraele kwa lefatsheng la bokone le mo mafatsheng otlhe kwa a ba leleketseng gona.’ Kana ke tla ba busetsa mo nageng ya bone e ke e neileng borraabo.


text:
“Bonang, ke tla roma batshwari ba ditlhapi ba bantsi gore ba ba tshware,” go bua Morena. “Morago ga moo ke tla roma batsomi ba bantsi gore ba ba tsome mo dithabeng tsotlhe le mo mebotong yotlhe le mo dipharong tsa mafika.


text:
Gonne matlho a me a ntse a lebile ditsela tsotlhe tsa bone. Ga ba ka ke ba iphitlha fa pele ga me. Molato wa bone ga o na go lobiwa fa pele ga matlho a me.


text:
Mme pelepele ke tla ba beletsa molato wa bone le maleo a bone gabedi, ka ba itshekolotse lefatshe la me ka ditoto tsa maila a bone; ka makgapha a bone a ne a tletse mo bosweng jwa me.”


text:
Morena, ò thata ya me le phemelo ya me le botshabelo jwa me mo letsatsing la tlalelo. Baheitane ba tla tla kwa go wena, ba tswa kwa dikhutlong tsa lefatshe ba re: “Borraetsho ba ne ba ruile maaka fela, e leng medimo ya boithamako e go se nang ope mo go yona o o thusang sepe.


text:
“Ka moo, bonang, ka sebaka seo ke tla ba itsise letsogo la me; ke ba lemosa thata ya me. Ba tla itse gore leina la me ke Morena.


text:
“Boleo jwa Juta bo kwadilwe ka sekwadi sa tshipi, jwa gwaiwa ka ntlha ya taemane mo matlapeng a dipelo tsa bone le mo dinakeng tsa dialetare tsa bone,


text:
jaaka bana ba bone ba gopola dialetare le medimako ya Ašera ya bone fa ditlhareng tse ditala le mo mebotong e e godimo.


text:
Thaba ya me e e mo nageng le di-tsa-gago le mahumo otlhe a gago, ke di neela go thopiwa mmogo le dithota tsa tlhabelo tsa gago ka ntlha ya boleo jo bo mo nageng yotlhe ya gago.


text:
Mme ò tla latlhegelwa ke boswa jwa gago – jo ke bo go neileng – ka molato wa gago. Ke tla go dira motlhanka wa baba ba gago mo lefatsheng le ò sa le itseng. Gonne lo tshubile molelo wa bogale jwa me o o tukang ka bosakhutleng.”


text:
Morena o buile jaana a re: “Go hutsitswe monna yo o ikanyang batho, yo o dirang motho letsogo la gagwe, yo pelo ya gagwe e fapogang mo Moreneng!


text:
O tla nna jaaka setlhatshana mo sekakeng, a sa bone, fa molemo o tla; o tla aga mo motlhabeng o o bolelo wa sekaka, le mo nageng ya dikgalaopa, fa go sa nneng ope.


text:
O tla tshwana le setlhare se se tlhomilweng fa metsing, se se namang medi fa nokeng. Ga se boife, le fa go tla bolelo; matlhare a sona a ntse a le matala. Le mo ngwageng wa komelelo ga se kitla se tshwenyega le e seng go khutla go ungwa.


text:
Ke nna Morena yo ke tlhotlhomisang pelo, ke lekang diphilo gore ke nee mongwe le mongwe ka fa tsamaong ya gagwe le ka fa maungong a ditiro tsa gagwe.”


text:
Motho yo o phuthang khumo ka tshiamololo o tshwana le lesogo le le thuthusang mae a e seng a lone. O na le go e tlogela mo gare ga malatsi a gagwe; mme la bofelo o tla nna lesilo fela.


text:
Felo-ga-Boitshepo ga rona ke sedulo sa bogosi se se galalelang, se se goditsweng go tswa tshimologong.


text:
Morena, ò tsholofelo ya Iseraele. Botlhe ba ba go tlogelang ba tla tlhajwa ke ditlhong. Ba ba fapogang mo go nna, ba tla kwalwa fa fatshe. Gonne ba tlogetse motswedi wa metsi a a phelang, e leng Morena.


text:
Kana ga ke a thoba mo tirong ya go go disetsa; ga ke a ka ka tlhologelelwa letsatsi la tatlhego, go itse wena! Tse di duleng mo molomong wa me di ne di le fa pele ga sefatlhego sa gago.


text:
Ba ba mpogisang a ba tlhajwe ke ditlhong, mme e seng nna! A bone ba rerege, mme e seng nna! Fitlhisa letsatsi la tatlhego mo go bone, o ba thubaganye ka tshenyo di le pedi!


text:
Morena o ntheile jaana a re: “Yaa ò eme mo kgorong ya batho ba morafe e dikgosi tsa Juta di tsenang le go tswa ka yona, ee, le mo dikgorong tsotlhe tsa Jerusalema,


text:
ò ba ree ò re: ‘Utlwang Lefoko la Morena, lona dikgosi tsa Juta le Bajuta botlhe le baagi ba Jerusalema botlhe ba lo tsenang ka dikgoro tse:


text:
Morena o bua jaana a re: Itiseng ka ntlha ya maphelo a lona gore lo se ka lwa rwala morwalo ope le e seng go tsena ka ona mo dikgorong tsa Jerusalema ka letsatsi la Sabata!


text:
Le gona lo se ka lwa ntsha morwalo mo matlong a lona ka letsatsi la Sabata le e seng go dira tiro epe, mme lo itshepise letsatsi la Sabata, jaaka ke laetse borraeno.


text:
Mme ga ba a ka ba utlwa, le e seng go sekega ditsebe, mme ba gagamatsa melala ya bone gore ba se ka ba utlwa, le e seng go amogela kgalemelo.’ ”


text:
Jaanong Morena a re: “ ‘E tla re fa lo nkutlwa tota, gore lo se ka lwa tsenya morwalo ka dikgoro tsa motse o ka letsatsi la Sabata; fa lo itshepisa letsatsi la Sabata, gore lo se ka lwa dira tiro epe ka lone,


text:
foo dikgosi le dikgosana tse di ntseng mo sedulong sa bogosi sa ga Dafita di tla tsena ka dikgoro tsa motse o, di palame dikoloi le dipitse, tsona le dikgosana tsa tsona le banna ba Juta le baagi ba Jerusalema, mme batho ba tla nna mo motseng o ka bosakhutleng.


text:
E bile ba tla tswa mo metseng ya Juta le mo tikologong ya Jerusalema le kwa lefatsheng la Benyamene le kwa nageng e e kwa tlase le kwa dithabeng le kwa borwa, ba ba tlisang setlhabelo sa phiso le se se jewang le tshupelo ya dijo le maswalo, le ba ba tlisang setlhabelo sa tebogo kwa Ntlong ya Morena.


text:
Mme e tla re fa lo sa nkutlwe, lo sa itshepise letsatsi la Sabata, fa lo rwala morwalo le go tsena ka ona mo dikgorong tsa Jerusalema ka letsatsi la Sabata, foo ke tla tshuba molelo mo dikgorong tsa gagwe o o tla nyeletsang matlo a borena a Jerusalema, o o sa ka keng wa tingwa ka gope.’ ”


text:
Ka fologela kwa ntlong ya mmopi wa dipitsa, ka fitlhela a direla tiro mo leotwaneng le le dikologang.


text:
Ka bona nkgo e a e bopang e senyega, jaaka letsopa le a tle le senyegele mo diatleng tsa mmopi; a ba a bopa nkgo e sele gape ka lone jaaka mmopi a fitlhela go mo siametse go e bopa.


text:
“A ga ke a nonofa go dira ka lona Baiseraele jaaka mmopi yo?” go botsa Morena. “Bonang, lona Baiseraele lo mo diatleng tsa me jaaka letsopa le le mo diatleng tsa mmopi.


text:
Mme fa setšhaba seo se ke se bopetseng tatlhego, se boa mo bosuleng jwa sona, foo le nna ke tla thibela tatlhego e ke neng ke ikaeletse go se isa mo go yona.


text:
Mme fa se dira tse di bosula mo matlhong a me, se sa utlwe lentswe la me, ke tla ithibela mo go tse di molemo tse ke ne ke rile, ke tla di se direla.


text:
Mme jaanong a ko o ree banna ba Juta le baagi ba Jerusalema o re: ‘Morena o bua jaana a re: Bonang, ke lo etleeletsa tatlhego, ke lo logela maano a go lo otla. Boang tlhe, mongwe le mongwe mo tseleng e e bosula ya gagwe, lo siamise ditsela tsa lona le ditiro tsa lona!’


text:
Mme ba re: ‘Ga re ka ke! Nnyaya! Re tla latela megopolo ya rona. Mongwe le mongwe o tla dira ka fa logwading lwa pelo e e bosula ya gagwe.’ ”


text:
Ke ka moo Morena a buileng jaana a re: “A ko lo botse mo ditšhabeng lo re: ‘Ke mang yo o setseng a utlwile dilo tse di ntseng jaana?’ Lekgarebe la Iseraele le dirile dilo tse di boitshegang thata.


text:
A semathana se sesweu se ka gakologa mo lentsweng la thaba ya Heremone? Gongwe a metsi a a maruru a a ntseng a ela a mafatshe a mangwe a ka tšha?


text:
Le fa go ntse jalo, batho ba me ba ntebetse, ba fisetsa medimo ya boithamako maswalo e e ba kgopisang mo ditseleng tsa bone, mo ditselaneng tsa kgale gore ba tsamae mo mebileng le mo ditseleng tse di sa baakanngwang


text:
gore ba fetole lefatshe la bone theregiso le tshotlego e e sa khutleng. Mongwe le mongwe yo o le ralalang o tla rerega thata, a thukhutha tlhogo.


text:
Ke tla ba falatsa fa pele ga mmaba jaaka phefo ya botlhabatsatsi, ke ba lebisa motlhana, e seng sefatlhego, ka letsatsi la tatlhego ya bone.”


text:
Ke fa ba re: “Tlayang, a re logeleng Jeremia maano! Gonne thuto ya moperesiti ga e nke e tlhokafala, le e seng kgakololo ya yo o botlhale, le e seng lefoko la moporofeti. Tlayang, a re mo iteeng ka loleme, mme re se ka ra tlhokomela lefoko lepe la gagwe!”


text:
A tse di molemo di na le go lefelwa ka tse di bosula? Gonne ba epetse bophelo jwa me gopo. Gopola gore ke eme fa pele ga gago gore ke bue tse di molemo ka ga bone, gore ke fapose bogale jwa gago mo go bone.


text:
Ka moo, bolaisa bomorwaa-bone tlala, o ba neele mo polaong ya tšhaka! A basadi ba bone ba thukhuthwe bana, ba nne batlhologadi! A banna ba bone ba bolawe ke leroborobo, mme makau a bone a rengwe ka tšhaka mo tlhabanong!


text:
A go goa go utlwale mo matlong a bone! Ee, a lekoko la babolai le ba tlhasele ka tshoganyetso! Gonne ba epile gopo go ntshwara, ba thaisa maoto a me ka diru.


text:
Mme Morena, wena ò itse maikaelelo otlhe a bone a go mpolaya. Se ba itshwarele molato wa bone! Se phimole boleo jwa bone fa pele ga gago! A ba namalale fa pele ga gago ba digilwe! O ba direle jalo ka sebaka sa bogale jwa gago.


text:
Morena o ntheile a re: “Yaa o ithekele nkgwana kwa go mmopi, o ye le bagolo bangwe ba morafe le bagolo bangwe ba baperesiti.


text:
O fete o tswele kwa mogorogorong wa Morwa Hinome, fa go leng kgoro ya mangetana, o rere mafoko teng a ke tla a go bolelelang.


text:
Bua o re: ‘Utlwang Lefoko la Morena, lona dikgosi tsa Juta le lona baagi ba Jerusalema: Morena wa masomosomo, Modimo wa Iseraele, o bua jaana a re: Bonang, ke isa felo fa mo tatlhegong e mongwe le mongwe yo o e utlwelang o tla sumang ditsebe ka yona.


text:
Ke ka gonne ba ntlogetse, ba tsenya boheitane mo felong fano, ba fisetsa medimo e sele maswalo gona, e ba neng ba sa e itse, le fa e le borraabo gongwe dikgosi tsa Juta; ba tlatsa felo fano madi a ba ba se nang molato;


text:
ba aga dithota tsa tlhabelo tsa ga Baale gore ba fise bomorwaa-bone ka molelo mo go tsona e le ditlhabelo tsa ga Baale tse ke sa di laolang, le e seng go di bua le e seng go di akanya mo pelong.’ ”


text:
Ke gona ka moo Morena o buileng a re: “Bonang, malatsi a tla tla, a ka ona felo fano go se kitlang go tlhola go bidiwa ‘Thofethe’ le ‘Mogorogoro wa Morwa Hinome’, mme go tla bidiwa ‘Mogorogoro wa polaelo’.


text:
Ke tla silofatsa maikaelelo a Juta le a Jerusalema mo felong fano, ke ba diga ka tšhaka fa pele ga baba ba bone le ka diatla tsa ba ba ratang go ba bolaya, ke naya dinonyane tsa loapi le dibata tsa naga direpa tsa bone gore e nne dijo tsa tsona.


text:
Motse o ke tla o dira theregiso le tshotlego; mongwe le mongwe yo o o ralalang o tla rerega thata, a gakgamalela dikotlo tsotlhe tsa ona.


text:
Le gona ke tla ba jesa nama ya bomorwaa-bone le nama ya bomorwadia-bone; mongwe le mongwe o tla ja nama ya mongwe-ka-ene. Ba tla nna mo tlalelong le mo pitlaganong, tse baba ba bone ba ba ratang go ba bolaya ba tla ba bogisang ka tsona.


text:
mme o ba ree o re: ‘Morena wa masomosomo o bua jaana a re: Ke tla phatlakanya morafe o le motse o jaaka go phatlakanngwa nkgwana ya mmopi e e sa ka keng ya baakanngwa gape. Mme ba tla fitlha baswi mo go Thofethe, ka ba se na manno kwa ba ka ba fitlhang teng.


text:
Morena o buile a re: Ke tla direla felo fano le baagi ba gona jalo; ke tla dira motse o gore o tshwane le Thofethe.


text:
Matlo a Jerusalema le matlo a dikgosi tsa Juta a tla itshekologa jaaka felo ga Thofethe. Ba fiseditse lesomo lotlhe la legodimo maswalo, ba tshelela medimo e sele ditshupelo tsa noo mo godimo ga matlo aotlhe ao.’ ”


text:
Jaanong e rile Jeremia a boa kwa Thofethe, kwa Morena o neng a mo romile teng gore a rere mafoko a Modimo a a tla dirafalang, a feta a ema mo lapeng la Ntlo ya Morena, a raya morafe otlhe a re:


text:
“Morena wa masomosomo, Modimo wa Iseraele, o bua jaana a re: ‘Bonang, ke tla digela tatlhego yotlhe mo motseng o le mo metsaneng ya ona, e ke bopileng go e isa mo go yona; gonne ba gagamaditse melala ya bone gore ba se ka ba utlwa mafoko a me.’ ”


text:
Jaanong morwa moperesiti Imere, e bong Phašure, yo e neng e le mookamedi yo mogolo wa Ntlo ya Morena, a utlwa Jeremia a rera mafoko ao.


text:
Foo Phašure a itaya moporofeti Jeremia, a mo kudupanya ka go mo golegela mo dikoteng tse di mo kgorong e e godimo ya Benyamene e e gaufi le Ntlo ya Morena.


text:
Mme ya re ka moso Phašure a ntsha Jeremia mo kgolegelong eo, Jeremia a mo raya a re: “Morena ga a tlhole a go bitsa Phašure, mme o tla go bitsa ‘Therego-tikologong’.


text:
Gonne Morena o buile jaana a re: ‘Bona, ke tla go dira moipoifi, ke go dira theregiso mo ditsaleng tsotlhe tsa gago. Ba tla wa ka tšhaka ya baba ba bone fa pele ga matlho a gago. Mme ke tla neela Bajuta botlhe mo seatleng sa kgosi ya Babele gore e ba ise mo botshwarong kwa Babele, e ba reme ka tšhaka.


text:
Mme maruo otlhe a motse o le dithoto tsotlhe tsa ona le dilo tsotlhe tse di tlhwatlhwa e kgolo tsa ona, le mahumo otlhe a dikgosi tsa Juta ke tla di neela mo diatleng tsa baba ba bone; ba tla di thopa, ba di tsaya, ba di isa kwa Babele.


text:
Le wena Phašure le baagi botlhe ba ntlo ya gago lo tla ya mo botshwarong; o tla goroga kwa Babele, o swela gona, o fitlhwa gona, wena le ditsala tsotlhe tsa gago tse o di reretseng maaka.’ ”


text:
Morena, ò nkgonne, ka ineela; ò no o le thata bogolo go nna, wa mphenya. Ke fetogile yo o tshegwang letsatsi lotlhe; botlhe ba a ntshotla.


text:
Gonne ka nako nngwe le nngwe, fa ke bua, ke na le go goa le go kua ke re: “Kgatelelo le tshenyo!” Gonne Lefoko la Morena le mphetogetse kgobo le tshotlo ka malatsi otlhe.


text:
Jaanong fa ke re: “Ga nkitla ke tlhola ke mo gopola le e seng go bua mo leineng la gagwe,” foo go nne jaaka molelo o o fisang mo pelong ya me, o o tswaletsweng mo marapong a me. Ke itapisitse go itshoka, mme ke paletswe.


text:
Therego e mo tikologong! Gonne ke utlwetse ba bantsi ba ntsheba ba re: “Mmegeng, re rata go mo teba.” Batho botlhe ba ba phelang le nna ka kagiso ba lalela phoso ya me. Ba re: “Ka gongwe o tla raelega gore re mo fenye, re mo ipusolosetse.”


text:
Mme Morena o na le nna a le senatla se se boitshegang; ka moo ba ba ntebelang ba tla wa, ba sa fenye. Ba tla tlhajwa ke ditlhong tse dikgolo, gonne ga ba a kgona sepe. Ke kgala e e sa khutleng e e sa lebalweng.


text:
Wena Morena wa masomosomo yo o tlhatlhobang mosiami, yo o bonang diphilo le pelo, nte ke bone pusoloso ya gago mo go bone, gonne ke go neetse kgang ya me ka go go ikanya.


text:
Opelelang Morena! Tumisang Morena! Gonne o pholositse bophelo jwa mohumanegi mo diatleng tsa ba ba pelompe.


text:
A go rogakwe letsatsi le ke tsetsweng ka lone! A letsatsi le mmê o mpelegeng ka lone le se ka la tshegofadiwa!


text:
A go rogakwe monna yo o neng a begela rre mafoko a boitumelo a re: “O tsaletswe ngwana wa mosimane!” yo o neng a mo itumedisa thata.


text:
A monna yoo a nne jaaka metse e Morena o kileng a e ribegetsa, a sa e utlwele botlhoko! A a utlwe go goa mo mosong le mokgosi wa ntwa motshegare,


text:
ka a se ka a mpolaela mo mmeleng wa ga mmê! Foo mmê e ka bo e le phupu ya me; foo o ka bo a le moimana ka bosakhutleng.


text:
Lefoko le le tsileng kwa go Jeremia le tswa mo Moreneng, motlhang kgosi Setekia a romang Phašure, morwa Malekhia, le moperesiti Sefanya, morwa Maaseya, kwa go ene a re:


text:
“A ko o re boletse Morena. Gonne Nebukatenesare, kgosi ya Babele, o tlhabana le rona. A ka gongwe Morena o tla re direla ka fa ditirong tse di gakgamatsang tsa gagwe gore a re tlogele?”


text:
‘Morena, Modimo wa Iseraele, o buile jaana a re: Bonang, dibolai tse lo di tshotseng tse lo tlhabanang ka tsona le kgosi ya Babele le Bakalatea ba ba lo dikaganyetsang ka ntwa, ke tla di busa ka kwa ntle ga lobota, ke di phuthela mo teng ga motse o.


text:
Mme nna ka nosi ke tla lwa le lona ka seatla se se otlologileng le ka letsogo le le thata le ka bogale jo bo tukang, ke gaketse thata.


text:
Gape Morena a re: “ ‘Setekia, kgosi ya Juta, le batlhanka ba gagwe, le morafe – e bong botlhe ba ba phologileng mo motseng o, ba ba sa bolawang ke leroborobo gongwe tšhaka gongwe tlala – morago ga moo ke tla ba neela mo diatleng tsa ga Nebukatenesare, kgosi ya Babele, le mo diatleng tsa baba ba bona le mo diatleng tsa ba ba ratang go ba bolaya; mme ene o tla ba itaya ka tšhaka e e bogale, a sa ba utlwele botlhoko, a sa ba rekegele, a sa ba tlhomogele pelo.’


text:
“Mme o ree morafe o ò re: ‘Morena o bua jaana a re: Bonang, ke baya tsela ya bophelo le tsela ya loso fa pele ga lona.


text:
Yo o salang mo motseng o, o tla swa ka tšhaka gongwe ka tlala gongwe ka leroborobo; mme yo o tswelang kwa go Bakalatea ba ba lo dikanyetsang ka ntwa, a ineela mo go bona, ene o tla phela, a ithopela bophelo.


text:
Gonne ke lebisitse sefatlhego sa me mo motseng o, go o isa mo tatlhegong, e seng mo kagisong. Morena o buile jalo. O tla neelwa mo diatleng tsa kgosi ya Babele gore e o fise ka molelo.’


text:
Lona ba ntlo ya ga Dafita! Morena a re: Atlholang ka tshiamo mo mosong mongwe le mongwe, lo pholose yo o thukhuthilweng mo diatleng tsa mogateledi, e se re gongwe bogale jwa me jwa gakala jaaka molelo, jwa tuka mo go se nang ope yo o ka bo timang ka ntlha ya ditiro tse di bosula tsa lona.


text:
Bona, ke tla go tlhasela, wena yo o agileng mo mogorogorong; wena lefika leboeng. Morena o raya lona ba lo reng: Ke mang yo o tla fologang, a re lwantsha? Ke mang yo o ka tsenang mo meagong ya rona e e femetsweng?


text:
Ke tla lo betsa ka fa maungong a ditiro tsa lona. Morena o buile jalo. Ke tla tshuba molelo mo sekgweng sa gagwe o o tla nyeletsang tsotlhe tse di mo tikologong ya gagwe.’ ”


text:
ò re: ‘Utlwa Lefoko la Morena, wena kgosi ya Juta, yo ò ntseng mo sedulong sa bogosi sa ga Dafita, wena le batlhanka ba gago ba ba tsenang ka dikgoro tse:


text:
Morena o bua jaana a re: Dirang ka tshiamo le ka molao, lo golole yo o thukhuthilweng mo diatleng tsa mogateledi. Lo se ka lwa senyetsa baeng le masiela le batlholagadi, se ba gateleleng le e seng go tsholola madi a a se nang molato mo felong fano.


text:
Gonne fa lo dira tseo ka nnete, dikgosi tse di ntseng mo sedulong sa bogosi sa ga Dafita di tla tsena ka dikgoro tsa ntlo e, di palame dikoloi le dipitse, tsona le batlhanka ba tsona le morafe wa tsona.


text:
Mme fa lo sa utlwe mafoko a, gona ke ikanne ka nna ka re: Ntlo e ya borena e tla nna lesope fela. Morena o buile jalo.’ ”


text:
Morena o bua jaana ka ga ntlo ya kgosi ya Juta a re: “O Gileate mo go nna le setlhoa sa Lebanone. Ruri, ke tla go dira sekaka sa metse e e se nang banni.


text:
Ke tla go romela basenyi, mongwe le mongwe a tshotse dibolai tsa gagwe, gore ba reme mesetere e mentlentle ya gago, ba e latlhele mo molelong.


text:
“Jaanong e tla re fa ditšhaba tse dintsi di feta fa motseng o, di botsana di re: ‘Motse o mogolo o Morena o o diretse jalo ka ntlhaang?’


text:
di bolelelwe go twe: ‘Ke ka gore ba ne ba tlogetse kgolagano ya Morena, Modimo wa bone, ba obamela medimo e sele, ba e direla.’ ”


text:
Se leleleng moswi, se mo hutsafaleleng! Bogolo lelelang yo o tsamaileng! Gonne ga a kitla a tlhola a boa, le e seng go bona lefatshe la ga gabo gape.


text:
Gonne Morena o bua jaana ka ga Sadume, morwa Josia, kgosi ya Juta, yo o busang boemong jwa ga Josia rraagwe, yo o tlogileng mono, a re: “Ga a kitla a tlhola a boela kwano.


text:
Mme o tla swela mo felong kwa ba mo isitseng teng mo botshwarong; ga a kitla a tlhola a bona lefatshe leno.”


text:
“A tatlhego ya gagwe wee yo o agang ntlo ya gagwe ka bokgopo le matlwana a gagwe a a tlhatlaganyeng ka tshiamololo, yo o direlwang ke mongwe-ka-ene lefela, a sa mo nee tuelo ya gagwe.


text:
Yo o reng, ke tla ikagela ntlo e kgolo le matlwana a a kwa godimo a a atlhameng; yo o itirelang difenstere tse dikgolo, a e manega dipati tsa mesetere, a e hubitsa ka letsoku.


text:
A o ithaya o re, ke jona bogosi, fa o tlhoafala go aga ka mesetere? Rraago a ga a ja, a ga a nwa? Mme a dira ka tshiamo le ka molao; ka moo a phela sentle.


text:
O ne a atlholela mmogisegi le mohumanegi ka tshiamo; ka moo ga phelwa sentle. A ga se gona go nkitse?” go botsa Morena.


text:
“Mme matlho a gago le pelo ya gago di batla kgwebo ya gago ya tshiamololo fela, le go tsholola madi a a se nang molato, le go gatelela le go patika.”


text:
Ke gona ka moo Morena o buang jaana ka ga Joyakime, morwa Josia, kgosi ya Juta, a re: “Ga ba kitla ba mo hutsafalela ba re: ‘Ijoo, morwa-rraetsho!’ Gongwe: ‘Ijoo, kgaitsadia-rona!’ Ga ba kitla ba mo lelela ba re: ‘Ijoo, morena!’ Gongwe: ‘Ijoo, kgalalelo ya gagwe!’


text:
O tla fitlhwa jaaka go epelwa esele; ba tla mo goga fa fatshe, ba mo latlhela kgakala le dikgoro tsa Jerusalema.”


text:
“Tlhatlogela kwa godimo ga Lebanone o goe; o utlwatse lentswe mo Basane! Ee, goa o le mo dithabeng tsa Abarime, gonne baratiwa botlhe ba gago ba robagantswe.


text:
Ke buile nao, fa o sa ntse o phela sentle, mme wa re: ‘Ga ke rate go utlwa.’ Ke ona mokgwa wa gago go tswa bonyaneng jwa gago: O ne o ntse ò sa utlwe lentswe la me.


text:
Phefo e tla gogola badisa botlhe ba gago, baratiwa ba gago ba tla ya mo botshwarong. Ee, foo o tla tlhajwa ke ditlhong, o swaba ka ntlha ya bosula jotlhe jwa gago.


text:
Wena yo o ntseng mo Lebanone, yo o ikagetseng sentlhaga mo mesetereng, o tla tlhomola pelo jang, fa o tlelwa ke metlotsedi, fa o le botlhokong jaaka mosadi yo o belegang.


text:
“Ka bophelo jwa me,” go bua Morena, “le fa Gonya, morwa Joyakime, kgosi ya Juta, e ka bo e le palamonwana e e kanang mo seatleng sa me se se jang, ke tla go somola,


text:
ke go neela mo diatleng tsa ba ba ratang go go bolaya, mo diatleng tsa ba o ba boifang, e bong mo diatleng tsa ga Nebukatenesare, kgosi ya Babele, mo diatleng tsa Bakalatea.


text:
Mme wena le mmaago yo o go belegeng ke tla lo latlhela kwa lefatsheng le sele le lo sa tsalelwang mo go lone; lo tla swela teng.


text:
A Gonya, monna yoo, ke sebopiwa se se nyatsegang se se pšhwetlakanngwang? Gongwe a ke nkgo e e sa kgatlheng ope? Ke ka ntlhaang, fa ene le ba losika lwa gagwe ba konopelwa, ba latlhelwa kwa lefatsheng le ba sa le itseng?


text:
Morena o buile a re: “Kwalang ka ga monna yoo lo re: ‘Ga a na bana; ga se monna yo o tlhogonolo mo malatsing a gagwe. Gonne ga go na ope wa losika lwa gagwe yo o tla bonang letlhogonolo la go nna mo sedulong sa bogosi sa ga Dafita, la go busa Juta gape.’ ”


text:
Ke ka moo Morena, Modimo wa Iseraele, o buang jaana ka ga badisa ba ba disang morafe wa me a re: “Lona lo faladitse dinku tsa me, lwa di leleka, lwa se ka lwa di tlhola. Bonang, ke tla lo beletsa ditiro tse di bosula tsa lona. Morena o buile jalo.


text:
Mme ke tla phutha masalela a dinku tsa me ka nosi mo mafatsheng aotlhe kwa ke di leleketseng gona; ke tla di busetsa mo mafulong a tsona; di tla ata, di ntsifala.


text:
Le gona ke tla di beela badisa ba ba di fudisang, mo di sa tlholeng di boifa le e seng go rerega le e seng go tlhokafala.” Morena o buile jalo.


text:
“Bonang, malatsi a e tla,” go bua Morena, “a ke tla tsosetsang Dafita letlhogela le le siameng ka ona. E tla nna kgosi e e busang ka botlhale, e e dirafatsang tshiamo le molao mo lefatsheng.


text:
Mo malatsing a yona Juta o tla pholosiwa, Iseraele o tla nna mo tshireletsong. ‘Morena ke tshiamo ya rona’, ke lone leina la gagwe le ba tla mmitsang ka lone.


text:
“Ka moo, bonang, malatsi a tla tla,” go bua Morena, “motlhang ba sa tlholeng ba re: ‘Ka bophelo jwa Morena yo o ntshitseng Baiseraele kwa lefatsheng la Egepeto!’


text:
Mme ba tla re: ‘Ka bophelo jwa Morena yo o ntshitseng losika lwa Baiseraele kwa lefatsheng la bokone le mo mafatsheng aotlhe kwa a ba leleketseng teng, a ba busetsa kwano gae gore ba nne mo nageng ya bone.’ ”


text:
Ke phatlogile pelo ka ntlha ya baporofeti. Marapo a me a tetesela aotlhe. Ke tshwana le monna yo o tagilweng, le monna yo weine e mo fentseng, ka ntlha ya Morena le ka ntlha ya mafoko a gagwe a a boitshepo.


text:
Gonne lefatshe le tletse ba ba senyang nyalo. Ee, lefatshe le hutsafala ka ntlha ya thogako, mafulo a naga a swabile. Mme tse ba di sianelang di bosula fela; bonatla jwa bone ke bolotsana fela.


text:
“Ee, le fa e le moporofeti gongwe moperesiti, ke baikepi fela. Ke fitlhetse bosula jwa bone mo Ntlong ya me.” Morena o buile jalo.


text:
“Ka moo ditsela tsa bone di tla ba fetogela mareledi bosigo; ba tla kgweediwa, ba wa mo go ona. Gonne ke tla ba tlisetsa tatlhego ka ngwaga o ke ba otlang ka ona.” Morena o buile jalo.


text:
“Ee, ke bonye boatla mo baporofeting ba Samaria. Ba ne ba ruta ka thata ya Baale, ba timetsa Iseraele, morafe wa me.


text:
Mme mo baporofeting ba Jerusalema ke bonye tse di boitshegang: Ba senya nyalo, ba sepela ka maaka, ba tiisa diatla tsa basenyi gore go se ka ga boa ope mo bosuleng jwa gagwe. Mo go nna ba tshwana botlhe le ba Sotoma, le baagi ba teng ba ntse jaaka ba Gomora.”


text:
Ke ka moo Morena wa masomosomo a buang jaana ka ga baporofeti a re: “Bonang, ke tla ba jesa longana, ke ba nosa metsi a a botlhole. Gonne boikepo bo dule mo baporofeting ba Jerusalema, jwa tswela mo lefatsheng lotlhe.”


text:
Morena wa masomosomo o buile jaana a re: “Se utlweng baporofeti ba ba lo rerelang! Gonne ba lo solofetsa maaka fela, ba bolela pono e e tswang mo dipelong tsa bone, e seng mo molomong wa Morena.


text:
Ba ntse ba raya ba ba nnyatsang ba re: ‘Morena a re: Kagiso e tla nna le lona;’ ba raya botlhe ba ba sepelang mo thatafalong ya dipelo tsa bone ba re: ‘Ga go na kotsi e e ka lo welang.’ ”


text:
Gonne ke mang yo o neng a ema mo lekgotleng la Morena, a lemoga, a utlwa lefoko la gagwe? Ke mang yo o reeditseng lefoko la gagwe, a le utlwa?


text:
Bonang, ledimo la Morena le bolotse, ke bogale jo bo tukang; sefefo se se boitshegang se tla tlhasela ditlhogo tsa baikepi.


text:
Bogale jwa Morena ga bo kitla bo didimala a ise a dirafatse, a fetse maikaelelo a pelo ya gagwe. Lo tla lemoga sentle mo malatsing a bofelo.


text:
Fa ba ka bo ba tswa go ema mo lekgotleng la me, foo ba ka bo ba rerela morafe wa me mafoko a me, ba ba ntsha mo ditseleng tsa bone tse di bosula le mo ditirong tsa bone tse dimpe.


text:
Gongwe a motho o ka iphitlha mo maiphitlhong, ke sa mmone?” go botsa Morena. “A ga se nna ke leng gongwe le gongwe mo legodimong le mo lefatsheng?” Morena o bua jalo.


text:
“Ke utlwile sentle se baporofeti ba se buang, ba ba rerang maaka mo leineng la me ba re: ‘Ke lorile! Ke lorile!’


text:
Go tla nna teng go fitlha leng mo dipelong tsa baporofeti ba ba rerang maaka, ba e leng baporofeti ba boitsietso jwa dipelo tsa bone,


text:
go loga maano a go lebatsa morafe wa me leina la me ka ditoro tsa bone tse ba di bolelelanang, jaaka borraabo ba lebetse leina la me ka ntlha ya ga Baale?


text:
Moporofeti yo o nang le toro a a bolele toro e e leng ya gagwe! Mme yo o nang le lefoko la me a a bolele lefoko la me ka nnete! Moko o tlhakanela eng le mabele?” go botsa Morena.


text:
“Lefoko la me a ga le a nna jaaka molelo? A ga le tshwane le noto e e tšhwetlakanyang mafika?” go botsa Morena.


text:
“Ka moo, bonang, ke tla tsogela baporofeti ba ba utswang mafoko a me, mongwe mo go yo mongwe.” Morena o bua jalo.


text:
Bonang, ke tla ba otla ba ba rerang ditoro tsa maaka,” go bua Morena; “ba a di bolela, ba timetsa morafe wa me ka maaka a bone le ka boikgantsho jwa bone; mme nna ga ke a ba roma, ga ke a ba laela sepe; le go thusa morafe o, ga ba o thuse sepe.” Morena a re jalo.


text:
“Jaanong fa morafe o, o go botsa, le fa e le moporofeti gongwe moperesiti, ba re: ‘Taelo ya Morena e a reng?’ o ba ree o re: ‘Lona lo morwalo, mme ke tla lo rola, ke lo latlha.’ ” Morena o bua jalo.


text:
“Mme moporofeti gongwe moperesiti yo o reng: ‘Morwalo wa Morena,’ motho yo, ke tla mmetsa le ba lapa la gagwe.


text:
Lo tshwanetse go buisanya jaana le go botsana jaana lwa re: ‘Morena o arabile a reng?’ Gongwe: ‘Morena o buile a reng?’


text:
Lo se ka lwa tlhola lo dirisa lefoko le le reng: ‘Morwalo wa Morena’; gonne lefoko le e tla nna morwalo mo go mongwe le mongwe. Le gona lo ka bo lo sokamisa mafoko a Modimo o o phelang, a Morena wa masomosomo, a Modimo wa rona.


text:
Jaanong e re ka lo bua lo re: ‘Morwalo wa Morena,’ ka moo Morena o bua jaana a re: E re ka lo bua lefoko le le reng: ‘Morwalo wa Morena,’ le fa ke lo rometse lefoko le le reng: Lo se ka lwa bua lwa re: ‘Morwalo wa Morena’;


text:
ka moo, bonang, ke tla lo tsholetsa jaaka morwalo, ke lo latlha, le ona motse o ke o lo neileng le borraeno, gore lo tloge mo sefatlhegong sa me.


text:
Ke tla o tlhabisa ditlhong tse di sa khutleng, ke lo neela mo nyatsegong e e sa feleng, e e sa lebalweng ka gope.”


text:
Morena o ne a mpontsha pono, ka bona ditlatlana di le pedi tse di nang le difeie; di beilwe fa pele ga Tempele ya Morena. – E ne e le fa Nebukatenesare, kgosi ya Babele, a sena go tlosa Jegonya, morwa Joyakime, kgosi ya Juta, le dikgosana tsa Juta, le ditswerere, le bathudi mo Jerusalema le go ba isa mo botshwarong kwa Babele.


text:
Tlatlana ya ntlha e ne e na le difeie tse di monate thata jaaka difeie tsa mabutswapele. Mme tlatlana e nngwe e ne e na le difeie tse dimpe thata tse di sa ka keng tsa jewa, ka di le dimpe thata.


text:
Ke fa Morena a nthaya a re: “O bona eng, Jeremia?” Ka re: “Difeie. Difeie tse di monate di molemo thata; tse dimpe di dimpe thata, mo motho o palelwang ke go di ja, ka di le dimpe thata.”


text:
“Morena, Modimo wa Iseraele, o bua jaana a re: ‘Ke tla leba batshwarwi ba Juta ba ke ba tlositseng mono, ka ba romela kwa lefatsheng la Bakalatea ka bopelonomi jaaka difeie tse di monate tse.


text:
Ke tla lebisa matlho a me mo go bone gore ke ba direle molemo, ke ba busetse mo lefatsheng leno. Ke tla ba agisa, mme ke sa ba rutle; ke tla ba tlhoma, mme ke sa ba kumole.


text:
Gape, ke tla ba naya dipelo tse di nkitseng, fa ke le Morena. Ba tla nna morafe wa me, nna ke tla nna Modimo wa bone. Gonne ba tla boela kwa go nna ka pelo yotlhe.


text:
“ ‘Mme Setekia, kgosi ya Juta, le dikgosana tsa gagwe le masalela a Jerusalema le ba ba sadisitsweng mo lefatsheng leno le ba ba agileng kwa lefatsheng la Egepeto, ke tla dira gore ba tshwane le difeie tse di bodileng tse di sa jeweng ke motho, ka di le bosula thata.’ ” Ke tse Morena o di buileng.


text:
“ ‘Ee, ke tla ba dira theregiso le kotsi mo magosing otlhe a lefatshe; ke tla ba dira kgobo le seane le tshotlo le thogako mo mafelong otlhe kwa ke ba lelekelang teng.


text:
Ke tla ba romela tšhaka le tlala le leroborobo go ya go fitlhelela ba felelediwe mo lefatsheng le ke le ba neileng le borraabo.’ ”


text:
Lefoko le le tsileng kwa go Jeremia ka ga morafe otlhe wa Juta mo ngwageng wa bone wa ga Joyakime, morwa Josia, kgosi ya Juta; ke ona ngwaga o Nebukatenesare o simolotseng go busa kwa Babele ka ona;


text:
“Lefoko la Morena le sa le le tla kwa go nna go tloga ka ngwaga wa 13 wa ga Josia, morwa Amone, kgosi ya Juta, go fitlhelela letsatsing la kajeno; e setse e le dinyaga di le 23 ke ntse ke bua le lona ka tlhoafalo, mme ga lo a ka lwa utlwa.


text:
Le gona Morena o lo rometse batlhanka botlhe ba gagwe ka tlhoafalo, e leng baporofeti, mme ga lo a ka lwa utlwa le e seng go sekega ditsebe gore lo utlwe.


text:
Ba lo raya ba re: ‘Boang tlhe, mongwe le mongwe mo tseleng ya gagwe e e bosula le mo bokgopong jwa ditiro tsa lona; foo lo tla nna lo aga mo lefatsheng leno le Morena o le lo neileng go tloga bogologolo go ya bosakhutleng.


text:
Se saleng medimo e sele morago go e direla le go e obamela; se ntlhotlheletseng bogaleng ka tiro ya diatla tsa lona gore ke se ka ka lo direla bosula.’


text:
Mme ga lo a ka lwa nkutlwa, mme lo ntlhotlheleditse bogaleng ka tiro ya diatla tsa lona, lwa itirela molato.” Morena a re jalo.


text:
bonang, ke tla romela kwa ditsong tsotlhe tsa bokone le kwa go Nebukatenesare, kgosi ya Babele, motlhanka wa me, ke ba tsaya, ke ba tlisa kwano gore ba tlhabane le lefatshe leno le baagi ba lone le ditšhaba tsotlhe tse di mo tikologong ya lone. Mme bana ke tla ba hutsa gore ba latlhege, ke ba dira theregiso le tshotlego le nyatsego e e sa khutleng.” Go bua Morena.


text:
“Ke tla fedisa mo go bona moduduetso le boitumelo le lentswe la monyadi le lentswe la monyalwa le modumo wa tshilo le lesedi la lobone.


text:
Lefatshe lotlhe le tla fetoga marope le sekaka, mme ditšhaba tse, di tla direla kgosi ya Babele dinyaga tse di 70.


text:
Mme e tla re dinyaga di le 70 di sena go feta, ke beletse kgosi ya Babele le setšhaba seo ditshiamololo tsa bone; lefatshe la Bakalatea ke tla le fetola sekaka se se sa khutleng.” Morena a re jalo.


text:
“Mme ke tla dirafaletsa lefatshe leo mafoko a me otlhe a ke a buileng ka ga lone, mafoko otlhe a a kwadilweng mo bukeng e, a Jeremia o a buileng ka ga ditšhaba tsotlhe.


text:
Mme le bao ba tla dirwa batlhanka ba ditšhaba tse di thata le ba dikgosi tse dikgolo. Ke tla ba busetsa jalo ka fa ditirong tsa bone le ka fa go direng ga diatla tsa bone.”


text:
Gonne Morena, Modimo wa Iseraele, o buile jaana le nna a re: “Senwelo se sa weine ya bogale, se tsee mo seatleng sa me, o se nose ditšhaba tsotlhe tse ke go romelang kwa go tsona


text:
Foo ka tsaya senwelo mo seatleng sa Morena, ka nosa ditšhaba tsotlhe tse Morena a nthometseng kwa go tsona,


text:
e bong Jerusalema le metse ya Juta le dikgosi tsa teng le dikgosana tsa teng go e fetola marope le go di dira theregiso le tshotlo le thogako jaaka go ntse kajeno.


text:
Ka nosa Farao, kgosi ya Egepeto, le batlhanka ba gagwe le dikgosana tsa gagwe le morafe otlhe wa gagwe;


text:
le makgoba otlhe, le dikgosi tsotlhe tsa lefatshe la Use, le dikgosi tsotlhe tsa lefatshe la Bafelesita, le Ašekalone le Gasa le Ekerone le masalela a Ašetote;


text:
le dikgosi tsotlhe tsa Tiro le dikgosi tsotlhe tsa Sitone le dikgosi tse di fa losing kwa moseja ga lewatle;


text:
le dikgosi tsotlhe tsa kwa bokone tse di gaufi le tse di kgakala ka go latelana ga tsona. Ee, ka nosa magosi otlhe a lefatshe a a leng teng mo lefatsheng, mme kgosi ya Sesage e tla nwa morago ga tsona. –


text:
Mme o ba ree o re: “Morena wa masomosomo, Modimo wa Iseraele, o bua jaana a re: ‘Nwaang lo tagwe, lo kgwe; waang, mme lo se ka lwa tsoga gape, ka ntlha ya tšhaka e ke e romelang mo go lona.’


text:
Mme e re fa ba gana go amogela senwelo mo seatleng sa gago le go nwa, o ba ree o re: ‘Morena wa masomosomo o bua jaana a re: Ruri, lo tshwanetse go nwa.


text:
Gonne bonang, ke simolola ka motse o o bidiwang ka leina la me go o otla ka tatlhego; a lona lo ka falola, lo sa bediwe? Ruri, lo tla bediwa! Gonne ke tla bitsa tšhaka gore e itee baagi botlhe ba lefatshe. Morena wa masomosomo o buile jalo.’


text:
“Mme wena o ba rerele mafoko otlhe a, o ba ree o re: “ ‘Morena o tla duma a le kwa godimo; o tla utlwatsa tumo ya gagwe go tswa moagong o o boitshepo wa gagwe; o tla rora ka ntlha ya Tempele ya gagwe mo go boitshegang; o tla tlhabela baagi botlhe ba lefatshe mokgosi jaaka ba ba gatang maungo a moweine.


text:
Loratla lwa ntwa lo tla utlwala go fitlha kwa dikhutlong tsa lefatshe; gonne Morena o na le kgang le ditšhaba, o sekisa batho botlhe, mme baikepi o tla ba neela mo tšhakeng.’ Morena a re jalo.”


text:
Morena wa masomosomo o bua jaana a re: “Bonang, tatlhego e tla wela ditšhaba ka tatelano ya tsona; ledimo le legolo le tla tsosiwa kwa mafelelong a lefatshe.


text:
Ka letsatsi leo ba ba bolailweng ke Morena ba tla fitlhelwa go tswa ntlheng nngwe ya lefatshe go fitlha kwa ntlheng e nngwe ya lefatshe; ga ba kitla ba hutsafalelwa le e seng go tlosiwa le e seng go fitlhwa; ba tla nna letshotelo fela mo nageng.


text:
“Goang, lona badisa, bokolelang, lo ipidikanye mo leroleng, lona barena ba letsomane. Malatsi a fitlhile a lo tlhajwang ka ona gore lo we, lo tšhwetlakanngwe jaaka dinkgo tse dintle.


text:
O tlogetse dikhu tsa gagwe jaaka tawana; ee, lefatshe la bone le fetotswe sekaka ka tšhaka e e setlhogo le ka bogale jwa gagwe jo bo tukang.”


text:
E rile mo tshimologong ya puso ya ga Joyakime, morwa Josia, kgosi ya Juta, ga tswa lefoko le kwa Moreneng, la tla kwa go Jeremia la re:


text:
“Morena o bua jaana a re: ‘Yaa o eme mo lapeng la Ntlo ya Morena, o rerele ba metse yotlhe ya Juta ba ba tlang go obamela mo Ntlong ya Morena mafoko aotlhe a ke go laetseng go a ba bolelela; se lobe lefoko lepe!


text:
Ka gongwe ba tla utlwa, ba boa, mongwe le mongwe mo tseleng e e bosula ya gagwe; foo ke tla latlha thupa e ke neng ke ikaeletse go ba otla ka yona ka ntlha ya bosula jwa ditiro tsa bone.’


text:
“O ba ree o re: ‘Morena o bua jaana a re: Fa lo sa nkutlwe, fa lo sa sepele ka fa molaong wa me, o ke o le neileng,


text:
fa lo sa utlwe mafoko a baporofeti, batlhanka ba me, ba ke ntseng ke ba romela kwa go lona ka tlhoafalo – mme kana ga lo a ka lwa nkutlwa ka gope –


text:
foo ke tla direla Ntlo e jaaka Silo. Mme motse o ke tla o dira thogako mo ditšhabeng tsotlhe tsa lefatshe.’ ”


text:
Jaanong e rile Jeremia a sena go fetsa go bua tsotlhe tse Morena o di mo laetseng gore a di rerele morafe otlhe, baperesiti le baporofeti le batho botlhe ba mo tshwara ba re: “O tshwanetse go swa!


text:
Ke ka ntlhaang, fa o rera mo leineng la Morena o re: ‘Ntlo e, e tla direlwa jaaka Silo, le motse o o tla ntshiwa marope fela, go sa tlhole go nna ope mo go ona’?” Ke fa morafe otlhe o kgobokanela Jeremia mo Ntlong ya Morena go mo lwantsha.


text:
Jaanong ya re dikgosana tsa Juta di utlwa dilo tseo, tsa tloga kwa ntlong ya kgosi tsa ya kwa Ntlong ya Morena, tsa nna fa mojakong wa kgoro e ntšhwa ya Ntlo ya Morena.


text:
Ke fa baperesiti le baporofeti ba raya dikgosana le morafe otlhe ba re: “Monna yo, o tshwanetse go atlholelwa loso! Gonne o reretse motse o tatlhego jaaka lo utlwile ka ditsebe tsa lona.”


text:
Mme Jeremia a raya dikgosana tsotlhe le morafe otlhe a re: “Morena o nthomile gore ke rerele Ntlo e le motse o tatlhego ka mafoko otlhe a lo a utlwileng.


text:
Jaanong siamisang ditsela tsa lona le ditiro tsa lona, lo utlwe lentswe la Morena, Modimo wa lona! Foo Morena o tla boa bogaleng, a sa lo otle jaaka a lo bopetse.


text:
Fa e le nna, bonang, ke mo diatleng tsa lona. Dirang ka nna jaaka go le molemo le tshiamo mo matlhong a lona!


text:
Fela lo tshwanetse go itse gore, fa lo mpolaya, lo itirela molato wa madi a a se nang molato, mmogo le motse o le baagi ba ona; gonne ka boammaaruri Morena o nthomile kwa go lona gore ke bue mafoko aotlhe a mo ditsebeng tsa lona.”


text:
Ke fa dikgosana le morafe otlhe ba raya baperesiti le baporofeti ba re: “Monna yo ga a tshwanelwa ke go atlholelwa loso. Gonne o buile le rona mo leineng la Morena, Modimo wa rona.”


text:
“Miga wa Morešethe o ne a rera mo malatsing a ga Hesekia, kgosi ya Juta, a raya morafe otlhe wa Juta a re: ‘Morena wa masomosomo o bua jaana a re: “ ‘Sione o tla lengwa jaaka tshimo, le Jerusalema o tla fetoga marope, le thaba ya Tempele e tla nna thaba ya sekgwa fela.’


text:
“Jaanong a Hesekia, kgosi ya Juta, le Bajuta botlhe ba mmolaile? A ga ke re, o ne a boifa Morena, a kopa bopelothomogi fa pele ga Morena! Ke fa Morena a fetola maikaelelo a gagwe, a sa ba ise mo tatlhegong jaaka a ba bopetse. Jaanong a rona re ka dira bosula jo bo kana, ra ikisa ka rosi mo tatlhegong?”


text:
Le gona go ne go le monna yo mongwe yo o neng a rera mo leineng la Morena, e bong Uria, morwa Semaya, wa kwa Khiriathe-Jearime; a rerela motse o le lefatshe le tatlhego fela jaaka Jeremia.


text:
Jaanong e rile kgosi Joyakime le bagale botlhe ba gagwe le dikgosana tsotlhe tsa gagwe ba utlwa mafoko a gagwe, kgosi ya batla go mmolaya. Ya re Uria a utlwa jalo, a boifa, a tshaba, a falolela kwa Egepeto.


text:
Ke fa kgosi Joyakime a roma banna kwa Egepeto, e leng Elenathane, morwa Agebore, le banna ba bangwe nae kwa Egepeto.


text:
Bao ba tshwara Uria, ba mo ntsha kwa Egepeto, ba mo tlisa kwano go kgosi Joyakime; ene a mmolaya ka tšhaka, a latlhela setoto sa gagwe kwa mabitleng a ba e leng batho fela.


text:
Mme seatla sa ga Ahikame, morwa Safane, se ne sa sireletsa Jeremia gore a se ka a neelwa mo diatleng tsa morafe, le e seng go bolawa ke ona.


text:
E rile mo tshimologong ya puso ya ga Setekia, morwa Josia, kgosi ya Juta, ga tswa lefoko le kwa Moreneng, la tla kwa go Jeremia la re:


text:
Le gona o romele mafoko kwa kgosing ya Etomo le kwa kgosing ya Moabe le kwa kgosing ya Baamone le kwa kgosing ya Tiro le kwa kgosing ya Sitone ka barongwi ba tsona ba ba tlileng mono Jerusalema kwa go Setekia, kgosi ya Juta.


text:
Mme o ba laele gore ba bolelele barena ba bone ba re: ‘Morena wa masomosomo, Modimo wa Iseraele, o bua jaana a re: Rayang barena ba lona jaana lo re:


text:
Ke nna ke dirileng lefatshe le batho le diphedi tse di mo lefatsheng ka thata e kgolo ya me le ka letsogo la me le le otlologileng; ke di naya yo o siametseng matlho a me.


text:
Mme jaanong ke nna ke neetseng mafatshe aotlhe a mo diatleng tsa ga Nebukatenesare, kgosi ya Babele, motlhanka wa me; le gona ke mo neetse diphedi tsa naga gore di mo direle.


text:
Ditšhaba tsotlhe di tla mo direla le morwawe le morwa-morwawe go ya go fitlhela sebaka sa lefatshe la gagwe se tle le sona; foo ditšhaba tse di thata le dikgosi tse dikgolo di tla le thopa, di le busa.


text:
“ ‘Mme bogosi le setšhaba se se sa direleng ene Nebukatenesare, kgosi ya Babele, se se sa tsenyeng thamo ya sone mo jokong ya kgosi ya Babele, setšhaba seo ke tla se betsa ka tšhaka le ka tlala le ka leroborobo go ya go fitlhelela ke ba neele fa gotlhe mo diatleng tsa gagwe.’ Morena o bua jalo.


text:
‘Mme lona, se utlweng baporofeti ba lona le baitseanape ba lona le balori ba lona le baroka ba lona le baloi ba lona ba ba lo rayang ba re: Ga lo kitla lo direla kgosi ya Babele.


text:
Gonne ba lo rerela maaka gore ba lo ise kgakala le lefatshe la lona, gore ke lo leleke, mme lona lo nyelele.


text:
Mme setšhaba se se tsenyang thamo ya sona mo jokong ya sona mo jokong ya kgosi ya Babele, se e direla, sona ke tla se sadisa mo lefatsheng la sona gore se le leme, se nne mo go lone.’ ” Morena o buile jalo.


text:
Le gona ka bolelela Setekia, kgosi ya Juta, mafoko otlhe a ka re: “Tsenyang dithamo tsa lona mo jokong ya kgosi ya Babele, lo e direle le morafe wa yona; foo lo tla phela.


text:
Ke ka ntlhaang, fa lo rata go swa, wena le morafe wa gago, ka tšhaka le ka tlala le ka leroborobo, jaaka Morena a bopetse setšhaba se se sa direleng kgosi ya Babele.


text:
Se utlweng mafoko a baporofeti ba ba lo rayang ba re: ‘Ga lo kitla lo direla kgosi ya Babele!’ Gonne ba lo rerela maaka.


text:
Gonne ga ke a ba roma,” go bua Morena; “mme bone ba rera mo leineng la me ka maaka gore ke tle ke lo leleke, mme lo nyelele mmogo le baporofeti ba ba lo aketsang.”


text:
Le gona ke ne ka raya baperesiti le morafe otlhe ka re: “Morena o bua jaana a re: Se utlweng mafoko a baporofeti ba lona ba ba lo rerelang ba re: ‘Bonang, dijana tsa Ntlo ya Morena di tla busiwa ka pele kwa Babele,’ gonne ba lo rerela maaka.


text:
Se ba utlweng! Mme direlang kgosi ya Babele; foo lo tla phela. Motse o, o tla fetogelang marope fela?


text:
Mme fa bone e le baporofeti, fa Lefoko la Morena le na nabo, a ba rapela Morena wa masomosomo thata gore dijana tse di tlogetsweng mo Ntlong ya Morena le mo ntlong ya kgosi ya Juta le mo Jerusalema di se ka tsa isiwa kwa Babele le tsona.


text:
“Gonne Morena wa masomosomo o bua jaana ka ga maotwana le ka ga lewatle le ka ga dikolotsana le ka ga masalela a dithoto tse di tlogetsweng mo motseng o,


text:
tse Nebukatenesare, kgosi ya Babele, a di sadisitseng, motlhang ole fa a tlosa Jegonya, morwa Joyakime, kgosi ya Juta mo Jerusalema mmogo le batlotlegi botlhe ba Juta le ba Jerusalema, a ba isa mo botshwarong kwa Babele –


text:
“Ee, Morena wa masomosomo, Modimo wa Iseraele, o bua jaana ka ga dithoto tse di tlogetsweng mo Ntlong ya Morena le mo ntlong ya kgosi ya Juta le mo Jerusalema a re:


text:
‘Di tla isiwa kwa Babele, di nna teng go fitlha letsatsing le ke di tlhokomelang ka lone; foo ke tla di ntsha teng, ke di busetsa mo felong fano.’ ” Morena o buile jalo.


text:
E rile ka ngwaga ona oo, mo tshimologong ya puso ya ga Setekia, kgosi ya Juta, ya re ka ngwaga wa bone mo kgweding ya botlhano Hananya, morwa Asure, moporofeti wa kwa Gibeone, a nthaya mo Ntlong ya Morena, baperesiti ba le teng le batho botlhe, a re:


text:
Dijana tsotlhe tsa Ntlo ya Morena tse Nebukatenesare, kgosi ya Babele, o di tlositseng mono, a di isa kwa Babele, ke tla di busetsa mo felong fano, dinyaga di le pedi di ise di fete.


text:
Le Jegonya, morwa Joyakime, kgosi ya Juta, le batshwarwi botlhe ba Juta, ba ba isitsweng kwa Babele, ke tla ba busetsa mo felong fano; gonne ke tla roba joko ya kgosi ya Babele.’ Morena o buile jalo.”


text:
Ke fa moporofeti Jeremia a raya moporofeti Hananya fa pele ga baperesiti le batho botlhe ba ba neng ba eme mo Ntlong ya Morena.


text:
Moporofeti Jeremia a re: “Ahee! A Morena a dire jalo! A Morena a dirafatse mafoko a gago a o a rerileng, ka go busa dijana tsotlhe tsa Ntlo ya Morena le batshwarwi botlhe kwa Babele le go ba busetsa mo felong fano.


text:
Fela a ko o utlwe lefoko le, le ke le buang mo ditsebeng tsa gago le mo ditsebeng tsa batho botlhe ke re:


text:
Baporofeti ba ba neng ba le teng go tswa bogologolo, nna le wena re ise re nne teng, ba reretse mafatshe a mantsi le magosi a magolo ka ga ntwa le tatlhego le leroborobo.


text:
Mme fa moporofeti a rera kagiso, o tla itsiwe ka go dirafala ga lefoko la gagwe, fa e le moporofeti yo Morena a mo romileng ka nnete.”


text:
Hananya a ba a bua fa pele ga batho botlhe a re: “Morena o bua jaana a re: ‘Ke tla roba joko ya ga Nebukatenesare, kgosi ya Babele jalo, ke e tlosa mo thamong tsa ditšhaba tsotlhe, dinyaga di le pedi di ise di fete.’ ” Mme moporofeti Jeremia a itsamaela ka tsela ya gagwe.


text:
Jaanong e rile moporofeti Hananya a sena go tlosa joko mo thamong ya moporofeti Jeremia le go e roba, lefoko la Morena la tla kwa go Jeremia la re:


text:
“Yaa o ree Hananya o re: ‘Morena o bua jaana a re: Dijoko tsa logong o di robile, mme boemong jwa tsona o tla dira dijoko tsa tshipi.


text:
Gonne Morena wa masomosomo, Modimo wa Iseraele, o bua jaana a re: Ke beile joko ya tshipi mo thamong tsa ditšhaba tsotlhe tse gore di direle Nebukatenesare, kgosi ya Babele; di tshwanetse go mo direla. Le gona ke mo neetse diphedi tsa naga gore di mo direle.’ ”


text:
Jaanong moporofeti Jeremia a raya moporofeti Hananya a re: “A ko o utlwe, Hananya! Morena ga a go roma. Mme wena o timeditse morafe o gore ba ikanye maaka.


text:
Ke ka moo Morena a buang jaana a re: ‘Bona, ke tla go tlosa mo lefatsheng. O tla swa ka ona ngwaga o. Gonne o tsogetse Morena ka go rera boikepo.’ ”


text:
Ke ona mafoko a lokwalo lo moporofeti Jeremia o lo kwaletseng masalela a bagolo ba batshwarwi le baperesiti le baporofeti le morafe otlhe go tswa Jerusalema, ba Nebukatenesare a ba tlositseng mo Jerusalema, a ba isa kwa Babele mo botshwarong. –


text:
Fa kgosi Jegonya le mmaagwe kgosi le badiredi ba lapa la kgosi le dikgosana tsa Juta le Jerusalema le babetli le bathudi ba sena go tlosiwa mo Jerusalema. –


text:
A lo romela kwa Babele ka Eleasa, morwa Safane, le Gemaria, morwa Hilekia, ba Setekia, kgosi ya Juta, o ba romileng kwa go Nebukatenesare, kgosi ya Babele, lo na le mafoko a a reng:


text:
“Morena wa masomosomo, Modimo wa Iseraele, o raya batshwarwi botlhe ba o ba ntshitseng mo Jerusalema, a ba isa kwa Babele mo botshwarong, a re:


text:
Tsayang basadi, lo tsale bana ba basimane le ba basetsana. Le gona lo tseele bomorwaa-lona basadi mme a bomorwadia-lona ba nyalwe ke banna gore ba belege bana ba basimane le ba basetsana gore lo ntsifale teng koo, mme lo se ka lwa ngotlega.


text:
Batlang kagiso ya lefatshe le ke lo isitseng kwa go lone mo botshwarong, lo le rapelele Morena. Gonne kagiso ya lone e bile ke kagiso ya lona.’


text:
Gonne Morena wa masomosomo, Modimo wa Iseraele, o bua jaana a re: ‘A baporofeti ba lona ba ba mo go lona le baitseanape ba lona ba se ka ba lo tsietsa. Le gona se dumeleng ditoro tsa bone tse ba di lorang.


text:
“Gonne Morena o bua jaana a re: ‘E tla re dinyaga di le 70 di sena go feta, lo ntse lo le kwa Babele, ke lo gopole, ke dirafatse lefoko le le molemo la me mo go lona le le reng: Ke tla lo busetsa gape mo felong fano.


text:
Gonne ke itse megopolo e ke e gopolang ka ga lona; ke megopolo ya kagiso, e seng ya bosula, gore ke lo nee tse di tlang, tse lo ka di solofelang.’ Morena a re jalo.


text:
ke tla bonwa ke lona,’ go bua Morena. ‘Le gona ke tla fetola tatlhego ya lona, ke lo phutha mo ditšhabeng tsotlhe le mo mafelong otlhe kwa ke lo leleketseng teng,’ go bua Morena; ‘ke tla lo busetsa mo felong fa ke lo tlositseng teng, ka lo isa mo botshwarong.’


text:
Nnyaya! Morena o bua jaana ka ga kgosi e e ntseng mo sedulong sa bogosi sa ga Dafita le ka ga batho botlhe ba ba setseng mo motseng o, ka ga ba ga lona ba ba sa isiwang le lona mo botshwarong;


text:
ee, Morena wa masomosomo o bua jaana a re: ‘Itseng gore ke tla ba romela tšhaka le tlala le leroborobo, ke ba dira jaaka difeie tse di bodileng tse di sa jeweng ke motho, ka di le dimpe thata.


text:
Ke tla ba latelela ka tšhaka le ka tlala le ka leroborobo, ke ba dira theregiso ya magosi otlhe a lefatshe, le thogako le setshosa le tshotlo le kgobo mo ditšhabeng tsotlhe kwa ke ba lelekelang teng.


text:
Ke ka gore ga ba a ka ba utlwa mafoko a me,’ go bua Morena, ‘a ke a ba rometseng ka baporofeti, batlhanka ba me ka tlhoafalo, mme ba ganne go utlwa,’ go bua Morena.


text:
Mme lona batshwarwi botlhe ba ke lo tlositseng mo Jerusalema, ka lo isa kwa Babele, utlwang Lefoko la Morena! –


text:
“Morena wa masomosomo, Modimo wa Iseraele, o bua jaana ka ga Ahabe, morwa Kolaya, le ka ga Setekia, morwa Maaseya, ba ba lo rerelang maaka mo leineng la me, a re: ‘Bonang, ke tla ba neela mo diatleng tsa ga Nebukatenesare, kgosi ya Babele; o tla ba bolaya fa pele ga matlho a lona.


text:
Mme batshwarwi botlhe ba Juta ba ba kwa Babele ba tla dira thogako ka bona ba re: A Morena a go direle jaaka Setekia le Ahabe, ba kgosi ya Babele e ba besitseng mo molelong.


text:
Ke ka gore ba dirile tsa botlhabisa-ditlhong mo Iseraeleng, ba senya nyalo le basadi ba bangwe-ka-bone, ba bua mafoko a maaka mo leineng la me, a ke sa a ba laelang. Dilo tseo ke a di itse, ke mosupi wa tsona,’ go bua Morena.


text:
‘Morena wa masomosomo, Modimo wa Iseraele, o bua jaana a re: E re ka o rometse lokwalo ka bogagago kwa bathong botlhe ba ba mo Jerusalema, le kwa go moperesiti Sefanya, morwa Maaseya, le kwa go baperesiti botlhe wa re:


text:
Morena o go dirile moperesiti mo boemong jwa moperesiti Joyata gore o nne mookamedi mo Ntlong ya Morena wa monna mongwe le mongwe yo o tsenwang, yo o itirang moporofeti gore o mo golegele mo dikoteng le ka mhiri wa molala.


text:
Mme jaanong ke ka ntlhaang fa o sa thibela Jeremia wa kwa Anathothe yo o itirang moporofeti mo go lona?


text:
Kana ke ka moo fa a re rometse mafoko kwano Babele a a reng: Botshwaro e tla nna jo boleele. Agang matlo, lo nne mo go ona! Lemang masimo, lo je maungo a ona.’ ”


text:
“Romela batshwarwi botlhe mafoko a a reng: ‘Morena o bua jaana ka ga Semaya wa kwa Nehelame a re: E re ka Semaya a lo rerela, le fa ke sa mo roma, a lo ruta go ikanya maaka,’


text:
ke ka moo Morena a buang jaana a re: ‘Bonang, ke tla otla Semaya wa kwa Nehelame le losika lwa gagwe. Ga a kitla a nna le ope yo o agang mo gare ga morafe o; ga a nke a bona tse di molemo tse ke tla di direlang morafe wa me, go bua Morena. Gonne o tsogetse Morena ka go rera boikepo.’ ”


text:
“Morena, Modimo wa Iseraele, o bua jaana a re: ‘Ikwalele mafoko aotlhe a ke a buileng nao mo lokwalong;


text:
gonne, bona, malatsi a e tla,’ go bua Morena, ‘a ke tla fetolang tatlhego ya morafe wa me wa Iseraele le Juta ka ona.’ Morena o buile a re: ‘Ke tla ba busetsa kwano lefatsheng le ke le neileng borraabo, mme ba tla le rua.’ ”


text:
Botsang thata, lo bone gore a monna o ka belega? Ke eng, fa ke bona banna botlhe ba itshwere dinoka ka diatla jaaka mosadi yo o belegang, mme difatlhego tsotlhe di setlhafetse.


text:
Ijoo! Kana letsatsi leo ke le legolo! Ijoo! Ga go na le le tshwanang nalo! Ke sebaka sa tlalelo mo go Jakobe, mme o tla gololwa mo go yona.


text:
“ ‘E tla re ka letsatsi leo,’ go bua Morena, ‘ke robe joko e e mo thamong tsa bone, ke kgaole dikgole tsa bone. Baeng ga ba kitla ba tlhola ba ba dira batlhanka.


text:
“ ‘Mme wena, se boife, Jakobe, motlhanka wa me!’ go bua Morena. ‘Se rerege, Iseraele! Gonne bona, ke tla go pholosa kwa kgakala le losika lwa gago mo lefatsheng la botshwaro jwa bone. Jakobe o tla boa, a ikhutsa, a le mo tshireletsong, go se na yo o mo tshosang.


text:
Gonne ke na nao,’ go bua Morena, ‘gore ke go pholose. Ee, ke tla fedisa ditšhaba tsotlhe tse ke go falaleditseng kwa go tsona, mme wena ga nkitla ke go fedisa. Ee, ke tla go otla ka tekanyo, mme ga nkitla ke tlosa kotlo mo go wena fa gotlhe.’


text:
Baratwi botlhe ba gago ba go lebetse, ga ba na sepe nao; gonne ke go otlile jaaka mmaba a otla ka petso e e setlhogo; gonne molato wa gago o mogolo, maleo a gago a mantsi.


text:
O goelang ka ga tshenyegelo ya gago le ka ga botlhoko jwa gago jo bo sa foleng? Ke go diretse tseo, ka molato wa gago o le mogolo, ka maleo a gago a le mantsi.


text:
Ka ntlha ya moo go tla jewa botlhe ba ba go jeleng. Botlhe ba ba go pitlagantseng ba tla ya mo botshwarong; ba ba go thopileng ba tla thopiwa; ba ba go thukhuthileng ke tla ba neela bathukhuthi.


text:
Gonne ke tla go fodisa, ke alafa dintho tsa gago,’ go bua Morena. ‘E re ka ba go bitsa “Yo o lelekilweng” le “Sione yo o sa batlweng ke ope.” ’ ”


text:
“Morena o bua jaana a re: ‘Bonang, ke tla fetola tatlhego ya malapa a ga Jakobe, ke tlhomogela meago ya gagwe pelo. Motse o tla tsosiwa gape mo dithoteng tsa marope a ona. Ntlo ya borena e tla nna fa go e tshwanetseng.


text:
Mme go tla utlwala difela tsa pako mo go bona le mantswe a ba ba thabileng. Ke tla ba ntsifatsa, ga ba ne ba fokotsega; ke tla ba tlotla, ga ba ne ba nyatsega.


text:
Bomorwawe ba tla nna jaaka pele. Phuthego ya gagwe e tla tlhomamisiwa fa pele ga me; mme bagateledi botlhe ba gagwe ke tla ba otla.


text:
Kgosi ya bone e tla nna ya ga bone. Mmusi wa bone o tla tswa mo gare ga bone. Ke tla mo atametsa gore a nne gaufi le nna. Gonne ke mang yo o ka betang pelo, a nkatamela?’ go botsa Morena.


text:
Bonang, ledimo la Morena le bolotse; ke bogale jo bo tukang. Sefefo se se boitshegang se tla tlhasela ditlhogo tsa baikepi.


text:
Bogale jwa Morena ga bo nke bo khutla a ise a dirafatse, a fetse maikaelelo a pelo ya gagwe. Lo tla lemoga sentle mo malatsing a bofelo.


text:
“Ka sebaka seo,” go bua Morena, “ke tla nna Modimo wa ditshika tsotlhe tsa Iseraele, mme bone ba tla nna morafe wa me.”


text:
Morena o bua jaana a re: “Morafe o o falotseng mo tšhakeng o bonye boitshwarelo mo sekakeng. Iseraele o ya kwa boikhutsong jwa gagwe.”


text:
Morena o iponaditse mo go nna go tswa kgakala, a nthaya a re: “Ke go ratile ka lorato lo lo sa khutleng; ke ka moo ke go gogetseng kwa go nna ka bopelotlhomogi.


text:
Ke tla go aga gape gore o agege, wena lekgarebe la Iseraele. O tla ikgabisa gape ka meropa ya gago, o tswela kwa dipineng tsa ba ba itumetseng.


text:
O tla tlhoma masimo a moweine gape mo dithabeng tsa Samaria; balemi ba tla tlhoma le go ja maungo a teng.


text:
Ee, letsatsi le tla nna teng gape le badisa ba tla opang mokgosi ka lone mo dithabeng tsa Eferaime ba re: ‘Nanogang, a re yeng kwa Sione, kwa Moreneng, Modimo wa rona.’ ”


text:
Gonne Morena o bua jaana a re: “Dudueletsang Jakobe ka boitumelo, ipeleng ka ntlha ya moetapele wa ditšhaba! Utlwatsang, lo tumiseng lo re: ‘Morena o pholositse morafe wa gagwe, e bong masalela a Iseraele.’


text:
Bonang, ke tla ba busa kwa lefatsheng la bokone, ke ba phutha kwa dikhutlong tsa lefatshe, ba na le difofu le batlhotsi le ba baimana le ba ba belegang, botlhe mmogo. Ba tla boela kwano e le phuthego e kgolo.


text:
Ba tla tla ka selelo. Ke tla ba tlisa ba ntse ba kokotlela. Ke tla ba isa kwa dinokeng tsa metsi mo tseleng e e siameng e ba sa kgotšweng mo go yona. Gonne ke nna rraagwe Iseraele; Eferaime ke morwaake wa ntlha.


text:
Lona merafe, utlwang Lefoko la Morena, lo le utlwatse kwa ditlhakatlhakeng tse di kgakala lo re: ‘Yo o faladitseng Baiseraele o tla ba phutha gape, a ba disa jaaka modisa a disa letsomane la gagwe.’


text:
Ba tla tla, ba duduetsa mo thabeng ya Sione, ba itumelela ditshegofatso tsa Morena, e bong mabele le weine le lookwane le dikwanyana le dikgomo. Mewa ya bone e tla tshwana le tshimo e e noseditsweng sentle. Ga ba kitla ba tlhola ba bogisega.


text:
Foo makgarebe a tla itumela mo pineng, makau le banna bagolo ba na nao. Gonne ke tla fetola khutsafalo ya bone boitumelo, ke ba gomotsa, ke ba thabisa, ke ba ntsha mo bohutsaneng jwa bone.


text:
Ke tla lapolosa dipelo tsa baperesiti ka mafura; morafe wa me o tla kgora ditshegofatso tsa me.” Morena o buile jalo.


text:
Morena o bua jaana a re: “Utlwelelang! Go utlwala sefela sa khutsafalo le selelo sa bogalaka kwa Rama: ‘Ragele o lelela bana ba gagwe, mme o gana go gomotsega ka ntlha ya bone, gonne ga ba tlhole ba le teng.’ ”


text:
Morena o bua jaana a re: “Thibela selelo sa lentswe la gago le dikeledi tsa matlho a gago; gonne tiro ya gago e tla bona tuelo,” go bua Morena. “Ba tla boa mo lefatsheng la mmaba.


text:
“Ee, ke utlwile Eferaime a lela a re: ‘O nkotlile, ka bediwa jaaka pholwana e e iseng e katisiwe. Ntlhabolose, foo ke tla tlhabologa! Gonne ke wena Morena, Modimo wa me.


text:
Gonne e rile ke sena go ikepa, ka ikwatlhaya; ya re ke sena go ipona, ka ingwaya tlhogo. Ke tlhabilwe ke ditlhong, ka swaba, gonne ke rwele kgobo ya bošwa jwa me.’


text:
A Eferaime ke morwaake yo o rategang? Gongwe a ke ngwana yo o nthabisang? Gonne ka nako le nako, fa ke bua ka ga gagwe, ke sa ntse ke na le go mo gopola. Ke ka moo maikutlo a me a mo huduegelang, ke na le go mo tlhomogela pelo.” Morena o buile jalo.


text:
“Itlhomele mesupatsela, o itsosetse mantswe a a motloutlo; tlhokomela tsela e kgolo, e leng tsela e o tsamaileng ka yona. Boa, lekgarebe la Iseraele, o boele mo metseng eno ya gago.


text:
O tla kgarakgatshega go fitlha leng, wena morwadi yo o tenegileng? Gonne Morena o tla tlhola tse dintšhwa mo lefatsheng: Mosadi o tla ineela monna.”


text:
Morena wa masomosomo, Modimo wa Iseraele, o bua jaana a re: “E tla re ke fetola tatlhego ya bone, ba bue lefoko leo gape mo lefatsheng la Juta le mo metseng ya lone ba re: “ ‘A Morena a go tshegofatse, wena naga ya tshiamo le thaba e e boitshepo!’


text:
“Mme Bajuta le ba metse yotlhe ya bone le balemi le ba ba bololang le matsomane ba tla nna mmogo mo go yona.


text:
“Bonang, malatsi a tla tla,” go bua Morena, “a ka ona ke tla jwalang peo ya batho le peo ya dikgomo mo ntlong ya Iseraele le mo ntlong ya Juta.


text:
Ke ne ke tlhoafetse go ba kumola le go ba thuba le go ba rutla le go ba nyeletsa le go ba utlwisa botlhoko: Ke tla tlhoafala jalo go ba aga le go ba tlhoma,” go bua Morena.


text:
“Ka malatsi ao ga ba kitla ba tlhola ba re: “ ‘Borra-bana ba jele makgela a moweine; ka moo meno a bana a dilega.’


text:
“Mme mongwe le mongwe o tla swa ka ntlha ya molato wa gagwe. Motho mongwe le mongwe yo o jang makgela a moweine, meno a gagwe a tla dilega.


text:
“Bonang, malatsi a e tla,” go bua Morena, “a ke tla dirang kgolagano e ntšhwa le Baiseraele le Bajuta ka ona;


text:
e seng kgolagano e e tshwanang le e nkileng ka e dira le borraabo ka letsatsi le ke ne ke ba tshwere mabogong ka lone go ba ntsha kwa lefatsheng la Egepeto; gonne ba robile kgolagano ya me, le fa ke ne ke le Morena wa bone.” Morena o buile jalo.


text:
“Mme kgolagano e ke tla e dirang le Baiseraele fa morago ga malatsi ano ke ya go re: Ke tla tsenya molao wa me mo maikutlong a bone, ke o kwala mo dipelong tsa bone; ke tla nna Modimo wa bone, mme bone ba tla nna morafe wa me.” Morena a re jalo.


text:
“Go tla bo go sa tlhole go le ope yo o rutang mongwe-ka-ene gongwe morwa-rraagwe a re: ‘Itse Morena!’ Gonne ba tla nkitse botlhe, ba bannye le ba bagolo ba bone,” go bua Morena. “Gonne ke tla ba itshwarela molato wa bone, ke sa tlhole ke gopola maleo a bone.”


text:
Morena yo o tlhabisang letsatsi gore le bonese motshegare; yo o beileng dithulaganyo tsa ngwedi le dinaledi gore di sedimose bosigo; yo o huduang lewatle gore dintelo tsa lone di sume – leina la gagwe ke Morena wa masomosomo – o bua jaana a re:


text:
“Fa dithulaganyo tse di tloga fa pele ga me,” go bua Morena, “foo losika lwa Iseraele le lone lo tla khutla go nna setšhaba fa pele ga me ka malatsi otlhe.”


text:
Morena o bua jaana a re: “Fa legodimo le ka lekanngwa kwa godimo; fa metheo ya lefatshe e ka tlhotlhomisiwa kwa tlasetlase, foo le nna ke tla latlha losika lotlhe lwa Iseraele ka ntlha ya tsotlhe tse ba di dirileng.” Morena o buile jalo.


text:
Morena a re: “Bonang, malatsi a e tla a motse o, o tla agelwang Morena gape ka ona, go tloga kwa kagong e e godimo ya Hananele go fitlha kwa Kgorong ya Sekhutlo.


text:
Mme mogala o o lekanyang o tla isiwa pele, o tlhamalala go fitlha kwa thabaneng ya Garebe; o tla thelela teng, o ya kwa Goa.


text:
Mme mogorogoro otlhe wa ditoto le wa molora wa ditlhabelo, mmogo le masimo otlhe go fitlha kwa nokeng ya Kiterone le go ya kwa sekhutlong sa Kgoro ya Dipitse ntlheng ya botlhabatsatsi, o tla itshepela Morena. Ga go kitla go tlhola go kumolwa teng le e seng go rutlwa ka bosakhutleng.”


text:
Lefoko le le tsileng kwa go Jeremia le tswa mo Moreneng ka ngwaga wa lesome wa ga Setekia, kgosi ya Juta. Ke ona ngwaga wa 18 wa ga Nebukatenesare.


text:
Ka sebaka sela batlhabani ba kgosi ya Babele ba ne ba dikanyetsa Jerusalema ka ntwa. Moporofeti Jeremia o ne a tswaletswe, a le mo lapeng la batlhabani le le kwa ntlong ya kgosi ya Juta.


text:
Ke fa Setekia, kgosi ya Juta, o neng a mo tswaletse teng a re: “Ke ka ntlhaang, fa o bolelela pele o re: ‘Morena o bua jaana a re: Bonang, ke tla neela motse o mo diatleng tsa kgosi ya Babele, mme e tla o thopa.


text:
Setekia, kgosi ya Juta, le ene ga a na go falola mo diatleng tsa Bakalatea. Ruri, o tla neelwa mo diatleng tsa kgosi ya Babele, a bua nayo ba lebaganye.


text:
Yona e tla isa Setekia kwa Babele; o tla nna teng koo go fitlhelela ke mo ela tlhoko, go bua Morena. Le fa lo tla tlhabana le Bakalatea, ga lo ka ke lwa kgona sepe.’ ”


text:
‘Bona, Hanamele, morwa Sadume, rangwanaago, o tla tla kwa go wena a re: Ithekele tshimo ya me e e kwa Anathothe; gonne o na le tshiamelo ya thekololo go ka e reka.’


text:
Mme Hanamele, morwa rrangwane, o ne a tla kwa go nna jaaka Morena a buile, kwa lapeng la batlhabani, a nthaya a re: ‘A ko o reke tshimo ya me e e kwa Anathothe mo lefatsheng la Benyamene, gonne o na le tshiamelo ya go rua boswa le ya thekololo; e ithekele!’ Ke fa ke lemoga gore ke Lefoko la Morena.


text:
Ya baa gona ke rekang tshimo e e kwa Anathothe mo go Hanamele, morwa rrangwane, ka mo lekanyetsa madi, e bong diselefera di le 17.


text:
ka neela Baruge, morwa Neria, morwa Mahaseya, lokwalo lwa theko fa pele ga matlho a ga Hanamele, morwa rrangwane, le fa pele ga matlho a basupi ba ba ikwadileng leina mo lokwalong lwa theko, le fa pele ga Bajuta botlhe ba ba neng ba ntse mo lapeng la batlhabani.


text:
‘Morena wa masomosomo, Modimo wa Iseraele, o bua jaana a re: Tsaya dikwalo tse, e leng lokwalo lwa theko lo lo kannweng lo, le lokwalo lo lo sa kanwang, o di lokele mo nkgwaneng ya letsopa gore di tle di bolokege sebaka se seleele.


text:
Gonne Morena wa masomosomo, Modimo wa Iseraele, o bua jaana a re: Matlo le masimo le masimo a moweine a tla ba a rekwa gape mo lefatsheng le.’ ”


text:
“Ao! Morena Modimo, bona, o dirile legodimo le lefatshe ka thata e kgolo ya gago le ka letsogo le le otlologileng la gago. Ga go na tiro epe e e go palelang.


text:
O direla ba le dikete ka bopelotlhomogi, o busolosetsa tshiamololo ya borra-bana mo dihubeng tsa bana ba bone sehularong sa bone; o Modimo o mogolo, o o thata, o leina la gago e leng Morena wa masomosomo.


text:
O mogolo mo kgakololong, o nonofile mo tirong; matlho a gago a budulogetse ditsela tsotlhe tsa bana ba batho gore o duele mongwe le mongwe ka fa tsamaong ya gagwe le ka fa leungong la ditiro tsa gagwe.


text:
O dirile ditshupo le dikgakgamatso kwa lefatsheng la Egepeto, mo go Iseraele le mo bathong ba bangwe, go fitlha kajeno, wa itirela leina jaaka le tumile kajeno.


text:
O ntshitse Iseraele, morafe wa gago, kwa lefatsheng la Egepeto ka ditshupo le ka dikgakgamatso le ka seatla se se thata le ka letsogo le le otlologileng le ka theregiso e kgolo.


text:
O ba neile lefatshe leno le o le ikanetseng borraabo go le ba naya; ke lefatshe le le elang mašwi le dinotshe.


text:
Ba tsenye mo go lone, ba le rua, mme ba sa utlwe lentswe la gago, ba sa sepele ka fa molaong wa gago, ba sa dire sepe sa dilo tse o di ba laetseng gore ba di dire. Ke ka moo o ba digetseng mo tatlhegong yotlhe e.


text:
“Bona, ditotoma di setse di fitlhile fa motseng gore baba ba o thope; motse o neelwa mo diatleng tsa Bakalatea ba ba tlhabanang nao ka ntlha ya tšhaka le tlala le leroborobo. Go dirafetse jaaka o buile. Kana o a bona.


text:
Mme wena Morena Modimo, o ntheile wa re: ‘Ithekele tshimo ka diselefera, o bitse basupi – le fa motse o neelwa mo diatleng tsa Bakalatea.’ ”


text:
Ka moo Morena o bua jaana a re: “Bona, ke tla neela motse o mo diatleng tsa Bakalatea le mo diatleng tsa ga Nebukatenesare, kgosi ya Babele, mme o tla o thopa.


text:
Bakalatea ba ba tlhabanang le motse o ba tla tsena mo go ona, ba tshuba motse o, ba o fisa ka molelo mmogo le matlo a ba fiseditseng Baale maswalo, ba tshelela medimo e sele ditshupelo tsa noo mo ditlhomesong tsa ona gore ba nkgalefise.


text:
Gonne Baiseraele le Bajuta ba ne ba ntse ba dira fela tse di bosula mo matlhong a me go tloga bonyaneng jwa bone; ee, Baiseraele ba ntse ba nkgakaditse fela ka ditiro tsa diatla tsa bone,” Morena o buile jalo.


text:
“Gonne motse o, go tloga ka letsatsi le ba o agileng ka lone go fitlha letsatsing la kajeno, o ntse o ntlhotlheleditse bogaleng le go nkgalefisa; ka moo ke na le go o tlosa fa pele ga me,


text:
ka ntlha ya bosula jotlhe jwa Baiseraele le Bajuta jo ba bo dirileng go nkgakatsa, bona le dikgosi tsa bona le dikgosana tsa bona le baperesiti ba bona le baporofeti ba bona le banna ba Juta le baagi ba Jerusalema.


text:
Ba ne ba nkhularela, ba sa ntebe; le fa ke ba rutile ka tlhoafalo, ga ba a ka ba utlwa le e seng go amogela thuto.


text:
Le gona ba beile maila a medimo ya bone mo Ntlong e e bidiwang ka leina la me gore ba e itshekolole.


text:
Ba feta ba aga dithota tsa tlhabelo tsa ga Baale tse di mo mogorogorong wa Morwa-Hinome gore ba fisetse Mologe bomorwaa-bone le bomorwadia-bone. Kana ga ke a ba laela jalo! Ga go ise go tsene mo pelong ya me gore ba dire makgapha a a ntseng jalo go gogela Bajuta mo maleong.”


text:
Mme jaanong, ke ka moo Morena, Modimo wa Iseraele, o buang jaana ka ga motse o, o lo buang ka ga ona lo re: “O neetswe mo diatleng tsa kgosi ya Babele ka tšhaka le ka tlala le ka leroborobo” – a re:


text:
“Bonang, ke tla ba phutha mo mafatsheng aotlhe kwa ke ba leleketseng gona ke le bogale, ke galefile, ke gaketse thata; ke tla ba busetsa mo felong fano, ke ba agisa mo tshireletsong.


text:
Ke tla ba naya pelo e sele le maitsholo a sele gore ba mpoife ka malatsi aotlhe, gore ba phele sentle le bana ba bone ba ba tla ba latelang.


text:
Ke tla dira kgolagano e e sa khutleng nabo ya go re: Ga nkitla ke ba hularela le e seng go khutla go ba direla molemo; ke tla tsenya go mpoifa mo dipelong tsa bone gore ba se ka ba ntlogela.


text:
Ke tla ba itumelela, ke ba direla molemo; ke tla ba tlhoma mo lefatsheng le ka boammaaruri, ka pelo ya me yotlhe le ka mowa wa me otlhe.”


text:
Gonne Morena o bua jaana a re: “Ke tla tlisetsa morafe o tse di molemo tsotlhe tse ke di o solofeditseng, fela jaaka ke o tliseditse tatlhego yotlhe e.


text:
Masimo a tla rekwa gape mo lefatsheng le, le lo buang ka ga lone lo re: ‘Ke sekaka fela fa go se nang batho le dikgomo; le neetswe mo diatleng tsa Bakalatea.’


text:
Ba tla reka masimo ka selefera, ba kwala dikwalo tsa teng, ba di kana, ba bitsa basupi, mo lefatsheng la Benyamene le mo tikologong ya Jerusalema le mo metseng ya Juta le mo metseng ya dithaba le mo metseng ya naga e e kwa tlase le mo metseng ya borwa. Gonne ke tla fetola tatlhego ya bone, go bua Morena.”


text:
Lefoko la Morena la tla la bobedi kwa go Jeremia, a sa ntse a tswaletswe mo lapeng la batlhabani, la re:


text:
“Morena yo o dirileng lefatshe, yo o le bopileng gore a le tlhomamise, yo leina la gagwe e leng Morena, o bua jaana a re:


text:
‘Mpitse, ke tla go araba, ke go itsise dilo tse dikgolo tse di sa tlhotlhomisiweng, tse o sa di itseng.’


text:
Gonne Morena, Modimo wa Iseraele, o bua jaana ka ga matlo a motse o le ka ga matlo a dikgosi tsa Juta a a rutlilweng, e le go iphemela kgatlhanong le ditotoma tsa mmu le tšhaka, a re:


text:
‘Le fa ba tlile gore ba tlhabane le Bakalatea, ke go tlatsa matlo ditoto tsa batho fela; kana ke ba bolaile ke le bogale, ke galefile; kana motse o ke o fitlhetse sefatlhego sa me ka ntlha ya bosula jotlhe jwa bone bao.


text:
Bonang, ke tla busetsa motse kalafo le phôlô; ke tla ba fodisa, ke ba bulela letlotlo la kagiso le boammaaruri.


text:
Ke tla ba tlhapisa molato otlhe o ba nteofetseng ka ona, ke ba itshwarela ditshiamololo tsotlhe tse ba nteofetseng ka tsona, tse ba ikepileng mo go nna ka tsona.


text:
Mme motse o e tla nna tumiso e e thabisang le pako le kgalalelo mo go nna fa pele ga ditšhaba tsotlhe tsa lefatshe, tse di tla utlwelang molemo otlhe o ke tla o o direlang; di tla roroma, di tetesela ka ntlha ya tse di molemo tsotlhe le ka ntlha ya kagiso yotlhe tse ke tla o direlang tsona.’ ”


text:
Morena o bua jaana a re: “Go tla utlwala gape mo felong fano fa lo buang ka ga gona lo re: ‘Ke sekaka fela, fa go se nang motho, fa go se nang diruiwa;’ mo metseng ya Juta le mo mebileng ya Jerusalema e e sentsweng, e se na motho, e se na moagi, e se na diruiwa,


text:
go be go utlwala gape modumo wa tuduetso wa boitumelo le lentswe la monyadi le lentswe la monyalwa le kopelo ya ba ba tlisang ditlhabelo tsa tebogo kwa Ntlong ya Morena ba ba reng: “ ‘Lebogang Morena wa masomosomo, gonne Morena o molemo; gonne bopelontle jwa gagwe ke jo bo sa khutleng.’ “Gonne ke tla fetola tatlhego ya lefatshe gore le nne gape jaaka mo metlheng ya pele.” Morena o buile jalo.


text:
“Morena wa masomosomo o bua jaana a re: ‘Mo felong fano fa go fetogileng sekaka, go se na motho, go se na diruiwa, le mo metseng yotlhe ya mono go tla nna mafulo a badisa gape ba ba bothisang matsomane.


text:
Mo metseng ya dithaba le mo metseng ya naga e e kwa tlase le mo metseng ya borwa le mo nageng ya Benyamene le mo tikologong ya Jerusalema le mo metseng ya Juta, difutshane di tla feta gape fa thoko ga yo o di balang. Morena o buile jalo.


text:
“ ‘Bonang, malatsi a e tla,’ ” go bua Morena, “ ‘a ka ona ke tla dirafatsang tsholofetso e e molemo e ke e solofeditseng Baiseraele le Bajuta.


text:
Mo malatsing ao le ka sebaka seo ke tla tlhogisetsa Dafita letlhogela la tshiamo; mme o tla dirafatsa molao le tshiamo mo lefatsheng.


text:
Mo malatsing ao go tla pholosiwa Juta, mme Jerusalema o tla nna mo tshireletsong. Mme Jerusalema ba tla mo taya leina le le reng: “Morena-ke-tshiamo-ya-rona.” ’ ”


text:
Gonne Morena o bua jaana a re: “Dafita ga a kitla a tlhoka monna yo o ntseng mo sennong sa bogosi sa Baiseraele.


text:
Le gona baperesiti ba lotso lwa ga Lefi ga ba kitla ba tlhoka monna yo o tlisang ditlhabelo tse di fisiwang fa pele ga me, yo o tshubang ditshupelo tsa dijo, yo o baakanyang setlhabelo se se jewang ka malatsi otlhe.”


text:
“Morena o bua jaana a re: ‘Fa lo ka roba kgolagano e ke e dirileng le letsatsi le kgolagano e ke e dirileng le bosigo, bosigo le motshegare di sa tlhole di le teng ka nako ya tsona,


text:
foo kgolagano ya me le Dafita, motlhanka wa me, le yona e tla robiwa, a sa tlhole a na le ngwana wa mosimane yo e leng kgosi mo sedulong sa gagwe sa bogosi. Mafoko a, a raya Balefi ba e leng baperesiti, badiredi ba me, fela jalo.


text:
Ke tla ntsifatsa losika lwa ga Dafita, motlhanka wa me, le lwa Balefi ba ba ntirelang jaaka lesomo la legodimo le le sa balweng, le jaaka motlhaba wa lewatle o o sa lekanngweng.’ ”


text:
“A ga o a lemoga se batho bale ba se buang ba re: ‘Ditshika tse pedi tse Morena o neng a di itlhaoletse, o di latlhile’? Le gona ba kgala morafe wa me, ba sa tlhole ba o kaya setšhaba.”


text:
Morena o bua jaana a re: “Ke dirile kgolagano ya me le bosigo le motshegare; ke beile dithulaganyo tsa legodimo le tsa lefatshe. Se ke nnete ruri.


text:
Ga nkitla ke latlha losika lwa ga Jakobe le lwa ga Dafita, motlhanka wa me; ke tla nna ke ntsha mo losikeng lwa gagwe ba ba busang losika lwa ga Aborahame le Isaka le Jakobe. Le seo se ke nnete ruri fela jalo. Gonne ke tla fetola tatlhego ya bone, ke ba tlhomogela pelo.”


text:
E rile Nebukatenesare, kgosi ya Babele, a tlhabana le Jerusalema le metse yotlhe ya teng, a na le batlhabani botlhe ba gagwe le magosi otlhe a lefatshe le le mo taolong ya gagwe le merafe yotlhe, lefoko la tla kwa go Jeremia le tswa mo Moreneng la re:


text:
“Morena, Modimo wa Iseraele, o bua jaana a re: Yaa o bue le Setekia, kgosi ya Juta, o mo ree o re: ‘Morena o bua jaana a re: Bona, ke tla neela motse o mo diatleng tsa kgosi ya Babele, mme e tla o fisa ka molelo.


text:
Le wena ga o kitla o falola mo diatleng tsa yona; ruri, o tla tshwarwa, o neelwa mo diatleng tsa yona. O tla lebaganya matlho le kgosi ya Babele, molomo wa yona o tla bua le molomo wa gago, mme o tla ya kwa Babele.’


text:
Fela utlwa Lefoko la Morena, wena Setekia, kgosi ya Juta! Morena o bua jaana ka ga gago a re: ‘Ga o nke o swa ka tšhaka!


text:
O tla swa ka kagiso. Ba tla go fisetsa matlhare a a nkgang monate jaaka go fiseditswe borraago, dikgosi tsa pele, tse di neng di le teng pele ga gago. Le gona ba tla go hutsafalela ba re: Ijoo! Morena! Gonne ke nna ke buileng lefoko le,’ ” go bua Morena.


text:
batlhabani ba kgosi ya Babele ba ntse ba tlhasela Jerusalema le metse yotlhe ya Juta e e iseng e thopiwe, e bong Lagiše le Aseka. Gonne yona e setse e le yosi mo metseng ya Juta, ka e le metse e e femetsweng.


text:
Lefoko le le tsileng kwa go Jeremia le tswa mo Moreneng, kgosi Setekia e sena go dira kgolagano le morafe otlhe o o mo Jerusalema gore go tlhajwe mokgosi o o reng: “Gololang balala!”


text:
E le gore mongwe le mongwe a golole molala wa gagwe yo e leng Mohebere, le letata la gagwe le e leng Mohebere gore go se nne ope yo o dirang morwa-rraagwe yo e leng Mojuta molala.


text:
Ke fa go utlwa dikgosana tsotlhe le morafe otlhe, ba ba neng ba dumelanye le maipofo a a reng: “Mongwe le mongwe a golole molala wa gagwe le lelata la gagwe, mme a se ka a tlhola a ba tshola jaaka balala.” Ba utlwa, ba ba golola.


text:
Mme morago ga moo ba fetoga pelo, ba busa balala le malata, ba ba neng ba ba golotse; ba ba gapeletsa gape go nna balala le malata.


text:
“Morena, Modimo wa Iseraele, o bua jaana a re: Ke dirile kgolagano le borraeno ka nosi ka letsatsi le ke ba ntshitseng kwa lefatsheng la Egepeto mo ntlong ya botlhanka ka lone ka re:


text:
‘Morago ga dinyaga tse supa a mongwe le mongwe a golole morwa-rraagwe yo e leng Mohebere yo o ithekisitseng mo go wena. A e nne molala wa gago dinyaga di le thataro, ke gona o tshwanetseng go mo golola.’ Mme borraeno ga ba a ka ba utlwa le e seng go sekega ditsebe.


text:
Mme lona lo ne lo tlhabologile kajeno, lwa dira tse di siameng mo matlhong a me ka go kua kgololo ya balala; lwa dira kgolagano fa pele ga me mo Ntlong e e bidiwang ka leina la me.


text:
Mme lo tlhanogile, lwa itshepolola leina la me; mongwe le mongwe wa lona a golega molala wa gagwe le lelata la gagwe gape, ba lo neng lo ba golotse ka fa keletsong ya bone, lwa ba gapeletsa go nna balala ba lona le malata a lona.”


text:
Ke gona ka moo Morena a buang jaana a re: “Lona ga lo a ka lwa nkutlwa gore lo kue kgololo ya balala, gore mongwe le mongwe a kuele morwa-rraagwe le mongwe-ka-ene kgololo. Bonang, ke nna ke lo kuelang kgololo jaanong,” go bua Morena, “e bong ya go neelwa tšhaka le leroborobo le tlala, mme ke tla lo dira theregiso ya magosi otlhe a lefatshe.


text:
Mme ke tla neela banna ba ba tlodileng kgolagano ya me, ba ba sa dirafatsang mafoko a kgolagano e ba e dirileng fa pele ga me, fa ba fatola namane, ba ralala fa gare ga mefama ya yona,


text:
e leng dikgosana tsa Juta le dikgosana tsa Jerusalema le badiredi ba kgosi le baperesiti le morafe otlhe wa lefatshe, ba ba neng ba ralala fa gare ga mefama ya namane;


text:
ke tla ba neela mo diatleng tsa baba ba bone, mo diatleng tsa ba ba ratang go ba bolaya; mme ditoto tsa bone e tla nna dijo tsa dinonyane tsa loapi le tsa dibata tsa lefatshe.


text:
Le Setekia, kgosi ya Juta le dikgosana tsa gagwe ke tla ba neela mo diatleng tsa baba ba bone, mo diatleng tsa ba ba ratang go ba bolaya, mo diatleng tsa batlhabani ba kgosi ya Babele ba ba bolotseng jaanong, ba lo tlogela.


text:
Bonang, ke tla laola, go bua Morena, ke ba busetsa kwano motseng o; mme ba tla tlhabana le ona, ba o thopa, ba o fisa ka molelo. Mme metse ya Juta ke tla e ntsha sekaka se se se nang moagi.”


text:
Lefoko le le tlileng kwa go Jeremia le tswa mo Moreneng mo malatsing a ga Joyakime, morwa Josia, kgosi ya Juta, la re:


text:
“Yaa kwa losikeng lwa Baregabe, o bue nabo, o ba ise kwa Ntlong ya Morena mo go nngwe ya matlwana, o ba nee weine, ba nwe.”


text:
Ka ya ka tsaya Jaasanya, morwa Jeremia morwa Habasinya, le bomorwa-rraagwe le bomorwawe botlhe le losika lotlhe lwa Baregabe;


text:
ka ba isa kwa Ntlong ya Morena, mo ntlwaneng ya bomorwa Hanane, morwa Igetalea, monna wa Modimo, e e bapileng le ntlwana ya dikgosana e e fa godimo ga ntlwana ya ga Maaseya, morwa Sadume, modisa wa mojako;


text:
banna bao ba losika lwa Baregabe ka ba baya dinkgo tse di tletseng weine la dinwelo pele, ka ba raya ka re: “Nwaang, weine ke e!”


text:
Mme ba fetola ba re: “Ga re nwe weine. Gonne Jonatabe, morwa Regabe, rraetsho, o re laetse a re: ‘Lo se ka lwa nwa weine ka gope, lona le bomorwaa-lona.


text:
Le gona se ageng ntlo, se jwaleng peo, se tlhomeng tshimo ya moweine le e seng go nna nayo! Mme lo nne mo ditenteng ka malatsi otlhe a lona gore lo tle lo phele malatsi a mantsi mo lefatsheng le lo leng baeng mo go lone.’


text:
Jaanong re utlwile taolo ya ga Jonatabe, morwa Regabe, rraetsho, mo go tsotlhe tse o di re laetseng gore rona le basadi ba rona le bomorwaa-rona le bomorwadia-rona re se ka ra nwa weine ka malatsi otlhe a rona;


text:
Jaanong e rile Nebukatenesare, kgosi ya Babele, a tlhaga, a tsena mo lefatsheng, ra re: ‘Tlaang re yeng kwa Jerusalema, re tshabe batlhabani ba Bakalatea le batlhabani ba Basiria.’ Ra tla ra nna jalo mo Jerusalema.”


text:
“Morena wa masomosomo, Modimo wa Iseraele, o bua jaana a re: Yaa o ree banna ba Juta le baagi ba Jerusalema o re: ‘A ga lo rate go amogela kgalemelo le go utlwa mafoko a me?’ go botsa Morena.


text:
‘Mafoko a ga Jonatabe, morwa Regabe, a o a laetseng bomorwawe gore ba se ka ba nwa weine, a a tshegediwa; ga ba ise ba nwe weine go fitlha letsatsing la kajeno. Gonne ba utlwa taolo ya ga rraabo. Mme nna ke buile le lona ka tlhoafalo, mme ga lo a ka lwa nkutlwa.


text:
Kana ke lo rometse baporofeti, batlhanka ba me botlhe, ka tlhoafalo, ka lo raya ka re: A ko lo boe, mongwe le mongwe mo tseleng e e bosula ya gagwe, lo siamise ditiro tsa lona! Se lateleng medimo e sele go e direla! Foo lo tla nna mo nageng e ke e lo fileng le borraeno. Mme ga lo a ka lwa sekega ditsebe le e seng go nkutlwa.


text:
Ee, bomorwa Jonatabe, morwa Regabe, ba tshegeditse taolo ya ga rraabo e o e ba laetseng. Mme morafe o, ona ga o nkutlwe.’


text:
Jalo ge, Morena, Modimo wa masomosomo, Modimo wa Iseraele, o bua jaana a re: ‘Bonang, ke tla tlisetsa Juta le baagi ba Jerusalema dikotlo tsotlhe tse ke ba bopetseng ka tsona. Gonne ke buile le bone, mme ga ba a ka ba utlwa; ka ba bitsa, ba se ka ba araba.’ ”


text:
Mme Jeremia a raya boora Regabe a re: “Morena wa masomosomo, Modimo wa Iseraele, o bua jaana a re: ‘E re ka lo utlwile taolo ya ga Jonatabe rraeno, lwa tshegetsa ditaolo tsotlhe tsa gagwe, lwa dira fela jaaka a lo laotse,’


text:
ke ka moo Morena wa masomosomo, Modimo wa Iseraele, a buang jaana a re: ‘Jonatabe, morwa Regabe, ga a kitla a tlhoka monna wa losika lwa gagwe ka gope yo o ntirelang.’ ”


text:
E rile ka ngwaga wa bone wa ga Joyakime, morwa Josia, kgosi ya Juta, ga tla lefoko le kwa go Jeremia le tswa mo Moreneng la re:


text:
“Itseele buka e e kwalelang, o kwale mafoko otlhe mo go yona a ke a buileng nao ka ga Iseraele le ka ga Juta le ka ga ditšhaba tsotlhe go tloga ka letsatsi le ke simolotseng ka lone go bua nao, go tloga malatsing a ga Josia go fitlha letsatsing la kajeno.


text:
Fa Bajuta ba utlwa ka ga dikotlo tsotlhe tse ke ikaeletseng go ba otla ka tsona, ka gongwe ba tla tlhabologa, ba boa, mongwe le mongwe mo tseleng e e bosula ya gagwe gore ke ba itshwarele molato wa bone le maleo a bone.”


text:
Ke fa Jeremia a bitsa Baruge, morwa Neria, mme Baruge a kwala tse di tswang mo molomong wa ga Jeremia, a kwala mafoko otlhe a Morena a o a buileng nae, mo bukeng e e kwalelang.


text:
mme wena yaa o tsene, o buise mafoko a Morena mo bukeng a o a kwadileng a tswa mo molomong wa me, o a buise mo ditsebeng tsa morafe mo Ntlong ya Morena ka letsatsi la go itima dijo; le gona o a buise mo ditsebeng tsa Bajuta botlhe ba ba tswang mo metseng ya bone.


text:
Ka gongwe ba tla ikokobetsa ka mekokotlelo fa pele ga Morena, ba tlhabologa, ba boa, mongwe le mongwe mo tseleng e e bosula ya gagwe; gonne bogale bo bogolo le kgalefo e kgolo tse Morena o bopetseng morafe o ka tsona.”


text:
Mme Baruge, morwa Neria, a dira gotlhe jaaka moporofeti Jeremia a mo laetse, a buisa mafoko a Morena mo bukeng mo Ntlong ya Morena.


text:
Ga dirafala jalo ka ngwaga wa botlhano wa puso ya ga Joyakime, morwa Josia, kgosi ya Juta, mo kgweding ya robongwe, mogang batho botlhe ba bileditsweng letsatsing la go itima dijo fa pele ga Morena, e le ba ba mo Jerusalema le batho botlhe ba ba tlileng kwa Jerusalema ba tswa kwa metseng ya Juta.


text:
Ke fa Baruge a buisa mafoko a ga Jeremia mo bukeng, mo Ntlong ya Morena, e leng mo ntlwaneng ya ga Gemaria, morwa Safane, mokwaledi, e e mo lapeng le le kwa godimo, fa mojakong wa Kgoro e Ntšhwa ya Ntlo ya Morena, a a buisa mo ditsebeng tsa batho botlhe.


text:
Jaanong ya re Migaya, morwa Gemaria, morwa Safane, a sena go utlwa mafoko otlhe a Morena a a tswang mo bukeng,


text:
a fologela kwa ntlong ya kgosi, a tsena mo ntlwaneng ya mokwaledi, a fitlhela dikgosana tsotlhe di ntse teng mo lekgotleng, e leng Elisama, mokwaledi, le Delaya, morwa Semaya, le Elenathane, morwa Agebore, le Gemaria, morwa Safane, le Setekia, morwa Hananya, le dikgosana tsotlhe.


text:
Mme Migaya a ba itsise mafoko aotlhe a o neng a a utlwile Baruge a ntse a a buisa mo ditsebeng tsa batho.


text:
Ke fa dikgosana tsotlhe di roma Jehudi, morwa Nethanya, morwa Selemia, morwa Khuši, kwa go Baruge, ba mo raya ba re: “Buka e o e buisitseng mo ditsebeng tsa batho, e tsee ka seatla, o tle kwano ka yona!” Baruge, morwa Neria, a tsaya buka ka seatla, a ya kwa go bone.


text:
Ba be ba mo raya ba re: “A ko o nne fatshe, o e buise mo ditsebeng tsa rona.” Mme Baruge a e buisa mo ditsebeng tsa bone.


text:
Jaanong ya re ba sena go utlwa mafoko otle a, ba lebana ba tshogile ba raya Baruge ba re: “Re tshwanetse go begela kgosi mafoko aotlhe a.”


text:
Le gona ba botsa Baruge ba re: “A ko o re tlhalosetse go re o kwadile jang mafoko aotlhe a, a a tswang mo molomong wa gagwe?”


text:
Baruge a ba raya a re: “O ne a mpolelela mafoko aotlhe a ka molomo wa gagwe, mme nna ka a kwala mo bukeng ka enke.”


text:
Ke fa dikgosana di raya Baruge di re: “Tsamaya lo iphitlhe, wena le Jeremia, mme go se ka ga itse ope kwa lo leng teng!”


text:
Tsa ba tsa ya kwa lapeng la kgosi – buka yona tsa bo di e beile mo ntlwaneng ya mokwaledi Elisama – tsa itsise mafoko aotlhe a mo ditsebeng tsa kgosi.


text:
Ke fa kgosi e roma Jehudi gore a tsee buka ele. A ya a e tsaya kwa ntlwaneng ya mokwaledi Elisama; a feta a e buisa mo ditsebeng tsa kgosi le mo ditsebeng tsa dikgosana tsotlhe tse di neng di eme fa pele ga kgosi.


text:
Mme kgosi ya bo e ntse mo ntlong ya mariga – kana e ne e le kgwedi ya robongwe – e ora molelo o o tukang mo leisong fa pele ga yona.


text:
Jaanong fa Jehudi a sena go buisa matlhare a le mane le fa e le a mararo, kgosi ya a kgaola ka thipa ya mokwaledi, ya a latlhela mo molelong o o mo leisong, ga tsamaya buka yotlhe ya felelela mo molelong o o mo leisong.


text:
Mme kgosi le batlhanka botlhe ba yona ga ba a ka ba tshoga le e seng go ikgagola diaparo, le fa ba utlwile mafoko aotlhe a.


text:
Fela Elenathane le Delaya le Gemaria ba ne ba rapela kgosi thata gore e se ka ya fisa buka, mme ga e a ka ya ba utlwa.


text:
Le gona kgosi ya laela Jeramele, morwa kgosi, le Seraya, morwa Aseriele, le Selemia, morwa Abetele gore ba tshware mokwadi Baruge le moporofeti Jeremia, mme Morena o ne a ba fitlhile.


text:
Jaanong ya re kgosi e sena go fisa buka ele le mafoko a Baruge o neng a a kwadile a tswa mo molomong wa ga Jeremia, Lefoko la Morena la tla kwa go Jeremia la re:


text:
“Boelela o tsee buka e nngwe, o kwale mafoko otlhe a pele mo go yona, a a neng a le mo bukeng ya ntlha e Joyakime, kgosi ya Juta, o e fisitseng.


text:
Mme o bue ka ga Joyakime, kgosi ya Juta, o re: ‘Morena o bua jaana a re: Wena o fisitse buka eo wa re: Ke ka ntlhaang, fa o kwadile mo go yona wa re: Ruri, kgosi ya Babele e tla tla, e senya lefatshe le, e fedisa batho le diruiwa mo go lone?


text:
Ke ka moo Morena a buang jaana ka ga Joyakime, kgosi ya Juta, a re: Ga a kitla a nna le ngwana yo o ntseng mo sedulong sa bogosi sa ga Dafita, mme setoto sa gagwe se tla bo se namaletse mo serameng bosigo le mo bolelong motshegare, se latlhilwe.


text:
Mme ene le losika lwa gagwe le batlhanka ba gagwe ke tla ba beletsa molato wa bone; bone le baagi ba Jerusalema le banna ba Juta ke tla ba tlisetsa tatlhego yotlhe e ke ba bopetseng ka yona, mme ba se ka ba utlwa.’ ”


text:
Ke fa Jeremia a tsaya buka e nngwe, a e neela mokwaledi Baruge, morwa Neria; mme mafoko aotlhe a buka e Joyakime, kgosi ya Juta, a e fisitseng ka molelo, ene a a kwala gape mo go yona a tswa mo molomong wa ga Jeremia. A ba a okediwa ka mafoko a mantsi a a tshwanang le ona.


text:
Setekia, morwa Josia, o ne a busa mo boemong jwa ga Gonya, morwa Joyakime. Nebukatenesare, kgosi ya Babele, o ne a mo dirile kgosi ya lefatshe la Juta.


text:
Mme ene le batlhanka ba gagwe le morafe wa lefatshe ga ba a ka ba utlwa mafoko a Morena a o a buileng ka moporofeti Jeremia.


text:
Fela kgosi Setekia o ne a roma Jugale, morwa Selemia, le moperesiti Sefanya, morwa Maaseya, kwa go moporofeti Jeremia, ba re: “A ko o re rapelele Morena, Modimo wa rona!”


text:
E ne e le fa Jeremia a sa ntse a tswa a tsena mo gare ga morafe, mme ba ise ba mo tsenye mo ntlong ya kgolegelo.


text:
Mme mephato ya batlhabani ba ga Farao e ne e bolotse kwa Egepeto; ya re Bakalatea ba ba dikanyetsang Jerusalema ka ntwa ba utlwa jalo, ba tlogela Jerusalema.


text:
“Morena, Modimo wa Iseraele, o bua jaana a re: Bolelelang kgosi ya Juta jaana e e lo romileng kwa go nna go mpotsa, lo re: ‘Mephato ya batlhabani e e bolotseng go lo thusa e tla boela kwa Egepeto kwa lefatsheng la yona.


text:
Morena o bua jaana a re: Lo se ka lwa itsietsa ka losi lo a re, ‘Bakalatea ba tla re tlogelela ruri.’ Nnyaya, ga ba nke ba tloga!


text:
Mme le fa lo ka fenya mephato yotlhe ya batlhabani ba Bakalatea ba ba tlhabanang le lona, ga sala banna ba ba khutlegileng fela, ba tla tsoga, mongwe le mongwe mo tenteng ya gagwe, ba fisa motse o ka molelo.”


text:
Jaanong e rile mephato ya batlhabani ba Bakalatea e sena go tlogela Jerusalema ka ntlha ya mephato ya batlhabani ba ga Farao,


text:
Jeremia a tswa mo Jerusalema, a re o ya kwa lefatsheng la Benyamene go amogela boswa teng mo bathong.


text:
Mme ya re a le mo kgorong ya Benyamene, ga bo go le mookamedi wa batlhodi gona yo leina la gagwe e leng Iria, morwa Selemia, morwa Hananya; ene a tshwara moporofeti Jeremia a re: “O rata go thobela kwa go Bakalatea.”


text:
Jeremia a fetola a re: “Ke maaka, ga ke rate go thobela kwa go Bakalatea.” Mme Iria a se ka a mo dumela; a mo tshwara, a mo isa kwa dikgosaneng.


text:
Mme dikgosana tsa galefela Jeremia, tsa mo itaya, tsa mo tsenya mo ntlong ya kgolegelo, mo ntlong ya mokwaledi Jonathane; gonne ba ne ba e dirile kgolegelo.


text:
E rile Jeremia a sena go tsena mo ntlong ya kgolegelo e e kwa tlase, a setse a na le malatsi a mantsi teng,


text:
kgosi Setekia a roma go mo ntsha, mme kgosi ya mmotsa mo ntlong ya yona mo sephiring ya re: “A go na le lefoko le le tswang mo Moreneng?” Jeremia a araba a re: “Ee, le teng!” A ba a re: “O tla neelwa mo diatleng tsa kgosi ya Babele.”


text:
Jeremia a feta a botsa kgosi Setekia a re: “Wena le batlhanka ba gago le morafe o ke lo leofetse ka eng, fa lo ntsentse mo ntlong ya kgolegelo?


text:
Gape: Baporofeti ba lona ba kae ba ba neng ba lo rerela ba re, ‘Kgosi ya Babele ga e nke e tla, go lo tlhasela le fa e le lefatshe le’?


text:
Mme jaanong, kgosi, morena wa me, a ko o nkutlwe! A mokokotlelo wa me o utlwale fa pele ga gago o o reng: ‘Se mpusetse kwa ntlong ya mokwaledi Jonathane, e se re gongwe ka swela teng.’ ”


text:
Ke fa kgosi Setekia a laela gore ba tsenye Jeremia mo lapeng le mo tisong ya batlhabani; le gona ba mo naya senkgwe se le sengwe ka letsatsi se se tswang mo mmileng wa babesi, ga tsamaya dijo tsa felelela mo motseng. Jeremia a nna jalo mo lapeng la batlhabani.


text:
E rile Sefatya, morwa Mathane, le Ketalea, morwa Phašure, le Jugale, morwa Selemia, le Phašure, morwa Malekhia, ba utlwa mafoko a Jeremia o a buang le morafe otlhe a re:


text:
“Morena o bua jaana a re: ‘Yo o salang mo motseng o, o tla swa ka tšhaka le ka tlala le ka leroborobo, mme yo o tswelang kwa go Bakalatea o tla phela. Bophelo e tla nna thopo ya gagwe, o tla phela.’


text:
Morena o buile jaana a re: ‘Ruri, motse o, o tla neelwa mo diatleng tsa mephato ya batlhabani ba kgosi ya Babele, mme e tla o thopa.’ ”


text:
Dikgosana tseo tsa raya kgosi tsa re: “A a bolawe, monna yoo! Gonne ka go re jalo o repisa diatla tsa batlhabani ba ba setseng mo motseng o, le diatla tsa morafe otlhe ka go bua mafoko a a ntseng jalo nabo. Gonne monna yoo ga se yo o batlelang morafe o kagiso fa e se tatlhego fela.”


text:
Ke fa kgosi Setekia a araba a re: “Bonang, o mo diatleng tsa lona! Gonne kgosi ga e kgone sepe kwa ntle ga lona.”


text:
Ke fa ba tsaya Jeremia, ba mo latlhela mo sedibeng sa ga Malekhia, morwa kgosi, se se mo lapeng la batlhabani; ba folosa Jeremia ka megala. Jaanong go ne go se na metsi mo sedibeng, fa e se loraga fela, mme Jeremia a rôrômela mo lorageng.


text:
Jaanong e rile Ebete-Melege wa Moethiopia, mongwe wa badiredi mo lapeng la kgosi, a utlwa fa ba latlhetse Jeremia mo sedibeng – kgosi ya bo e ntse mo Kgorong ya Benyamene –


text:
“Kgosi, morena wa me, banna ba, ba dirile bosula mo go tsotlhe tse ba di diretseng moporofeti Jeremia yo ba mo latlhetseng mo sedibeng. Kana o tla swela fa a leng teng ka tlala; gonne ga go tlhole go le dijo mo motseng.”


text:
Ke fa kgosi e laolela Ebete-Melege wa Moethiopia e re: “Tsaya banna ba le 30, ba ye nao, o ntshe moporofeti Jeremia mo sedibeng, a ise a swe.”


text:
Mme Ebete-Melege a tsaya banna bao, a tsena kwa tlase ga ntlwana ya mahumo mo ntlong ya kgosi, a tsaya dikata tsa diaparo tse di gagogileng le dikata tsa diaparo tse di onetseng, a di folosetsa kwa go Jeremia mo sedibeng ka megala.


text:
Ya ba gona Ebete-Melege wa Moethiopia a rayang Jeremia a re: “A ko o bee dikata tsa diaparo tse di gagogileng le tse di onetseng mo magwafeng a gago le megala ka fa tlase ga tsona!” Jeremia a dira jalo.


text:
Ke fa ba goga Jeremia ka megala, ba mo ntsha mo sedibeng. Jeremia a ba a nna gape mo lapeng la batlhabani.


text:
Mme kgosi Setekia a roma gore ba tsise moporofeti Jeremia kwa go ene kwa botsenong jwa boraro jo bo fa Ntlong ya Morena. Jaanong kgosi ya raya Jeremia ya re: “Ke rata go go botsa potso, se ntobele sepe!”


text:
Mme Jeremia a raya Setekia a re: “Fa ke go itsise mafoko, a ga ke re, o tla mpolaela ruri? Mme fa ke go gakolola, ga o kitla o nkutlwa!”


text:
Ke fa kgosi Setekia a ikanela Jeremia mo sephiring a re: “Ka bophelo jwa Morena yo o re diretseng bophelo jo! Ruri, ga nkitla ke go bolaya, le e seng go go neela mo diatleng tsa banna ba, ba ba ratang go go bolaya!”


text:
Jaanong Jeremia a raya Setekia a re: “Morena wa masomosomo, Modimo wa Iseraele, o bua jaana a re: ‘Fa o tswela kwa dikgosaneng tsa kgosi ya Babele, o ineela mo go tsona, foo o tla bolokelwa bophelo, mme motse o, ga o kitla o fisiwa ka molelo, mme o tla phela, wena le ba lapa la gago.


text:
Mme fa o sa tswele kwa dikgosaneng tsa kgosi ya Babele, foo motse o, o tla neelwa mo diatleng tsa Bakalatea, ba tla o fisa ka molelo, mme wena ga o kitla o falola mo diatleng tsa bone.’ ”


text:
Ke fa kgosi Setekia a araba Jeremia a re: “Kana ke boifa Bajuta ba ba setseng ba thobetse kwa go Bakalatea, e se re gongwe ba nneela mo diatleng tsa bone gore ba ntshotle.”


text:
Mme Jeremia a re: “Ga ba ka ke ba go neela. Utlwa tlhe lentswe la Morena mo go tse ke di buang nao! Foo o tla dirafalelwa ke tse di molemo, mme o tla phela.


text:
Bona, basadi botlhe ba ba setseng mo ntlong ya kgosi ya Juta ba tla ntshediwa kwa dikgosaneng tsa kgosi ya Babele, mme bone ba tla go sotla ba re: “ ‘Ditsala tsa gago di go raetse, tsa go kgona; maoto a gago a rorometse mo lorageng, mme tsona tsa boela kwa morago.’


text:
“Mme ba tla ntshetsa basadi botlhe ba gago le bana ba gago kwa go Bakalatea, le wena ka wesi ga o na go falola mo diatleng tsa bone, mme o tla tshwarwa ke seatla sa kgosi ya Babele, mme motse o, o tla fisiwa ka molelo.”


text:
Mme fa dikgosana di ka utlwa gore ke buile nao, fa di tla kwa go wena, di go raya di re: ‘A ko o re itsise se o se buileng le kgosi le se kgosi e se buileng nao. Se re lobele sepe, foo ga re ka ke ra go bolaya –’


text:
gona o di ree o re: ‘Ke kopile kgosi ka boikokobetso ka re: Se mpusetse kwa ntlong ya ga Jonathane gore ke se ka ka swela teng.’ ”


text:
Jaanong e rile dikgosana tsotlhe di tla kwa go Jeremia, di mmotsolotsa, a di itsise mafoko otlhe a, a kgosi e mo laetseng ona. Tsa ba tsa mo tlogela, gonne puisanyo e ga e a ka ya utlwala.


text:
Mme Jeremia a nna mo lapeng la batlhabani go fitlha letsatsing le Jerusalema o thopilweng ka lone. Jaanong ya re Jerusalema a sena go thopiwa.


text:
Nebukatenesare, kgosi ya Babele, o ne a tla kwa Jerusalema le mephato yotlhe ya batlhabani ba gagwe, a dikanyetsa motse ka ntwa, ka ngwaga wa robongwe wa ga Setekia, kgosi ya Juta, mo kgweding ya lesome.


text:
Mme ba sutlhelela mo teng ga motse ka ngwaga wa 11 wa ga Setekia mo kgweding ya bone, ka letsatsi la robongwe la kgwedi.


text:
Dintona tsotlhe tsa kgosi ya Babele tsa tsena, tsa nna mo Kgorong e e mo Gare, e bong Neregale-Saresere le Samgare-Nebo le Saresegime, yo e leng tlhogo ya badiredi ba lapa la kgosi, le Neregale-Saresere, tlhogo ya balepi ba dinaledi, le dikgosana tsotlhe tse dingwe tsa kgosi ya Babele.


text:
Mme ya re Setekia, kgosi ya Juta, le batlhabani botlhe ba di bona, ba tshaba ba tswa mo motseng bosigo ka tsela e e yang kwa tshimong ya kgosi ka kgoro e e mo gare ga dipota tse pedi, ba tswelela pele ka tsela e e yang kwa lebaleng la Joretane.


text:
Mme mephato ya Bakalatea ya ba latelela, ya tshwarela Setekia mo dinageng tsa Jerigo; ba mo tshwara, ba mo isa kwa go Nebukatenesare, kgosi ya Babele, kwa Ribela mo lefatsheng la Hamathe, mme ene a mo atlhola.


text:
Kgosi ya Babele ya bolaya bomorwa Setekia kwa Ribela fa pele ga matlho a gagwe; le gona kgosi ya Babele ya bolaya batlotlegi botlhe ba Bajuta.


text:
Masalela a batho ba ba setseng mo motseng le bathobi ba ba thobetseng kwa go ene le masalela a ditswerere, bao ba isiwa kwa Babele mo botshwarong ke Nebusaratane, tlhogo ya bafemedi ba kgosi.


text:
Fela bangwe ba e leng batho fela ba ba se nang sepe, bao Nebusaratane, tlhogo ya bafemedi ba kgosi, a ba sadisa mo lefatsheng la Juta, a ba abela masimo a moweine le masimo ka letsatsi leo.


text:
Mme Nebukatenesare, kgosi ya Babele, o ne a laetse Nebusaratane, tlhogo ya bafemedi ba kgosi, ka ga Jeremia a re:


text:
Jaanong Nebusaratane, tlhogo ya bafemedi ba kgosi, le Nebusasebane, mookamedi wa badiredi ba lapa la kgosi, le Neregale-Saresere, mookamedi wa balepi ba dinaledi, le ba bagolo botlhe ba kgosi ya Babele, ba roma


text:
ba tsaya Jeremia mo lapeng la batlhabani, ba mo neela Ketalea, morwa Ahikame, morwa Safane, gore a mo ntshe, a mo ise kwa gae. Jeremia a nna jalo mo gare ga batho.


text:
Le gona Lefoko la Morena le ne le tlile kwa go Jeremia a sa ntse a tswaletswe mo lapeng la batlhabani la re:


text:
“Yaa o ree Ebete-Melege wa Moethiopia o re: ‘Morena wa masomosomo, Modimo wa Iseraele, o bua jaana a re: Bona, ke tla dirafaletsa motse o mafoko a me a a bolelang tatlhego, e seng a a bolelang pholoso, mme go tla dirafala jalo fa pele ga matlho a gago ka letsatsi leo.


text:
Mme wena ke tla go pholosa ka letsatsi leo,’ go bua Morena. ‘Ga o kitla o neelwa mo diatleng tsa banna ba o ba boifang.


text:
Ruri, ke tla go falodisa gore o se ka wa wa ka tšhaka, mme bophelo jwa gago e tla nna thopo e o e bonang, gonne o ikantse nna.’ ” Morena o buile jalo.


text:
Lefoko le le tlileng kwa go Jeremia le tswa mo Moreneng, fa Nebusaratane, tlhogo ya bafemedi ba kgosi, a sena go mo golola kwa Rama ka go mo tsaya a ntse a golegilwe ka dikeetane a le mo gare ga batshwarwi botlhe ba Jerusalema le ba Juta ba ba isiwang mo botshwarong kwa Babele.


text:
Mookamedi wa bafemedi ba kgosi o ne a roma, a tsaya Jeremia, a mo raya a re: “Morena, Modimo wa gago, o bôpetse felo fano tatlhego e.


text:
Le gona Morena o e tlisitse, a e dirafatsa jaaka a buile; gonne lo leofetse Morena, lwa se ka lwa utlwa lentswe la gagwe. Ke ka moo e lo wetseng.


text:
Jaanong bona, ke go bofolola mo dikeetaneng kajeno tse di mo diatleng tsa gago. Fa go le molemo mo matlhong a gago go ya le nna kwa Babele, tlaya, ke tla go tlhokomela; mme fa go sa siama mo matlhong a gago go ya le nna kwa Babele, lesa! Bona, lefatshe lotlhe le fa pele ga gago, yaa kwa go leng molemo mo matlhong a gago le kwa go go siametseng.”


text:
Jaanong ya re Jeremia a ise a boe, a re: “Boela kwa go Ketalea, morwa Ahikame, morwa Safane, yo kgosi ya Babele e mo laodisitseng metse ya Juta, o nne nae mo gare ga batho, kampo o ye kwa gongwe le gongwe, fa go siameng mo matlhong a gago go ya teng.” Le gona mookamedi wa bafemedi ba kgosi a mo naya mfago le neo, a ba a mo letlelela go tsamaya.


text:
Mme Jeremia a fitlha kwa go Ketalea, morwa Ahikame, kwa Mitsepha, a nna nae mo gare ga batho ba ba setseng mo lefatsheng.


text:
Jaanong balaodi botlhe ba batlhabani ba ba neng ba le kwa nageng, bone le banna ba bone ba utlwa fa kgosi ya Babele e laodisitse Ketalea, morwa Ahikame, lefatshe. Ba be ba utlwa fa e mo dirile mookamedi wa banna le basadi le bana, e bong ba e leng batho fela ba lefatshe ba ba sa isiwang mo botshwarong kwa Babele.


text:
Bao ba tla ka go Ketalea kwa Mitsepha, e bong Isemaele, morwa Nethanya, le Johanane le Jonathane, bomorwa Karea, le Seraya, morwa Thanumethe, le bomorwa Efai wa kwa Netofa, le Jesanya, morwa Maaga, bone le banna ba bone.


text:
Mme Ketalea, morwa Ahikame, morwa Safane, a ba ikanela le banna ba bone a re: “Se boifeng go direla Bakalatea! Nnang mo lefatsheng, lo direle kgosi ya Babele; foo lo tla phela sentle.


text:
Bonang nna ka nosi ke nna mono Mitsepha go nna mosiamisi fa gare ga lona le Bakalatea, mme lona phuthang weine le maungo a selemo le lookwane, lo di bee mo dinkgong tsa lona, lo nne mo metseng ya lona e lo e gapileng.”


text:
E bile Bajuta botlhe ba ba kwa Moabe le kwa Baamoneng le kwa Etomo le ba ba kwa mafatsheng otlhe a mangwe, e rile ba utlwa fa kgosi ya Babele e tlogeletse Juta masalela, e bile e ba laodisitse Ketalea, morwa Ahikame, morwa Safane,


text:
Bajuta botlhe ba boa mo mafelong otlhe kwa ba leleketsweng gona, ba tla mo lefatsheng la Juta kwa go Ketalea kwa Mitsepha, ba phutha weine le maungo a selemo a mantsi thata.


text:
Mme Johanane, morwa Karea, le balaodi botlhe ba batlhabani ba ba neng ba le kwa nageng, ba tla kwa go Ketalea kwa Mitsepha,


text:
ba mo raya ba re: “A o a itse gore Baalese, kgosi ya Baamone, o romile Isemaele, morwa Nethanya gore a go bolae?” Mme Ketalea, morwa Ahikame, a se ka a ba dumela.


text:
Mme Johanane, morwa Karea, a raya Ketalea mo sephiring kwa Mitsepha a re: “Nte ke ye, ke bolae Isemaele, morwa Nethanya, go sa itse ope. Kana o tla bo a go bolaelang gore Bajuta botlhe ba ba phuthegetseng kwa go wena ba faladiwe, le masalela a Juta a nyelele?”


text:
Mme Ketalea, morwa Ahikame, a raya Johanane, morwa Karea, a re: “O se ka wa dira jalo! Gonne o bua maaka ka ga Isemaele.”


text:
E rile ka kgwedi ya bosupa ga tla ene Isemaele, morwa Nethanya, morwa Elisama, e le mongwe wa losika lwa kgosi le wa ditona tsa yona; a tla kwa go Ketalea, morwa Ahikame, kwa Mitsepha, a na le banna ba le some; ba ja bogobe gona ba le mmogo kwa Mitsepha.


text:
Ke fa Isemaele a nanoga le banna ba le some ba ba nang nae, ba rema Ketalea, morwa Ahikame, morwa Safane, ka tšhaka; mme ene Isemaele a mmolaya, a swa, yo kgosi ya Babele e mo laodisitseng lefatshe.


text:
Le gona Isemaele a bolaya Bajuta botlhe ba ba neng ba na le Ketalea gona mo Mitsepha, le Bakalatea ba ba fitlhetsweng teng, ba e leng batlhabani.


text:
ga tla banna ba le 80, ba tswa kwa Šegeme le kwa Silo le kwa Samaria, ba beotswe ditedu, ba gagotse diaparo, ba iphatsitse, ba tshotse ditshupelo tsa dijo le maswalo ka diatla go di isa kwa Ntlong ya Morena.


text:
Isemaele, morwa Nethanya, a tswa mo Mitsepha, a ba kgatlhantsha, a tsamaya a ntse a lela. Ya re a kgatlhana nabo, a ba raya a re: “Tlaang kwa go Ketalea, morwa Ahikame.”


text:
Mme ya re ba sena go fitlha mo gare ga motse, Isemaele, morwa Nethanya, a ba bolaya, a ba latlhela mo sedibeng; ga dira ene le banna ba ba nang nae.


text:
Mo go bone go ne go le banna ba le some; bone ba raya Isemaele ba re: “Se re bolae! Gonne re na le mahumo a a fitlhilweng kwa masimong. Ke mabele le garase le lookwane le mafura a dinotshe.” Ke fa a ba lesa, a sa ba bolae le ba ga bone.


text:
Sediba seo Isemaele o latlhetseng ditoto tsa banna ba a ba bolaileng mo go sona mmogo le setoto sa ga Ketalea, ke sona se se epilweng ke kgosi Asa, fa a lwa le Baesa, kgosi ya Iseraele. Ke sona se Isemaele, morwa Nethanya, a neng a se tlatsa direpa.


text:
Jaanong Isemaele a thopa masalela aotlhe a morafe a a neng a le kwa Mitsepha, e le bomorwadia kgosi le batho botlhe ba ba sadisitsweng kwa Mitsepha, e bong bone ba Nebusaratane, mookamedi wa bafemedi ba kgosi, a neng a ba laodisitse Ketalea, morwa Ahikame; bone bao Isemaele, morwa Nethanya, a ba isa mo botshwarong, a tloga ka bone gore a fetele kwa Baamoneng.


text:
Mme e rile Johanane, morwa Karea, le balaodi botlhe ba batlhabani ba ba nang nae, ba utlwela tse di bosula tsotlhe tse Isemaele, morwa Nethanya, a di dirileng,


text:
ba tsaya banna botlhe, ba ya go lwa le Isemaele, morwa Nethanya, ba mo fitlhela a le kwa letsheng le legolo le le mo Gibeone.


text:
Jaanong ya re batho botlhe ba ba neng ba na le Isemaele, ba bona Johanane, morwa Karea, le balaodi botlhe ba batlhabani ba ba nang nae, ba itumela.


text:
Bone batho botlhe ba Isemaele a neng a ba thopile kwa Mitsepha, ba retologa, ba boa, ba ya kwa go Johanane, morwa Karea.


text:
Mme Isemaele, morwa Nethanya, a falola mo go Johanane, a na le banna ba ba robedi, a ya kwa Baamoneng.


text:
Ke fa Johanane, morwa Karea, le balaodi botlhe ba batlhabani ba ba nang nae ba tsaya masalela otlhe a batho ba Isemaele, morwa Nethanya, a ba thopileng kwa Mitsepha, a sena go bolaya Ketalea, morwa Ahikame, e bong banna le batlhabani le basadi le bana le badiredi ba kgosi ba a ba busitseng kwa Gibeone.


text:
Ba tloga teng, ba ya go nna kwa Geruthe-Kimehame, ke felo fa go gaufi le Betleheme; ba re ba ya kwa Egepeto,


text:
e le go tshaba Bakalatea, gonne ba ba boifa, ka Isemaele, morwa Nethanya, a bolaile Ketalea, morwa Ahikame, yo kgosi ya Babele e mo laodisitseng lefatshe.


text:
Mme balaodi botlhe ba batlhabani le Johanane, morwa Karea, le Asaria, morwa Hosaya, le batho botlhe, ba bagolo le ba bannye, ba atamela,


text:
ba raya moporofeti Jeremia ba re: “A ko o utlwe se re se kopang, ra re, re rapelele Morena, Modimo wa gago, rona le masalela otlhe a. Kana re ne re le bantsi, mme re setse re le bannye fela, jaaka o re bona ka matlho.


text:
Moporofeti Jeremia a ba araba a re: “Ke lo utlwile. Itseng gore ke tla lo rapelela Morena, Modimo wa lona, jaaka lo kopile. Le gona ke tla lo itsise tsotlhe tse Morena a lo fetolang ka tsona, ke sa lo lobele lefoko lepe.”


text:
Ke fa ba raya Jeremia ba re: “A Morena e nne mosupi wa boammaaruri le boikanyo yo o re otlang, fa re sa dire tsotlhe ka fa mafokong a o a re bolelelang, o romilwe ke Morena, Modimo wa gago.


text:
Lentswe la Morena, Modimo wa rona, yo re go romelang kwa go ene, re tla le utlwa, le fa le le molemo gongwe le le botlhoko, gore re tle re phele sentle ka go utlwa lentswe la Morena, Modimo wa rona.”


text:
Ke fa a bitsa Johanane, morwa Karea, le balaodi botlhe ba batlhabani ba ba nang nae, le batho botlhe, ba bagolo le ba bannye,


text:
a ba raya a re: “Morena, Modimo wa Iseraele, yo lo nthomileng kwa go ene gore ke lo rapelele ka boikokobetso, o bua jaana a re:


text:
‘Fa lo nna mo lefatsheng le, lo iketlile, ke tla lo agisa, ke sa lo rutle; ke tla lo tlhoma, ke sa lo kumole. Gonne ke utlwa botlhoko ka ntlha ya petso e ke e lo diretseng.


text:
Se boifeng kgosi ya Babele e lo e tshabang!’ Morena a re: ‘Lo se ka lwa e boifa, gonne ke na le lona gore ke lo thuse, ke lo pholose mo seatleng sa yona.


text:
“Fela fa lo ka re: ‘Ga re rate go nna mo nageng e’ – kana ke go se utlwe lentswe la Morena, Modimo wa lona! –


text:
Fa lo re: ‘Nnyaya! Rona re rata go ya kwa lefatsheng la Egepeto kwa re sa boneng ntwa teng, kwa re sa utlweng modumo wa lonaka teng, kwa re sa tlhokeng bogobe teng; ke kwa re tla nnang gona.’


text:
Fa lo ka re jalo, gona utlwang Lefoko la Morena, lona masalela a Juta! Morena wa masomosomo, Modimo wa Iseraele, o bua jaana a re: ‘Fa lo ikaeletse tota go ya kwa Egepeto, fa lo ya teng go jaka gona,


text:
foo tšhaka e lo e boifang e tla lo fitlhela gona kwa lefatsheng la Egepeto; le tlala e lo e tshabang e tla lo sala morago teng kwa Egepeto, mme lo tla swela gona.


text:
Ee, banna botlhe ba ba ikaeletseng go ya kwa Egepeto le go jaka gona ba tla swa ka tšhaka le ka tlala le ka leroborobo. Ga go ne go nna ope mo go bone yo o falolang le e seng go phologa mo tatlhegong e ke tla ba digelang mo go yona.’


text:
“Gonne Morena wa masomosomo, Modimo wa Iseraele, o bua jaana a re: ‘Bogale jwa me le kgalefo ya me di goromeleditswe mo baaging ba Jerusalema, kgalefo ya me e tla goromelediwa mo go lona jalo, fa lo ya kwa Egepeto. Lo tla nna thogo le theregiso le khutso le kgobo, mme felo fa ga lo kitla lo tlhola lo go bona.’


text:
“Lona masalela a Juta, Morena o raya lona fa a re: ‘Lo se ka lwa ya kwa Egepeto!’ Itsetseng ruri gore ke lo tlhagisitse kajeno.


text:
Kana lo timetse mo lo tla itshenyetsang maphelo! Gonne lo nthomile ka losi kwa Moreneng, Modimo wa lona, lwa re: ‘Re rapelele Morena, Modimo wa rona, o re itsise tsotlhe tse Morena, Modimo wa rona, o di buang. Re tla di dira.’


text:
Kajeno ke di lo begetse, mme ga lo a utlwa lentswe la Morena, Modimo wa lona, le e seng sepe sa tse o nthomileng kwa go lona ka tsona.


text:
Jaanong itseng tota gore lo tla swa ka tšhaka le ka tlala le ka leroborobo mo felong kwa lo tla yang teng go jaka gona ka boithatelo jwa lona.”


text:
E rile Jeremia a sena go fetsa go bua le batho botlhe mafoko otlhe a Morena, Modimo wa bone, a Morena, Modimo wa bone, o neng a mo romile kwa go bone ka ona, e leng mafoko aotlhe ao,


text:
ga bua Asaria, morwa Hosaya, le Johanane, morwa Karea, le banna botlhe ba ba ikgantshang, ba raya Jeremia ba re: “O bua maaka. Morena, Modimo wa rona, ga a go roma gore o bue o re: ‘Lo se ka lwa ya kwa Egepeto go jaka gona.’


text:
Baruge ene o a go tlhotlheletsa gore o se ka wa dumalelana le rona, e le gore re neelwe mo diatleng tsa Bakalatea gore ba re bolae, ba re ise mo botshwarong kwa Babele.”


text:
Johanane, morwa Karea, le balaodi botlhe ba batlhabani le batho botlhe ba ne ba gana jalo go utlwa lentswe la Morena le le reng, ba nne mo lefatsheng la Juta.


text:
Mme Johanane, morwa Karea, le balaodi botlhe ba batlhabani ba tsaya masalela otlhe a Bajuta a a neng a boile kwa ditšhabeng tsotlhe, kwa a tshabetseng teng, a tla go nna mo lefatsheng la Juta;


text:
ba tsaya banna le basadi le bana le bomorwadia kgosi le botlhe ba ba sadisitsweng ke Nebusaratane, tlhogo ya bafemedi ba kgosi, mo go Ketalea, morwa Ahikame, morwa Safane. Le ene moporofeti Jeremia ba mo tsaya mmogo le Baruge, morwa Neria,


text:
ba hudugela kwa lefatsheng la Egepeto; gonne ba ganne go utlwa lentswe la Morena; ba fitlha kwa Thagephanese.


text:
“Tsaya mafika a magolo, o a epele mo lapeng le le fa pele ga mojako wa ntlo ya ga Farao mono Thagephanese, o ntse o bonwa ke banna ba Bajuta.


text:
Mme o ba ree o re: ‘Morena wa masomosomo, Modimo wa Iseraele, o bua jaana a re: Itseng gore ke tla lo romela Nebukatenesare, kgosi ya Babele, motlhanka wa me, ke mo tlisa koo; ke baya senno sa gagwe sa bogosi mo mafikeng ao – a ke a epetseng – ene o tla tlhoma tente ya gagwe ya bogosi mo go ona.


text:
O tla tla, a otla naga ya Egepeto. Ba ba tshwanetsweng ke leroborobo ba tla ya leroborobong; ba ba tshwanetsweng ke botshwaro ba tla ya mo botshwarong; ba ba tshwanetsweng ke tšhaka ba tla bolawa ka tšhaka.


text:
Ke tla tshuba molelo mo matlong a medimo ya Baegepeto; ene o tla a fisa, medimo yona a e thopa. O tla thukhutha lefatshe la Egepeto jaaka modisa a apara kobo ya gagwe, a ba a tloga a le mo kagisong.


text:
Ditshwantsho tse di metloutlo tsa tempele ya letsatsi e e mo lefatsheng la Egepeto o tla di thubaganya, a fisa matlo a medimo ya Egepeto ka molelo.’ ”


text:
Lefoko le le tsileng kwa go Jeremia ka ga Bajuta botlhe ba ba agileng mo lefatsheng la Egepeto, ba ba agileng kwa Migetole le kwa Thagephanese le kwa Nofe le mo lefatsheng la Phatherose la re:


text:
“Morena wa masomosomo, Modimo wa Iseraele, o bua jaana a re: ‘Tatlhego e ke e digetseng mo Jerusalema le mo metseng yotlhe ya Juta, lo e bonye ka losi. Ke ale marope a a se nang moagi kajeno!


text:
Ke ka ntlha ya bosula jo ba bo dirileng go nkgakatsa ka go ya go fisetsa medimo e sele maswalo le ka go e direla, e e neng e sa itsiwe ke bone le lona le borraeno.


text:
Le gale ke ne ke ntse ke lo romela baporofeti, batlhanka ba me, ka ba roma ka tlhoafalo ka re: A ko lo se ka lwa dira makgapha a a ntseng jalo a ke a tlhoileng!


text:
Mme ga ba a ka ba utlwa le e seng go sekega ditsebe; ga ba a ka ba boa mo boikepong jwa bone le e seng go bakela go fisetsa medimo e sele maswalo.


text:
Ka moo kgalefo ya me ya goromediwa, bogale jwa me jwa tuka mo metseng ya Juta le mo mebileng ya Jerusalema; ya fetoga marope le sekaka jaaka di bonwa kajeno.’


text:
“Jaanong Morena, Modimo wa masomosomo, Modimo wa Iseraele, o bua jaana a re: ‘Ke ka ntlhaang, fa lo itshenyetsa maphelo, lo ipolaela banna le basadi le bana le masea mo Juta, lo sa itshadisetse masalela ape?


text:
Ke eng, fa lo nkgakatsa ka ditiro tsa diatla tsa lona le ka go fisetsa medimo e sele maswalo mo lefatsheng la Egepeto, kwa lo tlileng go jaka teng, gore lo ipolae ka losi, gore lo nne thogako le kgobo mo ditšhabeng tsotlhe tsa lefatshe?


text:
A lo lebetse masula a borraeno le masula a dikgosi tsa Juta le masula a basadi ba tsona le masula a lona le masula a basadi ba lona a ba a dirileng mo lefatsheng la Juta le mo mebileng ya Jerusalema?


text:
Go fitlha kajeno ga ba ise ba inyatse, ga ba boife, ga ba sepele ka fa molaong wa me le e seng ka fa ditaolong tsa me, tse ke di beileng fa pele ga lona le fa pele ga borraeno.’


text:
“Ke gona ka moo Morena wa masomosomo, Modimo wa Iseraele, a buang jaana a re: ‘Itseng gore ke ikaeletse go lo direla se se botlhoko le go nyeletsa Juta yotlhe.


text:
Ke tla tlosa masalela a Juta a a ikaeletseng go ya kwa lefatsheng la Egepeto le go jaka teng. A tla nyelela otlhe mo lefatsheng la Egepeto, a wa ka tšhaka, a nyelela ka tlala, ba bagolo le ba bannye. Ba tla swa ka tšhaka le ka tlala, ba nna thogo le theregiso le khutso le kgobo.


text:
Ba ba agileng mo lefatsheng la Egepeto ke tla ba betsa jaaka ke beditse Jerusalema ka tšhaka le ka tlala le ka leroborobo.


text:
Mo masaleleng a Juta a a tlileng go jaka mo lefatsheng la Egepeto go tla bo go se na ope yo o falolang, yo o gologang gore a boele kwa lefatsheng la Juta, le ba le tlhologeletsweng go nna gape mo go lone. Gonne ga ba kitla ba boela teng, fa e se batshabinyana ba se kae fela.’ ”


text:
Ke fa banna botlhe ba ba neng ba itse sentle gore basadi ba bone ba fisetsa medimo e sele maswalo, le basadi botlhe ba ba emeng gona, e le bontsi jo bogolo, le batho botlhe ba ba nnang mo lefatsheng la Egepeto le la Phatherose, ba araba Jeremia ba re:


text:
“Fa e le lefoko le o le buileng le rona mo leineng la Morena, ga go na ope mo go rona yo o le utlwisisang.


text:
Mme re tla dira tsotlhe tse re di ikanetseng di tswa mo melomong ya rona: Re tla fisetsa mohumagadi-wa-legodimo maswalo, re mo tshelela ditshupelo tsa dino, jaaka go dirile rona le borraetsho le dikgosi tsa rona le dikgosana tsa rona mo metseng ya Juta le mo mebileng ya Jerusalema; ra kgora bogobe, ra phela sentle, re sa bone bosula bope.


text:
Mme fa e sa le re khutla go fisetsa mohumagadi-wa-legodimo maswalo le go mo tshelela ditshupelo tsa dino, go tloga foo re tlhokile dilo tsotlhe, ra nyelela ka tšhaka le ka tlala.”


text:
Basadi ba re: “Fa rona re fisetsa mohumagadi-wa-legodimo maswalo, re mo tshelela ditshupelo tsa dino; fa re mmopela dinkgwenyana tsa go mo tshwantsha, re mo tshelela ditshupelo tsa dino, a re dira jalo kwa ntle ga banna ba rona?”


text:
Ke fa Jeremia a raya morafe otlhe, e bong banna le basadi le batho botlhe ba ba mo arabileng ka mokgwa oo, a re:


text:
“Maswalo a lo a fisitseng mo metseng ya Juta le mo mebileng ya Jerusalema, lona le borraeno le dikgosi tsa lona le dikgosana tsa lona le batho ba ba kwa merakeng, a ga ke re, ke ona a Morena o a gopotseng, a a gakologelwa ka pelo?


text:
Jaanong e re ka Morena a sa tlhole a kgona go itshokela bosula jwa ditiro tsa lona, le maila a lo a dirileng, lefatshe la lona le fetogile sekaka le theregiso le thogako, le tlhoka yo o nnang mo go lone, jaaka le ntse kajeno.


text:
E re ka lo fisitse maswalo, lwa leofela Morena jalo, lo sa utlwe lentswe la Morena, lo sa sepele ka fa molaong wa gagwe le e seng ka fa ditaolong tsa gagwe le fa e le ka fa ditshupong tsa gagwe, ke ka moo tatlhego eo e lo wetseng e lo leng mo go yona kajeno.”


text:
Gape Jeremia a raya batho botlhe le basadi botlhe a re: “Utlwang Lefoko la Morena, lona Bajuta lotlhe ba lo nnang mo lefatsheng la Egepeto.


text:
Morena wa masomosomo, Modimo wa Iseraele, o bua jaana a re: ‘Lona le basadi ba lona, tse lo di buileng ka melomo, ke tsona tse lo di dirang ka diatla. Lo buile lwa re: Ruri, re tla dirafatsa maikano a rona a re a ikanneng ra re: Re tla fisetsa mohumagadi-wa-legodimo maswalo, re mo tshelela ditshupelo tsa dino.’ Ee, tlhomamisang maikano a lona! Ee, dirafatsang maikano a lona!


text:
Fela utlwang Lefoko la Morena, lona Bajuta lotlhe ba lo nnang mo lefatsheng la Egepeto! Morena a re: ‘Itseng gore ke ikanne ka leina le legolo la me ka re: Ga go kitla go tlhola go nna Mojuta ope mo lefatsheng lotlhe la Egepeto yo o tla bitsang leina la me ka molomo wa gagwe a re: Ka bophelo jwa Morena Modimo!


text:
Bonang, ke tla ba tsotelela gore ba dirafalelwe ke bosula, e seng molemo. Banna botlhe ba Juta ba ba mo lefatsheng la Egepeto ba tla nyelela ka tšhaka le ka tlala, go tsamaya ba felele.


text:
Ba ba falolang mo tšhakeng, ba boa mo lefatsheng la Egepeto, ba boela kwa lefatsheng la Juta, e tla nna ba se kae fela. Masalela otlhe a Bajuta ba ba tsileng mono lefatsheng la Egepeto go jaka gona a tla lemoga gore ke lefoko la ga mang le le dirafalang, a la me gongwe la bone.’


text:
Morena a re: ‘Sesupo se se supang gore ke nna ke tla lo otlang mo felong fano gore lo tle lo itse, fa mafoko a me a tla lo dirafalela ruri go lo betsa,’


text:
ke se Morena o se buang jaana a re: ‘Bonang, ke tla neela Farao Hofera, kgosi ya Egepeto, mo diatleng tsa baba ba gagwe, mo diatleng tsa ba ba ratang go mmolaya, jaaka ke neetse Setekia, kgosi ya Juta, mo diatleng tsa ga Nebukatenesare, kgosi ya Babele, mmaba wa gagwe, yo o neng a rata go mmolaya.’ ”


text:
Lefoko le moporofeti Jeremia o le boleletseng Baruge, morwa Neria, ka ngwaga wa bone wa ga Joyakime, morwa Josia, kgosi ya Juta, fa a kwala mafoko ao mo bukeng, a tswa mo molomong wa ga Jeremia, ke le le reng:


text:
O rile: ‘A tatlhego ya me wee! Gonne Morena o okeditse botlhoko jwa me ka bohutsana. Ke itapisitse ka go fegelwa ga me, boikhutso ga ke bo bone.’


text:
“Mo ree jaana o re: ‘Morena o bua jaana a re: Bona, tse ke di agileng ke a di rutla; tse ke di tlhomileng ke a di kumola. Tseo di raya lefatshe lotlhe.


text:
Mme wena, a o ipatlela tse dikgolo? Se di batle! Gonne bona, ke tla tlisa tatlhego e e welang batho botlhe.’ Morena o bua jalo. ‘Fela ke tla go naya bophelo jwa gago e le thopo gongwe le gongwe kwa o yang teng.’ ”


text:
Ka ga Egepeto. Ka ga mephato ya batlhabani ba ga Farao Nego, kgosi ya Egepeto, ba ba neng ba le kwa nokeng ya Ferathe kwa Karekemiše, ba ba fentsweng ke Nebukatenesare, kgosi ya Babele, ka ngwaga wa bone wa puso ya ga Joyakime, morwa Josia, kgosi ya Juta.


text:
Golegang dipitse lo di palame, lona bapalami; ikemiseng lo rwele dikuane tsa ntwa; gotlhang marumo, lo apare ditshipi tsa phemelo!


text:
“Ke ka ntlhaang fa ke bona ba nyema moko, ba boela kwa morago? Bagale ba bone ba fentswe, ba tshabela pele, ba sa gadime. Go poitshego mo ntlheng tsotlhe,” go bua Morena.


text:
“Yo o lobelo ga a na go falola; seganka ga se na go phologa. Ba kgopilwe ba wa kwa bokone fa losing lwa noka ya Ferathe.


text:
Ke Egepeto yo o gogomogang jaaka Nile; ke metsi a gagwe a a phothoselang jaaka dinoka a re: ‘Ke tla gogomoga, ke khurumetsa lefatshe, ke senya motse le ba ba agileng mo go ona.


text:
Phalalang, lona dipitse, kgothoselang, lona dikoloi tsa ntwa, bololang, lona diganka, lona Baethiopia le Baphute ba lo tshwereng dithebe; lona Balute ba lo tshwereng mara, lo a gagamatsa!’ ”


text:
Letsatsi leo ke la Morena, Modimo wa masomosomo, ke letsatsi la pusoloso gore a ipusolosetse mo babeng ba gagwe. Tšhaka ya Morena e tla ja, e kgora, e tlhapelwa ka madi a bone. Gonne Morena, Modimo wa masomosomo o na le setlhabelo mo lefatsheng la bokone kwa nokeng ya Ferathe.


text:
Yaa go tsaya boroku jo bo alafang kwa Gileate, wena lekgarebe, morwadia Egepeto! Mme o batlela ditlhare tse dintsi lefelafela; ga o na go fola.


text:
Ditšhaba di utlwetse ditlhong tsa gago. Selelo sa gago se tletse ka lefatshe. Mogale o thulanye le mogale, ba wa mmogo ka bobedi jwa bone.


text:
Lefoko le Morena o le buileng le moporofeti Jeremia la go re, Nebukatenesare, kgosi ya Babele, o tla tla, a kgemetha lefatshe la Egepeto, ke le le reng:


text:
“Itsiseng kwa Egepeto, utlwatsang kwa Migetole, lo bolele kwa Nofe le kwa Thagephanese lo re: ‘Ikemiseng lo ipaakanye, gonne tšhaka e ja ba ba mo tikologong ya lona.’


text:
O ba digile ka bontsi, ba wa, ba welana mo ba bileng ba re: ‘Nanogang, a re boeleng kwa morafeng wa ga etsho le kwa lefatsheng le re tsaletsweng mo go lone, re tshabe tšhaka e e re fetsang.’


text:
“Ba ne ba kua teng koo ba re: ‘Farao, kgosi ya Egepeto, ke modumo wa ntwa fela,’ mme o fositse nako e e leng yona.


text:
Ka bophelo jwa me!” Go bua yona kgosi e leina la yona e leng Morena wa masomosomo e re: “Ee, e tla tla, fela jaaka thaba ya Thabore e okame dithaba le jaaka ya Karemele e okame lewatle.


text:
Itirele dilo tsa go ya mo botshwarong, wena lekgarebe le le agileng mo Egepeto. Gonne Nofe o tla fetoga marope, o fisiwa, o tlhoka moagi.


text:
Le batlhabani ba gagwe ba ba rapilweng ka tuelo ba teng mo go ene jaaka dipoana tse di nontshiwang, ee, le bone ba a retologa, ba tshaba botlhe, ba paletswe ke go ema. Gonne letsatsi la tatlhego ya bone le ba tletse, le sebaka sa go otliwa ga bone se tlile.


text:
Mokgwasa wa gagwe o tshwana le wa noga e e tshabang, fa baba ba tla ka bontsi, fa ba tla kwa go ene ka dilepe jaaka baremi ba ditlhare.


text:
Ba rema sekgwa sa gagwe,” go bua Morena, “ee, sekhu se se sa tsenweng. Gonne ba feta tsie ka bontsi, ke ba ba se nang palo.


text:
Morena wa masomosomo, Modimo wa Iseraele, o buile a re: “Itseng gore ke tla otla modimo Amone o o kwa Noo le Farao le Egepeto le medimo ya teng le dikgosi tsa teng, le Farao mmogo le ba ba mo ikanyang.


text:
Ke tla ba neela mo diatleng tsa ba ba ratang go ba bolaya, mo diatleng tsa ga Nebukatenesare, kgosi ya Babele, mo diatleng tsa batlhanka ba gagwe. Mme morago ga moo Egepeto o tla agiwa gape jaaka mo malatsing a bogologolo.” Morena o buile jalo.


text:
“Mme wena Jakobe, motlhanka wa me, se boife; wena, Iseraele, se tshoge! Gonne bona, ke tla go pholosa o le kwa kgakala, le ba losika lwa gago mo lefatsheng la botshwaro jwa bone. Jakobe o tla boa, a thagama, a iketla, go se na yo o mo tshosang.


text:
Se boife, wena Jakobe, motlhanka wa me, ka gonne yo o nang nao ke Nna.” Morena o buile jalo. “Gonne ditšhaba tsotlhe tse ke go leleketseng kwa go tsona ke tla di fedisa, mme wena ga nka ke ka go fedisa. Fela ke tla go otla ka fa go go tshwanetseng. Ga nka ke ka go lesa fela ke sa go betse.”


text:
Lefoko la Morena le le tlileng kwa go moporofeti Jeremia ka ga Bafelesita, Farao a ise a thope motse wa Gasa.


text:
Morena o bua jaana a re: “Metsi ke ao, a tlhaga a tswa kwa bokone. E tla nna noka e e gogolang. E tla gogola lefatshe le tse di tletseng mo go lone, le motse le ba ba agileng mo go ona. Go tla goa batho, go bokolela botlhe ba ba agileng mo lefatsheng.


text:
Fa go utlwala mesito ya ditlhako tsa dipitse tsa gagwe le go kgothosela ga dikoloi tsa gagwe le modumo wa maotwana a tsona, borra-bana ga ba kitla ba gadima bana, gonne ba repile mabogo


text:
ka ntlha ya letsatsi le le tlang go senya Bafelesita botlhe le go nyeletsa masalela otlhe a a ka thusang Tiro le Sitone. Gonne Morena o tla senya Bafelesita ba e leng masalela a setlhakatlhake sa Khafethore.


text:
Gasa o kutilwe tlhogo, Ašekalone o sentswe, le masalela a leboa la bone. O tla iphatsa go fitlha leng?


text:
Ao, tšhaka ya Morena! O tla tlhoka boikhutso go fitlha leng? Itshomele mo kgatleng ya gago, ikhutse o nne!


text:
Fela e ka ikhutsa jang, ka Morena a e rometse go senya Ašekalone le losi lwa lewatle, a e lebisitse teng?”


text:
Ka ga Moabe. Morena wa masomosomo, Modimo wa Iseraele, o bua jaana a re: “A tatlhego wee ya thaba ya Nebo, gonne e sentswe. Khiriathaime o swabile, wa thopiwa. Kago ya phemelo e tlhabisitswe ditlhong, ya rerega.


text:
Tumiso ya Moabe ga e tlhole e le teng. Ba mo logetse maano a a bosula kwa Hešebone ba re: ‘A re yeng, re mo nyeletse gore e se ka ya tlhola e nna setšhaba.’ Le wena Matemena o tla senngwa, tšhaka e go latelela.


text:
Ee, ba tlhatloga kwa mapalamong a Luhithe ka selelo. Ee, go utlwiwa ba lelela thubakanyo kwa mafologong a Horonaime.


text:
“Ee, e re ka o ikantse ditiro tsa gago le mahumo a gago, le wena o tla thopiwa. Modimo Kamose o tla tswa, o ya mo botshwarong mmogo le baperesiti ba ona le dikgosana tsa ona.


text:
Mosenyi o tla tla mo motseng mongwe le mongwe, go se na motse ope o o ka falolang. Mogorogoro o tla senyega, leboa le ntshiwa sekaka.” Ke ka fa Morena a buileng ka teng.


text:
“Nayang Moabe diphuka gore a fofe a tshabe. Metse ya gagwe e tla fetoga marope a go sa tlholeng go nna ope mo go ona.”


text:
Go hutsitswe yo o dirang tiro ya Morena ka botlapa. Go hutsitswe yo o thibelang tšhaka ya gagwe go tsholola madi.


text:
“Moabe o ne a iketlile go tswa bonyaneng jwa gagwe, a itsheka mo dintsheng tsa gagwe, a sa tlhotlhwe, a sa ntshiwe mo nkgwaneng, a sa tshelwe mo nkgwaneng e nngwe. Ga a ka a ya mo botshwarong. Ke ka moo moutlwalo wa gagwe o setseng mo go ene. Monkgo wa gagwe ga o a fetoga.”


text:
Ke ka moo Morena a reng: “Itseng gore malatsi a tla tla, a ka ona ke tla mo romelang batlhotlhi; ba tla mo tlhotlha, ba tsholola ditsaga tsa gagwe, ba thuba dinkgwana tsa gagwe.


text:
Foo Moabe o tla tlhabisiwa ditlhong ke Kamose jaaka Baiseraele ba tlhabisitswe ditlhong ke Bethele, kwa ba neng ba go ikanya.


text:
Moabe o sentswe; ba tsenye mo metseng ya gagwe. Makau a gagwe a a tlhaotsweng a ile go bolawa.” Ke lefoko la yona kgosi e leina la yona e leng Morena wa masomosomo.


text:
“Mo leleleng lotlhe ba lo mo tikologong ya gagwe, lotlhe ba lo itseng leina la gagwe lo re: ‘Ijoo! Go robegile jang ne thobane ya bogosi e e tiileng le tsamma e ntlentle!’


text:
Wena moagi, morwadia Dibone, fologa mo kgalalelong, o nne mo nageng ya lenyora! Gonne mosenyi wa Moabe o tla tlhatlogela kwa go wena, a senya diphemelo tsa gago.


text:
Emang mo tseleng, lo tlhole, lona baagi ba Aroere. Botsang monna yo o tshabileng le mosadi yo o falotseng lo re: ‘Go dirafetseng ne?’


text:
Moabe o tlhabisitswe ditlhong, gonne o thubagantswe. Goang, lo bokolele, lo itsise kwa Arenone lo re: ‘Moabe o sentswe!’


text:
“Mo tagiseng, gonne o ikgodiseditse Morena gore Moabe a wele mo matlhatseng a gagwe, a sotlege le ene.


text:
Kampo a e ne e se Iseraele yo ò mo sotlileng? A o ne a tshwarwa a na le magodu, fa ò bileng wa mo thukhuthela tlhogo, wa mo sotla ka nako le nako, fa o bua ka ga gagwe?


text:
“Lona baagi ba Moabe, tlogelang metse, lo nne mo mafikeng, lo tshwane le leeba le le agang sentlhaga ntlheng ele ya molomo wa logaga.


text:
Re utlwetse boikgodiso jwa ga Moabe go twe, o ikgantsha thata, e bong boikgogomoso jwa gagwe le boikgodiso jwa gagwe le matepe a gagwe le go itlotla ga pelo ya gagwe.”


text:
Ka moo ke tla goa ka ntlha ya Moabe, ke lelela Bamoabe botlhe, ke fegelwa ka ntlha ya banna ba Kirerese.


text:
Lona ditlhare tsa moweine tsa Sibema, ke lo lelela bogolo go Jasere. Dikala tsa lona di tshetse lewatle, tsa fitlha kwa lewatleng la Jasere. Mosenyi o wetse maungo a lona a letlhafula le maungo a ditlhare tsa moweine.


text:
Go tlositswe boitumelo le lethabo mo tshimong ya ditlhare le mo lefatsheng la Moabe. Ke fedisitse weine mo dikgatelong. Ga ba nke ba e tlhotlha ka mogolokwane. Mogolokwane wa teng ga o tlhole o le monate.


text:
“Selelo sa Hešebone se fitlha kwa Eleale le kwa Jahase. Ba utlwatsa dikodu tsa bone go tswa kwa Soare go fitlha kwa Horonaime le kwa Egelathe-wa-boraro. Gonne metsi a Nimerime le ona a tla fetoga sekaka.


text:
Mo go Moabe ke tla fedisa yo o tlhatlogelang kwa thoteng ya tlhabelo, a ya go fisetsa modimo wa gagwe maswalo.” O buile jalo Morena.


text:
“Ka ntlha ya moo pelo ya me e lelela Moabe jaaka ditlhaka; ee, pelo ya me e lelela banna ba Kirerese jaaka ditlhaka. Kana ba senyegetswe ke leruo le ba neng ba le humile.


text:
Gonne botlhe ba beotswe ditlhogo, ditedu tsotlhe di pomilwe; mabogo otlhe a phatsitswe, matheka otlhe a apesitswe masela a bohutsana.


text:
Mo ditlhomesong tsotlhe tsa Moabe le mo dipatlelong tsa gagwe go lelelwa baswi fela. Gonne ke pšhwetlakantse Moabe jaaka sejana se se sa kgatlheng ope.” Morena o buile jalo.


text:
“Kana o thubakantswe jang ne! Ba goa jang! Kana Moabe o hularetse batho jang ne ka ditlhong! Moabe o tla nna tshotlo le theregiso mo go botlhe ba ba mo tikologong ya gagwe.”


text:
Gonne Morena o bua jaana a re: “Bonang, mmaba o tla fofa jaaka lenong, a tsharololela Moabe diphuka tsa gagwe.


text:
Metse e thopilwe, dikago tsa phemelo mo dithabeng di fentswe. Ka letsatsi leo dipelo tsa bagale ba Moabe di tla tshwana le pelo ya mosadi yo o segwang ke metlotsedi.


text:
“Yo o falolang mo theregong o tla wela mo gopong; yo o tswang mo gopong o tla tshwarwa ke seru. Ee, ke tsona tse ke tla di tlisetsang Bamoabe ka ngwaga o ke ba otlang ka ona,” go bua Morena.


text:
“Bafaladi ba eme mo moriting wa Hešebone, ba feletswe ke thata. Gonne molelo o dule kwa Hešebone, kgabo ya tswa mo ntlong ya ga Sihone, ya fisa ditlhakore tsa Moabe le diphogo tsa baferetlhi.


text:
A tatlhego ya gago wee, wena Moabe! O latlhegile, morafe wa Kamose. Gonne go thopilwe bomorwao e le batshwarwi, bomorwadio ba isiwa mo botshwarong.


text:
“Mme e tla re mo malatsing a a tlang, ke buse batshwarwi ba Moabe,” go bua Morena. Tsa ka tlholo ya Moabe di felela fa.


text:
Ka ga Baamone. Morena o botsa jaana a re: “A Iseraele o tlhoka bana? Gongwe a ga a na moja-boswa? Ke go reng, fa modimo Milekome o ja boswa jwa Bagate; fa morafe wa ona o nna mo metseng ya bone?


text:
Ka moo itseng gore malatsi a tla tla,” go bua Morena, “a ke tla utlwisang Raba, mošate wa Baamone, mokgosi wa ntwa ka ona, mme o tla fetoga dithotobolo tsa marope. Metsana ya ona e tla šwa ka molelo. Iseraele o tla rua ba ba neng ba ja boswa jwa gagwe.” Morena o buile jalo.


text:
“Goa, wena Hešebone, gonne Ai o sentswe! Bokolelang, lona metsana ya Raba, lo apare masela a bohutsana, lo lelele baswi, lo kgarakgatshege mo dipoteng, gonne Milekome o tla ya mo botshwarong mmogo le baperesiti ba gagwe le dikgosana tsa gagwe.


text:
Ke eng, fa o ikgantsha ka megorogoro, ka mogorogoro wa gago o o humisang, wena morwadi yo o tenegileng, yo o ikanyang matlotlo a gagwe a re: ‘Ke mang yo o tla tlang kwa go nna?’


text:
Itse gore ke tla dira gore o boife botlhe ba ba mo tikologong ya gago,” go bua Morena, Modimo wa masomosomo. “Mme lo tla lelekelwa, mongwe kwa, yo mongwe kwa gongwe, go se na ope yo o phuthang batshabi.


text:
Ka ga Etomo. Morena wa masomosomo o botsa jaana a re: “A ga go tlhole go na le botlhale kwa Themane? Nnyaya! Batlhalefi ba latlhegetswe ke tlhaloganyo. Botlhale jwa bone bo senyegile.


text:
Lona baagi ba Detane, tshabang lo boele kwa morago, lo nne mo dikgageng; gonne ke tla tlisetsa Esau tatlhego ya gagwe ka sebaka se ke mo otlang ka sona.


text:
Fa bakgetli ba maungo a moweine ba tla kwa go wena, ga ba kitla ba go tlogelela maronopo; fa magodu a tla bosigo, a tla senya ka fa a ratang ka teng.


text:
Gonne ke nna ka nosi ke tlositseng diphemelo tsa Esau, ka bipolola mahumo a gagwe a a fitlhilweng; ga a kgone go iphitlha. Go sentswe ba losika lwa gagwe le bomorwa-rraagwe le ba ba bapileng nae. Ga a tlhole a le teng.


text:
Ee, Morena o bua jaana a re: “Bona, ba bangwe ba na le go nwa senwelo, le fa se sa ba tshwanela. A wena o ka lesiwa, o sa otlwe? Ga o ka ke wa lesiwa fela o sa otlwe. O tshwanetse go nwa.”


text:
Gonne Morena o buile a re: “Ke ikanne ka nna ka re: ‘Bosera o tla fetoga poitshego le kgobo le sekaka le thogako; metsana yotlhe ya teng e tla nna marope go ya go ile.’ ”


text:
Ke utlwile kitsiso e e tswang mo Moreneng; morongwi o romilwe kwa ditšhabeng a re: “Phuthegang lo tlhasele Etomo, lo bolole go ya tlhabanong.”


text:
Poitshego ya gago le boikgantsho jwa pelo ya gago di go tsieditse, wena yo o agileng mo dikgageng tsa mafika, yo o ruileng ditlhoa tsa dithaba. Le fa o aga sentlhaga sa gago kwa godimodimo jaaka ntsu, ke tla go folosa teng,” go bua Morena.


text:
“Etomo o tla nna theregiso; botlhe ba ba fetang teng ba tla rerega, ba sotla ka ga dikotlo tsotlhe tse a otlilweng ka tsona.


text:
O tla tshwana le Sotoma le Gomora le metse ya teng, fa e sena go ribegediwa. Ga go kitla go nna ope teng, ga go kitla go jaka motho gona.” Morena o buile jalo.


text:
“Bonang, tau e tla tlhatlogela kwa lesakeng le le tiileng, e tswa mo sekhung sa Joretane; ke tla ba leleka jalo teng ka tshoganyetso, ke ba laodisa yo ke mo itlhaoletseng. Gonne ke mang yo o tshwanang le nna, ke mang yo o ka ntshekisang! Modisa ke mang yo o ka emelanang le nna?


text:
Ka moo utlwang maikaelelo a Morena a o ikaeletseng ka ga Etomo, le dikakanyo tsa gagwe tse o di akantseng ka ga baagi ba Themane: Ruri, ba bannye ba letsomane ba tla gogwa; naga ya bone e tla rerega ka ntlha ya bone.


text:
Modumo wa go wa ga bone o roromisa lefatshe; dikodu tsa go goa ga bone di utlwala kwa Lewatleng la Motlhaka.


text:
Bonang, mmaba o tla bolola, a fofa, a atamela, a tsharolola diphuka tsa gagwe jaaka ntsu godimo ga Bosera. Ka letsatsi leo dipelo tsa bagale ba Etomo di tla tshwana le pelo ya mosadi yo o segwang ke maralalo.”


text:
Ka ga Damaseko. “Hamathe le Arephate ba swabile, gonne ba utlwile kitsiso e e bosula; ba nyemile moko, ba tshwenyega jaaka lewatle le le sa itseng go kokobela.


text:
Damaseko o feletswe ke thata, a retologa go tshaba. Letshogo la mo wela. Tlalelo le matlhoko tsa mo tshwara jaaka mosadi yo o belegang.


text:
Ka moo makau a ona a tla wa mo dipatlelong tsa ona; batlhabani botlhe ba tla nyelediwa ka letsatsi leo.” Morena wa masomosomo o buile jalo.


text:
Ka ga Ketare le magosi a Hasore a a neng a fenngwa ke Nebukatenesare, kgosi ya Babele. Morena o bua jaana a re: “Bololang, lo tlhasele Ketare, lo gatelele ba ba kwa botlhabatsatsi.


text:
Go tla thopiwa ditente tsa bone le matsomane a bone. Ba tla ba amoga masela le dithoto tsotlhe tsa bone le dikammele tsa bone, ba ba tlhabela mokgosi o o reng: ‘Therego e mo tikologong!’


text:
“Lona baagi ba Hasore, tshabang lo ipoloke ka pele, lo iphitlhe kwa tengteng ga dikgaga!” go bua Morena. “Gonne Nebukatenesare, kgosi ya Babele, o ikaeletse go lo tlhasela; o lo logetse maano.”


text:
Morena o buile a re: “Nanogang lo bololele setšhaba se se ituletseng, se iketlile, se se nnang mo tshireletsong, se se se nang dikgoro le e seng diphemelo, se se agileng se le sosi.


text:
“Dikammele ba tla di thukhuthiwa, dikgomo tse dintsi tsa bone di tla thopiwa. Ba ba sekotsweng ditlhogo ke tla ba falaletsa kwa ntlheng tsotlhe, ke ba tlisetsa tatlhego e e tswang mo ditikologong tsotlhe tsa bone.” Morena o buile jalo.


text:
“Hasore o tla fetoga dikutla tsa diphokojwe le sekaka ka bosakhutleng. Ga go kitla go aga ope gona. Ga go kitla go nna motho teng.”


text:
Lefoko la Morena ka ga Elame le le tsileng kwa go moporofeti Jeremia mo tshimologong ya puso ya ga Setekia, kgosi ya Juta, la re:


text:
Morena wa masomosomo o bua jaana a re: “Itseng gore ke tla roba mara a Baelame a thata ya bone e itshupang gagolo ka ona.


text:
Diphefo tse nne tse di tswang mo ntlheng tse nne tsa legodimo ke tla di fokisetsa kwa Elame; le gona ke tla ba falaletsa kwa diphefong tsona tseo gore go se nne setšhaba sepe se se tlhokang bafaladi ba Elame.


text:
Baelame ke tla ba nyemisa moko, fa go fitlha baba ba bone, fa go fitlha ba ba ratang go ba bolaya. Ke tla ba tlisetsa tatlhego, e leng bogale jwa me jo bo tukang,” go bua Morena. “Ke tla ba latedisa tšhaka go tsamaya ke ba fedise.


text:
Ke tla baya sedulo sa me sa bogosi kwa Elame, ke nyeletsa kgosi le dikgosana tsa teng.” Morena o buile jalo.


text:
Lefoko le Morena o le buileng ka ga Babele le ka ga lefatshe la Bakalatea ka moporofeti Jeremia, la re:


text:
“Tlhabang mokgosi mo ditšhabeng, lo bolele! Emisang sefoka, lo utlwatse! Se lobeng, mme lo re: ‘Babele o thopilwe! Modimo Bele o tlhabisitswe ditlhong, modimo Merotage o pšhwetlakantswe. Ditshwantsho tsa teng di nyatsegile, medimo ya teng e thubakantswe.’


text:
“Gonne setšhaba se bolotse kwa bokone, sa tla go tlhasela motse wa Babele. Se tla fetola lefatshe la ona sekaka. Ga go kitla go nna ope mo go lone. Batho ba tshabile, ba tloga mmogo le dikgomo tsa bone.”


text:
Morena o buile a re: “E tla re ka malatsi ao le ka sebaka seo go tle Baiseraele, bone le Bajuta mmogo, ba sepele ba ntse ba lela, ba batla Morena, Modimo wa bone.


text:
Ba tla botsa tsela e e yang kwa Sione, ba lebisa difatlhego tsa bone kwano; ba tla tla, ba ineela Morena, ba dira kgolagano e e sa khutleng, e e sa lebalweng.


text:
“Morafe wa me e ne e le letsomane le le latlhegileng, o timeditswe ke badisa ba ona, ba o faposetsa kwa dithabeng; wa tsamaya mo dithabeng le mo dithabaneng, wa lebala lesaka la ona.


text:
Botlhe ba ba o fitlhetseng ba o ja. Baba ba bone ba re: ‘Ga re dire molato, ka gonne ba leofetse Morena yo e leng lesaka la nnete, ene Morena yo borraabo ba neng ba solofela mo go ene.’


text:
“Tshabang lo tswe mo Babele, lo huduge mo lefatsheng la Bakalatea, lo nne jaaka diphoko tse di etelelang letsomane pele.


text:
Gonne bonang, ke nna ke tla tsosang bontsi jwa ditšhaba tse dikgolo, ke di bolotsa kwa lefatsheng la bokone gore di tlhasele motse wa Babele. Di tla o ipaakanyetsa, di o thopa, di tswa teng. Metsu ya bone e tshwana le mogale yo o tlhogonolo, yo o sa boeng fela, a sa thopa sepe.


text:
“Le fa lo ka itumela, le fa lo ka duduetsa, lona ba lo thukhuthileng boswa jwa me; le fa lo ka karaganya jaaka namane mo bojannye jo bonana; le fa lo ka tlhaba mogolokwane jaaka dipheke.


text:
Mmaalona o tlhajwa thata ke ditlhong, yo o lo belegeng o a nyatsega. Mmoneng, ke wa moragorago ditšhabeng; ke naga fela le lefatshe le le omeletseng le sekaka.


text:
Ga go kitla go nna ope mo go lone ka ntlha ya bogale jwa Morena. Le tla fetoga sekaka gotlhe. Mongwe le mongwe yo o fetang kwa Babele o tla rerega, a otsa ka ga dikotlo tsotlhe tsa teng.


text:
“Dikanyetsang Babele ka ntwa, lona lotlhe ba lo hulang ka mara. Mo huleng, se rekegeleng metsu, gonne o leofetse Morena!


text:
Mo tlhabeleng mokgosi wa ntwa mo tikologong! O ineetse; dikago tsa phemelo tsa gagwe di wele, dipota tsa gagwe di phomilwe. Gonne ke yona pusoloso ya Morena mo go ene. Ipusolosetseng mo go ene, mo direleng jaaka a lo diretse.


text:
Nyeletsang bajwadi kwa Babele le ba ba kotulang ka sekele ka sebaka sa thobo. Mongwe le mongwe o tla tshaba tšhaka e e setlhogo, a retologela kwa morafeng wa ga gabo, a tshabela kwa lefatsheng la ga gabo.


text:
“Iseraele ke nku e e faladitsweng; ditau di e lelekile. Wa ntlha yo o e jeleng ke kgosi ya Asiria. Wa bofelo yo o e robileng marapo ke Nebukatenesare, kgosi ya Babele.”


text:
Ke ka moo Morena wa masomosomo, Modimo wa Iseraele, o buang jaana a re: “Itseng gore ke tla otla kgosi ya Babele le lefatshe la yona jaaka ke otlile kgosi ya Asiria.


text:
Mme Iseraele ke tla mmusetsa kwa mafulong a gagwe. O tla fula kwa Karemele le kwa Basane, a kgora mo dithabeng tsa Eferaime le tsa Gileate.


text:
Ka malatsi ao le ka sebaka seo go tla batlwa molato wa Iseraele, mme o tlhokwa; le maleo a Juta, mme ga a bonwe. Gonne ke tla itshwarela ba ke ba sadisang.” Morena o buile jalo.


text:
“Bololela lefatshe la ‘Marukhutlhagabedi’, o le tlhasele le baagi ba ‘Maitewa’. Tlhabaka, o ba nyeleletse ruri! Dira tsotlhe tse ke di go laetseng.” Morena o buile jalo.


text:
Kana noto e e iteileng lefatshe lotlhe e kgaotswe, e robegile jang! Kana Babele o fetogile theregiso jang mo ditšhabeng!


text:
Ke go thaisitse, le gona o tshwerwe, wena Babele, mme o sa lemoge sepe! O bonywe, le gona o tshwerwe, gonne o ne o lwa le Morena.


text:
Morena o butse ntlo ya dibolai ya gagwe, a ntsha dibolai tsa bogale jwa gagwe. Gonne Morena, Modimo wa masomosomo, o na le tiro mo lefatsheng la Bakalatea.


text:
Kgobokanelang motse wa Babele go tswa mo ntlheng tsotlhe, lo bule matlo a matlotlo a ona. A kgobokanyeng, lo dire mekoa, lo a senyetse ruri. A o se ka wa salelwa ke sepe!


text:
Bolayang dipoo tsotlhe tsa ona, a di ye tlhabong! A tatlhego ya tsone wee! Gonne go tlile letsatsi la tsone le sebaka se di otlwang ka sona.


text:
“Utlwelelang! Ba ba tshabileng, ba ba falotseng mo lefatsheng la Babele ba tlile kwa Sione, ba bega ba re: ‘Morena, Modimo wa rona, o busolositse, a busolosetsa Tempele ya gagwe.’


text:
“Bitsang bahudi, ba tlhasele motse wa Babele! Lona lotlhe ba lo gagamatsang mara, o dikanyetseng ka ntwa. A go se ka ga falola ope! O dueleng ka fa tirong ya ona; o direleng tsotlhe tse o di dirileng! Gonne o ne o ikgodisetsa Morena, Moitshepi wa Iseraele.


text:
Ka moo makau a ona a tla wa mo mebileng ya ona; batlhabani botlhe ba ona ba tla nyelediwa ka letsatsi leo.” Morena o buile jalo.


text:
“Bona, ke nna ke lwang nao, wena yo o matepe,” go bua Morena, Modimo wa masomosomo. “Gonne go tlile letsatsi la gago le sebaka se o otlwang ka sona.


text:
Jaanong yo o makgakga o tla kgotšwa, a wa, go se na ope yo o mo tsosang. Ke tla tshuba molelo mo metseng ya gagwe gore o nyeletse tsotlhe tse di mo tikologong ya gagwe.”


text:
Morena wa masomosomo o bua jaana a re: “Baiseraele le Bajuta ba gatelelwa mmogo. Botlhe ba ba ba isitseng mo botshwarong, ba ntse ba ba tshwere, ba gana go ba rebola.


text:
Fela mogolodi wa bone o thata; leina la gagwe ke Morena wa masomosomo. Ruri, o tla seka kgang ya bone gore a ikhutsise lefatshe, mme a iketlolole baagi ba Babele.


text:
“A tšhaka e bolae Bakalatea le baagi ba motse wa Babele le dikgosana tsa ona le matlhale a ona!” Morena o buile jalo.


text:
“A tšhaka e bolae baaketsi ba ona gore ba silofale! A tšhaka e bolae bagale ba ona gore ba nyeme moko!


text:
A tšhaka e reme dipitse tsa ona le dikoloi tsa ona le ba-merafe-mentsi ba ba tlhakatlhakanyeng mo go ona gore ba nne boi jaaka basadi! A tšhaka e tlhasele mahumo a ona gore a thukhuthwe.


text:
A komelelo e kgadise metsi a ona gore a tšhe. Gonne ke lefatshe la medimo ya diseto. Ba tsentshiwa ke ditshosa tsa medimo.


text:
“Ka moo dibatana tsa sekaka le diphokojwe di tla nna teng; bontlokwe ba tla nna mo go lone. Ga go kitla go tlhola go nna motho teng go ya go ile; ba ditshika tsotlhe ga ba kitla ba aga gape mo go lone.


text:
Go tla nna jaaka fa Modimo o sena go ribegetsa Sotoma le Gomora le metse ya teng,” go bua Morena. “Ga go kitla go nna ope teng; motho ga a nke a jaka mo go lone.


text:
“Bonang, morafe o e tla o tswa kwa bokone; setšhaba se segolo le dikgosi tse dintsi di tswa go tsosiwa kwa dikhutlong tsa lefatshe.


text:
Ba tshwere mara le marumo; ba setlhogo, ga ba utlwele ope botlhoko. Loratla lwa bone lo tshwana le mosumo wa lewatle. Ba palame dipitse. Ba iketleeditse jaaka batlhabani gore ba lwe nao, wena morwadia Babele.


text:
E rile kgosi ya Babele e ba utlwela, diatla tsa yona tsa repa; tlalelo ya e tshwara le maralalo jaaka mosadi yo o belegang.


text:
“Bonang, tau e tla tlhatlogela kwa lesakeng le le tiileng, e tswa mo sekhung sa Joretane. Ke tla ba leleka jalo teng ka tshoganyetso, ke ba laodisa yo ke mo itlhaoletseng. Gonne ke mang yo o tshwanang le nna? Ke mang yo o ka ntshekisang? Modisa ke mang yo o ka emelanang le nna?


text:
Ka moo utlwang maikaelelo a Morena a o a ikaeletseng ka ga Babele, le dikakanyo tsa gagwe tse o di akantseng ka ga lefatshe la Bakalatea. Ruri, ba bannye ba letsomane ba tla gogwa. Ruri, mafulo a tla rerega ka ntlha ya bone.


text:
Lefatshe le tla roroma ka mokgosi o o reng: ‘Babele o thopilwe!’ Go goa ga teng go tla utlwala mo ditšhabeng.”


text:
Morena o bua jaana a re: “Bonang, ke tla tsosetsa Babele le baagi ba ‘pelo ya baganetsi ba me’ mowa wa mosenyi.


text:
Ke tla romela bafeferi kwa motseng wa Babele, ba tla o fefera, ba leafatsa lefatshe la ona, fa ba le dikanyetsa ka ntwa ka letsatsi la tatlhego ya lone.


text:
Yo o hulang ka bora a a konope yo o gagamatsang bora le yo o ikgantshang a apere ditshipi tsa phemelo! Lo se ka lwa rekegela makau a ona. Nyeletsang mephato yotlhe ya batlhabani ba ona.


text:
Go tla namalala ba ba bolailweng mo lefatsheng la Kalatea le ba ba phololeditsweng mo ditseleng tsa lone.


text:
Gonne Iseraele le Juta ga se batlholagadi ba ba tlogetsweng ke Modimo wa bone, Morena wa masomosomo. Kana lefatshe la bone Bakalatea le tletse molato wa go leofela Moitshepi wa Iseraele.


text:
Tshabang lo tswe mo motseng wa Babele! A mongwe le mongwe a ipolokele bophelo jwa gagwe! E se re gongwe lwa nyelediwa ka ntlha ya molato wa ona. Gonne ke sona sebaka sa pusoloso ya Morena. O tla o bolaisa tse o di jeleng.


text:
Babele e ne e le senwelo sa gouta mo seatleng sa Morena se se tagisitseng lefatshe lotlhe; ditšhaba di nole weine ya sona. Ke ka moo ditšhaba di tlhakanyeng tlhogo.


text:
Babele o ole ka tshoganyetso, a thubakanngwa. Mo goeleng! Batlelang botlhoko jwa gagwe setlhare. Mo gongwe o ka fodisiwa.


text:
Re ne re re, re alafa Babele, mme o paletswe ke go fola. Mo tlogeleng, mme a re yeng, mongwe le mongwe kwa lefatsheng la ga gabo. Gonne kotlo e e mo lebanyeng e fitlha kwa legodimong, e ama maru.


text:
“Morena o senotse ditshiamelo tsa rona. Tlayang a re boleleng tiro ya Morena, Modimo wa rona, kwa Sione.


text:
“Lootsang metsu, lo tsee dithebe! Morena o tlhotlheleditse bogale jwa dikgosi tsa Bamedia; gonne o logetse Babele maano a go mo senya. Gonne ke yona pusoloso ya Morena, ke gona go busolosetsa Tempele ya gagwe.


text:
Tlhomang sefoka se se lebaganyeng le dipota tsa Babele. Tiisang balebedi. Emisang batlhodi. Laelang balaledi. “Gonne tse Morena o di ikaeletseng o bile o a di dirafatsa, e leng tse o bopetseng baagi ba Babele ka tsona.


text:
Wena yo o agileng fa dinokeng tse dikgolo, yo o humileng dikhumo, go tlile bokhutlo jwa gago le khutliso ya kgwebo ya tshiamololo ya gago.


text:
Morena wa masomosomo o ikanne ka bophelo jwa gagwe a re: ‘Ruri, ke tla go tlatsa batho jaaka tsie; ba tla go tlhabela mokgosi jaaka fa go gatwa maungo a moweine.’ ”


text:
Go bua yo o dirileng lefatshe ka thata ya gagwe, yo o tlhomamisitseng lefatshe ka botlhale jwa gagwe, le gona o tsharolotse legodimo ka tlhaloganyo ya gagwe.


text:
Fa a utlwatsa kodu ya gagwe, metsi a suma kwa legodimong; o tlhatlosa meuwane kwa dikhutlong tsa lefatshe, a direla pula dikgadima, a fokisa phefo e tswa mo dipolokelong tsa gagwe.


text:
Golo fa motho mongwe le mongwe o silofetse, a se na kitso. Mothudi wa gouta mongwe le mongwe o tlhabisiwa ditlhong ke modimo wa seseto. Gonne ditshwantsho tse o di bopileng, ke maaka fela; ga go na mowa mo go tsona.


text:
Ke medimo ya boithamako fela, ke tiro e e sotlegang. E a re ka sebaka se e sekisiwang ka sona, e nyelele.


text:
Mme yo e leng kabelo ya ga Jakobe, ga a tshwane le yona. Gonne ke ene yo o bopileng dilo tsotlhe, mme Iseraele ke lotso lo e leng boswa jwa gagwe. Morena wa masomosomo ke lone leina la gagwe.


text:
“Wena Babele o ne o le noto me le sebolai sa ntwa. thubagantse ditšhaba ka wena, ka senya magosi ka wena.


text:
Ke thubagantse dipitse le bapalami ba tsona ka wena, ka thubaganya dikoloi tsa ntwa le ba ba di tanneng ka wena.


text:
Ke thubagantse banna le basadi ka wena, ka thubaganya banna bagolo le basimane ka wena, ka thubaganya makau le makgarebe ka wena.


text:
Ke thubagantse modisa le letsomane la gagwe ka wena, ka thubaganya molemi le dipholo tsa gagwe ka wena, ka thubaganya balaodi le babusi ka wena.


text:
“Mme jaanong ke tla busetsa Babele le baagi botlhe ba Kalatea bosula jotlhe jwa bone jo ba bo diretseng Sione, lona lo ntse lo lebile.” Morena o buile jalo.


text:
“Bona, ke lwa nao, wena thaba e e senyang,” go bua Morena. “Wena yo o sentseng lefatshe lotlhe, ke tla go otlololela letsogo, ke go kgokolosa mo mafikeng, ke go dira thaba e e šeleng.


text:
Ga ba kitla ba tsaya lefika la sekhutlo, le fa e le lefika la motheo mo go wena. Gonne o tla nna sekaka ka bosakhutleng.” Morena a re jalo.


text:
“Tlhomang sefoka mo lefatsheng, lo letse lonaka mo ditšhabeng! Baakanyang ditšhaba gore di tlhasele ene Babele. Biletsang magosi a Ararate le a Mini le a Asekenase kwa go ene. Laelang molaodi wa batlhabani go lwa nae. Bolotsang dipitse tse di tshwanang le tsie ya molome.


text:
Baakanyang ditšhaba di lwe nae, e bong dikgosi tsa Media le balaodi ba teng le babusi botlhe ba teng le lefatshe lotlhe la puso ya bone.


text:
Foo lefatshe le tla roroma, le le mo botlhokong, gonne Babele o dirafalelwa ke maikaelelo a Morena a gore naga ya Babele e fetoge sekaka se se se nang moagi.


text:
Bagale ba Babele ba khutlile go tlhabana, ba itunna fela mo dikagong tsa phemelo. Ba feletswe ke thata, ba fetogile basadi. Matlo a gagwe a tshubilwe, diphemelo tsa gagwe di thubakantswe.


text:
Mosiani o tla taboga, a kgatlhantsha mosiani; morongwi a kgatlhantsha morongwi gore ba itsise kgosi ya Babele fa motse wa yona o thopilwe gotlhe;


text:
Gonne Morena wa masomosomo, Modimo wa Iseraele, o bua jaana a re: “Morwadia Babele o tshwana le seboana, fa se katwa. Fa nakonyana e sena go feta, sebaka sa kotulo se tla mo tlela.”


text:
“Nebukatenesare, kgosi ya Babele, o re jele, a re fedisa, a re baya fa fatshe jaaka dijana tse di se nang sepe; a re metsa jaaka leruarua, a tlatsa mala a gagwe; a re ntsha mo legaeng le lentlentle la rona, a re leleka.


text:
A kgatelelo ya rona le tatlhego ya rona di wele Babele!” a go bue jalo baagi ba Sione. “A madi a rona a sekisediwe baagi ba Kalatea!” a go bue jalo ba Jerusalema.


text:
Ke ka moo Morena a buang jaana a re: “Bonang, ke tla seka kgang ya lona, ke lo lefisetsa. Ke tla tšhesa lewatle la Babele, ke kgadisa metswedi ya gagwe.


text:
Babele o tla fetoga mekoa ya marope le dikutla tsa diphokojwe le theregiso le tshotlego, fa go sa nneng ope.


text:
Mme e tla re ba gotetse ka keletso, ke ba baakanyetse moletlo, ke ba tagise gore ba tlhapelwe, ba robale thobalo e e sa khutleng, mme ba se ka ba thanya gape.” Morena o buile jalo.


text:
“Kana Sesage o fentswe jang! Yo o neng a tumile mo lefatsheng lotlhe o thopilwe jang! Kana Babele o fetogile jang theregiso mo gare ga ditšhaba!


text:
Metse ya gagwe e fetogile marope le naga e e omeletseng le sekaka. Ke e go sa nneng ope mo go yona, e go sa feteng motho ope kwa go yona.


text:
Ke tla otla modimo Bele wa Babele, ke ntsha tse o di meditseng mo leganong la ona. Ditšhaba ga di nke di tlhola di phuthegela kwa go ona. “Dipota tsa Babele le tsona di tla wa.


text:
Lona batho ba me, tswang mo go ene! A mongwe le mongwe a pholose bophelo jwa gagwe, a falole mo bogaleng jo bo tukang jwa Morena!


text:
“E se re gongwe pelo tsa lona tsa nyema moko, lwa boifa, fa lo utlwa magatwe a a bolelwang mo lefatsheng, e le magatwe mangwe monongwaga, le a mangwe gape isago; fa go le kgatelelo mo lefatsheng, fa babusi ba tsogelana.


text:
Ka moo itseng gore malatsi a tla tla, a ka ona ke tla otlang medimo ya diseto ya motse wa Babele. Lefatshe lotlhe la ona le tla nyatsega. Ba ba bolailweng botlhe ba ona ba tla namalala mo gare ga ona.


text:
Legodimo le lefatshe le tsotlhe tse di mo go tsona di tla dudueletsa Babele, fa ba ba o fetolang sekaka ba tla kwa go ona ba tswa kwa bokone.” Morena o buile jalo.


text:
“Babele le ene o tshwanetse go wa ka ntlha ya Baiseraele ba o ba bolaileng; kana ba ba bolailweng ba lefatshe lotlhe le bona ba ole ka ntlha ya ga Babele.


text:
“Lona ba lo falotseng mo tšhakeng, tlogang, se diegeng! Gopolang Morena lo le kwa kgakala, lo gakologelwe Jerusalema ka dipelo tsa lona.


text:
‘Re tlhabilwe ke ditlhong, fa re utlwa dikgobo. Nyatsego e ne e sosobanya difatlhego tsa rona. Gonne baeng ba tsenye mo go tse di boitshepo tsa Ntlo ya Morena.’


text:
Ka moo itseng gore malatsi a tla tla,” go bua Morena, “a ke tla otlang medimo ya diseto ya Babele ka ona; mme ba ba khutlegileng lwa go swa ba tla gwetla mo lefatsheng lotlhe la gagwe.


text:
Le fa Babele a ka tlhatlogela kwa legodimong, le fa a ka godisa diphemelo tsa gagwe thata: Ba ba mo fetolang sekaka ba tla tla kwa go ene, ba romilwe ke nna,” go bua Morena.


text:
Gonne Morena o fetola Babele sekaka, o didimatsa loratla lo logolo lwa gagwe. Dintelo tsa baba di suma jaaka metsi a magolo. Mokgosi wa ntwa wa bone o a utlwala.


text:
Gonne yo o senyang Babele o tlile kwa go ene. Bagale ba gagwe ba tshwerwe, mara a bone a robilwe. Gonne Morena ke Modimo wa pusoloso; ruri, o tla busolosa.


text:
Ke tla tagisa dikgosana tsa gagwe le matlhale a gagwe le balaodi ba gagwe le babusi ba gagwe le bagale ba gagwe gore ba robale thobalo e e sa khutleng, mme ba se ka ba thanya gape.” Go buile jalo yona kgosi e leina la yona e leng Morena wa masomosomo.


text:
Morena wa masomosomo o bua jaana a re: “Lobota lo lo atlhameng lwa Babele lo tla ribegelediwa ruri; ditswalo tsa lone tse di godimo di tla fisiwa ka molelo. Merafe e itirela tsa lefelafela; ditšhaba di itapisetsa dilo tse di jewang ke molelo.”


text:
Lefoko le moporofeti Jeremia o le laetseng Seraya, morwa Neria, morwa Mahaseya, jale fa Seraya a ya kwa Babele le Setekia, kgosi ya Juta, ka ngwaga wa bone wa puso ya gagwe. Seraya e ne e le mookamedi wa mathibelelo.


text:
Jeremia o ne a kwala tatlhego yotlhe e e tla welang Babele mo lokwalong, e bong mafoko otlhe ao a a kwadilweng ka ga Babele.


text:
Jaanong Jeremia a raya Seraya a re: “E re o fitlha kwa Babele, o bone ka fa o ka buisang mafoko aotlhe ao ka teng


text:
o re: ‘Morena, wena o bopetse felo fa go go nyeletsa gore go se ka ga nna monni teng, le fa e le motho gongwe kgomo. Mme e tla nna marope fela ka bosakhutleng.’


text:
E re o sena go fetsa go buisa lokwalo loo, o lo bofelele mo letlapeng, o be o lo latlhele mo nokeng ya Ferathe,


text:
o re: ‘Babele o tla nwela jalo, mme a se ke a tsoge gape ka ntlha ya tatlhego e ke e mo tlisetsang. – Mme ba tla lapa.’ ” Mafoko a ga Jeremia a felela fa.


text:
Setekia o ne a le dinyaga di le 21, fa a tsena mo bogosing. O ne a busa dinyaga di le 11 mo Jerusalema. Leina la ga mmaagwe e ne e le Hamutale, morwadia Jeremia wa kwa Lebena.


text:
Gonne tseo di dirafaletse Jerusalema le Juta ka ntlha ya bogale jwa Morena, go fitlhelela a ba latlha fa pele ga gagwe. p Mme Setekia a tlhanogela kgosi ya Babele.


text:
E rile ka ngwaga wa robongwe wa puso ya gagwe ka letsatsi la lesome la kgwedi ya lesome, ga tla Nebukatenesare, kgosi ya Babele, kwa Jerusalema, a na le mephato yotlhe ya batlhabani ba gagwe; ba mo dikanyetsa ka ntwa, ba aga dikago tsa tlhaselo mo tikologong ya gagwe.


text:
Ka la robongwe la kgwedi ya bone tlala ya nna e kgolo mo motseng; batho ba ba tswang kwa nageng ba tlhoka dijo.


text:
Ke fa ba sutlhelela mo motseng. Batlhabani botlhe ba tshaba, ba tswa mo motseng bosigo ka tsela ya kgoro e e fa gare ga dipota tse pedi, e e fa tshimong ya kgosi – Bakalatea ba ntse ba dikanyeditse motse – ba tshaba ka tsela e e yang kwa Lebaleng la Joretane.


text:
Mme batlhabani ba Bakalatea ba latelela kgosi Setekia, ba mo tshwarela mo nageng ya Jerigo. Ke fa batlhabani botlhe ba gagwe ba phatlalala, ba mo tshabela.


text:
Bakalatea ba tshwara kgosi, ba e isa kwa kgosing ya Babele kwa Ribela mo nageng ya Hamathe; yona ya e atlholela petso teng.


text:
Kgosi ya Babele ya bolaya bomorwa Setekia fa pele ga matlho a gagwe; le gona ya bolaya dikgosana tsotlhe tsa Juta kwa Ribela.


text:
Setekia ene kgosi ya Babele ya mo foufatsa, ya mmofa ka dikeetane, ya mo isa kwa Babele, ya mo tsenya mo ntlong ya kgolegelo go fitlhelela letsatsing la loso la gagwe.


text:
Ka ngwaga wa 19 wa puso ya ga Nebukatenesare, kgosi ya Babele, ka kgwedi ya botlhano e le some, ga tla Nebusaratane, tlhogo ya bafemedi ba kgosi, yo e leng modiredi wa kgosi ya Babele, a fitlha kwa Jerusalema.


text:
Dipota tsotlhe tse di mo tikologong ya Jerusalema tsa digwa ke batlhabani botlhe ba Bakalatea ba ba nang le molaodi wa bafemedi ba kgosi.


text:
Fa e le bahumanegi bangwe ba morafe le masalela a batho ba ba setseng mo motseng le bathobi ba ba ineetseng kgosi ya Babele le masalela a ditswerere: Botlhe bao Nebusaratane, molaodi wa bafemedi ba kgosi, a ba isa mo botshwarong.


text:
Mme fa e le bahumanegi ba kwa nageng, bangwe ba bone, Nebusaratane, molaodi wa bafemedi ba kgosi, a ba sadisa go nna balemi ba masimo a moweine le ba masimo a mangwe.


text:
Maotwana a kgotlho a a neng a le fa Ntlong ya Morena le dikolotsana tsa tlhatswetso le “lewatle” la kgotlho, tse di neng di le fa Ntlong ya Morena, Bakalatea ba di thubaganya, ba isa kgotlho ya tsona kwa Babele.


text:
Le gona ba tsaya dipitsa le diolola-melora le dithipa le megopo e e kgatshetsang le maso le dijana tse tsotlhe tsa kgotlho, tse ba neng ba dira ka tsona mo tirelong-Modimo.


text:
Molaodi wa bafemedi ba kgosi, ene a tsaya megotšwana le dikgamelo tsa molora le megopo e e kgatshetsang le dipitsa le ditlhomo tsa dipone le maswana le dipitsana, e bong tsotlhe tse e leng gouta fela le tsotlhe tse e leng selefera fela.


text:
Maotwana a mabedi le “lewatle” le dikgomo di le 12 tsa kgotlho, tse di neng di le rwele le dikolotsana tsa tlhatswetso tse kgosi Salomo o neng a di diretse Ntlo ya Morena – bokete jwa kgotlho ya dilo tse tsotlhe tse ba palelwa ke go bo lekanya.


text:
Fa e le maotwana, bogodimo jwa ona e ne e le jwa mabogo a le 18; mogala wa mabogo a le 12 o ne o kopanya le le lengwe; bokima jwa lobota lwa lone e ne e le bophara jwa menwana e mene, le ne le le logapa ka mo teng.


text:
Leotwana le ne le na le tlhogo ya lone ya kgotlho; bogodimo jwa tlhogo e ne e le jwa mabogo a le matlhano. Tharaanyo ya digaranata e ne e kgabisa tlhogo mo tikologong, e le ya kgotlho yotlhe. Leotwana la bobedi le ne le kgabisitswe fela jalo; digaranata le tsona di le mo go lone.


text:
Diagaranata tse di bonalang di ne di le 96. Digaranata tsotlhe tse di mo tharaanyong tikologong di ne di le lekgolo.


text:
Le gona molaodi wa bafemedi ba kgosi a tsaya Seraya, moperesiti yo mogolo, le Sefanya, moperesiti wa bobedi, le badisa ba bararo ba mejako.


text:
Mo motseng a tsaya mongwe wa badiredi ba lapa la kgosi, yo e neng e le mookamedi wa batlhabani, le banna ba ba supang ba kgosing ba ba fitlhetsweng mo motseng, le mokwaledi wa molaodi wa batlhabani, yo o neng a kua mephato ya batlhabani mo bathong ba lefatshe, le banna ba le 60 ba kwa nageng ba ba fitlhetsweng mo teng ga motse:


text:
Bona bao Nebusaratane, molaodi wa bafemedi ba kgosi, a ba tsaya, a ba isa kwa kgosing ya Babele kwa motseng wa Ribela.


text:
Batho ba Nebukatenesare o ba isitseng mo botshwarong ka ngwaga wa bosupa e ne e le Bajuta ba le 3 023.


text:
Ka ngwaga wa 23 wa puso ya ga Nebukatenesare Nebusaratane, molaodi wa bafemedi ba kgosi, a isa Bajuta ba le 745 mo botshwarong. Botlhe mmogo e ne e le 4 600.


text:
Jaanong e rile Joyagine, kgosi ya Juta, a sena go fetsa dinyaga di le 37 a ntse a le mo kgolegong, ka kgwedi ya 12 e le 25, Ewile-Merotage, kgosi ya Babele, a tlhomogela Joyagine, kgosi ya Juta, pelo, a mo ntsha mo ntlong ya kgolegelo. E ne e le ka ngwaga wa ntlha wa puso ya gagwe.


text:
A bua nae ka bopelonomi, sedulo sa gagwe sa bogosi a se okamisa ditulo tsa dikgosi tse di neng di na nae kwa Babele.


text:
A ba a mo apola diaparo tsa kgolego, a mo apesa tsa tlotlo, a ja dijo kwa kgosing ka malatsi otlhe a bophelo jwa gagwe.


text:
Tse a phelang ka tsona o ne a di fiwa ke kgosi ya Babele ka botlalo ka fa go batlegang ka teng ka letsatsi lengwe le lengwe, ka malatsi otlhe a bophelo jwa gagwe go fitlhelela letsatsing la loso lwa gagwe.


text:
Ao! O ntse jang o le osi motse o o neng o tletse batho! Mohumagadi wa ditšhaba o tshwana le motlholagadi; kgosi ya sesadi ya mafatshe e fetogile lelata!


text:
O lala a lela ka bogalaka, dikeledi di mo ela marameng. Ga a na yo o mo gomotsang mo go botlhe ba ba mo ratileng. O tlogetswe ke ditsala tsotlhe; di mo fetogetse baba.


text:
Juta o faletse dipogong ka ntlha ya botlhanka jo bo setlhogo. A ya go nna ditšhabeng, a tlhoka boikhutso. Babogisi botlhe ba gagwe ba mo tshwere, a le mo pitlaganong.


text:
Ditsela tse di yang Sione di senya, ga go na ba ba yang kwa moletlong. Go sentswe dikgoro tsotlhe tsa gagwe, baperesiti ba gagwe ba a fegelwa. Makgarebe a gagwe a mo botlhokong, ene o ikutlwa bogalaka.


text:
Baba ba gagwe ba a mmusa, dira tsa gagwe di mo boiketlong. Gonne o otlilwe ke Morena ka ntlha ya maleo a gagwe a magolo. Bana ba gagwe ba ile botshwarong, ba etelela mogateledi pele.


text:
Kgalalelo yotlhe ya gagwe e timeletse morwadia Sione. Dikgosana tsa gagwe di tshwana le ditholo tse di sa boneng mafulo. Tsa tsamaya di lapile, di latelwa ke mmogisi.


text:
Ka malatsi a dipogo le a botshwaro Jerusalema o gakologelwa dilo tsotlhe tsa gagwe tse di ntle tsa bogologolo, jale fa morafe wa gagwe o wela diatleng tsa mmaba, go se na yo o o thusang; baba ba ntse ba lebile, ba o tshega ka ntlha ya tatlhego ya ona.


text:
Jerusalema a leofa thata, ke ka moo a fetogang maila. Ba ba mo tlotlileng ba mo nyatsa botlhe, ka ba mmonye a sa ikatega. A fegelwa ka esi, a nna fatshe a hulere.


text:
Lesire la gagwe le maswe, a sa gopole kwa go iwang teng; a wa mo go boitshegang, a se na mogomotsi. “Pogo ya me e bone, Morena, gonne mmaba o a ikgantsha.”


text:
Mmaba o ntshitse diatla, a tsaya tsotlhe tsa gagwe tse di thata go bonwa; gonne a bona baheitane ba tsena Tempeleng ya gagwe, ba o ba ileditseng go tsena phuthegong ya gago.


text:
Morafe otlhe wa gagwe ke ba ba fegelwang, ba batla dijo. Ba ntshitse mahumo a bone go reka bogobe, ba tle ba duwe ke tlala. “Leba, Morena, o bone: Ruri, ke a nyatsega.”


text:
“Heelang! Lona lotlhe, bafeti tseleng, lebang tlhe, lo bone: A go teng botlhoko jaaka jwa me jo bo ntirafaletseng jo ke otlilweng ke Morena ka jona ka letsatsi la bogale jo bo tukang jwa gagwe?


text:
O rometse molelo a le kwa legodimong, wa ntsena marapong, a nkgona jalo. Maoto a me o a thaisitse ka letloa, a ntigela kwa morago; a ntira sekaka, a njesa bodutu malatsi aotlhe.


text:
“Diatla tsa gagwe di dirile joko ka maleo a me, a logantswe; ka ba ka e bewa molaleng, ya mphetsa thata. Morena o nneetse diatleng tsa ba ke sa itseng go emelana nabo.


text:
Dinatla tse ke neng ke na natso, Morena a di nyatsa tsotlhe. Moletlo o o mpolayang a o kua, wa tla go robaganya masogana a me. Morena a gata segatelo sa lekgarebe, morwadia Juta.


text:
“Ke tsona tse ke di lelelang; leitlho la me, leitlho la me le ela dikeledi. Gonne mogomotsi o kgakala le nna, yo o ka ntapolosang. Go nyeleditswe bana ba me, gonne thata ke ya mmaba.”


text:
Sione a ntsha mabogo, mme a tlhoka yo o mo gomotsang. Ba ba mo tikologong ya gagwe ba biditswe ke Morena go lwa le Jakobe. Jerusalema a fetoga tshotlego mo gare ga bone.


text:
“Morena ene o siame, gonne ke ne ka ganetsa molomo wa gagwe. Lona ditšhaba tsotlhe, utlwang! Bonang matlhoko a me! Makgarebe a me le makau a me a ile botshwarong.


text:
Ke biditse ba ba neng ba nthata, mme ba ne ba nkaketsa. Baperesiti ba me le bagolo ba me ba swetse mo motseng, jale fa ba ipatlela dijo, ba re ba intsha tlala, mme ba sa di bone.


text:
“Morena, mpone ke le tlalelong, maikutlo a me a a huduega. Pelo ya me e pitikologile mo teng ga me, ka ke ne ke ganetsa thata. Tšhaka ya nkamoga bana mo mmileng le leroborobo mo ntlong.


text:
Utlwa ke fegelwa, ke se na mogomotsi. Tatlhego ya me baba botlhe ba me ba a e itse, ba a thaba ba re: go dirile wena. Tlisa letsatsi leo o le begileng gore ba dirafalelwe ke tse di ntletseng.


text:
Dibe tsa bone tsotlhe a di tle fa pele ga gago, o ba direle tse o di ntiretseng ka ntlha ya maleo otlhe a me. Ka gonne diphegelo tsa me di dintsi, go lwala pelo ya me.”


text:
Ijoo! Morena o ne a khurumetsa morwadia Sione ka leru la bogale jwa gagwe. Kgalalelo ya Baiseraele o e folositse kwa legodimong, a e latlhela fatshe; a sa gakologelwe sebeo sa dinao tsa gagwe ka letsatsi la bogale jwa gagwe.


text:
Meago yotlhe ya Jakobe, Morena o e sentse, a se ka a e rekegela. Dikago tsa phemelo tsa morwadia Juta a di rutla ka bogale jwa gagwe. Bogosi jwa gagwe le dikgosana tsa gagwe a di digela fa fatshe le go di tlhapatsa.


text:
Lonaka longwe le longwe lwa Baiseraele o lo kgaotse ka bogale jo bo tukang; letsogo le le jang la gagwe a le gonyetsa; mmaba a tla, a senya mo Jakobe jaaka kgabo ya molelo o o nyeletsang tikologong ya ona.


text:
A gagamatsa bora jwa gagwe jaaka mmaba, a re ke hula jaaka sera ka letsogo le le jang; a bolaya tsotlhe tse dintle go lejwa, a goromeletsa bogale jwa gagwe jaaka molelo mo tenteng ya morwadia Sione.


text:
Morena o ne a tshwana le mmaba, a metsa Iseraele, a mo senyetsa matlo otlhe a borena, dikago tsa phemelo tsa gagwe a di senya. Mo go morwadia Juta a ntsifatsa go lela le go goa.


text:
A ithutlela moago jaaka logora lwa tshimo, a itshenyetsa felo ga meletlo; malatsi a meletlo le Sabata, Morena a a lebatsa mo Sione; kgosi le moperesiti, a ba latlha a gaketse bogaleng jwa gagwe.


text:
Morena o latlhile aletare ya gagwe, a nyatsa Ntlo e e Boitshepo ya gagwe; dipota tsa matlo a borena a Sione a di neela diatleng tsa baba ba ba neng ba tlhodia mo Ntlong ya Morena jaaka ka letsatsi la moletlo.


text:
Morena o dirafaditse maikaelelo a gagwe ka go senya lobota lwa morwadia Sione; mogala o o lekanyang a o gagamatsa, a sa thibele letsogo la gagwe go nyeletsa; kago ya batlhodi le lobota a di lelisa, tsa hutsafala mmogo.


text:
Dikgoro tsa Sione di rorometse leroleng; o sentse phemelo ya gagwe, a e thubaganya; kgosi ya gagwe le dikgosana tsa gagwe di kwa ditšhabeng, kwa thuto e seng teng. Le baporofeti ba gagwe ga ba bone pono epe e e tswang mo Moreneng.


text:
Bagolo ba morwadia Sione ba ntse fa fatshe mo tidimalong; ba itshetse lorole mo ditlhogong, ba apere dikgetse tsa boikwatlhao. Makgarebe a Jerusalema a obetse ditlhogo tsa ona fa fatshe.


text:
Matlho a me a thibilwe ke dikeledi, mo teng ga me go a huduega. Ke phatlogile pelo ka ntlha ya go thubakanngwa ga morwadia morafe wa me; le ka go timelela ga bana le masea mo dipatlelong tsa motse.


text:
Ba lelela mo go bommaabo ba re: “Bogobe bo kae le dino di kae?” fa ba idibala jaaka ba ba khutlegileng lwa go swa mo dipatlelong tsa motse; fa ba ntsha dilelo tsa bone mo dihubeng tsa bommaabo.


text:
Nka go supetsa eng? Nka go tshwantshanya le eng, wena morwadia Jerusalema? Nka go bapisa le eng, fa ke re ke a go gomotsa, wena lekgarebe, morwadia Sione? Gonne tatlhego ya gago e kana ka lewatle. Yo o ka go fodisang ke mang?


text:
Baporofeti ba gago ba go rutile maaka a boithamako; ba sa go supetse maleo a gago le e seng go faposa botshwaro jwa gago; ba go rerela ditaelo tsa Modimo tse e seng tsona, mme e le tse di isang mo tatlhegong.


text:
Botlhe ba ba fetang mo tseleng ba opa diatla ka ntlha ya gago; ba letsa melodi, ba thikhitha ditlhogo, ba sotla morwadia Jerusalema ba re: “A ke ona motse o ba reng: ‘O montlentle thata, ke boitumelo jwa lefatshe lotlhe’?”


text:
Baba botlhe ba gago ba go atlhamela boikgantshong; ba a sotla, ba phuranya meno ba re: “Re mo nyeleditse! Kana ke lone letsatsi le re neng re le tlhologeletswe, ke leo, re le fitlhetse, ra le bona.”


text:
Morena o dirile tse o neng a di akantse, a dirafatsa tse a neng a di buile, tse a di laotseng go tswa metlheng ya kgale: A rutla, a sa rekegele; a thabisa baba bakeng la gago, a godisa lonaka lwa ba ba go tlhoileng.


text:
Tlhatlosa lentswe, tlhaeleletsa Moreneng, wena lekgarebe, morwadia Sione! A matlho a gago a ele dikeledi jaaka nokana bosigo le motshegare! Se iphe boikhutso, a thaka ya leitlho la gago e se ka ya khutla!


text:
Tsoga o goe bosigo, ka tshimologo ya ditiso tsa bosigo! Tsholola tsa pelo ya gago jaaka metsi fa pele ga Morena! Tsholeletsa diatla kwa go ene ka ntlha ya bophelo jwa bana ba gago ba ba tsibikelang ka tlala mo dikhutlong tsa mebila tsotlhe.


text:
Leba, Morena, o bone! Ke bomang ba o kileng wa ba direla jaana? A basadi ba ka ja maungo a mebele ya bone, e leng bana ba bannye ba ba farwang? A go ka bolawa baperesiti le baporofeti mo felong ga boitshepo ga Morena?


text:
Ba namaletse fatshe mebileng basimane le banna bagolo. Makgarebe a me le makau a me a ole ka tšhaka. O ba bolaile ka letsatsi la bogale jwa gago, wa ba tlhaba, o sa ba tlhomogele pelo.


text:
E kete o ba bileditse moletlong ba metsana e mengwe mo tikologong ya me. Mme ya re ka letsatsi la bogale jwa Morena ga tlhokwa yo o falolang le yo o phologang. Ba ke ba farileng, ka ba godisa, mmaba wa me o ba nyeleditse.


text:
Gonne fa a utlwisitse motho botlhoko, o tla mo tlhomogela pelo gape, jaaka a le mapelonomi a magolo.


text:
Malo-nna-wee! Gouta e fifetse jang, ga fetoga gouta e ntlentle! Mafika a a boitshepo a tshololwa kwa dikhutlong tsa mebila.


text:
Bomorwa Sione ba e leng dinatla, ba ne ba tlotlega jaaka gouta e ntlentle. Ijoo! Ba kailwe dinkgwana tsa letsopa fela, tse di dirwang ke diatla tsa mmopi.


text:
Diphokojwe le tsona di ntshetsa diphokojwana mabele a tsona go di amusa. Mme morwadia morafe wa me o ne a le setlhogo jaaka bontšhwe mo nageng.


text:
Loleme lwa lesea lo ne lwa kgomarela magalapa a lone ka lenyora; bana ba lelela bogobe, go se na yo o ba nathelang.


text:
Baji ba tse di monate ba ne ba felelela mebileng; ba ba neng ba robadiwa maseleng a mahibidu ba lala kwa thutubudung.


text:
Gonne molato wa morwadia morafe wa ga etsho o ne o feta boleo jwa Sotoma, ona motse o o ribegeditsweng ka ponyo ya leitlho, o sa amiwe ke diatla.


text:
Baikiledi ba ona ba ne ba phatsima bogolo go semathana, ba phala mašwi ka bosweu; ba ne ba le mmele o mohibidu bogolo go matlapana a dikorala, ba bopegile jaaka a botala jo bowebu.


text:
Ponalo ya bone e ntshofetse bogolo go mosidi, ga ba itsiwe mebileng; letlalo la bone le ngaparetse marapo a bone, ba omeletse jaaka dikgong.


text:
Ba ba bolailweng ka tšhaka ba tlhogonolo bogolo go ba ba suleng ka tlala, ba ba feleletseng, ba bolawa ka go tlhoka dijo tsa masimo.


text:
Basadi ba ba bonolo ba apaya bana ba bone ka diatla tsa bone; ya nna dijo tsa bone mo tatlhegong ya morwadia morafe wa ga etsho.


text:
Morena o dirafaditse kgalefo ya gagwe, a gorometsa bogale jwa gagwe jo bo tukang; a tshuba molelo mo motseng wa Sione o o jeleng metheo ya ona.


text:
Dikgosi tsa lefatshe le baagi botlhe ba lone ga ba a ka ba dumela, fa mopitlaganyi le mmaba ba ka tsena mo dikgorong tsa Jerusalema.


text:
Mme ba tsenye ka ntlha ya dibe tsa baporofeti ba gagwe le ka ntlha ya maleo a baperesiti ba gagwe, ba ba neng ba tsholola madi a basiami teng.


text:
Ba ne ba thekesela jaaka difofu mebileng, ba kgotlelegile ka madi; batho ba bile ba palelwa ke go ama diaparo tsa bone.


text:
Ba goelana ba re: “Fapogang, yo o itshekologileng ke yo! Fapogang, fapogang, se mo ameng!” Ba bua mo ditšhabeng ba re: “Fa ba tshaba le go thekesela ga ba a tshwanela go nna mono.”


text:
Morena ka esi o ba faladitse, ga a tlhole a ba tlhokomela. Baba ga ba a ka ba tlotla baperesiti, le e seng go tlhomogela baporofeti pelo.


text:
Matlho a rona a ntse a itapisitse go lebelela thuso e e leng ya lefelafela; re ne re tlhola re le mo diraleng tsa rona, re letela setšhaba se se sa tleng go re thusa.


text:
Ba ne ba lalela dikgato tsa rona, re sa kgone go tsamaya mo dipatlelong tsa rona. Bokhutlo jwa rona bo ne bo atametse, malatsi a rona a feleletse, ee, bokhutlo jwa rona bo ne bo tlile.


text:
Ba ba re lateletseng ba ne ba le bobebe bogolo go bontsu ba legodimo; ba re tsoma mo dithabeng, ba re lalela mo sekakeng.


text:
Mowa wa bophelo jwa rona, e bong Motlodiwa wa Morena, o ne a tshwarwa mo digopong tsa bone; yo re buileng ka ga gagwe ra re: “Re tla phela mo moriting wa gagwe re le gare ga ditšhaba.”


text:
Wena morwadia Etomo yo o agileng mo lefatsheng la Use, itumele o thabe. Le wena o tla tlelwa ke senwelo; o tla tagwa, o ikapola!


text:
Kotlo ya gago e lekanye, wena morwadia Sione; ga a ka ke a go isa gape mo botshwarong. Mme wena morwadia Etomo o tla go beletsa molato wa gago, a ba a senola maleo a gago.


text:
Borraetsho ba leofile, mme ga ba tlhole ba le teng; ke rona ba re rweleng dipetso tsa melato ya bone.


text:
Wena Morena o ntse o busa ka bosakhutleng; sedulo sa bogosi sa gago se tlhomame mo ditshikeng tsotlhe.


text:
E rile ka ngwaga wa 30, ka letsatsi la botlhano la kgwedi ya bone, ke le mo gare ga batshwarwi fa nokeng ya Kebare, magodimo a bulega, ka bona dipono tsa Modimo.


text:
Lefoko la Morena la tla tota kwa go moperesiti Hesekiele, morwa Busi, a le mo lefatsheng la Kalatea fa nokeng ya Kebare; teng koo seatla sa Morena sa nna mo go ene.


text:
Ka leba ka bona phefo ya ledimo e tla e tswa kwa bokone, le leru le legolo le le tshwaranganyeng le molelo le tswa marang mo tikologong; mme mo gare ga lone, mo gare ga molelo, go bonala kgotlho e e phatsimang.


text:
Mo gare ga ona ga tswa dilo di le nne tse e keteng ke diphedi. Setshwano sa tsona ke se: Di ne di bopegile jaaka batho.


text:
Sengwe le sengwe se ne se na le difatlhego di le nne; le gona sengwe le sengwe sa tsona se na le diphuka di le nne.


text:
Maoto a tsona e ne e le maoto a a tlhamaletseng. Pato tsa dinao tsa tsona di ne di tshwana le kgato tsa ditlhako tsa dinamane, di phatsima jaaka kgotlho e e gotlhilweng.


text:
Di ne di na le diatla tsa batho mo ditlhakoreng tse nne tsa tsona ka fa tlase ga diphuka tsa tsona. Diphuka tsa bone jwa tsona di ne di amana;


text:
difatlhego tsa bone jwa tsona di ne di sa retologe, fa di tsamaya; sengwe le sengwe se tlhamalalela kwa pele fela.


text:
Ponalo ya difatlhego tsa tsona e ne e le jaana: Sengwe le sengwe sa tsona se ne se na le difatlhego tse nne: Fa pele go le sa motho, ka fa ntlheng ya le le jang go le sa tau, ka fa go ya la molema go le sa kgomo, ka fa morago go le sa ntsu.


text:
Diphuka tsa tsona di ne di tsharologetse kwa godimo; tse pedi tsa sengwe le sengwe di amana le tsa tse dingwe; tse pedi di bipile mebele ya tsona.


text:
Sengwe le sengwe sa tlhamalalela kwa pele, tsa ya kwa mowa o di isang teng; tsa se ka tsa retologa, fa di tsamaya.


text:
Fa e le ponalo ya diphedi, difatlhego tsa tsona di ne di tshwana le magala a molelo a a tukang, jaaka ponalo ya dirumola. Molelo ona o ne o ya kwa le kwa mo gare ga diphedi, o phatsima, go tswa dikgadima mo go ona.


text:
Ya re ke leba diphedi, ka fitlhela go le leotwana la koloi fa fatshe fa thoko ga sengwe le sengwe sa diphedi tse nne tseo.


text:
Ponalo ya maotwana le ya go dikologa ga ona e ne e tshwana le go tsabakela ga taemane e tala. A bopegile ka go tshwana ka bone jwa ona. Ponalo ya ona le ya go dikologa ga ona, e kete leotwana le ne le le mo teng ga leotwana le lengwe.


text:
E ne e a re fa a tsamaya, a itse go ya kwa ntlheng tse nne tsa ona; a se ke a retologe, fa a tsamaya.


text:
Digoro tsa ona di ne di godile, di boitshega; digoro tsa ona di ne di tletse matlho mo tikologong ya bone jwa ona.


text:
E ne ya re fa diphedi di tsamaya, maotwana le ona a tsamae a bapile natso; fa diphedi di tlhatloga mo fatsheng, le maotwana a tlhatloge.


text:
Kwa mowa o neng o di isa teng, maotwana le ona a ya teng; le gona a tlhatloge mmogo le tsona. Gonne mowa wa diphedi o ne o le mo maotwaneng.


text:
E ne e a re fa di tsamaya, le ona a tsamae; fa di ema, le ona a eme; fa di tlhatloga mo fatsheng, le maotwana a tlhatloge mmogo le ona. Gonne mowa wa diphedi o ne o le mo maotwaneng.


text:
Kwa godimo ga ditlhogo tsa diphedi go ne go le setshwano sa loapi se se tsabakelang jaaka legakwa le lentlentle, se tsharolotswe kwa godimo ga ditlhogo tsa tsona.


text:
Fa tlase ga loapi loo go ne go tsharologile diphuka tsa tsona, longwe le longwe lo amanye le lwa se sengwe. Gape sengwe le sengwe se ne se na le tse pedi tse se ipipang mmele ka tsona.


text:
Jaanong e a re di tsamaya, ke utlwe diphuka tsa tsona di suma jaaka metsi a mantsi le jaaka tumo ya Mong-wa-thata-yotlhe. E ne e le modumo o o tshwanang le loratla lwa mathibelelo a mephato. Fa di ema, di phuthe diphuka tsa tsona.


text:
Mme e a re fa di ema, di phuthile diphuka tsa tsona, go utlwale tumo kwa godimo mo loaping lo lo godimo ga ditlhogo tsa tsona.


text:
Jaanong kwa godimo ga loapi lo lo neng lo okame ditlhogo tsa tsona ga bonala se e keteng ke sedulo sa bogosi sa lentswe le letala la safire; mme yo e keteng ke motho a ntse mo sedulong sa bogosi kwa godimo.


text:
Ka bona go tsabakela jaaka kgotlho e e phatsimang le jaaka molelo o o mo teng ga sebeso, go tloga fa e keteng ke letheka la gagwe le go ya kwa godimo. Mme go tloga fa go se se bonalang jaaka letheka la gagwe go ya kwa tlase ka bona se se tshwanang le molelo, mme o ne a dikanyeditswe ke kgalalelo.


text:
Ponalo ya kgalalelo e e mo tikologong e ne e tshwana le mebala ya motshewabadimo, fa o le mo marung ka letsatsi la pula. Ke yona ponalo ya setshwantsho sa kgalalelo ya Morena. Ya re ke sena go se bona, ka wela fa fatshe ka sefatlhego, ka utlwa lentswe la yo o buang.


text:
A nthaya a re: “Morwa-motho, ke tla go roma kwa Baiseraeleng, kwa baheitaneng ba e leng barukhutlhi ba ba ntsogetseng; bone le borraabo ba ntse ba ikepa mo go nna go fitlhelela kajeno.


text:
Bana bao ba difatlhego-di-matepe, ba pelo-di-thatafaditsweng. Ke go roma kwa go bone gore o ba ree o re: ‘Morena Modimo o bua jaana!’


text:
Gonne bone ke losika lwa barukhutlhi – fela a ba itse gore moporofeti o teng mo gare ga bone, le fa ba utlwa gongwe ba gana. –


text:
“Wena morwa-motho, se ba boife, se tshabe dipuo tsa bone, le fa ba go tlhaba jaaka ditshetlho le mitlwa, le fa o nna mo gare ga diphepheng; se boife mafoko a bone, se tshoge fa pele ga bone, gonne bone ke losika lwa baitaodi.


text:
“Mme wena morwa motho, utlwa se ke se buang nao; se ganetse jaaka losika loo lwa baitaodi. Atlhama he, o je se ke se go nayang!”


text:
A ba a lo phutholola fa pele ga me, ka fitlhela lo kwadilwe ka fa teng le ka fa ntle, mme go kwadilwe tsa selelo le tsa phegelo le tsa tatlhego mo go lone.


text:
a nthaya a re: “Morwa-motho, jaa lokwalo lo ke lo go nayang, o kgorise mpa ya gago.” Ka lo ja, mme lwa nna monate mo ganong la me jaaka dinotshe.


text:
Gonne ga o rongwe kwa morafeng wa puo e e sa utlwaleng, wa loleme lo lo thata, mme e le kwa Baiseraeleng;


text:
e seng kwa merafeng e megolo ya dipuo tse di sa utlwegeng, ya diteme tse di makete, e o ka palelwang ke go utlwa mafoko a yona. Mme fa nka bo ke go roma kwa go yona, e ka bo e go utlwa.


text:
Mme Baiseraele ga ba ka ke ba dumela go go utlwa, gonne ba gana go nkutlwa. Gonne Baiseraele botlhe ba tlhogo-di-thata, ba pelo-di-thata.


text:
Bona, ke kwatlaladitse sefatlhego sa gago jaaka difatlhego tsa bone; ke thatafaditse tlhogo ya gago jaaka ditlhogo tsa bone.


text:
Ke dira tlhogo ya gago popota jaaka taemane e e popota bogolo go lefika. Se ba boife, se tshoge fa pele ga bone! Gonne bone ke losika lwa baitaodi.”


text:
A ba a nthaya a re: “Morwa-motho, mafoko otlhe a ke a buang nao, a tsee ka pelo, a utlwe ka ditsebe.


text:
O be o ye kwa batshwarwing ba morafe wa ga eno, o bue nabo, o ba ree o re: ‘Morena Modimo o bua jaana,’ le fa ba utlwa gongwe ba gana.”


text:
Ke fa Mowa o ntsholetsa, ke utlwa lentswe la loratla lo logolo fa morago ga me le re: “A go bakwe kgalalelo ya Morena e e tlogang mo felong ga yona.”


text:
Ka utlwa mosumo wa diphuka tsa diphedi tse di amanang le loratla lwa maotwana natso le tumo ya thoromo e kgolo ya lefatshe.


text:
Mowa wa ntsholetsa, wa ntlosa; ka tsamaya ke kgopisegile mo moweng ka botlhoko, ke imelwa ke seatla sa Morena.


text:
Ka fitlha kwa batshwarwing kwa Thele-Abibe, ba ba neng ba nna fa nokeng ya Kebare, kwa ba neng ba nna teng, ka nna nabo teng malatsi a supa ke ntse ke palelwa ke go bua.


text:
“Morwa-motho, ke go dirile modisa wa Baiseraele. E ne e re fa o utlwa lefoko le le tswang mo molomong wa me, o ba tlhagise, o romilwe ke nna.


text:
Fa ke raya moikepi ke re: ‘O tshwanetse go swa!’ mme o sa mo tlhagise, o sa bue sepe gore o mo tlogedise tsela e e bosula ya gagwe gore a pholosiwe, foo ene moikepi o tla swa ka boleo jwa gagwe, mme madi a gagwe ke tla a lopa mo seatleng sa gago.


text:
Fela fa o tlhagisa moikepi, mme a sa sokologe mo boikepong jwa gagwe le e seng go tlogela tsela e e bosula ya gagwe, ene o tla swa ka boleo jwa gagwe, mme wena o pholositse bophelo jwa gago.


text:
“Gape fa mosiami a tlogela tshiamo ya gagwe, a dira tshiamololo, mme ke mmeela sekgopi, ene o tla swa. Fela fa o sa mo tlhagisa, ene o tla swa ka boleo jwa gagwe; le tse di siameng tse a kileng a di dira ga di nke di gopolwa, mme madi a gagwe ke tla a lopa mo seatleng sa gago.


text:
Fela fa o tlhagisa mosiami gore mosiami a se ka a leofa, mme a sa leofe, ruri o tla phela, gonne o dumetse go tlhagisiwa. Le wena o tla bo o ipholositse.”


text:
Gona koo seatla sa Morena sa ba sa nna mo go nna, a nthaya a re: “Nanoga o tswele kwa lobaleng, ke tla bua nao teng.”


text:
Ka nanoga, ka tswela kwa lobaleng, ka fitlhela kgalalelo ya Morena e eme gona e e tshwanang le kgalalelo e ke e bonyeng fa nokeng ya Kebare, ka ba ka wela fa fatshe ka sefatlhego.


text:
Ke fa Mowa o tsena mo go nna, o nkemisa ka dinao. Mme Morena a bua le nna, a nthaya a re: “Yaa o itswalele mo ntlong ya gago!


text:
Wena morwa-motho, itse gore ba tla go pega dikgole, ba go golega ka tsona gore o se ka wa tswela kwa go bone.


text:
Le gona ke tla kgomaretsa loleme lwa gago mo magalapeng a gago gore o nne semumu. Ga o nke o nna mokgalemedi wa bone, gonne ke losika lwa baitaodi.


text:
Mme fa ke bua nao, ke tla go bula molomo gore o ba ree o re: ‘Morena Modimo o bua jaana le jaana!’ Yo o utlwang a a utlwe! Yo o ganang a a gane! Gonne ke losika lwa baitaodi.


text:
“Wena morwa-motho, tsaya seekana se se sematla, o se bee fa pele ga gago, o bope setshwantsho sa motse wa Jerusalema mo go sona.


text:
Ò o tshwantshe o dikanyeditswe ke ntwa, ò age kago ya go o tlhola, ò kgobokanyetse mmu fa loboteng wa go tsena mo go ona o o tlhomele mathibelelo a batlhabani, ò o emisetse dithuba-lobota mo tikologong.


text:
Le gona tsaya tshipi e e papetla, ò e dire lobota lwa tshipi fa gare ga gago le motse, ò lebise sefatlhego sa gago kwa go ona ka bogale gore o dikanyediwe ka ntwa; ee, ò o dikanyetse ka ntwa. A seo e nne sesupo mo Baiseraeleng.


text:
“Gape rapama ka lotlhakore lwa gago lwa molema, ò bee molato wa Baiseraele mo go lone; ò rwale molato wa bone ka malatsi otlhe a ka ona ò rapameng ka lone.


text:
Dinyaga tsa petso ya molato wa bone ke tla di go fetolela malatsi a a kana ka tsona, e bong a le 390, a ò tla rwalang molato wa Baiseraele ka ona.


text:
E re fa ò sena go fetsa malatsi ao, ò rapame gape, mme e le ka lotlhakore lwa gago lo lo jang, ò rwale molato wa Bajuta ka malatsi a le 40. Le foo letsatsi lengwe le lengwe le supa ngwaga.


text:
“Mme sefatlhego sa gago o se lebise kwa ntweng e e dikanyetsang motse wa Jerusalema, o apotse letsogo, ò o bolelele petso ya ona e sa le kwa pele.


text:
Bona, ke tla go golega ka dikgole gore ò palelwe ke go iphetola go tsamaya ò fetse malatsi a pitlagano ya gago.


text:
“Wena tsaya korong le garase le dinawa le lotlhodi le mabele le lebelebele, o di tshele mo mogopong o le mongwe, o itirele dijo ka tsona gore ò di je ka malatsi otlhe a ò tla bong ò rapame ka lotlhakore ka ona, e bong malatsi a le 390.


text:
Dijo tsa gago tse ò tla di jang, a di lekanngwe, e nne tse di ka tlalang magofi a mabedi ka letsatsi; ò di je ka dinako tsa tsona.


text:
Gape Morena a re: “Baiseraele ba tla ja dijo tsa bone jalo, di itshekologile, ba le mo ditšhabeng kwa ka tla ba lelekelang gona.”


text:
Mme nna ka re: “Ao, Morena Modimo! Bona, ga ke ise ke itshekologe ka gope; ga ke ise ke je se se suleng gongwe se se gagotsweng ke dibata go tswa bonyaneng jwa me go fitlhelela kajeno; nama e e bodileng ga e ise e tsene mo molomong wa me.”


text:
Ke fa a nthaya a re: “Go siame, ke go dumelela dibi tsa kgomo boemong jwa mantle a motho gore o baakanye dijo tsa gago mo go tsona.”


text:
A ba a nthaya a re: “Morwa-motho, bona, ke tla senya seiphediso sa dijo mo Jerusalema. Ba tla ja dijo tse di lekantsweng ka tshwenyego, ba nwa metsi ka selekanyo ba reregile;


text:
“Wena morwa-motho, tsaya tšhaka e e bogale, ò e tsee go nna legare la babeodi mo go wena; o ipeole tlhogo le ditedu. Morago ga moo o tsee selekanyetso, o kgaoganye moriri gararo.


text:
Karolo ya ntlha ò e fise ka molelo mo motseng, fa malatsi a go ò dikanyetsa ka ntwa a sena go feta; karolo ya bobedi o e reme ka tšhaka mo tikologong ya ona; karolo ya boraro ò e gasetse mo phefong. Ke tla somola tšhaka gore e e latelele.


text:
O be o tsee o mongwenyana gape mo go oo, ò o latlhele mo molelong, ò o fise ka molelo. Molelo o tla tswa teng, o ya kwa Baiseraeleng botlhe.”


text:
Morena Modimo o bua jaana a re: “Ke ene Jerusalema. Ke mmeile mo gare ga ditšhaba; mafatshe a mo tikologong ya gagwe.


text:
Mme o ganeditse ditshiamo tsa me ka boikepo bogolo go ditšhaba, le melao ya me bogolo go mafatshe a a mo tikologong ya gagwe. Gonne ba Jerusalema ba nyaditse ditshiamo tsa me, ba se ka ba sepela ka fa melaong ya me.


text:
Ka lebaka leo Morena Modimo o bua jaana a re: E re ka lo le baitaodi bogolo go ditšhaba tse di mo tikologong ya lona, mme lwa se ka lwa sepela ka fa melaong ya me, le e seng go dirafatsa ditshiamo tsa me, le e seng go dira ka fa ditshiamong tsa ditšhaba tse di mo tikologong ya lona.”


text:
Ke ka moo Morena Modimo o buang jaana a re: “Bona, ke tla lwa nao, Jerusalema, ka bonna; ke tla dirafatsa katlholo le petso mo go wena fa pele ga matlho a ditšhaba.


text:
Ka ntlha ya makgapha otlhe a gago ke tla go direla tse ke iseng nke ke di dire; le gona ga nka ke ka tlhola ke di dira gape.


text:
Ka moo borra-bana ba tla ja bana ba bone mo go wena; bana ba tla ja borraabo. Ke tla dirafatsa tshekiso le kotlo mo go wena, ke falaletsa masalela otlhe a gago kwa dikhutlong tsotlhe tsa lefatshe.


text:
“Ka moo, ka bophelo jwa me, go bua Morena Modimo: E re ka ò itshekolotse Felo-ga-Boitshepo ga me ka maila otlhe a gago le ka makgapha otlhe a gago, ruri le nna ke tla go leleka, leitlho la me le sa rekegele; le nna ke sa tlhomoge pelo.


text:
Karolo ya ntlha ya gago e tla swa ka leroborobo, e nyelela ka tlala mo teng ga gago; karolo ya bobedi e tla wa ka tšhaka mo tikologong ya gago; karolo ya boraro ke tla e falaletsa kwa dikhutlong tsotlhe, ke ba somolela tšhaka gore e ba latelele.


text:
“Bogale jwa me bo tla dirafadiwa jalo; kgalefo ya me ke tla e kgorisa mo go bone, ke ipusolosetsa. Mme e tla re ke sena go ba dirafaletsa bogale jwa me, ba lemoge gore ke nna Morena yo ke buileng ke le lefufa.


text:
Ke tla go ntsha marope le nyatsego mo gare ga ditšhaba tse di mo tikologong ya gago fa pele ga matlho a botlhe ba ba fetang.


text:
“O tla nna kgobo le tshotlego le tlhagiso le theregiso mo ditšhabeng tse di mo tikologong ya gago, motlhang ke dirafatsang katlholo le petso mo go wena ka bogale le ka kgakalo le ka dikgalemelo tse di tshabegang; ke nna Morena yo ke buileng jalo.


text:
E tla re ke hula metsu e e bosula ya tlala mo go lona e e isang mo tshenyegong, e ke tla e romelang go lo senya, ke be ke lo okeletse tlala, ke lo senyetse seiphediso sa dijo.


text:
Ruri, ke tla lo romela tlala le dibata tse di bosula; di tla go amoga bana. Leroborobo le tshololo ya madi di tla go ralala. Ke tla go tlisetsa tšhaka. Nna Morena ke buile jalo.”


text:
o re: ‘Lona dithaba tsa Iseraele, utlwang Lefoko la Morena Modimo! Morena Modimo o bua jaana le dithaba le dithota le melapo le megorogoro a re: Bonang, ke tla lo tlisetsa tšhaka, ke senya dithota tsa lona tsa tlhabelo.


text:
Dialetare tsa lona di tla senngwa, medimo ya majwe a a motloutlo ya letsatsi e tla thubaganngwa. Babolawi ba lona ke tla ba latlhela fa pele ga medimo ya lona ya maila.


text:
Ditoto tsa Baiseraele ke tla di latlhela fa pele ga medimo e e maila ya bone; ke gasa marapo a lona mo tikologong ya dialetare tsa lona.


text:
Mo gotlhe mo lo agileng teng, metse e tla fetolwa marope, dithota tsa tlhabelo di tla senngwa gore dialetare tsa lona di tlogelwe, di thubaganngwe gore medimo e e maila ya lona e phatlakanngwe, e fedisiwe, le majwe a a motloutlo a letsatsi a digwe le dibopiwa tsa lona di nyelediwe.


text:
“ ‘E tla re lo falalediwa kwa mafatsheng, ke sadise bangwe ba lona ba ba falotseng mo tšhakeng; ba tla nna kwa ditšhabeng.


text:
Mme ba ba falotseng ba lona ba tla nkgopola ba le kwa ditšhabeng tse ba isitsweng mo botshwarong kwa go tsona. Ke tla phatlola dipelo tsa bone tse di akafalang le go ikepa mo go nna, le go tlhontsha matlho a bone a a akafalang, a sala medimo ya bone e e maila morago. Foo ba tla inyatsa ka bosi ka ntlha ya masula a maila otlhe a bone a ba a dirileng.


text:
Le gona ba tla lemoga gore ke nna Morena; le gore ke ne ke sa tshameke, fa ke re ke tla ba isa mo tatlhegong eo.’ ”


text:
Morena Modimo o bua jaana a re: “Ithwale megono, o tibe ka lonao o re: ‘Ijoo!’ Maila a a bosula a Baiseraele a kana kang ne! Ka moo ba tla wa ka tšhaka le ka tlala le ka leroborobo.


text:
Yo o kgakala o tla swa ka leroborobo; yo o gaufi o tla wa ka tšhaka; yo o falotseng, a bolokwa, o tla swa ka tlala. Ke tla dirafatsa kgakalo ya me jalo mo go bone.


text:
E tla re fa babolawi ba bone ba namaletse mo gare ga medimo e e maila ya bone, mo tikologong ya dialetare tsa bone, mo dithabeng tsotlhe le mo ditlhoeng tsotlhe tsa dithaba, le fa tlase ga ditlhare tsotlhe tse ditala, le fa tlase ga ditlhare tsotlhe tsa metherebinthe tse di lesuthu, mo mafelong kwa ba neng ba fisetsa medimo yotlhe e e maila ya bone matlhare a monko o o monate gona: Foo lo tla itse gore ke nna Morena.


text:
Mme ke tla ba otlololela letsogo, ke fetola lefatshe sekaka le marope go tswa kwa sekakeng go ya go fitlha kwa Ribela, mo gotlhe fa ba agileng teng. Ba tla itse jalo, fa ke le Morena.”


text:
“Wena morwa-motho! Morena Modimo o bua le naga ya Iseraele jaana a re: Bokhutlo bo tlile, e bong bokhutlo jwa dikhutlo tse nne tsa lefatshe.


text:
Jaanong bofelo bo a go tlela. Ke tla go romela bogale jwa me, ke go atlhola ka fa tsamaong ya gago, ke go beletsa maila otlhe a gago.


text:
Leitlho la me ga le ka ke la go utlwela botlhoko; ga nka ke ka go tlhomogela pelo. Mme ke tla go beletsa ditsela tsa gago. O tla boelwa ke makgapha a gago. Mme lo tla itse gore ke nna Morena.”


text:
Phetogo e a go tlela, wena moagi wa lefatshe. Sebaka se e tla, letsatsi le gaufi, e bong la therego, e seng la tuduetso kwa dithabeng.


text:
“Jaanong ke tla akofa ke goromeletsa kgalefo ya me mo go wena, ke dirafatsa bogale jwa me mo go wena, ke go atlhola ka fa tsamaong ya gago, ke go bolaisa maila otlhe a gago.


text:
Leitlho la me ga le ka ke la rekegela, ga nka ke ka tlhomoga pelo; ke tla go naya tse di tshwanetseng tsamao ya gago. Maila a gago a tla go bolaya, mme lo tla itse gore ke nna Morena yo o lo otlang.


text:
“Letsatsi ke leo, bonang, le e tla; phetogo e bolotse, thupa e tswa dithunya, boikgantsho bo a tlhoga.


text:
Go dira ka thata go tsogile go nna kotlo ya boikepo. Ga go ka ke ga sala sepe sa bone, le e seng sa bontsi jwa bone le e seng kgalalelo mo go bone.


text:
“Sebaka se tlile, letsatsi le atametse. A moreki a se ka a itumela! A morekisi a se ka a hutsafala! Gonne bogale jwa Modimo bo senya dilo tsotlhe tsa teng.


text:
Gonne morekisi ga a nke a boela kwa go tse di rekisitsweng, le fa a sa ntse a phela. Gonne polelelopele ka ga dilo tsotlhe tsa lefatshe ga e ka ke ya boela kwa morago. Ga go na ope yo o phelang mo boleong, yo o ka bolokang bophelo jwa gagwe.


text:
Ba letsa lonaka le go baakanya tsotlhe, mme ga go na ope yo o yang kwa ntweng. Gonne bogale jwa me bo tuketse dilo tsotlhe tsa teng.


text:
“Tšhaka e ka kwa ntle. Leroborobo le tlala di ka mo teng. Yo o kwa tshimong o tla swa ka tšhaka; yo o mo motseng tlala le leroborobo di tla mo ja.


text:
Ba ba falotseng ba bone ba tla nna kwa dithabeng jaaka maeba a dikgaga, ba lela botlhe, mongwe le mongwe ka ntlha ya boleo jwa gagwe.


text:
Ba tla apara diaparo tsa bohutsana; therego e tla ba khurumetsa. Difatlhego tsotlhe di tla tlhajwa ke ditlhong; ditlhogo tsotlhe tsa bone di tla nna mafatla.


text:
Selefera ya bone ba tla e latlhela mo mebileng. Gouta ya bone e tla nna maila mo go bone. Selefera ya bone le gouta ya bone ga di kitla di kgona go ba pholosa ka letsatsi la bogale jwa Morena. Ga ba nke ba itse go didimatsa selelo sa bone ka tsona, le e seng go kgorisa dimpa tsa bone ka tsona. Gonne ke tsona tse di ba leofisitseng.


text:
Bone ba ne ba ikgantsha ka bontle jwa mekgabo ya tsona; ba bile ba dira ditshwantsho tsa medimo e e maila le makgapha ka tsona. Ke ka moo ke tla di ba fetolelang se se ba tenang.


text:
“Ke tla di neela mo diatleng tsa baeng, gore ba di thope, le mo diatleng tsa baikepi ba lefatshe gore ba di ba thukhuthe, ba di itshekolole.


text:
Ke tla faposa sefatlhego sa me mo go bone gore dinokwane di itshekolole lehumo la me, di tsene mo go lone, di le tlhapatse.


text:
Ke tla tlisa ditšhaba tse di setlhogo go feta tsotlhe; di tla thopa matlo a bone. Ke tla khutlisa boikgodiso jwa beng ba thata. Mafelo a a boitshepo a bone a tla itshekololwa.


text:
Kotsi e tla latela kotsi; pegelo e e tshosang e latela pegelo e e tshosang. Ba tla batla pono mo go moporofeti, mme thuto e senyegetse moperesiti, le kgakololo ga e yo mo banneng ba bagolo.


text:
Kgosi e tla hutsafala; kgosana e tla apara therego. Diatla tsa batho ba lefatshe di tla repa ka letshogo. Ke tla ba direla ka fa tsamaong ya bone, ke ba atlhola ka fa go tshwanetseng ka teng, mme ba tla itse gore ke nna Morena.”


text:
E rile ka ngwaga wa borataro, ka letsatsi la botlhano la kgwedi ya borataro, ke ntse mo ntlong ya me, bagolo ba Bajuta ba ntse fa pele ga me, seatla sa Morena Modimo sa wela mo go nna teng.


text:
Ka leba, ka bona mongwe yo e keteng ke monna, go tloga fa e keteng ke letheka la gagwe go ya kwa tlase o ne a le molelo; go tloga fa lethekeng la gagwe go ya kwa godimo o ne a bonala jaaka kgalalelo le jaaka kgotlho e e phatsimang.


text:
A ntsha se e keteng ke seatla, a ntshwara ka moriri wa tlhogo ya me; Mowa wa ntsholeletsa fa gare ga legodimo le lefatshe, wa nkisa kwa Jerusalema ke le mo diponong tsa Modimo, kwa mojakong wa kgoro ya lelapa le le ka fa teng e e lebileng kwa bokone, kwa go neng go le maemo a setshwantsho sa modimo wa lefufa se se tsositseng lefufa la Morena.


text:
A nthaya a re: “Morwa-motho, a ko o tsholetse matlho, o lebe kwa bokone!” Ka tsholetsa matlho, ka leba kwa bokone, ka fitlhela ntlheng ya bokone ya kgoro ya aletare go le setshwantsho sele sa modimo wa lefufa fa botsenong.


text:
A ba a mpotsa a re: “Morwa motho, a o bona se ba se dirang, e bong makgapha a magolo a Baiseraele ba a dirang fano, gore ke katogane thata le Felo-ga-Boitshepo ga me? Mme o tla bona makgapha a magolo a mangwe gape.”


text:
A ba a nthaya a re: “Morwa-motho, a ko o phunye lobota!” Ka lo phunya, ka fitlhela go le setswalo teng.


text:
Ka tsena ka leba ka fitlhela ditshwantsho tsa mefutafuta tsa digagabi le tsa diphologolo tse di ilegang le mefutafuta ya medimo e e maila ya Baiseraele e e tshwantshitsweng mo tikologong yotlhe ya lobota.


text:
Banna ba le 70 ba bagolo ba Baiseraele ba bo ba eme fa pele ga tsona; le Jaasanya, morwa Safane, a eme mo gare ga bone; mongwe le mongwe a tshotse leiswana la gagwe la go fisa maswalo; bodupa jwa leru la maswalo jwa tlhatloga.


text:
A ba a mpotsa a re: “Morwa-motho, a o bonye se bagolo ba Baiseraele ba se dirang mo sephiring, mongwe le mongwe mo ntlwaneng ya setshwantsho sa gagwe? Gonne ba re: ‘Morena ga a re bone. Morena o tlogetse lefatshe.’ ”


text:
Ke fa a nkisa kwa mojakong wa kgoro ya Ntlo ya Morena e e lebileng kwa bokone, ka fitlhela basadi ba ntse teng, ba lelela modimo Thamuse.


text:
A ba a mpotsa a re: “A o bonye seo se, morwa-motho? O tla bona makgapha a magolo a mangwe gape a a fetang a.”


text:
Ke fa a nkisa kwa lapeng la Ntlo ya Morena la ka fa teng, ka fitlhela fa mojakong wa Tempele ya Morena, fa gare ga leobo le aletare go le banna ba e ka nnang ba le 25 ba hularetse Tempele ya Morena, difatlhego tsa bone di lebile kwa botlhabatsatsi; bone ba obamela letsatsi ba lebile kwa botlhabatsatsi.


text:
A ba a mpotsa a re: “A o bonye seo se, morwa-motho? A ga go lekane Bajuta go dira makgapha a ba a dirang fano, mo ba bileng ba tlatsa lefatshe tshiamololo, ba nkgakatsa gape? Bona, ba baya kalana ya setlhare fa dinkong tsa bone.


text:
Ka moo le nna ke tla ba direla ka bogale. Leitlho la me ga le kitla le rekegela; ga nkitla ke tlhomoga pelo. Mme le fa ba goa mo ditsebeng tsa me ka kgoo e kgolo, ga nkitla ke ba utlwa.”


text:
Ke fa a kua ka lentswe le legolo mo ditsebeng tsa me a re: “Lona ba lo dirafatsang kotlo mo motseng, atamelang, mongwe le mongwe a tshotse sebolai se se senyang sa gagwe ka seatla!”


text:
Mme ka bona banna ba le barataro ba tla ka tsela e e tswang kwa kgorong e e kwa godimo e e lebileng kwa bokone; mongwe le mongwe a tshotse sebolai sa gagwe se se senyang ka seatla; monna a le mongwe a le mo gare ga bone, a apere lesela, a bofeletse kurwana ya enke ya mokwaledi mo lethekeng la gagwe; ba tla, ba ema fa thoko ga aletare ya kgotlho.


text:
Mme kgalalelo ya Modimo wa Iseraele e ne e tlogile mo go boKerubime ba e neng e le mo go bone, e ile kwa serepoding sa Ntlo ya Morena. Jaanong Morena a bitsa monna yole yo o apereng lesela yo o tshotseng kurwana ya enke ya mokwaledi mo lethekeng la gagwe,


text:
a mo raya a re: “Ralala motse wa Jerusalema ka mo gare, o bee letshwao mo diphatleng tsa banna ba ba fegelwang, ba ba lelang ka ntlha ya makgapha otlhe a a dirwang mo go ona.”


text:
Mme ba bangwe bale ka mo utlwa a ba laela a re: “Mo saleng morago, lo ralale motse, lo reme! A matlho a lona a se ka a rekegela! Se tlhomogeng pelo!


text:
Bolayang banna bagolo le makau le makgarebe le bana le basadi, lo ba bolaele ruri. Mme lo se ka lwa atamela ope yo o nang le letshwao. Simololang mo Felong-ga-Boitshepo ga me.” Mme ba simolola ka banna ba bagolo ba ba fa pele ga Ntlo.


text:
A ba a ba raya a re: “Itshepololeng Ntlo, lo tlatse malapa ditoto! Fetang lo tswele kwa ntle!” Mme ba bolola, ba bolaya batho mo motseng.


text:
Ya re ba ntse ba bolaya jalo, nna ke setse ke le nosi, ka wela fa fatshe ka sefatlhego, ka goa ka re: “Ao, Morena Modimo, a o nyeletsa masalela otlhe a Iseraele ka go goromeletsa bogale jwa gago mo Jerusalema?”


text:
Mme a nthaya a re: “Molato wa Baiseraele le wa Bajuta o mogolo thata thata. Lefatshe le tletse melato ya go tsholola madi, motse o tletse tshiamololo. Gonne ba re: ‘Morena o tlogetse lefatshe; Morena ga a re bone.’


text:
Jaanong le nna leitlho la me ga le nke le ba utlwela botlhoko; ga nka ke ka tlhomoga pelo. Ke tla ba bolaisa maleo a bone.”


text:
Jaanong monna yole yo o apereng lesela, yo o tshotseng kurwana ya enke mo lethekeng la gagwe, a tla a ipega a re: “Ke dirile ka fa o ntaetseng ka teng.”


text:
Ka leba, ka bona mo loaping lo lo okameng ditlhogo tsa boKerubime go le se se tshwanang le lentswe le letala la safire; sengwe se e keteng ke sedulo sa bogosi se bonala godimo ga bone.


text:
Morena a raya monna yole yo o apereng lesela a re: “Tsena mo gare ga maotwana fa tlase ga boKerubime, o tabole magala a a tukang mo gare ga boKerubime ka diatla tsoo pedi, o a gasetse mo motseng.” Mme ka mmona a tsena.


text:
Jaanong ya re monna yole a tsena, boKerubime ba bo ba eme mo ntlheng ya le le jang ya Ntlo; leru la bo le tletse mo lapeng la ka fa teng.


text:
Kgalalelo ya Morena ya tloga mo go boKerubime, ya ya kwa serepoding sa Ntlo. Ntlo ya ba ya tlala musi, lelapa lone la tlala phatsimo ya kgalalelo ya Morena.


text:
Mosumo wa diphuka tsa boKerubime wa utlwala go fitlha kwa lapeng la ka fa ntle jaaka lentswe la Modimo, Mothatayotlhe, fa o bua.


text:
Jaanong ya re o sena go laela monna yole yo o apereng lesela wa re: “Tsaya molelo mo gare ga maotwana, mo gare ga boKerubime!” a tsena, a ema fa thoko ga leotwana.


text:
Ke fa Kerubime mongwe a ntsha letsogo, a le tsenya mo gare ga boKerubime, a le isa kwa molelong o o mo gare ga boKerubime, a tsaya magala, a a neela mo diatleng tsoo pedi tsa yo o apereng lesela; ene a a amogela, a tswa.


text:
Mo go boKerubime seatla se e keteng sa motho se ne se bonala, se tswa ka fa tlase ga diphuka tsa bone.


text:
Ya re ke leba, ka fitlhela maotwana a le mane a le fa thoko ga boKerubime; leotwana lengwe le lengwe le bapile le Kerubime wa lone. Ponalo ya maotwana e ne e tshwana le go tsabakela ga taemane e tala.


text:
A ne a bopegile ka go tshwana ka bone jwa ona; e kete leotwana le ne le le mo teng ga leotwana le lengwe.


text:
E ne e ya re fa a tsamaya, a itse go ya kwa ntlheng tse nne tsa ona; a se ke a retologe, fa a tsamaya. Gonne kwa leotwana la ntlha le lebileng teng, a mangwe a le sale morago; a ne a sa sokologe, fa a tsamaya.


text:
Mebele yotlhe ya bone le metlhana ya bone le mabogo a bone le diphuka tsa bone le maotwana di ne di tletse matlho mo ntlheng tse nne tsa teng.


text:
Sephedi sengwe le sengwe se ne se na le difatlhego di le nne; sefatlhego sa ntlha e le sa Kerubime, sa bobedi e le sa motho, sa boraro e le sa tau, sa bone e le sa ntsu.


text:
E a re fa boKerubime ba tsamaya, maotwana le one a tsamae a bapile nabo; fa boKerubime ba tsharolola diphuka tsa bone go tlhatloga mo lefatsheng, maotwana ona a se ke a tloge fa thoko ga bone.


text:
E re fa ba ema, le ona a eme; fa ba tlhatloga, le ona a tlhatloge nabo. Gonne mowa wa diphedi o ne o le mo go ona.


text:
Ke fa boKerubime ba tsholetsa diphuka, ba tlhatloga mo lefatsheng, ke ntse ke lebile; ya re ba tloga, maotwana a ya nabo. Ba ya ba ema kwa mojakong wa kgoro ya Ntlo ya Morena e e lebileng kwa botlhabatsatsi, kgalalelo ya Modimo wa Iseraele e ntse e ba okame.


text:
Ke tsona diphedi tse nkileng ka di bona fa tlase ga Modimo wa Iseraele kwa nokeng ya Kebare; ka lemoga gore ke boKerubime.


text:
Mongwe le mongwe o ne a na le difatlhego tse nne, e bile a na le diphuka tse nne; diatla tse e keteng ke tsa motho di ne di le ka fa tlase ga diphuka tsa bone.


text:
Difatlhego tsa bone di ne di tshwana tota le difatlhego tse nkileng ka di bona kwa nokeng ya Kebare. Fa e le ponalo ya bone le maikaelelo a bone, mongwe le mongwe a tlhamalalela kwa a lebileng teng.


text:
Jaanong Mowa wa ntsholetsa, wa nkisa kwa kgorong ya Ntlo ya Morena ya botlhabatsatsi e e lebileng kwa botlhabatsatsi, mme ka fitlhela banna ba le 25 fa mojakong wa kgoro; ka bona Jaasanya, morwa Asure, le Phelatya, morwa Benaya, dikgosana tsa morafe, ba le mo go bone.


text:
Ke fa Morena a nthaya a re: “Morwa-motho, banna bao ba akanya bokgopo, ba tsenya kgakololo e e bosula mo motseng o


text:
Ka moo, ba rerele Lefoko la Modimo le le ba bôpelang petso, o ba bolelele Lefoko la Modimo, wena morwa-motho.”


text:
Ke fa Mowa wa Morena o wela mo go nna, o nthaya o re: “E re: Morena o bua jaana a re: ‘Lona Baiseraele lo buile jalo. Megopolo ya dipelo tsa lona ke a e itse.


text:
“Ke ka moo Morena Modimo o buang jaana a re: ‘Ba ba bolailweng ke lona, ba lo ba namaladitseng mo go ona, bone ke dinama, ona ke pitsa, mme lona, ke tla lo ntsha mo go ona.


text:
Motse o ga e ka ke ya nna pitsa ya lona; lona ga lo ka ke lwa nna nama e e mo go yona. Ke tla lo atlhola fa molelwaneng wa Iseraele.


text:
Lo tla itse gore ke nna Morena yo lo sa sepelang ka fa melaong ya me, yo ditshiamo tsa me lo sa di dirafatsang, mme lo dirile ka fa mekgweng ya baheitane ba ba mo tikologong ya lona.’ ”


text:
Ya re ke rera jalo, ga swa Phelatya, morwa Benaya. Ka ba ka wela fa fatshe ka sefatlhego, ka goa ka lentswe le legolo ka re: “Ao! Morena Modimo, a o fedisa masalela a Iseraele?”


text:
“Morwa-motho, ke tla phedisa bomorwa-rraago, e leng batshwarwi ka wena le Baiseraele botlhe, botlhe mmogo, bao baagi ba Jerusalema ba buileng ka ga bone ba re: ‘Ba kgakala le lefatshe la Morena; ke rona re le neetsweng go nna boswa.’


text:
“Ka moo o re: ‘Morena Modimo o bua jaana a re: Tota ke ba katoseditse kwa kgakala kwa baheitaneng, ka ba falaletsa kwa mafatsheng, ka nna felo ga boitshepo ga bone go le gonnye fela mo mafatsheng a ba tsenyeng mo go ona.’


text:
“Ka moo o re: ‘Morena Modimo o bua jaana a re: Mme ke tla ba kgobokanya gape, ke ba ntsha mo merafeng, ke ba phutha, ba boa mo mafatsheng a ke ba falaleditseng kwa go ona. Ke tla ba naya lefatshe la Iseraele.


text:
Ke tla ba naya dipelo di sele, ke tsenya mowa o mošwa mo teng ga bone. Dipelo tse di matlapa ke tla di tlosa mo mebeleng ya bone, ke ba naya pelo tsa nama


text:
gore ba sepele ka fa melaong ya me, ba boloke tshiamo ya me, ba e dirafatse. Foo ba tla nna morafe wa me; mme nna ke tla nna Modimo wa bone.


text:
Mme bone bao ba Jerusalema ba dipelo tsa bone di latelang maila a bone le makgapha a bone, ke tla ba bolaisa maleo a bone,’ go bua Morena Modimo.”


text:
Ke fa boKerubime ba phutholola diphuka, le maotwana a dikologa nabo, kgalalelo ya Modimo wa Iseraele e ntse e ba okame.


text:
Jaanong kgalalelo ya Morena ya tlhatloga, ya tswa mo motseng, ya ya go ema mo thabeng e e mo ntlheng ya botlhabatsatsi ya motse.


text:
Mme Mowa wa ntsholetsa, wa mpusetsa kwa Kalatea kwa batshwarwing, ke le mo ponong ya Modimo ka Mowa wa ona. Mme pono e ke e bonyeng ya tlhatloga, ya ntlogela.


text:
“Morwa-motho, o agile mo gare ga losika lwa baitaodi ba ba nang le matlho a go bona, mme ga ba bone; ba na le ditsebe tsa go utlwa, mme ga ba utlwe; gonne ke losika lwa baitaodi.


text:
“Mme wena morwa-motho, ipaakanyetse di-tsa-khudugo, o huduge motshegare ba ntse ba go bona, o tlogele felo ga gago, o ye kwa felong go sele fa pele ga matlho a bone. Ka gongwe ba tla lemoga sengwe. Gonne bone ke losika lwa baitaodi.


text:
Dithoto tsa gago di ntshetse kwa ntle motshegare jaaka dithoto tsa khudugo, ba ntse ba lebile, mme tloga mantsiboa ba ntse ba go bona, jaaka mongwe yo o hudugang.


text:
Sikara dithoto mo legetleng ba ntse ba go bona, o huduge bosigo, o ipipe sefatlhego gore o se bone naga. Gonne ke go dirile sesupo se se tshosang mo Baiseraeleng.”


text:
Ka dira jalo ka fa ke laetsweng ka teng; ka ntshetsa dithoto tsa me kwa ntle motshegare jaaka dithoto tsa khudugo, ka phunya lobota mantsiboana ka seatla, ka huduga bosigo, ka di sikara mo legetleng fa pele ga matlho a bone.


text:
Yaa o ba ree o re: ‘Morena Modimo o buile jaana a re: Taelo e ya Modimo e raya kgosi e e mo Jerusalema le Baiseraele botlhe ba ba nang nayo teng.’


text:
O re: ‘Ke nna sesupo se se tshosang mo go lona. Bone ba tla dirafalelwa ka se ke se dirileng. Ba tla huduga, ba ya mo botshwarong.


text:
Kgosi e ba nang nayo e tla sikara dithoto mo legetleng mo lefifing le lentsho, e tswa ka lobota lo e tla lo phunyang gore e tswe ka lone; e tla ipipa sefatlhego gore e se ka ya bona lefatshe ka matlho.


text:
Ke tla e tsharololela letloa la me, mme e tla tshwarwa ka serai sa me. Ke tla e isa kwa Babele, kwa lefatsheng la Kalatea. Ga e kitla e le bona, mme e tla swela teng.


text:
Botlhe ba ba nang nayo le bathusi ba yona le mephato yotlhe ya yona ke tla ba gasanyetsa kwa dintlheng tsotlhe, ke somola tšhaka gore e ba latelele.


text:
“ ‘Ba tla lemoga jalo, fa ke le Morena, mogang ke ba falaletsang kwa ditšhabeng, ke ba phatlalaletsa kwa mafatsheng.


text:
Mme ke tla sadisa batho ba se kae mo go bone, ba tla falola mo tšhakeng le mo tlaleng le mo leroborobong gore ba bolele makgapha otlhe a bone mo ditšhabeng tse ba tla fitlhang kwa go tsona, mme tsona di itse gore ke nna Morena.’ ”


text:
O be o ree batho ba lefatshe o re: ‘Morena Modimo o bua jaana ka ga banni ba Jerusalema mo nageng ya Iseraele a re: Ba tla ja bogobe jwa bone ka tshwenyego, ba nwa metsi a bone ka therego ka go boifela gore lefatshe la bone le tla fetoga sekaka se se se nang sepe ka ntlha ya tshiamololo ya botlhe ba ba agileng mo go lone.


text:
Metse e batho ba nnang mo go yona e tla fetoga marope; lefatshe le tla ntshiwa sekaka, mme lo tla itse fa e le nna Morena.’ ”


text:
“Morwa-motho, ke puo ya eng e lo e buang ka ga naga ya Iseraele lo re: ‘Malatsi a a leelefala, mme ga go na tsholofetso epe e e dirafalang.’


text:
Ka moo ba ree o re: ‘Morena, Modimo wa Iseraele, o bua jaana a re: Ke tla khutlisa puo eo gore ba se ka ba tlhola ba e bua mo Baiseraeleng. Nnyaya!’ Mme o ba ree o re: ‘Malatsi a atametse a tsholofetso nngwe le nngwe e tla dirafalang ka ona.


text:
“ ‘Gonne ga go ka ke ga tlhola go nna le pono epe ya tsietso, le fa e le boitseanape jwa kgatlhego fela mo Baiseraeleng.


text:
Gonne nna Morena ke tla bua, mme lefoko le ke le buang le tla dirafala; ga le kitla le tlhola le diega. Ruri, mo malatsing a lona, lona ba losika lwa baitaodi, ke tla bua lefoko, ke ba ke le dirafatsa.’ ” Morena Modimo o buile jalo.


text:
“Morwa-motho, bona, Baiseraele ba bolela ba re: ‘Pono e moporofeti o e bonang e raya malatsi a a kwa pele; o bolelela tsa metlha e e kwa kgakala pele.’


text:
Ka moo o ba ree o re: ‘Morena Modimo o bua jaana a re: Mafoko otlhe a me ga a kitla a tlhola a diega. Lefoko le ke le buang le tla dirafala.’ ” Morena Modimo o buile jalo.


text:
“Morwa-motho, rera ka ga baporofeti ba Iseraele ba ba rerang tse di tswang mo dipelong tsa bone, o ree baporofeti bao o re: ‘Utlwang Lefoko la Morena!


text:
“ ‘Morena Modimo o bua jaana a re: A tatlhego wee ya baporofeti ba e leng dieleele, ba ba latelang mewa ya bone le tse ba iseng ba ke ba di bone.


text:
Ga ba a bolela go thiba diphatlha mo loboteng, ga ba a agelela Baiseraele ka lobota gore ba itse go ema mo tlhabanong ka letsatsi la Morena.


text:
Ba bonye tsa tsietso le boitseanapa jwa maaka, ba ntse ba re: “Morena a re!” Mme Morena ga a a ba roma. Jaanong ba letetse gore o dirafatse lefoko la bone.


text:
A ga ke re, lo bonye pono ya tsietso, lwa bua boitseanape jwa maaka, lo ntse lo re: “Morena a re”? Mme nna ga ke a bua jalo.’


text:
“Ke ka moo Morena Modimo o buang jaana a re: ‘E re ka lo buile tsa tsietso, lwa bona dipono tsa maaka, ka moo itseng, ke tla lwa le lona, go bua Morena Modimo.’


text:
Letsogo la me le tla lwa le baporofeti ba ba bonang dipono tsa tsietso, ba ba buang boitseanape jwa maaka. Ga ba nke ba nna mo phuthegong ya morafe wa me le e seng go kwalwa mo lokwalong lwa Baiseraele, le e seng go boela kwa nageng ya Baiseraele, gore lo tle lo itse, fa ke le Morena Modimo.


text:
“Ba timeditse morafe wa me ka go re: ‘Kagiso!’ etswe kagiso e se yo. Fa morafe o aga lobota, bone ba a lo taka.


text:
Ka moo raya ba ba takang o re: ‘Lo tla wa. E tla re fa pula e kgolo e na, le matlapa a sefako a na, le phefo ya ledimo e foka,


text:
“ ‘Ka lebaka leo Morena Modimo o bua jaana a re: Ke tla fokisa phefo ya ledimo ka kgalefo ya me; pula e kgolo e tla na ka bogale jwa me; matlapa a sefako a tla senyetsa ruri, ka ke gaketse.


text:
Ke tla diga lobota lo lona lo lo takileng ka motako, ke lo digela fa fatshe gore motheo wa lone o senolwe; lobota lo tla wa, mme lona lo tla bolawa ke lone gore lo tle lo itse, fa ke le Morena.


text:
“ ‘Ke tla dirafaletsa lobota kgalefo ya me le ba ba lo takileng ka motako, mme lona ke tla lo raya ke re: Lobota ga lo teng, le ba ba lo takileng ga ba yo.


text:
Ke raya baporofeti ba Iseraele ba ba rerang ka ga Jerusalema, ba mmonela dipono tsa kagiso, le fa kagiso e se yo.’ ” Morena Modimo o buile jalo.


text:
“Wena morwa-motho, lebisa sefatlhego sa gago kwa go bomorwadia morafe wa ga eno go lwa nabo, ba ba itirang baporofeti, ba rera tse di tswang mo dipelong tsa bone, o rere ka ga bone


text:
o re: ‘Morena Modimo o bua jaana a re: A tatlhego wee ya basadi ba ba rokelang ditokololo tsotlhe tsa mabogo merabana, ba ba direlang ditlhogo tsotlhe tse di fetafetanang dikuane tse di phekotsweng, e le go tsoma batho. A lo a re lo tsoma batho ba morafe wa me le go iphedisa ka bone?


text:
Lo intshepolola mo morafeng wa me gore lo bone garase e e tlalang diatla le dithathana tsa bogobe, gore lo tle lo bolae mewa e e sa tshwanelang go swa; gore lo phedise mewa e e sa tshwanelang go phela ka maaka a lona a go aketsa morafe wa me, o o ratang go utlwa maaka.’


text:
“Ke ka moo Morena Modimo o buang jaana a re: ‘Bonang, ke tla lwa le merabana ya lona e lo tsomang batho ka yona jaaka dinonyane; ke tla e gagola, ke e tlosa mo mabogong a lona; ke tla golola batho ba lo ba tsomang gore ba gologe jaaka dinonyane.


text:
Ke tla gagola dikuane tsa lona, ke falodisa batho ba me mo diatleng tsa lona, mme ga ba kitla ba tlhola ba nna mo diatleng tsa lona, lo ba ipapaletse, gore lo tle lo itse, fa ke le Morena.


text:
“ ‘E re ka lo boifisitse dipelo tsa basiami ka maaka, tse nna ke neng ke sa rate go di utlwisa botlhoko; lwa tiisa diatla tsa baikepi gore ba se ka ba tlogela ditsela tsa bone tse di bosula, le gore ba se ka ba phedisiwa,


text:
ka moo ga lo kitla lo tlhola lo bona dipono tse di tsietsang le e seng go bolela tsa boitseanape; mme ke tla golola morafe wa me mo diatleng tsa lona gore lo tle lo itse, fa ke le Morena.’ ”


text:
“Morwa-motho, banna bao medimo e e maila ya bone ba e tlotlomaditse mo dipelong tsa bone; ba ipeela sekgopiso sa boikepo jwa bone fa pele ga bone. A ruri ba ka mpotsa, ka ba fa karabo?


text:
“Ka moo bua nabo, o ba ree o re: ‘Morena Modimo o bua jaana a re: Monna mongwe le mongwe wa Baiseraele yo o tlotlomatsang medimo e e maila ya gagwe mo pelong ya gagwe, a ipeela sekgopiso sa boikepo jwa gagwe fa pele ga gagwe, a tloga a ya kwa moporofeting, nna Morena ke tla mo araba ka nosi ka ntlha ya medimo e mentsi e e maila ya gagwe;


text:
e le gore ke tshware dipelo tsa Baiseraele tse di ntlhadileng tsotlhe ka ntlha ya medimo e e maila ya bone.’


text:
“Ka moo raya Baiseraele o re: Morena Modimo o bua jaana a re: Tlhabologang lo tlogeleng medimo e e maila ya lona; sokololang difatlhego tsa lona mo makgapheng aotlhe a lona.


text:
“ ‘Gonne monna mongwe le mongwe wa Baiseraele le wa baeng ba ba agileng mo go Iseraele yo o ntlhadileng, a sa ntshale morago, mme a tlotlomatsa medimo e e maila ya gagwe mo pelong ya gagwe, a ba a ipeela sekgopiso sa boikepo jwa gagwe fa pele ga gagwe, a tloga a ya kwa moporofeting, a re o mpotsa ka ga tsa gagwe: Nna Morena ke tla mo araba ka nosi.


text:
Motho yoo ke tla mo leba ka bogale, ke lwa nae, ke mo dira sesupo le seane; ke tla mo nyeletsa mo morafeng wa me, gore lo itse, fa ke le Morena.


text:
“ ‘Mme fa moporofeti a ka tsietsega, a bua lefoko, moporofeti yoo nna Morena ke tla bo ke mo tsieditse, mme ke tla mo otlololela letsogo, ke mo nyeletsa mo morafeng wa me wa Iseraele.


text:
Ba tla rwala petso ya boikepo jwa bone. Molato wa moporofeti o tla tshwana fela le molato wa mmotsi,


text:
gore Baiseraele ba se ka ba tlhola ba ntlhala, ba se ka ba tlhola ba itshekologa ka maleo a bone. Foo ba tla nna morafe wa me, mme nna ke tla nna Modimo wa bone, go bua Morena Modimo.’ ”


text:
“Morwa-motho, fa lefatshe le nteofela ka go senya boikanyo, mme ke le otlololela letsogo, ke le senyetsa seiphediso sa bogobe, ke le romela tlala, ke nyeletsa batho le diruiwa mo go lone.


text:
Jaanong le fa Noa le Daniele le Jobe ba ka bo ba le mo go lone, banna ba bararo bao, go ne go tla phologa bone fela ka tshiamo ya bone.” Go bua Morena Modimo.


text:
“Gongwe fa ke ralatsa dibata tse di bosula lefatshe, mme di fetsa batho ba lone gore le fetoge sekaka, fa go se neng go ralala ope teng ka ntlha ya dibata.”


text:
Morena Modimo o a re: “Le fa banna ba bararo bao ba ka bo ba le mo go lone – ruri ka bophelo jwa me! – ba ka bo ba sa ka ke ba pholosa bomorwaa-bone le e seng bomorwadia-bone. Ba ne ba tla phologa ba le bosi fela, mme lefatshe leo le fetoga sekaka.


text:
“Gongwe fa ke tlisa tšhaka e e bolayang lefatshe leo ke re: ‘Tšhaka, ralala lefatshe!’ ke nyeletsa batho le diruiwa mo go lone.”


text:
Morena Modimo o a re: “Jaanong le fa banna ba bararo bao ba ka bo ba le mo go lone – ruri ka bophelo jwa me! – ba ka bo ba sa ka ke ba pholosa bomorwaa-bone le e seng bomorwadia-bone, mme go ne go tla phologa bone ba le bosi fela.


text:
“Gongwe fa ke romela lefatshe leo leroborobo, ke goromeletsa kgalefo ya me mo go lone ka tshololo ya madi go nyeletsa batho le diruiwa mo go lone.”


text:
Morena Modimo o a re: “Le fa Noa le Daniele le Jobe ba ka bo ba le mo go lone – ruri ka bophelo jwa me! – ba ka bo ba sa ka ke ba pholosa morwaa-bone ope le e seng morwadia-bone ope. Ba ne ba tla pholosa maphelo a bone fela ka tshiamo ya bone.”


text:
Gonne Morena Modimo o bua jaana a re: “Le fa ke romela dikotlo tse nne tsa me tse di botlhoko kwa Jerusalema, e leng tšhaka le tlala le dibata tse di bosula le leroborobo go nyeletsa batho le diruiwa teng,


text:
fela itseng gore go tla sadisiwa ba ba phologang teng, ba ba tla ntshang bomorwaa-bone le bomorwadia-bone teng. Bonang, e tla re ba tswela kwa go lona, mme lo bona tsamao ya bone le ditiro tsa bone, lo gomotsege ka ga tatlhego e ke e digetseng mo Jerusalema le ka ga tsotlhe tse ke di mo diretseng.


text:
Lo tla gomodiwa ke go bona tsamao ya bone le ditiro tsa bone. Lo tla itse gore tsotlhe tse ke di mo diretseng ga ke a di dira kwa ntle ga lebaka.” Go bua Morena Modimo.


text:
“Morwa-motho, logong lwa moweine lo phala dikgong tsotlhe ka eng? Ke raya kalana ya moweine e e itharileng mo ditlhareng tsa sekgwa.


text:
A go ka tsewa logong lwa ona go dira tiro ka lone? Gongwe a ba ka betla lomapo ka ona go pega dilo mo go lone?


text:
Kana lo latlhelwa mo molelong go jewa ke ona. Fa molelo o jele dintlha tsa lone tse pedi, mme bogare jwa lone bo setse e le motswaiso fela, a lo ka solega molemo mo tirong nngwe?


text:
Kana fa lo itekanetse, ga lo na molemo mo tirong epe. Jaanong fa molelo o lo jele, mme lo šwele, gona lo ka thusa eng? Ga lo ka ke lwa dirisiwa mo tirong epe.”


text:
Ke ka moo Morena Modimo o buang jaana a re. “Ke tla dirafaletsa baagi ba Jerusalema se se dirafalelang logong lwa moweine o o itharileng mo ditlhareng tsa sekgwa, lo ke lo latlhelang mo molelong go jewa ke ona.


text:
Ke tla ba leba ka bogale, ke lwa nabo. Le fa ba dule mo molelong, molelo o tla ba nyeletsa. Lona lo tla itse gore ke nna Morena, mogang ke ba lebang ka bogale go ba otla.


text:
o re Morena Modimo o bua jaana le Jerusalema a re: “Tlhago ya gago le botsalo jwa gago ke tsa lefatshe la Bakanana. Rraago ke Moamori, mmaago ke Mohethe.


text:
Botsalo jwa gago bo ne bo le jaana: E rile ka letsatsi le ò tsalwang ka lone, kolane ya gago ya se ka ya kgaolwa, wa se ka wa tlhapisiwa ka metsi gore ò nne phepa; wa se ka wa sidilwa ka letswai le e seng go phuthelwa ka masela.


text:
Go ne go se leitlho le le go utlwelang botlhoko go ka go direla sengwe sa tseo le go ka go tlhomogela pelo, mme wa latlhelwa kwa nageng ka ntlha ya nyatsego ya bophelo jwa gago ka letsatsi le ò tsetsweng ka lone.


text:
“Mme ka feta fa go wena, ka go bona ò bidikama ò tletse madi, ka go raya ò le mo mading a gago ka re: ‘Phela!’ Ka ba ka go raya gape ò le mo mading a gago ka re: ‘Phela!’


text:
Ka go ntsifatsa segolo jaaka ditlhogi tsa naga, mme wa gola, wa nna mogolo, wa nna montle thata. Ò ne ò dule mabele, moriri wa gago o ne o godile, mme ò ne ò sa ikatega, ò sa apara sepe.


text:
“Ka ba ka feta fa go wena, ka go bona, ka fitlhela sebaka sa gago e le sebaka sa lorato; ka phutholola kobo ya me, ka go apesa, ka bipa bosaikatega jwa gago, ka go ikanela, ka dira kgolagano nao, mme wa nna wa me.” Go bua Morena Modimo.


text:
Ka go apesa diaparo tsa mebalabala, ka go rwesa ditlhako tsa letlalo la ntšwa ya lewatle, ka go tlama ka masela a mantle, ka go kgabisa ka lesire la sei.


text:
Wa kgaba jalo ka gouta le ka selefera. Diaparo tsa gago e ne e le tsa masela a mantle le tsa sei le tsa marabata. Wa ja dikuku le dinotshe le lookwane. Wa ba wa nna montle thata, wa tswelela pele, wa bona bogosi.


text:
Wa tuma mo ditšhabeng ka bontle jwa gago, ka gonne bo ne bo tletse mokgabo wa me o ke neng ke go kgabisitse ka ona.” Go bua Morena Modimo.


text:
“Mme ò ne wa ikgantsha ka bontle jwa gago, wa akafala ka ntlha ya tumo ya gago, wa itatlhela mo go mongwe le mongwe yo o fetang go dira boaka nae le go nna wa gagwe.


text:
Wa tsaya diaparo tse dingwe tsa gago, wa itirela dithota tsa tlhabelo tse di mebalabala, wa akafala mo go tsona ka mokgwa o o iseng o ke o nne teng, o o sa tshwanelang.


text:
Le gona wa tsaya dilwana tse dintle tsa gago tsa gouta ya me le tsa selefera ya me, tse ke neng ke di go neile, wa itirela ditshwantsho tsa banna, wa dira boaka natso.


text:
Wa tsaya diaparo tsele tsa marabata tsa gago, wa di di apesa; wa baya lookwane lwa me le maswalo a me fa pele ga tsona.


text:
Dijo tsa me tse ke neng ke di go neile, dikuku le lookwane le dinotshe tse ke neng ke di go jesitse, wa di baya fa pele ga tsona gore di di nkgele monate. Ruri, go ntse jalo.” Go bua Morena Modimo.


text:
“Le gona wa tsaya bomorwao le bomorwadio ba ò neng ò ba mpelegetse, wa ba tlhaba gore ba nne dijo tsa tsona. A boaka jwa gago bo ne bo ise bo lekane,


text:
Le gona fa ò ntse ò dira maila a mefutafuta a gago le boaka jwa gago, ga ò gakologelwe malatsi a bonyana jwa gago jaaka ò ne ò sa ikatega, ò sa apara sepe, fa ò ntse o bidikama mo mading a gago.


text:
Wa aga thotana ya gago ya tlhabelo mo makgatlhanong otlhe a ditsela, wa fetola bontle jwa gago maila, wa paralaletsa mongwe le mongwe yo o fetang maoto, wa totisa boaka jwa gago.


text:
Le gona ò dirile boaka le Baegepeto ba ò bapileng nabo, ba ba nama e kgolo, wa godisa boaka jwa gago gore ò nkgakatse.


text:
“Ke fa ke go otlololela letsogo, ke lwa nao, ke fokotsa kabelo ya gago, ke go neela mo thateng ya bopelotshetlha jwa ba ba go tlhoileng, ya bomorwadia Bafelesita ba ba neng ba tlhajwa ke ditlhong ka ntlha ya mokgwa wa gago wa boaka.


text:
“Gape wa akafala le Baasiria, ka gonne ò ne ò ise ò kgore; wa dira boaka nabo, le gona wa se ka wa kgora.


text:
Morena Modimo o a bua o a re: “Pelo ya gago e senyegile jang ne! fa o dirile tsotlhe tseo, e bong tiro ya mosadi wa seaka se se fetang diaka tsotlhe;


text:
fa o ne o ikagela mmotwana wa gago mo makgatlhanong mangwe le mangwe a ditsela, wa dira thotana ya tlhabelo ya gago mo patlelong nngwe le nngwe. Le gona o ne o sa tshwane le seaka sepe, ka o nyaditse tuelo ya boaka.


text:
Diaka tsotlhe di rekwa ka dimpho, mme wena o reka barati botlhe ba gago ka dineo tsa gago. O a ba reka gore ba tle kwa go wena, ba tswe mo ntlheng tsotlhe go dira boaka nao.


text:
O ne o sa tshwane le basadi ba bangwe ka boaka jwa gago; o ne o sa salwe morago ke banna gore ba dire boaka nao, le e seng go fiwa tuelo ya boaka, mme wena o ntshitse tuelo ya boaka. Ke yona pharologanyo.”


text:
Morena Modimo o bua jaana a re: “E re ka o sentse tšhelete ya gago, mme ditlhong tsa gago di bipolotswe ka go akafala le barati botlhe ba gago le medimo yotlhe e e maila ya gago ya makgapha, wa ba wa tshololela medimo eo madi a bomorwao:


text:
Ruri, ke ka moo ke tla kgobokanyang barati botlhe ba gago ba o ba kgatlhileng le botlhe ba o ba ratileng mmogo le botlhe ba o ba tlhoileng. Ke tla ba kgobokanya mo ntlheng tsotlhe gore ba lwe nao, ke ba senolela bosaikatega jwa gago gore ba bone ditlhong tsotlhe tsa gago.


text:
Ke tla go atlhola jaaka go tshwanetse basadi ba ba sentseng nyalo, ba ba tsholotseng madi. Ke tla goromeletsa bogale le lefufa mo go wena gore madi a gago a tshololwe.


text:
Ke tla go neela mo diatleng tsa bone. Ba tla phoma mmotwana wa gago, ba phatlakanya dithota tsa tlhabelo tsa gago. Ba tla go apola diaparo, ba go amoga dilo tsa mokgabo, ba go tlogela o sa ikatega, o sa apara sepe.


text:
Ba tla fisa matlo a gago ka molelo, ba dirafatsa kotlo mo go wena fa pele ga matlho a basadi ba bantsi. Ke tla khutlisa boaka jwa gago jalo. Le gona ga o nke o tlhola o ntsha tuelo ya boaka.


text:
Ke tla itšhwesa pelo ka wena! – Mme morago ga moo lefufa la me le tla go tlogela; ke tla iketla, ke sa tlhole ke galefa. –


text:
E re ka o se ka wa gakologelwa malatsi a bošwa jwa gago, mme wa ntlhotlheletsa bogaleng ka dilo tsotlhe tseo, ke tla go bolaisa se o se jeleng.” Go bua Morena Modimo. “A ga o a dira boaka joo mmogo le maila otlhe a o a dirileng?


text:
“Bona, mongwe le mongwe yo o tlhabang diane o tla lebisa seane mo go wena se se reng. ‘Morwadi o tshwana le mmaagwe.’


text:
O tshwana le mmaago yo o kobileng monna wa gagwe le bana ba gagwe. O tshwana le bomorwadia-mmaago ba ba lelekileng banna ba bone le bana ba bone. Mmaalona e ne e le Mohethe. Rraalona e ne e le Moamori.


text:
“Mogoloo ke Samaria yo o agileng mo ntlheng ya la molema la gago, ene le bomorwadie; monnao yo o agileng mo ntlheng ya le le jang la gago ke Sotoma le bomorwadie.


text:
Ga o a sepela mo ditseleng tsa bone, ga o a dira maila a bone. Di ne di sa go lekane. O sentse bogolo go bone mo ditseleng tsotlhe tsa gago.”


text:
Morena Modimo o re: “Ka bophelo jwa me! Sotoma monnao, ene le bomorwadie, ruri ga ba a ka ba dira jaaka go dirile wena le bomorwadio.


text:
Bona, molato wa ga Sotoma monnao e ne e le go ikgodisa; a na le letlotlo la dijo, a iketlile, a sa tshwenyege ka sepe, ene le bomorwadie, mme a se ka a thusa mmogisegi le mohumanegi.


text:
“Le Samaria o ne a sa dire bontlhanngwe jwa maleo a gago; mme maila a gago a feta a gagwe thata. O dirile bomorwadia-mmaago basiami ka maila otlhe a gago a o a dirileng.


text:
Ka moo he, rwala kgobo ya gago wena yo o emetseng bomorwadia-mmaago ka maleo a gago. E re ka o leofile bogolo go bone, ba siame bogolo go wena. Le gona, tlhajwa ke ditlhong, o rwale nyatsego ya gago, gonne o siamisitse bomorwadia-mmaago.


text:
“Mme ke tla fetola tatlhego ya bone, tatlhego ya Sotoma le bomorwadie le tatlhego ya Samaria le bomorwadie; le gona ke tla fetola tatlhego ya gago mmogo le ya bone,


text:
gore o tle o rwale nyatsego ya gago, o tlhajwe ke ditlhong ka ntlha ya tsotlhe tse o di dirileng, go ba gomotsa.


text:
Bomorwadia-mmaago, Sotoma le bomorwadie ba tla boela mo mannong a bone a pele; le Samaria le bomorwadie ba tla boela mo mannong a bone a pele; le wena le bomorwadio lo tla boela mo mannong a lona a pele.


text:
pele go ise go bipololwe bosula jwa gago jaaka bo bipolotswe gompieno, o ise o nne kgobo ya bomorwadia Siria le ya botlhe ba ba mo tikologong ya gago le ya bomorwadia Bafelesita ba ba go nyatsang mo ntlheng tsotlhe.


text:
Gonne Morena Modimo o bua jaana o a re: “Ke tla go direla jaaka o dirile, wena yo o nyaditseng maikano ka go roba kgolagano.


text:
Mme morago ga moo ke tla gopola kgolagano e ke e dirileng nao mo malatsing a bošwa jwa gago. Ke tla dira kgolagano e e sa khutleng nao.


text:
Foo o tla gopola ditsela tsa gago, o tlhajwa ke ditlhong, fa o amogela bomorwadia-mmaago, bomogoloo le bomonnao; kana ke tla ba go naya go nna bomorwadio, mme e se ka o tshegeditse kgolagano ya gago.


text:
gore o akanye, o tlhajwe ke ditlhong, o palelwe ke go bula molomo gape ka ntlha ya ditlhong tsa gago, fa ke go itshwarela tsotlhe tse o di dirileng.” Go bua Morena Modimo.


text:
o re: ‘Morena Modimo o bua jaana o a re: Ntsu e kgolo ya diphuka tse dikgolo tse ditelele, e e nang le mafofa a mantsi a a mebalabala, ya tla kwa Lebanone, ya tsaya ntlha ya mosetere;


text:
ya kgetla ntlha ya dikalana tsa ona, ya e isa kwa lefatsheng la beng ba kgwebo, ya e baya mo motseng wa barekisi.


text:
Ya tsaya letlhogela la lefatshe la teng, ya le tlhoma mo tshimong e e jwetsweng, ya le baya fa metsing a mantsi, ya le tlhoma jaaka mogokare


text:
gore le tlhoge, e nne moweine o o anamang, mme o se ka wa golela kwa godimo; gore dikalana tsa ona di lebe kwa go yona, medi ya ona e nne ka fa tlase ga ona fela. Jaanong ya re o sena go nna moweine, wa tlhoga dikala le dikalana.


text:
“ ‘Mme gape ga bo go le ntsu e kgolo e nngwe e e nang le diphuka tse dikgolo le mafofa a mantsi. Bonang, moweine oo wa isa medi ya ona kwa go yona, wa tlhogisetsa dikala tsa ona kwa go yona gore yona e o nosetse sentle go phala ditema tse o tlhomilweng mo go tsona.


text:
Kana o ne o tlhomilwe mo tshimong e e molemo, fa metsing a mantsi gore o tlhoge dikala, o ungwe maungo, mme e nne moweine o montle.’


text:
“Jaanong he bua o re: ‘Morena Modimo o botsa jaana re: A o tla gola sentle? A ga ke re, ntsu ele e tla kumola medi ya ona, e kgaola maungo a ona gore o omelele, mme go swabe matlhare otlhe a ona a a tlhogileng, go se thuso ka letsogo le le thata le e seng ka morafe o mogolo, fa e o kumola ka medi.


text:
Bonang, o tlhomilwe. A o tla gola sentle? A ga o nke o swaba gotlhe, fa phefo ya botlhabatsatsi e o ama? A ga o nke o swabela mo ditemeng, fa o tlhogileng teng?’ ”


text:
“A ko o bue le ba losika lwa dirukhutlhi o re: ‘A ga lo lemoge gore tseo di kaya eng?’ O re: ‘Bonang, kgosi ya Babele e tlile kwa Jerusalema, ya tlosa kgosi ya teng le dikgosana tsa teng, ya di isa kwa go yona kwa Babele.


text:
Ya tsaya mongwe wa losika lwa bogosi, ya dira kgolagano nae, ya mmofa ka go mo ikanisa, ya tlosa ba bagolo ba lefatshe


text:
gore bogosi bo nne bokoa, bo se ka jwa itsosa gape; gore bo tshegetse kgolagano ya yona, e be e tlhomame jalo.


text:
Mme ene Setekia a e tsogela ka go roma barongwi ba gagwe kwa go Baegepeto gore ba mo nee dipitse le banna ba bantsi. A o tla kgona sengwe? Yo o dirileng jalo, a o tla falola? O sentse kgolagano, a o tla phologa?


text:
“ ‘Morena Modimo o bua o a re: Ka bophelo jwa me! Ruri o tla swela kwa Babele mo felong ga yona kgosi e e mo dirileng kgosi, e o tlhanogetseng ikaniso ya yona, a senya kgolagano e ba e dirileng mmogo.


text:
Farao ga a nke a mo thusa ka mephato e megolo ya batlhabani le ka bontsi jwa batho mo ntweng, fa baba ba kgobela mmu fa loboteng, fa ba aga dikago tsa tlhaselo go bolaya batho ba bantsi.


text:
Gonne o tlhanogetse maikano ka go senya kgolagano. Kana o ne a ikanne ka go e naya letsogo, mme o dirile tsotlhe tse; ga a nke a falola.


text:
“ ‘Ke ka moo Morena Modimo o buang jaana o re: Ka bophelo jwa me! Maikano a me a o a tlhanogetseng, le kgolagano ya me e o e sentseng, ke tla digela petso ya tsona mo tlhogong ya gagwe.


text:
Ke tla mo tsharololela letloa la me; o tla tshwarwa ka seru sa me. Ke tla mo isa kwa Babele, ke seka nae teng ka ntlha ya go senya boikanyo ka fa a nteofetseng ka teng.


text:
Batshabi botlhe ba gagwe ba mephato yotlhe ya gagwe ba tla wa ka tšhaka. Masalela a tla falalediwa kwa ntlheng tsotlhe. Lo tla itse fa e le nna Morena ke buileng jalo.


text:
“ ‘Morena Modimo o bua jaana o a re: “ ‘Foo ke tla kgaola kalana ka nosi mo ntlheng ya mosetere o o godileng, ke e tlhoma; ke tla kgetla letlhogela le le boleta mo dintlheng tsa matlhogela a ona, ke le tlhoma ka nosi mo thabeng e kgolo e e godileng.


text:
Ke tla le tlhoma mo thabeng e kgolo ya Iseraele gore le tlhoge dikala, le ungwe maungo, e nne mosetere o montle. Dinonyane tsotlhe tsa mafofa a mefutafuta di tla nna mo go ona, di aga mo moriting wa dikala tsa ona.


text:
Ditlhare tsotlhe tsa naga di tla itse gore nna Morena ke kokobeditse setlhare se segolo, ka godisa setlhare se sennye; ke omeleditse setlhare se se metsi, ka tlhogisa se se neng se swabile. “ ‘Nna Morena ke buile jalo; le gona ke tla dira jalo.’ ”


text:
“Lo a reng, lona ba lo tlhabang seane se sa tshotlo ka ga lefatshe la Iseraele lo a re: “ ‘Borra-bana ba jele makgela, mme meno a bana a dilega’?


text:
“Morena Modimo o a bua o a re: Ka bophelo jwa me! Ga go kitla go tlhola go nna ope mo go lona yo o tla tlhabang seane seo mo go Iseraele!


text:
Bonang, mewa yotlhe ke ya me; mowa wa rraabana ke wa me jaaka mowa wa morwawe e le wa me; mowa o o leofang ke ona o o tla swang.


text:
a sa je ditlhabelo tsa medimo kwa dithabeng, a sa tsholeletse matlho kwa medimong e e maila ya Baiseraele, a sa senye mosadi wa mongwe-ka-ene, a sa kopane le mosadi yo o bonyeng mosese, foo o tla phela;


text:
fa motho a sa gatelele ope, a busetsa yo o molato peeletso ya gagwe, a sa thukhuthe ope ka thata, a abela yo o tlala dijo tsa gagwe, a apesa yo o sa ikategang ka kobo, o tla phela;


text:
fa a sa adime ka go tsadisa, a sa amogele koketso; fa a tlosa letsogo la gagwe mo tshiamololong, a dirafatsa tshiamo le boammaaruri mo gare ga batho, o tla phela;


text:
fa a sepela ka fa ditaolong tsa me, a tshegetsa melao ya me, a dira ka boammaaruri: Ene yoo, o siame; ruri, o tla phela.” Go bua Morena Modimo.


text:
“Mme jaanong fa a tsala ngwana wa mosimane yo o setlhogo, yo o tshololang madi, a dira maleo a a boitshegang,


text:
le fa ene rraagwe a sa dira sepe sa dilo tseo; fa a bile a ja ditlhabelo tsa medimo kwa dithabeng, a senya mosadi wa mongwe-ka-ene, a o tla phela?


text:
Fa a gatelela mmogisegi le mohumanegi, a thukhutha dilo ka thata, a sa buse peeletso, a tsholeletsa matlho kwa medimong e e maila, a dira makgapha, a o tla phela?


text:
Fa a adima ka go tsadisa, a amogela koketso, a o tla phela? Nnyaya, ga a ka ke a phela! O dirile makgapha otlhe ao, ruri, o na le go swa. Molato wa go tsholola madi o tla mo wela.


text:
“Mme bonang, ene yoo o tsetse ngwana wa mosimane yo o bonang maleo otlhe a rraagwe o a dirileng; jaanong fa a boifa, a sa dire tse di ntseng jalo,


text:
a sa je ditlhabelo tsa medimo kwa dithabeng, a sa tsholeletse matlho kwa medimong e e maila ya Baiseraele, a sa senye mosadi wa mongwe-ka-ene, o tla phela;


text:
fa a sa gatelele ope, a sa amogele peeletso, a sa thukhuthe sepe ka thata, mme a abela yo o tlala dijo tsa gagwe, a apesa yo o sa ikategang ka kobo;


text:
fa a tlosa letsogo la gagwe mo tshiamololong, a sa tsadise madi, a sa amogele koketso; fa a dira ka fa melaong ya me, a sepela ka fa ditaolong tsa me: Ene yoo ga a ka ke a swa ka ntlha ya molato wa ga rraagwe. Nnyaya! Ruri, o tla phela!


text:
Mme rraagwe, e re ka a dirile tsa kgatelelo, a thukhutha morwa-rraagwe dilo ka thata, a dira tse di sa siamang mo morafeng wa ga gabo: Ruri, ene o tla swa ka ntlha ya molato wa gagwe!


text:
“Jaanong lona lo a re: ‘Ke ka ntlhaang, fa morwa a sa rwale molato wa ga rraagwe?’ Kana morwa o dirile ka tshiamo le ka molao, a tshegetsa ditaolo tsotlhe tsa me, a dira ka tsona: Ruri, o tla phela!


text:
Motho yo o leofang o tla swa. Morwa-motho ga a nke a rwala molato wa ga rraagwe. Rra-motho ga a nke a rwala molato wa ga morwawe. Tshiamo ya mosiami e tla nna serwalo sa gagwe. Boikepo jwa moikepi e tla nna morwalo wa gagwe.


text:
“Mme fa moikepi a tlhabologa, a tlogela maleo otlhe a gagwe a o a dirileng, a tshegetsa ditaolo tsa me tsotlhe, a dira ka tshiamo le ka molao: Ruri, foo o tla phela; ga a nke a swa.


text:
Ditlolo tsotlhe tsa gagwe tse o di dirileng ga a kitla a di balelwa. O tla phela ka tse di siameng tse o di dirang morago.


text:
A nka kgatlhwa ke loso lwa moikepi?” go botsa Morena Modimo. “Nnyaya, se se nkgatlhang ke fa a tlhabologa, a tlogela ditsela tsa gagwe gore a phele.


text:
“Mme fa mosiami a ka tlogela tshiamo ya gagwe, a dira tshiamololo, a dira makgapha otlhe a moikepi o a dirileng: A o tla phela? Nnyaya, tse di siameng tsotlhe tse o di dirileng, ga di kitla di gopolwa. O tla swa ka ntlha ya boikanyologo jwa gagwe jo o sentseng ka jona le ka ntlha ya boleo jwa gagwe jo o bo leofileng.


