# verses

text:
“Mme lona lo a re: ‘Tsela ya Morena ga e a siama.’ A ko lo utlwe, lona Baiseraele: A tsela ya me ga e a siama? A ga se ditsela tsa lona tse di sa siamang?


text:
Kana fa mosiami a tlogela tshiamo ya gagwe, a dira bokgopo, o tla swa ka ntlha ya moo; o tla swa ka ntlha ya tshiamololo e o e dirileng.


text:
Gape fa moikepi a tlhabologa, a tlogela boikepo jwa gagwe jo o bo dirileng, a dira ka tshiamo le ka molao, ene o tla pholosa bophelo jwa gagwe.


text:
Fa a ka ikwatlhaya, a sokologa mo ditlolong tsotlhe tsa gagwe tse o di dirileng, ruri, o tla phela; ga a nke a swa.


text:
Mme Baiseraele ba re: ‘Tsela ya Morena ga e a siama.’ A tsela ya me ga e a siama, lona Baiseraele? A ga se ditsela tsa lona tse di sa siamang?


text:
“Ka moo ke tla atlhola mongwe le mongwe wa lona Baiseraele ka fa tsamaong ya gagwe, go bua Morena Modimo. Tlhabologang tlhe, lo tlogele ditlolo tsotlhe tsa lona gore di se ka tsa lo digela mo tatlhegong.


text:
Latlhang ditlolo tsotlhe tsa lona, lo di tlose mo go lona, tse lo nteofetseng ka tsona. Itireleng pelo e ntšhwa le mowa o mošwa! Kana lo ratelang go swa, lona Baiseraele?


text:
Gonne ga ke kgatlhwe ke loso lwa yo o swang.” Go bua Morena Modimo. “Ka moo he, tlhabologang! Foo lo tla phela.


text:
o re: “ ‘Kana mmaago e ne e le tau e namagadi mo gare ga ditau; a botha mo gare ga ditawana, a godisa bana ba gagwe.


text:
A godisa mongwe wa bana ba gagwe, ya nna tawana; ya ithuta go garola se e se tshwereng, ya ja batho.


text:
Ke fa ditšhaba di e tlhabela mokgosi go e tsoma; tsa e tshwara ka gopo ya tsona; tsa e isa kwa lefatsheng la Egepeto e golegilwe.


text:
Jaanong ya re mmaayo a bona gore o letetse lefela, mme tsholofelo ya gagwe e nyelela, a tsaya yo mongwe wa bana ba gagwe, a mo dira tawana.


text:
Ya senya matlo a borena a bone, ya fetola metse ya bone marope; lefatshe le tsotlhe tse di mo go lone tsa rerega ka modumo wa yona.


text:
Ke fa ditšhaba tse di mo tikologong di e phuthegela go e tsoma, di tswa mo mafatsheng a tsona, tsa e tsharololela letloa la tsona, ya tshwarwa mo gopong ya tsona.


text:
Tsa e tsenya mo serobing ka dikgole, tsa e isa kwa kgosing ya Babele, ya ya mo kgolegelong, gore modumo wa yona o se ka wa tlhola o utlwala mo dithabeng tsa Iseraele.


text:
E rile o tsalwa, mmaago a tshwana le moweine o o tlhomilweng fa metsing; wa ungwa, wa tlhoga dikala sentle ka ntlha ya metsi a mantsi.


text:
Wa tlhoga kala e e tiileng, e e ka nnang tsamma ya bogosi; ya golela kwa godimo mo gare ga dikala; ya itshupa ka bogolo jwa yona le ka dikalana tsa yona.


text:
Mme wa kumolwa kgalefong, wa digelwa fa fatshe; phefo ya botlhabatsatsi ya o swabisa; maungo a ona a phamolwa; kala e e tiileng ya ona ya swaba, ya jewa ke molelo.


text:
Molelo wa tswa mo kaleng ya ona, wa ja dikalana tsa ona le maungo a ona; wa bo o se na kala e e tiileng go ka nna tsamma ya bogosi.’ ” Ke mokgosi wa selelo, wa ba wa nna sefela sa selelo.


text:
E rile ka ngwaga wa bosupa ka kgwedi ya botlhano ka letsatsi la lesome ga tla banna bangwe ba bagolo ba Baiseraele go botsa Morena, ba nna fatshe fa pele ga me.


text:
“Morwa-motho, bua le bagolo ba Baiseraele, o ba ree o re: ‘Morena Modimo o bua jaana a re: A lo tlile go mpotsa? Ka bophelo jwa me! Ke a gana go bodiwa ke lona,’ go bua Morena Modimo.


text:
o ba ree o re: Morena Modimo o bua jaana o a re: E rile ka letsatsi le ke tlhophileng Iseraele ka lone, ka ikanela losika lwa lelapa la ga Jakobe, ka ba ikitsise kwa lefatsheng la Egepeto, ka ba tsholeletsa seatla ka re: Ke nna Morena, Modimo wa lona!


text:
Ka ba ikanela ka letsatsi leo go ba ntsha mo lefatsheng la Egepeto le go ba isa kwa lefatsheng le ke le ba tlhaoletseng, le le elang mašwi le dinotshe, le e leng le lentle go gaisa mafatshe otlhe.


text:
Ka ba laela ka re: A mongwe le mongwe wa lona a latlhe maila a a kgatlhang matlho a gagwe! Lo se ka lwa itlatsa maswe ka medimo e e makgapha ya Baegepeto. Modimo wa lona ke nna Morena.


text:
Mme ba nkganetsa, ba gana go nkutlwa; go ne go se na ope yo o latlhang maila a a kgatlhang matlho a gagwe, le e seng go tlogela medimo e e maila ya Baegepeto. Ka ba ka re: Ke tla goromeletsa kgakalo ya me mo go bone, ke dirafatsa bogale jwa me mo go bone mo lefatsheng la Egepeto.


text:
Mme ka se ka ka dira jalo ka ntlha ya leina la me gore le se ka la nyatsega mo matlhong a ditšhaba tse ba neng ba le mo gare ga tsona, tse ke ba ikitsisitseng fa pele ga tsona ka go ba ntsha mo lefatsheng la Egepeto.


text:
Ka ba neela ditaolo tsa me, ka ba itsise ditshiamo tsa me tse motho a tshwanetseng go di dira gore a phele ka tsona.


text:
Le gona ka ba naya boSabata ba me gore e nne sesupo fa gare ga me le bone, gore ba itse fa e le nna Morena yo ke ba itshepisang.


text:
Mme Baiseraele ba nkganetsa mo sekakeng; ba ne ba sa sepele ka fa ditaolong tsa me, ba nyatsa ditshiamo tsa me tse motho a tshwanetseng go di dira gore a phele ka tsona; le boSabata ba me ba di itshepolola thata. Ka ba ka re: Ke tla goromeletsa bogale jwa me mo go bone mo sekakeng go ba nyeletsa.


text:
Mme ka se ka ka dira jalo ka ntlha ya leina la me gore le se ka la nyatsega fa pele ga ditšhaba tse ke ba hudusitseng mo matlhong a tsone.


text:
Le gona ka ba tsholeletsa seatla mo sekakeng gore ke se ba ise kwa lefatsheng le ke le ba neileng, le le elang mašwi le dinotshe, le e leng le lentle go gaisa mafatshe aotlhe.


text:
Ke ka gore ba ne ba nyatsa ditshiamo tsa me, ba sa sepele ka fa ditaolong tsa me, ba itshepolola boSabata ba me. Gonne dipelo tsa bone di ne di sala medimo e e maila ya bone morago.


text:
Ka laela bana ba bone mo sekakeng ka re: Lo se ka lwa sepela ka fa tlwaelong ya borraeno, le e seng go tshegetsa mekgwa ya bone; se itlatseng maswe ka medimo e e maila ya bone!


text:
Ke nna Morena, Modimo wa lona. Sepelang ka fa ditaolong tsa me, lo tshegetse ditshiamo tsa me; di diriseng.


text:
Itshepiseng boSabata ba me gore e nne sesupo fa gare ga me le lona, gore lo itse fa ke le Morena, Modimo wa lona.


text:
“ ‘Mme bana ba nkganetsa, ba sa sepele ka fa ditaolong tsa me, ba sa tshegetse ditshiamo tsa me gore ba di dirafatse tse motho a tshwanetseng go di dirisa gore a phele ka tsona. Ba itshepolola boSabata ba me. Ka ba ka re: Ke tla goromeletsa kgalefo ya me mo go bone gore ke dirafatse bogale jwa me mo go bone mo sekakeng.


text:
Mme ka busa letsogo, ka se ka ka dira jalo ka ntlha ya leina la me gore le se ka la nyatsega mo matlhong a ditšhaba tse ke ba hudusitseng mo matlhong a tsona.


text:
Fela ka ba tsholeletsa letsogo mo sekakeng, ka ikana ka re, ke tla ba falaletsa kwa ditšhabeng, ke ba phatlalaletsa kwa mafatsheng.


text:
Ka gonne ba ne ba sa dire ka fa melaong ya me, ba nyatsa ditaolo tsa me, ba itshepolola boSabata ba me; matlho a bone a latela medimo e e maila ya borraabo.


text:
Ka ba lesa go itshekologa ka ditshupelo tsa bone, fa ba fisa bana botlhe ba ba tsetsweng pele, gore ke tle ke ba rere, ba tle ba itse gore ke nna Morena.’


text:
“Ka moo wena morwa-motho, bua le Baiseraele, ò ba ree ò re: ‘Morena Modimo o bua jaana a re: E bile borraeno ba ntshotlile ka go senya boikanyo le go ikepa mo go nna.


text:
E rile ke sena go ba fitlhisa mo lefatsheng le ke le ba ikanetseng go le ba naya, ba leba mmoto mongwe le mongwe o o godileng le setlhare sengwe le sengwe se se tletseng matlhare, ba tlhaba ditlhabelo tsa bone teng, ba ntsha ditshupelo tsa bone teng tse di nthumolang; ba fisa maswalo teng a a nkgang monate, ba tshela ditshupelo tsa dino teng.


text:
Ka ba botsa ka re: Thota ele kwa lo a tleng lo ye teng ke ya eng?’ ” Leina la yona e sa ntse e le “Thota ya tlhabelo” go fitlhelela kajeno.


text:
“Ka moo he, raya Baiseraele ò re: ‘Morena Modimo o botsa jaana o a re: A lo ikgotlela ka mekgwa ya borraeno? A lo akafala ka go latela maila a medimo ya bone?


text:
Kana lo ikgotlela ka go isetsa medimo yotlhe e e maila ya lona ditshupelo, le ka go e fisetsa bana ba lona ka molelo go fitlhelela kajeno. Jaanong a nka bodiwa ke lona, lona Baiseraele? Ka bophelo jwa me! Ga nka ke ka dumela go bodiwa ke lona!’ Go bua Morena Modimo.


text:
‘Mme tse lo di akantseng mo moweng ga di ka ke tsa dirafala ka gope, fa lo re: A re etseng baheitane le merafe ya mafatshe, ka go rapela dikota le mafika!’


text:
“Morena Modimo o bua jaana o a re: ‘Ka bophelo jwa me! Ke tla lo laola ka seatla se se tiileng le ka letsogo le le otlologileng le ka kgakalo e e goromeditsweng.


text:
Ke tla lo ntsha mo merafeng, ke lo phutha mo mafatsheng kwa lo falaleditsweng teng, ka seatla se se thata le ka letsogo le le otlologileng le ka kgakalo e e goromeditsweng.


text:
Ke tla lo sekisa jaaka nkile ka seka le borraeno mo sekakeng sa lefatshe la Egepeto.’ Go bua Morena Modimo.


text:
Ba e leng dirukhutlhi, ba ba ikepileng mo go nna, ke tla ba tlhaola mo go lona, ke ba ntsha mo lefatsheng la boeng jwa bone, mme ga ba ka ke ba fitlha kwa nageng ya Iseraele. Foo lo tla itse gore Morena ke nna.’


text:
“Morena Modimo o bua jaana o a re: ‘Lona Baiseraele, lo ka nna lo a tsamaya gore mongwe le mongwe a direle medimo e e maila ya gagwe. Mme morago lo tla nkutlwa tota, lo sa tlhole lo ka itshepolola leina le le boitshepo la me ka ditshupelo tsa lona le ka medimo e e maila ya lona.’


text:
Gonne Morena Modimo o bua jaana o a re: ‘Baiseraele botlhe fela ba tla ntirela mo thabeng e e boitshepo ya me, mo thabeng e e kwa godimo ya Iseraele; teng mo lefatsheng lele ke tla kgatlhwa ke bone. Makgetho a lona le dineo tsa lona tsa letlhafula le ditshupelo tsotlhe tsa lona ke tla di batla teng.


text:
Ke tla lo itumelela jaaka lonko lo lo monate, mogang ke lo ntshang mo merafeng, ke lo phutha mo mafatsheng a lo falaleditsweng kwa go ona; ke tla itshupa mo go lona ke le Moitshepi mo matlhong a ditšhaba.


text:
Foo lo tla itse gore ke nna Morena, mogang ke lo isang kwa nageng ya Iseraele, kwa lefatsheng le ke ikanetseng borraeno go le ba naya.


text:
Teng kwa lo tla gopola ditsela tsa lona le ditiro tsa lona tsotlhe tse lo itshekologileng ka tsona; lo tla inyatsa ka losi ka ntlha ya masula aotlhe a lo a dirileng.


text:
Foo lo tla itse fa ke le Morena, motlhang ke lo direlang jalo ka ntlha ya leina la me, e seng se se tshwanetseng ditsela tse di bosula tsa lona le ditiro tse di senyegileng tsa lona, lona Baiseraele.’ Morena Modimo o buile jalo.”


text:
“Morwa-motho, lebisa sefatlhego sa gago kwa borwa, o rerele borwa, o bolelele pele ka ga sekgwa sa naga ya teng.


text:
Raya sekgwa sa borwa o re: ‘Utlwa Lefoko la Morena! Morena Modimo o bua jaana o a re: Bona, ke tla tshuba molelo mo go wena o o tla fisang ditlhare tsotlhe mo go wena tse di metsi le tse di omeletseng. Kgabo e e tukang ga e nke e tima; difatlhego tsotlhe di tla šwa ka yona go tswa kwa borwa go ya kwa bokone.


text:
Ka fetola ka re: “Ao, Morena Modimo! Ba bua ka ga me ba re: ‘Ene yo a ga a bue fela tse di sa utlwaleng?’ ”


text:
“Morwa-motho, lebisa sefatlhego sa gago kwa Jerusalema, o rerele Felo-fa-go-Boitshepo, o bolelele pele ka ga naga ya Iseraele.


text:
Raya naga ya Iseraele o re: ‘Morena o bua jaana a re: Bona, ke tla lwa nao, ke somola tšhaka ya me mo kgatleng ya yona, ke nyeletsa basiami le baikepi mo go wena.


text:
Jaanong e re ka ke rata go nyeletsa basiami le baikepi mo go wena, tšhaka ya me e tla somoga mo kgatleng ya yona go bolaya batho botlhe go tswa kwa borwa go ya kwa bokone.


text:
Batho botlhe ba tla lemoga fa e le nna Morena ke somotseng tšhaka ya me mo kgatleng ya yona; ga e nke e tlhola e somelwa.’


text:
Jaanong morwa motho, fa ba go botsa ba re: ‘Ke ka ntlhaang, fa o fegelwa jalo?’ o ba ree o re: ‘Ke ka ntlha ya kitsiso.’ Fa go dirafala, go tla tlhoboga dipelo tsotlhe, go repa mabogo otlhe, go solofologa mewa yotlhe, go koafala mangole otlhe jaaka metsi. Bonang, go e tla, go a dirafala, go bua Morena Modimo.”


text:
“Morwa-motho, rera o re: ‘Morena o bua jaana a re: “ ‘Tšhaka, tšhaka e looditswe, e bile e gotlhilwe!


text:
E looditswe gore e bolae thata; e gotlhilwe gore e phatsime jaaka tladi. Re ka itumela jang? Morwaaka, o nyaditse thupa le kgakololo nngwe le nngwe.


text:
A e neela go gotlhiwa le go tshwarwa ka seatla; tšhaka e looditswe, e gotlhilwe gore e neelwe mo seatleng sa mmolai.


text:
Goa, o bokolele, wena morwa-motho, gonne e tla bolaya morafe wa me le dikgosana tsotlhe tsa Iseraele; di neetswe mo tšhakeng mmogo le morafe wa me. Ka moo o itshware seledu.


text:
“Wena morwa-motho, rera o ope diatla: Tšhaka e tla tla gabedi gongwe gararo; ke tšhaka ya baheitane, ke tšhaka ya moheitane yo mogolo e e ba dikanyetsang


text:
gore dipelo di tlhoboge, mme babolawi e nne ba bantsi mo dikgorong tsotlhe tsa bone. Ke rometse polao ya tšhaka. Ijoo! E dirilwe jaaka tladi; e looditswe gore e bolae.


text:
Wena tšhaka, rema mo ntlheng ya le le jang, ò tlhasele, ò be ò reme mo ntlheng ya la molema, kwa bogale jwa gago bo laetsweng teng.


text:
“Wena morwa-motho, thala ditsela di le pedi tse di tswang mo lefatsheng le le lengwe ka bobedi jwa tsona gore tšhaka ya kgosi ya Babele e tle ka tsona. Le gona tlhoma mosupa-tsela, fa ditsela di kgaoganang teng, o o supang metse kwa di yang teng,


text:
Gonne kgosi ya Babele e eme kwa makgaoganong a ditsela, fa ditsela tse pedi di simologang teng go batla lesedi ka boitseanape. E kgotlokgotsa metsu, e botsa ditaola, e laola ka sebete sa setlhabelo.


text:
Jaanong e tshwere tengwa ka seatla se se jang e e supileng Jerusalema gore batlhabani ba atlhame go tlhaba mokgosi, ba tlhatlose mantswe go biletsa tlhabanong, ba emise dithula-lobota go tlhasela dikgoro, ba kgobokanyetse mmu fa loboteng, ba age dikago tsa tlhaselo.


text:
Mme ba Jerusalema ba ba ikanang maikano, ba tloge ba a senye, ba tla re: ‘Ke tengwa e e maaka.’ Fela Modimo o gopola molato wa bone gore ba tle ba tshwarwe.


text:
Ke ka moo Morena Modimo o buang jaana o re: ‘Lo tla tshwarwa, ka lo gopolwa; lo nkgopotsa molato wa lona ka maleo a lona a a bonalang, mme dibe tsa lona di bonwa mo ditirong tsotlhe tsa lona.


text:
“ ‘Wena kgosi ya Iseraele, yo o leng moikepi le mosenyi, letsatsi la gago la petso ya bofelo le tlile.


text:
Morena Modimo o bua jaana o a re: Tlosa tlhoro ya borena, rola serwalo sa bogosi. Tseo ga se tsa sepe. A go godisiwe tse di kwa tlase! A go kokobediwe tse di godileng!


text:
Motse ke tla o fetola dithotobolo fela. A tatlhego ya ona wee! O tla nna jalo go fitlhelela go tle ene yo o nang le tshwanelo, yo ke tla o mo neelang.’


text:
“Wena morwa-motho, rera o re: ‘Morena Modimo o bua jaana ka ga Baamone le go kgoba ga bone! O re: “ ‘Tšhaka e somotswe, tšhaka e gotlhetswe polao gore e phatsime jaaka tladi.


text:
“ ‘Baitseanape ba lo bonela pono ya tsietso, ba lo dupela maaka – e le go e baya mo melaleng ya baikepi ba e leng baheitane; letsatsi la bone la petso ya bofelo le tlile.


text:
“ ‘Wena Amone, somela tšhaka mo kgatleng ya yona. Ke tla go atlhola mo felong fa o tlhodilweng teng mo lefatsheng la tlhago ya gago.


text:
Ke tla goromeletsa kgalefo ya me mo go wena; ke go budulela molelo wa bogale jwa me; ke go neela mo diatleng tsa banna ba ba setlhogo, ba e leng bagale ba go senya.


text:
O tla nna dijo tsa molelo. Madi a gago a tla tshololelwa mo lefatsheng. Ga o kitla o gopolwa, gonne nna Morena ke buile jalo.’ ”


text:
“Wena morwa-motho, a o tla sekisa, a o tla atlhola motse o o tsholotseng madi? O bolelela maleo otlhe a ona


text:
o re: ‘Morena Modimo o bua jaana a re: A tatlhego ya motse wee, o nako ya ona e tlang, ka o tsholola madi mo gare ga ona, le ka o itiretse medimo e e maila go oketsa molato le go itshekologa.


text:
O ithwesitse molato ka madi a o a tsholotseng; o itshekologile ka medimo e e maila e o e dirileng. O atameditse malatsi a gago, ga fitlha dinyaga tsa gago tsa petso. Ke ka moo ke go dirang monyatsegi mo ditšhabeng le mosotlegi mo mafatsheng aotlhe.


text:
Merafe e e gaufi nao le e e kgakala nao e tla go sotla, wena yo o leina le maswe, yo o tletseng pheretlhego.


text:
Bonang, dikgosana tsa Iseraele tse di mo go wena, nngwe le nngwe e ikgantsha ka letsogo la yona, gore di tsholole madi.


text:
Rra-motho le mma-motho ba nyatsega kwa ga eno. Moeng o a gatelelwa koo. Lesiela le motlholagadi ba patikwa mo go wena.


text:
Go na le banna mo go wena ba ba tshololang madi ka go pateletsa batho; ba ga eno ba ja ditlhabelo kwa dithabeng, ba dirile boaka mo gare ga gago.


text:
Ba bipolotse bosaikatega jwa rra-motho mo go wena. Ba nna le mosadi yo o itshekologileng ka mosese mo go wena.


text:
Kwa ga eno mongwe o dira tse di maila le mosadi wa mongwe-ka-ene; yo mongwe o tlatsa ngwetsi wa gagwe maswe ka boaka; yo mongwe o senya kgaitsadie, e leng morwadia-rraagwe.


text:
Kwa ga eno ba amogela thelesetso gore ba tsholole madi; o tsadisa madi, o amogela koketso; o gatelela mongwe-ka-wena ka kgwebo ya tshiamololo, mme nna o ntebetse.’ Go bua Morena Modimo.


text:
“ ‘Bona, ke tsholeditse letsogo ka ntlha ya kgwebo ya tshiamololo e o e dirileng, le ka ntlha ya molato wa madi o o mo go wena.


text:
A pelo ya gago e tla itshoka, a diatla tsa gago di tla nna thata ka malatsi a ke tla go betsang ka ona? Nna Morena ke buile jalo, le gona ke tla dirafatsa.


text:
Ke tla go falaletsa kwa ditšhabeng, ke go phatlalaletsa kwa mafatsheng gore ke khutlise ditiro tse di maswe tsa gago, ke di tlose mo go wena.


text:
O tla bo o itshepolotswe ka molato wa gago mo matlhong a ditšhaba; o tla itse gore ke nna Morena.’ ”


text:
“Morwa-motho, Baiseraele ba mphetogetse manyela; bone botlhe ke kgotlho le thini le tshipi le lota tse di mo leisong la moubo, ke manyela a selefera.”


text:
Ke ka moo Morena Modimo o buang jaana o re: “Bonang, e re ka lo fetogile manyela lotlhe, ke tla lo kgobokanyetsa mo teng ga Jerusalema.


text:
Ke tla lo kgobokanya, ke lo tsenya mo molelong wa bogale jwa me, wa kgalefo ya me, ke lo gakolosa, jaaka go tsenngwa selefera le kgotlho le tshipi le llota le thini mo leisong le le gakolosang, gore go ubelwe molelo mo go tsona, di tlhaolosiwe.


text:
Lo tla tlhaolosiwa mo motseng jaaka go tlhaolosiwa selefera mo leisong la moubo, lo tle lo itse gore nna Morena ke lo goromeleditse bogale jwa me.”


text:
“Morwa-motho, raya lefatshe la Juta ò re: ‘O lefatshe le le sa tlhatswiwang; ga ò a nelwa ke pula ka letsatsi la bogale.


text:
Go na le borukhutlhi jwa barena mo go lone: Ba ja maphelo a batho, ba thukhutha mahumo le tse di tlhwatlhwa-kgolo, ba ntsifatsa batlholagadi mo go lone jaaka tau e e dumang, fa e garola phologolo.


text:
Baperesiti ba teng ba fetotse molao wa me ka thata, ba itshepolola tse di boitshepo tsa me, ba sa farologanye tse di boitshepo le tse di seng boitshepo, ba sa rute pharologanyo ya tse di sa itshekang le tse di itshekileng, ba budulalela boSabata ba me. Mme ke nyatsegile jalo mo go bone.


text:
Dikgosana tsa teng di mo gare ga lone jaaka diphiri tse di garolang phologolo gore di tsholole madi, di bolae batho gore di bone khumo ka kgwebo ya tshiamololo.


text:
Baporofeti ba teng ba ba taka ka motako wa maaka ka go bona dipono tsa tsietso le ka go ba bolelela boitseanape jwa maaka. Ba bua ba re: “Morena Modimo o bua jaana le jaana,” mme Morena a sa re jalo.


text:
Le ba e leng batho fela ba lefatshe ba a gatelela, ba thukhutha dilo; ba patika mmogisegi le mohumanegi; ba gatelela moeng go se na tshiamo.


text:
Ke batlile monna mo go bone yo o ka agang lobota le go emela lefatshe mo phatlheng ya lobota fa pele ga me gore ke se ka ka le senya, ka mo tlhoka.


text:
Ka moo ka goromeletsa bogale jwa me mo go bone, ka ba nyeletsa ka molelo wa kgalefo ya me; ka ba beletsa tsamao ya bone.’ ” Morena Modimo o buile jalo.


text:
Ba kile ba akafala kwa Egepeto, ba dira boaka ba sa le bašwa; mabele a bone a fopholwa teng; ba apaapiwa mebele ya bone ya bokgarebe gona.


text:
Leina la yo mogolo e ne e le Ohola, la ga monnawe e le Ohodiba. Ba nna ba me, ba belega bomorwa le bomorwadi. Ohola ke leina la Samaria. Ohodiba ke leina la Jerusalema.


text:
Mme Ohola a akafala a ntse a le mo taolong ya me, a tukela barati ba gagwe ka lorato, e bong Baasiria ba e leng bagale,


text:
ba ba neng ba apere bobududu jo bontle, e le balaodi le dikgosana; botlhe e le makau a a rategang, e le bapalami ba dipitse.


text:
A ineela mo go bone, a dira boaka le Baasiria botlhe ba ba tlhophilweng; mme mo go botlhe ba a ba eletsang, a ikgotlela ka medimo yotlhe e e maila ya bone.


text:
Le gona ga a ka a tlogela go akafala ga gagwe le Baegepeto, gonne ba ne ba mo sentse a sa le mošwa; ba apaapa mmele wa gagwe wa bokgarebe, ba goromeletsa boaka jwa bone mo go ene.


text:
Ka moo ka mo neela mo diatleng tsa barati ba gagwe, mo diatleng tsa Baasiria ba o neng a ba tukela ka lorato.


text:
Bone ba bipolola bosaikatega jwa gagwe, ba tlosa bomorwawe le bomorwadie, ene ba mmolaya ka tšhaka, a fetoga theregiso mo basading; ba dirafatsa katlholo jalo mo go ene ka petso.


text:
“Jaanong le fa monnawe Ohodiba a bona tseo, ene a mo feta ka go tuka keletsong ya gagwe. Boaka jwa gagwe bo ne bo feta boaka jwa ga mogolowe.


text:
A tukela Baasiria ka lorato, e bong balaodi le dikgosana le bagale ba ba apereng bontle, le bapalami ba dipitse, botlhe e le makau a a rategang.


text:
“Mme Ohodiba a tswelela pele ka boaka jwa gagwe: A bona banna ba tshwantshitswe mo loboteng, e le ditshwantsho tsa Bakalatea, di dirilwe ka letsoku;


text:
ba tlamilwe letheka ka moitlamo, ba rwele dikola tse di lepeletseng mo ditlhogong tsa bone; ba lebega botlhe jaaka balaodi, e le ditshwantsho tsa ba Babele ba ba tsaletsweng mo lefatsheng la Kalatea.


text:
Ke fa ba Babele ba tla kwa go ene mo marobalong a go ratana, ba mo kgotlela ka boaka jwa bone; mme ya re a sena go kgotlelwa ke bone, a tenwa ke bone.


text:
Ya re a sena go bonatsa boaka jwa gagwe le go bipolola bosaikatega jwa gagwe, a ntena jaaka mogolowe a ntenne.


text:
Mme ene a totisa boaka jwa gagwe ka go gakologelwa malatsi a bokgarebe jwa gagwe, fa a akafala kwa lefatsheng la Egepeto.


text:
A tukela barati ba gagwe ka keletso, ba nama ya bone e leng nama ya diesele, ba madi a bone e leng madi a dipitse.


text:
Wena Ohodiba, o ne o tlhologelelwa boaka jwa bokgarebe jwa gago jale fa Baegepeto ba apaapa mmele wa gago ka ntlha ya mabele a bokgarebe jwa gago.


text:
“Wena Ohodiba, ke ka moo Morena Modimo o buang jaana o re: ‘Bona, ke tla tlhotlheletsa barati ba gago gore ba go galefele, bone bao ba ba go tenneng; ke tla ba tlisa kwa go wena ba tswa mo ntlheng tsotlhe;


text:
e leng ba Babele le Bakalatea botlhe ba kwa Phekote le kwa Šoa le kwa Kgoa; Baasiria botlhe ba na nabo, e le makau a a rategang; botlhe e le balaodi le dikgosana le baeteledipele le batlotlegi le bapalami ba dipitse.


text:
Ba tla tla, ba go tlhasela ba na le bontsi jwa dikoloi le jwa maotwana le masomo a merafe; ba tla go lwantsha mo ntlheng tsotlhe ba na le thebe le thejana le kuana ya tlhabano. Kgang e e sekwang ke tla e baya fa pele ga bone, gore ba go atlhole ka fa melaong ya bone.


text:
Ke tla lwa nao ka lefufa la me; ba tla go direla ka kgakalo, ba go kgaola dinko le ditsebe. Masalela a gago a tla wa ka tšhaka. Ba tla tlosa bomorwao le bomorwadio. Masalela a gago a tla fisiwa ka molelo.


text:
Tsamao ya gago e e tlhabisang ditlhong le boaka jwa gago tse di tswang kwa lefatsheng la Egepeto ke tla di khutlisa, ke di tlosa mo go wena. Ga o nke o tlhola o gopola Baegepeto le e seng go ba tsholeletsa matlho.’


text:
“Gonne Morena Modimo o bua jaana o a re: ‘Bona, ke tla go neela mo diatleng tsa ba ò ba tlhoileng, mo diatleng tsa ba ba go tenneng.


text:
Ba tla go direla ka letlhoo, ba thopa tsotlhe tse o di itiretseng, ba go tlogela ò sa ikatega, ò sa apara sepe. Ditlhong tsa boaka jwa gago di tla senolwa. Kgokafalo ya gago le boaka jwa gago


text:
di go diretse tseo; gonne ò setse baheitane morago ka go akafala nabo, wa ikgotlela ka medimo e e maila ya bone.


text:
“Morena Modimo o bua jaana o a re: ‘O tshwanetse go nwa senwelo sa ga mogoloo se se boteng, se se atlhameng, se se tletseng tse dintsi – ò tla tshegwa, ò sotlwa.


text:
O tla tlala botagwa le selelo. Senwelo sa ga mogoloo Samaria ke senwelo sa theregiso se se boitshegang.


text:
“ ‘O tla se nwa, ò se minolosa, ò phura dipeana tsa sona, ò ikgagola mabele. “ ‘Gonne ke buile jalo.’ Go bua Morena Modimo.


text:
“Ke ka moo Morena Modimo o buang jaana o re: E re ka ò ntebetse, wa nkhularela, le wena o tla rwala petso ya bolotsana jwa gago le ya boaka jwa gago.”


text:
Gonne ba sentse nyalo, madi a mo diatleng tsa bone. Ba sentse nyalo ka medimo e e maila ya bone, ba e fiseditse bana ba ba ba ntsaletseng, ba ba dira dijo tsa yona.


text:
E bile ba nteofetse ka tse dingwe: Ba itshekolotse Felo-fa-go-Boitshepo ga me ka letsatsi la teng ba itshepolola boSabata ba me.


text:
E ne e a tle e re fa ba sena go tlhabela medimo e e maila ya bone bana ba bone, ba fete ba tsene mo Felong-fa-go-Boitshepo ga me ka letsatsi lone leo go go itshepolola. Bonang, ba dirile jalo mo Ntlong ya me.


text:
“Le gona ba romile kwa banneng ba ba tswang kwa kgakala; fa morongwi a sena go rongwa kwa go bone, ba tla. Jaanong wena wa tlhapa, wa iphotla sefatlhego, wa apara tsa mekgabo ka ntlha ya bone.


text:
Wa nna mo bolaong jo bontle, lobati lwa bojelo lo lo baakantsweng lo le fa pele ga gago. Maswalo a me le lookwane lwa me o ne o di beile mo go lone.


text:
Ga utlwala tlhodio ya ba ba tlhapetsweng mo go ene Ohodiba. Matagwa a a tswang kwa nageng a tlisiwa kwa banneng ba ba tswang mo bontsing jwa batho. Banna bao ba rwesa basadi mefitshana mo mabogong le dirwalo tse di galalelang mo ditlhogong.


text:
Mme ba tsena mo go ene, jaaka go tsenwa kwa mosading wa seaka; ba kopana jalo le Ohola le Ohodiba go dira tse di tlhabisang ditlhong.


text:
Mme banna ba ba siameng ba tla ba atlhola jaaka go tshwanetse basadi ba ba sentseng nyalo, le jaaka go tshwanetse basadi ba ba tsholotseng madi. Ka gonne ba sentse nyalo; e bile madi a mo diatleng tsa bone.”


text:
Gonne Morena Modimo o bua jaana o a re: “A ba epelwe pitso ya merafe gore ba direlwe ka setlhogo, ba thukhuthwe dilo.


text:
Ba pitso ba tla ba kgobotletsa ka majwe, ba ba remaganya ka ditšhaka tsa bone, ba bolaya bomorwaa-bone le bomorwadia-bone, ba fisa matlo a bone ka molelo.


text:
Tiro tse di tlhabisang ditlhong ke tla di khutlisa jalo mo lefatsheng gore basadi botlhe ba boifisiwe gore ba se ka ba dira boaka jaaka bone.


text:
Ke tla lo beletsa ditiro tse di tlhabisang ditlhong tsa lona; lo tla rwala maleo a go leofa ka medimo e e maila ya lona gore lo tle lo itse, fa e le nna Morena Modimo.”


text:
Ka ngwaga wa robongwe ka kgwedi ya lesome ka letsatsi la lesome Lefoko la Morena la tla kwa go nna la re:


text:
“Morwa-motho, ikwalele leina la letsatsi, la letsatsi lone le la kajeno. Kgosi ya Babele e tlhasetse Jerusalema ka letsatsi lone le.


text:
Mme ba losika lwa dirukhutlhi ò ba bolelele setshwantsho, ò ba ree ò re: ‘Morena Modimo o bua jaana o a re: “ ‘Tlhatlega pitsa, e tlhatlege; ò be ò e tlhadie.


text:
Tsenya dinama mo go yona; dinama tsotlhe tse di bonolo tsa dirope le tsa mabogo; e tlatse marapo a a tlhophilweng.


text:
Tsaya nku e e tlhaotsweng ya letsomane, o tshube dikgong fa tlase ga pitsa. Apaya dinama tsa yona mmogo le marapo.’ ”


text:
Ka moo Morena Modimo o bua jaana o a re: “A tatlhego wee ya motse wa go tsholola madi, ya pitsa e marale a leng mo go yona, e marale a sa tlogeng mo go yona. Ntsha dinama, nngwe ka nngwe fela. Ga di tlhamelwe tengwa.


text:
Gonne madi a motse a sa le mo go ona; o a tshololetse mo lefikeng le le borethe; ga o a a tshololela fa fatshe, go a tshelela ka mmu.


text:
Madi a o a tsholotseng ke a beile mo lefikeng le le borethe gore a se ka a bipega, mme a tsose bogale jwa me, a dirafatse pusoloso.”


text:
Ke ka moo Morena Modimo o buang jaana o re: “A tatlhego wee ya motse wa go tsholola madi. Le nna ke tla kgobokanya mokoa wa dikgong.


text:
Jaanong tlhatlega pitsa mo magaleng a teng, e se na sepe, gore e nne bolelo, kgotlho ya yona e butswe, ditshila tse di mo go yona di gakologe, morodu o nyelele.


text:
Mme matsapa aotlhe ke lefela: Morodu o montsi wa yona ga o tlosiwe ka molelo. Morodu wa yona o a pala.


text:
E re ka ò ikgotletse ka tiro e e tlhabisang ditlhong, le ka ke go tlhapisitse, mme wa se ka wa itsheka, ka moo ga o kitla ò tlhola ò itsheka go fitlhelela ke dirafatse bogale jwa me mo go wena.


text:
Nna Morena ke buile jalo. Go e tla, ke tla dira jalo, ke sa tlhokomologe sepe, ke sa tlhomoge pelo, ke sa utlwele sepe botlhoko. Ke tla go atlhola ka fa ditirong tsa gago.” Morena Modimo o a re jalo.


text:
“Morwa-motho, bona, ke tla tlosa mosadi yo o kgatlhang matlho a gago ka loso lwa tshoganyetso. Mme ò se hutsafale, ò se lele, ò se tsholole dikeledi;


text:
ò fegelwe ka tidimalo; ò se ka wa direla moswi wa gago khutsafalelo. Rwala kuane, ò be ò rwale ditlhako mo dinaong. Se ipipe ditedu. Se je bogobe jwa mogoga.”


text:
Ka tsoga ka bua le morafe mo mosong, mme mantsiboana mosadi wa me a swa. Jaanong ka moso ka dira jaaka ke laetswe.


text:
Ke fa batho ba mpotsa ba re: “A ga ò ka ke wa re bolelela gore tseo di re kaela eng, fa ò dira jalo?”


text:
Bolelela Baiseraele ò re: ‘Morena Modimo o bua jaana o a re: Bonang, ke tla itshepolola Felo-fa-go-Boitshepo ga me, fa e leng boikgantsho jwa thata ya lona le kgatlhego ya matlho a lona le tlhologelelo ya dipelo tsa lona. Mme bomorwaa-lona le bomorwadia-lona ba lo ba tlogetseng ba tla wa ka tšhaka.


text:
Lo tla bo lo rwele dikuane mo ditlhogong le ditlhako mo dinaong, lo sa hutsafale, lo sa lele, mme lo tla tlhorega ka maleo a lona, mongwe le mongwe a hutsafalela mo go yo mongwe.


text:
Hesekiele o tla nna sekao mo go lona; mogang go dirafalang, lo tla dira fela jaaka a dirile. Foo lo tla itse gore ke nna Morena Modimo.’


text:
“Mme wena morwa-motho, ruri, e tla re ka letsatsi le ke tlosang phemelo mo go bone le mokgabo o ba o itumelelang le kgatlhego ya matlho a bone le tlhologelelo ya dipelo tsa bone le bomorwaa-bone le bomorwadia-bone;


text:
Ka letsatsi leo ò tla bofologa loleme, ò bua le mofalodi, ò sa tlhole ò didimala; ò tla nna sekao mo go bone. Ba tla itse gore ke nna Morena.”


text:
O ree Baamone ò re: ‘Utlwang Lefoko la Morena Modimo! Morena Modimo o bua jaana o a re: E re ka lo kuile lwa re: Ahee! ka ga Felo-fa-go-Boitshepo ga me fa go itshepololwa, le ka ga lefatshe la Iseraele fa le fetolwa sekaka, le ka ga Bajuta fa ba ya mo botshwarong:


text:
Ka moo, bonang, ke tla lo neela ba botlhabatsatsi gore ba lo rue, ba tlhome mathibelelo a bone mo go lona, ba age meago ya bone mo go lona; bone ba tla ja maungo a lona, ba nwa mašwi a lona.


text:
Ke tla fetola Raba mafulo a dikammele le metse ya Baamone mabotho a matsomane, gore lo itse, fa ke le Morena.’ ”


text:
Gonne Morena Modimo o bua jaana o a re: “E re ka lo opile diatla, lwa tiba ka dinao, lwa tshega lefatshe la Iseraele ka nyatso yotlhe ya dipelo tsa lona:


text:
Ka moo, bonang, ke tla lo tsholeletsa letsogo, ke laolela ditšhaba gore di lo thope; ke tla lo tlosa mo merafeng, ke lo nyeletsa mo mafatsheng, ke lo fedisa gore lo itse fa ke le Morena.”


text:
Morena Modimo o bua jaana o a re: “E re ka Bamoabe le ba kwa Seire ba bua ba re: ‘Bonang, Bajuta ba tshwana le baheitane botlhe!’


text:
ka moo, bonang, ke tla tlosa metse e e mo mefapheng ya dithaba tsa Bamoabe, metse yotlhe ya bone e lefatshe le kgabileng ka yona, e bong Bethe-Ješimothe le Baale-Meone le Khiriathaime.


text:
Lefatshe la Bamoabe ke tla le neela ba botlhabatsatsi mmogo le la Baamone gore ba le rue, mme le lebalwe mo merafeng.


text:
Morena Modimo o bua jaana o a re: “E re ka Baetomo ba dirile tsa go ipusolosetsa mo Bajuteng, ba itsenya mo molatong o mogolo, ba itefetsa mo go bone,


text:
ke ka moo Morena Modimo o buang jaana o re: ‘Ke tla tsholeletsa lefatshe la Etomo letsogo, ke nyeletsa batho le diruiwa mo go lone, ke le fetola sekaka; ba tla wa ka tšhaka go tswa kwa Themane go ya go fitlha kwa Detane.


text:
Ke tla dirafatsa pusoloso ya me mo go Baetomo ka diatla tsa Baiseraele, morafe wa me. Bone ba tla direla Baetomo ka fa bogaleng jwa me le ka fa kgakalong ya me gore ba lemoge pusoloso ya me.’ ” Go bua Morena Modimo.


text:
Morena Modimo o bua jaana o a re: “E re ka Bafelesita ba dirile tsa pusoloso, ba itefetsa ka nyatso ya pelo, e le go senya fela ka letlhoo le le sa khutleng,


text:
ka moo Morena Modimo o bua jaana o a re: ‘Bonang, ke tla tsholeletsa Bafelesita letsogo, ke nyeletsa Bakerethi, ke fedisa masalela a a fa losing lwa lewatle.


text:
Ke tla ba dirafaletsa dipusoloso tse dikgolo ka dikotlo tse di bogale gore ba tle ba itse fa ke le Morena, mogang ke digelang pusoloso ya me mo go bone.’ ”


text:
“Morwa-motho, e re ka ba Tiro ba buile ka ga Jerusalema ba re: ‘Ahee! Morekisi yo mogolo mo merafeng o pšhwetlakantswe, jaanong khumo ya yo o sentsweng e tla tla kwa go rona.’


text:
“Ke ka moo Morena Modimo o buang jaana o re: ‘Bona, Tiro, ke tla lwa nao, ke bolotsa ditšhaba tse dintsi gore di go huduegele jaaka go tle go huduege dintelo tsa lewatle.


text:
Di tla senya dipota tsa Tiro, di diga dikago tse di godimo tsa gagwe. Ke tla feela, ke tlosa mekoa ya ditshenyego tsa gagwe teng, ke go fetola lefika le le feetsweng.


text:
E tla nna felo mo lewatleng fa go ngamolwang matloa teng. Gonne ke buile jalo,’ go bua Morena Modimo. ‘E tla nna thopo ya ditšhaba.


text:
“Gonne Morena Modimo o bua jaana o a re: ‘Bonang, ke tla bolotsa Nebukatenesare, kgosi ya Babele, a tswa kwa bokone, gore a tlhasele Tiro. Ke kgosi ya dikgosi, e tla ka dipitse le dikoloi le bapalami le ka bontsi jwa batho.


text:
O tla bolaya bomorwadio ba ba ka kwa lefatsheng ka tšhaka; mme wena o tla go tlhasela ka ntwa, a aga dikago tsa batlhodi, a kgobokanya mmu, a itirela leobo la phemelo gore a go tlhasele.


text:
O tla thula dipota tsa gago ka sethulalobota, a diga dikago tse di godimo tsa gago ka ditshipi tsa gagwe.


text:
Lorole lwa bontsi jwa dipitse tsa gagwe lo tla go khurumetsa. Dipota tsa gago di tla roroma ka loratla lwa bapalami le lwa maotwana le lwa dikoloi, fa a tsena mo dikgorong tsa gago jaaka go tsenwa mo motseng o o phuntsweng.


text:
O tla tubaka mekgwatha yotlhe ya gago ka ditlhako tsa dipitse tsa gagwe, a bolaya batho ba gago ka tšhaka, a digela majwe a a motloutlo a o ikgantshang ka ona fa fatshe.


text:
Ba tla thopa mahumo a gago, ba thukhutha matlotlo a kgwebo ya gago, ba diga dipota tsa gago, ba thuba matlo a mantle a gago; mme matlapa a gago le ditlhomeso tsa gago le matlakala a gago ba tla di latlhela mo metsing.


text:
Ke tla khutlisa kutlwalo ya difela tsa gago; mantswe a diharepa tsa gago ga a nke a tlhola a utlwala.


text:
Ke tla go fetola lefika le le se nang sepe; o tla nna felo fa go ngamolwang matloa teng. Ga o nke o tlhola o agiwa gape, gonne nna Morena ke buile jalo.’ ” Go bua Morena Modimo.


text:
Morena Modimo o botsa Tiro jaana o a re: “Ditlhakatlhake a ga di kitla di roroma ka loratla lwa go wa ga gago le ka go lela ga ba ba khutlegileng le ka polao ya tšhaka mo gare ga gago?


text:
Dikgosi tsotlhe tse di ka fa lewatleng di tla fologa mo ditulong tsa tsona tsa bogosi, di apola dikobo tsa tsona, di apola diaparo tse di marabata tsa tsona, di apara teteselo, di nna fa fatshe, di ntse di roroma, di reregile ka ntlha ya gago.


text:
Di tla tlhaba mokgosi wa selelo ka ga gago, di go raya di re: “ ‘Kana o nyeletse jang ne, wena motse o o tumileng, o batsamai ba mawatle ba neng ba nna mo go ona; o o neng o busa mo lewatleng, ona le banni ba ona ba ba fa lewatleng!’


text:
Jaanong ditlhakatlhake di tla roroma ka letsatsi la go wa ga gago; ditlhakatlhake tse di mo lewatleng di tla tshosiwa ke phelelo ya gago.”


text:
Gonne Morena Modimo o bua jaana o a re: “E tla re ke go fetola marope a a tshwanang le a metse e go sa nneng ope mo go yona; fa ke go tlhatlosetsa morwalela gore metsi a magolo a go khurumetse:


text:
Foo ke tla go folosetsa kwa go ba ba fologelang kwa felong ga baswi kwa morafeng wa kgale, ke go nnisa kwa tlasetlase mo teng ga lefatshe jaaka marope a bogologolo, mmogo le ba ba fologetseng kwa felong ga baswi, gore o se ka wa tlhola o nna le batho, le e seng go tsoga gape mo lefatsheng la baphedi.


text:
Ke tla go digela mo tatlhegong ya tshoganyetso gore ò se tlhole ò nna teng. O tla batlwa, mme ga ò no o tlhola o bonwa ka bosakhutleng,” go bua Morena Modimo.


text:
o ree Tiro o re: ‘Wena yo o agileng fa magorogelong a mekoro, wena morekisi mo merafeng e mentsi e e mo tikologong ya lewatle, Morena Modimo o bua jaana o a re: “ ‘Wena Tiro o ipoletse wa re, o na le bontle jo bo tletseng.


text:
Ba go diretse dipati tsotlhe tsa gago ka dikgong tsa mesiperese tsa kwa Senire; ba tsaya mesetere kwa Lebanone go dira pinagare ya mokoro mo go wena.


text:
Mahuduo a gago ba a dirile ka dikgong tsa eike tsa Basane; thulelo ya gago ba e dira ka dipati tsa mesiperese tse di tswang kwa ditlhakatlhakeng tsa Khithime, di manegilwe dinaka tsa ditlou.


text:
Diseile tsa gago e ne e le masela a mantle a a mebalabala a kwa Egepeto, go nna sefoka sa gago. O ne o itiretse leobo ka masela a matala le a mahibidu a a tswang kwa ditlhakatlhakeng tsa Elisa.


text:
Banni ba Sitone le ba Arwate e ne e le bahudui ba gago; mme batlhalefi ba gago, Tiro, ba ba neng ba le mo go wena, bone e ne e le balaodi ba gago.


text:
Banna bagolo ba Gebale le batlhalefi ba teng ba ne ba le mo go wena, e le ba ba thibang maroba a gago. Balaodi ba mekoro yotlhe ya lewatle ba ne ba tla kwa go wena ka yona go rekisanya nao.


text:
“ ‘Ba Peresia le ba Lute le ba Phute ba ne ba le mo mephatong ya gago, e le batlhabani ba gago; ba pega dithebe le dikuane tsa tshipi mo go wena, ba go galaletsa.


text:
Ba Arwate le ba mephato ya gago ba ne ba le mo dipoteng tsa gago mo tikologong; ba Gamadi ba le mo dikagong tse di godimo tsa ditlhodi tsa gago. Ba pega dithebe tsa bone mo dipoteng tsa gago mo ntlheng tsotlhe, ba tlatsa bontle jwa gago jalo.


text:
“ ‘Ba Tharesise ba ne ba rekisanya nao ka ntlha ya bontsi jwa dithoto tsa gago; ba ntsha selefera la tshipi le thini le llota, ba reka dithoto tsa gago ka tsona.


text:
Ba Jafane le ba Thubale le ba Mesege e ne e le barekedi ba gago, ba rekisa batho le dithoto tsa kgotlho, ba reka dithoto tsa gago ka tsona.


text:
Ba losika lwa ga Thogarama ba ne ba reka dithoto tsa gago ka dipitse tse di gogang le tse di palangwang le meboulwe.


text:
Ba Rotane e ne e le barekedi ba gago. Merafe e mentsi e e mo tikologong ya lewatle ya rekisanya nao, ya go busetsa dinaka tsa ditlou le dikgong tse dintshontsho, e le go lefa tsa gago.


text:
Basiria ba ne ba rekisanya nao ka ntlha ya bontsi jwa tse o di direlang thekiso. Ba ntsha majwana a mahibidu le masela a mahibidu le masela a a mebalabala le masela a mantle le mekgabo ya dikorala le majwana a mahibitswana, ba reka dithoto tsa gago ka tsona.


text:
Bajuta le ba lefatshe la Iseraele e ne e le barekedi ba gago. Ba ntsha mabele a kwa Minithe le bupe le mafura a dinotshe le lookwane le boroku, ba reka tsa gago ka tsona.


text:
Ba Damaseko ba ne ba rekisanya nao ka ntlha ya tse dintsi tse o di dirang le ka ntlha ya bontsi jwa dithoto tsa gago; ba tlisa weine ya kwa Helebone le boboa jo bosweu.


text:
Ba Wetane le Jawane ba ne ba ntsha tshipi ya mothudi e e tswang kwa Usale, ba reka tsa gago ka yona. Ditswaiso tsa kasia le kalamuse di ne di rekisiwa mo go wena.


text:
Ba Arabia le batlotlegi botlhe ba Ketare e ne e le barekedi ba gago. Tse ba rekileng mo go wena ka tsona e ne e le dikwana le diphelehu le diphoko.


text:
Bagwebi ba Šeba le ba Raema ba ne ba rekisanya nao: Ba reka dithoto tsa gago ka makga a mefutafuta a a tlhaotsweng le ka majwana a a tlhokegang a mefutafuta le ka gouta.


text:
Ba Harane le ba Kanne le ba Etene le bagwebi ba Seba le ba Asiria le ba Media botlhe ba ne ba rekisanya nao.


text:
Mo marekelong a gago ba ne ba reka ka diaparo tse dintlentle le ka masela a mabududu le ka masela a a marabata le ka meseme e e mebalabala le ka megala e e logilweng e e tiileng.


text:
Mekoro ya Tharesise e ne e tsamaisa tsa kgwebo ya gago. “ ‘Wa huma jalo, wa tlotlega thata mo lewatleng.


text:
Ba ba go tsamaisang ba go isitse kwa metsing a magolo; mme ledimo la botlhabatsatsi le tla go thuba mo lewatleng.


text:
Dikhumo tsa gago le tse o di rekisang le dithoto tsa gago le balaodi ba gago le bahudui ba gago le ba ba thibang maroba a gago le ba ba rekang le go rekisa dithoto tsa gago le batlhabani botlhe ba gago ba ba nang nao le batho botlhe ba ba mo go wena: Botlhe ba tla nwela natso mo teng ga lewatle ka letsatsi la tatlhego ya gago.


text:
“ ‘Botlhe ba ba tshwereng mahuduo ba tla tlogela mekoro ya bone; balaodi ba yona le botlhe ba ba e tsamaisang mo lewatleng ba tla ema mo lefatsheng.


text:
Ba tla go tlhabela mokgosi, ba goa ka bogalaka, ba itshela lorole mo ditlhogong, ba ipidikanya mo moloreng.


text:
Ba tla ipeola ditlhogo ka ntlha ya gago, ba apara dikgetse tsa bohutsana, ba go lelela ka pelo e e botlhoko le ka khutsafalo e e galakang.


text:
Mo go leleng ga bone ba tla go tlhabela mokgosi wa go lelela moswi, ba go hutsafalela ba re: Ke mang yo o didimaditsweng mo lewatleng jaaka Tiro?


text:
E rile tsa kgwebo ya gago di sa ntse di tla ka tsela ya lewatle, wa kgorisa merafe e mentsi, wa humisa dikgosi tsa lefatshe ka bontsi jwa dithoto tsa gago tse o neng o di rekisa.


text:
Mme ya re o thubaganngwa mo lewatleng le mo madibeng a metsi, tsa kgwebo ya gago tsa nwela mmogo le botlhe ba ba neng ba le mo go wena.


text:
“ ‘Botlhe ba ba agileng fa dintshing tsa lewatle ba tshogile ka ntlha ya gago; dikgosi tsa bone di reregile gagolo, di tlhontse difatlhego.


text:
Bagwebi mo merafeng ba a go otsa; o nyeletse ka tshoganyetso. Ga o kitla o tlhola o nna teng ka bosakhutleng.’ ”


text:
“Morwa-motho, raya kgosi ya Tiro o re: ‘Morena Modimo o bua jaana wa re: O a ikgantsha mo pelong ò a re, ò modimo, ò ntse mo sedulong sa medimo mo gare ga lewatle. Ga go a nna jalo, ò motho fela, ga ò modimo, le fa ò ikaya modimo.


text:
O itiretse khumo ka botlhale jwa gago le ka tlhaloganyo ya gago; wa phuthela gouta le selefera mo matlwaneng a mahumo a gago!


text:
E re ka ò tlhalefetse kgwebo thata, ò godisitse khumo ya gago, mme pelo ya gago ya ikgodisa ka lehumo.’


text:
ke tla go tlisetsa baeng, e leng ditšhaba tse di setlhogo go feta tsotlhe. Ba tla somola ditšhaka, ba senya bontle jwa botlhale jwa gago, ba itshekolola kgalalelo ya gago.


text:
A ruri ò tla bo o sa ntse ò ka ipolela fa pele ga babolai ba gago ò a re, ò modimo, etswe ò le motho fela, ò se modimo, ò le mo diatleng tsa ba ba go phololetsang?


text:
O tla swa ka diatla tsa baeng jaaka go swa ba ba sa rupang. Gonne ke buile jalo,’ ” go bua Morena Modimo.


text:
“Morwa-motho, tlhaba mokgosi wa selelo ka ga kgosi ya Tiro, o e ree o re: ‘Morena Modimo o bua jaana o a re: O ne ò tletse setshwano sa botho; ò tletse botlhale le bontle jo bo fetisang.


text:
O no ò le kwa Etene mo tshimong ya Modimo; majwana otlhe a a tlhokegang e ne e le mokgabo wa gago, e leng a kareneole le topase le jasepise le kerisolite le onikese le saredonikese le safire le karebonkele le semarage. Se a leng mo gare ga sona, se se a tshwaragantseng e ne e le gouta. A ne a tlapisiwa ka letsatsi le ò tlholegileng ka lone.


text:
O ne ò le Kerubime yo o diphuka di tsharologileng, yo o sireletsang. Ke go dirile jalo. O ne ò le mo thabeng e e boitshepo ya Modimo, wa itsamaela mo gare ga majwe a a phatsimang jaaka molelo.


text:
O ne ò siame mo ditseleng tsa gago go tloga ka letsatsi le ò tlholegileng ka lone, go fitlhelela letsatsing le tshiamololo e bonyweng mo go wena ka lone.


text:
Bontsi jwa dikgwebo tsa gago bo tladitse pelo ya gago kgatelelo, wa ba wa leofa. Ke fa ke go leleka mo thabeng ya Modimo o le yo o sa itshepang, ke go ntsha mo gare ga majwe a a phatsimang jaaka molelo, wena Kerubime yo o sireletsang.


text:
Pelo ya gago e ne e ikgantsha ka bontle jwa gago. Ò ne o senya botlhale jwa gago ka ntlha ya kgalalelo ya gago. Ka go digela fa fatshe, ka go baya fa pele ga dikgosi gore di itumelele tatlhego ya gago.


text:
O itshepolotse mafelo a a boitshepo a gago ka bontsi jwa maleo a gago le ka tshiamololo ya kgwebo ya gago. Jaanong ka tshuba molelo, wa tswa mo gare ga gago, wa go fisa; ka go fetola molora mo lefatsheng fa pele ga matlho a botlhe ba ba go lebileng.


text:
Botlhe ba ba neng ba go itse mo merafeng ba go reregetse; o wetse tatlhegong e e boitshegang, o nyeleletse ruri.’ ”


text:
o re: ‘Morena Modimo o bua jaana o a re: Bona, ke tla lwa nao, wena Sitone; ke tla ikgalaletsa mo gare ga gago; mme ba tla itse fa ke le Morena, mogang ke dirafatsang kotlo mo go wena; ke itshupa mo go wena ke le boitshepo.


text:
Ke tla romela leroborobo kwa motseng wa Sitone le polao kwa mebileng ya ona. Ba ba bolawang ka tšhaka e e o tlhaselang go tswa mo ntlheng tsotlhe ba tla wa mo go ona gore ba tle ba itse fa ke le Morena.


text:
“ ‘Mme mo Baiseraeleng ga go kitla go tlhola go nna mutlwa o o ba tlhabang le e seng lobolela lo lo ba tlhokofatsang tse di tswang mo go botlhe ba ba ba nyatsang ba ba mo tikologong ya bone, mme ba tla itse gore ke nna Morena Modimo.’


text:
“Morena Modimo o bua jaana o a re: ‘E tla re ke phutha Baiseraele mo merafeng kwa ba falaletseng gona, ke itshupe mo go bone ke le Moitshepi fa pele ga matlho a ditšhaba; ba tla nna mo nageng ya bone e ke e neileng Jakobe, motlhanka wa me.


text:
Ba tla nna mo go yona ba iketlile, ba aga matlo, ba dira masimo a moweine; ba tla nna mo thagamong, motlhang ke dirafatsang kotlo mo go botlhe ba ba ba nyaditseng mo ntlheng tsotlhe tsa bone. Mme ba tla itse fa ke le Morena, Modimo wa bone.’ ”


text:
E rile ka ngwaga wa lesome, ka kgwedi ya lesome, ka letsatsi la 12, Lefoko la Morena la tla kwa go nna la re:


text:
“Morwa-motho, lebisa sefatlhego sa gago kwa go Farao, kgosi ya Egepeto, o bolelele pele ka ga gagwe le ka ga Egepeto yotlhe.


text:
Bua ò re: ‘Morena Modimo o bua jaana o a re: Bona, ke tla lwa nao, wena Farao, kgosi ya Egepeto, wena kwena e kgolo e e bothang mo gare ga dinoka tsa yona, e e reng: Noka ya me ke ya ka. Nna ke e itiretse.


text:
Ke tla tsenya dikobe mo metlhagareng ya gago, ke kgomaretsa ditlhapi tsa dinoka tsa gago mo makapeng a gago, ke go ntsha mo dinokeng tsa gago, le ditlhapi tsotlhe tsa dinoka tsa gago tse di kgomaretseng matlape a gago.


text:
Ke tla go latlhela kwa sekakeng le ditlhapi tsotlhe tsa dinoka tsa gago; o tla wela mo nageng e e omeletseng; ga o nke o tlosiwa le e seng go fitlhwa. Ke tla go dira dijo tsa dibata tsa lefatshe le tsa dinonyane tsa loapi.


text:
“ ‘Botlhe ba ba agileng kwa Egepeto ba tla itse gore ke nna Morena; ka gonne ò ne ò le seikokotlelo sa lotlhaka fela mo Baiseraeleng.


text:
E ne e a re fa ba go tshwara ka seatla, o pšhwetlege, ò ba phololetse seatla sotlhe; e re fa ba ikaega ka wena, ò ba theekedise dirope tsotlhe.’


text:
Ke ka moo Morena Modimo o buang jaana o re: ‘Bona, ke tla go remisa tšhaka, ke nyeletsa batho le diruiwa mo go wena.


text:
Lefatshe la Egepeto le tla fetoga sekaka le marope gore ba tle ba itse fa ke le Morena. “ ‘E re ka ò buile wa re: Noka ke ya me; ke nna ke e dirileng;


text:
ka moo he, ke tla lwa nao le dinoka tsa gago, ke fetola lefatshe la Egepeto marope le naga e e senya le sekaka go tloga kwa Migetole go ya go fitlha kwa Siene, kwa molelwaneng wa Ethiopia.


text:
Lekoto la motho ga le nke le le ralala, tlhako ya seruiwa ga e nke e feta mo go lone; ga go kitla go nna motho ope mo go lone e tsamae go fele dinyaga di le 40.


text:
Lefatshe la Egepeto ke tla le dira senya mo gare ga mafatshe a a fetotsweng dikaka; metse ya teng e tla na marope sebaka sa dinyaga di le 40 mo gare ga metse e e sentsweng. Ke tla falaletsa Baegepeto kwa ditšhabeng, ke ba gasanya mo mafatsheng.’


text:
“Gonne Morena Modimo o bua jaana o a re: ‘E tla re fa dinyaga di le 40 di sena go feta, ke phuthe Baegepeto, ke ba buse mo merafeng kwa ba falaletseng teng.


text:
Ke tla fetola tatlhego ya Baegepeto, ke ba busetsa kwa lefatsheng la Phatherose, kwa lefatsheng la tlhago ya bone. Ba tla nna le bogosi jo bo kwa tlase gona.


text:
Bo tla nna bobotlana, bo fetwa ke magosi a mangwe. Ga bo nke bo tlhola bo ikgodisetsa ditšhaba. Ke tla ba ngotlafatsa gore ba se ka ba gatelela ditšhaba.


text:
Baiseraele ga ba nke ba tlhola ba ba ikanya go gopotsa Modimo molato wa bone ka go ikopanya nabo. Mme ba tla itse gore ke nna Morena Modimo.’ ”


text:
E rile ka ngwaga wa 27, ka kgwedi ya ntlha, ka letsatsi la ntlha Lefoko la Morena la tla kwa go nna la re:


text:
“Morwa-motho, Nebukatenesare, kgosi ya Babele, o dirisitse mephato ya gagwe tiro e kgolo ya go tlhasela motse wa Tiro. Ditlhogo tsotlhe di tlhobegile; magetla otlhe a kgobogile. Mme tuelo ga a ka a e bona kwa Tiro le e seng mephato ya gagwe, ka ntlha ya tiro e o e dirileng, fa ba lwa le ona.”


text:
Ke ka moo Morena Modimo o buang jaana o re: “Bonang, ke tla neela Nebukatenesare, kgosi ya Babele, lefatshe la Egepeto gore a tlose khumo ya lone, a thope dithoto tsa lone, a thukhuthe dilo tsa teng gore e nne tuelo ya mephato ya gagwe.


text:
Ke tla mo naya tuelo ya gagwe e a e diretseng, e bong lefatshe la Egepeto; gonne ba Babele ba ntiretse, go bua Morena Modimo.


text:
“Ka letsatsi leo Baiseraele ba tla tswa lonaka, mme ke go letlelela go ka bula molomo mo gare ga bone; ba tla itse, fa ke le Morena.”


text:
“Morwa-motho, tlhaba mokgosi ò re: ‘Morena Modimo o bua jaana a re: “ ‘Goang lo re: Ijoo! Letsatsi leo! Ijoo!


text:
Gonne letsatsi le gaufi, ruri, letsatsi la Morena le gaufi, letsatsi la maru! E tla nna sebaka sa go atlhola ditšhaba.


text:
Tšhaka e tla wela Egepeto; tlalelo e tla nna kwa Ethiopia, fa ba ba bolailweng ba namaletse mo Egepeto; fa go thopiwa khumo ya teng; fa metheo ya teng e epololwa.


text:
“ ‘Baethiopia le Baphute le Balute le ba merafe ya mefutafuta le Bakube le ba lefatshe la kgolagano ba tla wa nabo ka tšhaka.’


text:
“Morena o bua jaana a re: ‘Ba ba tshegeditseng Egepeto ba tla wa; boikgantsho jwa thata ya teng bo tla kokobediwa. Ba tla wa ka tšhaka gona go simolola kwa Migetole go ya go fitlha kwa Siene, go bua Morena Modimo.


text:
Egepeto e tla nna sekaka mo gare ga mafatshe a a dirilweng dikaka; metse ya teng e tla nna marope mo gare ga metse e e fetogileng marope.


text:
Foo ba tla itse gore ke nna Morena, mogang ke tshubang molelo mo Egepeto, mme bathusi botlhe ba teng ba thubaganngwa.


text:
“ ‘Ka letsatsi leo barongwi ba tla bolola ba tabogile ka mekoro ba romilwe ke nna gore ba tshose Baethiopia ba ba iketlileng; tlalelo e tla ba wela ka letsatsi la Egepeto, gonne bonang, le e tla!’


text:
“Morena Modimo o bua jaana o a re: ‘Ke tla khutlisa modumo wa bontsi jwa Baegepeto ka letsogo la ga Nebukatenesare, kgosi ya Babele.


text:
Ene le ba morafe wa gagwe ba ba setlhogo go feta ditšhaba ba tla tlisiwa go senya lefatshe, ba somolela Egepeto ditšhaka tsa bone, ba tlatsa lefatshe leo babolawi.


text:
Ke tla kgadisa dinoka, ke neela lefatshe leo mo diatleng tsa batho ba ba bosula; ke tla fetola lefatshe sekaka le tsotlhe tse di mo go lone ka diatla tsa baeng; ke nna Morena ke buileng jalo.’


text:
“Morena Modimo o bua jaana o a re: ‘Ke tla nyeletsa medimo e e maila, ke fedisa medimo ya diseto kwa Nofe; ga go kitla go tlhola go nna kgosi teng mo lefatsheng la Egepeto. Ke tla tsenya therego mo lefatsheng la Egepeto.


text:
Ke tla goromeletsa bogale jwa me mo Sine yo e leng phemelo ya Egepeto, ke fedisa modumo wa bontsi jwa Noo.


text:
Ke tla tshuba molelo mo Egepeto; Sine o tla tlalelwa, a tetesela; Noo o tla thopiwa. Nofe o tla bona baba motshegare.


text:
Mo Thagephanese go tla nna lefifi motshegare, mogang ke robang ditsamma tsa bogosi jwa Egepeto teng, mme go ikgantsha ka thata ya gagwe go khutlisiwa gona. Leru le tla mo khurumetsa. Batho ba metse ya gagwe ba tla ya mo botshwarong.


text:
E rile ka ngwaga wa 11, ka kgwedi ya ntlha, ka letsatsi la bosupa Lefoko la Morena la tla kwa go nna la re:


text:
“Morwa-motho, ke robile letsogo la mephato la ga Farao, kgosi ya Egepeto; bona, ga le a fapiwa gore le fole; ga le a alafiwa ka setlhare le e seng go fapiwa ka masela, gore le tie gape go ka tshwara tšhaka.


text:
Ke ka moo Morena Modimo o buang jaana o re: Bonang, ke tla lwa le Farao, kgosi ya Egepeto, ke roba mabogo a gagwe le le tiileng jaaka le le robegileng, gore seatla sa gagwe se latlhe tšhaka.


text:
Mme ke tla tiisa mabogo a kgosi ya Babele, ke tsenya tšhaka ya me mo seatleng sa yona; fa e le mabogo a ga Farao, ke tla a roba gore ene a fegelwe fa pele ga yona jaaka go fegelwa yo o khutlegileng la go swa.


text:
Ke tla tiisa mabogo a kgosi ya Babele, mme mabogo a ga Farao a tla repa gore ba itse fa ke le Morena, mogang ke tsenyang tšhaka ya me mo seatleng sa kgosi ya Babele gore e e somolele lefatshe la Egepeto.


text:
Ke tla falaletsa Baegepeto kwa ditšhabeng, ke ba gasanya mo mafatsheng, ba tle ba itse gore ke nna Morena.”


text:
E rile ka ngwaga wa 11, ka kgwedi ya boraro, ka letsatsi la ntlha Lefoko la Morena la tla kwa go nna la re:


text:
“Morwa-motho, raya Farao, kgosi ya Egepeto le morafe wa gagwe ò re: “ ‘O kile wa tshwana le mang ka bogolo jwa gago?


text:
Bona, Asiria e ne e le mosetere kwa Lebanone, o na le dikala tse dintle le moriti wa matlhare a mantsi; o goletse kwa godimo, ntlha ya ona e le mo marung.


text:
Metsi a ne a o godisa, metsi a mantsi a o godisetsa kwa godimo, a eledisa dinokana tsa ona mo tikologong ya felo fa o tlhomilweng teng, a eledisa mesele ya ona kwa ditlhareng tsotlhe tsa naga.


text:
Ka moo wa golela godimo go phala ditlhare tsotlhe tsa naga, dikala tsa ona tsa ntsifala; ya re o tlhoga dikala tsa ona, tsa nna ditelele ka ntlha ya metsi a mantsi.


text:
Dinonyane tsotlhe tsa loapi tsa aga dintlhaga mo dikaleng tsa ona; diphologolo tsotlhe tsa naga tsa tsalela ka fa tlase ga dikala tsa ona; ditšhaba tse dintsi tse dikgolo tsa nna mo moriting wa ona.


text:
O ne o le montle ka bogolo jwa ona le ka boleele jwa dikala tsa ona; gonne medi ya ona e ne e le mo metsing a mantsi.


text:
Mesetere ya tshimo ya Modimo e ne e sa lekane nao; ditlhare tsa mesiperese ga di tshwane le dikala tsa ona; tsa palatane ga di a nna jaaka dikala tsa ona; go ne go se na setlhare sepe mo tshimong ya Modimo se se tshwanang nao ka bontle.


text:
Ke ne ke o dirile montle ka bontsi jwa dikala tsa ona, mo ditlhare tsotlhe tsa Etene di bileng tsa o fufegela, tse di neng di le mo tshimong ya Modimo.’


text:
“Ke ka moo Morena Modimo o buang jaana o re: ‘E re ka ò goletse kwa godimo, wa tsenya ntlha ya ona mo marung, mme pelo ya ona ya ikgodisa ka ntlha ya boleele jwa ona,


text:
ka moo ka o neela mo diatleng tsa yo o thata mo ditšhabeng gore a o direle tota ka fa boikepong jwa ona; ka o latlha.


text:
Baeng ba ba setlhogo go feta ditšhaba tsotlhe ba o remile, ba o diga; dikala tsa ona tsa wela mo dithabeng le mo megorogorong yotlhe; dikala tsa ona tsa robegela mo melapong yotlhe ya lefatshe; merafe yotlhe ya lefatshe ya tshaba mo moriting wa ona, ya o tlogela.


text:
Dinonyane tsotlhe tsa loapi tsa nna mo kutung ya ona e e oleng; diphologolo tsotlhe tsa naga di ne di le mo dikaleng tsa ona;


text:
gore go se nne ditlhare dipe tse di fa metsing, tse di golelang kwa godimo, tse di tsenyang dintlha tsa tsona mo marung; mme tse dikgolo tsa tsona tse di nwang metsi di se ka tsa ema ka boikgantsho jwa tsona. Gonne di neetswe losong tsotlhe, di tla ya kwa tengteng ga lefatshe jaaka batho ba bangwe, kwa go ba ba fologetseng kwa felong ga baswi.’


text:
“Morena Modimo o bua jaana o a re: ‘E rile ka letsatsi le o fologetseng kwa felong ga baswi ka lone, ka tsosa bohutsana, ka khurumetsa metsi a a boteng ka ntlha ya ona, ka thibela dinoka tsa ona, metsi a mantsi a emisiwa; ka apesa Lebanone bontsho ka ntlha ya ona, mme ditlhare tsotlhe tsa naga tsa swaba ka ntlha ya ona.


text:
E rile ke o kgoromeletsa kwa felong ga baswi, kwa go ba ba fologetseng teng, ka roromisa ditšhaba ka loratla lwa go wa ga ona. Ke fa go gomotsega ditlhare tsotlhe tsa Etene kwa felong fa go kwa tengteng ga lefatshe, le tse di tlhaotsweng tse dintlentle tsa Lebanone tse di nwang metsi tsotlhe.


text:
Le tsona di ne tsa fologela nao kwa felong ga baswi kwa go ba ba bolailweng ka tšhaka; ba ba neng ba nna mo moriting wa ona ba falalediwa mo ditšhabeng.


text:
“ ‘Jaanong wena o tshwana le setlhare sefe mo Etene ka kgalalelo le ka bogolo? Le wena o tla folosediwa kwa tengteng ga lefatshe mmogo le ditlhare tsa Etene; o tla namalala mo gare ga ba ba sa rupang mmogo le ba ba bolailweng ka tšhaka. Ke ene Farao le morafe otlhe wa gagwe,’ go bua Morena Modimo.”


text:
E rile ka ngwaga wa 12, ka kgwedi ya 12, ka letsatsi la ntlha Lefoko la Morena la tla kwa go nna la re:


text:
“Morwa-motho, tlhaba mokgosi wa selelo ka ga Farao, kgosi ya Egepeto, ò mo ree ò re: “ ‘Wena tawana mo ditšhabeng, ò latlhegile! Mme ò ne o tshwana le kwena e kgolo lewatleng, o budula metsi, o kgobera metsi ka maroo a gago, ò gataka mo dinokeng.’


text:
“Morena Modimo o bua jaana a re: “ ‘Ke tla go tsharololela letloa la me ka bontsi jwa merafe e megolo, ke go gogela kwa ntle ka lone.


text:
Ke tla go latlhela mo lefatsheng, ke go namalatsa mo nageng e e omeletseng; ke tla nnisa dinonyane tsotlhe tsa loapi mo go wena, ke kgorisa dibata tsa lefatshe lotlhe ka wena.


text:
E tla re ò swa, ke sire legodimo, ke fifatse dinaledi, ke khurumetse letsatsi ka maru; le ngwedi ga o nke o ntsha lesedi la ona.


text:
Masedi otlhe a legodimo a a sedifatsang ke tla a fifatsa ka ntlha ya gago, ke tlisa lefifi mo lefatsheng la gago,’ go bua Morena Modimo.


text:
“ ‘E tla re ke utlwatsa tatlhego ya gago mo ditšhabeng, ke tlaletse dipelo tsa merafe e mentsi mo mafatsheng a o sa a itseng.


text:
Ke tla reregisa merafe e mentsi ka ntlha ya gago; dikgosi tsa yona di tla sisimoga thata ka ntlha ya gago, mogang ke kgadikanyang tšhaka ya me ba ntse ba lebile; ba tla tetesela ka nako yotlhe, mongwe le mongwe a boifela bophelo jwa gagwe ka letsatsi la tatlhego ya gago.’


text:
Ke tla diga morafe wa gago ka ditšhaka tsa bagale ba ba setlhogotlhogo go feta ba ditšhaba tsotlhe. Ba tla senya tsa boikgantsho jwa Egepeto; bontsi jotlhe jwa teng bo tla nyelediwa.


text:
Ke tla fedisa diruiwa tsotlhe tsa teng, ke di tlosa mo metsing a mantsi. Lekoto la motho ga le ka ke la tlhola le a kgobera; le tlhako ya seruiwa ga e nke e a kgobera.


text:
Foo ke tla itshekisa metsi a bone, ke eledisa dinoka tsa bona jaaka lookwane,’ go bua Morena Modimo.


text:
‘E tla re fa ke fetola lefatshe la Egepeto sekaka, fa le senyegetswe ke tsotlhe tse di mo go lone, fa ke bolaya botlhe ba ba agileng mo go lone: Foo ba tla itse gore ke nna Morena.


text:
Sefela sa khutsafalo ke seo; a ba se opele! A bomorwadia ditšhaba ba se opele! A ba lelele Egepeto le batho botlhe ba teng ka sona,’ go bua Morena Modimo.”


text:
“Morwa-motho, lelela morafe wa Egepeto; bone le bomorwadia merafe e e tumileng, ò ba kgoromeletse kwa mafelong a a kwa tengteng ga lefatshe, kwa go ba ba fologetseng kwa felong ga baswi.


text:
Bagale ba ba dinatla ba tla bua ka ga Farao le bathusi ba gagwe mo felong ga baswi ba re: ‘Ba fologetse kwano, ba namaletse fano, bone ba ba sa rupang, ba ba bolailweng ka tšhaka.’


text:
“Asiria ke yole le bontsi jotlhe jwa gagwe; diphupu tsa bone di mo tikologong ya gagwe; botlhe ba bolailwe, ba ole ka tšhaka.


text:
Diphupu tsa bone di epilwe kwa mafelelelong a felo ga baswi; bontsi jotlhe jwa gagwe bo mo tikologong ya phupu ya gagwe. Botlhe ba bolailwe, ba ole ka tšhaka; ke ba ba kileng ba reregisa ba ba phelang mo lefatsheng.


text:
“Elame ke yole le morafe otlhe wa gagwe, ba mo tikologong ya phupu ya gagwe. Botlhe ba bolailwe, ba ole ka tšhaka, ba fologetse kwa tengteng ga lefatshe ba sa rupa; ke ba ba kileng ba reregisa ba ba phelang mo lefatsheng. Jaanong ba rwele kgobo ya bone mmogo le ba ba fologetseng kwa felong ga baswi.


text:
Ba mo aletse bolao mo gare ga ba ba bolailweng; morafe otlhe wa gagwe o mo tikologong ya phupu ya gagwe. Botlhe ke ba ba sa rupang, ba bolailwe ka tšhaka, gonne ba ne ba reregisa ba ba phelang mo lefatsheng. Jaanong ba rwele kgobo ya bone mmogo le ba ba fologetseng kwa felong ga baswi; ba namaladitswe mo gare ga ba ba bolailweng.


text:
“Mesege le Thubale ke bale le bontsi jotlhe jwa bone, ba mo tikologong ya diphupu tsa bone. Botlhe ke ba ba sa rupang, ba bolailwe ka tšhaka, gonne ba ne ba reregisa ba ba phelang mo lefatsheng.


text:
Ga ba a namalala le bagale ba ba oleng, ba sa rupa, ba ba fologetseng kwa felong ga baswi, ba ntse ba na le dibolai tsa ntwa, ba sameditswe tlhogo ka ditšhaka tsa bone, go bile go beilwe dithebe tsa bone mo ditotong tsa bone; gonne bagale ba ne ba boifiwa ke ba ba phelang mo lefatsheng.


text:
“Le wena o tla robaganngwa, o namalala mo gare ga ba ba sa rupang mmogo le ba ba bolailweng ka tšhaka.


text:
“Etomo ke yole le dikgosi tsa gagwe le dikgosana tsotlhe tsa gagwe; le fa e ne e le bagale, ba isitswe kwa go ba ba bolailweng ka tšhaka; ba namaletse le ba ba sa rupang, ba ba folegetseng kwa felong ga baswi.


text:
“Dikgosana tsotlhe tsa kwa bokone ke tsele, le ba Sitone botlhe. Ba fologile mmogo le ba ba bolailweng. Le fa ba ne ba boitshega ka boganka jwa bone, ba tlhabisitswe ditlhong, ba namaletse le ba ba bolailweng ka tšhaka, ba sa rupa, ba rwele kgobo ya bone mmogo le ba ba fologetseng kwa felong ga baswi.


text:
“Bona bao Farao o tla ba bona, a ikgomotsa ka ntlha ya bontsi jotlhe jwa gagwe. Farao le mephato yotlhe ya gagwe ba bolailwe ka tšhaka. Morena Modimo o buile jalo.


text:
“Gonne ke mo dirile gore a reregise ba ba phelang mo lefatsheng. Ka moo o tla namaladiwa mo gare ga ba ba sa rupang, ba ba bolailweng ka tšhaka, ene Farao le batho botlhe ba gagwe. Morena Modimo o buile jalo.”


text:
“Morwa-motho, bua le batho ba morafe wa gago, ò ba ree o re: ‘Fa ke tlisetsa lefatshe lengwe tšhaka, mme batho ba lefatshe leo ba tlhopha monna mo go bone, ba mo dira motlholedi wa bone;


text:
Jaanong fa motho a utlwa modumo wa lonaka fela, mme a sa dumele go tlhagisiwa; fa tšhaka e tla, e mo gapa, foo madi a gagwe a tla tshololwa e le molato wa gagwe.


text:
O utlwile mokgosi wa lonaka, mme ga a ka a tlhagisega, o tla swa e le molato wa gagwe. Mme yo o dumetseng go tlhagisiwa o pholositse bophelo jwa gagwe.


text:
Mme fa motlhodi a bona tšhaka e tla, a sa letse lonaka; fa morafe o sa tlhagisiwe, mme tšhaka e tla, e bolaya mongwe wa ona, ene yo, o tla bo a bolailwe ka ntlha ya molato wa gagwe, mme madi a gagwe ke tla a lopa mo diatleng tsa motlhodi.’


text:
“Wena morwa-motho, ke go dirile motlholedi wa Baiseraele. Jaanong fa o utlwile lefoko le le tswang mo molomong wa me, o ba tlhagise, o romilwe ke nna.


text:
Fa ke raya moikepi ke re: ‘Wena moikepi, ò tshwanetse go swa!’ mme ò sa bue sepe go tlhagisa moikepi gore a tlogele mokgwa wa gagwe, foo ene moikepi o tla swa ka ntlha ya molato wa gagwe, mme madi a gagwe ke tla a batla mo diatleng tsa gago.


text:
Mme fa ò tlhagisitse moikepi yoo ka ntlha ya tsamao ya gagwe gore a e tlogele, mme a sa tlogele tsamao ya gagwe, foo o tla swa ka molato wa gagwe, mme wena o pholositse bophelo jwa gago.


text:
“Wena morwa-motho, raya Baiseraele o re: Lo buile jaana lwa re: ‘Ditlolo tsa rona le dibe tsa rona di a re imela, re nyelela ka tsona. Re ka phela jang?’


text:
Ba ree ò re: ‘Morena Modimo o buile wa re: Ka bophelo jwa me! Ga ke kgatlhwe ke loso lwa moikepi. Se se nkgatlhang ke fa moikepi a tlogela tsamao ya gagwe, a phela. Boang, lo tlogele ditsela tse di bosula tsa lona! Lo ratelang go swa, lona Baiseraele?’


text:
“Wena morwa-motho, raya batho ba morafe wa gago ò re: ‘Tshiamo ya mosiami ga e nke e mo pholosa ka letsatsi la go ikepa ga gagwe; gape boikepo jwa moikepi ga bo nke bo mo diga ka letsatsi le a tlogelang boikepo jwa gagwe ka lone; le gona mosiami ga a kgone go phologa ka tshiamo ya gagwe ka letsatsi le a leofang ka lone.’


text:
Fa ke raya mosiami ke re: ‘Ruri, ò tla phela!’ mme ene a ikaega ka tshiamo ya gagwe, a dira tshiamololo, foo tshiamo yotlhe ya gagwe ga e nke e gopolwa, mme o tla swa ka tshiamololo e o e dirileng.


text:
Fa ke raya moikepi ke re: ‘Ruri, ò tla swa!’ mme a tlogela boleo jwa gagwe, a dira tse di siameng le tse di tshwanetseng;


text:
fa moikepi a rebola peeletso, a busa tse a di thukhuthileng, a sepela ka fa melaong ya bophelo, a sa dire tshiamololo, foo o tla phela tota; ga a nke a swa.


text:
Maleo otlhe a gagwe a o leofileng ka ona ga a kitla a a balelwa. O dirile ka tshiamo le ka tshwanelo; ruri, o tla phela.


text:
“Mme batho ba morafe wa ga eno ba re: ‘Tsela ya Morena ga e a siama,’ etswe e le tsela ya bone ka bosi e e sa siamang.


text:
Mme fa moikepi a tlogela boikepo jwa gagwe, a dira ka tshiamo le ka molao, foo o tla phela ka go dira jalo.


text:
Mme lona lo a re: ‘Tsela ya Morena ga e a siama.’ Mme ke ntse ke atlhola mongwe le mongwe wa lona Baiseraele ka fa tsamaong ya gagwe.”


text:
E rile ka ngwaga wa 12 wa botshwaro jwa rona, ka kgwedi ya lesome, ka letsatsi la botlhano ga tla mofalodi kwa go nna, a tswa kwa Jerusalema, a re: “Motse o thopilwe.”


text:
Seatla sa Morena se ne se le mo go nna mantsiboana, mofalodi a ise a tle, Morena a ise a bule molomo wa me; ga tsamaya a tla kwa go nna mo mosong, ke fa molomo wa me o bulega, ke sa tlhole ke le semumu.


text:
“Morwa-motho, ba ba nnang mo maropeng ale a a mo nageng ya Iseraele ba bua ba re: ‘Aborahame o ne a le mongwe fela, mme a rua lefatshe; rona re ba bantsi, re neilwe lefatshe go nna boswa.’


text:
“Ke moo ò ba ree o re: ‘Morena Modimo o bua jaana o a re: Lo ja nama e e nang le madi, lo tsholeletsa matlho kwa medimong e e maila ya lona, lo tsholola madi. A lo gopola gore lo ka rua lefatshe?


text:
Lo ikaega ka ditšhaka tsa lona, lo dirile makgapha, mongwe le mongwe o sentse mosadi wa mongwe-ka-ene. A lona lo tla rua lefatshe?’


text:
“O ba ree jaana ò re: ‘Morena Modimo o bua jaana o a re: Ka bophelo jwa me! Ruri, ba ba mo maropeng ba tla wa ka tšhaka; ba ba kwa nageng ke tla ba dira dijo tsa dibata; ba ba mo dikgageng le mo mengobong ba tla swa ka leroborobo.


text:
Ke tla fetola lefatshe sekaka le theregiso; boikgantsho jwa thata ya lone bo tla khutlisiwa; dithaba tsa Iseraele di tla nna senya, go se na yo o di ralalang.


text:
E tla re ke sena go dira lefatshe sekaka le theregiso ka ntlha ya makgapha otlhe a ba a dirileng, ba itse gore ke nna Morena.’


text:
“Wena morwa-motho, batho ba morafe wa ga eno ba buisanya ka ga gago mo malapeng le mo mejakong ya matlo, mongwe le mongwe a bua le morwa-rraagwe, ba raana ba re: ‘A re ye tlhe, re utlwe se lefoko le le tswang mo Moreneng le se bolelang.’


text:
Jaanong ba phuthegela kwa go wena jaaka morafe, ba nna fatshe fa pele ga gago jaaka morafe wa me, ba utlwa mafoko a gago, mme ga ba a ke ba a dirafatsa; gonne ba bua maikano a lorato ka melomo ya bone, mme dipelo tsa bone di latetse kgwebo ya bone ya tshiamololo.


text:
Bona, o tshwana le moopedi wa difela tsa lorato mo go bone, o na le lentswe le le monate, o itse go letsa sentle: Ba utlwa mafoko a gago, mme ba se ke ba a dirise.


text:
Bona, dipolelelopele di tla dirafala. Mme fa di dirafala, foo ba tla itse fa ba ne ba na le moporofeti.”


text:
“Morwa-motho, rera o kgalemele badisa ba Iseraele, rera ò ba ree o re: ‘Lona badisa, Morena Modimo o bua jaana a re: A tatlhego wee ya badisa ba Iseraele ba ba iphudisang! Badisa a ga ba a tshwanela go fudisa letsomane?


text:
Tse di fokolang ga lo a ka lwa di tiisa; tse di lwalang ga lo a ka lwa di alafa; tse di robegileng ga lo a ka lwa di fapa; tse di lelekilweng ga lo a ka lwa di busa; tse di timetseng ga lo a ka lwa di batla; mme tse di tiileng lwa di gataka ka kgatelelo.


text:
Dinku tsa me tsa phatlalala jalo ka go tlhoka modisa, tsa nna dijo tsa dibata tsotlhe tsa naga ka go phatlalala.


text:
Dinku tsa me tsa kgarakgatshega mo dithabeng tsotlhe le mo mebotong yotlhe e e godimo. Dinku tsa me tsa falalediwa kwa ntlheng tsotlhe tsa lefatshe, go se na yo o di tlhokomelang, le fa e le yo o di batlang.


text:
Morena Modimo o bua a re: ‘Ruri! Ka bophelo jwa me! Dinku tsa me di fetogile thopo, dinku tsa me ke dijo tsa dibata tsotlhe tsa naga ka go tlhoka modisa; badisa ba me ga ba a ka ba tlhokomela dinku tsa me – kana badisa ba ne ba iphudisa fela, ba sa fudise letsomane la me.


text:
Morena Modimo o bua jaana o a re: ‘Bonang, ke tla wela badisa bao, ke batla dinku tsa me mo diatleng tsa bone, mme bone ke tla ba ntsha mo tirong ya go disa dinku tsa me. Badisa bao ga ba nke ba tlhola ba iphudisa ka bosi. Ke tla namola dinku tsa me mo maganong a bone gore di se ka tsa tlhola di nna dijo tsa bone.’


text:
Modisa o tlhokomela letsomane la gagwe ka letsatsi le ka lone a leng mo gare ga dinku tsa gagwe tse di neng di phatlaletse, ke tla tlhokomela dinku tsa me jalo, ke di pholosa mo mafelong otlhe kwa di phatlalaletseng teng ka letsatsi la maru le lefifi.


text:
Ke tla di ntsha mo merafeng, ke di phutha mo mafatsheng, ke di isa kwa nageng ya tsona, ke di fudisa mo dithabeng tsa Iseraele le mo melapong le gotlhe fa di ka nnang teng mo lefatsheng leo.


text:
Ke tla di fudisa mo mafulong a a molemo; meraka ya tsona e tla nna mo dithabeng tse di godimo tsa Iseraele. Di tla botha teng mo marakeng a a molemo, di fula mafulo a manana mo dithabeng tsa Iseraele.


text:
“ ‘Ke tla batla tse di timetseng, ke busa tse di lelekilweng, ke fapa tse di robegileng, ke tiisa tse di lwalang, ke disa tse di akotseng le tse di tiileng, ke di fudisa ka tshwanelo.


text:
“ ‘Mme lona letsomane la me,’ Morena Modimo o bua jaana o a re: ‘Bonang, ke tla siamisa fa gare ga nku le podi, fa gare ga diphelehu le diphoko.


text:
A ga go a lo lekana, fa lo fula mafulo a a molemo? Ke go reng, fa e bile lo gataka mafulo a lona a setseng ka ditlhako? A e ka re lo nwa metsi a a itshekileng, mme a a setseng lwa a kgobera ka ditlhako?


text:
A dinku tsa me di na le go fula fa lo go gatakileng ka ditlhako? A di na le go nwa metsi a lo a kgoberileng ka ditlhako?’


text:
“Ke ka moo Morena Modimo o buang jaana natso o re: ‘Bonang, ke tla siamisa ka nosi fa gare ga nku e e nonneng le nku e e otileng.


text:
Jaanong e re ka lo kgorometsa tsotlhe tse di fokolang ka lotlhakore le ka legetla, lo di tlhaba ka dinaka tsa lona go tsamaya lo di lelekele kwa ntle;


text:
ka moo ke tla pholosa dinku tsa me gore di se ka tsa tlhola di nna thopo; ke tla siamisa fa gare ga nku le nku.


text:
Ke tla di tsosetsa Modisa a le mongwe, o tla di fudisa, e bong Dafita, motlhanka wa me; ene o tla di disa, o tla nna Modisa wa tsona.


text:
Nna Morena ke tla nna Modimo wa bone. Dafita, motlhanka wa me, o tla nna kgosi mo go bone. Ke nna Morena ke buileng jalo.


text:
Ke tla dira kgolagano ya kagiso nabo; ke fedisa dibata tse di bosula mo lefatsheng. Ba tla nna mo nageng le go robala mo dikgweng ba iketlile.


text:
“ ‘Ke tla ba tshegofatsa le mafelo a a mo tikologong ya thabana ya me. Ke tla nesa pula ka nako ya yona. E tla nna dipula tsa tshegofatso.


text:
Foo ditlhare tsa naga di tla ungwa maungo a tsona; lefatshe le tla ntsha kotulo ya lone. Ba tla nna mo nageng ya bone ba iketlile, ba itse gore ke nna Morena, mogang ke robang dijoko tsa bone le go ba golola mo diatleng tsa ba ba neng ba ba dira batlhanka ba bone.


text:
Ga ba nke ba tlhola ba nna thopo ya ditšhaba, sebata sa lefatshe ga se nke se ba ja. Ba tla aga ba le mo tshireletsong, go se na yo o ba tshosang.


text:
Ke tla ba tlhomela ditlhare tsa maungo a a monate. Go tla bo go se na ope yo o ka fedisiwang ke tlala mo lefatsheng leo. Ga ba nke ba tlhola ba rwala kgobo ya ditšhaba.


text:
Ba tla itse gore nna Morena, Modimo wa bone, ke na nabo; le gore bone Baiseraele ke morafe wa me.’ Morena Modimo o buile jalo.


text:
“ ‘Lona lo dinku tsa me, lo dinku tse ke di fudisang; lo batho, mme nna ke Modimo wa lona,’ go bua Morena Modimo.”


text:
ò e ree ò re: ‘Morena Modimo o bua jaana o a re: “ ‘Bona, ke tla go tlhasela, wena thaba ya Seire, ke go tsholeletsa letsogo, ke go fetola sekaka le theregiso.


text:
Metse ya gago ke tla e fetola marope; mme wena o tla fetoga sekaka gore ò tle ò itse, fa ke le Morena.


text:
“ ‘E re ka ò tlhoile Baiseraele ka go sa feleng, wa ba neela mo thateng ya tšhaka ka sebaka sa tatlhego ya bone, ka sebaka sa petso ya molato ya bofelo,


text:
ka moo, ruri, ka bophelo jwa me! O dirile molato ka go tsholola madi; ka moo madi a tla go latelela.’ Morena Modimo o a re jalo.


text:
‘Thaba ya Seire ke tla e dira sekaka le theregiso. Ke tla fedisa mo go yona yo o tswang teng le yo o boelang gona.


text:
Dithaba tsa gago, Etomo, ke tla di tlatsa babolawi ba gago. Fa e le meboto ya gago le megorogoro ya gago le melapo ya gago, ba ba bolailweng ka tšhaka ba tla wela mo go tsona.


text:
Ke tla go fetola sekaka se se sa khutleng; ga go kitla go nna ope mo metseng ya gago, gore lo itse, fa ke le Morena.


text:
“ ‘E re ka ò buile wa re: “Ditšhaba tse pedi le mafatshe a mabedi e tla nna tsa me; re tla di rua” – le fa Morena a le teng koo –


text:
ka moo, ka bophelo jwa me! ke tla go direla ka fa bogaleng jwa gago le ka fa lefufeng la gago tse o di ba diretseng ka ntlha ya letlhoo la gago. Ke tla ikitsise mo go bone, mogang ke go atlholang.’ Morena Modimo o a re jalo.


text:
‘O tla lemoga gore ke nna Morena. Ke utlwile dikgalo tsotlhe tsa gago tse ò di buileng ka ga dithaba tsa Iseraele wa re: “Di fetogile sekaka. Re di neilwe go di ja boswa.”


text:
“Morena Modimo o buile jaana wa re: ‘Le fa lefatshe lotlhe le itumela, wena ke tla go fetola sekaka.


text:
O ne ò itumelela boswa jwa Baiseraele, ka gonne bo ne bo sentswe. Le wena ke tla go direla jalo. O tla fetoga sekaka, wena thaba ya Seire le Etomo yotlhe mmogo. Ba tla itse jalo, fa ke le Morena.’ ”


text:
“Wena morwa-motho, rerela dithaba tsa Iseraele, ò di ree ò re: ‘Lona dithaba tsa Iseraele, utlwang Lefoko la Morena!


text:
Morena Modimo o bua jaana o a re: E re ka mmaba a buile ka ga lona a re: Ahee! Dithaba tse di sa khutleng di fetogile boswa jwa rona!’


text:
“Ka moo rera ò re: ‘Morena Modimo o bua jaana o a re: Ba lo fetotse sekaka, ba re ba lo metsa go tswa mo ntlheng tsotlhe gore lo nne boswa jwa masalela a ditšhaba; babuabui ba a lo seba, batho ba lo senya leina.


text:
Ka moo utlwang Lefoko la Morena Modimo, lona dithaba tsa Iseraele! Morena Modimo o bua jaana, o raya dithaba le meboto le melapo le megorogoro le marope a a senya, le metse e e tlogetsweng, tse di fetogileng thopo le tshotlego tsa masalela a ditšhaba tse di mo tikologong.’


text:
“Ka moo Morena Modimo o bua jaana o a re: ‘Ruri, ke buile ka molelo wa lefufa la me ka ga masalela a ditšhaba le ka ga Etomo yotlhe, ba ba iphileng lefatshe la me go nna boswa ka boitumelo jwa pelo yotlhe le ka nyatso ya pelo gore ba leleke baagi ba lone, ba le thukhuthe dilo.’


text:
“Ka moo rera ka ga naga ya Iseraele, ò ree dithaba le meboto le melapo le megorogoro ò re: ‘Morena Modimo o bua jaana o a re: Bonang, ke buile ka lefufa la me le ka bogale jwa me, gonne lo rwele kgobo ya ditšhaba.’


text:
Ka moo Morena Modimo o bua jaana o a re: ‘Ke tsholeditse letsogo, ka ikana ka re: Ruri, ditšhaba tse di mo tikologong ya lona, tsona di tla rwala kgobo ya tsona.


text:
Mme lona dithaba tsa Iseraele lo tla tlhogisa ditlhare tsa lona, lo ungwela Iseraele, morafe wa me, maungo a lona, gonne ba gaufi le go tla.


text:
Ke tla ntsifatsa batho mo go lona, e le Baiseraele botlhe mmogo. Go tla nna batho mo metseng, go tsosiwa marope.


text:
Ke tla atisa batho le diruiwa mo go lona. Go tla ntsifala, go ata bone le tsone. Ke tla nnisa batho mo go lona jaaka gale, ke lo direla molemo bogolo go pele, mme lo tla itse gore ke nna Morena.


text:
Ke tla tsamaisa batho mo go lona, e bong Baiseraele, morafe wa me. Ba tla lo rua; lo tla nna boswa jwa bone. Ga lo kitla lo tlhola lo ba thukhutha bana.’


text:
“Morena Modimo o bua jaana a re: ‘E re ka ba go raya ba re: Wena lefatshe, ò ja batho, ò thukhutha setšhaba sa gago bana.


text:
Ka moo ga ò kitla ò tlhola ò ja batho, le e seng go thukhutha setšhaba sa gago bana gape,’ go bua Morena Modimo.


text:
‘Ga nkitla le tlhola ke utlwatsa kgobo ya baheitane ka ga gago; ga ò nke ò tlhola ò rwala nyatso ya merafe le e seng go thukhutha setšhaba sa gago bana gape,’ go bua Morena Modimo.”


text:
“Morwa-motho, e rile Baiseraele ba ntse ba le mo nageng ya bone, ba e itshekolola ka tsamao ya bone le ka ditiro tsa bone. Tsamao ya bone fa pele ga me e ne e tshwana le leswe la mosadi yo o iponang.


text:
Ka moo ka goromeletsa bogale jwa me mo go bone ka ntlha ya madi a ba a tsholotseng mo lefatsheng le ka ntlha ya medimo e e maila ya bone, e ba le itshekolotseng ka yona.


text:
Ka ba falaletsa kwa baheitaneng, ba phatlalalediwa kwa mafatsheng; ka ba atlhola ka fa tsamaong ya bone le ka fa ditirong tsa bone.


text:
Jaanong ya re ba sena go fitlha kwa ditšhabeng, kwa ba ileng teng, ba itshepolola leina le le boitshepo la me, fa go builwe ka ga bone go twe: ‘Bao ke morafe wa Morena, mme ba dule mo lefatsheng la gagwe.’


text:
Ke fa ke tlhomoga pelo ka ntlha ya leina le le boitshepo la me le Baiseraele ba neng ba le itshepolotse kwa baheitaneng, kwa ba fitlhileng teng.


text:
“Ka moo raya Baiseraele ò re: ‘Morena Modimo o bua jaana o a re: Ga ke dire jalo ka ntlha ya lona Baiseraele, mme ke ka ntlha ya leina la me le le boitshepo, le lo le itshepolotseng kwa baheitaneng, kwa lo ileng teng.


text:
Ke tla itshepisa leina le legolo la me le le itshepolotsweng mo baheitaneng, le lo le itshepolotseng mo go bone. Baheitane ba tla itse gore ke nna Morena, mogang ke itshupang mo go lona fa pele ga matlho a bone, fa ke le boitshepo.’ Morena Modimo o a re jalo.


text:
‘Ke tla lo ntsha kwa baheitaneng, ke lo phutha kwa mafatsheng aotlhe, ke lo busetsa kwa nageng ya lona.


text:
Ke tla lo kgatsha ka metsi a a phepa gore lo itsheke; ke tla lo tlhapisa maswe otlhe, ke tlosa medimo e e maila yotlhe ya lona.


text:
Ke tla lo naya pelo e ntšhwa, ke tsenya mowa o mošwa mo teng ga lona. Ke tla ntsha pelo eo ya lentswe mo nameng ya lona, ke lo naya pelo ya nama.


text:
Ke tla tsenya Mowa wa me mo teng ga lona, ke lo dira batho ba ba sepelang ka fa melaong ya me ba ba tshegetsang ditshiamo tsa me, ba di dirisa.


text:
Lo tla nna mo lefatsheng le ke le neileng borraeno; lo tla nna morafe wa me, nna ke nne Modimo wa lona.


text:
Ke tla lo golola mo go tsotlhe tse di maswe tsa lona, ke be ke bitsa mabele, ke a ntsifatsa, ke sa tlhole ke lo bolaisa tlala.


text:
Le gona ke tla ntsifatsa maungo a ditlhare le kotulo mo masimong gore lo se ka lwa tlhola lo kgobiwa ka tlala kwa baheitaneng.


text:
Foo lo tla gakologelwa ditsela tsa lona tse di bosula le ditiro tsa lona tse di neng di se molemo, lo itenegela ka losi ka ntlha ya maleo a lona le ka ntlha ya makgapha a lona.


text:
Ga ke dire jalo ka ntlha ya lona,’ go bua Morena Modimo. ‘Moo a go itsiwe ke lona! Tlhajwang ke ditlhong, lo inyaletse ditsela tsa lona, lona Baiseraele!’


text:
“Morena Modimo o bua jaana o a re: ‘E tla re ka letsatsi le ke lo tlhapisang melato yotlhe ka lone, ke agise batho gape mo metseng, le marope a tla tsosiwa.


text:
Lefatshe le le sentsweng le tla lengwa gape, e sa tlhole e le sekaka fela mo matlhong a botlhe ba ba fetang teng.


text:
Ba tla re: Lefatshe le, le le neng le sentswe, le fetogile, le tshwana le tshimo ya Etene. Metse e, e e neng e le marope fela, e sentswe, e rutlilwe, jaanong e agilwe e femetswe sentle gape, e na le batho.


text:
Baheitane ba ba sadisitsweng mo tikologong ya lona ba tla itse gore ke nna Morena ke agileng gape se se neng se digilwe, ka tlhoma se se neng se sentswe. Nna Morena ke buile jalo, le gona ke tla dira jalo.’


text:
“Morena Modimo o bua jaana o a re: ‘Gape se ke tla dumelang go se kopiwa ke Baiseraele gore ke se ba direle ke sa go re: Ke ba atisetse batho jaaka letsomane la dinku.


text:
Metse e e neng e le marope fela e tla tlala matsomane a batho a a kana ka dinku tse di isiwang kwa Felong-ga-Boitshepo le dinku tsa Jerusalema ka meletlo ya teng. Ba tla itse jalo, fa ke le Morena.’ ”


text:
Seatla sa Morena se ne sa nna mo go nna, mme Morena a nntshetsa kwa ntle ka Mowa wa gagwe, a nkemisa fa gare ga leboa; lone le ne le tletse marapo a baswi.


text:
A mpotsa a re: “Morwa-motho, a marapo a, a ka phela?” Ka fetola ka re: “Morena Modimo, go itse wena.”


text:
A ba a nthaya a re: “Rerela marapo a, ò a ree ò re: ‘Lona marapo a a omeletseng, utlwang Lefoko la Morena!’


text:
Morena Modimo o bua jaana le lona marapo ao o a re: ‘Bonang, ke tla tsenya mowa mo go lona, mme lo tla phela.


text:
Ke tla baya mesifa mo go lona, ke tlhogisa nama mo go lona, ke lo apesa letlalo, ke tsenya mowa mo go lona gore lo tle lo phele, lo be lo itse gore ke nna Morena.’ ”


text:
Ka rera jaaka ke laetswe. Ya re ke rera, ga utlwala modumo le mokgwasa; marapo a atamelana, lesapo kwa lesapong la mong wa lone.


text:
Ka leba, ka bona mesifa e le mo go ona, le nama e tlhoga; le gona a apesiwa letlalo ka fa ntle, mme go se na mowa mo go ona.


text:
A ba a nthaya a re: “Rerela mowa, rera, morwa-motho, ò ree mowa ò re: ‘Morena Modimo o bua jaana o a re: Wena mowa, tswaa kwa ntlheng tse nne, o budulegele babolawi ba gore ba phele!’ ”


text:
Ka rera ka fa a ntaetseng ka teng, ke fa mowa o tsena mo go bone, ba phela, ba ema ka dinao, e le mophato o mogolo thata.


text:
Ya baa gona a nthayang a re: “Morwa-motho, marapo a ke Baiseraele botlhe. Bona, ba bua ba re: ‘Marapo a rona a omeletse, tsholofelo ya rona e nyeletse, re fedile!’


text:
Ka moo rera, ò ba ree ò re: ‘Morena Modimo o bua jaana o a re: Bonang, ke tla bula diphupu tsa lona, ke lo ntsha mo diphupung tsa lona, lona batho ba me, ke lo busetsa kwa lefatsheng la Iseraele.


text:
Lo tla lemoga, fa ke le Morena, mogang ke bulang diphupu tsa lona, ke lo ntsha mo diphupung tsa lona, lona batho ba me.


text:
Ke tla tsenya Mowa wa me mo go lona gore lo tle lo phele; ke tla lo baya kwa lefatsheng la lona, mme lo tla itse gore ke nna Morena ke buileng jalo, ka ba ka dira jalo.’ ” Go bua Morena.


text:
“Wena morwa-motho, tsaya thobane, ò kwale mo go yona ò re: ‘Ya ga Juta le ya Baiseraele ba ba gogang nae!’ O be ò tsee thobane e nngwe gape, o kwale mo go yona ò re: ‘Ya ga Josefa – thobane ya ga Eferaime – le ya Baiseraele botlhe ba ba gogang nae!’


text:
Jaanong e re batho ba morafe wa ga eno ba go botsa ba re: ‘A ga ò ka ke wa re bolelela gore ò kaya eng ka dilo tseo?’


text:
ò ba arabe ò re: ‘Morena Modimo o bua jaana o a re: Bonang, ke tla tsaya thobane ya ga Josefa e e mo seatleng sa ga Eferaime le ditso tsa Iseraele tse di gogang nae, ke e kopanya le thobane ya ga Juta, ke di dira thobane e le nngwe fela gore tsone e nne thobane e le nngwe fela mo seatleng sa me.’


text:
ò ba ree ò re: ‘Morena Modimo o bua jaana wa re: Bonang, ke tsaya Baiseraele kwa ditšhabeng, kwa ba ileng teng, ke ba phutha mo ntlheng tsotlhe, ke ba busetsa kwa lefatsheng la bone.


text:
Ke tla ba dira setšhaba se le sengwe fela mo lefatsheng la me le mo dithabeng tsa Iseraele. Kgosi e le nngwe fela e tla ba busa botlhe, e sa tlhole e le ditšhaba tse pedi. Le gona ga ba nke ba tlhola ba kgaogana go nna dipuso tse pedi.


text:
Ga ba nke ba tlhola ba kgotlelega ka medimo e e maila ya bone le ka makgapha a bone le ka maleo otlhe a bone. Ke tla ba golola mo ditenegong tsotlhe tsa bone tse ba nteofetseng ka tsona, ke ba itshekisa. Ba tla nna morafe wa me; nna ke nne Modimo wa bone.


text:
Dafita, motlhanka wa me, o tla nna kgosi ya bone; botlhe ba tla nna le Modisa a le mongwe. Ba tla sepela ka fa ditshiamong tsa me, ba tshegetsa melao ya me, ba e dirisa.


text:
Ba tla nna mo lefatsheng le ke le neileng Jakobe, motlhanka wa me, le borraabo ba neng ba nna mo go lone. Ba tla nna mo go lone le bana ba bone le bana ba bana ba bone ka bosakhutleng. Dafita, motlhanka wa me, o tla nna kgosi ya bone ka go sa feleng.


text:
Ke tla dira kgolagano ya kagiso nabo. E tla nna kgolagano e e sa feleng. Ke tla ba tshegofatsa, ke ba atisa, ke baya Felo ga me fa go Boitshepo mo gare ga bone ka bosakhutleng.


text:
Ke gona ditšhaba di tla lemogang gore ke nna Morena ke itshepisang Iseraele, fa Felo ga me fa go Boitshepo go le mo go bone ka bosakhutleng.’ ”


text:
“Morwa-motho, lebisa sefatlhego sa gago kwa go Gogo, lefatsheng la Magogo, yo e leng kgosi ya Roše le Mesege le Thubale, ò mo rerele, ò mo kgalemele


text:
ò re: ‘Morena Modimo o bua jaana o a re: Bona, ke tla lwa nao, wena Gogo, kgosi ya Roše le Mesege le Thubale.


text:
Ke tla go golega, ke tsenya marapo mo metlhagareng ya gago, ke go bolotsa le mephato yotlhe ya gago, le dipitse le bapalami ba tsona, ba apere sentle botlhe, e le bontsi jo bogolo, ba na le dithebe le dithejana, ba tshotse ditšhaka botlhe;


text:
le Gomere le mephato yotlhe ya gagwe, le ba losika lwa ga Thogarama ba ba kwa mafelelelong a bokone le mephato yotlhe ya gagwe. Ke merafe e mentsi e e nang nao.


text:
Iketleetse, ò ipaakanye, wena le bontsi jotlhe jo bo kgobokanetseng kwa go wena; ò nne molaodi wa bone.


text:
E tla re malatsi a mantsi a sena go feta, ò bolodiwe. Ka bofelo jwa dinyaga ò tla tsena mo lefatsheng le le falotseng gape mo tšhakeng kwa morafeng o o phuthilweng mo merafeng e mentsi, wa boela kwa dithabeng tsa Iseraele tse di neng di sa bolo go fetoga sekaka. O ntshitswe kwa merafeng; jaanong ba agile botlhe ba iketlile.


text:
O tla bolola jaaka ledimo, ò atamela jaaka leru le le dumang, ò tla saila mo lefatsheng, wena le mephato yotlhe ya gago le merafe e mentsi e e nang nao.’


text:
“Morena Modimo o bua jaana o a re: ‘E tla re ka letsatsi leo megopolo e tswe mo pelong ya gago; ò tla akanya dikakanyo tse di bosula


text:
ò re: “Ke tla bololela lefatshe le le sa agelelwang, ke fitlha kwa go ba ba iketlileng, ba ba agileng mo thagamong; ba ba agileng botlhe, ba se na lobota, ba se na phemelo, le fa e le dikgoro,


text:
gore ò thope dithoto, ò thukhuthe dilo, ò ise letsogo kwa morafeng o o phuthilweng kwa ditšhabeng o o itirelang diruiwa le khumo, o o agileng mo gare ga mpa ya lefatshe.”


text:
Ba Šeba le ba Detane le barekisi ba bone le ba Tharesise le bagale ba bone ba tla go botsa ba re: “A ò tlile go thopa dithoto? A ò kgobokantse bontsi jwa gago go thukhutha dilo le go tsaya selefera le gouta le go thopa diruiwa le khumo le go thopa thopo e kgolo?” ’


text:
“Ka moo, wena morwa-motho, rera ò ree Gogo ò re: ‘Morena Modimo o bua jaana o a re: Ruri, e tla re ka sebaka seo, fa Iseraele, morafe wa me, a ntse a iketlile, ò bolole,


text:
ò tle ò tswe kwa felong ga gago kwa mafelelelong a bokone, wena le merafe e mentsi e na nao; botlhe ba palame dipitse. Ke bontsi jo bogolo, ke mephato e mentsi.


text:
O tla bololela Iseraele, morafe wa me, go khurumetsa lefatshe jaaka leru. E tla re ka bofelo jwa malatsi ke go bololetse kwa lefatsheng la me gore ditšhaba di tle di nkitse, mogang ke itshupang mo go wena Gogo, ke le yo o boitshepo fa pele ga matlho a tsona.’


text:
Morena Modimo o bua jaana o a re: A ga ke re, ke wena yo ke buileng ka ga gago mo metlheng ya bogologolo ka batlhanka ba me, baporofeti ba Iseraele, ba ba neng ba bolelela pele ka dingwagangwaga tsele ba re: ‘Ke tla go ba bololetsa’?


text:
“Morena Modimo o bua a re: ‘E tla re ka letsatsi leo le Gogo a tlang ka lone go tlhasela naga ya Iseraele, kgalefo ya me e tuke mo teng ga me.


text:
Ke buile ka lefufa le ka go tuka bogale ka re: Ruri, ka letsatsi leo go tla nna thoromo e kgolo ya lefatshe mo nageng ya Iseraele.


text:
Jaanong fa pele ga me go tla roroma ditlhapi tsa lewatle le dinonyane tsa loapi le diphologolo tsa naga le digagabi tsotlhe tse di gagabang fa fatshe le batho botlhe ba ba mo lefatsheng. Dithaba di tla menolwa, makgotlho a tla wa, dipota tsotlhe di tla wela fa fatshe.


text:
Ke tla mmiletsa tšhaka kwa dithabeng tsotlhe tsa me,’ go bua Morena Modimo. ‘Ba tla bolayana ka ditšhaka.


text:
Ke tla mmetsa ka leroborobo le ka tshololo ya madi; ke tla nesetsa pula e e gogolang le matlapa a sefako le molelo le sebabole mo go ene le mo mephatong ya gagwe le mo merafeng e mentsi e e nang nae.


text:
Ke tla itshupa ke le mogolo, ke le boitshepo; ke tla ikitsise fa pele ga matlho a ditšhaba tse dintsi gore di tle di lemoge, fa ke le Morena.’


text:
“Wena morwa-motho, rerela Gogo, mmolelele petso pele ò re: ‘Morena Modimo o bua jaana o a re: Bona, ke tla lwa nao, wena Gogo, kgosi ya Roše le Mesege le Thubale.


text:
Ke tla go oka, ke go goga, ke go bolotsa kwa mafelelelong a bokone, ke go isa kwa dithabeng tsa Iseraele.


text:
Ke tla phaila bora jwa gago mo seatleng sa gago sa molema; ke diga metsu ya gago mo seatleng sa gago se se jang.


text:
O tla wa mo dithabeng tsa Iseraele, wena le mephato yotlhe ya gago le merafe e e nang nao. Ke tla go dira dijo tsa dinonyane tse di mefutafuta tse di gagolang le tsa dibata tsa naga.


text:
‘Ke tla latlhela molelo kwa go Magogo le kwa go ba ba agileng fa lewatleng ba iketlile gore ba itse, fa ke le Morena.


text:
Leina la me le le boitshepo ke tla le itsise mo morafeng wa me wa Iseraele, ke sa tlhole ke leseletsa leina la me le le boitshepo go itshepololwa. Ditšhaba di tla itse jalo, fa ke le Morena yo o boitshepo mo go Iseraele.


text:
“ ‘Bonang, go e tla, go a dirafala,’ go bua Morena Modimo. ‘Ke lone letsatsi le ke buileng ka ga lone.


text:
Baagi ba metse ya Iseraele ba tla tswela kwa ntle, ba gotsa molelo, ba o sotetsa ka dibolai ka thejana le thebe le bora le metsu le molamu le lerumo. Ba tla besa molelo ka tsona sebaka sa dinyaga di supa.


text:
Ga ba nke ba rwalela dikgong mo nageng le e seng go di rema mo dikgweng; gonne ba tla gotsa molelo ka dibolai. Ba tla thopa tsa bathopi ba bone, ba thukhutha tsa bathukhuthi ba bone,’ go bua Morena Modimo.


text:
“ ‘E tla re ka letsatsi leo ke neele Gogo felo ga mabitla mo lefatsheng la Iseraele, e leng mogorogoro wa baeti ntlheng ya botlhabatsatsi ya lewatle la letswai; mabitla a tla thibela baeti. Gogo le bontsi jotlhe jwa gagwe ba tla fitlhwa teng, go bidiwa “Mogorogoro wa makoko a ga Gogo”.


text:
Batho botlhe ba lefatshe leo ba tla ba fitlha. E tla nna tlotlo mo go bone Baiseraele ka letsatsi le ke tla ikgalaletsang ka lone,’ go bua Morena Modimo.


text:
‘Go tla tlhophiwa banna ba ba tla nnang ba ralala naga, ba fitlha ba ba sa ntseng ba namaletse mo nageng go e itshekisa. Ba tla batla ditoto, fa dikgwedi di supa di sena go feta.


text:
Jaanong baraladi bao ba tla ralala lefatshe, mme fa mongwe a bona marapo a motho, o tla tlhoma sesupo fa go ona, go tsamaya bafitlhi ba mo fitlhe kwa “Mogorogorong wa makoko a ga Gogo”.


text:
“Wena morwa-motho, Morena Modimo o bua jaana o a re: ‘Raya dinonyane tsa mefutafuta le dibata tsa naga ò re: Phuthegang, lo tle, tswayang mo ntlheng tsotlhe, lo kgobokanele setlhabelo sa me se ke se lo tlhabelang. Ke setlhabelo se segolo mo dithabeng tsa Iseraele; jaang nama, lo nwe madi!


text:
Jaang nama ya bagale, lo nwe madi a dikgosi tsa lefatshe. Botlhe ke diphelehu le dikwana le diphoko le dipoo tse di nonneng tsa kwa Basane.


text:
Lo tla ja mafura lo kgora; lo tla nwa madi lo tlhapelwa, e le tsa setlhabelo sa me se ke se lo tlhabetseng.


text:
Lo tla kgora dipitse le bapalami le bagale le batlhabani ba mefutafuta mo lojelong lwa me,’ go bua Morena Modimo.


text:
“Ke tla bonatsa kgalalelo ya me mo ditšhabeng; ditšhaba tsotlhe di tla bona katlholo ya me e ke e dirafaditseng le letsogo la me le ke le beileng mo go ba Gogo.


text:
Mme Baiseraele ba tla lemoga, fa ke le Morena, Modimo wa bone, go tloga ka letsatsi leo go ya kwa pele.


text:
Ditšhaba tsona di tla lemoga gore Baiseraele ba isitswe mo botshwarong ka ntlha ya maleo a bone fela. E re ka ba ikepile mo go nna, ka ba iphitlhela, ka ba neela mo thateng ya baba ba bone, ba wa ka tšhaka botlhe.


text:
Ke ba diretse tse di tshwanetseng boitshekologo jwa bone le ditlolo tsa bone, ka ba fitlhela sefatlhego sa me.


text:
“Ke ka moo Morena Modimo o buang jaana o re: ‘Jaanong ke tla fetola tatlhego ya ga Jakobe, ke tlhomogela Baiseraele botlhe pelo, ke emela leina la me le le boitshepo ka lefufa.


text:
E tla re ba ntse gape mo nageng ya bone ba iketlile, go se na yo o ba tshosang, ba lebale kgobo ya bone le boikanyologo jotlhe jwa bone jo ba ikepileng mo go nna ka jona.


text:
E tla re ke ba busa mo merafeng, ke ba phutha, ke ba ntsha mo mafatsheng a baba ba bone, ke itshupe mo go bone ke le boitshepo fa pele ga matlho a ditšhaba tse dintsi.


text:
Baiseraele ba tla itse, fa ke le Morena, Modimo wa bone, ka tiro ya me ya go ba isa mo botshwarong kwa ditšhabeng le ka go ba phuthela gape mo nageng ya bone, ke sa tlhole ke sadisa ope wa bone teng.


text:
Le gona ga nkitla ke tlhola ke ba fitlhela sefatlhego sa me, gonne ke goromeleditse Mowa wa me mo Baiseraeleng,’ go bua Morena Modimo.”


text:
E rile ka ngwaga wa 25 wa botshwaro jwa rona – e le ngwaga wa 14 go tloga ka go thopiwa ga motse – ka kgwedi ya ntlha, ka letsatsi la lesome, seatla sa Morena sa nna mo go nna, a nkisa teng;


text:
a nkisa kwa lefatsheng la Iseraele ke le mo diponong tsa Modimo, a mpaya mo thabeng e kgolo thata. Mo go yona e kete go ne go agilwe motse mo ntlheng ya borwa.


text:
Ya re a sena go mphitlhisa gona, ka bona monna yo ponalo ya gagwe e keteng ke ya kgotlho, a tshotse mogala le lotlhaka lo lo lekanyang, a eme mo kgorong.


text:
Monna yoo a nthaya a re: “Morwa-motho, tse ke tla di go bontshang, di bone ka matlho, di utlwe ka ditsebe, ò di ele tlhoko tsotlhe. Gonne ò tliseditswe kwano gore ò di bontshiwe. Tsotlhe tse ò di bonang, di itsise Baiseraele.”


text:
Jaanong ka bona ka kwa ntle ga Ntlo ya Modimo go le lobota mo tikologong yotlhe. Lotlhaka lo lo lekanyang, lo monna yole a lo tshotseng ka seatla, boleele jwa lone e ne e le mabogo a marataro – letsogo le okeleditswe bophara jwa seatla. Jaanong a lekanya boatlhamo jwa kago eo ya lobota, bo lekana le lotlhaka, le bogodimo bo lekana le lotlhaka.


text:
A fitlha kwa kgorong e e lebileng kwa botlhabatsatsi, a tlhatloga ka mapalamo a yona, a lekanya serepodi sa kgoro, boatlhamo bo lekana le lotlhaka, le serepodi se sengwe, boatlhamo bo lekana le lotlhaka;


text:
le ntlwana nngwe le nngwe ya badisa, boleele bo lekana le lotlhaka, le boatlhamo bo lekana le lotlhaka; le leotwana la lobota le le mo gare ga matlwana le le mabogo a matlhano; le serepodi sa kgoro se se fa thoko ga leobo la kgoro le le lebileng kwa Ntlong se lekana le lotlhaka.


text:
a lekanya leobo la kgoro, ya nna mabogo a a robedi, le maotwana a lone ya nna mabogo a mabedi. Mme leobo la kgoro le ne le le ka fa teng ga lobota.


text:
Matlwana a kgoro e e lebileng kwa botlhabatsatsi a ne a le mararo ka ntlha e; a na le selekanyo se le sengwe fela ka boraro jwa ona; le maotwana a lobota a na le selekanyo se le sengwe fela ka ntlha e le ka ntlha e.


text:
Morago ga moo a lekanya boatlhamo jwa botseno jwa kgoro, ya nna mabogo a le some, le boleele jwa kgoro ya nna mabogo a le 13.


text:
Fa pele ga matlwana go ne go le sebaka sa letsogo ka ntlha e, le sebaka sa letsogo ka ntlha e; ntlwana e le mabogo a marataro ka ntlha e, le mabogo a marataro ka ntlha e.


text:
A ba a lekanya boatlhamo jwa kgoro, a simolola fa thulelong ya ntlwana ka ntlha e go ya kwa thulelong ya ntlwana e nngwe ka ntlha e, ya nna mabogo a le 25. Mejako e lebaganye.


text:
Kgoro e ne e na le difenstere mo tikologong tse di thibilweng ka dithupa; di ne di le mo matlwaneng le mo maotwaneng, di lebile kwa teng ga lelapa; le leobo le ne le na le difenstere jalo mo tikologong, le tsona di lebile kwa teng ga lelapa. Mo maotwaneng go ne go tshwantshitswe mekolane.


text:
A ba a nkisa mo lapeng la ka fa ntle, ka fitlhela lelapa leo le diretswe matlwana, le adilwe matlapa a a mebalabala mo tikologong yotlhe; matlwana a ne a le 30 fa matlapa a adilweng teng.


text:
Boalo jwa matlapa bo ne bo le fa ditlhakoreng tsa dikgoro, bo lekana le boleele jwa dikago tsa dikgoro, e bong boalo jwa matlapa jo bo kwa tlase.


text:
A ba a lekanya boatlhamo jwa lelapa go tloga ka fa ntle ga kgoro e e kwa tlase go fitlha ka fa ntle ga lelapa la ka fa teng, ya nna mabogo a le lekgolo kwa botlhabatsatsi le kwa bokone.


text:
A ba a lekanya boleele jwa kgoro ya lelapa la ka fa ntle e e lebileng kwa bokone le boatlhamo jwa yona.


text:
Matlwana a yona a badisa a ne a le mararo ka fa le mararo ka fa. Selekanyo sa maotwana a yona le sa leobo la yona se tshwana le sa kgoro ya ntlha: Boleele jwa yona e le mabogo a le 50, boatlhamo jwa yona e le mabogo a le 25.


text:
Difenstere tsa yona le leobo la yona le mekolane ya yona di ne di lekana le tsa kgoro e e lebileng kwa botlhabatsatsi. Go ne go tsenwa mo go yona ka mapalamo a supa. Leobo la yona le ne le le ka fa teng ga yona.


text:
Lelapa la ka fa teng le ne le na le kgoro e e lebaganyeng le kgoro e e lebileng kwa bokone fela jaaka kgoro e e lebileng kwa botlhabatsatsi. A ba a lekanya go tswa kgorong go ya kgorong, e le mabogo a le lekgolo.


text:
A ba a nkisa ntlheng ya borwa, ka fitlhela kgoro teng e e lebileng kwa borwa. A lekanya matlwana a yona le maotwana a yona le leobo la yona, di lekana fela le tsele.


text:
Le gona e ne e na le difenstere fela jaaka leobo la yona mo tikologong yotlhe tse di tshwanang le difenstere tsele. Boleele e ne e le mabogo a le 50, boatlhamo e le mabogo a le 25.


text:
Go tsenwa mo go yona ka mapalamo a supa; leobo la yona le le ka fa teng ga yona. Le gona e ne e na le mekolane mo maotwaneng a yona, mongwe ka fa le o mongwe ka fa.


text:
Lelapa la ka fa teng le lone le ne le na le kgoro e e lebileng kwa borwa. Jaanong a lekanya go tswa kgorong go ya kgorong tse di lebileng kwa borwa, e le mabogo a le lekgolo.


text:
Jaanong a nkisa kwa lapeng la ka fa teng ka kgoro ya borwa, a ba a lekanya kgoro eo ya borwa, a fitlhela e lekana le tsele.


text:
Matlwana a badisa a yona le maotwana a yona le leobo la yona di ne di lekana le tsele. Le gona e ne e na le difenstere fela jaaka leobo mo tikologong yotlhe. Boleele e le mabogo a le 50, boatlhamo e le mabogo a le 25.


text:
Go ne go le maobo mo tikologong yotlhe; boleele e le mabogo a le 25, boatlhamo e le mabogo a matlhano.


text:
Mme leobo la yona le ne le lebile kwa lapeng la ka fa ntle. Mekolane e ne e le mo maotwaneng a yona. Go tsenwa mo go yona ka mapalamo a a robedi.


text:
A ba a nkisa kwa ntlheng ya botlhabatsatsi ya lelapa la ka fa teng, a lekanya kgoro eo, a fitlhela e lekana le tsele.


text:
Matlwana a yona le maotwana a yona le leobo la yona di ne di tshwana le tsele. E ne e na le difenstere fela jaaka leobo la yona mo tikologong yotlhe; boleele e le mabogo a le 50, boatlhamo e le mabogo a le 25.


text:
Leobo la yona le ne le lebile kwa lapeng la ka fa ntle. Mekolane e ne e le mo maotwaneng a yona ka fa le ka fa. Go tsenwa mo go yona ka mapalamo a a robedi.


text:
Matlwana a yona le maotwana a yona le leobo la yona di ne di lekana le tsele. E ne e na le difenstere mo tikologong yotlhe; boleele e le mabogo a le 50, boatlhamo e le mabogo a le 25.


text:
Leobo la yona le ne le lebile kwa lapeng la ka fa ntle. Mekolane e ne e le mo maotwaneng a yona, mo ditlhakoreng tsa yona. Go tsenwa mo go yona ka mapalamo a a robedi.


text:
Go ne go le ntlwana e e nang le setswalo sa yona fa maotwaneng a dikgoro. Ke fa ba neng ba tlhatswa ditlhabelo teng tse di fisiwang.


text:
Mo leobong la kgoro go ne go le dipati tsa mojelo di le pedi ka fa, le di le pedi ka fa, tse mo go tsona go tlhabelwang ditlhabelo tse di fisiwang le ditlhabelo tsa boleo le ditlhabelo tsa molato.


text:
Le ka fa ntle ga lotlhakore lwa leobo, mo ntlheng ya bokone fa go tsenwang teng mo kgorong go ne go le dipati di le pedi; le fa lotlhakoreng lo longwe lwa leobo la kgoro go le dipati di le pedi.


text:
Go ne go le dipati di le nne mo ntlheng nngwe ya mojako wa kgoro, le dipati di le nne gape mo ntlheng e nngwe, e le dipati tse di le robedi le mmogo, tse ba neng ba tlhabela mo go tsona.


text:
Le gona go ne go le dipati di le nne tsa setlhabelo se se fisiwang, e le tsa majwe a a betlilweng; boleele bo lekana le letsogo le bontlhanngwe jwa lone; boatlhamo bo lekana le letsogo le bontlhanngwe jwa lone; bogodimo bo lekana le letsogo. Didiri tse ba neng ba tlhaba setlhabelo se se fisiwang le setlhabelo se se jewang ka tsona, ba di baya mo go tsona.


text:
Dipati di ne di na le ditshegetso tse di kana ka bophara jwa seatla, di sekametse kwa teng mo tikologong yotlhe. Nama ya ditlhabelo e ne e le mo godimo ga dipati.


text:
A ba a nkisa kwa lapeng la ka fa teng, ka fitlhela go le matlwana a le mabedi mo lapeng la ka fa teng: Ntlwana nngwe e le fa lotlhakoreng lwa kgoro ya bokone, e lebile kwa borwa; e nngwe e le fa lotlhakoreng lwa kgoro ya borwa, e lebile kwa bokone.


text:
Ke fa a nthaya a re: “Ntlwana e, e e lebileng kwa borwa ke ya baperesiti ba ba tlhokomelang tirelo ya Ntlo.


text:
Mme ntlwana e e lebileng kwa bokone ke ya baperesiti ba ba tlhokomelang aletare. Ke bone bomorwa Satoke fela mo go bomorwa Lefi ba ba ka atamelang Morena go mo direla.”


text:
Jaanong a lekanya lelapa la ka fa teng, boleele e le mabogo a le lekgolo, le boatlhamo e le mabogo a le lekgolo. Ditlhakore tse nne di ne di lekalekana. Aletare e ne e le fa pele ga Ntlo.


text:
A ba a nkisa kwa mathuding a Ntlo, a lekanya maotwana a ona, bokima e le mabogo a matlhano ka fa, le mabogo a matlhano ka fa. Boatlhamo jwa mojako e le mabogo a le 14; jwa dipota tsa ditlhakore tsa mojako e le mabogo a le mararo ka fa le mabogo a le mararo ka fa.


text:
Boleele jwa mathudi e ne e le mabogo a le 20, boatlhamo e le mabogo a le 12. Go palangwa kwa go ona ka mapalamo a le some. Jaanong fa thoko ga maotwana go ne go le maotwana a magolo a mokgabo, lengwe ka fa, le lengwe ka fa.


text:
A ba a nkisa mo teng ga Tempele, a lekanya maotwana; bokima jwa ona e le mabogo a marataro ka fa, le mabogo a marataro ka fa.


text:
Boatlhamo jwa botseno e ne e le mabogo a le some; jwa dipota tsa ditlhakore e le mabogo a le matlhano ka fa le mabogo a le matlhano ka fa. Le gona a lekanya boleele jwa Felo-ga-Boitshepo, e le mabogo a le 40; boatlhamo jona e le mabogo a le 20.


text:
A ba a tsena kwa tengteng, a lekanya lobota, bokima jwa lone e le mabogo a mabedi, le botseno bo le mabogo a marataro, le boatlhamo jwa dipota tsa ditlhakore tsa botseno e le mabogo a supa ka fa le mabogo a supa ka fa.


text:
A ba a lekanya boleele jwa gona, e le mabogo a le 20, le boatlhamo e le mabogo a le 20, fa go lebileng kwa Tempeleng. A ba a nthaya a re: “Gona fa ke Felo-ga-Boitshepo-jwa-Maitshepo.”


text:
A ba a lekanya bokima jwa lobota lwa Ntlo, e le mabogo a marataro, le boatlhamo jwa matlwana a a fa loboteng ka fa ntle mo tikologong yotlhe ya Ntlo, e le mabogo a mane.


text:
Matlwana ao a ne a tlhatlaganye a le mararo, ga masome a mararo. Lobota lwa Ntlo lo ne lo na le dipota tsa koketso tse di rweleng matlwana mo tikologong yotlhe gore a tshegediwe, mme e seng ka lobota lwa Ntlo.


text:
Matlwana a a mo gare a feta a a kwa tlase, a a kwa godimo a feta a a mo gare ka boatlhamo go lekana le go atamela lobota lwa Ntlo mo tikologong yotlhe ya Tempele. Go tswa matlwaneng a a kwa tlase go ne go tlhatlogelwa kwa go a a mo gare ka mapalamo; go tswa matlwaneng a a mo gare go ne go tlhatlogelwa kwa go a a kwa godimo.


text:
Ka bona mokatako wa matlapa o le mo tikologong yotlhe ya Ntlo. Bogodimo jwa metheo ya matlwana ao e ne e le selekanyo sa lotlhaka, e leng mabogo a marataro.


text:
Bokima jwa lobota lwa matlwana ka fa ntle e ne e le mabogo a le matlhano. Go ne go sadisiwa lobala fa thoko ga matlwana a a mo ditlhakoreng tsa Tempele.


text:
Boatlhamo jwa lobala lo lo fa gare ga matlwana a a fa Tempeleng le a fa molelwaneng wa lelapa la ka fa teng e ne e le mabogo a le 20 mo tikologong yotlhe ya Ntlo.


text:
Mejako ya matlwana a a fa ditlhakoreng tsa Tempele e isa kwa lebaleng le le sadisitsweng; mojako o mongwe o lebile kwa bokone, mojako o mongwe o lebile kwa borwa; boatlhamo jwa lebala le le sadisitsweng e ne e le mabogo a le matlhano mo tikologong yotlhe.


text:
Moago o mongwe o o neng o le ka fa ntle ga lebala le le ageletsweng ka lobotana o ne o le mo ntlheng ya bophirimatsatsi mo lapeng la ka fa ntle go fitlha molelwaneng wa lone; boatlhamo jwa ona e le mabogo a le 70; bokima jwa lobota lwa ona e le mabogo a le matlhano mo tikologong yotlhe ya ona; boleele jwa ona e le mabogo a le 90.


text:
Jaanong a lekanya Tempele, boleele e le mabogo a le lekgolo. Le boleele jwa lebala le le ageletsweng ka lobotana le jwa moago wa ka fa ntle ga lone le jwa dipota tsa ona e ne e le mabogo a le lekgolo.


text:
Boatlhamo jwa sefatlhego sa Ntlo le jwa lebala le le ageletsweng ka lobotana mo ntlheng ya botlhabatsatsi le jona e ne e le mabogo a le lekgolo.


text:
A ba a lekanya boleele jwa moago o o ka fa ntle ga lebala le le ageletsweng ka lobotana ka fa morago ga ona le jwa diferwana tse di kwa godimo ka fa le ka fa, e le mabogo a le lekgolo. Mme Felo-ga-Boitshepo ga Tempele le ga Boitshepo-jwa-Maitshepo le mathudi a yona ka fa ntle


text:
di ne di manegilwe dipati mo dipoteng, di na le difenstere tse di thibilweng ka dithupa le diferwana tse di kwa godimo mo tikologong yotlhe ka boraro jwa tsona. Ka mo teng dipota di ne di manegilwe dipati tsa logong mo ntlheng tsotlhe. Go tloga fa fatshe go fitlha fa difenstereng le go tloga fa ditlhakoreng


text:
tsa botseno go fitlha kwa Felong-ga-Boitshepo-jwa-Maitshepo le ka fa ntle mo mathuding go ne go le ditshwantsho mo loboteng lotlhe tikologong ka mo teng le ka fa ntle;


text:
go tshwantshitswe boKerubime le ditlhare tsa mekolane. Mokolane o ne o le fa gare ga boKerubime ba la babedi. Kerubime mongwe le mongwe o ne a na le difatlhego tse pedi:


text:
Sefatlhego sa motho se ne se lebile mokolane ka fa; sefatlhego sa tau se lebile mokolane ka ntlha e nngwe. Di ne di tshwantshitswe jalo mo Tempeleng yotlhe mo tikologong yotlhe.


text:
BoKerubime le mekolane di ne di tshwantshitswe mo loboteng lwa Tempele go tloga fa fatshe go fitlha mo godimo ga mojako.


text:
Mepakwana ya mejako ya Tempele e ne e na le ditlhakore tse di lekalekanang. Fa pele ga Felo-ga-Boitshepo-jwa-Maitshepo go ne go beilwe selo se se tshwanang


text:
le aletare ya logong. Bogodimo jwa yona e le mabogo a mararo; boleele jwa yona e le mabogo a mabedi; boatlhamo jwa yona e le mabogo a mabedi. E ne e na le dikhutlo. Maoto a yona le ditlhakore tsa yona e ne e le tsa logong. Ke fa a nthaya a re: “Ke lone lobati lo lo fa pele ga Morena.”


text:
go na le ditswalo di le pedi. Ditswalo tseo di ne di na le mefama e mebedi; mhama o mongwe o na le dipati tse pedi tse di bulegelang ka ntlha tsotlhe; mhama o mongwe le ona o na le dipati tse pedi tse di bulegelang ka ntlha tsotlhe.


text:
Mo ditswalong tsa Tempele go ne go tshwantshitswe boKerubime le mekolane jaaka di dirilwe mo dipoteng. Fa pele ga mathudi ka fa ntle go dirilwe moriti ka thulelo ya dipati tsa logong.


text:
Difenstere tse di thibilweng ka dithupa le mekolane di ne di le mo ditlhakoreng tsa mathudi ka fa le ka fa le mo matlwaneng a a ka fa Tempeleng le mo mathudinyaneng.


text:
Jaanong a nntshetsa kwa lapeng la ka fa teng ntlheng ya bokone, a nkisa kwa matlwaneng a a bapileng le lebala le le ageletsweng ka lobotana, le a a bapileng le moago ole ka fa bokone.


text:
Boleele jwa matlwana ao ntlheng ya bokone e ne e le mabogo a le lekgolo, boatlhamo e le mabogo a le 50.


text:
Go lebagana le matlwana a le 20, a a mo lapeng la ka fa teng, le go lebagana le boalo jwa matlapa jo bo mo lapeng la ka fa ntle, diferwana di ne di bapile, di bile di tlhatlaganye di le tharo.


text:
Fa pele ga matlwana ao go ne go le tsela ka fa teng; boatlhamo jwa yona e le mabogo a le some; boleele jwa yona e le mabogo a le lekgolo. Mejako ya ona e lebile kwa bokone.


text:
Matlwana a a kwa godimo a ne a dirilwe mabotlana, ka diferwana di a tseetse manno; a fetwa ke matlwana a kago a a kwa tlase le a a mo gare ka bogolo.


text:
Gonne a ne a tlhatlaganye a le mararo, a se na maotwana a a tshwanang le maotwana a lelapa la ka fa ntle. Ka moo go nathilwe manno a diferwana mo matlwaneng a a mo gare le mo go a a kwa godimo.


text:
Le gona go ne go le lobota lo lo bapileng le matlwana ao ka fa ntle ga ona, lo tsamaya lo bapile le molelwane wa lelapa la ka fa ntle. Fa lo lebaganyeng le matlwana ao teng, boleele jwa lone e ne e le mabogo a le 50.


text:
Gonne boleele jwa matlwana a a bapileng le lelapa la ka fa ntle e ne e le mabogo a le 50, mme jwa ona a a ka fa Tempeleng e le mabogo a le lekgolo.


text:
Go tlhatlogelwa kwa matlwaneng ao ka botseno jo bo mo ntlheng ya botlhabatsatsi, fa motho a tsena mo go ona a tswa kwa lapeng la ka fa ntle


text:
fa tshimologong ya lobota lwa lelapa. A ba a nkisa kwa ntlheng ya borwa. Le teng go ne go le matlwana fa go lebaganyeng le lebala le le ageletsweng ka lobotana ka fa, le fa go lebaganyeng le moago ka fa.


text:
Go ne go le tsela fa pele ga ona; matlwana a ne a tshwana le a a mo ntlheng ya bokone, a tshwana nao ka boleele le ka boatlhamo le ka matso le ka dithulaganyo. Mejako ya ale le yona


text:
e tshwana le mejako ya matlwana ano a a mo ntlheng ya borwa. Go ne go le botseno mo tshimologong ya tsela, e leng tsela e e bapileng le lobota lo lo tshwanang le lola lwa kwa bokone, fa motho a tla ka yona a tsena mo go ona matlwana.


text:
Ke fa a nthaya a re: “Matlwana a a mo ntlheng ya bokone le matlwana a a mo ntlheng ya borwa, a a ka fa ntle ga lebala le le ageletsweng ka lobotana, ona ke matlwana a a boitshepo kwa baperesiti ba ba atamelang Morena ba jelang gona, ba ja tse di boitshepotshepo. Ba tla baya tse di boitshepotshepo teng le ditshupelo le ditlhabelo tsa boleo le ditlhabelo tsa molato, gonne ke felo fa go boitshepo.


text:
Fa baperesiti ba sena go tsena mo Tempeleng e e Boitshepo, ga ba a tshwanela go tswela kwa lapeng la ka fa ntle. Diaparo tse ba dirileng tirelo ka tsona a ba di apole teng mo matlwaneng, gonne di boitshepo, ba apare diaparo tse dingwe; morago ga moo ba ka tswela kwa ntle kwa bathong.”


text:
Jaanong ya re a sena go fetsa go lekanya Tempele e e mo gare, a nntshetsa kwa ntle ka kgoro e e lebileng kwa botlhabatsatsi, a lekanya tikologo yotlhe ya setsha.


text:
A lekanya lotlhakore lwa botlhabatsatsi ka lotlhaka lo lo lekanyang, ya nna mabogo a makgolo a matlhano ka lotlhaka lo lo lekanyang.


text:
Jaanong a lekanya lotlhakore lwa bokone, ya nna mabogo a makgolo a matlhano ka lotlhaka lo lo lekanyang. A ba a ya


text:
kwa ntlheng ya bophirimatsatsi a lekanya teng, ya nna mabogo a makgolo a matlhano ka lotlhaka lo lo lekanyang.


text:
A ba a ya kwa ntlheng ya borwa a lekanya teng, ya nna mabogo a makgolo a matlhano ka lotlhaka lo lo lekanyang.


text:
A lekanya ditlhakore tse nne. Lobota lo ne lo le mo tikologong yotlhe, e le lo lo lomologanyang tse di boitshepo le tse e leng tsa batho fela. Boleele jwa lone e le mabogo a makgolo a matlhano, le bophara e le mabogo a makgolo a matlhano.


text:
Ka bona kgalalelo ya Modimo wa Iseraele e tla e tswa kwa botlhabatsatsi, e suma jaaka go suma metsi a mantsi. Lefatshe la galalela ka kgalalelo ya ona.


text:
Pono e ke neng ka e bona e tshwana le pono e nkileng ka e bona, fa Modimo o tla go senya motse; e tshwana le pono e nkileng ka e bona kwa nokeng ya Kebare; ka ba ka wela fa fatshe ka sefatlhego.


text:
Ke fa Mowa o ntsholetsa, o nkisa kwa lapeng la ka fa teng, ka fitlhela Ntlo e tletse kgalalelo ya Morena.


text:
a nthaya a re: “Morwa-motho, fano ke felo ga sedulo sa bogosi sa me, ke felo ga pato ya dinao tsa me, fa ke tla nnang teng mo gare ga Baiseraele ka bosakhutleng. Baiseraele ga ba kitla ba tlhola ba itshekolola leina le le boitshepo la me, le e seng dikgosi tsa bone, ka boaka jwa bone le ka ditoto tsa dikgosi tsa bone le ka dithota tsa tlhabelo tsa bone.


text:
Kana ba dirile jalo ka go bapisa serepodi sa bone le serepodi sa me le sesana sa mojako sa bone le sa me, go le lobota fela fa gare ga me le bone. Ba ne ba itshekolola leina le le boitshepo la me ka makgapha a bone a ba a dirileng, mo ke bileng ka ba nyeletsa ka bogale jwa me.


text:
Mme jaanong ba tla tlosa boaka jwa bone le ditoto tsa dikgosi tsa bone fa pele ga me, mme ke tla nna mo gare ga bone ka bosakhutleng.


text:
“Mme wena morwa-motho, begela Baiseraele Ntlo eo, o e ba tlhalosetse gore ba tlhajwe ke ditlhong ka ntlha ya melato ya bone. A ba lekanye setshwantsho sa yona.


text:
Jaanong fa ba tlhajwa ke ditlhong ka ntlha ya tsotlhe tse ba di dirileng, o tshwantshe Tempele le thulaganyo ya yona le matso a yona le matseno a yona le popego yotlhe ya yona. Ba itsise melao yotlhe ya yona le dithulaganyo tsotlhe tsa yona, o di thale fa pele ga matlho a bone gore ba tshegetse dithulaganyo tsa yona le melao yotlhe ya yona ka boikanyo.


text:
Molao wa Ntlo ke o: A e nne mo godimo ga thaba, mme naga yotlhe ya teng mo tikologong yotlhe e nne boitshepotshepo. Bonang, ke ona molao wa Ntlo.”


text:
Dilekanyo tsa aletare ka mabogo e ne e le tse – go tewa letsogo le e leng letsogo le le lengwe le bophara jwa seatla: Bogodimo jwa motheo wa yona bo lekana le letsogo, le boatlhamo jwa ona bo lekana le letsogo. Mo ntlheng tsotlhe tsa ona go ne go le ditshegetso; bogodimo jwa tsona e le boatlhamo jwa seatla. Bogodimo jwa aletare ke jo:


text:
Go tloga motheong o o fa fatshe go fitlha mo godimo ga serepodi se se fa gare e le mabogo a mabedi, boatlhamo jwa sona bo lekana le letsogo; go tloga mo go sona serepodi se se fa gare go fitlha mo godimo ga serepodi se se kwa godimo e le mabogo a mane, boatlhamo bo lekana le letsogo.


text:
Bogodimo jwa leiso la Modimo e le mabogo a le mane go tloga serepoding seo; dinaka tse nne di ne di tlhomilwe mo dikhutlong tsa leiso la Modimo, di lebile kwa godimo.


text:
Leiso la Modimo, boleele jwa lone e le mabogo a le 12, le boatlhamo jwa lone e le mabogo a le 12. Le ne le na le ditlhakore tse nne tse di lekalekanang.


text:
Boleele jwa serepodi se se kwa godimo e le mabogo a le 14, le boatlhamo jwa sona e le mabogo a le 14 mo ditlhakoreng tse nne tsa sona. Lobotanyana lo lo le dikanyetsang lo le bontlhanngwe jwa letsogo; motheo wa aletare o le letsogo le le lengwe mo tikologong. Mapalamo a yona a ne a lebile kwa botlhabatsatsi.


text:
A ba a nthaya a re: “Morwa-motho, Morena Modimo o bua jaana wa re: ‘Melao ya aletare, fa e sena go agiwa gore ba bee ditlhabelo tse di fisiwang mo go yona le go e kgatsha ka madi ke e:


text:
Baperesiti ba Balefi ba e leng ba losika lwa ga Satoke, ba ba atamelang kwa go nna gore ba ntirele, o ba neele poana e nana go nna setlhabelo sa boleo. Morena Modimo o buile jalo.


text:
O be ò tsee madi mangwe a yona, o a tshase mo dinakeng tse nne le mo dikhutlong tse nne tsa direpodi le mo lobotanyaneng lo lo mo tikologong; ò e tlhapise boleo, ò e ruanye jalo.


text:
O be ò tsee poana eo ya setlhabelo sa boleo, ò e fise mo felong fa go segetsweng Ntlo ka fa ntle ga Felo-fa-go-Boitshepo.


text:
Ka letsatsi la bobedi ò tlise phoko e e se nang bogole go nna setlhabelo sa boleo, ò tlhapise aletare boleo, jaaka ba e tlhapisitse boleo ka poana.


text:
Jaanong fa ò sena go fetsa go e tlhapisa boleo, ò ntshe poana e nana mo dikgomong e e se nang bogole, le phelehu mo letsomaneng e e se nang bogole,


text:
ò di tlise fa pele ga Morena, mme baperesiti ba di gase ka letswai, ba di tlhabele Morena e le setlhabelo sa phiso.


text:
O tlhabe phoko ya setlhabelo sa boleo ka letsatsi le letsatsi malatsi a supa. Le gona a ba tlhabe poana e nana ya dikgomo le phelehu ya letsomane tse di se nang bogole jalo.


text:
A ba fetse malatsi ao jalo. Mme e re ka letsatsi la robedi le kwa pele baperesiti ba dire ditlhabelo tse di fisiwang tsa lona le ditlhabelo tsa tebogo tsa lona mo aletareng, mme lo tla nkgatlha,’ go bua Morena Modimo.”


text:
A ba a mpusetsa kwa kgorong ya Felo-ga-Boitshepo ya ka fa ntle e e lebileng kwa botlhabatsatsi; ya bo e tswetswe.


text:
Ke fa Morena a nthaya a re: “Kgoro e, a e nne fela e tswetswe. A e se ka ya bulwa! Go se ka ga tsena ope ka yona! Gonne Morena, Modimo wa Iseraele, o tsenye ka yona. A e tswalelwe ruri.


text:
Fela kgosi, ka e le kgosi, e ka nna mo go yona go ja bogobe fa pele ga Morena; a e tsene teng ka tsela ya leobo la kgoro, e be e tswe gape ka tsela eo ya yona.”


text:
A ba a ntsenya ka kgoro ya bokone, a nkisa fa pele ga Ntlo. Ka leba, ka bona Ntlo ya Morena e tletse kgalalelo ya Morena; ka ba ka wela fa fatshe ka sefatlhego.


text:
Ke fa Morena a nthaya a re: “Morwa-motho, tsotlhe tse ke di buang nao, le ditaolo tsotlhe tsa Ntlo ya Morena le melao yotlhe ya yona, di tlhokomele ka pelo, di bone ka matlho, di utlwe ka ditsebe; tlhokomela matseno a Ntlo le matso otlhe a Felo-ga-Boitshepo.


text:
“Raya dirukhutlhi tse e leng Baiseraele ò re: ‘Morena Modimo o bua jaana o a re: Makgapha otlhe a lona a ntenne, lona Baiseraele!


text:
Kana lo tlisitse baeng ba ba sa rupang pelo le fa e le mmele, ba tsena mo Felong-ga-Boitshepo ga me, ba go itshepolola, e leng Ntlo ya me, jale fa lo tlisitse senkgwe sa me le mafura le madi; lwa senya kgolagano ya me jalo ka maila otlhe a lona.


text:
Ga lo a dira tirelo e e boitshepo ya me ka losi, mme lo dirisitse baeng bao gore ba dire tirelo ya me mo Felong-ga-Boitshepo ga me.’


text:
“Ke ka moo Morena Modimo o buang jaana o re: ‘A go se ka ga tsena moeng ope yo o sa rupang pelo le fa e le mmele mo Felong-fa-go-Boitshepo ga me; ke raya baeng botlhe ba ba mo gare ga Baiseraele.


text:
“ ‘Mme Balefi ba ba ntlhanogetseng jale fa Baiseraele ba timela, ba ikepa mo go nna, ba latela medimo e e maila ya bone, bone ba tla rwala molato wa bone.


text:
Ba tla nna badiredi mo Felong-ga-Boitshepo ga me, e le badisa ba mejako ya Ntlo, e le ba ba direlang Ntlo. Ba tla tlhabela batho ditlhabelo tsa phiso le tse di jewang, ba ba emela go ba direla.


text:
E re ka ba ba diretse fa pele ga medimo e e maila ya bone, ba nna sekgopi se se leofisang Baiseraele, ka moo ke ba tsholeleditse letsogo, ka ikana ka re: Ba tla rwala molato wa bone,’ go bua Morena Modimo.


text:
‘Mme ga ba kitla ba atamela kwa go nna go ntirela ka tiro ya boperesiti, le e seng go atamela tsotlhe tse di boitshepo le tse di boitshepotshepo, mme ba tla rwala kgobo ya bone le petso ya maila a bone a ba a dirileng.


text:
Ke tla ba dira batlhanka ba tirelo ya ntlo gore ba dire tiro yotlhe ya yona le tsotlhe tse di dirwang teng.


text:
“ ‘Baperesiti ba Balefi ba e leng bomorwa Satoke ba ba tshegeditseng tirelo ya Felo-fa-go-Boitshepo ga me, jale fa Baiseraele ba ntlogela, ba timela, bone a ba atamele kwa go nna go ntirela, ba eme fa pele ga me go ntlisetsa mafura le madi,’ go bua Morena Modimo.


text:
‘Bone a ba tsene mo Felong-fa-go-Boitshepo ga me, bone a ba atamele kwa lobating lwa bojelo lwa me go ntirela, a ba dire tirelo ya me!


text:
A e ne e re ba tsena ka dikgoro tsa lelapa la ka fa teng, ba apara diaparo tsa letseta! A go se nne boboa jwa dinku mo go bone, fa ba direla mo teng ga dikgoro tsa lelapa la ka fa teng le mo Ntlong.


text:
A ba rwale dirwalo tsa letseta mo tlhogong, ba apare seaparo sa letseta mo mathekeng! A ba se ka ba itlama ka sepe se se ka ba fufutsang.


text:
Mme fa ba tswele kwa lapeng la ka fa ntle kwa bathong, a ba apole diaparo tsa bone tse ba direlang ka tsona, ba di bee mo matlwaneng a Felo-ga-Boitshepo, ba apare diaparo tse dingwe gore ba se ka ba itshepisa batho ka diaparo tsa bone.


text:
A ba se nyale motlholagadi gongwe yo o tlhadilweng! A ba tsee makgarebe a losika lwa Baiseraele. Fela motlholagadi yo e leng motlholagadi wa moperesiti, ba ka mo nyala.


text:
“ ‘A ba rute morafe wa me go farologanya tse di boitshepo le tse di seng boitshepo; a ba ba lemose pharologanyo ya tse di seng phepa le tse di itshekileng.


text:
Fa go le kgang, a bone ba eme, ba e seke; a ba e atlhole ka fa melaong ya me! Melao ya me le dithulaganyo tsa me a ba di tshegetse ka meletlo yotlhe ya me; boSabata ba me a ba di itshepise!


text:
“ ‘A moperesiti a se tsene kwa moswing gore a se itshekologe! Mme fa go sule rraagwe gongwe mmaagwe gongwe morwawe gongwe morwadie gongwe morwa-rraagwe gongwe kgaitsadie yo o iseng a nyalwe ke monna, foo o letleletswe go ka itshekologa ka go ya kwa go ene.


text:
Jaanong ka letsatsi le ka lone a tsenang gape mo Felong-fa-go-Boitshepo, mo lapeng la ka fa teng go direla mo Felong-fa-go-Boitshepo, a a tlise setlhabelo sa boleo sa gagwe,’ go bua Morena Modimo.


text:
“ ‘Fa e le boswa jo bo ba tshwanetseng: Ke nna boswa jwa bone! A ba se ka ba fiwa leruo mo go Iseraele: Ke nna leruo la bone!


text:
Ba tla ja ditshupelo le ditlhabelo tsa boleo le ditlhabelo tsa molato; le gona tsotlhe tse di neetsweng tirelong ya Modimo mo Iseraeleng e tla nna tsa bone.


text:
Tse di molemo tsa mabutswapele tsotlhe tsa mefutafuta le tsotlhe tse di kgethelwang Tempele tsa mefutafuta tsa makgetho otlhe a lona, e tla nna tsa baperesiti. Le bupe jwa ntlha jwa lona lo bo nee moperesiti gore tshegofatso e nne mo malapeng a lona.


text:
A baperesiti ba se ka ba ja sepe se se suleng gongwe se se gagotsweng ke sebata, le fa e le nonyane gongwe seruiwa.


text:
“ ‘E re lo tlhamela lefatshe tengwa go abelana boswa, lo segele Morena tshupelo, e bong naga e e boitshepo mo lefatsheng: Boleele jwa yona e nne mabogo a le dikete di le 25, boatlhamo e nne mabogo a le dikete di le 20. E tla nna yona naga e e boitshepo mo tikologong yotlhe ya molelwane wa yona.


text:
Jaanong a mo go yona go segelwe Tempele setsha; ditlhakore tsa sona e nne tsa mabogo a le 500 mo dintlheng tsoo nne tikologong. Mme a se dikanyediwe ke karolo ya naga e e nnang fela; boatlhamo jwa yona e nne mabogo a le 50.


text:
Jaanong mo nageng ele e e lekantsweng o sege felo gongwe: Boleele jwa gona e nne mabogo a le dikete di le 25, boatlhamo e nne mabogo a le dikete di le some; mo gona go nne Felo-ga-Boitshepo, fa go boitshepotshepo thata.


text:
Ke yona naga e e boitshepo mo lefatsheng. E tla nna ya baperesiti ba ba direlang mo Felong-ga-Boitshepo, ba ba atamelang go direla Morena; e tla nna ditsha tsa malapa a bone. Ke naga e e itshepetseng Felo-ga-Boitshepo.


text:
Gape karolo e nngwe ya naga e boleele jwa yona e leng mabogo a le dikete di le 25, boatlhamo e le mabogo a le dikete di le 10, e tla nna kabelo ya Balefi ba ba direlang Ntlo gore ba age metse teng.


text:
“ ‘Fa e le kabelo ya naga ya motse, lo o lekanyetse boatlhamo jwa mabogo a le dikete di le tlhano le boleele jwa mabogo a le dikete di le tlhano le boleele jwa mabogo a le dikete di le 25. Ke naga e e bapileng le naga e e boitshepo; e tla nna ya Baiseraele botlhe.


text:
“ ‘Mme naga e e mo dintlheng tse pedi tsa naga e e boitshepo le naga ya motse e e bapileng le naga e e boitshepo le naga ya motse e tla nna ya kgosi, go tloga mo ntlheng ya bophirimatsatsi go ya kwa bophirimatsatsi le go tloga mo ntlheng ya botlhabatsatsi go ya kwa botlhabatsatsi. A boleele jwa yona bo lekane le jwa kabelo nngwe ya ditso tsa Baiseraele go tloga molelwaneng wa bophirimatsatsi go ya molelwaneng wa botlhabatsatsi wa lefatshe.


text:
Ke yona kabelo ya kgosi mo go Iseraele. Dikgosi tsa me ga di nke di tlhola di gatelela morafe wa me, mme di tla naya Baiseraele lefatshe ka fa ditsong tsa bone.’


text:
“Morena Modimo o bua jaana a re: ‘Go lekanye tota, lona dikgosi tsa Iseraele! Tlosang kgatelelo le tshenyo. Dirang ka tshiamo le ka molao. Khutlang go leleka morafe wa me mo nageng ya one le mo malapeng a one!’ Morena Modimo o buile jalo.


text:
“ ‘A efa le batha e nne selekanyo se le sengwe fela. A efa di le some di tlatse homere, le batha di le some di tlatse homere. A di laolwe ke homere ka bobedi jwa tsona.


text:
“ ‘Šekele e nne gera di le masome a mabedi. Šekele di le tlhano a e nne di le tlhano. Šekele di le some a e nne di le some. Šekele di le somatlhano a e nne mane mo go lona.


text:
“ ‘Lekgetho le lo tla le ntshang ke le: Go ntshiwe karolo ya borataro ya efa mo homereng ya mabele le karolo ya borataro ya efa mo homereng ya garase.


text:
Fa e le lekgetho la lookwane: A go ntshiwe karolo ya bosome ya batha mo korong ya lookwane; kana koro ke dibatha di le some.


text:
Gape a go ntshiwe kwanyana e le nngwe mo dinkung di le kgolamabedi tsa mafulo a a metsi a Iseraele; a e nne tshupelo le setlhabelo se se fisiwang gongwe sa tebogo gore ba itshwarelwe dibe,’ go bua Morena Modimo.


text:
E tla nna tshwanelo ya kgosi go ntsha setlhabelo se se fisiwang le tshupelo ya dijo le ya noo ka meletlo le ka malatsi a ngwedi o o rogilweng le ka boSabata le mo dikgobokanong tsotlhe tsa meletlo ya Baiseraele; ke yona e e tla dirang setlhabelo sa boleo, le tshupelo, le setlhabelo sa phiso, le ditlhabelo tsa tebogo, e le go batlela Baiseraele boitshwarelo.’


text:
“Morena Modimo o bua jaana a re: ‘Ka la ntlha la kgwedi ya ntlha lo ne lo tsaya poana mo dikgomong e e se nang bogole, lo tlhatswa Felo-ga-Boitshepo boleo.


text:
A moperesiti a tsee madi a setlhabelo sa boleo, a a tshase mo disaneng tsa mojako wa Ntlo le mo dikhutlong tsoo nne tsa direpodi tsa aletare le mo disaneng tsa dikgoro tsa lelapa la ka fa teng.


text:
Le gona lo dire jalo ka la ntlha la kgwedi ya bosupa ka ntlha ya bone ba ba leofileng ka bokoa gongwe ka go tlhoka kitso, gore lo tlhatswe Ntlo boleo.


text:
“ ‘Ka letsatsi la 14 la kgwedi ya ntlha go ne go nna moletlo wa Tlolaganyo mo go lona; e nne wa malatsi a supa go jewe dinkgwe tse di sa bedisiwang.


text:
A ka letsatsi leo kgosi e dire poana setlhabelo sa boleo, e le go itirela le batho botlhe ba lefatshe.


text:
A ka letsatsi lengwe le lengwe la malatsi a supa a moletlo e direle Morena setlhabelo sa phiso ka dipoana tse supa le ka diphelehu tse supa tse di se nang bogole, le setlhabelo sa boleo ka phoko ka letsatsi lengwe le lengwe la malatsi a supa ao.


text:
Le gona a e baakanye tshupelo ya dijo: Efa ya bupe mmogo le poana e le nngwe, le efa ya bupe mmogo le phelehu e le nngwe. Le gona e tshele hina ya lookwane mo bupeng jwa efa.


text:
“ ‘Ka letsatsi la 15 la kgwedi ya bosupa, ka moletlo a e dire tse di tshwanang le tsele ka malatsi a supa: Ditlhabelo tsa boleo le ditlhabelo tse di fisiwang le ditshupelo tsa dijo le lookwane, a di tshwane fela le tsele.’


text:
“Morena Modimo o bua jaana a re: ‘Kgoro ya lelapa la ka fa teng e e lebileng kwa botlhabatsatsi a e nne e tswetswe ka malatsi a marataro a go dira, mme e bulwe ka letsatsi la Sabata le ka letsatsi la ngwedi o o rogilweng.


text:
Jaanong a kgosi e tsene mo go yona ka tsela ya leobo, e tswa kwa ntle, e eme fa sesaneng sa kgoro. Baperesiti ba dire setlhabelo sa yona sa phiso le ditlhabelo tsa yona tsa tebogo; yona e obamele fa serepoding sa kgoro, e be e tswe. Mme kgoro e se ka ya tswalwa go fitlha mantsiboa.


text:
Le batho ba lefatshe a ba obamele fa mojakong wa kgoro eo fa pele ga Morena ka boSabata le ka malatsi a ngwedi o o rogilweng.


text:
“ ‘Setlhabelo sa phiso se kgosi e tshwanetseng go se isetsa Morena ka letsatsi la Sabata ke sa dikwana di le thataro tse di se nang bogole le sa phelehu e e se nang bogole.


text:
Tshupelo ya bupe e nne jwa efa mmogo le phelehu; dikwana di okediwe ka tshupelo ya bupe ka fa kgosi e nonofileng ka teng. Le gona e tshele hina ya lookwane mo efeng ya bupe.


text:
Mme ka letsatsi la ngwedi o o rogilweng a e nne setlhabelo sa poana e e se nang bogole le sa dikwana di le thataro le sa phelehu tse di itekanetseng.


text:
A e baakanye tshupelo ya bupe jwa efa mmogo le poana le jwa efa mmogo le phelehu; e bo okeletse dikwana ka fa e kgonang ka teng. Le gona e tshele hina ya lookwane mo efeng ya bupe.


text:
“ ‘Jaanong fa batho ba lefatshe ba tla fa pele ga Morena ka meletlo, a ba ba tsenang ka kgoro ya bokone go obamela ba tswe ka kgoro ya borwa; ba ba tsenang ka kgoro ya borwa, a ba tswe ka kgoro ya bokone. Ga ba a tshwanela go boa ka kgoro e ba tsenyeng ka yona, mme a ba tswe ka kgoro e ba lebileng kwa go yona.


text:
Mme ka malatsi a meletlo le a go phuthega a tshupelo ya bupe e nne jwa efa mmogo le poana le jwa efa mmogo le phelehu, mme dikwana a di okediwe ka bupe ka fa kgosi e nonofileng ka teng. Le gona e tshele hina ya lookwane mo efeng ya bupe.


text:
“ ‘Mme a e re fa kgosi e direla Morena setlhabelo sa phiso ka boyona gongwe ditlhabelo tsa tebogo ka boyona, a e bulelwe kgoro e e lebileng kwa botlhabatsatsi, e tlise setlhabelo sa phiso sa yona le tsa tebogo tsa yona, jaaka e dira ka letsatsi la Sabata, e be e tswe gape. Fa e sena go tswa, a kgoro e tswalwe.


text:
“ ‘A kgosi e direle Morena setlhabelo sa phiso sa kwana ya ngwaga o le mongwe e e se nang bogole ka letsatsi lengwe le lengwe, a e se mo direle mo mosong mongwe le mongwe.


text:
Le gona a e se oketse ka tshupelo ya bupe mo mosong mongwe le mongwe: E nne karolo ya borataro ya efa ya bupe, le karolo ya boraro ya hina ya lookwane gore lo kolobise bupe, e le tshupelo ya dijo ya Morena. Ke ona molao wa setlhabelo sa metlha yotlhe.


text:
A go baakanngwe jalo kwana mmogo le tshupelo ya bupe le lookwane mo mosong mongwe le mongwe. Ke sona setlhabelo sa phiso sa metlha yotlhe.’


text:
“Morena Modimo o bua jaana a re: ‘Fa kgosi e naya mongwe wa bomorwaa-yona mpho ya naga ya yona, yona e tla nnela ruri ya bomorwaa-yona; ke boswa jo ba bo ruisang.


text:
Mme fa e naya mongwe wa batlhanka ba yona mpho ya naga ya yona, e tla nna ya gagwe fela go fitlha ngwageng wa kgololo. Morago e nne ya kgosi gape. Ke naga ya bomorwaa-yona fela e e tla nnang ya bone e le boswa.


text:
A kgosi e se ka ya tsaya sepe sa naga ya batho ka go ba leleka ka thata mo bosweng jwa bone. A e jese bomorwaa-yona boswa jwa naga ya yona, mme go se ka ga lelekwa ope wa morafe wa me mo kabelong ya naga ya gagwe.’ ”


text:
Ke fa a ntsenya ka botseno jo bo fa lotlhakoreng lwa kgoro, a nkisa kwa matlwaneng a a boitshepo a baperesiti a a lebileng kwa bokone, ka fitlhela felo teng fa go kwa moragorago ntlheng ya bophirimatsatsi.


text:
A nthaya a re: “Ke gona felo fa baperesiti ba apeelang ditlhabelo tsa molato le tsa boleo teng; ke fa ba besang ditshupelo tsa bupe gore ba se ka ba di ntshetsa kwa lapeng la ka fa ntle, ba tloga ba itshepisa morafe.”


text:
A ba a nkisa kwa lapeng la ka fa ntle, a mphetisetsa pele kwa dikhutlong tse nne tsa lelapa leo, ka fitlhela go le lelapana gape mo sekhutlong sengwe le sengwe sa lelapa leo.


text:
Mo dikhutlong tse nne tsa lelapa leo go ne go le malapana a a ageletsweng, a le boleele jwa mabogo a le 40 le boatlhamo jwa mabogo a le 30. Malapana ao a dikhutlo a ne a lekalekana fela ka bone jwa ona.


text:
A ne a ageletswe ka dipota ka bone jwa ona. Go ne go dirilwe maiso fa fatshe go bapa le dipota tseo mo tikologong.


text:
A ba a nthaya a re: “Ke ona matlo a a apeelang, fa badiredi ba Ntlo ba apeelang teng ditlhabelo tse di jewang tsa batho.”


text:
A ba a mpusetsa kwa mojakong wa Ntlo, ka fitlhela metsi a tswa fa tlase ga serepodi sa Ntlo, a elelela kwa botlhabatsatsi; gonne sefatlhego sa Ntlo se ne se lebile kwa botlhabatsatsi. Metsi ao a ne a fologela kwa tlase ntlheng ya borwa ya Ntlo le mo ntlheng ya borwa ya aletare.


text:
A ba a nkisa kwa ntle ka kgoro ya bokone, a ntikolosa ka tsela ya ka fa ntle, a nkisa kwa kgorong ya ka fa ntle e e lebileng kwa botlhabatsatsi, ka fitlhela metsi a ela a tswa mo loboteng ntlheng ya borwa.


text:
Ya re monna yoo a tswela kwa botlhabatsatsi, a tshotse mogala o o lekanyang ka seatla, a lekanya boleele jwa mabogo a le sekete; a ba a ntshedisa metsi ao, a fitlha fa malenganeng.


text:
A ba a lekanya gape sekete, a ntshedisa metsi, mme metsi a fitlha fa mangoleng; a ba a lekanya gape sekete, a ntshedisa metsi, mme a fitlha fa lethekeng.


text:
A ba a lekanya gape sekete, jaanong ya bo e le noka e ke palelwang ke go e tshela; gonne metsi a ne a le magolo, e le metsi a go ka thungwang mo go ona, e le noka e e sa tshelweng ka dinao.


text:
A ba a nthaya a re: “Metsi ao a a tswelang a elelela kwa nageng ya botlhabatsatsi, a tla fologela kwa moitigeng wa Joretane. Mme fa a tsena mo Lewatleng la Loso, mo metsing a a letswai, metsi a teng a tla alafiwa.


text:
Diphedi tsotlhe tse di nyeulang gongwe le gongwe kwa noka eo e fetang teng, di tla phela; ditlhapi tsa yona di tla nna dintsi thata. Gonne e tla re metsi ao a sena go fitlha teng, go alafiwe metsi a a letswai. Tsotlhe di tla phela kwa noka eo e fitlhang teng.


text:
Batshwari ba ditlhapi ba tla ema fa go yona go tloga kwa Engedi go fitlha kwa Enegelaime; go tla anegwa matloa teng. Ditlhapi tsa yona di tla tshwana le ditlhapi tsa lewatle le legolo ka fa mefuteng ya tsona, e le tse dintsi thata.


text:
Mme fa nokeng eo, fa dintshing tsa yona, go tla tlhoga ditlhare tsa mefutafuta tse di jewang; matlhare a tsona ga a nke a swaba; maungo a tsona ga a nke a fela. Di tla ungwa maungo a mašwa ka fa dikgweding tsa tsona, gonne metsi a tsona a tswa mo Felong-ga-Boitshepo. Maungo a tsona e tla nna dijo; matlhare a tsona a tla alafa.”


text:
Morena Modimo o bua jaana a re: “Ke ona molelwane wa lefatshe le lo tla le abelanang ka fa ditsong di le 12 tsa Iseraele, mme a Josefa a bone dikabelo di le pedi.


text:
Mongwe le mongwe wa lona a rue kabelo ya lone e e lekanang le ya morwa-rraagwe; gonne ke tsholeditse letsogo, ka ikana go le naya borraeno. Lefatshe leo e tla nna la lona e le boswa.


text:
“Molelwane wa lefatshe leo kwa ntlheng ya bokone ke o: O simologa kwa lewatleng le legolo o ya kwa Hetlhone, o feta kwa Setate;


text:
le kwa Hamathe le kwa Berothe le kwa Siberaime yo o fa gare ga naga ya Damaseko le naga ya Hamathe, le kwa Hasere-Hathigone yo o fa molelwaneng wa Haurane.


text:
Ke ona molelwane go tloga kwa lewatleng go ya kwa Hasere-Enone. Naga ya Damaseko le naga ya Hamathe tsona di bape le molelwane o o kwa bokone.


text:
“Molelwane wa kwa botlhabatsatsi o simologa fa gare ga Haurane le Damaseko. Joretane ke molelwane fa gare ga Gileate le naga ya Iseraele go fitlha kwa lewatleng la botlhabatsatsi, le go fitlha kwa Thamare. Ke lone lotlhakore lwa kwa botlhabatsatsi.


text:
“Molelwane wa kwa ntlheng ya borwa o simologa kwa Thamare go ya kwa ‘Metsing a komano’ le kwa Kateše le go ya le noka ya teng kwa lewatleng le legolo. Ke lone lotlhakore lwa kwa borwa.


text:
“Fa e le molelwane wa kwa bophirimatsatsi: Ke lewatle le legolo le e leng molelwane go khutla go lebagana le Hamathe. Ke lone lotlhakore lwa bophirimatsatsi.


text:
Lo le tlhamele tengwa go nna boswa jwa lona le jwa baeng ba ba mo gare ga lona, ba ba tsetseng bana mo gare ga lona. A ba nne mo go lona jaaka ba ga lona, jaaka Baiseraele. A ba bone boswa ka go tlhamela tengwa mmogo le lona mo gare ga ditso tsa Iseraele!


text:
“Maina a ditso ke a: Dane o tla bona boswa ja gagwe kwa mafelelelong a bokone go tloga fa lewatleng go ya kwa Hetlhone le go fitlha kwa botsenong jwa Hamathe le kwa Hasere-Enone – naga ya Damaseko e sadisitswe kwa bokone – fa thoko ga Hamathe, go simolola kwa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Boswa jwa Asere bo tla bapa le jwa Dane go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Nafetale bo tla bapa le jwa Asere go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Manase bo tla bapa le jwa Nafetale go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Eferaime bo tla bapa le jwa Manase go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Rubene bo tla bapa le jwa Eferaime go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Juta bo tla bapa le jwa Rubene go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
“Jaanong naga e e boitshepo e lo e segelang Morena e tla bapa le boswa jwa Juta, go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi. Boatlhamo jwa yona e nne mabogo a le 25 000, boleele bo tshwane le bongwe jwa maswa a ditso go tswa kwa botlhabatsatsi go fitlha kwa bophirimatsatsi. A Felo-ga-Boitshepo go nne mo gare ga yona.


text:
“Naga e e boitshepo e lo tshwanetseng go e segele Morena a e nne ya boleele jwa mabogo a le 25 000, le ya boatlhamo jwa mabogo a le 20 000.


text:
Naga e e boitshepo e e leng ya baperesiti, boleele jwa yona a e nne mabogo a le 25 000 kwa bokone le kwa borwa; boatlhamo jwa yona e nne mabogo a le 10 000 kwa botlhabatsatsi le kwa bophirimatsatsi. Tempele ya Morena e tla nna fa gare ga yona.


text:
E tla nna ya baperesiti ba ba itshepisitsweng, bomorwa Satoke ba ba ntiretseng ka boikanyo, ba ba se kang ba timela, jale fa Baiseraele ba timela, jaaka go ne ga timela Balefi.


text:
Karolo e e segilweng eo ya kabelo e e boitshepo ya lefatshe e tla nna ya bone e le e e boitshepotshepo, e bapile le ya Balefi.


text:
Kabelo ya Balefi a e bape le ya baperesiti: Boleele jwa yona e nne mabogo a le 25 000, boatlhamo e nne mabogo a le 10 000. Boleele jwa naga e e boitshepo yotlhe e nne mabogo a le 25 000, boatlhamo e nne mabogo a le 20 000.


text:
Ga ba a letlelelwa go rekisa sepe sa yona le e seng go e ananya; kabelo ya lefatshe e e gaisang tsotlhe ba se ka ba e naya ba bangwe; gonne e itshepetse Morena.


text:
“Mme naga ya boatlhamo jwa mabogo a le 5 000 e e setseng, e e bapileng le ya boleele jwa mabogo a le 25 000, yona ga e boitshepo, mme ke ya motse go aga teng le go fudisa teng. A motse o nne fa gare ga yona.


text:
Dilekanyo tsa ona ke tse: Lotlhakore lwa bokone a e nne mabogo a le 4 500, le lotlhakore lwa borwa e nne mabogo a le 4 500, le lotlhakore lwa botlhabatsatsi e nne mabogo a le 4 500, le lotlhakore lwa bophirimatsatsi e nne mabogo a le 4 500.


text:
Motse o tla bapa le naga e e nnang fela. Boatlhamo jwa yona e nne mabogo a le 250 kwa bokone le a le 250 kwa borwa le a le 250 kwa botlhabatsatsi le a le 250 kwa bophirimatsatsi.


text:
Mme naga e e setseng ka fa ntlheng ya boleele, e e bapileng le naga e e boitshepo, e bong boleele jwa mabogo a le 10 000 go ya kwa botlhabatsatsi, le jwa mabogo a le 10 000 go ya kwa bophirimatsatsi, e e tshwanetseng go bapa le naga e e boitshepo: Kotulo ya yona e nne dijo tsa ba ba dirang mo motseng.


text:
“Naga yotlhe e e segilweng e nne boleele jwa mabogo a le 25 000, le boatlhamo jwa mabogo a le 25 000; naga e e boitshepo mmogo le boswa jwa motse lo e segele Morena, e nne le ditlhakore tse di lekanang fela ka bone jwa tsona.


text:
“Naga e e setseng e tla nna ya kgosi, e leng naga e e mo dintlheng tse pedi tsa naga e e boitshepo le tsa boswa jwa motse; ka fa ntle ga mabogo a le 25 000 go ya go fitlha kwa molelwaneng wa botlhabatsatsi, le ka fa ntle ga mabogo a le 25 000 go ya go fitlha kwa molelwaneng wa bophirimatsatsi go bapa le dikabelo tsa ditso: Naga eo e tla nna ya kgosi. Mme ka mo gare go tla nna naga e e boitshepo le Tempele e boitshepo.


text:
Naga yotlhe e e fa gare ga molelwane wa Juta le wa Benyamene e e seng ya Balefi le e seng ya motse, e tla nna ya kgosi. Ya motse le ya Balefi e fa gare ga dinaga tsa kgosi.


text:
“Jaanong ka ga ditso tse di setseng: Boswa jwa Benyamene bo tla bapa le jwa kgosi go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Simeone bo tla bapa le jwa Benyamene go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Isašare bo tla bapa le jwa Simeone go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Sebulone bo tla bapa le jwa Isašare go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
Jwa Gate bo tla bapa la jwa Sebulone go simolola fa lotlhakoreng lwa botlhabatsatsi go fitlha kwa lotlhakoreng lwa bophirimatsatsi.


text:
“Mme lotlhakore lwa kwa borwa lwa naga ya Gate ke ona molelwane o o simologang kwa Thamare, o ya kwa Metsing a Komano le kwa Kateše; o be o tsena mo nokeng ya teng go fitlha kwa Lewatleng le Legolo.


text:
“Ke lone lefatshe le lo tla le tlhamelang tengwa gore e nne boswa jwa ditso tsa Iseraele; ke tsona dikabelo tsa tsona, go bua Morena Modimo.


text:
Jaanong a dikgoro tsa motse di bidiwe ka maina a ditso tsa Iseraele: Dikgoro tse tharo tse di kwa bokone e nne Kgoro ya Rubene le Kgoro ya Juta le Kgoro ya Lefi.


text:
Lotlhakore lwa botlhabatsatsi le lone ke mabogo a le 4 500. A lo nne le dikgoro tse tharo tse: Kgoro ya Josefa le Kgoro ya Benyamene le Kgoro ya Dane.


text:
Lotlhakore lwa borwa le lone ke mabogo a le 4 500 ka selekanyo. A lo nne le dikgoro tse tharo tse: Kgoro ya Simeone le Kgoro ya Isašare le Kgoro ya Sebulone.


text:
Lotlhakore lwa bophirimatsatsi lone ke mabogo a le 4 500. A lo nne le dikgoro tse tharo tse: Kgoro ya Gate le Kgoro ya Asere le Kgoro ya Nafetale.


text:
Ka ngwaga wa boraro wa puso ya ga Joyakime, kgosi ya Juta, ga tla Nebukatenesare, kgosi ya Babele, kwa motseng wa Jerusalema, a o dikanyetsa ka ntwa.


text:
Morena a neela Joyakime, kgosi ya Juta, le bontlhanngwe jwa dithoto tsa Ntlo ya Modimo mo diatleng tsa ga Nebukatenesare, mme ene a di isa kwa lefatsheng la Sineare mo ntlong ya modimo wa gagwe, dithoto tsona a di tsenya mo ntlong ya mahumo ya modimo wa gagwe.


text:
Jaanong kgosi ya laela Ašephenase, mookamedi wa badiredi ba yona gore a tlhaole bangwe ba Baiseraele ba e leng ba losika lwa kgosi le lwa batlotlegi,


text:
e bong makau a a itekanetseng, a a bopegileng sentle, a e leng ditswerere mo botlhaleng jotlhe, a a seleng tlhogo, a a tlhogo-di-boleta, a a nonofileng go ka direla mo lapeng la kgosi; ona ao a a rute mokwalo wa Bakalatea le puo ya bone.


text:
Kgosi ya laela gore a fiwe kabelo ya letsatsi lengwe le lengwe ya dijo tsa kgosi le ya weine e e e nwang ka yosi, gore a godisiwe jalo dinyaga di le tharo, mme fa di sena go feta, a itse go direla kgosi.


text:
Jaanong mookamedi wa badiredi a ba taya maina a sele, a bitsa Daniele Beletšhatsare le Hananya Šaterage le Mišaele Mešage le Asaria Abetenego.


text:
Mme Daniele a ikaelela mo pelong ya gagwe gore a se ka a itshekologa ka dijo tsa kgosi le ka weine e e e nwang; a kopa mookamedi wa badiredi gore a se ka a itshekologa.


text:
Mookamedi wa badiredi a fetola Daniele a re: “Ke boifa kgosi, morena wa me, yo o laetseng tse lo tshwanetseng go di ja le go di nwa, e se re gongwe ya bona difatlhego tsa lona di tlhontse di tshwanologa le tsa makau a mangwe a e leng a mophato wa lona, lwa tloga lwa nthwesa molato fa pele ga kgosi.”


text:
Ke fa Daniele a raya modiredi yo mookamedi wa badiredi a mo laodisitseng Daniele le Hananya le Mišaele le Asaria a re:


text:
A foo go bonwe tebego ya rona le tebego ya makau a a jang dijo tsa kgosi fa pele ga gago; jaanong foo o ka direla batlhanka ba gago ka fa o bonang ka teng.”


text:
Ya re malatsi a le some a sena go feta, ga fitlhelwa difatlhego tsa bone di le dintle, e bile ba akotse bogolo go makau a a jang dijo tsa kgosi.


text:
Go tloga foo mookamedi a tlosa dijo tsa kgosi le weine e ba neng ba laotswe go e nwa, a ba jesa merogo.


text:
Mme makau ao Modimo wa a naya kitso le temogo ya dikwalo tsotlhe le botlhale ka bone jwa ona; Daniele ene o ne a ba feta ka go tlhaloganya dipono tsa mefutafuta le ditoro.


text:
Jaanong e rile malatsi a sena go feta a kgosi e a beileng gore ba tsenngwe tirong morago ga ona, mookamedi wa badiredi a ba isa mo teng fa pele ga Nebukatenesare.


text:
Kgosi ya bua nabo. Mme ga bo go sa bonwe ope mo go bone botlhe yo o tshwanang le Daniele le Hananya le Mišaele le Asaria. Ke fa ba simolola go direla kgosi.


text:
Mo mafokong otlhe a botlhale le kitso a kgosi e neng e a ba botsa, ya fitlhela ba gaisa batlhalefi botlhe le baitseanape ba ba mo pusong yotlhe ya yona gasome.


text:
Ka ngwaga wa bobedi wa puso ya ga Nebukatenesare, Nebukatenesare a lora ditoro; ke fa mowa wa gagwe o tshoga, o tlhofaela.


text:
Kgosi ya laela gore go bidiwe batlhalefi le baitseanape le dingaka le Bakalatea gore ba itsise kgosi ditoro tsa yona. Ba tla, ba ema fa pele ga kgosi.


text:
Kgosi ya ba raya ya re: “Ke lorile toro. Jaanong mowa wa me o a tshwenyega. Ke rata go tlhaloganya toro eo.”


text:
Bakalatea ba raya kgosi ka Sesiria ba re: “A kgosi e phele ka bosakhutleng! Bolelela batlhanka ba gago toro gore re bolele tlhaloso ya yona.”


text:
Kgosi ya fetola Bakalatea ya re: “Lefoko la me ga le fetoge. Fa lo sa nkitsise toro le tlhaloso ya yona, lo tla remaganngwa; matlo a lona e tla fetolwa mekoa ya matlakala.


text:
Mme fa lo ka bolela toro le tlhaloso ya yona, lo tla amogela dimpho le dineo le tlotlo e kgolo mo go nna. Ka moo mpoleleleng toro le tlhaloso ya yona.”


text:
Ba araba gape ba re: “A kgosi e bolelele batlhanka ba yona toro; foo re tla bolela tlhaloso ya yona.”


text:
Kgosi ya fetola ya re: “Jaanong ke lemoga sentle, fa lo batla fela go ikokeletsa sebaka; ka gonne lo lemogile, fa lefoko le tlhomame mo go nna le le reng:


text:
Fa lo palelwa ke go mpolelela toro, katlholo e le nngwe e tla lo wela. Kana lo utlwanye go bua mafoko a maaka a a sa siamang fa pele ga me go tsamaya sebaka se fetoge. Ka moo mpoleleleng toro! Foo ke tla itse, fa lo sa ka ke lwa palelwa ke go mpolelela tlhaloso ya yona.”


text:
Bakalatea ba araba fa pele ga kgosi ba re: “Ga go na motho ope mo lefatsheng yo o ka kgonang go bolela se kgosi e se batlang. Ka gonne ga go na kgosi epe, le fa e le kgolo gongwe e le thata, e e kileng ya batla se se ntseng jalo mo motlhalefing mongwe gongwe mo ngakeng gongwe mo go Mokalatea.


text:
Se kgosi e se batlang se thata. Ga go na ope yo o ka se bolelang fa pele ga kgosi fa e se medimo e boago jwa yona bo seng mo bathong.”


text:
Ya re taolo e sena go tswa gore batlhalefi ba bolawe, ba batla Daniele le balekane ba gagwe gore ba bolawe.


text:
Ke fa Daniele a fetola Arioge, molaodi wa bafemedi ba kgosi, yo o bolotseng go bolaya batlhalefi ba Babele, ka botlhale le ka tlhaloganyo.


text:
A simolola go bua, a botsa Arioge, molaodi wa bafemedi ba kgosi, a re: “Ke ka ntlhaang, fa katlholo ya kgosi e le bogale thata?” Arioge a bolelela Daniele mabaka a teng.


text:
Foo Daniele a tsena mo ntlong ya borena, a kopa kgosi gore a fiwe sebaka gore a tle a itsise kgosi tlhaloso ya toro.


text:
Daniele a ba a ya kwa ntlong ya gagwe, a itsise balekane ba gagwe, Hananya le Mišaele le Asaria, mafoko ao,


text:
gore ba kope kutlwelo-botlhoko mo Modimong wa legodimo ka ntlha ya sephiri seo gore Daniele le balekane ba gagwe ba se ka ba bolawa mmogo le batlhalefi ba bangwe ba Babele.


text:
a re: “A go bakwe leina la Modimo ka bosenatshimologo le ka bosakhutleng, gonne o na le botlhale le thata.


text:
O fetola metlha le dinako; dikgosi o a di tlosa, dikgosi o a di tlhoma. O naya batlhalefi botlhale; ba ba nang le tlhaloganyo o ba nee kitso.


text:
Wena Modimo wa borraetsho, ke a go baka, ke a go leboga; gonne o nneile botlhale le thata; o bile o nkitsisitse se re se kopileng mo go wena; o re itsisitse se kgosi e se batlang.”


text:
Ke fa Daniele a tsena kwa go Arioge yo o laetsweng ke kgosi go bolaya batlhalefi ba Babele; a ya a mo raya jaana a re: “Se bolae batlhalefi ba Babele! Nkise kwa kgosing, ke tla bolelela kgosi tlhaloso ya toro.”


text:
Arioge a itlhaganela, a isa Daniele fa pele ga kgosi, a e raya jaana a re: “Ke bonye monna wa batshwarwi ba Juta yo o tla itsiseng kgosi tlhaloso ya toro.”


text:
Kgosi ya simolola go bua, ya botsa Daniele yo leina la gagwe e leng Beletšhatsare ya re: “A o tla kgona go nkitsise toro e ke e bonyeng le tlhaloso ya yona?”


text:
Daniele a simolola go bua fa pele ga kgosi a re: “Sephiri se kgosi e se batlang, batlhalefi le baitseanape le barutegi le balepi ba dinaledi ga ba kgone go se bolelela kgosi.


text:
Mme go na le Modimo kwa legodimong o o senolang diphiri; o itsisitse kgosi Nebukatenesare se se tla dirafalang ka malatsi a bofelo. Toro ya gago le dipono tsa tlhogo ya gago mo bolaong jwa gago ke tse:


text:
“Wena kgosi o ne o akanya o le mo bolaong jwa gago gore go tla dirafala eng mo metlheng e e tlang? Jaanong ona o o senolang diphiri o go itsisitse se se tla dirafalang.


text:
Mme nna ke senoletswe seo, e seng ka ntlha ya botlhale jo ke fetang botlhe ba ba phelang ka jona, mme e le gore kgosi e begelwe tlhaloso ya toro, o tle o itse dikakanyo tsa pelo ya gago.


text:
“Wena kgosi o bonye setshwantsho sa motho; setshwantsho seo se ne se le segolo thata, phatsimo ya sona e feta tsotlhe; se ne se eme fa pele ga gago, tebego ya sona e le e e boitshegang.


text:
Setshwantsho seo tlhogo ya sona e ne e le ya gouta e e sa pekwang; sehuba sa sona le mabogo a sona e le tsa selefera; mpa ya sona le dirope tsa sona e le tsa kgotlho.


text:
Ya re o ntse o se lebile, lefika la kgomoga mo thabeng e se ka diatla tsa motho, la itaya setshwantsho seo mo dinaong tse e leng tshipi le mmopa, la di phatlakanya.


text:
Tshipi le mmopa le kgotlho le selefera le gouta tsa phatlakanngwa mmogo, tsa nna jaaka moko mo diboaneng tsa mariga; phefo ya di tlosa, ga se ka ga tlhola go bonwa motlhala ope wa tsona, mme lefika le le iteileng setshwantsho seo la fetoga thaba e kgolo, la tlala lefatshe lotlhe.


text:
Wena kgosi o kgosi ya dikgosi, yo Modimo wa legodimo o go neileng bogosi le nonofo le thata le tlotlo,


text:
yo o tsentseng batho le diphologolo tsa naga le dinonyane tsa loapi mo thateng ya gago gotlhe fa go nnwang teng, wa go laodisa tsotlhe: Ke wena tlhogo ya gouta.


text:
Sehularong sa gago go tla tsoga bogosi jo bongwe jo bo fetwang ke jwa gago; morago ga moo bogosi jwa boraro jo e leng jwa kgotlho, jo bo tla busang lefatshe lotlhe.


text:
Bogosi jwa bone bo tla nna popota jaaka tshipi; kana tshipi e pšhwetlakanya tsotlhe, e di thubaganye; bo tla pšhwetlakanya otlhe ao jalo, bo a phatlakanya jaaka tshipi e e phatlakanyang.


text:
Jaanong fa o bonye dinao le menwana ya tsona e le mmopa wa mmopi mo ntlheng nngwe le tshipi mo ntlheng e nngwe ke go re: E tla nna bogosi jo bo kgaogantsweng, mme thata ya tshipi e tla nna teng mo go jona, jaaka o bonye tshipi e tlhakantswe le mmopa.


text:
Fa menwana ya dinao e le tshipi mo gongwe le mmopa mo gongwe, ke go re: Bogosi joo bo tla nna thata mo gongwe, bo tla foforega mo gongwe.


text:
Jaanong fa o bonye tshipi e tlhakantswe le mmopa, ke go re: Le fa ba tla tlhakana ka go nyalana ga batho, ga ba nke ba kgomarelana jaaka tshipi e sa tlhakane le mmopa.


text:
Mme e tla re ka malatsi a dikgosi tseo, Modimo wa legodimo o tlhome bogosi jo bo sa nyeleleng ka bosakhutleng. Bogosi joo ga bo nke bo amogwa ke morafe o mongwe. Bo tla pšhwetlakanya, bo fedisa magosi aotlhe ao, mme jona bo tla tlhomama ka bosakhutleng,


text:
fela jaaka o bonye lefika le kgomolwa mo thabeng, e se ka diatla, le pšhwetlakanya tshipi le kgotlho le mmopa le selefera le gouta. Modimo o mogolo o itsisitse kgosi jalo se se tla dirafalang mo metlheng e e tlang. Toro ke ya nnete; tlhaloso ya yona e a ikanyega.”


text:
Ke fa kgosi Nebukatenesare a wela fa fatshe ka sefatlhego, a obamela Daniele; a laola gore a direlwe ditshupelo tsa dijo le maswalo.


text:
Kgosi ya fetola Daniele ya re: “Ka nnete, Modimo wa lona ke Modimo wa medimo le Morena wa dikgosi yo o senolang diphiri; gonne wena o kgonne go senola sephiri seo.”


text:
Mme kgosi ya godisa Daniele, ya mo naya dineo tse dintsi tse dikgolo, ya mo laodisa naga yotlhe ya Babele; a nna mookamedi yo mogolo wa batlhalefi botlhe ba Babele.


text:
Mme ka kopo ya ga Daniele kgosi ya neela Šaterage le Mešage le Abetenego puso ya naga ya Babele; Daniele ene a nna mo ntlong ya kgosi.


text:
Kgosi Nebukatenesare o kile a dira setshwantsho sa gouta; bogodimo jwa sona e ne e le mabogo a le 60, boatlhamo jwa sona e le mabogo a le 6; a se emisa kwa nageng ya Babele, fa molapong wa Dura.


text:
Kgosi Nebukatenesare a roma go kgobokanya babusi ba dinaga le dikgosana le balaodi ba mephato le bagakolodi le baokamedi ba mahumo le baatlhodi le bakwaledi ba bagolo le balaodi botlhe ba lefatshe la Babele gore ba tle go kgakola setshwantsho se kgosi Nebukatenesare a se emisitseng.


text:
Ke fa go phuthega babusi ba dinaga le dikgosana le balaodi ba mephato le bagakolodi le baokamedi ba mahumo le baatlhodi le bakwaledi ba bagolo le balaodi botlhe ba lefatshe leo go kgakola setshwantsho se kgosi Nebukatenesare a se emisitseng; ba tla ba ema fa pele ga setshwantsho se Nebukatenesare a se emisitseng.


text:
‘Mogang lo utlwang go lediwa dinaka le ditlhaka le mangope le dirankure le dikwadi le diphala le diletso tsotlhe tsa mefutafuta, lo khubameng, lo obamele setshwantsho sa gouta se kgosi Nebukatenesare a se emisitseng.


text:
Mme yo o sa khubameng, a se obamela, o tla latlhelwa ka yona nako eo mo teng ga ntlo ya molelo o o tukang.’ ”


text:
Ka moo, ya re merafe yotlhe e utlwa go lediwa dinaka le ditlhaka le mangope le dirankure le dikwadi le diletso tsotlhe tsa mefutafuta, botlhe ba khubama ka pele e le ba merafe le ba ditšhaba le ba dipuo, ba obamela setshwantsho sa gouta se kgosi Nebukatenesare a se emisitseng.


text:
Wena kgosi o beile molao o o reng: ‘A batho botlhe, fa ba utlwa go lediwa dinaka le ditlhaka le mangope le dirankure le dikwadi le diphala le diletso tsotlhe tsa mefutafuta, ba khubame, ba obamele setshwantsho sa gouta!


text:
Jaanong go na le banna ba Bajuta ba o ba dirileng baokamedi ba puso ya naga ya Babele, e bong Šaterage le Mešage le Abetenego. Banna bao ga ba re sepe ka taolo ya gago, wena kgosi. Modimo wa gago ga ba o tlotle; setshwantsho sa gouta se o se emisitseng ga ba se obamele.”


text:
Ke fa Nebukatenesare a laola ka bogale, a gaketse, gore go tlisiwe Šaterage le Mešage le Abetenego. Ya re banna bao ba sena go tlisiwa fa pele ga kgosi,


text:
Nebukatenesare a simolola go bua, a ba botsa a re: “A ke ka bomo, wena Šaterage le Mešage le Abetenego, fa lo sa tlotle medimo ya me, fa lo sa obamele setshwantsho sa gouta se ke se emisitseng?


text:
Jaanong he, e re lo utlwa go lediwa dinaka le ditlhaka le mangope le dirankure le dikwadi le diphala le diletso tsotlhe tsa mefutafuta, ka nako ya teng lo khubame, lo obamele setshwantsho se ke se dirileng. Mme fa lo sa se obamele, lo tla latlhelwa ka pele mo teng ga ntlo ya molelo o o tukang. E ka nna modimo ofe o o ka lo pholosang mo seatleng sa me?”


text:
Šaterage le Mešage le Abetenego ba fetola kgosi Nebukatenesare ba re: “Ga go batlege gore re go arabe ka ntlha ya mafoko a.


text:
Fa go ka nna jalo, Modimo wa rona o re o direlang, o nonofile go ka re pholosa mo ntlong ya molelo o o tukang; o tla re golola mo seatleng sa gago, kgosi.


text:
Mme le fa o sa dire jalo, a go itsiwe ke wena kgosi, fa re sa ka ke ra tlotla medimo ya gago ka gope, le e seng go obamela setshwantsho sa gouta se o se emisitseng.”


text:
Ke fa Nebukatenesare a tuka bogale, a bifela Šaterage le Mešage le Abetenego, a bua, a laola a re: “A go gotsiwe molelo mo ntlong o o fetang wa gale gasupa.”


text:
A ba a laela banna ba e leng diganka mo mephatong ya gagwe gore ba bofe Šaterage le Mešage le Abetenego, ba ba latlhele mo ntlong ya molelo o o tukang.


text:
Mme banna bao ba bofiwa, ba ntse ba rwele ditlhako le dikuane, ba apere marokgwe le diaparo tse dingwe, ba latlhelwa mo ntlong ya molelo o o tukang.


text:
Jaanong ya re ka taolo ya kgosi e ne e le bogale thata, mme go gotsitswe molelo o mogolo thata mo ntlong, banna bao ba ba latlhelang Šaterage le Mešage le Abetenego mo go ona, ba bolawa ke kgabo ya molelo.


text:
Mme banna ba bararo bao, Šaterage le Mešage le Abetenego, ba wela mo teng ga ntlo ya molelo o o tukang ba ntse ba bofilwe.


text:
Ke fa kgosi Nebukatenesare a rerega, a nanoga ka pele, a bua a botsa ditona tsa gagwe a re: “A ga re a latlhela banna ba le bararo mo teng ga molelo ba ntse ba bofilwe?” Tsa araba, tsa raya kgosi tsa re: “Ee, kgosi!”


text:
A fetola a re: “Mme ntlha, ke bona banna ba le bane, ba bofologile, ba itsamaela mo molelong. Ga go na ntho epe mo go bone. Tebego ya wa bone e tshwana le ya morwa medimo.”


text:
Ke fa Nebukatenesare a atamela mojako wa ntlo ya molelo o o tukang, a bua a re: “Šaterage le Mešage le Abetenego, lona batlhanka ba Modimo o o godimodimo, tswayang moo, lo tle kwano!” Šaterage le Mešage le Abetenego ba be ba tswa mo molelong.


text:
Jaanong ga phuthega babusi ba dinaga le dikgosana le balaodi ba mephato le ditona tsa kgosi, ba bona mo banneng bao, fa molelo o ne o se na thata epe mo mebeleng ya bone, le meriri ya ditlhogo tsa bone e sa kakoga le diaparo tsa bone di sa šwa, le e seng monko wa molelo go utlwala mo go bone.


text:
Ya baa gona Nebukatenesare a buang a re: “A go bakwe Modimo wa ga Šaterage le Mešage le Abetenego o o romileng moengele wa ona gore a pholose batlhanka ba ona ba ba o ikantseng, ba tlola taolo ya kgosi, ba neela mebele ya bone mo molelong gore ba se ka ba tlotla modimo ope o sele, le e seng go o obamela, fa e se Modimo wa bone fela.


text:
“Jaanong ke tlhoma molao gore mongwe le mongwe, le fa e le wa morafe ofe gongwe wa setšhaba sefe gongwe wa puo efe, yo o tla buang sengwe sa go nyatsa Modimo wa ga Šaterage le Mešage le Abetenego o tla remaganngwa le ntlo ya gagwe e fetolwa thotobolo; ka gonne ga go na modimo ope o sele o o nonofileng go pholosa jaaka ona.”


text:
“Nna kgosi Nebukatenesare ke kwalela batho botlhe, e bong merafe le ditšhaba le ba dipuo ba ba agileng mo lefatsheng lotlhe ka re: A kagiso ya lona e nne e kgolo!


text:
“Ditshupo tsa ona di kana kang! Dikgakgamatso tsa ona di dikgolo jang! Bogosi jwa ona ke jo bo sa khutleng; puso ya ona ke ya ditshika tsotlhe.


text:
“Nna Nebukatenesare, e rile ke iketlile mo ntlong ya me, ke le mo kagisong mo ntlong ya me ya borena,


text:
Ka laola gore batlhalefi botlhe ba Babele ba tlisiwe fa pele ga me, ba tle go nkitsise tlhaloso ya toro.


text:
Ke fa batlhalefi le baitseanape le Bakalatea le balepi ba dinaledi ba tla; ka ba bolelela toro, mme ba palelwa ke go mpolelela tlhaloso ya yona.


text:
La bofelo ga ema Daniele fa pele ga me, yo leina la gagwe e leng Beletšhatsare ka fa leineng la modimo wa me, yo mowa wa medimo e e boitshepo o leng mo go ene; ka mmolelela toro.


text:
Ka re: ‘Wena Beletšhatsare, mookamedi wa batlhalefi, yo ke itseng fa mowa wa medimo e e boitshepo o le mo go wena, yo o sa palelweng ke sephiri sepe. Utlwa toro ya me e ke e lorileng, o bolele tlhaloso ya yona!


text:
“ ‘Dipono tsa tlhogo ya me tse ke di bonyeng ke le mo bolaong jwa me ke tse: Ke lorile, ke bona setlhare se le mo gare ga lefatshe, se goletse kwa godimo thata.


text:
Setlhare seo sa nna segolo thata; ntlha ya sona ya fitlha kwa legodimong, sa bonwa kwa dikhutlong tsotlhe tsa lefatshe.


text:
Matlhare a sona a ne a le mantle, maungo a sona a le mantsi, dijo tsa botlhe di le mo go sona. Diphologolo tsa naga tsa se nna moriti; dinonyane tsa loapi tsa aga mo dikaleng tsa sona; tsotlhe tse di phelang tsa ja mo go sona.


text:
“ ‘Ka leba mo diponong tsa tlhogo ya me ke le mo bolaong jwa me, ka bona moengele yo o boitshepo a fologa kwa legodimong,


text:
a kua thata, a bua jaana a re: Remang setlhare seo, kgaolang dikala tsa sona, tlhotlhorang matlhare a sona, lo phatlalatse maungo a sona! A diphologolo di tshabe di tloge fa tlase ga sona, le dinonyane mo dikaleng tsa sona!


text:
Fela lo tlogele thito mo fatsheng, e na le medi ya yona, e bofilwe ka keetane ya tshipi le kgotlho mo bojannye jo botala jwa naga. “ ‘A e kolobediwe ke monyo wa legodimo, e tlhakanele merogo ya lefatshe le diphologolo.


text:
Go laotswe jalo ka katlholo ya baengele; ke mafoko a baitshepi a a lopang jalo gore ba ba phelang ba tle ba itse, fa Mogodimodimo a na le thata mo bogosing jwa motho, a kgona go bo neela yo a ratang go bo mo neela; le go ka dira kgosi yo e leng motho fela.’


text:
“Ke yona pono e ke e bonyeng mo torong, nna kgosi Nebukatenesare, mme wena Beletšhatsare, bolela tlhaloso ya yona; gonne batlhalefi botlhe ba ba mo pusong ya me ba paletswe ke go mpolelela tlhaloso, mme wena o nonofile, ka gore mowa wa medimo e e boitshepo o mo go wena.”


text:
Ke fa Daniele yo leina la gagwe e leng Beletšhatsare a tlhoka puo sebaka; megopolo ya gagwe ya mo rera. Kgosi ya bua, ya raya Beletšhatsare ya re: “A toro le tlhaloso ya yona di se ka tsa go tshosa.” Beletšhatsare a fetola a re: “Morena wa me, a toro eo e dirafalele ba ba go tlhoileng, le tlhaloso ya yona e dirafalele baba ba gago!


text:
Setlhare seo o se bonyeng, se se godileng thata, se ntlha ya sona e fitlhileng kwa legodimong, se bonwa kwa dikhutlong tsa lefatshe lotlhe;


text:
se matlhare a sona e neng a le mantle, maungo a sona a le mantsi, dijo tsa dilo tsotlhe di le mo go sona; diphologolo tsa naga di se nna moriti; dinonyane tsa loapi di aga dintlhaga mo dikaleng tsa sona:


text:
“Setlhare seo ke wena kgosi; o mogolo, o thata; bogolo jwa gago bo goletse kwa godimo, bo ama legodimo, le puso ya gago e fitlha kwa dikhutlong tsa lefatshe.


text:
Jaanong fa e le moengele yo o boitshepo yo kgosi e mmonyeng a fologa kwa legodimong, a laola a re: ‘Remang setlhare seo, lo se senye; fela lo sadise thito mo mmung, e na le medi ya yona, e bofilwe ka keetane ya tshipi le kgotlho mo bojannye jo botala jwa naga, mme a e kolobediwe ke monyo wa legodimo, e phele le diphologolo tsa naga, go fitlhelela e fetwe ke dipaka tse supa.’


text:
“Tlhaloso ya teng ke e – mme se se tla dirafalelang kgosi, morena wa me, se laotswe ke Mogodimodimo:


text:
Wena o tla lelekwa mo bathong, o nna le diphologolo tsa naga, o fudisiwa bojang jaaka dikgomo, o kolobediwa ke monyo wa legodimo, o fetwa ke dipaka tse supa go fitlhelela o itse, fa Mogodimodimo a na le thata mo bogosing jwa motho, a bo neela yo a ratang go bo mo neela.


text:
Jaanong fa go laotswe gore go sadisiwe thito ya setlhare e e nang le medi, ke go re: Bogosi jwa gago o tla boela mo go jona, o sena go lemoga gore puso ke ya legodimo.


text:
Ka moo, kgosi, a kgakololo ya me e go kgatlhe fa ke re: Tlosa maleo a gago ka ditiro tse di siameng, le melato ya gago ka go tlhomogela babogisegi pelo! E ka re gongwe o a phela o iketlile ka boleele.”


text:
E rile dikgwedi di le 12 di sena go feta, kgosi ya bo e itsamaela mo godimo ga ntlo ya borena kwa Babele,


text:
ya bua ya re: “A se ga se ona motse o mogolo wa Babele o ke o agileng ka thata e kgolo ya me go nna mošate, e le go galaletsa borena jwa me?”


text:
Ya re kgosi e sa ntse e bua jalo, ga utlwala lentswe le tswa kwa legodimong le re: “Kgosi Nebukatenesare, o a bolelelwa gore bogosi bo tlosiwa mo go wena.


text:
O tla lelekwa mo bathong, o nna le diphologolo tsa naga, o fudisiwa bojang jaaka dikgomo, o fetwa ke dipaka tse supa go fitlhelela o lemoga gore, Mogodimodimo o na le thata mo bogosing jwa motho, o bo neela yo a ratang go bo mo neela.”


text:
Lefoko leo la akofa la dirafalela Nebukatenesare ka nako eo. A lelekwa mo bathong, a fula bojang jaaka dikgomo; mmele wa gagwe wa kolobediwa ke monyo wa legodimo, ga tsamaya moriri wa gagwe wa leelefala jaaka diphuka tsa manong, le dinala tsa gagwe jaaka tsa dinonyane.


text:
“E rile malatsi ao a sena go feta, nna Nebukatenesare ka tsholeletsa matlho kwa legodimong, ka boelwa ke tlhaloganyo ya me, ka baka Mogodimodimo, ka tumisa yo o phelang ka bosakhutleng, ka mo tlotla. “Thata ya gagwe ke thata e e sa khutleng; bogosi jwa gagwe ke jwa ditshika tsotlhe.


text:
Baagi botlhe ba lefatshe ga ba kaiwe sepe. O direla mophato wa legodimo le baagi ba lefatshe ka fa a ratang ka teng. Ga go na ope yo o ka thibelang letsogo la gagwe, gongwe yo o ka mo arabisang a re: ‘O dirang?’


text:
“Ka yona nako eo tlhaloganyo ya me ya boela mo go nna, le tlotlego ya me le kgalalelo ya me tsa boela mo go nna e le go tumisa bogosi jwa me; ditona tsa me le dikgosana tsa me tsa mpatla, ka busediwa gape mo bogosing jwa me, ka fiwa bogolo jo bo fetang jwa pele.


text:
“Jaanong nna Nebukatenesare ke tumisa Kgosi ya legodimo, ke a e godisa, ke a e tlotla ka re: Tiro tsotlhe tsa yona ke tsa mannete, ditsela tsa yona di siame; ba ba sepelang ka boikgodiso, o itse go ba kokobetsa.”


text:
Kgosi Belešatsare o kile a direla ditona tsa gagwe di le sekete moletlo o mogolo, a nwa weine fa pele ga di le sekete tseo.


text:
Ya re Belešatsare a ntse a natefelwa ke weine, a laola gore go tlisiwe dijana tsa gouta le tsa selefera tse rraagwe Nebukatenesare a di ntshitseng mo Tempeleng ya Jerusalema, gore go nwe kgosi le ditona tsa yona le basadi ba yona le dinyatsi tsa yona ka tsona.


text:
Ke fa dijana tsa gouta di tlisiwa tse di ntshitsweng mo Tempeleng, e e leng Ntlo ya Modimo kwa Jerusalema. Kgosi le ditona tsa yona le basadi ba yona le dinyatsi tsa yona ba nwa ka tsona.


text:
Ya re ba ntse ba nwa weine, ba baka medimo ya gouta le ya selefera le ya kgotlho le ya tshipi le ya logong le ya lefika.


text:
Ka yona nako eo ga bonala menwana ya seatla sa motho, ya kwala mo loboteng lo losweu lwa ntlo ya kgosi go lebagana le setlhomo sa lobone; kgosi ya bona ntlha ya seatla se se kwalang.


text:
Ke fa kgosi e setlhafala sefatlhego; megopolo ya yona ya e tshosa, malokololo a dirope tsa yona a repa, mangole a yona a itayana.


text:
Kgosi ya kuela godimo ya re: “A go tlisiwe baitseanape le Bakalatea le balepi ba dinaledi!” Jaanong kgosi ya bua, ya raya batlhalefi ba Babele ya re: “Le fa e le mangmang yo o ka buisang lokwalo lole, a mpolelela tlhaloso ya lone, o tla apesiwa ka masela a mantle a mahibidu, a kgabisiwa ka keetane ya gouta mo molaleng wa gagwe; o tla nna molaodi wa boraro mo bogosing.”


text:
Batlhalefi botlhe ba kgosi ba ne ba tsenye, mme ba palelwa ke go buisa lokwalo loo le go itsise kgosi tlhaloso ya lone.


text:
Mmaagwe kgosi a ba a tsena mo ntlong ya moletlo ka ntlha ya go goa ga kgosi le ga ditona tsa yona. Mmaagwe a bua a re: “Wena kgosi, phela ka bosakhutleng! A dikakanyo tsa gago di se ka tsa go tshosa! O se ka wa setlhafala sefatlhego!


text:
Go na le monna mo pusong ya gago yo o nang le mowa wa medimo e e boitshepo. Mo metlheng ya ga rraago ga fitlhelwa lesedi le temogo le botlhale jo bo tshwanang le botlhale jwa medimo mo go ene, mme rraago, kgosi Nebukatenesare, o ne a mo dirile mookamedi wa batlhalefi le baitseanape le Bakalatea le balepi ba dinaledi – rraago, wena kgosi –


text:
Ka gonne go ne go fitlhetswe mowa wa maatlametlo le kitso le tlhaloganyo mo go Daniele yoo, yo kgosi e neng e mmitsa Beletšhatsare. O ne a itse go tlhalosa ditoro le go phutholola dinyepo le go senola diphiri. Jaanong he, a go bidiwe Daniele; ene o tla bolela tlhaloso.”


text:
Ke fa Daniele a tlisiwa fa pele ga kgosi. Kgosi ya botsa Daniele ya re: “A ke wena Daniele, mongwe wa batshwarwi ba Bajuta, ba kgosi, e bong rre, e ba ntshitseng kwa Juta, ya ba tlisa mono?


text:
Ke utlwile ka ga gago go twe, mowa wa medimo o mo go wena; le gona go fitlhetswe lesedi le temogo le botlhale jo bogolo mo go wena.


text:
Batlhalefi le baitseanape ke ba, ke gona ba tlisiwang fa pele ga me gore ba buise lokwalo lole le go nkitsise tlhaloso ya lone, mme ba palelwa ke go mpolelela phuthololo ya dilo tseo.


text:
Mme ke utlwile ka ga gago go twe, o itse go tlhalosa le go senola diphiri. Jaanong he, fa ò ka kgona go buisa lokwalo lole le go nkitsise tlhaloso ya lone, ò tla apesiwa masela a mantle a mahibidu, ò kgabisiwa ka keetane ya gouta mo molaleng wa gago; le gona ò tla nna molaodi wa boraro mo mmusong.”


text:
Ke fa Daniele a fetola, a bua fa pele ga kgosi a re: “Dimpho tsa gago a e nne tsa gago; dineo tsa gago di nee o sele! Mme lokwalo lole ke tla lo buisetsa kgosi, ke e itsise tlhaloso ya lone:


text:
“Wena kgosi, Modimo o o godimodimo o ne o neetse rraago Nebukatenesare bogosi le bogolo le kgalalelo le borena.


text:
Batho botlhe, e bong merafe le ditšhaba le ba dipuo ba ne ba roroma ka ntlha ya bogolo jo a bo filweng, ba mmoifa; a bolaya motho, a phedisa motho, a godisa motho, a kokobetsa motho, fela ka fa a ratang ka teng.


text:
Mme ya re pelo ya gagwe e ikgodisa, le mowa wa gagwe o gogomoga le go ikgantsha, a digwa mo sedulong sa bogosi jwa gagwe; tlotlo ya gagwe ya tlosiwa mo go ene.


text:
A lelekwa mo bathong, pelo ya gagwe ya nna jaaka ya phologolo, a nna le diesele tsa naga, a fudisiwa bojang jaaka dikgomo; mmele wa gagwe wa kolobediwa ke monyo wa legodimo, ga tsamaya a be a itse, fa Modimo o o godimodimo o na le thata mo bogosing jwa motho, o bo neela yo o ratang go bo mo neela.


text:
“Jaanong wena Belešatsare morwawe, ga ò a ka wa kokobetsa pelo ya gago, le fa ò ne ò itse dilo tsotlhe tseo.


text:
Mme ò ikgodiseditse Morena wa legodimo; dijana tsa Tempele ya gagwe tsa tlisiwa fa pele ga gago, lwa nwa weine ka tsona, wena le ditona tsa gago le basadi ba gago le dinyatsi tsa gago. Medimo ya selefera le ya gouta le ya kgotlho le ya tshipi le ya logong le ya lefika e e sa boneng, e e sa utlweng, e e sa itseng sepe, yona ò e bokile, mme Modimo o mowa wa bophelo jwa gago o leng mo diatleng tsa ona, o o laolang ditsela tsotlhe tsa gago, ona ga ò a ka wa ò tlotla.


text:
Tlhaloso ya mafoko ao ke e: Mene, ke go re: Modimo o badile malatsi a bogosi jwa gago, wa bo khutlisa.


text:
Ke fa Belešatsare a laola gore ba apese Daniele masela a mantle a mahibidu, ba mo kgabise ka keetane ya gouta mo molaleng wa gagwe. Le gona ba tlhaba mokgosi o o reng: “Ke ene molaodi wa boraro mo mmusong.”


text:
Dikgosana tseo a di beela baokamedi ba le bararo ba Daniele e leng mongwe wa bone, ba dikgosana di tshwanetseng go dira ka fa tlase ga bone gore kgosi e se ka ya senyegelwa ke sepe.


text:
Ke fa go bonala gape gore Daniele o gaisa baokamedi le dikgosana, ka gonne go ne go le mowa wa maatlametlo mo go ene. Kgosi ya akanya go mo dira mookamedi wa puso yotlhe.


text:
Ka moo baokamedi mmogo le dikgosana ba batla lebaka go ka baya Daniele molato ntlheng ya puso, mme ba palelwa ke go bona molato gongwe tshenyo mo go ene; ka gonne o ne a ikanyega, go sa bonwe phoso epe le e seng tshenyo mo go ene.


text:
Banna bao ba tlhoboga foo ba re: “Ga re nke re bona molato ope mo go Daniele yo, fa re sa o batle mo tirelong-Modimo ya gagwe.”


text:
Ke fa baokamedi bao le dikgosana ba itlhaganela, ba ya kwa kgosing, ba e raya ba re: “Kgosi Dario, phela ka bosakhutleng!


text:
Baokamedi botlhe ba puso le bagolo le dikgosana le bagakolodi le balaodi ba mephato ba utlwanye gore go bewe molao wa kgosi, go ntshiwe kiletso e e gagamaditsweng e e reng: ‘Le fa e le mangmang yo o tla kopang sengwe thapelong mo modimong mongwe gongwe mo mothong ka malatsi a le 30, fa e se mo go wena kgosi fela, o tla latlhelwa mo logageng lwa ditau.’


text:
Jaanong kgosi, baya kiletso, ò ntshe molao o o kwadilweng, o o sa fetolweng, o o tshwanang le molao wa Bamedia le Baperesia o o sa ka keng wa dirololwa.”


text:
E rile Daniele a sena go utlwa gore molao oo o kwadilwe, a tsena mo ntlong ya gagwe; o ne a na le difenstere tse di bulegileng mo ntlwaneng ya gagwe e e kwa godimo tse di lebileng kwa Jerusalema; a khubama teng gararo ka mangole ka letsatsi leo, a rapela, a leboga Modimo wa gagwe, jaaka a ne a ntse a dira pele ga foo.


text:
Ke fa banna bale ba itlhaganela, ba ya teng, ba fitlhela Daniele a rapela, a kopa bopelotlhomogi fa pele ga Modimo wa gagwe.


text:
Ba ya kwa kgosing, ba e botsa ka ga kiletso ya kgosi ba re: “A ga ò a kwala kiletso e e reng: Le fa e le mang yo o kopang sengwe mo modimong mongwe gongwe mo mothong ka malatsi a le 30, fa e se mo go wena kgosi fela, o tla latlhelwa mo logageng lwa ditau?” Kgosi ya araba ya re: “Kiletso eo e tlhomame jaaka molao wa Bamedia le Baperesia o o sa dirololweng.”


text:
Ba boa ba fetola, ba begela kgosi ba re: “Daniele, mongwe wa batshwarwi ba Bajuta, ga a re sepe ka wena kgosi, le kiletso e ò e kwadileng ga a e kgathalele. O ntse a rapela thapelo ya gagwe gararo ka letsatsi.”


text:
Ya re kgosi e utlwa puo e, ya utlwa botlhoko thata, ya logela Daniele maano a go mo golola; ya nna ya batla tsela ya go mo pholosa ga tsamaya letsatsi la phirima.


text:
Jaanong banna bao ba itlhaganela, ba ya kwa kgosing, ba raya kgosi ba re: “Kgosi, itse gore ke molao wa Bamedia le wa Baperesia o o reng: Kiletso nngwe le nngwe le molao mongwe le mongwe tse di beilweng ke kgosi, ga di ka ke tsa fetolwa.”


text:
Ya baa gona kgosi e atlholang jalo, mme ba tlisa Daniele, ba mo latlhela mo logageng lwa ditau. Kgosi ya raya Daniele ya re: “Modimo wa gago o ò o direlang ka gale, a ona o go pholose!”


text:
Ga tlisiwa lefika, la bewa mo botsenong jwa logaga; mme kgosi ya le kana ka palamonwana ya yona le ka palamonwana ya ditona tsa yona gore go se ka ga fetolwa sepe sa katlholo ka ga Daniele.


text:
Ke fa kgosi e tloga, e ya kwa ntlong ya yona, e lala e itimile dijo; ya se ka ya laola go tlisediwa bagadingwana, ya ba ya tlhoka boroko.


text:
Ya re e atamela logaga, ya bitsa Daniele ka lentswe le le hutsafetseng; kgosi ya botsa Daniele ya re: “Daniele, motlhanka wa Modimo o o phelang, a Modimo wa gago o ò o direlang ka gale o ne o nonofile go go boloka mo ditaung?”


text:
Modimo wa me o romile moengele wa ona; ene o momisitse ditau melomo, ga di a ntira sepe; ka gonne ga ke a bonwa molato fa pele ga ona; le fa pele ga gago, kgosi, ga ke a dira tshiamololo epe.”


text:
Jaanong kgosi ya itumela thata, ya laola gore Daniele a ntshiwe mo logageng. Daniele a ntshiwa jalo mo logageng, go sa bonwe ntho epe mo go ene, gonne o ne a ikantse Modimo wa gagwe.


text:
Kgosi ya ba ya laola gore go tlisiwe banna bale ba ba sentseng Daniele leina, mme ba latlhelwa mo logageng lwa ditau, bone le bana ba bone le basadi ba bone. Ya re ba ise ba fitlhe fa fatshe logageng, ditau tsa ba kapa, tsa ruga marapo otlhe a bone.


text:
Morago ga moo kgosi Dario ya kwalela batho botlhe ba merafe le ditšhaba le dipuo ba ba agileng mo lefatsheng lotlhe ya re: “A kagiso ya lona e nne kgolo!


text:
Molao o beilwe ke nna o o reng: A batho ba rorome fa pele ga Modimo wa ga Daniele, ba o boife mo pusong yotlhe ya bogosi jwa me! “Gonne ke ona Modimo o o phelang, o o tlhomameng ka bosakhutleng. Bogosi jwa ona ke jo bo sa senyegeng; puso ya ona ga e fele.


text:
Ke ona Mogolodi le Mopholosi; o dira ditshupo le dikgakgamatso kwa legodimong le mono lefatsheng; ona o o pholositseng Daniele mo maroong a ditau!”


text:
Ka ngwaga wa ntlha wa ga Belešatsare, kgosi ya Babele, Daniele a bona toro le dipono tsa tlhogo ya gagwe a le mo bolaong jwa gagwe. Ke fa a kwala toro, a bolela ditlhogo tsa mafoko.


text:
Daniele a simolola go kwala a re: “Mo diponong tsa bosigo ka bona diphefo tse nne tsa legodimo di hudua lewatle le legolo,


text:
Sa ntlha sa bo se tshwana le tau, se na le diphuka tsa ntsu. Ka leba ka ba ka bona diphuka tsa sona di kumolwa, sa ba sa tsholediwa mo fatsheng, sa emisiwa ka dinao jaaka motho, sa newa pelo ya motho.


text:
“Ka ba ka bona sephedi se sengwe sa bobedi, se tshwana le Bere, se emisitswe ka lotlhakore lo lo longwe, se hupile dikgopo di le tharo ka meno; sa laolwa ga twe: ‘Tsoga o je nama thata!’


text:
“Morago ga moo ka leba, ka bona se sengwe, se tshwana le nkwe, se na le diphuka di le nne tsa nonyane mo mokokotlong wa sona. Sephedi seo se ne se na le ditlhogo di le nne, se filwe puso.


text:
“Morago ga moo ka leba mo diponong tsa bosigo, ka bona sephedi sa bone, e le se se tshabegang, se se boifisang, se se setlhogo thata; se na le meno a magolo a tshipi; sa ja, sa tlhafuna, sa gataka tse di setseng ka maroo; sa tshwanologa le diphedi tsotlhe tsa pele; sa bo se na le dinaka di le some.


text:
Ya re ke ela dinaka tseo tlhoko, ka bona lonaka lo longwe lo lonnye lo tlhoga mo gare ga tsona, ga somolwa di le tharo tsa dinaka tsa pele fa pele ga lone. Ka bona lonaka loo lo na le matlho a a tshwanang le matlho a motho le molomo o o ikgantshang thata.


text:
“Ya re ke ntse ke lebile, ga bewa ditulo tsa bogosi, Rra-metlha-yotlhe a nna fatshe; a apere kobo e tshweu jaaka semathana; moriri wa tlhogo ya gagwe o tshwana le boboa jo bo phepa; sedulo sa bogosi sa gagwe e le dikgabo tsa molelo, maotwana a sona e le molelo o o tukang.


text:
Noka ya molelo ya ela e tswa fa go ene; ba le dikete ga sekete ba mo direla; ba le dikete di le masome ga dikete di le lesome ba ne ba eme fa pele ga gagwe. Lekgotla la nna fatshe, dikwalo tsa phuthololwa.


text:
“Ka nna ka leba ka ntlha ya tlhodio ya mafoko a boikgantsho a a buiwang ke lonaka; ya re ke ntse ke lebile, sephedi seo sa bolawa, mmele wa sona wa nyelediwa ka go latlhelwa mo molelong go fisiwa.


text:
“Ka nna ka leba mo diponong tsa bosigo, ka bona yo o tshwanang le Morwa-Motho a tla ka maru a legodimo, a fitlha kwa go Rra-metlha-yotlhe, a atamediwa fa pele ga gagwe.


text:
A neelwa puso le kgalalelo le bogosi, a direlwa ke batho botlhe ba merafe le ditšhaba le dipuo. Puso ya gagwe ke puso e e sa khutleng e e sa nyeleleng; bogosi jwa gagwe ke jo bo sa fedisiweng ke ope.


text:
Ka atamela mongwe wa ba ba emeng teng, ka kopa nnete ya dilo tseo tsotlhe mo go ene. A mpolelela, a nkitsise tlhaloso ya dilo tseo


text:
Mme baitshepi ba Mogodimodimo ba tla amogela bogosi; bogosi e tla nna jwa bone go ya go ile le ka bosenabokhutlo jotlhe.’


text:
“Ka ba ka eletsa go itse nnete ka ga sephedi sa bone, se se neng se sa tshwane le tsotlhe tse dingwe, e le se se boitshegang thata, se se nang le meno a tshipi le maroo a kgotlho; se se neng se ja, se tlhafuna, se gataka tse di setseng ka maroo;


text:
le ka ga dinaka di le some tse di neng di le mo tlhogong ya sona, le ka ga lo longwe lo lo tlhogileng le dinaka tse tharo tsele di oleng fa pele ga lone, e bong lonaka loo, lo lo neng lo na le matlho le molomo o o buang tsa boikgantsho, lo e keteng lo logolo go feta dilekane tsa lone.


text:
go fitlhelela Rra-metlha-yotlhe a tla, a atlholela baitshepi ba Mogodimodimo; mme nako ya fitlha ya baitshepi go rua bogosi.


text:
“Jaanong a nthaya jaana a re: ‘Sephedi sa bone se kaya gore bogosi jwa bone bo tla nna teng mo lefatsheng, bo sa tshwane le magosi otlhe a mangwe. Bo tla metsa lefatshe lotlhe, bo le gataka, bo le pšhwetlakanya.


text:
Dinaka di le some di kaya gore mo bogosing joo go tla tsoga dikgosi di le some; kgosi e nngwe e tla tsoga sehularong sa tsona e sa tshwane le tsa pele, e diga dikgosi di le tharo.


text:
E tla bua mafoko a go kgala Mogodimodimo, e bogisa baitshepi ba Mogodimodimo setlhogo. E tla leka go fetola dipaka tsa meletlo le molao. Baitshepi ba tla neelwa mo thateng ya yona go fitlhelela go fete sebaka le dipaka di le pedi le bontlhanngwe jwa sebaka.


text:
Mme bogosi le puso le borena jwa magosi a a fa tlase ga legodimo lotlhe di tla neelwa morafe wa baitshepi ba Mogodimodimo. Bogosi jwa gagwe ke bogosi jo bo sa khutleng. Dipuso tsotlhe di tla mo direla, di mo utlwa.’


text:
“Mafoko ao a felela foo. Nna Daniele, dikakanyo tsa me di ne di ntshositse thata, mmala wa sefatlhego sa me o ne o fetogile mo go nna. Mme mafoko ao ke a bolokile mo pelong ya me.”


text:
Ka ngwaga wa boraro wa puso ya kgosi Belešatsare, nna Daniele ka bona pono, ya latela ele e nkileng ka e bona pele.


text:
Ka bona mo ponong; ya re ke leba, ya ne e kete ke mo ntlong ya borena e e kwa Susane mo nageng ya Elame; ka ipona mo ponong ke le fa nokeng Ulai.


text:
Ka tsholetsa matlho, ka leba, ka bona phelehu e eme fa nokeng, e na le dinaka di le pedi; dinaka tse pedi tseo di ne di le ditelele, mme longwe lo le loleele go feta lo longwe; lo loleele lwa gola morago.


text:
Ka bona phelehu e thulela kwa bophirimatsatsi le kwa bokone le kwa borwa, go se na phologolo epe e e kgonang go emelana nayo, go se na ope yo o ka gololang mo thateng ya yona; ya dira ka fa e ratang ka teng, ya nna kgolo.


text:
Ya re ke ntse ke etse tlhoko, ka bona phoko e tswa kwa bophirimatsatsi, e tlela lefatshe lotlhe, e sa ame fa fatshe; phoko eo ya bo e na le lonaka lo lo bonalang lo logolo fa gare ga matlho.


text:
Ya fitlha kwa phelehung e e nang le dinaka tse pedi, e ke e bonyeng e eme fa nokeng; ya e tlhasela ka thata e e bogale ya yona.


text:
Ka e bona e atamela phelehu, e e galefetse ka bogalaka, ya thula phelehu, ya roba dinaka tse pedi tsa yona, go se na thata epe mo phelehung go ka emelana nayo; ya e digela fa fatshe, ya e gataka, phelehu e se na yo o ka e gololang mo thateng ya yona.


text:
Phoko ya thatafala mo go fetisang; ya re e tiile thata, ga robega lonaka lo logolo loo, ga tlhoga tse dingwe di le nne mo boemong jwa lone mo dintlheng tse nne tsa legodimo.


text:
Mo go longwe lwa tseo ga tswa lonaka lo lonnyennyane, lwa tloga lwa gola mo go fetisang; lwa golela kwa borwa le kwa botlhabatsatsi le kwa lefatsheng le lentle la Kanana.


text:
Lwa ba lwa golela kwa lesomong la legodimo; tse dingwe tsa lesomo leo, e leng dinaledi, lwa di digela fa fatshe, lwa di gataka.


text:
Le gona lwa ikgodisetsa Kgosi ya lesomo leo, ya ba ya timiwa tshupelo ya malatsi otlhe, mme ga digwa Felo-ga-Boitshepo ga yona.


text:
Tshupelo e e maila ya sutisa tshupelo ya malatsi otlhe; boammaaruri jwa digelwa fa fatshe; lonaka lwa kgona tsotlhe tse lo di dirang.


text:
Ka utlwa mongwe wa baitshepi a bua; jaanong moitshepi yo mongwe a botsa yo o buang a re: “Tsa pono eo di tla dirafala go fitlha leng, tshupelo ya malatsi otlhe e ntse e tlositswe, le makgapha a tshenyo a ntse a beilwe, le Felo-ga-Boitshepo go ntse go gatakwa?”


text:
A mo araba a re: “E tla re mantsiboa le meso e e dikete-pedi le makgolo a le mararo di sena go feta, foo Felo-ga-Boitshepo go tla siamisiwa.”


text:
Ya re nna Daniele ke sena go bona pono eo, mme ke ntse ke leka go e tlhaloganya, ka bona sengwe se eme fa pele ga me, e kete ke motho.


text:
Ka utlwa lentswe la motho le tswa mo teng ga noka ya Ulai, le kua le re: “Gaberiele! Mo tlhalosetse pono eo.”


text:
Jaanong a tla fa ke emeng teng; ya re a tla, ka rerega, ka wela fa fatshe ka sefatlhego. Ke fa a nthaya a re: “Morwa-motho, ela tlhoko, gonne pono e supa sebaka sa bofelo.”


text:
Ya re a bua le nna, ka idibala, ke ntse ke patlame; ke fa a nkama, a nkemisa fa ke neng ke eme teng.


text:
A ba a re: “Bona, ke tla go itsise tse di tla dirafalang mo sebakeng sa bofelo sa petso. Gonne pono e lebile sebaka se se beilweng sa bofelo.


text:
Mme phoko e e boboa ke kgosi ya Gerika; lonaka lo logolo lo lo fa gare ga matlho a yona ke kgosi ya ntlha ya teng.


text:
Jaanong jaaka e rile lo sena go robega, ga tlhoga di le nne mo boemong jwa lone, ke go re: Magosi a mane a tla tsoga mo setšhabeng sa yona kgosi, fela ga a ne a nna le thata jaaka yona.


text:
“Mme e tla re puso ya ona e ya go fela, fa baikepi ba tlatsa selekanyo sa maleo a bone, go tsoge kgosi e e sefatlhego – sematepe, e le setswerere sa bolotsana.


text:
Thata ya yona e tla nna kgolo, mme e se ka boyona ka yosi; e tla senya mo go boitshegang, e dira jalo e ntse e le tlhogonolo; e tla senya ba ba thata le ba morafe wa baitshepi;


text:
e tla ba logela maano, e tswelela pele ka thata ya bolotsana jwa yona; e akanya tse dikgolo mo pelong ya yona, e senya ba bantsi, e ba wela ka tshoganyetso. La bofelo e tla tsogela Kgosi ya dikgosi, mme e tla robaganngwa e se ka seatla sa motho.


text:
Fa e le pono ya mantsiboa le meso, tse di builweng ka ga yona ke boammaaruri. Mme wena boloka pono eo, gonne e lebile malatsi a a kwa kgakala.”


text:
Nna Daniele ka fokola, ka lwala malatsi a mantsi; ka ba ka tsoga, ka dira tiro ya kgosi, ke ntse ke gakgamalela pono eo, ke sa e lemoge ka botlalo.


text:
Ka ngwaga wa ntlha wa ga Dario, morwa Ahasewerose, wa losika lwa Bamedia, yo o neng a dirwa kgosi ya lefatshe la Bakalatea;


text:
ka ona ngwaga wa ntlha wa puso ya gagwe, nna Daniele ka ela palo ya dinyaga tlhoko mo dikwalong tse di tla fetang ka fa Lefokong la Morena le le tlileng kwa go moporofeti Jeremia, Jerusalema e ntse e le marope fela, e bong dinyaga tse di 70.


text:
Ka lebisa sefatlhego kwa Moreneng Modimo go dira thapelo le mokokotlelo ka go itima go ja le go apara kgetse, ke ntse mo moloreng.


text:
Ka rapela Morena, Modimo wa me, ka ipobola ka re: “Ao! Morena, Modimo o mogolo o o boitshegang; ba ba go ratang, ba ba tshegetsang ditaolo tsa gago, o ba bolokela kgolagano le bopelotlhomogi.


text:
“Re leofile, ra dira molato, ra ikepa, ra go tsogela, ra fapoga mo ditaolong tsa gago le mo tshiamong ya gago.


text:
Ga re a ka ra utlwa baporofeti, batlhanka ba gago, ba ka bone o buileng le dikgosi tsa rona le dikgosana tsa rona le borraetsho le morafe otlhe wa lefatshe.


text:
Morena, wena o mo tshiamong; rona re mo ditlhonnye tsa difatlhego jaaka go bonala kajeno; rona banna ba Juta le baagi ba Jerusalema le Baiseraele botlhe ba ba gaufi le ba ba kgakala mo mafatsheng aotlhe, kwa o ba leleketseng gona ka ntlha ya boikanyologo jwa bone jo ba go leofetseng ka jona.


text:
Morena, se se re tshwanetseng le dikgosi tsa rona le dikgosana tsa rona le borraetsho ke difatlhego tse di tlhajwang ke ditlhong, ka gonne re go leofetse.


text:
ka go sa utlweng lentswe la Morena, Modimo wa rona, le e seng go sepela ka fa melaong ya gagwe e o e beileng fa pele ga rona ka baporofeti, batlhanka ba gagwe.


text:
Baiseraele botlhe ba tlodile molao wa gago, ba fapoga ka go se reetse lentswe la gago. Ka moo khutso le maikano tse di kwadilweng mo molaong wa ga Moše, motlhanka wa Modimo, tsa goromelediwa mo go rona, gonne re o leofetse.


text:
O dirafaditse mafoko a ona a o a buileng ka ga rona le ka ga babusi ba rona ba ba neng ba re busa, ka go digela tatlhego e kgolo mo go rona, e e iseng e ke e dirafale fa tlase ga letsatsi, jaaka e dirafaletse Jerusalema kajeno.


text:
Tatlhego yotlhe eo e re dirafaletse fela jaaka go kwadilwe mo molaong wa ga Moše; le gona ga re a kopa bopelotlhomogi fa pele ga Morena, Modimo wa rona, ka go tlogela maleo a rona le ka go tlhokomela boammaaruri jwa gagwe.


text:
Ke ka moo Morena a tlhoafaletseng go re digela mo tatlhegong. Gonne Morena, Modimo wa rona, o siame mo ditirong tsotlhe tsa gagwe tse o di dirileng; mme ga re a reetsa lentswe la gagwe.


text:
“Jaanong Morena, Modimo wa rona, yo ò ntshitseng morafe wa gago mo lefatsheng la Egepeto ka letsogo le le thata, wa itirela leina le le tumileng jaaka le ntse kajeno – re leofile, ra ikepa –


text:
Morena, ka ntlha ya bopelotlhomogi jotlhe jwa gago, a bogale jwa gago le kgalefo ya gago di tloge mo Jerusalema, motseng wa gago, le mo thabeng e e boitshepo ya gago. Gonne Jerusalema le rona batho ba gago re kgobiwa ke botlhe ba ba mo tikologong ya rona ka ntlha ya maleo a rona le ka ntlha ya melato ya borraetsho.


text:
Jaanong, Modimo wa rona, a ko o utlwe thapelo ya motlhanka wa gago le mekokotlelo ya gagwe, o phatsimisetse Felo-ga-Boitshepo ga gago fa go senyegileng sefatlhego sa gago ka ntlha ya gago, Morena.


text:
Modimo wa me, sekega tsebe, o reetse; budulola matlho, o bone marope a rona le motse o o biditsweng ka leina la gago. Gonne ga re ikanye ditiro tse di siameng tsa rona, fa re baya mekokotlelo ya rona fa pele ga gago; mme re ikanya mautlwelo-botlhoko a magolo a gago.


text:
Ao, Morena, utlwa! Morena, itshwarele! Morena, ela tlhoko, o dire jalo; se diege ka ntlha ya gago, Modimo wa me. Gonne motse wa gago le morafe wa gago di bidiwa ka leina la gago.”


text:
E rile ke sa ntse ke bua jalo, ke rapela, ke ipobola boleo jwa me le boleo jwa Baiseraele, morafe wa ga etsho, ke baya morapelo wa me fa pele ga Morena, Modimo wa me, ka ntlha ya thaba e e boitshepo ya Modimo wa me;


text:
ya re ke sa ntse ke bua jalo mo thapelong ya me, monna yole Gaberiele yo nkileng ka mmona mo ponong, a fofela kwa go nna ka lobelo, a nkama ka nako ya tshupelo ya mantsiboa.


text:
A tlhalosa, a bua le nna a re: “Daniele, ke tlile jaanong gore ke go nee phuthololo e e utlwalang sentle.


text:
E rile o simolola go rapela, ka neelwa Lefoko, mme ke tlile go le go bolelela, gonne o monna yo o ratiwang. Ka moo he, ela Lefoko tlhoko, o tlhokomele pono:


text:
“Morafe wa ga eno le motse o o boitshepo wa ga eno di beetswe bosupa jwa dinyaga ga 70 tsa go budusa boikepo le go tlatsa selekanyo sa boleo le go ruanya molato le go tlisa tshiamo e e sa khutleng le go kana polelelopele le moporofeti, le go kgakola Boitshepo jwa Maitshepo.


text:
Itse ò lemoge gore go tloga ka sebaka se lefoko le duleng ka sona gore Jerusalema a busediwe batho, a agiwe gape, go fitlhelela moeteledipele yo o tloditsweng a nne teng, ke bosupa jwa dinyaga ga supa. Jaanong o tla agiwa gape ka bosupa jwa dinyaga ga 62 mmogo le dipatlelo le mebila, mme e le mo dipakeng tsa pitlagano.


text:
E tla re bosupa jwa dinyaga ga 62 di sena go feta, Motlodiwa a bolawe, a se na molato. Morafe wa kgosi e e tlang o tla senya motse le Felo-ga-Boitshepo. Bofelo jwa ona bo tla tla ka morwalela. Go tla nna tlhabano go fitlha bokhutlong. Ke tshenyo e e tlhomamisitsweng.


text:
O tla tiisetsa ba bantsi kgolagano ka beke, e bong dinyaga di supa. Mo gare ga bosupa jwa dinyaga o tla khutlisa setlhabelo le tshupelo. Mo godimo ga diphuka tsa makgapha go tla tla mosenyi, go fitlhelela tatlhego e e laoletsweng ruri e goromelediwe mo felong fa go senyegileng.”


text:
Ka ngwaga wa boraro wa ga Korese, kgosi ya Peresia, Daniele yo o bidiwang ka leina la Beletšhatsare, a senolelwa lefoko, e le lefoko la nnete le le bolelang pitlagano e kgolo. A ela lefoko leo tlhoko, a tlhaloganya pono.


text:
Ka bo ke sa je dijo tse di monate, nama le weine di sa tsene mo leganong la me; le go tlôla ke sa tlole go fitlhelela go fete beke di le tharo tse di tletseng.


text:
ka tsholetsa matlho, ka leba, ka bona monna yo o apereng lesela la letseta, a itlamile letheka ka gouta ya kwa Ufase.


text:
Mmele wa gagwe wa bo o tshwana le taemane ya kerisolite; sefatlhego sa gagwe se phatsima jaaka legadima; matlho a gagwe a tshwana le kgabo ya lobone; mabogo a gagwe le maoto a gagwe tsa bo di tsabakela jaaka kgotlho e e gotlhilweng; mafoko a gagwe a utlwala jaaka modumo wa bontsi jwa batho.


text:
Nna Daniele ke bonye pono eo ke le nosi; banna ba ba neng ba na le nna ga ba a ka ba e bona. Fela letshogo le legolo la ba wela, ba tshaba, ba iphitlha.


text:
Ka sala ke le nosi, ka bona pono e kgolo eo, ka felelwa ke thata; bontle jwa sefatlhego sa me jwa fetoga, sa nna maswe, ke sa tlhole ke na le thata.


text:
Ka utlwa modumo wa mafoko a gagwe; ya re ke utlwa modumo wa mafoko a gagwe, ka idibala, ka wela fa fatshe ka sefatlhego.


text:
A nthaya a re: “Daniele, wena monna yo o ratiwang, ela mafoko tlhoko a ke tla a buang nao, o eme ka dinao, gonne ke romilwe kwa go wena.” Ya re a bua lefoko leo le nna, ka ema ke roroma.


text:
A ba a nthaya a re: “Se boife, Daniele, gonne mafoko a gago a utlwilwe go tloga ka letsatsi la ntlha le o ineetseng ka lone go ela tlhoko le go ikokobetsa fa pele ga Modimo wa gago, mme ke tlile ka ntlha ya mafoko a gago.


text:
Mme molaodi wa bogosi jwa Peresia a emelana le nna malatsi a le 21; ke fa Migaele, mongwe wa balaodi ba bagolo, a tla go nthusa; ka mo tlogela teng le molaodi wa bogosi jwa Peresia.


text:
Mme ke tlile go go lemosa se se tla dirafalelang morafe wa ga eno mo malatsing a bofelo. Gonne pono eo le yona e lebile malatsi a bofelo.”


text:
Ka ba ka bona sengwe, e kete ke motho, a ama molomo wa me; ka ba ka itse go bula molomo wa me, ka bua, ka raya yo o emeng fa pele ga me ka re: “Morena wa me, dipitlagano tsa me di boetse gape mo go nna ka pono; ga ke tlhole ke na le thata.


text:
Motlhanka wa Morena wa me yo o kanyana ka nna, a ka kgona jang go bua le Morena wa me yo o kana ka wena! Gonne ga go tlhole go na le thata epe mo go nna; ga go a sadisiwa mowa ope mo go nna.”


text:
se re: “Se boife, wena monna yo o ratiwang! A kagiso e nne nao! Gomotsega o tie!” Ya re se bua jalo le nna, ka tia ka re: “A morena wa me a bue, gonne o ntiisitse.”


text:
A ba a mpotsa a re: “A o itse gore ke tletseng kwano go wena? Jaanong ke tla boa go ya go lwa le molaodi wa Peresia. Mme e tla re ke sena go fetsa nae, go tle molaodi wa Gerika.


text:
Fela ke tla go itsise se se kwadilweng mo lokwalong lwa boammaaruri. Ga go na ope yo o itshupang a tiile, a goga le nna go tlhabana le bale fa e se Migaele, molaodi wa lona.


text:
“Mme nna ka ngwaga wa ntlha wa ga Dario wa Momedia ka mo emela, ka mo tiisa, ka nna phemelo ya gagwe.


text:
Jaanong ke tla go itsise boammaaruri. “Bona, go sa ntse go tla tsoga dikgosi di le tharo tsa Peresia, mme ya bone e tla phutha khumo e kgolo bogolo go tsotlhe tsa pele. Jaanong e tla re fa e sena go tia ka khumo ya yona, e tlhotlheletse botlhe go lwantsha bogosi jwa Gerika.


text:
Mme e tla re e setse e eme sentle, bogosi jwa yona bo thubege, bo kgaoganyediwe mo diphefong tse nne tsa legodimo; mme bo sa ye mo losikeng lwa yona; le gona bo sa lekane le puso e e neng e e busa. Gonne bogosi jwa yona bo tla nyelediwa, e sa tlhole e le jwa bone, mme e le jwa ba sele.


text:
“Go tla tia kgosi ya kwa borwa, mme mongwe wa dikgosana tsa yona o tla tia go e feta, a busa; puso ya gagwe e tla nna puso e kgolo.


text:
E tla re dinyaga di sena go feta, di ikopanye. Morwadia kgosi ya borwa o tla ya kwa kgosing ya bokone go dira kagiso, mme o tla felelwa ke thata ya letsogo. Kgosi ya Siria ga e nke e tlhomama le e seng losika lwa yona. Mme morwadia kgosi ya borwa o tla neelwa losong ene le ba ba mo tlisitseng le rraagwe yo o mo tsetseng, le monna yo o mo nyetseng mo metlheng eo.


text:
Mme mongwe wa losika lwa mosadi yoo, o tla tsoga mo boemong jwa gagwe, a tla go lwa le mephato, a tla a tlhasela motse o o femetsweng wa kgosi ya bokone, a ba kgona, a ba fenya.


text:
Le gona o tla thopa medimo ya bone le ditshwantsho tse di bopilweng le dilwana tsa tlhwatlhwa e kgolo tsa selefera le tsa gouta, a di isa kwa Egepeto, a ba a tlogela kgosi ya bokone dinyaga.


text:
“Fela morwaa-yona o tla gakala, a phutha mephato e mentsi, a tlhasela ele kgosi ya borwa, a farafara, a ralala; o tla boelela, a gakala, a tlhasela motse o o femetsweng wa yona.


text:
Foo kgosi ya borwa e tla galefa ka bogalaka, e bolola, e tlhabana le kgosi ya bokone e e tla phuthang mephato e megolo, mme e fenngwa ke yona kgosi ya borwa.


text:
Jaanong e tla re e sena go fenya mephato eo, pelo ya yona e ikgogomose; e tla diga ba le dikete di le masome, mme ga e nke e tiela ruri.


text:
“Kgosi ya bokone e tla boelela, e kua mephato e mentsi e e fetang ya pele; jaanong e tla re dipaka tsa dinyaga di sena go feta, e e tlhasela ka mephato e megolo le ka dilo tsa ntwa tse dintsi.


text:
Ka metlha eo ba bantsi ba tla tsogela kgosi ya borwa; le batho ba ba senyang ka thata ba morafe wa gago ba tla tsoga e le dirukhutlhi – e le go dirafatsa polelelopele – mme ba tla digwa.


text:
Kgosi ya bokone e tla tla, e kgobela totoma ya mmu, e thopa motse o o femetsweng; mephato ya borwa ga e nke e ema mo ntweng, le e seng batlhabani ba kgosi e ba ikanyang; ga ba na thata go ka ema.


text:
Yo o tlang go e tlhasela o tla dira ka fa a ratang ka teng, go se na ope yo o ka emelanang nae. Le gona o tla tsena mo lefatsheng le lentle, a tla go le senya.


text:
“O tla loga maano a gore, a thope puso yotlhe ya yona; o tla dira kutlwano nayo, a e naya mosadi go e senyetsa puso, mme ga go ka ke ga dirafala; ga a nke a e bona.


text:
O tla feta a lebisa sefatlhego kwa mafatsheng a a ka fa lewatleng, a thopa a mantsi; mme molaodi mongwe wa batlhabani o tla khutlisa kgobo ya gagwe a e mmusetsa.


text:
Foo o tla lebisa sefatlhego kwa metseng e e femetsweng ya gagwe; mme o tla digwa, a wa, mo a sa tlholeng a ka bonwa.


text:
“Mo boemong jwa gagwe go tla tsoga mongwe yo o tla ralatsang mokgethisi bontle jwa bogosi jwa gagwe. Jaanong e tla re malatsi a se kae a sena go feta, a robaganngwe, mme e seng ka bogale le e seng ka ntwa.


text:
“Mo boemong jwa gagwe go tla tsoga monyatsegi yo o sa tshwanelwang ke bogosi. Mme o tla tla ka go kukuna, a phamola bogosi ka maano a bolotsana.


text:
O tla tsena mo dinageng tse di nonneng tsa lefatshe, a sa lebelelwa, a dira se borraagwe ba sa se dirang, le fa e le borraagwe-mogolo. Tsa kgapo le thopo le dithoto o tla di abela batho ba gagwe; o tla logela metse e e femetsweng maano, mme e tla nna ka bokhutshwane.


text:
“O tla gakala ka thata le ka pelo, a lwa le kgosi ya borwa ka mephato e megolo; mme kgosi ya borwa e tla tsena mo ntweng e le bogale ka mephato e megolo, e e tiileng thata thata; fela ga e nke e ema, gonne ba tla e logela maano.


text:
Ba ba jang dijo tsa yona ba tla e isa mo tatlhegong; mephato ya yona e tla gogolwa; go tla wa ba le bantsi ba bolailwe.


text:
Fa e le dikgosi tse pedi tseo, dipelo tsa tsona di tla akanya go dira bosula, di bolela maaka di ntse fa lomating lo le longwe; fela go tla pala, gonne bokhutlo bo tla bo bo ise bo nne teng go fitlhelela sebakeng se se laotsweng.


text:
E tla boela kwa lefatsheng la yona, e na le dithopo tse dintsi; pelo ya yona e ntse e logela kgolagano e e boitshepo maano; mme e tla a dirafatsa, e be e fetela kwa lefatsheng la yona.


text:
“Ka sebaka se se laotsweng e tla boela gape kwa borwa; mme la bobedi ga go nke go tshwana le ga ntlha.


text:
Gonne go tla tswa mekoro kwa Khithime, e tla go lwa nayo. “Jaanong e tla tlhoboga, e boa, e itšhwesa pelo ka kgolagano e e boitshepo, e be e boa, e gadimile ba ba tlogetseng kgolagano e e boitshepo.


text:
Batlhabani ba ba romilweng ke yona ba tla ema teng, ba itshepolola Felo-ga-Boitshepo, e bong yona kago e e femetsweng; ba tla khutlisa tshupelo ya malatsi otlhe, ba baya maila a a boitshegang teng.


text:
Ba ba tlogelang kgolagano o tla ba faposetsa mo boheitaneng ka mafoko a a borethe, mme batho ba ba itseng Modimo wa bone ba tla sala ba tiile, ba itshupa jalo.


text:
Basiami ba morafe ba tla tlhalefisa ba bantsi, mme ba tla bogisiwa sebaka ka tšhaka le ka molelo le ka go isiwa mo botshwarong le ka go thukhuthwa dilo.


text:
E tla re ba ntse ba bogisiwa, ba thusiwe go le gonnye; ka moo ba bantsi ba tla ikopanya nabo ka bolotsana.


text:
Bangwe ba basiami ba tla bolawa, e le go itshekisa ba bangwe le go ba fefera le go ba phepafatsa go fitlhelela sebakeng sa bofelo; gonne go tla nna go dirafala jalo go ya sebakeng se se laotsweng.


text:
“Kgosi eo e tla dira ka fa e ratang ka teng; e tla ikgogomosa, e ikgodisetsa modimo mongwe le mongwe. E tla bua tse di boitshegang ka ga Modimo wa medimo, e o kgala; e tla kgona jalo go fitlhelela bogale bo fele; gonne tse di laotsweng di tla dirafala.


text:
Ga e na sepe le medimo ya borraa-yona; ga e tlhokomele modimo-morategi wa basadi le e seng modimo ope. Gonne e ikgodisetsa medimo yotlhe.


text:
Boemong jwa medimo eo e tla tlotla modimo wa metse e e femetsweng; mme modimo o borraa-yona ba neng ba sa o itse, e tla o tlotla ka gouta le ka selefera le ka majwe a a tlhokegang le ka dilo tse dintle.


text:
E tla direla metse e e femetsweng ka thuso ya modimo o sele. Ba ba o ineelang o tla ba tlotla thata, e ba laodisa ba bantsi, e ba abela naga, e le tuelo ya teng.


text:
“E tla re ka sebaka sa bofelo kgosi ya borwa e thulane nayo; mme ya bokone e tla e tlhasela ka dikoloi le ka bapalami le ka mekoro e mentsi jaaka ledimo; e tla tsena mo mafatsheng, e farafara teng, e a ralala.


text:
E tla tsena mo lefatsheng le lentle. Mme mafatshe a mantsi a tla fenngwe. Ba ba tla falolang mo seatleng sa yona ke Baetomo le Bamoabe le ba bagolo ba Baamone.


text:
E tla laola mahumo a gouta le a selefera le a dilo tsotlhe tsa tlhwatlhwa e kgolo tsa Egepeto. Balebia le Baethiopia ba tla e sala morago.


text:
Mme magatwe a a tswang kwa botlhabatsatsi le kwa bokone a tla e tshosa; ka moo e tla bolola e gaketse thata gore e senye ba bantsi, e ba nyeletse.


text:
E tla tlhoma tente ya yona ya bogosi fa gare ga lewatle le thaba ya mokgabo o o boitshepo; mme e tla felela teng, go se na ope yo o e thusang.


text:
“Ka sebaka seo go tla nanoga Migaele, kgosana e kgolo ele, go sireletsa bana ba morafe wa gago. E tla nna sebaka sa tlalelo se se iseng se ke se nne teng go tloga ka tlholego ya batho go fitlha nakong eo. Ka sebaka seo go tla pholosiwa morafe wa gago, e bong botlhe ba ba fitlhelwang ba kwadilwe mo lokwalong.


text:
Ba bantsi ba bone ba ba robetseng mo leroleng la lefatshe ba tla thanya; bangwe ba tla tsogela bophelo jo bo sa khutleng, ba bangwe ba tla tsogela ditlhong le kilego tse di sa khutleng.


text:
Basiami ba tla phatsima jaaka phatsimo ya legodimo; ba ba gogetseng ba bantsi mo tshiamong ba tla galalela jaaka dinaledi ka gale le ka bosenabokhutlo.


text:
“Mme wena Daniele, fitlha mafoko ao, o kane lokwalo loo go fitlhelela sebakeng sa bofelo. Foo ba bantsi ba tla tlhotlhomisa mo go lone; mme kitso e tla gola ka lone.”


text:
Jaanong nna Daniele ka leba, mme ka bona ba bangwe ba le babedi ba eme teng, mongwe ka kwano fa losing lwa noka, yo mongwe kwa moseja fa losing lwa noka.


text:
Mongwe a botsa monna yo o apereng lesela la letseta, yo o neng a le mo godimo ga metsi a noka, a re: “Bokhutlo jwa dilo tse di gakgamatsang tseo bo tla tla leng?”


text:
Ka utlwa monna yole yo o apereng lesela la letseta, yo o mo godimo ga metsi a noka, a tsholeletsa mabogo kwa legodimong, a ikana ka yo o phelang ka bosakhutleng a re: “Bo tla tla morago ga sebaka se le sengwe le dipaka di le pedi le bontlhanngwe jwa sebaka. E tla re fa thata ya morafe o o boitshepo e sena go phatlaladiwa, go dirafale dilo tsotlhe tseo.”


text:
Mme a re: “Tsamaya o iketle, Daniele, gonne mafoko ao a lobilwe, a kannwe go ya go fitlha mo sebakeng sa bofelo.


text:
Ba bantsi ba tla feferwa, ba phepafadiwa, ba itshekisiwa, mme baikepi ba tla nna ba dira tsa boikepo fela. Ga go na moikepi ope yo o tla tlhaloganyang, mme basiami ba tla lemoga.


text:
“Go tloga ka sebaka se tlhabelo ya malatsi otlhe e tlosiwang ka sona, go bewa maila a a boitshegang, go tla feta malatsi a le 1 290.


text:
“Mme wena, tsamaya, o letele bofelo! O tla ikhutsa, o tsogela kabelo ya gago ka bofelo jwa malatsi.”


text:
Lefoko la Morena le le tsileng kwa go Hosea, morwa Beeri, mo sebakeng sa ga Usia le Jothame le Ahase le Hesekia, dikgosi tsa Juta, le mo sebakeng sa ga Jerobeame morwa Joase, kgosi ya Iseraele.


text:
E rile Morena a simolola go bua ka Hosea, a mo raya a re: “Tsamaya o tsee mosadi wa seaka le bana ba seaka; gonne lefatshe le ntse le akafala thata ka go tlogela Morena.”


text:
Jaanong Morena a mo raya a re: “Mo tee leina la Iserele, gonne go setse sebaka se sekhutshwane fela, ke tla be ke beletsa melato ya polao ya kwa Iserele mo losikeng lwa ga Jehu, ke fedisa bogosi jwa Baiseraele.


text:
Mosadi a ithwala gape, a tshola ngwana wa mosetsana. Morena a mo raya a re: “Mmitse Gaautlwelwa-botlhoko; gonne ga nkitla ke tlhola ke utlwela Baiseraele botlhoko le e seng go ba itshwarela.


text:
Bajuta bone ke tla ba utlwela botlhoko, ke ba golola ke le Morena, Modimo wa bone; ga nkitla ke ba pholosa ka bora gongwe ka tšhaka gongwe ka ntwa gongwe ka dipitse, le fa e le ka bapalami ba tsona.”


text:
Mme palo ya Baiseraele e tla tshwana le ya motlhaba wa lewatle o o sa ka keng wa lekanngwa ka sepe, le e seng go balwa. Mo boemong jwa go bidiwa “Galobame” ba tla bidiwa “bomorwa Modimo o o phelang.”


text:
Bajuta le Baiseraele ba tla kopana, ba ipeela tlhogo e le nngwe, ba bolola lefatsheng; gonne letsatsi la Iserele le legolo.


text:
“Sekisang mmaalona, lo mo sekise, gonne ga se mosadi wa me, le nna ga ke monna wa gagwe. A a tlose boaka jwa gagwe mo sefatlhegong sa gagwe le kgokafalo ya gagwe mo mabeleng a gagwe.


text:
Go seng jalo ke tla mo apola gotlhe, ke mmaya jaaka a ne a ntse ka letsatsi la botsalo jwa gagwe. Ke tla mo dira jaaka sekaka, ke mmaya jaaka naga e e omeletseng, ke mmolaya ka lenyora.


text:
Gonne mmaabo o akafetse; yo o ba tsetseng o dirile tsa ditlhong. Gonne o rile: ‘Ke rata go sala dinyatsi tsa me morago, tse di mphang bogobe le metsi le maboa a dinku le letseta le lookwane le tse di nowang.’


text:
“Ka ntlha ya moo, bonang, ke tla thiba tsela ya gagwe ka matlhaku, ke mo kganela ka lorako gore a se ka a bona ditselana tsa gagwe.


text:
O tla sala dinyatsi tsa gagwe morago, mme ga a nke a di fitlhela; a di batla, mme ga a nke a di bona. Ke fa a tla re: ‘Ke tla ya ke boela kwa monneng wa me wa ntlha; gonne ka sebaka sele go ne go le molemo mo go nna bogolo go kajeno.’


text:
“Mme ga a ka a lemoga gore ke nna ke mo neileng mabele le matute a moweine le lookwane; ke mo ntsifaleditse selefera le gouta tsa ba diretseng Baale ka tsona.


text:
Ka ntlha ya moo ke tla boa ke tsaya mabele a me mo nakong ya ona, le matute a me a moweine ka nako ya ona; ke phamola maboa a dinku tsa me le letseta la me tse a ikapesang ka tsona.


text:
Jaanong ke tla bipolola ditlhong tsa gagwe fa pele ga dinyatsi tsa gagwe, go se ope yo o ka mo gololang mo letsogong la me.


text:
Ke tla khutlisa boitumelo jotlhe jwa gagwe le meletlo ya gagwe le ngwedi o o rogilweng wa gagwe le boSabata ba gagwe le dipaka tsotlhe tsa meletlo ya gagwe.


text:
Ke tla senya setlhare sa moweine le sa feie tsa gagwe tse a rileng: ‘Ke tuelo e ke e filweng ke dinyatsi tsa me.’ Ke tla di fetola sekgwa se se jewang ke diphologolo tsa naga.


text:
Ke tla mmeletsa malatsi a boBaale ba o ba tshubetseng maswalo, a ikgabisa ka manyena a gagwe le ka dibaga tsa gagwe tsa molala, a sala dinyatsi tsa gagwe morago, mme nna a ntebala,” go bua Morena.


text:
Morago ga moo ke tla mo naya masimo a moweine a gagwe le mokgatsha wa Agore go nna kgoro ya tsholofelo. Teng foo o tla opela jaaka mo malatsing a bošwa jwa gagwe, le jaaka ka letsatsi le a duleng kwa lefatsheng la Egepeto ka lone.


text:
Ka letsatsi leo o tla mpitsa: ‘Monna wa me;’ mme o sa tlhole o mpitsa: ‘Baale wa me,’ ” go bua Morena.


text:
“Ka letsatsi leo ke tla ba direla kutlwano le diphologolo tsa naga le dinonyane tsa loapi le dilo tse di gagabang fa fatshe; ke tla roba bora le tšhaka le tsa ntwa gore di tswe mo lefatsheng, ke ba ikhutsisa mo phemelong.


text:
“Ke tla go beelela ka bosakhutleng; ke go beelela ka tshiamo le ka molao le ka lorato le ka kutlwelo-botlhoko.


text:
Mme lefatshe le tla utlwana le mabele le matute a moweine le lookwane, mme tseo di tla utlwana le Iserele.


text:
Ene ke tla mo ijwalela mo lefatsheng, ke tlhomogela Gaautlwelwa-botlhoko pelo, ke raya Gasemorafe-wame ke re: ‘O morafe wa me,’ mme ene o tla re: ‘Modimo wa me.’ ”


text:
Morena a nthaya a re: “Yaa gape o rate mosadi wa seaka yo o ratwang ke yo mongwe, jaaka Morena a rata Baiseraele, le fa bone ba fapogela kwa medimong e sele, ba tshwakgotswe ke dinkgwenyana tsa maswabi a moweine.”


text:
Jaanong ka mo ithekela ka diselefera di le 15 le ka kgetse e le nngwe ya garase le bontlhanngwe jwa yona.


text:
Ka mo raya ka re: “Ntulele malatsi a mantsi! Se akafale, o se nne le monna ope! Le nna ke tla itshwara jalo ka ntlha ya gago.”


text:
Gonne Baiseraele ba tla nna fela sebaka se seleele, ba se na kgosi, ba se na kgosana, ba se na setlhabelo, ba se na lentswe le le motloutlo, ba se na khiba ya boperesiti, ba se na medimo ya lelapa.


text:
Morago ga moo Baiseraele ba tla tlhabologa, ba batla Morena, Modimo wa bone, le Dafita, kgosi ya bone; mo sebakeng sa bofelo ba tla atamela Morena le molemo wa gagwe ka thoromo.


text:
Utlwang Lefoko la Morena, lona Baiseraele! Gonne Morena o na le kgang le baagi ba lefatshe, ka gore ga go na boammaaruri le e seng lorato le e seng kitso ya Modimo mo lefatsheng.


text:
Ba a rogaka, ba a aka, ba a bolaya, ba a utswa, ba a akafala, ba thuba matlo; mme molato wa polao o tlhatlaganye le molato wa polao.


text:
Ka ntlha ya moo lefatshe le tla hutsafala, mongwe le mongwe yo o agileng mo go lone o tla swaba mmogo le diphologolo tsa naga le dinonyane tsa loapi; ee, ditlhapi tsa lewatle le tsona di tla tlosiwa.


text:
“Fela a go se ka ga sekisa ope! A go se ka ga kgalemela ope! Gonne morafe wa me o tshwana le wena, moperesiti.


text:
Morafe wa me o a nyelediwa, ka o tlhoka kitso. E re ka wena o latlhile kitso, le nna ke tla go latlha gore o se ntirele ka boperesiti, e re ka o lebetse molao wa Modimo wa gago, le nna ke tla lebala bana ba gago.


text:
Moperesiti o tla dirafalelwa ke se se dirafalelang morafe; ke tla mmeletsa ditsela tsa gagwe, ke mmusolosetsa ditiro tsa gagwe.


text:
Le fa ba ja, ga ba na go kgora; le fa ba akafala, ga ba na go ata; gonne ba khutlile go obamela Morena.


text:
Morafe wa me o botsa logong lwa ona; kotana ya ona e a ba itsise. Gonne mowa wa boaka o ba timeditse, ba dira boaka ka go tlogela Modimo wa bona.


text:
Ba dira ditlhabelo mo ditlhoeng tsa dithaba, ba fisa maswalo mo dithoteng fa tlase ga ditlhare tsa eike le popoleri le metherebinthe, gonne moriti wa tsona o monate. “Ka ntlha ya moo bomorwadia-lona ba a akafala, betsi ba lona ba fetoga dinyatsi.


text:
Ga nkitla ke watlhaya bomorwadia-lona, ka ba akafala, le betsi ba lona, ka ba senya nyalo; gonne banna ka bosi ba iphitlha kwa thoko le diaka, ba dira ditlhabelo le diaka tsa tempele ya medimo. Ka ntlha ya moo morafe o o se nang tlhaloganyo o tla wa.


text:
“Le fa wena, Iseraele, o rata go akafala, a Juta a se ka a dira molato oo! Lo se ka lwa ya kwa Gilegala, lo se ka lwa tlhatlogela kwa Bethawene, lo se ka lwa ikana lo a re: ‘Ka Morena yo o phelang!’


text:
Gonne Iseraele o kgopo jaaka kgomo e e sekwere. Jaanong Morena o tla ba fudisa jaaka kwanyana mo gare ga naga.


text:
Phefo e tla ba phutha ka diphuka tsa yona. Ba tla tlhajwa ke ditlhong ka ntlha ya dialetare tsa bona.


text:
“Utlwang fa, lona baperesiti! Elang tlhoko, lona Baiseraele! Sekegang ditsebe, lona ba kgosing! Gonne kotlo e lebanye lona, ka lona lo ne lo le digole tsa Mitsepha le matloa a a thaisitsweng mo Thabore,


text:
Eferaime, nna ke a mo itse, le Iseraele ga a fitlhega fa pele ga me: Jaanong ò akafetse, Eferaime; Iseraele o itshekologile.”


text:
Ditiro tsa bona ga di ba letlelele go boela Modimong wa bona; gonne mowa wa boaka o mo teng ga bona, mme Morena ga ba mo itse.


text:
Boikgodiso jwa Iseraele bo supa ka ga gagwe mo ponatshegong. Iseraele le Eferaime ba tla digwa ke maleo a bona, Juta le ene a wa nabo.


text:
Ba diretse Morena ka boikanyologo, gonne ba tsetse bana ba dikgora. Jaanong ngwedi o o rogilweng o tla ba ja mmogo le masimo a bona.


text:
Letsang lonaka kwa Gibea le phala kwa Rama, lo tlhabe mokgosi kwa Bethawene! Gadima kwa morago, Benyamene!


text:
Eferaime o tla fetoga sekaka letsatsing la petso. Ke itsisitse ditso tsa Iseraele tse e leng tsa nnete.


text:
“Balaodi ba Juta ba tshwana le ba ba sutisang molelwane. Ke tla tshololela bogale jwa me mo go bona jaaka metsi.


text:
“E rile Eferaime a bona bolwetse jwa gagwe, le Juta a bona tlhagala ya gagwe, Eferaime a ya kwa Asiria, a roma kwa go kgosi Jarebe; mme ene ga a kgone go lo fodisa. Tlhagala ga e na go tloga mo go lona.


text:
Gonne nna ke tshwana le tau mo go Eferaime, ke tshwana le ledumedi mo go ba ntlo ya Juta; ke nna ke garolakang, ke be ke tloga; ke nna ke gapang go se yo o gololang.


text:
“Ke tla tsamaya ke boela felong ga me, go fitlhelela ba ipone molato, ba batle sefatlhego sa me. Mo tlalelong ya bona ba tla mpatla ka tlhoafalo ba re:


text:
“ ‘Tlayang, a re boeleng kwa go Morena, gonne ke ene yo o garotseng, mme o tla re fodisa; ke ene yo o iteileng, mme o tla re fapa.


text:
O tla re rudisa morago ga malatsi a mabedi, a re tsosa ka letsatsi la boraro gore re phele fa pele ga gagwe.


text:
A re itseng Morena, re tlhoafalele go mo itse. O tla tswa ruri jaaka mahube, a tla kwa go rona jaaka pula, le jaaka pula ya dikgakologo e e kolobisang lefatshe.’


text:
“Nka go direlang, Eferaime? Nka go direlang, Juta? ka lorato lwa lona lo tshwana le mouwane wa masa, lo tshwana le monyo o o tlhotlhoregang e sa le phakela.


text:
Ka lebaka le ke ba remile ka baporofeti, ka ba bolaya ka dipolelo tsa molomo wa me. Dikatlholo tsa me di tla tswa jaaka lesedi.


text:
Gonne se se nkgatlhang ke lorato, e seng setlhabelo, le go itse Modimo bogolo go ditlhabelo tsa phiso.


text:
Lekoko la baperesiti le bolaela batho mo tseleng e e yang kwa Šegeme jaaka senokwane se se laletseng. Ee, ba dirile tse di tlhabisang ditlhong.


text:
Mo ntlong ya Iseraele ke bonye se se boitshegang: Boaka bo teng mo go Eferaime, Iseraele o itladitse maswe.


text:
“E a re fa ke re ke fodisa Iseraele, go bonale molato wa Eferaime le bosula jwa Samaria, gonne ba tsieditse; legodu le tsene mo teng, lekoko la dinokwane le thukhuthe ka kwa ntle.


text:
Ga ba lemoge gore ke ntse ke gopola bosula jotlhe jwa bone. Jaanong ditiro tsa bona di ba dikanyeditse, di fa pele ga sefatlhego sa me.


text:
Botlhe ba a akafala, ba tshwana le sebeso se se tukang, le fa mmesi a khutla go kgotetsa go tloga mo go dubeng bupe go fitlhelela bo sena go bela.


text:
Mo moletlong wa kgosi ya rona dikgosana di lwala ka bogale jwa weine. Kgosi e tshwaragana ka mabogo le basotli.


text:
Gonne ba atamela ka bolotsana jwa bone; dipelo tsa bone di tshwana le sebeso. Bogale jwa bona bo lala bo didimetse bosigo jotlhe, bo tsoga bo tuka jaaka kgabo ya molelo.


text:
“Ba tuka molelo botlhe jaaka sebeso, ba nyeletsa babusi ba bona. Dikgosi tsa bona di ole tsotlhe, ga go ope mo go bona yo o mpitsang.


text:
Baeng ba ja nonofo ya gagwe, ene a sa lemoge; le gona o simolotse go thunya tlhogo, mme ga a itemoge.


text:
Boikgodiso jwa Iseraele bo supa ka ga gagwe mo ponatshegong. Le fa go ntse jalo, ga ba tlhabologele Moreneng, Modimo wa bone, le gona ga ba mmatle.


text:
Eferaime o fetogile, a nna jaaka leeba le le seeleele le le se nang tlhaloganyo: Ba bitsa Baegepeto, ba ya kwa Asiria.


text:
E tla re fa ba ya, ke ba tshware ka letloa la me, ke ba folose jaaka dinonyane tsa loapi, ke ba betse jaaka ba begetswe mo phuthegong.


text:
“A tatlhego ya bona wee! Gonne ba ntlogetse. A tshenyego e ba wele, ka ba ikepile mo go nna. Nna ne ke re, ke a ba golola, mme bona ba nkaketse.


text:
Le gona ga ba goele go nna ka dipelo tsa bona, fa ba lela mo malaong a bona; ba iphatsa ka ntlha ya mabele le matute a moweine, ba a nthukhutlhegela.


text:
Ba a boa, mme ga ba boele kwa godimo Modimong. Ba tshwana le bora jo bo repileng. Baeteledipele ba bona ba tla wa ka tšhaka bakeng la tlhapa ya diteme tsa bona. Ke se ba tla sotlegang mo lefatsheng la Egepeto ka sona.


text:
“Tsenya lonaka mo molomong! Go fologelwa mo Ntlong ya Morena jaaka ntsu, ka ba sentse kgolagano ya me, e bile ba tlodile molao wa me.


text:
“Ba tlhomile dikgosi, mme e seng ka nna; ba beile dikgosana, ke sa itse. Ba itiretse medimo ya diseto ka selefera ya bona le gouta ya bona, mo ba tla nyelediwang.


text:
Namane ya gago, Samaria, e mpe mo go maswe. Bogale jwa me bo a ba tukela. Ba tla palelwa ke go nna phepa sebaka se se kana kang?


text:
Gonne le yona namane e tswa mo go Iseraele, e dirilwe ke mothudi, mme ga se yona Modimo. Ee, namane ya Samaria e tla phatlakanngwa.


text:
Gonne ba jwetse phefo, mme ba tla roba ledimo. Mabele ga a tsale le e seng go dira dijo; le fa a ka di dira, di tla jewa ke ba sele.


text:
Le fa ba ka batla thuso kwa ditšhabeng, ke tla ba olola jaanong; ba tla simolola go fokotsega ka ntlha ya morwalo wa kgosi ya dikgosana.


text:
“Gonne Eferaime o agile dialetare tse dintsi a re, o tlhapa boleo, mme dialetare tseo di mo okeleditse dibe.


text:
Ba tlhaba ditlhabelo tse ba di ntlelang; ke nama, e jewa ke bone. Morena ga a kgatlhwe ke tsona. Jaanong o tla gopola tshiamololo ya bone, a ba beletsa maleo a bone; ba tla boela kwa Egepeto.


text:
“E re ka Iseraele a lebetse Mmopi wa gagwe, a aga matlo a borena, le ka Juta a agile bontsi jwa metse e e femetsweng, ke tla tshuba metse ya gagwe ka molelo o o jang matlo a teng a borena.”


text:
Iseraele, se itumele, se duduetse jaaka merafe; gonne o akafetse ka go tlogela Modimo wa gago. O ratile tuelo ya boaka mo diboaneng tsotlhe tsa mabele.


text:
Ga ba nke ba nnela ruri mo lefatsheng la Morena, mme Eferaime o tla boela kwa Egepeto; ba tla ja tse di sa itshekang kwa Asiria.


text:
Ga ba nke ba tshelela Morena weine ya tshupelo. Ditlhabelo tsa bone ga di kitla di mo kgatlha, e tla nna dijo tsa bohutsana mo go bone. Botlhe ba ba di jang ba tla itshekologa. Gonne bogobe jwa bone bo tla felela mo go bone; ga bo nke bo tsena mo Ntlong ya Morena.


text:
Gonne bonang, ba falala ka ntlha ya tubako. Ba tla phuthwa ke Egepeto, ba fitlhwa kwa Memefise. Khumo ya bona ya dilwana tsa selefera e tla bipiwa ke mefero; ditlhatshana tsa mitlwa di tlhoga mo matlotleng a bone.


text:
Go tsile malatsi a petso, go fitlhile malatsi a pusoloso. Iseraele o tla lemoga jalo. Moporofeti ke lesilo, monna wa Mowa ke setsenwa ka ntlha ya bontsi jwa melato ya gago le ka ntlha ya letlhoo le legolo.


text:
Eferaime o lalela Modimo wa me. Moporofeti o beetswe dirai mo ditseleng tsotlhe tsa gagwe, le mo Ntlong ya Modimo wa gagwe o a tlhoiwa.


text:
Ba sentse mo go maswe jaaka mo malatsing a Gibea. Modimo o tla gopola molato wa bona, o ba watlhaela maleo a bona.


text:
“Ke fitlhetse Iseraele a tshwana le maungo a moweine mo sekakeng; ka bona borraeno ba ntse jaaka difeie tsa pele mo setlhareng se sešwa, mme ba ya kwa go Baale-Pheore, ba ineela modimo wa ditlhong; ba fetoga dilo tse di tenang, ba nna jaaka moratiwa wa bona.


text:
Kgalalelo ya Baeferaime e tla fofa e ya jaaka nonyane. Ga go tlhole go le botsalo le e seng boimana le e seng ithwalo.


text:
Le fa ba ka godisa bana ba bona, ke tla ba ba amoga gore batho ba tlhokafale. Le bone a tatlhego ya bona wee, fa ke ba tlogela!”


text:
Eferaime ka fa ke mmonyeng ka teng, e ne e le mokolane o o tlhomilweng mo molapong, mme Eferaime o na le go ntshetsa mmolai bana ba gagwe.


text:
“Bosula jotlhe jwa bone bo senogile kwa Gilegala; teng kwa ke simolotse go ba tlhoa ka ntlha ya bosula jwa ditiro tsa bone. Ke tla ba leleka mo Ntlong ya me, ke sa tlhole ke ba rata. Baeteledipele botlhe ba bona ke dirukhutlhi fela.


text:
Eferaime o rathilwe, medi ya bone e omeletse. Ga ba tlhole ba ungwa sepe. Le fa ba ka tsala bana, ke tla bolaya bana ba ba rategang ba bone.”


text:
Iseraele e ne e le setlhare sa moweine sa dikala tse di phuthologileng se se nang le maungo. Ya re maungo a gagwe a ntsifala, a ntsifatsa dialetare le tsona; ka fa molemong wa lefatshe la gagwe a betla majwe a a motloutlo a mantle a kobamelo.


text:
Ba pelo pedi. Jaanong ba tla otlwa. Morena o tla phatlakanya dialetare tsa bona, a senya majwe a a motloutlo a bona a kobamelo.


text:
Ee, jaanong ba tla re: “Ga re na kgosi, gonne ga re a ka ra boifa Morena, mme kgosi e – e ka re thusa eng?”


text:
Ba buabua fela, ba ikana ka maaka, ba dira dikgolagano; ke ka moo go tlhogang petso jaaka mogau mo meseleng ya tshimo.


text:
Baagi ba Samaria ba tla boifela namane ya Bethawene, morafe wa yona o tla e hutsafalela; baperesiti ba yona ba roroma ka ntlha ya yona le ka ntlha ya kgalalelo ya yona, gonne e tlositswe mo go yona.


text:
Le yona ka yosi e tla isiwa kwa Asiria e le neo e kgosi Jarebe a e fiwang. Eferaime o tla tlhajwa ke ditlhong, Iseraele a tlhajwa ke kgala ka ntlha ya modimo wa seseto wa gagwe.


text:
Go tla senngwa dithota tsa tirelo ya medimo, e leng mafelo a boleo jwa Iseraele. Mitlwa le ditshetlho di tla tlhoga mo dialetareng tsa bona. Ba tla raya dithaba ba re: “Re khurumetseng!” le dithabana: “Re weleng godimo!”


text:
“Wena Iseraele, o sa le o leofa go simolola malatsing a Gibea; ba ntse ba eme teng koo. Ntwa e basenyi ba bediwang ka yona, a ga e na go ba wela kwa Gibea?


text:
Ke tla ba otla ka fa ke ratang ka teng. Merafe e tla phuthwa go tlhabana le bona, mogang ba bediwang ka ntlha ya maleo a mabedi a bona.


text:
“Eferaime ke kgomo ya moroba e e katisitsweng, e e ratang go photha, mme nna ke tla pega joko mo molaleng o montle wa yona; ke tla golega Eferaime, Juta o tla lema, Jakobe o tla thuba makwete.


text:
Ijwaleleng tsa tshiamo, lo robe tsa lorato; ikgatheleng tshimo e ntšhwa, ka e le nako ya go batla Morena go fitlhelela a tle a lo rute tshiamo.


text:
Lo lemile boikepo, lwa roba bokgopo jo bo boitshegang, lwa ja maungo a maaka. “Gonne ò ne ò ikanya dikoloi tsa ntwa tsa gago, le bontsi jwa diganka tsa gago.


text:
Ke gona ka moo go tla tsogang modumo wa ntwa mo morafeng wa gago. Dikago tsotlhe tsa phemelo tsa gago di tla thubaganngwa jaaka Salamane a senya Betharebele ka letsatsi la tlhabano; mma-bana o remagantswe mmogo le bana ba gagwe.


text:
Le lona Baiseraele, Morena o tla lo direla fela jalo ka ntlha ya bosula jo bogolo wa lona. Kgosi ya Iseraele e tla nyelelediwa ruri e sa le phakela.


text:
E re fa ke ba bitsa, ba ntlogele, ba ye go tlhabela boBaale ditlhabelo, ba tshubele ditshwantsho tsa medimo maswalo.


text:
Kana ke nna ke tsamaisitseng Baeferaime tshipidi, ka ba tshola ka mabogo, mme ga ba a ka ba lemoga, fa e le nna ke ba fodisitseng.


text:
Ke ba gogile ka dikgole tsa botho le ka megala ya lorato, ka nna mo go bona jaaka ba ba pagololang joko mo melaleng ya bona; ka inamela kwa go bone, ka ba jesa.


text:
“Ga ba kitla ba boela kwa Egepeto. Nnyaya, Asiria e tla nna kgosi ya bone, gonne ba ganne go tlhabologa.


text:
Tšhaka e tla kgadikana mo metseng ya bone, e bolaya dikgosana tsa bona, e di fetsa ka ntlha ya maano a bone.


text:
Morafe wa me o ganelela go ikepa mo go nna. Le fa ba bilediwa kwa godimo, ga go na ope yo o itsosang.


text:
“Nka go latlha jang, Eferaime? Nka go tlogela jang, Iseraele? Nka go dira jang jaaka Atema? Nka go senya jang jaaka Seboime? Ke tlhomoga pelo, ke go utlwela botlhoko thata.


text:
Ga nka ke ka dirafatsa bogale jo bo tukang jwa me, ga nka ke ka senya Eferaime gape. Gonne ke Modimo, ga ke motho, ke Moitshepi mo go wena. Ga nke ke tla ke galefile.


text:
“Ba tla sala Morena morago yo o dumang jaaka tau; e tla re fa a duma, bana ba tswe kwa bophirimatsatsi ka thoromo.


text:
Ba tla itlhaganela ba tswa kwa Egepeto ka thoromo jaaka nonyane, ba tswa kwa lefatsheng la Asiria jaaka leeba, mme ke tla ba agisa mo matlong a bone,” go bua Morena.


text:
“Eferaime o ntikanyeditse ka maaka le ba ntlo ya Iseraele ka tsietso. Juta le ene o sa ntse a kgarakgatshega ka boitaolo fa pele ga Modimo, ee, fa pele ga Moitshepi yo o ikanyegang.


text:
Eferaime o ikanya phefo, o latela phefo e kgolo ya botlhabatsatsi. O tlhola a ntsifatsa maaka le kgatelelo. Ba dira kgolagano le Asiria, lookwane lo isiwa kwa Egepeto.”


text:
Morena o na le kgang le Juta, o tla betsa Jakobe ka ntlha ya ditsela tsa gagwe, a mmusolosa ka fa ditirong tsa gagwe.


text:
Jakobe o ne a tshwara mogolowe mo seretheng a sa le mo mmeleng wa ga mmaagwe, a kampana le Modimo ka thata ya gagwe ya bonna.


text:
Ee, a kampana le moengele, a mo fenya a lela, a ba a mo rapela, a kopa boitshwarelo. O mo fitlhetse kwa Bethele, teng koo o buile le rona.


text:
Mme wena, boela Modimong wa gago, o dirise lorato le tshiamo, o solofele mo Modimong wa gago ka tlhomamo.


text:
Eferaime a re: “Ruri, ke humile, ke iponetse khumo; mo go tsotlhe tse ke di bapetseng ga go nke go fitlhelwa molato ope mo go tsona o e leng boleo.”


text:
“Mme nna ke Morena, Modimo wa gago, go tloga kwa lefatsheng la Egepeto. Ke tla go nnisa gape mo ditenteng jaaka mo malatsing a moletlo.


text:
Fa ba Gileate e le baikepi, ruri, ba tla latlhega; fa ba dira dipoo ditlhabelo mo Gilegala, dialetare tsa bone le tsona di tla fetoga mekoa ya matlapa mo meseleng ya tshimo.”


text:
Jakobe ene o kile a tshabela kwa nageng ya Siria, Iseraele a dira ka ntlha ya mosadi, a disa gore a bone mosadi.


text:
Eferaime o gakaditse Morena thata, mme Morena wa gagwe o tla digela melato ya polao ya gagwe mo go ene, a mmusolosetsa nyatso e o mo nyaditseng ka yona.


text:
E ne ya re fela fa Eferaime a bua, go nne letshogo; e ne e le yo mogolo mo Iseraeleng, mme a leofa ka Baale, a ba a swa.


text:
Mme jaanong ba tswelela pele go leofa, ba itirela setshwantsho se se bopilweng sa modimo ka selefera ya bona, le medimo ya diseto ka fa tlhaloganyong ya bone. Tiro yotlhe e ke ya bathudi fela. Ba tloga ba bua le yona, ee, bone ba ba dirang batho ditlhabelo ba atla medimo ya dinamane.


text:
Ka ntlha ya moo ba tla nna jaaka mouwane wa masa, le jaaka monyo o o tlhotlhoregang e sa le phakela, le jaaka moko o o gogolwang ke phefo mo seboaneng, le jaaka musi o o tswang mo leisong.


text:
“Mme nna ke Morena, Modimo wa gago, go tloga kwa lefatsheng la Egepeto. Ga o itse modimo o sele kwa ntle ga me! Ga go na mopholosi fa e se nna ke le nosi.


text:
E rile ba ntse ba fula, ba kgora; ya re ba sena go kgora, dipelo tsa bone tsa ikgodisa; ka moo ba ntebala.


text:
Ke tla ba tlhasela jaaka bere e e thukhuthilweng bana, ke garola mafatlha a bone, ke ba ja teng jaaka tau e namagadi; dibata tsa naga di tla ba garola.


text:
Kgosi ya gago e kae jaanong? A e go thuse mo metseng yotlhe ya gago! Baatlhodi ba gago ba kae, ba o buileng ka ga bone wa re: ‘Mphe kgosi le dikgosana’?


text:
Matlhoko a botsalo a tla ba wela, mme bona ke bana ba ba sa tlhalefang: E a re fa nako ya botsalo e fitlhile, ba se ke ba rate go tsalwa.


text:
Mme ke tla ba golola mo felong ga baswi, ke ba rekolola mo losong. Loso, matlhoko a gago a kae? Felo ga baswi, tshenyo ya gago e kae? Mme ga nkitla ke ikwatlhaela tseo.


text:
Le fa Eferaime a ungwa maungo mo gare ga bomorwa-rraagwe, go tla tla phefo e e tswang kwa botlhabatsatsi, e leng phefo ya Morena e e tsogang mo sekakeng. Foo motswedi wa gagwe o tla tšha, sediba sa gagwe se kgala. Mmaba o tla thopa khumo ya dilo tse di eletsegang tsa mefutafuta.


text:
Samaria o tla otlwa, gonne o tsogetse Modimo wa gagwe thata; ba tla wa ka tšhaka, bana ba bone ba tšhwetlakanngwa, basadi ba baimana ba bone ba tla segakwa dimpa.”


text:
Tsamayang ka mafoko, lo boele kwa Moreneng, lo mo ree lo re: “Re itshwarele molato otlhe gore re amogele se se molemo! Mme re tla leboga ka melomo ya rona boemong jwa ditlhabelo.


text:
Asiria ga a na go re thusa; ga re nke re palama dipitse, ga re tlhole re bitsa tiro ya diatla tsa rona modimo wa rona; gonne lesiela le bona kutlwelo-botlhoko mo go wena.”


text:
Matlhogela a gagwe a tla ntsifala; bontle jwa gagwe bo tla nna jaaka jwa setlhare sa olefa, monko wa gagwe o tshwana le wa Lebanone.


text:
Ba ba nnang mo moriting wa sona ba tla boa ba lema mabele, ba tlhoga jaaka setlhare sa moweine se se tumileng jaaka weine ya Lebanone.


text:
Eferaime o ka tlhola a dira eng ka medimo ya diseto? Nna ke mo utlwile, ke tla nna ke mo tlhokomela. Ke tla nna jaaka setlhare sa mosiperese se setala. Maungo a gago a tla tswa mo go nna.”


text:
Yo o botlhale a a tlhaloganye dilo tse! Yo o tlhalefileng a a di itse. Gonne ditsela tsa Morena di tlhamaletse. Basiami ba tla tsamaya mo go tsona, mme baikepi ba kgotšwa mo go tsona.


text:
Utlwang, lona banna bagolo! Sekegang ditsebe, lona baagi botlhe ba lefatshe! A selo se, se kile sa dirafala mo metlheng ya lona, gongwe mo sebakeng sa borraeno?


text:
Se boleleleng bana ba lona! Bana ba lona ba se bolelele bana ba bone! Bana ba bone ba se bolelele losika lo lo ba latelang!


text:
Se se tlogetsweng ke boijane se jewa ke segongwane; se se tlogetsweng ke segongwane sa jewa ke molome; se se tlogetsweng ke molome sa jewa ke tsie.


text:
Tsogang, lona matagwa, lo lele! Gwetlang lotlhe ba lo nwang weine ka ntlha ya matute a moweine, gonne a tlositswe mo melomong ya lona.


text:
Gonne setšhaba se se thata se se se nang palo se tlile mo lefatsheng la me; meno a sona a tshwana le a tau; se na le meno a ditlhaa jaaka tau e namagadi.


text:
Se sentse setlhare sa moweine sa me, se robile setlhare sa feie sa me, se se obotse makwati go gotlhe, sa a latlha. Dikala tsa sona di ditshweu.


text:
Hutsafala jaaka lekgarebe le le apereng diaparo tsa khutsafalo, le le hutsafalelang monyadi wa lone.


text:
Ditshupelo tsa dijo le dino di khutlisitswe mo Ntlong ya Morena; baperesiti, badiredi ba Morena, ba hutsafetse.


text:
Naga e fetotswe sekaka, masimo a tlhomola pelo, gonne mabele a sentswe, matute a moweine a kgadile, lookwane lo fedile.


text:
Balemi ba swabile, balemi ba meweine ba lela ka ntlha ya mabele le garase, gonne ga go na kotulo mo masimong.


text:
Setlhare sa moweine se omeletse, sa feie se swabile; le sa garanata le sa mokolane le sa apole le ditlhare tsotlhe tsa naga di omeletse; boitumelo bo tlogile jalo mo bathong.


text:
Itlameng, lo lele, lona baperesiti, lona badiredi ba aletare! Tlaang lo lale lo apere diaparo tsa khutsafalo, lona ba lo direlang Modimo wa me; gonne Ntlo ya Modimo wa lona e timiwa ditshupelo tsa dijo le dino.


text:
Bayang sebaka sa go itima go ja, bitsang phuthego, lo phuthele banna bagolo le baagi botlhe ba lefatshe kwa Ntlong ya Morena, Modimo wa lona, lo goeleng kwa Moreneng.


text:
Joo, letsatsi le, wee! Gonne letsatsi la Morena le gaufi; le tla tla jaaka kgatelelo e e tswang mo go Mong-wa-thata-yotlhe.


text:
A dijo ga di a tlosiwa fa pele ga matlho a rona? A boitumelo le meduduetso ga di a tlosiwa mo Ntlong ya Modimo wa rona?


text:
Diruiwa di lela jang! Matlhape a dikgomo a a kaila, ka a tlhoka mafulo; matsomane le ona a a bogisega.


text:
Morena, ke kuela kwa go wena, gonne molelo o jele mafulo a naga; dikgabo tsa molelo di fisitse ditlhare tsotlhe tsa naga.


text:
Diphologolo tsa naga le tsona di go nyoretswe; gonne dinoka tsa metsi di kgadile, mme molelo o jele mafulo a naga.


text:
Letsang lonaka mo Sione, opang mokgosi mo thabeng e e boitshepo ya me, lo rorome, baagi botlhe ba lefatshe; gonne letsatsi la Morena le e tla, le gaufi.


text:
Ke letsatsi la lefifi, la bontsho, ke letsatsi la maru le mouwane; morafe o e tla jaaka mahube a a adilweng mo godimo ga dithaba, ke morafe o mogolo o o thata. Ga go ise go nne teng o o tshwanang le ona go tswa bogologolo. Le gona ga go kitla go nna le o o tshwanang le ona go fitlha dinyageng tsa ditshika tsotlhe.


text:
O etelelwa pele ke molelo o o jang, o latelwa ke kgabo e e tukang; lefatshe le tshwana le tshimo ya Etene fa pele ga ona, mme fa morago ga ona go sekaka fela se se tobekanyeng. Le gona ga go na sepe se se ka falolang mo go ona.


text:
Ba tlola mo ditlhoeng tsa dithaba, ba utlwala jaaka dikoloi tse di kgothoselang le jaaka kgabo ya molelo o o tutumang, fa o ja dirite, le jaaka morafe o o thata o o iketleeleditseng tlhabano.


text:
Ba tla taboga jaaka diganka, ba palama lobota lwa motse jaaka batlhabani, ba tsamaya, mongwe le mongwe mo tseleng ya gagwe, ba sa fapoge mo mebileng ya bona.


text:
Ga ba thulane ba a tsamaya, mongwe le mongwe mo mmileng wa gagwe; ba a tlhasela, ba ralala marumo, ba ntse ba tlhomaganye.


text:
Lefatshe le roroma fa pele ga bona, magodimo a a tetesela; letsatsi le ngwedi di a fifala, dinaledi di gonyetsa phatsimo ya tsona.


text:
Mme Morena o dumisa kodu ya gagwe fa pele ga lesomo la ntwa la gagwe; gonne lesomo la ntwa la gagwe le legolo thata. Ee, yo o dirafatsang lefoko la gagwe o thata; gonne letsatsi la Morena le legolo, le boitshega thata. Ke mang yo o ka le itshokelang?


text:
Mme Morena a re: “Le jaanong boelang kwa go nna ka bojotlhe jwa pelo tsa lona, le ka go itima go ja le ka selelo le ka khutsafalo.”


text:
Ikgagoleng dipelo, e seng diaparo, lo tlhabologele kwa Moreneng, Modimo wa lona; gonne ene o boitshwarelo le kutlwelo-botlhoko; o pelotelele le lorato lo logolo, mme o a tle a buse bogale jwa gagwe.


text:
Go itse mang, ka gongwe o tla bo busa gape, a tlogela lesego, e leng dijo le dino tse di supelwang Morena, Modimo wa lona.


text:
Phuthang morafe, itshepiseng phuthego, phuthang banna bagolo, kgobokanyang bana le ba ba anyang! Monyadi a a tswe mo ntlwaneng ya gagwe le monyalwa mo borobalong jwa gagwe!


text:
A baperesiti, badiredi ba Morena, ba lele fa gare ga mathudi le aletare! A ba rapele ba re: “Morena, rekegela morafe wa gago! O se ka wa tlhabisa boswa jwa gago ditlhong gore ditšhaba di se ka tsa bo opela dipina tsa tshotlo! Kana ba tla bo ba buelang mo merafeng ba re: ‘Modimo wa bona o kae?’ ”


text:
Mme Morena a araba, a raya morafe wa gagwe a re: “Bonang, ke tla lo romela mabele le matute a moweine le lookwane, mme lo tla kgora ka tsona. Ga nkitla ke tlhola ke lo tlhabisa ditlhong mo ditšhabeng.


text:
“Mme mmaba yo o tswang kwa bokone ke tla mo kobela kgakala le lona, ke mo lelekela kwa lefatsheng le le omileng la sekaka; tlhogo ya gagwe kwa lewatleng la botlhabatsatsi le mogatla wa gagwe kwa lewatleng la bophirimatsatsi. Monkgo o o maswe wa gagwe o tla tlhatloga, sebodu sa gagwe se tla utlwala; gonne o ne a ikgantsha ka ditiro tsa gagwe.


text:
Se boifeng, lona diphologolo tsa naga! Gonne mafulo a naga a tla tlhoga, ee, le ditlhare di tla ungwa maungo a tsona. Setlhare sa feie le sa moweine di tla ungwa ka fa thateng ya tsona.


text:
“Le lona, bana ba Sione, duduetsang lo itumele mo Moreneng, Modimo wa lona; gonne o tla lo naya moruti yo o lo rutang tshiamo; a lo nesetsa pula, pula ya ntlha le ya kgogolamoko jaaka mo metlheng ya pele.


text:
Ke tla lo busetsa tsa dinyaga tsele tse di jelweng ke boijane le segongwane le molome le tsie, e leng lesomo le legolo la me le ke neng ke le rometse kwa go lona.


text:
“Mme lo tla ja letlotlo, lo kgora; lo tla baka leina la Morena, Modimo wa lona, yo o dirileng tse di gakgamatsang mo go lona, mme batho ba me ga ba nke ba tlhajwa ke ditlhong ka bosakhutleng.


text:
Mme lo tla itse gore, nna ke mo gare ga Iseraele, le gore ke nna Morena, Modimo wa lona, go se ope o sele! Mme batho ba me ga ba nke ba tlhajwa ke ditlhong ka bosakhutleng.”


text:
“Morago ga moo ke tla tshela Mowa wa me mo bathong botlhe. Bomorwaa-lona le bomorwadia-lona ba tla bolela Lefoko la Modimo; banna bagolo ba lona ba tla lora ditoro, makau a lona a tla bona dipono.


text:
“Ke tla dira dikgakgamatso kwa legodimong le mo lefatsheng, e leng madi le molelo le dipinagare tsa musi.


text:
Letsatsi le tla fetoga lefifi, ngwedi o tla fetoga madi, go ise go tle letsatsi la Morena le legolo, le le boitshegang.


text:
Mme mongwe le mongwe yo o tla bitsang leina la Morena o tla pholosiwa. Gonne go tla nna pholoso mo thabeng ya Sione le mo Jerusalema jaaka Morena a buile, le mo go ba ba falotseng ba Morena o ba bitsang.


text:
“Gonne bonang, e tla re mo malatsing ao le ka sebaka seo, fa ke busa ba Juta le Jerusalema kwa tatlhegong,


text:
ke kgobokanye ditšhaba tsotlhe, ke ba folosetse kwa mokgatsheng wa ga Josafate, ke sekise merafe teng foo ka ntlha ya morafe wa me le boswa jwa me, e leng Iseraele, ka ba ba phatlaladitse mo ditšhabeng, ba abelana lefatshe la me.


text:
Ba tlhamela morafe wa me tengwa, ba tsaya mosimane, ba duela seaka ka ene; ba rekisa mosetsana ka ntlha ya weine gore ba nwe.


text:
“Le lona ba Tiro le Sitone le ba dinaga tsotlhe tsa Bafelesita, lo na le kgang efe le nna? A lo rata go mpusetsa se lo se diretsweng, gongwe a lo rata go ntirela bosula? Ke tla busolosetsa ditiro tsa lona mo ditlhogong tsa lona ka bofefo le ka bonako.


text:
Gonne lo tsere selefera ya me le gouta ya me le mahumo a mantle a me, lwa di isa kwa ditempeleng tsa lona.


text:
Le gona lo rekisitse bana ba Juta le ba Jerusalema mo Bagerikeng, e le gore lo ba katoganye thata le lefatshe la ga bone.


text:
Bonang, ke tla ba tsosa gore ba boe mo felong kwa lo ba rekiseditseng teng, ke lo busolosetsa ditiro tsa lona mo ditlhogong tsa lona.


text:
Mme bomorwaa-lona le bomorwadia-lona ke tla ba rekisa mo Bajuteng, mme bone ba tla ba rekisa mo go Baseba, setšhaba se se kwa kgakala;” gonne Morena o buile jalo.


text:
Tlhabang mokgosi mo ditšhabeng o o reng: Ipaakanyetseng ntwa, tsosang diganka, atamelang lo bolole, lona batlhabani botlhe.


text:
Thulang megoma ya lona, e nne ditšhaka, lo fetole dithipa tsa lona marumo; yo o bokoa a a bue a re: “Ke seganka!”


text:
Itlhaganeleng lo tle kwano, lona ditšhaba tsotlhe tse di mo tikologong, lo kgobokaneng! Morena, folosetsa bagale ba gago teng!


text:
“A ditšhaba di nanoge, di ye kwa mokgatsheng wa ga Josafate; gonne teng koo ke tla nnela go atlhola ditšhaba tsotlhe tse di mo tikologong.


text:
Tsenyang sekele, gonne mabele a budule; tlaang lo gateng, gonne segatelo se tletse, ditlhotlhelo di a penologa; gonne bosula jwa bone bo bogolo.”


text:
A bontsintsi jwa batho mo mokgatsheng wa katlholelo! Gonne go atametse letsatsi la Morena mo mokgatsheng wa katlholelo.


text:
Mme Morena o tla duma go tswa Sione, a dumisa kodu ya gagwe go tswa Jerusalema, mo go tla bong go rorome legodimo le lefatshe. Mme Morena ke botshabelo jwa morafe wa gagwe le kago ya phemelo ya Baiseraele.


text:
“Mme lo tla itse, fa ke le Morena, Modimo wa lona, yo ke agileng mo Sione mo thabeng e e boitshepo ya me; foo Jerusalema e tla nna felo fa go boitshepo; ga go kitla go tlhola go ralalwa ke baeng.


text:
“Ka letsatsi leo dithaba di tla rotha matute a moweine, dithabana di ela mašwi; dinokana tsotlhe tsa Juta di ela metsi, mme motswedi o tla tswela mo Ntlong ya Morena, o nosetsa mokgatsha wa Sitime.


text:
“Egepeto o tla fetoga sekaka, Etomo a fetoga naga e e senyegileng ka ntlha ya setlhogo se ba se dirileng mo Bajuteng, ka ba tsholotse madi a a se nang molato mo lefatsheng la bone.


text:
Madi a bone ke tla a kaya a a se nang molato, le fa ke a bonye molato pele. Mme Morena o tla agela ruri mo Sione.”


text:
1 Mafoko a ga Amose yo e neng e le mongwe wa barui ba dinku kwa Thekoa, a tse o di bonyeng ka ga Iseraele mo metlheng ya ga Usia, kgosi ya Juta, le mo metlheng ya ga Jerobeame, morwa Joase, kgosi ya Iseraele, dinyaga tse pedi pele ga thoromo ya lefatshe.


text:
O buile a re: “Morena o tla duma go tswa Sione, a utlwatsa kodu ya gagwe go tswa Jerusalema; mafulo a badisa a tla swaba, setlhoa sa Karemele se omelela.”


text:
Morena o bua jaana a re: “Ga nkitla ke thibela petso ka ntlha ya maleo a le mane a Damaseko, le fa e le a mararo fela. Gonne ba phothile ba Gileate ka meotlwana ya ditshipi.


text:
Ke tla roba diphemelo tsa Damaseko, ke nyeletsa baagi ba lebala la Awene, le kgosi e e tshotseng thobane ya bogosi mo Beth-Etene, mme morafe wa Siria o tla thopiwa, o isiwa kwa Kire.” Morena o buile jalo.


text:
Morena o bua jaana a re: “Ga nkitla ke thibela petso ka ntlha ya maleo a le mane a Gasa, le fa e le a mararo fela, ka ba thopile batho botlhe, e le go ba neela Etomo.


text:
Ke tla nyeletsa baagi ba Ašetote le kgosi e e tshotseng thobane ya bogosi mo Ašekalone, ke be ke ntsha letsogo go itaya Ekerone gore go latlhege masalela a Bafelesita.” Morena Modimo o buile jalo.


text:
Morena o bua jaana a re: “Ga nkitla ke thibela petso ka ntlha ya maleo a le mane a Tiro, le fa e le a mararo fela. Gonne ba neetse Etomo batshwarwi botlhe, ba sa gopole kgolagano ya bana ba motho.


text:
Morena o bua jaana a re: “Ga nkitla ke thibela petso ka ntlha ya maleo a le mane a Etomo, le fa e le a mararo fela. Gonne o lateletse morwa-rraagwe ka tšhaka, a latlha bopelotlhomogi jotlhe jwa gagwe, a nna a mo senyetsa ka bogale jwa gagwe, a mo tlhoela ruri.


text:
Morena o bua jaana a re: “Ga nkitla ke thibela petso ka ntlha ya maleo a le mane a Baamone, le fa e le a mararo fela. Gonne ba segakile basadi ba Gileate ba baimana dimpa, gore ba sutise molelwane wa bone.


text:
Mme ke tla tshuba molelo mo loboteng lwa Raba gore o je matlo a borena a teng, go ntse go tlhajwa mokgosi ka letsatsi la tlhabano, phefo e ntse e foka thata ka letsatsi la ledimo.


text:
Morena o bua jaana a re: “Ga nkitla ke thibela petso ka ntlha ya maleo a le mane a Moabe, le fa e le a mararo fela, ka ba fisitse marapo a kgosi ya Etomo, ya nna molora.


text:
Mme ke tla latlhela molelo kwa Moabe gore o je matlo a borena a Keriothe, mme Moabe o tla swa ka modumo wa ntwa, fa go opiwa mokgosi, fa go lediwa lonaka.


text:
Ke tla nyeletsa mmusi mo gare ga bone, ke bolaya dikgosana tsotlhe tsa bone nae.” Morena o buile jalo.


text:
Morena o bua jaana a re: “Ga nkitla ke thibela petso ka ntlha ya maleo a le mane a Juta, le fa e le a mararo fela, ka ba latlhile molao wa Morena, ba se ka ba tshegetsa ditaolo tsa gagwe, mme medimo ya maaka ya bone e ba timeditse e borraabo ba neng ba e sala morago.


text:
Morena o bua jaana a re: “Ga nkitla ke thibela petso ka ntlha ya maleo a le mane a Iseraele, le fa e le a mararo fela. Gonne ba rekisitse mosiami, go bona madi, le motlhoki go bona ditlhako tse pedi.


text:
Le gona ba batla go gatelela ba ba kwa tlase mo leroleng. Tsela ya ba ba bogisegang ba a e sokamisa. Motho le rraagwe ba tlhakanela morweetsana gore ba itshepolole leina le le boitshepo la me.


text:
Ba kanama mo diaparong tse di gapetsweng molato fa thoko ga aletare nngwe le nngwe, ba nwa weine e batho ba lefileng molato ka yona, ba e nwela mo ntlong ya modimo wa bone.


text:
“Mme nna ke nyeleditse Baamori ba ba godileng jaaka mesetere, ba ba thata jaaka metswere, fa pele ga bone; ka senya maungo a bone kwa godimo le medi ya bone kwa tlase.


text:
Gape ke nna ke lo ntshitseng kwa lefatsheng la Egepeto, ka lo etelela pele mo sekakeng dinyaga di le 40 gore lo ye go rua lefatshe la Baamori.


text:
Ka ba ka tsosa baporofeti mo go bomorwaa-lona, le baikiledi mo makaung a lona. A ga go a nna jalo, lona Baiseraele?” go botsa Morena.


text:
“Mme lona lo nositse baikiledi weine, lwa laola baporofeti lwa re: ‘Lo se ka lwa bolela Lefoko la Modimo.’


text:
Bonang, ke tla theekedisa lefatshe fa tlase ga lona, jaaka go tle go theekele koloi e e tletseng dingata tsa mabele.


text:
Mme yo o lebelo o tla tlhoka botshabelo; yo o thata ga a nke a itse go dirisa thata ya gagwe; seganka ga se nke se pholosa bophelo jwa sone.


text:
Yo o hulang ka bora ga a nke a ema; yo o maoto a lobelo ga a kitla a falola; mopalami wa pitse ga a kitla a pholosa bophelo jwa gagwe.


text:
Utlwang lefoko le, le Morena a le buileng ka ga lona Baiseraele; ka ga losika lotlhe lo a lo ntshitseng kwa lefatsheng la Egepeto, a re:


text:
“Ke lona lo le losi ke lo itsileng mo ditshikeng tsotlhe tsa lefatshe; ka ntlha ya moo ke tla lo beletsa maleo otlhe a lona.”


text:
A tau e ka rora mo sekgweng e se na thopo? A tawana e tla utlwatsa modumo wa yona mo kutleng ya yona e sa tshwara sepe?


text:
A nonyane e ka wela mo serung fa fatshe, e sa thaisiwa? A mutlwane o ka tsipoga fela, o sa tshware sepe?


text:
Gongwe a go ka lediwa lonaka fela mo motseng, batho ba sa tshoge? A kotsi e ka dirafalela motse e Morena a sa e dirafatsang?


text:
Gonne Morena Modimo ga a ke a dira sepe a ise a senolele baporofeti, batlhanka ba gagwe, sephiri sa gagwe.


text:
Tau e dumile, ke mang yo o sa boifeng? Morena Modimo o buile, ke mang yo o sa boleleng Lefoko la Modimo?


text:
Tlhabang mokgosi, lo o tlhabele matlo a borena a kwa Asiria le matlo a borena a kwa lefatsheng la Egepeto lo re: “Phuthegelang kwa dithabeng tsa Samaria, lo bone dikhuduego tse dikgolo tsa teng le dikgatelelo tse di leng gona.”


text:
Morena A re: “Ga ba itse go dira tse di siameng; tshiamololo le tshenyo ba di phuthela mo matlong a borena a bone.”


text:
Ke ka moo Morena Modimo o buang jaana o re: “Mmaba ke yo, o mo tikologong ya lefatshe! O tla fedisa thata ya gago; matlo a borena a gago a tla thukhuthwa dilo.”


text:
Morena o bua jaana a re: “Baiseraele ba ba agileng mo Samaria, ba ba ntseng mo ditulong tsa malao le mo diphateng tsa masela a Damaseko, ba tla pholosiwa jaaka modisa a tle a swapole memomo e le mebedi gongwe ntlha ya tsebe mo leganong la tau fela.


text:
“Ka letsatsi le ke beletsang Baiseraele ditlolo tsa bone ka lone, ke tla be ke senye dialetare tse di kwa Bethele gore dinaka tsa aletare di kgaolwe, di wele fa fatshe.


text:
Ke tla thubaka ntlo ya mariga mmogo le ya selemo; mme matlo a dinaka tsa ditlou a tla nyelela, matlo a mantsi a senyega,” go bua Morena.


text:
Utlwang lefoko le, lona dikgomo tse dinamagadi tsa Basane tse di mo thabeng ya Samaria; lona ba lo gatelelang batlhoki, ba lo pitlaganyang bahumanegi, ba lo rayang beng ba lona lo re: “Tlisang re nwe!”


text:
Morena Modimo o ikanne ka boitshepo jwa gagwe gore: “Malatsi a tla lo tlela a ba tla lo tlosang ka ona ka dikobe, le ba ba setseng mo go lona ka dikobe tsa motshwara-ditlhapi.


text:
Lo tla tswa lo gapilwe, mosadi mongwe le mongwe a tlhamaletse fela kwa a isiwang teng, lo latlhelwa kwa Haremona,” go bua Morena.


text:
“Tlayang kwa Bethele, lo leofe, le kwa Gilegala, lo leofele pele; tlisang ditlhabelo tsa lona mo mesong yotlhe, le dikarolo tsa bosome tsa lona ka letsatsi la boraro lengwe le lengwe.


text:
Tshubang he tshupelo ya tebogo ya tse di bedisitsweng, lo tlhabe mokgosi wa ditlhabelo tse di ntshiwang ka bopelotshweu, lo di bege; gonne ke se lo se ratang, lona Baiseraele,” go bua Morena Modimo.


text:
“Jaanong le fa ke lo nnisitse ka legano le se botlhoko mo metseng yotlhe ya lona, ka lo tlhokisa dijo mo mafelong otlhe a lona, ga lo a ka lwa boela kwa go nna,” go bua Morena.


text:
“Le fa ke lo ganetse ka pula, ka go sa le dikgwedi di le tharo go fitlha thobong, ka e nesetsa motse mongwe, mme ka se ka ka e nesetsa motse o mongwe; tshimo nngwe ya nesediwa pula, mme tshimo e ke sa e nesetsang pula, ya swaba.


text:
Le fa ba metse e mebedi gongwe e meraro ba ne ba totobela kwa motseng o le mongwe gore ba nwe metsi, mme ba se ka ba nyorologa, ga lo a ka lwa boela kwa go nna,” go bua Morena.


text:
“Ke lo beditse ka phori le ka mongadule mo mabeleng; le gona tsie e jele masimo a lona le masimo a meweine a lona le ditlhare tsa difeie le tsa diolefa tsa lona gantsi, mme ga lo a ka lwa boela kwa go nna,” go bua Morena.


text:
“Ke rometse leroborobo mo go lona jaaka kwa Egepeto, ka bolaya makau a lona ka tšhaka; dipitse tsa lona tsa thopiwa, ka tlhatlosa sebodu sa bothibelelo jwa lona, sa ba sa lo nkgela mo dinkong tsa lona, mme ga lo a ka lwa boela kwa go nna,” go bua Morena.


text:
“Ke ne ka ribegetsa bangwe ba lona jaaka Modimo o kile wa ribegetsa Sotoma le Gomora, lwa nna jaaka motswaiso o o swatotsweng mo molelong; mme ga lo a ka lwa boela kwa go nna,” go bua Morena.


text:
“Ke ka moo ke tla lo direlang jaana, lona Baiseraele; jaanong e re ka ke tla lo direla jaana, iketleeletseng go kgatlhantsha Modimo wa lona, lona Baiseraele.”


text:
Gonne bonang, ene yo o bopang dithaba, a tlhola phefo, a itsise batho maikaelelo a gagwe, a dira mahube le lefifi, a gata mo mafelong a a kwa godimo a lefatshe: Leina la gagwe ke Morena Modimo wa masomosomo.


text:
“Lekgarebe la Iseraele le ole, ga le kitla le tlhola le tsoga; le namaletse mo lefatsheng la lone, ga go na yo o ka le tsosang.”


text:
Gonne Morena Modimo o bua jaana a re: “Motse wa Baiseraele o go tswang ba le sekete o tla salelwa ke ba le lekgolo fela; o go tswang ba le lekgolo o tla salelwa ke ba le some fela.”


text:
Se batleng Bethele, se tseneng kwa Gilegala, se feteleng kwa Bereseba; gonne Gilegala o tla thopiwa, a isiwa mo botshwarong, mme Bethele o tla fetoga lefelafela.”


text:
Batlang Morena, foo lo tla phela; e se re gongwe a tlhasela ntlo ya Josefa jaaka molelo o o jang, go se yo o ka o timelang Iseraele;


text:
Yo o dirang Selemela le Dikolobe, yo o fetolang lefifi moso, a ba a fifatsa motshegare bosigo, yo o bitsang metsi a lewatle, a a tshela mo lefatsheng: Leina la gagwe ke Morena.


text:
Ka moo e re ka lo gatelela mohumanegi, lo amogela lekgetho la mabele mo go ene, ga lo kitla lo nna mo matlong a lo a agileng ka mafika a a betlilweng; ga lo kitla lo nwa weine ya masimo a mantle a ditlhare tsa moweine tse lo di tlhomileng.


text:
Gonne ke a itse, ditlolo tsa lona di dintsi, le maleo a lona a a boitshega, ba lo ilang mosiami, lo amogela madi a thelesetso, lo gatelela mohumanegi mo lekgotleng.


text:
Batlang tse di molemo, e seng tse di bosula, gore lo tle lo phele, mme Morena, Modimo wa masomosomo, a tle a nne le lona jaaka lo a tle lo bue.


text:
Tlhoang tse di bosula, ratang tse di molemo, dirang tshiamo mo lekgotleng; ka gongwe Morena, Modimo wa masomosomo, o tla utlwela masalela a ga Josefa botlhoko.


text:
Ka moo, Morena, Modimo wa masomosomo, Morena o bua jaana a re: “Go selelo mo dipatlelong tsotlhe; mo ditseleng tsotlhe ba bua ba re: ‘Joo, rona wee!’ Ba biletsa balemi khutsafalong; ba ba itseng difela tsa khutsafalo ba bilediwa selelong.


text:
Le gona go tla nna selelo mo masimong otlhe a moweine, mogang ke ralalang mo gare ga lona,” go bua Morena.


text:
A tatlhego ya bone wee, ba ba eletsang letsatsi la Morena! Kana letsatsi la Morena le tla nna jang mo go lona? Le tla nna lefifi, e seng lesedi!


text:
Go tla nna jaaka fa monna a tshaba tau, mme a kgatlhana le senonnori; gongwe a tshabela mo ntlong, a ikaega ka seatla mo loboteng, mme noga e mo loma.


text:
“A ga ke re, letsatsi la Morena le tla nna lefifi, e seng lesedi; le tla nna bontsho, le se na phatsimo!


text:
Gonne le fa lo mphisetsa ditlhabelo le ditshupelo tsa dijo tsa lona, ga di nkgatlhe, le setlhabelo sa tebogo sa dinamane tse di nonneng tsa lona ke gana go se bona.


text:
“A e rile fa lo le kwa sekakeng dinyaga di le 40, lwa ntlisetsa ditlhabelo le ditshupelo tsa dijo, lona Baiseraele?


text:
Lo tla rwala Sikhuthe, kgosi ya lona, le Kewane wa naledi, ditshwantsho tsa medimo ya lona tse lo di itiretseng,


text:
mme ke tla lo isa botshwarong kgakala go feta Damaseko,” go bua yo leina la gagwe e leng Morena, Modimo wa masomosomo.


text:
A tatlhego ya bone wee ba ba ikgodisetsang Sione, ba ba ikanyang thaba ya Samaria! Ba e leng ditlhogo tsa moeteledi pele wa ditšhaba, ba ba okameng Baiseraele.


text:
Tshelelang kwa Kalene, lo ye go bona; lo tswe teng lo ye kwa Hamathe yo mogolo, lo be lo ye kwa Gathe wa Bafelesita. A ga ke re, ba phala magosi ano! A ga ke re, mafatshe a bone a atlhame bogolo go a lona!


text:
ba lo rapamang mo malaong a dinaka tsa ditlou, lo itshidila mo “disofeng” tse di boleta, lo ja dikwana tsa letsomane le dinamane tse di tswang mo lesakeng;


text:
ba lo nwang weine ka megotšwana ya ditshupelo; lo tlôla lookwane lo lo tlhaotsweng, mme lo sa utlwele tshenyego ya Josefa botlhoko;


text:
ke ka moo lo tla isiwang mo botshwarong jaanong, lo etelela batshwarwi pele; mme tlhapelo ya ba ba rapameng mo malaong e tla khutla.


text:
Morena Modimo o ikanne ka bophelo jwa gagwe, go bua Morena, Modimo wa masomosomo, a re: “Ke tenwa ke boikgodiso jwa Jakobe, ke ila matlo a borena a bone; ke ka moo ke latlhang motse le tsotlhe tse di mo go ona.”


text:
Jaanong fa wa ga gabo moswi yo o mo fisang a mo tsaya go tlosa setoto mo ntlong, a raya yo o kwa tengteng ga ntlo a re: “A o sa ntse o na le yo mongwe?” Mme yoo a araba a re: “Ba feleletse,” foo mofitlhi o tla re: “Didimala o re tu! Leina la Morena le se ka la umakiwa.”


text:
Gonne bonang, Morena o tla laola gore ntlo e kgolo e itewe, e phatlakanngwe, le ntlo e nnyane e itewe, e thubaganngwe.


text:
A dipitse di ka siana mo mafikeng? Gongwe a lewatle le ka lengwa ka dipholo? Gonne lo fetotse katlholo mogau, le leungo la tshiamo lo le fetotse longana.


text:
Lona ba lo thabelang motse wa “Se-e-seng-sepe”, lo re: “A ga re a thopa wa Karenaime ka thata ya rona?”


text:
Gonne bonang, lona Baiseraele, go bua Morena, Modimo wa masomosomo, a re: “Ke tla lo tsosetsa setšhaba se se tla lo pitlaganyang go simolola ntlheng ya Hamathe le go fitlha kwa molapong wa sekaka.”


text:
Morena Modimo o ne a ntshupetsa jaana: Ka mmona a bopa tsie, fa bojang jwa morago bo simolola go tlhoga; kana ke bojang jwa morago, fa kgosi e sena go segelwa.


text:
Jaanong ya re tsie e sena go fetsa go ja morogo wa lefatshe, ka re: “Morena Modimo, a ko o itshwarele! Jakobe a ka ema jang? Kana o mmotlana.”


text:
Morena Modimo a ba a ntshupetsa jaana: Ka bona Morena Modimo a bitsa molelo go seka ka ona, mme molelo wa kgadisa morwalela o mogolo, wa ba wa ja tshimo.


text:
A ba a ntshupetsa jaana: Ka bona Morena a eme mo loboteng lo lo tsepameng, a tshotse serophiso ka seatla.


text:
Ke fa Morena a nthaya a re: “O bona eng, Amose?” Ka re: “Ke bona serophiso.” Morena a ba a re: “Bona, ke tla baya serophiso mo gare ga Baiseraele, morafe wa me. Ga nkitla ke tlhola ke ba rekegela.


text:
Mme dithota tsa tlhabelo tsa Isaka di tla fetolwa sekaka; mafelo a a boitshepo a Iseraele a tla fetoga marope, mme ke tla tsogela ba ntlo ya ga Jerobeame ka tšhaka.”


text:
Ke fa Amasia, moperesiti wa kwa Bethele a romela kwa go Jerobeame, kgosi ya Iseraele, a re: “Amose o go tsosetsa pheretlhego mo Baiseraeleng. Lefatshe ga le kgone go itshokela mafoko otlhe a gagwe.


text:
Gonne Amose o buile jaana a re: ‘Jerobeame o tla swa ka tšhaka, mme Baiseraele ba tla tlosiwa mo lefatsheng la bone, ba isiwa botshwarong.’ ”


text:
Mme Amasia a raya Amose a re: “Wena mmoni, tsamaya o tshabele kwa lefatsheng la Juta, o je dijo gona, o bolele Lefoko la Modimo gona.


text:
Mme o se tlhole o bolela Lefoko la Modimo mo Bethele, gonne ke felo ga boitshepo ga kgosi, e bile ke tempele ya morafe.”


text:
Amose a fetola a raya Amasia a re: “Ga ke moporofeti le e seng morwa moporofeti; gonne ke ne ke le modisa wa dikgomo le molemi wa mefaa.


text:
Ke fa Morena a ntsaya ke setse letsomane morago, mme Morena a nthaya a re: ‘Yaa o bolelele Baiseraele, morafe wa me, Lefoko la Modimo.’


text:
Jaanong utlwa Lefoko la Morena: Ke wena o reng: ‘Se bolelele thato ya Modimo ka ga Baiseraele, se kgalemele ba ntlo ya lsaka.’


text:
Ke ka moo Morena a buileng jaana a re: ‘Mosadi wa gago o tla fetoga seaka mo motseng, bomorwao le bomorwadio ba tla wa ka tšhaka, tshimo ya gago e tla kgaoganngwa ka mogala, mme wena o tla swela mo nageng e e itshekologileng; Baiseraele bone ruri ba tla tlosiwa mo lefatsheng la bone, ba isiwa botshwarong.’ ”


text:
Mme a re: “O bona eng, Amose?” Ka re: “Ke bona tlatlana e e nang le maungo a letlhafula.” Ke fa Morena a nthaya a re: “Bokhutlo bo gorogetse morafe wa me wa Iseraele, ga nkitla ke tlhola ke ba rekegela.


text:
Difela tsa ntlo ya borena di tla fetoga selelo ka sebaka se,” go bua Morena Modimo. “Ditoto tse dintsi di tla gasanngwa go ntse go rile tu!”


text:
lo re: “Ngwedi o tla rogiwa leng gore re rekise mabele? Sabata o tla fela leng gore re bule difala tsa mabele, re fokotse seelo, re godise tlhwatlhwa, re tsietse ka dikale tse e seng tsona;


text:
gore re reke ba ba kwa tlase ka madi le mohumanegi ka ditlhako tse pedi; le gona re tla rekisa dikgofa jaaka mabele.”


text:
Morena o ikanne ka bogolo jwa ga Jakobe a re: “Ruri, ga nkitla ke lebala ditiro dipe tsa bone ka go sa feleng.


text:
Lefatshe a ga le na go roroma ka ntlha ya tseo? Ba ba agileng mo go lone a ga ba na go hutsafala botlhe? Ee, le tla gogomoga lotlhe jaaka noka ya Nile, le huduiwa, le be le kokobela jaaka noka ya Egepeto.”


text:
Morena Modimo a re: “Ka letsatsi leo ke tla phirimisa letsatsi motshegare, ke fifatsa lefatshe go sa le lesedi.


text:
Ke tla fetola meletlo ya lona khutsafalo, le difela tsotlhe tsa lona dilelo; ke apesa matheka otlhe ka diaparo tsa khutsafalo, ke dira ditlhogo tsotlhe mafatla; ke lo tlisetsa khutsafalo ya ba ba swetsweng ke ngwana yo o esi, mme bokhutlo jwa teng bo tshwana le letsatsi le le galakang.”


text:
Morena Modimo o bua a re: “Bonang, malatsi a e tla a ke tla romelang tlala mo lefatsheng ka ona, e seng tlala ya bogobe le e seng lenyora la metsi, mme e le leuba la go utlwa mafoko a Morena.


text:
Ba tla kgarakgatshega ba tswa lewatleng ba ya lewatleng, ba tswa kwa bokone ba ya kwa botlhabatsatsi, ba kaila go batla Lefoko la Morena, mme ga ba kitla ba le bona.


text:
a a ikanang ka ‘Boleo-jwa-Samaria’ a re: ‘Ka bophelo jwa modimo wa gago, Dane!’ Gape: ‘Ka bophelo jwa Tsela-ya-Bereseba!’ a tla wa, mme ga a kitla a tlhola a tsoga.”


text:
Ke ne ka bona Morena a eme a okame aletare a re: “Itaya tlhogo ya leotwana gore direpodi di reketle, o di thubaganyetse mo ditlhogong tsa bone botlhe, ba ba setseng mo go bone ke tla ba bolaya ka tšhaka, ga go na motshabi ope wa bone yo o ka falolang, ga go na mofalodi ope mo go bone yo o ka phologang.


text:
Le fa ba ka sutlhelela kwa felong ga baswi, letsogo la me le tla ba ntsha teng; le fa ba ka tlhatlogela kwa legodimong, ke tla ba folosa gona.


text:
Le fa ba ka iphitlha mo setlhoeng sa Karemele, ke tla ba tsaya ka motlhala, ke ya go ba tshwara; le fa ba ka itshuba fa pele ga matlho a me kwa tlase ga lewatle, ke tla laola noga gona gore e ba lome.


text:
Le fa ba ka etelela baba ba bone pele e le batshwarwi, ke tla laola tšhaka teng gore e ba bolae, ke tla tsepega matlho mo go bone go ba direla tse di botlhoko, e seng tse di molemo.”


text:
Morena Modimo wa masomosomo ke ene yo o amang lefatshe gore le gakologe, mme go hutsafale botlhe ba ba agileng mo go lone; le be le gogomoge lotlhe jaaka noka ya Nile, le be le kokobele jaaka noka ya Egepeto.


text:
Ke ene yo o agileng meago ya gagwe kwa magodimong, a thaya loapi lwa gagwe mo lefatsheng; ke ene yo o bitsang metsi a lewatle, a a tshela mo lefatsheng. Leina la gagwe ke Morena.


text:
“Lona Baiseraele, a ga lo tshwane le Baethiopia mo go nna?” go botsa Morena. “A ga ke a ntsha Baiseraele mo lefatsheng la Egepeto le Bafelesita kwa Khafethore le Basiria kwa Kire?”


text:
Bonang, matlho a Morena Modimo a lebile bogosi jo bo boleo wa re: “Ke tla bo nyeletsa mo lefatsheng; fela ga nkitla ke senya ntlo ya Jakobe, ke be ke e tantanyetsa,” go bua Morena.


text:
“Gonne bonang, ke tla laola gore Baiseraele ba feferelwe mo ditšhabeng tsotlhe, jaaka go feferwa mabele ka loselo, mme ga go na tlhaka epe e e tla welang fa fatshe.


text:
Baleofi botlhe ba morafe wa me ba tla swa ka tšhaka, ba ba reng: ‘Kotsi eo ga e nke e re wela le e seng go kopana le rona.’


text:
“Ka sebaka seo ke tla tsosa ntlo ya ga Dafita e e weleng, ke thiba diphatlha tsa yona, ke tsosa marope a yona, ke e aga gape jaaka metlheng ya pele,


text:
gore ba rue masalela a Etomo le a ditšhaba tsotlhe tse leina la me le biditsweng mo go tsona,” go bua Morena yo o dirang dilo tseo.


text:
Morena a re: “Bonang, malatsi a e tla, a ka ona molemi o tla kgatlhanang le yo o kotulang; le yo o gatang maungo a moweine a fitlhelang yo o gasang peo. Dithaba di tla rotha matute a moweine, dithabana tsotlhe di tla gakologa.


text:
Ke tla busa Baiseraele, morafe wa me, kwa tatlhegong gore ba age metse e e sentsweng, ba nne mo go yona; ba jwale masimo a meweine, ba nwe weine ya ona; ba leme masimo, ba je dijo tsa ona.


text:
Mme ke tla ba tlhoma mo lefatsheng la bone, mme ga ba kitla ba tlhola ba kumolwa mo lefatsheng la bone le ke le ba neileng,” go bua Morena, Modimo wa gago.


text:
Pono ya ga Obatya. Morena Modimo o bua jaana ka ga Etomo a re: Re begetswe ke Morena ga twe: Morongwi o romilwe kwa ditšhabeng a re: “Nanogang, a re bololeng go tlhabana nae!”


text:
Boikgogomoso jwa pelo ya gago bo go tsieditse, wena yo o agileng mo dikgageng tsa mafika, yo o nnang mo mafelong a a kwa godimo, yo o buang mo pelong ya gago o re: ‘Ke mang yo o ka ntigelang fa fatshe?’


text:
Le fa o dira sentlhaga sa gago kwa godimodimo jaaka ntsu; le fa e le se se tlhomilweng mo gare ga dinaledi, ke tla go folosa teng,” go bua Morena.


text:
“Fa magodu a tla kwa go wena, le fa e le dinokwane bosigo – kana o nyalediwa jang! – ga ke re, ba tla utswa ka fa go ba lekanyeng ka teng? Fa bafudi ba maungo a moweine ba tla kwa go wena, ga ke re, ba tla tlogela maronopo?


text:
Banna botlhe ba ba ikopantseng nao ba go buseditse kwa molelwaneng; banna ba o tsalanyeng nabo ba go tsieditse, ba go gatelela, ba go beela seru fa tlase ga gago boemong jwa go go naya dijo tsa gago. Mme Esau ga a lemoge sepe.


text:
“A ga nkitla ke fedisa matlhale mo go Etomo le tlhaloganyo mo dithabeng tsa ga Esau ka letsatsi leo?” go botsa Morena.


text:
“Wena motse wa Themane, bagale ba gago ba tla bo ba nyemile moko gore mongwe le mongwe a bolawe mo dithabeng tsa ga Esau ka polao e e setlhogo.”


text:
E rile ka letsatsi lele, fa o ne o eme kwa thoko; ka letsatsi lele, fa baeng ba ne ba tlosa batlhabani ba gagwe e le batshwarwi; fa ba ditšhaba di sele ba ne ba tsena mo dikgorong tsa gagwe, ba tlhamela Jerusalema tengwa, le wena wa bo o le jaaka mongwe wa bone.


text:
Kana o ne o sa tshwanela go leba letsatsi la tatlhego ya ga monnao ka boitumelo; o ne o sa tshwanela go itumela ka letsatsi la nyelelo ya bana ba Juta; o ne o sa tshwanela go ikgantsha ka letsatsi la pitlagano.


text:
O ne o sa tshwanela go tsena mo kgorong ya morafe wa me ka letsatsi le ba neng ba le mo bothateng ka lone; wena o ne o sa tshwanela go leba botlhoko jo bo ba dirafalelang ka kgatlhego ka letsatsi la tlalelo ya bone; o ne o sa tshwanela go thopa lehumo la bone ka letsatsi la tlalelo ya bona.


text:
O ne o sa tshwanela go ema, fa ditsela di kgabaganyang teng go bolaya ba ba falotseng ba bone; o ne o sa tshwanela go neela baba bafalodi ba bone ka letsatsi la pitlagano.”


text:
“Gonne letsatsi la Morena la go atlhola ditšhaba tsotlhe le gaufi: O tla direlwa jaaka o dirile, tiro ya gago e tla boela mo tlhogong ya gago.


text:
Gonne ditšhaba tsotlhe di tla nwa ka gale, jaaka lo nwele mo thabeng e e boitshepo ya me; di tla nwa, di minolosa gore di be di nne jaaka ekete ga di ise di ke di nne teng.”


text:
“Mme mo thabeng ya Sione go tla nna pholoso, Sione e tla nna felo fa go boitshepo, mme ba ntlo ya Jakobe ba tla rua boswa jwa bone.


text:
Foo ba ntlo ya Jakobe ba tla nna molelo, ba ntlo ya Josefa ba nne kgabo, mme ba ntlo ya Esau ba tla nna dirite: Ba tla tshujwa, ba jewa ka bone, go se ke go nne masalela a ba ntlo ya Esau,” gonne Morena o buile jalo.


text:
“Ba ntlheng ya borwa ba tla rua dithaba tsa Esau, ba naga e e kwa tlase ba rua naga ya Bafelesita; ba ba mo dithabeng ba tla rua naga ya Eferaime le ya Samaria, Babenyamene ba rua Gileate.


text:
Mme batshwarwi ba mophato o wa Baiseraele ba tla thopa naga ya Bakanana go fitlha kwa Sarefathe; batshwarwi ba Jerusalema ba ba kwa Sefarada, ba tla rua metse e e kwa borwa.


text:
Mme bapholosi ba tla tlhatlogela mo thabeng ya Sione, gore ba buse dithaba tsa Esau, mme bogosi e tla nna jwa Morena.”


text:
“Tloga ò ye kwa motseng o mogolo wa Ninife, ò o kgalemele ka thero; gonne bosula jwa bone bo tlhatlogetse fa pele ga me.”


text:
Mme Jona a nanoga, a re o tshabela kwa Tharesise, a tshaba sefatlhego sa Morena; a fologela kwa Jafo, a fitlhela mokoro teng o o yang kwa Tharesise, a ntsha tuelo ya ona, a ba a o palama, a re o ya nabo kwa Tharesise go tshaba sefatlhego sa Morena.


text:
Mme Morena a fokisa phefo e kgolo mo lewatleng; ga nna ledimo le legolo mo lewatleng, mokoro wa ba wa batla go robega.


text:
Ke fa batsamaisi ba mokoro ba boifa, mongwe le mongwe a goela kwa modimong wa gagwe; ba latlhela dithoto tse di mo mokorong mo lewatleng go imolola mokoro gore o tlhofofale. Jona ene o ne a fologetse mo teng ga mokoro kwa tlase, a robetse, a thulametse.


text:
Mme molaodi wa mokoro a mo atamela, a mo raya a re: “O robaletse eng? Tsoga o rapele Modimo wa gago! Ka gongwe Modimo wa gago o ka re gopola gore re se nyelele.”


text:
Mme ba raana ba re: “Tlaang a re tlhameng tengwa, re tle re itse gore re dirafalelwa ke bosula jo ka ntlha ya ga mang?” Jaanong ya re ba tlhama tengwa, tengwa ya supa Jona.


text:
Ke fa ba mo raya ba re: “A ko ò re bolelele gore tlalelo e e re dirafaletsa ka ntlha mang? Tiro ya gago ke eng? O tswa kae? Lefatshe la ga eno le kwa kae? O mokae, wena?”


text:
A ba araba a re: “Ke Mohebere, ke boifa Morena, Modimo wa legodimo, o o dirileng lewatle le lefatshe.”


text:
Ke fa banna ba boifa segolo thata, ba mo raya ba re: “Ke eng se ò se dirileng?” Gonne ba ne ba itse gore o tshabile sefatlhego sa Morena, ka a ba boleletse.


text:
Ba be ba mmotsa ba re: “Re dire eng ka wena gore lewatle le kokobele mo tikologong ya rona?” Gonne lewatle le ne le ntse le huduegela pele.


text:
Ke fa a ba raya a re: “Ntseeng lo ntigele mo lewatleng; foo lewatle le tla kokobela mo tikologong ya lona. Gonne ke a itse gore ledimo le legolo le, le lo tletse ka ntlha ya me.”


text:
Mme banna ba hudua gore ba busetse mokoro kwa lefatsheng, fela ba palelwa; gonne lewatle le ne le ntse le huduegela pele, le tlhabaganye le bone.


text:
Ke fa ba rapela Morena ba re: “Ao, Morena, a re se ka ra nyelela ka ntlha ya bophelo jwa monna yo! O se ka wa re bona molato wa re, re bolaile motho yo o se nang molato! Gonne wena Morena ò dirile ka fa ò kgatlhegang ka teng.”


text:
Mme Morena a roma tlhapi e kgolo gore e metse Jona. Mme Jona a nna mo mpeng ya tlhapi malatsi a le mararo le masigo a le mararo.


text:
a re: “Ke ne ka rapela Morena ke le mo tlalelong, mme a nkutlwa; ka goa ke le mo felong ga baswi, mme wa utlwa lentswe la me.


text:
O ne o ntatlhetse kwa tengteng mo gare ga lewatle; morwalela o ne o ntikanyetsa. Dintelo tsotlhe tsa gago le makhubu a gago a metsi tsa feta godimo ga me.


text:
Mme ke itheile ka re: ‘Ke lelekilwe ka tlosiwa fa pele ga gago. A ke tla tlhola ke bona Tempele e e Boitshepo ya gago gape?’


text:
Metsi a ne a ntikaganyetsa, a batla go mpeta, morwalela o le mo tikologong ya me, motlhaka wa lewatle o ntharile tlhogo.


text:
Ka fologela kwa metheong ya dithaba, ka tswalelwa ke lefatshe ka go sa feleng, mme wena o ntshitse bophelo jwa me mo bodibeng, Morena, Modimo wa me.


text:
E rile mowa wa me o tlhoboga mo teng ga me, ka gakologelwa Morena; thapelo ya me ya fitlha koo go wena mo Tempeleng e e Boitshepo ya gago.


text:
Mme nna ke rata go go direla setlhabelo ka lentswe le le lebogang. Se ke se ikanetseng ke tla se dirafatsa. Thuso e mo Moreneng.”


text:
Ke fa Jona a nanoga, a ya kwa Ninife ka fa Lefokong la Morena. Mme Ninife e ne e le motse o mogolo fa pele ga Modimo, o o boatlhamo jwa tsamao ya malatsi a mararo.


text:
Ya re Jona a simolola go tsena mo motseng, a tsamaya leeto la letsatsi le le lengwe, a tlhaba mokgosi a re: “Ninife o tla ribegediwa, malatsi a 40 a sena go feta!”


text:
Mme banna ba Ninife ba dumela mo Modimong, ba opa mokgosi o o reng: “Itimeng dijo!” Ba apara diaparo tsa boikwatlhao, ba bagolo le ba bannye.


text:
E rile mafoko a, a fitlha kwa kgosing ya Ninife, ya nanoga mo sedulong sa yona sa bogosi, ya apola kobo ya yona ya bogosi, ya apara masela a boikwatlhao, ya nna mo moloreng,


text:
ya tlhaba mokgosi mo Ninife o o reng: “Ka taolo ya kgosi le dikgosana tsa yona, utlwang: ‘A batho ba se ka ba ja sepe, le fa e le diphedi, e leng dikgomo le difutshane; a di se ka tsa fula, le e seng go nwa metsi!


text:
A batho ba apare diaparo tsa boikwatlhao, diphedi le tsona di apesiwe jalo, mme a ba rapele Modimo thata, mme mongwe le mongwe a boe mo tseleng ya gagwe e e bosula le mo tshenyong ya diatla tsa gagwe!


text:
Go itse mang? Ka gongwe Modimo o ka busa pelo, wa boa mo bogaleng jwa ona jo bo tukang gore re se ka ra nyelela.’ ”


text:
Jaanong ya re Modimo o bona ditiro tsa bona tsa go boa mo ditseleng tse di bosula tsa bone, Modimo wa ithibela mo petsong e o neng o ikaeletse go e ba direla mme wa se ka wa e dirafatsa.


text:
a rapela Morena a re: “Ao, Morena, a ga ke a re jalo ke sa le mo lefatsheng la ga etsho? Ke ka moo ke neng ke itlhaganela go tshabela kwa Tharesise. Kana ke ne ke itse gore ò Modimo o o boitshwarelo le kutlwelo-botlhoko, o o bopelotelele le bopelotlhomogi jo bogolo, o o busang pelo mo bogaleng.


text:
Jaanong Morena, a ko o tlose mowa wa me mo go nna; gonne mo go nna go swa go molemo bogolo go go phela.”


text:
Mme Jona a tswela kwa ntle ga motse, a nna fa fatshe mo ntlheng ya botlhabatsatsi ya motse; a itirela leobo gona, a nna fa tlase ga lone mo moriting go ya go fitlhelela a bone se se tla dirafalelang motse.


text:
Ke fa Morena a tlhogisa mokhure gore o okame Jona, o mo direle moriti mo tlhogong, o mo tlose mo ngalong ya gagwe. Mme Jona a itumelela mokhure oo thata thata.


text:
Jaanong ya re mahube a tlhatloga mo letsatsing la ka moso, Modimo wa laela seboko; sona sa fetlha mokhure oo, wa ba wa swaba.


text:
Ya re letsatsi le tswa, Modimo wa fokisa phefo e e bolelo ya botlhabatsatsi; ke fa letsatsi le tlhaba Jona mo tlhogong, a ba a nyema moko, a kopela mowa wa gagwe go swa a re: “Mo go nna go swa go molemo bogolo go go phela.”


text:
Mme Modimo wa raya Jona wa re: “A ò a re ò tuka bogale ka tshwanelo ka ntlha ya mokhure?” A araba a re: “Ke tla tuka bogale ka tshwanelo go fitlha losong.”


text:
La bofelo Morena a re: “Wena ò tlhomogela mokhure pelo o ò sa itapisang ka ntlha ya ona, o ò sa o godisang. O godile mo bosigong bo le bongwe, wa ba wa nyelela mo bosigong bo le bongwe.


text:
Mme nna a ga ke a tshwanela go tlhomogela Ninife pelo, yo e leng motse o mogolo, o o nang le batho ba ba fetang 120 000 ba ba sa itseng go farologanya letsogo le le jang le la molema, le diphedi di le dintsi?”


text:
Lefoko la Morena le le tsileng kwa go Miga wa kwa Morešethe mo malatsing a ga Jothame le Ahase le Hesekia, dikgosi tsa Juta, la tse o di bonyeng ka ga Samaria le Jerusalema.


text:
Utlwang, lona merafe yotlhe! Tlhokomela, wena lefatshe, le lona dilo tse di mo go lone! Morena Modimo o tla supa ka ga lona, Morena a le mo Tempeleng e e Boitshepo ya gagwe.


text:
Gonne bonang, Morena o tla tswa mo felong ga gagwe, a fologa, a gata mafelo a a kwa godimo a lefatshe.


text:
Dithaba di tla gakologa fa tlase ga gagwe, mabala a phatloga jaaka mmotu mo molelong le jaaka metsi a a fologang mo thabeng.


text:
Tsotlhe tse, di tla ka ntlha ya boikepo jwa Jakobe le ka ntlha ya maleo a Baiseraele. Ke mang yo o leofisitseng Jakobe? A ga se Samaria? Dithota tsa tlhabelo tsa Juta di tswa kae? A ga di tswe kwa Jerusalema?


text:
“Ka moo ke tla dira Samaria marope a naga le tshimo fa ditlhare tsa moweine di tlhongwang teng; ke kgokolosetsa mafika a teng kwa leboeng, ke senola metheo ya teng.


text:
Medimo ya diseto yotlhe ya teng e tla thubaganngwa; dituelo tsotlhe tsa boaka tsa teng di tla fisiwa ka molelo; medimo yotlhe ya ditshwantsho ya teng ke tla e senya; gonne o di phuthile e le tuelo ya seaka, di tla ba di fetoga tuelo ya seaka gape.”


text:
Ka ntlha ya moo ke rata go hutsafala le go lela, ke rata go tsamaya, dinao di sa rwesiwa, ke sa apara; ke rata go lela jaaka diphokojwe le go hutsafala jaaka bontlokwe.


text:
Gonne dintho tsa teng tsa kotlo ya Morena ga di na go fola, ka di fetetse kwa Juta, di fitlhile kwa kgorong ya morafe wa ga etsho, kwa Jerusalema.


text:
Hudugang, lona baagi ba Safire, lo le bosaikatega jo bo tlhabisang ditlhong! Baagi ba Saanane ga ba tswe. Khutsafalo e mo Bethetshele: Mmaba o ikemisa go simolola kwa go lona.


text:
Ruri, baagi ba Marothe ba lelela tse di monate; gonne tatlhego e fologile mo Moreneng, ya fitlha kwa dikgorong tsa Jerusalema.


text:
Baagi ba Lagiše, golegelang dipitse tse di lobelo mo koloing! Motse o, o simolotse go leofisa morwadia Sione; gonne go fitlhetswe ditiro tsa boikepo tsa Iseraele mo go lona.


text:
Ka moo o na le go ntshetsa Morešethe-Gathe lokwalo lwa tlhalo. Matlo a Agesibe a tla aketsa dikgosi tsa Iseraele.


text:
Baagi ba Mareša, ke tla ba ke fitlhisa mothopi kwa go lona. Ba ba tlotlegang mo go Iseraele ba tla fitlha kwa Adulame.


text:
Ipeole o itire lefatla ka ntlha ya bana ba ba go natefelang; atlhamolosa lefatla la gago jaaka la lenong, gonne ba tlositswe mo go wena e le batshwarwi.


text:
A tatlhego ya bone wee, ba ba akanyang tsa bokgopo, ba ba logang maano a a bosula mo malaong a bone; e re bosigo bo sa, ba bo dire ka thata e le mo diatleng tsa bone.


text:
Fa ba eletsa masimo, ba a thukhutha, gongwe matlo, ba a a tsaya; ba gatelela monna le ntlo ya gagwe, ee, monna le boswa jwa gagwe.


text:
Ke ka moo Morena a buang jaana a re: “Bonang, ke akanyetsa losika lo tatlhego e lo sa ka keng lwa somola melala ya lone mo go yona. Ga lo ka ke lwa tlhola lo tsamaya lo inamologile, ka e tla bo e le sebaka se se bosula.


text:
Ka letsatsi leo ba tla tlhaba sefela sa tshotlo ka ga lona, ba opela sefela sa khutsafalo ba re: “ ‘Go dirafetse, re gateletswe ruri. Kabelo ya morafe wa me Modimo o dira ba bangwe beng ba yona. O e tlosa jang mo go nna! O abela baikepi masimo a rona.’ ”


text:
Ba ntlo ya Jakobe, a go ka bodiwa ga twe: ‘A Morena o fedile pelo? Gongwe a ke tsona ditiro tsa gagwe!’ ” – “A ga ke re, mafoko a gagwe a bopelonomi mo go yo o tsamayang ka tshiamo?


text:
“Mme morafe wa me o tsogile jaaka mmaba e sa le maabane; gonne ba ba iphetelang ba iketlile, ba se na sepe le ntwa, lo ba rutlile kobo mo diaparong.


text:
Basadi ba morafe wa me lo ba lelekile mo malapeng a ba a ratang; mokgabo o ke o fileng bana ba bone lo o ba amogile ka bosakhutleng.


text:
Lo re: ‘Tlogang lo tsamae, gonne fano ga go na boikhutso!’ Ka ntlha ya boitshekologo lo tla nyelediwa ka nyelelo e e sa foleng.


text:
Fa monna a ka latela phefo, a tsietsa, a aka a re: ‘Ke tla go rerela go nwa weine le bojalwa’ – e ka nna ene moreredi wa morafe o.


text:
“Ruri, ke tla phutha ba ga eno botlhe, Jakobe; ruri, ke tla kgobokanya masalela a Iseraele; ke ba kopanya jaaka dinku di tlhatlhelwa mo lesakeng, jaaka motlhape mo gare ga mafulo a ona. Go tla utlwala modumo wa bontsi jwa batho.”


text:
Mmetla-tsela o tla bolola, a ba etelela pele; ba tla sutlha, ba tsena ka kgoro, ba tswa ka yona. Mme Kgosi ya bone e tla ba etelela pele, mme Morena a le tlhogo ya bone.


text:
Ke ne ka re: “A ko lo utlweng, lona ditlhogo tsa Jakobe le lona dikgosana tsa Baiseraele! A ga lo a tshwanela go itse tshiamo?


text:
Lona ba lo ilang tse di molemo, lo ratang tse di bosula; ba lo buang batho letlalo, lo gagolang nama ya bone mo marapong;


text:
lona ba lo jeleng nama ya morafe wa me, lo ba apotse letlalo; lo ba robile marapo, lo a kgabetletse jaaka e kete a lokelwa mo pitseng, le jaaka nama fa e lokelwa mo pitseng.”


text:
Ka sebaka se sengwe ba tla goela kwa Moreneng, mme ga a nke a ba utlwa; o tla ba subela sefatlhego ka sebaka seo, gonne ba dirile ditiro tse di bosula.


text:
“Baporofeti ba ba timetsang morafe wa me, ba e a reng ba fiwa dijo, ba rere kagiso; mme yo o sa lokeleng sepe mo maganong a bone, ba mo tsosetsa ntwa e e boitshepo,” Morena o bua jaana ka ga bona a re:


text:
“Ka moo bosigo bo tla lo wela jo bo se nang pono le lefifi le le se nang boitseanape. Letsatsi le tla phirimela baporofeti, motshegare o tla nna montsho fela mo go bone.”


text:
Baboni ba tla tlhajwa ke ditlhong, baitseanape ba tlhabiwa ke kgala. Ba tla itshwara ditedu botlhe, gonne ga go na karabo epe ya Modimo.


text:
Mme nna ke tletse thata le Mowa wa Morena; ke tletse tshiamo le bopelokgale gore ke bolelele Jakobe tlolo ya gagwe le Iseraele boleo jwa gagwe.


text:
A ko lo utlwe fa, lona ditlhogo tsa ntlo ya Jakobe, le lona dikgosana tsa Baiseraele, ba lo tenwang ke tshiamo, ba lo sokamisang tsotlhe tse di siameng!


text:
Ditlhogo tsa teng di atlhola ka ntlha ya thelesetso; baperesiti ba ruta ka ntlha ya tuelo; baporofeti ba teng ba bolela tsa boitseanape ka ntlha ya selefera. Mme ba ntse ba re ba ikanya Morena ba re: “Morena a ga a mo gare ga rona? Ga go na kotsi e e ka re welang.”


text:
Ka moo Sione o tla lengwa jaaka tshimo ka ntlha ya lona; Jerusalema o tla fetoga marope; thaba ya tempele e tla nna thota ya sekgwa fela.


text:
E tla re mo malatsing a bofelo, thaba ya Ntlo ya Morena e bo e tlhomame, e okame dithaba, e godisitswe kwa godimo ga dithabana; mme merafe e tla phuthegela kwa go yona.


text:
Ditšhaba tse dintsi di tla tloga di re: “Tlayang a re tlhatlogeleng kwa thabeng ya Morena, kwa Ntlong ya Modimo wa ga Jakobe, gore o re rute ditsela tsa ona, re tsamae mo ditselaneng tsa ona; gonne molao o tla tswa mo Sione, Lefoko la Morena le tswa kwa Jerusalema.”


text:
Mme o tla atlhola mo gare ga merafe e mentsi, a siamisetsa ditšhaba tse di thata go ya go fitlha kwa kgakala. Mme ba tla thula ditšhaka tsa bone megoma, ba fetola marumo a bone disekele. Setšhaba ga se nke se somola tšhaka go tlhabana le setšhaba se sengwe; ga ba kitla ba tlhola ba ithuta tsa tlhabano.


text:
Mongwe le mongwe o tla nna fa tlase ga setlhare sa moweine sa gagwe le fa tlase ga setlhare sa feie sa gagwe, go se yo o tshosang; gonne molomo wa Morena wa masomosomo o buile jalo.


text:
Gonne morafe mongwe le mongwe o sepela mo leineng la modimo wa ona, mme rona re tla sepela mo leineng la Morena, Modimo wa rona, ka gale le ka bosakhutleng.


text:
Morena a re: “Ka letsatsi leo ke tla phutha ba ba tlhotsang, ke kgobokanya ba ba lelekilweng le ba ke ba diretseng kotlo.


text:
Ba ba tlhotsang ke tla ba dira masalela; ba ba katoseditsweng kwa kgakala ke ba dira setšhaba se se thata. Mme Morena e tla nna kgosi ya bone mo thabeng ya Sione go tloga jaanong go ya bosakhutleng.”


text:
Mme wena sefata sa letsomane, wena thabana ya morwadia Sione, puso ele ya pele e tla fitlha mo go wena, e boela mo go wena, e leng bogosi jwa morwadia Jerusalema.


text:
Jaanong o goelang thata? Kgosi a ga e na nao? Gongwe a mogakolodi wa gago o nyeletse, mo e bileng o tshwerwe ke matlhoko jaaka mosadi yo o belegang?


text:
Segwa ke leralalo, morwadia Sione, jaaka mosadi yo o belegang. Gonne jaanong o tla tswa mo motseng, o nna mo nageng, o fitlha kwa Babele. Teng koo o tla pholosiwa; teng kwa Morena o tla go golola mo mabogong a baba ba gago.


text:
Morago ga moo ditšhaba tse dintsi di tla phuthega, di go tsogela di re: “A Sione a itshepololwe gore matlho a rona a mo lebe ka kgatlhego.”


text:
Mme bone ga ba itse megopolo ya Morena, ga ba lemoge maikaelelo a gagwe a gore o ba kgobokanya jaaka dingata tsa mabele mo seboaneng.


text:
“Tsoga o phothe, morwadia Sione! Gonne ke tla go direla dinaka tsa tshipi le ditlhako tsa kgotlho, mme o tla pšhwetlakanya merafe e mentsi, o fisetsa Morena papadi ya bone ya tshiamololo, Morena wa lefatshe lotlhe o mo fisetsa khumo ya bone.”


text:
Mme jaanong o tla pitlagana, morwadia makoko a ntwa. Mmaba o re dikanyeditse ka go kgobela mmu. Ba tla itaya moatlhodi wa Iseraele ka thupa mo lesameng.


text:
“Wena Betleheme-Eferatha, o mmotlana mo metseng ya Juta, mme yo o tla nnang mmusi mo Iseraeleng o tla ntswela mo go wena; mme matso a gagwe a tswa mo metlheng ya bogologolo le mo malatsing a a se nang tshimologo.”


text:
Ka moo o tla ba latlha go ya go fitlhelela sebakeng se mmelegi o belegeng ka sona. Foo masalela a bomorwa-rraagwe a tla boela kwa Baiseraeleng.


text:
Mme o tla ema, a ba fudisa ka thata ya Morena le ka bogolo jwa leina la Morena, Modimo wa gagwe; mme ba tla nna mo kagisong; gonne jaanong o tla nna mogolo go fitlha mafelelong a lefatshe.


text:
Mme ene yo, o tla nna kagiso ya rona. Fa Asiria a re, o tla mo lefatsheng la rona, o tsena mo matlong a borena a rona, re tla baya badisa ba supa le dikgosana tse di le robedi tsa batho go lwa nabo.


text:
Bone ba tla senya lefatshe la Asiria ka tšhaka le lefatshe la ga Nimerote mo dikgorong tsa lone. O tla re golola mo go Baasiria, fa ba tla mo lefatsheng la rona; fa ba tsena mo teng ga molelwane wa rona.


text:
Mme masalela a Jakobe a tla nna mo merafeng e megolo jaaka monyo o o tswang mo Moreneng le jaaka mookodi wa pula mo dijwalong o o sa leteng ope, o o sa lebeleleng batho.


text:
Le gona masalela a Jakobe a a mo ditšhabeng a tla nna mo merafeng e megolo jaaka tau mo gare ga diphologolo tsa sekgwa le jaaka tawana mo matsomaneng a dinku; e e a reng e ralala, e gatake, e garole, go se yo o pholosang.


text:
Morena a re: “Ka letsatsi leo ke tla nyeletsa dipitse tsa gago mo go wena; ke fedisa dikoloi tsa gago tsa ntwa.


text:
Le gona ke tla nyeletsa metse e e femetsweng ya lefatshe la gago; ke rutla dikago tsotlhe tsa gago tsa phemelo.


text:
Ke tla nyeletsa medimo ya diseto ya gago le majwe a a motloutlo a kobamelo a gago gore di tlosiwe mo gare ga lona, mme ga o ka ke wa tlhola o obamela tiro ya diatla tsa gago.


text:
Ke tla kumola medimako ya gago ya Ašera gore e tlosiwe mo gare ga gago; ke tla senya metse ya gago e e femetsweng.


text:
A ko lo utlwe se Morena a se buang: Nanoga ò seke fa pele ga dithaba; a dithabana di reetse kodu ya gago!


text:
Lona dithaba, utlwang kgang ya Morena, le lona metheo ya lefatshe e e sa fetogeng; gonne Morena o na le tsheko le morafe wa gagwe; o tla sekisanya le Iseraele.


text:
Kana ke go ntshitse kwa lefatsheng la Egepeto, ka go rekolola mo ntlong ya botlhanka; ka roma Moše le Arone le Miriame gore ba go etelele pele!


text:
Morafe wa me, a ko ò gakologelwe se Balake, kgosi ya Moabe, o neng a se ikaeletse le se Bileame, morwa Beore, o se mo arabileng le se se dirafetseng go tswa kwa Sitime go fitlha kwa Gilegala gore lo tle lo itse ditiro tse di siameng tsa Morena.”


text:
Ke tla kgatlhantsha Morena ka eng? Ke tla ikoba jang fa pele ga Modimo wa bogodimo? A nka mo kgatlhantsha ka ditlhabelo tsa phiso, ka dinamane tsa ngwaga?


text:
A Morena o tla kgatlhwa ke diphelehu di le dikete gongwe dinoka tsa lookwane di le dikete tse? A nka ntsha morwaake yo mogolo ka ntlha ya tlolo ya me? Gongwe leungo la mmele wa me ka ntlha ya boleo jwa mowa wa me?


text:
Wena motho, Morena o go itsisitse tse di leng molemo le tse a di batlang mo go wena: O batla gore ò dire tse di siameng, ò rate bopelotlhomogi, o tsamaya le Modimo wa gago ka boikokobetso!


text:
Utlwang! Morena o tlhabela motse mokgosi! – Ke botlhale go boifa leina la gago. – Utlwang, lotso le phuthego ya motse.


text:
“A nka lebala ntlo ya moikepi e e kgobokanyang mahumo a tshiamololo le selekanyo sa tsietso se se hutsitsweng?


text:
Yo o nang le sekale se se tsietsang le ditshipi tse di lekanyang tse e seng tsona mo kgetsaneng, a nka mo kaya yo o phepa?


text:
E re ka bahumi ba motse ba tletse kgatelelo, baagi ba ona ba bua maaka, ba na le diteme tsa bolotsana mo maganong a bona,


text:
Wena ò tla ja, mme ò sa kgore; tlala ya gago e ntse e le mo teng ga gago. O tla ipeela, mme ò sa boloke sepe, mme tse ò di bolokang ke tla di neela tšhaka.


text:
Wena ò tla jwala, mme ò sa robe; ò gata maungo a olefa segatelong, mme ò sa tlole lookwane; ò tlhotlha maungo a moweine, mme ò sa nwe weine.


text:
Gonne melao ya ga Omeri e a tshegediwa, le ditiro tsotlhe tsa ntlo ya ga Ahabe; lo sepela ka fa dikgakololong tsa bone gore ke tle ke go dire sekaka se se tshosang, le baagi ba sona ke ba dire tshotlego; lo tla rwala kgobo ya morafe wa me.”


text:
Joo nna wee, ke latlhegile! Ke tshwana le yo o selang maronopo a moweine morago ga phulo ya maungo a selemo, mme go se lesitlha le le ka jewang. Mowa wa me o eletsa difeie tse di butswang pele.


text:
Baboifi-Modimo ba fedile mo lefatsheng. Ga go na ope wa nnete mo bathong. Ba lalela madi botlhe, ba thaisanya ka letloa.


text:
Diatla tsa bone di maatlametlo go dira bosula. Se kgosana e se lopang moatlhodi o se bua ka ntlha ya tuelo. Fa motho yo mogolo a bolela se mowa wa gagwe o se eletsang, baatlhodi ba se dirafatsa ka go sokamisa mafoko.


text:
Yo o molemo bogolo o tshwana le setlhatshana se se mitlwa; yo o siameng o bosula bogolo go logora. Letsatsi le batlhodi ba gago ba le boleletseng pele la go go otla le e tla; foo ba tla tlhakana tlhogo.


text:
Lo se ka lwa dumela mongwe-ka-lona, lo se ka lwa ikanya motho wa ga lona; ò dise mafoko a molomo wa gago mo mosading yo o robetseng mo sehubeng sa gago!


text:
Gonne morwa-motho o nyatsa rraagwe; morwadia-motho o tsogela mmaagwe; ngwetsi o tsogela matsalaagwe, mme ba ntlo ya motho ke baba ba gagwe.


text:
O se ka wa intumelela, mmabagadi wa me! Gonne le fa ke ole, ke tla ba ke tsoga; le fa ke ntse mo lefifing, Morena ke lesedi la me.


text:
Ke leofetse Morena, mme ke tla itshokela bogale jwa gagwe go fitlhelela a nkemele tshekong ya me, a ntirele tse di ntshiametseng. O tla nntshetsa kwa leseding gore ke bone ditiro tse di siameng tsa gagwe ka boitumelo.


text:
Mmabagadi wa me o tla bona, a khurumediwa ke ditlhong, yo o ntseng a nthaya a re: “O kae, Morena, Modimo wa gago?” Matlho a me a tla mmona ka boitumelo. Jaanong o tla gatakwa jaaka seretse mo mebileng.


text:
Ka letsatsi leo ba tla tla kwa go wena, ba tswa kwa Asiria le mo metseng ya Egepeto; ba tswa kwa Egepeto go fitlha nokeng ya Ferathe; ba tswa kwa lewatleng go fitlha kwa lewatleng le lengwe; ba tswa kwa thabeng go fitlha kwa thabeng e nngwe.


text:
Disa morafe wa gago ka kgoge ya gago, e bong letsomane la boswa jwa gago, ba ba agileng ba le bosi mo dikgweng mo gare ga dinaga tse di pila; a ba fule kwa Basane le kwa Gileate jaaka mo metlheng ya bogologolo.


text:
Ba ditšhaba ba tla bona, ba tlhoboga thata yotlhe ya bona; ba tla itshwara melomo, ba thibala ditsebe.


text:
Ba tla latswa lerole jaaka noga; ba tla tswa mo dikagong tsa phemelo tsa bone jaaka digagabi tsa lefatshe ka thoromo, ba tla kwa go Morena, Modimo wa rona, ba tshogile, mme ba tla go boifa.


text:
Ke mang yo e leng Modimo jaaka wena o o itshwarelang molato, o o iphapaanyang tlolo ya masalela a boswa jwa ona? Ga o nke o boloka bogale jwa ona ka bosakhutleng, gonne o natefelwa ke bopelotlhomogi.


text:
O tla boa o re tlhomogela pelo gape, o gataka maleo a rona; o tla latlhela dibe tsotlhe tsa rona mo botennye jwa lewatle.


text:
Ò tla direla Jakobe ka boammaaruri le Aborahame ka bopelotlhomogi jo ò bo ikanetseng borraetsho mo metlheng ya bogologolo.


text:
Morena ke Modimo o o lefufa o o busolosang; Morena o a busolosa, ke ene Rrabogale-jo-bo-tukang. Morena o ipusolosetsa mo baganetsing ba gagwe; o bolokela baba ba gagwe bogale.


text:
Morena o pelotelele, mme o na le thata e kgolo; ruri, ga a leseletsa moleofi ope, a sa mmetse. Ke Morena yo tsela ya gagwe e leng mo phefong le mo ledimong, yo maru e leng dithole tsa dinao tsa gagwe.


text:
O kgalemela lewatle, a le tšhese, dinoka tsotlhe a di kgadise; Basane le Karemele di swabe, le sethunya sa Lebanone se swabe.


text:
Dithaba di roroma fa pele ga gagwe, dithabana di a gakologa; lefatshe le tshikinyega fa pele ga sefatlhego sa gagwe, ee, lefatshe le botlhe ba ba agileng mo go lone.


text:
Ke mang yo o ka emang fa pele ga kgakalo ya gagwe? Ke mang yo o ka phelang mo bogaleng jwa gagwe jo bo tukang? Kgalefo ya gagwe e tsholelwa jaaka molelo; mafika a phatloga fa pele ga gagwe.


text:
O tla nyeletsa felo ga teng ka morwalela wa metsi o o penologang, a ba a latelela baba ba gagwe kwa lefifing.


text:
Le fa ba tshwana le mitlwa e e raraanyeng, le fa ba le metsi jaaka seno sa bona: Ba tla šwa gotlhe jaaka dirite tse di omeletseng.


text:
Morena o bua jaana a re: “Le fa ba itekanetse, le fa e le ba bantsi jang, ba tla remiwa, ba nyelela fela jalo! Le fa ke ne ka go kokobetsa, ga nkitla ke tlhola ke go kokobetsa gape.


text:
Mme jaanong ke tla roba joko ya gagwe, ke e tlosa mo go wena; ke kgaola dikgole tse ò golegilweng ka tsona.”


text:
Mme Morena o tla laola ka ga gago gore go se ka ga tlhola go jwalwa leina la gago. “Ke tla nyeletsa setshwantsho sa modimo se se setilweng le se se bopilweng mo ntlong ya modimo wa gago; ke go epela lebitla, gonne ò fitlhetswe ò le botlhofo.”


text:
Bonang maoto a yo o bolelang tse di molemo mo dithabeng, yo o utlwatsang kagiso! Dira meletlo ya gago, Juta, dirafatsa maikano a gago; gonne mosenyi ga a kitla a tlhola a ralala naga ya gago gape; o nyeleditswe gotlhegotlhe.


text:
Go bolotse mophatlakanyi, a go tsogela, Ninife; disa dikago tsa phemelo, ò tlhole baba mo tseleng, ò tiise letheka la gago, ò thatafatse nonofo segolo.


text:
Gonne Morena o tla busa kgalalelo ya Jakobe le kgalalelo ya Iseraele; gonne dinokwane di ba thukhuthile, tsa senya dikala tsa meweine ya bone.


text:
Dithebe tsa bagale ba gagwe di hubiditswe, batlhabani ba apere bohibidu; tshipi ya dikoloi tsa ntwa e phatsima jaaka molelo ka letsatsi le o di baakanyang ka lone, mme marumo a a kgadikanngwa.


text:
Dikoloi di taboga ka lobelo lo logolo mo mekgwatheng, di fapaakana mo dipatlelong; di bonala jaaka dirumola, di taboga di boa jaaka dikgadima.


text:
E tla bitsa bagale ba yona, mme ba tla kgotšwa mo ditseleng tsa bone; ba itlhaganela ba ya kwa loboteng lwa motse, mme leobo la tlhaselo le setse le baakantswe.


text:
Ninife o tshwana le letsha la metsi le metsi a lone a tshabang. Le fa go twe: “Emang tlhe, emang!” Ga go na ope yo o retologang.


text:
Thopang selefera, thopang gouta! Dithoto ga di fele. Go na le bontsi jwa mefutafuta jwa dilo tse di eletsegang.


text:
Ninife o thukhuthilwe, ga go na sepe, o ntshitswe sekaka. Ba nyemile moko, mangole a a tetesela, matheka otlhe a botlhoko; ba botlhe ba swabile difatlhego.


text:
Jaanong kutla ya ditau e kae? Bo kae bojelo jwa ditawana kwa tau e tona le e namagadi le tawana di neng di itsamaela teng go se yo o di tshosang?


text:
E kae tau e e neng e gagogela ditawana ka fa go lekanyeng ka teng, e bolaela ditau tse dinamagadi; e tlatsa dikutla tsa yona thopo, le marobalo a yona tse e di gagotseng?


text:
“Bona, ke tla go tsogela,” go bua Morena wa masomosomo. “Dikoloi tsa gago ke tla di fisa ka molelo, di nyelela mo musing. Tšhaka e tla ja ditawana tsa gago, ke tla khutlisa go thopa ga gago mo lefatsheng. Ga go nke go tlhola go utlwiwa lentswe la barongwi ba gago.”


text:
A tatlhego wee ya motse wa madi o o tletseng maaka le tshiamololo gotlhe, o o sa khutleng go thukhutha.


text:
Utlwa seme se thwantsha, utlwa modumo wa maotwana a dikoloi le dipitse tse di sianang, le dikoloi tse di kgothoselang!


text:
Bapalami ba matla ka dipitse, ditšhaka di phatsima jaaka molelo; marumo a bonala jaaka dikgadima! A bontsi jo bo bolailweng, ditoto di kana kang! Direpa ga di fele! Ba tla kgotšwa ke ditoto tsa bone.


text:
Ke ka ntlha ya boaka jo bogolo jwa seaka se sentle se se kgatlhisang, setswerere sa mereo ya boloi; se se tsieditseng ditšhaba ka boaka jwa sona le ditshika ka mereo ya boloi ya sona.


text:
“Bona, ke tla go otla,” go bua Morena wa masomosomo. “Ke tla tsholetsa mosese wa gago, ke go bipa sefatlhego ka ona, ke bontsha ditšhaba bosaikatega jwa gago le magosi ditlhong tsa gago.


text:
Gore botlhe ba ba go bonang ba go tshabe ba re: ‘O nyeleditswe, motse wa Ninife! Ke mang yo o tla o utlwelang botlhoko?’ Ke tla go batlela kae bagomotsi?”


text:
A o a re, o feta motse wa No-Amone o o neng o le fa dinokeng, o na le metsi mo tikologong ya ona, o phemelo ya ona e leng lewatle, o tshireletso ya ona e leng metsi?


text:
Ethiopia e ne e le thata ya ona le Baegepeto ba ba se nang palo; Baphute le Balebia ba ne ba o thusa.


text:
Le fa go ntse jalo le ona wa tlosiwa, wa ya mo botshwarong. Bana ba ona le bone ba tšhwetlakanngwa mo makgatlhanong a mebila yotlhe; batlotlegi ba ona ba ba tlhamela tengwa, ba bagolo ba ona ba bofiwa ka dikeetane.


text:
Metse yotlhe ya gago e e femetsweng e tshwana le ditlhare tsa feie tse di nang le mabutswapele; fa di tshikinngwa, a wele mo leganong la moji.


text:
Bona, morafe wa gago o o mo teng ga gago ke basadi fela; ruri, dikgoro tsa lefatshe la gago di bulegetse baba ba gago; molelo o jele diphemelo tsa gago.


text:
Ikgele metsi, gonne o tla dikelediwa ke baba. Tiisa dikago tsa phemelo tsa gago; tsena mo seretseng, ò se gatake, ò tsee sebopi sa diekana.


text:
Gona foo molelo o tla go jela teng, tšhaka e go nyeletsa, e go ja jaaka molome. Le fa o ka ntsifala jaaka molome le fa ò ka ntsifala jaaka segongwane,


text:
le fa ò ntsifaditse bareki ba gago bogolo go dinaledi tsa legodimo! – Boijane bo ne jwa tswa diphuka, jwa fofa jwa ya.


text:
Dikgosana tsa gago di tshwana le segongwane, balaodi ba gago ba tshwana le bontsi jwa tsie e e robetseng mo dikgoreng mo letsatsing le le maruru. E re letsatsi le tlhabile, e fofe e tloge, go sa itse ope kwa e ileng teng.


text:
Badisa ba gago ba robetse, kgosi ya Asiria; bagale ba gago ba itunna fela; morafe wa gago o phatlaladitswe mo dithabeng, go se yo o ba phuthang.


text:
Thubego ya gago ga e na go baakanngwa; ntho ya gago ke e e sa foleng. Botlhe ba ba utlwang kitsiso ka ga gago ba go opela diatla; gonne ke mang yo o neng a sa dirafalelwe ke bosula jo o bo dirileng ka metlha?


text:
Morena, ke tla bitsa sebaka se se kana kang, mme ò sa utlwe? Ke goela kwa go wena ke re: “Kgatelelo!” mme ò sa thuse?


text:
O mpontshetsang boithamako, ò tlhokomologelang tapisego? Kgatelelo le pogiso di fa pele ga me, le kgang e teng, le ntwa e a tsoga.


text:
Ka ntlha ya moo molao o repile, tshiamo ga e bonale ka gope; gonne baikepi ba dikanyeditse mosiami; ke ka moo go tswang katlholo e e sokameng.


text:
“Lebang kwa ditšhabeng, lo ele tlhoko; gakgamalang lo tlhoke puo; gonne ke tla dira tiro mo malatsing a lona e lo se kitlang lo e dumela, le fa lo e bolelelwa.


text:
Gonne bonang, ke tla tsosa Bakalatea ba e leng setšhaba se se galakang, se se gaketseng, se se ralalang boatlhamo jwa lefatshe go thopa maago a e seng a sona;


text:
ke se se setlhogo, se se boitshegang; tshiamo ya sona le bogolo jwa sona di tswa mo go sona ka sosi.


text:
“Dipitse tsa sona di lobelo bogolo go dinkwe, di bofefo go feta diphiri tse di tlang ka lotlatlana. Bapalami ba sona ba thata ka dipitse, bapalami ba sona ba tswa kwa kgakala. Ba fofa jaaka lenong le akofela go ja.


text:
“Botlhe ba sona ba e tla go gatelela; difatlhego tsa bone di lebile kwa pele; se phutha batshwarwi jaaka motlhaba.


text:
Se tla sotla dikgosi, dikgosana ke setshego mo go sona; se tshega dikago tsotlhe tsa phemelo; se kgobela mmu fa go tsona, se di thopa.


text:
Morago ga tseo se tla feta jaaka phefo, se fetela pele, mme se wela mo molatong, sona se thata ya sona e leng modimo wa sona.”


text:
A ga se wena Morena go tloga bogologolo, Modimo wa me, Moitshepi wa me? Ga re nke re swa! Morena, ò se laoletse go re sekisa; wena Lefika, ò se tlhomamiseditse go re betsa.


text:
Wena ò matlho a a itshekileng mo go kalo, mo ò sa ka keng wa leba bosula, le e seng go bona tapisego! Ke ka ntlhaang, fa ò leseletsa balotsana; ò didimaletseng, fa moikepi a metsa yo o siameng bogolo go ene?


text:
Kana Mokalatea o ba ntsha botlhe ka kobe, o ba goga ka letloa la gagwe, o ba phutha ka sethaiso sa gagwe; ke ka moo a itumelang, a duduetsa.


text:
Ka ntlha ya moo o tlhabela letloa la gagwe ditlhabelo, o fisetsa sethaiso sa gagwe maswalo; gonne kabelo ya gagwe e mafura ka tsona, dijo tsa gagwe di letlotlo.


text:
A o tla tsholola tse di mo letloeng la gagwe ka ntlha ya moo, a bolaya ditšhaba ka metlha, a sa rekegele?


text:
Ke tla ema mo seraleng sa me, ke ikemisa mo loboteng, ke tlhole gore ke utlwe se o tla se buang le nna, le se o tla arabang ngongorego ya me ka sona.


text:
Mme Morena a mphetola a re: “Kwala pono, ò e gwae mo matlapeng gore motho a itse go buisa ditlhaka sentle a ntse a feta.


text:
Gonne pono e sa ntse e emetse sebaka se se laotsweng, mme e itlhaganelela kwa bofelong; ga e ka ke ya swabisa ope. E re fa e diega, ò e lete. Gonne e tla dirafala ka nnete, e sa thibelwe ke sepe.


text:
Bonang, mowa wa gagwe o gogomogile, ga o a tlhamalala mo go ene! Mme mosiami o tla phela ka tumelo ya gagwe.”


text:
Gape weine ke motsietsi; monna yo o ikgantshang ga a na boikhutso; o atlhamisitse legano jaaka felo ga baswi; o tshwana le loso, ga a kgore. O iphuthela ditšhaba tsotlhe, o ikgobokanyetsa merafe yotlhe.


text:
Botlhe ba, a ga ba kitla ba mo sotla ka mafoko le dipina le dinyoba ba re: “A tatlhego wee ya yo o ikhumisang ka tse e seng tsa gagwe! – Go fitlha leng? – yo o ikimetsang ka dipeelelo!”


text:
A ba ò ba gapetseng ga ba nke ba go tsogela ka tshoganyetso? A ga ba nke ba thanya go go pitlaganya gore ò nne thopo ya bone?


text:
E re ka wena ò thukhuthile ditšhaba tse dintsi, masalela otlhe a merafe a tla go thukhutha ka ntlha ya go tsholola madi a batho le ka ntlha ya go gatelela lefatshe le motse le botlhe ba ba agileng mo go ona.


text:
A tatlhego wee ya yo o bapalelang ntlo ya gagwe khumo ka tsietso gore a ikagele sentlhaga kwa godimo go ipoloka gore tatlhego e se mo wele.


text:
O logetse ntlo ya gago maano a ditlhong, ò re ò nyeletsa merafe e mentsi, ò ntse ò itshenyetsa bophelo ka wesi.


text:
A tatlhego wee ya yo o agang motse ka go tsholola madi, yo o thayang motse o o femetsweng ka tshiamololo.


text:
Bonang, a ga go tswe mo Moreneng wa masomosomo, fa merafe e itirela se se jewang ke molelo, fa ditšhaba di itapisetsa dilo tsa lefelafela?


text:
A tatlhego wee ya yo o nosang bangwe-ka-ene seno; a tlhakanya kgakalo ya gagwe le sona, le gona a ba tagisa gore a tle a bone bosaikatega jwa bone.


text:
Ò kgotshe nyatsego boemong jwa tlotlo. Nwaa le wena, ò ikapole! Senwelo se se mo letsogong le le jang la Morena se tla dikologela kwa go wena gore tlotlo ya gago e fetoge nyatsego.


text:
Gonne tshenyo e e dirilweng kwa Lebanone le tshenyo e e tshositseng diphologolo e tla go khurumetsa ka ntlha ya go tsholola madi a batho le ka ntlha ya go gatelela lefatshe le motse le botlhe ba ba agileng mo go ona.


text:
Setshwantsho se se setilweng se thusa eng, fa modiri wa sona a se betlile? Le setshwantsho se se bopilweng, se e leng moruti wa maaka, se thusa eng, fa modiri wa sona a se ikanya ka go dira medimo e e dimumu?


text:
A tatlhego wee ya yo o rayang kota a re: “Tsoga!” le letlapa le le semumu a re: “Thanya!” A lone le ka ruta motho? Bonang, lone le manegilwe gouta le selefera, mme ga go na mowa ope mo teng ga lone.


text:
Morena, ke utlwile pegelo ya gago, ka ba ka tshoga. Morena, dirafatsa tiro ya gago mo gare ga dinyaga, ò e itsise mo gare ga dinyaga. Mme mo bogaleng ò gakologelwe boutlwelo-botlhoko.


text:
Modimo o tla tswa kwa Themane, Moitshepi a tswa kwa thabeng ya Pharane. Sela. Kgalalelo ya ona e khurumeditse magodimo, lefatshe le tletse pako ya ona.


text:
Go tla nna phatsimo jaaka lesedi la letsatsi, marang a fa lotlhakoreng lwa ona; ke fa thata ya ona e fitlhilweng teng.


text:
Fa o ema, o roromisa lefatshe; fa o leba, o tsibosa ditšhaba; dithaba tse di sa khutleng di a phatlakanngwa, dithabana tsa bogologolo di a kokobela, tse e leng metsamao ya ona ya kgale.


text:
Ke bonye ditente tsa Kušane di le mo tlalelong, masela a ditente tsa lefatshe la Midiane a tetesela.


text:
Morena, a ò tuketse dinoka bogale? A ò galefetse dinoka? Gongwe a ò gakaletse lewatle, ka ò palame dipitse tsa gago le dikoloi tsa gago tsa phenyo?


text:
Bora jwa gago bo etleetsegile gotlhe. Kgwatlha ya gago ya metsu e tletse. Sela. O phatlola lefatshe gore le tswe dinoka.


text:
Fa dithaba di go bona, di a roroma. Morwalela o a feta. Lewatle le a duma, le tsholeletsa mabogo kwa godimo.


text:
Letsatsi le ngwedi di boela mo mannong a tsona. Go bonesa lesedi la metsu ya gago e e fofang; go phatsima logadima lwa lerumo la gago.


text:
O bolotse go thusa morafe wa gago le go thusa Motlodiwa wa gago; o tšhwetlakanya tlhogo ya lapa la moikepi, ò mo apola go tloga dinaong go fitlha molaleng. Sela.


text:
O tlhaba tlhogo ya dikgosana tsa gagwe ka marumo a gagwe tse di tlhaselang go mphalatsa, tse di duduetsang jaaka e kete di rata go ja modidi fa a fitlhegileng teng.


text:
E rile ke utlwa jalo, teng ya me ya huduega, molomo wa me wa roroma ka ntlha ya modumo; go nyera ga ntsena mo marapong, ka tetesela fa ke emeng teng; gonne ke na le go iketlela letsatsi la tlalelo gore le tlele morafe o o re tlhaselang.


text:
Le fa setlhare sa feie se sa tlhoge, le fa go se maungo mo ditlhareng tsa moweine, le fa phulo ya setlhare sa olefa e swabisa, le fa masimo a sa ntshe dijo, le fa dinku di feleletse mo sakaneng, le fa go se dikgomo mo marakeng:


text:
Modimo Morena ke thata ya me; o dira maoto a me jaaka a ditshephe; o ntsamaisa mo mafelong a a kwa godimo a me. Go kwaletswe moopedisi; ka diletso tsa me tsa ditlhale tsa mesifa.


text:
Lefoko la Morena le le tsileng kwa go Sefanya, morwa Khuši, morwa Ketalea, morwa Amaria, morwa Hesekia, mo malatsing a go Josia, morwa Amone, kgosi ya Juta, le re:


text:
“Ke tla fedisa batho le dikgomo, ke fedisa dinonyane tsa loapi le ditlhapi tsa lewatle, le dikgopiso mmogo le baikepi; ke tla nyeletsa batho mo lefatsheng,” go bua Morena.


text:
“Ke tla otlolola letsogo go otla Juta le baagi botlhe ba Jerusalema; ke tla nyeletsa Baale gotlhegotlhe le leina la baperesiti ba medimo mmogo le baperesiti ba Modimo mo felong fano,


text:
le ba ba obamelang lesomo la masedi a legodimo ba le mo godimo ga matlo, le baobamedi ba ba ikanang ka Morena, e bile ba ikana ka Milekome fela jalo;


text:
Didimalang fa pele ga Morena Modimo, gonne letsatsi la Morena le gaufi; Morena o baakantse setlhabelo, a itshepisa balalediwi ba gagwe.


text:
“Mme e tla re mo letsatsing la setlhabelo sa Morena ke betse dikgosana le bomorwa kgosi le botlhe ba ba apereng diaparo tsa mafatshe a sele.


text:
Le gona ka letsatsi leo ke tla betsa botlhe ba ba tlolang serepodi, ba ba tlatsang matlo a barena ba bone kgatelelo le tsietso.”


text:
Morena a re: “E tla re ka letsatsi leo go utlwale go goa go tswa kwa Kgorong-ya-Ditlhapi, le selelo se tswa kwa Motseng-o-mošwa, le loratla lo logolo lo tswa kwa mebotong.


text:
Goang, lona baagi ba kwa lehudung; gonne go fedisiwa morafe otlhe wa barekisi, go nyelediwa botlhe ba ba tshotseng madi.


text:
“E tla re ka sebaka seo ke fukutse Jerusalema ka dipone, ke betse banna ba ba senyegileng pelo jaaka bojalwa jo bo sa tlhotlhwang, ba ba buang mo dipelong tsa bone ba re: ‘Morena ga a nke a dira molemo le e seng bosula.’


text:
Khumo ya bone e tla thukhuthwa, matlo a bone a fetoga matlotla; ba tla aga matlo, mme ba sa nne mo go ona; ba tlhoma masimo a meweine, mme ba sa nwe weine ya ona.”


text:
Letsatsi le legolo la Morena le gaufi; le gaufi, le atamela ka pele thata; utlwa, ke letsatsi la Morena! Mogale ke yole, o goa ka bogalaka!


text:
Letsatsi leo ke letsatsi la kgalefo; ke letsatsi la tlalelo le pitlagano; ke letsatsi la tobekanyo le thubakanyo; ke letsatsi la lefifi le bontsho; ke letsatsi la maru le mouwane;


text:
ke letsatsi la modumo wa lonaka le mokgosi wa ntwa kgatlhanong le metse e e femetsweng le dirala tsa batlhodi tse di mo godimo ga dipota.


text:
“Ke tla tsenya batho mo tlalelong gore ba tsamae jaaka difofu, gonne ba leofetse Morena. Madi a bone a tla tshololwa jaaka lerole, le nama ya bone jaaka mantle.”


text:
Lefa e le selefera ya bone kgotsa gauta ya bone le tsona ga di nke di kgona go ba pholosa ka letsatsi la bogale jwa Morena, mme lefatshe lotlhe le tla jewa ke molelo wa lefufa la Gagwe, ruri O tla nyeletsa baagi ba lefatshe ka bonako.


text:
maikaelelo a Morena a ise a dirafale, lo ise lo nne jaaka moko o o gogolwang, bogale jo bo tukang jwa gagwe bo ise bo tle mo go lona, letsatsi la bogale jwa Morena le ise le tle mo go lona.


text:
Batlang Morena, lona lotlhe ba lo pelonolo ba lefatshe, ba lo dirileng ka fa tshiamong ya gagwe; batlang tshiamo, batlang boikokobetso; ka gongwe lo ka fitlhega ka letsatsi la bogale jwa Morena.


text:
Gonne Gasa o tla bo a tlogetswe, Ašekalone a ntshiwa sekaka, Ašetote ba tla mo leleka go le motshegare, Ekerone o tla kumolwa.


text:
A tatlhego wee ya ba ba agileng ntlheng ya lewatle, e leng setšhaba sa Bakerethi. Lefoko la Morena le tlhabana le lona. Wena Kanana, lefatshe la Bafelesita, ke tla go nyeletsa gore ò tlhoke moagi.


text:
Naga eo e tla nna ya masalela a Bajuta, ba tla fudisa mo go yona, ba ya go robala mo matlong a Ašekalone mantsiboa; gonne Morena, Modimo wa bone, o tla ba lekola, a ba busa mo tatlhegong ya bone.


text:
“Ke utlwile kgobo ya Bamoabe le dikgalo tsa Baamone tse ba kgobileng morafe wa me ka tsona, ba ntse ba ikgodisetsa naga ya ona.


text:
Ka ntlha ya moo, ka bophelo jwa me!” go bua Morena wa masomosomo, Modimo wa Iseraele, a re: “Ruri, Moabe o tla nna jaaka Sotoma, le Baamone jaaka Gomora, le jaaka naga fa go leng bogopa le meepo ya letswai le sekaka ka bosakhutleng. Ba ba setseng ba morafe wa me ba tla ba thukhutha, masalela a setšhaba sa ka a tla ba rua.”


text:
Tseo di tla ba dirafalela boemong jwa boikgodiso jwa bone, ka ba kgobile morafe wa Morena wa masomosomo, ba o ikgodisetsa.


text:
Morena e tla nna yo o boitshegang mo go bone, gonne o tla nyeletsa medimo yotlhe ya lefatshe gore ditlhakatlhake tsotlhe tsa ditšhaba di mo obamele, mongwe le mongwe mo felong ga gagwe.


text:
O tla otlololela letsogo kwa bokone, a nyeletsa Asiria, a dira motse wa Ninife marope a sekaka se se senya.


text:
Matlhape a tla botha mo gare ga ona, e bong a diphologolo tsa mefutafuta tse di ditlhophatlhopha. Sefudi le tlhong di tla robala mo gare ga ditlhogo tsa maotwana a ona. Utlwa, dinonyane di letsa melodi mo fenstereng, lehakabe le lela mo serepoding, gonne dipati tsa mesetere di tlositswe mo thulelong.


text:
Ke ona motse o o neng o itaola mo tlhapelong, o o neng o agile mo phemelong, mme o ithaya mo pelong o re: “Ke nna! Ga go ope kwa ntle ga me.” O fetogile jang sekaka le marobalo a diphologolo! Botlhe ba ba fetang fa go ona ba tla letsa melodi, ba supa letshogo ka diatla.


text:
Dikgosana tsa ona tse di mo teng ga ona ke ditau tse di dumang; baatlhodi ba ona ke diphiri tse di tlang ka lotlatlana, tse di sa ipeeleng sepe sa letsatsi la ka moso.


text:
Baporofeti ba ona ke difafalele fela; ke banna ba bolotsana; baperesiti ba ona ba itshepolotse Felo-fa-go-Boitshepo, ba sokamisa molao.


text:
Morena o siame mo teng ga ona, ga a dire tshiamololo. O ntshetsa tshiamo ya gagwe mo leseding mo mosong mongwe le mongwe, e sa tlhokafale, mme mosiamolodi ga a itse ditlhong.


text:
“Ke nyeleditse ditšhaba, dikago tsa tsone tsa phemelo di sentswe; ka dira mekgwatha ya tsona mafelo a bodutu fa go sa tsamaeng ope; metse ya tsona e fetotswe matlotla a a se nang ope, a a se nang monni.


text:
Ke buile ka re: ‘Ruri, o tla mpoifa, o amogela kgalemelo, matlho a ona a sa timelelwe ke tsotlhe tse ke di o laetseng’ – mme ruri, ba tlhoafaletse go senya ditiro tsotlhe tsa bone.”


text:
Morena a re: “Ka ntlha ya moo nteteng go fitlha letsatsing le ke tla tsogelang thopo ka lone; gonne katlholo ya me ke go phutha ditšhaba gore ke kgobokanye magosi go goromeletsa kgalefo ya me mo go tsona le bogale jwa me jotlhe jo bo tukang; gonne lefatshe lotlhe le tla jewa ke molelo wa lefufa la me.


text:
“Gonne foo ke tla naya merafe melomo e e itshekileng gore ba bitse leina la Morena botlhe, ba mo direle ka go goga mmogo.


text:
Barapedi ba phuthego ya me e e phatlaletseng ba tla ntlisetsa tshupelo, ba tswa kwa moseja ga dinoka tsa Ethiopia.


text:
Ka letsatsi leo ga o nke o tlhajwa ke ditlhong ka ntlha ya ditiro tsotlhe tsa gago tse o nteofetseng ka tsona; gonne foo ke tla bo ke tlositse ba ga eno ba ba duduetsang ka boikgantsho mo go wena gore o se ka wa tlhola o ikgodisa mo thabeng e e boitshepo ya me.


text:
Ke tla sadisa morafe o o patikegileng, o o tlhomolang pelo mo go wena; bone ba tla ikanya leina la Morena.


text:
Masalela a Iseraele ga a nke a dira tshiamololo le e seng go bua maaka; loleme lo lo tsietsang ga lo nke lo fitlhelwa mo melomong ya bone; ee, bone ba tla ja ba robala, go se yo a ba tshosang.”


text:
Ipele, morwadia Sione, opang mokgosi, lona Baiseraele; itumele o duduetse ka pelo yotlhe, morwadia Jerusalema!


text:
Morena o tlositse dipetso tsa gago, a leleka mmaba wa gago; kgosi ya Iseraele, e leng Morena, o na nao; ga o nke o tlhola o bona bosula bope.


text:
Ka letsatsi leo go tla tewa Jerusalema go twe: “Se boife! Sione, a diatla tsa gago di se ka tsa repa!


text:
Morena, Modimo wa gago, o na nao, ke seganka se se pholosang; o tla go thabela ka boitumelo, a ritibala mo loratong lwa gagwe; o tla go tlhabela mokgosi wa tuduetso.”


text:
“Ke tla phutha ba ba hutsafetseng, ka ba le kgakala le moletlo; gonne ke ba ga eno; ba rwala morwalo wa nyatsego o o bokete.


text:
Bonang, botlhe ba ba go bogisang ke tla ba otla ka sebaka seo; ke tla thusa ba ba tlhotsang, ke phutha ba ba lelekilweng, ke ba dira ba ba tlotlwang, ke tumisa leina la bone mo lefatsheng lengwe le lengwe le ba neng ba nyatsega mo go lone.


text:
Ka sebaka seo ke tla lo tlisa, ee, ka sebaka se ke tla lo phuthang ka sona. Gonne ke tla lo dira tumiso le pako mo merafeng yotlhe ya lefatshe, fa ke busetsa batshwarwi ba lona kwa gae fa pele ga matlho a lona,” go bua Morena.


text:
E rile ka ngwaga wa bobedi wa kgosi Dario, mo kgweding ya borataro, ka letsatsi la ntlha la kgwedi, Lefoko la Morena la tla kwa go Serubabele, morwa Salathiele, molaodi wa Juta, le Jošua, moperesiti yo mogolo, morwa Josatake, ka moporofeti Hakai, la re:


text:
Morena wa masomosomo o bua jaana a re: “Morafe o ke ba ba reng: ‘Sebaka ga se ise se tle, sebaka sa go tsosa Ntlo ya Morena.’ ”


text:
“A ke sebaka mo go lona go nna mo matlong a a kgabisitsweng ka dipati, mme Ntlo e, yona e ntse e le lesope fela?”


text:
Lo jwetse thata, mme lwa kotula go le gonnye fela; lwa ja, mme lo sa kgore; lwa nwa, mme lo sa nyorologe; lwa apara, mme lo sa thuthafale; yo o neng a sebeletsa tuelo a e lokela mo kgetsaneng e e dutlang.”


text:
Palamang mo thabeng, lo tlise dikgong, lo age Tempele; foo go tla nkgatlha, mme ke tla galalediwa,” go bua Morena.


text:
“Lo ne lo solofetse go bona tse dintsi, mme bonang, ke tse dinnyane fela; lo ne lo di tlisitse mo gae, ka di budula. Ke ka ntlhaang?” go botsa Morena wa masomosomo. “Ke ka ntlha ya Ntlo ya me e e ntseng e thubakantswe, mme mongwe le mongwe wa lona o tlhokometse ntlo ya gagwe.


text:
Mme ke biditse komelelo, ka e tlisa mo lefatsheng le mo dithabeng le mo mabeleng le mo matuteng a moweine le mo lookwaneng le mo go tsotlhe tse lefatshe le di tlhogisang; le mo bathong le mo dikgomong le mo ditirong tsotlhe tsa diatla.”


text:
Ke fa Serubabele, morwa Salathiele, le Jošua, moperesiti yo mogolo, morwa Josatake, le masalela otlhe a morafe, ba utlwa, ba dirisa lentswe la Morena, Modimo wa bone, le mafoko a moporofeti Hakai, ka fa Morena, Modimo wa bone, a mo romileng ka teng, mme morafe wa boifa Morena.


text:
Ke fa Hakai, morongwi wa Morena, a bua le morafe ka taelo ya Morena a re: “Ke na le lona, go bua Morena.”


text:
Mme Morena a tsosa mowa wa ga Serubabele, morwa Salathiele, molaodi wa Juta, le mowa wa ga Jošua, moperesiti yo mogolo, morwa Josatake, le mewa ya masalela otlhe a morafe; ba tla ba dira tiro ya Ntlo ya Morena wa masomosomo, Modimo wa bone


text:
“A ko o ree Serubabele, morwa Salathiele, molaodi wa Juta, le Jošua, moperesiti yo mogolo, morwa Josatake, le masalela a morafe, o re:


text:
‘Go setse mang mo go lona yo o bonyeng Ntlo e mo kgalalelong ya yona ya pele? Mme lona, fa lo e bona, e ntse jang jaanong? A ga ke re, ga se ya sepe mo matlhong a lona?


text:
Mme jaanong, tia, wena Serubabele,’ go bua Morena, ‘o nne pelokgale, wena Jošua, moperesiti yo mogolo, morwa Josatake, lo gomotsege, morafe otlhe wa lefatshe,’ go bua Morena, ‘mme lo direng! Gonne ke na le lona,’ go bua Morena wa masomosomo.


text:
‘Kgolagano e ke e dirileng le lona, fa lo tswa kwa Egepeto, e tlhomame, le Mowa wa me o ntse o le mo gare ga lona; se boifeng!’


text:
Gonne Morena wa masomosomo o bua jaana a re: ‘Morago ga sebakanyana ke tla roromisa legodimo le lefatshe le lewatle le naga.


text:
Le gona ke tla roromisa ditšhaba tse tsotlhe, mme mahumo a a eletsegang a ditšhaba tsotlhe a tla tla; ke tla tlatsa Ntlo e kgalalelo,’ go bua Morena wa masomosomo.


text:
‘Kgalalelo ya Ntlo e mo metlheng e e tlang e tla nna e kgolo bogolo go ya ya pele,’ go bua Morena wa masomosomo; ‘mme ke tla aba kagiso mo felong fa,’ go bua Morena wa masomosomo.”


text:
E rile ka ngwaga wa bobedi wa kgosi Dario, ka kgwedi ya borobongwe, ka letsatsi la 24, Lefoko la Morena la tla kwa go moporofeti Hakai la re:


text:
E ka re fa monna a tshotse nama e e boitshepo ka moja wa kobo ya gagwe, mme a ama senkgwe gongwe dijo tse di apeilweng gongwe weine gongwe lookwane gongwe dijo tse dingwe le tse dingwe ka moja wa kobo ya gagwe: A di ka itshepa?’ ” Baperesiti ba araba ba re: “Nnyaya!”


text:
Hakai a boela a re: “Fa mongwe yo o itshekologileng ka setoto a ama dilo tse tsotlhe tse, a di ka itshekologa?” Baperesiti ba araba ba re: “Ee, di ka itshekologa.”


text:
Ke fa Hakai a fetola a re: “ ‘Morafe o, o ntse jalo; setšhaba se, se ntse jalo fa pele ga me,’ go bua Morena; ‘ditiro tsotlhe tsa diatla tsa bone di ntse jalo, le tse ba di supelang fale – di itshekologile!


text:
“ ‘Elang tlhoko jaanong go tloga kajeno go ya kwa pele: E rile lentswe le ise le tlhatlaganngwe godimo ga le lengwe mo Tempeleng ya Morena,


text:
ya re mo sebakeng sele motho a tla kwa mokoeng wa mabele a dielo di le 20, a fitlhela di le some fela; motho a tla kwa segatelong, a re o ya go ga dikgamelo di le 50, a fitlhela di le fela.


text:
Ke lo otlile ka phori le ka morodi le ka sefako go senya ditiro tsotlhe tsa diatla tsa lona, mme ga lo a ka lwa sokologela kwa go nna,’ go bua Morena.


text:
‘A ko lo tlhokomele go tloga ka letsatsi leno go ya kwa pele, go tloga ka letsatsi la 24 la kgwedi ya borobongwe; go tloga ka letsatsi le motheo wa Tempele ya Morena o theilweng ka lone: Elang tlhoko!


text:
A peo e sa ntse e le mo sefaleng? A setlhare sa moweine le sa feie le sa garanata le sa olefa a ga di kitla di ungwa? Kana go tloga ka letsatsi leno ke tla tshegofatsa!’ ”


text:
Ke tla diga ditulo tsa magosi, ke nyeletsa thata ya magosi a ditšhaba, ke menola dikoloi le bapalami ba tsona, mme go tla wa dipitse le bapalami ba tsona, mongwe le mongwe ka tšhaka ya yo mongwe.’


text:
Morena wa masomosomo a re: ‘Ka letsatsi leo ke tla go tsaya, wena Serubabele, morwa Salathiele, motlhanka wa me,’ go bua Morena, ‘ke go dira palamonwana ya sekano ya me; gonne ke go itlhophetse,’ go bua Morena wa masomosomo.”


text:
Ka ngwaga wa bobedi wa ga Dario, ka kgwedi ya borobedi, Lefoko la Morena la tla kwa go moporofeti Sagaria, morwa Beregia, morwa Ito, la re:


text:
Jaanong o ba ree o re: ‘Morena wa masomosomo o bua jaana a re: Boelang kwa go nna,’ go bua Morena wa masomosomo, ‘foo ke tla boela kwa go lona,’ go bua Morena wa masomosomo.


text:
‘Se tshwaneng le borraeno ba baporofeti ba pele ba neng ba ba rerela ba re: Morena wa masomosomo o bua jaana a re: Boang tlhe mo ditseleng tsa lona tse di bosula le mo ditirong tsa lona tse di bosula, mme ga ba a ka ba utlwa, ga ba a ka ba ntheetsa,’ go bua Morena.


text:
Mme mafoko a me le melao ya me e ke e laetseng baporofeti, batlhanka ba me, a ga e a fitlhela borraeno? mo ba bileng ba sokologa ba re: Tse Morena o neng a ikaeletse go di re direla o di re diretse ka fa go siametseng ditsela tsa rona le ditiro tsa rona ka teng.’ ”


text:
E rile ka ngwaga wa bobedi wa ga Dario, ka kgwedi ya 11 – e bong kgwedi ya Sebate – ka letsatsi la 24, Lefoko la Morena la tla kwa go moporofeti Sagaria, morwa Beregia, morwa Ito, jaana:


text:
Ke ne ka bona pono bosigo, ka bona monna a palame pitse e khunou, a eme mo gare ga metlhakolane kwa tlase; fa morago ga gagwe go le dipitse tse dikhunou le tse dithokwa le tse ditshweu.


text:
Ka botsa ka re: “Ke bomang ba, Morena wa me?” Moengele yo o buang le nna a nthaya a re: “Ke tla go supetsa gore ke bomang.”


text:
Ke fa monna yole yo o emeng mo gare ga metlhakolane a araba a re: “Ke ba Morena o ba romileng go ralala lefatshe.”


text:
Mme bone ba raya moengele wa Morena yo o neng a eme mo gare ga metlhakolane ba re: “Re tswa go ralala lefatshe, ra fitlhela lefatshe lotlhe le ntse le iketlile, le le mo kagisong.”


text:
Ke fa moengele wa Morena a bua a re: “Morena wa masomosomo, e tla nna go fitlha leng o ntse o sa utlwele Jerusalema le metse ya Juta botlhoko e o ntseng o e galefetse dinyaga tse di 70 tse?”


text:
Ke fa moengele yo o buang le nna a nthaya a re: “Rera o re: ‘Morena wa masomosomo o bua jaana a re: Ke fufegetse Jerusalema le Sione ka lefufa le legolo.


text:
Ditšhaba tse di ikgantshang ke di galefetse ka bogale jo bogolo; gonne ke ne ke galefile go le gonnye fela, mme bone ba ne ba oketsa bosula.’


text:
Ke ka moo Morena o buang jaana a re: ‘Ke boetse kwa Jerusalema ka kutlwelo-botlhoko; Ntlo ya me e tla agiwa teng, go bua Morena wa masomosomo, le mogala wa baagi o tla gagamadiwa godimo ga Jerusalema.’


text:
“Le gona o rere o re: ‘Morena wa masomosomo o bua jaana a re: Metse ya me e tla tlala tse di molemo gape. Morena o tla boa a gomotsa Sione, a itlhaolela Jerusalema gape.’ ”


text:
Ka raya moengele yo o buang le nna ka re: “Tseo ke eng?” A nthaya a re: “Ke dinaka tse di faladitseng Juta le Iseraele le Jerusalema.”


text:
Ka ba ka re: “Bao ba tlile go dirang?” Ene a re: “Ke tsona dinaka tse di faladitseng Juta, mo go seng ope yo o ka tsholetsang tlhogo, mme bao ba tsile go di tshosa le go digela dinaka tse e leng ditšhaba fa fatshe tse di neng di tsholeleditse lefatshe la Juta lonaka go le falatsa.”


text:
Ka mo raya ka re: “O ya kae?” A nthaya a re: “Ke ya go lekanya motse wa Jerusalema go bona gore bophara jwa ona bo kana kang, le boleele jwa ona bo kana kang.”


text:
Ya re moengele yo o neng a bua le nna a tswela kwa ntle, moengele yo mongwe a bonala, a ya go mo kgatlhantsha,


text:
a mo raya a re: “Siana o ree lekau lele o re: ‘Jerusalema o tla tlala bontsi jwa batho le jwa dikgomo, o se na lobota.


text:
Mme nna ke tla nna lobota lwa molelo mo tikologong ya ona,’ go bua Morena; ‘ke tla nna kgalalelo ya ona.’


text:
“Heelang! Heelang! Tshabang mo lefatsheng la bokone,” go bua Morena; “gonne ke lo falaleditse kwa dikhutlong tse nne tsa lefatshe,” go bua Morena.


text:
Morena wa masomosomo o nthomile kwa ditšhabeng tse di lo thukhuthileng go sala kgalalelo morago; – “gonne yo o lo amang o ama thaka ya leitlho la gagwe” – o bua jaana a re:


text:
“Bonang, ke tla kgadikanya letsogo godimo ga bone, mme ba tla thopiwa ke bone ba e neng e le batlhanka ba bone; foo lo tla itse gore Morena wa masomosomo o nthomile.


text:
“Ditšhaba tse dintsi di tla ineela Morena ka letsatsi leo; ba tla nna morafe wa me, mme ke tla nna nao. Foo o tla itse gore Morena wa masomosomo o nthomile kwa go wena.


text:
Morena o tla rua Juta, e nna boswa jwa gagwe mo nageng e e boitshepo, a itlhaolela Jerusalema gape.”


text:
Jaanong a mpontsha Jošua, moperesiti yo mogolo, a eme fa pele ga moengele wa Morena, le Satane a eme ka fa letsogong le le jang la gagwe go mmaya molato.


text:
Mme moengele wa Morena a raya Satane a re: “A Morena a go kgalemele, wena Satane! Ee, Morena yo o itlhophetseng Jerusalema a a go kgalemele! Yoo a ga se motswaiso o o swatotsweng mo molelong?”


text:
mme moengele a fetola, a raya ba ba emeng fa pele ga gagwe a re: “Mo apoleng diaparo tse di maswe!” A ba a mo raya a re: “Bona, ke tlositse molato wa gago mo go wena, ke go apesa diaparo tsa moletlo.”


text:
Mme ka re: “A ba mo rwese tlhoro ya boperesiti e e phepa mo tlhogong!” Ke fa ba mo rwesa tlhoro e e phepa me tlhogong, ba mo apesa diaparo, moengele wa Morena a ntse a eme gona.


text:
“Morena wa masomosomo o bua jaana a re: ‘Fa o sepela mo ditseleng tsa me, fa o boloka thulaganyo ya me, o tla nna mookamedi mo Ntlong ya me; le gona o tla disa malapa a me, mme ke tla go naya tetlelelo ya go ka tsamaya mo go bone ba ba emeng fa.


text:
A ko o utlwe, Jošua, moperesiti yo mogolo, wena le baperesiti ka wena ba ba ntseng fa pele ga gago; gonne bone ke banna ba sesupo se se gakgamatsang; gobane bonang, ke tla tlisa Letlhogela, motlhanka wa me.


text:
Ee, bonang lentswe le ke le beileng fa pele ga Jošua; mo lentsweng le le lengwe le go na le matlho a supa; bonang, ke tla gwaya mafoko mo go lone,’ go bua Morena wa masomosomo. ‘Ke tlosa molato wa lefatshe le ka letsatsi le le lengwe fela.’


text:
Morena wa masomosomo o bua a re: ‘Ka letsatsi leo lo tla laletsanya fa tlase ga setlhare sa moweine le fa tlase ga setlhare sa feie.’ ”


text:
Jaanong moengele yo o neng a bua le nna a tla, a ntsosa jaaka motho a tsosiwa mo borokong jwa gagwe;


text:
a nthaya a re: “O bona eng?” Ka mo raya ka re: “Ke bona setlhomo sa lobone fale, ke sa gouta fela sotlhe, le sejana sa teng sa lookwane se le godimo ga sona, le dipone tse supa di le fa godimo ga sona, le ditlhaka tse supa tse di tshelang lookwane mo diponeng tse di fa godimo ga sona;


text:
gape ke bona ditlhare di le pedi tsa diolefa fa thoko ga sona, se sengwe ka fa ntlheng ya le le jang ya sejana, se sengwe ka fa go ya la molema.”


text:
Jaanong ka botsa moengele yo o buang le nna, ka mo raya ka re: “Dilo tse, di kaya eng, morena wa me?”


text:
Mme moengele yo o buang le nna, a nkaraba a re: “A ga o itse gore dilo tse, di kaya eng?” Ka re: “Nnyaya, morena wa me!”


text:
Ke fa a araba, a nthaya a re: “Lefoko le ke la Morena le le rayang Serubabele le re: ‘Ga se ka bonatla le e seng ka thata, mme ke ka Mowa wa me,’ go bua Morena wa masomosomo.


text:
‘O mang, thaba e kgolo? O tla nna leboa fela fa pele ga Serubabele; mme ene o tla baya letlapa la bofelo go ntse go tlhajwa mokgosi o o reng: Tshegofatso, tshegofatso a e nne le lone!’ ”


text:
“Diatla tsa ga Serubabele di theile motheo wa Ntlo e, diatla tsa gagwe di tla ba di e fetsa; mme lo tla itse gore Morena wa masomosomo o nthomile kwano go lona.


text:
Gonne ke mang yo o ka nyatsang letsatsi la dilo tse dipotlana, etswe matlho a supa ale a Morena a a ralalang lefatshe lotlhe a itumela, fa a bona serophiso se le mo seatleng sa ga Serubabele?”


text:
Jaanong ka mmotsa ka re: “Ditlhare tse pedi tseo tsa diolefa di kaya eng, se se ka fa ntlheng ya le le jang ya setlhomo sa lobone le se se ka fa molemeng?”


text:
Ka mmotsa gape ka re: “Dikala tse pedi tsa olefa tse di bapileng le ditlhaka tse pedi tsa gouta tse di elang lookwane di kaya eng?”


text:
Mme a nthaya a re: “O bona eng?” Ka re: “Ke bona lokwalo lo lo potokilweng lo fofa; boleele jwa lone ke mabogo a le 20, bophara ke mabogo a le some.”


text:
A ba a nthaya a re: “Ke khutso e e tswelang mo lefatsheng lotlhe; gonne mongwe le mongwe yo o utswang o tla tlosiwa mono ka fa khutsong eo, le mongwe le mongwe yo o ikanang ka maaka o tla tlosiwa jalo mono.


text:
Morena wa masomosomo o bua a re: ‘Ke a lo ntsha gore lo tsene mo ntlong ya legodu le mo ntlong ya yo o ikanang ka leina la me ka maaka, lo be lo lale mo teng ga ntlo ya gagwe, lo e nyeletse ditlhomeso mmogo le dipotana.’ ”


text:
Jaanong moengele yo o buang le nna a nkatamela, a nthaya a re: “A ko o tsholetse matlho, o bone se se tswang fale.”


text:
Nna ka re: “Ke eng?” A araba a re: “Se se tswang fale ke tsaga;” a ba a re: “Ke yona tshiamololo ya bone mo lefatsheng lotlhe.”


text:
Mme ya re sekhurumelo sa tshipi e e bokete se khurumololwa, ga bonala mosadi a ntse mo teng ga tsaga.


text:
Ke fa a re: “Ke jona boikepo;” a ba a mo latlhela gape mo teng ga tsaga, a ba a latlhela sekhurumelo sa tshipi e e bokete mo molomong wa yona.


text:
Ka ba ka tsholetsa matlho, ka bona basadi ba le babedi ba tlhaga, go le phefo mo diphukeng tsa bone; ba na le diphuka tse di tshwanang le diphuka tsa makololwane, ba tloga ka tsaga ba fofa fa gare ga lefatshe le legodimo.


text:
A nkaraba a re: “Ba rata go mo agela ntlo mo lefatsheng la Sineare; fa ba sena go e fetsa, o tla tsenngwa teng mo bonnong jwa gagwe.”


text:
Ka ba ka tsholetsa matlho, ka bona dikoloi tsa ntwa di le nne, di tswa fa gare ga dithaba di le pedi, mme dithaba ya bo e le tsa kgotlho.


text:
Koloi ya ntlha e ne e gogwa ke dipitse tse dikhunou, koloi ya bobedi e gogwa ke dipitse tse dintsho,


text:
koloi ya boraro e gogwa ke dipitse tse ditshweu, koloi ya bone e gogwa ke dipitse tse dithamaga tse di thata.


text:
Moengele a nkaraba a re: “Ke diphefo tse nne tsa legodimo tse di bololang di sena go laelwa ke Morena wa lefatshe lotlhe.”


text:
Koloi ya dipitse tse dintsho ya bololela lefatshe la bokone; tse ditshweu tsa bolola tsa di sala morago; tse dithamaga tsa bololela lefatshe la borwa.


text:
Tse di thata tsa bolola tsa batla go ralala lefatshe. Ke fa a re: “Tsamayang lo ralale lefatshe.” Tsa ba tsa ralala lefatshe.


text:
Jaanong a nthaeletsa a re: “Bona, tse di bololelang lefatshe la bokone di fitlhisa Mowa wa me mo lefatsheng la bokone.”


text:
“Amogela mo go Heletai le mo go Tobia le mo go Jetaya tse di tswang mo batshwarwing, o tsamae kajeno, o tsene mo ntlong ya ga Josia, morwa Sefanya, kwa ba gorogetseng teng, ba tswa kwa Babele;


text:
o amogele selefera le gouta, o dire serwalo sa bogosi, o se rwese Jošua mo tlhogong, e leng moperesiti yo mogolo, morwa Josatake,


text:
o mo ree o re: ‘Morena wa masomosomo o bua jaana a re: Bona, go tla monna yo leina la gagwe e leng Letlhogela, o tla tlhoga mo bonnong jwa gagwe, a aga Tempele ya Morena.


text:
Ee, ene o tla aga Tempele ya Morena, Ene o tla bona tlotlego e kgolo, a nna mo sedulong sa gagwe sa bogosi, a busa; le gona o tla nna moperesiti a le mo sedulong sa gagwe sa bogosi, mme go tla nna kutlwano ya kagiso fa gare ga bogosi le boperesiti.


text:
Mme serwalo se tla nna mo Tempeleng ya Morena gore e nne segopotso sa ga Heletai le Tobia le Jetaya le sa bopelontle jwa morwa Sefanya.’ ”


text:
Mme ba ba kwa kgakala ba tla tla, ba lo thusa go aga Tempele ya Morena, mme lo tla itse gore, Morena wa masomosomo o nthomile mo go lona. Go tla dirafala jalo, fa lo utlwa lentswe la Morena, Modimo wa lona, ka tlhokomelo.


text:
E rile ka ngwaga wa bone wa kgosi Dario, ka kgwedi ya borobongwe e e bidiwang Khiselefe, ka letsatsi la bone, Lefoko la Morena la tlela Sagaria.


text:
Ba Bethele ba ne ba romile Saresere le Regeme-Melege le banna ba gagwe go lopa bopelotlhomogi mo Moreneng,


text:
le go botsa baperesiti ba Ntlo ya Morena wa masomosomo le baporofeti go re: “A re na le go lela mo kgweding ya botlhano le go ilela jaaka re setse re dirile ka dinyaga tse dintsintsi?”


text:
“Raya morafe otlhe wa lefatshe le baperesiti o re: ‘A e rile fa lo ilela, lo hutsafala mo kgweding ya botlhano le ya bosupa ka dinyaga tse di 70, lwa bo lo ilela ka ntlha ya me?


text:
A ga se mafoko a Morena o a begileng ka baporofeti ba pele, jale fa Jerusalema a sa ntse a tletse batho, a bile a le mo kagisong mmogo le metse e e mo tikologong ya gagwe, fa naga ya borwa le e e kwa tlase e sa ntse e na le batho?


text:
“Morena wa masomosomo o buile jaana a re: ‘Atlholang ka katlholo ya tshiamo, lo direlane ka lorato le kutlwelo-botlhoko.


text:
Lo se ka lwa gatelela motlholagadi gongwe khutsana gongwe moeng gongwe mohumanegi; lo se ka lwa logelana maano a a bosula mo dipelong tsa lona.’


text:
Ba thatafaditse dipelo tsa bone jaaka taemane gore ba se ka ba utlwa molao le mafoko a Morena wa masomosomo o a ba rometseng ka Mowa wa gagwe ka baporofeti ba pele. Ke ka moo go duleng bogale jo bogolo mo go Morena wa masomosomo.


text:
Mme go dirafetse jaana: E rile fa Morena a ba bitsa, ba gana go mo utlwa; le nna e rile ba mpitsa, ka gana go ba utlwa,” go buile Morena wa masomosomo.


text:
“Mme ka ba falaletsa kwa ditšhabeng tsotlhe tse ba neng ba sa di itse jaaka ka ledimo, lefatshe la sala le fetotswe sekaka kwa morago ga bona, go se yo o tsamayang le yo o boang. Lefatshe le lentlentle ba le fetotse sekaka ka go dira jalo.”


text:
“Morena wa masomosomo o bua jaana a re: ‘Ke fufegetse Sione ka lefufa le legolo; ke mo emetse ka kgalefo e kgolo.’


text:
Morena o bua jaana a re: ‘Ke boela kwa Sione, ke tla aga mo gare ga Jerusalema, mme Jerusalema o tla bidiwa motse wa boammaaruri, thaba ya Morena wa masomosomo e bidiwa thaba e e boitshepo.’


text:
Morena wa masomosomo o bua jaana a re: ‘Banna bagolo le basadi bagolo ba tla nna gape mo dipatlelong tsa Jerusalema, mongwe le mongwe a tshotse seikokotlelo ka seatla ka ntlha ya bontsi jwa malatsi a gagwe.


text:
Le gona dipatlelo tsa motse di tla tlala basimane le basetsana ba ba tshamekang mo mekgwatheng ya ona.’


text:
“Morena wa masomosomo o bua jaana a re: ‘Fa masalela a morafe o a ka bua mo malatsing ana a re: Tseo di a pala! a le nna di ka mpalela?’ go botsa Morena wa masomosomo.


text:
Morena wa masomosomo o bua jaana a re: ‘Bonang, ke tla golola morafe wa me, ke ba ntsha mo lefatsheng la botlhabatsatsi le mo lefatsheng la bophirimatsatsi;


text:
ke ba tlisa gore ba age mo Jerusalema. Ba tla nna morafe wa me, mme nna ke tla nna Modimo wa bone ka boammaaruri le ka tshiamo.’


text:
“Morena wa masomosomo o bua jaana a re: ‘A diatla tsa lona di tie thata, ba lo utlwileng mafoko a mo melomong ya baporofeti mo malatsing ano, ke go re, mo malatsing a motheo wa ntlo ya Morena wa masomosomo o theilweng ka ona gore Tempele e tle e agiwe.


text:
Gonne pele ga malatsi ano batho ba ne ba sa bone tuelo, le tuelo ya tiro ya dikgomo e ne e se yo; le fa ba ne ba bolola gongwe ba goroga ba ne ba se na boikhutso ka ntlha ya mmaba. Gonne ke ne ke lwantshanya batho botlhe.


text:
Mme jaanong ga nkitla ke direla masalela a morafe o jaaka ke dirile mo malatsing a pele,’ go bua Morena wa masomosomo.


text:
‘Gonne ke tla tlisa kagiso: Setlhare sa moweine se tla ungwa maungo a sona; lefatshe le tla ntsha thobo ya lone, legodimo le naya monyo wa lone; mme masalela a morafe o ke tla a ruisa dilo tsotlhe tse.


text:
Pele lo ne lo le khutso mo ditšhabeng, lona Bajuta le lona Baiseraele, mme jaanong ke tla lo golola gore lo nne lesego. Se boifeng, a diatla tsa lona di tie thata!’


text:
“Gonne Morena wa masomosomo o bua jaana a re: ‘Pele ke ne ke ikaeletse go lo otla, ka borraeno ba ne ba nkgalefisitse, mme ka se ka ka busa bogale,’ go bua Morena wa masomosomo.


text:
‘Mme jaanong ke tla busa pelo, ke ikaelela go direla Jerusalema le Bajuta tse di molemo mo malatsing ano. Se boifeng!


text:
Dilo tse lo tshwanetseng go di dira ke tse: A mongwe le mongwe a bue boammaaruri e e agisang e nne mo makgotleng a lona.


text:
Lo se ka lwa logelana maano a a bosula mo dipelong tsa lona. Se rateng maikano a maaka, gonne ke tlhoile dilo tsotlhe tse,’ go bua Morena.”


text:
“Morena wa masomosomo o bua jaana a re: ‘Go itima go ja mo kgweding ya bone le mo go ya botlhano le mo go ya bosupa le mo go ya lesome go tla fetogela Bajuta tuduetso le boitumelo le meletlo e e monate. Fela ratang boammaaruri le kagiso.’


text:
baagi ba motse mongwe ba tla ya kwa go o mongwe ba re: Tlayang a re yeng go kopa bopelotlhomogi mo Moreneng le go batla Morena wa masomosomo! Le rona re a ya.


text:
Go tla tla merafe e mentsi le ditšhaba tse dikgolo go batla Morena wa masomosomo mo Jerusalema le go kopa bopelotlhomogi mo Moreneng.’


text:
“Morena wa masomosomo o bua jaana a re: ‘Mo malatsing ao banna ba le some ba dipuo tsotlhe tsa ditšhaba ba tla tshwara Mojuta, ba itshwarelela ka moja wa kobo ya gagwe ba re: Re rata go ya le lona, gonne re utlwile gore Modimo o na le lona.’ ”


text:
Taelo ya Modimo. Lefoko la Morena ka ga lefatshe la ga Haterage; le bile le raya Damaseko; gonne Morena o lebile batho le ditso tsotlhe tsa Iseraele.


text:
Ee, motse wa Tiro o ikagetse dikago tsa phemelo, wa phutha selefera jaaka lerole le gouta jaaka dithetse tsa mebila.


text:
Bonang, Morena o tla o thopa, a itaya phemelo ya ona e e mo lewatleng, mme ona ka osi o tla jewa ke molelo.


text:
Motse wa Ašekalone o tla bona jalo, o boifa; wa Gasa o tla tlalelwa thata; wa Ekerone le ona, ka tebelelo ya ona e ba swabisitse; kgosi ya Gasa e tla nyelela; Ašekalone o tla tlhoka baagi.


text:
Ke tla tlosa madi a ba a nwang mo melomong ya bone le maila a a mo menong a bone; le bone ba tla sadisediwa Modimo wa rona, ba tshwana le lotso mo Juta; le ba Ekerone ba tla tshwana le Bajebusi.


text:
Mme ke tla thibelela tikologong ya Ntlo ya me go e femela mo go ba ba fetang le ba ba boang; mme mogateledi ga a nke a tlhola a ba thopa. Gonne jaanong go lebeletse nna ka matlho a me.”


text:
Itumele thata, morwadia Sione, o duduetse, morwadia Jerusalema; bona, kgosi ya gago e e tla kwa go wena, e siame, e tletse pholoso, e pelonolo, e palame esele, e leng eselana, ngwana wa esele.


text:
“Mme ke tla thubakanya dikoloi tsa ntwa mo go Eferaime le dipitse mo Jerusalema; bora jwa ntwa bo tla robakanngwa, mme ene o tla rerela ditšhaba kagiso. Puso ya gagwe e tla simologa fa lewatleng go ya go fitlha kwa lewatleng le lengwe; e simologa fa nokeng ya Ferathe go ya go fitlha kwa dikhutlong tsa lefatshe.”


text:
“Le gona fa e le wena Sione, ke tla ntsha bagolegwi ba gago mo mosimeng o o se nang metsi ka ntlha ya madi a kgolagano ya gago.


text:
Boelang kwa kagong ya phemelo, lona batshwarwi ba lo nang le tsholofelo; le gona ke itsise kajeno gore ke tla lo busetsa gabedi tse di lo latlhegetseng.


text:
Gonne ke laetse Juta e le bora jwa me, ka tlhatlhela Eferaime mo go jona; ke tlhotlheleditse bana ba gago, Sione, gore ba lwe le bana ba gago, lefatshe la Bagerika; ke go dirile jaaka tšhaka ya mogale.”


text:
Mme Morena o tla bonala kwa godimo ga bone; motsu wa gagwe o tla tswa jaaka legadima; mme Morena Modimo o tla letsa lonaka, a tsamaya ka diphefo tsa borwa.


text:
Morena wa masomosomo o tla ba sireletsa, mme ba tla ja batshodi ba seragamajwe, ba ba gataka, ba nwa madi a bone jaaka weine, ba tlala ona jaaka megopo ya setlhabelo le jaaka dikgokgotsho tsa aletare.


text:
Mme Morena, Modimo wa bone o tla ba pholosa ka letsatsi leo, ka ba le morafe o e leng letsomane la gagwe; gonne ba phatsima jaaka ditaemane mo serwalong sa kgosi mo nageng ya gagwe.


text:
Kana kgalalelo ya bone e kgolo jang ne! Bontle jwa bone bo kana kang ne! Mabele a godisa makau, matute a moweine a godisa makgarebe.


text:
Rapelelang pula mo Moreneng mo sebakeng sa pula ya pele le ya morago; ke Morena yo o dirang dikgadima, mme pula o tla e lo nesetsa le tsotlhe tse di golang mo nageng.


text:
Gonne medimo ya mo gae e bua tsa boithamako; baitseanape ba bona maaka, ba bolela ditoro tse e seng tsa sepe; kgomotso ya bone ke phefo fela. Ke ka moo ba timetseng jaaka letsomane, ba bogisega, ka modisa a se teng.


text:
“Bogale jwa me bo tuketse badisa, ke tla betsa diphoko,” gonne Morena wa masomosomo o tla tlhokomela letsomane la gagwe, e leng Bajuta, a ba dira jaaka pitse e ntle ya gagwe mo tlhabanong.


text:
Lentswe la kgokgotsho le tla tswa mo go bone mmogo le lomapo, le bora jwa ntwa, le babusi botlhe; ba tla tswa mo go bone.


text:
Ba tla nna jaaka diganka tse di gatang dithetse tsa mebila mo tlhabanong; ba tla tlhabana, ka Morena a na nabo; bapalami ba dipitse ba tla tlhajwa ke ditlhong.


text:
“Mme ke tla tiisa Bajuta, ke thusa Bajosefa, ke ba busetsa mo gae; gonne ke tla ba tlhomogela pelo, mme ba tla nna jaaka e kete ga ke ise nke ke ba latlhe. Gonne ke nna Morena, Modimo wa bone, ke tla ba utlwa.


text:
Baeferaime ba tla nna jaaka diganka, dipelo tsa bone di tla itumela jaaka e kete ba nole weine. Bana ba bone ba tla bona jalo, ba itumela; dipelo tsa bone di tla dudueletsa Morena.


text:
Ke rata go ba bitsa ka molodi le go ba phutha, gonne ke ba rekolotse; mme ba tla ata jaaka ba ne ba atile pele.


text:
Ke ba gasitse mo merafeng, mme ba tla nkgakologelwa ba le kwa kgakala; mme ba tla phela le bana ba bone, ba boa.


text:
Ke tla ba busa kwa lefatsheng la Egepeto, ke ba phutha go tswa kwa Asiria, ke ba tlisa mo lefatsheng la Gileate le la Lebanone, mme go tla fitlhelwa le sa ba lekane.


text:
O tla feta mo lewatleng la tlalelo, a itaya dintelo mo lewatleng; madiba otlhe a noka ya Nile a tla kgala; go tla kokobediwa boikgogomoso jwa Asiria, mme molamu wa bogosi jwa Egepeto o tshwanetse go tloga.


text:
Gwetla, setlhare sa mosiperese, gonne mosetere o wele, ditlhare tse dintle di sentswe; gwetlang, ditlhare tsa eike tsa Basane, ka sekgwa sa tshutlhankga se remilwe.


text:
Utlwa! Badisa ba a gwetla, gonne mafulo a mantle a bone a sentswe. Utlwa! Ditawana di a duma, gonne sekgwa se sentle sa Joretane se sentswe.


text:
Ke tse bareki ba tsona ba di tlhabang, ba sa ipone molato; mme ba ba di rekisang ba re: ‘A Morena a bakwe, gonne ke humile!’ Badisa ba tsona ga ba di rekegele.


text:
“Gonne ga nkitla ke tlhola ke rekegela baagi ba lefatshe le,” go bua Morena. “Bonang, ke tla tsenya motho mongwe le mongwe mo seatleng sa mongwe-ka-ene le mo seatleng sa kgosi ya gagwe, mme ba tla fetola lefatshe sekaka; ga nkitla ke ba pholosa mo diatleng tsa bone.”


text:
Jaanong ka disa dinku tse di tlhajwang. Tota e ne e le dinku tse di tlhomolang pelo! Ka tsaya dithobane di le pedi, nngwe ka e bitsa “Bopelonomi”, e nngwe ka e bitsa “Kutlwano”, ka fudisa letsomane.


text:
Ka ba ka nyeletsa badisa ba le bararo mo kgweding e le nngwe; ke fa ke fela pelo ka ntlha ya bona, mme le bona ba se ka ba tlhola ba mpatla.


text:
Ka ba ka re: “Ga ke tlhole ke rata go lo disa. Se se swang a se swe! Se se nyelelang a se nyelele! Mme a tse di setseng di jane!”


text:
Ke fa ke tsaya thobane ya me ya “Bopelonomi”, ke e roba, e le go senya kgolagano ya me e ke e dirileng le merafe yotlhe.


text:
Ya senyega jalo ka letsatsi leo; mme dinku tsa letsomane tse di tlhomolang pelo, tse di neng di ntse di nkutlwa, tsa lemoga ka mokgwa o, fa e le Lefoko la Morena.


text:
Jaanong ka ba raya ka re: “Fa lo bona gore go tshwanetse, mpheng tuelo ya me; fa go se jalo, lesang!” Ke fa ba ntekanyetsa tuelo ya me, e bong diselefera di le somamararo.


text:
Foo Morena a nthaya a re: “Di latlhele mmopi wa dinkgwana tlhwatlhwa e kgolo e, e e seng ya sepe, e ba nkaileng yona.” Ka tsaya diselefera di le somamararo, ka di latlhela mmopi wa dinkgwana mo Ntlong ya Morena.


text:
Ka ba ka roba thobane ya bobedi ya me ya “Kutlwano”, e le go senya kutlwano ya bana ba motho, ya Juta le Iseraele.


text:
Gonne bona, ke tla tsosa modisa mo lefatsheng yo o sa tlholeng tse di latlhegileng, a sa batle tse di phatlaletseng, a sa alafe tse di robegileng, a sa tlamele tse di itekanetseng; mme a ja nama ya tse di nonneng, a garolaka ditlhako tsa tsona.


text:
A tatlhego wee ya modisa yo e seng wa sepe, yo o tlogelang letsomane! A tšhaka e reme letsogo la gagwe le leitlho le le jang la gagwe! A letsogo la gagwe le omelele ruri, a leitlho le le jang la gagwe le swele ruri.”


text:
Taelo ya Modimo. Lefoko la Morena ka ga Iseraele. Go buile Morena yo o phuthololang legodimo, yo o thayang motheo wa lefatshe, yo o bopang mowa wa motho mo teng ga gagwe a re:


text:
“Bonang, ke tla dira Jerusalema senwelo se se theekedisang merafe yotlhe e e mo tikologong; go lebile Juta le ene, fa Jerusalema a dikanyediwa ke ntwa.


text:
Ka letsatsi leo ke tla dira Jerusalema lentswe le le bokete thata mo merafeng yotlhe; mongwe le mongwe yo o reng, o a le kuka, o tla ikhutla ka lone mo go botlhoko. Mme ditšhaba tsotlhe tsa lefatshe di tla phuthega go mo tlhasela.”


text:
Morena a re: “Ka letsatsi leo ke tla itaya dipitse tsotlhe ka letshogo, ke betsa bapalami ba tsona ka botsenwa; mme ke tla bo ke budulogetse Bajuta matlho, mme dipitse tsotlhe tsa merafe ke tla di betsa ka bofofu.


text:
Dikgosana tsa Juta di tla bua mo pelong tsa tsona di re: ‘Baagi ba Jerusalema ke nonotsho ya rona ka Morena wa masomosomo, Modimo wa bone.’


text:
“Ka letsatsi leo ke tla dira dikgosana tsa Juta jaaka lengetana le le tshotseng molelo le le mo dikgonnye, le jaaka serumola se se tukang se se mo dingateng tsa korong; di tla nyeletsa merafe yotlhe tikologong mo ntlheng ya le le jang le mo go ya la molema; mme ba Jerusalema ba tla sala ba agile mo felong ga bone mo Jerusalema.”


text:
Mme Morena o tla thusa maobo a Juta pele, e se re gongwe tumiso ya ba ntlo ya ga Dafita le tumiso ya baagi ba Jerusalema ya gaisa ya Juta.


text:
Ka letsatsi leo Morena o tla sireletsa baagi ba Jerusalema mo ntlheng tsotlhe; yo o bokoa mo go bone ka letsatsi leo o tla nna thata jaaka Dafita, mme ba ntlo ya ga Dafita ba tla nna jaaka baengele ba ba kwa legodimong le jaaka moengele wa Morena yo o fa pele ga bone.


text:
Mme Mowa wa kutlwelo-botlhoko le wa go rapelela boitshwarelo ke tla o tshela mo go ba ntlo ya ga Dafita le mo baaging ba Jerusalema, mme ba tla nteba ke le yo ba mo tlhabileng; ba tla mo hutsafalela jaaka go hutsafalelwa loso lwa ngwana yo o esi; ba tla mo lelela ka bogalaka jaaka ngwana yo o tsetsweng pele a lelelwa.


text:
Ka letsatsi leo go tla nna selelo se segolo (sa loso) mo Jerusalema jaaka selelo sa kwa Hataterimone mo leboeng la Megito.


text:
Lefatshe le tla hutsafala, losika longwe le longwe lo tla lela ka bolone, losika lwa ba ntlo ya Dafita ka bolone, le basadi ba bone ka bobone, losika lwa ba ntlo ya Nathane ka bolone, le basadi ba bone ka bobone,


text:
losika lwa ba ntlo ya Lefi ka bolone, le basadi ba bone ka bobone, losika lwa Simei ka bolone, le basadi ba bone ka bobone,


text:
“Ka letsatsi leo motswedi o tla tswelela ba ntlo ya Dafita le baagi ba Jerusalema, o tlosa boleo le maswe.”


text:
Morena wa masomosomo a re: “Ka letsatsi leo ke tla nyeletsa maina a medimo ya diseto mo lefatsheng gore e se ka ya tlhola e gopolwa; le gona ke tla tlosa baporofeti ba maaka le mowa o o maswe mo lefatsheng.


text:
Mme e tla re fa mongwe a sa ntse a ka itira moporofeti, rraagwe le mmaagwe ba ba mo tsetseng ba mo ree ba re: ‘Ga ò na go phela, gonne ò buile maaka mo leineng la Morena.’ Mme rraagwe le mmaagwe, batsadi ba gagwe, ba tla mo phololetsa, fa a re o bolela Lefoko la Modimo.


text:
Ka letsatsi leo baporofeti ba tla tlhajwa ke ditlhong, mongwe le mongwe ka ntlha ya pono e a reng o e bonye, fa a re o bolela Lefoko la Modimo. Ga ba kitla ba apara kobo ya boporofeti e e boboa gore ba tle ba tsietse ka yona.


text:
Mme o tla re: ‘Ga ke moporofeti! Ke monna yo o lemang masimo; gonne motho o nthekile go nna lekgoba go tswa bokaung jwa me.’


text:
Mme fa a bodiwa gore mabadi ao a a mo sehubeng fa gare ga mabogo a gago, ke a eng? o tla fetola a re: ‘Ke iteilwe mo ntlong ya baratiwa ba me.’


text:
“Tšhaka, tsogela modisa wa me, le monna yo o nang le nna,” go bua Morena wa masomosomo; “itaya modisa gore dinku di phatlalale; mme ke tla busetsa letsogo la me kwa go tse dipotlana.”


text:
Morena a re: “Mo lefatsheng lotlhe karolo tse pedi tsa batho ba lone di tla nyelediwa, di e swa, mme karolo ya boraro e tla sadisiwa mo go lone.


text:
Mme ke tla tsenya karolo ya boraro mo molelong gore ba gakologe, ba itsheke jaaka go itshekisiwa selefera; ke ba tlhatlhoba jaaka gouta e tlhatlhojwa. Bao ba tla rapela leina la me, mme ke tla ba utlwa ke re: ‘Ke bone morafe wa me!’ Mme bone ba tla re: ‘Morena, Modimo wa rona!’


text:
“Bonang, letsatsi la Morena le e tla, le ba tla abelanang tse di thopilweng mo go wena, Jerusalema, ka lone, mo teng ga gago.


text:
Gonne ke tla phuthela ditšhaba tsotlhe kwa motseng wa Jerusalema gore di tlhabane le ona. Mme motse o tla thopiwa, matlo a thukhuthwa, basadi ba tlotlololwa. Bontlhanngwe jwa motse bo tla ya mo botshwarong, mme masalela a morafe ga a kitla a nyelediwa mo motseng.”


text:
Mme Morena o tla bolola, a tlhabana le ditšhaba tseo, jaaka mo letsatsing le o a tleng a lwe ka lone, mo letsatsing la ntwa.


text:
Ka letsatsi leo maoto a gagwe a tla bo a eme mo Thabeng ya Diolefa e e lebaganyeng le Jerusalema, mo ntlheng ya botlhabatsatsi; mme Thaba ya Diolefa e tla phatloga go tloga bogareng jwa yona go ya kwa botlhabatsatsi le go ya kwa bophirimatsatsi, go be go tswa mokgatsha o mogolo thata; ntlha nngwe ya thaba e tla sutela kwa bokone, ntlha e nngwe ya yona kwa borwa.


text:
Mme lo tla tshabela mo mokgatsheng wa dithaba tsa me, gonne mokgatsha wa dithaba o tla fitlha kwa Asele; lo tshaba jaaka lo kile lwa tshaba thoromo ya lefatshe mo malatsing a ga Usia, kgosi ya Juta. Foo go tla tla wena Morena, Modimo wa me, o na le baitshepi botlhe.


text:
Mme go tla nna letsatsi le le lengwe le le itsiweng ke Morena fela; ga le na motshegare, ga le na bosigo, le mo nakong ya mantsiboana go tla nna lesedi.


text:
Ka letsatsi leo metsi a a phelang a tla tswa mo Jerusalema; ntlha nngwe ya ona e elelela kwa lewatleng la botlhabatsatsi, ntlha e nngwe ya ona kwa lewatleng la bophirimatsatsi; go tla nna jalo mo selemong le mo marigeng.


text:
Mme Morena o tla nna kgosi ya lefatshe lotlhe; ka letsatsi leo Morena o tla nna a le mongwe fela, le leina la gagwe le le lengwe fela.


text:
Lefatshe lotlhe le tla fetoga leboa, go tloga kwa Geba go fitlha kwa Rimone ntlheng ya borwa ya Jerusalema. Mme motse wa Jerusalema o tla bo o okame, o le mo felong ga ona, go simolola kwa Kgorong ya Benyamene go ya felong ga Kgoro ya Kgale le go fitlha Kgorong ya Sekhutlo, le go tloga kwa Kagong ya phemelo ya ga Hananele go fitlha kwa digatelong tsa kgosi.


text:
Mme ba tla aga mo go ona, go sa tlhole go le sepe se se hutsitsweng ke Modimo; Jerusalema o tla nnwa a le mo tshireletsong.


text:
Merafe yotlhe e e bolotseng go tlhabana le Jerusalema, Morena o tla e betsa ka petso e: O tla bodisa nama ya bone ba ntse ba eme ka maoto; matlho a bone a tla bola mo dikgapeng tsa ona; diteme tsa bone di bola mo maganong a bone.


text:
Ka letsatsi leo go tla nna moferefere o mogolo mo go bone o o tswang kwa Moreneng gore botlhe ba tshwaragane diatla, ba tsogelane ka mabogo.


text:
Juta le ena o tla tlhabana kwa Jerusalema, mme go tla phuthwa khumo ya ditšhaba tsotlhe tse di mo tikologong, e bong gouta le selefera le diaparo, e le bontsi jo bogolo thata.


text:
Le gona petso ya dipitse le meboulwe le dikammele le diesele le diphedi tsotlhe tse di tla nnang teng mo mathibelelong ale e tla tshwana le petso eo.


text:
Mme masalela a ditšhaba tsotlhe tse di neng di tlile go tlhabana le Jerusalema a tla tla ka ngwaga le ngwaga go obamela kgosi, Morena wa masomosomo, le go dira moletlo wa metlaagana.


text:
Mme ba ditšhaba tsa lefatshe ba ba sa yeng kwa Jerusalema go obamela kgosi, Morena wa masomosomo, ga ba nke ba nesediwa pula.


text:
Mme fa setšhaba sa Egepeto se sa bolole go tla, foo petso e tla se wela e Morena o betsang ditšhaba ka yona tse di sa bololeng go ya go dira moletlo wa metlaagana.


text:
Ke yona kotlo ya Egepeto le kotlo ya ditšhaba tsotlhe tse di sa bololeng go ya moletlong wa metlaagana.


text:
Ka letsatsi leo go tla bo go kwadilwe mo ditshiping tse di lelang tsa dipitse go twe: “Di itshepetse Morena;” le dipitsa tse di mo Ntlong ya Morena di tla nna jaaka megopo ya ditlhabelo e e fa pele ga aletare.


text:
Mme dipitsa tse tsotlhe tse di mo Jerusalema le mo Juta di tla itshepela Morena wa masomosomo; mme botlhe ba ba tlisang ditlhabelo ba tla tla, ba tsaya dingwe tsa tsona, ba apaya ka tsona; ka letsatsi leo go tla bo go sa tlhole go le morekisi mo Ntlong ya Morena wa masomosomo.


text:
Morena a re: “Ke lo ratile, mme lona lo botsa lo re: ‘O re ratile jang?’ A ga ke re: ‘Esau e ne e le mogoloa Jakobe?’ ” go bua Morena. “Mme ke ratile Jakobe,


text:
ka tlhoa Esau, mme dithaba tsa gagwe ke di dirile sekaka; ka dira boswa jwa gagwe naga ya diphokojwe.


text:
Fa Etomo a re: ‘Re thubakantswe, mme re tla tsosa marope.’ Morena wa masomosomo o bua jaana a re: ‘A ba age, nna ke tla thuba, mme ba tla bidiwa naga ya boikepo le morafe o Morena a o galefetseng ka bosakhutleng.’


text:
“Morwa o tlotla rraagwe, motlhanka o boifa morena wa gagwe. Jaanong fa ke le Rara, tlotlo ya me e kae? Fa ke le Morena, go mpoifa go kae? Morena wa masomosomo o raya lona, baperesiti, ba lo nyatsang leina la me. Mme lo botsa lo re: ‘Re nyaditse leina la gago ka eng?’


text:
Kana lo tlisa dijo tse di itshekologileng mo aletareng ya me, mme lo botsa lo re: ‘Re go tlotlolola ka eng?’ Kana ke ka polelo ya lona e e reng: ‘Lomati lwa bojelo lwa Morena lo a nyatsega.’


text:
Gonne fa lo tlisa se se foufetseng go dira setlhabelo, a ga se molato? Le fa lo tlisa se se tlhotsang gongwe se se lwalang, a ga lo ipone molato? A ko ò se ise kwa moreneng wa gago! A ò tla mo kgatlha? Gongwe a ene o tla go itumelela? Legoka!” go bua Morena wa masomosomo.


text:
“Lekang he go kopa bopelotlhomogi mo Modimong lo re: ‘A o ko o re itshwarele!’ – Kana dilo tse di ntseng jalo di tswa mo diatleng tsa lona! – A o tla nna bopelonomi le lona?” go botsa Morena wa masomosomo.


text:
“E kete go ka bo go le mongwe mo go lona yo o tswalang dikgoro gore lo se ka lwa gotsa molelo mo aletareng ya me lefela! Ga ke kgatlhwe ke lona,” go bua Morena wa masomosomo. “Tshupelo e e tswang mo diatleng tsa lona ga e nnatefele.


text:
Gonne go tswa kwa botlhabong jwa letsatsi go fitlha kwa bophirimong jwa lone, leina la me le legolo mo ditšhabeng; mo felong gongwe le gongwe maswalo a fisediwa leina la me le tshupelo e e itshekileng; gonne leina la me le legolo mo ditšhabeng,” go bua Morena wa masomosomo.


text:
“Mme lona lo le itshepolola ka polelo ya lona e e reng: ‘Lobati lwa bojelo lwa Morena lo itshekologile le tse di tswang mo go lone ke dijo tse re di galalang.’


text:
Lo buile lwa re: ‘Kana di lapisa jang!’ Mme lo a di nyatsa,” go bua Morena wa masomosomo; “mme lo tlisa se se thukhuthilweng le se se tlhotsang le se se lwalang, lo tlisa ditlhabelo jalo. A tse di tswang mo diatleng tsa lona di ka nkgatlha?” go botsa Morena.


text:
“Go hutsitswe motsietsi yo o nang le e tonanyana e e tshwanetseng mo letsomaneng la gagwe, mme le fa a dirile maikano, o tlhabela Morena e e sa tshwanelang. Kana, ke nna kgosi e kgolo,” go bua Morena wa masomosomo, “mme leina la me le boitshega mo ditšhabeng.


text:
Fa lo sa utlwe, fa lo sa e tshware ka pelo gore lo tlotle leina la me, foo ke tla romela khutso mo go lona, ke fetola masego a lona khutso, ee, ke setse ke dirile jalo, ka lo sa e tshware ka pelo,” go bua Morena wa masomosomo.


text:
“Bonang, ke tla lo ntsha mo tirong, ke mathela moswang mo difatlhegong tsa lona, e bong moswang wa meletlo ya lona, mme ba tla lo latlhela kwa go ona.


text:
Mme lo tla itse gore ke lo rometse taolo e gore kgolagano ya me le Lefi e tlhomame,” go bua Morena wa masomosomo.


text:
“Kgolagano ya me nae e ne e le bophelo le kagiso; ka di mo naya gore a mpoife; mme o ne a mpoifa, a tshoga leina la me.


text:
Thuto ya boammaaruri e ne e le mo molomong wa gagwe; tshiamololo ga e a ka ya fitlhelwa mo puong ya gagwe; a tsamaya le nna mo kagisong le mo nneteng, a sokolola ba bantsi mo bokgopong.


text:
Gonne molomo wa moperesiti o na le go boloka kitso; thuto e batlwa mo molomong wa gagwe, ka ene e le morongwi wa Morena wa masomosomo.


text:
“Mme lona lo fapogile mo tseleng, lwa usa ba bantsi ka thuto e e seng yona; lo sentse kgolagano ya Balefi,” go bua Morena wa masomosomo.


text:
“Ke gona ka moo le nna ke lo dirileng banyatsegi ba ba kwa tlase mo morafeng otlhe; ka gonne lona ga lo tsamae mo ditseleng tsa me, mme lo ruta batho ka go gobelela.”


text:
Rona rotlhe a ga re na Rraarona a le mongwe? A ga se Modimo o le mongwe fela o o re tlhodileng? Ke ka ntlha ya eng, fa re direlana ka boikanyologo, mme re itshepolola kgolagano ya borraetsho?


text:
Juta o dirile ka boikanyologo; maila a dirilwe mo Iseraeleng le mo Jerusalema; gonne Juta o itshepolotse morafe o o boitshepo o Morena a o ratang, ka go nyala morwadia modimo o sele.


text:
Monna yo o dirang jalo a Morena a mo nyeleletse yo o bitsang le yo o arabang mo matlong a Bajakobe le yo o tlisetsang Morena wa masomosomo tshupelo!


text:
Tse lo tla di dirang la bobedi ke tse: Lo tla khurumetsa aletare ya Morena ka dikeledi le ka selelo le ka diphegelo, ka gore ga a tlhole a tlhokomela tshupelo le e seng go kgatlhwa ke tse di tswang mo diatleng tsa lona.


text:
Mme lo botsa lo re: “Ke ka ntlhaang?” Ke ka gore Morena ke mosupi fa gare ga gago le mosadi wa bošwa jwa gago, yo wena o mo tlhadileng, etswe ene e le mogatso le modumedi ka wena.


text:
Ga go na monna ope yo o ka dirang jalo, fa a sa ntse a na le mowa wa tumelo. Yo o ntseng jalo o batla eng? O batla losika lwa morafe wa Modimo. Ka moo itise mo moweng wa gago, mme o se ka wa tlhala mosadi wa bošwa jwa gago!


text:
Morena, Modimo wa Iseraele, a re: “Ke tlhoile tlhalo le motlhadi yo o kgotlelang diaparo tsa gagwe ka tshiamololo.” Ka moo Morena wa masomosomo a re: “Itiseng ka ntlha ya mowa wa tumelo ya lona, mme lo se ka lwa dira ka boikanyologo!”


text:
Lo lapisitse Morena ka mafoko a lona. Mme lo botsa lo re: “Re mo lapisitse ka eng?” Ke ka polelo ya lona e e reng: “Botlhe ba ba dirang bosula ba molemo mo matlhong a Morena, ba a mo kgatlha!” E bile lo a re: “Modimo o o sekisang o kae?”


text:
“Bonang, ke tla roma morongwi wa me gore a baakanye tsela fa pele ga me. Mme Morena yo lo mmatlang o tla tla kwa Tempeleng ya gagwe ka tshoganyetso, e bong moengele wa kgolagano yo o lo kgatlhang. Bonang, o e tla,” go bua Morena wa masomosomo.


text:
Mme ke mang yo o ka itshokelang letsatsi la go tla ga gagwe? go tla ema mang mogang a bonalang? Gonne o tshwana le molelo wa mogakolosi; o tshwana le molora wa matlhatswi.


text:
O tla nnela go gakolosa le go itshekisa selefera. O tla itshekisa bomorwa Lefi, a ba tlhapisa jaaka go tlhatswiwa gouta le selefera, gore ba isetse Morena tshupelo ka tshiamo.


text:
Foo tshupelo ya Juta le ya Jerusalema e tla natefela Morena jaaka mo malatsing a kgale le jaaka mo dinyageng tsa bogologolo.


text:
“Ke tla lo atamela ka tshekiso ke le mosupi yo o bobebe, ke betsa badiri ba mereo ya boloi le ba ba itshepololang nyalo le ba ba ikanang ka maaka, le ba ba gatelelang badiredi ba bone mo tuelong le motlholagadi le khutsana, le ba ba siamololelang moeng, ba sa mpoife,” go bua Morena wa masomosomo.


text:
Go tloga mo malatsing a borraeno lo fapogile mo melaong ya me, ga lo a ka lwa e tshegetsa. Boelang kwa go nna, foo ke tla boela kwa go lona,” go bua Morena wa masomosomo! “Mme lo botsa lo re: ‘Re na le go boa mo go eng?’


text:
A motho o ka tsietsa Modimo? Nnyaya! Mme lona lo ntse lo ntsietsa. Mme lo botsa lo re: ‘Re go tsieditse ka eng?’ Ka kabelo ya lesome le ka lekgetho.


text:
Tlisang kabelo ya lesome yotlhe kwa ntlong ya lehumo gore go nne dijo mo Ntlong ya me! A ko lo nteke ka go dira jalo, lo bone gore a ga nkitla ke lo bulela dithoba tsa legodimo, ke lo goromeletsa lesego go fitlha lo sa tlhoke sepe.” Go bua Morena wa masomosomo.


text:
“Mme ke tla thibela seji mo go lona gore se se ka sa lo senyetsa dijwalo tsa masimo; le gona setlhare sa moweine ga se kitla se tlhoka go lo ungwela,” go bua Morena wa masomosomo.


text:
“Ditšhaba tsotlhe di tla lo tumisa di re: ‘Lo letlhogonolo;’ gonne lefatshe la lona e tla nna le le kgatlhisang,” go bua Morena wa masomosomo.


text:
“Mafoko a lona a makete mo go nna,” go bua Morena. “Mme lo botsa lo re: ‘Re ne ra buisanya eng se se go kgopisitseng?’


text:
Lo buile lwa re: ‘Ke lefelafela go direla Modimo. Go re thusa eng, fa re tshegeditse ditaelo tsa ona, mme re tsamaya ka diaparo tsa khutsafalo fa pele ga Morena wa masomosomo?


text:
Ka moo rona re tumisa ba ba ikgogomosang; le gona ba ba dirang tsa boikepo ba a tswelela pele; e bile ba raela Modimo, mme ba a falola!’ ”


text:
Ke fa ba ba boifang Morena ba buisanya. Mme Morena a reetsa, a utlwa; ga kwalwa lokwalo lwa segopotso fa pele ga gagwe, lwa kwalelwa ba ba boifang Morena, ba ba tlotlang leina la gagwe.


text:
“E tla re ka letsatsi le ke le etleetsang ba nne ba me,” go bua Morena wa masomosomo; “ke tla ba rekegela jaaka monna a rekegela morwawe yo o mo direlang.


text:
Mme lo tla baa lo bona pharologanyo fa gare ga mosiami le moikepi, fa gare ga yo o direlang Modimo le yo o sa o direleng.


text:
“Gonne bonang, letsatsi le e tla le le tukang jaaka leiso, mme botlhe ba ba ikgogomosang le ba ba dirang tsa boikepo ba tla nna dirite; letsatsi le le tlang le tla ba fisa, le sa ba tlogelele modi le e seng kala,” go bua Morena wa masomosomo.


text:
“Mme lona ba lo boifang leina la me, letsatsi la tshiamo le tla lo tlhabela, le na le kalafo mo diphukeng tsa lone, mme lo tla bolola, lo tlolaka jaaka dinamane tse di tswang mo sakeng.


text:
Lo tla gataka baikepi, gonne ba tla nna molora ka fa tlase ga dipato tsa dinao tsa lona ka letsatsi le ke le etleetsang,” go bua Morena wa masomosomo.


text:
“Gakologelwang molao wa ga Moše, motlhanka wa me, o ke o mo laetseng kwa Horebe go nna wa Baiseraele botlhe, e leng ditaolo le ditaelo.


text:
“Bonang, ke tla lo romela moporofeti Elia, go ise go tle letsatsi la Morena le legolo, le le boitshegang.


text:
Ene o tla busetsa dipelo tsa borra-bana kwa baneng le dipelo tsa bana kwa go borraabone, e se re gongwe ka tla, ka itaya lefatshe ka khutso.” mafoko a dikwalo tsa kgolagano e kgologolo a felela fa. MAFOKO A DIKWALO TSA KGOLAGANO E KGOLOGOLO A FELELA FA.


text:
E rile morago ga go hudusediwa kwa Babilone, Jegonya a tsala Salathiele; Salathiele a tsala Serubabele;


text:
Jalo he ditshika tsotlhe, go simolola ka Aborahame go tla go fitlha mo go Dafita, ke ditshika di le 14; le go tswa mo go Dafita go tla go fitlha mo sebakeng sa go hudusediwa kwa Babilone ke ditshika di le 14; le go tswa mo sebakeng sa go hudusediwa kwa Babilone go tla go fitlha mo go Keresete ke ditshika di le 14.


text:
Go tsalwa ga Jesu Keresete go ne go le jaana: E rile Maria mmaagwe a sena go beelelwa ke Josefa, ba ise ba kopane, a bonwa a le moimana ka Mowa o o Boitshepo.


text:
Josefa, lekau la gagwe, ka a siame, mme a sa rate go mo tlhabisa ditlhong, a ikaelela go mo tlhanogela mo sephiring.


text:
Ya re a ntse a akanya jalo, moengele wa Morena a bonala fa go ene ka toro a re: “Josefa, morwa Dafita, se boife go tsaya Maria go nna mosadi wa gago; gonne boimana jwa gagwe bo tswa mo Moweng o o Boitshepo.


text:
O tla belega mosimane, mme wena o bitse leina la gagwe Jesu; gonne ke ene yo o tla gololang batho ba gagwe mo dibeng tsa bone.”


text:
“Bonang, lekgarebe le tla ima, le belega mosimane; mme ba tla bitsa leina la gagwe Imanuele.” Ka phetolo ke go re: “Modimo o na le rona.”


text:
Ya re Josefa a tsoga mo borokong, a dira ka fa moengele wa Morena a mo laetseng ka teng, a tsaya mosadi wa gagwe;


text:
mme a se ka a kopana nae ga tsamaya a belega ngwana wa ntlha wa gagwe wa mosimane; a ba a bitsa leina la gagwe Jesu.


text:
E rile Jesu a sena go tsalelwa kwa Betleheme wa Jutea mo malatsing a kgosi Herote, batlhalefi bangwe ba tswa kwa botlhabatsatsi, ba fitlha mo Jerusalema ba re:


text:
“Kgosi ya Bajuta e e tsetsweng e fa kae? Gonne re bonye naledi ya yona, re le kwa botlhabatsatsi, mme re tsile go mo obamela.”


text:
A ba a phutha baperesiti ba bagolo botlhe le Baitsedikwalo ba morafe, a tlhotlhomisa mo go bone gore Keresete o tla tsalelwa kae.


text:
“ ‘Wena Betleheme wa lefatshe la Juta; ga o mmotlana ka gope mo magosaneng a Juta; gonne mo go wena go tla tswa molaodi yo o tla disang morafe wa me wa Iseraele.’ ”


text:
Ke fa Herote a biletsa batlhalefi fa thoko, a ba botsa thata ka ga sebaka se naledi e bonetseng ka sona,


text:
a ba a ba romela kwa Betleheme a re: “Yaang lo tlhotlhomise sentle ka ga ngwana; mme e re lo sena go mmona, lo tle go mpolelela, gore le nna ke ye go mo obamela.”


text:
Ya re ba sena go utlwa kgosi, ba tsamaya; ba akofa ba bona naledi e ba e bonyeng kwa botlhabatsatsi, ya ba etelela pele, ya ba ya fitlha ya ema e okame felo fa ngwana a leng teng.


text:
Ba feta ba tsena mo ntlong, ba bona ngwana, a na le Maria, mmaagwe. Jaanong ba wela fa fatshe, ba mo obamela, ba be ba phutholola matlotlo a bone, ba mo ntshetsa dineo, e bong gouta le maswalo le mera.


text:
Mme ya re ka ba laetswe ke Modimo ka toro gore ba se ka ba boela kwa go Herote, ba boela kwa lefatsheng la ga bone ka tsela e sele.


text:
E rile ba sena go tloga, moengele wa Morena a bonala fa go Josefa ka toro, a mo raya a re: “Nanoga o tsee ngwana le mmaagwe, o tshabele kwa Egepeto, o be o nne teng go tsamaya ke go itsise; gonne Herote o ikemiseditse go batla ngwana gore a mmolae.”


text:
a nna teng ga tsamaya Herote a swa, gore go dirafale se se builweng ke Morena ka moporofeti a re: “Ke biditse morwaake kwa Egepeto.”


text:
E rile jaanong Herote a lemoga gore batlhalefi ba mo forile, a gakala thata, a ba a romela batlhanka go bolaya basimanyana botlhe kwa Betleheme le mo tikologong yotlhe ya teng, go simolola ka ba dinyaga tse pedi le bomonnaa-bone, ka fa sebakeng se o se tlhotlhomisitseng mo batlhalefing.


text:
“Lentswe le ne la utlwala kwa Rama, selelo le khutsafalo e kgolo; Ragele a lelela bana ba gagwe, mme a gana go gomodiwa, gonne ga ba tlhole ba le teng.”


text:
Jaanong ya re Herote a sena go swa, moengele wa Morena a bonala fa go Josefa kwa Egepeto ka toro a re:


text:
“Tsoga o tsee ngwana le mmaagwe, o boele kwa lefatsheng la Iseraele; gonne ba ba neng ba batla go bolaya ngwana ba sule.”


text:
Ya re a utlwa gore Aregelao o busa kwa Jutea mo boemong jwa ga Herote rraagwe, a boifa go ya teng; mme ya re a sena go laelwa ke Modimo ka toro, a fetela kwa lefatsheng la Galelea,


text:
a ba a fitlha a aga mo motseng o o bidiwang Nasaretha; ka go dira jalo ga dirafala se se builweng ke baporofeti ba re: “O tla bidiwa Monasaretha.”


text:
Yoo ke ene yo moporofeti Jesaya o buileng ka ga gagwe a re: “Lentswe la mongwe yo o kuang mo sekakeng la re: ‘Baakanyang tsela ya Morena, siamisang mebila ya gagwe!’ ”


text:
Johane yoo, seaparo sa gagwe e ne e le sa boboa jwa kammele, a itlamile letheka ka moitlamo wa letlalo; dijo tsa gagwe e ne e le tsie le dinotshe tsa naga.


text:
Ya re a bona bontsi jwa Bafarisai le Basadukai ba tla kolobetsong, a ba raya a re: “Lotsalo lwa dinoga ke lona! Lo kaetswe ke mang gore lo falole bogaleng jo bo tlang?


text:
Lo se ka lwa ithaya lwa re: ‘Re na le Aborahame, ke ene rraetsho.’ Gonne ke lo raya ke re: Modimo o nonofile go ka tsosetsa Aborahame bana ka majwe a.


text:
Selepe se setse se beilwe fa meding ya ditlhare; mme setlhare sengwe le sengwe se se sa ungweng leungo le le siameng, se tla rengwa, se be se latlhelwa mo molelong.


text:
Nna ke lo kolobeletsa tlhabologo ka metsi; mme yo o tlang morago ga me o nonofile bogolo go nna, yo ke sa tshwanelang go mo tsholela ditlhako; ene o tla lo kolobetsa ka Mowa o o Boitshepo le ka molelo;


text:
o tshwere seoloso ka letsogo, mme o tla feela seboana sa gagwe gotlhe; o tla phuthela mabele a gagwe mo sefaleng, mme moko a o tshuba ka molelo o o sa kakeng wa tingwa.”


text:
Mme Johane a re o a gana, a mo raya a re: “Ke nna ke tshwanetseng go kolobediwa ke wena, mme a o tla go nna?”


text:
Jesu a mo araba a re: “Letlelela go nne jalo; gonne go re tshwanetse jalo gore re dirafatse tshiamo yotlhe.” Ke fa a dumela.


text:
Ya re Jesu a sena go kolobediwa, a tswa mo metsing ka bonako. Foo magodimo a mmulegela, a bona Mowa wa Modimo o fologa jaaka lephoi, o tla mo go ene.


text:
Mme lentswe la utlwala, le tswa kwa magodimong le re: “Yoo ke Morwaake yo o rategang, yo ke mo itumelelang.”


text:
Ene a fetola a re: “Go kwadilwe ga twe: ‘Motho ga a nke a phela ka senkgwe fela; o phela ka lefoko lengwe le lengwe le le tswang mo molomong wa Modimo.’ ”


text:
a mo raya a re: “Fa ò le Morwa Modimo, itatlhele kwa tlase; gonne go kwadilwe ga twe: “ ‘O tla laela baengele ba gagwe ka ga gago; ba tla go kuka ka diatla, e se re gongwe dinao tsa gago tsa kgopiwa ke lentswe.’ ”


text:
Gape, Diabolo a mo isa kwa thabeng e e goletseng kwa godimo thata, a mmontsha magosi otlhe a lefatshe le bontle jwa ona,


text:
Jesu a mo fetola a re: “Ntlogela, Satane! Gonne go kwadilwe ga twe: ‘O tshwanetse go obamela Morena, Modimo wa gago le go direla ene a le esi fela.’ ”


text:
A huduga kwa Nasaretha, a ya go nna kwa Kaperenaume yo o fa letsheng mo nageng ya Sebulone le Nafetale,


text:
“Lefatshe la Sebulone le lefatshe la Nafetale, ntlheng ya letsha, moseja wa Joretane, Galelea wa Baditšhaba,


text:
morafe o o ntseng mo lefifing o bonye lesedi le legolo; ba ba dutseng mo lefatsheng la loso le mo moriting wa loso, lesedi le ba tlhabetse.”


text:
Ya re a tsamaya fa letsheng la Galelea, a bona bana ba motho ba le babedi, e bong Simone yo o bidiwang Petoro le Andrea morwa-rraagwe, ba digela letloa mo letsheng; gonne e ne e le batshwari ba ditlhapi.


text:
Ya re a fetela pele go tswa foo, a bona bana ba motho ba bangwe ba le babedi, e bong Jakobo, morwa Sebeteo, le Johane monnawe, ba na le Sebeteo rraabo mo mokorong, ba baakanya matloa a bone; a ba bitsa.


text:
Jaanong Jesu a tsamaya le Galelea yotlhe, a ntse a ruta mo disenagogeng tsa bone a rera Efangele ya puso, a fodisa malwetse otlhe le makoa otlhe mo bathong.


text:
Tumo ya gagwe ya tswela kwa Siria yotlhe. Batho ba isa go ene botlhe ba ba lwalang, ba ba tshwerweng ke malwetse a mefutafuta le matlhoko, le ba ba tsenyweng ke medemone, le ba ba karalalang, le ba ba suleng mefama, a ba fodisa.


text:
Bontsintsi jwa mo latela, bo tswa kwa Galelea le Dekapoli le Jerusalema le Jutea le kwa moseja ga Joretane.


text:
E rile a bona bontsintsi, a tlhatlogela kwa thabeng; ya re a sena go nna fa fatshe, barutwa ba gagwe ba tla go ene.


text:
“Lo sego, fa batho ba lo kgoba, ba lo bogisa, ba bua bosula jotlhe ka ga lona ka maaka, ka ntlha ya me.


text:
Itumeleng lo ipele; gonne tuelo ya lona e kgolo kwa magodimong. Gonne ba bogisitse baporofeti jalo, ba ba neng ba le teng pele ga lona.


text:
“Lona lo letswai la lefatshe. Fa letswai le tswapogile, le tla lokwa ka eng? Ga le tlhole le na le tiro epe, fa e se go latlhelwa kwa ntle le go gatakwa ke batho.


text:
Le gona ga go ke go tshujwa lobone, lwa bewa ka fa tlase ga kgamelo. Lo bewa mo setlhomong; foo lo tla bonegela botlhe ba ba mo ntlong.


text:
A lesedi la lona le bonegele batho jalo gore ba bone ditiro tsa lona tse di siameng, ba tle ba galaletse Rraalona yo o kwa magodimong.


text:
“Lo se ka lwa gopola gore ke tsile go dirolola molao gongwe baporofeti; ga ke a tla go dirolola, ke tsile go dirafatsa.


text:
Gonne, ammaaruri ke lo raya ke re: Fa tsotlhe di ise di dirafale pele, ga go ka ke ga feta tlhakanyana epe, le fa e le letshwaonyana lepe la molao, go tsamaya go fete legodimo le lefatshe.


text:
Ka moo, le fa e le mang yo o tla dirololang nngwe ya ditaolo tse dipotlana tse le go ruta batho jalo, o tla bidiwa yo mmotlana mo pusong ya magodimo. Mme yo o tla di dirisang le go di ruta, ene o tla bidiwa yo mogolo mo pusong ya magodimo.


text:
Gonne ke lo raya ke re: Fa tshiamo ya lona e sa gaise ya Baitsedikwalo le ya Bafarisai, ga lo ka ke lwa tsena mo pusong ya magodimo ka gope.


text:
“Lo utlwile gore go reilwe ba bogologolo ga twe: ‘O se ka wa bolaya; mme le fa e le mang yo o bolayang o tla atlholelwa petso.’


text:
Mme nna ke lo raya ke re: Mongwe le mongwe yo o galefelang mokaulengwe wa gagwe fela, o tla atlholelwa petso; yo o rayang mokaulengwe wa gagwe a re: ‘Selo ke wena!’ o tla tshwanelwa ke katlholo ya lekgotla le legolo; yo o reng: ‘Lesilo ke wena!’ o tla tshwanelwa ke go latlhelwa kwa moleteng wa molelo.


text:
Fa jaanong ò isa neo ya gago fa aletareng, mme ò gakologelwa teng gore mokaulengwe wa gago o ngongorega ka wena,


text:
foo tlogela neo ya gago teng fa pele ga aletare, ò ye o agisanye le mokaulengwe wa gago pele, e be gona ò ka tlang wa isa neo ya gago.


text:
“Akofa ò utlwane le moganetsi wa gago, o sa ntse o na nae mo tseleng, e se re gongwe moganetsi a go neela moatlhodi, mme moatlhodi a go neela motlhanka, mme wa latlhelwa mo ntlong ya kgolegelo.


text:
Mme nna ke lo raya ke re: Mongwe le mongwe yo o lebang mosadi ka go mo eletsa, o setse a dirile boaka nae mo pelong ya gagwe.


text:
Fa leitlho la gago le le jang le go kgopisa, ò le gonye, ò le latlhe; gonne go molemo mo go wena, fa nngwe ya ditokololo tsa gago e ka senyega, gore go se latlhelwe mmele otlhe wa gago mo moleteng wa molelo.


text:
Fa letsogo la gago le le jang le go kgopisa, ò le kgaole, ò le latlhe; gonne go molemo mo go wena, fa nngwe ya ditokololo tsa gago e ka senyega, gore go se latlhelwe mmele otlhe wa gago mo moleteng wa molelo.


text:
Mme nna ke lo raya ke re: Mongwe le mongwe yo o tlhalang mosadi wa gagwe, e se ka ntlha ya boaka, o mo dira seaka; mme yo o nyalang yo o tlhadilweng, o dira boaka.


text:
“Gape, lo utlwile gore go reilwe ba bogologolo ga twe: ‘O se ka wa ikana ka maaka, mme o tshegeletse Morena maikano a gago.’


text:
Mme nna ke lo raya ke re: Se ikaneng ka gope, le fa e le ka legodimo, ka e le sedulo sa Modimo sa bogosi,


text:
le fa e le ka lefatshe, ka e le sebeo sa ona sa dinao, le fa e le ka Jerusalema, ka e le motse wa kgosi e kgolo.


text:
Mme a lefoko la lona la ‘Ee’ e nne ‘Ee’, la ‘Nnyaa’ e nne ‘Nnyaa’; mme se se fetang tseo se tswa mo go yo-o-bosula.


text:
Mme nna ke lo raya ke re: Se ganetsanyeng le yo o lo direlang bosula; mme fa mongwe a go faphola lesameng le le jang, mo neele le la molema.


text:
Mme nna ke lo raya ke re: Ratang baba ba lona, lo tshegofatseng ba ba lo hutsang; ba ba lo tlhoileng lo ba direleng molemo, lo rapelele ba ba lo kgobotlang, ba lo bogisa,


text:
gore lo nne bana ba ga Rraeno yo o kwa magodimong; gonne o tlhabisetsa ba ba bosula le ba ba molemo letsatsi la gagwe, o nesetsa basiami le basiamolodi pula.


text:
Fa lo dumedisa bakaulengwe ba lona fela, lo gaisa ba bangwe ka eng? Baheitane a ga ba dire jalo le bone?


text:
“Itiseng gore lo se dire tshiamo ya lona fa pele ga batho gore lo bonwe ke bone; go seng jalo ga lo na tuelo mo go Rraeno yo o kwa magodimong.


text:
“Ka moo he, e re fa o dira tsa bopelotlhomogi, o se ka wa letsa lonaka fa pele ga gago, jaaka baitimokanyi ba tle ba dire mo disenagogeng le mo mebileng gore ba tlotlwe ke batho. Ammaaruri ke lo raya ke re: Tuelo ya bone ba setse ba e amogetse.


text:
Mme wena, e re fa ò ntsha dikatso, a letsogo la gago la molema le se ka la itse se se dirwang ke le le jang,


text:
gore dikatso tsa gago di nne mo bosaitsiweng; mme Rraago yo o bonang mo go fitlhegileng o tla go duela.


text:
“Gape fa lo rapela, lo se ka lwa nna jaaka baitimokanyi; gonne ba rata go rapela ba eme mo disenagogeng le fa makopanelong a mebila gore ba ipontshe batho. Ammaaruri ke lo raya ke re: Tuelo ya bone ba setse ba e amogetse.


text:
Mme wena, e re fa o rapela, o tsene mo ntlwaneng ya gago e e kwa teng; mme e re ò sena go tswala mojako, ò rapele Rraago yo o mo sephiring; mme Rraago yo o bonang mo go fitlhegileng o tla go duela.


text:
“Fa lo rapela, lo se ka lwa boaboela jaaka baheitane; gonne ba gopola gore ba tla utlwiwa ka ntlha ya bontsi jwa mafoko a bone.


text:
O se re gogele mo thaelong, mme ò re golole mo bosuleng. Gonne bogosi ke jwa gago, le thata, le kgalalelo, ka bosenabokhutlo! Amen.’


text:
Mme fa lo sa itshwarele batho ditlolo tsa bone, Rraeno le ene ga a kitla a lo itshwarela ditlolo tsa lona.


text:
“Gape fa lo itima dijo, lo se ka lwa tlhonya jaaka baitimokanyi; gonne ba itshenya difatlhego gore ba ipontshe batho, fa ba itima dijo. Ammaaruri ke lo raya ke re: Tuelo ya bone ba setse ba e amogetse.


text:
gore batho ba tle ba se ka ba bona gore ò itima dijo; mme ò bonwe fela ke Rraago yo o mo sephiring; mme Rraago yo o bonang mo go fitlhegileng o tla go duela.


text:
“Se iphutheleng mahumo mo lefatsheng, kwa go senyang motoutwana le marale teng, le kwa magodu a phunyang, a utswa teng.


text:
Iphutheleng mahumo kwa legodimong, kwa motoutwana o sa senyeng teng, le fa e le marale, le kwa magodu a sa phunyeng go utswa teng.


text:
“Leitlho ke lobone lwa mmele; ka moo, fa leitlho la gago le siame, mmele otlhe wa gago o tla sedifala.


text:
Mme fa leitlho la gago le le bosula, mmele otlhe wa gago o tla fifala. Fa jaanong lesedi le le mo go wena e le lefifi, kana lefifi le tla bo le le legolo jang!


text:
“Ga go ope yo o ka direlang barena ba le babedi; gonne o tla tlhoa yo mongwe, mme a rate yo mongwe; gongwe o tla ngaparela yo mongwe, mme a nyatse yo mongwe. Ga lo ka ke lwa direla Modimo le Mamone.


text:
“Ke ka ntlha ya moo ke lo rayang ke re: Se tshwenyegeleng bophelo jwa lona gore lo tla ja eng, lo tla nwa eng, le fa e le mmele gore lo tla apara eng? Bophelo a ga bo gaise dijo, le mmele a ga o gaise diaparo?


text:
Lebang dinonyane tsa leapi; ga di jwale, e bile ga di robe, le fa e le go phuthela mo difaleng; mme Rraalona wa legodimo o a di otla. Lona a ga lo di gaise segolo?


text:
“Lo tlhofaelelelang diaparo? Elang dithunya tsa naga tlhoko ka fa di golang ka teng; ga di dire, ga di otlhe;


text:
mme ke lo raya ke re: Le fa e le Salomo mo kgalalelong yotlhe ya gagwe o ne a sa kgaba jaaka sengwe sa tseo.


text:
Fa Modimo o apesa jalo bojang jwa naga, jo bo leng teng kajeno, mme ka moso bo latlhelwa mo leisong, a ga o kitla o lo apesa bogolo lona ba tumelo e potlana?


text:
Gonne tsotlhe tseo di batlwa ke baheitane; kana Rraeno wa legodimo o itse gore tsotlhe tseo lo tshela ka tsona.


text:
Ka moo he, se tshwenyegeleng letsatsi la ka moso; gonne letsatsi la ka moso le tla itshwenyegela ka losi. Letsatsi le lekanywe ke tshwenyego ya lone.


text:
gonne katlholo e lo ka atlholang ka yona, lo tla atlholwa ka yona, le selekanyo se lo ka lekanyang ka sona, lo tla lekanyediwa ka sona.


text:
O lebelang phatsana e e mo leitlhong la morwa-rraago, mme o sa lemoge kota e e mo leitlhong la gago?


text:
Gape o ka raya morwa-rraago jang wa re: ‘Nte ke ntshe phatsana mo leitlhong la gago,’ etswe ò sa bone kota e e mo leitlhong la gago?


text:
Moitimokanyi ke wena! Ntsha kota mo leitlhong la gago pele; ke gona ò tla bonang sentle go ntsha phatsana mo leitlhong la morwa-rraago.


text:
“Lo se ka lwa naya dintšwa se se itshepileng; le gona lo se ka lwa latlhela ditalama tsa lona fa pele ga dikolobe, e se re gongwe tsa di gataka ka ditlhako tsa tsona, tsa ba tsa retologa, tsa lo gagoganya.


text:
Gonne mongwe le mongwe yo o kopang, o a amogela; le yo o batlang, o a bona; le yo o konyakonyang, o tla bulelwa.


text:
Jaanong, fa lona, ba lo leng bosula, lo itse go naya bana ba lona dineo tse di molemo, bogolo jang Rraalona yo o kwa magodimong o tla naya ba ba mo kopang tse di siameng!


text:
“Jaanong tsotlhe tse lo ratang batho ba di lo direla, lo ba direle tsona; gonne molao o a re jalo le baporofeti.


text:
“Tsenang ka kgoro e e pitlaganyeng; gonne kgoro e atlhame, le tsela e kgolo e e yang kwa tatlhegong, mme ba ba tsenang ka yona ba bantsi.


text:
“Itiseng mo baporofeting ba e seng bone, ba ba tlang go lona, ba apere diaparo tsa dinku, mme mo teng e le diphiri tse di garolang.


text:
Lo tla ba itse ka maungo a bone. A go a tle go fulwe leungo la moweine mo mitlweng, gongwe difeie mo mesitlwaneng?


text:
Ka moo, setlhare sengwe le sengwe se se siameng se ungwa maungo a a monate; mme setlhare se se sa siamang se ungwa maungo a a botlhoko.


text:
Setlhare se se siameng ga se ka ke sa ungwa maungo a a botlhoko, le setlhare se se sa siamang ga se ka ke sa ungwa maungo a a monate.


text:
Setlhare sengwe le sengwe se se sa ungweng leungo le le monate se a rengwa, se latlhelwe mo molelong.


text:
“Ga se mongwe le mongwe yo o nthayang a re: ‘Morena, Morena!’ yo o tla tsenang mo pusong ya magodimo; go tla tsena fela yo o dirang thato ya ga Rre yo o kwa magodimong.


text:
Ba bantsi ba tla nthaya ka letsatsi leo ba re: ‘Morena, Morena, a ga re a ka ra rera Lefoko la Modimo ka leina la gago, ra ba ra leleka medemone ka leina la gago, ra ba ra dira ditiro tse dikgolo ka leina la gago?’


text:
“Jaanong mongwe le mongwe yo o utlwang mafoko ao a me, a ba a a dirisa, o tla tshwana le monna yo o tlhoko, yo o agileng ntlo ya gagwe mo lefikeng;


text:
mme pula ya fologa, le merwalela ya tla, le diphefo tsa foka, tsa itaya ntlo eo; mme ya se ka ya wa; gonne e ne e theilwe mo lefikeng.


text:
“Mme mongwe le mongwe yo o utlwang mafoko ao a me, mme a sa a dirise, o tla tshwana le monna yo o lesilo, yo o agileng ntlo ya gagwe mo mošaweng;


text:
mme pula ya fologa, le merwalela ya tla, le diphefo tsa foka, tsa itaya ntlo eo, ya ba ya wa; mme go wa ga yona ga nna gogolo.”


text:
Jaanong ya re Jesu a sena go fetsa mafoko ao, batho ba welwa ke letshogo le legolo ka ntlha ya thuto ya gagwe;


text:
Jesu a ba a mo raya a re: “O itise gore o se ka wa bolelela ope; mme yaa o ipontshe moperesiti, o be o ise neo e Moše o e laetseng, go nna tshupo mo go bone.”


text:
“Morena, motlhanka wa me o letse fa fatshe mo ntlong, o sule mhama, o bile o tlhabegile mo go botlhoko.”


text:
Molaodi a araba a re: “Morena, ga go a ntshwanela gore o tsene fa tlase ga ditlhomeso tsa me; bua lefoko fela, mme motlhanka wa me o tla fola;


text:
gonne le nna ke motho yo o mo taolong, mme ke na le batlhabani fa tlase ga me; e a re fa ke raya yo ke re: ‘Tsamaya!’ a tsamae; le yo mongwe ke re: ‘Tlaa!’ a tle; le motlhanka wa me ke re: ‘Dira se!’ a se dire.”


text:
Ya re Jesu a utlwa, a gakgamala, a raya ba ba mo setseng morago a re. “Ammaaruri ke lo raya ke re: Ga ke ise nke ke bone tumelo e e kana le fa e le mo Iseraele.


text:
Ke bile ke lo raya ke re: Ba bantsi ba tla tswa kwa botlhabatsatsi le kwa bophirimatsatsi, ba nna fa tafoleng le Aborahame le Isaka le Jakobe mo pusong ya magodimo;


text:
mme bana ba puso ba tla kgaramelediwa kwa lefifing le le kwa ntle; teng go tla nna selelo le phuranyo ya meno.”


text:
Jesu a ba a raya molaodi a re: “Tsamaya; a go go dirafalele ka fa o dumetseng ka teng.” Mme motlhanka wa gagwe a fola ka yona nako eo.


text:
Ya re go le maitsiboa, ba tsisa go ene ba le bantsi ba ba tsenyweng ke medemone; a kgarameletsa mewa kwa ntle ka lefoko, a fodisa botlhe ba ba lwalang,


text:
gore go dirafale se se builweng ke Jesaya moporofeti a re: “Ene o ithwesitse makoa a rona, a rwala malwetse a rona.”


text:
Foo ga tla moitsedikwalo, a mo raya a re: “Moruti, ke tla go sala morago gongwe le gongwe kwa o ka yang teng.”


text:
Jesu a mo fetola a re: “Diphokojwe di na le mesima le dinonyane tsa leapi di na le dintlhaga, mme Morwa-Motho ene ga a na fa a ka latsang tlhogo teng.”


text:
Jaanong ga tsoga ledimo le legolo mo letsheng, mo mokoro o bileng wa khurumediwa ke makhubu, mme ene a bo a robetse.


text:
A ba raya a re: “Lo boifelang, ba tumelonyana ke lona?” Ke fa a tsoga, a kgalemela diphefo le letsha, ga ba ga nna tidimalo e kgolo.


text:
E rile a fitlha kwa moseja mo lefatsheng la Bagatara, batho ba le babedi ba kgatlhana nae, ba ba tsenyweng ke mewa e e bosula, ba tswa kwa diphupung, ba le bogale thata, mo go neng go se ope yo o ka fetang ka tsela eo.


text:
Ba goa ba re: “Re na le kopano efe le wena, Morwa Modimo? A o tsile kwano go re tlhokofatsa e ise e nne nako?”


text:
Mewa e e bosula ya mo rapela ya re: “Fa o re kgarameletsa ntle, re romele kwa motlhapeng wa dikolobe.”


text:
A e raya a re: “Yaang teng!” Foo ya tswa, ya tsena mo dikolobeng; motlhape otlhe wa ba wa itigela ka maokoriba mo letsheng, wa swela mo metsing.


text:
Jaanong badisa ba tshaba, ba ya kwa motseng, ba bolela tsotlhe, le tsona tsa ba ba neng ba tsenywe ke mewa e e bosula.


text:
Foo batho botlhe ba motse ba tswa ba ya go kopana le Jesu. Ya re ba mmona, ba mo rapela gore a tloge mo nageng ya bone.


text:
Foo ba tsisa go ene mongwe yo o suleng mhama, a letse mo bolaong. Ya re Jesu a bona tumelo ya bone, a raya yo o suleng mhama a re: “Namatshega, ngwanaka; dibe tsa gago o di itshwaretswe.”


text:
Ya re Jesu a lemoga megopolo ya bone, a ba raya a re: “Lo gopolelang tse di bosula mo dipelong tsa lona?


text:
Se se botlhofo ke sefe, a ke go re: ‘Dibe tsa gago o di itshwaretswe,’ gongwe go re: ‘Tsoga o tsamae’?


text:
Mme lo tla lemoga gore Morwa-Motho o na le thata mo lefatsheng go itshwarela dibe!” Ke fa a raya yo o suleng mhama a re: “Tsoga o tsee bolao jwa gago, o be o ye kwa ntlong ya gago!”


text:
E rile Jesu a tswa foo, mme a fetela pele, a bona motho yo o bidiwang Matheo, a dutse mo ntlong ya kgethelo; a mo raya a re: “Ntshala morago!” Yoo a nanoga, a mo sala morago.


text:
Ya re Jesu a ntse fa dijong mo ntlong, bakgethisi le baleofi ba le bantsi ba tla, ba nna nae fa dijong le barutwa ba gagwe.


text:
Ya re Bafarisai ba bona, ba raya barutwa ba gagwe ba re: “Moruti wa lona o jelang le bakgethisi le baleofi?”


text:
Ya re a utlwa jalo, a ba raya a re: “Ngaka ga e batlwe ke ba ba itekanetseng, e batlwa ke ba ba lwalang.


text:
Jaanong tsamayang, lo ithute gore ke go reng, fa go twe: ‘Ke batla kutlwelo-botlhoko, e seng setlhabelo;’ gonne ke tsile go biletsa baleofi tlhabologong, e seng basiami.”


text:
Ya baa gona barutwa ba ga Johane ba tlang go ene ba re: “Ke go reng, fa rona le Bafarisai re itima dijo gantsi, mme barutwa ba gago ba sa di itime?”


text:
Jesu a ba araba a re: “A baetsana ba ka lela, monyadi a sa ntse a na nabo? Mme malatsi a tla tla, a monyadi a tla tlosiwang mo go bone ka ona; ke gona ba tla itimang dijo.


text:
“Ga go ope yo o ka bitiang seaparo se se onetseng ka sebata se sešwa; gonne sebata sa sona se tla gagola seaparo, mme legago le oketsege.


text:
E bile ga go ke go tshelwa weine e ntšhwa mo makukeng a a onetseng. Fa go ka dirwa jalo, makuka a ka phanyega, weine ya tshologa, le makuka a senyega. Mme go a tle go tshelwe weine e ntšhwa mo makukeng a mašwa, mme di bolokege mmogo.”


text:
Ya re a sa ntse a bua tseo nabo, mookamedi mongwe wa senagoge a tla, a mo obamela a re: “Morwadiake ke gona o swang; mme a o ko o tle, o mmee letsogo, mme o tla rula.”


text:
Jaanong mosadi yo o sa leng a nna le tshologo ya madi dinyaga di le 12, a tla fa morago ga gagwe, a ama kola ya kobo ya gagwe;


text:
Jesu a retologa, a mmona, a mo raya a re: “Namatshega, morwadiaka; tumelo ya gago e go thusitse.” Mme mosadi a fola e sa le ka nako eo.


text:
Ya re Jesu a tsena mo ntlong ya mookamedi, mme a bona baletsi ba ditlhaka, le bontsi bo tsositse modumo,


text:
E rile Jesu a tloga foo, difofu tse pedi tsa mo sala morago, tsa goa tsa re: “Re utlwele botlhoko, Morwa Dafita!”


text:
Ya re a sena go tsena mo ntlong, difofu tsa tla fa go ene. Jesu a ba raya a re: “A lo dumela gore ke nonofile go dira jalo?” Tsa mo raya tsa re: “Ee, Morena.”


text:
Ya re modemone o sena go kgaramelediwa ntle, semumu sa bua; mme batho ba gakgamala ba re: “Ga go ise go ke go bonwe se se ntseng jalo mo Iseraele.”


text:
Jaanong Jesu a tlhatlologanya metse le metsana yotlhe, a ntse a ruta mo disenagogeng tsa bone, a rera Efangele ya puso, a fodisa malwetse otlhe le makoa otlhe.


text:
Ya re a bona bontsi jwa batho, a ba tlhomogela pelo; gonne ba ne ba bogisegile, ba lapile jaaka dinku tse di se nang modisa.


text:
Jaanong a ipiletsa barutwa ba gagwe ba ba 12, a ba naya thata mo meweng e e itshekologileng go e kgarameletsa ntle, le go fodisa malwetse le makoa otlhe.


text:
Maina a baapostolo ba ba 12 ke a: Wa ntlha ke Simone yo o bidiwang Petoro, le Andrea morwa-rraagwe; le Jakobo wa ga Sebeteo, le Johane morwa-rraagwe;


text:
le Filipo le Baretolomeo; le Thomase le Matheo, mokgethisi; le Jakobo wa ga Alefeo le Lebeo yo o bidiwang Thateo;


text:
Bone ba ba 12 ba, Jesu o ne a ba roma, a ba laela a re: “Lo se ka lwa tsaya ditsela tse di yang baheitaneng, le e seng go tsena mo motseng ope wa Basamaria;


text:
Fodisang balwetse, tsosang baswi, phepafatsang balepero, kgarameletsang medemone ntle. Lo amogetse fela, nayang fela!


text:
le fa e le kgwatlha ya leeto, le fa e le dikobo tse pedi, le fa e le ditlhako, le fa e le tsamma; gonne modiri o tshwanetse go newa dijo.


text:
“Fa lo tsena mo motseng gongwe motsaneng, le fa e ka nna ofe, lo tlhotlhomise gore yo o tshwanetseng mo go ona ke mang. Lo nne teng go tsamae lo be lo tswe teng.


text:
Fa e le ntlo e e tshwanetseng, a kagiso ya lona e tle mo go yona; mme fa e le e e sa tshwanelang, a kagiso ya lona e boele mo go lona.


text:
Le fa e le mang yo o sa lo tsholeng, le e seng go reetsa mafoko a lona, tswaang mo ntlong eo gongwe mo motseng oo, lo be lo itlhotlhore lorole mo dinaong.


text:
Ammaaruri ke lo raya ke re: E tla re ka letsatsi la katlholo petso ya motse oo e nne bogale go feta ya lefatshe la Sotoma le Gomora.


text:
“Bonang, ke lo roma jaaka dinku mo gare ga diphiri; ka moo he, nnang botlhale jaaka dinoga, lo be lo nne ba nnete jaaka maeba.


text:
Itiseng mo bathong! Gonne ba tla lo neela mo makgotleng a magolo, ba lo seola mo disenagogeng tsa bone.


text:
Lo tla isiwa fa pele ga balaodi le dikgosi ka ntlha ya me, go nna tshupo mo go bone le mo baheitaneng.


text:
E re fa ba lo isa mo tshekong, lo se ka lwa tshwenyega lwa re: ‘Re tla bua jang’ gongwe ‘re tla bua eng’; gonne ka nako eo lo tla newa se lo tla se buang;


text:
“Motho o tla neela morwa-rraagwe mo losong, le rra-motho ngwana wa gagwe; le bana ba tla tsogela batsadi ba bone, ba ba bolaisa batho.


text:
Lo tla tlhoiwa ke botlhe ka ntlha ya leina la me; mme yo o itshokelang bokhutlong, ene o tla pholosiwa.


text:
Mme a e re fa ba lo bogisa mo motseng ono, lo tshabele kwa go o mongwe; gonne ammaaruri ke lo raya ke re: Morwa-Motho o tla tla, lo ise lo fetse metse ya Iseraele.


text:
Go lekanye gore morutwa a nne jaaka moruti wa gagwe, le gore motlhanka a nne jaaka morena wa gagwe. Fa mong wa ntlo a biditswe Beelsebule, kana ba ntlo ya gagwe ba tla bidiwa jalo bogolo jang ne!


text:
“Ka moo he, se ba boifeng; gonne ga go sepe se se bipilweng, se se se kitlang se senolwa, le fa e le se se fitlhegileng, se se se kitlang se itsiwe.


text:
Se ke se lo bolelelang mo lefifing, lo se bue mo leseding; le se lo se sebelwang, lo se utlwatse lo le mo godimo ga matlo.


text:
Le gona, lo se ka lwa boifa ba ba bolayang mmele, mme ba sa nonofa go bolaya mowa; mme bogolo lo boife ene yo o nonofileng go senya mowa le mmele mo moleteng wa molelo.


text:
A dirobele tse pedi ga di rekisiwe ka halfsent? Mme ga go sepe sa tsona se se welang fa fatshe kwa ntle ga go rata ga Rraeno.


text:
“Jaanong mongwe le mongwe yo o tla impolelang fa pele ga batho, le nna ke tla mo ipolela fa pele ga Rre yo o kwa magodimong.


text:
Mme yo o tla intatolang fa pele ga batho, le nna ke tla mo itatola fa pele ga Rre yo o kwa magodimong.


text:
“Yo o ratang rraagwe gongwe mmaagwe bogolo go nna, ga a ntshwanela; le yo o ratang morwawe gongwe morwadie bogolo go nna, ga a ntshwanela.


text:
Yo o bolokang bophelo jwa gagwe o tla latlhegelwa ke jona; mme yo o latlhegelwang ke bophelo jwa gagwe ka ntlha ya me, o tla bo bona.


text:
Yo o tsholang moporofeti, ka e le moporofeti, o tla bona tuelo ya moporofeti; le yo o tsholang mosiami, ka e le mosiami, o tla bona tuelo ya mosiami.


text:
Le yo o nosang mongwe wa ba babotlana ba metsi a a tsididi ka sego fela, ka e le ene morutwa, ammaaruri ke lo raya ke re: Ga a kitla a latlhegelwa ke tuelo ya gagwe ka gope.”


text:
E rile Jesu a sena go swetsa go laya barutwa ba gagwe ba ba 12, a tloga teng, a ya go ruta batho le go rera mo metseng ya bone.


text:
E rile Johane a le mo ntlong ya kgolegelo, mme a utlwela ditiro tsa ga Keresete, a roma barutwa ba gagwe ba le babedi,


text:
Difofu di a bona, batlhotsi ba a tsamaya, balepero ba a phepafadiwa, disusu di a utlwa, baswi ba a tsosiwa, bahumanegi ba rerelwa Efangele.


text:
Ya re bone ba tsamaya, Jesu a simolola go bua le batho ka ga Johane a re: “Lo ne lo tswela kwa sekakeng go bona eng? A e ne e le lotlhaka lo lo tshikinngwang ke phefo?


text:
Gape, lo ne lo tswela go bona eng? A e ne e le motho yo o apereng tse di boleta? Kana ba ba apereng tse di boleta ba mo matlong a dikgosi.


text:
Gape, lo ne lo tswela eng? A e ne e le go bona moporofeti? Ee, ke lo raya ke re: Yo e bile o mogolo go moporofeti.


text:
Gonne ke ene go kwadilweng ka ga gagwe ga twe: ‘Bona, ke roma morongwa wa me fa pele ga gago, yo o tla go baakanyetsang tsela.’


text:
Ammaaruri ke lo raya ke re: Mo go ba ba tsetsweng ke basadi ga go a tsoga ope yo o fetang Johane Mokolobetsi; mme yo mmotlana mo pusong ya magodimo o a mo feta.


text:
Go tloga mo malatsing a ga Johane Mokolobetsi go fitlha jaanong, puso ya magodimo e tlhaselwa ka thata, mme batlhasedi ba a e thopa.


text:
“Batho ba gompieno ke tla ba tshwantsha le eng? Ba tshwana le bana ba ba ntseng mo dipatlelong, ba tlhaeletsa balekane ba bone ba re:


text:
‘Re lo leleditse ditlhaka, mme ga lo a ka lwa bina; ra tlhaba difela tsa bohutsana, mme ga lo a ka lwa lela!’


text:
Go tsile Morwa-Motho, a ja, a nwa; mme ba re: ‘Bonang motho yo e leng sejabele le monwi wa weine, tsala ya bakgethisi le baleofi!’ Mme botlhale bo atlholetswe ke bana ba jona.”


text:
Jaanong a simolola go kgoba metse e bontsi jwa dikgakgamatso tsa gagwe di dirilweng mo go yona, ka e se ka ya tlhabologa, a re:


text:
“A tatlhego ya gago wee, Gorasine! A tatlhego ya gago wee, Betsaita! Gonne fa ditiro tsa nonofo tse di dirilweng mo go lona, di ka bo di dirilwe mo Tiro le Sitone, ba ka bo ba sa bolo go ikwatlhaya, ba apere kgetse, ba ntse mo moloreng.


text:
Mme ke lo raya ke re: E tla re ka letsatsi la katlholo petso ya lona e nne bogale go feta ya Tiro le Sitone.


text:
Le wena Kaperenaume yo o godiseditsweng kwa legodimong, o tla digelwa kwa felong ga baswi. Gonne fa ditiro tsa nonofo tse di dirilweng mo go wena, di ka bo di dirilwe kwa Sotoma, o ka bo a sa ntse a eme le kajeno.


text:
Mme ke lo raya ke re: E tla re ka letsatsi la katlholo petso ya gago e nne bogale go feta ya lefatshe la Sotoma.”


text:
Ka nako eo Jesu a bua a re: “Ke a go boka, Rara, Morena wa legodimo le lefatshe, ka ò fitlhetse ba ba botlhale le ba ba tlhaloganyang dilo tse, mme ò di senoletse ba ba sa rutegang.


text:
“Tsotlhe ke di neilwe ke Rre; ga go ope yo o itseng Morwa, fa e se Rara; le gona ga go ope yo o itseng Rara, fa e se Morwa, le yo Morwa o ratang go mo mo senolela.


text:
Ipeleseng jokwe ya me, lo ithute mo go nna; gonne ke bonolo le boikokobetso mo pelong, mme lo tla bonela mewa ya lona tapologo.


text:
E rile ka nako eo Jesu a ralala masimo e le ka Sabata; barutwa ba gagwe ba bo ba tshwerwe ke tlala, ba simolola go kgetla diako le go ja.


text:
Ya re Bafarisai ba bona, ba mo raya ba re: “Bona, barutwa ba gago ba dira se se sa letlelelwang go dirwa ka Sabata.”


text:
A ba fetola a re: “A ga lo a buisa se Dafita o kileng a se dira, jale fa a tshwerwe ke tlala, ene le ba ba nang nae,


text:
ka fa o neng a tsena mo ntlong ya Modimo ka teng, a ja dinkgwe tsa tshupo tse a sa letlelelwang go di ja, le fa e le ba ba neng ba na nae, fa e se baperesiti fela?


text:
Kampo a ga lo ise lo buise mo molaong gore baperesiti ba tle ba itshepolole Sabata mo Tempeleng ka Sabata, mme ba se ke ba nne molato?


text:
Fa lo ka bo lo tlhalogantse gore ke go reng, fa go twe: ‘Ke batla kutlwelo-botlhoko, e seng setlhabelo,’ lo ka bo lo sa sekise ba ba se nang molato.


text:
Ga bo go le motho teng yo o nang le seatla se se omeletseng. Ba mmotsa ba re: “A go letleletswe go fodisa ka Sabata?” Ba re jalo gore ba tle ba mmee molato.


text:
A ba fetola a re: “Motho e ka nna mang mo go lona yo o nang le nku e le nngwe fela yo e ka reng e wetse mo mokoleng ka Sabata, a se ka a e tshwara, a e ntsha?


text:
Mme kana motho o gaisa nku thata jang ne! Ke ka moo go letleletsweng go dira se se molemo ka Sabata.”


text:
Ya baa gona o rayang motho yoo a re: “Otlolola seatla!” A se otlolola; sa boa sa fola sentle, sa nna jaaka se sengwe.


text:
“Bonang Motlhanka wa me yo ke mo itlhaoletseng; moratwi wa me, yo pelo ya me e natefelwang ke ene. Ke tla baya Mowa wa me mo go ene, mme o tla bolelela merafe tshiamo.


text:
Lotlhaka lo lo phitsegileng ga a kitla a lo roba, le mogala wa lobone o o takatakang ga a kitla a o tima, go ya a be a neele tshiamo phenyo.


text:
Jaanong ga tlisiwa go ene mongwe yo o tsenyweng ke modemone, e le sefofu le semumu; mme a mo fodisa, mo semumu se bileng sa bua, sa ba sa bona.


text:
E rile Bafarisai ba utlwa, ba re: “Yo ga a lelekele medemone ntle ka sepe fa e se ka Beelsebule, molaodi wa medemone.”


text:
Jaanong ya re ka a itse megopolo ya bone, a ba raya a re: “Bogosi bongwe le bongwe jo bo ikgaogantseng bo a senyega, le motse mongwe le mongwe, gongwe ntlo e e ikgaogantseng ga e ka ke ya ema.


text:
Fa Satane a kgarameletsa Satane kwa ntle, o tla bo a ikgaogantse; jaanong bogosi jwa gagwe bo ka ema jang?


text:
Jaanong fa ke kgarameletsa medemone kwa ntle ka Beelsebule, bomorwaa-lona bone ba e kgarameletsa ntle ka mang? Ke ka ntlha ya moo ba tla nnang baatlhodi ba lona.


text:
Mme fa ke kgarameletsa medemone kwa ntle ka Mowa wa Modimo, foo puso ya Modimo e tla bo e tlile go lona.


text:
“Motho o ka tsena jang mo ntlong ya monna wa senatla, a thopa dithoto tsa gagwe, fa a sa golega senatla pele? Mme fa a sena go mo golega, ke gona o ka thopang tsa ntlo ya gagwe.


text:
Ke ka moo ke lo rayang ke re: Sebe sengwe le sengwe le kgalo, batho ba ka di itshwarelwa; mme kgalo e e kgalang Mowa, yona ga e kitla e itshwarelwa.


text:
Le fa e le mang yo o tla buang lefoko le le nyefolang Morwa-Motho, o ka itshwarelwa; mme yo o tla buang le le nyefolang Mowa o o Boitshepo, ga a kitla a itshwarelwa mo metlheng eno le e seng mo go e e tlang.


text:
“Dirang gore setlhare se siame, foo le leungo la sona le tla siama; gongwe dirang gore setlhare e nne se se sa siamang, foo le leungo la sona e tla nna le le sa siamang; gonne setlhare se itsiwe ka leungo.


text:
Lotsalo lwa dinoga ke lona! Lo ka bua jang tse di molemo lo le bosula? Gonne molomo o bua tse di tletseng mo pelong.


text:
Motho yo o molemo o ntsha tse di molemo mo lohumong lo lo molemo; mme motho yo o bosula o ntsha tse di bosula mo lohumong lo lo bosula.


text:
“Ke lo raya ke re: Lefoko lengwe le lengwe la boithamako le batho ba tla le buang, ba tla ikarabela ka ga lone mo letsatsing la katlholo.


text:
Ke fa bangwe ba Baitsedikwalo le Bafarisai ba mo raya ba re: “Moruti, re rata go bona sesupo mo go wena.”


text:
A ba fetola a re: “Morafe o o bosula wa boaka o batla sesupo; ga o kitla o newa sesupo sepe, fa e se sesupo sa ga Jona moporofeti;


text:
gonne Morwa-Motho o tla nna mo teng ga lefatshe malatsi a mararo le masigo a mararo jaaka Jona a kile a nna mo mpeng ya leruarua malatsi a mararo le masigo a mararo.


text:
Banna ba Ninife ba tla ema ka letsatsi la katlholo, ba na le batho ba kajeno, ba ba bona molato; gonne bone ba ne ba ikwatlhaya ka ntlha ya thero ya ga Jona; mme itseng gore yo o fetang Jona o fano.


text:
Kgosi ya sesadi ya kwa borwa e tla nanoga ka letsatsi la katlholo, e na le batho ba kajeno, e ba bona molato; gonne yona e ne ya tswa kwa bokhutlong jwa lefatshe, ya tla go utlwa botlhale jwa ga Salomo; mme itseng gore yo o fetang Salomo o fano.


text:
“Mowa o o itshekologileng, e a re fa o dule mo mothong, o ralale mafelo a a se nang metsi, o batle tapologo, mme o se ke o e bone.


text:
Jaanong o re: ‘Ke tla boela kwa ntlong ya me e ke duleng mo go yona.’ E re o tla, o fitlhele e se na ope, e feetswe, e kgabisitswe.


text:
Foo o ye, o itseele mewa e sele e e supang, e e bosula go o feta, e be e tsene, e age teng; mme morago motho yoo a nne bosula go feta pele. Le batho ba ba bosula ba, ba tla dirafalelwa ke tse di ntseng jalo.”


text:
Gonne mongwe le mongwe yo o dirang go rata ga Rre yo o kwa magodimong, ke ene nnake le kgaitsadiake le mmê.”


text:
Jaanong ga phuthegela masomo a magolo a batho kwa go ene, mo o bileng a tsena mo mokorong, a nna teng; batho botlhe ba bo ba eme fa losing.


text:
Tse dingwe tsa wela mo lekgwaraneng fa go se nang mmu o montsi teng; tsa akofa tsa tlhaba, ka di se na mmu o o boteng.


text:
Tse dingwe tsa wela mo mmung o o siameng, tsa ungwa, tse dingwe ga 100, tse dingwe ga 60, tse dingwe ga 30.


text:
A araba a re: “Ke ka gonne lona lo neilwe go itse masaitsiweng a puso ya magodimo; bone ga ba a go newa.


text:
Gonne yo o nang le sengwe o tla newa, mme o tla nna le letlotlo; mme yo o se nang sepe, le se o nang naso o tla se amogwa.


text:
Ke ka moo ke buang nabo ka ditshwantsho; gonne le fa ba bona, ga ba bone; le fa ba utlwa, ga ba utlwe, le e seng go tlhaloganya.


text:
Polelelopele ya ga Jesaya e a ba dirafalela e e reng: “ ‘Go utlwa lo tla utlwa, mme ga lo na go tlhaloganya; le go leba le tla leba, mme ga lo na go bona;


text:
gonne dipelo tsa morafe oo di thatafetse, ba kabetse ditsebe, ba buduladitse matlho, e se re gongwe ba lemoga ka matlho, ba utlwa ka ditsebe, ba tlhaloganya ka dipelo, mme ba sokologa, ka ba fodisa.’


text:
Gonne ka nnete ke lo raya ke re: Baporofeti le basiami ba le bantsi ba ne ba eletsa go bona tse lo di bonang, mme ba se ka ba di bona, le go utlwa tse lo di utlwang, mme ba se ka ba di utlwa.


text:
E a re fa motho a utlwa Lefoko la puso, a sa le tlhaloganye, go tle yo-o-bosula, a phamole se se jwetsweng mo pelong ya gagwe; ke ene wa peo e e jwetsweng mo tseleng.


text:
Wa peo e e jwetsweng mo lekgwaraneng ke ene yo o utlwang Lefoko, a be a akofe a le tshole ka boitumelo.


text:
Mme ga a na modi ka kwa teng, ke wa sebakanyana fela; e re fa go tsoga patiko gongwe pogiso ka ntlha ya Lefoko, a akofe a kgopege.


text:
Wa peo e e jwetsweng mo mitlweng ke ene yo o utlwang Lefoko; mme tshwenyego ya metlha eno le tsietso ya khumo di hupetse Lefoko, le be le tlhoke leungo.


text:
Wa peo e e jwetsweng mo mmung o o siameng ke ene yo o utlwang Lefoko, a be a le tlhaloganye. Ke ene yo o ungwang, peo e nngwe e ungwe ga lekgolo, e nngwe ga 60, e nngwe ga 30.”


text:
A ba ruta ka setshwantsho se sengwe a re: “Puso ya magodimo e tshwana le motho yo o kileng a jwala peo e e siameng mo tshimong ya gagwe.


text:
Jaanong batlhanka ba mong wa ntlo ba tla, ba mo raya ba re: ‘Morena, a ga o a jwala peo e e siameng mo tshimong ya gago? Mme jaanong mhoka o tswa kae?’


text:
A ba raya a re: ‘Ke mmaba yo o dirileng jalo.’ Batlhanka ba mo raya ba re: ‘Fa go le jalo, a o rata gore re ye go o putuka?’


text:
Lesang, go gole mmogo go ya thobong; e tla re ka nako ya thobo ke ree barobi ke re: Phuthang mhoka pele, lo o bofe dingata go o fisa; mabele ona lo a phuthele kwa difaleng tsa me.’ ”


text:
A ba bolelela ka setshwantsho se sengwe a re: “Puso ya magodimo e tshwana le tlhaka ya peo ya mmasetete e motho a e tsereng, a e jwala mo tshimong ya gagwe,


text:
e e leng potlana mo dipeong tsotlhe; mme e re e sena go gola, e nne kgolo go feta merogo, e nne setlhare, mo dinonyane tsa leapi di a beng di tle, di age dintlhaga mo dikaleng tsa sona.”


text:
A boa a ba bolelela setshwantsho se sengwe gape a re: “Puso ya magodimo e tshwana le matlhabego a mosadi o a tsereng, a a tsenya mo bupeng jwa dielo di le tharo, jwa ba jwa bela jotlhe.”


text:
Tsotlhe tseo Jesu a di bua le batho ka ditshwantsho; ga a ka a bua sepe nabo, fa e se ka ditshwantsho,


text:
gore go dirafale se se builweng ke moporofeti a re: “Ke tla tumolola molomo wa me ka ditshwantsho; ke tla bolela dilo tse di sa leng di fitlhwa go tswa tlholegong ya lefatshe.”


text:
Jaanong Jesu a tlogela batho, a tsena mo ntlong. Barutwa ba gagwe ba ya go ene ba re: “Re phuthololele setshwantsho sa mhoka wa tshimo.”


text:
Morwa-Motho o tla roma baengele ba gagwe, ba tla phutha mo pusong ya gagwe botlhe ba ba kgopisang le ba ba dirang boikepo.


text:
Foo basiami ba tla phatsima jaaka letsatsi mo pusong ya ga Rraabo. Yo o nang le ditsebe go utlwa a a utlwe!


text:
“Gape, puso ya magodimo e tshwana le lohumo lo lo fitlhilweng mo tshimong lo motho o neng a lo bona, a ba a lo loba; mme ka go lo itumelela a ya a rekisa tsotlhe tse a nang natso, a reka tshimo eo.


text:
Ya re a sena go bona perela nngwe e e tlhwatlhwa e kgolo, a ya a rekisa tsotlhe tse a nang natso, a e reka.


text:
“Gape, puso ya magodimo e tshwana le letloa le le digetsweng mo lewatleng, la gogoretsa mefuta yotlhe ya ditlhapi.


text:
Ya re le sena go tlala, ba le gogela kwa losing lwa lewatle; mme ba nna, ba tlhophela tse di siameng mo megopong, tse di sa jeweng ba di latlha.


text:
Go tla nna jalo mo bokhutlong jwa lefatshe; baengele ba tla tswa, ba tlhaola ba ba bosula mo go ba ba siameng.


text:
A ba raya a re: “Ka moo moitsedikwalo mongwe le mongwe yo o rutilweng tsa puso ya magodimo o tshwana le mong wa ntlo yo o ntshang tse dintšhwa le tse dikgologolo mo lohumong lwa gagwe.”


text:
E rile a fitlha kwa motseng wa ga gabo, a ba ruta mo senagogeng sa bone, mo ba bileng ba gakgamala ba re: “Yo, o tsere kae botlhale jo le dinonofo tse?


text:
A ga se ene morwa mmetli? Mmaagwe a ga a bidiwe Maria le bomonnawe Jakobo le Josefa le Simone le Juta?


text:
Mme ba kgopisega ka ga gagwe. Mme Jesu a ba raya a re: “Moporofeti ga a ke a tlhoka tlotlo gope fa e se mo lefatsheng la ga gabo le mo ntlong ya ga gabo.”


text:
a ba a raya batlhanka ba gagwe a re: “Yo, ke Johane Mokolobetsi; o tsogile mo baswing, ke ka moo dinonofo di itshupang mo go ene.”


text:
Herote a re jalo, gonne o ne a tshwere Johane, a mo golega, a mo tsenya mo ntlong ya kgolegelo ka ntlha ya ga Herodia, mosadi wa ga Filipo morwa-rraagwe.


text:
E rile ka letsatsi la botsalo jwa ga Herote, morwadia Herodia a bina fa pele ga bone, a kgatlha Herote.


text:
Mme ya re a sena go tlhotlhelediwa ke mmaagwe, a re: “Nnaya fano tlhogo ya ga Johane Mokolobetsi ka mogopo.”


text:
Jaanong kgosi ya hutsafala; mme ka ntlha ya maikano le ka ntlha ya ba ba ntseng nayo fa dijong ya laela gore a e newe.


text:
E rile a utlwa, a tloga teng ka mokoro, a ya a le nosi felong gongwe kwa sekakeng; mme ya re batho ba utlwa, ba mo latela ka dinao, ba tswa mo metseng.


text:
Ya re a tswa teng, a bona lesomo le legolo la batho, a ba tlhomogela pelo, a ba a fodisa balwetse ba bone.


text:
Ya re go le maitsiboa, barutwa ba gagwe ba ya go ene ba re: “Felo fa ke sekaka, mme lobaka lo setse lo fetile; naya batho tsela gore ba ye metsaneng, ba ithekele dijo.”


text:
Ya re a sena go laela batho go nna mo bojannye, a tsaya dinkgwe tse tlhano le ditlhapi tse pedi, a lelala kwa legodimong, a leboga, a nathoganya dinkgwe, a di neela barutwa, mme barutwa ba di abela batho.


text:
Jaanong a akofa a kgola barutwa gore ba palame mokoro, ba mo etelele pele ba ye kwa moseja, ene a sa ntse a phatlalatsa batho.


text:
E rile a sena go naya batho tsela, a tlhatlogela kwa thabeng a le esi go rapela; ya re go le maitsiboa, a bo a le teng a le esi.


text:
Mme mokoro wa bo o setse o le mo gare ga letsha, o tshwenngwa ke makhubu; gonne ba ne ba tlhabaganye le phefo.


text:
Ya re barutwa ba mmona a tsamaya mo godimo ga letsha, ba tshoga ba re: “Ke sedimo!” ba be ba kua ka ntlha ya poifo.


text:
Mme ya re a bona phefo e e thata, a boifa, mme ka a simolola go nwela, a goa a re: “Morena, nkinola!”


text:
Jesu a akofa a ntsha letsogo, a mo tshwara, a mo raya a re: “Wena yo o tumelo e potlana, o ne o belaelelang?”


text:
Ya re banna ba felo foo ba mo lemoga, ba romela mo tikologong eo yotlhe; ke fa batho ba tsisa ba ba lwalang go ene,


text:
“Ke go reng, fa barutwa ba gago ba tlhokomologa ngwao ya bagolo? Ka gonne ga ba tlhape diatla, fa ba ja.”


text:
Gonne Modimo o rile: ‘Tlotla rraago le mmaago.’ Gape wa re: ‘Yo o hutsang rraagwe gongwe mmaagwe, o na le go swa.’


text:
Mme lona lo a re: ‘Fa motho a raya rraagwe gongwe mmaagwe a re: Se nka bong ke go thusa ka sona, se abetswe Modimo,’


text:
ga go batlege gore a tlotle rraagwe gongwe mmaagwe ka gope. Lo dirolotse Lefoko la Modimo ka ntlha ya ngwao ya lona.


text:
Se se tsenang ka legano ga se sona se se itshekololang motho; mme se se tswang ka molomo ke sona se se itshekololang motho.”


text:
Ke fa barutwa ba tla go ene, ba mo raya ba re: “A o itse gore e rile Bafarisai ba utlwa lefoko leo, ba kgopega?”


text:
A araba a re: “Setlhatshana sengwe le sengwe se Rre wa legodimo o sa se tlhomang, se tla kumolwa ka medi.


text:
Ba leseng; ke difofu tse di gogang difofu. Mme fa sefofu se goga sefofu, di tla wela mmogo mo kgatamping.”


text:
A ga lo lemoge gore tsotlhe tse di tsenang ka legano di fetela mo mpeng, di be di ye go latlhelwa kwa ntle?


text:
gonne mo pelong go tswa dikakanyo tse di bosula, e bong dipolao le tsa boikanyologo jwa banyalani le tsa boaka le tsa bogodu le ditshupo tsa maaka le dikgalo.


text:
Ke tsona tse di itshekololang motho. Mme go ja ka diatla tse di sa tlhapiwang ga go itshekolole motho.”


text:
Mme teng ga tla mosadi wa Mokanana wa naga eo, a goa a re: “Nkutlwela botlhoko, Morena, Morwa Dafita! Morwadiake o tshwenngwa thata ke modemone.”


