# verses

text:
Ke fa Hirame a bolola kwa Tiro, a ya go sekaseka metse e Salomo o e mo fileng, fela a se ka a e itumelela.


text:
A feta a re: “Morwa-rra, metse eo e o e mphileng ke metse e e ntseng jang?” Ke ka moo e bidiwang lefatshe la Kabule go fitlha letsatsing leno.


text:
Kgang ke e ya banna ba mokuio ba kgosi Salomo o neng a ba kuile go aga Ntlo ya Morena le ntlo ya gagwe le kago ya phemelo ya Milo le lobota lwa Jerusalema le motse wa Hasore le Megito le Gesere.


text:
Ka sebaka sele go ne ga bolola Farao, kgosi ya Egepeto a thopa motse wa Gesere, a o fisa ka molelo, a bolaya Bakanana ba ba neng ba agile mo motseng oo, a o abela morwadie mosadi wa ga Salomo, e le neo ya nyalo.


text:
le metse yotlhe ya dipolokelo tsa mabele e Salomo o neng a na nayo, le metse ya dikoloi tsa ntwa le metse ya bapalami ba dipitse le tse Salomo o neng a eletsa go di aga mo Jerusalema le kwa Lebanone le mo lefatsheng lotlhe la puso ya gagwe.


text:
Batho botlhe ba masalela a Baamori le Bahethe le Baferesi le Bahewi le Bajebusi, ba e seng ba Baiseraele,


text:
bana ba bone ba ba sa ntseng ba le mo lefatsheng sehularong sa bone, ba Baiseraele ba paletsweng ke go ba fedisa ka polao e e laetsweng ke Modimo, ke bone ba Salomo o neng a ba bolotsa go ya ditirong tsa mekuio. Ba sa ntse jalo le kajeno.


text:
Mme Salomo ga a ka a dira ope lekgoba mo Baiseraeleng; gonne bone e ne e le batlhabani le badiredi ba gagwe le dikgosana le ditlhogo tsa mephato le balaodi ba dikoloi tsa ntwa le ba bapalami ba dipitse.


text:
Baokamedi ba bagolo ba ba beilweng ke Salomo ba ba okamelang tiro ba ne ba le 550; bone ba ne ba laola batho ba ba dirang tiro.


text:
E rile e le gona morwadia Farao o tlogang kwa motseng wa ga Dafita, a hudugela kwa ntlong e Salomo o e mo agetseng, ya ba gona Salomo a agang kago ya phemelo ya Milo.


text:
Salomo o ne a tlisa ditlhabelo tsa phiso le tsa tebogo gararo ka ngwaga mo aletareng e o e agetseng Morena, e bile a tshuba maswalo mo aletareng e e neng e le fa pele ga Morena, a sena go fetsa Ntlo ya Modimo.


text:
Le gona kgosi Salomo o ne a dira dikepe kwa Esione-Gebere yo o bapileng le Elothe fa losing lwa Lewatle la Motlhaka mo lefatsheng la Baetomo.


text:
Mme Hirame a roma batlhanka ba gagwe ka dikepe tseo, e le banna ba dikepe ba ba itseng lewatle, mmogo le batlhanka ba ga Salomo.


text:
E rile kgosigadi ya Šeba e utlwela tumedi ya ga Salomo le ya go tuma ka leina la Morena, ya tla go mo leka ka dipotso tse di thata.


text:
Ya tla kwa Jerusalema e na le lekoko le legolo thata le dikammele tse di belesitseng makga le gouta e ntsi thata le majwana a a tlhokegang, ya tla kwa go Salomo, ya mmotsa dilo tsotlhe tse di neng di le mo pelong ya yona.


text:
Salomo a e ranolela dipotso tsotlhe tsa yona, go se na sepe se se fitlhegetseng kgosi, se e paletsweng ke go se e tlhalosetsa.


text:
le dijo tsa lobati lwa gagwe le manno a batlhanka ba gagwe le go itshola ga badiredi ba gagwe le diaparo tsa bone le bathokedi ba gagwe le ditlhabelo tsa phiso tsa gagwe tse o neng a di dira kwa Ntlong ya Morena, ya felelwa ke kakanyo,


text:
ya raya kgosi ya re: “Polelo e ke e utlwileng kwa lefatsheng la me ka ga gago le ka ga botlhale jwa gago e ne e le nnete.


text:
Mme ga ke a ka ka dumela mafoko ao ga tsamaya ka tla, ka bona ka matlho, ka fitlhela tse ke di boleletsweng di fetwa ke bontlhanngwe jwa tse ke di bonang. O na le botlhale le khumo bogolo go tumo e ke e utlwileng.


text:
Go tlhogonolo batho ba gago, go sego batlhanka ba gago ba, ba ba ntseng ba go direla ka metlha, ba utlwa botlhale jwa gago.


text:
A Morena, Modimo wa gago, o tumisiwe o o kgatlhilweng ke wena, wa go baya mo sedulong sa bogosi sa Iseraele. E re ka Morena a rata Iseraele ka bosakhutleng, ke ka moo o go dirileng kgosi go dira ka tshiamo le tshwanelo.”


text:
Jaanong ya naya kgosi ditalente di le 120 tsa gouta le makga a mantsi thata le majwana a a tlhokegang. Makga a a kana ka ona a kgosigadi ya Šeba e a neileng kgosi Salomo ga a ise a ke a tlhole a tla gape mo lefatsheng.


text:
E bile dikepe tsa ga Hirame tse di neng di tlisa gouta, di e tsaya kwa Ofire, di ne di tlisa le dikgong tsa morukuru tse dintsi thata le majwana a a tlhokegang.


text:
Kgosi ya direla Ntlo ya Morena le ntlo ya kgosi maikaego a tshireletso ka dikgong tseo tsa morukuru le dikatara le diharepa tsa baopedi. Dikgong tsa morukuru tse di ntseng jalo ga di ise di ke di tlhole di tla gape mo lefatsheng le e seng go bonwa go fitlha kajeno.


text:
Kgosi Salomo a naya kgosigadi ya Šeba tsotlhe tse e neng e di eletsa e di kopa, kwa ntle ga tse a di e nayang fela ka fa seatla sa kgosi Salomo se kgonang ka teng. Jaanong ya hulara, ya boela kwa lefatsheng la yona e na le batlhanka ba yona.


text:
Bokete jwa gouta e e neng e tsisediwa Salomo ka ngwaga o le mongwe, e ne e le ditalente di le 666 tsa gouta


text:
go sa balwe e e tswang mo banneng ba ba kgarakgatshegang go gweba le mo papalong ya barekisi le mo dikgosing tsotlhe tsa Arabia le mo balaoding ba lefatshe.


text:
Kgosi Salomo a dira dithebe di le 200 tsa gouta e e papetlilweng; thebe e le nngwe ya dirwa ka dišekele di le 600 tsa gouta,


text:
le dithejana di le 300 tsa gouta e e papetlilweng; thejana e le nngwe ya dirwa ka diponto di le tharo tsa gouta; kgosi ya di baya kwa Ntlong-ya-Sekgwa-sa-Lebanone.


text:
Le gona kgosi ya dira sedulo se segolo sa bogosi ka dinaka tsa tlou, ya se manega gouta e e sa pekwang.


text:
Sedulo seo sa bogosi se ne se na le mapalamo a le marataro le moikaego o o tlhogo e tshekeletsa; manno a sona a ne a na le maikhutso a mabogo; ditau tse pedi tsa bo di eme fa thoko ga maikhutso ao.


text:
Ditau di le 12 tsa bo di eme teng mo ntlheng tse pedi tsa mapalamo a marataro. Ga go na bogosi bope jo bo kileng jwa direlwa tse di ntseng jalo.


text:
Dinwelo tsotlhe tsa kgosi Salomo e ne e le tsa gouta; dijana tsotlhe tsa Ntlo-ya-Sekgwa-sa-Lebanone le tsona e le tsa gouta e e sa pekwang; go se na selefera mo go tsona, ka e ne e sa kaiwe sepe mo malatsing a ga Salomo.


text:
Gonne kgosi e ne e na le dikepe tsa Tharesise mo lewatleng, di tsamaya mmogo le tsa ga Hirame. Dikepe tseo tsa Tharesise di ne di goroga mo gae gangwe mo ngwageng tse tharo, di tla di tshotse gouta le selefera le dinaka tsa tlou le dikgabo le diphikoko.


text:
Ba lefatshe lotlhe ba ne ba eletsa go bona Salomo gore ba reetse botlhale jwa gagwe jo Modimo o neng o bo mo file mo pelong.


text:
Mme mongwe le mongwe wa bone o ne a tla ka neo ya gagwe ka ngwaga le ngwaga, e ka nna dilo tsa selefera gongwe dilo tsa gouta gongwe dikobo gongwe dibolai gongwe makga gongwe dipitse gongwe meboulwe.


text:
Le gona Salomo a ikgobokanyetsa dikoloi tsa ntwa le bapalami ba dipitse; a na le dikoloi tsa ntwa di le 1 400 le bapalami ba dipitse ba le 12 000; a ba baya mo metseng ya dikoloi le mo Jerusalema fa kgosing.


text:
Kgosi ya dira gore go nne selefera mo Jerusalema e e kana ka majwe ka bontsi; ya ntsifatsa mesetere gore e lekane le megokare ya naga e e kwa tlase ka bontsi.


text:
Dipitse tsa ga Salomo di ne di tswa kwa Egepeto le kwa Kgoa; barekedi ba kgosi ba di reka kwa Kgoa ka madi.


text:
Go rekwa dikoloi kwa Egepeto, e le nngwe e ja dišekele di le 600 tsa selefera; le dipitse, e le nngwe e ja di le 150. Di rekwa jalo ke dikgosi tsotlhe tsa Bahethe le tsa Siria mo diatleng tsa bagwebi.


text:
Kgosi Salomo o ne a rata basadi ba bantsi ba ditšhaba mmogo le morwadia Farao e le ba Bamoabe le Baamone le Baetomo le Basitone le Bahethe;


text:
ba tswa kwa ditšhabeng tse Morena o laetseng Baiseraele ka ga tsona a re: “Lo se ka lwa tsena mo go bone, le bone ba se ka ba tsena mo go lona, e se re gongwe ba faposetsa dipelo tsa lona kwa medimong ya bone.” Bone bao Salomo a ba ngaparela ka lorato.


text:
O ne a na le basadi ba bahumagadi ba le 700 le bagadingwana ba le 300, mme basadi ba gagwe ba faposa pelo ya gagwe.


text:
E rile ka sebaka sa botsofe jwa ga Salomo, basadi ba gagwe ba faposa pelo ya gagwe gore a latele medimo e sele, mme pelo ya gagwe ya se ka ya nna le Morena, Modimo wa gagwe, ka botlalo jaaka pelo ya ga Dafita rraagwe.


text:
Salomo a sala Ašethorethe modimo wa sesadi wa Basitone morago, a ba a latela Milekome maila a Baamone.


text:
Salomo a dira tse di bosula mo matlhong a Morena, a se ka a latela Morena ka botlalo jaaka Dafita rraagwe.


text:
Kamose, maila a Bamoabe, le Mologe, maila a Baamone, Salomo a ba agela dithota tsa tlhabelo mo thabeng e e mo ntlheng ya botlhabatsatsi ya Jerusalema ka sebaka seo.


text:
A direla basadi botlhe ba gagwe ba ditšhaba di sele jalo ba ba neng ba tshubela medimo ya bone maswalo, ba e direla ditlhabelo.


text:
Mme Morena a galefela Salomo, ka pelo ya gagwe e fapogile mo Moreneng, Modimo wa Iseraele, o o neng o iponaditse gabedi mo go ene,


text:
wa mo laela mabapi le tema e gore a se ka a latela medimo e sele, mme ene a se ka a tshegetsa se Morena a se mo laetseng.


text:
Ke ka moo Morena a reileng Salomo a re: “E re ka o dirile molato o o ntseng jalo, mme o se ka wa tshegetsa kgolagano ya me le melao ya me e ke e go laetseng, ruri, ke tla gagola bogosi mo go wena, ke bo neela motlhanka wa gago.


text:
Fela ga ke ne ke dira jalo ka malatsi a gago ka ntlha ya ga Dafita rraago, mme ke tla bo gagola mo diatleng tsa ga morwao.


text:
Mme ga nkitla ke gagola bogosi jotlhe mo go ene; ke tla neela morwao lotso lo le longwe ka ntlha ya ga Dafita motlhanka wa me le ka ntlha ya Jerusalema yo ke mo tlhophileng.”


text:
Mme Morena a tsosetsa Salomo mmaba, e bong Hatate wa Moetomo; ene e ne e le wa losika lwa kgosi kwa Etomo.


text:
E rile Dafita a fenya Baetomo, mme Joabe molaodi wa mephato a bolola go fitlha ba ba bolailweng, a bolaya botlhe ba batonanyana mo Etomo.


text:
Gonne Joabe o ne a nna dikgwedi di le thataro teng a na le Baiseraele botlhe, ga tsamaya ba fetsa botlhe ba batonanyana mo Etomo.


text:
Mme Hatate a tshaba, ene le banna bangwe ba Baetomo ba batlhanka ba ga rraagwe go ya kwa Egepeto, Hatate e sa le mosimane.


text:
Ba nanoga kwa Midiane, ba goroga kwa Pharane, ba tsaya banna ba ba tlogang nabo kwa Pharane, ba be ba fitlha kwa Egepeto fa go Farao, kgosi ya Egepeto; yona ya mo fa ntlo, ya laola gore a fiwe dijo, ya mo naya naga.


text:
Hatate a bona bopelotlhomogi jo bogolo mo matlhong a ga Farao mo a bileng a mo naya mosadi, e bong monnaa mosadi wa gagwe monnawe Thagaphenese mohumagadi yo mogolo.


text:
Monnaa Thagaphenese a mmelegela ngwana wa mosimane wa gagwe, e bong Genubathe. Thagaphenese a ba a mo godisa mo ntlong ya ga Farao. Genubathe o ne a nna jalo mo ntlong ya ga Farao, a na le bomorwa Farao.


text:
Jaanong e rile Hatate a utlwa a le kwa Egepeto gore Dafita o robetse le borraagwe le gore Joabe molaodi wa mephato o sule, Hatate a raya Farao a re: “Mphe tsela, ke boele kwa lefatsheng la ga etsho.”


text:
Mme Farao o mmotsa a re: “Kana o tlhoka eng mo go nna, fa o re o rata go boela kwa lefatsheng la ga eno?” A re: “E seng sepe! Fela mphe tsela.”


text:
Modimo o bile wa tsosetsa Salomo mmaba yo mongwe, e bong Resone morwa Eliata yo o neng a tshabile mongwagwe Hatatesere kgosi ya Soba.


text:
E rile Dafita a ba bolaya, Resone a iphuthela banna, a nna molaodi wa lekoko la dinokwane, ba ya kwa Damaseko ba nna gona, ba busa kwa Damaseko.


text:
Ene e ne e le mmaba wa Baiseraele ka malatsi otlhe a ga Salomo, a dira bosula jaaka Hatate, a tenwa ke Baiseraele, a nna kgosi ya Siria.


text:
Le Jerobeame morwa Nebate Moeferaime wa kwa Sereta, motlhanka wa ga Salomo, a tsholeletsa kgosi letsogo. Leina la ga mmaagwe e ne e le Serua, mosadi wa motlholagadi.


text:
Se se dirileng gore a tsholeletse kgosi letsogo ke se: Salomo o ne a aga kago ya phemelo ya Milo, a thiba phatlha ya motse wa ga Dafita rraagwe.


text:
Mme Jerobeame yoo e ne e le monna yo o setswerere; ya re Salomo a bona lekau leo le itse tiro sentle, a le laodisa badiri botlhe ba mekuio ba lotso lwa ga Josefa.


text:
Jaanong ga dirafala ka sebaka seo ya re Jerobeame a tswa kwa Jerusalema, moporofeti Ahia wa kwa Silo a kgatlhana nae mo tseleng a apere kobo e ntšhwa; ba ne ba le bosi fela kwa nageng boo babedi.


text:
a raya Jerobeame a re: “Itseele dibata di le some! Gonne Morena Modimo wa Iseraele o bua jaana o a re: ‘Bona, ke tla gagola bogosi mo diatleng tsa ga Salomo, ke go naya ditso di le some.


text:
Mme lotso lo le longwe e tla nna lwa gagwe ka ntlha ya ga Dafita motlhanka wa me le ka ntlha ya Jerusalema, ona motse o ke o tlhophileng mo ditsong tsotlhe tsa Iseraele.


text:
Ke ka gonne o ntlogetse, a obamela Ašethorethe modimo wa sesadi wa Basitone le Kamose modimo wa Bamoabe le Milekome modimo wa Baamone, mme a se ka a sepela mo ditseleng tsa me ka go dira tse di siameng mo matlhong a me, e bong melao ya me le ditshiamelo tsa me jaaka Dafita rraagwe.


text:
Legale ga nkitla ke ntsha bogosi jotlhe mo diatleng tsa gagwe, mme ke tla mmaya morena ka malatsi aotlhe a bophelo jwa gagwe ka ntlha ya ga Dafita motlhanka wa me yo ke mo tlhophileng, yo o tshegeditseng ditaolo tsa me le melao ya me.


text:
Fela ke tla naya morwawe lotso lo le longwe gore Dafita motlhanka wa me a nne le lobone ka malatsi aotlhe fa pele ga me mo Jerusalema, ona motse o ke o itlhaoletseng go baya leina la me teng.


text:
Mme wena ke tla go tsaya gore o laole tsotlhe tse pelo ya gago e di eletsang, mme o tla nna kgosi ya Iseraele.


text:
Jaanong fa o ka utlwa tsotlhe tse ke tla di go laelang, wa sepela mo ditseleng tsa me, wa dira tse di siameng mo matlhong a me ka go tshegetsa melao ya me le ditaolo tsa me jaaka go dirile Dafita motlhanka wa me, foo ke tla nna nao ke go agela ntlo e e tlhomameng jaaka ke e agetse Dafita, ke go naya Iseraele.


text:
Mme Salomo a leka go bolaya Jerobeame, fela Jerobeame a nanoga a tshabela kwa Egepeto kwa go Sisake kgosi ya Egepeto, a nna kwa Egepeto go ya losong lwa ga Salomo.


text:
Ditirafalo tse dingwe tsa ga Salomo le tsotlhe tse o di dirileng le botlhale jwa gagwe kana tsone di kwadilwe mo lokwalong lwa ditirafalo tsa malatsi a ga Salomo.


text:
Mme Salomo a robala le borraagwe, a fitlhwa mo motseng wa ga Dafita rraagwe, mme Rehabeame morwawe a nna kgosi mo boemong jwa gagwe.


text:
Rehabeame a ya kwa Šegeme, gonne Baiseraele botlhe ba ne ba ile kwa Šegeme go mo tlhoma mo bogosing.


text:
Mme Jerobeame morwa Nebate a utlwa jalo. Kana ene o ne a sa ntse a le kwa Egepeto kwa a neng a tshabetse teng, a tshaba kgosi Salomo; Jerobeame o ne a ile go nna kwa Egepeto.


text:
Baiseraele ba roma go ya go mmitsa. Jaanong Jerobeame a tla le phuthego yotlhe ya Iseraele, ba bua le Rehabeame ba re:


text:
“Rraago o ne o imafatsa joko ya rona. Jaanong he, wena o re imolole mo tirong e e thata ya ga rraago le mo jokong e e makete ya rona e a e re rwesitseng, foo re tla go direla.”


text:
Mme ene a ba raya a re: “Tsamayang lo iketle malatsi a le mararo, morago lo boele go nna.” Batho ba tsamaya.


text:
Ke fa kgosi Rehabeame a gakololana le banna bagolo ba ba neng ba direla Salomo rraagwe a sa ntse a phela, a re: “Nkgakololang ka fa nka arabang morafe o ka teng.”


text:
Ba mo raya ba re: “Fa o ka dumalelana le batho ba kajeno, wa ba direla, wa utlwana nabo, wa bua mafoko a a bopelonomi nabo, ba tla nna batlhanka ba gago ka malatsi otlhe.”


text:
Mme a tlhokomologa kgakololo ya banna bagolo e ba e mo neileng; a ya a gakololana le ba bašwa ba ba godileng nae ba ba mo direlang,


text:
a ba botsa a re: “Lona lo gakolola eng se re ka se arabang batho ba ba ntheileng ba re: ‘Tlhofofatsa joko e rraago a e re rwesitseng’?”


text:
Ba bašwa ba ba godileng nae ba mo araba ba re: “O ree morafe o o buileng nao wa re: ‘Rraago o ne a imafatsa joko ya rona, mme wena o e re tlhofofaletse!’ O ba arabe jaana o re: ‘Monwana o monnye wa me o feta letheka la ga rre ka bokima.


text:
Jaanong he, rre o ne a lo rwesa joko e e makete, mme nna ke tla okeletsa joko ya lona bokete; rre o ne o lo ôtla ka dime, mme nna ke tla lo otla ka diphepheng.’ ”


text:
Ka letsatsi la boraro ga tla Jerobeame le morafe otlhe jaaka kgosi e laetse ya re: “Boelang kwano go nna ka letsatsi la boraro.”


text:
Ke fa kgosi e naya morafe karabo e e thata, e tlogela kgakololo ya banna bagolo e ba neng ba e e file,


text:
e bua nabo ka fa kgakololong ya ba bašwa e re: “Rre o imafaditse joko ya lona, mme nna ke tla okeletsa joko ya lona bokete. Rre o ne lo betsa ka dime, mme nna ke tla lo betsa ka diphepheng.”


text:
Kgosi ya se ka ya utlwana le morafe. Mme e ne e le se se tswang kwa Moreneng gore a tle a dirafatse lefoko la gagwe le o le buileng le Jerobeame morwa Nebate ka Ahia wa Silo.


text:
Ya re Baiseraele botlhe ba bona kgosi e sa utlwane nabo, ba fetola kgosi ba re: “Kabelo ya rona ke eng mo go Dafita? Le gona ga re na boswa mo go morwa Isai. Boelang kwa ditenteng tsa lona, Baiseraele! Sala jalo le lelapa la gago, Dafita!” Mme Baiseraele ba tsamaya ba boela kwa ditenteng tsa bone.


text:
Mme ya re kgosi Rehabeame a roma Atorame yo o neng a okametse badiri ba mekuio, Baiseraele botlhe ba mo kgobotletsa ka majwe, a ba a swa. Ke fa kgosi Rehabeame a itlhaganela, a palama koloi, a tshabela kwa Jerusalema.


text:
E rile Baiseraele botlhe ba utlwa go twe, Jerobeame o boile! ba roma go mmiletsa kwa pitsong ya morafe, ba feta ba mo dira kgosi ya Baiseraele botlhe; ga se ka ga nna ope yo o gogang le lelapa la ga Dafita, fa e se lotso lwa Juta lo le losi fela.


text:
E rile Rehabeame a fitlha kwa Jerusalema, a kgobokanya lotso lwa Juta lotlhe le lotso lwa Benyamene, e le banna ba ba tlhaotsweng ba batlhabani ba le 180 000, go tlhabana le Baiseraele, e le go busetsa bogosi kwa go ene Rehabeame, morwa Salomo.


text:
‘Morena o bua jaana a re: Lo se ka lwa bolola go ya go tlhabana le Baiseraele bomorwa-rraalona. A mongwe le mongwe a boele kwa lapeng la gagwe. Gonne selo seo se dirilwe ke nna.’ ” Ba utlwa lefoko la Morena, ba boela gae ka fa lefokong la Morena.


text:
Mme Jerobeame a agelela Šegeme mo dithabeng tsa Eferaime a nna gona; a ba a tswa teng, a agelela le Phenuele.


text:
Fa batho ba, ba tlhatlogela kwa Jerusalema go dira ditlhabelo mo Ntlong ya Morena, dipelo tsa batho ba di ka boela kwa moreneng wa bone kwa go Rehabeame kgosi ya Juta, mme ba ka mpolaya, ba boela kwa go Rehabeame kgosi ya Juta.”


text:
Ka moo kgosi ya loga maano, ya dira dinamane di le pedi tsa gouta, ya ba raya ya re: “Ke sebaka se seleele lo ntse lo etela kwa Jerusalema, go lekanye. Bonang, Baiseraele, medimo ya lona ke e, e e lo ntshitseng kwa lefatsheng la Egepeto.”


text:
Le gona a dira ditempele mo dithoteng tsa tlhabelo, a ba a baya baperesiti ba ba tswang mo dikarolong tsotlhe tsa morafe ba e seng Balefi.


text:
Ka letsatsi la some tlhano la kgwedi ya robedi Jerobeame a dira moletlo o o tshwanang le moletlo wa kwa Juta, a tlhatlogela kwa aletareng e e kwa Bethele go tlhabela dinamane tse o di dirileng. Baperesiti ba dithota tsa tlhabelo tse o di dirileng a ba tsenya mo tirong kwa Bethele.


text:
A dira ditlhabelo mo aletareng e o e dirileng kwa Bethele e le ka letsatsi la some tlhano la kgwedi ya robedi, ka kgwedi e o e itaoletseng ka pelo ya gagwe, a direla Baiseraele moletlo, a palama fa aletareng go tshuba maswalo.


text:
Ke fa go tlhaga monna wa Modimo, a tswa kwa Juta ka taelo ya Morena, a fitlha kwa Bethele, Jerobeame a ntse a eme fa aletareng go tshuba maswalo.


text:
Mme ene a kua a omanya aletare ka taelo ya Morena a re: “Aletare! Aletare! Morena o bua jaana a re: ‘Bona, losika lwa ga Dafita lo tla tsalelwa morwa, leina la gagwe e le Josia. Baperesiti ba dithota tsa tlhabelo ba ba fisang maswalo mo go wena ene o tla ba tlhabela mo go wena, a fisetsa marapo a batho mo go wena.’ ”


text:
Le gona a ba naya sesupo se se gakgamatsang ka letsatsi leo a re: “Sesupo sa go re Morena o buile jalo ke se: Bonang, aletare e tla phatloga, mme go tshologa molora o o mo go yona.”


text:
Mme e rile kgosi Jerobeame a utlwa lefoko la monna wa Modimo le a le kuang a omanya aletare ya kwa Bethele, a otlola letsogo a le fa aletareng a re: “Mo tshwareng!” Mme letsogo la gagwe le a le mo otlololetseng la omelela, mme a palelwa ke go le gonyetsa.


text:
Le gona aletare ya phatloga, mme molora wa tshologa mo go yona ka fa sesupong se monna wa Modimo a se ba neileng ka taelo ya Morena.


text:
Ke fa kgosi e simolola go bua, e raya monna wa Modimo e re: “A ko o kope bopelotlhomogi mo sefatlhegong sa Morena, Modimo wa gago, o nthapelele gore letsogo la me le boele go nna.” Monna wa Modimo a kopa bopelotlhomogi mo sefatlhegong sa Morena. Mme letsogo la kgosi la boela kwa go yona, la nna jaaka pele.


text:
Jaanong kgosi ya raya monna wa Modimo ya re: “Tla le nna kwa gae, o itapolose, mme ke tla go fa mpho.”


text:
Mme monna wa Modimo a fetola kgosi a re: “Le fa o ka nnaya bontlhanngwe jwa ntlo ya gago, ga nka ke ka ya nao, ka ja dijo gongwe ka nwa metsi mono.


text:
Gonne Morena o ntaetse jalo ka lefoko la gagwe a re: ‘O se ka wa ja dijo le e seng go nwa metsi le e seng go boa ka tsela e o ileng ka yona!’ ”


text:
Mme go ne go agile moporofeti mongwe wa motsofe kwa Bethele. Bomorwawe ba tla ba mmolelela tiro yotlhe e monna wa Modimo o e dirileng kwa Bethele ka letsatsi leo le mafoko a o a buileng le kgosi. Jaanong ya re ba sena go bolelela rraabo,


text:
a ba botsa a re: “O tsamaile ka tsela efe?” Mme bomorwawe ba mo supetsa tsela e monna wa Modimo o tsamaileng ka yona yo o neng a dule kwa Juta.


text:
a latela monna wa Modimo, a mo fitlhela a dutse fa tlase ga setlhare sa motherebinthe, a mmotsa a re: “A ke wena monna wa Modimo yo o tswang kwa Juta?” A araba a re: “Ke nna.”


text:
Yole a re: “Ke palelwa ke go boa nao le go ya gae nao; le gona ga nka ke ka ja dijo, ka nwa metsi nao mono.


text:
Gonne ke laetswe ka lefoko la Morena la re: ‘O se ka wa ja dijo le e seng go nwa metsi gona; o se ka wa boa ka tsela e o ileng ka yona.’ ”


text:
Mme ena a mo raya a re: “Le nna ke moporofeti jaaka wena, mme moengele o buile le nna ka taelo ya Morena a re: ‘Mmusetse nao kwa ntlong ya gago gore a ye go ja dijo le go nwa metsi.’ ” Mme a mo aketsa jalo.


text:
mme a kuela kwa monneng wa Modimo yo o neng a dule kwa Juta a re: “Morena o bua jaana a re: ‘E re ka o tlodile taolo ya Morena, o sa tshegetsa taolo ya Morena, Modimo wa gago, o e go laetseng,


text:
mme wa boa wa ya go ja dijo le go nwa metsi mono, fa o go laetseng ka ga gona wa re: O se ka wa ja dijo le e seng go nwa metsi gona! ka moo setoto sa gago ga se ne se fitlhwa kwa mabitleng a borraago.’ ”


text:
Mme ya re a ntse a tsamaya tau ya kgatlhana nae mo tseleng, ya mmolaya, mme setoto sa gagwe sa namalala mo tseleng, esele ya nna ya ema fa thoko ga gagwe le tau ya nna ya ema fa thoko ga gagwe.


text:
Mme ya re batho ba feta, ba bona setoto se namaletse mo tseleng le tau e eme fa thoko ga setoto, ba fitlha ba bolela jalo mo motseng o moporofeti yo o tsofetseng a agileng mo go ona.


text:
Ya re moporofeti yo o mmusitseng mo tseleng a utlwa, a re: “Ke ene monna wa Modimo yo o se kang a utlwa taelo ya Morena. Ke ka moo Morena a mo neetseng tau, ya mo gagola, ya mmolaya ka fa lefokong la Morena le o le mmoleletseng.”


text:
A ya a fitlhela setoto sa gagwe se namaletse mo tseleng le esele le tau di eme fa thoko ga setoto, tau e sa ja setoto le e seng go gagola esele.


text:
Moporofeti yo o tsofetseng a tsholetsa setoto sa monna wa Modimo, a se belesa mo eseleng, a se busetsa kwa motseng wa ga gabo go mo lelela le go mo fitlha.


text:
Mme ya re a sena go mo fitlha, a laela bomorwawe a re: “E re ke swa, lo mphitlhe mo phupung e monna yoo wa Modimo o fitlhilweng mo go yona, lo bee marapo a me fa thoko ga gagwe.


text:
Gonne ruri, lefoko le tla dirafala le o le kuileng ka taelo ya Morena a omanya aletare e e mo Bethele le ditempele tsotlhe tsa dithota tsa tlhabelo tse di mo metseng ya Samaria.”


text:
Le morago ga tirafalo eo Jerobeame a se ka a boa mo tseleng e e bosula ya gagwe, mme a baya baperesiti ba dithota tsa tlhabelo gape ba ba tswang mo dikarolong tsotlhe tsa morafe; yo o neng a rata ene a mo tsenya tirong gore a nne moperesiti wa dithota tsa tlhabelo.


text:
Go dira jalo ga nna boleo jwa ba ntlo ya ga Jerobeame jo bo dirileng gore ba tlosiwe le go nyelediwa mo lefatsheng.


text:
Mme Jerobeame a raya mosadi wa gagwe a re: “A ko o nanoge o ba itimetse gore go se ka ga lemoga ope, fa o le mosadi wa ga Jerobeame, o ye kwa Silo. Teng go na le moporofeti Ahia yo o buileng ka ga me a re, ke tla nna kgosi ya morafe o.


text:
O ye o tshotse dinkgwe di le some le dikuku le nkgwana ya mafura a dinotshe, o ye jalo kwa go ene; o tla go itsise se se tla dirafalelang ngwana.”


text:
Mosadi wa ga Jerobeame a dira jalo, a nanoga a ya kwa Silo, a fitlha kwa ntlong ya ga Ahia; mme Ahia o ne a palelwa ke go bona; gonne matlho a gagwe a ne a foufetse ka ntlha ya botsofe jwa gagwe.


text:
Mme Morena o ne a laetse Ahia a re: “Bona, mosadi wa ga Jerobeame o e tla, go botsa sengwe mo go wena ka ntlha ya ga morwawe, gonne ene o a lwala. O mmolelele jaana le jaana.” Jaanong ya re mosadi a tsena, a ikgakisa.


text:
Mme ya re Ahia a utlwa mokgwasa wa dinao tsa gagwe fa a tsena ka mojako, a mo raya a re: “Tsena, mosadi wa ga Jerobeame. Ke ka ntlha ya eng fa o inkgakisa? Mme nna ke laetswe go go bolelela mafoko a a makete.


text:
Yaa o ree Jerobeame o re: ‘Morena Modimo wa Iseraele o bua jaana o a re: Ke go godisitse mo morafeng, ka go dira kgosi ya morafe wa me wa Iseraele,


text:
ka gagola bogosi mo lapeng la ga Dafita, ka bo go naya. Mme ga o a ka wa nna jaaka Dafita motlhanka wa me yo o neng a tshegetsa ditaolo tsa me, a ntshala morago ka pelo yotlhe gore a dire fela tse di ntshiametseng.


text:
Mme o dirile bosula bogolo go botlhe ba ba neng ba le teng pele ga gago, wa ya wa itirela medimo e sele le ditshwantsho tse di bopilweng e le go nkgakatsa, mme nna wa ntatlha, wa nkhularela.


text:
Bona, ke gona ka moo ke tla tlisetsang lelapa la ga Jerobeame tatlhego; ke tla nyeletsa botlhe ba batonanyana ba losika lwa ga Jerobeame mo Iseraele, ke sa rekegele ope. Ke tla olola ba lapa la ga Jerobeame jaaka go olelwa mantle go tsamaya ba be ba felela.


text:
Wa ga Jerobeame yo o swelang mo motseng o tla jewa ke dintšwa; yo o swelang kwa nageng o tla jewa ke manong a loapi; gonne Morena o buile jalo.’


text:
Baiseraele botlhe ba tla mo lelela ba mo fitlha. Gonne ke ene a le esi fela wa ga Jerobeame yo o tla fitlhwang mo lebitleng, ka go fitlhetswe se se molemo mo go ene mo lapeng la ga Jerobeame fa pele ga Morena, Modimo wa Iseraele.


text:
Mme Morena o tla itsosetsa kgosi e e tla busang Iseraele e e nyeletsang ba lapa la ga Jerobeame ka letsatsi la teng. Le gona go tloga jaanong.


text:
Morena o tla itaya Baiseraele gore ba tshikinyege jaaka lotlhaka mo metsing; o tla kumola Baiseraele, a ba tlosa mo lefatsheng le le molemo le, le o le neileng borraabo, a ba phatlalaletsa kwa moseja ga noka ya Ferathe, ka ba dirile medimako ya bone, ba galefisa Morena ka go dira jalo.


text:
Mme o tla neela Baiseraele mo tatlhegong ka ntlha ya boleo jwa ga Jerobeame jo o bo leofileng, jo o leofisitseng Baiseraele ka jona.”


text:
Jaanong mosadi wa ga Jerobeame a nanoga a boela kwa Thiresa; ya re a gata mo serepoding sa ntlo, ngwana a swa.


text:
A ba a fitlhwa, mme Baiseraele botlhe ba mo lelela ka fa lefokong la Morena le o le buileng ka moporofeti Ahia, motlhanka wa gagwe.


text:
Ditirafalo tse dingwe tsa ga Jerobeame jaaka a ne a tlhabana le jaaka a ne a busa, kana di kwadilwe mo bukeng ya ditirafalo tsa sebaka sa dikgosi tsa Iseraele.


text:
Mme sebaka se Jerobeame o neng a busa ka sona ke dinyaga di le 22. Mme a robala le borraagwe; jaanong Natabe morwawe a nna kgosi mo boemong jwa gagwe.


text:
Mme Rehabeame morwa Salomo o ne a busa kwa Juta. E rile a simolola go busa, a bo a le dinyaga di le 41; a busa dinyaga di le 17 kwa Jerusalema, ona motse o Morena a o tlhophileng mo ditsong tsotlhe tsa Iseraele go baya leina la gagwe teng. Leina la ga mmaagwe e ne e le Naama wa Moamone.


text:
Le Bajuta ba dira tse di bosula mo matlhong a Morena, ba tsosa lefufa la gagwe ka maleo a bone a ba a leofileng bogolo go tsotlhe tse borraabo ba neng ba di dira.


text:
Le bone ba itirela dithota tsa tlhabelo le majwe a a motloutlo le medimako mo thabaneng nngwe le nngwe e e godimo le fa tlase ga setlhare sengwe le sengwe se setala.


text:
Le gona go ne go le banna mo lefatsheng ba ba direlang medimo ka boaka, ba dira tsotlhe tse di tshwanang le makgapha a baheitane ba Morena a neng a ba lelekile fa pele ga Baiseraele.


text:
E rile ka ngwaga wa botlhano wa puso ya ga Rehabeame, Sisake kgosi ya Egepeto a tla go tlhasela Jerusalema.


text:
A tsaya mahumo a Ntlo ya Morena le mahumo a ntlo ya kgosi, a tsaya tse tsotlhe. Le gona a tsaya dithebe tsotlhe tsa gouta tse Salomo a di dirileng.


text:
Mo boemong jwa dithebe tseo Rehabeame a dira tsa kgotlho, a di neela mo diatleng tsa balaodi ba batabogi ba ba disang mojako wa ntlo ya kgosi.


text:
Mme e ne ya re fa kgosi e tsena mo Ntlong ya Morena, batabogi ba di rwale, ba be ba di busetse mo ntlwaneng ya batabogi.


text:
Ditirafalo tse dingwe tsa ga Rehabeame le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mme Rehabeame a robala le borraagwe, a fitlhwa fa go bona mo motseng wa ga Dafita. Leina la ga maagwe e ne e le Naama wa Moamone. Mme Abiame morwawe a nna kgosi mo boemong jwa gagwe.


text:
A sepela mo maleong otlhe a ga rraagwe a o a dirileng pele ga gagwe; pelo ya gagwe e ne e sa goge le Morena, Modimo wa gagwe, ka botlalo jaaka pelo ya ga Dafita rraagwe.


text:
Gonne Morena, Modimo wa gagwe, o ne wa mo naya lobone mo Jerusalema ka ntlha ya ga Dafita fela ka go tlhoma morwawe bogosing sehularong sa gagwe le ka go boloka Jerusalema.


text:
Ka gonne Dafita o ne a dirile tse di siameng mo matlhong a Morena, mme a se ka a fapoga mo go sepe sa tse a di mo laetseng ka malatsi otlhe a bophelo jwa gagwe, fa e se ka go leofela Uria wa Mohethe fela.


text:
Mme ditirafalo tse dingwe tsa ga Abiame le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta. Mme go ne go le ntwa fa gare ga Abiame le Jerobeame.


text:
Mme Abiame a robala le borraagwe, a fitlhwa mo motseng wa ga Dafita, mme Asa morwawe a nna kgosi mo boemong jwa gagwe.


text:
Asa kgosi ya Juta a simolola go busa ka ngwaga wa soma mabedi wa puso ya ga Jerobeame kgosi ya Iseraele.


text:
A leleka banna ba ba direlang medimo ka boaka mo lefatsheng, a ba a tlosa ditshwantsho tsotlhe tsa medimo ya maila tse borraagwe ba di dirileng.


text:
Le gona a ntsha koko-a-gwe, e bong Maaga mo maemong a bommakgosi, ka a dirile setshwantsho se se maswe sa Ašera. Asa a rema setshwantsho se se maswe seo sa gagwe, a se fisa mo molapong wa Kiterone.


text:
Legale dithota tsa tlhabelo tsa se ka tsa tlosiwa; fela pelo ya ga Asa e ne ya nna le Morena ka botlalo ka malatsi otlhe a gagwe.


text:
Le gona a tsenya dineo tse di boitshepo tsa ga rraagwe le dineo tse di boitshepo tsa gagwe mo Ntlong ya Morena, e bong selefera le gouta le dilwana tsa mefutafuta.


text:
Baesa kgosi ya Iseraele e kile ya bololela Juta; ya ba ya agelela Rama gore e thibele batho go ka tsena gongwe go tswa kwa go Asa kgosi ya Juta.


text:
Ke fa Asa a tsaya selefera yotlhe le gouta e e setseng mo mahumong a Ntlo ya Morena le a ntlo ya kgosi, a di neela batlhanka ba gagwe diatleng, mme a ba roma kwa go Benehatate morwa Taberimone morwa Hesione kgosi ya Siria e e neng e agile kwa Damaseko, a re:


text:
“Go na le kgolagano gare ga me le wena le gare ga rre le rraago. Ke go romela neo ya selefera le gouta ke eo. Yaa o senye kgolagano ya gago le Baesa kgosi ya Iseraele gore e ntlogele.”


text:
Benehatate a utlwana le kgosi Asa, a roma balaodi ba mephato ya gagwe go ya go tlhasela metse ya Iseraele; a senya motse wa Iyone le wa Dane le wa Abele-Bethe-Maaga le Khinerothe yotlhe le lefatshe lotlhe la Nafetale.


text:
Ke fa kgosi Asa a kua Bajuta botlhe, a sa tlogele ope, mme ba tlosa mafika a Rama le dikgong tsa teng tse Baesa o neng a ageletse ka tsona, mme kgosi Asa a agelela Geba wa Benyamene le Mitsepha ka tsona.


text:
Ditirafalo tsotlhe tse dingwe tsa ga Asa le ditiro tsotlhe tsa gagwe tsa bopelokgale le tsotlhe tse o neng a di dira le metse e o neng a e aga kana di kwadilwe mo lokwalong lwa ditirafalo tsa sebaka sa dikgosi tsa Juta. Fela e rile a sena go tsofala, a nna le bolwetse jwa maoto.


text:
Mme Asa a robala le borraagwe, a fitlhwa fa go bone mo motseng wa ga Dafita rraagwe, mme Josafate morwawe a nna kgosi mo boemong jwa gagwe.


text:
Natabe morwa Jerobeame a simolola go busa Baiseraele ka ngwaga wa bobedi wa puso ya ga Asa kgosi ya Juta; a busa Baiseraele dinyaga di le pedi.


text:
A dira tse di bosula mo matlhong a Morena, a sepela mo tseleng ya ga rraagwe le mo boleong jwa gagwe jo o neng a leofisa Baiseraele ka jona.


text:
Mme Baesa morwa Ahia wa lotso lwa ga Isašare a mo tsosetsa moferefere, a mmolaela kwa Gibethone motseng wa Bafelesita; gonne Natabe le Baiseraele botlhe ba ne ba dikanyetsa Gibethone ka ntwa.


text:
Baesa a mmolaya ka ngwaga wa boraro wa puso ya ga Asa kgosi ya Juta, a ba a nna kgosi mo boemong jwa gagwe.


text:
Mme ya re a ntse a busa, a bolaya botlhe ba lelapa la ga Jerobeame, a se ka a sadisa ope wa ga Jerobeame ga tsamaya a ba nyeletsa ka fa lefokong la Morena le a le buileng ka motlhanka wa gagwe Ahia wa Silo


text:
ka ntlha ya dibe tsa ga Jerobeame tse o neng a di dirile, a leofisa Baiseraele ka tsona le ka ntlha ya thumolo ya gagwe e o neng a galefisa Morena, Modimo wa Iseraele, ka yona.


text:
Mme ditirafalo tse dingwe tsa ga Natabe le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Baesa morwa Ahia o ne a simolola go busa Baiseraele botlhe kwa Thiresa ka ngwaga wa boraro wa puso ya ga Asa kgosi ya Juta, a busa dinyaga di le 24;


text:
a dira tse di bosula mo matlhong a Morena, a sepela mo tseleng ya ga Jerobeame le mo boleong jwa gagwe jo o neng a leofisa Baiseraele ka jona.


text:
“E re ka ke go godisitse, ka go ntsha leroleng, ka go dira moetapele yo o busang morafe wa me wa Iseraele, mme wena o sepetse mo tseleng ya ga Jerobeame, wa leofisa morafe wa me wa Baiseraele gore ba nkgalefise ka maleo a bone,


text:
ka moo ke tla go feela, Baesa le ba lapa la gago; ke dira ka lelapa la gago jaaka ke dirile ka lelapa la ga Jerobeame morwa Nebate.


text:
Wa ga Baesa yo o swelang mo motseng o tla jewa ke dintšwa; wa gagwe yo o swelang kwa nageng o tla jewa ke manong a loapi.”


text:
Ditirafalo tse dingwe tsa ga Baesa le tse o di dirileng le ditiro tsa gagwe tsa bopelokgale kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Mme Baesa a robala le borraagwe a fitlhwa kwa Thiresa, mme Ela morwawe a nna kgosi mo boemong jwa gagwe.


text:
Lefoko la Morena la tla ka moporofeti Jehu morwa Hanani ka ga Baesa le ka ga lelapa la gagwe, mme e ne e se ka ntlha ya tse di bosula tsotlhe fela tse o di dirileng mo matlhong a Morena, a mo galefisa ka tiro ya diatla tsa gagwe, a dira jaaka ba lapa la ga Jerobeame, mme le gona e le ka a mmolaile.


text:
Ela morwa Baesa a simolola go busa Baiseraele kwa Thiresa ka ngwaga wa 26 wa puso ya ga Asa kgosi ya Juta, a busa dinyaga di le pedi.


text:
Mme Simeri motlhanka wa gagwe molaodi wa bontlhanngwe jwa dikoloi tsa ntwa a mo tsosetsa leferetlho. Ya re Ela a le kwa Thiresa a nwa, a tagwa mo ntlong ya ga Aresa yo o neng a okametse ntlo ya kgosi kwa Thiresa,


text:
Simeri a tsena a mo itaya, a mmolaya, e le ka ngwaga wa 27 wa puso ya ga Asa kgosi ya Juta, a ba a nna kgosi mo boemong wa gagwe.


text:
Mme ya re a ntse a le kgosi, a dutse mo sedulong sa gagwe sa bogosi a bolaya botlhe ba lelapa la ga Baesa, a se ka a mo sadisetsa yo motonanyana ope le e seng ba losika lwa gagwe le e seng ditsala tsa gagwe.


text:
Simeri a fetsa lelapa lotlhe la ga Baesa jalo, e le ka fa lefokong la Morena le o le buileng ka ga Baesa ka moporofeti Jehu;


text:
e le ka ntlha ya maleo otlhe a ga Baesa le a ga Ela morwawe a ba a leofileng, a ba leofisitseng Baiseraele ka ona, mme ba galefisa Morena, Modimo wa Iseraele, ka medimo ya bone ya boithamako.


text:
Ditirafalo tse dingwe tsa ga Ela le tsotlhe tse o di dirileng kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Simeri o ne a busa jalo malatsi a supa kwa Thiresa ka ngwaga wa 27 wa puso ya ga Asa kgosi ya Juta, morafe o ntse o dikanyetsa motse wa Gibethone wa Bafelesita ka ntwa.


text:
Mme ya re banna botlhe ba Iseraele ba ba neng ba thibeletse ba utlwa gore Simeri o tsositse moferefere, o bile o bolaile kgosi, ba tsaya Omeri molaodi wa mephato, ba mo dira kgosi ya Iseraele ka letsatsi leo kwa bothibelelong.


text:
Mme ya re Simeri a bona motse o thopilwe, a tsena mo kagong ya phemelo ya ntlo ya kgosi, a tshuba ntlo ya kgosi ka molelo a le mo teng ga yona, a swa nayo;


text:
e le ka ntlha ya maleo a gagwe, ka a dirile tse di bosula mo matlhong a Morena, a sepela mo tseleng ya ga Jerobeame le mo boleong jwa gagwe jo o bo dirileng go leofisa Baiseraele.


text:
Ditirafalo tse dingwe tsa ga Simeri le khuduego e o tsositseng kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Ka sebaka seo morafe wa Iseraele wa tswa ditlhopha tse pedi: Bontlhanngwe jwa morafe jwa tshaba le Thibeni morwa Ginathe jwa re bo mo dira kgosi, mme bontlhanngwe jwa goga le Omeri.


text:
Mme batho ba ba neng ba goga le Omeri ba ne ba le thata bogolo go batho ba ba tshabang le Thibeni morwa Ginathe. Ya re Thibeni a swa, Omeri a nna kgosi ya Baiseraele botlhe.


text:
Omeri a simolola go busa Baiseraele ka ngwaga wa 31 wa puso ya ga Asa kgosi ya Juta, a busa dinyaga di le 12, a busa dinyaga di le thataro kwa Thiresa.


text:
A ba a reka thaba ya Samaria mo go Semere ka ditalente di le pedi tsa selefera, a aga motse mo thabeng eo, a o bitsa Samaria, a o reelela Semere mong wa thaba.


text:
Omeri a dira tse di bosula mo matlhong a Morena, a senya go feta botlhe ba ba neng ba le teng pele ga gagwe;


text:
a sepela gotlhe mo tseleng ya ga Jerobeame morwa Nebate le mo maleong a gagwe a o neng a leofisa Baiseraele ka ona, mme ba galefisa Morena, Modimo wa Iseraele, ka medimo ya bone ya boithamako.


text:
Ditirafalo tse dingwe tsa ga Omeri le tse o di dirileng le boganka jwa gagwe jo o neng a dira ka jona kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Mme Omeri a robala le borraagwe, a fitlhwa kwa Samaria, mme Ahabe morwawe a nna kgosi mo boemong jwa gagwe.


text:
Ahabe morwa Omeri a simolola go busa Baiseraele ka ngwaga wa 38 wa puso ya ga Asa kgosi ya Juta; a busa Baiseraele kwa Samaria dinyaga di le 22.


text:
Ahabe morwa Omeri a dira tse di bosula mo matlhong a Morena, a senya go feta botlhe ba ba neng ba le teng pele ga gagwe.


text:
O ne a galala go sepela mo maleong a ga Jerobeame morwa Nebate, o bile a oketsa ka go nyala Isebele morwadia Ethebaale, kgosi ya Basitoni, a tloga gape a direla Baale a mo obamela.


text:
Le gona Ahabe a betla Ašera; Ahabe a ba a oketsa ka go dira tse di galefisang Morena, Modimo wa Iseraele, go feta dikgosi tsotlhe tsa Iseraele tse di neng di le teng pele ga gagwe.


text:
Ka malatsi a ga Ahabe Hiele wa Bethele a tsosa motse wa Jerigo; ya re a o thaya, a swelwa ke Abirame morwawe yo mogolo; ya re a tsenya ditswalo tsa dikgoro tsa ona, a swelwa gape ke Segube morwawe yo mmotlana; e le ka fa lefokong la Morena le o le buileng ka Jošua morwa Nune.


text:
Elia wa Thišebe mongwe wa baagi ba Gileate o kile a raya Ahabe a re: “Ka bophelo jwa Morena, Modimo wa Iseraele, yo ke mo direlang! Ka dinyaga tseno ga go kitla go nna monyo le e seng pula, fa e se ka lefoko la me!”


text:
“Tloga mono o ye kwa botlhabatsatsi, o fete o iphitlhe fa nokaneng ya Kerithe e e ntlheng ya botlhabatsatsi ya Joretane.


text:
A dira ka fa lefokong la Morena; a ya a dula fa nokaneng ya Kerithe e e ntlheng ya botlhabatsatsi ya Joretane.


text:
“Bothologa o ye kwa motseng wa Sarefathe o e leng wa Sitone, o nne gona; bona, ke laetse mosadi wa motlholagadi wa teng gore a go tlamele.”


text:
A bothologa a ya kwa Sarefathe. Ya re a goroga kwa kgorong ya motse, a fitlhela mosadi wa motlholagadi teng a rwalela. Mme a mmitsa a re: “A ko o ye go ntshiela metsinyana ka sego gore ke nwe.”


text:
Mme mosadi a re: “Ka bophelo jwa Morena, Modimo wa gago! Ga ke na senkgwe fa e se bupenyana fela mo nkgwaneng jo bo ka tlalang seatla le lookwanyana mo modutwaneng. Mme ke fano, ke rwalela dikgonyana gore ke ye kwa gae, ke bo ipesetse le morwaake gore re je, re tloge re swe.”


text:
Mme Elia a mo raya a re: “Se boife! Yaa kwa gae o fete o dire jaaka o buile. Fela pele o ntirele senkgwenyana ka jona, o se ntsisetse, mme morago o ka itirela le morwao.


text:
Gonne Morena, Modimo wa Iseraele, o bua jaana o a re: ‘Bupe jo bo mo nkgwaneng ga bo ne bo fela le lookwane lo lo mo modutwaneng ga lo ne lo tlhokafala go fitlhelela letsatsing le Morena O tla nesang pula mo lefatsheng ka lone.’ ”


text:
Mosadi a ya a dira ka fa lefokong la ga Elia, a ja, ene mosadi le Elia le ba lapa la gagwe malatsi a mantsi.


text:
Bupe jo bo mo nkgwaneng jwa se ka jwa fela le lookwane lo lo mo modutwaneng lwa se ka lwa tlhokafala ka fa lefokong la Morena le o le buileng ka Elia.


text:
Mme morago ga dilo tseo ga lwala morwa mosadi yo e leng mong wa lelapa. Bolwetse jwa gagwe bo ne bo le bogolo thata go fitlha a be a fela mowa, a swa.


text:
Ke fa mosadi a raya Elia a re: “O ntiretseng, monna wa Modimo? Ntlha e kete o tlile go nna gore go gopolwe molato wa me, mme morwaake a bolawe!”


text:
Mme a fetola mosadi a re: “Nneela morwao!” A ba a mo tsaya mmaagwe a mo farile, a mo tlhatlosetsa kwa ntlwaneng ya gagwe e e kwa godimo fa a nnang teng, a feta a mo namalatsa mo bolaong jwa gagwe.


text:
A ba a rapela Morena a re: “Morena, Modimo wa me, motlholagadi yo ke leng moeng wa gagwe a tota o mo diretse tse di bosula ka go bolaya morwawe?”


text:
A ba a patlama mo godimo ga ngwana gararo, a rapela Morena a re: “Morena, Modimo wa me, a mowa wa ngwana yo o boele mo go ene!”


text:
Jaanong Elia a tsaya ngwana, a mo folosa mo ntlwaneng e e kwa godimo, a mo isa mo ntlong, a mo neela mmaagwe. Elia a ba a re: “Bona, morwao o a phela!”


text:
Ke fa mosadi a raya Elia a re: “Jaanong ke a lemoga gore o monna wa Modimo le go re lefoko la Morena le o le buang ke boammaaruri.”


text:
E rile malatsi a mantsi a sena go feta, ka ngwaga wa boraro lefoko la Morena la tla kwa go Elia la re: “Yaa o iponatse mo go Ahabe; gonne ke rata go nesa pula mo lefatsheng.”


text:
E rile Isebele a bolaya baporofeti ba Morena, Obatya a tshabisa baporofeti ba le lekgolo, a ba suba mo dikgageng, banna ba ba 50 mo go lo longwe, ba ba 50 mo go lo longwe, a ba otla ka bogobe le metsi.


text:
Jaanong Ahabe a raya Obatya a re: “Ralala lefatshe, o ye kwa metsweding yotlhe ya metsi le kwa dinokaneng tsotlhe. Ka gongwe re tla bona bojang gore re phedise dipitse le meboulwe, mme re se ka ra patelesega go bolaya diruiwa tse dingwe.”


text:
Mme ba kgaogana lefatshe go le ralala. Ahabe a tsamaya a le esi ka tsela nngwe, le Obatya a tsamaya a le esi ka tsela e sele.


text:
Jaanong ya re Obatya a le mo tseleng, a kgatlhana le Elia ka tshoganyetso, ya re a mo lemoga a wela fa fatshe ka sefatlhego, a botsa a re: “A ke wena Elia mong wa me?”


text:
Mme Obatya a botsa a re: “Ke leofileng, fa o neela motlhanka wa gago mo diatleng tsa ga Ahabe gore a mpolae?


text:
Ka bophelo jwa Morena, Modimo wa gago! Ga go na setšhaba sepe le e seng bogosi bope kwa mong wa me a sa romang teng go go batla. Mme e ne ya re fa ba re: ‘Ga a yo!’ a ikanise bogosi joo le setšhaba seo gore tota ga ba ise ba go bone.


text:
E ka re gongwe ke go tlogela, Mowa wa Morena wa sala o go isa kwa ke sa go itseng, mme ka feta ka bolelela Ahabe, a tla go go batla, mme a se ka a go bona, foo o tla mpolaya. Mme nna motlhanka wa gago ke boifa Morena go tswa bonyaneng jwa me.


text:
A morena wa me ga a begelwa se nkileng ka se dira, fa Isebele a bolaya baporofeti ba Morena? Ka suba baporofeti ba Morena ba le lekgolo, ba ba 50 mo logageng lo longwe, ba ba 50 mo logageng lo longwe, ka ba otla ka bogobe le metsi!


text:
Mme Elia a re: “Ka bophelo jwa Morena wa masomosomo yo ke mo direlang! Ruri, ke tla iponatsa mo go ene kajeno!”


text:
Mme Elia a re: “Ga se nna yo ke senyetsang Baiseraele, mme ke wena le ba lapa la ga rraago; ka go re lo tlogetse ditaolo tsa Morena, lwa sala boBaale morago.


text:
Jaanong he, roma o phuthele go nna Baiseraele botlhe, ba tle kwa thabeng ya Karemele le baporofeti ba Baale ba ba 450 le baporofeti ba ba 400 ba Ašera ba ba jelang mo tafoleng ya ga Isebele.”


text:
Mme Elia a atamela batho botlhe, a ba botsa a re: “Lo tla nna dimao tse di ntlha-pedi go fitlha leng? Fa Modimo e le Morena, mo saleng morago; mme fa e le Baale, mo lateleng!” Mme batho ba se ka ba mo araba sepe.


text:
Ke fa Elia a raya batho a re: “Go setse nna ke le nosi mo baporofeting ba Morena, mme baporofeti ba ga Baale ke banna ba le 450.


text:
Jaanong he, a re neelwe dipoo di le pedi, mme bone ba itlhaolele poo nngwe, ba e kgabetlele, ba e bee mo dikgonnye, mme ba se ka ba gotsa molelo; le nna ke tla baakanya poo e nngwe, ke e baya mo dikgonnye, ke sa gotse molelo.


text:
Lona lo bitse leina la modimo wa lona, nna ke tla bitsa leina la Morena, e le go re: Modimo o o tla arabang ka molelo, ke ona Modimo wa nnete.” Batho ba araba ba re: “Lefoko leo le siame.”


text:
Jaanong Elia a raya baporofeti ba Baale a re: “Itlhopheleng poo nngwe, lo e baakanye pele; gonne lona lo bantsi; lo be lo bitse leina la modimo wa lona, fela lo se ka lwa gotsa molelo.”


text:
Ba tsaya poo e ba e filweng, ba e baakanya, ba bitsa leina la ga Baale go tloga mosong go fitlha motshegare ba re: “Baala wee, re utlwe!” Mme ga se ka ga nna tumo le e seng yo o arabang. Mme ba tlolaka ba dikologa aletare e ba e dirileng.


text:
Mme ya re go le motshegare, Elia a ba sotla a re: “Goang thata! Kana ke modimo. E kete o a akanya gongwe o tshwaregile gongwe o etile gongwe o thulametse, goang gore a thanye!”


text:
Bone ba goa thata, ba iphatsa ka ditšhaka le ka marumo ka fa tlwaelong ya bone ga tsamaya ba tshologa madi.


text:
Ya re motshegare o sena go feta, ba huduakana go ya nakong ya go dira tshupelo ya mantsiboa, mme ga se ka ga nna lentswe le e seng yo o arabang le e seng yo o utlwang.


text:
Ke fa Elia a raya batho botlhe a re: “Atamelang kwano go nna!” Mme batho botlhe ba mo atamela. Jaanong a tsosa aletare ya Morena e e neng e thubagantswe.


text:
Elia a tsaya majwe a le 12 ka fa palong ya ditso tsa bomorwa Jakobe yo lefoko la Morena le kileng la tla kwa go ene la re: “Leina la gago e tla nna Iseraele,”


text:
a aga aletare ka majwe ao mo leineng la Morena, a dira mosele o o lekanyeng go tshola dikgamelo di le pedi tsa peo mo tikologong ya aletare.


text:
a re: “Tlatsang dinkgo di le nne metsi, lo a tshele mo setlhabelong le mo dikgonnye.” Ba dira jalo. A ba a re: “Boelelang!” Ba boelela. A ba a re: “Dirang la boraro.” Ba dira la boraro.


text:
Ya re go le nako ya go dira tshupelo ya mantsiboa, moporofeti Elia a atamela a rapela a re: “Morena, Modimo wa ga Aborahame le Isaka le Iseraele, a go itsiwe kajeno gore ke wena Modimo mo Iseraeleng, mme nna ke motlhanka wa gago, le gore ke dirile dilo tsotlhe tseo ka taelo ya gago.


text:
Nkutlwe Morena, o nkarabe gore batho ba, ba tle ba itse gore wena Morena o Modimo wa nnete le gore wena o sokololela dipelo tsa bone kwa go wena.”


text:
Ke fa molelo wa Morena o wa kwa legodimong, o ja setlhabelo le dikgong le majwe le mmu, wa ba wa latswa metsi a a mo moseleng.


text:
Ya re batho botlhe ba bona, ba wela fa fatshe ka difatlhego ba re: “Modimo ke ona Morena! Modimo ke ona Morena!”


text:
Mme Elia a ba raya a re: “Tshwarang baporofeti ba ga Baale, a go se falole ope wa bone.” Ba ba tshwara, mme Elia a ba folosetsa kwa nokaneng ya Kisone, a ba bolaela teng.


text:
Ahabe a tlhatloga go ja le go nwa, mme Elia a tlhatlogela kwa setlhoeng sa Karemele, a inamela fa fatshe, a tsenya sefatlhego fa gare ga mangole.


text:
A ba a raya modiredi wa gagwe a re: “A ko o tlhatloge o lebe ntlheng ya lewatle.” Mme a tlhatloga a leba a re: “Ga go na sepe.” Elia a re: “Boelela.” Ga dirafala jalo gasupa.


text:
Mme ya re a tla la bosupa a re: “Lerunyana ke lele le le kanaka seatla sa motho le tlhatloga mo lewatleng.” Ke fa Elia a re: “Yaa o ree Ahabe o re: ‘Golega koloi o fologe gore pula e se ka ya go tshwara.’ ”


text:
Mme ka tshoganyetso legodimo la ntshofala ka maru le phefo, ga na pula e kgolo. Mme Ahabe a palama koloi, a ya kwa Iserele.


text:
Mme seatla sa Morena Sa nna mo go Elia, a ba a itlama letheka, a taboga fa pele ga Ahabe go ya go fitlha kwa Iserele.


text:
Mme Ahabe a bolelela Isebele tsotlhe tse Elia o di dirileng le ka fa a bolaileng baporofeti botlhe ka teng ka tšhaka.


text:
Ke fa Isebele a roma morongwi kwa go Elia a re: “A medimo e mpetse, e be e nkokeletse, fa ke sa dire ka bophelo jwa gago kamoso go le kana jaaka o dirile ka maphelo a bone botlhe.”


text:
Ke fa Elia a boifa, mme a nanoga a tsamaya go boloka bophelo jwa gagwe, a fitlha kwa Bereseba wa Juta, a tlogela modiredi wa gagwe teng.


text:
Mme ene a ya kwa sekakeng ka leeto la letsatsi, a fitlha a dula fa tlase ga motlopi, a ikopela go swa a re: “Jaanong go lekanye, Morena, tsaya mowa wa me; gonne ga ke a siama go gaisa borre.”


text:
A ba a robala, a thulamela fa tlase ga motlopi oo, a ba a utlwa moengele a mo ama a mo raya a re: “Tsoga o je!”


text:
Ya re a leba, a fitlhela fa tlhogong ya gagwe go le senkgwe se se besitsweng mo matlapeng a a bolelo le modutwana wa metsi. Jaanong a ja a nwa, a boa a robala gape.


text:
Mme moengele wa Morena a tla la bobedi, a mo ama a re: “Tsoga o je! Go seng jalo leeto le ka go palela.”


text:
Ke fa a tsoga, a a ja a a nwa, a tsamaya malatsi a le 40 le masigo a le 40 ka thata ya dijo tseo go ya go fitlha kwa thabeng ya Modimo ya Horebe.


text:
Teng a tsena mo logageng, a lala gona. A utlwa lefoko la Morena le tla kwa go ene, le mmotsa le re: “O dirang fano, Elia?”


text:
A araba a re: “Ke lwetse Morena, Modimo wa masomosomo, ka tlhoafalo; gonne Baiseraele ba tlogetse kgolagano ya gago, ba thubagantse dialetare tsa gago, ba bolaile baporofeti ba gago ka tšhaka, mo go setseng nna ke le nosi fela, mme ba batla go mpolaya.”


text:
Mme Morena a re: “Tswela kwa ntle o eme mo thabeng fa pele ga Morena.” Ke fa Morena a feta, mme Morena a etelelwa pele ke ledimo le legolo le le thata le le phatlolang dithaba le le thubaganyang mafika, mme Morena o ne a se yo mo ledimong. Ledimo la latelwa ke thoromo ya lefatshe, mme Morena O ne a se yo mo thoromong ya lefatshe.


text:
Thoromo ya lefatshe ya latelwa ke molelo, mme Morena O ne a se yo mo molelong; molelo wa latelwa ke phefonyana e tshesane.


text:
Ya re Elia a utlwa yona, a ipipa sefatlhego ka kobo ya gagwe, a tswela kwa ntle, a ema mo mojakong wa logaga, a utlwa lentswe le mmotsa le re: “O dirang fano, Elia?”


text:
A araba a re: “Ke lwetse Morena, Modimo wa masomosomo, ka tlhoafalo, gonne Baiseraele ba tlogetse kgolagano ya gago, ba thubagantse dialetare tsa gago, ba bolaile baporofeti ba gago ka tšhaka, mo ke setseng ke le nosi fela, mme ba batla go mpolaya.”


text:
Mme Morena a mo raya a re: “Ikgate motlhala, o ye kwa sekakeng sa Damaseko, o tsene teng, o fete o tlotse Hasaele go nna kgosi ya Siria.


text:
O be o tlotse Jehu morwa Nimesi go nna kgosi ya Iseraele; o be o tlotse Elisa morwa Safate wa Abele-Megola go nna moporofeti mo boemong jwa gago.


text:
Mme go tla dirafala go re: Yo o falolang mo tšhakeng ya ga Hasaele a bolawe ke Jehu; le yo o falolang mo tšhakeng ya ga Jehu a bolawe ke Elisa.


text:
Mme ke tla sadisa ba le 7 000 mo Iseraeleng ba mangole a bone a iseng a ke a khubamele Baale, ba melomo ya bone e iseng e ke e mo atle.”


text:
E rile Elia a tloga teng, a fitlhela Elisa morwa Safate, a lema ka dipholo tsa dijoko di le 12 di le fa pele ga gagwe, ene a le fa go tsa joko ya some pedi. Jaanong ya re Elia a feta fa go ene, a latlhela kobo ya gagwe mo go ene.


text:
Ke fa Elisa a tlogela dipholo, a siana a sala Elia morago a re: “Ka thapelo, nte ke ye go atla rre le mme, foo ke tla go latela.” A mo araba a re: “Yaa o boe! Kana ke go diretseng!”


text:
Ke fa a boa, a mo tlogela, a tsaya dipholo tsa joko eo, a di tlhaba, a apaya dinama tsa tsona ka dijoko, a di naya batho, ba ja. A ba a wela tsela, a latela Elia a mo direla.


text:
Mme Benehatate kgosi ya Siria ya kgobokanya mephato yotlhe ya yona, e na le dikgosi di le 32 mmogo le dipitse le dikoloi tsa ntwa, ya bolola, ya dikanyetsa motse wa Samaria ka ntwa, ya o tlhasela;


text:
go ya go mo raya ba re: “Benehatate o bua jaana a re: ‘Selefera ya gago le gouta ya gago ke tsa me, le basadi ba gago ba bantle le bana ba gago ba bantle ke ba me.’ ”


text:
Mme kgosi ya Iseraele ya araba ya re: “A go nne ka fa o buileng ka teng, kgosi morena wa me, ke wa gago le tsotlhe tse ke nang natso.”


text:
Mme barongwi ba be ba tla gape ba re: “Benehatate o bua jaana a re: ‘Kana nkile ka roma koo go wena ka re: Mphe selefera ya gago le gouta ya gago le basadi ba gago le bana ba gago.


text:
Mme e tla re fa ke roma batlhanka ba me koo go wena kamoso ka nako e, foo ba tla fukutsa ntlo ya gago le matlo a batlhanka ba gago, mme tsotlhe tse di rategang mo matlhong a gago ba tla baya diatla tsa bone mo go tsone, ba di tsaya.’ ”


text:
Ke fa kgosi ya Iseraele e bitsa bagolo botlhe ba lefatshe e re: “A ko lo lemoge, lo bone gore yoo o batla bosula. Gonne o ne a romile kwano go nna, a batla basadi ba me le bana ba me le selefera ya me le gouta ya me, mme ga ke a ka ka gana ka tsona.”


text:
Ka moo a raya barongwi ba ga Benehatate a re: “Rayang kgosi mong wa me lo re: ‘Tsotlhe tse o neng o romile go di batla mo motlhankeng wa gago pele, ke ne ka utlwisisa go di dira. Mme se o se bolelang jaanong ke palelwa ke go se dira.’ ” Ke fa barongwi ba tsamaya ba mmusetsa karabo.


text:
Mme Benehatate a roma gape kwa go ene a re: “A medimo e ntirele jaana, e be e nkokeletse jaana, fa lerole la Samaria le ka lekana go tlala diatla tsa banna botlhe ba ba ntshetseng morago.”


text:
Mme kgosi ya Iseraele ya araba ya re: “Mo reeng lo re: ‘Yo o ikgatlhang ka tsa tlhabano, a se ka a ipoka jaaka yo o di ikgatlhololang.’ ”


text:
Ya re Benehatate a utlwa lefoko le – a ntse a nwa bojalwa ene le dikgosi tsele mo maobong – a raya batlhanka ba gagwe a re: “Tlhaselang!” Mme ba tlhasela motse.


text:
Ke fa moporofeti mongwe a atamela Ahabe kgosi ya Iseraele a re: “Morena o bua jaana a re: ‘A o bona masomo a magolo otlhe a? Bona, ke tla a neela mo diatleng tsa gago kajeno gore o tle o itse, fa e le nna Morena.’ ”


text:
Ahabe a re: “Ka mang?” Yole a re: “Morena o bua jaana a re: ‘Ka makau a dikgosana tsa dikarolo tsa naga.’ ” Ahabe a boela a re: “Ke mang yo o tshwanetseng go simolola ntwa?” Yole a re: “Ke wena.”


text:
Ke fa Ahabe a bala makau a dikgosana tsa dikarolo tsa naga, mme a ne a le 232; morago ga one a bala batlhabani ba Baiseraele botlhe, ba nna dikete di supa.


text:
Mme ba bolola motshegare Benehatate a ntse a nwa, a tagwa mo maobong le dikgosi tsele; e ne e le dikgosi di le 32 tse di mo thusang.


text:
Makau a dikgosana tsa dikarolo tsa naga a bolola pele. Benehatate o ne a romile batlhodi, mme ba mo itsise ba re: “Banna ba setse ba bolotse kwa Samaria.”


text:
Jaanong e rile Baiseraele ba sena go bolola mo motseng, e bong makau a dikgosana tsa dikarolo tsa naga le mephato e e a latelang,


text:
mongwe le mongwe a bolaya yo a mo tshwarang, Basiria ba tshaba, mme Baiseraele ba ba khutšhela. Benehatate, kgosi ya Siria yona ya falola e palame pitse e na le bapalami ba bangwe.


text:
Kgosi ya Iseraele e ne ya bolola jalo, ya thopa dipitse le dikoloi tsa ntwa, ya gaila Basiria ka polao e kgolo.


text:
Ke fa moporofeti yole a atamela kgosi ya Iseraele a e raya a re: “Yaa o ithatafatse, o ele tlhoko o bone se o ka se dirang; gonne e tla re isago ka nako e kgosi ya Siria e go bololele gape.”


text:
Mme batlhanka ba kgosi ya Siria ba e raya ba re: “Medimo ya bone ke medimo ya dithaba, ke ka moo ba re paletseng; mme fa re ka tlhabana nabo mo lebaleng, ruri, re ka ba fenya!


text:
O be o kue mephato e e lekanang le e e go latlhegetseng le dipitse tse di kana ka tsa pele le dikoloi tsa ntwa tse di kana ka tsa pele, mme a re tlhabaneng nabo mo lebaleng. Ruri, re tla ba fenya!” Kgosi ya utlwa se ba se bolelang, ya dira jalo.


text:
Mme ya re ngwaga o sena go feta, Benehatate a bala Basiria, a bolola a tla kwa Afeke go tlhabana le Baiseraele.


text:
Ya re Baiseraele ba sena go balwa le go fiwa mefago, ba ya go ba kgatlhantsha. Baiseraele ba thibelela fa pele ga bone, ba tshwana le matsomanenyana a mabedi a dipodi, mme Basiria ba saila mo nageng.


text:
Ke fa monna wa Modimo yole a atamela kgosi ya Iseraele gape a re: “Morena o bua jaana a re: ‘E re ka Basiria ba rile, Morena ke Modimo wa dithaba fela, e seng Modimo wa melapo, ke ka moo ke tla neelang bontsi jotlhe jo bogolo jole mo diatleng tsa gago gore lo tle lo itse tota, fa e le nna Morena.’ ”


text:
Mme ba thibelela ba lebaganye nabo malatsi a supa. Mme ka letsatsi la bosupa tlhabano ya simologa. Ke fa Baiseraele ba bolaya Basiria ba le 100 000 e le ba dinao ka letsatsi le le lengwe.


text:
Ba ba setseng ba tshabela kwa Afeke kwa motseng, mme lobota lwa wela banna ba le 27 000 ba ba setseng. Le Benehatate a tshaba, a tsena mo motseng, a tsena ntlo le ntlwana.


text:
Mme batlhanka ba gagwe ba mo raya ba re: “A ko o bone, re utlwile go twe, dikgosi tsa Baiseraele ke dikgosi tse di bopelotlhomogi. Nte re apare dikgetse mo mathekeng, re rwale dikgole mo ditlhogong, re tswele kwa kgosing ya Iseraele. E ka re gongwe ya rekegela bophelo jwa gago.”


text:
Ke fa ba itlama matheka ka dikgetse tsa bohutsana, ba ithara ditlhogo ka dikgole, ba tla kwa kgosing ya Iseraele ba re: “Benehatate motlhanka wa gago a re: ‘Nte ke phele!’ ” Mme Ahabe a re: “A o sa ntse a phela? Fa go le jalo, ke morwa-rre!”


text:
Mme banna bao ba fitlhela mafoko a e le sesupo se se molemo, ba a amogela ka pele mo go ene ba re: “Benehatate ke morwa-rraago!” Ene a re: “Yaang go mo tsisa.” Ke fa Benehatate a tswela kwa go ene, mme Ahabe a mo palamisa mo koloing, a bapa nae.


text:
Ke fa Benehatate a mo raya a re: “Metse e rre o neng a e amoga rraago ke tla e busa. Le gona o ka itirela mafelo a go bapatsa kwa Damaseko jaaka go dirile rre kwa Samaria.” Ahabe a mo raya a re: “Ke tla go naya tsela ka kutlwano e e ntseng jalo.” Mme a dira kgolagano nae, a mo lesa a tsamaya.


text:
Ke fa monna mongwe wa barutwana ba boporofeti a raya molekane wa gagwe ka taelo ya Morena a re: “Ntitee tlhe!” Mme monna yoo a gana go mo itaya.


text:
A ba a mo raya a re: “E re ka o ganne go utlwa lentswe la Morena, bona, fa re kgaogana, o tla bolawa ke tau.” Mme ya re a sena go tloga fa go ene, tau ya kgatlhana nae, ya mmolaya.


text:
Jaanong ya re kgosi e feta, a goela kgosing a re: “Motlhanka wa gago o ne a bolotse a ya tlhabanong. Ka bona monna mongwe a fapoga a tlisa monna go nna a re: ‘Disa monna yo! Fa a ka timela, bophelo jwa gago bo tla emela bophelo jwa gagwe gongwe o tla lefa talente ya selefera.’


text:
Mme ya re motlhanka wa gago a ntse a tshwere tiro fa le fale, a timela.” Ke fa kgosi ya Iseraele e mo raya e re: “Katlholo ya gago e ntse jalo. O ikatlhotse ka wesi.”


text:
Ke fa a akofa a iphapolola lesela mo matlhong, mme kgosi ya Iseraele ya mo itse, fa e le mongwe wa baporofeti.


text:
Jaanong a e raya a re: “Morena o bua jaana a re: ‘E re ka o lesitse monna yole a tšhomola mo diatleng tsa gago yo ke mo hutsitseng, ka moo o tla swa mo boemong jwa gagwe le morafe wa gago mo boemong jwa morafe wa gagwe.’ ”


text:
Morago ga dilo tseo ga dirafala se: Nabothe wa Iserele a bo a na le tshimo ya moweine mo Iserele, e bapile le ntlo ya bogosi ya ga Ahabe kgosi ya Samaria.


text:
Jaanong Ahabe a bua le Nabothe a re: “Nneele tshimo ya gago ya moweine gore e nne tshimo ya me ya merogo, ka e le gaufi le ntlo ya me. Boemong jwa yona ke tla go naya tshimo ya moweine e e e gaisang, gongwe fa o rata ke tla go naya madi a tlhwatlhwa ya yona.”


text:
Ahabe a ba a fitlha kwa ntlong ya gagwe a ngadile a galefile ka ntlha ya lefoko le Nabothe wa Iserele o le buileng nae a re: “Ga nkitla ke go neela boswa jwa borre!” A ba a robala mo bolaong jwa gagwe a fitlhile sefatlhego, a sa batle le dijo.


text:
Mme Isebele mosadi wa gagwe a tla kwa go ene, a mmotsa a re: “Ke eng fa mowa wa gago o ngadile mo o bileng o sa je dijo?”


text:
A mo araba a re: “Ke ka gonne ke buile le Nabothe wa Iserele, ka mo raya ka re: ‘Nneela tshimo ya moweine ya gago ka madi, gongwe fa go go kgatlha ke ka go naya tshimo e nngwe ya moweine mo boemong jwa yona.’ Mme ene a re: ‘Ga nka ke ka go neela tshimo ya me ya moweine.’ ”


text:
Ke fa Isebele mosadi wa gagwe a mo raya a re: “A ke gona go busa Baiseraele? Tsoga o je dijo, mme pelo ya gago e itumele! Ke nna ke tla go neelang tshimo ya moweine ya ga Nabothe wa Iserele.”


text:
Jaanong mosadi a kwala dikwalo ka leina la ga Ahabe, a di kana ka sekano sa gagwe, a di romela kwa bagolong le kwa batlotleging ba ba agileng le Nabothe mo motseng wa ga gabo.


text:
Lo be lo bee banna ba le babedi ba ba maaka, lo ba lebaganye nae, ba supe ka ga gagwe ba re: ‘O hutsitse Modimo le kgosi.’ Jaanong lo mo ntshetse kwa ntle, lo mo kgobotletse ka majwe gore a swe.”


text:
Banna ba motse wa ga gabo, e bong bagolo le batlotlegi ba ba neng ba agile mo motseng wa ga gabo ba dira ka fa taelong e ba e rometsweng ke Isebele, jaaka go ne go kwadilwe mo dikwalong tse o di ba rometseng:


text:
Ke fa go tla banna ba babedi ba balotsana, ba nna fa pele ga gagwe; banna bao ba balotsana ba supa ka ga Nabothe fa pele ga morafe ba re: “Nabothe o hutsitse Modimo le kgosi.” Ba be ba mo ntshetsa kwa ntle ga motse, ba mo kgobotletsa ka majwe, a ba a swa.


text:
Ya re Isebele a utlwa go twe, Nabothe o kgobotleditswe, o bile o sule, a raya Ahabe a re: “Nanoga o ye go tsaya tshimo ya moweine ya ga Nabothe wa Iserele yo o ganneng go e go neela ka madi. Gonne Nabothe ga a tlhole a phela, mme o sule.”


text:
Ya re Ahabe a utlwa gore Nabothe o sule, a nanoga a fologela kwa tshimong ya moweine ya ga Nabothe wa Iserele go e tsaya.


text:
“Nanoga o fologe go kgatlhantsha Ahabe kgosi ya Iseraele yo o nnang kwa Samaria. O kwa tshimong ya ga Nabothe, o fologetse teng go e tsaya.


text:
O mo ree o re: ‘Morena o bua jaana a re: A o bolaile, o bile o tsere?’ O be o mo ree o re: ‘Morena o bua jaana a re: Mo felong kwa dintšwa di latswitseng madi a ga Nabothe teng madi a gago le ona dintšwa di tla a latswa teng.’ ”


text:
Ahabe a fetola Elia a re: “A o ntshwere, mmaba wa me?” Elia a re: “Ke go tshwere, ka o ineetse go dira tse di bosula mo matlhong a Morena.


text:
Morena a re: ‘Bona, ke tla go tlisetsa tatlhego, ke go feela, ke nyeletsa ba batonanyana botlhe ba gago, Ahabe, mo Iseraeleng, ke sa rekegele ope.


text:
Ke tla dira lelapa la gago jaaka lelapa la ga Jerobeame morwa Nebate le jaaka lelapa la ga Baesa morwa Ahia ka ntlha ya sekgopi se o se dirileng, wa leofisa Baiseraele ka sona.’


text:
Wa ga Ahabe yo o swelang mo motseng o tla jewa ke dintšwa; yo o swelang kwa nageng o tla jewa ke manong a loapi.’ ”


text:
Go ne go ise go ke go nne ope yo o tshwanang le Ahabe yo o neng a ineela go dira tse di bosula mo matlhong a Morena, ka ene Isebele mosadi wa gagwe a mo tlhotlheletsa jalo.


text:
A dira tse di maswe thata ka go latela medimo e e tenang, fela jaaka go ne go dira Baamori ba Morena o neng a ba leleka fa pele ga Baiseraele.


text:
Ya re Ahabe a utlwa mafoko ao, a ikgagola diaparo, a apara kgetse mo mmeleng, a itima dijo, a lala a e apere, a tsamaya ka khutsafalo.


text:
“A o bonye jaaka Ahabe a ikokobetsa fa pele ga me? E re ka a ikokobetsa fa pele ga me, ga ke ne ke tlisa tatlhego mo malatsing a gagwe, ke tla e tlisetsa lelapa la gagwe mo malatsing a ga morwawe.”


text:
Ke fa kgosi ya Iseraele e raya batlhanka ba yona e re: “A lo a itse gore, motse wa Ramothe kwa Gileate ke wa rona? Mme re ituletse fela, ga re o gape mo diatleng tsa kgosi ya Siria.”


text:
Ya ba ya botsa Josafate ya re: “A o tla ya le nna kwa tlhabanong kwa Ramothe mo Gileate?” Josafate a araba kgosi ya Iseraele a re: “Re tla ya mmogo, morafe wa me le wa gago, dipitse tsa me le tsa gago.”


text:
Ke fa kgosi ya Iseraele e kgobokanya baporofeti, e ka ne e le banna ba le 400, e ba botsa e re: “A ke ke ye go lwela Ramothe kwa Gileate, kampo ke lese?” Ba araba ba re: “Bolola, Morena o tla mo neela mo diatleng tsa kgosi.”


text:
Kgosi ya Iseraele ya araba Josafate ya re: “Go sa ntse go le monna a le mongwe yo re ka botsang Morena ka ene, mme ke mo tlhoile, gonne ga a bolelele pele tse di molemo ka ga me, fa e se tse di bosula fela. Ke Miga morwa Imela.” Mme Josafate a re: “A kgosi e se re jalo.”


text:
Ke fa kgosi ya Iseraele e bitsa modiredi mongwe wa lapa la yona e re: “Akofa o bitse Miga morwa Imela.”


text:
Mme kgosi ya Iseraele le Josafate kgosi ya Juta tsa bo di dutse nngwe le nngwe mo sedulong sa yona sa bogosi, di apere tsa bogosi, e le mo seboaneng fa mojakong wa kgoro ya Samaria, baporofeti botlhe ba ntse ba bolela pele fa pele ga tsona.


text:
Mme Setekia morwa Kenana o ne a itiretse dinaka tsa tshipi, a tla natso a re: “Morena o bua jaana a re: ‘O tla tlhaba Basiria ka dinaka tse go fitlhelela ba felelele.’ ”


text:
Le baporofeti botlhe ba bolelela pele jalo ba re: “Bololela motse wa Ramothe kwa Gileate. O tla nna tlhogonolo, mme Morena o tla o neela mo diatleng tsa kgosi.”


text:
Mme morongwi yo o neng a ile go bitsa Miga a mo raya a re: “A ko o bone, mafoko a baporofeti a a utlwana, a molemo mo kgosing. Ka thapelo a lefoko la gago le tshwane le lefoko la mongwe wa bone, o bue tse di molemo.”


text:
Ya re a fitlha kwa kgosing, kgosi ya mmotsa ya re: “Miga, a ke re ye kwa Ramothe kwa Gileate go tlhabana kampo re lese?” A e araba a re: “Bolola, o tla nna tlhogonolo, mme Morena o tla o neela mo diatleng tsa kgosi.”


text:
Mme kgosi ya mo raya ya re: “Ke go ikanisega kae gore o se ka wa mpolelela sepe fa e se boammaaruri fela mo leineng la Morena?”


text:
A fetola a re: “Ke bonye Baiseraele botlhe ba phatlaletse kwa dithabeng jaaka dinku tse di se nang modisa. Mme Morena a re: ‘Ga ba na morena. A mongwe le mongwe a boele kwa gae ka kagiso!’ ”


text:
Ke fa kgosi ya Iseraele e raya Josafate e re: “A ga ke a go bolelela gore ga a bolele pele tse di molemo ka ga me fa e se tse di bosula fela.”


text:
Miga a ba a re: “Ka moo utlwa lefoko la Morena. Ke bonye Morena a dutse mo sedulong sa gagwe sa bogosi le mephato yotlhe ya legodimo e eme fa go ene mo ntlheng ya le le jang la gagwe le mo ntlheng ya la molema.


text:
Morena o rile: ‘Ke mang yo o tla tsietsang Ahabe gore a bolole, a tle a swele kwa Ramothe kwa Gileate?’ Mongwe a bua jaana, yo mongwe a bua kago sele.


text:
Mme Morena a o botsa a re: ‘Ka eng?’ Wa re: ‘Ke tla bolola go ya go nna mowa wa maaka mo melomong ya baporofeti botlhe ba gagwe.’ Morena a re: ‘O tla mo tsietsa, le gona o tla mo kgona. Tsamaya o dire jalo.’


text:
“Jaanong he, bona, Morena o tsentse mowa wa maaka mo melomong ya baporofeti botlhe ba ba gago, mme tota Morena o buile tsa tatlhego ka ga gago.”


text:
Ke fa Setekia morwa Kenana a atamela a faphola Miga mo lesameng a re: “Mowa wa Morena o ntlogetse jang, wa bua nao?”


text:
Miga a araba a re: “O tla bona ka letsatsi leo o tla tsenang ntlo le ntlwana ka lone go ya go iphitlha.”


text:
Mme kgosi ya Iseraele ya re: “Tshwara Miga, o mo ise kwa go Amone molaodi wa motse le kwa go Joase morwa kgosi,


text:
o re: ‘Kgosi e buile jaana ya re: Tsenyang yo mo ntlong ya kgolegelo, a jele bogobe tlase, le metsi a se ka a mo lekana go fitlhelela ke boe ka kagiso.’ ”


text:
Mme Miga a re: “Fa o boa tota ka kagiso, Morena o tla bo a sa bua ka nna.” A ba a re: “Utlwang, lona merafe yotlhe!”


text:
Mme kgosi ya Iseraele ya raya Josafate ya re: “Ke tla ba ikgakisa, ke tsena jalo mo tlhabanong, wena o nne o ntse o apere diaparo tsa gago tsa bogosi.” Kgosi ya Iseraele ya apara diaparo di sele, ya tsena jalo mo tlhabanong.


text:
Mme kgosi ya Siria e ne e laetse balaodi ba dikoloi tsa ntwa di le 32 tsa yona ya re: “Lo se ka lwa tlhabana le ope yo monnye gongwe yo mogolo fa e se le kgosi ya Iseraele e le yosi fela.”


text:
Mme e rile balaodi ba dikoloi ba bona Josafate, ba re: “Ahee, ke ene kgosi ya Iseraele!” mme ba fapogela kwa go ene go tlhabana nae. Ke fa Josafate a goa.


text:
Mme monna mongwe a gagamatsa bora, a hula fela ka phopholetso, a tlhaba kgosi ya Iseraele fa makopanong a diaparo tsa tshipi. Mme kgosi ya raya mokgweeletsi wa yona ya re: “Sokolola koloi o nntshe mo tlhabanong, gonne ke khutlegile.”


text:
Jaanong ya re tlhabano e gakala ka letsatsi leo, kgosi ya bo e eme ka go itshoka mo koloing e lebaganye le Basiria. Mme mantsiboa ya swa, koloi e tletse madi a ntho ya yona.


text:
Mme ya re letsatsi le phirima, ga utlwala mokgosi mo bothibelelong o o reng: “A mongwe le mongwe a boele kwa motseng wa ga gabo le kwa nageng ya ga gabo.”


text:
Mme ya re ba tlhatswa koloi fa letsheng la Samaria, dintšwa tsa latswa madi a yona, mme diaka tsa tlhapa teng ka fa lefokong la Morena le o le buileng.


text:
Ditirafalo tse dingwe tsa ga Ahabe le tsotlhe tse o neng a di dira le ntlo ya dinaka tsa tlou e o neng a e aga le metse yotlhe e o e agileng kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Josafate morwa Asa o ne a simolola go busa Juta ka ngwaga wa bone wa puso ya ga Ahabe kgosi ya Iseraele.


text:
E rile Josafate a simolola go busa, a bo a le dinyaga di le 35; a busa dinyaga di le 25 kwa Jerusalema; leina la ga mmaagwe e le Asuba morwadia Silegi.


text:
O ne a sepela gotlhe mo tseleng ya ga Asa rraagwe a sa fapoge mo go yona; a dira tse di siameng mo matlhong a Morena.


text:
Fela dithota tsa tlhabelo ga di a ka tsa tlosiwa. Batho ba ne ba sa ntse ba dira ditlhabelo le go tshuba maswalo mo dithoteng tsa tlhabelo.


text:
Ditirafalo tse dingwe tsa ga Josafate le ditiro tsa bopelokgale tsa gagwe tse o neng a di dira le ka fa a tlhabanyeng ka teng kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Le masalela a banna ba ba direlang medimo ka boaka a a neng a setse mo malatsing a ga Asa rraagwe, Josafate a a nyeletsa mo lefatsheng.


text:
Le gona Josafate o ne a dira dikepe tsa Tharesise go ya go tsaya gouta kwa Ofire, mme tsa se ka tsa ya, ka di ne di robega kwa Esione-Gebere.


text:
Ka sebaka sele Ahasia morwa Ahabe a raya Josafate a re: “A batlhanka ba me ba tsamae le batlhanka ba gago mo dikepeng;” mme Josafate a gana.


text:
Mme Josafate a robala le borraagwe, a fitlhwa fa go borraagwe mo motseng wa ga Dafita rraagwe, mme Jorame morwawe a nna kgosi mo boemong jwa gagwe.


text:
Ahasia morwa Ahabe a nna kgosi ya Baiseraele kwa Samaria ka ngwaga wa 17 wa puso ya ga Josafate kgosi ya Juta; a busa Iseraele dinyaga di le pedi.


text:
A dira tse di bosula mo matlhong a Morena, a sepela mo tseleng ya ga rraagwe le mo tseleng ya ga mmaagwe le mo tseleng ya ga Jerobeame morwa Nebate yo o neng a leofisa Baiseraele.


text:
Ahasia o kile a wa mo fenstereng e e tswalwang ka letloa ya ntlwana ya gagwe e e kwa godimo kwa Samaria, a ba a lwala. Ke fa a roma barongwi a ba laela a re: “Yaang lo botse Baale-Sebube modimo wa Ekerone lo re: ‘A ke tla fola mo bolwetseng jo?’ ”


text:
Mme moengele wa Morena a bua le Elia wa Thišebe a re: “Nanoga o ye go kgatlhantsha barongwi ba kgosi ya Samaria o ba ree o re: ‘A ke ka ntlha ya go tlhoka Modimo mo Iseraeleng, fa lo ya go botsa Baale-Sebube modimo wa Ekerone?’


text:
Ke ka moo Morena o buang jaana a re: ‘Ga o kitla o fologa mo bolaong jo o palameng mo go jona, o tla swela mo go jona.’ ” Elia a bua jalo, a ba a tsamaya.


text:
Ba mo araba ba re: “Go ne ga tlhaga monna mongwe, a re kgatlhantsha, a re raya a re: ‘Yaang lo boele kwa kgosing e e lo romileng, lo e ree lo re: Morena o bua jaana a re: A ke ka ntlha ya go tlhoka Modimo mo Iseraeleng, fa wena o roma go botsa Baale-Sebube modimo wa Ekerone? Ke ka moo o sa ka keng wa fologa mo bolaong jo o palameng mo go jona, mme sa gago ke go swa fela.’ ”


text:
A ba a ba botsa a re: “Monna yo o neng a tlhaga a lo kgatlhantsha, a lo bolelela mafoko ao, o ne a ntse jang?”


text:
Ba mo araba ba re: “E ne e le monna yo o apereng kobo e e boboa, a itlamile letheka ka moitlamo wa letlalo.” Ene a re: “Ke Elia wa Thišebe!”


text:
Foo a roma molaodi wa batlhabani ba ba 50 le bone ba ba 50 bao kwa go ene. A tlhatlogela kwa go ene, a fitlhela a dutse mo setlhoeng sa thaba a mo raya a re: “Wena monna wa Modimo, kgosi ya re: ‘Fologa!’ ”


text:
Elia a fetola, a raya molaodi wa ba ba 50 a re: “Jaanong fa ke le monna wa Modimo, a molelo o fologe kwa legodimong, o go je le ba ba 50 ba gago.” Ke fa molelo o fologa kwa legodimong, o mo nyeletsa le bone ba ba 50 ba gagwe.


text:
A ba a roma molaodi wa ba ba 50 yo mongwe le bone ba ba 50 bao kwa go ene. A simolola go bua a mo raya a re: “Wena monna wa Modimo, kgosi e buile jaana ya re: ‘Akofa o fologe!’ ”


text:
Elia a fetola a mo raya a re: “Fa ke le monna wa Modimo, a molelo o fologe kwa legodimong, o go je le ba ba 50 ba gago.” Ke fa molelo wa Modimo o fologa kwa legodimong, o mo nyeletsa le ba ba 50 ba gagwe.


text:
A boela a roma molaodi wa ba ba 50 wa boraro le bone ba ba 50 bao. E rile molaodi wa boraro wa ba ba 50 a sena go tlhatloga le go fitlha, a khubama ka mangole fa pele ga Elia, a kopa bopelotlhomogi mo go ene a mo raya a re: “Wena monna wa Modimo, ka thapelo a ko o rekegele botshelo jwa me le maphelo a batlhanka ba gago ba ba 50 ba.


text:
Kana molelo o fologile kwa legodimong, wa ja balaodi ba ba ba 50 ba babedi ba ntlha le ba ba 50 ba bone mmogo. Mme jaanong, rekegela botshelo jwa me!”


text:
Ke fa moengele wa Morena a raya Elia a re: “Fologa nae, se mmoife!” A nanoga, a fologa nae a ya kwa kgosing.


text:
A feta a e raya a re: “Morena o bua jaana a re: ‘E re ka o ne wa roma barongwi go botsa Baale-Sebube modimo wa Ekerone jaaka e kete ga go na Modimo mo Iseraeleng o go ka bodiwang lefoko la ona, ke ka moo o se neng o fologa mo bolaong jo o palameng mo go jona, mme o tla swela ruri!’ ”


text:
Ka nnete a swa ka fa lefokong la Morena le Elia o neng a le buile, mme Jorame morwa-rraagwe a nna kgosi mo boemong jwa gagwe ka ngwaga wa bobedi wa ga Jorame morwa Josafate kgosi ya Juta; ka gonne Ahasia o ne a se na morwa.


text:
Ditirafalo tse dingwe tsa ga Ahasia le tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
E rile Morena a rata go tlhatlosetsa Elia kwa legodimong ka ledimo Elia a tsamaya le Elisa, ba tswa kwa Gilegala.


text:
Elia a raya Elisa a re: “A ko o sale fa, gonne Morena o nthomile kwa Bethele.” Mme Elisa a re: “Ka botshelo jwa Morena le ka botshelo jwa gago, ga ke ne ke go tlogela.” Mme ba ya kwa Bethele.


text:
Ke fa barutwa ba boporofeti ba ba neng ba le kwa Bethele ba tswela kwa go Elisa ba mo raya ba re: “A o a itse gore kajeno Morena o tla tlosa mong-wa-go mo godimo ga tlhogo ya gago?” A araba a re: “Le nna ke a itse. Didimalang!”


text:
Elia a ba a mo raya a re: “Elisa, a ko o sale fa, gonne Morena o nthomile kwa Jerigo.” Mme a re: “Ka botshelo jwa Morena le ka botshelo jwa gago, ga nkitla ke go tlogela.” Mme ba fitlha kwa Jerigo.


text:
Ke fa barutwa ba boporofeti ba ba neng ba le mo Jerigo ba atamela Elisa ba re: “A o a itse gore kajeno Morena o tla tlosa mong-wa-go mo godimo ga tlhogo ya gago?” A araba a re: “Le nna ke a itse. Didimalang!”


text:
Elia a ba a mo raya a re: “A ko o sale fa, gonne Morena o nthomile kwa Joretane.” Mme a re: “Ka botshelo jwa Morena le ka botshelo jwa gago! Ga nka ke ka go tlogela.” Mme ba tsamaya boo babedi.


text:
Mme banna ba le 50 ba barutwa ba boporofeti ba ya ba ema fa thoko ba katogile, fa ba babedi bao ba ema fa Joretane.


text:
Mme Elia a tsaya kobo ya gagwe, a e tshopha, a itaya metsi ka yona. Ke fa metsi a kgaogana a ntsha phatlha, mme ba tshela ka bobedi fa go omileng.


text:
Ya re ba sena go tshela, Elia a raya Elisa a re: “Kopa se nka se go direlang ke ise ke tlosiwe fa go wena.” Elisa a re: “Ka thapelo, a go nne dikabelo di le pedi tsa mowa wa gago mo go nna.”


text:
A araba a re: “O kopile se se thata. Mme fa o ka mpona ke tlosiwa fa go wena, go tla go dirafalela jalo. Fela fa go sa nna jalo, ga go ne go dirafala.”


text:
Mme ya re ba ntse ba tsamaya, ba bua mmogo, ga tlhaga koloi ya molelo le dipitse tsa molelo ka tshoganyetso, tsa ba kgaoganya. Mme Elia a tlhatlosediwa kwa legodimong ka ledimo,


text:
Elisa a ntse a bona a goa a re: “Rra wee, rra wee! Koloi ya Iseraele le bapalami ba yona!” Mme a se ka a tlhola a mmona. A ba a tshwara diaparo tsa gagwe a di gagoganya dikarolo di le pedi.


text:
A ba a tsaya kobo ya ga Elia e e oleng mo go ene, a itaya metsi a re: “O kae Morena, Modimo wa ga Elia?” Mme le ene ya re a itaya metsi, a kgaogana, a ntsha phatlha, mme Elisa a tshela.


text:
Mme ya re barutwa ba boporofeti ba Jerigo ba ba kwa moseja ba mmona, ba re: “Mowa wa ga Elia o mo go Elisa.” Mme ba tla ba mo kgatlhantsha, ba mo ikobela fa fatshe,


text:
ba mo raya ba re: “A ko o bone, mo batlhankeng ba gago go na le banna ba le 50 ba e leng dinatla. A ba ke ba tsamae ba batle mong-wa-go, e se re gongwe Mowa wa Morena wa bo o mo tsholeditse, wa mo digela mo go nngwe ya dithaba gongwe mo go mongwe wa melapo.” Mme a re: “Lo se ka lwa dira jalo.”


text:
Mme ba nna ba mo rapela thata ga tsamaya a lapisega a re: “Ba romeng he!” Ba roma banna ba ba 50, ba batla malatsi a le mararo, mme ba se ka ba mmona.


text:
Ba boela kwa go ene a ntse a le kwa Jerigo, mme a ba raya a re: “A ga ke a lo raya ka re: ‘Lo se ka lwa ya’?”


text:
Mme banna ba motse ba raya Elisa ba re: “A ko o bone, bonno jwa motse o bo bontle jaaka mong wa rona a bona, mme metsi ga a siama, mme naga e, e dira tshenyego ya letsalo.”


text:
Jaanong a tswela kwa motsweding wa metsi, a tshela letswai mo teng a re: “Morena o bua jaana a re: ‘Ke alafile metsi a. Ga go kitla go tlhola go tswa loso le e seng se se dirang tshenyego ya letsalo mo go ona.’ ”


text:
A tloga teng a tlhatlogela kwa Bethele; ya re a ntse a tlhatloga le tsela, basimanyana ba tswa mo motseng, ba mo sotla, ba mo raya ba re: “Tlhatloga, lefatla! Tlhatloga, lefatla!”


text:
A gadima, mme ya re a ba bona, a ba hutsa ka leina la Morena. Ke fa dibere di le pedi tse dinamagadi di tswa mo sekgweng, di gagola bana ba le 42 mo go bone.


text:
Jorame morwa Ahabe a simolola go busa Iseraele kwa Samaria ka ngwaga wa 18 wa puso ya ga Josafate kgosi ya Juta, a busa dinyaga di le 12.


text:
A dira tse di bosula mo matlhong a Morena fela e seng jaaka rraagwe le mmaagwe, ka a ne a tlosa lefika le le motloutlo la ga Baale le rraagwe o neng a le dirile.


text:
Fela a nna a kgomarela maleo a ga Jerobeame morwa Nebate yo o neng a leofisa Baiseraele; a se ka a a tlogela.


text:
Mme Meša kgosi ya Moabe e ne e le morui wa dinku; a kgethela kgosi ya Iseraele dikwana di le 100 000 le boboa jwa diphelehu di le 100 000.


text:
A ba a roma kwa go Josafate kgosi ya Juta a re: “Kgosi ya Moabe e ikepile mo go nna. A o tla ya le nna go tlhabana le Bamoabe?” A araba a re: “Ke tla bolola, nna jaaka wena le morafe wa me jaaka morafe wa gago le dipitse tsa me jaaka dipitse tsa gago.”


text:
Ga ya kgosi ya Iseraele le kgosi ya Juta le kgosi ya Etomo; mme ya re ba sena go potologa ka leeto la malatsi a supa, ga tlhokafala metsi a mephato le a diruiwa tse di e setseng morago.


text:
Ke fa kgosi ya Iseraele e re: “Ijoo! Kana Morena o biditse dikgosi tse tharo tse go di neela mo diatleng tsa Bamoabe!”


text:
Mme Josafate kgosi ya Juta a botsa a re: “A ga go na moporofeti wa Morena fano gore re botse Morena ka ene?” Mongwe wa batlhanka ba kgosi ya Iseraele a araba a re: “Elisa morwa Safate ke yo; ke ene yo o neng a tshela metsi mo diatleng tsa ga Elia.”


text:
Josafate a re: “Lefoko la Morena le mo go ene.” Mme kgosi ya Iseraele le Josafate le kgosi ya Etomo ba ya kwa go ene.


text:
Mme Elisa a raya kgosi ya Iseraele a re: “Ga ke na sepe nao! Yaa kwa baporofeting ba ga rraago le ba ga mmaago.” Mme kgosi ya Iseraele ya mo araba ya re: “Nnyaya tlhe! Kana Morena o biditse dikgosi tse tharo tse go di neela mo diatleng tsa Bamoabe.”


text:
Elisa a ba a re: “Ka bophelo jwa Morena wa masomosomo yo ke mo direlang, fa nka bo ke sa tlotle sefatlhego sa ga Josafate kgosi ya Juta, nka bo ke sa go lebe le e seng go go tsaya tsia.


text:
Gonne Morena o bua jaana a re: ‘Ga lo ne lo bona phefo, ga lo ne lo bona pula, mme molapo o o tla tlala metsi, mme lo tla nwa lona le mephato ya lona le diruiwa tsa lona.’


text:
Mme go re jalo ga go ise go lekane mo matlhong a Morena; le gona o tla neela Bamoabe mo diatleng tsa lona,


text:
mme lo tla thopa metse yotlhe e e femetsweng le metse yotlhe e e tlhaotsweng, lo rema ditlhare tse dintle tsotlhe, lo thiba metswedi ya metsi yotlhe, lo senya masimo otlhe a a siameng ka majwe.”


text:
Ka nnete ka moso ka nako ya tshupelo ya dijo ba bona metsi a tlhaga ntlheng ya Etomo, mme naga ya tlala metsi.


text:
Mme e rile Bamoabe botlhe ba utlwa go twe: “Dikgosi tsele di bolotse go tlhabana le lona,” ga kuiwa botlhe ba ba itlamang ka moitlamo le bomogoloa-bone, mme ba ema fa molelwaneng.


text:
Ya re ba phakela, mme letsatsi le galalela mo metsing, Bamoabe ba lebaganye nalo, ba bona metsi a le mahibidu, e kete madi.


text:
Ke fa ba re: “Ke madi! Tota dikgosi di tlhaselanye, tsa bolayana. Jaanong he, Bamoabe, a re yeng thopong!”


text:
Mme ya re ba fitlha kwa bothibelelong jwa Baiseraele, Baiseraele ba bothologa, ba fenya Bamoabe mo ba bileng ba tshaba fa pele ga bone. Baiseraele ba nna ba tsenelela mo nageng ya bone ba ba bolaya.


text:
Ba diga metse, masimo otlhe a a molemo mongwe le mongwe a latlhela lentswe la gagwe mo go ona, ba a tlatsa majwe, ba thiba metswedi yotlhe ya metsi, ba rema ditlhare tsotlhe tse dintle, ga sala motse wa Haresethe o le osi fela, mme beng ba diragamajwe ba o dikanyetsa ba o konopa.


text:
Mme e rile kgosi ya Moabe e bona tlhabano e e palela, ya tsaya banna ba le 700 ba ba somolang tšhaka nayo, ya re e ya go sutlha fa kgosing ya Etomo, mme ba palelwa.


text:
Ke fa e tsaya morwaa-yona yo mogolo yo o neng a tla nna kgosi mo boemong jwa yona, e mo dira setlhabelo sa phiso mo godimo ga lobota. Jaanong bogale jo bogolo jwa wela Baiseraele, mme ba e tlogela, ba boela kwa lefatsheng la bone.


text:
Mosadi mongwe wa basadi ba barutwa ba boporofeti o kile a lela mo go Elisa a re: “Motlhanka wa gago, monna wa me, o sule, mme o a itse gore motlhanka wa gago o ne a boifa Morena. Jaanong motho yo go tserweng molato mo go ene o tlile a re, o tsaya bana ba babedi ba me go nna batlhanka ba gagwe.”


text:
Elisa a mmotsa a re: “Nka go direlang? Mpolelele se o nang naso mo ntlong.” Mosadi a araba a re: “Lelata la gago ga le na sepe mo ntlong fa e se kurwana ya lookwane fela.”


text:
Elisa a re: “Yaa o ikadimele dilo tse o ka tshelang mo go tsona ka kwa ntle mo go botlhe ba o agileng nabo, e bong dinkgo tse di se nang sepe di le dintsi.


text:
O be o ye kwa gae, o itswalele le bomorwao, o tshele mo dinkgong tseo tsotlhe. E e tlalang o e bee fa thoko.”


text:
Mosadi a tloga kwa go ene, a dira jalo; a itswalela le bomorwawe. Bone ba mo tlisetsa dinkgo, ene a nna a tshela.


text:
Ya re dinkgo di sena go tlala, mosadi a raya morwawe a re: “Ntlisetse nkgo gape.” A re: “Ga go tlhole go le nkgo.” Ke fa lookwane lo khutla go ela.


text:
Mosadi a tla a bolelela monna wa Modimo. Ene a re: “Yaa o rekise lookwane, o lefe molato wa gago; mme lo lo setseng o phele ka lone le bomorwao.”


text:
E kile ya re letsatsi le lengwe Elisa a fetela kwa Suneme. Teng go ne go le mosadi wa mohumi; ene a mo laletsa thata gore a je dijo. Go tloga foo e ne ya re fa a feta teng, a fapogele gona go ja dijo.


text:
Mme mosadi yoo a raya monna wa gagwe a re: “A ko o bone, ke lemogile gore monna yo o ntseng a feta fa go rona ka metlha ke yo o boitshepo wa Modimo.


text:
A re ke re mo direle ntlwana ya dipota kwa godimo, re mmeele teng bolao le tafole le sedulo le setlhomo sa lobone, mme e tla re fa a tla go rona, a nne teng.”


text:
Jaanong ya re letsatsi le lengwe a tla teng a tlhatlogela kwa ntlwaneng e e kwa godimo, a robala teng.


text:
A ba a raya Kehasi modiredi wa gagwe a re: “Bitsa mosadi yoo wa Suneme.” A mmitsa, mme a tla a ema fa pele ga gagwe.


text:
Elisa a ba a laela Kehasi a re: “A ko o ree mosadi o re: ‘Kana o re babaletse ka pabalelo yotlhe e. Wena o ka direlwang? A o batla puelelo kwa kgosing gongwe kwa molaoding wa mephato?’ ” Mosadi a re: “Nnyaya, ke agile sentle mo gare ga morafe wa ga etsho.”


text:
Elisa a ba a botsa a re: “Mme mosadi o ka direlwang?” Kehasi a re: “Kana ga a na ngwana wa mosimane, mme monna wa gagwe o tsofetse.”


text:
Ke fa Elisa a re: “Isago ka nako e o tla bo o tlamparela ngwana wa mosimane.” Mme mosadi a re: “Nnyaya, mong wa me, monna wa Modimo, se aketse lelata la gago.”


text:
a ba a raya rraagwe a re: “Tlhogo ya me! Tlhogo ya me!” Ene a laela modiredi a re: “Mo tsholetse, o mo ise kwa go mmaagwe.”


text:
a bitsa monna wa gagwe a re: “A ko o nthomele mongwe wa batlhanka le nngwe ya diesele tse dinamagadi gore ke akofe ke ye kwa monneng wa Modimo ke be ke boe.”


text:
Mme monna a re: “Ke ka ntlha ya eng fa o ya kwa go ene kajeno, e se ka ngwedi o o rogilweng le e seng ka Sabata?” Mosadi a re: “Sala sentle!”


text:
Mosadi a ba a belesa esele e namagadi, a raya modiredi wa gagwe a re: “Kgweetsa o itlhaganele, re se ka ra diega mo tseleng go ya ke be ke go bolelele.”


text:
Mosadi a ya jalo, a fitlha kwa monneng wa Modimo kwa thabeng ya Karemele. Ya re monna wa Modimo a mmonela kgakalanyana, a raya Kehasi modiredi wa gagwe a re: “Bona, mosadi wa Suneme ke yole.


text:
Jaanong a ko o taboge go mo kgatlhantsha, o mmotse o re: ‘A o phela sentle? A monna wa gago o phela sentle? A ngwana o phela sentle?’ ” Mosadi a re: “Sentle!”


text:
Mme ya re mosadi a fitlha kwa monneng wa Modimo mo thabeng, a mo tshwara dinao. Ke fa Kehasi a atamela go mo koba. Mme monna wa Modimo a re: “Mo lese, gonne o pelo e botlhoko. Mme Morena o ntobetse, ga a ka a nkitsise.”


text:
Mosadi a re: “A ke kopile ngwana wa mosimane mo go mong wa me? A ga ke a ka ka re: ‘Se ntsholofetse tse e seng tsona’?”


text:
Mme Elisa a laela Kehasi a re: “Itlame letheka, o tsee thobane ya me ka seatla, o tsamae. Fa o kgatlhana le motho se mo dumedise; mme fa motho a go dumedisa, se mo arabe; o fete o bee thobane ya me mo sefatlhegong sa mosimane.”


text:
Mme mmaagwe mosimane a re: “Ka botshelo jwa Morena le ka botshelo jwa gago! Ga nkitla ke go tlogela.” Ke fa Elisa a nanoga, a mo sala morago.


text:
Mme Kehasi o ne a ba eteletse pele, a feta a baya thobane mo sefatlhegong sa mosimane, mme go se na tumo epe le e seng sesupo sepe sa bophelo. A ba a boa go mo kgatlhantsha, a mo itsise a re: “Mosimane ga a ka a thanya.”


text:
A ba a palama, a patlama mo godimo ga ngwana, a lebaganya molomo le molomo wa gagwe le matlho le matlho a gagwe le diatla le diatla tsa gagwe, a patlama jalo mo go ene. Ke fa mmele wa mosimane o thuthafala.


text:
A ba a patlamologa, a tsamayatsamaya mo ntlong, a ya fale, a tla fano gangwe fela; a palama gape, a patlama mo go ene. Ke fa mosimane a ethimola gasupa a ba a budulola matlho.


text:
Jaanong Elisa a bitsa Kehasi a re: “Bitsa mosadi yoo wa Suneme.” A mmitsa, mme ya re mosadi a tla kwa go ene, Elisa a re: “Tsholetsa morwao.”


text:
Mme Elisa a boela kwa Gilegala go ntse go le tlala mo lefatsheng. Jaanong ya re barutwa ba boporofeti ba dutse fa pele ga gagwe, a laela modiredi wa gagwe a re: “Tlhatlega pitsa e kgolo, o apeele barutwa ba boporofeti dijo.”


text:
Mme mongwe a tswela kwa nageng go ga morogo; a bona mofuta wa morara, a kgetla magabala mo go ona, a tlatsa seaparo sa gagwe, a ba a tla gae, a a gabelela mo pitseng ya dijo; gonne o ne a sa a itse.


text:
A ba a tsholela banna bao gore ba je. Ya re ba leka dijo tse, ba goa ba re: “Monna wa Modimo, loso lo mo pitseng!” Ba palelwa ke go a ja.


text:
Ene a re: “Tlisang bupe!” A bo tshela mo pitseng a re: “Tsholela batho gore ba je.” Ke fa go sa utlwale sepe se se bolayang mo pitseng.


text:
Ga tlhaga monna a tswa kwa Baale-Salisa, a tlisetsa monna wa Modimo dinkgwe tsa mabutswapele, e bong dinkgwe tsa garase di le 20 le tsa letlhafula mo tlatleng ya gagwe. A ba a re: “Neela batho gore ba je.”


text:
Mme modiredi wa gagwe a re: “Nka di neela jang banna ba le lekgolo?” Mme Elisa a re: “Neela batho gore ba je. Gonne Morena o bua jaana a re: ‘Ba tla ja ba be ba sadisa.’ ”


text:
Naamane molaodi wa mephato ya kgosi ya Siria e ne e le monna yo mogolo fa pele ga mongwagwe, e le motlotlegi; gonne Morena o ne a neile Basiria phenyo ka ene. Mme monna yoo wa mogale o ne a bolawa ke lepero.


text:
Jaanong Basiria ba kile ba bolola ba le makoko, ba thopa mosetsana yo monnye mo lefatsheng la Iseraele; ene a nna lelata la mosadi wa ga Naamane.


text:
Mme a raya mohumagadi wa gagwe a re: “Ao! Fa mong wa me a ka bo a le kwa go moporofeti yo o kwa Samaria, foo ene o ka bo a tlosa lepero mo go ene.”


text:
Ke fa Naamane a tsena, a bolelela morena wa gagwe a re: “Mosetsana yo o tswang kwa lefatsheng la Iseraele o buile jaana le jaana.”


text:
Mme kgosi ya Siria ya re: “Tsamaya o ye teng, ke tla romela kgosi ya Iseraele lokwalo.” A tsamaya a tshotse ditalente di le some tsa selefera le dišekele di le 6 000 tsa gouta le diaparo di le some tsa mokgabo;


text:
a isa lokwalo loo kwa kgosing ya Iseraele lo lo reng: “Jaanong fa lokwalo lo, lo fitlha koo go wena, o itse gore ke romile Naamane motlhanka wa me koo go wena gore o tlose lepero mo go ene.”


text:
Ya re kgosi ya Iseraele e buisa lokwalo loo, ya ikgagola diaparo ya re: “A ke Modimo go ka bolaya le go ka phedisa, fa yoo a roma go nna gore ke golole monna mo leperong? Nnyaya! Lo ka lemoga, lwa bona fela gore o batla go lwa le nna.”


text:
Ya re Elisa monna wa Modimo a utlwa go twe: Kgosi ya Iseraele e ikgagotse diaparo! A roma kwa kgosing a re: “Ke ka ntlha ya eng fa o ikgagotse diaparo? A a tle kwa go nna gore a itse, fa go na le moporofeti mo Iseraeleng.”


text:
Mme Elisa a roma morongwi a re: “Yaa o tlhape gasupa mo Joretane, foo mmele wa gago o tla go boela, mme o itsheka.”


text:
Ke fa Naamane a galefa a tsamaya a re: “Kana ke ne ka re: O tla tswa ka esi a ema, a bitsa leina la Morena, Modimo wa gagwe, a kgadikanya letsogo godimo ga felo fa go leng lepero, a tlosa lepero jalo.


text:
Dinoka tsa Damaseko tsa Abana le Farephare a ga di phale metsi aotlhe a Iseraele? A ga nka ke ka tlhapa mo go tsona ka itsheka?” Mme a hulara a tsamaya a ngadile.


text:
Mme batlhanka ba gagwe ba mo atamela, ba bua nae ba re: “Rra, fa moporofeti a ka bo a go laetse go dira se segolo, a o ka bo o sa se dire? Bogolo jang, ka a go laetse fela a re: ‘Tlhapa, mme o tla itsheka.’ ”


text:
Ke fa a fologa, a ikina gasupa mo Joretane ka fa lefokong la monna wa Modimo. Mme nama ya gagwe ya boa, ya tshwana le nama ya mosimanyana, a itsheka.


text:
Jaanong a boela kwa monneng wa Modimo ene le lesomo lotlhe la gagwe, a tla a ema fa pele ga gagwe a re: “A ko o bone, ke lemogile gore ga go na Modimo mo lefatsheng lotlhe fa e se mo Iseraeleng fela. Jaanong he, a ko o amogele mpho ya tebogo mo motlhankeng wa gago.”


text:
Mme Elisa a re: “Ka botshelo jwa Morena yo ke mo direlang! Ga ke ne ke e amogela.” Le fa a mo emelela go e tsaya, a gana.


text:
Ke fa Naamane a re: “Le fa go sa nna jalo, ka thapelo a motlhanka wa gago a fiwe mmu o o ka rwalwang ke meboulwe e le mebedi. Gonne motlhanka wa gago ga a kitla a tlhola a direla medimo e sele ditlhabelo tsa phiso le ditlhabelo tse di jewang fa e se Morena fela.


text:
Fela a Morena a itshwarele motlhanka wa gago mo selong se fa ya re mong wa me a tsena mo ntlong ya ga Rimone go obamela gona, a ikaega ka letsogo la me, le nna ke ikobe mo ntlong ya ga Rimone, fa ene a obamela mo ntlong ya ga Rimone; a Morena a itshwarele motlhanka wa gago mo selong se.”


text:
Kehasi, modiredi wa ga Elisa monna wa Modimo a re: “Kana mong wa me o rekegetse Naamane wa Mosiria yoo, a sa amogela sepe mo seatleng sa gagwe sa tse o neng a di tlisitse. Ka botshelo jwa Morena! Ke tla taboga, ke mo latela, ke amogela sengwe mo go ene.”


text:
Mme Kehasi a latela Naemane ka potlako. Ya re Naamane a mmona a tla a mo sianetse, a fologa mo koloing, a mo kgatlhantsha a re: “A go siame koo?”


text:
A re: “Ee, go siame. Mong wa me o nthomile a re: ‘Bona, ke gona go tlang makau a le mabedi go nna a barutwa ba boporofeti, a tswa kwa dithabeng tsa Eferaime. A ko o ba nee talente e le nngwe ya selefera le diaparo di le pedi tsa mokgabo.’ ”


text:
Naamane a re: “Ka thapelo tsaya ditalente di le pedi.” Mme a mo emelela, a bofelela ditalente tse pedi mo dikgetseng di le pedi le diaparo tse pedi tsa mokgabo, a di neela badiredi ba le babedi ba gagwe, ba di mo rwalela.


text:
Jaanong ya re ba fitlha kwa thabaneng, a di tsaya mo diatleng tsa bone, a di boloka mo ntlong, a naya banna bao tsela, mme ba tsamaya.


text:
Mme ya re a sena go tsena le go ema fa pele fa mongwagwe, Elisa a mmotsa a re: “O tswa kae, Kehasi?” A re: “Motlhanka wa gago ga a tswe gope.”


text:
Mme Elisa a mo raya a re: “A pelo ya me e ne e se na nao, fa monna a retologa, a fologa mo koloing ya gagwe, a go kgatlhantsha? A ke nako ya go tsaya selefera le go tsaya diaparo le ditlhare tsa olefa le masimo a moweine le dinku le dikgomo le batlhanka le malata?


text:
Fela lepero la ga Naamane le tla ngaparela wena le ba losika lwa gago ka metlha yotlhe.” Ke fa a tloga fa pele ga gagwe, a tswa a sweufetse ka lepero jaaka semathana.


text:
Barutwa ba boporofeti ba kile ba raya Elisa ba re: “A ko o bone, felo fa re nnang teng fa pele ga gago ga go re lekane.


text:
Nte re ye kwa Joretane, mongwe le mongwe a ye go tsaya tlhomeso e le nngwe gore re itirele manno ka tsona mo re ka nnang teng.” A ba raya a re: “Yaang he!”


text:
Mme ya re mongwe a rema setlhare ka selepe, sa wela mo metsing. A ba a goa a re: “Ijoo! Mong wa me, kana se adimilwe!”


text:
Mme monna wa Modimo a re: “Se wetse kae?” Ya re a mmontsha felo fao, a kgaola thupa, a e latlhela gona, a kokobatsa tshipi jalo.


text:
E kile ya re kgosi ya Siria e tlhabana le Iseraele, ya gakololana le batlhanka ba yona ya re: “Bothibelelo jwa me bo tla nna kwa go re.”


text:
Mme monna wa Modimo a roma kwa kgosing ya Iseraele a re: “Itise gore o se ka wa feta felo foo, gonne Basiria ba fologela teng.”


text:
Ke fa kgosi ya Iseraele e roma batlhabani kwa felong fa monna wa Modimo a go e boleletseng. O ne a tle a e tlhagise jalo gore e itise teng e seng gangwe gongwe gabedi fela.


text:
Mme kgosi ya Siria ya huduega pelo ka ntlha ya selo se, ya bitsa batlhanka ba yona, ya ba raya ya re: “A ga lo ka ke lwa mpolelela gore ke mang mo go rona yo o gogang le kgosi ya Iseraele?”


text:
Mme mongwe wa batlhanka ba yona a re: “Nnyaya, kgosi, mong wa me! Ke Elisa moporofeti wa kwa Iseraele yo o itsiseng kgosi ya Iseraele mafoko a ò a buang mo ntlwaneng ya gago ya borobalo.”


text:
Ke fa kgosi e re: “Yaang lo tlhole fa a leng teng gore ke rome, ke mo tshware.” Ba e begela ba re: “Itse gore o kwa Dothane.”


text:
Jaanong ya roma dipitse le dikoloi tsa ntwa le mophato o mogolo wa batlhabani teng; ba fitlha bosigo, ba dika motse.


text:
Mme e rile modiredi wa monna wa Modimo a phakela a tsoga, a tswela kwa ntle, a fitlhela batlhabani ba dikanyeditse motse ka dipitse le dikoloi tsa ntwa. Jaanong modiredi wa gagwe a mo raya a re: “Ijoo, mong wa me, re tla dira jang?”


text:
Elisa a ba a rapela a re: “Morena, a ko o mmudulole matlho gore a bone.” Morena a budulola matlho a modiredi, mme a bona a fitlhela thaba e tletse dipitse le dikoloi tsa ntwa tsa molelo mo tikologong ya ga Elisa.


text:
Jaanong ya re Basiria ba fologela kwa go ene, Elisa a rapela Morena a re: “A ko o betse batho ba ka bofofu.” Morena a ba betsa ka bofofu ka fa lefokong la ga Elisa.


text:
Ke fa Elisa a ba raya a re: “Tsela e ga se yona le motse o ga se ona. Ntshaleng morago, ke tla lo isa kwa monneng yo lo mmatlang.” Mme a ba isa kwa Samaria.


text:
Ya re ba fitlha kwa Samaria, Elisa a rapela a re: “Morena, ba budulole matlho gore ba bone.” Morena a ba budulola matlho, mme ba bona, ba fitlhela ba le mo gare ga Samaria.


text:
Mme a fetola a re: “Se ba bolae! A o ka bolaya ba o ba tshwereng ka tšhaka ya gago le ka bora jwa gago? Ba bee bogobe le metsi pele gore ba je, ba nwe, ba be ba boele kwa go mongwabo.”


text:
Kgosi ya ba direla moletlo o mogolo wa dijo, ba a ja, ba a nwa; ya ba ya ba naya tsela, ba ya kwa go mongwabo. Mme go tloga foo makoko a a thukhuthang a Basiria a se ka a tlhola a tla mo lefatsheng la Iseraele.


text:
Morago ga moo Benehatate kgosi ya Siria ya phutha mephato yotlhe ya yona, ya bolola, ya dikanyetsa motse wa Samaria ka ntwa.


text:
Ya re ba ntse ba o dikanyeditse jalo, ga nna tlala e kgolo mo Samaria ga tsamaya tlhogo ya esele ya rekwa ka dišekele di le 80 tsa selefera le karolo ya bone ya kabe ya mantle a maeba ya rekwa ka dišekele di le tlhano tsa selefera.


text:
E kile ya re kgosi ya Iseraele e feta mo godimo ga lobota, mosadi a goela kwa go yona a re: “Nthuse, kgosi mong wa me!”


text:
Mme ya fetola ya re: “Fa Morena a sa go thuse, nka go thusa ka tse di tswang kae, go se sepe kwa seboaneng le e seng kwa setšhwetlelong sa maungo?”


text:
Kgosi ya ba ya mmotsa ya re: “Molato ke eng?” A re: “Mosadi yo, o letse a ntheile a re, ke ntshe morwaake gore re mo je kajeno; morwawe re tla mo ja kamoso.


text:
Ra apaya morwaake jalo, ra mo ja. Mme ya re kamoso ke mo raya ke re: ‘Ntsha morwao gore re mo je!’ a bo a subile morwawe.”


text:
Ya re kgosi e utlwa mafoko a mosadi yoo, ya ikgagola diaparo e ntse e tsamaya mo godimo ga lobota, mme batho ba bona e apere kgetse ka fa teng mo mmeleng wa yona.


text:
Ya ba ya re: “A Modimo o ntirele jaana, o be o nkokeletse jaana fa letsatsi le ka phirima kajeno tlhogo ya ga Elisa morwa Safate e sa ntse e le mo go ene.”


text:
Ya re Elisa a ntse a dutse mo ntlong ya gagwe a na le bagolo, kgosi ya roma monna yo o e etelelang pele. Mme ya re morongwi a ise a fitlhe kwa go ene, Elisa a raya bagolo a re: “A lo bonye gore morwa mmolai yo, o romile morongwi go nkgaola tlhogo. Okomelang! E re fa morongwi a tla, lo tswaleng setswalo, lo be lo mo kgorometse ka sona. Mokgwasa wa dinao tsa mongwagwe a ga o utlwale fa morago ga gagwe?”


text:
Ya re a sa ntse a bua nabo, kgosi ya tlhaga, ya fologela kwa go ene, ya re: “Bonang, tatlhego e, e tswa kwa Moreneng. Ke sa ntse ke lebelela eng mo Moreneng?”


text:
Mme Elisa a re: “Utlwang lefoko la Morena! Morena o bua jaana a re: ‘Kamoso ka nako e lekokoko la bupe jo bosweu le tla ja šekele le makokoko a le mabedi a garase a tla ja šekele mo kgorong ya Samaria.’ ”


text:
Mme molaodi wa batlhabani yo kgosi e neng e ikaega ka letsogo la gagwe a fetola monna wa Modimo a re: “Bona, le fa Morena a dira maroba kwa legodimong, a go ka dirafala jalo?” Mme Elisa a re: “Bona, o tla bona ka matlho a gago, mme ga o ne o ja dijo tsa teng.”


text:
Jaanong go ne go le banna ba balepero ba le bane fa kgorong, mme ba raana ba re: “Re duletseng fano go fitlhelela re be re e swa?


text:
Fa re ka re: A re tseneng mo motseng go ntse go le tlala mo motseng, re tla swela gona; mme fa re ka nna fano le gona re tla swa. Jaanong he, a re tshabeleng kwa bothibelelong jwa Basiria. Fa ba re phedisa, re tla phela; fa ba re bolaya, re tla swa.”


text:
Mme ba nanoga ka lotlatlana go ya kwa bothibelelong jwa Basiria. Mme ya re ba fitlha kwa tshimologong ya bothibelelo jwa Basiria, ba fitlhela go se na ope.


text:
Gonne Morena o ne a utlwisitse mephato ya Basiria loratla lwa dikoloi tsa ntwa le metibo ya dipitse le modumo wa mephato e mentsi, mme ba raana ba re: “Bonang, kgosi ya Iseraele e rapile dikgosi tsa Bahethe le dikgosi tsa Egepeto go tlhabana le rona gore di tle di re wele.”


text:
Ka moo ba ne ba bothologile ka lotlatlana, ba tshaba, ba tlogela ditente tsa bone le dipitse tsa bone le diesele tsa bone, e bong bothibelelo ka fa bo ntseng ka teng, ba re ba pholosa maphelo a bone.


text:
Jaanong ya re balepero bale ba fitlha kwa tshimologong ya bothibelelo, ba tsena mo tenteng nngwe, ba a ja, ba a nwa, ba tsaya selefera teng le gouta le diaparo, ba ya ba di epela; ba boa ba tsena mo tenteng e nngwe, ba tsaya dilo teng, ba ya ba di epela.


text:
Ba be ba raana ba re: “Ga re dire ka tshwanelo. Letsatsi le ke letsatsi la mafoko a boitumelo. Fa re ka didimala le go diega go fitlhelela bosigo bo sa, re tla bonwa molato. Jaanong he, tlayang a re yeng, re begele ba kgosing.”


text:
Ya re ba fitlha, ba bitsa badisa ba kgoro ya motse, ba ba itsise ba re: “Re tswa kwa bothibelelong jwa Basiria, re fitlhetse go se na ope, le e seng lentswe la motho, fa e se dipitse di golegilwe le diesele di golegilwe le ditente ka fa di ntseng ka teng.”


text:
Kgosi ya tsoga bosigo ya raya batlhanka ba yona ya re: “A nke ke lo bolelele se Basiria ba se re diretseng: Ba itse gore re bolawa ke tlala, mme ba ne ba tswa mo bothibelelong go ya go iphitlha kwa nageng ba re: ‘E tla re ba tswa mo motseng, re ba tshware fela, re sa ba bolae, re be re tsene mo motseng.’ ”


text:
Ga fetola mongwe wa batlhanka ba yona a re: “A ko go tsewe dipitse di le tlhano mo go tse di setseng. Kana di tshwana fela le bontsi jotlhe jwa Baiseraele ba ba setseng mo go ona. Kana di tshwana fela le bontsi jotlhe jwa Baiseraele ba ba nyeletseng. A re di romeleng, re be re bone.”


text:
Ke fa ba tsaya dikoloi di le pedi le dipitse, mme kgosi ya roma batho ka tsona gore ba letele mephato ya Basiria ya re: “Yaang lo bone!”


text:
Ya re ba ba latela go ya kwa Joretane, ba fitlhela tsela yotlhe e tletse diaparo le dibolai tse Basiria ba di latlhileng ka go tshaba ka potlako. Ke fa barongwi ba boa ba bolelela kgosi jalo.


text:
Jaanong batho ba tswa, ba thukhutha bothibelelo jwa Basiria, mme lekokoko la bupe jo bosweu la ja šekele le makokoko a le mabedi a garase a ja šekele ya selefera ka fa lefokong la Morena.


text:
Mme kgosi ya dira molaodi yole wa batlhabani yo e neng e ikaega ka letsogo la gagwe mookamedi wa kgoro. Gona mo kgorong batho ba mo gataka, mme a swa jaaka go ne go buile monna wa Modimo yo o buileng jalo, fa kgosi e fologela kwa go ene.


text:
Ga dirafala jaaka monna wa Modimo a ne a boleletse kgosi a re: “Kamoso ka nako e makokoko a le mabedi a garase a tla ja šekele ya selefera le lekoko la bupe jwa setou le tla ja šekele mo kgorong ya Samaria.”


text:
Ke fa molaodi wa batlhabani a ne a fetotse monna wa Modimo a re: “Bona, le fa Morena a dira maroba kwa legodimong, a go ka dirafala jalo?” Mme Elisa o ne a arabile a re: “Bona, o tla bona ka matlho a gago, mme ga o ne o ja dijo tsa teng.”


text:
Elisa o ne a laetse mosadi yo a kileng a phedisa morwawe a re: “Nanoga, wena le ba lapa la gago, o ye go jaka kwa o ka jakang teng. Gonne Morena o tsisa tlala.” E bile ya tla mo lefatsheng dinyaga di supa.


text:
Mosadi a nanoga, a dira ka fa lefokong la monna wa Modimo, a huduga le ba lapa la gagwe, a jaka kwa lefatsheng la Bafelesita dinyaga di supa.


text:
Mme e rile dinyaga di supa di sena go feta, mosadi a boa kwa lefatsheng la Bafelesita; a feta a ya go ipega kwa kgosing ka ntlha ya ntlo ya gagwe le ka ntlha ya tshimo ya gagwe.


text:
Mme kgosi ya bo e bua le Kehasi modiredi wa monna wa Modimo ya re: “A ko o mpolelele ditiro tse dikgolo tsotlhe tse Elisa o di dirileng.”


text:
Jaanong ya re a bolelela kgosi jaaka a kile a tsosa moswi, ga tlhaga ene mosadi yo a kileng a tsosa morwawe, a ipega mo kgosing ka ntlha ya ntlo ya gagwe le ka ntlha ya tshimo ya gagwe. Ke fa Kehasi a re: “Kgosi, mong wa me, mosadi yole ke ene yo; le morwawe ke ene yo, yo Elisa o kileng a mo tsosa.”


text:
Kgosi ya botsa mosadi, mme a e bolelela. Kgosi ya ba ya mo neela modiredi mongwe wa lapa la yona ya re: “Mmusetse tsotlhe tse o neng a na natso le tsotlhe tse tshimo e di ntshitseng go tloga letsatsing le o neng a tlogela lefatshe ka lone go fitlha jaanong.”


text:
Letsatsi le lengwe Elisa a ya kwa Damaseko, mme Benehatate kgosi ya Siria a bo a lwala. Ke fa a begelwa go twe: “Monna wa Modimo o gorogile mono.”


text:
Jaanong kgosi ya laela Hasaele ya re: “Tsaya mpho, o ye go kgatlhantsha monna wa Modimo, o be o botse Morena ka ene gore a ke tla fola mo bolwetseng jo?”


text:
Mme Hasaele a ya go mo kgatlhantsha, a tshotse mpho ya dilo tse dintle tsa mefutafuta tsa Damaseko, e le morwalo wa dikammele di le 40. A fitlha a ema fa pele ga gagwe a re: “Morwao Benehatate kgosi ya Siria o nthomile kwano go wena a re: ‘A ke tla fola mo bolwetseng jo?’ ”


text:
Elisa a mo araba a re: “Yaa o mo ree o re: ‘O tla fola bolwetse.’ Mme Morena o ntshupeditse gore o tla swa e se ka bolwetse.”


text:
Mme Hasaele a botsa a re: “Mong wa me o lelelang?” A fetola a re: “Ke a lela, gonne ke itse tse di bosula tse o tla di direlang Baiseraele. Metse e e femetsweng ya bone o tla e latlhela mo molelong, o bolaya makau a bone ka tšhaka, o tšhwetlakanya bana ba bone, o phunya ba baimana ba bone dimpa.”


text:
Hasaele a ba a re: “Kana motlhanka wa gago yo e leng ntšwa ke eng, mo a ka dirang dilo tse di kana tse?” Elisa a araba a re: “Morena o go mpontshitse o le kgosi ya Siria.”


text:
A ba a tloga kwa go Elisa, mme ya re a fitlha kwa go mongwagwe, ene a mmotsa a re: “Elisa o go reile a reng?” A araba a re: “O ntheile a re: ‘O tla fola bolwetse.’ ”


text:
Mme kamoso a tsaya kobo, a e ina mo metsing, a e ala mo sefatlhegong sa gagwe mo a bileng a swa, mme Hasaele a nna kgosi mo boemong jwa gagwe.


text:
Jorame morwa Josafate kgosi ya Juta o ne a simolola go busa ka ngwaga wa botlhano wa puso ya ga Jorame morwa Ahabe kgosi ya Iseraele.


text:
A sepela mo tseleng ya dikgosi tsa Iseraele jaaka go dirile ba lapa la ga Ahabe; gonne morwadia Ahabe e ne e le mosadi wa gagwe, mme a dira tse di bosula mo matlhong a Morena.


text:
Mme Morena a bo a sa rate go senya Juta ka ntlha ya ga Dafita motlhanka wa gagwe, jaaka a ne a mo solofeditse go naya ene le bomorwawe lobone ka metlha yotlhe.


text:
Ke fa Jorame a bolola, a ya kwa Saire a na le dikoloi tsotlhe tsa ntwa. Mme a nanoga bosigo, a sutlha Baetomo ba ba mo tsentseng gare, ene le balaodi ba dikoloi tsa ntwa, mme batlhabani ba tshabela kwa gae.


text:
Baetomo ba ikepa jalo, ba tswa mo pusong ya Juta go fitlha letsatsing la kajeno. Ba Lebena le bone ba ikepa ka sona sebaka seo.


text:
Ditirafalo tse dingwe tsa ga Jorame le tsotlhe tse o neng a di dira, kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mme Jorame a robala le borraagwe, a fitlhwa fa go bone mo motseng wa ga Dafita, mme Ahasia morwawe a nna kgosi mo boemong jwa gagwe.


text:
Ahasia morwa Jorame kgosi ya Juta a simolola go busa ka ngwaga wa some pedi wa puso ya ga Jorame morwa Ahabe kgosi ya Iseraele.


text:
Ya re Ahasia a simolola go busa, a bo a le dinyaga di le 22; a busa ngwaga o le mongwe fela kwa Jerusalema; leina la ga mmaagwe e le Athalea morwadia Ahabe morwa Omeri kgosi ya Iseraele.


text:
A sepela mo tseleng ya lelapa la ga Ahabe, a dira tse di bosula mo matlhong a Morena jaaka ba lapa la ga Ahabe; gonne rraagwe e ne e le mokgonyane wa lelapa la ga Ahabe.


text:
O kile a ya le Jorame morwa Ahabe go tlhabana le Hasaele kgosi ya Siria kwa Ramothe wa Gileate, mme Basiria ba khutla Jorame.


text:
Ke fa kgosi Jorame a boa gore a alafiwe dintho kwa Iserele tse Basiria ba di mo ntshitseng kwa Ramothe, fa a tlhabana le Hasaele kgosi ya Siria. Mme Ahasia morwa Jorame kgosi ya Juta a ya go lekola Jorame morwa Ahabe kwa Iserele, ka a ne a lwala.


text:
Letsatsi le lengwe moporofeti Elisa a bitsa mongwe wa barutwa ba boporofeti, a mo laela a re: “Itlame letheka o tshole modutwana o wa lookwane ka seatla, o ye kwa Ramothe wa Gileate.


text:
E re o sena go fitlha teng, o tlhole Jehu gona morwa Josafate morwa Nimesi, o be o tsene o mo nanose mo gare ga bomorwa-rraagwe, o mo ise ntlwaneng e e kwa tengteng.


text:
O be o tsee modutwana wa lookwane, o lo tshele mo tlhogong ya gagwe o re: ‘Morena o bua jaana a re: Ke go tloditse go nna kgosi ya Iseraele.’ E be gona o bulang setswalo, o tshabe. O se ka wa diega.”


text:
A tsena a fitlhela balaodi ba mephato ba dutse teng a re: “Ke na le go bua nao, molaodi.” Jehu a botsa a re: “O raya mang mo go rona rotlhe?” A re: “Ke raya wena molaodi.”


text:
Ke fa a nanoga a tsena mo ntlong, mme yole a tshela lookwane mo tlhogong ya gagwe a mo raya a re: “Morena, Modimo wa Iseraele, o bua jaana wa re: ‘Ke go tloditse go nna kgosi ya Iseraele ya morafe wa Morena.


text:
Mme o bolae ba lapa la ga Ahabe mong-wa-go. Madi a baporofeti batlhanka ba me le madi a batlhanka botlhe ba Morena a a tsholotsweng ke Isebele ke tla a busolosa jalo.


text:
Botlhe ba lelapa la ga Ahabe ba tla nyelela. Ke tla fedisa botlhe ba batonanyana ba ga gabo Ahabe mo Iseraeleng, ke sa rekegele ope.


text:
Ke tla dira lelapa la ga Ahabe jaaka lelapa la ga Jerobeame morwa Nebate le jaaka lelapa la ga Baesa morwa Ahia.


text:
Mme Isebele o tla jewa ke dintšwa mo tshimong ya Iserele, go se na yo o mo fitlhang.’ ” A re jalo a ba a bula setswalo a tshaba.


text:
Jaanong ya re Jehu a tswela kwa batlhankeng ba mongwagwe, ba mmotsa ba re: “A go siame? Setsenwa seo se ne se tletseng kwano go wena?” A ba araba a re: “Lo itse monna yoo le puo ya gagwe ka losi.”


text:
Mme ba re: “O a loba! Re bolelele tlhe!” A re: “O ntheile jaana le jaana a re: ‘Morena o bua jaana a re: Ke go tloditse go nna kgosi ya Iseraele.’ ”


text:
Ke fa ba akofa, mme mongwe le mongwe a tsaya seaparo sa gagwe, ba di baya mo mapalamong fa tlase ga gagwe, ba letsa lonaka ba re: “Jehu ke kgosi!”


text:
Jaanong Jehu morwa Josafate morwa Nimesi a tsosetsa Jorame moferefere. Kana Jorame o ne a ntse a disitse kwa Ramothe wa Gileate, ene le Baiseraele botlhe go thibela Hasaele kgosi ya Siria.


text:
Mme kgosi Jorame o ne a boile go alafiwa dintho kwa Iserele tse a di ntshitsweng ke Basiria fa a tlhabana le Hasaele kgosi ya Siria. Mme Jehu a re: “Fa lo dumalelana le nna, a go se ka ga thoba ope, a tswa mo motseng go ya go bolela kwa Iserele.”


text:
Jehu a ba a palama koloi a ya kwa Iserele. Gonne Jorame o ne a ikokela teng, mme Ahasia kgosi ya Juta o ne a ile teng go mo lekola.


text:
Mme motlhodi yo o neng a eme mo godimo ga lonaka lwa phemelo lwa Iserele a bona lesomo la ga Jehu le tla, a re: “Ke bona lesomo.” Ke fa Jorame a re: “Tsaya mopalami wa pitse, o mo rome gore a ba kgatlhantshe, a botse a re: ‘A lo tla ka kagiso?’ ”


text:
Mme mopalami wa pitse a ya go mo kgatlhantsha a re: “Kgosi e botsa jaana ya re: ‘A go kagiso?’ ” Mme Jehu a fetola a re: “O dirang ka kagiso! Mpote ka fa morago.” Ke fa motlhodi a bega a re: “Morongwi o fitlhile kwa go bone, mme ga a boe.”


text:
A ba a roma mopalami wa pitse wa bobedi, mme a fitlha kwa go bone a re: “Kgosi e botsa jaana ya re: ‘A go kagiso?’ ” Mme Jehu a fetola a re: “O dirang ka kagiso! Mpote ka fa morago.”


text:
Motlhodi a bega gape a re: “O fitlhile kwa go bone, mme ga a boe. Fela kgweetso e tshwana le kgweetso ya ga Jehu morwa Nimesi; gonne o kgweetsa jaaka setsenwa.”


text:
Ke fa Jorame a re: “Golegang!” Ba golega koloi ya gagwe. Mme Jorame kgosi ya Iseraele a bolola le Ahasia kgosi ya Juta, mongwe le mongwe a le mo koloing ya gagwe, ba tswa go kgatlhantsha Jehu, ba mo fitlhela kwa tshimong ya ga Nabothe wa Iserele.


text:
Ya re Jorame a bona Jehu, a mmotsa a re: “A go kagiso, Jehu?” Mme a mo fetola a re: “Go ka nna kagiso jang go ntse go le boaka jwa ga Isebele mmaago le mereo e mentsi ya boloi ya gagwe!”


text:
Mme Jehu a goga bora, a hula Jorame fa gare ga magetla a gagwe, motsu wa phololela ka pelo, mme a wela mo koloing ya gagwe.


text:
Jehu a ba a laela Bitekare, modiredi wa gagwe wa motlhabani, a re: “Mo tsee o mo latlhele mo kabelong ya naga ya ga Nabothe wa Iserele. Kana gakologelwa gore e rile nna le wena re palame re bapile re setse Ahabe rraagwe morago, Morena a bua lefoko le ka ga gagwe le le reng:


text:
‘Ruri, ke letse ke bonye madi a ga Nabothe le madi a bomorwawe maabane, go bua Morena, mme ke tla a busolosa mo go wena mo tshimong e, go bua Morena.’ Jaanong he, mo tsee o mo latlhele mo tshimong e ka fa lefokong la Morena.”


text:
Ya re Ahasia kgosi ya Juta a bona jalo, a tshaba a lebile mokgoro wa tshimo. Mme Jehu a mo latelela a re: “Le ene lo mo hule!” Mme ba mo hula mo koloing kwa phateng ya Gure gaufi le Ibeleame. Mme a tshabela kwa Megito a swela teng.


text:
Batlhanka ba gagwe ba mo isa kwa Jerusalema ka koloi, ba mo fitlha mo lebitleng la gagwe fa go borraagwe mo motseng wa ga Dafita.


text:
Mme Jehu a fitlha kwa Iserele. Ya re Isebele a utlwa jalo, a itaka matlho ka setlolo se sentsho, a kgabisa tlhogo ya gagwe, a ba a okomela ka fenstere.


text:
Ya re Jehu a tsena ka kgoro, Isebele a mmotsa a re: “Simeri o ne a phela nako e e kae, mmolai wa mongwagwe?”


text:
Ke fa Jehu a lelalela kwa fenstereng a botsa a re: “Ke mang yo o gogang le nna? Ke mang?” Jaanong ya re badiredi ba le babedi gongwe ba le bararo ba lapa la kgosi ba okomela kwa go ene,


text:
a laola a re: “Mo digeleng fa fatshe!” Ba mo digela fa fatshe, mme madi a gagwe a phatšhegela mo loboteng le mo dipitsing, tsa ba tsa mo gataka.


text:
Jehu a tsena, a ja, a nwa, a ba a laela a re: “A ko lo tlhole mosadi yo o hutsitsweng yole, lo mo fitlhe, gonne ke morwadia kgosi.”


text:
Mme ya re ba re ba ya go mo fitlha, ba fitlhela go se na sepe sa gagwe fa e se logata le dinao le diatla fela.


text:
Ba boa ba mmegela, mme a re: “Ke lefoko la Morena le o le buileng ka motlhanka wa gagwe Elia wa Thišebe a re: ‘Dintšwa di tla ja nama ya ga Isebele mo nageng ya Iserele.


text:
Mme setoto sa ga Isebele se tla nna mo nageng mo tshimong ya Iserele go nna letshotelo, mo ba tla palelwang ke go re: Isebele ke yo.’ ”


text:
Go ne go le bomorwa Ahabe ba le 70 kwa Samaria. Jaanong Jehu a kwala dikwalo, a di romela kwa Samaria go balaodi ba motse le go bagolo le go bagodisi ba bomorwa Ahabe, a re:


text:
“Jaanong he, e re lokwalo lo, lo fitlha koo go lona ba lo nang le bomorwa mong wa lona ba lo bileng lo na le dikoloi tsa ntwa le dipitse le motse o o femetsweng le dibolai,


text:
foo lo tlhophe yo o siameng yo o tshwanetseng mo go bomorwa mong wa lona, lo mmee mo sedulong sa bogosi sa ga rraagwe, lo tlhabanele lelapa la mong wa lona.”


text:
Ke fa ba ba neng ba okametse ntlo ya kgosi le ba ba okametseng motse le bagolo le bagodisi ba roma kwa go Jehu ba re: “Re batlhanka ba gago. Re tla dira tsotlhe tse o di re laelang. Ga re ne re dira ope kgosi. Dira tse di siameng mo matlhong a gago.”


text:
Jaanong a ba kwalela lokwalo lwa bobedi a re: “Fa lo le ba me, fa lo utlwa lentswe la me, tsayang ditlhogo tsa banna tsa bomorwa mong wa lona, lo di tlise kwano go nna mo Iserele kamoso ka nako e.” Kana bomorwa kgosi, banna ba le 70, ba ne ba na le bagolo ba motse ba ba neng ba ba godisa.


text:
Mme ya re lokwalo loo lo fitlha kwa go bone, ba tsaya bomorwa kgosi, ba ba bolaya, e le banna ba le 70, ba tsenya ditlhogo tsa bone mo dirotong, ba di romela kwa go ene kwa Iserele.


text:
Ya re morongwi a fitlha, a mmegela gore ba tlisitse ditlhogo tsa bomorwa kgosi, a laela a re: “Di direng mekoa e mebedi fa kgorong go fitlhelela ka moso.”


text:
Mme mo mosong a tswela kwa ntle, a ema a raya batho botlhe a re: “Lona ga lo na molato. Kana ke nna ke tsoseditseng mong wa me moferefere, ka mmolaya. Mme botlhe bao ba bolailwe ke mang?


text:
Lemogang he, fa go se na lefoko lepe la Morena le Morena o le buileng ka ga lelapa la ga Ahabe le le welang fa fatshe. Morena o dirafaditse tse o di buileng ka Elia motlhanka wa gagwe.”


text:
Jehu a ba a bolaya botlhe ba ba setseng ba lelapa la ga Ahabe mo Iserele le ba bagolo botlhe ba gagwe le ba o neng a ba ikantse le baperesiti ba gagwe, ga tsamaya a se ka a mo sadisetsa mofalodi ope.


text:
a kgatlhana le bomorwa-rraagwe Ahasia kgosi ya Juta, a ba botsa a re: “Lo bomang?” Ba araba ba re: “Re bomorwa-rraagwe Ahasia. Re tsile go dumedisa bomorwa kgosi le bomorwa mohumagadi.”


text:
Mme a laela batlhanka a re: “Ba tshwareng ba sa phela.” Ba ba tshwara, ba ya go ba bolaela fa mokweleng wa Bethekete, e le banna ba le 42; a se ka a sadisa ope wa bone.


text:
A tloga teng, a kgatlhana le Jonatabe morwa Regabe, a tla go mo kgatlhantsha. Mme Jehu a mo dumedisa, a mmotsa a re: “A pelo ya gago e na le pelo ya me ka nnete jaaka pelo ya me e na le pelo ya gago?” Jonatabe a araba a re: “Ee!” Jehu a re: “Fa go ntse jalo, nneela letsogo.” A mo neela letsogo. Jehu a ba a mo palamisa fa go ene mo koloing,


text:
Ya re a fitlha kwa Samaria, a bolaya botlhe ba ba setseng ba ga Ahabe mo Samaria ga tsamaya a ba feleletsa ka fa lefokong la Morena le o kileng a le bua le Elia.


text:
Ya baa gona Jehu a kgobokanyang morafe otlhe a ba raya a re: “Ahabe o ne a direla Baale go le gonnye fela, mme Jehu o tla mo direla segolo.


text:
Jaanong he, biletsang baporofeti botlhe ba ga Baale le botlhe ba ba mo direlang le baperesiti botlhe ba gagwe kwano go nna, mme go se ka ga tlhokafala ope; gonne ke rata go direla Baale tlhabelo e kgolo. Mongwe le mongwe yo o ka tlhokafalang ga a ka ke a phela.” Mme Jehu a dira jalo ka bolotsana gore a nyeletse ba ba direlang Baale.


text:
Le gona Jehu a roma barongwi kwa Baiseraeleng botlhe, mme ga tla badiredi botlhe ba ga Baale, go se ope yo o se kang a tla. Ba tsena mo tempeleng ya ga Baale, mme tempele ya ga Baale ya tlala, mo ba bileng ba pitlagana.


text:
Ke fa a laela mookamedi wa ntlo ya diaparo a re: “Ntshetsa badiredi botlhe ba ga Baale diaparo.” Mme a ba ntshetsa diaparo.


text:
Jaanong Jehu a tsena mo tempeleng ya ga Baale a na le Jonatabe morwa Regabe, a raya badiredi ba ga Baale a re: “Botsolotsang, lo tlhole sentle, e se re gongwe ga nna mongwe wa badiredi ba Morena le lona fano. Mme a e nne badiredi ba ga Baale ba le bosi fela.”


text:
Jaanong ba tsena go dira ditlhabelo tse di jewang le ditlhabelo tse di fisiwang. Mme Jehu o ne a beile banna ba le 80 ka fa ntle, a ba laetse a re: “Yo o ka falodisang mongwe wa banna ba ke ba tsenyang mo diatleng tsa lona o tla swa mo boemong jwa gagwe.”


text:
Ya re a sena go dira ditlhabelo tsa phiso, Jehu a laela batabogi le bagale a re: “Tsenang lo ba bolae go se ka ga falola ope.” Mme ba ba bolaya ka bogale jwa tšhaka. Batabogi le bagale ba be ba ba latlhela kwa ntle. Ba feta ba tsena mo felong fa go kwa tengteng ga tempele ya ga Baale,


text:
Ba diga lentswe le le motloutlo la ga Baale, ba be ba diga tempele ya ga Baale, ba e fetola matlwana a boithomelo go fitlha kajeno.


text:
Fela maleo a ga Jerobeame morwa Nebate yo o neng a leofisa Baiseraele one Jehu a se ka a a tlogela, e bong a go direla dinamane tsa gouta tse di neng di le kwa Bethele le kwa Dane.


text:
Morena o kile a raya Jehu a re: “E re ka o dirile sentle tse di siameng mo matlhong a me, wa direla lelapa la ga Ahabe fela jaaka go ne go le mo pelong ya me, ka moo bomorwao ba tla nna mo sedulong sa bogosi sa Iseraele go ya losikeng lwa bone.”


text:
Mme Jehu a se ka a tlhokomela go sepela ka fa molaong wa Morena, Modimo wa Iseraele, ka pelo yotlhe; a se ka a tlogela maleo a ga Jerobeame yo o neng a leofisa Baiseraele.


text:
Ka sebaka seo Morena a simolola go ngotla dinaga tsa Baiseraele. Hasaele a ba fenya fa melelwaneng yotlhe ya Iseraele,


text:
a thopa naga yotlhe ya Gileate go tloga fa Joretane ntlheng ya botlhabatsatsi ya Bagate le ya Barubene le ya Bamanase, go tloga kwa Aroere yo o fa nokeng ya Arenone ya Gileate le ya Basane.


text:
Ditirafalo tse dingwe tsa ga Jehu le tsotlhe tse o neng a di dira le ditiro tsotlhe tsa gagwe tsa bopelokgale kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Mme Jehu a robala le borraagwe, a fitlhwa kwa Samaria, mme Joahase morwawe a nna kgosi mo boemong jwa gagwe.


text:
Mme Jošeba morwadia kgosi Jorame, kgaitsadia Ahasia, a tsaya Joase morwa Ahasia, a mo utswa mo gare ga bana ba kgosi ba ba tla bolawang, a mo tsenya le mmelegi wa gagwe mo ntlwaneng ya malao; ba mo subela Athalea jalo, mme a se ka a bolawa.


text:
A nna le mmelegi wa gagwe mo Ntlong ya Morena; a fitlhegile dinyaga di le thataro, Athalea a ntse a busa lefatshe.


text:
Mme ka ngwaga wa bosupa moperesiti Joyata a roma a bitsa balaodi ba makgolo ba bafemedi ba kgosi le batabogi, a ba phuthela kwa Ntlong ya Morena a dira kgolagano nabo, a ba ikanisa mo Ntlong ya Morena, a ba bontsha morwa kgosi.


text:
A ba a ba laela a re: “Se lo tshwanetseng go se dira ke se: Lo ditlhopha tse tharo. Ba setlhopha sa ntlha ba ba yang go disa ntlo ya kgosi ka Sabata –


text:
ba setlhopha sa bobedi ba dise kwa kgorong ya Sure, ba setlhopha sa boraro ba dise kwa kgorong e e fa morago ga batabogi, lo dise ntlo ya kgosi jalo go e femela –


text:
Lo dikanyetse kgosi tikologong, mongwe le mongwe a tshotse dibolai tsa gagwe, mme yo o tsenang mo teng ga mephato e e bopeletseng a a bolawe; lo nne le kgosi, fa e tswa mo Ntlong ya Morena, le fa e tsena mo ntlong ya bogosi.”


text:
Mme balaodi ba makgolo ba dira fela jaaka moperesiti Joyata a ba laetse. Mongwe le mongwe a tsaya banna ba gagwe ba ba tleng ba ye tisong ya ntlo ya kgosi ka Sabata mmogo le ba ba tleng ba ye tisong ya Ntlo ya Modimo ka Sabata, ba tla kwa go moperesiti Joyata.


text:
Ke fa moperesiti a neela balaodi ba makgolo marumo le dithebe tsa kgosi Dafita tse di neng di le mo Ntlong ya Morena.


text:
Jaanong ya re batabogi ba sena go ikemisa – mongwe le mongwe a tshotse dibolai tsa gagwe – go tloga kwa sekhutlong sa borwa sa Ntlo ya Modimo go fitlha kwa sekhutlong sa bokone fa gare ga aletare le Ntlo ya Modimo go dikanyetsa kgosi;


text:
Joyata a ntsha morwa kgosi, a mo rwesa serwalo sa bogosi le tshupo ya molao, a mo dira kgosi, a mo tlotsa, mme batho ba opa diatla ba re: “A kgosi e phele!”


text:
Ya re a leba, a bona kgosi e eme mo sefateng ka fa tlwaelong le balaodi le baopedi le baletsi ba diphala ba le fa kgosing le batho botlhe ba lefatshe ba itumetse ba letsa diphala, Athalea a ikgagola diaparo a goa a re: “Moferefere! Moferefere!”


text:
Mme moperesiti Joyata a laela balaodi ba makgolo ba ba laolang mephato, a ba raya a re: “Mo ntshetseng kwa ntle ga malapa a Ntlo ya Modimo fa gare ga mephato e e bopeletseng, mme yo o mo salang morago lo mmolae ka tšhaka.” Gonne moperesiti o ne a rile: “A se ka a bolaelwa fa Ntlong ya Morena.”


text:
Jaanong ba mo tshwara ka diatla, mme ya re a fitlha kwa tsela ya dipitse e tsenang teng kwa ntlong ya kgosi, a bolaelwa gona.


text:
Ke fa Joyata a dira kgolagano fa gare ga Morena le kgosi le morafe ya go re: “Ba tla nna morafe wa Morena.” Le gona a e dira fa gare ga kgosi le morafe.


text:
Ya ba gona batho botlhe ba lefatshe ba tsenang mo tempeleng ya ga Baale, ba e diga, ba thubaganya dialetare tsa yona le ditshwantsho tsa yona gotlhe; ba be ba bolaya Mathane moperesiti wa ga Baale fa pele ga dialetare. Moperesiti Joyata a ba a tlhomela Ntlo ya Morena badisa;


text:
a ba a tsaya balaodi ba makgolo le bafemedi ba kgosi le batabogi le morafe otlhe wa lefatshe, mme ba tlosa kgosi fa Ntlong ya Morena, ba tsamaya ka tsela ya kgoro ya batabogi, ba tsena mo ntlong ya bogosi, mme kgosi ya nna mo sedulong sa bogosi.


text:
Batho botlhe ba lefatshe ba itumela, mme motse wa iketla. Athalea ba setse ba mmolaile ka tšhaka fa ntlong ya bogosi.


text:
Joase a nna kgosi ka ngwaga wa bosupa wa puso ya ga Jehu, a busa dinyaga di le 40 kwa Jerusalema. Leina la ga mmaagwe e ne e le Sibja wa Bereseba.


text:
Mme Joase a dira tse di siameng mo matlhong a Morena ka malatsi otlhe a gagwe a moperesiti Joyata o neng a mo gakolola ka ona.


text:
Fela dithota tsa tlhabelo tsa se ka tsa tlosiwa. Batho ba ne ba sa ntse ba dira ditlhabelo le go tshuba maswalo mo dithoteng tsa tlhabelo.


text:
Joase o kile a laela baperesiti a re: “Madi aotlhe a a tlisiwang kwa Ntlong ya Morena e le dineo tse di boitshepo le madi a motho o a ntshisiwang ka fa moperesiti a mo kayang ka teng le madi aotlhe a motho o a tlisang ka bogagagwe kwa Ntlong ya Morena,


text:
a baperesiti ba a tsee, mongwe le mongwe mo go ba a ba itseng; fela a ba baakanye tshenyego ya Ntlo ya Modimo ka ona gongwe le gongwe fa go senyegileng teng.”


text:
Jaanong ya re ka ngwaga wa 23 wa puso ya kgosi Joase baperesiti ba ise ba baakanye tshenyego ya Ntlo ya Modimo,


text:
kgosi Joase a bitsa moperesiti Joyata le baperesiti ba bangwe a ba botsa a re: “Ke ka ntlha ya eng fa lo sa baakanye tshenyego ya Ntlo ya Modimo? Jaanong he, lo se ka lwa tlhola lo tsaya madi mo go ba lo ba itseng, mme lo a ntshetse tshenyego ya Ntlo ya Modimo.”


text:
Mme baperesiti ba dumela gore ga ba ne ba tlhola ba tsaya madi mo bathong le e seng go baakanya tshenyego ya Ntlo ya Modimo.


text:
Ke fa moperesiti Joyata a dira letlole, a phunya letshoba mo sekhurumelong sa lone, a le baya fa thoko ga aletare ntlheng ya le le jang fa motho a tsena mo Ntlong ya Morena, mme baperesiti ba ba disang mojako ba tsenya madi aotlhe mo go lone a a tlisiwang kwa Ntlong ya Morena.


text:
Mme e ne ya re fa ba bona go le madi a mantsi mo letloleng, go tlhage mokwaledi wa kgosi le moperesiti yo mogolo, ba a tshele kgetsaneng ba bale madi a a fitlhelwang kwa Ntlong ya Morena;


text:
ba neele madi a a badilweng mo diatleng tsa baokamedi ba tiro kwa Ntlong ya Morena, mme bao ba duele babetli le baagi ba ba tshwereng tiro kwa Ntlong ya Morena


text:
le baagi ba dipota le babetli ba majwe; gape go rekwe dikgong le majwe a a betlilweng go baakanya tshenyego ya Ntlo ya Morena le tsotlhe tse di batlegang go baakanya Ntlo ya Morena.


text:
Fela kwa Ntlong ya Morena ga se ka ga dirwa megopo ya selefera le dithipa le dinkgwana tsa go kgatsha le diphala le e seng sediri sepe sa gouta le e seng sa selefera ka madi a a tlisiwang kwa Ntlong ya Morena.


text:
Le gona ba ne ba se ka ba balabadisa banna bao ba ba neelwang madi diatleng gore ba a neele badiri ba tiro, mme ba dira ka go ba ikanya.


text:
Fa e le madi a tlhabelo ya molato le madi a ditlhabelo tsa boleo one a ne a sa tlhakanngwe le a Ntlo ya Morena, mme e ne e le a baperesiti.


text:
Metlheng eo ga bolola Hasaele kgosi ya Siria, a tlhasela motse wa Gathe a o thopa. A ba a ikaelela go ya go tlhasela Jerusalema.


text:
Ke fa Joase kgosi ya Juta a tsaya dineo tse di boitshepo tsotlhe tse Josafate le Jorame le Ahasia borraagwe dikgosi tsa Juta ba neng ba di abetse Ntlo ya Morena le dineo tse di boitshepo tsa gagwe le gouta yotlhe e e mo dikhumong tsa Ntlo ya Morena le tsa ntlo ya kgosi, a di romela Hasaele kgosi ya Siria. Ya baa gona a tlogelang Jerusalema.


text:
Ditirafalo tse dingwe tsa ga Joase le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mme batlhanka ba gagwe ba mo tsogela, ba tsosa moferefere, ba bolaya Joase mo ntlong ya Milo fa go iwang kwa Sila.


text:
A bolawa ke Josagare morwa Simeathe le Josabate morwa Somere, batlhanka ba gagwe, a swa, a fitlhwa fa go borraagwe mo motseng wa ga Dafita. Mme Amasia morwawe a nna kgosi mo boemong jwa gagwe.


text:
Joahase morwa Jehu o ne a simolola go busa Iseraele kwa Samaria ka ngwaga wa 23 wa puso ya ga Joase morwa Ahasia kgosi ya Juta; a busa dinyaga di le 17.


text:
A dira tse di bosula mo matlhong a Morena, a sepela boleong jwa ga Jerobeame morwa Nebate yo o neng a leofisa Baiseraele; a se ka a bo tlogela.


text:
Ke fa Morena a tukela Baiseraele bogale a ba neela mo diatleng tsa ga Hasaele kgosi ya Siria le mo diatleng tsa ga Benehatate morwa Hasaele ka metlha yotlhe ele.


text:
Mme Joahase a kopa bopelotlhomogi fa pele ga Morena, mme Morena a mo utlwa. Gonne o ne a bona pitlagano ya Baiseraele, ka kgosi ya Siria e ba pitlaganya.


text:
Morena a naya Iseraele mogolodi, mme ene a ba golola mo diatleng tsa Basiria, mme Baiseraele ba iketla gape mo ditenteng tsa bone jaaka gale.


text:
Fela ba se ka ba tlogela boleo jwa lelapa la ga Jerobeame yo o neng a leofisa Baiseraele, mme ba sepela mo go jona; le gona modimako wa Ašera wa bo o ntse o eme kwa Samaria.


text:
Kana kgosi ya Siria e ne e se ka ya sadisetsa Joahase batlhabani, fa e se bapalami ba le 50 le dikoloi tsa ntwa di le some le batlhabani ba dinao ba le 10 000 fela; gonne e ne e ba nyeleditse, ya ba dira jaaka lerole, fa go phothwa mabele.


text:
Ditirafalo tse dingwe tsa ga Joahase le tsotlhe tse o neng a di dira le ditiro tsa bopelokgale tsa gagwe kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Mme Joahase a robala le borraagwe, a fitlhwa kwa Samaria, mme Joase morwawe a nna kgosi mo boemong jwa gagwe.


text:
Joase morwa Joahase a simolola go busa Iseraele kwa Samaria ka ngwaga wa 37 wa puso ya ga Joase kgosi ya Juta; a busa dinyaga di le 16.


text:
Mme a dira tse di bosula mo matlhong a Morena, a se ka a tlogela boleo jotlhe jwa ga Jerobeame morwa Nebate yo o neng a leofisa Baiseraele, a sepela mo go jona.


text:
Ditirafalo tse dingwe tsa ga Joase le tsotlhe tse o neng a di dira le bopelokgale jwa gagwe, fa a ne a tlhabana le Amasia kgosi ya Juta kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Mme Joase a robala le borraagwe, mme Jerobeame a nna mo sedulong sa bogosi sa gagwe. Joase a fitlhwa kwa Samaria fa dikgosing tsa Iseraele.


text:
E rile Elisa a lwala bolwetse jo o neng a swa ka jona, Joase kgosi ya Iseraele a tla kwa go ene, a mo lelela a re: “Rra wee! Rra wee! Koloi ya Iseraele le bapalami ba yona.”


text:
a raya kgosi ya Iseraele a re: “Baya letsogo mo boreng.” A baya letsogo mo go jona, mme Elisa a baya diatla mo diatleng tsa kgosi


text:
a re: “Bula fenstere e e lebileng kwa botlhabatsatsi.” Mme a e bula. Elisa a ba a re: “Hula.” Mme a hula. Ke fa Elisa a re: “Ke motsu wa phenyo wa Morena le motsu wa go fenya Basiria, mme o tla fenya Basiria gotlhe kwa Afeke.”


text:
Elisa a ba a re: “Tsaya metsu!” A e tsaya. Jaanong a raya kgosi ya Iseraele a re: “Iteela fa fatshe.” A itaya gararo a khutla.


text:
Ke fa monna wa Modimo a mo galefela a re: “O ka bo o iteile gatlhano gongwe garataro, foo o ne o tla fenya Basiria go ya o ba nyeletsa. Mme jaanong o tla fenya Basiria gararo fela.”


text:
Jaanong Elisa a swa, mme ba mo fitlha. Mme makoko a dinokwane a Bamoabe a ne a tlhasela lefatshe ka tshimologo ya ngwaga.


text:
Mme ya re ba fitlha motho, ba bona lekoko le tlhaga. Ke fa ba latlhela moswi mo lebitleng la ga Elisa ba tshaba. Mme ya re moswi a ama marapo a ga Elisa, a tsoga, a ema ka dinao.


text:
Fela Morena a ba tlhomogela pelo, a ba utlwela botlhoko, a ba ngoka ka ntlha ya kgolagano ya gagwe e o e dirileng le Aborahame le Isaka le Jakobe; a se ka a rata go ba senya, a se ka a ba latlha fa pele ga gagwe go fitlha foo.


text:
Ke fa Joase morwa Joahase a thopolola metse mo diatleng tsa ga Benehatate morwa Hasaele e yoo o neng a e thopile mo diatleng tsa go Joahase rraagwe mo ntweng. Joase a mo fenya gararo, a busa metse ya Iseraele jalo.


text:
Amasia morwa Joase kgosi ya Juta o ne a simolola go busa kwa Juta ka ngwaga wa bobedi wa puso ya ga Joase morwa Joahase kgosi ya Iseraele.


text:
Ya re a nna kgosi, a bo a le dinyaga di le 25, a busa dinyaga di le 29 kwa Jerusalema; leina la ga mmaagwe e le Joatane wa Jerusalema.


text:
A dira tse di siameng mo matlhong a Morena, le fa e se jaaka Dafita rraagwe mogolwagolwane; a dira fela jaaka go ne go dira Joase rraagwe.


text:
Fela dithota tsa tlhabelo tsa se ka tsa tlosiwa; batho ba nna ba dira ditlhabelo le go tshuba maswalo kwa dithoteng tsa tlhabelo.


text:
Jaanong ya re bogosi bo sena go tlhomama mo diatleng tsa gagwe, a bolaya batlhanka ba gagwe ba ba neng ba bolaya kgosi rraagwe.


text:
Mme a se ka a bolaya bomorwa babolai bao jaaka go kwadilwe mo lokwalong lwa molao wa ga Moše, fa Morena a laelang teng a re: “A borra-bana ba se ka ba bolaelwa bana, le bana ba se ka ba bolaelwa borraabo, mme a mongwe le mongwe a bolaelwe boleo jwa gagwe.”


text:
O kile a bolaya Baetomo ba le 10 000 mo Lebaleng la Letswai, a thopa motse wa Sela mo ntweng, a ba a o taya leina la Jokotheele; le kajeno e sa le lone.


text:
Metlheng eo Amasia a roma barongwi kwa go Joase, morwa Joahase morwa Jehu kgosi ya Iseraele, a re: “Tlaa re thulane?”


text:
Mme Joase kgosi ya Iseraele a roma kwa go Amasia kgosi ya Juta a re: “Mosu wa kwa Lebanone wa roma kwa mosetereng o o kwa Lebanone wa re: ‘Neela morwaake morwadio go nna mosadi.’ Mme diphologolo tsa naga tse di kwa Lebanone tsa feta tsa gataka mosu oo.


text:
Ka nnete o fentse Baetomo, mme jaanong o a ikgogomosa. Ipoke o itulele kwa lapeng la gago. Ke ka ntlha ya eng fa o rata go itatlhela mo kotsing gore o we mmogo le Bajuta?”


text:
Mme Amasia a se ka a utlwa. Ke fa Joase kgosi ya Iseraele a bolola, mme ba thulana tlhabanong, ene le Amasia kgosi ya Juta kwa Betšhemeše nageng ya Juta.


text:
Joase kgosi ya Iseraele a ba a tshwara Amasia kgosi ya Juta morwa Joase morwa Ahasia kwa Betšhemeše, a mo isa kwa Jerusalema; a ba a diga lobota lwa Jerusalema mabogo a le 400 go tswa kgorong ya Eferaime go fitlha kgorong ya sekhutlo.


text:
A ba a tsaya gouta yotlhe le selefera le dilo tsotlhe tse di fitlhelwang mo Tempeleng ya Morena le mo mahumong a ntlo ya kgosi le batho ba peeletso, a ba a boela kwa Samaria.


text:
Ditirafalo tse dingwe tsa ga Joase le tse o neng a di dira le tsa bopelokgale jwa gagwe le ka fa a neng a tlhabana ka teng le Amasia kgosi ya Juta kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Mme Joase a robala le borraagwe, a ba a fitlhwa kwa Samaria fa dikgosing tsa Iseraele, mme Jerobeame morwawe a nna kgosi mo boemong jwa gagwe.


text:
E rile Joase morwa Joahase kgosi ya Iseraele a sena go swa, Amasia morwa Joase kgosi ya Juta a phela dinyaga di le 15.


text:
Ditirafalo tse dingwe tsa ga Amasia kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mme ba mo tsosetsa moferefere mo Jerusalema. Ke fa a tshabela kwa Lagiše, mme ba roma batho, ba mo latelela kwa Lagiše, ba mmolaela teng.


text:
Ke fa batho botlhe ba Juta ba tsaya Asaria yo o neng a le dinyaga di le 16 fela, ba mo dira kgosi mo boemong jwa ga Amasia rraagwe.


text:
Ke ene yo o neng a agelela motse wa Elathe, a o busetsa go Juta, kgosi Amasia e sena go robala le borraa-yona.


text:
Jerobeame morwa Joase kgosi ya Iseraele a simolola go busa kwa Samaria ka ngwaga wa 15 wa puso ya ga Amasia morwa Joase kgosi ya Juta; a busa dinyaga di le 41.


text:
Mme a dira tse di bosula mo matlhong a Morena, a se ka a tlogela sepe sa maleo otlhe a ga Jerobeame morwa Nebate yo o neng a leofisa Baiseraele.


text:
Ke ene yo o neng a thopolola naga ya Iseraele go tloga ntlheng ya Hamathe go fitlha kwa Lewatleng la Lebala la Joretane ka fa lefokong la Morena, Modimo wa Iseraele, le o neng o le buile ka motlhanka wa ona, e bong moporofeti Jona morwa Amithai wa Gathe-Hefere.


text:
Gonne Morena o ne a bonye pogisego ya Baiseraele e galaka thata; ba feletswe ke thata botlhe, go se na mothusi wa Iseraele.


text:
Kana Morena o ne a ise a bue gore go phimolwe leina la Iseraele fa tlase ga legodimo, mme a ba namolela ka Jerobeame morwa Joase.


text:
Ditirafalo tse dingwe tsa ga Jerobeame le tsotlhe tse o neng a di dira le tsa bopelokgale jwa gagwe jaaka a tlhabana le jaaka a busetsa tse e neng e le tsa Juta kwa Damaseko le Hamathe go Iseraele kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Mme Jerobeame a robala le borraagwe, a fitlhwa kwa Samaria fa dikgosing tsa Iseraele, mme Sagaria morwawe a nna kgosi mo boemong jwa gagwe.


text:
Asaria morwa Amasia kgosi ya Juta o ne a simolola go busa ka ngwaga wa 27 wa puso ya ga Jerobeame kgosi ya Iseraele.


text:
E rile a nna kgosi, a bo a le dinyaga di le 16, a busa dinyaga di le 52 kwa Jerusalema. Leina la ga mmaagwe e ne e le Jegolea wa Jerusalema.


text:
Fela dithota tsa tlhabelo tsa se ka tsa tlosiwa; batho ba nna ba dira ditlhabelo le go tshuba maswalo mo dithoteng tsa tlhabelo.


text:
Mme Morena a betsa kgosi, mme ya bolawa ke lepero go fitlha letsatsing la loso lwa yona, ya nna mo ntlong e e kwa thoko. Mme Jothame morwa kgosi o ne a e tshwarelela, a okamela ntlo ya bogosi a busa batho ba lefatshe.


text:
Ditirafalo tse dingwe tsa ga Asaria le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mme Asaria a robala le borraagwe, mme ba mo fitlha fa go borraagwe mo motseng wa ga Dafita, mme Jothame morwawe a nna kgosi mo boemong jwa gagwe.


text:
Sagaria morwa Jerobeame o ne a simolola go busa Iseraele ka ngwaga wa 38 wa puso ya ga Asaria kgosi ya Juta; a busa dikgwedi di le thataro kwa Samaria.


text:
A dira tse di bosula mo matlhong a Morena jaaka go dirile borraagwe; a se ka a tlogela maleo a ga Jerobeame morwa Nebate yo o neng a leofisa Baiseraele.


text:
Mme Sadume morwa Jabese a mo tsosetsa moferefere, a mo itaya fa pele ga morafe, a mmolaya, a nna kgosi mo boemong jwa gagwe.


text:
Ditirafalo tse dingwe tsa ga Sagaria, kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Ke lone lefoko la Morena le o kileng a le bua le Jehu a re: “Bomorwao ba tla nna mo sedulong sa bogosi sa Iseraele go ya losikeng lwa bone.” Ga nna jalo.


text:
Sadume morwa Jabese o ne a simolola go busa ka ngwaga wa 39 wa puso ya ga Usia kgosi ya Juta, a busa sebakanyana sa kgwedi fela kwa Samaria.


text:
Ke fa Menaheme morwa Gadi a bolola kwa Thiresa, a fitlha kwa Samaria, a fenya Sadume morwa Jabese kwa Samaria, a mmolaya, a nna kgosi mo boemong jwa gagwe.


text:
Ditirafalo tse dingwe tsa ga Sadume le moferefere o a neng a o tsosa kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Ka metlha eo Menaheme a bolaya motse wa Thifesa le botlhe ba ba neng ba le mo go ona le dinaga tsa ona go tloga kwa Thiresa, ka ba se ka ba mmulela. A o bolaya, a ba a gagola ba baimana botlhe ba ona dimpa.


text:
Menaheme morwa Gadi o ne a simolola go busa Iseraele ka ngwaga wa 39 wa puso ya ga Asaria kgosi ya Juta; a busa dinyaga di le some kwa Samaria.


text:
A dira tse di bosula mo matlhong a Morena ka malatsi otlhe a gagwe, a se ka a tlogela maleo a ga Jerobeame morwa Nebate yo o neng a leofisa Baiseraele.


text:
Ka malatsi a gagwe ga tlhaga Phule kgosi ya Asiria, a tlhasela lefatshe. Ke fa Menaheme a naya Phule ditalente di le sekete tsa selefera gore mabogo a gagwe a nne nae go tlhomamisa bogosi mo seatleng sa gagwe.


text:
Mme Menaheme a kgethisa Baiseraele madi ao, e bong bahumi botlhe gore monna a le mongwe a nee kgosi ya Asiria dišekele di le 50 tsa selefera. Ke fa kgosi ya Asiria e boa, ya se ka ya nna mo lefatsheng la Baiseraele.


text:
Ditirafalo tse dingwe tsa ga Menaheme le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Phekaya morwa Menaheme o ne a simolola go busa Iseraele ka ngwaga wa 50 wa puso ya ga Asaria kgosi ya Juta; a busa dinyaga di le pedi kwa Samaria.


text:
A dira tse di bosula mo matlhong a Morena; a se ka a tlogela maleo a ga Jerobeame morwa Nebate yo o neng a leofisa Baiseraele.


text:
Mme Pheka morwa Remalea mothusi wa gagwe wa motlhabani a mo tsosetsa moferefere, a mo fenya kwa Samaria mo kagong ya phemelo ya ntlo ya kgosi mmogo le Arekobe le Arie – Pheka ene a na le banna ba le 50 ba Gileate – a mmolaya, a nna kgosi mo boemong jwa gagwe.


text:
Ditirafalo tse dingwe tsa ga Phekaya le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Pheka morwa Remalea o ne a simolola go busa Iseraele ka ngwaga wa 52 wa puso ya ga Asaria kgosi ya Juta; a busa dinyaga di le 20 kwa Samaria.


text:
Ka sebaka sa ga Pheka kgosi ya Iseraele ga tla Thigelathe-Philesere kgosi ya Asiria, a thopa Iyone le Abele-Bethe-Maaga le Janoa le Keteše le Hasore le Gileate le Galelea, e bong naga yotlhe ya Nafetale, a isa batho ba teng mo botshwarong kwa Asiria.


text:
Mme Hosea morwa Ela a tsosetsa Pheka morwa Remalea moferefere, a mo fenya a mmolaya, a nna kgosi mo boemong jwa gagwe ka ngwaga wa 20 wa puso ya ga Jothame morwa Usia.


text:
Ditirafalo tse dingwe tsa ga Pheka le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele.


text:
Jothame morwa Usia kgosi ya Juta o ne a simolola go busa ka ngwaga wa bobedi wa puso ya ga Pheka morwa Remalea kgosi ya Iseraele.


text:
Ya re a simolola go busa, a bo a le dinyaga di le 25; a busa dinyaga di le 16 kwa Jerusalema. Leina la ga mmaagwe e ne e le Jeruša morwadia Satoke.


text:
Fela dithota tsa tlhabelo tsa se ka tsa tlosiwa; batho ba nna ba dira ditlhabelo le go tshuba maswalo mo dithoteng tsa tlhabelo. Ke ene yo o neng a aga kgoro ya Ntlo ya Morena e e bidiwang: E e kwa godimo.


text:
Ditirafalo tse dingwe tsa ga Jothame le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Ka metlha eo Morena a simolola go laela Resine kgosi ya Siria le Pheka morwa Remalea kgosi ya Iseraele gore ba tlhasele Juta.


text:
Mme Jothame a robala le borraagwe, a ba a fitlhwa fa go borraagwe mo motseng wa ga Dafita rraagwe, mme Ahase morwawe a nna kgosi mo boemong jwa gagwe.


text:
Ahase morwa Jothame kgosi ya Juta o ne a simolola go busa ka ngwaga wa 17 wa puso ya ga Pheka morwa Remalea.


text:
Ya re a simolola go busa, a bo a le dinyaga di le 20, a busa dinyaga di le 16 kwa Jerusalema. A se ka a dira tse di siameng mo matlhong a Morena, Modimo wa gagwe, jaaka Dafita rraagwe mogolwagolwane.


text:
Mme a sepela mo tseleng ya dikgosi tsa Iseraele; le gona a ralatsa morwawe molelo ka fa makgapheng a baheitane, ba Morena o kileng a ba leleka fa pele ga Baiseraele.


text:
A dira ditlhabelo le go tshuba maswalo mo dithoteng tsa tlhabelo le mo dithabaneng le fa tlase ga setlhare sengwe le sengwe se setala.


text:
Ka metlha eo ga bolola Resine kgosi ya Siria le Pheka morwa Remalea kgosi ya Iseraele, ba ya kwa Jerusalema go tlhabana; ba dikanyetsa Ahase ka ntwa, mme ba palelwa ke go fenya.


text:
Ka sebaka seo Resine kgosi ya Siria a busetsa motse wa Elathe kwa Siria, a leleka Bajuta mo Elathe; ga tla Basiria kwa Elathe, ba nna teng go fitlha letsatsing la kajeno.


text:
Mme Ahase a roma barongwi kwa go Thigelathe-Philesere kgosi ya Asiria a re: “Ke motlhanka wa gago le morwao. Bolola, o nkgolole mo diatleng tsa kgosi ya Siria le mo diatleng tsa kgosi ya Iseraele tse di ntlhasetseng.”


text:
Ahase o bile a tsere selefera le gouta tse di neng di fitlhelwa mo Ntlong ya Morena le mo mahumong a ntlo ya kgosi a di romela kgosi ya Asiria e le mpho.


text:
Kgosi ya Asiria ya utlwana nae, ya bolola, ya ya kwa Damaseko, ya mo thopa, ya isa batho ba teng mo botshwarong kwa Kire, ya bolaya Resine.


text:
Jaanong kgosi Ahase a ya go kgatlhantsha Thigelathe-Philesere kgosi ya Asiria kwa Damaseko. Ya re a sena go bona aletare e e neng e le kwa Damaseko, kgosi Ahase a romela setshwantsho sa aletare le sekao sa yona fela jaaka e ne e dirilwe kwa go moperesiti Uria.


text:
Ke fa moperesiti Uria a aga aletare eo fela jaaka a laetswe ke kgosi Ahase go tswa kwa Damaseko. Moperesiti a e dira jalo, kgosi Ahase a ise a boe kwa Damaseko.


text:
Ya re kgosi e goroga, e tswa kwa Damaseko, ya bona aletare, ya atamela kwa go yona, ya palamela mo mapalamong a yona,


text:
ya tshuba setlhabelo sa phiso sa yona le tshupelo ya dijo ya yona, ya tshela tshupelo ya noo ya yona, ya kgatsha madi a ditlhabelo tsa tebogo tsa yona mo aletareng.


text:
Mme aletare ya kgotlho e e neng e le fa pele ga Morena yona a e tlosa fa pele ga Ntlo ya Morena gore e se ka ya nna fa gare ga aletare ya gagwe le Ntlo ya Morena, a e baya ntlheng ya bokone ya aletare ya gagwe.


text:
Mme kgosi Ahase a mo laela, ene moperesiti Uria, a re: “Mo aletareng e kgolo e o tshube setlhabelo sa phiso sa mo mosong le tshupelo ya dijo ya maitsiboa le setlhabelo sa phiso sa kgosi le tshupelo ya dijo ya yona le setlhabelo sa phiso sa morafe otlhe wa lefatshe le tshupelo ya dijo le ya noo ya ona. Madi otlhe a setlhabelo sa phiso le madi otlhe a setlhabelo se sengwe o a kgatshe mo go yona. Ke tla bona se nka se dirang ka aletare ya kgotlho.”


text:
Le gona kgosi Ahase a kgaola dipati tsa ditlhakore tsa dikolotsana tsa tlhatswetso, a tlosa megopo mo go tsona; a ba a folosa lewatle mo dikgomong tsa kgotlho tse di neng di le rwele, a le baya mo mannong a a agilweng ka mafika.


text:
A ba a sutisa tsela ya Sabata e e ruletsweng ka leobo le ba neng ba le agile fa Ntlong ya Morena le botseno jwa kgosi jwa ka kwa ntle jwa go ya kwa Ntlong ya Morena ka ntlha ya kgosi ya Asiria.


text:
Ditirafalo tse dingwe tsa ga Ahase le tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mme Ahase a robala le borraagwe a ba a fitlhwa fa go borraagwe mo motseng wa ga Dafita, mme Hesekia morwawe a nna kgosi mo boemong jwa gagwe.


text:
Hosea morwa Ela o na a simolola go busa Iseraele kwa Samaria ka ngwaga wa 12 wa puso ya ga Ahase kgosi ya Juta; a busa dinyaga di le robongwe.


text:
O ne a dira tse di bosula mo matlhong a Morena, fela e seng jaaka dikgosi tsa Iseraele tse di neng di le teng pele ga gagwe.


text:
Mme Salemanesere kgosi ya Asiria ya mmololela, mme Hosea a nna motlhanka wa yona, a e ntshetsa lekgetho.


text:
Mme e rile kgosi ya Asiria e bona moferefere mo go Hosea, ka a ne a romile barongwi kwa go So, kgosi ya Egepeto, mme a sa tlhole a ntshetsa kgosi ya Asiria lekgetho jaaka a ne a dira ka ngwaga le ngwaga, kgosi ya Asiria ya mo tshwara ya mo tlhatlhela mo ntlong ya kgolegelo, ya mmofelela teng.


text:
Kgosi ya Asiria ya ba ya bolola ya ralala lefatshe lotlhe, ya bololela motse wa Samaria, ya o dikanyetsa ka ntwa dinyaga di le tharo.


text:
Ka ngwaga wa robongwe wa puso ya ga Hosea kgosi ya Asiria ya thopa Samaria, ya isa Baiseraele mo botshwarong kwa Asiria, ya ba baya kwa Hala le fa Habore noka ya Gosane le mo metseng ya Media.


text:
Ga dirafala jalo, gonne Baiseraele ba ne ba leofetse Morena, Modimo wa bone, o o neng o ba ntshitse kwa lefatsheng la Egepeto mo taolong ya ga Farao kgosi ya Egepeto, mme ba boifa medimo e sele.


text:
Baiseraele ba sepela ka fa mekgweng ya ditšhaba tse Morena o neng a di lelekile fa pele ga bone le ka fa mekgweng ya dikgosi tsa Iseraele e di neng di na nayo.


text:
Baiseraele ba dira dilo sephiring tse di ronang Morena, Modimo wa bone; ba ikagela dithota tsa tlhabelo mo metseng yotlhe ya bone, le fa e le motsana wa lonaka lwa balebedi fela gongwe e le motse o o femetsweng.


text:
Ba itlhomela majwe a a motloutlo le medimako ya Ašera mo thabaneng nngwe le nngwe e e godimo le fa tlase ga setlhare sengwe le sengwe se setala.


text:
Ba tshuba maswalo teng mo dithoteng tsotlhe tsa tlhabelo jaaka baheitane, ba Morena o neng a ba lelekile fa pele ga bone; ba dira dilo tse di bosula, e le go gakatsa Morena.


text:
Ba direla medimo e e maila e Morena o neng a ba laetse ka ga yona a re: “Lo se ka lwa dira selo se!”


text:
Mme Morena o ne a tlhagisa Baiseraele le Bajuta ka baporofeti botlhe le ka baboni botlhe a re: “Boang lo tlogele ditsela tsa lona tse di bosula, lo tshegetse ditaolo tsa me le melao ya me ka fa molaong otlhe o ke o laetseng borraeno o ke o rometseng kwa go lona ka baporofeti, batlhanka ba me.”


text:
Fela ba se ka ba utlwa, mme ba gagamatsa dithamo tsa bone jaaka dithamo tsa borraabo ba ba neng ba sa dumele mo Moreneng, Modimo wa bone.


text:
Ba nyatsa melao ya gagwe le kgolagano ya gagwe e o neng a e dirile le borraabo le ditshupo tsa gagwe tse o ba tlhagisitseng ka tsona; ba latela medimo e e seng ya sepe, ba be ba fetoga ba e seng ba sepe; ba latela baheitane ba ba mo tikologong ya bone ba Morena o neng a ba laetse ka ga bone gore ba se ka ba ba etsa.


text:
Mme ba tlogela ditaolo tsotlhe tsa Morena, Modimo wa bone, ba itirela dinamane tse pedi tse di bopilweng, ba dira setshwantsho sa Ašera, ba obamela lesomo lotlhe la legodimo, ba direla Baale.


text:
Bomorwaa-bone le bomorwadia-bone ba ba ralatsa molelo, ba dira tsa boitseanape le tsa botlhodi, ba ineela go dira tse di bosula mo matlhong a Morena go mo gakatsa.


text:
Ka moo Morena a tukela Baiseraele bogale thata, a ba tlosa fa pele ga sefatlhego sa gagwe; ga se ka ga sala ope fa e se lotso lwa Juta lo le losi fela.


text:
Le Bajuta ba se ka ba tshegetsa ditaolo tsa Morena, Modimo wa bone, mme ba sepela ka fa mekgweng e Baiseraele ba e dirileng.


text:
Ka moo Morena a latlha losika lotlhe lwa Baiseraele, a ba kokobetsa, a ba neela mo diatleng tsa bathukhuthi ga tsamaya a ba leleka fa pele ga gagwe.


text:
Gonne Morena o ne a gagotse Baiseraele mo ntlong ya ga Dafita, mme ba dira Jerobeame morwa Nebate kgosi, mme a faposa Baiseraele mo Moreneng, a ba leofisa boleo jo bogolo.


text:
Baiseraele ba ne ba sepela mo maleong otlhe a ga Jerobeame a o neng a a dira, ba se ka ba a tlogela,


text:
ga tsamaya Morena a tlosa Baiseraele fa pele ga sefatlhego sa gagwe jaaka a ne a bôpa ka batlhanka botlhe ba gagwe e bong baporofeti. Baiseraele ba ne ba ntshiwa jalo mo nageng ya bone, ba isiwa botshwarong kwa Asiria, ba nna teng go fitlha letsatsing leno.


text:
Kgosi ya Asiria ya tlisa batho ba Babele le ba Khutha le ba Awa le ba Hamathe le ba Sefarwaime, ya ba baya mo metseng ya Samaria boemong jwa Baiseraele, mme ba rua Samaria, ba nna mo metseng ya teng.


text:
Mme e rile ba simolola go nna teng, ba bo ba sa itse Morena; ke fa Morena a romela ditau kwa go bone, tsa nna tsa bolaya bangwe ba bone.


text:
Kgosi ya Asiria ya bolelelwa ga twe: “Ba ditšhaba ba o ba hudusitseng, wa ba baya mo metseng ya Samaria, ga ba itse tse di tshwanetseng Modimo wa lefatshe lele; ka moo o rometse ditau kwa go bone. Bona, di a ba bolaya, ka ba sa itse tse di tshwanetseng Modimo wa lefatshe lele.”


text:
Ke fa kgosi ya Asiria e laela e re: “Isang mongwe wa baperesiti teng, ba lo ba tlositseng gona gore a ye a nne teng, a ba rute tse di tshwanetseng Modimo wa lefatshe lele.”


text:
Mongwe wa baperesiti ba ba neng ba tlositswe mo Samaria a tla jalo, a nna kwa Bethele, a nna a ba ruta ka fa ba tshwanetseng go boifa Morena ka teng.


text:
Mme setšhaba sengwe le sengwe sa itirela modimo wa sona, sa o baya mo ditempeleng tsa dithota tsa tlhabelo tse Basamaria ba neng ba di dirile, setšhaba sengwe le sengwe mo metseng ya sona e se neng se agile mo go yona:


text:
Banna ba Babele ba dira setshwantsho sa Sukothe-Benothe, banna ba Khutha ba dira sa Neregale, banna ba Hamathe ba dira sa Ašima,


text:
ba Awa ba dira sa Nibehase le sa Tharethake, ba Sefarwaime ba fisetsa Ateramelege le Anamelege medimo ya Sefarwaime bana ba bone ka molelo.


text:
Ba bile ba boifa Morena, ba ipeela baperesiti ba dithota tsa tlhabelo ba ba tswang mo go bone botlhe; bao ba ba direla mo ditempeleng tsa dithota tsa tlhabelo.


text:
Ba ne ba boifa Morena, ba bile ba direla medimo ya ga bone ka fa mokgweng wa ditšhaba tse ba neng ba hudusitswe mo go tsona.


text:
Go fitlha letsatsing leno ba dira ka fa mekgweng ya pele. Ga ba boife Morena ka botlalo; le gona ga ba dire ka fa melaong ya bone le ka fa mokgweng wa bone ka botlalo; le e seng ka fa molaong le ka fa ditaolong tse Morena o neng a di laela bomorwa Jakobe yo a neng a mo taya leina la Iseraele.


text:
Kana Morena o kile a dira kgolagano nabo, a ba laela a re: “Se boifeng medimo e sele le e seng go e obamela le e seng go e direla le e seng go e tlhabela.


text:
Mme lo boife Morena yo o lo ntshitseng kwa lefatsheng la Egepeto ka thata e kgolo le ka letsogo le le otlologileng, lo mo obamele lo mo tlhabele.


text:
Lo tshegetse melaetsa le ditshwanelo le molao le taolo tse o di lo kwaletseng go dira ka tsona ka metlha yotlhe, mme se boifeng medimo e sele.


text:
Ditšhaba tseo tsa nna tsa boifa Morena, tsa ba tsa nna tsa direla medimo ya diseto ya ga bone. Le bana ba bone le bana ba bana ba bone ba dira le kajeno jaaka go dirile borraabo.


text:
Hesekia morwa Ahase kgosi ya Juta o ne a simolola go busa ka ngwaga wa boraro wa puso ya ga Hosea morwa Ela, kgosi ya Iseraele.


text:
Ya re a simolola go busa, a bo a le dinyaga di le 25; a busa dinyaga di le 29 kwa Jerusalema. Leina la ga mmaagwe e ne e le Abi morwadia Sagaria.


text:
Ke ene yo o neng a tlosa dithota tsa tlhabelo, a thubaganya majwe a a motloutlo, a rema medimako ya Ašera, a pšhwetlakanya noga ya kgotlho e Moše o kileng a e dira; gonne go fitlha metlheng ele Baiseraele ba nna ba e tshubela maswalo, mme e ne e bidiwa Nehušethane.


text:
O ne a ikanya Morena, Modimo wa Iseraele, mme go se na ope mo dikgosing tsotlhe tsa Juta yo o tshwanang nae, le fa e le tse di mo latetseng gongwe tse di neng di le teng pele ga gagwe.


text:
O ne a ineela Moreneng, a sa fapoge mo go ene, a tshegetsa ditaolo tsa gagwe tse Morena o di laetseng Moše.


text:
Mme Morena o ne a na nae; mo go tsotlhe tse o neng a ya go di dira a nna tlhogonolo; a tswa mo kgosing ya Asiria, a se ka a e direla.


text:
A fenya Bafelesita go fitlha kwa Gasa le dinageng tsa teng; a simolola ka dinaka tsa balebedi, a khutla ka motse o o femetsweng.


text:
Ka ngwaga wa bone wa puso ya kgosi Hesekia o e leng ngwaga wa bosupa wa puso ya ga Hosea morwa Ela kgosi ya Iseraele Salemanesere kgosi ya Asiria ya bololela Samaria, ya mo dikanyetsa ka ntwa,


text:
ya mo thopa morago ga dinyaga di le tharo. E ne e le ka ngwaga wa borataro wa puso ya ga Hesekia o e leng ngwaga wa robongwe wa puso ya ga Hosea kgosi ya Iseraele fa Samaria a thopiwa.


text:
Jaanong kgosi ya Asiria ya isa Baiseraele botshwarong kwa Asiria, ya ba baya kwa Hala le fa Habore, noka ya Gosane, le kwa metseng ya Media.


text:
E ne e le ka gore ga ba a ka ba utlwa lentswe la Morena, Modimo wa bone, mme ba tlola kgolagano ya gagwe, e bong tsotlhe tse Moše motlhanka wa Morena o neng a di ba laetse. Ba se ka ba di utlwa le e seng go di dirisa.


text:
Ka ngwaga wa 14 wa puso ya kgosi Hesekia Saneheribe kgosi ya Asiria a bololela metse yotlhe e e femetsweng ya Juta, a ba a e thopa.


text:
Ke fa Hesekia kgosi ya Juta a romela lefoko kwa kgosing ya Asiria kwa Lagiše a re: “Ke leofile. Boa o ntlogele. Se o se nthwesang ke tla se rwala.” Mme kgosi ya Asiria ya lefisa Hesekia kgosi ya Juta ditalente di le 300 tsa selefera le ditalente di le 30 tsa gouta.


text:
Ka sebaka seo Hesekia a kgakgamolola gouta mo ditswalong tsa Tempele ya Morena le mo maotwaneng a tsona a Hesekia kgosi ya Juta o neng a a manegile, a e neela kgosi ya Asiria.


text:
Kgosi ya Asiria e kile ya roma molaodi yo mogolo wa mephato le mookamedi wa badiredi ba lapa la kgosi le mothoki yo mogolo kwa go kgosi Hesekia kwa Jerusalema, ba na le mephato e megolo ya batlhabani ba tswa kwa Lagiše; ba tlhaga ba fitlha kwa Jerusalema; ya re ba tlhaga ba fitlha, ba ema fa moseleng wa letsha le le kwa godimo fa tseleng ya tshimo ya motlhatswi wa masela,


text:
ba bitsa kgosi. Ke fa Eliakime morwa Hilekia yo e leng mookamedi wa lelapa la kgosi le Sebena mokwaledi le Joa morwa Asafe letsogo la kgosi ba tswela kwa go bone.


text:
Mme mothoki yo mogolo a ba raya a re: “A ko lo botse Hesekia lo re: ‘Kgosi e kgolo kgosi ya Asiria e bua jaana e a re: Ke eng se o se ikanyang se se ikanyegang?


text:
A wena o a re: Go bua mafoko fela ke one maano le thata ya ntwa? Jaanong he, o ikanya mang, fa o ntsogetse?


text:
Bona he, o ikanya seikokotlelo seo sa lotlhaka lo lo pšhwetlegileng sa Egepeto, lo e ka reng fa motho a ikaega ka lone, lwa mo tsena mo seatleng lwa se phunya: Farao, kgosi ya Egepeto e direla botlhe jalo ba ba e ikanyang.


text:
“ ‘Mme fa lo ka nthaya lo a re: “Re ikanya Morena, Modimo wa rona” – a ga se ona o Hesekia o tlositseng dithota tsa tlhabelo tsa ona le dialetare tsa ona, a raya Juta le Jerusalema a re: “Obamelang fela fa pele ga aletare e mono Jerusalema”?


text:
Mme jaanong a ko o dire peelano le morena wa me kgosi ya Asiria: Ke tla go naya dipitse di le dikete tse pedi fa o ka kgona go ntsha bapalami ba tsona.


text:
Mme o ka leleka jang batlhasedi ba molaodi a le mongwe fela wa batlhanka ba babotlana ba morena wa me? Kampo a o ikanya Egepeto ka ntlha ya dikoloi tsa ntwa le ka ntlha ya bapalami ba dipitse?


text:
Jaanong a o a re, ke bololetse go senya golo mono ke sa laelwa ke Morena? Nnyaya! Morena o ntheile a re: Bololela lefatshe leo, o le senye!’ ”


text:
Ke fa Eliakime morwa Hilekia le Sebena le Joa ba raya mothoki yo mogolo ba re: “A ko o bue le batlhanka ba gago ka Sesiria, gonne re a se utlwa. Se bue le rona ka Sejuta mo ditsebeng tsa batho ba ba mo loboteng.”


text:
Mme mothoki yo mogolo a ba fetola a re: “A morena wa me o nthomile kwa moreneng wa gago le kwano go wena go bua mafoko a? A ga a nthoma kwa banneng ba ba ntseng mo loboteng gore ba je mantle a bone, ba nwe moroto wa bone mmogo le lona?”


text:
Mothoki yo mogolo a ba a ema fa gaufi, a kua ka kodu e e kwa godimo ka Sejuta, a bua a re: “Utlwang lefoko la kgosi e kgolo la kgosi ya Asiria!


text:
Kgosi e buile jaana ya re: ‘A Hesekia a se ka a lo tsietsa! Gonne ga a kgone go lo pholosa mo seatleng sa yona.


text:
Le gona a Hesekia a se ka a lo ikanyisa Morena ka go re: Ruri, Morena o tla re pholosa. Motse o ga o nke o neelwa mo seatleng sa kgosi ya Asiria.’


text:
Lo se ka lwa utlwa Hesekia! Gonne kgosi ya Asiria e bua jaana e a re: ‘Agisanyang le nna, lo tswele kwano go nna. Foo mongwe le mongwe wa lona o tla ja moweine wa gagwe le mofeie wa gagwe le go nwa metsi a sediba sa gagwe


text:
go fitlhelela ke tle ke lo tseele kwa lefatsheng le le tshwanang le lefatshe la lona; kwa lefatsheng la mabele le matute a moweine, kwa lefatsheng la bogobe le masimo a moweine, kwa lefatsheng la lookwane lwa ditlhare tsa olefa le mafura a dinotshe. Foo lo tla phela, mme lo sa swe. Lo se ka lwa utlwa Hesekia; gonne o lo aketsa ka go re: Morena o tla re pholosa.


text:
A tota mongwe wa medimo ya ditšhaba o kile wa pholosa lefatshe la ona mo seatleng sa kgosi ya Asiria?


text:
E kae medimo ya Hamathe le ya Arephate? E kae medimo ya Sefarwaime le ya Hena le ya Iwa? A e ne ya pholosa Samaria mo seatleng sa me?


text:
Ke efe medimo mo medimong yotlhe ya mafatshe e e kileng ya pholosa mafatshe a yona mo seatleng sa me, fa lo re: Morena o tla pholosa Jerusalema mo seatleng sa me’?”


text:
Mme banna ba didimala fela, ba se ka ba mo fetola ka lefoko lepe. Gonne taelo ya kgosi e ne e re: “Lo se ka lwa mo araba!”


text:
Ke fa Eliakime morwa Hilekia yo e leng mookamedi wa lelapa la kgosi le Sebena mokwaledi le Joa morwa Asafe letsogo la kgosi ba tla kwa go Hesekia ba ikgagotse diaparo, ba mo itsise mafoko a mothoki yo mogolo.


text:
E rile kgosi Hesekia a utlwa, a ikgagola diaparo, a apara diaparo tsa khutsafalo, a ya kwa Ntlong ya Morena.


text:
A ba a roma Eliakime yo e leng mookamedi wa lelapa la kgosi le Sebena mokwaledi le bagolo ba baperesiti ba apere diaparo tsa khutsafalo kwa go moporofeti Jesaya morwa Amotse.


text:
Mme ba mo raya ba re: “Hesekia o bua jaana a re: ‘Letsatsi le ke letsatsi la tlalelo le kotlo le kgalo; gonne bana ba gaufi le go tsalwa, mme ga go na thata ya go ka belega.


text:
Go gongwe Morena, Modimo wa gago, o tla utlwa mafoko otlhe a mothoki yo mogolo yo o romilweng ke morena wa gagwe, kgosi ya Asiria, gore a tle go kgala Modimo o o phelang; a mmeletsa mafoko a Morena, Modimo wa gago, o a utlwileng. Jaanong a ko o rapelele masalela a a sa ntseng a le teng.’ ”


text:
Jesaya a ba raya a re: “Rayang morena wa lona lo re: ‘Morena o bua jaana a re: Se boife mafoko a o a utlwileng a basimane ba kgosi ya Asiria ba ntlhapaditseng ka ona.


text:
Bone, ke tla tsenya mowa mo go yona gore e utlwe modumo, e boele kwa lefatsheng la yona. Ke tla ba ke e diga ka tšhaka mo lefatsheng la yona.’ ”


text:
Ya re mothoki yo mogolo a boa, a fitlhela kgosi ya Asiria e tlhasela Lebena; gonne o ne a utlwile gore e tlogile kwa Lagiše.


text:
Ya re Saneheribe a utlwa go twe: “Bona, Thirehaka kgosi ya Ethiopia e bolotse go tlhabana nao!” a boa a roma barongwi gape kwa go Hesekia a re:


text:
“Rayang Hesekia kgosi ya Juta lo re: ‘A Modimo wa gago o se ka wa go tsietsa o ò o ikanyang o re: Jerusalema ga a nke a neelwa mo seatleng sa kgosi ya Asiria.


text:
Bona, o utlwile ka wesi se dikgosi tsa Asiria di se diretseng mafatshe aotlhe, tsa a senya gotlhe. A o a re, wena o ka phologa?


text:
A medimo ya ditšhaba tse borre ba di nyeleditseng e ne ya di pholosa, e bong Gosane le Harane le Resefe le batho ba Etene ba ba neng ba le kwa Thelasare?


text:
E kae kgosi ya Hamathe le kgosi ya Arephate le kgosi ya motse wa Sefarwaime le ya Hena le ya Iwa?’ ”


text:
Ya re Hesekia a sena go amogela lokwalo mo diatleng tsa barongwi le go lo buisa, a ya kwa Ntlong ya Morena, a lo phutholola fa pele ga Morena.


text:
Hesekia a ba a rapela fa pele ga Morena a re: “Morena, Modimo wa Iseraele, yo o ntseng godimo ga boKerubime. Ke wena Modimo o le wesi fela wa magosi aotlhe a lefatshe. Wena o dirile legodimo le lefatshe.


text:
Morena, sekega tsebe, o utlwe! Morena, budulola matlho, o bone! Utlwa mafoko a ga Saneheribe a o a rometseng go kgala Modimo o o phelang.


text:
tsa latlhela medimo ya tsona mo molelong, tsa e nyeletsa; gonne e ne e se medimo, e ne e le tiro ya diatla tsa batho, e le dikgong le majwe fela.


text:
Jaanong, Morena, Modimo wa rona, a ko o re golole mo seatleng sa gagwe gore magosi otlhe a lefatshe a tle a itse, fa wena Morena o le Modimo o le wesi.”


text:
Ke fa Jesaya morwa Amotse a romela lefoko kwa go Hesekia a re: “Morena, Modimo wa Iseraele, o bua jaana o a re: ‘Se o se nthapetseng ka ntlha ya ga Saneheribe kgosi ya Asiria ke se utlwile.


text:
Lefoko le Morena o le buang ka ga gagwe ke le le reng: Lekgarebe, morwadia Sione o a go nyatsa, o a go sotla; morwadia Jerusalema o thukhutha tlhogo fa morago ga gago.


text:
O kgadile mang? O kgobile mang? O tlhatloseditse mang lentswe? O tsholeleditse mang matlho kwa godimo? Ke Moitshepi wa Iseraele!


text:
O kgadile Morena ka batlhanka ba gago wa re: Ke palame ditlhoa tsa dithaba ka bontsi jwa dikoloi tsa me tsa ntwa le mafelelelo a Lebanone; ka rema mesetere e megolo le mesiperese e mentle ya teng, ka fitlha kwa borobalelong jwa bofelo jwa teng kwa sekgweng sa tshimo ya ditlhare sa teng.


text:
Ke epile, ka nwa metsi a mafatshe a sele; ka kgadisa dinoka tsotlhe tsa Egepeto ka kgato ya dinao tsa me.


text:
“ ‘A ga o a ka wa utlwa? Tse ke di dirafaditseng jaanong ga ke bolo go di akanya le go di ikaelela bogologolo, gore wena o senye metse e e femetsweng e fetoge mekoa ya marope.


text:
Mme baagi ba yona ba ne ba repa mabogo, ba tshoga, ba tlhajwa ke ditlhong, ba nna jaaka morogo wa naga le jaaka botalana jo bošwa le jaaka bojang jo bo mo dithulelong le jaaka mabele a a swang ka mongadule a ise a ntshe ditlhaka.


text:
“ ‘Ke itse go nna ga gago le go tswa ga gago le go tsena ga gago le ka fa o ntsogelang ka loratla ka teng.


text:
Jaanong e re ka o ntsogela ka loratla, e re ka boikgantsho jwa gago bo utlwetse mo ditsebeng tsa me, ke tla tsenya mogolasetso wa me mo dinkong tsa gago le mogala wa me mo molomong wa gago, ke go busetsa kwa morago ka tsela e o tsileng ka yona.’


text:
“Mme se e tla nnang sesupo mo go wena, Hesekia, ke se: Monongwaga go tla jewa se se ijwetseng; isago matshwabudu, mme ka ngwaga wa boraro lo jwale, lo robe, lo leme masimo a moweine, lo je maungo a ona.


text:
Gonne masalela a tla tswa mo Jerusalema le ba ba falotseng mo thabeng ya Sione. Tlhoafalo ya Morena wa masomosomo e tla dira jalo.


text:
“Ke ka moo Morena a buang jaana ka ga kgosi ya Asiria a re: ‘Ga e ka ke ya tsena mo motseng o le e seng go hulela motsu mo teng; ga e ka ke ya o atamela ka thebe le e seng go dira mapalamo ka mmu fa go ona.


text:
Gonne ke tla sireletsa motse o, ke o pholosa ka ntlha ya me le ka ntlha ya ga Dafita motlhanka wa me.’ ”


text:
Ya re bosigo joo moengele wa Morena a bolola, a itaya banna ba le dikete di le 185 mo bothibelelong jwa Baasiria. Ya re ba phakela ka moso, ba fitlhela botlhe bao e le ditoto fela.


text:
Jaanong ya re a obamela mo tempeleng ya ga Niseroge modimo wa gagwe, a bolawa ke Ateramelege le Saresere bomorwawe ka tšhaka. Ba tloga ba tshabela kwa lefatsheng la Ararate, mme Esarehatone morwawe a nna kgosi mo boemong jwa gagwe.


text:
Mo metlheng eo Hesekia o ne a lwala lwa go swa. Ke fa moporofeti Jesaya morwa Amotse a tla kwa go ene, a mo raya a re: “Morena o bua jaana a re: ‘Laela ba lapa la gago! Gonne o tla swa, ga o kitla o phela.’ ”


text:
“Ao, Morena, a ko o gakologelwa ka fa ke sepetseng ka teng fa pele ga gago ka boammaaruri le ka pelo yotlhe, ka dira tse di molemo mo matlhong a gago.” Hesekia a ba a lela thata.


text:
“Boa o ree Hesekia, moeteledipele wa morafe wa me, o re: ‘Morena, Modimo wa ga Dafita rraago, o bua jaana o a re: Ke utlwile thapelo ya gago, ka bona dikeledi tsa gago. Bona, ke tla go fodisa. O tla tlhatlogela kwa Ntlong ya Morena ka letsatsi la boraro.


text:
Ke tla okeletsa malatsi a gago dinyaga di le 15. Le gona ke tla go pholosa mmogo le motse o mo seatleng sa kgosi ya Asiria, ke femela motse o ka ntlha ya me le ka ntlha ya ga Dafita motlhanka wa me.’ ”


text:
Jesaya a ba a re: “Tlisang molemo o o tutetsang wa difeie.” Ya re ba o tlisa le go o baya mo tlhagaleng, a fola.


text:
Mme Hesekia a botsa Jesaya a re: “Sesupo sa gore Morena o tla mphodisa le sa gore ke tla tlhatlogela kwa Ntlong ya Morena ka letsatsi la boraro, ke eng?”


text:
Jesaya a re: “Sesupo sa gago se se tswang mo Moreneng sa gore Morena o tla dirafatsa se a se buileng, ke se: Itlhophele: A moriti o fetele pele dikgato di le some gongwe o boele kwa morago dikgato di le some?”


text:
Hesekia a re: “Go botlhofo mo moriting go fetela pele dikgato di le some; nnyaya, a moriti o boele kwa morago dikgato di le some.”


text:
Ke fa moporofeti Jesaya a rapela Morena, mme Morena a busetsa moriti kwa morago dikgato di le some tse o setseng o di fetile mo go sesupa-nako sa ga Ahase.


text:
Ya re ka sebaka seo Berotage-Balatane morwa Balatane kgosi ya Babele a romela dikwalo le dineo kwa go Hesekia; gonne o ne a utlwile fa Hesekia a ne a lwala.


text:
Hesekia a itumelela barongwi, a ba bontsha ntlo yotlhe ya mahumo, e bong selefera le gouta le makga le lookwane lo lo molemo le ntlo ya marumo a gagwe le dilo tsotlhe tse di leng teng mo mahumong a gagwe; go se na sepe se Hesekia a se kang a se ba bontsha mo ntlong ya gagwe le mo pusong yotlhe ya gagwe.


text:
Ke fa moporofeti Jesaya a tla kwa go kgosi Hesekia a mmotsa a re: “Ba tlile kwa go nna ba tswa kwa lefatsheng le le kgakala la Babele.”


text:
A ba a botsa a re: “Ba bonyeng mo ntlong ya gago?” Hesekia a araba a re: “Ba bonye tsotlhe tse di mo ntlong ya me. Ga go na sepe mo mahumong a me se ke sa se ba bontshang.”


text:
Bona, malatsi a tla tla mogang tsotlhe tse di mo ntlong ya gago le tse borraago ba di phuthileng go fitlha kajeno di isiwang kwa Babele go sa tlogelwe sepe, go bua Morena.


text:
Mme ba tla tsaya bangwe ba bana ba gago, ba ba tla tswang mo go wena, ba o tla ba tsalang, mme e tla nna batlhanka mo ntlong ya borena ya kgosi ya Babele.”


text:
Ke fa Hesekia a raya Jesaya a re: “Lefoko la Morena le o le buileng le molemo.” A ba a re: “Kana ga se sepe, fa go le kagiso le boikanyego mo malatsing a me.”


text:
Ditirafalo tse dingwe tsa ga Hesekia le ditiro tsotlhe tsa gagwe tsa bopelokgale le jaaka a ne a dira letamo le mosele, a tlisa metsi mo motseng, kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
E rile Manase a simolola go busa, a bo a le dinyaga di le 15; a busa dinyaga di le 55 kwa Jerusalema. Leina la ga mmaagwe e ne e le Hefesiba.


text:
A dira tse di bosula mo matlhong a Morena tse di tshwanang le makgapha a baheitane ba Morena o neng a ba lelekile fa pele ga Baiseraele.


text:
A tsosa dithota tsa tlhabelo tse Hesekia rraagwe o neng a di sentse; a agela Baale dialetare, a dira Ašera jaaka go dirile Ahabe kgosi ya Iseraele; a ba a obamela lesomo lotlhe la legodimo a le direla.


text:
Le gona a aga dialetare tse di ntseng jalo mo Ntlong ya Morena e Morena o neng a buile ka ga yona a re: “Ke tla baya leina la me mo Jerusalema.”


text:
A ralatsa morwawe molelo, a dira tsa mereo ya boloi le tsa botlhodi, a tlhoma ba ba buang le baswi le baitseanape a dira tse dintsi tse di bosula mo matlhong a Morena, a mo gakatsa.


text:
Le gona a baya setshwantsho sa ga Ašera se o neng a se dirile mo Ntlong e Morena o neng a buile ka ga yona le Dafita le Salomo morwawe a re: “Mo Ntlong e le mo Jerusalema yo ke mo tlhophileng mo ditsong tsotlhe tsa Iseraele ke fa ke tla bayang leina la me teng ka bosakhutleng.


text:
Le gona ga nkitla ke tlhola ke kgarakgatsha dinao tsa Baiseraele gore ba tswe mo lefatsheng le ke le neileng borraabo. Ke raya fela fa ba tlhokomela go dira tsotlhe tse ke di ba laetseng, e bong ka fa molaong otlhe o Moše motlhanka wa me o neng a o ba laela.”


text:
Mme ba se ka ba utlwa, mme Manase a ba timetsa gore ba dire bosula bogolo go baheitane, ba Morena o neng a ba nyeleditse fa pele ga Baiseraele.


text:
“E re ka Manase kgosi ya Juta e dirile makgapha ao, ya dira bosula jo bo fetang tsotlhe tse di kileng tsa dirwa ke Baamori ba ba neng ba le teng pele ga yona ya leofisa le Bajuta ka medimo e e maila ya yona:


text:
Ke ka moo Morena, Modimo wa Iseraele, o buang jaana o a re: ‘Bonang, ke tla tlisetsa Jerusalema le Juta tatlhego e mongwe le mongwe yo o e utlwelang, ditsebe tse pedi tsa gagwe di tla sumang ka yona.


text:
Ke tla gagamatsa mogala o o lekanyang wa Samaria mo godimo ga Jerusalema le serophiso sa lelapa la ga Ahabe, ke phimola Jerusalema jaaka go phimolwa mogopo, ke mo phimola le go mo ribegetsa.


text:
Ke tla latlha masalela a boswa jwa me, ke a neela mo diatleng tsa baba ba ona gore e nne thopo le thukhutho tsa baba botlhe ba ona,


text:
ka ba dirile tse di bosula mo matlhong a me, ba nna ba nkgalefisa go tloga ka letsatsi le borraabo ba neng ba huduga kwa Egepeto ka lone go fitlha letsatsing leno.’ ”


text:
Le gona Manase o ne a tsholola madi a mantsintsi a a se nang molato, a ba a a tlatsa Jerusalema mo ntlheng tsotlhe kwa ntle ga boleo jwa gagwe jo o neng a leofisa Bajuta ka jona gore ba dire tse di bosula mo matlhong a Morena.


text:
Ditirafalo tse dingwe tsa ga Manase le tsotlhe tse o neng a di dira le boleo jwa gagwe jo o neng a bo dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mme Manase a robala le borraagwe, a fitlhwa mo segotlong sa gagwe, mo segotlong sa ga Usa, mme Amone morwawe a nna kgosi mo boemong jwa gagwe.


text:
Amone o ne a le dinyaga di le 22 fa a nna kgosi; a busa dinyaga di le pedi kwa Jerusalema. Leina la ga mmaagwe e ne e le Mesulemethe morwadia Haruse wa Joteba.


text:
A sepela gotlhe mo tseleng e rraagwe o neng a sepela mo go yona; a direla medimo e e maila e rraagwe o neng a e direla, a e obamela.


text:
Mme batho ba kwa nageng ba bolaya botlhe ba ba neng ba tsoseditse kgosi Amone leferetlho; ba dira Josia morwawe kgosi mo boemong jwa gagwe.


text:
Ditirafalo tse dingwe tsa ga Amone le tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
O ne a fitlhwa mo lebitleng la gagwe mo segotlong sa ga Usa, mme Josia morwawe a nna kgosi mo boemong jwa gagwe.


text:
Josia o ne a le dinyaga di le robedi, fa a nna kgosi; a busa dinyaga di le 31 kwa Jerusalema. Leina la ga mmaagwe e ne e le Jedita morwadia Ataya wa Bosekathe.


text:
A dira tse di siameng mo matlhong a Morena, a sepela gotlhe mo tseleng ya ga Dafita rraagwe mogolwagolwane; a se ka a fapogela ntlheng ya le le jang le e seng ya la molema.


text:
E rile ka ngwaga wa 18 wa puso ya kgosi Josia, kgosi ya roma mokwaledi Safane morwa Asalea morwa Mesulame kwa Ntlong ya Morena ya re:


text:
“Tlhatlogela kwa go Hilekia moperesiti yo mogolo gore a bale madi a a tlisitsweng kwa Ntlong ya Morena, a badisa ba mojako ba a phuthileng mo bathong


text:
gore ba a neele mo diatleng tsa baokamedi ba tiro kwa Ntlong ya Morena, mme bao ba duele badiri ba tiro ba ba kwa Ntlong ya Morena go e baakanya fa e senyegileng teng;


text:
e bong babopedi le babetli le baruledi; le gona e le go reka dikgong le mafika a a betlilweng tsa go baakanya Ntlo ya Morena.”


text:
Ke fa Hilekia moperesiti yo mogolo a raya mokwaledi Safane a re: “Ke bonye lokwalo lwa molao mo Ntlong ya Morena.” Hilekia a ba a neela Safane lokwalo loo, mme ene a lo buisa.


text:
Ya re mokwaledi Safane a sena go boela kwa kgosing, a e busetsa lefoko a re: “Batlhanka ba gago ba tsholotse madi a a kwa Ntlong ya Morena, ba a neela diatleng tsa baokamedi ba tiro kwa Ntlong ya Morena.”


text:
Safane mokwaledi a ba a bolelela kgosi a re: “Moperesiti Hilekia o nneetse lokwalo.” Safane a ba a lo buisa fa pele ga kgosi.


text:
Kgosi ya ba ya laela moperesiti Hilekia le Ahikame morwa Safane le Agebore morwa Migaya le Safane mokwaledi le Asaya motlhanka wa kgosi ya re:


text:
“Yaang lo mpoletse Morena le morafe le Bajuta botlhe ka ntlha ya mafoko a lokwalo lo lo bonyweng loo; gonne bogale jwa Morena bo bogolo jo bo re tuketseng, ka borraetsho ba se ka ba utlwa mafoko a lokwalo loo le e seng go dira tsotlhe tse re di kwaletsweng.”


text:
Moperesiti Hilekia le Ahikame le Agebore le Safane le Asaya ba ya kwa go Huleta moporofeti wa sesadi, mosadi wa ga Sadume morwa Thikwa morwa Harehase mmoloki wa diaparo: – Huleta o ne a agile kwa Motseng-o-mošwa mo Jerusalema – ba bua nae.


text:
Huleta a ba raya a re: “Morena, Modimo wa Iseraele, o bua jaana o a re: ‘Rayang monna yole yo o lo romileng kwano go nna lo re:


text:
Morena o bua jaana a re: Bona, ke tla tlisa tatlhego mo felong fano le mo baaging ba teng ka fa mafokong otlhe a lokwalo lo kgosi ya Juta e lo buisitseng.


text:
Ke ka gonne ba ntlogetse ba fisetsa medimo e sele maswalo, e le gore ba nkgalefise ka tiro yotlhe ya diatla tsa bone; ka moo bogale jwa me bo tla tukela felo fano, mme bo sa time.


text:
Mme kgosi ya Juta e e lo romileng go botsa Morena lo e ree jaana lo re: Morena, Modimo wa Iseraele, o bua jaana o a re: Fa e le mafoko a o a utlwileng:


text:
E re ka pelo ya gago e le boleta, mme o ikokobeditse fa pele ga Morena, jale fa o utlwa tse ke di omanetseng ka ga felo fano le baagi ba gona ka re: Ba tla fetoga theregiso le khutso; ka o ikgagotse diaparo, o ledile fa pele ga me, le nna ke go utlwile! Morena a re jalo.


text:
Ka moo, bona, ke tla go phuthela kwa go borraago, o bolokwa mo lebitleng la gago ka kagiso gore matlho a gago a se ka a bona tatlhego yotlhe e ke tla e tlisetsang felo fano.’ ” Ba busetsa kgosi karabo.


text:
Kgosi ya ba ya tlhatlogela kwa Ntlong ya Morena e na le banna botlhe ba Juta le baagi botlhe ba Jerusalema le baperesiti le baporofeti le morafe otlhe, ba babotlana le ba bagolo; mme mafoko otlhe a lokwalo lwa kgolagano lo lo bonyweng mo Ntlong ya Morena ya a buisa mo ditsebeng tsa bone.


text:
Jaanong kgosi ya ema mo sefateng, ya ipofa ka kgolagano fa pele ga Morena go mo ineela le go tshegetsa melao ya gagwe le ditshupo tsa gagwe le ditaolo tsa gagwe ka pelo yotlhe le ka mowa otlhe, e le go dirafatsa mafoko a kgolagano eo a a kwadilweng mo lokwalong loo. Le morafe otlhe wa ipofa jalo ka kgolagano.


text:
Kgosi ya ba laela Hilekia moperesiti yo mogolo le baperesiti ba ba tlhomaganang nae le badisa ba mojako gore ba ntshe dilo tsotlhe mo Tempeleng ya Morena tse di neng di diretswe Baale le Ašera le lesomo lotlhe la legodimo; tsa ba tsa fisediwa ka kwa ntle ga Jerusalema mo masimong a Kiterone; molora wa tsona wa isiwa kwa Bethele.


text:
Ya ba ya tlosa baperesiti ba medimo ba ba neng ba tlhomilwe ke dikgosi tsa Juta gore ba fise maswalo mo dithoteng tsa tlhabelo mo metseng ya Juta le mo tikologong ya Jerusalema; ya tlosa le ba ba neng ba fisetsa Baale maswalo le letsatsi le ngwedi le dinaledi tse go itsiweng dipaka tsa ngwaga ka tsona le lesomo lotlhe la legodimo.


text:
Mme setshwantsho sa Ašera se se mo Ntlong ya Morena ya se ntshetsa kwa ntle ga Jerusalema kwa molapong wa Kiterone, ya se fisetsa teng, ya se sila, ya se notetsa, ya latlhela lerole la sona mo diphupung tsa morafe.


text:
E bile ya diga matlo a banna ba ba direlang medimo ka boaka a a neng a le fa Ntlong ya Morena kwa basadi ba neng ba logela Ašera ditente teng.


text:
Ya ntsha baperesiti botlhe mo metseng ya Juta, ya ba tlisa mo Jerusalema, ya itshekolola dithota tsa tlhabelo kwa baperesiti ba neng ba fisa maswalo teng go simolola kwa Geba go ya go fitlha kwa Bereseba; ya diga dithota tsa tlhabelo tsa dikgoro tse di neng di le fa kgorong ya ga Jošua, molaodi wa motse, le tse di neng di le mo ntlheng ya la molema la motho, fa a tsena ka kgoro ya motse.


text:
Fela baperesiti ba dithota tsa tlhabelo ba ne ba sa tshwanela go palamela mo aletareng ya Morena mo Jerusalema, mme ba ja dinkgwe tse di sa bedisiwang le bomorwaa-rraabo.


text:
Ya ba ya itshekolola Thofethe fa go neng go le mo mogorogorong wa Morwa-Hinome gore go se nne ope yo o direlang Mologe ka go ralatsa morwawe gongwe morwadie molelo.


text:
Ya ba ya tlosa dipitse tse di neng di beetswe kobamelo ya letsatsi ke dikgosi tsa Juta fa gare ga mojako wa Ntlo ya Morena le ntlwana ya ga Nathane-Melege modiredi wa lapa la kgosi e e neng e le kwa mathuding; ya fisa dikoloi tsa letsatsi ka molelo.


text:
Kgosi ya ba ya diga dialetare tse di neng di le mo godimo ga ntlwana e e kwa godimo ya ga Ahase tse di dirilweng ke dikgosi tsa Juta le tse di dirilweng ke Manase mo malapeng a mabedi a Ntlo ya Morena, ya di thubaganya teng, ya latlhela lerole la tsona mo molapong wa Kiterone.


text:
Le gona kgosi ya itshekolola dithota tsa tlhabelo tse di neng di le ntlheng ya botlhabatsatsi ya Jerusalema, di le mo ntlheng ya borwa ya Thaba ya Tshenyego tse Salomo kgosi ya Iseraele o neng a di agetse Ašethorethe, modimo o o ilegang wa Basitone le Kamose o o ilegang wa Bamoabe le Milekome o o makgapha wa Baamone.


text:
Ya ba ya thubaganya majwe a a motloutlo, ya rema medimako ya Ašera, ya tlatsa felo ga tsona marapo a batho.


text:
Aletare e e neng e le kwa Bethele ya thota ya tlhabelo e e dirilweng ke Jerobeame morwa Nebate yo o neng a leofisa Baiseraele le aletare eo le thota eo Josia a di diga, a thubaganya majwe a tsona, a a sila ya nna lerole, a ba a fisa modimako wa Ašera.


text:
Jaanong ya re Josia a gadima, a bona diphupu tse di mo thabeng, a roma go ntsha marapo mo go tsona, a a fisa mo aletareng, a e itshekolola jalo ka fa lefokong la Morena le monna wa Modimo yole o kileng a le kua, a bolela dilo tseo.


text:
Ke fa a botsa a re: “Letlapa la phupu le ke le bonang le ke la eng?” Banna ba motse ba mo araba ba re: “Ke yona phupu ya monna wa Modimo yo o neng a tla a tswa kwa Juta a kua mafoko ao a wena o a dirafaditseng jaanong mo aletareng ya Bethele.”


text:
Jaanong a re: “Mo leseng! A marapo a gagwe a se ka a tshwenngwa ke ope.” Mme ba ikhutsisa marapo a gagwe jalo mmogo le marapo a moporofeti yo o neng a tswa kwa Samaria.


text:
Le gona Josia a tlosa ditempele tsotlhe tsa dithota tsa tlhabelo tse di neng di le mo metseng ya Samaria, di dirilwe ke dikgosi tsa Iseraele go galefisa Morena, a di senya fela jaaka a dirile kwa Bethele.


text:
Mme baperesiti botlhe ba dithota tsa tlhabelo ba ba neng ba le teng, a ba dira ditlhabelo mo dialetareng, a fisa marapo a batho bao mo go tsona. Jaanong a boela kwa Jerusalema.


text:
Kgosi ya ba ya laela morafe otlhe ya re: “Direlang Morena, Modimo wa lona, moletlo wa Tlolaganyo jaaka go kwadilwe mo lokwalong lo lwa kgolagano.”


text:
Gonne ga bo go ise go dirwe Tlolaganyo e e ntseng jalo go tloga malatsing a baatlhodi ba ba neng ba busa Baiseraele le e seng ka malatsi otlhe a dikgosi tsa Iseraele le tsa Juta.


text:
Le gona Josia a fedisa ba ba buang le baswi le baitseanape le ditshwantsho tsa medimo ya matlo le medimo e e maila le makgapha otlhe a a neng a bonwa mo lefatsheng la Juta le mo Jerusalema, e le go dirafatsa mafoko a molao a a kwadilweng mo lokwalong lo moperesiti Hilekia a neng a lo bona mo Ntlong ya Morena.


text:
Go ne go ise go ke go nne kgosi epe pele ga gagwe e e tshwanang nae, e e neng ya sokologela Moreneng ka pelo ya yona yotlhe le ka mowa wa yona otlhe le ka thata ya yona yotlhe ka fa molaong otlhe wa ga Moše; le sehularong sa gagwe ga se ka ga tsoga epe e e tshwanang nae.


text:
Fela Morena a se ka a boa bogaleng jo bogolo jwa gagwe jo bo tukang, ka bogale jwa gagwe bo ne bo tukela Bajuta ka ntlha ya dithumolo tsotlhe tse Manase o neng a mo rumotse ka tsona.


text:
Mme Morena a re: “Le Juta ke tla mo tlosa fa pele ga sefatlhego sa me jaaka ke tlositse Iseraele; le gona ke tla latlha motse o wa Jerusalema o ke o tlhophileng le Ntlo e ke buileng ka ga yona ka re: ‘Leina la me le tla nna gona.’ ”


text:
Ditirafalo tse dingwe tsa ga Josia le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Mo metlheng ya gagwe Farao Nego kgosi ya Egepeto ya bololela kgosi ya Asiria, ya ya kwa nokeng ya Ferathe, mme kgosi Josia a ya a mo kgatlhantsha, mme ya re Farao Nego a mmona, a mmolaela kwa Megito.


text:
Mme batlhanka ba gagwe ba mo tsaya kwa Megito ka koloi a sule, ba mo isa kwa Jerusalema, ba mo fitlha mo lebitleng la gagwe; mme batho ba lefatshe ba tsaya Joahase morwa Josia, ba mo tlotsa, ba mo dira kgosi mo boemong jwa ga rraagwe.


text:
Joahase o ne a le dinyaga di le 23, fa a nna kgosi, a busa dikgwedi di le tharo kwa Jerusalema. Leina la ga mmaagwe e ne e le Hamutale morwadia Jeremia wa Lebena.


text:
Mme Farao Nego a mo tshwara kwa Ribela mo lefatsheng la Hamathe gore a se ka a busa kwa Jerusalema; a ba a beela lefatshe petso ya go lefa ditalente di le 100 tsa selefera le talente ya gouta.


text:
Farao Nego a ba a dira Eliakime morwa Josia kgosi mo boemong jwa ga Josia rraagwe, a fetola leina la gagwe a mmitsa Joyakime; a ba a tsaya Joahase, a mo isa kwa Egepeto, mme a swela teng.


text:
Joyakime o ne a naya Farao Nego selefera ele le gouta ele; fela o ne a na le go kgethisa batho ba lefatshe go ka ntsha selefera ka fa taelong ya ga Farao; a laola batho ba lefatshe gore mongwe le mongwe a ntshe selefera le gouta ka fa nonofo ya gagwe e bonyweng ka teng gore di neelwe Farao Nego.


text:
Joyakime o ne a le dinyaga di le 25, fa a nna kgosi; a busa dinyaga di le some le motso kwa Jerusalema. Leina la ga mmaagwe e ne e le Sebuta morwadia Phetaya wa kwa Ruma.


text:
Mo metlheng ya gagwe ga tlhaga Nebukatenesare kgosi ya Babele, mme Joyakime a nna motlhanka wa gagwe dinyaga di le tharo; ya baa gona a mo tlhanogelang gape.


text:
Ke fa Morena a mo romela dinokwane tsa Bakalatea le tsa Basiria le tsa Bamoabe le tsa Baamone; a di romela kwa Juta go mo nyeletsa ka fa lefokong la Morena le o le buileng ka baporofeti, batlhanka ba gagwe.


text:
Ga dirafalela Bajuta jalo ka ntlha ya taelo ya Morena fela e le go ba tlosa fa pele ga sefatlhego sa gagwe ka ntlha ya maleo a ga Manase a tsotlhe tse o neng a di dira


text:
le ka ntlha ya madi a a se nang molato a Manase o neng a a tsholola, a tlatsa Jerusalema madi a a se nang molato, Morena a se ka a rata go ba itshwarela.


text:
Ditirafalo tse dingwe tsa ga Joyakime le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta.


text:
Kgosi ya Egepeto ya se ka ya tlhola e bolola mo lefatsheng la yona; gonne kgosi ya Babele e ne e thopile tsotlhe tse e neng e le tsa kgosi ya Egepeto go tloga kwa nokaneng ya Egepeto go ya go fitlha kwa nokeng ya Ferathe.


text:
Joyagine o ne a le dinyaga di le 18, fa a nna kgosi, a busa dikgwedi di le tharo kwa Jerusalema. Leina la ga mmaagwe e ne e le Nehusetha morwadia Elenathane wa mo Jerusalema.


text:
Ka sebaka seo batlhanka ba ga Nebukatenesare kgosi ya Babele ba bololela Jerusalema, mme motse wa dikanyediwa ke ntwa.


text:
Mme ya re Nebukatenesare kgosi ya Babele e tla ka yosi go tlhasela motse, batlhanka ba yona ba ntse ba o dikanyeditse,


text:
Joyagine, kgosi ya Juta, a tswela kwa kgosing ya Babele go ineela, ene le mmaagwe le batlhanka ba gagwe le dikgosana tsa gagwe le badiredi ba lapa la gagwe, mme kgosi ya Babele ya mo golega ka ngwaga wa robedi wa puso ya yona.


text:
Kgosi ya Babele ya ba ya tsena mo motseng, ya ntsha teng mahumo otlhe a Ntlo ya Morena le mahumo a ntlo ya kgosi, ya thubaganya dilo tsotlhe tsa gouta tse di neng di dirilwe ke Salomo, kgosi ya Iseraele, mo Tempeleng ya Morena, jaaka go ne ga bua Morena.


text:
Ya isa batho botlhe ba Jerusalema le dikgosana tsotlhe le bagale botlhe mo botshwarong, e bong ba le 10 000 mmogo le ditswerere tsotlhe le bathudi; ga se ka ga sadisiwa ope fa e se batho ba ba humanegileng ba lefatshe fela.


text:
Ya isa Joyagine botshwarong kwa Babele le mma-kgosi le basadi ba kgosi le badiredi ba yona le baeteledipele ba lefatshe, ya ba ntsha mo Jerusalema, ya ba isa botshwarong kwa Babele


text:
le banna botlhe ba ba maatlametlo ba le 7 000 le ditswerere le bathudi ba le 1 000, botlhe e le bagale ba ba itseng ntwa, kgosi ya Babele ya ba isa botshwarong kwa Babele.


text:
Mme kgosi ya Babele ya dira Mathanya rrangwanaagwe Joyagine kgosi mo boemong jwa gagwe, ya fetola leina la gagwe, ya mmitsa Setekia.


text:
Setekia o ne a le dinyaga di le 21, fa a nna kgosi; a busa dinyaga di le 11 kwa Jerusalema; leina la ga mmaagwe e ne e le Hamutale, morwadia Jeremia wa kwa Lebena.


text:
Gonne go ne ga dirafalela Jerusalema le Juta jalo ka ntlha ya bogale jwa Morena ga tsamaya a ba latlha, a ba tlosa fa pele ga sefatlhego sa gagwe. Mme Setekia a tlhanogela kgosi ya Babele.


text:
E rile ka ngwaga wa robongwe wa puso ya ga Setekia ka letsatsi la some la kgwedi ya some ga tla Nebukatenesare kgosi ya Babele kwa motseng wa Jerusalema, a na le mephato yotlhe ya gagwe, a o dikanyetsa ka ntwa, mme ba aga dikago tsa go o tlhasela mo tikologong.


text:
Motse wa nna wa dikanyediwa jalo ke ntwa go ya ngwageng wa some le motso o le mongwe wa puso ya kgosi Setekia.


text:
Mme ka la robongwe la kgwedi ya bone tlala ya nna e kgolo mo motseng; batho ba ba tswang kwa nageng ba tlhoka dijo.


text:
Ya baa gona ba sutlhelelang mo motseng. Ya re Setekia le banna botlhe ba batlhabani ba bona jalo, ba tshaba ba tswa mo motseng bosigo ka tsela ya kgoro e e fa gare ga dipota tse pedi e e fa tshimong ya kgosi – Bakalatea ba ntse ba dikanyeditse motse – Setekia a tshaba ka tsela e e yang kwa Lebaleng la Joretane.


text:
Mme batlhabani ba Bakalatea ba latelela kgosi, ba e tshwarela mo nageng ya Jerigo. Ke fa batlhabani botlhe ba gagwe ba phatlalala ba mo tshabela.


text:
Ba bolaya bomorwa Setekia fa pele ga matlho a gagwe, mme Nebukatenesare a foufatsa matlho a ga Setekia, a mmofa ka dikeetane, a mo isa kwa Babele.


text:
Ka ngwaga wa 19 wa puso ya ga Nebukatenesare kgosi ya Babele ka kgwedi ya botlhano e supa ga tla Nebusaratane, tlhogo ya bafemedi ba kgosi, motlhanka wa kgosi ya Babele kwa Jerusalema.


text:
A fisa Ntlo ya Morena le ntlo ya kgosi le matlo otlhe a Jerusalema; a fisa matlo a magolo otlhe ka molelo.


text:
Batlhabani botlhe ba Bakalatea ba ba neng ba na le tlhogo ya bafemedi ba kgosi ba diga dipota tsa Jerusalema tikologong.


text:
Mme masalela a batho ba ba setseng mo motseng le bathobi ba ba ineetseng kgosi ya Babele le masalela a bontsi Nebusaratane, tlhogo ya bafemedi ba kgosi, ya ba isa mo botshwarong.


text:
Fela bangwe ba bahumanegi ba kwa nageng tlhogo ya bafemedi ba kgosi ya ba sadisa go nna balemi ba masimo a moweine le ba masimo a mangwe.


text:
Mme maotwana a kgotlho a a neng a le fa Ntlong ya Morena le dikolotsana tsa tlhatswetso le lewatle la kgotlho tse di neng di le fa Ntlong ya Morena Bakalatea ba di thubaganya, ba isa kgotlho ya tsona kwa Babele.


text:
Le gona ba tsaya dipitsa le diolola-melora le dithipa le megopo le dilo tsotlhe tsa kgotlho tse go neng go dirwa ka tsona mo tirelong-Modimo.


text:
Molaodi wa bafemedi ba kgosi a tsaya ditshola-molelo le megopo e e kgatshetsang; e bong tsotlhe tse e leng gouta fela le tsotlhe tse e leng selefera fela.


text:
Maotwana a mabedi le lewatle le dikolotsana tsa tlhatswetso tse Salomo o neng a di diretse Ntlo ya Morena, bokete jwa kgotlho ya dilo tsotlhe tseo ba palelwa ke go bo lekanya.


text:
Bogodimo jwa lekotwana e ne e le mabogo a le 18, mme go le tlhogo ya kgotlho mo godimo ga lone; bogodimo jwa tlhogo e le mabogo a le mararo. Tharaanyo ya digaranata e ne e kgabisa tlhogo mo tikologong e le ya kgotlho yotlhe. Le lekotwana la bobedi le ne le kgabisitswe jalo ka digaranata tse di mo tharaanyong.


text:
Le gona molaodi wa bafemedi ba kgosi a tsaya Seraya moperesiti yo mogolo le Sefanya moperesiti wa bobedi le badisa ba bararo ba mojako;


text:
mo motseng a tsaya modiredi wa lapa la kgosi a le mongwe yo e neng e le mookamedi wa batlhabani le banna ba batlhano ba kgosing ba ba fitlhetsweng mo motseng le mokwaledi wa molaodi wa batlhabani yo o neng a kua mephato ya batlhabani mo bathong ba lefatshe le banna ba le 60 ba batho ba kwa nageng ba ba fitlhetsweng mo motseng.


text:
Bone bao Nebusaratane, molaodi wa bafemedi ba kgosi, a ba tsaya, a ba isa kwa kgosing ya Babele kwa Ribela.


text:
Mme kgosi ya Babele ya ba itaya, ya ba bolaela kwa Ribela mo nageng ya Hamathe. Ka mokgwa oo Bajuta ba ne ba ntshiwa mo lefatsheng la bone.


text:
Fa e le batho ba Nebukatenesare, kgosi ya Babele, o neng a ba sadisitse mo lefatsheng la Juta a dira Ketalea morwa Ahikame morwa Safane mookamedi wa bone.


text:
Jaanong e rile balaodi botlhe ba mephato, bone le mephato ya bone, ba utlwa gore kgosi ya Babele e laodisitse Ketalea lefatshe, ba tla kwa go Ketalea kwa Mitsepha, e bong Isemaele morwa Nethanya le Johanane morwa Karea le Seraya morwa Thanumethe wa kwa Netofa le Jaasanya morwa monna wa kwa Maaga, bone le mephato ya bone.


text:
Mme Ketalea a ba ikanela le banna ba bone a ba raya a re: “Se boifeng batlhanka ba Bakalatea. Nnang mo lefatsheng lo direle kgosi ya Babele. Foo lo tla phela sentle.”


text:
Mme e rile ka kgwedi ya bosupa ga tla ene Isemaele, morwa Nethanya morwa Elisama wa losika lwa kgosi, a na le banna ba le some, ba bolaya Ketalea le Bajuta le Bakalatea ba ba neng ba na nae kwa Mitsepha, ba a swa.


text:
Ke fa morafe otlhe, ba bannye le ba bagolo ba na le balaodi ba mephato ba falalela kwa Egepeto; gonne ba ne ba boifa Bakalatea.


text:
Jaanong e rile Joyagine kgosi ya Juta e sena go fetsa dinyaga di le 37 e ntse e le mo kgolegong ka kgwedi ya 12 e le 27, Ewile-Merotage kgosi ya Babele ya tlhomogela Joyagine kgosi ya Juta pelo, ya mo ntsha mo ntlong ya kgolegelo. E ne e le ka ngwaga wa ntlha wa puso ya gagwe.


text:
Ya bua nae ka bopelonomi, sedulo sa gagwe sa bogosi ya se okamisa ditulo tsa dikgosi tse di neng di na nae kwa Babele.


text:
Ya ba ya mo apola diaparo tsa kgolego, ya mo apesa tsa tlotlo, mme a nna a jela fa pele ga yona ka malatsi otlhe a botshelo jwa gagwe.


text:
Tse a phelang ka tsona o ne a di fiwa ke kgosi ya Babele ka botlalo ka fa go batlegang ka teng letsatsi lengwe le lengwe ka malatsi otlhe a botshelo jwa gagwe.


text:
Bomorwa Seme ke Elame le Asure le Arephagasadi le Lute le Arame; bomorwa Arame ke Use le Hule le Gethere le Mesege.


text:
Mme Hebere a tsalelwa bomorwa ba le babedi; leina la yo mongwe e le Phelege, gonne mo metlheng ya gagwe batho ba lefatshe ba ne ba kgaoganngwa; leina la ga monnawe e le Jokotane.


text:
Tlhomagano ya ditshika tsa bone ke e: Morwa Isemaele wa ntlha ke Nebayothe le Ketare le Atebele le Mibesame


text:
Bomorwa Ketura, mogadingwana wa ga Aborahame: A tshola Simerane le Jokosane le Metane le Midiane le Isepake le Sua. Mme bomorwa Jokosane ke Šeba le Detane.


text:
Dikgosi tse di neng tsa busa kwa lefatsheng la Etomo go ise go buse kgosi ya Baiseraele ke tse: Ke Bela morwa Beore; leina la motse wa gagwe e le Dinehaba.


text:
Ya re Husame a sena go swa, ga busa Hatate morwa Betate mo boemong jwa gagwe; ke ene yo o neng a fenya Bamidiane mo nageng ya Moabe. Leina la motse wa gagwe e ne e le Awithe.


text:
Ya re Baale-Hanane a sena go swa, ga busa Hatate mo boemong jwa gagwe; leina la motse wa gagwe e le Phahi; leina la mosadi wa gagwe e le Mehetabele morwadia Materedi morwadia Mesahabe bommaagwe-mogolo.


text:
Ya re Hatate a sena go swa, ga nna dikgosana kwa Etomo mo boemong jwa dikgosi, e bong Thimena le Alia le Jethethe


text:
Bomorwa Juta ke Ere le Onane le Sela. O belegetswe ba bararo ba ke morwadia Sua, mosadi wa Mokanana. Mme Ere morwa Juta wa ntlha o ne a le bosula mo matlhong a Morena, ka moo a mmolaya.


text:
Morwa Simeri ke Karemi; morwa Karemi ke Agane yo o kileng a tsenya Baiseraele mo kotsing ka go utswa tse di rogilweng ke Modimo.


text:
Kalebe morwa Heserone a tsala Jeriothe ngwana wa mosetsana le Asuba mosadi wa gagwe; bomorwawe ke Ješere le Sobabe le Aretone.


text:
Morago ga moo Heserone a tsena kwa go morwadia Magire rraagwe Gileate, a mo tsaya a le dinyaga di le 60; ene a tshola Sekube nae.


text:
Mme Bakesure le Basiria ba ba amoga metsana ya ga Jaire, e bong Kenathe le metsana ya teng, e le metse e le 60. Yotlhe eo e ne e le ya bomorwa Magire rraagwe Gileate.


text:
E rile Heserone a sena go swela kwa Kalebe-Eferatha, Abia mosadi wa gagwe a mmelegela Asehure rraagwe Thekoa.


text:
Bomorwa Jeramele morwa Heserone wa ntlha e ne le Rame morwawe wa ntlha le Buna le Orene le Oseme le Ahia.


text:
Mme Sesane o ne a se na bomorwa fa e se bomorwadi fela. Jaanong Sesane a na le motlhanka wa Moegepeto, leina la gagwe e le Jareha.


text:
Mme Sesane a neela Jareha motlhanka wa gagwe morwadi go nna mosadi wa gagwe; ene a tshola Athai nae.


text:
Morwa Kalebe morwa-rraagwe Jeramele ke Mareša, morwawe wa ntlha; ke ene rragwe Sife. Morwa Mareša ke Heberone.


text:
a ba a belega Saafe rraagwe Matemana le Sewa rraagwe Magebena le Gibea. Mme morwadia Kalebe e ne e le Agesa.


text:
le ditshika tsa Khiriathe-Jearime, e bong Baithere le Baphuthe le Basumathi le Bamiserai; mo go bao go dule ba Sorea le Baešethaole.


text:
Bomorwa Salema ke ba Betleheme le ba Netofa le ba Aterothe-Bethe-Joabe le batho ba bontlhanngwe jwa Bamanahathe, e bong ba kwa Sorea.


text:
Ditshika tsa bakwadi ba ba neng ba agile kwa Jabese ke Bathira le Basimea le Basuga; bone ke Bakeni ba ba duleng mo go Hamathe rra-lelapa la ga Regabe.


text:
Bomorwa Dafita ba o neng a ba belegelwa kwa Heberone e ne e le ba: Wa ntlha e le Amenone wa ga Ahinoame mosadi wa kwa Iserele; wa bobedi e le Daniele wa ga Abikaile mosadi wa kwa Karemele;


text:
wa boraro e le Abesalomo morwa Maaga morwadia Thalemai kgosi ya Kesure; wa bone e le Atonia morwa Hagithe;


text:
A belegelwa ba barataro kwa Heberone. Kana o ne a busa teng dinyaga di supa le dikgwedi di le thataro; mme kwa Jerusalema a busa dinyaga di le 33.


text:
Ba o neng a ba belegelwa kwa Jerusalema ke Šimea le Sobabe le Nathane le Salomo – ke ba bane ba ga Batsheba morwadia Amiele –


text:
Fa e le bomorwa Josia, wa ntlha e ne e le Johanane, wa bobedi e le Joyakime, wa boraro e le Setekia, wa bone e le Sadume.


text:
Bomorwa Phetaya e ne e le Serubabele le Simei; bomorwa Serubabele e le Mesulame le Hananya; – Kgaitsadia-bone e le Selomithe –


text:
Morwa Hananya e ne e le Phelatya, morwawe e le Jesaya, morwawe e le Refaya, morwawe e le Arenane, morwawe e le Obatya, morwawe e le Seganya.


text:
Mme bomorwa Eleyoenai e ne e le Hotafia le Eliasibe le Phelaya le Akhube le Johanane le Delaya le Anani, ba supa.


text:
Mme Reaya morwa Sobale a tsala Jahathe, Jahathe a tsala Ahumai le Lahate; ke tsona ditshika tsa ba Sorea.


text:
le Phenuele rraagwe Ketore le Esere rraagwe Huša e ne e le bomorwa Hure morwa Eferatha wa ntlha Rra-Betleheme.


text:
Mme Jabese o ne a tlotlega bogolo go bomorwa-rraagwe. Mmaagwe o ne a mo teile leina la Jabese a re: “Kana ke mmelege ka botlhoko.”


text:
Jabese o ne a rapela Modimo wa Iseraele a re: “E kete o ka bo o ntshegofatsa thata wa atlhamolosa naga ya me, mme seatla sa gago sa nna le nna, wa thibela bosula gore bo se ka jwa ntlhokofatsa!” Mme Modimo wa mo direla jaaka a kopile.


text:
Bomorwa Esera ke Jethere le Merete le Efere le Jalone. Bomorwa Bithia morwadia Farao yo Merete o neng a mo nyetse, ba ene o ba belegeng ke Miriame le Samai le Iseba rraagwe Ešethemoa.


text:
Mme mosadi wa gagwe wa Mojuta a belega Jerete rraagwe Ketore le Hebere rraagwe Sogo le Jehuthiele rraagwe Sanoa.


text:
Bomorwa mosadi wa ga Hodiya kgaitsadia Nahame ke rraagwe Kehila wa kwa Karemi le Ešethemoa wa kwa Maaga.


text:
Bomorwa Sela morwa Juta ke Ere rraagwe Lega le Laeta rraagwe Mareša le ditshika tsa balogi ba letseta ba kwa Asebea;


text:
le Jokime le banna ba Koseba le Joase le Sarafe ba ba neng ba busa Moabe, le Jasubileheme. Kana ke dikgang tsa bogologolo.


text:
Bone e ne e le babopi ba dinkgwana, ba agile kwa Netaime le kwa Ketera; ba agile fa kgosing ba le mo tirong ya yona.


text:
Simei o ne a na le bomorwa ba le 16 le bomorwadi ba le barataro, mme bomorwa-rraagwe ba se na bomorwa ba bantsi. Mme losika lotlhe lwa bone lwa se ka lwa ata jaaka bomorwa Juta.


text:
le kwa Bethe-Marekabothe le kwa Hasare-Susime le kwa Bethe-Biri le kwa Saaraime. Eo e ne e le metse ya bone go fitlha pusong ya ga Dafita.


text:
le metsana yotlhe e e neng e le mo tikologong ya metse eo go fitlha kwa Baale. Ke one mafelo a bone. Ba bile ba ikwalela tlhomagano ya ditshika tsa bone.


text:
Bao ba ba umakilweng ka maina e ne e le ditlhogo mo ditshikeng tsa bone, mme malapa a bone a ata, ba nna bantsi.


text:
Mme ba ya kwa botsenong jwa Ketore go fitlha ntlheng ya botlhabatsatsi ya molapo, go batlela matsomane a bone mafulo.


text:
Ba fitlhela mafulo a sefuti a a siameng, mme lefatshe la teng le ne le atlhame mo ntlheng tsotlhe, le iketlile le sa tshwenye ka sepe. Kana baagi ba teng ba pele e ne e le Bahame.


text:
Mme bao ba ba kwadilweng fa ka maina ba ya teng mo malatsing a ga Hesekia kgosi ya Juta, ba senya ditente tsa bale mmogo le tsa Bameuni ba ba neng ba fitlhelwa teng, ba dirafatsa khutso ya Modimo mo go bone, ga se ka ga sadisiwa ope go fitlha letsatsing leno, mme ba aga teng mo boemong jwa bale; gonne go ne go na le mafulo a difutshane tsa bone teng.


text:
Banna ba le 500 ba Basimeone ba kile ba ya kwa thabeng ya Seire, bagogi ba bone e le Phelatya le Nearia le Refaya le Usiele bomorwa Isei.


text:
Bomorwa Rubene morwa Iseraele wa ntlha – gonne ke ene wa ntlha, mme e re ka a ne a itshekolola bolao jwa ga rraagwe, tshiamelo ya bogolo jwa gagwe ya neelwa bomorwa Josefa morwa Iseraele, mme e se go mo kwalela bogolo mo lokwalong lwa tlhomagano ya ditshika.


text:
Gonne Juta o ne a le thata mo go bomorwa-rraagwe, mme moeteledipele e ne e le wa ga gabo Juta, fela tshiamelo ya bogolo e le ya ga Josefa –


text:
morwawe e le Bera; ke ene yo o neng a isiwa mo botshwarong ke Thigelathe-Philesere kgosi ya Asiria, e le kgosana ya Barubene.


text:
Bomorwa-rraagwe ka fa ditshikeng tsa bone jaaka di ne tsa kwalwa mo lokwalong lwa tlhomagano ya tsona: Tlhogo ke Jehiele, a tlhomaganngwa ke Sagaria


text:
le Bela morwa Asase morwa Sema morwa Joele; ene o ne a agile kwa Aroere le go fitlha kwa Nebo le kwa Baale-Meone.


text:
Kwa botlhabatsatsi o ne a agile go ya go fitlha kwa sekakeng se se ka kwano ga noka ya Ferathe; gonne diruiwa tsa bone di ne di le dintsi mo lefatsheng la Gileate.


text:
Mo metlheng ya ga Saule Barubene ba ne ba lwa le Bahagare, ba ba bolaya ba nna mo ditenteng tsa bone ntlheng tsotlhe tsa botlhabatsatsi jwa Gileate.


text:
Bomorwa-rraabo ka fa malapeng a bone ke Migaele le Mesulame le Seba le Jorai le Jakane le Sia le Ebere, ba ba supa.


text:
Ke bone bomorwa Abigaile morwa Huri morwa Jaroa morwa Gileate morwa Migaele morwa Jesisai morwa Jato morwa Buse.


text:
Ba ne ba agile kwa Gileate mo Basane le mo metsaneng ya teng le mo mafulong aotlhe a Sarone go ya go fitlha kwa a felelelang teng.


text:
Botlhe ba, ba ne ba kwalwa mo lokwalong lwa tlhomagano ya ditshika mo metlheng ya ga Jothame, kgosi ya Juta, le mo metlheng ya ga Jerobeame, kgosi ya Iseraele.


text:
Barubene le Bagate le ba bontlhanngwe jwa lotso lwa ga Manase, fa go balwa bagale, banna ba ba tshotseng dithebe le ditšhaka ba ba gagamatsang mara, ba ba rutilweng tlhabano ba ne ba le 44 760 ba ba bololang mephatong.


text:
mme ba thusega ba ba fenya. Bahagare le botlhe ba ba neng ba na nabo ba neelwa mo diatleng tsa bone; gonne ba ne ba tlhaeleditse Modimo ba le mo tlhabanong, mme wa ba utlwa, ka ba o ikanya.


text:
Ba thopa diruiwa tsa bone, e bong dikammele di le 50 000 le difutshane di le 250 000 le diesele di le 2 000 le batho ba le 100 000.


text:
E bile ba bantsi ba ne ba ole ba bolailwe; gonne tlhabano e ne e tswa Modimong, mme ba nna mo mafelong a bone go ya go fitlha botshwarong.


text:
Le bomorwa bontlhanngwe jwa lotso lwa ga Manase ba ne ba agile mo lefatsheng leo go tloga kwa Basane go fitlha kwa Baale-Heremone le kwa Senire le kwa thabeng ya Heremone. Bone ba ne ba le bantsi.


text:
Ditlhogo tsa dikgoro tsa bone e ne e le Efere le Isei le Eliele le Aseriele le Jeremia le Hotafia le Jadiele; e le banna ba bagale, banna ba ba tumileng, e le ditlhogo tsa ditshika tsa bone.


text:
Mme e rile ka ba direla Modimo wa borraabo ka boikanyologo, ba dira boaka ka go latela medimo ya merafe ya lefatshe leo, e Modimo o neng o e nyeleditse fa pele ga bone;


text:
ka moo Modimo wa Iseraele wa tlhotlheletsa mowa wa ga Phule, e bong wa ga Thigelathe-Philesere kgosi ya Asiria, mme ya isa Barubene le Bagate le ba bontlhanngwe jwa lotso lwa ga Manase mo botshwarong, ya ba isa kwa Hala le Habore le kwa dithabeng tsa Media le kwa nokeng ya Gosane. Ba sa ntse ba nna teng go fitlha letsatsing leno.


text:
Bana ba ga Amerame ke Arone le Moše le Miriame. Bomorwa Arone ke Natabe le Abihu le Eleasare le Ithamare.


text:
Johanane a tsala Asaria; ke ene yo e neng e le moperesiti mo Tempeleng e Salomo o neng a e aga kwa Jerusalema.


text:
Josatake o ne a ya kwa botshwarong jale fa Morena a isa ba Juta le Jerusalema mo botshwarong ka Nebukatenesare.


text:
Ba Dafita o ba beileng baopedisi ba masomo a baopedi mo Ntlong ya Morena, Letlole le sena go bona manno a boikhutso, ke ba:


text:
Ba nna ba direla fa pele ga moago wa Tente ya Boipontsho ka go opela go ya Salomo a ba a aga Ntlo ya Morena kwa Jerusalema. Ba ne ba eme mo tirelong ya bone ka fa thulaganyong ya bone.


text:
Ba ba neng ba tshwere tirelo eo mmogo le bana ba bone ke ba: Yo e neng e le wa bomorwa Kahathe ke Hemane moopedi, morwa Joele morwa Samuele


text:
Mme Asafe, wa ga gabo Hemane, a nna a ema ka fa ntlheng ya le le jang la gagwe. Asafe e ne e le morwa Beregia morwa Šimea


text:
Mme ba ga gabo, bomorwa Merari, ba nna ba ema ntlheng ya molema: E bong Ethane morwa Khiše morwa Abedi morwa Maloge


text:
Fela Arone le bomorwawe ba ne ba na le go tshuba ditlhabelo mo aletareng ya ditlhabelo tsa phiso le maswalo mo aletareng ya musi le go dira tiro yotlhe ya Felo-ga-Boitshepo-jwa-Maitshepo le go batlela Baiseraele boitshwarelo fela jaaka go ne go laetse Moše motlhanka wa Modimo.


text:
Madulo a bone ka fa mathibelelong a ditente tsa bone mo nageng ya bone ke a: Bomorwa Arone, e bong ba losika lwa ga Kahathe – gonne tengwa ya ntlha e ne e le ya bone –


text:
Bomorwa Arone ba abelwa motse wa botshabelo wa Heberone le mafulo a teng le Lebena le mafulo a teng le Jathire le mafulo a teng le Ešethemoa le mafulo a teng


text:
Mo nageng ya lotso lwa ga Benyamene ba abelwa Geba le mafulo a teng le Alemethe le mafulo a teng le Anathothe le mafulo a teng. Metse yotlhe ya bone e ne e le metse e le 13 le mafulo a yona.


text:
Bomorwa Kahathe ba bangwe ba abelwa ka tengwa metse e le some ka fa ditshikeng tsa bone mo nageng ya lotso lwa ga Eferaime le ya lotso lwa ga Dane le ya bontlhanngwe jwa lotso lwa ga Manase.


text:
Bomorwa Geresone ba abelwa metse e le 13 ka fa ditshikeng tsa bone mo nageng ya lotso lwa ga Isašare le ya lotso lwa ga Asere le ya lotso lwa ga Nafetale le ya lotso lwa ga Manase yo o kwa Basane.


text:
Bomorwa Merari ba abelwa ka tengwa metse e le 12 ka fa ditshikeng tsa bone mo nageng ya lotso lwa ga Rubene le ya lotso lwa ga Gate le ya lotso lwa ga Sebulone.


text:
Ba naya baperesiti ka tengwa metse ele e e boletsweng ka maina mo lotsong lwa ga Juta le mo lotsong lwa ga Simeone le mo lotsong lwa ga Benyamene.


text:
tsa newa motse wa botshabelo wa Šegeme le mafulo a ona kwa dithabeng tsa Eferaime le Gesere le mafulo a teng


text:
Mo go bontlhanngwe jwa lotso lwa ga Manase tsa newa Anere le mafulo a teng le Bileame le mafulo a teng. Ke yona e e neng e le ya losika lwa bomorwa Kahathe ba bangwe.


text:
Bomorwa Geresone ka fa ditshikeng tsa bone ba abelwa metse mo botlhanngweng jwa lotso lwa ga Manase, e bong Golane kwa Basane le mafulo a teng le Ašetharothe le mafulo a teng.


text:
Mo lotsong lwa ga Nafetale ba abelwa Keteše kwa Galelea le mafulo a teng le Hamone le mafulo a teng le Khiriathaime le mafulo a teng.


text:
Bomorwa Merari ba bangwe mo lotsong lwa ga Sebulone ba abelwa Rimone le mafulo a teng le Thabore le mafulo a teng.


text:
Kwa moseja ga Joretane fa go lebaganyeng le Jerigo ntlheng ya botlhabatsatsi ya Joretane mo lotsong lwa ga Rubene ba abelwa Besere kwa sekakeng le mafulo a teng le Jasa le mafulo a teng


text:
Mo lotsong lwa ga Gate ba abelwa Ramothe wa kwa Gileate le mafulo a teng le Mahanaime le mafulo a teng


text:
Bomorwa Thola ke Usi le Refaya le Jeriele le Jamai le Ibesame le Samuele; ke tsona ditlhogo tsa dikgoro tsa ga gabo Thola e le bagale. Ba kwadilwe lokwalong ka fa tlhomaganong ya bone. Palo ya bone mo metlheng ya ga Dafita e ne e le 22 600.


text:
Morwa Usi e ne e le Iseraya; bomorwa Iseraya e le Migaele le Obatya le Joele le Isia, ba batlhano, e le ditlhogo botlhe.


text:
Mme mephato ya batlhabani ba le 36 000 e ne e na nabo ka fa tlhomaganong ya malapa a bone; gonne ba ne ba na le basadi ba bantsi le bana ba bantsi.


text:
Ba ga gabo Isašare ba ditshika tsotlhe tsa gagwe e ne e le batlhabani ba ba pelokgale; botlhe mmogo ba ne ba le 87 000 ka fa ba kwadilweng ka teng mo lokwalong lwa ditshika.


text:
Bomorwa Bela e ne e le Esebone le Usi le Usiele le Jerimothe le Iri, tlhogo tse tlhano tsa dikgoro, batlhabani ba ba pelokgale. Lokwalo lwa ditshika tsa bone lwa bala ba le 22 034.


text:
Bomorwa Begere e ne e le Semira le Joase le Eliesere le Eleyoenai le Omeri le Jeremothe le Abia le Anathothe le Alemethe; botlhe bao e le bomorwa Begere.


text:
Ba ne ba kwalwa lokwalong ka fa tlhomaganong ya bone e le ditlhogo tsa dikgoro le batlhabani ba ba pelokgale ba le 20 200.


text:
Morwa Jediaele e ne e le Bilehane; bomorwa Bilehane e le Jeuse le Benyamene le Ehute le Kenaana le Sethane le Tharesise le Ahisahare.


text:
Botlhe bao e ne e le bomorwa Jediaele e le ditlhogo tsa dikgoro le batlhabani ba ba pelokgale ba le 17 200 ba ba bololang mephatong go tlhabana.


text:
Bomorwa Manase ke Aseriele le Magire, rraagwe Gileate, ba a ba tshotseng le mogadingwana wa gagwe wa Mosiria.


text:
Gileate a tsaya mosadi yo leina la gagwe e leng Maaga, leina la kgaitsadie e le Hamolegethe, la morwa-rraagwe e le Selofehate. Mme Selofehate o ne a na le bomorwadi fela.


text:
Maaga mosadi wa ga Gileate a belega morwa, a mo taya leina la Pherese, leina la monnawe e le Serese; bomorwawe e le Ulame le Rekeme.


text:
Morwa Eferaime e ne e le Suthela, morwawe e le Berete, morwawe e le Thahathe, morwawe e le Eleata, morwawe e le Thahathe,


text:
morwawe e le Sabate, bomorwawe e le Suthela le Esere le Eleate. Bao ba ne ba bolawa ke banna ba Gathe, ba e neng e le beng ba lefatshe, ka ba ne ba bolotse go ba amoga diruiwa.


text:
A ba a tsena mo mosading wa gagwe, mme a nna moimana a belega morwa, mme monna a mmitsa Beria; gonne go ne go dirafaletse lelapa la gagwe jalo sebakeng sa tatlhego.


text:
Boswa jwa bone le magae a bone e ne e le Bethele le metsana ya teng le Naarane kwa botlhabatsatsi le Gesere le metsana ya teng kwa bophirimatsatsi le Šegeme le metsana ya teng go ya go fitlha kwa Aya le metsana ya teng.


text:
Magae a boora Manase e ne e le Betšheane le metsana ya teng le Thaenage le metsana ya teng le Megito le metsana ya teng le Dore le metsana ya teng. Ke gona fa go neng go agile bomorwa Josefa morwa Iseraele.


text:
Botlhe bao e ne e le boora Asere, e le ditlhogo tsa dikgoro, e le batlhabani ba ba pelokgale ba ba tlhaotsweng, e le ditlhogo tsa baeteledipele. Palo ya bone ba ba kwadilweng mo lokwalong lwa mephato mo ntweng e ne e le banna ba le 26 000.


text:
Bomorwa Ehute ke ba: (bone e ne e le ditlhogo tsa dikgoro mo baaging ba Geba; ba ba hudusa ba ba isa kwa Manahathe),


text:
E rile Saharaime a sena go tlhala Hušime le Baara, basadi ba gagwe, a tsala bana kwa nageng ya Moabe


text:
Bomorwa Elephaale e ne e le Ebere le Miseame le Semete. Ke ene yo o neng a aga Ono le Lote le metsana ya teng.


text:
Beria le Sema bone e ne e le ditlhogo tsa dikgoro tsa baagi ba Ayalone; bone ba leleka baagi ba Gathe.


text:
Bao e ne e le ditlhogo tsa dikgoro, e le ditlhogo tsa ditshika tsa bone; bao ba ne ba agile kwa Jerusalema.


text:
Mme Mikelothe a tsala Šimea. Bao le bone ba ne ba agile le ba ga bone kwa Jerusalema, ba lebaganye le ba ga bone ba ba kwa Gibeone.


text:
Mme Nere a tsala Abenere, Khiše a tsala Saule, Saule a tsala Jonathane le Malekhišua le Abinatabe le Esebaale.


text:
Asele o ne a na le bomorwa ba le barataro, maina a bone e le Aserikame le Bogeru le Isemaele le Searia le Obatya le Hanane; botlhe bao e le bomorwa Asele.


text:
Bomorwa Eseke, morwa-rraagwe, e ne e le Ulame morwawe wa ntlha, wa bobedi e le Jeuse, wa boraro e le Elifelete.


text:
Bomorwa Ulame e ne e le banna ba bagale, bahudi ba mara; ba na le bana le bana ba bana ba bantsi, e bong ba le 150. Botlhe bao e ne e le Babenyamene.


text:
Baiseraele botlhe ba ne ba kwalwa mo lokwalong lwa ditshika tsa bone. Kana ba kwadilwe mo lokwalong lwa dikgosi tsa Iseraele. Mme Bajuta ba tloga ba isiwa botshwarong kwa Babele ka ntlha ya boikanyologo jwa bone.


text:
Baagi ba pele ba ba neng ba le mo kabelong ya bone mo metseng ya bone e ne e le Baiseraele le baperesiti le Balefi le badiredi ba Tempele.


text:
Mme mo Jerusalema go ne go agile bangwe ba Bajuta le ba Babenyamene le ba Baeferaime le ba Bamanase.


text:
Ba Bajuta e ne e le Uthai morwa Amihute morwa Omeri morwa Imeri morwa Bani wa boora Pherese morwa Juta.


text:
le Ibenia morwa Jerohame le Ela morwa Usi morwa Migeri le Mesulame morwa Sefatya morwa Rehuele morwa Ibenia


text:
le ba ga bone ka fa tlhomaganong ya bone, mmogo ba le 956. Banna botlhe bao e ne e le ditlhogo tsa dikgoro mo ditshikeng tsa bone.


text:
le Asaria morwa Hilekia morwa Mesulame morwa Satoke morwa Merayothe morwa Ahitube moperesiti yo mogolo wa Ntlo ya Modimo;


text:
le Ataya morwa Jerohame morwa Phašure morwa Malekhia le Maesai morwa Adiele morwa Jasera morwa Mesulame morwa Mesilemithe morwa Imere


text:
le ba ga bone, ditlhogo tsa dikgoro tsa bone, mmogo ba le 1 760 banna ba ba tlhalefetseng tirelo mo Ntlong ya Modimo.


text:
le Obatya morwa Semaya morwa Galale morwa Jeduthune morwa Beregia morwa Asa morwa Elekana yo o neng a agile mo metsaneng ya Banetofa.


text:
Badisa ba dikgoro e ne e le Sadume le Akhube le Talemone le Ahimane le ba ga bone. Sadume ke tlhogo ya bone,


text:
mme o disa kwa kgorong ya botlhabatsatsi ya kgosi go fitlha kajeno. Ke bone badisa ba dikgoro tsa mathibelelo a Balefi.


text:
Mme Sadume morwa Kore morwa Ebjasafe morwa Kora le ba ga gabo ba lelapa la ga rraagwe ba ga gabo Kora ba ne ba dirilwe baokamedi ba tirelo eo, e le badisa ba mejako ya tente, ka borraabo ba ne ba okametse bothibelelo jwa Morena, e le badisa ba kgoro.


text:
Mo metlheng ya pele Phinehase morwa Eleasare e ne e le moeteledipele yo o ba okametseng. – A Morena a nne nae!


text:
Bone botlhe ba ba neng ba tlhaotswe go nna badisa ba mejako ba ne ba le 212; ba kwalwa mo lokwalong lwa ditshika tsa bone mo metsaneng ya ga bone. Dafita le Samuele wa Mmoni ba ne ba ba tlhomamisa mo tshwanelong ya tiso ya bone.


text:
Bone le bomorwaa-bone ba ne ba okametse dikgoro tsa ntlo ya Morena, e bong tsa ntlo ya tente go di disa.


text:
Badisa ba dikgoro ba ne ba tshwanetse go nna mo ntlheng tse nne kwa botlhabatsatsi le kwa bophirimatsatsi le kwa bokone le kwa borwa.


text:
Ba ga bone ba ba neng ba nna mo metsaneng ya bone ba ne ba tshwanetse go tla go disa nabo malatsi a supa ka dipaka tsa teng.


text:
Mme badisa ba bane ba bagolo ba dikgoro bone ba ne ba tshwanetse go disa ka metlha. Balefi ba bangwe ba ne ba okametse matlwana a Ntlo ya Modimo le mahumo a yona.


text:
Ba ne ba lala mo tikologong ya Ntlo ya Modimo, ka ba ne ba na le go disa; le gona ba tshotse selotlele go e bula mo mosong mongwe le mongwe.


text:
Bangwe ba bone e ne e le batlhokomedi ba didiri tsa tirelo. Kana ba ne ba tshwanetse go di boloka di badilwe le go di ntsha gape di badilwe.


text:
Ba bangwe ba bone ba ne ba dirilwe baokamedi ba dijana, ba dijana tsa mefutafuta tse di boitshepo le ba bupe jo bo boleta le weine le lookwane le musi wa maswalo le makga.


text:
Mme Mathitya mongwe wa Balefi morwa wa ntlha wa ga Sadume wa ga gabo Kora e ne e le mookamedi wa baapei.


text:
Bangwe ba ga gabo Kahathe ba ne ba okametse dinkgwe tsa tshupo; ba na le go di baakanya ka Sabata mongwe le mongwe.


text:
Go ne go le baopedi ditlhogo tsa dikgoro tsa Balefi, ba nna mo matlwaneng a Tempele, ba golotswe mo tirong tse dingwe, ka ba tshwaregile ka tiro ya bone bosigo le motshegare.


text:
Mme Mikelothe a tsala Simeame; bao le bone ba ne ba agile le ba ga bone kwa Jerusalema, ba lebaganye le ba ga bone ba ba kwa Gibeone.


text:
Asele o ne a na le bomorwa ba le barataro. Maina a bone ke a: Aserikame le Bogeru le Isemaele le Searia le Obatya le Hanane. Ke bone bomorwa Asele.


text:
Bafelesita ba kile ba tlhabana le Baiseraele, mme banna ba Iseraele ba tshaba ba lelekwa ke Bafelesita, ba bolawa ba wela mo dithabeng tsa Gileboa.


text:
Mme Bafelesita ba khutšhela Saule le bomorwawe, ba bolaya Jonathane le Abinatabe le Malekhišua bomorwa Saule.


text:
Jaanong ya re tlhabano e ketefalela Saule, mme ba ba hulang ka mara ba mmona, a tlalelwa thata ka ntlha ya bahudi.


text:
Ke fa Saule a raya morwala-dibolai wa gagwe a re: “Somola tšhaka ya gago, o mphololetse ka yona, e se re gongwe ga tla ba ba sa rupang bale ba ntirela ka tshotlo.” Mme morwala-dibolai wa gagwe a gana, ka a boifa thata. Ke fa Saule a tsaya tšhaka a itigela mo go yona.


text:
Ya re banna botlhe ba Iseraele ba kwa lebaleng ba bona Baiseraele ba tshabile le Saule le bomorwawe ba sule, ba tlogela metse ya bone, ba tshaba; ga tla Bafelesita ba nna mo go yona.


text:
Ya re kamoso Bafelesita ba tla go thukhutha ba ba bolailweng dilo, ba fitlhela Saule le bomorwawe ba namaletse mo dithabeng tsa Gileboa;


text:
ba mo thukhutha, ba tsaya tlhogo ya gagwe le dibolai tsa gagwe, ba di romela kwa lefatsheng la Bafelesita ntlheng tsotlhe, e le go bolelela medimo ya bone le morafe mafoko a phenyo.


text:
Ba baya dibolai tsa gagwe mo ntlong ya ga Dagone modimo wa bone, logata lwa gagwe le lone ba lo kokotela mo go yona.


text:
ga nanoga banna botlhe ba ba pelokgale, ba tsaya serepa sa ga Saule le tsa bomorwawe, ba di isa kwa Jabese, ba fitlha marapo a bone fa tlase ga mooka kwa Jabese, ba itima dijo malatsi a supa.


text:
Saule a swela jalo mo boikanyologong jwa gagwe jo o neng a leofetse Morena ka jona ka ntlha ya lefoko la Morena le a se kang a le tshegetsa; le gona ka ntlha ya go botsa mowa wa moswi go batla kgakololo.


text:
Mme a se ka a batla kgakololo mo Moreneng. Ka moo Morena a mo gogela losong, mme a sokololela bogosi kwa go Dafita morwa Isai.


text:
Morago ga moo Baiseraele botlhe ba phuthegela kwa go Dafita kwa Heberone ba re: “Kana re lesapo la gago le nama ya gago!


text:
O sa le o bolotsa Baiseraele le go ba gorosa, Saule a sa le kgosi. E bile Morena, Modimo wa gago, o go laetse wa re: ‘Wena o tla fudisa morafe wa me wa Iseraele, o nna moetapele wa ona, o o busa.’ ”


text:
Ga ba ga tla bagolo botlhe ba Iseraele kwa kgosing kwa Heberone, mme Dafita a dira kgolagano nabo kwa Heberone fa pele ga Morena. Ba be ba tlotsa Dafita go nna kgosi ya Iseraele ka fa lefokong la Morena le o le buileng ka Samuele.


text:
Morago ga moo Dafita a ya kwa Jerusalema yo e neng e le Jebusi, a na le Baiseraele botlhe. Teng go ne go agile Bajebusi mo lefatsheng leo.


text:
Mme baagi ba Jebusi ba raya Dafita ba re: “Ga o kitla o tsena ka mo!” Mme Dafita a thopa thaba e e femetsweng ya Sione. Ke yona tshimologo ya motse wa ga Dafita.


text:
Dafita o ne a buile a re: “Mangmang yo o ka fenyang Bajebusi e le wa ntlha o tla nna tlhogo le kgosana.” Mme Joabe morwa Seruya a palama pele, a nna tlhogo ya mephato.


text:
Dafita a ba a agelela motse mo tikologong go tloga kagong ya phemelo ya Milo go ya go o dikologa otlhe. Joabe ene a tsosa dikarolo tse di senyegileng tsa motse.


text:
Ba ke ditlhogo tsa bagale ba ga Dafita ba ba neng ba mo emela thata gore a bone bogosi, ba na le Baiseraele botlhe gore ba mo dire kgosi ka fa lefokong la Morena ka ga Iseraele.


text:
Palo ya bagale ba ga Dafita ke e: Jasobeame morwa Hagemoni, tlhogo ya ba bararo. Ene o kile a kgadikanya lerumo la gagwe godimo ga ba le 300 ba ba bolailweng ka nako e le nngwe.


text:
O ne a na le Dafita kwa Phase-Damime kwa Bafelesita ba phuthegetseng teng go tlhabana. Mme go ne go le tshimo e e lemilweng e e tletseng garase. Jaanong ya re batho ba tshaba Bafelesita,


text:
ene a ikemisa mo gare ga tshimo eo a e amoga baba, a bolaya Bafelesita, mme Morena a ba naya phenyo e kgolo ka ene.


text:
Ba le bararo ba ditlhogo di le 30 tsa bagale ba kile ba fologa, ba fitlha kwa go Dafita a le kwa lefikeng mo logageng lwa Adulame, mme bothibelelo jwa Bafelesita bo le kwa lebaleng la Refaime.


text:
Ka sebaka seo Dafita o ne a le kwa thabeng e e femetsweng, mme balebedi ba puso ya Bafelesita ba le kwa Betleheme.


text:
Foo Dafita a utlwa lenyora, mme a re: “Ke mang yo o ka nnosang metsi a a tswang go gelelwa kwa mokweleng o o fa kgorong ya Betleheme?”


text:
Ke fa ba bararo ba, ba sutlhelela bothibelelo jwa Bafelesita, ba gelela metsi mo mokweleng o o fa kgorong ya Betleheme, ba a tsaya ba a isa kwa go Dafita, mme Dafita a gana go a nwa, mme a a tshololela Morena


text:
a re: “A Modimo wa me o nthibele go ka dira jalo! A nka nwa madi a banna bao ba ba tsentseng maphelo a bone mo kotsing?” Mme a gana go a nwa. Bagale ba bararo ba dirile jalo.


text:
Abisai monnaa Joabe e ne e le tlhogo ya ba bararo; o kile a kgadikanya lerumo la gagwe godimo ga ba le 300 ba o neng a ba bolaya, mme o ne a tumile mo go ba bararo.


text:
Mo go ba bararo o ne a tlotlega bogolo go ba babedi, a nna molaodi wa bone, mme a se ka a lekana le ba bararo ba pele.


text:
Benaya morwa Joyata morwa monna wa senatla wa ditiro tse dikgolo wa kwa Kapsheele ene a bolaya bagale ba babedi ba Moabe; a ba a fologa a bolaela tau mo mokweleng ka letsatsi la semathana.


text:
E bile ke ene yo o kileng a bolaya Moegepeto, monna wa boleele jwa mabogo a le matlhano; Moegepeto a tshotse lerumo le lore lwa lone lo leng kana ka mosipuri wa balogi, mme Benaya a ya kwa go ene ka thobane fela, a phamola lerumo mo seatleng sa Moegepeto, a mmolaya ka lone lerumo leo la gagwe.


text:
Kana o ne a tlotlega bogolo go ba ba 30, mme a se ka a lekana le ba bararo bale. Mme Dafita a mo dira molaodi wa bafemedi ba gagwe.


text:
Bagale ba bangwe ba pelokgale e ne e le Asahele monnaa Joabe le Elehanane morwa Doto wa kwa Betleheme;


text:
Ba ke ba ba neng ba tla kwa go Dafita kwa Sitlage fa a sa ntse a lelekwa ke Saule morwa Khiše. Le bone e ne e le bagale ba ba thusitseng mo ntweng.


text:
Ba ne ba tshotse mara, ba itse go konopa ka seragamajwe le go hula metsu ka bora ka letsogo le le jang le ka la molema. Ba ga gabo Saule ba Babenyamene e ne e le ba:


text:
Ahiesere yo e leng tlhogo le Joase morwa Semaa wa kwa Gibea; le Jesiele le Phelete bomorwa Asemawethe le Beraga le Jehu wa kwa Anathothe;


text:
le Isemaya wa kwa Gibeone mogale mo go ba ba 30 le molaodi wa ba ba 30; le Jeremia le Jahasiele le Johanane le Josabate wa kwa Ketera


text:
Le bangwe ba Bagate ba itomololela kwa go Dafita kwa thabeng e e femetsweng sekakeng, e le bagale ba ba pelokgale, banna ba mephato ba ba itseng go tlhabana ba ba tshwereng thebe le lerumo, ba le difatlhego tsa tau, ba le lebelo jaaka mefele kwa dithabeng.


text:
Bao e ne e le Bagate, e le ditlhogo tsa mephato; yo mmotlana wa bona a kgona ba le lekgolo, yo mogolo a kgona ba le sekete.


text:
Ke bone ba ba neng ba tshela noka ya Joretane e tletse dintshing tsotlhe, e bile e tlhatsa ka kgwedi ya ntlha, ba leleka baagi botlhe ba megorogoro ntlheng ya botlhabatsatsi le ntlheng ya bophirima.


text:
Ke fa Dafita a ba kgatlhantsha, a simolola go bua a ba raya a re: “Fa lo tsile kwano go nna ka kagiso go nthusa, foo ke tla ikopanya le lona ka pelo, mme fa e le go nkoka le go nneela mo diatleng tsa baba ba me, le fa go se na tshiamololo mo diatleng tsa me, gona a Modimo wa borraarona o go bone o lo betse.”


text:
Ke fa Amasai tlhogo ya ba ba 30 a tsenwa ke Mowa a re: “Re ba gago, Dafita, re na nao, morwa Isai. Kagiso, kagiso a e nne nao; a kagiso e nne le ba ba go thusang; gonne Modimo wa gago o go thusitse.” Jaanong Dafita a ba amogela a ba dira ditlhogo tsa masomo a batlhabani.


text:
Le bangwe ba Bamanase ba tla ba ineela mo go Dafita, jale fa a tla le Bafelesita, ba tla go tlhabana le Saule, mme a se ka a ba thusa. Ka gonne dikgosana tsa Bafelesita di ne tsa mo naya tsela ka go belaela gore, e ka nna go kgaolwa ditlhogo, fa a ka ineela Saule morena wa gagwe.


text:
Ba Bamanase ba ba neng ba mo ineela, fa a boela kwa Sitlage, e ne e le Atena le Josabate le Jediaele le Migaele le Josabate le Elihu le Silethai, ditlhogo tsa ditshika tsa Bamanase.


text:
Bone ba thusa Dafita go tlhabana le lesomo la baba, e bong Baamaleke; gonne e ne e le bagale ba ba pelokgale botlhe, mme ba nna balaodi ba mephato.


text:
Gonne ka letsatsi lengwe le lengwe go ne go ntse go tla bangwe go mo thusa, ga tsamaya ga nna mephato e e masomosomo jaaka masomosomo a Modimo.


text:
Dipalo tsa mephato ya ba ba tlhomeletseng ntwa ba ba neng ba tla kwa go Dafita kwa Heberone go sokololela bogosi jwa ga Saule mo go ene ka fa lefokong la Morena ke tse:


text:
Ba ga gabo Saule ba Babenyamene ba ne ba le 3 000; kana go fitlha foo bontsi jwa bone bo ntse bo goga le ba kgotla ya ga Saule.


text:
Batlhabani ba ba pelokgale, banna ba ba tumileng mo dikgorong tsa bone ba Baeferaime, ba ne ba le 20 800.


text:
Ba bontlhanngwe jwa lotso lwa ga Manase ba ne ba le 18 000, ba tlhaotswe ka maina gore ba ye go dira Dafita kgosi.


text:
Ba Baisašare ba ba neng ba tlhaloganya dipaka go ka itse se Baiseraele ba tshwanetseng go se dira ka nako le nako ditlhogo tsa bone di ne di le 200, mme ba ga tsona botlhe ba le mo taolong ya tsona.


text:
Ba ba nonofetseng ntwa ba Basebulone ba ba rulaganyeditsweng tlhabano ba ba tlhomeletseng tlhabano ka dibolai tsa mefutafuta ba ne ba le 50 000, ba tla go thusa ba se pelo-pedi.


text:
Balaodi ba Banafetale ba ne ba le 1 000, ba na le banna ba le 37 000 ba ba tshotseng thebe le lerumo.


text:
Ba kwa moseja ga Joretane ba Barubene le Bagate le ba bontlhanngwe jwa lotso lwa ga Manase ba ne ba le 120 000, ba tlhomeletse tlhabano ka dibolai tsa mefutafuta.


text:
Batlhabani botlhe bao ba ba ikemisitseng ka thulaganyo ba tla kwa Heberone ka pelo yotlhe go dira Dafita kgosi ya Baiseraele botlhe; le Baiseraele botlhe ba bangwe ba ne ba ikaeletse go dira Dafita kgosi ka bongwefela jwa pelo.


text:
Ba ne ba na le Dafita gona malatsi a le mararo, ba a ja, ba a nwa; gonne ba ga bone ba ne ba ba etleeleditse dijo.


text:
Le gona ba ba gaufi nabo go fitlha kwa go Baisašare le Basebulone le Banafetale ba ne ba tlisa dijo ka diesele le dikammele le meboulwe le dipholo, e le dijo tsa bupe le dinkgwe tsa difeie le tsa maswabi a moweine le weine le lookwane le bontsi jwa dikgomo le difutshane; gonne go ne go le boitumelo mo Baiseraeleng.


text:
Dafita a ba a raya phuthego yotlhe ya Baiseraele a re: “Fa go lo siametse le Morena, Modimo wa rona, o rata jalo, a re romeng go bitsa ba ga rona ba ba setseng mo dinageng tsotlhe tsa Iseraele le baperesiti le Balefi nabo kwa metseng ya mafulo a bone gore ba phuthegele go rona


text:
re be re ye go tsaya Letlole la Modimo wa rona, le tle kwano go rona; gonne ga re a ka ra le ela tlhoko ka malatsi a ga Saule.”


text:
Ke fa Dafita a kgobokanya Baiseraele botlhe go tloga nokeng ya Sigore ya Egepeto go ya go fitlha kwa Hamathe gore ba tsee Letlole la Modimo kwa Khiriathe-Jearime.


text:
Dafita a ba a bolola a na le Baiseraele botlhe, ba ya kwa Baala, ke kwa Khiriathe-Jearime yo e leng wa Juta, go tsaya teng Letlole la Modimo le le biditsweng ka leina la Morena yo o ntseng kwa godimo ga boKerubime.


text:
Mme ba pega Letlole la Modimo mo koloing e ntšhwa, ba e tlosa kwa ntlong ya ga Abinatabe, mme Usa le Ayo ba kgweetsa koloi.


text:
Mme Dafita le Baiseraele botlhe ba bina fa pele ga Modimo ka thata yotlhe, e le ka difela le ka dikwadi le ka diharepa le ka meropana le ka matlhao-a-mabogo le ka diphala.


text:
Jaanong ya re ba fitlha kwa seboaneng sa ga Khitone, Usa a ntsha letsogo, a tshwara Letlole, a bona dipholo di batla go le diga.


text:
Ke fa bogale jwa Morena bo tukela Usa, mme a mo itaya, ka a beile letsogo mo Letloleng, mo a bileng a swela teng fa pele ga Modimo.


text:
Mme Dafita a tlalelwa, ka Morena a gagotse Usa; felo foo ga bidiwa Pherese-Usa go fitlha letsatsing leno.


text:
Ke ka moo Dafita a se kang a isa Letlole kwa ga gagwe kwa motseng wa ga Dafita, mme a le faposetsa kwa ntlong ya ga Obete-Etomo wa kwa Gathe-Rimone.


text:
Mme Letlole la Modimo la nna dikgwedi tse tharo mo lapeng la ga Obete-Etomo mo ntlong ya gagwe. Mme Morena a tshegofatsa lelapa la ga Obete-Etomo le tsotlhe tse o neng a na natso.


text:
Jaanong Hirame kgosi ya Tiro a roma barongwi kwa go Dafita, a ba a romela le dikgong tsa mesetere le babopedi ba dipota le babetli ba dikgong gore ba mo agele ntlo.


text:
Dafita o na a lemoga jalo, fa Morena a mo tlhomamisitse go nna kgosi ya Iseraele, a bile a tlotlomatsa bogosi jwa gagwe ka ntlha ya morafe wa gagwe wa Iseraele.


text:
Dafita a tswelela go tsaya basadi ba bangwe gape a le mo Jerusalema; a ba a tsala bomorwa le bomorwadi gape.


text:
E rile Bafelesita ba utlwa go twe, Dafita o tloditswe go nna kgosi ya Baiseraele botlhe, ba bolola botlhe go mmatla; ya re a utlwa jalo, a bolola go ba kgatlhantsha.


text:
Ke fa Dafita a botsa Modimo a re: “A ke bololele Bafelesita? A o tla ba neela mo diatleng tsa me?” Morena a mo raya a re: “Bolola, ke tla ba neela mo diatleng tsa gago.”


text:
Jaanong ya re Bafelesita ba bolola kwa Baale-Pherasime, Dafita a ba fenya teng; a ba a re: “Modimo o gogotse baba ba me ka letsogo la me jaaka go gogola metsi.” Ke ka moo felo foo go teilweng leina la Baale-Pherasime.


text:
Ya re Dafita a botsa Modimo gape, wa mo raya wa re: “O se ka wa bolola go ba latelela; ba pote ka fa, o ba tlhasele ntlheng ya ditlhatshana tsa boroku.


text:
Mme e re ò utlwa mosumo wa dikgato mo godimo ga ditlhatshana tsa boroku foo o bolole go ya go tlhabana; gonne Modimo o tla bo o bolotse o go eteletse pele go fenya mephato ya Bafelesita.”


text:
Dafita a dira ka fa Modimo o mo laetseng ka teng. Ba fenya mephato ya Bafelesita go tloga kwa Gibeone go fitlha kwa Gesere.


text:
Dafita a ba a ikagela matlo mo motseng wa gagwe, a ba a baakanyetsa Letlole la Modimo felo, a le tlhomela tente.


text:
Ka nako eo Dafita a laela a re: “Letlole la Modimo le se ka la sikarwa ke ope fa e se Balefi fela; gonne ke bone ba Morena o ba tlhaotseng go sikara Letlole la Morena le go mo direla ka metlha yotlhe.”


text:
Jaanong Dafita a phuthela Baiseraele botlhe kwa Jerusalema gore Letlole la Morena le isiwe kwa felong ga lone mo a go le baakanyeditseng.


text:
Dafita a ba a bitsa baperesiti Satoke le Abjathare le Balefi Uriele le Asaya le Joele le Semaya le Eliele le Aminatabe,


text:
a ba raya a re: “Lona lo ditlhogo tsa dikgoro tsa Balefi. Itireng boitshepo, lona le ba ga lona gore lo ise Letlole la Morena, Modimo wa Iseraele, kwa felong fa ke go le baakanyeditseng.


text:
E re ka ga ntlha lo ne lo se yo go ka le sikara, ke ka moo Morena, Modimo wa rona, o ne wa dira kgagolo mo go rona, gonne re ne re sa mmatla ka tshwanelo.”


text:
Balefi ba feta ba sikara Letlole la Modimo ka disikari mo magetleng a bone, lone ba sa le ame jaaka go ne go laetse Moše ka fa lefokong la Morena.


text:
Dafita a ba a laela ba bagolo ba Balefi gore ba emise ba ga bone ba e leng baopedi ba tshotse diletso, e bong diharepa le dikwadi le matlhao-a-mabogo gore ba utlwatse ditumo tsa boitumelo ka go tlhatlosa mantswe.


text:
Mme Balefi ba emisa Hemane morwa Joele le Asafe morwa Beregia wa ba ga gabo le Ethane morwa Khusaya wa ba ga gabo Merari, ba e leng ba ga bone.


text:
Ba ga bone ba thulaganyo ya bobedi ba nna nabo, e bong Sagaria le Jaasiele le Semiramothe le Jehiele le Uni le Eliabe le Benaya le Maaseya le Mathitya le Elifele le Mikeneya, le Obete-Etomo le Jegiele badisa ba kgoro.


text:
Mme Sagaria le Asiele le Semiramothe le Jehiele le Uni le Eliabe le Maaseya le Benaya ba ne ba tshotse diharepa go opedisa lentswe la ntlha.


text:
Mme Mathitya le Elifele le Mikeneya le Obete-Etomo le Jegiele le Asasia ba tshotse dikgwadi go opedisa moporo.


text:
Mme Kenanya, yo mogolo wa Balefi, o ne a okametse kopelo, a ruta go opela sentle, ka a ne a le setswerere.


text:
Mme baperesiti Sebanya le Josafate le Nethanele le Amasai le Sagaria le Benaya le Eliesere ba letsa diphala fa pele ga Letlole la Modimo. Le Obete-Etomo le Jehia e ne e le badisa ba mojako fa Letloleng.


text:
Jaanong Dafita le bagolo ba Iseraele le balaodi ba dikete ba ya go tsaya Letlole la Kgolagano ya Morena kwa ntlong ya ga Obete-Etomo ka boitumelo.


text:
Mme e re ka Modimo o ne o thusa Balefi ba ba neng ba sikere Letlole la Kgolagano ya Morena, ga dirwa ditlhabelo tsa dipoo di supa le diphelehu di supa.


text:
Dafita o ne a apere kobo e e boleta ya letseta, le Balefi botlhe ba apere jalo ba ba neng ba sikere Letlole le baopedi le Kenanya mookamedi wa kopelo ya baopedi. Dafita a bile a apere khiba ya boperesiti ya lesela le lesweu.


text:
Baiseraele botlhe ba ne ba etleetsa Letlole la Kgolagano ya Morena ka tuduetso le tumo ya dinaka le ka diphala le ka matlhao-a-mabogo, ba ntse ba utlwatsa ditumo tsa diharepa le dikwadi.


text:
E rile Letlole la Kgolagano ya Morena le fitlha kwa motseng wa ga Dafita, Migale morwadia Saule a okomela ka fenstere, a bona kgosi Dafita a tlola a bina, mme a mo nyatsa mo pelong ya gagwe.


text:
Ya re ba sena go fitlhisa Letlole la Modimo, ba le baya mo teng ga tente e Dafita o neng a e le tlhometse, ba feta ba tlisa ditlhabelo tsa phiso le tsa tebogo fa pele ga Modimo.


text:
Ya re Dafita a sena go dira ditlhabelo tsa phiso le tsa tebogo, a tshegofatsa morafe ka leina la Morena.


text:
A ba a abela mongwe le mongwe wa Baiseraele, banna le basadi, senkgwe se le sengwe le nama le senkgwana sa maswabi a moweine.


text:
Mme bangwe ba Balefi a ba dira badiredi fa pele ga Letlole la Morena gore ba tumise Morena, Modimo wa Iseraele, ba o leboge ba o bake:


text:
E bong Asafe yo e leng tlhogo le Sagaria yo o tlhomaganang nae le Jehuele le Semiramothe le Jehiele le Mathitya le Eliabe le Benaya le Obete-Etomo le Jegiele ba tshotse diletso tsa diharepa le dikwadi, mme Asafe a letsa matlhao-a-mabogo.


text:
Mme baperesiti Benaya le Jahasiele ba nna ba letsa diphala ka metlha fa pele ga Letlole la Kgolagano ya Modimo.


text:
Gopolang dikgakgamatso tsa gagwe tse o di dirileng ditshupo tsa metlholo tsa gagwe le dikatlholo tsa molomo wa gagwe,


text:
Ba itsamaela, ba tswa setšhabeng ba ya setšhabeng, ba tlogela bogosi bongwe ba ya kwa morafeng o mongwe.


text:
Opelelang Morena, lona ba lefatshe lotlhe; utlwatsang boitumelo jwa pholoso ya gagwe ka letsatsi le letsatsi.


text:
Neelang Morena tlotlo ya leina la gagwe; tlisang tshupelo, lo tle fa pele ga sefatlhego sa gagwe; obamelang Morena lo kgabile ka boitshepo.


text:
E reng: “Re pholose, Modimo wa pholoso ya rona; re phuthe, re golole mo ditšhabeng gore re leboge leina le le boitshepo la gago, re ipelafatse ka go baka wena.”


text:
A go tumisiwe Morena Modimo wa Iseraele go tswa bosenang-tshimologo go ya bosakhutleng! Ke fa batho botlhe ba re: “Amen! Baka Morena!”


text:
Mme Dafita a tlogela Asafe le ba ga gabo gona fa pele ga Letlole la Kgolagano ya Morena gore ba nne ba direle fa pele ga Letlole ka gale ka fa go batlegang ka teng ka letsatsi le letsatsi.


text:
A ba a tlogela Satoke moperesiti le ba ga gabo ba e leng baperesiti fa pele ga Tente ya Boipontsho ya Morena kwa thoteng ya tlhabelo e e neng e le kwa Gibeone


text:
gore ba nne ba direle Morena ditlhabelo tsa phiso mo aletareng ya tsona ka gale mo mosong le mantsiboa le go dira tsotlhe tse di kwadilweng mo molaong wa Morena o a o laetseng Baiseraele.


text:
Ba bo ba na le Hemane le Jeduthune le ba bangwe ba ba tlhaotsweng ba ba boletsweng ka maina gore ba leboge Morena ka bopelotlhomogi jwa gagwe e le jo bo sa khutleng.


text:
Mme Hemane le Jeduthune ba ne ba na le diphala le matlhao-a-mabogo le diletso tsa difela tsa Modimo, e le tsa ba ba di letsang. Mme bomorwa Jeduthune bone ba disa kgoro.


text:
Jaanong batho botlhe ba ya kwa gae, mongwe le mongwe kwa lapeng la gagwe; le Dafita a boa go dumedisa ba lapa la gagwe.


text:
E rile Dafita a ntse a nna mo ntlong ya gagwe, a raya moporofeti Nathane a re: “Bona, nna ke nna mo ntlong ya mesetere, mme Letlole la Kgolagano ya Morena lone le fa tlase ga masela a tente.”


text:
“Yaa o ree Dafita motlhanka wa me o re Morena o bua jaana o re: ‘Ga se wena o tla nkagelang ntlo ya go nna mo go yona.


text:
Kana go tloga letsatsing le ke ntshitseng Baiseraele kwa Egepeto ka lone go fitlha letsatsing leno ga ke ise nke ke nne mo ntlong, ka nna ka sepela ka tente ya Taberenakele.


text:
Gongwe le gongwe kwa ke ntseng ke sepetse teng le Baiseraele botlhe, a nkile ka bua lefoko fela le mongwe wa basiamisi ba Iseraele yo ke neng ke mo laetse go fudisa morafe wa me ka re: Ke ka ntlha ya eng fa lo sa nkagela ntlo ya mesetere?’


text:
“Jaanong he, raya Dafita motlhanka wa me jaana o re: ‘Morena wa masomosomo o bua jaana a re: Ke nna ke go tsereng kwa morakeng o setse dinku morago gore o nne moeteledipele wa morafe wa me wa Iseraele.


text:
Ka nna nao gongwe le gongwe kwa o ne wa ya teng, ka nyeletsa baba botlhe ba gago fa pele ga gago. Le gona ke tla go direla leina le le tshwanang le leina la ba bagolo ba ba mo lefatsheng.


text:
Ke tla beela morafe wa me wa Iseraele manno, ke o tlhoma gore o nne mo felong ga ona, mme o se ka wa tlhola o rerega gore ba ba setlhogo ba se tlhole ba o bogisa jaaka pele


text:
go tloga malatsing a ke beileng basiamisi ka ona ba ba neng ba busa morafe wa me wa Iseraele; mme ke tla kokobetsa baba botlhe ba gago, ke be ke go itsise go re: Morena o tla go agela ntlo.


text:
E tla re fa malatsi a gago a sena go tlala fa o ya go robala le borraago, ke tsose wa losika lwa gago sehularong sa gago yo o tla nnang wa bomorwao, ke tlhomamisa bogosi jwa gagwe.


text:
Ke tla nna rraagwe, ene a nne morwaake; mme ga nkitla ke tlosa bopelotlhomogi jwa me mo go ene jaaka ke bo tlositse mo go yo o neng a le pele ga gago.


text:
Ke tla mmaya mo ntlong ya me le mo bogosing jwa me ka bosakhutleng; sedulo sa bogosi sa gagwe se tla tlhomama ka bosakhutleng.’ ”


text:
Ke fa kgosi Dafita a tsena, a nna fa pele ga Morena a re: “Nna ke mang, Morena, Modimo? Le lotso lwa me ke eng, mo o bileng o mphitlhisitse fano?


text:
Mme tseo ke tse dinnye mo matlhong a gago, Modimo; o bile o solofeditse ba lapa la motlhanka wa gago tse di kwa kgakala, mme o mpona ke le mothalo wa losika lo lo bopeletseng lwa bana ba bana, Morena, Modimo.


text:
Morena, ke ka ntlha ya motlhanka wa gago le ka fa pelong ya gago fa o dirile selo se segolo seo sotlhe sa go itsise tiro tse dikgolo tsotlhe.


text:
Morena, ga go na ope yo o tshwanang nao; le gona ga go modimo ope kwa ntle ga gago gongwe le gongwe mo re go utlwetseng ka ditsebe.


text:
Ke setšhaba sefe mo lefatsheng se se tshwanang le morafe wa gago o le osi wa Iseraele o Modimo o ileng wa o ithekololela gore e nne morafe wa ona gore o itirele leina ka ditiro tse dikgolo le tse di boitshegang, ka go leleka ditšhaba fa pele ga morafe wa gago o ò o rekolotseng kwa Egepeto?


text:
Mme morafe wa gago wa Iseraele ò o dirile morafe wa gago ka bosakhutleng; wena Morena o dule Modimo wa bone.


text:
“Mme jaanong Morena, a lefoko le o le buileng ka ga motlhanka wa gago le ka ga lelapa la gagwe le tlhomame ka bosakhutleng, mme o dire jaaka o buile.


text:
Foo leina la gago le tla ikanyega, le nna legolo ka bosakhutleng mo go tla bong go twe: ‘Morena wa masomosomo, Modimo wa Iseraele, ke ona Modimo wa Iseraele;’ foo lelapa la ga Dafita motlhanka wa gago le tla bo le tlhomame fa pele ga gago.


text:
Gonne wena Modimo wa me o senoletse motlhanka wa gago gore o tla mo agela ntlo; ke ka moo motlhanka wa gago o nameditsweng pelo go rapela fa pele ga gago.


text:
Jaanong he, go kgatlhile wena go tshegofatsa lelapa la motlhanka wa gago gore le nne fa pele ga gago ka bosakhutleng; gonne se wena Morena o se tshegofaditseng se tla bo se tshegofaditswe ka bosakhutleng.”


text:
Morago ga moo Dafita a fenya Bafelesita, a ba dira batlhanka, a ba a ba amoga mošate wa Gathe le metsana ya ona.


text:
Dafita a ba a fenya Hatatesere kgosi ya Soba ntlheng ya Hamathe, jale fa a ya go tlhomamisa puso ya gagwe kwa nokeng ya Ferathe.


text:
Dafita a mo amoga dikoloi tsa ntwa di le 1 000 le bapalami ba le 7 000 le banna ba le 20 000 ba dinao. Dafita a ba a golafatsa dipitse tsa dikoloi tsotlhe ka go di kgaola mesifa ya maoto, a sadisa dipitse di le 100 fela tsa tsona.


text:
Mme ya re Basiria ba Damaseko ba tla go thusa Hatatesere kgosi ya Soba, Dafita a bolaya banna ba le 22 000 ba Basiria.


text:
Dafita a ba a baya balebedi ba puso mo Siria wa Damaseko; Basiria ba nna balala ba ga Dafita ba ba mo ntshetsang lekgetho. Morena a naya Dafita phenyo gongwe le gongwe kwa a yang teng.


text:
Le gona Dafita a tsaya dithebe tsa gouta tse di neng di tshotswe ke batlhanka ba ga Hatatesere, a di isa kwa Jerusalema.


text:
Dafita a ba a thopa kgotlho e ntsintsi kwa metseng ya ga Hatatesere kwa Tibegathe le kwa Khune. Salomo a dira lewatle la kgotlho le maotwana le didiri tsa kgotlho ka yona.


text:
E rile Thou kgosi ya Hamathe a utlwa gore Dafita o fentse mephato yotlhe ya ga Hatatesere kgosi ya Soba,


text:
a roma Hatorame morwawe kwa go kgosi Dafita go mmotsa bophelo le go mo eleletsa letlhogonolo, ka a tlhabanye le Hatatesere, a mo fenya – gonne Hatatesere o ne a ntse a tlhabana le Thou – a ba a romela Dafita dilo tsa mefutafuta tsa gouta le tsa selefera le tsa kgotlho.


text:
Le tseo kgosi Dafita a di itshepisetsa Morena mmogo le selefera le gouta tse o di tsereng mo ditšhabeng tsotlhe, kwa go Baetomo le Bamoabe le Baamone le Bafelesita le Baamaleke.


text:
Mme Dafita a baya balebedi ba puso ya gagwe kwa Etomo. Baetomo botlhe ba nna mo pusong ya gagwe. Morena a mo naya phenyo gongwe le gongwe kwa a bololelang teng.


text:
Benaya morwa Joyata e ne e le molaodi wa Bakerethi le Baphelethe, bafemedi ba kgosi; bomorwa Dafita ba pele ba thusa kgosi.


text:
Ke fa Dafita a re: “Ke tla direla Hanune morwa Nahase ka bopelotlhomogi; gonne rraagwe o ne a ntirela ka bopelotlhomogi.” Ka moo Dafita a roma barongwi go mo tshedisa ka ntlha ya ga rraagwe. Mme ya re batlhanka ba ga Dafita ba fitlha kwa lefatsheng la Baamone kwa go Hanune go mo tshedisa,


text:
dikgosana tsa Baamone tsa raya Hanune tsa re: “A o a re Dafita o tlotla rraago ka a romile bagomotsi kwano go wena? A ga se go re, batlhanka ba gagwe ba tlile kwano go wena go sekaseka lefatshe le go le senya le go le tlhola?”


text:
Ke fa Hanune a tshwara batlhanka ba ga Dafita, a ba beola bontlhanngwe jwa ditedu, a kgaola bontlhanngwe jwa diaparo tsa bone ka bogare fa lethekeng, a ba a ba naya tsela.


text:
Ba tsamaya. Ya re Dafita a begelwa ka ga banna bao a roma go ba kgatlhantsha; gonne banna bao ba ne ba tlhabisitswe ditlhong thata. Kgosi ya re: “Nnang kwa Jerigo go ya ditedu tsa lona di be di gole; morago ga moo lo boe.”


text:
E rile Baamone ba bona gore ba itlhoisitse Dafita, Hanune le Baamone ba romela ditalente di le 1 000 tsa selefera kwa go Basiria ba Mesopotamia le go Basiria ba Maaga le kwa Soba go ithapela dikoloi tsa ntwa le bapalami.


text:
Ba ithapela dikoloi tsa ntwa di le 32 000 le kgosi ya Maaga le batlhabani ba yona; ba tla ba thibelela ntlheng ya botlhabatsatsi ya Meteba; le Baamone ba phuthega, ba tswa mo metseng ya bone, ba tla go tlhabana.


text:
Jaanong Baamone ba bolola, ba ikemisa ka thulaganyo ya tlhabano ka fa ntle ga kgoro ya motse mme dikgosi tsele tse di tsileng di ne di le go sele kwa nageng.


text:
Jaanong ya re Joabe a lemoga gore ntwa e mo potile ka kwa pele le kwa morago, a tlhopha banna mo mephatong yotlhe ya Iseraele, a ba rulaganya go kgatlhantsha Basiria.


text:
Mme banna ba ba setseng a ba neela mo taolong ya ga Abisai monnawe gore ba ikemise go kgatlhantsha Baamone.


text:
A laela a re: “Fa Basiria ba mphekeetsa, o tle o nthuse; mme fa Baamone ba go fekeetsa, ke tla tla go go thusa.


text:
Jaanong ya re Joabe le banna ba ba nang nae ba atamela Basiria go tlhabana nabo, ba tshaba fa pele ga gagwe.


text:
Mme ya re Baamone ba bona Basiria ba tshaba, le bone ba tshaba fa pele ga Abisai monnawe, ba tsena mo motseng. Ke fa Joabe a boela kwa Jerusalema.


text:
Ya re Basiria ba bona, fa ba fentswe ke Baiseraele, ba roma barongwi, ba bolotsa Basiria ba ba kwa moseja ga noka ya Ferathe, mme Sofage molaodi wa mephato ya ga Hatatesere a ba etelela pele.


text:
Ya re Dafita a bolelelwa jalo, a phutha Baiseraele botlhe, a tshela Joretane a fitlha fa go bone, a feta a ema teng; ya re Dafita a se na go emisa batlhabani ka thulaganyo go ya go kgatlhantsha Basiria, ba tlhabana nae.


text:
Mme Basiria ba tshaba fa pele ga Baiseraele, mme Dafita a bolaya banna ba dikoloi di le 7 000 tsa Basiria le banna ba le 40 000 ba dinao; a bolaya le Sofage molaodi wa mephato.


text:
Jaanong ya re batlhanka ba ga Hatatesere ba bona, fa ba fentswe ke Baiseraele ba dira kagiso le Dafita, ba mo direla. Mme Basiria ba se ka ba tlhola ba rata go thusa Baamone.


text:
E rile ngwaga o se na go feta ka nako e dikgosi di a tleng di bolole ka yona, Joabe a bolotsa mephato, a senya lefatshe la Baamone a fitlha a dikanyetsa mošate wa Raba ka ntwa, Dafita ene a setse kwa Jerusalema, mme Joabe a thopa Raba a o diga.


text:
Mme Dafita a tsaya serwalo sa Milekome, a se tlosa mo tlhogong ya ona, a fitlhela bokete jwa sona e le talente ya gouta, se bile se na le taemane e e tlhokegang; yona ya rwesiwa Dafita tlhogong; a ba a ntsha thopo e kgolo thata mo motseng oo.


text:
Mme batho ba ba neng ba le mo go ona a ba dirisa ka šage le ka dikepu tsa tshipi le ka dilepe. Dafita a direla metse yotlhe ya Baamone jalo. Jaanong Dafita le batlhabani botlhe ba boela kwa Jerusalema.


text:
Morago ga moo ga tsoga ntwa kwa Gesere le Bafelesita. Foo Sibegai wa Mohuša a bolaya Siphai yo e neng e le mokaloba. Bafelesita ba kokobediwa jalo.


text:
Ga ba ga tlhabanwa gape le Bafelesita. Ke fa Elehanane morwa Jaire a bolaya Lagemi morwa-rraagwe Goliathe wa kwa Gathe yo lore lwa lerumo la gagwe lo neng lo le kana ka tlhomeso.


text:
Ga ba ga lowa ntwa gape kwa Gathe. Teng go ne go le monna yo moleele thata yo o menwana e merataro, e le 24 mmogo diatleng le dinaong. Le ene e ne e le mokaloba.


text:
Ke fa Dafita a raya Joabe le dikgosana tsa morafe a re: “Yaang lo bale Baiseraele go tloga kwa Bereseba go fitlha kwa Dane, lo bo lo tle go mpegela gore ke itse palo ya bone.”


text:
Mme Joabe a fetola a re: “A Morena a okeletse morafe wa gagwe ba ba kana ka ona ga lekgolo. Kgosi mong wa me, bone botlhe a ga se batlhanka ba morena wa me? Mong wa me o batlelang selo se se ntseng jalo? O tla bo o leofisetsang Baiseraele?”


text:
Fela lefoko la kgosi la pateletsa Joabe, mme Joabe a bolola a ralala Iseraele yotlhe, a ba a boela kwa Jerusalema,


text:
a feta a neela Dafita palo ya batho: Banna ba ba somolang tšhaka ba Baiseraele botlhe ba ne ba le 1 100 000; banna ba ba somolang tšhaka ba Juta ba le 470 000.


text:
Ke fa Dafita a raya Modimo a re: “Ke leofile thata ka go dira jalo. Mme jaanong a ko o itshwarele molato wa motlhanka wa gago; gonne ke dirile bosilo jo bogolo.”


text:
“Yaa o bue le Dafita o re: ‘Morena o buile jaana a re: Ke tsharolotse dilo di le tharo tse di ka go welang. Itlhaolele sengwe sa tsona gore ke se go direle.’ ”


text:
A go tle tlala ya dinyaga di le tharo; gongwe go bolawa ke baganetsi ba gago dikgwedi di le tharo le go fitlhelwa ke tšhaka tsa baba ba gago; gongwe tšhaka ya Morena malatsi a le mararo, e bong leroborobo mo lefatsheng, fa moengele wa Morena a senya mo nageng yotlhe ya Iseraele?’ Jaanong he, bona sentle o bolele se ke tla se arabang yo o nthomileng.”


text:
Dafita a fetola Gate a re: “Ke tlaletswe thata. Nte ke wele mo diatleng tsa Morena; gonne boutlwelo-botlhoko jwa gagwe bo bogolo thata. A ke se ka ka wela mo diatleng tsa batho.”


text:
Mme Modimo wa roma moengele kwa Jerusalema go mo senya; ya re a ntse a senya, Morena a ela tlhoko, a rebega bogale, a raya moengele yo o senyang a re: “Go lekanye jaanong! Gonyetsa letsogo.” E ne e le fa moengele wa Morena a eme fa seboaneng sa ga Orenane wa Mojebusi.


text:
Jaanong ya re Dafita a tsholetsa matlho, a bona moengele wa Morena a eme fa gare ga lefatshe le legodimo, a tshotse tšhaka ya gagwe e e somotsweng ka letsogo le le otlololetsweng Jerusalema, Dafita le bagolo ba ba apereng masela a boikwatlhao ba wela fa fatshe ka difatlhego.


text:
Mme Dafita a raya Modimo a re: “A ga se nna ke laetseng go bala morafe? Ke nna ke leofileng ka senya thata; mme dinku tse, di dirileng? Morena, Modimo wa me, ka thapelo a letsogo la gago le otle nna le ba lapa la ga rre, mme e seng morafe wa gago.”


text:
Ke fa moengele wa Morena a laela Gate gore a ree Dafita, a tlhatloge go agela Morena aletare mo seboaneng sa ga Orenane wa Mojebusi.


text:
Ya re Orenane a retologa, a bona moengele, mme bomorwawe ba bane ba ba nang nae ba iphitlha. Orenane a bo a photha mabele.


text:
Mme ya re Dafita a tla kwa go Orenane, Orenane a tlhatlosa matlho, a bona Dafita. Ke fa a tswa mo seboaneng, a ikobela fa fatshe fa pele ga Dafita.


text:
Dafita a raya Orenane a re: “Nneela felo ga seboana gore ke agele Morena aletare gona, ò go nneele ka tlhwatlhwa e e tletseng gore petso e tlosiwe mo morafeng.”


text:
Mme Orenane a fetola Dafita a re: “Se tsee fela. A kgosi mong wa me a dire tse di siameng mo matlhong a gagwe. Bona, ke ntsha dikgomo go nna tsa setlhabelo le meotlwana go nna dikgong le mabele go nna tshupelo. Ke di ntsha tsotlhe.”


text:
Fela kgosi Dafita a raya Orenane a re: “Nnyaya, ke rata go di reka ka tlhwatlhwa e e tletseng. Gonne ga nka ke ka tseela Morena tse e leng tsa gago, ka dira setlhabelo fela, ke sa senyegelwe.”


text:
Jaanong Dafita a agela Morena aletare gona, a baakanya ditlhabelo tsa phiso le tsa tebogo, mme ya re a tlhaeleletsa Moreneng, ene a mo araba ka molelo o o tswang kwa legodimong, wa wela mo aletareng ya tlhabelo ya phiso, wa ja setlhabelo.


text:
Go tloga sebakeng seo, fa Dafita a bona gore Morena o mo arabile kwa seboaneng sa ga Orenane wa Mojebusi, a nna a dira ditlhabelo teng.


text:
Kana Taberenakele e e neng e dirilwe ke Moše kwa sekakeng le aletare ya ditlhabelo tsa phiso tsone ka sebaka seo di ne di le kwa thoteng ya tlhabelo kwa Gibeone.


text:
Mme Dafita a palelwa ke go ya fa pele ga yona aletare eo go batla Modimo; gonne o ne a tshositswe ke tšhaka ya moengele wa Morena.


text:
Mme Dafita a re: “Felo fa e tla nna ga Ntlo ya Morena Modimo le aletare ya ditlhabelo tsa phiso tsa Baiseraele e tla nna fa.”


text:
Dafita a ba a laela gore go phuthwe baeng ba ba mo lefatsheng la Iseraele. A ba a tlhoma babetli go betla majwe a go aga Ntlo ya Modimo.


text:
Le gona Dafita a thula tshipi e ntsi, a dira dimapo tsa ditswalo tsa dikgoro le dipataganyo le kgotlho e ntsi e e sa itsiweng bokete;


text:
a kgobokanya dikota tsa mesetere tse di se nang palo; gonne ba Sitone le ba Tiro ba ne ba tlisetsa Dafita bontsi jwa dikgong tsa mesetere.


text:
Kana Dafita o ne a re: “Salomo morwaake o sa le mošwa o tlhoka temogo, mme Ntlo e e tshwanetseng go agelwa Morena e tshwanetse ya nna e kgolo mo go feteletseng e e tumileng e e kgabetseng mafatshe otlhe. Nte ke mo etleeletse.” Mme Dafita o ne a etleetsa ka tse dintsi a ise a swe.


text:
Dafita a raya Salomo a re: “Morwaaka, ke ne ke ikaeletse ka nosi go agela leina la Morena, Modimo wa me, Ntlo.


text:
Mme lefoko la Morena la tla kwa go nna la re: ‘O tsholotse madi a mantsi, o lole dintwa tse dikgolo. Ga o a tshwanela go agela leina la me Ntlo; ka gonne o tshololetse madi a mantsi fa fatshe fa pele ga me.


text:
Bona, morwa yo ò tla mmelegelwang o tla nna monna wa boikhutso, mme ke tla mo ikhutsisa go se na mmaba ope tikologong; gonne leina la gagwe e tla nna Salomo, mme ke tla naya Baiseraele kagiso le boikhutso malatsing a gagwe.


text:
Ene o tla agela leina la me Ntlo; o tla nna morwaake, nna ke nne rraagwe, mme ke tla tlhomamisa sedulo sa bogosi jwa gagwe mo go Iseraele ka bosakhutleng.’


text:
“Jaanong he, morwaaka, a Morena a nne nao, o nne maatlametlo go ka aga Ntlo ya Morena, Modimo wa gago, jaaka a buile ka ga gago.


text:
Fela a Morena a go nee kutlwisiso le tlhaloganyo, a go laodise Baiseraele, a go thuse go tshegetsa molao wa Morena, Modimo wa gago.


text:
Foo o tla tshegofala fa o ela tlhoko go dira ka melao le ka ditshwanelo tse Morena o di laetseng Baiseraele ka Moše. Tia o tlhomame! Se boife le e seng go tshoga!


text:
Bona, le fa ke ne ke le pogisegong, ke etleeleditse Ntlo ya Morena ditalente di le 100 000 tsa gouta le ditalente di le 1 000 000 tsa selefera le kgotlho le tshipi tse di sa kakeng tsa lekanngwa bokete. Ke bile ke etleeditse ka dikgong le majwe, mme tsona o ka di oketsa ka tse dingwe.


text:
Le gona o na le badiri ba bantsi, e bong babetli ba mafika le baagi le babetli ba dikgong le batlhalefi ba mefutafuta mo ditirong tse dintsi


text:
tsa gouta le selefera le kgotlho le tshipi tse di se nang palo. Nanoga he, o simolole tiro, mme a Morena a nne nao!”


text:
“A ga ke re, Morena, Modimo wa lona, o na le lona, o bile o lo neile boikhutso ntlheng tsotlhe. Gonne o ne wa neela baagi ba pele ba lefatshe le mo diatleng tsa me, mme lefatshe le la tsenngwa mo taolong ya Morena le ya morafe wa gagwe.


text:
Jaanong ineeleng ka dipelo le mewa go batla Morena, Modimo wa lona, lo nanoge lo age Ntlo e e Boitshepo ya Morena Modimo gore lo itse go tsenya Letlole la Kgolagano ya Morena le didiri tse di boitshepo tsa Modimo mo Ntlong e e tla agelwang leina la Morena.”


text:
Mme Balefi ba balwa go simolola ka ba ba dinyaga di le 30 le bomogoloa-bone, mme palo ya bone ka fa ditlhogong tsa bone e le banna ba le 38 000.


text:
Dafita a laela a re: “Ba le 24 000 ba bone ba na le go okamela tiro ya Ntlo ya Morena; ba le 6 000 e nne bakwaledi le baatlhodi;


text:
ba le 4 000 e nne badisa ba dikgoro; ba le 4 000 ba bangwe e nne ba ba bakang Morena ka diletso tse ke di diretseng go baka ka tsona.”


text:
Dafita a ba a ba kgaoganya ditlhopha ka fa ditshikeng tsa bomorwa Lefi Geresone le Kahathe le Merari.


text:
Bomorwa Simei e ne e le Selomothe le Hasiele le Harane, ba bararo; bao e le ditlhogo tsa dikgoro tsa losika lwa ga Laetane.


text:
Jahathe e ne e le wa ntlha, Sisa e le wa bobedi; mme Jeuse le Beria ba ne ba se na bana ba bantsi; ka moo ba nna kgoro e le nngwe le setlhopha se le sengwe.


text:
Bomorwa Amerame e ne e le Arone le Moše. Mme Arone a ntshiwa go tsenngwa tirelong ya Felo-ga-Boitshepo-jwa-Maitshepo, ene le bomorwawe ka bosakhutleng gore a fise maswalo fa pele ga Morena, a mo direle, a tshegofatse ka leina la gagwe ka bosakhutleng.


text:
Morwa Eliesere e ne e le Rehabja tlhogo ya losika, mme Eliesere a se na bomorwa ba bangwe, mme bomorwa Rehabja ba ne ba le bantsi thata.


text:
Bomorwa Heberone e ne e le Jeria, wa ntlha, le Amaria, wa bobedi, le Jahasiele, wa boraro, le Jekameame, wa bone.


text:
Mme Eleasare a swa a se na bomorwa fa e se bomorwadi fela, mme ba nyalwa ke bomorwa Khiše, rrangwanaabo.


text:
Ke bone bomorwa Lefi ka fa dikgorong tsa bone, e bong ditlhogo tsa dikgoro ka fa ba rulagantsweng ka teng ka fa ditlhogong tsa bone ba ba neng ba dira ditiro tsa tirelo kwa Ntlong ya Morena, go simolola ka ba ba dinyaga di le 20 le bomogoloa-bone.


text:
Gonne Dafita o ne a re: “Morena, Modimo wa Iseraele, o file morafe wa gagwe boikhutso, o bile o agile mo Jerusalema ka bosakhutleng.


text:
Gonne ka fa mafokong a bofelo a ga Dafita bomorwa Lefi ba ne ba balwa go simolola ka ba ba dinyaga di le 20 le bomogoloa-bone.


text:
Mme tiro ya bone ke go thusa bomorwa Arone tirelong ya Ntlo ya Morena, go okamela malapa le matlwana le go phepafatsa dilo tsotlhe tse di boitshepo le ditiro tse dingwe mo Ntlong ya Modimo


text:
le go tlhokomela dinkgwe tsa tshupo le bupe jo bo setou jwa tshupelo ya dijo le dinkgwenyana tse dipapetla tse di sa bedisiwang le moritshana le tse di fagwang le dielo tsotlhe le ditekanyo tsotlhe


text:
le go direla Morena ditlhabelo tsotlhe tsa phiso ka boSabata le ka malatsi a ngwedi o o rogilweng le ka meletlo ka fa palong ya tsona ka fa di tshwanetseng ka teng ka gale fa pele ga Morena.


text:
Ba tshwanetse go tlhokomela ditiro mo Tenteng ya Boipontsho le ditiro mo Felong-ga-Boitshepo le ditiro tsa go thusa bomorwa Arone, ba ga bone ba le tirelong ya Ntlo ya Morena.


text:
Le boora Arone ba ne ba na le ditlhopha tsa bone. Bomorwa Arone e ne e le Natabe le Abihu le Eleasare le Ithamare.


text:
Mme Natabe le Abihu ba swa pele ga rraabo ba se na bana; baperesiti ya nna Eleasare le Ithamare fela.


text:
Dafita a ba dira ditlhopha, a na le Satoke wa losika lwa ga Eleasare le Ahimelege wa losika lwa ga Ithamare, a ba tsenya mo ditirong tsa bone ka fa ditlhopheng tsa bone.


text:
Mme ga fitlhelwa ba losika lwa ga Eleasare ba le bantsi go feta ba losika lwa ga Ithamare, fa go balwa ditlhogo tsa banna. Ka moo ba ba kgaoganya jaana: Ditlhogo tsa dikgoro tsa losika lwa ga Eleasare ya nna di le 16, mme tsa dikgoro tsa losika lwa ga Ithamare ya nna di le robedi.


text:
Ba kgaoganya bao le bao ka ditengwa; gonne go ne go le bagolo ba ba boitshepo, e bong bagolo ba Modimo mo losikeng lwa ga Eleasare le mo losikeng lwa ga Ithamare.


text:
Mme mokwaledi Semaya morwa Nethanele mongwe wa Balefi a ba kwala fa pele ga kgosi le dikgosana le Satoke moperesiti le Ahimelege morwa Abjathare le ditlhogo tsa dikgoro tsa baperesiti le Balefi; ga ntshiwa dikgoro tse pedi ka tengwa tsa losika lwa ga Eleasare, ga ba ga ntshiwa e le nngwe ya losika lwa ga Ithamare.


text:
Ke yona thulaganyo ya bone tirelong ya bone ya go tsena Ntlong ya Morena ka fa tshwanelong e ba e beetsweng ke Arone rraabo jaaka ene a laetswe ke Morena, Modimo wa Iseraele.


text:
Fa e le boora Lefi ba bangwe go ne go le teng Subaele, oora Amerame le Jedia mongwe wa bomorwa Subaele;


text:
Bomorwa Heberone e ne e le Jeria wa ntlha, le Amaria wa bobedi, le Jahasiele wa boraro, le Jekameame wa bone.


text:
Bomorwa Muši e ne e le Magedi le Etere le Jerimothe. Ke bone bomorwa Balefi ka fa dikgorong tsa bone.


text:
Le bone ba tlhamelwa ditengwa fela jaaka ba ga bone boora Arone fa pele ga kgosi Dafita le Satoke le Ahimelege le ditlhogo tsa dikgoro tsa baperesiti le Balefi; tlhogo ya kgoro ya direlwa fela jaaka monnawe yo mmotlana.


text:
Dafita le balaodi ba mephato ba ne ba tlhaolela bomorwa Asafe le ba ga Hemane le ba ga Jeduthune tirelo-Modimo, e le ba ba rutang tsa Modimo ka go letsa dikwadi le diharepa le matlhao-a-mabogo; palo ya bone ya banna ba tirelo ya bone e leng tiro eo e ne e le e:


text:
Baopedi ba bomorwa Asafe e ne e le Sakhure le Josefa le Nethanya le Ašarela, ba okametswe ke Asafe yo o neng a ruta tsa Modimo ka difela ka taelo ya kgosi.


text:
Ba bomorwa Jeduthune e ne e le Ketalea le Seri le Jesaya le Simei le Hasabja le Mathitya, ba barataro; ba okametswe ke Jeduthune rraabo yo o neng a letsa kwadi a na le Mowa wa Modimo, fa go lebogwa le go bakwa Morena.


text:
Ba bomorwa Hemane e ne e le Bukhia le Mathanya le Usiele le Sebuele le Jerimothe le Hananya le Hanani le Eliatha le Gitalethi le Romamethi-Esere le Josebekasa le Malothi le Hothire le Mahasiothe.


text:
Botlhe bao e ne e le bomorwa Hemane mosedisetsi wa kgosi. Modimo o ne o neile Hemane bomorwa ba le 14 le bomorwadi ba le bararo gore ba tle ba godise thata ya yona ka fa ditsholofetsong tsa Modimo.


text:
Botlhe bao ba ne ba okametswe ke rraabo, e bong Hemane mo dikopelong tsa Ntlo ya Morena, ba letsa matlhao-a-mabogo le diharepa le dikwadi mo tirelong-Modimo mo Ntlong ya Modimo jaaka kgosi e laetse Asafe le Jeduthune le Hemane.


text:
Palo ya bone mmogo le ba ga bone ba ba rutilweng kopelo tsa Morena sentle, ba e leng ditswerere botlhe e ne e le 288.


text:
Mme ba tlhama ditengwa go rulaganya tirelo, yo mmotlana fela jaaka yo mogolo, motlhaloganyi fela jaaka moithuti.


text:
Tengwa ya ntlha ya wela Asafe, e bong morwawe Josefa; ya bobedi ya wela Ketalea ene le bomorwa-rraagwe le bomorwawe, ba le 12 mmogo.


text:
Fa e le badisa ba dikgoro ba e leng boora Kora e ne e le Meselemia morwa Kore, mongwe wa bomorwa Asafe.


text:
Mme Meselemia o ne a na le bomorwa, e bong Sagaria, yo mogolo, le Jediaele, wa bobedi, le Sebatya, wa boraro, le Jatheniele, wa bone,


text:
Le Obete-Etomo o ne a na le bomorwa, e bong Semaya, yo mogolo, le Josabate, wa bobedi, le Joa, wa boraro, le Sagare, wa bone, le Nethanele, wa botlhano,


text:
le Amiele, wa borataro, le Isašare, wa bosupa, le Pheulethai, wa robedi; gonne Modimo o ne o mo tshegofaditse.


text:
Le Semaya morwawe a belegelwa bomorwa ba ba neng ba busa mo kgotleng ya ga rraabo, gonne e ne e le banna ba ba maatlametlo.


text:
Bomorwa Semaya e ne e le Otheni le Refaele le Obete le Elesabate le bomorwa-rraagwe ba e leng banna ba ditswerere, Elihu le Semagia.


text:
Botlhe bao e ne e le ba ga gabo Obete-Etomo; bone le bomorwaa-bone le bomorwa-rraabo, banna ba ba maatlametlo ba nonofetse tirelo. Ba ne ba le 62.


text:
Le Hosa oora Merari o ne a na le bomorwa, e bong Simeri, yo mogolo, yo rraagwe o neng a mo dira mogolo, le fa e se motsalwapele;


text:
le Hilekia, wa bobedi, le Tebalea, wa boraro, le Sagaria, wa bone; bomorwa Hosa le bomorwa-rraagwe ba ne ba le 13 mmogo.


text:
Le ditlhopha tseo tsa badisa ba dikgoro, e bong ditlhogo tsa banna di ne di abetswe ditshwanelo tsa go direla fa Ntlong ya Morena fela jaaka ba ga bone.


text:
Mme ba tlhama tengwa, yo mmotlana fela jaaka yo mogolo wa dikgotla tsa bone; ba e tlhamela kgoro nngwe le nngwe.


text:
Tengwa ya kgoro ya botlhabatsatsi ya wela Selemia. Le Sagaria morwawe, mogakolodi yo o botlhale, a tlhamelwa tengwa; tengwa ya gagwe ya wela kgoro ya bokone.


text:
Ya ga Suphime le ya ga Hosa tsa wela kgoro ya bophirimatsatsi fa kgorong ya Salegethe fa tseleng e e tlhatlogang, badisa ba lebaganye le badisa.


text:
Ntlheng ya botlhabatsatsi Balefi ba ne ba le barataro, ntlheng ya bokone ba le bane ka letsatsi le letsatsi, ntlheng ya borwa ba le bane ka letsatsi le letsatsi; fa ntlong ya polokelo go le babedi le babedi.


text:
Kwa mathuding ntlheng ya bophirimatsatsi go ne go le ba le bane ba ba disang tsela e kgolo le ba le babedi ba mathudi.


text:
Mme ba ga bone Balefi ba ba neng ba okametse mahumo a Ntlo ya Modimo le mahumo a a neetsweng Tempele ke ba:


text:
Ba ga gabo Laetane, oora Geresone, ditlhogo tsa dikgoro tsa ga Laetane, wa losika lwa ga Geresone e ne e le boora Jehiele.


text:
Fa e le boora Eliesere, morwawe e ne e le Rehabja, morwawe e le Jesaya, morwawe e le Jorame, morwawe e le Sigeri, morwawe e le Selomothe.


text:
Selomothe yoo le bomorwa-rraagwe ba ne ba okametse mahumo otlhe a a neng a neetswe Tempele, a itshepisitswe jalo ke kgosi Dafita le ditlhogo tsa dikgoro le balaodi ba dikete le ba makgolo le balaodi ba mephato.


text:
Le tsotlhe tse di neng di itshepisitswe ke Samuele mmoni le Saule morwa Khiše le Abenere morwa Nere le Joabe morwa Seruya le tsotlhe tse di neng di itshepisitswe, di ne di okametswe ke Selomothe le bomorwa-rraagwe.


text:
Kenanya le bomorwawe, boora Isehare, ba ne ba neetswe tiro ya ka kwa ntle mo go Iseraele, e le bakwaledi le baatlhodi.


text:
Hasabja le bomorwa-rraagwe, boora Heberone, banna ba dinatla ba le 1 700 e ne e le baokamedi ba makgotla a mmuso a Iseraele ka kwano ga Joretane ntlheng ya bophirimatsatsi ba tiro yotlhe ya Morena le ba tirelo ya kgosi.


text:
Tlhogo ya boora Heberone e ne e le Jeria. – Go ne go batlwa boora Heberone ka fa ditshikeng tsa bone le malapeng a bone ka ngwaga wa 40 wa puso ya ga Dafita, ga fitlhelwa banna ba dinatla mo go bone kwa Jasere wa Gileate.


text:
Mme ba losika lwa gagwe e ne e le banna ba dinatla ba le 2 700, e le ditlhogo tsa dikgotla. Mme Dafita a ba dira baokamedi ba Barubene le Bagate le ba bontlhanngwe jwa lotso lwa ga Manase, ba tiro nngwe le nngwe ya Modimo le ba tiro ya kgosi.


text:
Go fa go bolelwa Baiseraele ka fa palong ya bone, e bong ditlhogo tsa dikgoro le balaodi ba dikete le ba makgolo le baduedi ba bone ba ba direlang kgosi mo dilong tsotlhe tsa mephato e e refosanyang mo tirong ka kgwedi le kgwedi ngwaga otlhe. Mophato o le mongwe e ne e le batlhabani ba le 24 000.


text:
Mookamedi wa mophato wa ntlha wa kgwedi ya ntlha e ne e le Jasobeame morwa Sabediele; ba mophato wa gagwe ba le 24 000.


text:
Mookamedi wa mophato wa kgwedi ya bobedi e ne e le Dotai wa kwa Ahohi, mme Mikelothe e le moeteledipele wa mophato wa gagwe; ba mophato wa gagwe ba le 24 000.


text:
Molaodi wa mophato wa boraro wa kgwedi ya boraro e ne e le Benaya morwa Joyata moperesiti yo mogolo; ba mophato wa gagwe ba le 24 000.


text:
Benaya yoo e ne e le mogale wa ba ba 30 le mookamedi wa bone; mookamedi wa mophato wa gagwe e ne e le Amisabate morwawe.


text:
Molaodi wa bone wa kgwedi ya bone e ne e le Asahele monnaa Joabe le Sebatya morwawe sehularong sa gagwe; ba mophato wa gagwe ba le 24 000.


text:
Molaodi wa botlhano wa kgwedi ya botlhano e ne e le Samehuthe wa kwa Isera; ba mophato wa gagwe ba le 24 000.


text:
Molaodi wa borataro wa kgwedi ya borataro e ne e le Ira morwa Ikese wa kwa Thekoa; ba mophato wa gagwe ba le 24 000.


text:
Molaodi wa bosupa wa kgwedi ya bosupa e ne e le Helese wa kwa Phelone wa Baeferaime; ba mophato wa gagwe ba le 24 000.


text:
Molaodi wa robedi wa kgwedi ya robedi e ne e le Sibegai wa kwa Huša wa losika lwa ga Sera; ba mophato wa gagwe ba le 24 000.


text:
Molaodi wa robongwe wa kgwedi ya robongwe e ne e le Abiesere wa kwa Anathothe wa Babenyamene; ba mophato wa gagwe ba le 24 000.


text:
Molaodi wa some wa kgwedi ya some e ne e le Maharai wa kwa Netofa wa losika lwa ga Sera; ba mophato wa gagwe ba le 24 000.


text:
Molaodi wa 11 wa kgwedi ya 11 e ne e le Benaya wa kwa Phirathone wa Baeferaime; ba mophato wa gagwe ba le 24 000.


text:
Molaodi wa 12 wa kgwedi ya 12 e ne e le Heletai wa kwa Netofa wa losika lwa ga Otheniele; ba mophato wa gagwe ba le 24 000.


text:
Baokamedi ba ditso tsa Iseraele e ne e le ba: Moeteledipele wa Barubene e le Eliesere morwa Sigeri; wa Basimeone e le Sefatya morwa Maaga;


text:
wa Baeferaime e le Hosea morwa Asasia; wa bontlhanngwe jwa lotso lwa ga Manase e le Joele morwa Phetaya;


text:
wa bontlhanngwe jwa Bamanase ba kwa Gileate e le Ito morwa Sagaria; wa Babenyamene e le Jaasiele morwa Abenere;


text:
Mme Dafita a se ka a tshola palo ya bone ba ba dinyaga di 20 le e seng ya bomonnaa-bone; gonne Morena o ne a solofeditse go ntsifatsa Baiseraele jaaka dinaledi tsa legodimo.


text:
Joabe morwa Seruya o ne a simolotse go bala morafe, mme a se ka a fetsa, ka petso ya bogale e ne e wetse Baiseraele ka ntlha ya gona; le gona palo ya teng ya se ka ya tsholwa mo lokwalong lwa ditirafalo tsa malatsi a kgosi Dafita.


text:
Mookamedi wa matlotlo a kgosi e ne e le Asemawethe morwa Adiele. Mme mookamedi wa matlotlo a a kwa nageng le mo metseng le mo metsaneng le mo dinakeng tsa phemelo e ne e le Jonathane morwa Usia.


text:
Mookamedi wa masimo a moweine e ne e le Simei wa kwa Rama; mookamedi wa ditsaga tsa weine tse di neng di le kwa masimo e ne e le Sabedi wa kwa Sifeme.


text:
Mookamedi wa ditlhare tsa olefa le tsa mefaa tse di neng di le mo nageng e e kwa tlase e ne e le Baale-Hanane wa kwa Getere; mookamedi wa lookwane lo lo bolokilweng e ne e le Joase.


text:
Mookamedi wa dikgomo tse di neng di fula kwa lebaleng la Sarone e ne e le Siterai wa kwa Sarone; mme mookamedi wa dikgomo tse di mo melapong e ne e le Safate morwa Atelai.


text:
Mookamedi wa dikammele e ne e le Obile wa Moisemaele; mme mookamedi wa diesele tse dinamagadi e ne e le Jedia wa kwa Meronothe.


text:
Mookamedi wa difutshane e ne e le Jasise wa kwa Hagare. Botlhe bao e ne e le baokamedi ba bagolo ba maruo a kgosi Dafita.


text:
Mme Jonathane rrangwanaagwe Dafita e ne e le mogakolodi, e le monna wa tlhaloganyo yo o rutegileng; mme Jehiele morwa Hagemoni o ne a na le bomorwa kgosi.


text:
Ahithofele e ne e le mogakolodi wa kgosi; mme Husai wa Moaregi e ne e le tsala e e ikanyegang ya kgosi.


text:
Ahithofele o ne a tlhomagannwa ke Joyata morwa Benaya, le Abjathare; mme molaodi wa mephato ya kgosi e ne e le Joabe.


text:
Jaanong Dafita a kgobokanya dikgosana tsotlhe tsa Iseraele, e bong dikgosana tsa ditso le balaodi ba ditlhopha tsa ba ba direlang kgosi le balaodi ba dikete le balaodi ba makgolo le baokamedi ba dithoto tsotlhe le dithuo tsotlhe tsa kgosi le tsa bomorwaa-yona, ba na le badiredi ba lapa la kgosi le bagale le batlhabani botlhe ba ba pelokgale, a ba phuthela kwa Jerusalema.


text:
Kgosi Dafita e ema ka dinao a bua a re: “Ntheetseng, bomorwa-rra le morafe wa me! Nna ke ne ke ikaeletse go agela Letlole la Kgolagano ya Morena le sebeo sa dinao tsa Modimo wa rona Ntlo ya boikhutso, ke bile ke kgobokantse tsa go e aga.


text:
Mme Morena, Modimo wa Iseraele, o ntlhophile mo go botlhe ba lelapa la ga rre go nna kgosi ya Iseraele ka metlha le metlha; gonne o ne o tlhophile Juta go nna moeteledipele, le lelapa la ga rre mo lotsong lwa ga Juta; wa ba wa kgatlhwa ke nna mo go bomorwa-rre go ntira kgosi ya Baiseraele botlhe.


text:
Mme mo go bomorwaake botlhe – gonne Morena o mphile bomorwa ba bantsi – o tlhophile Salomo morwaake gore a nne mo sedulong sa bogosi jwa Morena, a buse Iseraele.


text:
“A nthaya a re: ‘Salomo morwao ke ene yo o tla agang Ntlo ya me le malapa a me; gonne ke mo itlhophetse go nna morwaake, nna ke nne rraagwe.


text:
Mme ke tla tlhomamisa bogosi jwa gagwe ka go sa feleng, fa a dirisa ditaelo tsa me le ditshiamo tsa me ka tlhomamo jaaka wena kajeno.’


text:
“Jaanong he, ke a lo rapela mo matlhong a Baiseraele botlhe a phuthego ya Morena le mo ditsebeng tsa Modimo wa rona ka re: Tshegetsang lo tlhokomele melao yotlhe ya Morena, Modimo wa lona, gore lo nne lo rue lefatshe le lentle le, lo be lo le tlogelele bana ba lona boswa sehularong sa lona go ya go ileng.


text:
“Wena morwaaka Salomo, itse Modimo wa ga rraago, ò o direle ka pelo yotlhe le ka mowa o o etleetsegileng; gonne Morena o ntse a tlhotlhomisa dipelo tsotlhe, a tlhaloganya maano otlhe a dikakanyo. Fa o o batla, o tla o bona, mme fa o o tlogela, foo o tla go latlha ka bosakhutleng.


text:
Dafita a ba a neela Salomo morwawe setshwantsho sa Tempele le sa dikago tsa yona le sa matlwana a dikhumo a yona le sa matlwana a a kwa godimo a yona le sa matlwana a yona a a ka fa teng le sa Ntlo ya sekhurumelo sa thuanyo


text:
le setshwantsho sa tsotlhe tse o neng a di akantse, sa malapa a Ntlo ya Morena le sa matlwana otlhe tikologong le sa matlwana a dikhumo tsa Ntlo ya Modimo le sa matlwana a dikhumo tsa dineo tse di boitshepo


text:
le thulaganyo ya ditlhopha tsa baperesiti le tsa Balefi le ya tiro yotlhe ya tirelo ya Ntlo ya Morena le ditshwantsho tsa didiri tsotlhe tsa tirelo Ntlong ya Morena.


text:
A ba a mo neela gouta e e lekanyeng go ka dira dilo tsotlhe tsa gouta tsa tirelo nngwe le nngwe le selefera e e lekanyeng go ka dira dilo tsotlhe tsa selefera tsa tirelo nngwe le nngwe


text:
le gouta e e lekanyeng ditlhomo tsa gouta le dipone tsa tsona tsa gouta ka fa e lekanyeng setlhomo sengwe le sengwe le dipone tsa sona ka teng, le selefera ya ditlhomo tsa selefera e e lekanyeng setlhomo le dipone tsa sona ka fa tirelong ya setlhomo sengwe le sengwe;


text:
le gouta e e lekanyeng ditafole tsa dinkgwe tsa tshupo ya ditafole tsotlhe le selefera ya ditafole tsa selefera


text:
le gouta e e sa pekwang ya diroophata le ya megopo e e kgatshang le ya dikgamelo le ya dinwelo tsa gouta ka fa e lekanyeng dinwelo tsotlhe ka teng le selefera ya dinwelo tsa selefera ka fa e lekanyeng dinwelo tsotlhe ka teng


text:
le gouta e e itshekisitsweng ya aletare ya maswalo ka fa e batlegang ka teng le setshwantsho sa koloi, e bong sa boKerubime ba gouta ba ba tla tsharololang diphuka tsa bone, ba khurumetsa Letlole la Kgolagano ya Morena.


text:
Mme Dafita a re: “Tsotlhe tse, e bong ditiro tsotlhe tsa setshwantsho, Morena o di nthutile ka lokwalo lo lo tswang mo seatleng sa Morena se le mo go nna.”


text:
Dafita a ba a raya Salomo a re: “Tia o nametsege o fetse tiro; se boife, se tshoge; gonne Morena, Modimo, Modimo wa me, o na nao; ga o ne o go hularela le e seng go go tlogela go ya go fitlhelela o fetsa tiro yotlhe ya kago le ya dilo tsa tirelo ya Ntlo ya Morena.


text:
Bona, ditlhopha tsa baperesiti le tsa Balefi ke tse, go ka tshwara tirelo nngwe le nngwe ya Ntlo ya Modimo; gape o na le ba ba etleetsegileng ditirong tsa mefutafuta go ka dira tiro nngwe le nngwe ka botswerere. E bile dikgosana mmogo le morafe otlhe di tla emela ditiro tsotlhe tsa gago.”


text:
Kgosi Dafita a ba a raya phuthego yotlhe a re: “Salomo, morwaake yo Modimo o mo tlhaotseng a le esi, o sa le mošwa, o bile o monana, mme tiro e kgolo; gonne ntlo ya borena e ga se ya motho, ke ya Morena Modimo.


text:
Ka fa ke neng ke nonofile ka teng ka kgobokanyetsa Ntlo ya Modimo wa me gouta ya tse e tla nnang tsa gouta le selefera ya tsa selefera le kgotlho ya tsa kgotlho le tshipi ya tsa tshipi le dikgong tsa dilo tsa dikgong le majwana a a tlhokegang a šohama le a a tla tlhongwang le majwana a a tlhokegang a mantsho le a a mebalabala le majwana a a tlhokegang a mefutafuta le magakwa a magolo ka bontsi.


text:
Mme e re ka ke itumelela Ntlo ya Modimo wa me, ke bile ke ntshetsa Ntlo ya Modimo wa me gouta le selefera tse dingwe tse e leng tsa me kwa ntle ga tsotlhe tse ke setseng ke di kgobokanyeditse Ntlo e e Boitshepo:


text:
E bong ditalente di le 3 000 tsa gouta, e le gouta ya kwa Ofire, le ditalente di le 7 000 tsa selefera e e itshekisitsweng go di manega mo dipoteng tsa Tempele.


text:
Gouta e, e nne ya dilo tsa gouta, mme selefera e, e nne ya tsa selefera le ya tiro ya mefutafuta e e dirwang ka diatla ke ditswerere. Jaanong ke mang yo o tla ntshetsang Morena neo kajeno ka boitumelo?”


text:
Ga itshupa ditlhogo tsa dikgoro le dikgosana tsa ditso tsa Iseraele le balaodi ba dikete le ba makgolo le baokamedi ba tiro ya kgosi gore ba rata go ntsha dineo.


text:
Ba ntshetsa kago ya Ntlo ya Modimo ditalente di le 5 000 tsa gouta le madi a gouta a diranta di le 20 000 le ditalente di le 10 000 tsa selefera le ditalente di le 18 000 tsa kgotlho le ditalente di le 100 000 tsa tshipi.


text:
Mme yo o neng a tshotse majwana a a tlhokegang a a tsenya mo khumong ya Ntlo ya Morena e e neng e okametswe ke Jehiele wa losika lwa ga Geresone.


text:
Mme batho ba itumelela bopelotshweu jwa bao, ka ba ne ba ntshetsa Morena ka pelo yotlhe e e thabileng; kgosi Dafita le ene a itumela ka boitumelo jo bogolo.


text:
Dafita a ba a boka Morena mo matlhong a phuthego yotlhe a re: “A go bokwe wena Morena, Modimo wa ga Iseraele rraetsho, go tswa bosenang-tshimologo go ya bosakhutleng.


text:
Morena, bogolo ke jwa gago le thata le kgalalelo le tumiso le borena; kana tsotlhe tse di kwa legodimong le mo lefatsheng ke tsa gago; bogosi ke jwa gago, Morena; ke wena o itsholeditseng godimo ga tsotlhe, o le tlhogo.


text:
Khumo le tlotlo di tswa mo go wena; wena o mmusi wa tsotlhe; thata le nonofo di mo seatleng sa gago; go godisa le go tiisa mongwe le mongwe go mo seatleng sa gago.


text:
“Kana nna ke mang, morafe wa me ke bomang mo re ka bong re nonofa go ntsha dineo tse di kana ka boitumelo? Kana tsotlhe di tswa mo go wena, mme re go neetse fela tse di tswang mo seatleng sa gago.


text:
Kana re baeng le bajaki fa pele ga gago jaaka borraetsho botlhe. Malatsi a rona mo lefatsheng a tshwana le moriti go se na tsholofelo.


text:
Morena, Modimo wa rona, khumo yotlhe e, e re e kgobokantseng go go agela Ntlo ya leina le le boitshepo la gago e tswa mo seatleng sa gago; ke ya gago yotlhe.


text:
Modimo wa me, ke a itse gore o tlhatlhoba pelo, o natefelwa ke mannete; ka bonnete jwa pelo ya me ke ntshitse tsotlhe tse ka pelotshweu; ke bile ke bonye batho ba gago jaanong ka boitumelo ba ba leng fano ba go ntshetsa dineo ka bopelotshweu.


text:
Morena, Modimo wa ga Aborahame le Isaka le Iseraele borraetsho, boloka bopelotshweu jo bo ntseng jalo ka bosakhutleng, bo nne mo maikutlong le mo maikaelelong a dipelo tsa batho ba gago; o gogele dipelo tsa bone kwa go wena.


text:
O be o nee Salomo morwaake pelo ya nnete gore a tshegetse ditaelo tsa gago le ditshupo tsa gago le melao ya gago, a dirafatse tsotlhe, a age ntlo ya borena ya gago e ke e etleeleditseng.”


text:
Morago ga moo Dafita a raya phuthego yotlhe a re: “A ko lo bake Morena, Modimo wa lona!” Phuthego yotlhe ya baka Morena, Modimo wa borraabo; ba be ba inama, ba ikobela fatshe fa pele ga Morena le kgosi.


text:
Kamoso ba direla Morena ditlhabelo, ba fisetsa Morena ditlhabelo tsa phiso tsa dipoo di le sekete le diphelehu di le sekete le dikwana di le sekete mmogo le ditshupelo tsa noo tsa teng le ditlhabelo tse dintsi tse di jewang tsa Baiseraele botlhe.


text:
Ba a ja, ba nwa fa pele ga Morena ka letsatsi leo ka boitumelo jo bogolo; ba be ba dira Salomo morwa Dafita kgosi gape, ba mo tloletsa Morena go nna moeteledipele le Satoke go nna moperesiti.


text:
Salomo a nna jalo mo sedulong sa bogosi sa Morena, a nna kgosi mo boemong jwa ga Dafita rraagwe, a tlhogonolofala, mme Baiseraele botlhe ba mo utlwa.


text:
Morena a nna a godisa Salomo mo matlhong a Baiseraele botlhe, a mo naya bogosi jo bo galalelang jo bo iseng bo ke bo nne mo kgosing epe ya Iseraele pele ga gagwe.


text:
Sebaka se o neng a busa Iseraele ka sona e ne e le dinyaga di le 40; a busa dinyaga di supa kwa Heberone; a ba a busa dinyaga di le 33 mo Jerusalema.


text:
A ba a swa a tsofetse sentle, a kgotshe malatsi le khumo le tlotlo, mme Salomo morwawe a nna kgosi mo boemong jwa gagwe.


text:
Mme ditirafalo tsa kgosi Dafita tsa pele le tsa morago kana di kwadilwe mo ditirafalong tsa ga Samuele mmoni le mo ditirafalong tsa moporofeti Nathane le mo ditirafalong tsa ga Gate mmoni


text:
mmogo le dilo tsotlhe tsa bogosi jwa gagwe le tsa bogale jwa gagwe le tsa dipaka tse di dirafaletseng ene le Baiseraele le dipuso tsotlhe tsa mafatshe.


text:
Salomo morwa Dafita a itiisa bogosing jwa gagwe, mme Morena, Modimo wa gagwe, a nna nae, a mo dira yo mogolo mo go feteletseng.


text:
Letsatsi le lengwe Salomo a bua le Baiseraele botlhe le balaodi ba dikete le ba makgolo le baatlhodi le baetapele botlhe ba Iseraele, e bong ditlhogo tsa dikgoro,


text:
a ba a ya kwa thoteng ya tlhabelo ya Gibeone, a na le phuthego yotlhe; gonne teng go ne go le Tempelana ya Boipontsho ya Modimo, e Moše motlhanka wa Morena o neng a e dirile kwa sekakeng.


text:
Le gale Letlole la Modimo lone Dafita o ne a le tsere kwa Khiriathe-Jearime, a le isa felong fa a go le baakanyeditseng kwa Jerusalema; ka gonne o ne a le tlhometse tente teng.


text:
Mme aletare ya kgotlho e e neng e dirilwe ke Besalele morwa Uri morwa Hure yona e ne e le teng fa pele ga Tempelana ya Morena, mme Salomo le phuthego ba mo obamela teng.


text:
Salomo a dira ditlhabelo teng mo aletareng ya kgotlho fa pele ga Morena e e leng ya Tempelana ya Boipontsho, a dira ditlhabelo tsa phiso di le 1 000 mo go yona.


text:
Salomo a raya Modimo a re: “O diretse Dafita rre ka bopelotlhomogi jo bogolo; o bile o ntirile kgosi mo boemong jwa gagwe.


text:
Jaanong Morena Modimo, dirafatsa se o se solofeditseng Dafita rre; gonne o ntirile kgosi ya morafe o mogolo o o kana ka lerole la lefatshe.


text:
Ka moo he, mphe botlhale le tlhaloganyo gore ke itse go dira ka tshwanelo fa pele ga morafe o; go seng jalo go ka kgona mang go busa morafe o mogolo o wa gago?”


text:
Mme Modimo wa raya Salomo wa re: “E re ka selo se, se le mo pelong ya gago, mme o sa kope khumo le matlotlo le tlotlo le e seng loso lwa ba ba go tlhoileng, le gona o sa kope botshelo jo boleele, mme o ikopela botlhale le tlhaloganyo gore o tle o itse go busa morafe wa me o ke go dirileng kgosi ya ona,


text:
ka moo o newa botlhale le tlhaloganyo. Le gona ke tla go naya khumo le matlotlo le tlotlo tse di neng di sa tsholwa ke dikgosi tse di neng di le pele ga gago; le gona ga di kitla di bonwa ke ope sehularong sa gago.”


text:
Mme Salomo a tloga kwa thoteng ya tlhabelo e e kwa Gibeone, kwa Tempelaneng ya Boitshepo, a boela kwa Jerusalema, a busa Iseraele teng.


text:
Salomo a ikgobokanyetsa dikoloi tsa ntwa le bapalami ba dipitse; o ne a na le dikoloi tsa ntwa di le 1 400 le bapalami ba dipitse ba le 12 000; a ba baya kwa metseng ya dikoloi le mo Jerusalema fa kgosing.


text:
Kgosi ya dira gore go nne selefera le gouta mo Jerusalema tse di kana ka mafika; ya ntsifatsa mesetere gore e lekane ka bontsi le megokare e e kwa nageng e e kwa tlase.


text:
Ba reka koloi kwa Egepeto ka diselefera di le 600, le pitse ka di le 150; ba di mo rekela jalo go ya go di rekisa le mo dikgosing tsotlhe tsa Bahethe le mo dikgosing tsa Siria.


text:
Salomo a ntsha banna ba le 70 000 ba ba tla rwalang merwalo le banna ba le 80 000 ba ba tla betlang mafika kwa dithabeng le baokamedi ba bone ba le 3 600.


text:
Salomo a ba a roma kwa go Hurame, kgosi ya Tiro a re: “A ko o ntirele jaaka o kile wa direla Dafita rre, wa mo romela mesetere go ka ikagela ntlo e a nnang mo go yona.


text:
Itse gore ke batla go agela leina la Morena, Modimo wa me, Ntlo le go e mo itshepisetsa go tshuba maswalo fa pele ga gagwe, e bong maswalo a makga a a monate le go baya teng dinkgwe tsa tshupo ka gale le go dira ditlhabelo tsa phiso mo mosong le maitsiboa ka boSabata le ka ngwedi o o rogilweng le ka meletlo ya Morena, Modimo wa rona. Go dira jalo ke tshwanelo e e se neng e khutla ya Baiseraele.


text:
Mme Ntlo e ke ratang go e aga e tshwanetse go nna e kgolo; gonne Modimo wa rona o mogolo go feta medimo yotlhe.


text:
Kana ke mang yo o ka nonofang go o agela Ntlo, etswe loapi le magodimo otlhe di sa o lekane? Nna ke mang mo nka o agelang Ntlo? Kana ke felo ga go tshuba maswalo fela fa pele ga ona.


text:
Jaanong he, nthomele monna wa setswerere yo o ka dirang dilo tsa gouta le tsa selefera le tsa kgotlho le tsa tshipi le tsa masela a mahibidu a bofifadu le a mahibidu a madi le a mabududu; yo o itseng go seta ditshwantsho mmogo le ditswerere tse ke nang natso mo Juta le Jerusalema tse di beilweng ke Dafita rre.


text:
O bo o nthomele dikgong tsa mesetere le tsa mesiperese le tsa merukuru tsa kwa Lebanone; gonne ke a itse gore batlhanka ba gago ba itse go rema ditlhare tsa Lebanone. Mme batlhanka ba me ba tla thusanya le ba gago


text:
gore ke etleelediwe dikgong tse dintsi; gonne Ntlo e ke batlang go e aga e tla nna e kgolo e e gakgamatsang.


text:
Bona, batlhanka ba gago, e bong baremi ba ba remang ditlhare, ke tla ba naya dijo tsa dikgetse di le 20 000 tsa korong le dikgetse di le 20 000 tsa garase le dielo di le 20 000 tsa weine le dielo di le 20 000 tsa lookwane.”


text:
Hurame kgosi ya Tiro a araba ka lokwalo, a lo romela Salomo a re: “E re ka Morena a rata morafe wa gagwe, o go dirile kgosi ya one.”


text:
Hurame a ba a re: “A go bakwe Morena, Modimo wa Iseraele, yo o dirileng legodimo le lefatshe, yo o neileng kgosi Dafita morwa yo o botlhale yo o nang le tlhaloganyo le temogo, yo o batlang go agela Morena Ntlo le go ikagela ntlo ya bogosi.


text:
Ke morwa mosadi wa bomorwadia Dane, mme rraagwe ke monna wa mono Tiro; o itse go dira dilo tsa gouta le tsa selefera le tsa kgotlho le tsa tshipi le tsa mafika le tsa dikgong le tsa masela a mahibidu a bofifadu le a mabududu le a masweu le a mahibidu a madi le go seta meseto ya mefutafuta le go akanya tiro nngwe le nngwe ka botswerere e a e neelwang mmogo le ditswerere tsa gago le tsa ga Dafita rraago, mong wa me.


text:
Mme jaanong fa e le korong le garase le lookwane le weine tse mong wa me a di umakileng, a a di romele batlhanka ba gagwe.


text:
Rona re tla rema ditlhare kwa Lebanone fela jaaka o di batla, re di go isetsa kwa Jafo mo lewatleng di patagantswe; wena o di tsee teng, o di ise kwa Jerusalema.”


text:
Salomo a ba a bala banna botlhe ba baeng ba ba neng ba le mo lefatsheng la Iseraele morago ga go bala mo Dafita rraagwe o neng a go badile; ga fitlhelwa ba le 153 600.


text:
Ba le 70 000 ba bone a ba dira barwadi ba merwalo, ba le 80 000 a ba dira babetli ba mafika kwa dithabeng, ba le 3 600 a ba dira baokamedi ba ba dirisang batho.


text:
Salomo a simolola go aga Ntlo ya Morena mo Jerusalema thabeng ya Moriya, kwa Morena o neng a iponaditse teng mo go Dafita rraagwe, mo felong fa Dafita o neng a go etleeditse mo seboaneng sa ga Orenane wa Mojebusi.


text:
O ne a simolola go aga ka letsatsi la bobedi la kgwedi ya bobedi ya ngwaga wa bone wa puso ya gagwe.


text:
E rile Salomo a simolola go aga Ntlo ya Modimo, a e thaya jaana: Boleele jwa nna mabogo a le 60 ka fa selekanyong sa pele, bophara jwa nna mabogo a le 20.


text:
Matseno a a neng a le fa mojako boleele jwa ona jo bo tsamayang le bophara jwa Ntlo e le mabogo a le 20; bogodimo jwa ona e le mabogo a le 20; a a manega gouta e e sa pekwang ka mo teng.


text:
Ntlo e kgolo a e manega dipati tsa mesiperese, a ba a e manega gouta e e sa pekwang; a dira ditshwantsho tsa mekolane le tsa dikeetane tsa dithunya mo go yona.


text:
Le gona a manega Ntlo ya Modimo gouta, e bong ditlhomeso le direpodi le dipota tsa yona le ditswalo tsa yona; a seta boKerubime mo dipoteng.


text:
A ba a dira Ntlo e e Boitshepo-jwa-Maitshepo; boleele jwa yona jo bo tsamayang le bophara jwa Tempele jwa nna mabogo a le 20, le bophara jwa yona jwa nna mabogo a le 20; a e manega gouta e e sa pekwang ya ditalente di le 600.


text:
Bokete jwa dimapo e ne e le dišekele di le 50 tsa gouta. Le matlwana a a kwa godimo a a manega gouta.


text:
A ba a dira boKerubime ba le babedi mo Ntlong e e Boitshepo-jwa-Maitshepo, e le tiro ya botswerere, a ba manega gouta.


text:
Boleele jwa diphuka tsa boKerubime e ne e le mabogo a soma mabedi mmogo; lofuka lwa mongwe lwa mabogo a le matlhano lo ama lobota lwa Ntlo ka fa, lofuka lo longwe lwa mabogo a matlhano lo amana le lofuka lwa Kerubime yo mongwe fa gare.


text:
Lofuka lwa Kerubime yo mongwe lwa mabogo a matlhano le lone lo ama lobota lwa Ntlo ka fale; lofuka lo longwe lwa mabogo a matlhano lo kopana le lofuka lwa Kerubime yo mongwe fa gare.


text:
Diphuka tseo tsa boKerubime tsa bo di tsharologile mabogo a le 20; ba bo ba eme ka dinao, ba lebisitse difatlhego kwa Ntlong.


text:
A ba a dira lesire le masela a mabududu le a mahibidu a bofifadu le a mahibidu a madi le a masweu, a dira ditshwantsho tsa boKerubime mo go lone.


text:
A ba a dira maotwana a mabedi a boleele jwa mabogo a le 35 ntlheng ya botlhabatsatsi ya Ntlo ya Modimo; ditlhogo mo godimo ga ona, bogodimo jwa tsona e ne e le mabogo a le matlhano.


text:
A ba a dira dikeetane jaaka sebaga, a di gokelela mo ditlhogong tsa maotwana; a ba a dira digaranata di le 100, a di gokelela mo dikeetaneng.


text:
A ba a tlhoma maotwana fa mojakong wa Tempele, le lengwe ntlheng ya le le jang, le lengwe ntlheng ya la molema. Le le mo ntlheng ya le le jang a le bitsa Jagine, le le mo ntlheng ya la molema a le taya leina la Boase.


text:
Le gona a dira aletare ya kgotlho, boleele jwa yona e le mabogo a le 20 le bophara jwa yona e le mabogo a le 20, bogodimo jwa yona e le mabogo a le some.


text:
A ba a dira lewatle le le bopilweng la kgotlho; go le kgabaganya go tswa losing go ya losing e ne e le mabogo a le some; le le tshekeletsa; boteng jwa lone e le mabogo a le matlhano, mme mogala wa mabogo a le 30 o le kopanya tikologong.


text:
Ditshwantsho tsa diphare di ne di le dikologa ka fa tlase ga losi tikologong yotlhe; di ne di le some mo letsogong le le lengwe, di dikologa lewatle tikologong, e le methalo e mebedi ya diphare, di bopilwe mmogo le lewatle, fa le bopiwa.


text:
Le ne le pegilwe mo dikgomong di le 12, di le tharo di lebile kwa bokone, tse tharo kwa bophirimatsatsi, tse tharo kwa borwa, tse tharo kwa botlhabatsatsi, mme lewatle le le mo godimo ga tsona, marago otlhe a le ka fa tlase ga lone.


text:
Bokima jwa lobota lwa lone e ne e le bophara jwa seatla; losi lwa lone lo ne lo bopegile jaaka losi lwa nkgo jaaka sethunya se se thuntseng. Le ne le tladiwa ke dinkgo di le 3 000.


text:
A ba a dira megopo ya tlhatswetso e le some, a baya e metlhano ntlheng ya le le jang, e metlhano ntlheng ya la molema gore go tlhatswiwe mo go yona. Ba tsokotsa dilo tsa ditlhabelo tsa phiso mo go yona. Mme lewatle e ne e le la baperesiti go tlhapa mo go lone.


text:
A ba a dira ditlhomo tsa dipone tsa gouta di le some ka fa molaong wa tsona, a di baya mo Felong-ga-Boitshepo, tse tlhano mo ntlheng ya le le jang, tse tlhano mo ntlheng ya la molema.


text:
A ba a dira ditafole di le some, a di baya mo Felong-ga-Boitshepo, tse tlhano mo ntlheng ya le le jang, tse tlhano mo ntlheng ya la molema; a ba a dira dijana tsa go kgatsha di le lekgolo tsa gouta.


text:
A ba a dira lelapa la baperesiti le lelapa le legolo le ditswalo tsa lelapa; dipati tsa tsona a di manega kgotlho.


text:
Hurame a ba a dira dipitsa le diolola-molora le dijana tsa go kgatsha. Hurame a ba a fetsa go dira tiro e a e direlang kgosi Salomo kwa Ntlong ya Modimo:


text:
E bong maotwana a mabedi le dikgolokwe tsa ditlhogo tse di mo godimo ga maotwana a mabedi le ditharaanyo tse pedi tsa go kgabisa dikgolokwe tse pedi tsa ditlhogo tse di mo godimo ga maotwana


text:
le digaranata di le 400 tsa ditharaanyo tse pedi, e le dikeetane tse pedi tsa digaranata tsa tharaanyo nngwe le nngwe go kgabisa dikgolokwe tse pedi tsa ditlhogo tse di mo godimo ga maotwana


text:
le dipitsa le diolola-molora le diroophata le didiri tsotlhe tsa teng. Tsotlhe tseo Hurame-Abi a di direla kgosi Salomo go nna tsa Ntlo ya Morena, e le tsa kgotlho e e gotlhilweng.


text:
Kgosi ya laela Hurame go di bopa kwa lebaleng la Joretane ka dibopelo tsa mmu wa letsopa fa gare ga Sukothe le Sereta.


text:
Salomo a dira didiri tsotlhe tseo, e le tse dintsintsi; gonne bokete jwa kgotlho ya tsona bo ne bo se na selekanyo.


text:
Salomo a dira didiri tsotlhe tsa Ntlo ya Modimo, e bong aletare ya gouta le ditafole tsa dinkgwe tsa tshupo;


text:
le ditlhomo tsa dipone le dipone tsa tsona tsa gouta e e sa pekwang go di tshuba ka fa molaong ka fa ntle ga Felo fa go kwa Tengteng;


text:
le dithipa le dijana tsa go kgatsha le megopo le diolola-molora tsa gouta e e sa pekwang. Fa e le mojako wa Tempele, ditswalo tsa ona tsa ka fa teng tsa Felo-ga-Boitshepo-jwa-Maitshepo le ditswalo tsa Felo-ga-Boitshepo e ne e le tsa gouta.


text:
E rile tiro yotlhe e Salomo o neng a e direla Ntlo ya Morena e se na go wediwa, Salomo a tsenya dineo tse di boitshepo tsa ga Dafita rraagwe; a ba a tsenya selefera le gouta le dilo tsa mefutafuta mo dipolokelong tsa Ntlo ya Modimo.


text:
Sebakeng seo Salomo a phutha bagolo ba Iseraele le dikgosana tsotlhe tsa ditso le ditlhogo tsa dikgoro tsa Baiseraele, ba tla kwa Jerusalema go ya go tsaya Letlole la Kgolagano ya Morena kwa motseng wa ga Dafita o e leng Sione.


text:
ba tlisa Letlole le Tente ya Boipontsho le didiri tsotlhe tse di boitshepo tse di neng di le mo tenteng eo; baperesiti le Balefi ba di tlisa.


text:
Mme ya re kgosi Salomo le phuthego yotlhe ya Iseraele e e neng e phuthegetse kwa go ene, ba ntse ba le fa pele ga Letlole, ba tlisa ditlhabelo tsa difutshane le dikgomo tse di sa ka keng tsa balwa, le fa e le go akanngwa ka ntlha ya bontsi.


text:
Baperesiti ba isa Letlole la Kgolagano ya Morena kwa felong ga lone, kwa Felong fa go kwa Tengteng ga Tempele, kwa Felong-ga-Boitshepo-jwa-Maitshepo fa tlase ga diphuka tsa boKerubime.


text:
Mme boKerubime ba bo ba tsharolotse diphuka godimo ga Letlole, ba sireleditse Letlole le disikari tsa lone, ba le okame.


text:
Mme disikari e ne e le tse ditelele mo dintlha tsa tsona tse di tswang Letloleng di neng di bonala ka fa ntle ga Felo fa go kwa Tengteng, mme di sa bonale ka kwa ntle; le ntse le le teng go fitlha letsatsing la kajeno.


text:
Go ne go se sepe mo Letloleng fa e se matlapa a mabedi a Moše o neng a a tsenya mo teng kwa Horebe, jale fa Morena a dira kgolagano le Baiseraele, fa ba tswa kwa Egepeto.


text:
Jaanong baperesiti ba tswa mo Felong-ga-Boitshepo. Kana baperesiti botlhe ba ba neng ba le teng ba ne ba iitshepisitse go sa tlhokomelwe kamogano ya ditlhopha mo tirong.


text:
Gape baopedi ba Balefi botlhe Asafe le Hemane le Jeduthune le bomorwaa-bone le ba ga bone ba ne ba eme ntlheng ya botlhabatsatsi ya aletare, ba apere masela a masweu, ba na le matlhao-a-mabogo le diharepa le dikwadi, mme baperesiti ba le 120 ba na nabo ba letsa diphala.


text:
Baletsi ba diphala le baopedi ba utlwala jaaka e kete ke lentswe la a le mongwe fela go baka le go leboga Morena; ya re ba tlhatlosa mantswe ka diphala le ka matlhao-a-mabogo le ka diletso tse dingwe le ka pako e e reng: Bakang Morena, gonne o molemo, mme bopelotlhomogi jwa gagwe ke jo bo sa khutleng! Ntlo ya tlala leru la kgalalelo ya Morena.


text:
Mme baperesiti ba palelwa ke go ema le go dira tsa tirelo-Modimo ka ntlha ya leru; gonne kgalalelo ya Morena e ne e tletse mo Ntlong ya Modimo.


text:
Ya ba ya re: “A go tumisiwe Morena, Modimo wa Iseraele, o o dirafaditseng ka diatla tsa ona se o se solofeditseng Dafita rre ka molomo wa ona wa re:


text:
‘E sa le ka letsatsi le ke ntshitseng morafe wa me kwa lefatsheng la Egepeto ka lone, ga ke ise nke ke tlhophe motse ope mo ditsong tsotlhe tsa Iseraele go aga Ntlo teng gore leina la me le nne teng; le gona ke ne ke ise ke tlhaole monna go nna kgosi ya morafe wa me wa Iseraele.


text:
Mme ke tlhophile Jerusalema gore leina la me le nne teng; ka ba ka tlhaola Dafita go nna mookamedi wa morafe wa me wa Iseraele.’


text:
“Jaanong Morena o dirafaditse lefoko la gagwe le o le buileng: Kana ke tsogile mo boemong jwa ga Dafita rre, ka nna mo sedulong sa bogosi sa Iseraele jaaka Morena a buile, ka agela leina la Morena, Modimo wa Iseraele, Ntlo.


text:
Ka ba ka baya Letlole teng, le tshupo ya kgolagano ya Morena e leng mo go lone e o e dirileng le Baiseraele.”


text:
Salomo a ba a ema fa pele ga aletare ya Morena a lebaganye le phuthego yotlhe ya Iseraele, a tsholetsa mabogo.


text:
Kana Salomo o ne a dirile sefata sa kgotlho, a se baya fa gare ga lelapa, boleele jwa sona e le mabogo a le matlhano le bophara jwa sona e le mabogo a le matlhano, bogodimo jwa sona e le mabogo a le mararo. Jaanong a ema mo go sona, a khubama ka mangole fa pele ga phuthego yotlhe ya Iseraele, a tsholeletsa mabogo kwa legodimong


text:
a re: “Morena, Modimo wa Iseraele, kwa legodimong le mono lefatsheng ga go na modimo ope o o tshwanang nao. Wena o bolokela batlhanka ba gago kgolagano le bopelotlhomogi, fa ba sepela fa pele ga gago ka pelo yotlhe.


text:
Wena o diretse motlhanka wa gago Dafita rre tse o di mo solofeditseng. Ruri, o ne o di buile ka molomo wa gago, mme o bile o di dirafaditse ka seatla sa gago jaaka go ntse kajeno.


text:
Jaanong he, Morena, Modimo wa Iseraele, o dirafaletse motlhanka wa gago Dafita rre le tse o di mo solofeditseng wa re: ‘Ga o kitla o tlhoka monna fa pele ga me yo o dutseng mo sedulong sa bogosi sa Iseraele; go ka nna jalo fela fa bana ba gago ba disa tsela ya bone ka go sepela ka fa molaong wa me jaaka wena.’


text:
Jaanong he, Morena Modimo wa Iseraele, a lefoko la gago le o le solofeditseng motlhanka wa gago Dafita le tlhomame.


text:
“Mme a ruri Modimo o ka nna le batho mo lefatsheng? Kana loapi le magodimo otlhe ga di go lekane. Jaanong Ntlo e ke e agileng yona e tlhaela bogolo jang!


text:
Morena, Modimo wa me, ngoka thapelo ya motlhanka wa gago le mokokotlelo wa gagwe gore o utlwe go goelela le go rapela mo motlhanka wa gago a go rapelang fa pele ga gago


text:
le gore matlho a gago e nne a a budulogetseng Ntlo e bosigo le motshegare, e bong felo fa o buileng ka ga gona wa re, o tla baya leina la gago teng; gape le gore o utlwe thapelo e motlhanka wa gago o tla e rapelang a lebile felo fano.


text:
A ko o utlwe mokokotlelo wa motlhanka wa gago le wa morafe wa gago wa Iseraele o ba tla o rapelang ba lebile felo fa; o o utlwe o le kwa felong fa o nnang teng kwa legodimong; mme o re o o utlwa, o ba itshwarele.


text:
foo o utlwe o le kwa legodimong, o itshupe ka tiro, o direle batlhanka ba gago tshiamo ka go betsa moikepi, ka go digela ditiro tsa gagwe mo tlhogong ya gagwe le ka go atlholela mosiami o re, ga a na molato, ka go mo naya ka fa tshiamong ya gagwe.


text:
“E re fa morafe wa gago wa Iseraele o fenngwa ke mmaba, ka ba tla bo ba go leofetse, mme ba sokologela kwa go wena, ba ipolela leina la gago, ba rapela ba go kokotlela mo Ntlong e,


text:
foo o utlwe o le kwa legodimong o itshwarele boleo jwa morafe wa gago wa Iseraele, o ba busetse kwa nageng e o e ba fileng le borraabo.


text:
“E re fa legodimo le tswetswe, go se na pula, ka ba tla bo ba go leofetse, mme ba rapela ba lebile felo fa, ba ipolela leina la gago, ba boa ba tlogela boleo jwa bone, ka o tla bo o ba kokobetsa,


text:
foo o utlwe thapelo nngwe le nngwe. O utlwe selelo sengwe le sengwe, le fa e le sa motho ofe, le fa e le sa morafe otlhe wa gago wa Iseraele, ka ba tla bo ba lemoga mongwe le mongwe petso ya gagwe le botlhoko jwa gagwe, ba tsholeletsa mabogo kwa Ntlong e.


text:
Foo o utlwe o le kwa legodimong kwa bonnong jwa gago, o ba itshwarele, o nee mongwe le mongwe ka fa ditsamaong tsotlhe tsa gagwe. Kana o itse pelo ya gagwe; gonne ke wena o le wesi fela o itseng dipelo tsa bana ba batho


text:
gore ba go boife, ba sepele mo ditseleng tsa gago ka malatsi otlhe a ba phelang ka ona mo lefatsheng le o le neileng borraetsho.


text:
“Le ene moditšhaba yo e seng wa morafe wa gago wa Iseraele, fa a tswa kwa lefatsheng le le kgakala ka ntlha ya leina le legolo la gago le seatla sa gago se se thata le letsogo la gago le le otlologileng; fa a tla a rapela a lebile Ntlo e,


text:
foo o utlwe o le kwa legodimong kwa bonnong jwa gago, o dire fela jaaka moditšhaba a goela kwa go wena gore merafe yotlhe ya lefatshe e itse leina la gago, e go boife jaaka morafe wa gago wa Iseraele; e be e lemoge gore Ntlo e, e ke e agileng, ke e agetse leina la gago.


text:
“E re fa morafe wa gago o bolola go ya go tlhabana le baba ba ona ka taelo ya gago, mme ba go rapela ba lebile kwa motseng o, o ò o tlhophileng le kwa Ntlong e ke e agetseng leina la gago,


text:
“E re fa ba go leofela – kana ga go na motho ope yo o sa leofeng! – mme o ba galefela, o ba neela mo diatleng tsa mmaba, mme bathopi ba bone ba ba isa mo botshwarong kwa lefatsheng le le kgakala gongwe le le gaufi


text:
jaanong fa ba itshôla kwa lefatsheng le ba isitsweng teng mo botshwarong, ba sokologa, ba lelela kwa go wena ba le kwa lefatsheng la botshwaro jwa bone, ba re: ‘Re leofile, ra senya, ra ikepa!’


text:
Fa ba boela jalo kwa go wena ka pelo yotlhe le ka mowa otlhe ba le kwa lefatsheng la botshwaro jwa bone kwa ba isitsweng teng mo botshwarong, mme ba rapela ba lebile kwa lefatsheng la bone le o le neileng borraabo le kwa motseng o ò o tlhophileng le kwa Ntlong e ke e agetseng leina la gago,


text:
foo o utlwe thapelo ya bone le dilelo tsa bone o le kwa legodimong kwa bonnong jwa gago, o ba direle tshiamo, o itshwarele morafe wa gago o o go leofetseng.


text:
“Jaanong he, Modimo wa me, ka thapelo, a matlho a gago a buduloge, a ditsebe tsa gago di sekegelwe thapelo ya felo fa.


text:
Nanoga jaanong, Morena Modimo, o tle felong ga boikhutso jwa gago, wena le Letlole la thata ya gago. A baperesiti ba gago, Morena Modimo, ba apare pholoso; a ba o ba tlhomogetseng pelo ba itumedisiwe ka tse di molemo!


text:
Morena Modimo, se gane go utlwa motlodiwa wa gago; gakologelwa mapelotlhomogi a o a solofeditseng Dafita motlhanka wa gago.”


text:
E rile Salomo a sena go rapela, molelo wa fologa kwa legodimong, wa ja ditlhabelo tsa phiso le ditlhabelo tse di jewang, mme kgalalelo ya Morena ya tlala ka Ntlo ya Modimo


text:
mo baperesiti ba bileng ba palelwa ke go tsena mo Ntlong ya Morena, ka kgalalelo ya Morena e ne e tletse mo Ntlong ya Morena.


text:
Ya re Baiseraele botlhe ba bona molelo o fologa le kgalalelo ya Morena e okame Ntlo ya Modimo, ba khubama, ba inamela fa fatshe ka difatlhego mo bodilong jwa matlapa, ba obamela, ba leboga Morena, ka a le molemo le bopelotlhomogi jwa gagwe e le jo bo sa khutleng.


text:
Kgosi Salomo a tlhaba ditlhabelo tsa dikgomo di le 22 000 le tsa difutshane di le 120 000; kgosi le morafe otlhe ba kgakola Ntlo ya Modimo jalo.


text:
Baperesiti ba bo ba eme mo mannong a bone, Balefi bone ba tshotse diletso tsa Morena tse di neng di dirilwe ke kgosi Dafita go leboga Morena, ka bopelotlhomogi jwa gagwe e le jo bo sa khutleng; e le sefela sa tebogo sa ga Dafita se lediwa ke bone. Mme baperesiti ba letsa diphala ba lebaganye nabo, Baiseraele botlhe ba ntse ba eme ka dinao.


text:
Mme Salomo a itshepisa bogare jwa lelapa le le mo ntlheng ya botlhabatsatsi ya Ntlo ya Morena; gonne teng a tlisa ditlhabelo tsa phiso le mafura a ditlhabelo tsa tebogo, ka aletare ya kgotlho e Salomo o e dirileng e ne e sa lekane ditlhabelo tsa phiso le ditshupelo tsa bupe le mafura.


text:
Le gona ka sebaka seo Salomo a dira Moletlo malatsi a supa a na le Baiseraele botlhe, e le phuthego e kgolo thata e e tswang nageng yotlhe go tloga kwa Hamathe go ya go fitlha kwa molatswaneng wa Egepeto.


text:
A ba a dira kgobokano ya moletlo ka letsatsi la robedi; gonne ba ne ba dirile kgakolo ya aletare malatsi a supa le Moletlo malatsi a supa.


text:
Mme ka letsatsi la 23 la kgwedi ya bosupa a naya batho tsela, ba boela kwa magaeng ba itumetse, ba natefetswe ke tse di molemo tse Morena a di diretseng Dafita le Salomo le morafe wa gagwe wa Iseraele.


text:
Jaanong e rile Salomo a sena go fetsa Ntlo ya Morena le ntlo ya kgosi le go wetsa tsotlhe ka maatlametlo tse a neng a rata go di dira mo Ntlong ya Morena le mo ntlong ya gagwe,


text:
Morena a iponatsa gape mo go Salomo bosigo a mo raya a re: “Ke utlwile thapelo ya gago, ke bile ke itlhaoletse felo fa go nna Ntlo ya tlhabelo.


text:
Fa ke tswala legodimo, mme go se na pula, gongwe fa ke laela tsie go ja lefatshe, gongwe fa ke romela leroborobo mo morafeng wa me,


text:
mme morafe wa me o o bidiwang ka fa leineng la me o ikokobetsa, ba rapela, ba batla sefatlhego sa me, ba boa mo ditseleng tsa bone tse di bosula, foo ke tla utlwa ke le kwa legodimong, ke itshwarela boleo jwa bone, ke alafa lefatshe la bone.


text:
Mme go tloga jaanong ke tlhophile Ntlo e, ka ba ka e itshepisa gore leina le me le nne teng ka bosakhutleng. Mme matlho a me le pelo ya me di tla nna teng ka malatsi otlhe.


text:
Mme wena, fa o ka sepela fa pele ga me jaaka Dafita rraago a sepetse, wa dira fela jaaka ke go laetse, wa tshegetsa melao ya me le ditshiamelo tsa me,


text:
gona ke tla tlhomamisa sedulo sa bogosi jwa gago jaaka ke solofeditse Dafita rraago ka re: ‘Ga o kitla o tlhoka monna yo o busang Baiseraele.’


text:
Mme fa lo ka ikepa, lwa tlogela melao ya me le ditaolo tsa me tse ke di lo neileng, lwa ya lwa direla medimo e sele, lwa e obamela,


text:
foo ke tla lo kumola, ke lo tlosa mo lefatsheng la me le ke le lo neileng. Mme Ntlo e, e ke e itshepiseditseng leina la me, ke tla e latlha, ke e tlosa fa pele ga me, ke e dira seane le tshotlego mo merafeng yotlhe.


text:
“Mme Ntlo e, e e neng e tlotlometse mo go fetisang, mongwe le mongwe yo o fetang fa go yona o tla rerega, a botsa a re: ‘Ke ka ntlha ya eng fa Morena a diretse lefatshe le, le Ntlo e ka mokgwa oo?’


text:
Go tla arabiwa go twe: ‘E re ka ba tlogetse Morena, Modimo wa borraabo, o o ba ntshitseng kwa lefatsheng la Egepeto, ba ineela mo medimong e sele, ba e obamela, ba e direla, ke ka moo o ba dirafaleditseng tatlhego yotlhe e.’ ”


text:
E rile dinyaga di le 20 di sena go feta, tse Salomo o neng a aga Ntlo ya Morena le ntlo ya gagwe ka tsona


text:
A ba a agelela Bethorone-godimo le Bethorone-tlase, ya nna metse e e femetsweng ka dipota le ditswalo le mephakarego


text:
le Baalathe le metse yotlhe ya difala e Salomo o neng a na nayo le metse yotlhe ya dikoloi tsa ntwa le metse ya bapalami; a dira le tsotlhe tse di neng di mo kgatlha tse a ratang go di aga mo Jerusalema le kwa Lebanone le mo lefatsheng lotlhe la puso ya gagwe.


text:
bana ba bone ba ba setseng mo lefatsheng sehularong sa bone ba Baiseraele ba se kang ba ba nyeletsa, bone Salomo a ba dirisa tiro ya mokuio, ga nna jalo go fitlhelela letsatsing leno.


text:
Mme Salomo a se ka a dira makgoba ape mo Baiseraeleng a go dira tiro ya gagwe; gonne bone e ne e le batlhabani le balaodi ba bagale le balaodi ba dikoloi tsa gagwe le ba bapalami ba gagwe.


text:
Salomo a ba a ntsha morwadia Farao mo motseng wa ga Dafita, a mo isa kwa ntlong e o e mo agetseng; gonne o ne a re: “A go se nne mosadi ope wa me mo ntlong ya ga Dafita kgosi ya Iseraele; gonne mafelo ao a boitshepo, ka Letlole la Morena le tsenye mo go ona.”


text:
Metlheng eo Salomo a direla Morena ditlhabelo tsa phiso mo aletareng ya Morena e o e agileng fa pele ga matseno a Tempele;


text:
go ne go dirwa ditlhabelo tsa letsatsi lengwe le lengwe ka fa taelong ya ga Moše ka boSabata le ka dingwedi tse di rogilweng le ka malatsi a meletlo, gararo ka ngwaga, ka Moletlo wa Dinkgwe tse di sa bedisiwang le ka Moletlo wa Dibeke le ka Moletlo wa Metlaagana.


text:
Le gona a tsenya ditlhopha tsa baperesiti mo tirelong ya bone ka fa taelong ya ga Dafita rraagwe le Balefi mo ditirong tsa bone tsa go baka Modimo le go thusa baperesiti gore go dirwe ka fa go batlegang letsatsi lengwe le lengwe ka teng; a ba a baya badisa ba dikgoro kwa kgorong nngwe le nngwe ka fa ditlhopheng tsa bone; gonne taelo ya ga Dafita monna wa Modimo e ne e re jalo.


text:
Mme ba se ka ba fapoga ka gope mo taelong ya kgosi ka ga baperesiti le Balefi le ka ga badisa ba matlwana a dikhumo.


text:
Tiro yotlhe ya ga Salomo ya wediwa go tloga letsatsing le Ntlo ya Morena e theilweng ka lone go fitlhelela e be e fediwe. Ntlo ya Morena ya agega jalo ka botlalo.


text:
Metlheng eo Salomo a ya kwa Esione-Gebere le kwa Elothe fa losing lwa lewatle kwa lefatsheng la Baetomo.


text:
Mme Hurame a mo romela dikepe ka batlhanka ba gagwe le batlhanka ba bangwe ba ba itseng lewatle. Bao ba ya kwa Ofire, ba na le batlhanka ba ga Salomo, ba tsaya teng ditalente di le 450 tsa gouta, ba di tlisetsa kgosi Salomo.


text:
E rile kgosigadi ya Šeba e utlwela tumedi ya ga Salomo, ya tla kwa Jerusalema go leka Salomo ka dipotso tse di thata, e na le lekoko le legolo thata le dikammele tse di belesitseng makga le gouta e ntsi le majwana a a tlhokegang; ya tla kwa go Salomo, ya mmotsa tsotlhe tse di neng di le mo pelong ya yona.


text:
Salomo a e ranolela dipotso tsotlhe tsa yona, go se na sepe se se mo fitlhegetseng se a paletsweng ke go se e tlhalosetsa.


text:
le dijo tsa tafole ya gagwe le manno a batlhanka ba gagwe le tirelo ya badiredi ba gagwe le diaparo tsa bone le bathokedi ba gagwe le diaparo tsa bone le setlhabelo sa phiso sa gagwe se o neng a se dira kwa Ntlong ya Morena ya felelwa ke kakanyo,


text:
Mme ke ne ke sa dumele mafoko a bone ga tsamaya ka tla ka bona ka matlho, ka fitlhela tse ke di boleletsweng di fetwa ke bontlhanngwe jwa botlhale jo bogolo jwa gago. O gaisa tumedi e ke e utlwileng.


text:
Go tlhogonolo batho ba gago, go sego batlhanka ba gago ba, ba ba ntseng ba go direla ka gale, ba utlwa botlhale jwa gago.


text:
A Morena Modimo wa gago o tumisiwe o o kgatlhilweng ke wena, wa go baya mo sedulong sa bogosi sa ona, mme wa nna kgosi ya Morena, Modimo wa gago. E re ka Modimo wa gago o rata Baiseraele go ba tlhomamisa ka bosakhutleng, ke ka moo o go dirileng kgosi ya bone go dira ka tshiamo le tshwanelo.”


text:
Jaanong ya naya kgosi ditalente di le 120 tsa gouta le makga a mantsintsi le majwana a a tlhokegang. Makga a a kana ka ona a kgosigadi ya Šeba e a neileng kgosi Salomo a ne a ise a ke a nne teng.


text:
Le gona batlhanka ba ga Hurame le batlhanka ba ga Salomo ba ba neng ba tlisa gouta ya kwa Ofire ba tlisa dikgong tsa merukuru le majwana a a tlhokegang.


text:
Kgosi ya direla Ntlo ya Morena le ntlo ya kgosi mapalamo le dikwadi le diharepa tsa baopedi ka dikgong tse tsa merukuru; tse di tshwanang le tseo di ne di ise di ke di bonwe mo lefatsheng la Juta pele ga foo.


text:
Kgosi Salomo a naya kgosigadi ya Šeba tsotlhe tse e neng e di eletsa e di kopa, tsa gaisa tse e di tliseditseng kgosi thata. Jaanong ya hulara, ya boela kwa lefatsheng la yona e na le batlhanka ba yona.


text:
Bokete jwa gouta e e neng e tsisediwa Salomo ka ngwaga o le mongwe e ne e le ditalente di le 666 tsa gouta,


text:
go sa balwe tse di tswang go gweba le tse barekisi ba di tlisang; le dikgosi tsotlhe tsa Arabia le balaodi ba lefatshe ba nna ba tlisetsa Salomo gouta le selefera.


text:
Kgosi Salomo a dira dithebe di le 200 tsa gouta e e papetlilweng; thebe e le nngwe ya dirwa ka dišekele di le 600 tsa gouta e e papetlilweng;


text:
le dithejana di le 300 tsa gouta e e papetlilweng; thejana e le nngwe ya dirwa ka dišekele di le 300; kgosi ya di baya kwa Ntlong-ya-Sekgwa-sa-Lebanone.


text:
Sedulo seo sa bogosi se ne se na le mapalamo a le marataro le sebeo sa dinao sa gouta se se tshwaraganyeng le sedulo sa bogosi; manno a sona a ne a na le maikhutso a mabogo; ditau tse pedi tsa bo di eme fa thoko ga maikhutso ao.


text:
Ditau di le 12 tsa bo di eme teng mo mapalamong a marataro mo ditlhakoreng tsoo pedi. Ga go na bogosi bope jo bo kileng jwa direlwa tse di ntseng jalo.


text:
Dinwelo tsotlhe tsa kgosi Salomo e ne e le tsa gouta; dijana tsotlhe tsa Ntlo-ya-Sekgwa-sa-Lebanone e le tsa gouta e e sa pekwang; selefera e ne e sa kaiwe sepe mo malatsing a ga Salomo.


text:
Gonne kgosi e ne e na le dikepe tse di yang kwa Tharesise, di tsamaisiwa ke batlhanka ba ga Hurame. Dikepe tseo tsa Tharesise di ne di goroga mo gae gangwe mo ngwageng tse tharo, di tla di tshotse gouta le selefera le dinaka tsa tlou le dikgabo le diphikoko.


text:
Dikgosi tsotlhe tsa lefatshe di ne di eletsa go bona Salomo gore di reetse botlhale jwa gagwe jo Modimo o neng o bo mo file mo pelong.


text:
Mongwe le mongwe wa tsona o ne a tla ka neo ya gagwe, e ka nna dilo tsa selefera gongwe tsa gouta gongwe dikobo gongwe dibolai gongwe makga gongwe dipitse gongwe meboulwe; go le jalo ka ngwaga le ngwaga.


text:
Salomo o ne a na le dipitse di le 4 000 le dikoloi le bapalami ba le 12 000. A di baya mo metseng ya dikoloi le mo Jerusalema fa kgosing.


text:
A busa dikgosi tsotlhe go tloga kwa nokeng ya Ferathe go ya kwa lefatsheng la Bafelesita le go fitlha molelwaneng wa Egepeto.


text:
Ditirafalo tse dingwe tsa ga Salomo tsa pele le tsa morago kana di kwadilwe mo ditirafalong tsa moporofeti Nathane le mo mafokong a boporofeti a ga Ahia wa kwa Silo le mo diponeng tsa ga Ito yo o neng a bolelela pele ka ga Jerobeame morwa Nebate.


text:
Salomo a robala le borraagwe, mme ba mo fitlha mo motseng wa ga Dafita rraagwe, mme Rehabeame morwawe a nna kgosi mo boemong jwa gagwe.


text:
E rile Jerobeame morwa Nebate a utlwa jalo a le kwa Egepeto kwa a neng a tshabetse teng, fa a tshaba kgosi Salomo, a boa kwa Egepeto.


text:
Mme Baiseraele ba roma go ya go mmitsa. Jerobeame a tla jalo a na le Baiseraele botlhe, mme ba bua le Rehabeame ba re:


text:
“Rraago o no a imafatsa joko ya rona. Jaanong he, wena o re imolole mo tirong e e thata ya ga rraago le mo jokong e e makete ya gagwe e a e re rwesitseng, foo re tla go direla.”


text:
Mme ene a ba raya a re: “Tsamayang mme lo boele go nna morago ga malatsi a le mararo.” Batho ba tsamaya.


text:
Ke fa kgosi Rehabeame a gakololana le banna bagolo ba ba neng ba direla Salomo rraagwe a sa ntse a phela a re: “Nkgakololang ka fa nka arabang morafe o ka teng.”


text:
Ba mo raya ba re: “Fa o ka dumalelana le batho ba, wa ba kgatlha, wa bua mafoko a bopelonomi nabo, ba tla nna batlhanka ba gago ka malatsi otlhe.”


text:
Mme a tlhokomologa kgakololo ya banna bagolo e ba e mo neileng, a ya go gakololana le ba bašwa ba ba godileng nae, ba ba mo direlang.


text:
A botsa a re: “Lona lo gakolola jang, ka fa re ka arabang batho ka teng ba ba ntheileng ba re: ‘Tlhofofatsa joko e rraago o e re rwesitseng’?”


text:
Ba bašwa bao ba ba godileng nae ba mo araba ba re: “O ree morafe o o buileng nao wa re: ‘Rraago o ne a imafatsa joko ya rona, mme wena o e re tlhofofaletse!’ – o ba arabe jaana o re: ‘Monwana o monnye wa me o feta letheka la ga rre ka bokima.


text:
Jaanong he, rre o ne a lo rwesa joko e e makete, mme nna ke tla oketsa joko ya lona bokete; rre o ne a lo otla ka dime, mme nna ke tla lo betsa ka diphepheng.’ ”


text:
Ka letsatsi la boraro ga tla Jerobeame le morafe otlhe kwa go Rehabeame jaaka kgosi e laetse ya re: “Boelang kwano go nna ka letsatsi la boraro.”


text:
a bua nabo ka fa kgakololong ya ba bašwa a re: “Rre o imafaditse joko ya lona, mme nna ke tla e oketsa bokete. Rre o ne a lo betsa ka dime, mme nna ke tla lo betsa ka diphepheng.”


text:
Kgosi ya se ka ya utlwana le morafe. Mme e ne e le se se tswang kwa Modimong gore Morena a dirafatse lefoko la gagwe le o le buileng le Jerobeame morwa Nebate ka Ahia wa kwa Silo.


text:
Ya re Baiseraele botlhe ba bona kgosi e sa utlwane nabo, batho ba fetola kgosi ba re: “Ga re na kabelo mo go Dafita. Le gona ga re na boswa mo go morwa Isai. A mongwe le mongwe a boela kwa ditenteng tsa gagwe, Iseraele! Sala jalo le lelapa la gago Dafita.” Jaanong Baiseraele botlhe ba phatlalala, ba ya kwa ditenteng tsa bone.


text:
Mme ya re kgosi Rehabeame a romile Hatorame yo o neng a okametse badiri ba mekuio, Baiseraele ba mo kgobotletsa ka majwe, a ba a swa. Ke fa kgosi Rehabeame a itlhaganela, a palama koloi, a tshabela kwa Jerusalema.


text:
E rile Rehabeame a fitlha kwa Jerusalema a feta a kgobokanya lotso lwa Juta le lwa Benyamene, e le banna ba ba tlhaotsweng ba batlhabani ba le 180 000, go ya go tlhabana le Baiseraele go busetsa bogosi go ene.


text:
‘Morena o bua jaana a re: Lo se ka lwa bolola go ya go tlhabana le ba ga lona. A mongwe le mongwe a boele kwa lapeng la gagwe. Gonne selo se, se dirilwe ke nna.’ ” Ba utlwa mafoko a Morena, ba boa, ba se ka ba bololela Jerobeame.


text:
A ba a tiisa metse e e femetsweng eo, a baya balaodi mo go yona le ditlamelo tsa dijo le lookwane le weine


text:
le dithebe le marumo mo motseng mongwe le mongwe, a e thatafatsa gagolo thata. Bajuta le Babenyamene e ne e le ba gagwe.


text:
Le baperesiti le Balefi ba ba neng ba le mo gare ga Baiseraele botlhe ba ineela mo go ene, ba huduga mo dinageng tsotlhe tsa bone.


text:
Gonne Balefi ba ne ba tlogela mafulo a bone le di-tsa-bone, ba ya kwa Juta le Jerusalema. Gonne Jerobeame le bomorwawe ba ne ba ba amogile boperesiti jwa Morena.


text:
Mme o ne a itlhometse baperesiti ba dithota tsa tlhabelo le ba didimo tsa sekaka le ba dinamane tse o di dirileng.


text:
Balefi ba latelwa ke ba ba ineetseng ka dipelo go batla Morena, Modimo wa Iseraele, ba tswa mo ditsong tsotlhe tsa Iseraele, ba ya kwa Jerusalema go direla Morena, Modimo wa borraabo, ditlhabelo.


text:
Ba tiisa bogosi jwa Juta, ba nonotsha Rehabeame morwa Salomo dinyaga di le tharo; gonne ba ne ba sepela mo tseleng ya ga Dafita le Salomo dinyaga di le tharo fela.


text:
Mme Rehabeame a tsaya Mahalathe go nna mosadi wa gagwe. Bagolo ba mosadi e ne e le Jerimothe morwa Dafita le Abihaile morwadia Eliabe morwa Isai.


text:
Morago ga Mahalathe a nyala Maaga morwadia Abesalomo; a tshola nae Abia le Athai le Sisa le Selomithe.


text:
Mme Rehabeame a rata Maaga morwadia Abesalomo bogolo go basadi le bagadingwana botlhe ba gagwe; gonne o ne a tsere basadi ba le 18 le bagadingwana ba le 60: a tsala bomorwa ba le 28 le bomorwadi ba le 60.


text:
Rehabeame a ba a tlhoma Abia morwa Maaga go nna tlhogo le moetapele wa bomorwa-rraagwe. Gonne o ne a ikaeletse go mo dira kgosi.


text:
Mme a dira ka botlhale, a kgaoganya bomorwawe botlhe, a ba baya kwa dinageng tsotlhe tsa Juta le Benyamene le kwa metseng yotlhe e e femetsweng, bangwe kwa, ba bangwe kwa gongwe, a ba naya bontsi jwa dijo, a ba batlela basadi ba bantsi.


text:
E rile Rehabeame a se na go tlhomamisa bogosi le go nna thata a tlogela molao wa Morena le Baiseraele botlhe nae.


text:
Mme ya re ka ngwaga wa botlhano wa puso ya gagwe Sisake kgosi ya Egepeto a bololela Jerusalema, ka ba ne ba diretse Morena ka boikanyologo.


text:
A tla a na le dikoloi tsa ntwa di le 1 200 le bapalami ba dipitse ba le 60 000; mme batlhabani ba ba duleng nae kwa Egepeto ba ne ba se na palo, e le ba Balebia le Basugi le Baethiopia.


text:
Ke fa moporofeti Semaya a tla kwa go Rehabeame le kwa dikgosaneng tsa Juta tse di neng di phuthegetse kwa Jerusalema di tshabile Sisake, a ba raya a re: “Morena o bua jaana a re: ‘Lona lo ntlogetse. Ke ka moo le nna ke lo tlogetseng lo le mo diatleng tsa ga Sisake.’ ”


text:
E rile Morena a ba bona ba ikokobeditse, lefoko la Morena la tla kwa go Semaya la re: “E re ka ba ikokobeditse, ga ke ne ke ba senya, mme ke tla ba naya bobotlana jwa pholoso gore bogale jwa me bo se tshologele Jerusalema ka Sisake.


text:
Fela ba tla nna batlhanka ba gagwe gore ba lemoge pharologanyo ya go ntirela le go direla dikgosi tsa mafatshe.”


text:
Sisake kgosi ya Egepeto a bololela Jerusalema jalo, a amoga dikhumo tsa Ntlo ya Morena le dikhumo tsa ntlo ya kgosi, a tsaya dilo tsotlhe, a ba a tsaya le dithebe tsa gouta tse Salomo o di dirileng.


text:
Mo boemong jwa dithebe tseo kgosi Rehabeame a dira tsa kgotlho, a di neela mo diatleng tsa balaodi ba batabogi ba ba disang mojako wa ntlo ya kgosi gore ba di tlhokomele.


text:
Mme e ne ya re fa kgosi e tsena mo Ntlong ya Morena, batabogi ba tle, ba di tsholetse; morago ba di busetse ntlwaneng ya batabogi.


text:
Ya re ka Rehabeame a ikokobetsa, bogale jwa Morena jwa boa mo go ene, jwa se ka jwa mo nyeletsa gotlhe. Le gona dilo tse di siameng di ne di sa ntse di le teng mo Juta.


text:
Kgosi Rehabeame a itiisa jalo gape mo Jerusalema, a tswelela pele go busa. Rehabeame o ne a le dinyaga di le 41, fa a simolola go busa, a busa dinyaga di le 17 mo Jerusalema, ona motse o Morena o o tlhophileng mo ditsong tsotlhe tsa Iseraele go baya leina la gagwe teng. Leina la ga mmaagwe e ne e le Naama wa Moamone.


text:
Mme ditirafalo tsa ga Rehabeame tsa pele le tsa morago kana di kwadilwe mo ditirafalong tsa moporofeti Semaya le tsa ga Ito mmoni ka fa lokwalong lwa ditshika. Mme go ne go ntse go le dintwa fa gare ga Rehabeame le Jerobeame ka metlha yotlhe.


text:
Mme Rehabeame a robala le borraagwe, a fitlhwa mo motseng wa ga Dafita, mme Abia morwawe a nna kgosi mo boemong jwa gagwe.


text:
A busa dinyaga di le tharo mo Jerusalema. Leina la ga mmaagwe e ne e le Migaya morwadia Uriele wa kwa Gibea. Mme go ne go le ntwa fa gare ga Abia le Jerobeame.


text:
Abia a simolola ntwa ka mephato ya batlhabani ba ba pelokgale ya banna ba ba tlhaotsweng ba le 400 000, mme Jerobeame a ipaakanyetsa go tlhabana nae ka banna ba ba tlhaotsweng ba bagale ba ba tiileng ba le 800 000.


text:
Mme Abia a ya a ema kwa godimo ga thaba ya Semaraime e e kwa dithabeng tsa Eferaime, a kua a re: “Wena Jerobeame le lona Baiseraele lotlhe, ntheetsang!


text:
A tota ga lo itse gore Morena, Modimo wa Iseraele, o neetse Dafita bogosi jwa Iseraele ka bosakhutleng, e bong ene le bomorwawe, e le kgolagano ya letswai?


text:
Mme Jerobeame morwa Nebate, motlhanka wa ga Salomo morwa Dafita, a nanoga, a tsogela morena wa gagwe.


text:
Mme banna ba ba botlhofo ba disenyi ba phuthegela kwa go ene, ba ikgantsha, ba kgona Rehabeame morwa Salomo. Kana Rehabeame o ne a le mošwa, a le pelo e boi, a tlhoka thata fa pele ga bone.


text:
Jaanong lona lo ithaya lo re, lo ka emelana le bogosi jwa Morena jo bo mo diatleng tsa bomorwa Dafita, ka lo le bontsi jo bogolo, lo na le dinamane tsa gouta tse Jerobeame o di dirileng go nna medimo ya lona.


text:
Kana lo lelekile baperesiti ba Morena, bomorwa Arone le Balefi, lwa itlhomela baperesiti jaaka merafe ya mafatshe a baheitane. Mongwe le mongwe yo o tlang ka poana le diphelehu di supa go tsenngwa mo tirong ya boperesiti ene a nne moperesiti wa dilo tse e seng medimo.


text:
“Mme rona – Modimo wa rona ke Morena – ga re a ka ra mo tlogela, mme bomorwa Arone ba direla Morena e le baperesiti le Balefi ba mo tirong ya bone.


text:
Ba tshubela Morena ditlhabelo tsa phiso ka gale mo mosong le maitsiboa le maswalo a a nkgang monate, ba bee dinkgwe tsa tshupo mo tafoleng e e phepa, ba tshube setlhomo, e bong dipone tsa sona ka gale maitsiboa. Gonne rona re tshegetsa thulaganyo ya tirelo ya Morena, Modimo wa rona, mme lona lo mo tlogetse.


text:
Bonang, Modimo o na le rona e le moeteledipele, le baperesiti ba na le dinaka tsa mokgosi wa ntwa tsa go lo tsosetsa tlhabano. Lona Baiseraele, se tlhabaneng le Morena, Modimo wa borraeno. Gonne ga lo ka ke lwa kgona sepe.”


text:
Mme Jerobeame a potolosa balaledi gore ba ba pote ka kwa morago. Ba bo ba lebaganye le Bajuta jalo, mme balaledi ba le kwa morago ga bona.


text:
Jaanong ya re Bajuta ba gadima, ba fitlhela tlhabano e ba lebile kwa pele le kwa morago. Ke fa ba goela Moreneng, mme baperesiti ba letsa dinaka,


text:
mme banna ba Juta ba thela lošalaba. Mme ya re banna ba Juta ba thela lošaba, Modimo wa itaya Jerobeame le Baiseraele botlhe fa pele ga Abia le Bajuta.


text:
mme Abia le batlhabani ba gagwe ba ba bolaya ka polao e kgolo, ga bolawa Baiseraele ba le 500 000, e le banna ba ba tlhaotsweng.


text:
Baiseraele ba ne ba kokobediwa jalo ka sebaka seo, mme Bajuta ba tia, ka ba ne ba ikaegile ka Morena, Modimo wa borraabo.


text:
Mme Abia a khutšhela Jerobeame, a mo amoga metse, e bong Bethele le metsana ya teng le Jesana le metsana ya teng le Eferone le metsana ya teng.


text:
Abia ene a itshupa a le thata, a nyala basadi ba le 14, a tsala bomorwa ba le 22 le bomorwadi ba le 16.


text:
Ditirafalo tse dingwe tsa ga Abia le mesepele ya gagwe le mafoko a gagwe di kwadilwe mo tlhalosong ya ga Ito moporofeti.


text:
Mme Abia a robala le borraagwe a fitlhwa mo motseng wa ga Dafita, mme Asa morwawe a nna kgosi mo boemong jwa gagwe. Mo metlheng ya gagwe lefatshe la nna mo kagisong dinyaga di le some.


text:
A tlosa dialetare tsa medimo e sele le dithota tsa tlhabelo, a thubaganya majwe a a motloutlo, a rema medimako ya Ašera,


text:
A ba a tlosa dithota tsa tlhabelo le majwe a a motloutlo a letsatsi mo metseng yotlhe ya Juta, mme bogosi jwa nna mo kagisong ka puso ya gagwe.


text:
A ba a aga metse e e femetsweng mo Juta; gonne lefatshe le ne le iketlile, go se na ope yo o lwang nae ka dinyaga tseo, ka Morena a mo file boikhutso.


text:
Ke ka moo a reileng Bajuta a re: “A re ageng metse eo, re e agelele ka lobota le dinaka tsa phemelo le dikgoro le mephakarego, re sa ntse re le barena ba lefatshe. E re ka re tlhokometse Morena, Modimo wa rona, le ona o re tlhokometse, wa re naya boikhutso tikologong, wa re tsweletsa pele.”


text:
Asa o ne a na le mephato ya batlhabani ba Juta ba ba tshotseng dithebe le marumo ba le 300 000, le ba Benyamene ba ba tshotseng dithebe ba itse go hula ka mara, ba le 280 000; botlhe bao e ne e le batlhabani ba ba pelokgale.


text:
Ba kile ba bololelwa ke Sera wa Moethiopia, a tla a na le batlhabani ba le sedikadike le dikoloi tsa ntwa di le 300, a fitlha kwa Mareša.


text:
Ke fa Asa a bolola go mo kgatlhantsha, mme ba ikemisa ka thulaganyo ya tlhabano kwa mogorogorong wa Sefatha ntlheng ya Mareša.


text:
Mme Asa a rapela Morena Modimo wa gagwe a re: “Morena, ga go na ope kwa ntle ga gago yo o ka thusang, fa go tlhabana yo o thata le yo o bokoa. Re thuse, Morena Modimo wa rona, gonne re ikaega ka wena, mme re tsile go tlhabana le bontsi jo ka leina la gago. Morena, o Modimo wa rona. A motho a se ka a kgona sepe fa pele ga gago!”


text:
Asa le batlhabani ba ba nang nae ba ba khutšhela go ya go fitlha kwa Gerara, mme ga bolawa ba bantsi ba Baethiopia, mo ba paletsweng ke go tia gape; gonne ba ne ba remagantswe ke Morena le mephato ya gagwe, mme Bajuta ba bona thopo e kgolo thata,


text:
ba fenya metse yotlhe e e mo tikologong ya Gerara; gonne letshogo la Morena le ne le wetse mo go yona. Ba thukhutha metse yotlhe eo, ga nna thopo e kgolo mo go yona.


text:
Le gona ba thopa ditente tsa badisa ba diruiwa, ba gapa dinku tse dintsi le dikammele, ba be ba boela kwa Jerusalema.


text:
a tswa go kgatlhantsha Asa, a mo raya a re: “Ntheetsang, wena Asa le lona Bajuta le Babenyamene lotlhe: Morena o na le lona, fa lona lo na nae. Fa lo mmatla, lo tla mmona. Mme fa lo mo tlogela, o tla lo tlogela.


text:
Ke malatsi a mantsi Baiseraele ba ntse ba se na Modimo wa nnete, le e seng moperesiti yo o ba rutang le e seng molao.


text:
Metlheng eo ba ba bololang le ba ba gorogang ba tlhoke kagiso; gonne ditherego tse dikgolo di ne di imela baagi botlhe ba mafatshe.


text:
Setšhaba se bolawe ke setšhaba se sengwe le motse ke motse o mongwe, ka Modimo o ne o ba reregisa ka tlalelo ya mefutafuta.


text:
E rile Asa a utlwa mafoko ao le thero ya ga Asaria morwa Otete moporofeti, a itshupa a tiile, a tlosa medimo e e maila mo lefatsheng lotlhe la Juta le la Benyamene le mo metseng e o neng a e thopile kwa dithabeng tsa Eferaime; a ba a ntšhwafatsa aletare ya Morena e e neng e le fa pele ga matseno a Tempele ya Morena.


text:
A ba a phutha Bajuta botlhe le Babenyamene le baeng ba ba nang nabo, ba tswa kwa go Eferaime le Manase le Simeone; gonne bontsi jwa Baiseraele bo ne bo ngwegetse kwa go ene, ka ba bona Morena, Modimo wa gagwe, o na nae.


text:
ba direla Morena ditlhabelo ka letsatsi leo tsa thopo e ba boileng nayo, e bong dikgomo di le 700 le difutshane di le 7 000.


text:
Ba ipofa ka maikano a gore, ba tla batla Morena, Modimo wa borraabo, ka pelo yotlhe le ka mowa otlhe


text:
le a gore, mongwe le mongwe yo o sa batleng Morena, Modimo wa Iseraele, a bolawe, yo mmotlana gongwe yo mogolo, monna gongwe mosadi.


text:
Bajuta botlhe ba itumelela maikano ao; gonne ba ne ba ikanne ka pelo yotlhe, ba mmatlile ka thato yotlhe, mme ba mmona; Morena a ba naya boikhutso tikologong.


text:
Asa a koba Maaga mmaagwe, a mo ntsha mo bohumagading, ka a diretse Ašera setshwantsho se se maswe; Asa a se pšhwetlakanya, a se fisa nokaneng ya Kiterone.


text:
Le gale dithota tsa tlhabelo tsa se ka tsa tlosiwa mo Iseraeleng; fela pelo ya ga Asa e ne e se na molato ka malatsi otlhe a gagwe.


text:
Le gona a tsenya dineo tse di boitshepo tsa ga rraagwe le dineo tse di boitshepo tsa gagwe mo Ntlong ya Modimo, e bong selefera le gouta le dilwana.


text:
Ka ngwaga wa 36 wa puso ya ga Asa, Baesa kgosi ya Iseraele a bololela Juta, a agelela Rama gore a thibele batho go ka tsena gongwe go tswa kwa go Asa kgosi ya Juta.


text:
Ke fa Asa a ntsha selefera le gouta mo dikhumong tsa Ntlo ya Morena le tsa ntlo ya kgosi, a di romela kwa go Benehatate kgosi ya Siria e e neng e agile kwa Damaseko a re:


text:
“Go na le kgolagano fa gare ga me le wena le fa gare ga rre le rraago. Bona, ke go rometse selefera le gouta! Yaya o senye kgolagano ya gago le Baesa kgosi ya Iseraele gore a ntlogele.”


text:
Benehatate a utlwana le kgosi Asa, a roma balaodi ba mephato ya gagwe, ba bololela metse ya Iseraele, ba senya Iyone le Dane le Abele-Maime le metse yotlhe ya difala ya Nafetale.


text:
Ke fa kgosi Asa a tsaya Bajuta botlhe, mme ba tlosa majwe a Rama le dikgong tsa teng tse Baesa o neng a agelela ka tsona, a agelela Geba le Mitsepha ka tsona.


text:
Ka sebaka seo ga tla mmoni Hanani kwa go Asa kgosi ya Juta, a mo raya a re: “E re ka o ikaegile ka kgosi ya Siria, mme o se ka wa ikaega ka Morena, Modimo wa gago, ke ka moo mephato ya kgosi ya Siria e falotseng mo diatleng tsa gago.


text:
A ga ke re, Baethiopia bale le Balebia bale e ne e le mephato e megolo, ba na le dikoloi tsa ntwa le bapalami ba dipitse ba bantsi thata. Mme e re ka o ne wa ikanya Morena, a ba neela mo diatleng tsa gago.


text:
Gonne matlho a Morena a ntse a sekaseka lefatshe lotlhe gore a itshupe a le thata go busa ba ba mo ineetseng ka pelo yotlhe. Golo fa o dirile ka bosilo. Gonne go tloga jaanong o tla tsogelwa ke dintwa.”


text:
Mme Asa a galefela mmoni, a mo tsenya mo ntlong ya kgolegelo; gonne o ne a mo tukela bogale ka ntlha ya moo, a ba a gatelela bangwe ba morafe ke sebaka seo.


text:
Mme ditirafalo tsa ga Asa tsa pele le tsa morago kana di kwadilwe mo dikwalong tsa dikgosi tsa Juta le Iseraele.


text:
E rile ka ngwaga wa 39 wa puso ya gagwe Asa a simolola go bolawa ke maoto, bolwetse jwa gagwe jwa nna jwa golela pele. Mme le mo bolwetseng jwa gagwe a se ka a batla thuso ya Morena, fa e se ya dingaka fela.


text:
Ba mo fitlha mo lebitleng la gagwe le o neng a le ikgabetse mo motseng wa ga Dafita; teng ba mo robatsa mo bolaong jo bo neng bo tletse makga le ditlhare tse di tlhakantsweng ka botswerere go dira ditlolo; ba mo tshubela maswalo a mantsi thata.


text:
A baya mephato ya batlhabani mo metseng yotlhe ya Juta e e femetsweng; a baya balebedi ba puso mo nageng ya Juta le mo metseng ya Eferaime e Asa rraagwe o neng a e thopile.


text:
Morena o ne a na le Josafate; gonne o ne a sepela mo ditseleng tsa pele tsa ga Dafita rraagwe, a se ka a batla boBaale,


text:
mme a batla Modimo wa ga rraagwe, a sepela ka fa ditaelong tsa ona, e seng ka fa tirong ya Baiseraele.


text:
Ke ka moo Morena a tlhomamisitseng bogosi mo seatleng sa gagwe, mme Bajuta botlhe ba ntshetsa Josafate dineo, a bona khumo e ntsi le tlotlo e kgolo.


text:
Ya re ka a le mo ditseleng tsa Morena, a nna pelokgale, mo a bileng a tlosa dithota tsa tlhabelo le medimako ya Ašera mo Juta.


text:
Mme ka ngwaga wa boraro wa puso ya gagwe a roma dintona tsa gagwe, e bong Benehaile le Obatya le Sagaria le Nethanele le Migaya gore ba rute batho mo metseng ya Juta.


text:
Ba ne ba na le Balefi Semaya le Nethanya le Sebatya le Asahele le Semiramothe le Jonathane le Atonia le Tobia le Tobatonia – ke bone Balefi; ba bile ba na le baperesiti Elisama le Jorame.


text:
Ba ruta batho mo Juta, ba tshotse lokwalo lwa molao wa Morena, ba etela metse yotlhe ya Juta ka go e tlhomaganya, ba ruta morafe.


text:
Mme magosi otlhe a mafatshe a a mo tikologong ya Juta a ne a wetswe ke letshogo la Morena, mo a bileng a se ka a lwa le Josafate.


text:
Mme bangwe ba Bafelesita ba tsisetsa Josafate dineo le morwalo wa selefera. Baarabia le bone ba mo tsisetsa difutshane, e bong diphelehu di le 7 700 le diphoko di le 7 700.


text:
Josafate a nna a golela pele mo go fetisang, a aga matshabelo a a femetsweng le metse ya difala mo Juta.


text:
Thulaganyo ya bone ka fa dikgorong tsa bone ke e: Balaodi ba dikete mo Juta ke ba: Ke molaodi Atena yo o neng a na le batlhabani ba ba pelokgale ba le 300 000.


text:
A tlhomagannwa ke Amasia morwa Sigeri yo o neng a ineetse Morena ka bopelotshweu, a na le batlhabani ba ba pelokgale ba le 200 000.


text:
Yo e leng wa Babenyamene e ne e le Eliata mogale tota yo o neng a na le banna ba le 200 000 ba ba tshotseng mara le dithebe.


text:
Ke bao ba neng ba direla kgosi, go sa balwe ba kgosi e neng e ba beile mo metseng e e femetsweng mo Juta yotlhe.


text:
E rile dinyaga di sena go feta, a etela Ahabe kwa Samaria, mme Ahabe a mo tlhabela le batho ba ba nang nae bontsi jwa dinku le dikgomo, a ba a mo oka gore a bololele Ramothe wa Gileate nae.


text:
Ahabe kgosi ya Iseraele a botsa Josafate kgosi ya Juta a re: “A o tla ya le nna kwa Ramothe wa Gileate?” A mo araba a re: “Re tla ya mmogo kwa tlhabanong, nna le wena, morafe wa me le wa gago.”


text:
Ke fa kgosi ya Iseraele e kgobokanya baporofeti, banna ba le 400, e ba botsa e re: “A ke ye go lwela Ramothe wa Gileate kampo ke lese?” Ba araba ba re: “Bolola, Modimo o tla mo neela mo seatleng sa kgosi.”


text:
Kgosi ya Iseraele ya araba Josafate ya re: “Go sa ntse go le monna a le mongwe yo re ka botsang Morena ka ene, mme ke mo tlhoile; gonne ga a bolelele pele tse di molemo ka ga me, fa e se tse di bosula fela ka gale. Ke Miga morwa Imela.” Mme Josafate a re: “A kgosi e se re jalo!”


text:
Mme kgosi ya Iseraele le Josafate kgosi ya Juta tsa bo di dutse nngwe le nngwe mo sedulong sa yona sa bogosi, di apere diaparo tsa bogosi, di dutse mo seboaneng fa mojakong wa kgoro ya Samaria, mme baporofeti botlhe ba ntse ba bolelela pele fa pele ga tsona.


text:
E bile Setekia morwa Kenana o ne a itiretse dinaka tsa tshipi, a tla natso a re: “Morena o bua jaana a re: ‘O tla tlhaba Basiria ka dinaka tse go fitlhelela ba felelele.’ ”


text:
Le baporofeti botlhe ba bolelela pele jalo ba re: “Bololela motse wa Ramothe kwa Gileate. O tla nna tlhogonolo, mme Morena o tla o neela mo seatleng sa kgosi.”


text:
Mme morongwi yo o neng a ile go bitsa Miga a mo raya a re: “Bona, mafoko a baporofeti a a utlwana, a molemo mo kgosing. Ka thapelo, a lefoko la gago le tshwane le la bone, o bue tse di molemo.”


text:
Ya re a fitlha kwa kgosing, kgosi ya mmotsa ya re: “Miga, a ke ye kwa Ramothe kwa Gileate go tlhabana kampo ke lese?” A e araba a re: “Bololang, lo tla nna tlhogonolo, mme ba tla neelwa mo diatleng tsa lona.”


text:
Mme kgosi ya mo raya ya re: “Ke go ikanise ga kae gore o se ka wa mpolelela sepe fa e se boammaaruri fela ka leina la Morena?”


text:
Ke fa kgosi ya Iseraele e raya Josafate e re: “A ga ke a go bolelela gore Miga ga a bolelele pele tse di molemo ka ga me fa e se tse di bosula fela.”


text:
Miga a ba a re: “Ka moo utlwang lefoko la Morena. Ke bonye Morena a dutse mo sedulong sa gagwe sa bogosi le mephato yotlhe ya legodimo e eme mo ntlheng ya le le jang la gagwe le mo ntlheng ya la molema.


text:
Morena a re: ‘Ke mang yo o tla tsietsang Ahabe kgosi ya Iseraele gore a bolole, a tle a swele kwa Ramothe kwa Gileate?’ Mongwe a bua jaana, yo mongwe a bua ka go sele.


text:
Ga tlhagelela mowa wa ema fa pele ga Morena wa re: ‘Ke nna ke tla mo tsietsang.’ Mme Morena a o botsa a re: ‘Ka eng?’


text:
Wa re: ‘Ke tla bolola go ya go nna mowa wa maaka mo melomong ya baporofeti botlhe ba gagwe.’ Morena a re: ‘O tla mo tsietsa, le gona o tla mo kgona. Tsamaya o dire jalo.’


text:
“Jaanong he, bona, Morena o tsentse mowa wa maaka mo melomong ya baporofeti botlhe bao ba gago, mme tota Morena o buile tsa tatlhego ka ga gago.”


text:
Miga a araba a re: “O tla bona ka letsatsi leo o tla tsenang ntlo le ntlwana ka lone go batla maiphitlho.”


text:
Mme kgosi ya Iseraele ya re: “Tshwarang Miga, lo mmusetse kwa go Amone molaodi wa motse le kwa go Joase morwa kgosi,


text:
lo re: ‘Kgosi e buile jaana ya re: Tsenyang yo mo ntlong ya kgolegelo, a jele bogobe tlase le metsi a se ka a mo lekana go fitlhelela ke boe ka kagiso.’ ”


text:
Mme Miga a re: “Fa o ka boa tota ka kagiso, Morena o tla bo a sa bua ka nna.” A ba a re: “Utlwang, lona merafe yotlhe!”


text:
Mme kgosi ya Iseraele ya raya Josafate ya re: “Ke tla ba itimetsa, ke tsena jalo mo tlhabanong, wena o nne o ntse o apere diaparo tsa gago tsa bogosi.” Kgosi ya Iseraele ya apara diaparo di sele. Ba tsena jalo mo tlhabanong.


text:
Mme kgosi ya Siria e ne e laetse balaodi ba dikoloi tsa ntwa tsa yona ya re: “Lo se ka lwa tlhabana le ope yo monnye gongwe yo mogolo, fa e se le kgosi ya Iseraele e le yosi fela.”


text:
Jaanong e rile balaodi ba dikoloi ba bona Josafate, ba re: “Ahee, ke ene kgosi ya Iseraele!” Mme ba mo dikanyetsa go tlhabana nae. Ke fa Josafate a goa, mme Morena a mo thusa, Modimo wa ba tlakisa go mo tlogela.


text:
Mme monna mongwe a gagamatsa bora, a hula fela ka phopholetso, a tlhaba kgosi ya Iseraele fa makopanong a diaparo tsa tshipi. Ke fa kgosi e raya mokgweeletsi wa yona e re: “Sokolola koloi, o nntshe mo tlhabanong, gonne ke khutlegile.”


text:
Jaanong ya re tlhabano e gakala ka letsatsi leo, kgosi ya Iseraele ya bo e eme ka go itshoka mo koloing e lebaganye le Basiria go ya maitsiboeng, mme ya swa, fa letsatsi le phirima.


text:
Ke fa mmoni Jehu morwa Hanani a mo kgatlhantsha, a raya kgosi Josafate a re: “A ke tshwanelo go thusa moikepi? A o rata ba ba tlhoileng Morena? Ke ka moo bogale jwa Morena bo go tukelang.


text:
Le gale tse di siameng di fitlhetswe mo go wena, ka o nyeleditse medimako ya Ašera mo lefatsheng, wa ela tlhoko go batla Modimo.”


text:
Mme Josafate a nna kwa Jerusalema. A boela a tswela kwa bathong, a simolola kwa Bereseba go ya go fitlha kwa dithabeng tsa Eferaime, a ba busetsa kwa Moreneng, Modimo wa borraabo.


text:
A ba a laela baatlhodi a re: “Elang tlhoko se lo se dirang. Gonne ga lo baatlhodi go direla batho, mme e le go direla Morena; e bile o na le lona mo ditshekong.


text:
Jaanong he, lo nne ba ba boifang Morena, lo dire ka tlhokomelo; gonne mo Moreneng, Modimo wa rona, ga go na tshiamololo le e seng go gobelelela motho le e seng go tshola thelesetso.”


text:
Le mo Jerusalema Josafate a tlhoma bangwe ba Balefi le ba baperesiti le ba ditlhogo tsa dikgoro tsa Baiseraele go emela tshiamo ya Morena le go seka dikgang tsa baagi ba Jerusalema.


text:
Tshekong nngwe le nngwe e e tlisiwang kwa go lona e tswa kwa go ba ga lona ba ba agileng kwa metseng ya bone, le fa e le ya polao gongwe ya molao le taolo gongwe ya ditshwanelo le ditshiamelo, lo ba tlhagise, e se re gongwe ba itsenya mo molatong fa pele ga Morena, mme bogale jwa tla, jwa lo betsa le ba ga lona. Dirang jalo; foo ga lo kitla lo nna molato.


text:
Mme bonang, Amaria moperesiti yo mogolo o tla lo okamela mo dilong tsotlhe tsa Morena le Sebatya morwa Isemaele, moetapele wa lotso lwa Juta, mo dilong tsotlhe tsa kgosi. Mme Balefi ba tla lo direla e le bakwaledi. Emang senna, lo tshware tiro. A Morena a nne le yo o siameng!”


text:
Morago ga tseo ga tla Bamoabe le Baamone le bangwe ba Bameuni ba na nabo, ba bololela Josafate go tlhabana nae.


text:
Ga tla ba ba bolelelang Josafate ba re: “Go tlhaga bontsi jo bogolo go tlhabana nao, bo tswa kwa moseja ga lewatle la letswai kwa Etomo. Ba setse ba fitlhile kwa Hasesone-Thamare, ke kwa Engedi.”


text:
Ke fa Josafate a boifa, a tlhokomela fela go batla Morena, a kua letsatsi la go itima dijo mo Juta yotlhe.


text:
Ga kgobokana Bajuta go batla thuso mo Moreneng; le gona ba tswa kwa metseng yotlhe ya Juta go batla Morena.


text:
Mme Josafate a ema fa pele ga phuthego ya Juta le Jerusalema ba le mo lapeng le lešwa la Ntlo ya Morena,


text:
a rapela a re: “Morena, Modimo wa borraetsho, a ga o Modimo kwa legodimong? A ga o mmusi wa magosi otlhe a merafe? Kana thata le bogale di mo seatleng sa gago, mme ga go na ope yo o ka emelanang nao.


text:
A ga ke re, wena Modimo wa rona o lelekile baagi ba lefatshe leno fa pele ga morafe wa gago wa Iseraele, wa le naya ba losika lwa ga Aborahame moratwa wa gago go nna la bone ka bosakhutleng.


text:
‘Fa tatlhego e re wela, le fa e le tšhaka ya go re betsa gongwe leroborobo gongwe tlala, re tla ema fa pele ga Ntlo e le fa pele ga gago, gonne leina la gago le mo Ntlong e, re lelela kwa go wena re le mo tlalelong gore o tle o re utlwe, o re namolele.’


text:
“Jaanong he, Baamone le Bamoabe le ba dithaba tsa Seire ke bale ba o kileng wa iletsa Baiseraele go tsena mo nageng ya bone, jale fa ba tswa kwa lefatsheng la Egepeto, mme ba ba fapoga, ba se ka ba ba nyeletsa.


text:
Bona, ba re leboga ka bosula, ba tla go re leleka mo bosweng jwa gago jo o bo re neileng go nna jwa rona.


text:
Modimo wa rona, a ga o ka ke wa ba atlhola, wa ba betsa? Gonne rona ga re na thata go ka emelana le masomosomo a, a a re bololetseng. Ga re itse se re ka se dirang, mme matlho a rona a lebeletse wena.”


text:
Mme Jahasiele morwa Sagaria morwa Benaya morwa Jehiele morwa Mathanya Molefi oora Asafe a tsenwa ke Mowa wa Morena mo gare ga phuthego


text:
a re: “Reetsang, lona Bajuta lotlhe le lona baagi ba Jerusalema le wena kgosi Josafate! Morena o lo raya jaana a re: ‘Se boifeng, lo se tshoge bontsi jo bogolo jo! Gonne tlhabano ga se ya lona, ke ya Morena.


text:
Kamoso lo ba bololele. Lo tla fitlhela ba tlhatlogela phateng ya Sise, lo kgatlhana nabo bofelong jwa molapo ntlheng ya botlhabatsatsi ya sekaka sa Jeruele.


text:
Ga go batlege gore lo tlhabane. Emang fela lo lebelele; lo tla bona pholoso e Morena o tla e lo direlang, lona ba Juta le Jerusalema. Lo se ka lwa boifa le e seng go tshoga. Bololang kamoso, lo ba kgatlhantshe, mme Morena o tla nna le lona.’ ”


text:
Ke fa Josafate a inamela fa fatshe ka sefatlhego, le Bajuta botlhe le baagi ba Jerusalema ba wela fa fatshe fa pele ga Morena go mo obamela.


text:
Jaanong Balefi boora Kahathe le Kora ba ema go baka Morena, Modimo wa Iseraele, ka mantswe a a tsholetsegileng mo go fetisang.


text:
Kamoso ba phakela, ba bololela kwa sekakeng sa Thekoa. Ya re ba bolola, Josafate a ema a re: “Nkutlweng, lona Bajuta le lona baagi ba Jerusalema: Dumelang mo Moreneng, Modimo wa lona, foo lo tla tlhomama; dumelang mafoko a baporofeti ba gagwe, foo lo tla tlhogonolofala.”


text:
A ba a gakololana le morafe, a tlhoma baopedi ba Morena gore ba tlhabe sefela sa pako, ba apere mokgabo o o boitshepo, ba eteletse ba ba tlhometseng pele ba re: “Lebogang Morena, gonne bopelotlhomogi jwa gagwe ke jo bo sa khutleng.”


text:
Mme ya re fa ba simolola go duduetsa le go baka, Morena a ntsha balaledi ba ba lwang le Baamone le Bamoabe le ba dithaba tsa Seire ba ba neng ba tlile go tlhasela Bajuta, mme ba bolayana.


text:
Ke go re: Baamone le Bamoabe ba tsogela baagi ba dithaba tsa Seire go ba remaganya le go ba nyeletsa, mme ya re ba sena go fetsa baagi ba Seire, ba simolola go digelana mo tshenyegong.


text:
Jaanong ya re Bajuta ba fitlha kwa thoteng mo go bonalang sekaka sentle, ba lebelela bontsintsi jole, ba fitlhela e le ditoto fela di namaletse fa fatshe, go se na ope yo o falotseng.


text:
Mme Josafate le morafe wa gagwe ba atamela go tsaya thopo ya bone, ba fitlhela diruiwa ka bontsi le dithoto le diaparo le dilo tse di eletsegang, ba di ithukhuthela, mo ba bileng ba palelwa ke go di rwala; ba nna ba kgobokanya thopo malatsi a le mararo; gonne e ne e le ntsi.


text:
Mme ka letsatsi la bone ba phuthegela kwa Molapong wa Pako. Gonne ba ne ba baka Morena gona. Ke ka moo felo foo go teilweng leina la Molapo wa Pako go fitlhelela kajeno.


text:
Jaanong banna botlhe ba Juta le Jerusalema ba boa, ba eteletswe pele ke Josafate go boela kwa Jerusalema ka boitumelo, ka Morena a ne a ba itumedisitse mo babeng ba bone.


text:
Mme e rile ba magosi otlhe a mafatshe ba utlwa gore Morena o tlhabanye le baba ba Iseraele, theregiso ya Modimo ya ba wela.


text:
Josafate a busa Juta jalo. E rile a simolola go busa, a bo a le dinyaga di le 35; a busa dinyaga di le 25 kwa Jerusalema. Leina la ga mmaagwe e ne e le Asuba morwadia Silegi.


text:
A sepela mo tseleng ya ga Asa rraagwe, a sa fapoge mo go yona; a dira tse di siameng mo matlhong a Morena.


text:
Fela dithota tsa tlhabelo tsa se ka tsa tlosiwa. Batho ba ne ba ise ba ineele Modimo wa borraabo ka dipelo.


text:
Ditirafalo tse dingwe tsa ga Josafate tsa pele le tsa morago kana di kwadilwe mo ditirafalong tsa ga Jehu morwa Hanani tse di tsentsweng mo lokwalong lwa dikgosi tsa Iseraele.


text:
Morago ga moo Josafate kgosi ya Juta a ikgolaganya le Ahasia kgosi ya Iseraele yo o neng a dira tsa boikepo.


text:
Mme moporofeti Eliesere morwa Dotawa wa kwa Mareša a kgalemela Josafate a re: “E re ka o ikgolagantse le Ahasia, Morena o sentse tiro ya gago.” Mme dikepe tsa robega, tsa palelwa ke go ya kwa Tharesise.


text:
Mme Josafate a robala le borraagwe, a ba a fitlhwa fa go borraagwe mo motseng wa ga Dafita, mme Jorame morwawe a nna kgosi mo boemong jwa gagwe.


text:
O ne a na le bomonnawe bomorwa Josafate, e bong Asaria le Jehiele le Sagaria le Asariahu le Migaele le Sefatya; botlhe bao e le bomorwa Josafate kgosi ya Juta.


text:
Mme rraabo o ne a ba neile dineo tse dintsi tsa selefera le gouta le dilo tse di tlhokegang mmogo le metse e e femetsweng mo Juta, mme bogosi o bo neile Jorame, ka e le ene yo mogolo.


text:
Fela e rile Jorame a sena go tsena mo bogosing jwa ga rraagwe le go itiisa, a bolaya bomonnawe botlhe ka tšhaka le bangwe ba dikgosana tsa Iseraele.


text:
Jorame o ne a le dinyaga di le 32, fa a simolola go busa; a busa dinyaga di le robedi kwa Jerusalema.


text:
A sepela mo tseleng ya dikgosi tsa Iseraele jaaka go ne go dira ba lapa la ga Ahabe; gonne morwadia Ahabe e ne e le mosadi wa gagwe. A dira tse di bosula mo matlhong a Morena.


text:
Mme Morena a bo a sa rate go senya ntlo ya ga Dafita ka ntlha ya kgolagano e o kileng a e dira le Dafita le jaaka a ne a mo solofeditse go naya ene le bomorwawe lobone ka metlha yotlhe.


text:
Ke fa Jorame a tshelela kwa moseja a na le balaodi ba gagwe le dikoloi tsotlhe tsa ntwa. Mme a tsoga bosigo, a sutlha mo go Baetomo ba ba mo tsentseng gare, a falola a na le balaodi ba dikoloi.


text:
Ka mokgwa oo Baetomo ba ikepa mo pusong ya Juta go fitlha letsatsing la kajeno. Foo ka sebaka seo ga ikepa le motse wa Lebena, wa tswa mo pusong ya gagwe; gonne o ne a tlogetse Morena, Modimo wa borraagwe.


text:
Le gona Jorame a dira dithota tsa tlhabelo mo dithabeng tsa Juta, a dirisa baagi ba Jerusalema boaka, a timetsa Bajuta jalo.


text:
Ke fa go tla lokwalo kwa go ene lo tswa kwa go moporofeti Elia lo re: “Morena, Modimo wa ga Dafita rraago, o bua jaana a re: ‘E re ka o se ka wa sepela mo ditseleng tsa ga Josafate rraago le e seng mo ditseleng tsa ga Asa kgosi ya Juta,


text:
mme o sepetse mo tseleng ya dikgosi tsa Iseraele, wa dirisa Bajuta le baagi ba Jerusalema boaka jaaka go akafala ba lapa la ga Ahabe; o bile o bolaile bomonnao ba lapa la ga rrago ba ba neng ba siame bogolo go wena –


text:
bona, ka moo Morena o tla betsa morafe wa gago le bomorwao le basadi ba gago le di-tsa-gago tsotlhe ka petso e kgolo.


text:
Mme wena ka wesi o tla bolawa ke bolwetse jo bo setlhogo, e bong bolwetse jwa mala a gago go fitlhelela mala a gago a be a tswele kwa ntle ka bolwetse jwa malatsi a mantsi.’ ”


text:
Morena a dira jalo, a tsosetsa Jorame bogale jwa Bafelesita le jwa Baarabia ba ba bapileng le Baethiopia.


text:
Ba bololela naga ya Juta, ba e thopa, ba tlosa dithoto tsotlhe tse di neng di bonwa mo ntlong ya kgosi le bomorwaa-yona le basadi ba yona, ya se ka ya salelwa ke morwa fa e se Joahase yo mmotlana wa bomorwaa-yona.


text:
Mme ya re malatsi a mantsi, e bong dinyaga tse pedi di sena go feta, mala a gagwe a tswela kwa ntle ka bolwetse jwa gagwe, a ba a swela matlhokong a magolo. Mme morafe wa gagwe wa se ka wa mo tshubela maswalo jaaka ba a tshubetse borraagwe.


text:
O ne a le dinyaga di le 32 fa a simolola go busa; a busa dinyaga di le robedi kwa Jerusalema. A tlhokafala, mme go se na ope yo o mo hutsafaletseng, a ba a fitlhwa mo motseng wa ga Dafita, mme e seng mo mabitleng a dikgosi.


text:
Ke fa baagi ba Jerusalema ba dira Ahasia morwawe yo mmotlana kgosi mo boemong jwa gagwe. Gonne bomogolowe ba ne ba bolailwe botlhe ke lekoko le le tsenyeng le Baarabia mo bothibelelong. Ahasia morwa Jorame kgosi ya Juta a simolola jalo go busa.


text:
Ahasia o ne a le dinyaga di le 22, fa a nna kgosi; a busa ngwaga o le mongwe fela kwa Jerusalema; leina la ga mmaagwe e le Athalea morwadia Ahabe morwa Omeri.


text:
Le ene a sepela mo ditseleng tsa lelapa la ga Ahabe; gonne mmaagwe e ne e le ene yo o mo gakololang go dira tsa boikepo.


text:
A dira tse di bosula mo matlhong a Morena jaaka ba lelapa la ga Ahabe; gonne e ne e le bone bagakolodi ba gagwe morago ga loso lwa ga rraagwe, mme e le tshenyego ya gagwe.


text:
Le gona e ne e le ka fa kgakololong ya bone, fa a bolola le Jorame morwa Ahabe kgosi ya Iseraele go tlhabana le Hasaele kgosi ya Siria kwa Ramothe wa Gileate; mme Basiria ba khutla Jorame.


text:
Ke fa a boa go alafiwa dintho kwa Iserele tse o di ntshitsweng kwa Ramothe, fa a tlhabana le Hasaele kgosi ya Siria. Mme Ahasia morwa Jorame kgosi ya Juta a ya go lekola Jorame morwa Ahabe kwa Iserele, ka a ne a lwala.


text:
Mme e ne e le tatlhego ya ga Ahasia e e tswang mo Modimong, fa a ya kwa go Jorame. Kana ya re a fitlha, a bolola le Jorame, ba ya kwa go Jehu morwa Nimesi yo Morena o neng a mo tloleditse gore a nyeletse ba lapa la ga Ahabe.


text:
Jaanong ya re Jehu a betsa ba lapa la ga Ahabe, a fitlhela dikgosana tsa Juta le bana ba bomogoloa Ahasia ba ba direlang Ahasia, mme a ba bolaya.


text:
A ba a batla Ahasia, mme ba mo tshwara a ntse a iphitlhile kwa Samaria, ba mo isa kwa go Jehu, ba mmolaya, ba mo fitlha, gonne ba re: “Ke morwa Josafate yo o neng a batla Morena ka pelo yotlhe.” Mme go ne go se na ope mo lapeng la ga Ahasia yo o nonofetseng bogosi.


text:
Mme e rile Athalea mmaagwe Ahasia a bona morwawe a sule, a nanoga, a nyeletsa botlhe ba losika lwa bogosi jwa Bajuta.


text:
Fela Jošabathe morwadia kgosi Jorame a tsaya Joase morwa Ahasia, a mo utswa mo gare ga bana ba kgosi ba ba tla bolawang, a mo tsenya le mmelegi wa gagwe mo ntlwaneng ya malao. Jošabathe morwadia kgosi Jorame mosadi wa ga Joyata moperesiti, – kana ene e ne e le kgaitsadia Ahasia – a mo subela Athalea jalo, mo a bileng a palelwa ke go mmolaya.


text:
Joase a nna nabo mo Ntlong ya Modimo a fitlhilwe dinyaga di le thataro, Athalea a ntse a busa lefatshe.


text:
Mme ka ngwaga wa bosupa Joyata a beta pelo, a tsaya balaodi ba makgolo, e bong Asaria morwa Jerohame le Isemaele morwa Johanane le Asaria morwa Obete le Maaseya morwa Ataya le Elisafate morwa Sigeri, a dira kgolagano nabo.


text:
Bona ba tlhatlologanya dinaga tsa Juta, ba phutha Balefi metseng yotlhe ya Juta le ditlhogo tsa dikgoro tsa Iseraele, mme ba tla kwa Jerusalema.


text:
Ke fa phuthego yotlhe e dira kgolagano le kgosi mo Ntlong ya Morena, mme Joyata a ba raya a re: “Bonang, morwa kgosi o tla nna kgosi jaaka Morena a buile ka ga bomorwa Dafita.


text:
Se lo tshwanetseng go se dira ke se: Lo ditlhopha tse tharo. Ba setlhopha sa ntlha sa lona baperesiti le Balefi ba ba tleng ba ye gae ka Sabata ba dise mejako ya Tempele.


text:
Ba setlhopha sa bobedi ba dise ntlo ya kgosi; ba setlhopha sa boraro ba dise Kgoro ya Motheo; mme batho botlhe ba bangwe ba nne kwa malapeng a Ntlo ya Morena.


text:
A go se ka ga tsena ope mo Ntlong ya Morena fa e se baperesiti le Balefi ba ba direlang; bone ba ka tsena, gonne ba boitshepo; mme batho botlhe ba tlhokomele thulaganyo ya Morena.


text:
Mme Balefi ba eme tikologong ya kgosi, mongwe le mongwe a tshotse dibolai tsa gagwe. Yo o ka reng o a tsena mo Ntlong ya Modimo a bolawe. Lo nne le kgosi, fa e tsena le fa e tswa.”


text:
Balefi le Bajuta botlhe ba dira fela jaaka Joyata moperesiti a laetse; mongwe le mongwe a tsaya banna ba gagwe ba ba yang gae ka Sabata le ba ba tlang tirong ka Sabata; gonne Joyata moperesiti a se ka a naya ditlhopha tse di gologileng tsela.


text:
Mme Joyata moperesiti a neela balaodi ba makgolo marumo le dithebe le dithejana tsa kgosi Dafita tse di neng di le mo Ntlong ya Modimo.


text:
A ba a emisa batho botlhe, ba tshwere marumo ka diatla go tloga sekhutlong sa Tempele sa borwa go fitlha sekhutlong sa Tempele sa bokone fa gare ga aletare le Tempele gore ba nne mo tikologong ya kgosi.


text:
Jaanong ba ntsha morwa kgosi, ba mo rwesa serwalo sa bogosi le tshupo ya molao, ba mo dira kgosi, mme Joyata le bomorwawe ba mo tlotsa ba re: “A kgosi e tshele!”


text:
Mme e rile Athalea a utlwa modumo wa batho ba ba tabogang le go dudueletsa kgosi, a ya kwa bathong kwa Ntlong ya Morena.


text:
A leba a bona kgosi e eme mo sefateng sa yona fa mojakong wa Tempele le dikgosana le ba diphala ba le fa kgosing le batho botlhe ba kwa nageng ba thabile, ba letsa diphala, le baopedi ba tshwere diletso, ba letsa tsa go duduetsa. Ke fa Athalea a ikgagola diaparo a re: “A pheretlhego! A pheretlhego!”


text:
Mme moperesiti Joyata a laela balaodi ba makgolo le baokamedi ba mephato, a ba raya a re: “Mo ntsheng lo mo tsenye fa gare ga batlhabani ba ba bopeletseng. Yo o mo salang morago a a bolawe ka tšhaka.” Gonne moperesiti o ne a laetse a re: “Lo se ka lwa mmolaela fa Ntlong ya Morena.”


text:
Ke fa Joyata a dira kgolagano fa gare ga gagwe le morafe otlhe le kgosi ya gore, ba tla nna morafe wa Morena.


text:
Ya ba gona batho botlhe ba tsenang mo tempeleng ya ga Baale ba e diga, ba thubaganya dialetare tsa yona le ditshwantsho tsa yona, ba bolaya Mathane moperesiti wa ga Baale fa pele ga dialetare.


text:
Joyata a ba a tsenya kokamelo ya Ntlo ya Morena mo diatleng tsa baperesiti le Balefi ba Dafita o neng a ba kgaogantse ditlhopha tse di amoganang tirelong ya Ntlo ya Morena gore ba dire ditlhabelo tsa phiso tsa Morena ka boitumelo le kopelo ka taelo ya ga Dafita jaaka go kwadilwe mo molaong wa ga Moše.


text:
A ba a tlhoma badisa fa dikgorong tsa Ntlo ya Morena gore go se ka ga tsena ope yo o itshekologileng ka sengwe.


text:
Jaanong a tsaya balaodi ba makgolo le batlotlegi le dikgosana le batho botlhe ba kwa nageng, a folosa kgosi mo Ntlong ya Morena, ba tsena ka kgoro e e kwa godimo mo ntlong ya kgosi, ba baya kgosi mo sedulong sa bogosi.


text:
E rile Joase a simolola go busa, a bo a le dinyaga di supa; a busa dinyaga di le 40 kwa Jerusalema; leina la ga mmaagwe e le Sibja wa Bereseba.


text:
A kgobokanya baperesiti le Balefi a ba laela a re: “Tswelang kwa metseng ya Juta, lo phuthe madi mo Baiseraeleng botlhe a go baakanya Ntlo ya Modimo wa lona ka ngwaga le ngwaga, lo itlhaganele go dira jalo.” Mme Balefi bone ba se ka ba itlhaganela.


text:
Ke fa kgosi e bitsa Joyata moperesiti yo mogolo e mmotsa e re: “Ke go reng, fa o sa ela tlhoko gore Balefi ba ntshise ba Juta le Jerusalema lekgetho le le beilweng ke Moše motlhanka wa Morena le ntshediwa Tente ya Tshupo ke phuthego ya Baiseraele.”


text:
A re jalo ka gonne bomorwa Athalea wa moikepi ba ne ba tlhokomologile ditshenyego tsa Ntlo ya Modimo, ba bile ba neetse boBaale dineo tsotlhe tse di boitshepo tsa Ntlo ya Morena.


text:
Ba be ba tlhaba mokgosi mo Juta le Jerusalema o o reng: “A go ntshediwe Morena lekgetho le Moše motlhanka wa Modimo o kileng a le beela Baiseraele kwa sekakeng.”


text:
Ke fa dikgosana tsotlhe le batho botlhe ba le tlisa ka boitumelo, ba le latlhela mo letloleng ga tsamaya ba fetsa.


text:
E ne ya re fa letlole le isiwa go baokamedi ba kgosi ke Balefi, mme ba fitlhela madi a le mantsi, go tle mokwaledi wa kgosi le mookamedi wa moperesiti yo mogolo, ba tsholole letlole, ba be ba le tsee, ba le busetse kwa mannong a lone. Ba ne ba dira jalo ka letsatsi le letsatsi, ba phutha madi a mantsi.


text:
Jaanong kgosi le Joyata ba a neela baokamedi ba tiro kwa Ntlong ya Morena; bone ba rapa babetli ba majwe le ba dikota gore ba ntšhwafatse Ntlo ya Morena le bathudi ba tshipi le ba kgotlho gore ba baakanye Ntlo ya Morena.


text:
Baokamedi ba ne ba dira, mme tiro ya paakanyo ya tswelela pele ka diatla tsa bone; ba tsosa Ntlo ya Modimo jaaka e ne e ntse pele, ba e tiisa sentle.


text:
Ya re ba sena go fetsa, ba isa madi a a setseng kwa kgosing le go Joyata, ga dirwa didiri tsa Ntlo ya Morena ka ona, didiri tsa tirelo le tsa go dira ditlhabelo le megopo le dilo tsa gouta le selefera. Ba tswelela go dira ditlhabelo tsa phiso fa Ntlong ya Morena ka gale ka malatsi otlhe a ga Joyata.


text:
Ba mo fitlha mo motseng wa ga Dafita fa dikgosing; gonne tse o di diretseng Iseraele le Modimo le Ntlo ya ona e ne e le tse di molemo.


text:
Mme ya re Joyata a sena go swa, dikgosana tsa Juta tsa tla tsa ikobela kgosi. Ke fa kgosi e utlwana nabo,


text:
mme ba tlogela Ntlo ya Morena, Modimo wa borraabo, ba direla medimako ya Ašera le medimo ya diseto. Ka ntlha ya molato oo bogale jwa Morena jwa wela Juta le Jerusalema.


text:
Ke fa Morena a roma baporofeti kwa go bone go ba busetsa kwa Moreneng le go ba tlhagisa, fela ba gana go utlwa.


text:
Mme Mowa wa Modimo wa tsena mo go Sagaria morwa Joyata moperesiti, mme a ema fa pele ga morafe, a ba raya a re: “Modimo o bua jaana wa re: ‘Ke ka ntlha ya eng fa lo tlola ditaolo tsa Morena, mo jaanong lo tlhokang lesego; e re ka lo tlogetse Morena, le ene o lo tlogetse.’ ”


text:
Ke fa ba mo tsosetsa moferefere, ba mo kgobotletsa ka majwe ka taelo ya kgosi mo lapeng la Ntlo ya Morena.


text:
Kgosi Joase a se ka a ngoka bopelotlhomogi jo Joyata rraagwe a bo mo diretseng, mme a bolaya morwawe; jaanong ya re a swa, a bua a re: “Morena a se bone, a se beletse!”


text:
Ga nna jalo, ya re ngwaga o sena go feta batlhabani ba Siria ba mmololela, ba tla kwa Juta le Jerusalema, ba bolaya dikgosana tsotlhe tsa morafe mo morafeng, ba romela thopo yotlhe ya bone kwa kgosing ya Damaseko.


text:
Le fa batlhabani ba Siria ba ne ba tlile e le banna ba se kae fela, Morena a neela bontsi jo bogolo jwa batlhabani ba Juta mo diatleng tsa bone, ka ba ne ba tlogetse Morena, Modimo wa borraabo. Ga dirafalediwa Joase petso jalo.


text:
Mme ya re ba tloga mo go ene, a bo a le mo malwetseng a magolo, mme batlhanka ba gagwe ba mo tsosetsa moferefere ka ntlha ya madi a ga morwa Joyata moperesiti, ba mmolaya a le mo bolaong jwa gagwe, mme a swa; ba be ba mo fitlha mo motseng wa ga Dafita, mme e seng mo mabitleng a dikgosi.


text:
Ba ba neng ba mo tsosetsa moferefere ke Sabate morwa Simeathe mosadi wa Moamone le Josabate morwa Simerithe mosadi wa Momoabe.


text:
Fa e le bomorwawe le bontsi jwa mafoko a baporofeti a go mo kgalemela le ntšhwafatso ya Ntlo ya Modimo kana di kwadilwe mo tlhalosong ya lokwalo lwa dikgosi. Mme Amasia morwawe a nna kgosi mo boemong jwa gagwe.


text:
E rile Amasia a simolola go busa, a bo a le dinyaga di le 25; a busa dinyaga di le 29 kwa Jerusalema; leina la ga mmaagwe e le Joatane wa Jerusalema.


text:
Mme e rile bogosi bo sena go mo tlhomamela a bolaya batlhanka ba gagwe ba ba bolaileng kgosi rraagwe.


text:
Fela a se ka a bolaya bomorwaa-bone, mme a dira jaaka go kwadilwe mo molaong mo lokwalong lwa ga Moše, fa Morena a laetseng teng a re: “A borra-bana ba se ka ba swela bana, le bana ba se ka ba swela borraabo; gonne mongwe le mongwe o tshwanetse go swela boleo jwa gagwe fela.”


text:
Amasia o kile a phutha ba Juta, a ba rulaganya ka fa dikgorong, ba okametswe ke balaodi ba dikete le balaodi ba makgolo, e bong Bajuta le Babenyamene botlhe; a ba bala go simolola ka ba ba dinyaga tse di 20 le bomogoloa-bone, a fitlhela ba ba tlhaotsweng ba le 300 000 ba ba ka bololang mephatong, ba tshotse marumo le dithebe.


text:
Fela monna wa Modimo a tla kwa go ene a re: “Kgosi, a mephato ya Iseraele e se ka ya ya nao; gonne Morena ga a na le Baiseraele le e seng le Baeferaime botlhe.


text:
Mme o ye o le wesi, o itshupe o le thata mo tlhabanong. Go seng jalo Modimo o tla go diga fa pele ga mmaba. Gonne Modimo o na le thata go ka thusa le go ka diga.”


text:
Mme Amasia a botsa monna wa Modimo a re: “Ke direng ka ditalente di le 100 tse ke di neileng lesomo la Baiseraele?” Monna wa Modimo a re: “Morena o nonofile go go naya tse dintsi tse di fetang tseo.”


text:
Ke fa Amasia a ba tlhaola, e bong lesomo le le tsileng kwa go ene la Baeferaime gore ba boele kwa gae. Mme ba tukela Bajuta bogale thata, ba boela kwa gae ka bogale ba gaketse.


text:
Amasia a ba a nna pelokgale, a goga batlhabani ba gagwe, a ya kwa lebaleng la letswai, a bolaya ba Seire ba le 10 000.


text:
Bajuta ba tshwara ba le 10 000 ba bangwe gape ba sa phela, ba ba isa kwa godimo ga makgotlho a thaba, ba ba diga mo setlhoeng sa makgotlho, mme ba phanyega botlhe.


text:
Mme ba lesomo le Amasia a le busitseng gore ba se ka ba ya nae kwa tlhabanong, ba thukhutha mo metseng ya Juta go tloga kwa Samaria go fitlha kwa Bethorone, ba bolaya ba le 3 000 ba teng, ba thopa thopo e kgolo.


text:
Jaanong ya re Amasia a boa a sena go bolaya Baetomo, a tla le medimo ya ba Seire, a feta a e ipeela go nna medimo ya gagwe, a e obamela a e tshubela maswalo.


text:
Ke fa Morena a tukela Amasia bogale, a roma moporofeti kwa go ene go ya go mo raya a re: “O obamelelang medimo ya morafe e e se kang ya namolela morafe wa yona mo diatleng tsa gago?”


text:
Ya re a bua nae, Amasia a mo fetola a re: “O dirilwe ke mang mogakolodi wa kgosi? Didimala! Go seng jalo o tla itewa.” Ke fa moporofeti a didimala ka go re: “Ke lemoga gore Modimo o ikaeletse go go senya, ka o dirile jalo, mme o sa reetse kgakololo ya me.”


text:
Letsatsi le lengwe Amasia kgosi ya Juta a ikgakolola, a roma motho kwa go Joase morwa Joahase morwa Jehu kgosi ya Iseraele a re: “Tlaya, re thulane!”


text:
Mme Joase kgosi ya Iseraele a roma motho kwa go Amasia kgosi ya Juta, a re: “Mosu o o kwa Lebanone wa roma kwa mosetereng o o kwa Lebanone wa re: ‘Neela morwaake morwadio go nna mosadi.’ Mme diphologolo tsa naga tse di kwa Lebanone tsa feta tsa gataka mosu oo.


text:
Ka nnete o fentse Baetomo, ka moo o a ikgogomosa ka tlotlego. Jaanong he, nna kwa gae. Ke ka ntlha ya eng fa o re o itatlhela mo tatlhegong gore o we, wena le Bajuta nao?”


text:
Mme Amasia a se ka a utlwa; gonne go ne go tswa mo Modimong go mo neela mo diatleng tsa ga Joase, ka ba ineetse mo medimong ya Baetomo.


text:
Ke fa Joase kgosi ya Iseraele a bolola, mme ba thulana, ene le Amasia kgosi ya Juta kwa Betšhemeše wa Juta.


text:
Mme Joase kgosi ya Iseraele a tshwara Amasia kgosi ya Juta morwa Joase morwa Ahasia kwa Betšhemeše, a mo isa kwa Jerusalema, a feta a thuba lobota lwa Jerusalema go tswa Kgorong ya Eferaime go fitlha Kgorong ya Sekhutlo boleele jwa mabogo a le 400.


text:
A ba a tsaya gouta yotlhe le selefera le dilo tsotlhe tse di fitlhelwang mo Ntlong ya Modimo mo tisong ya boora Obete-Etomo le mahumo a ntlo ya kgosi le batho ba peeletso, a ba a boela kwa Samaria.


text:
Ya re Joase morwa Joahase kgosi ya Iseraele a sena go swa Amasia morwa Joase kgosi ya Juta a sala a phela dinyaga di le 15.


text:
Ditirafalo tse dingwe tsa ga Amasia tsa pele le tsa morago kana di kwadilwe mo lokwalong lwa dikgosi tsa Juta le Iseraele.


text:
Go tloga sebakeng se Amasia a ikepileng mo Moreneng ka sona ba mo tsosetsa moferefere kwa Jerusalema. Ke fa a tshabela kwa Lagiše, mme ba roma batho, ba mo latelela kwa Lagiše, ba mmolaela teng.


text:
Jaanong morafe otlhe wa Juta wa tsaya Usia, a le dinyaga di le 16, wa mo dira kgosi mo boemong jwa ga Amasia rraagwe.


text:
Usia o ne a le dinyaga di le 16 fa a nna kgosi, a busa dinyaga di le 52 kwa Jerusalema; leina la ga mmaagwe e le Jegolea wa Jerusalema.


text:
A ineela Modimo ka malatsi a ga Sagaria yo o neng a mo ruta go boifa Modimo; mme malatsing ao, fa a ntse a ineela Morena, Modimo wa mo naya letlhogonolo.


text:
A bolola a tlhabana le Bafelesita, a diga lobota lwa Gathe le lwa Jabene le lwa Ašetote; a ba a aga metse ntlheng ya Ašetote le mo nageng yotlhe ya Bafelesita.


text:
Modimo wa mo thusa go fenya Bafelesita le go fenya Baarabia ba ba neng ba agile kwa Gure-Baale le Bameuni.


text:
Le Baamone ba ntshetsa Usia lekgetho, mme leina la gagwe la tuma go fitlha kwa Egepeto, ka a ne a tiela pele.


text:
A ba a aga dinaka tsa phemelo mo Jerusalema fa Kgorong ya Sekhutlo le fa Kgorong ya Molapo le fa Sekhutlong, a di tiisa.


text:
A ba a aga difata tsa go disa kwa nageng ya mafulo, a epa mekwele e mentsi; gonne o ne a na le diruiwa tse dintsi mo nageng e e kwa tlase le mo leboeng le balemi ba masimo le ba masimo a meweine kwa dithabeng le kwa motseng wa Karemele, ka a rata tiro ya masimo.


text:
Le gona Usia o ne a na le mephato ya batlhabani ba ba ka bololang ntwa, e le ditlhopha ka fa palong e Jehiele mokwaledi le Maaseya mookamedi ba e badileng, ba le mo taolong ya ga Hananya mongwe wa balaodi ba kgosi.


text:
Ke bone ba ba neng ba laola mephato ya batlhabani ba le 307 500, ba ba ka bololang ntwa ka thata e kgolo go thusa kgosi ka go lwa le mmaba.


text:
Bone Usia a ba direla dithebe le marumo le difutshe tsa tshipi le diaparo tsa phemelo tsa tshipi le mara le majwe a diragamajwe, tsa neelwa batlhabani botlhe.


text:
A ba a dira didiri tsa ntwa tsa go konopa kwa Jerusalema e le ka temogo ya setswerere, tsa bewa mo dinakeng tsa phemelo le mo dikhutlong tsa lobota go hula metswi le majwe a magolo ka tsona. Leina la gagwe la tuma kwa kgakala, ka a thusiwa mo go gakgamatsang, ga tsamaya a tia thata.


text:
Fela ya re a nna thata, pelo ya gagwe ya ikgogomosa, a ba a senya, a direla Morena, Modimo wa gagwe, ka boikanyologo, a tsena mo Tempeleng ya Morena go tshuba maswalo mo aletareng ya maswalo.


text:
Mme Asaria moperesiti yo mogolo a tsena a mo setse morago, a na le baperesiti ba Morena ba le 80 ba ba sa tshabeng motho,


text:
ba emelana le kgosi Usia ba mo raya ba re: “Usia, ga se tshwanelo ya gago go tshubela Morena maswalo, mme ke ya baperesiti bomorwa Arone ba ba itshepisitsweng go a tshuba. Tswaya mo Felong ga Boitshepo, gonne o dirile ka boikanyologo, wa itlotlolola fa pele ga Morena, Modimo.”


text:
Ke fa Usia a galefa a ntse a tshotse leiswana la go tshuba maswalo; mme ya re a ntse a galefetse baperesiti, a duwa ke lepero mo phatleng a le fa pele ga baperesiti mo Ntlong ya Morena fa thoko ga aletare ya maswalo.


text:
Jaanong ya re Asaria moperesiti yo mogolo le baperesiti botlhe ba mo leba, ba fitlhela a dulwe ke lepero mo phatleng. Ke fa ba mo ntsha gona ka pele, mme le ene ka esi a itlhaganela go tswa, ka Morena a mo iteile.


text:
Go tloga foo kgosi Usia e ne e le molepero go ya letsatsing la loso lwa gagwe, a nna mo ntlong e e kwa thoko e le molepero; gonne o ne a kgaotswe mo Ntlong ya Morena. Mme Jothame morwawe a tshwarelela kgosi, a busa batho ba lefatshe.


text:
Ditirafalo tse dingwe tsa ga Usia tsa pele le tsa morago di kwadilwe ke Jesaya moporofeti morwa Amotse.


text:
Mme Usia a robala le borraagwe, a fitlhwa fa go borraagwe mo nageng ya mabitla a dikgosi; gonne ba ne ba re: “Ke molepero.” Mme Jothame morwawe a nna kgosi mo boemong jwa gagwe.


text:
Jothame o ne a le dinyaga di le 25, fa a nna kgosi; a busa dinyaga di le 16 kwa Jerusalema; leina la ga mmaagwe e le Jeruša morwadia Satoke.


text:
A dira tse di siameng mo matlhong a Morena fela jaaka go dirile Usia rraagwe, fela a se ka a tsena mo Tempeleng ya Morena ka makgakga, mme morafe wa nna wa senya.


text:
A aga kgoro ya Ntlo ya Morena e e bidiwang e e kwa godimo; le mo loboteng lwa mhapha wa thabana ya Jerusalema a aga gagolo.


text:
A agelela metse mo dithabeng tsa Juta, a ba a aga matshabelo a a femetsweng le dinaka tsa phemelo mo sekgweng.


text:
Le gona a tlhabana le kgosi ya Baamone, a ba fenya, mme ka ngwaga oo Baamone ba mo ntshetsa ditalente di le 100 tsa selefera le dikgetse di le 10 000 tsa korong le di le 10 000 tsa garase; le ka ngwaga wa bobedi le wa boraro Baamone ba mo ntshetsa tse di kalo.


text:
Jothame a thatafala jalo; gonne o ne a siamisa mosepele wa gagwe fa pele ga Morena, Modimo wa gagwe.


text:
Ditirafalo tse dingwe tsa ga Jothame le dintwa tsotlhe tsa gagwe le ditiro tsa gagwe kana di kwadilwe mo lokwalong lwa dikgosi tsa Iseraele le Juta.


text:
Jothame a robala le borraagwe, a fitlhwa mo motseng wa ga Dafita, mme Ahase morwawe a nna kgosi mo boemong jwa gagwe.


text:
Ahase o ne a le dinyaga di le 20, fa a nna kgosi, a busa dinyaga di le 16 kwa Jerusalema; fela a se ka a dira tse di siameng mo matlhong a Morena jaaka Dafita rraagwe mogolwagolwane.


text:
Mme a sepela mo ditseleng tsa dikgosi tsa Iseraele. Le gona a direla boBaale ditshwantsho tse di bopilweng.


text:
A fisa maswalo ka esi mo mogorogorong wa Morwa-Hinome, a ba a fisa bomorwawe ka molelo jaaka e ne e le maila a a boitshegang a baheitane, ba Morena o neng a ba lelekile fa pele ga Baiseraele.


text:
A ba a dira ditlhabelo le go tshuba maswalo kwa dithoteng tsa tlhabelo le mo dithabeng le fa tlase ga setlhare sengwe le sengwe se setala.


text:
Ke fa Morena, Modimo wa gagwe, a mo neela mo diatleng tsa kgosi ya Basiria, ba mo fenya ba thopa ba bantsi ba ga gabo, ba ba isa botshwarong kwa Damaseko. Le gona a neelwa mo diatleng tsa kgosi ya Iseraele, ya mo fenya ya nna polao e kgolo,


text:
ka Pheka morwa Remalea a ne a bolaya ba le 120 000 ba Juta ka letsatsi le le lengwe, botlhe bao e le bagale; gonne ba ne ba tlogetse Morena, Modimo wa borraabo.


text:
Sigeri mogale wa Moeferaime a bolaya Maaseya, morwa kgosi, le Aserikame, mookamedi wa ntlo ya yona, le Elekana, seatla sa kgosi.


text:
Baiseraele ba isa ba le 200 000 ba ga bone mo botshwarong, e le basadi le bomorwa le bomorwadi; le gona ba thopa thopo e kgolo mo go bone, ba e isa kwa Samaria.


text:
Mme teng go ne go le moporofeti wa Morena, leina la gagwe e le Otete; ene a tswa a kgatlhantsha ba mephato ba ba boelang kwa Samaria, a ba raya a re: “Kana e re ka Morena, Modimo wa borraeno, a galefetse Bajuta, o ba neetse mo diatleng tsa lona, mme lona lo ba bolaile ka letlhoo le le setlhogo, mo go bileng go fitlhile kwa legodimong.


text:
Jaanong lo bile lo re lo gatelela ba Juta le Jerusalema go nna batlhanka le malata a lona. A fa lo iteba, lo iphitlhela lo se na melato fa pele ga Morena, Modimo wa lona?


text:
Jaanong he, nkutlweng lo buse batshwarwi ba lo ba thopileng kwa go ba ga bone; go seng jalo Morena o tla lo tukela bogale.”


text:
Ga ema banna ba ditlhogo tsa Baeferaime e bong Asaria morwa Johanane le Beregia morwa Mesilemothe le Jehesekia morwa Sadume le Amasa morwa Hatelai ba emelana le ba ba tswang kwa ntweng,


text:
ba ba raya ba re: “Se tliseng batshwarwi mono! Gonne lo ka tloga lwa re imetsa molato fa pele ga Morena ka go oketsa maleo a rona le melato ya rona. Kana molato wa rona o mogolo, mme Baiseraele ba ka tukelwa bogale.”


text:
Mme banna bao ba ba badilweng ka maina ba ema, ba babalela batshwarwi, ba apesa botlhe ba ba sa ikategang ba bone ka dilo tsa thopo, ba ba naya diaparo le ditlhako le dijo le dino le ditlolo, ba palamisa botlhe ba ba bokoa mo dieseleng, ba ba isa kwa Jerigo motseng wa mekolane kwa go ba ga bone, ba be ba boela kwa Samaria.


text:
Bafelesita le bone ba bolola go thukhutha mo metseng ya naga e e kwa tlase le ya naga ya borwa ya Juta; ba thopa Betšhemeše le Ayalone le Geterothe le Sogo le metsana ya teng le Thimena le metsana ya teng le Gimeso le metsana ya teng, ba nna gona.


text:
Gonne Morena o ne a kokobetsa Bajuta ka ntlha ya ga Ahase kgosi ya Juta, ka a atisa boikepo mo Juta, a leofela Morena ka boikanyologo.


text:
Ga ba ga tla Thigelathe-Philesere kgosi ya Asiria, a mo tlhasela, a mo pitlaganya, mme a se ka a mo thusa.


text:
Gonne le fa Ahase a ne a thukhuthile Ntlo ya Morena le matlo a kgosi le dikgosana dilo, a di naya kgosi ya Asiria, ga se ka ga mo thusa sepe.


text:
Le ka sebaka sa go pitlaganngwa jalo a tswelela pele go leofela Morena ka boikanyologo, ene kgosi Ahase.


text:
A tlhabela medimo ya Damaseko e e mo fentseng, a ithaya a re: “E re ka medimo ya dikgosi tsa Siria e di thusa, ke tla e direla ditlhabelo gore e nthuse,” mme e ne e le yona e e mo digang le Baiseraele botlhe.


text:
Ahase a ba a phutha dilo tsa Ntlo ya Modimo a di thubaganya, a tswala ditswalo tsa Ntlo ya Morena, a itirela dialetare mo sekhutlong sengwe le sengwe sa Jerusalema.


text:
Le gona a dira dithota tsa tlhabelo mo motseng mongwe le mongwe wa Juta go tshubela medimo e sele maswalo, a gakaletsa Morena, Modimo wa borraagwe, pele.


text:
Ditirafalo tse dingwe tsa gagwe le ditiro tsotlhe tsa gagwe tsa pele le tsa morago kana di kwadilwe mo lokwalong lwa dikgosi tsa Juta le Iseraele.


text:
Mme Ahase a robala le borraagwe, a fitlhwa mo motseng wa Jerusalema; gonne ba se ka ba mo isa kwa mabitleng a dikgosi tsa Juta. Mme Hesekia morwawe a nna kgosi mo boemong jwa gagwe.


text:
Hesekia o ne a nna kgosi a le dinyaga di le 25, a busa dinyaga di le 29 kwa Jerusalema; leina la ga mmaagwe e le Abia morwadia Sagaria.


text:
Ene a bula ditswalo tsa Ntlo ya Morena ka ngwaga wa ntlha wa puso ya gagwe kgweding ya ntlha, a ba a di baakanya.


text:
a ba laela a re: “Nkutlweng, lona Balefi. Iitshepiseng jaanong, lo bo lo itshepise Ntlo ya Morena, Modimo wa borraeno, lo ntshe maila mo Felong-ga-Boitshepo.


text:
Gonne borraetsho ba dirile ka boikanyologo, ba dira tse di bosula mo matlhong a Morena, Modimo wa rona, ba o tlogela, ba faposa difatlhego tsa bona mo Boagong jwa Morena, ba bo hularela.


text:
Le gona ba tswetse ditswalo tsa matseno, ba tima dipone, ba se ka ba tshuba maswalo le e seng go direla Modimo wa Iseraele ditlhabelo tsa phiso mo Felong-ga-Boitshepo.


text:
Ke ka moo ba Juta le Jerusalema ba wetsweng ke kgalefo ya Morena, mme a ba neela go direlwa setlhogo le go nna theregiso le kotso jaaka lo bona ka matlho.


text:
Bonang, borraetsho ba ole ka tšhaka, mme bomorwaa-rona le bomorwadia-rona le basadi ba rona ba kwa botshwarong ka ntlha ya tseo.


text:
“Jaanong ke ikaeletse go dira kgolagano le Morena, Modimo wa Iseraele, gore molelo wa bogale jwa gagwe o re timele.


text:
Jaanong bomorwaaka, lo se ka lwa nna ditshwakga. Gonne Morena o lo tlhophile gore lo eme fa pele ga gagwe, lo mo direle, lo nne badiredi ba gagwe, lo tshube maswalo.”


text:
Ke fa Balefi ba nanoga, e bong Mahathe morwa Amasai le Joele morwa Asaria, e le ba losika lwa ga Kahathe; le Khiše morwa Abedi le Asaria morwa Jehalelele, e le ba losika lwa ga Merari; le Joa morwa Sima le Etene morwa Joa, e le ba losika lwa ga Geresone;


text:
Ba be ba phutha ba ga bone, ba iitshepisa, ba tloga ba tsena go phepafatsa Ntlo ya Morena ka fa taelong ya kgosi e e utlwanang le mafoko a Morena.


text:
Baperesiti ba tsena mo teng ga Ntlo ya Morena go e phepafatsa, mme tsotlhe tse di sa itshekang tse ba di fitlhelang mo Tempeleng ya Morena, ba di ntshetsa kwa lapeng la Ntlo ya Morena, mme Balefi ba di tsaya, ba di isa kwa nokaneng ya Kiterone.


text:
Ba simolola ka letsatsi la ntlha la kgwedi ya ntlha go itshepisa lelapa, mme ka letsatsi la robedi la kgwedi ba fitlha mathuding a Morena; ba feta ba itshepisa Ntlo ya Morena ka malatsi a robedi, ba fetsa ka letsatsi la 16 la kgwedi ya ntlha.


text:
Jaanong ba tsena kwa go kgosi Hesekia ba re: “Re phepafaditse Ntlo yotlhe ya Morena le aletare ya ditlhabelo tsa phiso le didiri tsotlhe tsa yona le tafole ya dinkgwe tsa tshupo le didiri tsotlhe tsa yona.


text:
Le didiri tsotlhe tse kgosi Ahase o neng a di itshepolola sebakeng sa puso ya gagwe ka boikanyologo jwa gagwe re di baakantse, ra di itshepisa, ke tsele fa pele ga aletare ya Morena.”


text:
Mme ba tlisa dipoo di supa le diphelehu di supa le dikwana di supa le diphoko di supa tsa setlhabelo sa boleo sa go ruanya bogosi le Felo-ga-Boitshepo le Juta. Jaanong kgosi ya laela bomorwa Arone baperesiti go di tlhabela mo aletareng ya Morena.


text:
Ke fa ba tlhaba dipoo, mme baperesiti ba dibegeletsa madi, ba a kgatsha mo aletareng; ba be ba tlhaba diphelehu, ba kgatsha madi mo aletareng; ba be ba tlhaba dikwana, ba kgatsha madi mo aletareng.


text:
Ya ba gona ba atametsang diphoko tsa setlhabelo sa boleo fa pele ga kgosi le phuthego, ba di baya diatla,


text:
mme baperesiti ba di tlhaba, ba isa madi a tsona kwa aletareng e le setlhabelo sa boleo sa go batlela Baiseraele botlhe boitshwarelo; gonne kgosi e ne e laetse gore setlhabelo sa phiso le sa boleo di direlwe Baiseraele botlhe.


text:
Ya ba ya emisa Balefi fa Ntlong ya Morena ba tshotse matlhao-a-mabogo le diharepa le dikwadi ka taelo ya ga Dafita le ya ga Gate mmoni wa kgosi le ya ga Nathane moporofeti; gonne taelo eo e ne e tswa kwa Moreneng ka baporofeti ba gagwe.


text:
Jaanong Hesekia a laela gore go dirwe setlhabelo sa phiso mo aletareng, mme ya re setlhabelo sa phiso se simologa, ga simologa le kopelo ya Morena le ya diphala, e opedisiwa ka diletso tsa ga Dafita kgosi ya Iseraele.


text:
Phuthego yotlhe ya nna ya obamela le kopelo ya nna ya utlwala le diphala tsa nna tsa lela, ga dirwa tsotlhe tse ga tsamaya setlhabelo sa phiso sa fediwa.


text:
Jaanong kgosi Hesekia le dikgosana tsa laela Balefi go baka Morena ka mafoko a ga Dafita le a ga Asafe mmoni; mme ba baka ka boitumelo, ba be ba ikoba, ba obamela.


text:
Hesekia a ba a simolola go bua le phuthego a re: “Jaanong lo ineetse Morena, atamelang he, lo tlise ditlhabelo tse di jewang le tsa pako kwa Ntlong ya Morena.” Mme phuthego ya tlisa ditlhabelo tse di jewang le tsa pako, le botlhe ba ba ratang ba tlisa ditlhabelo tse di fisiwang.


text:
Palo ya ditlhabelo tsa phiso tse phuthego e neng e di tlisa e ne e le dikgomo di le 70 le diphelehu di le 100 le dikwana di le 200; tsotlhe tseo e le tsa ditlhabelo tse di fisediwang Morena.


text:
Fela baperesiti ba ne ba sa lekane, ba sa kgone go bua diruiwa tsotlhe tsa ditlhabelo tsa phiso, mme ba thusiwa ke Balefi ba ga bone, ga tsamaya tiro ya ba ya fediwa, le go fitlhelela baperesiti ba be ba iitshepisa; gonne Balefi ba ne ba tlhoafaletse go iitshepisa bogolo go baperesiti.


text:
Le gona go ne go le ditlhabelo tsa phiso ka bontsi mmogo le mamipi a ditlhabelo tsa tebogo le ditshupelo tsa noo tse di bapang le ditlhabelo tsa phiso. Tirelo ya Ntlo ya Morena ya rulaganngwa jalo gape.


text:
Mme Hesekia a itumela le morafe otlhe ka ntlha ya tse Modimo o neng o di baakanyeditse morafe; ka gonne go ne go dirafetse ka pele.


text:
Jaanong Hesekia a roma batho kwa Baiseraeleng le kwa Bajuteng botlhe, a ba a kwalela Baeferaime le Bamanase dikwalo gore ba tle kwa Ntlong ya Morena kwa Jerusalema go direla Morena, Modimo wa Iseraele, Tlolaganyo.


text:
Mme kgosi ya utlwana le dikgosana tsa yona le phuthego yotlhe e e mo Jerusalema gore ba dire Tlolaganyo ka kgwedi ya bobedi;


text:
gonne ba ne ba paletswe ke go e dira ka nako ya teng, ka go ne go ise go iitshepise baperesiti ba ba lekanyeng le morafe o ise o phuthegele kwa Jerusalema.


text:
Ba be ba utlwana go tlhaba mokgosi mo Iseraeleng yotlhe go simolola kwa Bereseba go fitlha kwa Dane gore ba tle go direla Morena, Modimo wa Iseraele, Tlolaganyo kwa Jerusalema; gonne ba ne ba ise ba ke ba e dire ka bontsi jaaka go kwadilwe mo molaong.


text:
Batabogi ba ya kwa Baiseraeleng le Bajuteng botlhe ba tshotse dikwalo tse di tswang mo kgosing le mo dikgosaneng tsa yona, ba bua ka fa taelong ya kgosi ba re: “Lona Baiseraele, boelang kwa Moreneng, Modimo wa ga Aborahame le Isaka le Iseraele, gore a tle a boele kwa masaleleng a lona a a falotseng mo diatleng tsa dikgosi tsa Asiria.


text:
Lo se ka lwa nna jaaka borraeno le ba ga lona ba ba neng ba leofela Morena, Modimo wa borraabo, ka boikanyologo, mo a bileng a ba neela mo tatlhegong jaaka lo ntse lo bona.


text:
Jaanong he, lo se ka lwa gagamatsa dithamo tsa lona jaaka borraeno, mme ineeleng mo Moreneng, lo tle Felong-fa-go-Boitshepo ga gagwe fa a go itshepisitseng ka bosakhutleng, lo direle Morena, Modimo wa lona, gore bogale jwa gagwe bo khutle go lo tukela.


text:
Gonne fa lo boela Moreneng, foo ba ga lona le bana ba lona ba tla bona boutlwelo-botlhoko fa pele ga ba ba ba isitseng mo botshwarong, mo ba ka bang ba boela kwano lefatsheng leno; gonne Morena, Modimo wa lona, o boitshwarelo, o bopelotlhomogi, mme ga a ne a faposa sefatlhego mo go lona, fa lo boela kwa go ene.”


text:
Mme ya re batabogi ba ya le metse ka tlhomagano ya yona mo nageng ya Baeferaime le ya Bamanase le go fitlha kwa go ya Basebulone, ba ba tshega, ba ba sotla.


text:
Le gona seatla sa Modimo sa tla mo Bajuteng ka go ba naya pelo e le nngwe go dira se kgosi le dikgosana di se laetseng ka fa lefokong la Morena.


text:
Batho ba bantsi ba phuthegela kwa Jerusalema go dira moletlo wa dinkgwe tse di sa bedisiwang ka kgwedi ya bobedi; ya nna phuthego e kgolo thata.


text:
Ba feta ba nanoga ba tlosa dialetare di sele tse di neng di le mo Jerusalema; ba be ba tlosa dialetare tsa maswalo tsotlhe, ba di latlhela mo nokaneng ya Kiterone.


text:
Jaanong ba tlhaba dikwana tsa Tlolaganyo ka kgwedi ya bobedi e le 14; ke fa baperesiti le Balefi ba tlhajwa ke ditlhong, mme ba itlhaganela go iitshepisa, ba be ba tlisa ditlhabelo tsa phiso kwa Ntlong ya Morena.


text:
Ba ne ba eme mo mannong a bone jaaka ba tshwanetse ka fa molaong wa ga Moše, monna wa Modimo: Baperesiti ba tsaya madi mo diatleng tsa Balefi, ba a kgatsha.


text:
Gonne go ne go le ba bantsi mo phuthegong ba ba neng ba sa iitshepisa; ka moo Balefi ba tlhabela botlhe ba ba sa itshekang dikwana tsa Tlolaganyo go di itshepisetsa Morena.


text:
Gonne bontsi jwa morafe ba bantsi ba Baeferaime le Bamanase le Baisašare le Basebulone ba ne ba sa iitshekisa, mme ba ja Tlolaganyo e se ka fa go kwadilweng ka teng, mme Hesekia o ne a ba rapeletse a re: “A Morena yo o lorato a itshwarele


text:
mongwe le mongwe yo o ikaeletseng go batla Modimo Morena, Modimo wa borraagwe, le fa e se ka fa boitshekong jwa Felo-fa-go-Boitshepo.”


text:
Baiseraele ba ba neng ba le teng mo Jerusalema ba dira moletlo wa dinkgwe tse di sa bedisiwang malatsi a supa ka boitumelo jo bogolo; Balefi le baperesiti ba nna ba baka Morena ka letsatsi le letsatsi ka diletso tse di utlwalang thata tsa Morena.


text:
Mme Hesekia a bua ka botsalano le Balefi botlhe ba ba itshupileng ba le maatlametlo tirelong ya Morena; mme ba ja moletlo malatsi a supa ba ntse ba dira ditlhabelo tsa tebogo, ba ipolela gore ke ba Morena, Modimo wa borraabo.


text:
Jaanong phuthego yotlhe ya utlwana go dira moletlo malatsi a supa a mangwe gape; ba be ba o dira malatsi a supa ka boitumelo.


text:
Gonne Hesekia, kgosi ya Juta, o ne a ntsheditse phuthego ya Modimo dipoo di le 1 000 le difutshane di le 7 000; dikgosana tsona tsa ntshetsa phuthego ya Modimo dipoo di le 100 le difutshane di le 10 000, mme baperesiti ba iitshepisa ka bontsi.


text:
Ga itumela phuthego yotlhe ya Bajuta le baperesiti le Balefi le phuthego yotlhe e e tlileng ya Iseraele mmogo le baeng ba ba tlileng ba tswa lefatsheng la Iseraele le ba ba agileng mo Juta.


text:
Ga nna boitumelo jo bogolo kwa Jerusalema; gonne go tloga metlheng ya ga Salomo, morwa Dafita kgosi ya Iseraele, go ne go ise go ke go nne moletlo o o ntseng jalo kwa Jerusalema.


text:
Mme baperesiti le Balefi ba nanoga ba tshegofatsa morafe. Mme mantswe a bone a utlwiwa le thapelo ya bone ya fitlha kwa boagong jo bo boitshepo jwa Modimo kwa legodimong.


text:
E rile tsotlhe tseo di sena go wediwa Baiseraele botlhe ba ba neng ba le teng ba bolola ba ya kwa metseng ya Juta, ba thubaganya majwe a a motloutlo, ba rema medimako ya Ašera, ba diga dithota tsa tlhabelo le dialetare mo nageng yotlhe ya Juta le Benyamene le Eferaime le Manase, ga tsamaya ba di nyeletsa. Ya ba gona Baiseraele botlhe ba boelang kwa metseng ya bone, mongwe le mongwe a ya legaeng la gagwe.


text:
Jaanong Hesekia a rulaganya ditlhopha tsa baperesiti le Balefi ka fa ditlhopheng tsa bone, mongwe le mongwe ka fa tirelong ya gagwe ya boperesiti gongwe ya bolefi mo ditlhabelong tsa phiso gongwe tsa tebogo le go direla le go leboga le go baka mo dikgorong tsa bothibelelo jwa Morena.


text:
Kabelo ya kgosi e e tswang mo leruong la yona e ne e le ya ditlhabelo tsa phiso tsa meso le tsa mantsiboa le tsa boSabata le tsa dingwedi tse di rogilweng le tsa meletlo jaaka go kwadilwe mo molaong wa Morena.


text:
Kgosi ya laela morafe le baagi ba Jerusalema go ntsha kabelo ya baperesiti le Balefi gore ba tle ba tie mo tirelong ya Morena.


text:
E rile taelo e e utlwala, Baiseraele ba tlisa mabutswapele a mantsi a mabele le a matute a moweine le a lookwane le a mafura a dinotshe le a thobo yotlhe ya masimo, ba be ba tlisa kabelo ya some ka bontsi.


text:
Baiseraele le Bajuta ba ba neng ba agile mo metseng ya Juta le bone ba tlisa kabelo ya some ya dikgomo le ya difutshane le kabelo ya some ya dineo tse di boitshepo tse di itshepiseditsweng Morena, Modimo wa bone, ba di baya mekoakoa.


text:
Asaria, moperesiti yo mogolo wa losika lwa ga Satoke, a mo araba a re: “E sa le batho ba simolola go tlisa lekgetho le kwano Ntlong ya Morena re ntse re ja, re kgora, re sadisa tse dintsi; gonne Morena o tshegofaditse morafe wa gagwe, mo re bileng ra sadisa bontsi jo.”


text:
ba tsenya lekgetho le, le kabelo ya some le dineo tse di boitshepo mo go ona ka boikanyego. Mookamedi yo mogolo wa tsona e ne e le Konanya wa Molefi, a tlhomagannwa ke Simei, monnawe;


text:
mme Jehiele le Asasia le Nahathe le Asahele le Jerimothe le Josabate le Eliele le Isemagia le Mahathe le Benaya e ne e le balebedi ba ba thusang Konanya le Simei, monnawe, ka taelo ya ga Hesekia, kgosi, le ya ga Asaria, moperesiti yo mogolo Ntlong ya Modimo.


text:
Mme Kore, morwa Imena wa Molefi modisa wa kgoro ya botlhabatsatsi, e ne e le mookamedi wa dineo tsa Modimo tsa bopelotshweu; a na le go aba lekgetho la Morena le dineo tse di boitshepotshepo.


text:
Bathusi ba gagwe e ne e le Etene le Minyamine le Jesua le Semaya le Amaria le Seganya; e ne e le bone ba ba abelang ba ga bone dikabelo tsa bone ka boikanyego mo metseng ya baperesiti ka fa ditlhopheng tsa bone, ba bagolo le ba bannye,


text:
e bong ba batonanyana go simolola ka basimanyana ba dinyaga di le tharo le bomogoloa-bone le botlhe ba ba yang kwa Ntlong ya Morena ka fa go batlegang letsatsi lengwe le lengwe ka teng gore ba dire tsa tirelo ya bone ka fa ditshwanelong tsa bone ka go amogana ga bone; fela ba na le go kwalwa mo lokwalong lwa losika.


text:
Baperesiti ba ne ba kwalwa mo lokwalong lwa losika ka fa malapeng a bone, mme Balefi go simolola ka ba ba dinyaga di le 20 le bomogoloa-bone bone ba kwalwa ka fa ditshwanelong tsa bone le ditlhopheng tsa bone.


text:
Baperesiti ba ne ba na le go kwalwa mo lokwalong lwa losika mmogo le bana botlhe ba bone le basadi ba bone le bomorwaa-bone le bomorwadia-bone, lelapa lotlhe; gonne ba ne ba iitshepisa go dira tsa Felo-fa-go-Boitshepo ka boikanyego.


text:
Le gona ba losika lwa ga Arone, e bong baperesiti ba ne ba beetswe banna ba ba boletsweng ka maina mo nageng ya mafulo a metse ya bone mo motseng mongwe le mongwe gore ba abele ba batonanyana botlhe ba baperesiti le Balefi botlhe ba ba kwadilweng mo lokwalong lwa losika dikabelo tsa bone.


text:
Hesekia a dira tse di ntseng jalo mo nageng yotlhe ya Juta, a dira tse di siameng tse di tlhamaletseng tsa nnete fa pele ga Morena, Modimo wa gagwe.


text:
Tiro nngwe le nngwe e o neng a e simolola kwa tirelong ya Ntlo ya Modimo ka fa molaong le ka fa taelong go batla Modimo wa gagwe, a e dira ka pelo yotlhe, a e fetsa ka lesego.


text:
Morago ga dilo tseo le boikanyo joo ga tla Saneheribe kgosi ya Asiria, a tsena mo nageng ya Juta, a dikanyetsa metse e e femetsweng ka ntwa, a re o a e ithopela.


text:
a utlwana le dikgosana tsa gagwe le bagale ba gagwe go katela metswedi e e neng e le ka fa ntle ga motse, mme ba mo thusa.


text:
Ga phuthega batho ba bantsi, ba katela metswedi yotlhe le nokana e e elang e ralala lefatshe ba re: “Dikgosi tsa Asiria di tla bo di fitlhelelang metsi a mantsi?”


text:
Hesekia a ba a nna pelokgale a aga lobota lotlhe lo lo neng lo thubilwe, a aga dinaka tsa phemelo mo godimo ga lone le lobota lo longwe ka kwa ntle, a tiisa kago ya phemelo ya Milo mo motseng wa ga Dafita, a dira dibolai ka bontsi le dithebe.


text:
A ba a baya balaodi ba ntwa ba ba laolang batlhabani, a ba phuthela kwa go ene kwa patlelong ya kgoro ya motse, a bua nabo, a tiisa dipelo tsa bone a re:


text:
“Tiang lo nne pelokgale se boifeng, se tshogeng kgosi ya Asiria le bontsi jotlhe jo bo nang nayo. Gonne yo o nang le rona o mogolo bogolo go yo o nang nayo.


text:
Yona e na le letsogo la nama fela, mme yo o nang le rona ke Morena, Modimo wa rona, go re thusa le go re tlhabanela ditlhabano tsa rona.” Mme batlhabani ba ikanya mafoko a ga Hesekia kgosi ya Juta.


text:
Morago ga moo Saneheribe, kgosi ya Asiria, a roma batlhanka ba gagwe kwa Jerusalema, ene a ntse a le kwa Lagiše a na le mephato yotlhe ya gagwe. Ba fitlha kwa go Hesekia, kgosi ya Juta, le kwa go Bajuta botlhe ba Jerusalema ba re:


text:
“Saneheribe, kgosi ya Asiria, e bua jaana e a re: ‘Lo ikantse eng, fa lo ntse mo Jerusalema yo o dikanyeditsweng ka ntwa?


text:
Ruri Hesekia o a lo aketsa, o lo bolaya ka tlala le lenyora, mme o ntse a re: Morena, Modimo wa rona, o tla re namolela mo diatleng tsa kgosi ya Asiria.


text:
A ga se ene Hesekia yo o tlositseng dithota tsa tlhabelo tsa ona le dialetare tsa ona, a raya batho ba Juta le ba Jerusalema a re: Obamelang fa pele ga aletare e le nngwe fela, lo tshube maswalo mo go yona?


text:
A ga lo itse se nna le borre re se diretseng merafe yotlhe ya mafatshe? A tota medimo ya ditšhaba tsa mafatshe e kgonne go namolela mafatshe a tsona mo diatleng tsa me?


text:
Ke ofe modimo mo medimong yotlhe ya ditšhaba tseo tse borre ba di bolaileng ka khutso ya Modimo, o o kgonneng go pholosa morafe wa ona mo diatleng tsa me, mo Modimo wa lona o ka bong o kgona go lo pholosa mo diatleng tsa me?


text:
Jaanong he, a Hesekia a se lo tsietse le e seng go lo timetsa ka mokgwa o o ntseng jalo, se mo dumeleng; gonne ga go na modimo ope wa setšhaba sepe le wa bogosi bope o o kileng wa kgona go golola morafe wa ona mo diatleng tsa me le mo diatleng tsa borre. Mme Modimo wa lona ona o tla tlhaela bogolo jang go ka lo pholosa mo diatleng tsa me!’ ”


text:
Mme batlhanka ba gagwe ba bua tse dingwe gape tsa go kgala Morena, Modimo, le tsa go nyatsa Hesekia, motlhanka wa gagwe.


text:
Le gona Saneheribe o na a kwadile lokwalo lwa go kgoba Morena, Modimo wa Iseraele, le lwa go o roga a re: “Modimo wa ga Hesekia ga o kitla o pholosa morafe wa ona mo diatleng tsa me fela jaaka medimo ya ditšhaba tsa mafatshe e se ka ya pholosa merafe ya yona mo diatleng tsa me.”


text:
Ba bile ba tlhatlosa mantswe, ba tlhaeletsa batho ba Jerusalema ka Sejuta ba ba neng ba le mo loboteng, e le go ba boifisa le go ba nyemisa moko gore ba tle ba thope motse.


text:
Ba bua tsa go kgala Modimo wa Jerusalema jaaka ba kgala medimo ya merafe ya lefatshe e e leng dibopiwa tsa diatla tsa batho fela.


text:
Mme e rile kgosi Hesekia le moporofeti Jesaya, morwa Amotse, ba rapela ka ntlha ya tseo ba goela legodimong.


text:
Morena a roma moengele, ene a nyeletsa bagale botlhe le bagogi le balaodi mo bothibelelong jwa kgosi ya Asiria, mo e bileng ya boela kwa lefatsheng la yona ka ditlhong. Jaanong ya re e tsena mo tempeleng ya modimo wa yona, bana ba yona, ba e ba tsetseng, ba e bolaela teng ka tšhaka.


text:
Ka mokgwa oo Morena a pholosa Hesekia le baagi ba Jerusalema mo diatleng tsa ga Saneheribe, kgosi ya Asiria, le mo diatleng tsa baba botlhe, a ba naya boikhutso ntlheng tsotlhe.


text:
Ba bantsi ba nna ba isetsa Morena dineo kwa Jerusalema le Hesekia kgosi ya Juta, ba e ntshetsa dilo tsa botlhokwa mo e bileng ya godisiwa morago ga tseo mo matlhong a ditšhaba tsotlhe.


text:
E rile mo metlheng eo Hesekia a lwala lwa go swa a rapela Morena, mme ene a mo utlwa, a mo naya sesupo se se gakgamatsang.


text:
Mme Hesekia a se ka a lebogela se a se diretsweng, a ikgodisa; ka moo a tukelwa bogale le ba Juta le ba Jerusalema.


text:
Le gale Hesekia a ikwatlhaela boikgodiso jwa pelo ya gagwe mmogo le baagi ba Jerusalema; ka moo bogale jwa Morena jwa se ka jwa ba wela mo metlheng ya ga Hesekia.


text:
Hesekia o ne a na le khumo le tlotlo mo gogolo thata, a ba a itirela matlwana a polokelo ya selefera le gouta le majwana a a tlhokegang le makga le dithebe le dilwana tsa mefutafuta tse di eletsegang


text:
le matlo a polokelo a kotulo ya mabele le matute a moweine le lookwane le maraka a diruiwa tsa mefutafuta le meraka ya matlhape.


text:
A ba a itirela metse le leruo le legolo la difutshane le dikgomo; gonne Modimo o ne o mo tshegofaditse ka dithoto tse dintsi thata.


text:
Ke ene Hesekia yo o neng a thiba kelelo e e kwa godimo ya metsi a noka ya Kihone, a a folosa a a tsamaisa ntlheng ya bophirima ya motse wa ga Dafita. Hesekia o ne a tlhogonolofala mo tirong nngwe le nngwe ya gagwe.


text:
Le gona o ne a ntse jalo, fa barongwi ba babusi ba Babele ba tla ba romilwe kwa go ene go botsolotsa ka ga sesupo se se gakgamatsang se se dirafetseng mo lefatsheng; ke fa Modimo o mo tlogela fela go mo leka gore o itse tsotlhe tse di leng mo pelong ya gagwe.


text:
Ditirafalo tse dingwe tsa ga Hesekia le ditiro tsa gagwe tsa tumelo-Modimong kana di kwadilwe mo ponong ya moporofeti Jesaya morwa Amotse le mo lokwalong lwa dikgosi tsa Juta le Iseraele.


text:
Mme Hesekia a robala le borraagwe, a fitlhwa fa thotaneng ya diphupu tsa boora Dafita. Batho botlhe ba Juta le baagi ba Jerusalema ba mo direla ka tlotlo mo losong lwa gagwe. Mme Manase morwawe a nna kgosi mo boemong jwa gagwe.


text:
A dira tse di bosula mo matlhong a Morena, tse di tshwanang le makgapha a baheitane ba Morena o neng a ba lelekile fa pele ga Baiseraele.


text:
A boela a tsosa dithota tsa tlhabelo tse Hesekia rraagwe o neng a di digile, a agela boBaale dialetare, a dira medimako ya Ašera, a ba a obamela lesomo lotlhe la legodimo, a le direla.


text:
Le gona a aga dialetare tsa medimo kwa Ntlong ya Morena, e Morena o buileng ka ga yona a re: “Leina la me le tla nna kwa Jerusalema ka bosakhutleng.”


text:
Ke ene yo o neng a ralatsa bomorwawe molelo kwa mogorogorong wa Morwa-Hinome, a dira tsa mereo ya boloi le tsa botlhodi le tsa neelelo, a tlhoma ba ba buang le baswi le baitseanape; a dira tse dintsi tse di bosula mo matlhong a Morena go mo gakatsa.


text:
Le gona a dira modimo wa seseto, a o emisa mo Ntlong ya Modimo, e Modimo o buileng ka ga yona le Dafita le Salomo morwawe wa re: “Ke mo Ntlong e le mo Jerusalema yo ke mo tlhophileng mo ditsong tsotlhe tsa Iseraele fa ke tla bayang leina la me teng ka bosakhutleng.


text:
Mme ga nkitla ke tlhola ke tlosa dinao tsa Baiseraele mo nageng e ke e neetseng borraeno. Ke raya fela, fa ba tlhokomela go dira tsotlhe tse ke di ba laetseng ka Moše, e bong molao otlhe le ditaolo le ditshiamelo.”


text:
Mme Manase a timetsa Bajuta le baagi ba Jerusalema gore ba dire bosula bogolo go baheitane ba Morena o neng a ba nyeleditse fa pele ga Baiseraele.


text:
Ka moo Morena a ba bololetsa balaodi ba mephato ya kgosi ya Asiria, ba tshwara Manase ka dikobe, ba mmofa dinao ka dikeetane ba mo isa kwa Babele.


text:
Mme ya re a le mo tlalelong, a kopa bopelotlhomogi mo Moreneng, Modimo wa gagwe, a ikokobetsa thata fa pele ga Modimo wa borraagwe;


text:
a o rapela, mme wa mo rapelesegela, wa utlwa mokokotlelo wa gagwe, wa mmusetsa kwa Jerusalema le mo bogosing jwa gagwe. Ke fa Manase a lemoga gore Modimo ke one Morena.


text:
Morago ga moo a aga lobota lwa ka kwa ntle lwa motse wa ga Dafita go pota nokana ya Kihone ntlheng ya bophirima mo molapong le go fitlha kwa Kgorong ya Ditlhapi; a lo potolosa thota ya Ofele, a lo godisa thata, a ba a baya balaodi ba mephato mo metseng yotlhe e e femetsweng ya Juta.


text:
A ba a tlosa medimo ya seeng le modimo wa seseto mo Ntlong ya Morena le dialetare tsotlhe tse o neng a di agile mo thabeng ya Ntlo ya Morena le mo Jerusalema, a di latlhela kwa ntle ga motse.


text:
A ba a baakanya aletare ya Morena, a dira ditlhabelo tsa tebogo le tsa pako mo go yona; a ba a laela Bajuta gore ba direle Morena, Modimo wa Iseraele.


text:
Le gale batho ba ne ba sa ntse ba dira ditlhabelo mo dithoteng tsa tlhabelo, mme e le tsa Morena, Modimo wa bone, fela.


text:
Ditirafalo tse dingwe tsa ga Manase le thapelo ya gagwe go Modimo wa gagwe le mafoko a baboni ba ba buileng nae ka taelo ya Morena, Modimo wa Iseraele, kana di kwadilwe mo ditirafalong tsa dikgosi tsa Iseraele.


text:
Mme thapelo ya gagwe le ka fa a utlwilweng ka teng le boleo jotlhe jwa gagwe le boikanyologo jwa gagwe le mafelo kwa o neng a aga dithota tsa tlhabelo, a tlhoma medimako ya Ašera le medimo ya diseto teng, a ise a ikokobetse, kana tsona di kwadilwe mo ditirafalong tsa baboni.


text:
Mme Manase a robala le borraagwe, a fitlhwa fa ntlong ya gagwe, mme Amone morwawe a nna kgosi mo boemong jwa gagwe.


text:
A dira tse di bosula mo matlhong a Morena jaaka go ne go dirile Manase rraagwe. Amone a tlhabela medimo ya diseto yotlhe e e neng e dirilwe ke Manase rraagwe a e direla.


text:
Mme a se ka a ikokobetsa fa pele ga Morena jaaka go ne ga dira Manase rraagwe, mme ene Amone a godisa molato fela.


text:
Ke fa batho ba kwa nageng ba bolaya botlhe ba ba neng ba tsoseditse kgosi Amone moferefere; batho ba kwa nageng ba dira Josia morwawe kgosi mo boemong jwa gagwe.


text:
A dira tse di siameng mo matlhong a Morena, a sepela mo ditseleng tsa ga Dafita rraagwe mogolwagolwane; a se ka a fapogela ntlheng ya le le jang le e seng mo go ya la molema.


text:
A simolola go batla Modimo wa ga Dafita rraagwe mogolwagolwane ka ngwaga wa robedi wa puso ya gagwe a sa le lekau, mme ka ngwaga wa 12 wa yona a simolola go phepafatsa Juta le Jerusalema, a tlosa dithota tsa tlhabelo le medimako ya Ašera le medimo ya diseto le e e bopilweng.


text:
Ba diga dialetare tsa boBaale a ntse a lebile, a ba a rema majwe a a motloutlo a letsatsi a a neng a le mo godimo ga tsona, a ba a thubaganya medimako ya Ašera le medimo ya diseto le e bopilweng, a e pšhwetlakanya ya nna lerole, a ba a le gasetsa mo diphupung tsa ba ba neng ba e tlhabela.


text:
A ba a dira jalo le kwa metseng ya Bamanase le Baeferaime le Basimeone le go fitlha kwa go Banafetale mo maropeng a bone tikologong.


text:
A diga dialetare, a thubaganya medimako ya Ašera le medimo ya diseto, a e pšhwetlakanya ya nna lerole; a ba a rema majwe a a motloutlo a letsatsi otlhe mo lefatsheng lotlhe la Iseraele, a ba a boela kwa Jerusalema.


text:
Mme ka ngwaga wa 18 wa puso ya gagwe, fa a sena go itshekisa lefatshe le Ntlo ya Modimo, a roma Safane, morwa Asalea, le Maaseya, molaodi wa motse, le Joa morwa Joahase seatla sa kgosi go baakanya Ntlo ya Morena, Modimo wa gagwe.


text:
Ba ya kwa go Hilekia, moperesiti yo mogolo, ba neelwa madi a a neng a tlisitswe kwa Ntlong ya Modimo, a phuthilwe ke Balefi, badisa ba mojako, a ntshitswe ke Bamanase le Baeferaime le masalela otlhe a Iseraele le Bajuta botlhe le Babenyamene le baagi ba Jerusalema;


text:
ba a neela mo diatleng tsa baokamedi ba tiro kwa Ntlong ya Morena; bone ba a neela badiri ba tiro ba ba dirang kwa Ntlong ya Morena go thiba diphatlha le go baakanya Ntlo ya Modimo;


text:
ba a neela babetli le baagi gore ba reke majwe a a betlilweng le dikgong tsa mabalelo le tsa go tlhomesa Tempele e dikgosi tsa Juta di neng di e lesitse ya onala.


text:
Mme banna ba dira tiro ka boikanyego. Baokamedi ba bone e ne e le Jahathe le Obatya, Balefi ba losika lwa ga Merari; le Sagaria le Mesulame, ba losika lwa ga Kahathe, go tsamaisa tiro. Mme Balefi ba ba neng ba itse diletso tsa kopelo botlhe


text:
ba ne ba okametse barwadi ba merwalo, ba laola badiri botlhe ba tiro tirelong nngwe le nngwe. Bangwe ba Balefi e ne e le bakwaledi le badiri ba ntlo ya lekgotla le badisa ba kgoro.


text:
Jaanong e rile ba ntsha madi a a neng a tlisitswe kwa Ntlong ya Morena, Hilekia moperesiti a bona lokwalo lwa molao wa Morena lo lo kwadilweng ke Moše.


text:
Hilekia a ba a bolelela Safane mokwaledi a re: “Ke bonye lokwalo lwa molao mo Ntlong ya Morena,” a ba a lo mo neela.


text:
Safane a isa lokwalo loo kwa kgosing; le gona a busetsa kgosi lefoko le le reng: “Tsotlhe tse di neetsweng mo diatleng tsa batlhanka ba gago ba a di dira.


text:
Ba tsholotse madi a a fitlhetsweng kwa Ntlong ya Morena, ba a neela mo diatleng tsa ba ba beilweng baokamedi le mo diatleng tsa badiri ba tiro.”


text:
Safane mokwaledi a ba a begela kgosi a re: “Hilekia moperesiti o nneetse lokwalo”; a ba a lo buisetsa kgosi.


text:
Kgosi ya ba ya laela Hilekia le Ahikame morwa Safane le Abetone morwa Miga le Safane mokwaledi le Asaya motlhanka wa kgosi ya re:


text:
“Yaang lo mpoletse Morena, nna le masalela a Iseraele le Juta, ka ntlha ya mafoko a lokwalo lo lo bonyweng; gonne bogale jwa Morena bo bogolo jo bo re tukelang, ka borraetsho ba se ka ba tshegetsa lefoko la Morena ka go dira fela jaaka go kwadilwe mo lokwalong loo.”


text:
Ke fa Hilekia le ba ba romilweng ke kgosi ba ya kwa go Huleta moporofeti wa sesadi, mosadi wa ga Sadume morwa Thokgathe morwa Hasera mmoloki wa diaparo. Huleta ene e na a agile mo Motseng-o-mošwa mo Jerusalema, mme ba mmotsa jalo.


text:
Huleta a ba araba a re: “Morena, Modimo wa Iseraele, o bua jaana wa re: ‘Rayang monna yole yo o lo romileng kwano go nna lo re:


text:
Morena o bua jaana a re: Bona, ke tla tsisa tatlhego mo felong fano le mo baaging ba gona, e bong dikhutso tsotlhe tse di kwadilweng mo lokwalong lo ba lo buiseditseng kgosi ya Juta.


text:
Ke ka gonne ba ntlogetse ba fisetsa medimo e sele maswalo, e le gore ba nkgalefise ka ditiro tsotlhe tsa diatla tsa bone; ka moo bogale jwa me bo tla tukela felo fano, mme ga bo kitla bo tima.


text:
Mme kgosi ya Juta e e lo romileng go botsa Morena, lo e ree jaana lo re: Morena, Modimo wa Iseraele, o bua jaana a re: Fa e le mafoko a o a utlwileng:


text:
E re ka pelo ya gago e le boleta, mme o ikokobeditse fa pele ga Modimo, fa o utlwa mafoko a ona ka ga felo fano le ka ga baagi ba gona, le ka o ikokobeditse fa pele ga me, wa ikgagola diaparo, wa lela fa pele ga me, le nna ke go utlwile. Morena a re jalo.


text:
Bona, ke tla go phuthela kwa go borraago, mme o tla phuthelwa kwa lebitleng la gago ka kagiso, matlho a gago a sa bone tatlhego yotlhe e ke tla e tsisang mo felong fano le mo baaging ba gona.’ ” Mme ba busetsa kgosi karabo eo.


text:
Kgosi ya ba ya tlhatlogela kwa Ntlong ya Morena e na le banna botlhe ba Juta le baagi ba Jerusalema le baperesiti le Balefi le morafe otlhe ba bagolo le ba bannye, mme mafoko otlhe a lokwalo lwa kgolagano lo lo neng lo bonywe mo Ntlong ya Morena ya a buisa mo ditsebeng tsa bone.


text:
Kgosi ya ba ya ema mo felong ga yona, ya dira kgolagano fa pele ga Morena, ya ipofa go sala Morena morago le go tshegetsa ditaelo tsa gagwe le ditshupo tsa gagwe le melao ya gagwe ka pelo yotlhe le ka mowa otlhe, e le go dirafatsa mafoko a kgolagano a a kwadilweng mo lokwalong loo.


text:
Le gona ya tsenya botlhe ba ba neng ba le kwa Jerusalema le Babenyamene mo kgolaganong, mme baagi ba Jerusalema ba dira ka fa kgolaganong ya Modimo wa borraabo.


text:
Josia a ba a tlosa maila otlhe mo dinageng tsotlhe tsa Baiseraele, a dira gore botlhe ba ba fitlhelwang mo Iseraeleng ba direla Morena, Modimo wa bone; metlheng yotlhe ya gagwe ba se ka ba fapoga ka go se sale Morena, Modimo wa borraabo, morago.


text:
Morago ga moo Josia a direla Morena Tlolaganyo kwa Jerusalema; ba tlhaba dikwana tsa Tlolaganyo ka kgwedi ya ntlha e le 14.


text:
A laela Balefi ba ba itshepetseng Morena ba ba rutang Baiseraele botlhe a re: “Bayang Letlole le le boitshepo mo Ntlong e Salomo, morwa Dafita kgosi ya Iseraele, o e agileng. Ga lo ne lo tlhola lo le sikara mo magetleng, jaanong lo direle Morena, Modimo wa lona, le morafe wa gagwe wa Iseraele.


text:
Jaanong he, ipaakanyeng ka fa malapeng a lona, setlhopha le setlhopha, ka fa taelong ya ga Dafita, kgosi ya Iseraele, le ka fa taelong ya ga Salomo morwawe;


text:
lo eme mo Felong-ga-Boitshepo ka fa dikgorong tsa malapa a ba ga lona ba morafe, mme a kgoro nngwe le nngwe e nne le Balefi ba kgotla e le nngwe;


text:
lo tlhabe dikwana tsa Tlolaganyo, lo iitshepise, lo di baakanyetse ba ga lona, e le go dira ka fa taelong ya Morena e a e buileng ka Moše.”


text:
Mme Josia a ntshetsa batho ba morafe difutshane, e bong dikwana le dipotsane tsotlhe e le tsa Tlolaganyo tsa botlhe ba ba neng ba le teng, palo ya tsona e le 30 000 le dikgomo di le 3 000; tsa ntshiwa leruong la kgosi, e le tebogelo-Modimo.


text:
Le dikgosana tsa gagwe tsa ntshetsa batho le baperesiti le Balefi ka bogatsona. Ba bagolo mo Ntlong ya Modimo, e bong Hilekia le Sagaria le Jehiele, ba neela baperesiti difutshane tsa Tlolaganyo di le 2 600 le dikgomo di le 300.


text:
Mme Konanya le bomorwa-rraagwe ba babedi, e bong Semaya le Nethanele, le Hasabja le Jehiele le Josabate ba bagolo ba Balefi ba ntshetsa Balefi difutshane tsa Tlolaganyo di le 5 000 le dikgomo di le 500.


text:
Tirelo ya rulaganngwa jalo. Baperesiti ba eme mo felong ga bone le Balefi ba le ditlhopheng tsa bone ka fa taelong ya kgosi.


text:
Balefi ba tlhaba dikwana tsa Tlolaganyo, mme baperesiti ba kgatsha madi a ba a dibegeleditseng mo diatleng tsa bona, Balefi ba ntse ba bua.


text:
Tsa setlhabelo sa phiso ba di baya go sele, e le go di neela dikgoro tsa malapa a batho ba morafe gore bone ba di tlisetse Morena jaaka go kwadilwe mo lokwalong lwa ga Moše. Ba dira jalo le ka dikgomo.


text:
Ba besa Tlolaganyo mo molelong ka fa molaong, mme dineo tse di boitshepo ba di apaya ka dipitsa le ka dipitsana le ka megopo, ba be ba di abela batho botlhe ba morafe ka pele.


text:
Morago ga moo ba ipaakanyetsa tsa bone le tsa baperesiti. Gonne baperesiti, bomorwa Arone, ba ne ba ntse ba tlisa ditlhabelo tsa phiso le mafura go ya bosigong; ka moo Balefi ba ipaakanyetsa tsa bone le tsa baperesiti bomorwa Arone.


