# verses

text:
Jaanong ya re ba fitlha kwa marakeng a dithako fa Joretane a a mo lefatsheng la Kanana, Barubene le Bagate le ba bontlhanngwe jwa lotso lwa Manase ba aga aletare teng fa thoko ga Joretane, ya nna aletare e kgolo e e bonalang kwa kgakala.


text:
Mme Baiseraele ba utlwa go twe: “Bonang, Barubene le Bagate le ba bontlhanngwe jwa lotso lwa Manase ba agile aletare mo lefatsheng la Kanana kwa marakeng a dithako fa Joretane ka kwano mo ntlheng ya Baiseraele.”


text:
Ya re Baiseraele ba utlwa jalo, phuthego yotlhe ya bone ya phuthegela kwa Silo gore ba ba bololele ka mephato.


text:
Mme Baiseraele ba roma moperesiti Phinehase morwa Eleasare kwa go Barubene le Bagate le bontlhanngwe jwa lotso lwa Manase kwa lefatsheng la Gileate.


text:
A ya a na le dikgosana di le some, lotso longwe le longwe lwa Baiseraele lo ntshitse kgosana e le nngwe ya malapa a lone. Nngwe le nngwe ya tsona e ne e le tlhogo ya dikgoro tsa bone mo ditsong tsa Iseraele.


text:
Jaanong ya re ba fitlha kwa go Barubene le Bagate le ba bontlhanngwe jwa lotso lwa Manase kwa lefatsheng la Gileate, ba bua nabo ba re:


text:
“Phuthego yotlhe ya Morena e buile jaana ya re: ‘Boikanyologo jo ke jo bo ntseng jang jo lo tlhanogetseng Modimo wa Iseraele ka jona mo lo bileng lwa ikepa mo Moreneng kajeno ka go ikagela aletare le ka go tsogela Morena kajeno?


text:
A molato wa Pheore ga o ise o re lekane, o re iseng re o tlhape go fitlha letsatsing la kajeno, le fa petso e wetse phuthego ya Morena?


text:
Mme a lona lo rata go ikepa mo Moreneng kajeno? Ruri, fa lo tsogela Morena kajeno, kamoso o tla tukela phuthego yotlhe ya Iseraele bogale!


text:
Fa lo bona gore lefatshe la boswa jwa lona le itshekologile, tshelelang kwano lefatsheng le e leng la Morena le Tempelana ya Morena e leng mo go lone, lo age mo gare ga rona, mme lo se ka lwa tsogela Morena, le e seng go tsogela rona ka go ikagela aletare kwa ntle ga aletare ya Morena, Modimo wa rona.


text:
A ga ke re, e rile Agane morwa Sera a dirile ka boikanyologo ka go utswa tse di hutseditsweng go fisiwa, bogale jwa Morena jwa wela phuthego yotlhe ya Iseraele? Le gona ga a ka a swa a le esi ka ntlha ya molato wa gagwe.’ ”


text:
Ke fa Barubene le Bagate le ba bontlhanngwe jwa lotso lwa Manase ba fetola ba raya ditlhogo tsa ditso tsa Iseraele ba re:


text:
“Modimo o o thata, Morena Modimo o o thata, Morena ene o a itse; Baiseraele le bone ba tla itse: Fa re dirile jalo ka go tsogela Morena le ka go mo tlogela, foo a a se ka a re thusa ka letsatsi le!


text:
Fa re ikagetse aletare go ikepa mo Moreneng fa e le go baya ditlhabelo tsa phiso le ditshupelo tsa dijo mo go yona fa e le go baya ditlhabelo tsa tebogo mo go yona foo a Morena ka esi a re beletse molato oo!


text:
Nnyaya! Re dirile jalo ka go boifa selo se le sengwe fela ra re: Ka metlha e e tlang bana ba lona ba ka botsa bana ba rona ba re: ‘Lo kopanelang le Morena, Modimo wa Iseraele?


text:
Kana Morena o beile molelwane wa Joretane fa gare ga rona le lona Barubene le lona Bagate! Lona ga lo na kabelo mo Moreneng!’ Mme bana ba lona ba ka timetsa bana ba rona jalo gore ba se ka ba tlhola ba boifa Morena.


text:
Ke ka moo re rileng: ‘A re ke re itireleng sesupo ka go aga aletare. Ga se ya ditlhabelo tse di fisiwang ga se ya ditlhabelo tsa tebogo!


text:
Ke bosupi fa gare ga rona le lona le fa gare ga ditshika tsa rona sehularong sa rona jwa go re, re tla tlhoafalela tirelo ya Morena fa pele ga gagwe ka ditlhabelo tsa phiso tsa rona le ka ditlhabelo tsa boitumelo tsa rona le ka ditlhabelo tsa tebogo tsa rona le bosupi jwa go re, bana ba lona ba se ka ba raya bana ba rona ka metlha e e tlang ba re: Ga lo ba Morena!’


text:
Rona ra re: E tle e re ka metlha e e tlang, fa ba ka bua jalo le rona gongwe le bana ba rona, re tle re re: ‘Lebang moago wa aletare ya Morena e borraetsho ba e dirileng: Ga se ya ditlhabelo tsa phiso ga se ya ditlhabelo tsa tebogo ke bosupi fela fa gare ga rona le lona.’


text:
A go nne kgakala le rona go ka tsogela Morena le go ka ikepa mo Moreneng kajeno ka go aga aletare ya ditlhabelo tsa phiso le ya ditshupelo tsa dijo le ya ditlhabelo tsa tebogo kwa ntle ga aletare ya Morena, Modimo wa rona, e e fa pele ga Tempelana ya ona.”


text:
Ya re Phinehase moperesiti le bagolo ba phuthego, e bong ditlhogo tsa ditso tsa Iseraele tse di nang nae ba utlwa mafoko a a builweng ke Barubene le Bagate le Bamanase, a ba kgatlha.


text:
Mme moperesiti Phinehase morwa Eleasare a raya Barubene le Bagate le Bamanase a re: “Kajeno re a lemoga gore Morena o na le rona. Gonne tse lo di dirileng e ne e se tsa go tlogela Morena ka boikanyologo. Jaanong lo pholositse Baiseraele mo diatleng tsa Morena.”


text:
Ke fa moperesiti Phinehase morwa Eleasare le dikgosana ba tlogela Barubene le Bagate ba boa kwa lefatsheng la Gileate, ba boela kwa lefatsheng la Kanana kwa Baiseraeleng, ba ba begela mafoko ao.


text:
A kgatlha Baiseraele, mme Baiseraele ba leboga Modimo; ba se ka ba tlhola ba re, ba ba bololela ka mephato go senya lefatshe le Barubene le Bagate ba agileng mo go lone.


text:
Mme Barubene le Bagate ba bitsa aletare e “Sesupo”. Gonne ba re: “Ke bosupi fa gare ga rona jwa go re: Morena ke ene Modimo.”


text:
E rile malatsi a mantsi a sena go feta, mme Morena a sena go agisa Baiseraele fa pele ga baba botlhe ba bone mo tikologong, Jošua ya bo e le monna mogolo, a tsofetse thata.


text:
Ke fa Jošua a bitsa Baiseraele botlhe le bagolo ba bone le ditlhogo tsa bone le baatlhodi ba bone le bakwaledi ba bone, a ba raya a re: “Ke monna mogolo, ke setse ke tsofetse.


text:
Lona ka losi lo bonye tsotlhe tse Morena, Modimo wa lona, o di diretseng ditšhaba tsotlhe tseo fa pele ga lona; gonne Morena, Modimo wa lona, o ne wa lo tlhabanela ka osi.


text:
Bonang, ditšhaba tse di setseng tse ke di lo abetse ka tengwa, lotso longwe le longwe lwa abelwa boswa jwa lone mmogo le ditšhaba tsotlhe tse ke di nyeleditseng go simolola kwa Joretane go ya go fitlha kwa lewatleng le legolo ntlheng ya bophirimatsatsi.


text:
Mme Morena, Modimo wa lona, ka osi o tla ba tshabisa fa pele ga lona, o ba leleka gore ba falale fa pele ga lona; lo tla rua lefatshe la bone jaaka Morena, Modimo wa lona, o lo solofeditse.


text:
Fela tiang thata go tshegetsa tsotlhe le go dira tsotlhe tse di kwadilweng mo lokwalong lwa molao wa ga Moše; se fapogeng mo go ona e seng ka go ya le letsogo le le jang le e seng ka go ya le la molema


text:
gore lo se ka lwa tlhakatlhakana le ditšhaba tseo tse di setseng mo go lona le e seng go umaka maina a medimo ya bone le e seng go ikana ka yona le e seng go e direla, le e seng go e obamela.


text:
Ka moo Morena o lelekile ditšhaba tse dikgolo tse di thata fa pele ga lona go se na ope yo o kgonneng go emelana le lona go fitlha letsatsing la kajeno.


text:
Monna a le mongwe wa lona o ne a khutšhela ba le sekete; gonne Morena, Modimo wa lona, o ne o lo tlhabanela ka osi jaaka o lo solofeditse.


text:
Gonne fa lo ka boa ka morago, lwa kopana le masalela a ditšhaba tse, tse di setseng mo go lona, lwa nyalana nabo, lwa tlhakatlhakana nabo,


text:
foo itsetseng ruri gore Morena, Modimo wa lona, ga a kitla a tlhola a leleka ditšhaba tse fa pele ga lona, mme di tla lo fetogela serai le thaelo le thupa e e itayang ditlhakore tsa lona le mitlwa mo matlhong a lona go ya go fitlhelela lo latlhega, lo ntshiwa mo lefatsheng le le molemo le, le Morena, Modimo wa lona, o le lo neileng.


text:
“Bonang, nna kajeno ke wela mo tseleng ya batho botlhe, mme lo tshwanetse go lemoga ka pelo yotlhe le ka mowa otlhe, fa go sa tlhaela sepe sa dilo tsotlhe tse di molemo, tse Morena, Modimo wa lona, o di lo solofeditseng. Di lo dirafaletse tsotlhe. Ga go a tlhokafala sepe sa tsona.


text:
Dilo tsotlhe tse di molemo tse Morena, Modimo wa lona, o neng o di lo solofeditse di lo dirafaletse! Mme Morena o tla lo dirafaletsa dilo tsotlhe tse di bosula fela jalo go ya go fitlhelela a be a lo nyeletse, a lo tlose mo nageng e e molemo e, e Morena, Modimo wa lona, o e lo neileng


text:
fa lo ka senya kgolagano ya Morena, Modimo wa lona, e o e lo laetseng lwa ya lwa direla medimo e sele lwa e obamela; foo bogale jwa Morena bo tla lo tukela, mme lo tla latlhega ka pele, lo tlosiwa mo lefatsheng le le molemo le o le lo neileng.”


text:
Jošua a ba a phuthela ditso tsotlhe tsa Iseraele kwa Šegeme, a bitsa bagolo ba Baiseraele le ditlhogo tsa bone le baatlhodi ba bone le bakwaledi ba bone. Ba tla ba eme fa pele ga Modimo.


text:
Ke fa Jošua a raya morafe otlhe a re: “Morena, Modimo wa Iseraele, o bua jaana a re: ‘Bogologolo borraeno ba ne ba agile kwa moseja ga noka ya Ferathe, e bong Thara rraagwe Aborahame le rraagwe Nahore, ba direla medimo e sele.


text:
Mme ke tsere rraeno Aborahame kwa moseja ga noka ya Ferathe, ka mo tsamaisa mo lefatsheng lotlhe la Kanana, ka atisa losika lwa gagwe, ka mo naya Isaka.


text:
Mme Isaka ka mo naya Jakobe le Esau. Ka naya Esau dithaba tsa Seire gore e nne tsa gagwe. Mme Jakobe le bana ba gagwe ba ya kwa Egepeto.


text:
Ka roma Moše le Arone, ka betsa Baegepeto jaaka ke dirile mo go bone. Morago ga moo ka lo ntsha teng.


text:
Ka ntsha borraeno kwa Egepeto, lwa fitlha fa lewatleng, mme Baegepeto ba latelela borraeno ka dikoloi tsa ntwa le ka bapalami kwa Lewatleng la Motlhaka.


text:
Ke fa ba lelela Moreneng, mme a baya lefifi fa gare ga lona le Baegepeto, a ba nwetsa mo lewatleng, la ba bipa. Matlho a lona a bonye tse ke di diretseng Baegepeto. Jaanong lwa nna mo sekakeng malatsi a mantsi.


text:
“ ‘Morago ga moo ka lo isa kwa lefatsheng la Baamori ba ba neng ba agile kwa moseja ga Joretane; ba tlhabana le lona, mme ka ba neela mo diatleng tsa lona, lwa thopa lefatshe la bone, ka ba nyeletsa fa pele ga lona.


text:
Ga tsoga Balake morwa Siphore, kgosi ya Moabe, a lwa le Iseraele; a roma a bitsa Bileame morwa Beore gore a lo hutse.


text:
Mme ka gana go utlwa Bileame, mo a bileng a lo tshegofatsa; ka lo pholosa jalo mo diatleng tsa gagwe.


text:
Mme ya re lo tshela Joretane, lo fitlha kwa Jerigo, beng ba Jerigo ba tlhabana le lona, bone Baamori le Baferesi le Bakanana le Bahethe le Bagiregasi le Bahewi le Bajebusi, mme ka ba neela mo diatleng tsa lona.


text:
Ka roma mefu, ya lo etelela pele, ya ba leleka gore ba lo tshabe jaaka dikgosi tse pedi tsa Baamori, e se ka ditšhaka tsa lona le e seng ka mara a lona.


text:
Ka lo naya lefatshe le lo sa itapisang ka lone le metse e lo sa e agang; lo nna mo go yona. Lo ja masimo a moweine le ditlhare tsa olefa tse lo sa di jwalang.’


text:
“Jaanong he, boifang Morena, lo mo direle ka nnete le ka boikanyego! Tlosang medimo e borraeno ba neng ba e direla kwa moseja ga noka ya Ferathe le kwa Egepeto, lo direle Morena.


text:
Mme fa e le bosula mo matlhong a lona go direla Morena, itlhopheleng kajeno yo lo ratang go mo direla, a medimo e borraeno ba neng ba e direla ba le kwa moseja ga noka ya Ferathe kampo medimo ya Baamori ba lo agileng mo lefatsheng la bone, mme nna le ba lapa la me re tla direla Morena.”


text:
Ke fa morafe o araba o re: “A go nne kgakala le rona go ka tlogela Morena le go ka direla medimo e sele.


text:
Gonne Morena ke Modimo wa rona; ke ona o o re ntshitseng le borraetsho kwa lefatsheng la Egepeto kwa ntlong ya botlhanka; ke ona o o dirileng ditshupo tse dikgolo tsele mo matlhong a rona; ke ona o o re bolokileng mo tseleng yotlhe e re e tsamaileng le mo merafeng yotlhe e re neng re e raletse.


text:
Ke ene Morena yo o lelekileng merafe yotlhe eo le Baamori, baagi ba lefatshe le fa pele ga rona. Le rona re rata go direla Morena; gonne ke ene Modimo wa rona.”


text:
Mme Jošua a raya morafe a re: “Ga lo ne lo kgona go direla Morena; gonne ene ke Modimo o o boitshepo, ke Modimo o o lefufa; ga o kitla o lo itshwarela ditlolo tsa lona le maleo a lona.


text:
Gonne fa lo ka tlogela Morena, lwa direla medimo e sele, o tla lo fetogela, a lo direla tse di botlhoko, a lo nyeletsa a sena go lo direla tse di molemo.”


text:
Ke fa Jošua a raya morafe a re: “Lona lo itshupela ka losi, fa lo itlhophetse Morena go mo direla.” Ba re: “Ee, re a itshupela.”


text:
“Ka moo he tlosang medimo e sele e e mo go lona, mme a dipelo tsa lona di sekamele ka fa Moreneng, Modimo wa Iseraele!”


text:
Jošua a tlhomamisetsa morafe kgolagano ya Modimo jalo ka letsatsi leo, a o beela molao le ngwao kwa Šegeme.


text:
Jošua a ba a kwala mafoko ao mo lokwalong lwa molao wa Modimo, a ba a tsaya letlapa le legolo, a le tlhoma teng fa tlase ga setlhare sa eike, se se fa Tempelaneng ya Morena.


text:
Mme Jošua a raya morafe otlhe a re: “Bonang, letlapa le e tla nna mosupi ka ga rona; gonne le utlwile mafoko otlhe a Morena a o a buileng le rona; le gona e tla nna mosupi ka ga lona, e se re gongwe lwa itatola Modimo wa lona.”


text:
Ba mo fitlha mo nageng ya gagwe kwa Thimenatshera e e kwa dithabeng tsa Eferaime ntlheng ya bokone ya thaba ya Gaaše.


text:
Baiseraele ba ne ba direla Morena ka malatsi otlhe a ga Jošua le ka malatsi otlhe a bagolo ba ba neng ba phela sebaka se seleele sehularong sa ga Jošua, e le ba ba itseng ditiro tsotlhe tsa Morena tse o di diretseng Baiseraele.


text:
Le marapo a ga Josefa a Baiseraele ba duleng nao kwa Egepeto ba a fitlha mo Šegeme mo karolong ya tshimo e Jakobe o neng a e rekile mo go bomorwa Hemore rraagwe Šegeme ka dipapetlana tsa madi di le kgolo, a ba a e naya Josefa go nna boswa.


text:
Le Eleasare morwa Arone, e rile a swa, ba mo fitlha mo motseng wa Gibea wa ga Phinehase morwawe, o a o filweng kwa dithabeng tsa ga Eferaime.


text:
E rile morago ga loso lwa ga Jošua Baiseraele ba botsa Morena ba re: “Ke mang mo go rona yo o tshwanetseng go bololela Bakanana pele go tlhabana nabo?”


text:
Ke fa Juta a raya mogolowe Simeone a re: “Bololela le nna kwa nageng ya me, re ye go tlhabana le Bakanana! Le nna ke tla ya nao kwa nageng ya gago.” Mme Simeone a ya nae.


text:
Ya re Bajuta ba bolola Morena a neela Bakanana le Baferesi mo diatleng tsa bone; ba bolaya banna ba le 10 000 ba bone kwa Beseke.


text:
Ba fitlhela kgosi Atoni-Beseke a le mo Beseke, ba tlhabana nae, ba fenya Bakanana bao le Baferesi bao.


text:
Fela Atoni-Beseke a tshaba, mme ba mo latelela, ba mo tshwara, ba mo kgaola menwana ya kgonotšwe ya diatla le ya dinao.


text:
Ke fa Atoni-Beseke a re: “Dikgosi tse di 70 tse di kgaotsweng menwana ya kgonotšwe ya diatla le ya dinao di ne di sela matlhotlhora fa tlase ga lobati lwa bojelo lwa me. Jaanong Modimo o mpusoloseditse ka tse ke di dirileng.” Ba mo isa kwa Jerusalema, a swela gona.


text:
Jaanong Bajuta ba tlhasela Jerusalema, ba mo thopa, ba bolaya baagi ba teng ka bogale jwa tšhaka, ba fisa motse ka molelo.


text:
Morago ga moo Bajuta ba ya go tlhabana le Bakanana ba ba neng ba agile kwa dithabeng le kwa borwa le mo nageng e e kwa tlase.


text:
Bajuta ba be ba bololela Bakanana ba ba neng ba agile kwa Heberone – leina la Heberone pele e ne e le Khiriathe-Areba – ba fenya Sesai le Ahimane le Thalemai.


text:
Ke fa Kalebe a re: “Yo o ka fenyang Khiriatshefere, a mo thopa, ke tla mo neela morwadiake Agesa go nna mosadi wa gagwe.”


text:
Ke fa Otheniele morwa Kenase, monnaa Kalebe, a mo thopa. Jaanong a mo neela morwadie Agesa go nna mosadi wa gagwe.


text:
Agesa a mo raya a re: “Mphe lesego la go ntsamaisa sentle; e re ka o mpeile kwa nageng e e sekaka ya borwa, ke kopa gore o mphe le metswedi ya metsi.” Ke fa Kalebe a mo naya metswedi e e kwa godimo le e e kwa tlase.


text:
Mme bomorwa Hobabe wa Mokeni kgaitsadia mosadi wa ga Moše ba ne ba bolotse kwa Motseng wa Mekolane mmogo le Bajuta, ba ya kwa sekakeng sa Juta se se mo ntlheng ya borwa ya motse wa Arate. Ba ya ba nna mmogo le morafe.


text:
Mme Juta a ya a na le Simeone morwa-rraagwe, ba fenya Bakanana ba ba neng ba agile kwa Sefathe; motse o ba o senya ka khutso ya Modimo, ba o taya leina la Horema.


text:
Mme Bajuta ba palelwa ke go thopa Gasa le naga ya teng le Ašekalone le naga ya teng le Ekerone le naga ya teng.


text:
Mme Morena a bo a na le Bajuta, mo ba bileng ba thopa dithaba; gonne ba ne ba sa kgone go leleka baagi ba naga e e kwa tlase, ka bone ba na le dikoloi tsa ntwa tsa tshipi.


text:
Babenyamene ba se ka ba leleka Bajebusi ba ba neng ba agile kwa Jerusalema. Bajebusi ba nna jalo mmogo le Babenyamene mo Jerusalema go fitlha letsatsing la kajeno.


text:
batlhodi ba bona monna a tswa mo motseng, ba mo raya ba re: “A ko o re bontshe fa go tsenwang teng mo motseng. Foo re tla go direla ka bopelotlhomogi.”


text:
A ba bontsha fa go tsenwang teng mo motseng, mme ba itaya motse ka bogale jwa tšhaka, mme monna yole le ba losika lwa gagwe botlhe ba ba naya tsela.


text:
Monna yole a ya kwa lefatsheng la Bahethe, a aga motse, a o bitsa Luse. E sa ntse e le leina la ona le gompieno.


text:
Mme Bamanase ba se ka ba leleka baagi ba Betšheane le ba metsana ya teng le ba Thaenage le ba metsana ya teng le ba Dore le ba metsana ya teng le ba Ibeleame le ba metsana ya teng le ba Megito le ba metsana ya teng. Bakanana ba kgona jalo go nna mo lefatsheng le.


text:
Mme e rile Baiseraele ba sena go tia, ba dira masalela a Bakanana balala, mme go leleka ba se ka ba ba leleka.


text:
Baeferaime le bone ba se ka ba leleka Bakanana ba ba neng ba agile kwa Gesere. Bakanana ba nna mo gare ga bone kwa Gesere.


text:
Le Basebulone ba se ka ba leleka baagi ba Kiterone le baagi ba Nahalole, mme Bakanana ba nna mo gare ga bone, ya nna balala.


text:
Le Baasere ba se ka ba leleka baagi ba Ako le baagi ba Sitone le ba Ahelabe le ba Agesibe le ba Heleba le ba Afike le ba Rehobe,


text:
mme Baasere ba nna mo gare ga Bakanana ba ba neng ba agile mo lefatsheng pele ka ba se ka ba ba leleka.


text:
Le Banafetale ba se ka ba leleka baagi ba Betšhemeše le baagi ba Bethanathe; ba nna jalo mo gare ga Bakanana baagi ba lefatshe. Mme baagi ba Betšhemeše le ba Bethanathe ba nna balala ba bone.


text:
Mme Baamori ba ne ba patikelela Badane kwa dithabeng, gonne ba ne ba sa ba dumelele go fologela kwa lebaleng.


text:
Baamori ba kgona jalo go nna kwa Hare-Herese le kwa Ayalone le kwa Saalebime. Mme diatla tsa Bajosefa tsa ba imela, ba nna balala ba bone.


text:
Kana molelwane wa Baamori o ne o tswa kwa Phateng-ya-Diphepheng le kwa Sela, o be o tlhatlogela pele.


text:
Moengele wa Morena o ne a bolola kwa Gilegala, a tla kwa Bogime a re: “Ke lo ntshitse kwa Egepeto, ka lo fitlhisa mo lefatsheng le ke neng ke ikanetse borraeno ka lone ka re: ‘Ga nkitla ke senya kgolagano ya me le lona ka bosakhutleng.’


text:
Ka re: ‘Lona lo se ka lwa dira kgolagano le baagi ba lefatshe le, mme lo dige dialetare tsa bone,’ mme lwa se ka lwa utlwa lentswe la me. Ke eng se lo se dirileng?


text:
Ke ka moo le nna ke reng: Ga nkitla ke ba leleka fa pele ga lona gore ba lo bogise, mme medimo ya bone e nne thaelo mo go lona.”


text:
E rile moengele wa Morena a sena go bolelela Baiseraele botlhe mafoko ao batho ba tlhatlosa mantswe, ba lela;


text:
E rile Jošua a sena go naya morafe tsela, mongwe le mongwe a boela kwa nageng ya boswa jwa gagwe go rua lefatshe.


text:
Morafe wa direla Morena ka malatsi otlhe a ga Jošua le ka malatsi otlhe a bagolo ba ba neng ba phela sebaka se seleele sehularong sa ga Jošua ba ba bonyeng ditiro tse dikgolo tsotlhe tsa Morena tse o di diretseng Baiseraele.


text:
ba mo fitlha mo nageng ya boswa jwa gagwe kwa Thimenatherese kwa dithabeng tsa ga Eferaime mo ntlheng ya bokone ya thaba ya Gaaše.


text:
Ya re botlhe ba metlha ele ba sena go gorosiwa kwa go borraabo, ga tsoga ba bašwa sehularong sa bone ba ba sa itseng Morena le e seng ditiro tse o di diretseng Baiseraele.


text:
ba tlogela Morena, Modimo wa borraabo, yo o ba ntshitseng kwa lefatsheng la Egepeto, ba latela medimo e sele, e bong medimo ya merafe e e mo tikologong ya bone, ba e obamela, ba gakatsa Morena ka go dira jalo.


text:
Morena a tukele Baiseraele bogale, a ba neele mo diatleng tsa bathukhuthi, ba ba thukhuthe dilo, a ba rekise mo diatleng tsa baba ba bone tikologong, mo ba neng ba sa tlhole ba kgona go emelana le baba ba bone.


text:
Gongwe le gongwe kwa ba neng ba tswela teng seatla sa Morena se ne se lwa nabo go ba direla tse di botlhoko, jaaka Morena a ne a boletse le jaaka Morena a ne a ba ikanetse. Mme e ne ya re fa ba le mo tlalelong e kgolo.


text:
Fela le baatlhodi ba bone Baiseraele ba se ka ba ba utlwa; gonne ba ne ba dira boaka ka go latela medimo e sele, ba e obamela. Ba fapoga ka pele mo tseleng e borraabo ba neng ba sepetse mo go yona ka go utlwa ditaolo tsa Morena. Bone ba se ka ba dira jalo.


text:
Mme e ne ya re fa Morena a ba tsosetsa baatlhodi, Morena a nne le baatlhodi, a ba golole mo diatleng tsa baba ba bone ka malatsi aotlhe a moatlhodi. Ka gonne Morena o ne a ba tlhomogela pelo, fa ba ledisiwa ke ba ba ba pitlaganyang, ba ba gatelela.


text:
Fela e ne ya re fa moatlhodi a swa, ba boele kwa morago, ba senye bogolo go borraabo ka go latela medimo e sele, ba e direle, ba e obamele. Ba se ke ba tlogele sepe sa ditiro tsa bone le sa tsamao ya bone ya botlhogoethata.


text:
Ka moo Morena a tukela Baiseraele bogale a re: “E re ka setšhaba se, se tlodile kgolagano ya me e ke e laetseng borraabo, sa se ka sa utlwa lentswe la me,


text:
le nna ga nkitla ke tlhola ke leleka ope fa pele ga bone wa ditšhaba tse Jošua o neng a di tlogela, jale fa a swa


text:
gore ke tle ke leke Baiseraele ka tsona, ke bone gore a ba tla tlhokomela ditsela tsa Morena go sepela mo go tsona jaaka borraabo ba di tlhokometse gongwe nnyaya.”


text:
Morena a sadisa ditšhaba tseo jalo, a se ka a di leleka ka pele le e seng go di neela mo diatleng tsa ga Jošua.


text:
Mme ditšhaba tse Morena o neng a di sadisa gore ka tsona a leke Baiseraele botlhe ba ba neng ba sa itse dintwa tsotlhe tsa Kanana, ke tse:


text:
(E ne e le ka ntlha ya tlhalefo ya ditshika tsa Baiseraele fela go ba ruta tlhabano; bone fela ba ba neng ba sa e itse pele ga foo.)


text:
Ke dikgosi tse tlhano tsa Bafelesita le Bakanana le Basitone le Bahewi botlhe ba ba neng ba agile kwa dithabeng tsa Lebanone go tswa thabeng ya Baale-Heremone go ya go fitlha kwa Hamathe.


text:
Tsone tsa sala, e le go leka Baiseraele ka tsone, go tle go bonwe gore a ba tla utlwa ditaolo tsa Morena tse o di laetseng borraabo ka Moše.


text:
Jaanong e rile Baiseraele ba ntse ba agile mo gare ga Bakanana le Bahethe le Baamori le Baferesi le Bahewi le Bajebusi,


text:
ba tsaya bomorwadia merafe eo go nna basadi ba bone; gape ba neela bomorwa merafe eo bomorwadia-bone, ba be ba direla medimo ya yona.


text:
Jaanong Baiseraele ba nna ba dira tse di bosula mo matlhong a Morena, ba lebala Morena, Modimo wa bone, ba direla boBaale le boAšera.


text:
Ke fa bogale jwa Morena bo tukela Baiseraele, mme a ba rekisa mo diatleng tsa ga Khušane-Rišathaime, kgosi ya Mesopotamia. Jaanong Baiseraele ba direla Khušane-Rišathaime dinyaga di le robedi.


text:
Mme ya re Baiseraele ba lelela Moreneng, a ba tsosetsa mogolodi yo o neng a ba golola, e bong Otheniele, morwa Kenase, monnaa Kalebe.


text:
Mowa wa Morena wa tsena mo go ene, a siamisa Baiseraele, a bolola go ya mo ntweng, mme Morena a neela Khušane-Rišathaime kgosi ya Mesopotamia mo diatleng tsa gagwe; letsogo la gagwe la fenya Khušane-Rišathaime.


text:
Fela Baiseraele ba boela gape go dira tse di bosula mo matlhong a Morena. Ke fa Morena a tiisa Egelone kgosi ya Moabe gore a ba bogise; ka gonne ba ne ba dira tse di bosula mo matlhong a Morena.


text:
Mme ya re Baiseraele ba lelela Moreneng a ba tsosetsa gape mopholosi, e bong Ehute, morwa Gera wa Mobenyamene, monna yo o molema. Baiseraele ba ne ba romela lekgetho kwa go Egelone kgosi ya Moabe ka ene.


text:
Jaanong Ehute a itirela tšhaka e e magale-mabedi ya boleele jwa letsogo, a e tlama ka fa teng ga diaparo tsa gagwe fa seropeng sa le le jang;


text:
Morago a boa kwa ditshwantshong tsa medimo tse di mo Gilegala, a boela kwa kgosing, a feta a re: “Ke go tletse lefoko la sephiri, wena kgosi.” Ke fa e re: “Didimalang!” Mme botlhe ba ba neng ba eme fa go yona ba tswela kwa ntle.


text:
Ya re Ehute a tsena kwa go yona, yona ya bo e dutse mo ntlwaneng e e kwa godimo e e tsiditsanyana e e leng ya yona e le yosi. Ehute a re: “Ke go tletse taelo ya Modimo.” Ke fa e nanoga mo sedulong sa yona sa bogosi.


text:
Mme Ehute a tsenya letsogo la molema la gagwe, a somola tšhaka fa seropeng sa le le jang, a e tlhaba mo mpeng ya yona.


text:
Ya tsena le mhinyana, wa latela bogale. Mme mafura a bipa bogale, ka a se ka a somola tšhaka mo mpeng ya yona, ya phunyeletsa ka kwa morago.


text:
Jaanong Ehute a tswela kwa mathuding, a tswala setswalo sa ntlwana e e kwa godimo fa morago ga gagwe, a se lotlela.


text:
Ya re a sena go tswela kwa ntle, batlhanka ba yona ba tla, ba bona setswalo sa ntlwana e e kwa godimo se lotletswe ba re: “Kooteng e ithomile fela mo ntlwaneng e e tsiditsanyana.”


text:
Ba e emela sebaka go fitlhelela ba fela pelo, mme ya se ka ya bula setswalo sa ntlwana e e kwa godimo. Jaanong ba tsaya selotlele, ba bula, ba fitlhela morena wa bone a wetse fa fatshe a sule.


text:
Mme Ehute o ne a falola, ba sa ntse ba diegile jalo, a feta fa ditshwantshong tsa medimo, a tshabela kwa Seira.


text:
Ya re a sena go fitlha, a letsa lonaka mo dithabeng tsa Eferaime. Ke fa Baiseraele ba fologa nae mo dithabeng, ene a ba eteletse pele.


text:
Mme a ba raya a re: “Ntshaleng morago, gonne Morena o neetse Bamoabe, baba ba lona, mo diatleng tsa lona.” Ba fologa, ba mo sala morago, ba tseela Bamoabe matsibogo a Joretane, ba sa dumelele ope go tshela.


text:
Ka nako eo ba bolaya Bamoabe ba e ka nnang ba le 10 000; botlhe e le batlhabani ba ba tiileng, ga se ka ga falola ope.


text:
Bamoabe ba ne ba kokobediwa jalo ka letsatsi leo fa tlase ga dinao tsa Baiseraele, mme lefatshe la nna mo kagisong dinyaga di le 80.


text:
Morago ga gagwe ga bo go le Samegare morwa Anathe yo o neng a bolaya banna ba le 600 ba Bafelesita ka lešwane la dipholo. Le ene a golola Baiseraele jalo.


text:
Mme e rile Ehute a sena go swa, Baiseraele ba boela gape go dira tse di bosula mo matlhong a Morena.


text:
Ke fa Morena a ba rekisa mo diatleng tsa ga Jabine kgosi ya Bakanana, yo mošate wa gagwe e neng e le Hasore. Molaodi wa mephato ya gagwe e ne e le Sisera yo o neng a agile kwa Harošethe wa baheitane.


text:
Mme Baiseraele ba lelela Moreneng; gonne Jabine o ne a na le dikoloi tsa ntwa tsa tshipi di le 900, a gatelela Baiseraele ka thata dinyaga di le 20.


text:
O ne a nna fa tlase ga Mokolane wa ga Debora fa gare ga Rama le Bethele mo dithabeng tsa Eferaime, mme Baiseraele ba ntse ba ya kwa go ene, ba batla go sekwa.


text:
Jaanong ene a roma, a bitsa Barake morwa Abinoame kwa Keteše nageng ya ga Nafetale, a mo raya a re: “Ruri, Morena, Modimo wa Iseraele, o go laetse a re: ‘Tloga o ye kwa thabeng ya Thabore, o tsee banna ba le 10 000 ba Banafetale le ba Basebulone ba ye nao.


text:
Ke tla gogela Sisera molaodi wa mephato ya ga Jabine kwa go wena kwa nokaneng ya Kisone mmogo le dikoloi tsa ntwa tsa gagwe le bontsi jwa gagwe, ke mo neela mo diatleng tsa gago.’ ”


text:
Debora a mo raya a re: “Go siame, ke tla ya nao. Fela foo tlotlo ga e nna ya gago mo tseleng e o e tsamayang; gonne Morena o tla rekisa Sisera mo diatleng tsa mosadi.” Mme Debora a nanoga, a ya le Barake kwa Keteše.


text:
Mme Barake a kua Basebulone le Banafetale go tla kwa Keteše, a ba a bolola a na le banna ba le 10 000; le Debora a bolola nae.


text:
Jaanong Hebere wa Mokeni o ne a kgaoganye le Bakeni ba e leng bomorwa Hobabe, kgaitsadia mosadi wa ga Moše, a nna a tlhoma tente ya gagwe go ya go fitlha kwa setlhareng sa eike mo Saananime gaufi le Keteše.


text:
Jaanong Sisera a kua dikoloi tsotlhe tsa ntwa tsa gagwe, e le dikoloi tsa tshipi di le 900 le banna botlhe ba batlhabani ba na nae, a ba bolotsa mo Harošethe wa baheitane, a ba isa kwa nokaneng ya Kisone.


text:
Ke fa Debora a raya Barake a re: “Nanoga, gonne ke lone letsatsi le Morena o neetseng Sisera mo diatleng tsa gago ka lone. Ruri, Morena o bolotse, o go etelela pele!” Barake a fologa mo thabeng ya Thabore a na le banna ba le 10 000.


text:
Mme Morena a raraanya Sisera le dikoloi tsotlhe tsa ntwa le mephato yotlhe ka bogale jwa tšhaka fa pele ga Barake. Ke fa Sisera a fologa mo koloing, a tshaba ka dinao.


text:
Mme Barake a tebela dikoloi tsa ntwa le mephato yotlhe go ya kwa Harošethe wa baheitane; mephato yotlhe ya ga Sisera ya wa ka bogale jwa tšhaka, ga se ka ga sala ope.


text:
Sisera ene a tshaba ka dinao, a fitlha kwa tenteng ya ga Jaele mosadi wa ga Hebere wa Mokeni. Gonne go ne go le kagiso fa gare ga Jabine kgosi ya Hasore le ba lapa la ga Hebere wa Mokeni.


text:
Jaele a tswela kwa ntle, a kgatlhantsha Sisera, a mo raya a re: “Fapogela kwano, morena wa me, fapogela go nna, o se boife!” A fapogela kwa go ene mo tenteng, mme Jaele a mo khurumetsa ka kobo.


text:
Sisera a mo raya a re: “A ko o nnose metsinyana, gonne ke nyorilwe.” Jaele a thibolola lekuka la mašwi, a mo nosa, a ba a mo khurumetsa gape.


text:
Sisera a mo raya a re: “Ema fa mojakong wa tente, mme e re fa monna a ka tla, a go botsa a re: ‘A go monna ka moo?’ o fetole o re: ‘Ga a yo.’ ”


text:
Mme Jaele mosadi wa ga Hebere a tsaya lomapo lwa tente, a tshwara noto ka seatla, a tsena kwa go ene sephiring, a mo kokotela lomapo mo letlhwaneng, lwa ba lwa phololela, lwa tsena fa fatshe, ene a ntse a thulametse, a feletswe ke thata, mme a swa.


text:
Ya baa gona go fitlhang Barake, a lateletse Sisera, mme Jaele a tswela kwa ntle, a mo kgatlhantsha, a mo raya a re: “Tlaya, ke tla go bontsha monna yo ò mmatlang.” A tsena kwa go ene, a fitlhela Sisera a namaletse fa fatshe a sule; lomapo lo le mo letlhwaneng la gagwe.


text:
Mme mabogo a Baiseraele a nna a tswelela pele go imela Jabine kgosi ya Bakanana ga tsamaya ba nyeletsa Jabine kgosi ya Bakanana.


text:
Utlwang lona dikgosi! Sekegang ditsebe lona dikgosana! Nna ke tla opelela Morena, ke leletsa Morena Modimo wa Iseraele.


text:
Morena, e rile fa o tswa kwa Seire, ya re o gata o tlhaga nageng ya Etomo lefatshe la roroma, magodimo a rotha, maru a rotha metsi.


text:
Mo malatsing a ga Samegare morwa Anathe, mo malatsing a ga Jaele ditsela di ne di le senya; baeti ba tsamaya mo ditselaneng tse di kwa thoko tse di metsopodia.


text:
Go ne go tlhokafala babusi mo Iseraeleng, ba tlhokafala ga tsamaya ka tsoga, nna Debora, ka tsoga ke le Mma-Iseraele.


text:
E rile ba ineela medimo e mešwa, ga nna tlhabano mo dikgorong; thebe le lerumo tsa bo di sa bonale mo diketeng tse di 40 tsa Iseraele.


text:
Pelo ya me e goga le balaodi ba Iseraele ba ba ineetseng ka bopelotshweu mo gare ga morafe. Bakang Morena!


text:
Ba lo palameng diesele tse ditshwaana, ba lo dutseng mo diphateng tse di logilweng, ba lo sepelang mo tseleng: Akanyang!


text:
Ka ntlha ya mantswe a ba ba binang mo gare ga digopo, ba boka teng ditiro tse di siameng tsa Morena, ditiro tsa pholoso tsa puso ya gagwe mo Iseraeleng. Ke fa morafe wa Morena o fologela kwa dikgorong.


text:
Tsoga! Tsoga, Debora! Tsoga, tsoga, o tlhabe sefela! Nanoga, Barake, o ise batshwarwi ba gago mo botshwarong, wena morwa Abinoame.


text:
Ba tswa kwa Eferaime ba ba agileng mo nageng ya Amaleke; Babenyamene ba go latela mo gare ga batlhabani ba gago; balaodi ba fologa kwa Magire; ba ba bololang ba latetse thobane ya molaodi wa batlhabani, ba tswa kwa Sebulone.


text:
Balaodi ba Isašare ba tla le Debora; Barake a tla jaaka Isašare. Ba romelwa mogorogorong, ba mo setse morago. Kwa dinageng tsa ga Rubene ga bo go le maikgogomoso a magolo a dipelo fela.


text:
Ke ka ntlha ya eng, fa o ne o itulela kwa merakeng go utlwelela melodi kwa matsomaneng? Kwa dinageng tsa ga Rubene ga bo go le dikakanyo tse dikgolo tsa dipelo fela.


text:
Gileate o ne a itulela kwa moseja ga Joretane. Ke eng fa Dane a le mo mekorong? Asere a itunna fa losing lwa lewatle, a nna kwa matsibogong a lone.


text:
Basebulone ke batho ba ba neelang maphelo a bone mo losong; le Banafetale ba ntse jalo mo dithoteng tsa naga.


text:
Ga tla dikgosi, tsa tlhabana; foo ga tlhabana dikgosi tsa Kanana kwa Thaenage fa metsing a Megito – di sa bone thopo ya selefera.


text:
Dinaledi tsa tlhabana di tswa kwa legodimong; tsa tlhabana le Sisera di tswa mo ditseleng tsa tsona.


text:
Hutsang motse wa Merose, go bua Moengele wa Morena; hutsang lo hutse baagi ba ona, ka ba se ka ba tla go thusa Morena, go thusa Morena mo gare ga bagale.


text:
A go tshegofadiwe Jaele bogolo go basadi botlhe, ene mosadi wa ga Hebere wa Mokeni! A a tshegofadiwe mo lapeng bogolo go basadi botlhe!


text:
A isa letsogo kwa lomapong, le le jang kwa notong ya badiri; a rutha Sisera, a pšhwetlakanya tlhogo ya gagwe, a e silakanya; a mo phololetsa letlhwana.


text:
A idibala, a wela fa fatshe, a namalala fa gare ga dinao tsa gagwe; a idibala, a wela fa fatshe fa gare ga dinao tsa gagwe. Fa a neng a idibala teng, a namalala a bolailwe.


text:
Mmaagwe Sisera a okomela ka fenstere, a kua fa phatlheng ya phefo a re: ‘Ke eng fa koloi ya gagwe e diega go tla? Ke eng fa medumo ya dipitse tsa gagwe e sa akofe?’


text:
‘Kooteng ba bonye thopo, ba e abelana gore monna mongwe le mongwe a bone mosetsana, gongwe basetsana ba le babedi; thopo ya diaparo tse di marabata tsa ga Sisera; thopo ya diaparo tse di marabata, lesela le le marabata, masela a a marabata a le mabedi ke thopo ya molala wa me.’


text:
A baba botlhe ba gago, Morena, ba latlhege jalo! Mme ba ba go ratang ba tshwana le letsatsi, fa le tlhaba ka kgalalelo ya lone.” Jaanong lefatshe la nna mo kagisong dinyaga di le 40.


text:
Mme Baiseraele ba fela ba dira tse di bosula mo matlhong a Morena. Ke fa Morena a ba neela mo diatleng tsa Bamidiane dinyaga tse supa.


text:
Jaanong e rile mabogo a Bamidiane a gatelela Baiseraele, Baiseraele ba ipaakanyetsa manno mo dikgophung tse di mo dithabeng le mo dikgageng le dikago tsa phemelo mo dithabeng ka ntlha ya go tshaba Bamidiane.


text:
E ne ya re fa Baiseraele ba sena go jwala, go tlhage Bamidiane le Baamaleke le ba kwa botlhabatsatsi, ba ba tlhasele,


text:
ba ba dikanyetse ka ntwa, ba senye kotulo ya lefatshe go ya go fitlha kwa Gasa; ba se ke ba tlogelele Baiseraele dijo dipe, le e seng nku kampo kgomo gongwe esele.


text:
Gonne ba ne ba tle ba tlhage ka diruiwa tsa bone le ka ditente tsa bone, ba tle jaaka segopa sa tsie, mo ba sa ka keng ba balwa le fa e le dikammele tsa bone; ba tle mo lefatsheng go le senya.


text:
Morena a roma monna wa moporofeti kwa Baiseraeleng; ene a ba raya a re: “Morena, Modimo wa Iseraele, o bua jaana a re: ‘Ke lo ntshitse kwa Egepeto, ka lo ntsha mo ntlong ya botlhanka,


text:
ka lo namolela mo diatleng tsa Baegepeto le mo diatleng tsa bagateledi botlhe ba lona, ka ba leleka fa pele ga lona, ka lo naya lefatshe la bone.


text:
Ka lo raya ka re, ke nna Morena, Modimo wa lona. Se boifeng medimo ya Baamori ba lo agileng mo lefatsheng la bone. Mme lwa se ka lwa utlwa lentswe la me.’ ”


text:
Moengele wa Morena a tla letsatsi le lengwe, a feta a nna fa tlase ga mooka wa kwa Ofera o e leng wa ga Joase wa Moabiesere, Giteone morwawe a ntse a photha mabele a korong mo segatelong gore a a subele Bamidiane.


text:
Jaanong moengele wa Morena a iponatsa mo go ene, a mo raya a re: “Morena o na nao, wena mogale yo mogolo.”


text:
Mme Giteone a mo raya a re: “Ao! Morena wa me, fa Morena a na le rona, ke ka ntlha ya eng fa dilo tsotlhe tse, di re dirafaletse? Dikgakgamatso tsotlhe di kae tse borraetsho ba di re boleletseng ba re: ‘Kana Morena o re ntshitse kwa Egepeto?’ Mme jaanong Morena o re latlhile, o re neetse mo diatleng tsa Bamidiane.”


text:
Mme Morena a retologela kwa go ene a re: “Yaa ka thata e ya gago, o pholose Baiseraele mo diatleng tsa Bamidiane! Kana o rongwa ke nna.”


text:
Ke fa Giteone a mmotsa a re: “Ao! Morena wa me, ke tla pholosa Baiseraele ka eng? Kana losika lwa me ke lo lobotlana mo go Bamanase; le gona ke yo mmotlana mo baneng ba ga rre.”


text:
Mme Morena a mo raya a re: “Ruri ke tla nna nao, mme o tla fenya Bamidiane jaaka e kete ke monna a le mongwe fela.”


text:
Giteone a mo fetola a re: “Ka thapelo, fa ke bonye bopelotlhomogi mo matlhong a gago, ntirele sesupo sa gore ke wena o buang le nna!


text:
A ko o se ka wa tloga fa, ke be ke boe, ke go tsisetse tshupelo, ke e bee fa pele ga gago.” Morena a re: “Ke tla nna fa go fitlhelela o boa.”


text:
Ke fa Giteone a tloga a ya kwa gae, a feta a baakanya potsane e tonanyana le dinkgwe tse di sa bedisiwang tsa bupe jwa seelo sa efa; a tsenya dinama mo serotong, a tshela moro mo pitseng, a di isa kwa go ene fa tlase ga mooka, a di baya fa go ene.


text:
Mme Moengele wa Modimo a mo raya a re: “Tsaya nama le dinkgwe, o di bee mo lefikeng lele, o tshele moro mo go tsona.” A dira jalo.


text:
Jaanong Moengele wa Morena a tsaya thobane e a e tshotseng, a kgotla dinama le dinkgwe ka ntlha ya yona. Molelo wa bo o tswa mo lefikeng, o ja dinama le dinkgwe, mme Moengele wa Morena a nyelela mo matlhong a gagwe.


text:
Ya re Giteone a lemoga gore e ne e le Moengele wa Morena, a re: “Joo nna wee, Morena Modimo! Ke bonye Moengele wa Morena, re lebanye ka difatlhego.”


text:
Ke fa Giteone a agela Morena aletare gona, a e bitsa “Morena-wa-kagiso.” E sa le teng kwa Ofera wa Baabiesere go fitlhelela letsatsing la kajeno.


text:
Mme ya re bosigo joo Morena a mo raya a re: “Tsaya poo ya dikgomo tse e leng tsa ga rraago, e bong poo ya bobedi ya dinyaga tse supa, o dige aletare ya ga Baale e e leng ya ga rraago, o reme Ašera e e fa thoko ga yona.


text:
Gape o agele Morena, Modimo wa gago, aletare mo setlhoeng se se ageletsweng sa thaba e ka go tlhatlaganya matlapa, o tsee poo ya bobedi ele, o dire setlhabelo sa phiso ka dikgong tsa ga Ašera yo ò tla mo fatsang.”


text:
Ke fa Giteone a tsaya banna ba some ba batlhanka ba gagwe, a dira jaaka Morena a mo laetse. Mme ya re ka a boifa ba kgotla ya ga rraagwe le banna ba motse, a se ka a dira motshegare, mme a dira bosigo.


text:
Mme ya re banna ba motse ba tsoga mo mosong, ba fitlhela aletare ya ga Baale e digilwe le kota ya ga Ašera e e fa thoko ga yona e remilwe le poo ele ya bobedi e dirilwe setlhabelo sa phiso mo aletareng e e agilweng.


text:
Ba botsanya ba re: “Ke mang yo o dirileng jalo?” Ya re ba sena go tlhotlhomisa le go botsolotsa ba utlwa go twe: “Giteone, morwa Joase, o dirile jalo.”


text:
Ke fa banna ba motse ba raya Joase ba re: “Ntsha morwao, re mmolae! Gonne o digile aletare ya ga Baale, o bile remile kota ya ga Ašera e e neng e le fa thoko ga yona.”


text:
Mme Joase a raya botlhe ba ba emeng fa go ene a re: “A lo rata go lwela Baale kampo go mo thusa? Yo o mo lwelang a a bolawe! e sa le mo mosong o. Fa ene Baale e le modimo, a a itwele, ka aletare ya gagwe e digilwe.”


text:
Ke ka moo Giteone o biditsweng Jerubaale ka letsatsi leo. Jerubaale ke go re: “A Baale a lwe nae!” Ka gonne o ne a digile aletare ya gagwe.


text:
Jaanong Bamidiane botlhe le Baamaleke le ba kwa botlhabatsatsi ba phuthega mmogo, ba tshela noka, ba thibelela mo lebaleng la Iserele.


text:
A ba a roma barongwi kwa go Bamanase botlhe, a ba kua le bone gore ba mo sale morago; gape a roma barongwi kwa go Baasere le Basebulone le Banafetale, mme ba bolola go mo kgatlhantsha.


text:
Jaanong Giteone a raya Modimo a re: “Fa o rata go pholosa Baiseraele ka nna jaaka o buile – a ko o mphe sesupo!


text:
Bona, ke tla baya letlalo mo seboaneng, mme fa monyo o ka wela mo letlalong le le losi fela, lefatshe lotlhe go se fa o oleng teng, foo ke tla itse gore o tla golola Baiseraele ka nna jaaka o buile.”


text:
Ga dirafala jalo. Ya re a tsoga ka moso, a gamola monyo mo letlalong, ya nna metsi a a tlalang ka mogopo.


text:
Mme Giteone a raya Modimo a re: “A bogale jwa gago bo se ka jwa ntukela, fa ke sa ntse ke bua gangwe fela. A ko o nte ke leke gape gangwe fela ka letlalo le. Jaanong a go ko go nne komelelo mo letlalong le le losi fela, mme monyo o nne mo lefatsheng lotlhe.”


text:
Modimo wa dira jalo bosigo joo. Letlalo la lala le omile le le losi fela, mme lefatshe lotlhe le wetswe ke monyo.


text:
Jaanong Jerubaale, e bong Giteone, a phakela le batho botlhe ba ba nang nae, ba thibelela fa motsweding wa Harote, mme bothibelelo jwa Bamidiane bo ne bo le mo ntlheng ya bokone ya gagwe mo lebaleng go tloga fa thoteng ya More.


text:
Mme Morena a raya Giteone a re: “Batho ba ba nang nao ba bantsi. Ke palelwa ke go neela Bamidiane mo diatleng tsa bone, e se re gongwe Baiseraele ba inkgantshetsa ba re: ‘Go ikgolotse rona ka rosi.’


text:
Mme jaanong tlhaba mokgosi mo ditsebeng tsa batho o re: ‘Yo o tshogileng le yo o boifang a a boe, a tshabe mo dithabeng tsa Gileate.’ ” Ga boa batho ba le 22 000, ga sala ba le 10 000.


text:
Mme Morena a raya Giteone a re: “Batho ba sa le bantsi. Ba folosetse kwa metsing, ke tle ke ba go fokoletse teng: Yo ke tla go laelang ka ga gagwe ke re: ‘A a ye nao,’ a ene a ye nao; mme mongwe le mongwe yo ke go laelang ka ga gagwe ke re: ‘A a se ye nao,’ a ene a se ka a ya nao.”


text:
A folosetsa batho kwa metsing, mme Morena a raya Giteone a re: “Mongwe le mongwe yo o kapetsang metsi ka seatla le molomo jaaka ntšwa, mmee go sele; gape mongwe le mongwe yo o khubamang ka mangole go nwa a tomame o mmee go sele.”


text:
Palo ya ba ba neng ba a kapetsa, ba a isa ka diatla kwa melomong, e ne e le banna ba le 300; batho botlhe ba bangwe ba ne ba khubame ka mangole go nwa metsi ba tomame.


text:
Ke fa Morena a raya Giteone a re: “Ke tla lo golola ka banna ba le 300 ba, ba ba noleng ka go kapetsa, ke neela Bamidiane mo diatleng tsa gago. Mme a batho botlhe ba bangwe ba boele kwa magaeng a bone.”


text:
Jaanong ba itseela mefago ya batho le dinaka tsa bone. Mme Giteone a busetsa banna botlhe ba Iseraele kwa magaeng a bone, a sala fela a na le banna ba le 300 bale. Mephato ya Bamidiane e ne e le kwa tlase ga gagwe mo lebaleng.


text:
Ya re bosigo Morena a mo raya a re: “Tsoga o fologele kwa mephatong eo, gonne ke e neetse mo diatleng tsa gago.


text:
o utlwelele se ba se buang teng. Morago ga moo o tla bo o tiile moko go ka fologela teng le go tlhasela mephato eo.” A fologa a na le Phura motlhanka wa gagwe, a fitlha kwa batlhabaning ba ba tlhometseng fa bokhutlong jwa bothibelelo.


text:
Mme Bamidiane le Baamaleke le botlhe ba kwa botlhabatsatsi ba bo ba robetse mo lebaleng jaaka segopa sa tsie; dikammele tsa bone e le tse di se nang palo, di le kana ka motlhaba o o fa losing lwa lewatle.


text:
Jaanong ya re Giteone a goroga, a fitlhela mongwe a bolelela yo mongwe toro a re: “Utlwa toro e ke e lorileng, ke bonye senkgwe se se besitsweng sa garase se kgokologela mo bothibelelong jwa Bamidiane, se fitlha kwa tenteng, se e itaya, ya wa, sa e pitikolola, ya kanama.”


text:
Mme mongwe-ka-ene a araba a re: “Selo se ga se sepe fa e se tšhaka ya ga Giteone morwa Joase, monna wa Moiseraele. Modimo o neetse Bamidiane le mephato yotlhe mo diatleng tsa gagwe.”


text:
Ya re Giteone a utlwa polelo e ya toro le phuthololo ya yona, a obamela Morena, a boela kwa bothibelelong jwa Baiseraele a re: “Tsogang, gonne Morena o neetse mephato ya Bamidiane mo diatleng tsa lona.”


text:
Mme a kgaoganya banna ba le 300, a ba dira ditlhopha tse tharo, a tsenya dinaka mo diatleng tsa botlhe le dinkgwana tse di lolea le dirumola mo teng ga dinkgwana;


text:
a ba raya a re: “Ntebeng lo dire fela jaaka nna; mme e re ke fitlha fa bothibelelong, lo dire gape jaaka ke dira.


text:
E re fa ke letsa lonaka nna le botlhe ba ke nang nabo, le lona lo letse dinaka mo ntlheng tsotlhe tsa bothibelelo, lo thele lešalaba lo re: ‘Ntwa ya Morena le ya ga Giteone!’ ”


text:
Giteone le banna ba ba lekgolo ba ba nang nae ba fitlha fa bothibelelong, e le gona go bewang balebeledi ba gare ga bosigo. Ke fa a letsa lonaka, a thuba nkgwana e a e tshotseng ka seatla.


text:
Jaanong ba ditlhopha tse tharo ba letsa dinaka, ba thuba dinkgwana, ba tshwara dirumola ka diatla tsa molema le dinaka ka diatla tse di jang, ba di letsa, ba kua ba re: “Tšhaka ya Morena le ya ga Giteone!”


text:
Ba ne ba ntse ba eme mongwe le mongwe fa a emeng teng mo tikologong ya bothibelelo, mme mephato yotlhe ya sia, ya goa ya tshaba.


text:
Ya re ba ntse ba letsa dinaka tse di 300, Morena a bolaanya Bamidiane ka ditšhaka tsa bone mo bothibelelong jotlhe, mme ba bangwe ba tshabela kwa Betšhita ntlheng ya Sereta go ya go fitlha kwa losing lwa Abele-Megola gaufi le Tabathe.


text:
Jaanong banna ba Iseraele, e bong Banafetale le Baasere le Bamanase botlhe ba kuiwa go latelela Bamidiane.


text:
Gape Giteone a roma barongwi kwa dithabeng tsotlhe tsa ga Eferaime a re: “Fologang lo kgatlhantshe Bamidiane, lo ba thibelelele metsi go fitlha kwa Bethe-Bara le Joretane!” Ke fa go kuiwa banna botlhe ba Eferaime, ba ba thibelelela metsi go fitlha kwa Bethe-Bara le Joretane.


text:
Le gona ba tshwara dikgosi tse pedi tsa Bamidiane, e bong Orebe le Seebe; ba bolaela Orebe kwa Lefikeng la ga Legakabe le Seebe kwa Segatelong sa ga Phiri, ba feta ba latelela Bamidiane. Mme ba isa ditlhogo tsa boOrebe le Seebe kwa go Giteone kwa moseja ga Joretane.


text:
Ke fa banna ba Baeferaime ba mo sekisa ba re: “O ne o direlang jalo, fa o sa re bitse maloba fa o ya go tlhabana le Bamidiane?” Ba mo omanya thata jalo.


text:
Mme ene a ba fetola a re: “Ke dirile tiro efe e e kana ka ya lona? A ga ke re, maronopo a Baeferaime a gaisa phulo ya moweine ya Baabiesere?


text:
Kana dikgosi tsa Bamidiane, Orebe le Seebe, Modimo o di neetse mo diatleng tsa lona. Nna ke kgonne go dira tiro efe e e tshwanang le ya lona?” Ya re a bua mafoko ao, ba rebega logala, ba se ka ba tlhola ba mo omanya.


text:
Jaanong Giteone a fitlha kwa nokeng ya Joretane, a e tshela, ene le banna ba ba 300 ba ba nang nae, ba lapile ka go latelela baba


text:
mme a kopa banna ba Sukothe a re: “A lo ke lo fe banna ba ba ntshetseng morago dinkgwe, gonne ba lapile. Kana ke latelela Seba le Salemuna, dikgosi tsa Midiane.”


text:
Ke fa bagolo ba Sukothe ba botsa ba re: “A mabole a ga Seba le Salemuna o setse o a bofile, fa o re, re fe mephato ya gago dijo?”


text:
Giteone a re: “Go siame. E tla re Morena a neela Seba le Salemuna mo diatleng tsa me, ke phothe mebele ya lona ka mitlwa ya sekaka le ka dikala tsa mengana.”


text:
A tloga teng a fetela kwa Phenuele, le bone a ba kopa. Mme banna ba Phenuele ba mo araba jaaka banna ba Sukothe.


text:
Mme a raya banna ba Phenuele le bone a re: “E tla re ke boa ka kagiso, ke fete ke dige kago e ya phemelo.”


text:
Seba le Salemuna ba ne ba le kwa Karekore, ba na le mephato ya bone, e ka nna banna ba le 15 000; bone e le botlhe ba ba setseng ba mephato yotlhe ya ba kwa botlhabatsatsi. Gonne ba ba bolailweng e ne e le banna ba le 120 000 ba ba neng ba tshwere tšhaka.


text:
Jaanong Giteone a bolola ka tsela ya baagi ba ditente, a potile metse ya Noba le Jogebeha mo ntlheng ya botlhabatsatsi, a fenya mephato eo, e sa ntse e itebetse.


text:
Seba le Salemuna ba tshaba, mme a ba latelela, a tshwara dikgosi tse pedi tsa Bamidiane, e bong Seba le Salemuna, a tshosa mephato yotlhe, a e phatlalatsa.


text:
a tshwara lekau la kwa Sukothe, a le botsolotsa; la mo kwalela maina a dikgosana tsa Sukothe le a bagolo ba teng, e le banna ba le 77.


text:
Ya re a fitlha kwa banneng ba Sukothe a re: “Bonang, Seba le Salemuna ke ba, ba lo nkgobileng ka ga bone lwa re: ‘A mabole a ga Seba le Salemuna o setse o a bofile fa o re, re fe banna ba gago ba ba lapileng dijo!’ ”


text:
Ke fa a tsaya bagolo ba motse le mitlwa ya sekaka le dikala tsa mengana, a swabaila banna ba Sukothe ka tsona.


text:
Jaanong a botsa Seba le Salemuna a re: “Banna ba lo ba bolaetseng kwa thabeng ya Thabore ba ne ba ntse jang?” Ba re: “Ba ne ba tshwana nao; mongwe le mongwe a lebega jaaka ngwana wa kgosi.”


text:
Giteone a re: “E ne e le bonkgonne ba ga mme. Ka bophelo jwa Morena, fa lo ka bo lo ba lesitse go phela, nka bo ke sa lo bolae.”


text:
A ba a raya Jethere morwawe yo mogolo a re: “Nanoga o ba bolae!” Mme lekau la se ka la somola tšhaka ya lone, gonne le boifa ka le sa le lešwa.


text:
Mme Seba le Salemuna ba re: “Nanoga ka wesi o re wele; gonne thata ya monna e lekana le sebopego sa gagwe.” Ke fa Giteone a nanoga, a bolaya Seba le Salemuna, a tsaya dingwedinyana tse di mo melaleng ya dikammele tsa bone.


text:
Jaanong banna ba Iseraele ba raya Giteone ba re: “Re buse, wena le morwao le morwa morwao; gonne o re golotse mo diatleng tsa Bamidiane.”


text:
Mme Giteone a ba raya a re: “Ga nkitla ke lo busa, le morwaake ga a kitla a lo busa. Lo tla busiwa ke Morena.”


text:
Giteone a boela a ba raya a re: “Ke rata go kopa sengwe mo go lona: A mongwe le mongwe a mphe lenyena le a le thopileng.” A bua jalo ka gonne Bamidiane ba ne ba na le manyena a gouta, ka e le Baisemaele.


text:
Ba araba ba re: “Re tla a go naya ka boitumelo.” Ba ala kobo, mme mongwe le mongwe a latlhela lenyena le a le thopileng mo go yona.


text:
Bokete jwa manyena a gouta a o neng a a kopile e ne e le dišekele tsa gouta di le 1 700, go sa balwe jwa dingwedinyana le jwa mekgabo ya ditsebe le jwa diaparo tse dikhibidu tsa bofifadu tse di neng di aperwe ke dikgosi tsa Bamidiane; go bile go sa balwe le jwa dibaga tse di neng di le mo melaleng ya dikammele.


text:
Jaanong Giteone a dira khiba ya boperesiti ka tsona, a e lepeletsa mo Ofera motseng wa ga gabo, mme Baiseraele botlhe ba dira boaka teng ka go e obamela jaaka modimo wa seseto; ya nna serai jalo mo go Giteone le mo go ba lapa la gagwe.


text:
Bamidiane ba ne ba kokobediwa jalo fa pele ga Baiseraele, ba se ka ba tlhola ba tsosa ditlhogo tsa bone. Lefatshe la nna mo kagisong dinyaga di le 40 ka malatsi a bophelo jwa ga Giteone.


text:
Nyatsi ya gagwe e e neng e le mo Šegeme le yona ya mo tsholela ngwana wa mosimane, a tewa leina la Abimelege.


text:
Giteone morwa Joase o ne a swa, a tsofetse; a fitlhwa mo lebitleng la ga Joase rraagwe kwa Ofera wa Baabiesere.


text:
Mme ya re fela Giteone a sena go swa, Baiseraele ba boela kwa morago, ba dira boaka ka go latela boBaale, ba ipeela Baale-wa-kgolagano go nna modimo wa bone.


text:
Baiseraele ba tlhokomologa Morena, Modimo wa bone, yo o neng a ba pholositse mo diatleng tsa baba botlhe ba bone mo tikologong.


text:
Le gona ba se ka ba direla ba lapa la ga Jerubaale yo e leng Giteone ditiro tsa tebogo ka ntlha ya tse di molemo tsotlhe tse o di diretseng Baiseraele.


text:
Abimelege morwa Jerubaale letsatsi lengwe a ya kwa Šegeme kwa go bomalomaagwe, a ya go bua nabo le losika lotlhe lwa ga gabo mogolo a re:


text:
“A lo ke lo botse mo ditsebeng tsa batho ba Šegeme botlhe lo re: ‘Se se molemo mo go lona ke eng? A ke go busiwa ke banna ba le 70 bomorwa Jerubaale botlhe, kampo go busiwa ke monna a le mongwe? Le gona lo gakologelwe fa ke le lesapo la lona le nama ya lona.’ ”


text:
Ke fa bomalomaagwe ba ya go bua mafoko aotlhe ao ka ga gagwe mo ditsebeng tsa batho ba Šegeme botlhe. Mme dipelo tsa bone tsa ineela Abimelege, ka e le ngwana wa kgaitsadia-bona.


text:
Ba mo naya diselefera di le 70 di tswa mo ntlong ya ga Baale-wa-kgolagano. Mme Abimelege a rapa banna ba e seng ba sepe ka tsona ba ba ikgantshang; ba mo sala morago.


text:
A ba a ya kwa kgotleng ya ga rraagwe kwa Ofera, a bolaya bomorwa-rraagwe, bana ba ga Jerubaale, banna ba le 70 mo lefikeng le le lengwe, mme ga falola Jothame morwa Jerubaale yo mmotlana, ka a ne a iphitlhile.


text:
Jaanong ga phuthega batho ba Šegeme botlhe le ba kago ya phemelo botlhe, ba tla ba dira Abimelege kgosi fa setlhareng sa mooka se se kwa Šegeme, fa go leng lefika la bosupi.


text:
E rile Jothame a sena go sebelwa jalo, a ya a ema mo setlhoeng sa thaba ya Gerisime, a tlhatlosa lentswe, a tlhaeletsa, a ba raya a re: “Ntheetseng lona beng ba Šegeme gore Modimo le ona o lo utlwe.


text:
Ditlhare di kile tsa bolola go itloletsa kgosi, tsa raya setlhare sa olefa tsa re: ‘Nna kgosi ya rona.’


text:
Mme setlhare sa olefa sa di fetola sa re: ‘A lo a re, ke tlogele monono wa me o Modimo le batho ba o tlotlang mo go nna, ke ye go okama ditlhare?’


text:
Mme sa feie sa di fetola sa re: ‘A lo a re ke tlogele botshe jwa me le maungo a a monate a me, ke ye go okama ditlhare?’


text:
Mme moweine wa di fetola wa re: ‘A lo a re, ke tlogele matute a me a a itumedisang Modimo le batho, ke ye go okama ditlhare?’


text:
Mme mosu wa araba ditlhare wa re: ‘Fa lo ntlotsa ka nnete go nna kgosi ya lona, tlayang he lo tshabele mo moriting wa me. Mme fa go sa nne jalo molelo o tla tswa mo mosung, o ja mesetere ya Lebanone.’


text:
“Jaanong he, fa lo dirile ka boikanyo le ka nnete ka go dira Abimelege kgosi, fa lo diretse Jerubaale le ba lapa la gagwe sentle, fa lo mo diretse tse di tshwanetseng tiro ya diatla tsa gagwe.


text:
Kana rre o ne a lo tlhabanela, a tsenya bophelo jwa gagwe mo kotsing gore lona lo pholosiwe mo diatleng tsa Bamidiane.


text:
Mme lona lo tsogetse lelapa la ga rre kajeno, lwa bolaya bomorwawe, banna ba le 70, mo lefikeng le le lengwe, lwa dira Abimelege morwa lelata la gagwe kgosi ya beng ba Šegeme, ka e le wa ga lona.


text:
Kana ka re: Fa lo diretse Jerubaale le ba lapa la gagwe ka boikanyo le ka nnete ka letsatsi la kajeno, foo itumeleleng Abimelege, mme a le ene a lo itumelele!


text:
Mme fa go sa nna jalo, a molelo o tswe mo go Abimelege, o je beng ba Šegeme le ba kago ya phemelo; o be o tswe mo go beng ba Šegeme le mo go ba kago ya phemelo, o je Abimelege.”


text:
Morago ga moo Jothame a thoba a tshabela kwa Beere, a nna teng ka ntlha ya go boifa Abimelege morwa-rraagwe.


text:
Modimo wa romela mowa o o bosula o o lwantshanyang Abimelege le beng ba Šegeme, mo ba bileng ba direla Abimelege ka boikanyologo;


text:
e le go re tshiamololo e e diretsweng bomorwa Jerubaale ba le 70 le polao ya bone e tle e wele mo go Abimelege morwa-rraabo yo o ba bolaileng; e be e wele mo go beng ba Šegeme ba ba mo thusitseng go bolaya bomorwa-rraagwe.


text:
Ka moo beng ba Šegeme ba mmeela balaledi mo ditlhoeng tsa dithaba gore ba thukhuthe mongwe le mongwe yo o fetang fa go bone mo tseleng, mme Abimelege a sebelwa tseo.


text:
Le gona ga tlhaga Gaale morwa Ebete, a na le bomorwa-rraagwe, ba hudugela kwa Šegeme, mme beng ba Šegeme ba mo ikanya.


text:
Mme ba tswela kwa masimo, ba fula mo masimong a meweine a bone, ba gata maungo a meweine, ba dira moletlo, ba tsena mo ntlong ya modimo wa bone, ba ja, ba nwa, ba hutsa Abimelege.


text:
Gaale morwa Ebete a ba tlhotlheletsa a re: “Abimelege ke mang, mme rona ba Šegeme re bomang, mo re tshwanetseng go mo direla? A ga se ene morwa Jerubaale, mme Sebule ke kgosana ya gagwe? Direlang banna ba ga Hemore rraagwe Šegeme. Ke ka ntlha ya eng fa rona re tshwanetse go direla ene?


text:
Ao! Fa nka bo ke busa morafe o, nka bo ke tlosa Abimelege, ke raya Abimelege ke re: ‘Ntsifatsa mephato ya gago, o bolole!’ ”


text:
a roma barongwi kwa go Abimelege ka sephiri a re: “Bona, Gaale morwa Ebete le bomorwa-rraagwe ba tlile mono Šegeme. Ba bile ba go tsosetsa moferefere.


text:
Mme e re mo mosong fa letsatsi le tswa, o phakele, o tlhasele motse. Jaanong fa ene le batho ba ba nang nae ba tswela kwa go wena, o mo direle ka fa mabogo a gago a kgonang ka teng.”


text:
Mme ya re Gaale morwa Ebete a tswa a ema fa kgorong ya motse, Abimelege a ragoga le batho ba ba nang nae, ba tswa mo talelong.


text:
Ya re Gaale a bona batho bao, a raya Sebule a re: “Bona batho ba fologa mo ditlhoeng tsa dithaba.” Mme Sebule a mo raya a re: “O bona meriti ya dithaba wa re ke batho.”


text:
Gaale a ba a bua gape a re: “Bona, batho ba fologa mo mohubung wa lefatshe, mme setlhopha se sengwe se tswa ntlheng ya mooka wa baroka.”


text:
Ke fa Sebule a mo raya a re: “Jaanong molomo wa boikgantsho jwa gago o kae o ò buileng ka ona wa re: ‘Abimelege ke mang, mo re tshwanetseng go mo direla?’ A ga se bona batho ba, ba o ba nyaditseng? Jaanong bolola he, o tlhabane nabo!”


text:
Fela Abimelege a mo leleka, mme a tshaba fa pele ga gagwe; ga nna ga wa ba bantsi ba ba bolawang go ya go fitlha kwa kgorong.


text:
Jaanong Abimelege a nna kwa motseng wa Aruma, mme Sebule a leleka Gaale le bomorwa-rraagwe gore ba se ka ba aga mo Šegeme.


text:
Ke fa a tsaya batho, a ba aroganya, a ba dira ditlhopha tse tharo, a lalela kwa nageng. Jaanong fa a bona batho ba tswa mo motseng, a ba wela, a ba bolaya.


text:
Abimelege a bolola le setlhopha se se nang nae, ba ema fa kgorong ya motse, mme ditlhopha tse pedi tsa bolola, tsa wela botlhe ba ba kwa masimo, tsa ba bolaya.


text:
Abimelege a tlhabana le motse ka letsatsi lotlhe leo, a thopa motse, a bolaya batho ba ba neng ba le mo go ona, a senya motse, a gasa letswai mo go ona.


text:
Ya re batho ba ba mo kagong ya phemelo ya Šegeme ba utlwa jalo, ba tsena mo maiphitlhelong a a ka fa tlase ga ntlo ya modimo-wa-kgolagano.


text:
Ya re Abimelege a sena go begelwa gore batho botlhe ba ba neng ba le mo kagong ya phemelo ya Šegeme ba phuthegetse teng,


text:
a tlhatlogela mo thabeng ya Salemone, ene le batho botlhe ba ba nang nae; Abimelege a tsaya selepe sa gagwe, a rema letlharapa la setlhare, a le tsholetsa, a le sikara, a raya batho ba ba nang nae a re: “Se lo bonang ke se dira, akofang lo se dire jaaka nna!”


text:
Ke fa batho botlhe ba rema matlharapa, ba sala Abimelege morago, ba feta ba a baya mo godimo ga maiphitlhelo ale, ba a tshuba godimo ga bale. Ka mokgwa oo batho botlhe ba kago ya phemelo ya Šegeme le bone ba a swa, e ka nna banna ba le sekete ba tlhakanye le basadi.


text:
Mme ga bo go le kago e e godimo ya phemelo mo gare ga motse; banna botlhe ba motse le basadi le beng ba motse botlhe ba tshabela teng, ba tswala fa morago ga bone, ba tlhatlogela kwa godimo ga kago ya phemelo.


text:
Ke fa Abimelege a tla kwa kagong eo ya phemelo, a e tlhasela, a atamela mojako wa yona gore a e fise ka molelo.


text:
Ke fa a bitsa mokaba-dibolai wa gagwe ka potlako, a mo raya a re: “Somola tšhaka ya gago, o mpheletse, e se re gongwe ba bua ka ga me ba re: ‘O bolailwe ke mosadi.’ ” A dira jalo, a mo phololetsa, mme a a swa.


text:
Modimo wa lefetsa Abimelege bosula jalo jo o bo diretseng rraagwe ka go bolaya bomorwa-rraagwe ba le 70.


text:
Le gona Modimo wa busetsa bosula jotlhe jwa banna ba Šegeme mo ditlhogong tsa bone. Khutso ya ga Jothame morwa Jerubaale ya ba wela jalo.


text:
Sehularong sa ga Abimelege ga tsoga Thola morwa Phua morwa Doto, monna wa lotso lwa ga Isašare, go thusa Iseraele. O ne a agile mo motseng wa Samire kwa dithabeng tsa Eferaime.


text:
O ne a na le bomorwa ba le 30 ba ba neng ba palama diesele di le 30, ba na le metse e le 30 e e bidiwang metse ya ditente ya ga Jaire go fitlhelela letsatsing la kajeno, e e kwa nageng ya Gileate.


text:
Mme Baiseraele ba fela ba dira tse di bosula mo matlhong a Morena, ba direla boBaale le boAšethorethe le medimo ya Siria le ya Sitone le ya Moabe le ya Baamone le ya Bafelesita; ba tlogela Morena, ba se ka ba mo direla.


text:
Ke fa bogale jwa Morena bo tukela Baiseraele, mme a ba rekisa mo diatleng tsa Bafelesita le tsa Baamone.


text:
Ba bogisa Baiseraele, ba ba gatelela setlhogo dinyaga di le 18 ka sebaka seo, e bong Baiseraele botlhe ba ba kwa moseja ga Joretane mo nageng ya Baamori e e kwa Gileate.


text:
Le gona Baamone ba tshela Joretane go tlhabana le Bajuta le Babenyamene le Baeferaime, mo Baiseraele ba bileng ba pitlaganngwa thata.


text:
Ke fa Baiseraele ba lelela Moreneng ba re: “Re go leofetse; gonne re go tlogetse, Modimo wa rona, ra direla boBaale.”


text:
Mme Morena a raya Baiseraele a re: “A ga ke re, ke lo golotse mo go Baegepeto le mo go Baamori le mo go Baamone le mo go Bafelesita?


text:
Mme ya re Basitone le Baamaleke le Bamaone ba lo pitlaganya, lwa lelela go nna, mme ka lo pholosa mo diatleng tsa bone.


text:
Mme Baiseraele ba raya Morena ba re: “Re leofile. Wena o re direle tsotlhe tse di siameng mo matlhong a gago, fela a ko o re thuse kajeno.”


text:
Le gona ba tlosa medimo e sele mo gare ga bona, ba direla Morena. Ke fa a tlhomoga pelo ka ntlha ya pogisego ya Baiseraele.


text:
Jaanong Baamone ba kuiwa, ba thibelela kwa Gileate. Le Baiseraele ba phuthega, ba thibelela kwa Mitsepha.


text:
Ke fa batho, e bong dikgosana tsa Gileate, ba raana ba re: “Ke monna ofe yo o tla simololang go tlhabana le Baamone? Ene o tla nna tlhogo ya baagi botlhe ba Gileate.”


text:
Mme Ifetha wa kwa Gileate e ne e le mogale, fela e ne e le morwa mosadi wa seaka, a tsetswe ke Gileate.


text:
Jaanong ya re mosadi wa ga Gileate a sena go mo tsholela bomorwa, mme bomorwa mosadi yoo ba sena go gola, ba leleka Ifetha, ba mo raya ba re: “Ga o a tshwanela go rua boswa mo kgotleng ya ga rraetsho, gonne o morwa mosadi o sele.”


text:
Ke fa Ifetha a tshaba, a tlogela bomorwa-rraagwe, a nna mo lefatsheng la Tobe. Mme banna ba ba motlhofo ba mo kgobokanela, ba bolola nae.


text:
Mme ya re Baamone ba tlhabana le Baiseraele, bagolo ba Gileate ba ya go tsaya Ifetha kwa lefatsheng la Tobe,


text:
Mme Ifetha a fetola bagolo ba Gileate a re: “A ga se lona ba lo ntlhoileng, lwa nteleka mo kgotleng ya ga rre? A jaanong lo tla kwano go nna, fa lo le mo tlalelong?”


text:
Bagolo ba Gileate ba raya Ifetha ba re: “Ke ka moo re boetseng kwa go wena jaanong. Mme fa o ya le rona, o tlhabana le Baamone, o tla nna tlhogo ya rona ya baagi botlhe ba Gileate.”


text:
Mme Ifetha a fetola bagolo ba Gileate a re: “Fa lo mpusetsa kwa gae go ya go tlhabana le Baamone, Morena a ba a nnaya go ba fenya, gona ke tla nna tlhogo ya lona.”


text:
Ke fa bagolo ba Gileate ba araba Ifetha ba re: “Morena ke moutlwi fa gare ga rona. Ruri, re tla dira ka fa lefokong la gago.”


text:
Jaanong Ifetha a ya le bagolo ba Gileate, mme morafe wa mo dira tlhogo le molaodi wa ona. Ifetha a ba a bolela mafoko aotlhe a gagwe fa pele ga Morena kwa Mitsepha.


text:
Jaanong Ifetha a roma barongwi kwa kgosing ya Baamone a re: “O batlang mo go nna fa o tlile go ntlhabantshetsa lefatshe la me?”


text:
Kgosi ya Baamone ya fetola barongwi ba ga Ifetha ya re: “Kana e rile Baiseraele ba tlhaga kwa Egepeto, ba tsaya naga ya me go tloga nokeng ya Arenone go ya go fitlha kwa go ya Jaboke le ya Joretane. Jaanong e nthebolele, foo ke tla tsamaya ka kagiso.”


text:
gore ba ye go e raya ba re: “Ifetha o bua jaana a re: Ga go a nna jalo, Baiseraele ga ba a tsaya lefatshe la Moabe le e seng la Baamone.


text:
Gonne e rile Baiseraele ba bolola kwa Egepeto, ba sepela mo sekakeng go fitlha kwa Lewatleng la Motlhaka, ba be ba fitlha kwa Kateše.


text:
Ke fa Baiseraele ba roma barongwi kwa kgosing ya Etomo ba re: ‘Re letlelele go ralala lefatshe la gago.’ Mme kgosi ya Etomo ya se ka ya dumela. Le gona ba roma kwa kgosing ya Moabe, le yona ya gana. Ke ka moo Baiseraele ba diegileng kwa Kateše.


text:
Gape ba sepela mo sekakeng, ba potologa lefatshe la Etomo le lefatshe la Moabe, ba tla kwa ntlheng ya botlhabatsatsi ya lefatshe la Moabe, ba thibelela ka kwano ga Arenone, ba se ka ba tsena mo nageng ya Moabe, ka noka ya Arenone e le molelwane wa Moabe.


text:
Jaanong Baiseraele ba roma barongwi kwa go Sihone kgosi ya Baamori, kgosi ya Hešebone; Baiseraele ba mo raya ba re: ‘A ko o re letlelele go ralala lefatshe la gago go fitlha kwa re yang teng.’


text:
Sihone a se ka a dumelela Baiseraele go ralala naga ya gagwe, mme Sihone a phutha morafe otlhe wa gagwe, a thibelela kwa Jahase, a tlhabana le Baiseraele.


text:
Ke fa Morena, Modimo wa Iseraele, a neela Sihone le morafe otlhe wa gagwe mo diatleng tsa Baiseraele, mme ba ba fenya; Baiseraele ba thopa jalo lefatshe lotlhe la Baamori, ba ba neng ba agile mo lefatsheng leo.


text:
Ba thopa naga yotlhe ya Baamori go tloga kwa nokeng ya Arenone go fitlha kwa go ya Jaboke le go tloga kwa sekakeng go fitlha kwa Joretane.


text:
Jaanong he! Morena, Modimo wa Iseraele, o lelekile Baamori fa pele ga Iseraele morafe wa gagwe, mme a wena o a re o ka tsaya naga e?


text:
A ga ke re, wena o tshwanetse go tsaya naga e o e filweng ke Kamose, modimo wa gago? Le rona re tsaya naga jalo ya mongwe le mongwe yo o lelekilweng ke Morena, Modimo wa rona.


text:
Mme jaanong a wena o siame go gaisa Balake morwa Siphore, kgosi ya Moabe? A ene o kile a sekisanya le Baiseraele gongwe a tlhabana nabo,


text:
jale fa Baiseraele ba ntse ba agile mo Hešebone le mo metsaneng ya teng le mo Aroere le mo metsaneng ya teng le mo metseng yotlhe e e mo ntlheng tse pedi tsa Arenone dinyaga di le 300. Ke ka ntlha ya eng fa lo se ka lwa e re amoga ka sebaka seo?


text:
Nna ga ke a go leofela, mme wena o ntirela bosula ka go tlhabana le nna. A Morena yo e leng moatlhodi a atlhole kajeno fa gare ga Baiseraele le Baamone.”


text:
Ke fa Mowa wa Morena o tsena mo go Ifetha, mme a ralala naga ya Gileate le ya Manase, a fetela kwa Mitsepha yo o mo Gileate. Go tswa teng a fetela kwa go Baamone.


text:
foo ene yo o tla tswang ka mojako wa ntlo ya me go nkgatlhantsha mogang ke boang kwa go Baamone ka kagiso, e tla nna wa Morena; ke tla mo dira setlhabelo sa phiso.”


text:
A ba fenya go tloga kwa Aroere go ya go fitlha kwa Minithe, a thopa metse e le 20, le go fitlha kwa Abele-Keramime, ya nna phenyo e kgolo thata. Baamone ba kokobediwa jalo fa pele ga Baiseraele.


text:
Mme ya re Ifetha a goroga kwa Mitsepha mo lapeng la gagwe, a rakana le morwadie a tswa mo ntlong go mo kgatlhantsha ka meropana le dipina; mme e ne e le ngwana o esi, go se na ope yo o tsetsweng nae, mosimane kampo mosetsana.


text:
Ya re a mmona, a ikgagola diaparo a re: “Ijoo, morwadiaka! O nkokobetsa jang! O ntigela mo tatlhegong. Kana ke butse molomo, ka ikanela Morena, mme ga ke kgone go dirolola.”


text:
Mme morwadie a mo raya a re: “Rra, fa o butse molomo, wa ikanela Morena, dira ka nna ka fa go duleng mo molomong wa gago ka teng, ka Morena a setse a go diretse pusoloso e e tletseng mo babeng ba gago, e bong Baamone.”


text:
Gape a raya rraagwe a re: “A ke direlwe selo se: Mphe sebaka sa dikgwedi di le pedi, ke ye kwa dithabeng, ke lelele bokgarebe jwa me, nna le balekane ba me.”


text:
Rraagwe a re: “Yaa,” mme a mo naya tsela kgwedi tse pedi. Morwadie a tsamaya, ene le balekane ba gagwe ba basetsana, a lelela bokgarebe jwa gagwe kwa dithabeng.


text:
Mme ya re dikgwedi tse pedi di sena go feta, a boela kwa go rraagwe, mme ene a mo direla ka fa maikanong a gagwe a o neng a a ikanne. Mme morwadie a se ka a itse monna. Jaanong ga nna tlwaelo mo Iseraeleng ya gore:


text:
Ka ngwaga le ngwaga bomorwadia Iseraele ba ya go opelela morwadia Ifetha wa kwa Gileate malatsi a le mane.


text:
Jaanong banna ba Eferaime ba kuiwa, ba ya kwa bokone, ba feta ba raya Ifetha ba re: “Ke ka ntlha ya eng fa e rile o bolola go tlhabana le Baamone, wa se ka wa re bitsa go ya nao? Re tla go tshubela mo ntlong ya gago ka molelo.”


text:
Mme Ifetha a ba fetola a re: “Nna le morafe wa me re ne re le mo ntweng e kgolo thata le Baamone, ka lo kua, mme lwa gana go tla go mpholosa mo diatleng tsa bone.


text:
Jaanong ya re ke bona lo sa nthuse, ka tsenya bophelo jwa me mo kotsing, ka bololela Baamone, mme Morena a ba neela mo diatleng tsa me. Ke ka ntlha ya eng fa lo mpololetse kajeno go tlhabana le nna?”


text:
Ke fa Ifetha a kgobokanya banna botlhe ba Gileate, a tlhabana le Baeferaime, mme ba bolaya Baeferaime; ka gonne Baeferaime ba ne ba buile ba re: “Lo bafalodi ba Eferaime fela;” Gileate o fa gare ga Eferaime le Manase.


text:
Mme ba Gileate ba tseela Baeferaime matsibogo a Joretane. Jaanong e ne ya re fa motshabi wa Baeferaime a re: “Nteng ke tshele!” banna ba Gileate ba mmotse ba re: “A o Moeferaime?” Fa a re: “Nnyaya!”


text:
ba mmuise ba re: “E re Šibolethe!” Mme fa a re Sibolethe, a sa ele tlhoko go bua ka tshwanelo, ba mo tshware ba mmolae fa matsibogong a Joretane. Ka sebaka seo ga bolawa Baeferaime ba le 42 000.


text:
Ifetha e ne e le tlhogo ya Baiseraele dinyaga tse thataro. Ifetha wa kwa Gileate a ba a swa, a fitlhwa mo motseng wa gagwe kwa Gileate.


text:
Ene o ne a na le bomorwa ba le 30, a nyadisa bomorwadie ba ba 30 ba tswa lapeng la gagwe, a ba a nyadisa bomorwawe basadi ba le 30 ba tswa kwa gongwe. A atlhola Iseraele dinyaga di supa.


text:
Sehularong sa gagwe Baiseraele ba busiwa ke Elone wa Mosebulone; a etelela Iseraele pele dinyaga di le some.


text:
A na le bomorwa ba le 40 le bana ba bana ba le 30 ba ba palameng diesele di le 70. A siamisetsa Baiseraele dinyaga di le 8.


text:
Abetone morwa Hilele wa kwa Phirathone a ba a swa, a fitlhwa kwa Phirathone mo nageng ya Eferaime mo thabeng ya Amaleke.


text:
Mme Baiseraele ba fela ba dira tse di bosula mo matlhong a Morena. Ke fa Morena a ba neela mo diatleng tsa Bafelesita dinyaga di le 40.


text:
Jaanong ga bo go le monna mongwe wa losika lwa ga Dane kwa Sorea, yo leina la gagwe e leng Manoa. Mosadi wa gagwe o ne a le moopa, a sa tshole bana.


text:
Mme moengele wa Morena a iponatsa mo mosading yoo, a mo raya a re: “Bona, o moopa, ga o belege bana. Mme o tla ithwala, o belega ngwana wa mosimane.


text:
Gonne bona, o tla ithwala, o belega ngwana wa mosimane. A go se tle logare mo tlhogong ya gagwe, gonne mosimane yoo o tla nna moikiledi wa Modimo go tswa botsalong jwa gagwe; o tla simolola go golola Baiseraele mo diatleng tsa Bafelesita.”


text:
Mosadi a ya, a bolelela monna wa gagwe a re: “Monna wa Modimo o tlile kwa go nna; o ne a lebega jaaka Moengele wa Modimo, a boitshega thata, mme ga ke a mmotsa kwa a tswang teng; le ene ga a a mpolelela leina la gagwe.


text:
O ntheile a re: ‘Bona, o tla ithwala, o belega ngwana wa mosimane. Mme jaanong, se nwe weine le fa e le bojalwa, o se je sepe se se sa itshekang; gonne mosimane yoo, e tla nna moikiledi wa Modimo go tswa botsalong go ya letsatsing la loso lwa gagwe.’ ”


text:
Ke fa Manoa a rapela Morena a re: “Ao! Morena, a monna wa Modimo yo ò mo romileng, a ke a tle gape kwa go rona, a re rute tse re tshwanetseng go di direla mosimane yo o tla tsalwang.”


text:
Modimo wa utlwa lentswe la ga Manoa. Moengele wa Modimo a tla gape kwa mosading a ntse fa fatshe kwa tshimong, mme Manoa, monna wa gagwe, a se na nae.


text:
Ke fa mosadi a akofa, a taboga, a itsise monna wa gagwe, a mo raya a re: “Bona, monna yo o neng a tlile kwa go nna maloba o iponaditse gape mo go nna.”


text:
Manoa a nanoga, a sala mosadi wa gagwe morago, a fitlha kwa monneng yole, a mmotsa a re: “A ke wena monna yo o buileng le mosadi?” A re: “Ke nna.”


text:
Manoa a re: “Jaanong fa lefoko la gago le dirafala, mosimane o tshwanetse go phela jang le go dira eng?”


text:
A a se je sepe se se tswang mo setlhareng sa moweine; a se ka a nwa weine le fa e le bojalwa; a se ka a ja sepe se se sa itshekang. Tsotlhe tse ke di mo laetseng a a di tshegetse.”


text:
Mme Moengele wa Morena a fetola Manoa a re: “Le fa o ka ntia, ga ke ne ke ja dijo tsa gago. Mme fa o rata go direla Morena setlhabelo sa phiso, se baakanye.” Kana Manoa o ne a sa itse fa e le Moengele wa Morena.


text:
Ke fa Manoa a botsa Moengele wa Morena a re: “Leina la gago ke mang gore re tle re go tlotle motlhang lefoko la gago le dirafalang?”


text:
Ke fa Manoa a tsaya potsane le tshupelo ya teng ya dijo, a direla Morena setlhabelo sa phiso mo godimo ga lefika, mme Morena a dira ka mokgwa o o gakgamatsang: Manoa le mosadi wa gagwe ba bona


text:
kgabo ya molelo e tlhatlogela kwa legodimong e tswa mo aletareng le Moengele wa Morena a tlhatloga a le mo kgabong ya aletare. Ya re Manoa le mosadi wa gagwe ba bona jalo, ba wela fa fatshe ka difatlhego.


text:
Mme Moengele wa Morena a se ka a tlhola a iponatsa gape mo go Manoa le e seng mo mosading wa gagwe. Ke fa Manoa a lemoga gore e ne e le Moengele wa Morena.


text:
Mme mosadi wa gagwe a mo fetola a re: “Fa Morena a ka bo a ratile go re bolaya, o ka bo a se ka a amogela setlhabelo sa phiso le tshupelo ya dijo mo diatleng tsa rona; le gona o ka bo a se ka a re bontsha dilo tsotlhe tse le e seng go re utlwisa tse re sa tswang go di utlwa jaanong.”


text:
Mosadi a ba a belega ngwana wa mosimane, a mo taya leina la Simesone. Mosimane a gola, mme Morena a mo tshegofatsa.


text:
Mowa wa Morena wa simolola go mo tlhotlheletsa a le mo bothibelelong jwa ga Dane fa gare ga Sorea le Ešethaole.


text:
A boa a bolelela rraagwe le mmaagwe a re: “Ke bonye mosadi wa bomorwadia Bafelesita kwa Thimena. Mme jaanong ka re: Mo mpatleleng, e nne mosadi wa me.”


text:
Mme rraagwe le mmaagwe ba mmotsa ba re: “A ga go na mosadi ope mo go bomorwadia ba ga eno le mo morafeng otlhe wa ga rona, fa o ya go tsaya mosadi mo go Bafelesita ba ba sa rupang?” Mme Simesone a raya rraagwe a re: “Mo mpatlele, gonne ene o kgatlha matlho wa me.”


text:
Mme rraagwe le mmaagwe ba bo ba sa itse, fa seo se tswa mo Moreneng; ka gonne o ne a batla sesana-nkgope mo Bafelesiteng. Kana ka sebaka seo Bafelesita ba ne ba busa Baiseraele.


text:
Jaanong Simesone a ya kwa Thimena, a na le rraagwe le mmaagwe. Mme ya re ba fitlha kwa masimong a moweine a Thimena, tawana ya mo kgatlhantsha e duma.


text:
Ke fa Mowa wa Morena o tsena mo go ene ka thata, mme a e gagoganya jaaka go gagolwa potsane, a sa tshola sepe ka diatla. Mme a se ka a bolelela rraagwe le mmaagwe se a se dirileng.


text:
Ya re morago ga malatsi a se kae a boela teng go mo nyala, a fapoga go ya go bona setoto sa tau ele, a fitlhela go le motshitshi wa dinotshe mo sekgoropeng sa tau le mafura a tsona.


text:
A a rafela mo diatleng, a tsamaya a ntse a a ja; a ya kwa go rraagwe le mmaagwe, a ba naya, ba a ja, mme a se ka a ba bolelela, fa a rafile mafura a dinotshe mo sekgoropeng sa tau.


text:
Ya re rraagwe a fitlha kwa mosading yoo, Simesone a baakanya moletlo teng, ka makau a ne a dira jalo.


text:
Bao Simesone a ba raya a re: “A nke ke lo tlhabele nyepo. Fa lo ka e mphuthololela mo malatsing a supa a moletlo, lwa e lemoga, foo ke tla lo naya dihempe di le 30 le diaparo tsa mokgabo di le 30.


text:
Mme fa lo palelwa ke go e ntepololela, lona lo tshwanetse go mpha dihempe di le 30 le diaparo tsa mokgabo di le 30.” Ba mo araba ba re: “E tlhabe, re e utlwe.”


text:
A e ba bolela a re: “Dijo tsa tswa mo mojing, botshe jwa tswa mo go mong wa thata.” Ga feta malatsi a le mararo ba ntse ba palelwa ke go e lepolola.


text:
Ya re ka letsatsi la bone ba raya mosadi wa ga Simesone ba re: “Kgona monna wa gago gore a re lepololele nyepo eo, e se re gongwe ra go fisa le ntlo ya ga rraago. A lo re laleditse go tla go re humanegisa gongwe nnyaya?”


text:
Ke fa mosadi wa ga Simesone a lela fa go ene a re: “O ntlhoile, ga o nthate. O tlhabetse ba ga etsho nyepo, mme ga o a e ntshebela.” A mo araba a re: “Bona, ga ke a e bolelela rre le mme. A o a re nka e go bolelela?”


text:
Mme mosadi a lela fa go ene malatsi a supa a ba neng ba tshwere moletlo ka ona. Ya re ka letsatsi la bosupa, a e mo sebela, gonne o ne a mo emeletse thata. Mosadi a e sebela ba ga gabo.


text:
Ka letsatsi la bosupa le ise le phirime banna ba motse ba mo raya ba re: “Se se gaisang mafura a dinotshe ka botshe ke eng? Se se phalang tau ka thata ke eng?” Mme a ba fetola a re: “Fa lo ka bo lo se ka lwa lema ka moroba wa me, lo ka bo lo se ka lwa lemoga nyepo ya me.”


text:
Ke fa Mowa wa Morena o tsena mo go ene, a ya kwa Ašekalone, a bolaya banna ba le 30 ba teng, a tsaya diaparo tsa mokgabo tsa bone, a di naya ba ba lepolotseng nyepo ya gagwe. Mme a tuka bogale, a boela kwa ga gabo.


text:
Ya re morago ga malatsi a se kae ka sebaka sa kotulo ya mabele a korong, Simesone a etela mosadi wa gagwe ka potsane a re: “Nte ke tsene kwa mosading wa me mo ntlwaneng;” mme rraagwe a se ka a mo dumelela go tsena.


text:
Rraagwe a re: “Ke itheile ka re: Ga o tlhole o mo rata; ka mo neela molekane wa gago. A ga ke re: Monnawe o mo gaisa ka bontle. A ene e nne wa gago mo boemong jwa yole.”


text:
Mme Simesone a ba raya a re: “Gona fa nka se nne molato fa pele ga Bafelesita, fa ke ba direla bosula.”


text:
Ke fa Simesone a ya a tshwara diphokojwe di le 300, a tsaya metswaiso, a bofaganya megatla ya tse pedi le tse pedi, a bofelela motswaiso o le mongwe fa gare ga megatla e mebedi mo go tse tsotlhe.


text:
Mme ya re a sena go tshuba metswaiso a di lesa, tsa tshabela kwa masimong a Bafelesita, tsa tshuba mabele a a sa leng letlhakeng le a a mo seboaneng le masimo a moweine le a ditlhare tsa olefa.


text:
Ke fa Bafelesita ba botsa ba re: “Ke mang yo o dirileng jalo?” Ba re: “Ke Simesone mogwe wa monna wa kwa Thimena, ka gonne o mo amogile mosadi, a mo neela mongwe-ka-ene.” Ka moo Bafelesita ba bolola, ba fisa mosadi le rraagwe ka molelo.


text:
Mme Simesone a ba raya a re: “Fa lo dira tse di ntseng jalo, ruri, ga nkitla ke ikhutsa ke ise ke ipusolosetse mo go lona.”


text:
Ke fa a ba remaganya dirope le matheka, ya nna polao e kgolo; morago a tsamaya a ya go nna mo logageng lwa Etame.


text:
Banna ba Juta ba botsa ba re: “Ke ka ntlha ya eng, fa lo re bololetse?” Ba re: “Re bolotse go golega Simesone gore re mo direle jaaka a re diretse.”


text:
Ke fa banna ba le 3 000 ba Juta ba fologela kwa logageng lwa Etame, ba raya Simesone ba re: “A ga o itse gore Bafelesita ba a re busa? Jaanong ke eng se o se re diretseng?” A ba araba a re: “Ke ba diretse fela jaaka ba ntiretse.”


text:
Ba mo raya ba re: “Re tsile go go golega le go go neela mo diatleng tsa Bafelesita.” Simesone a ba raya a re: “Inkaneleng pele gore ga lo kitla lo mpolaya ka losi.”


text:
Ba mo araba ba re: “Nnyaya, re tla go golega fela, re go neela mo diatleng tsa bone, mme ruri ga re kitla re go bolaya.” Jaanong ba mo golega ka dithapo tse pedi tse dintšhwa, ba mo ntsha mo logageng.


text:
Ya re a fitlha kwa Legi, Bafelesita ba mo kgatlhantsha, ba ntse ba thela lešalaba. Mme Mowa wa Morena wa tsena mo go ene; dithapo tse di neng di le mo mabogong a gagwe tsa nna jaaka ditlhale tse di fisitsweng ke molelo; dikgole tse a golegilweng ka tsona tsa kumagana, a bofologa mabogo.


text:
A bona lotlhaa lo lošwa lwa esele, a ntsha letsogo, a lo tsaya, a bolaya banna ba le sekete ka lone.


text:
Ke fa Simesone a boka a re: “Ka lotlhaa lwa esele ke ba dirile mekoa ya ditoto; ka lotlhaa lwa esele ke bolaile banna ba le sekete.”


text:
Ya re a sena go bua jalo, a latlha lotlhaa lo a neng a lo tshwere, a bitsa felo foo Mmoto-wa-lotlhaa.


text:
Mme ya re a nyorilwe thata a lelela Moreneng a re: “Ke wena o dirileng pholoso e kgolo e ka letsogo la motlhanka wa gago. A jaanong ke tla swa ka lenyora, ke wela mo diatleng tsa ba ba sa rupang?”


text:
Ke fa Modimo o phantsha khuti e e kwa Legi go tswa metsi mo go yona. Ya re a nwa, a boelwa ke nonofo, a phela. Ke ka moo e bidiwang Motswedi wa moledi; o sa le teng kwa Legi le kajeno.


text:
Ya re ba Gasa ba begelwa go twe: “Simesone o tsile mono,” ba mo dikanyetsa, ba mo lalela bosigo jotlhe kwa kgorong ya motse; ba lala ba didimetse fela ba re: “E tla re mo mosong boo sa, re mmolae.”


text:
Mme Simesone a robala fela go fitlha bosigogare; bosigogare a tsoga, a tshwara ditswalo tsa kgoro ya motse le disana tsoo pedi tsa tsona, a di somola mmogo le mephakarego, a di sikara magetleng, a di isa kwa setlhoeng sa thaba e e lebaganyeng le Heberone.


text:
Dikgosana tsa Bafelesita tsa tla kwa go ene, tsa mo raya tsa re: “Mo tlakise gore o lemoge kwa thata e kgolo ya gagwe e tswang teng le ka fa re ka mo kgonang ka teng gore re tle re mo golege, re mo fenye. Foo mongwe le mongwe wa rona o tla go naya diselefera di le 1 100.”


text:
Ke fa Delila a mo raya a re: “A ko o mpolele gore thata ya gago e kgolo ka eng? O ka golegwa ka eng go go fenya?”


text:
Simesone a mo raya a re: “Fa ba ka mpofa ka mesifa e supa e mešwa e e iseng e omelele, ke tla nna bokoa, ke tshwana le batho botlhe.”


text:
Dikgosana tsa Bafelesita tsa mo tlisetsa mesifa e supa e mešwa e e iseng e omelele; a mo golega ka yona.


text:
Jaanong ya re ba ntse ba mo laletse mo ntlwaneng, a mo raya a re: “Simesone, Bafelesita ba a go wela!” Ke fa a kgaola mesifa jaaka go kgaolwa megala ya lelodi, fa e utlwa molelo. Mme sephiri sa thata ya gagwe sa se ka sa itsiwe.


text:
Ke fa Delila a raya Simesone a re: “Bona, o ntsieditse, o mpoleletse maaka! Jaanong a ko o ntshebele gore o ka golegwa ka eng?”


text:
A mo araba a re: “Fa ba ka mpofa ka megala e mešwa e go iseng go dirwe tiro epe ka yona, ke tla nna bokoa, ke tshwana le batho botlhe.”


text:
Delila a tsaya megala a mešwa, a mo golega ka yona. A ba a mo raya a re: “Simesone, Bafelesita ba a go wela!” Ba ntse ba mo laletse mo ntlwaneng. Mme a di kgaola jaaka ditlhale, a bofologa mabogo.


text:
Ke fa Delila a raya Simesone a re: “Go fitlha jaanong o ntsieditse, o mpoleletse maaka. Mpolelele tlhe gore o ka golegwa ka eng?” A mo araba a re: “Fa o ka loga makaodi a supa a tlhogo ya me mmogo le ditlhale tse di logwang, wa a kokotela ka lomapo mo loboteng, foo ke tla nna bokoa, ke tshwana le batho botlhe.”


text:
Jaanong a mo robatsa, a loga makaodi a supa a tlhogo ya gagwe mmogo le ditlhale tse di logwang, a a kokotela ka lomapo; a ba a mo raya a re: “Simesone, Bafelesita ba a go wela!” Mme a tsoga borokong jwa gagwe, a somola lomapo mmogo le lesela le le logilweng.


text:
Ke fa Delila a mo raya a re: “O ka bua jang o a re, o a nthata, etswe pelo ya gago e sa re sepe ka nna. E setse e le gararo o ntse o ntsietsa, o sa mpolele gore thata ya gago e kgolo ka eng.”


text:
Mme ya re ka a mo tshwenya ka mafoko a gagwe ka malatsi aotlhe, a mo emeletse, a fela pelo, mo e keteng a ka swa,


text:
a mmolelela tsotlhe tse di mo pelong ya gagwe, a mo raya a re: “Logare ga lo ise lo tle mo tlhogong ya me, gonne ke moikiledi wa Modimo go tswa botsalong jwa me. Fa nka beolwa, thata ya me e ka ntlogela; ke ka nna bokoa, ke tshwana le batho botlhe.”


text:
Ya re Delila a bona, fa a mmoleletse sephiri sa pelo ya gagwe sotlhe, a roma a bitsa dikgosana tsa Bafelesita a re: “Tlayang jaanong, gonne o mpoleletse sephiri sa pelo ya gagwe sotlhe.” Dikgosana tsa Bafelesita tsa tla kwa go ene, di tshotse diselefera.


text:
Delila a mo robatsa a mo farile, a ba a bitsa monna yo mongwe, mme a beola makaodi a supa a tlhogo ya gagwe. Ke fa a simolola go koafala, mme thata ya gagwe ya mo tlogela.


text:
Ke fa Delila a re: “Simesone, Bafelesita ba a go wela!” Mme ya re a thanya borokong jwa gagwe, a ithaya a re: “Ke tla tswa jaaka gangwe le gape, ke ikgolola,” mme a sa itse, fa Morena a mo tlogetse.


text:
Mme Bafelesita ba mo tshwara, ba mo gonya matlho, ba mo isa kwa Gasa, ba mo golega ka dikeetane tse pedi tsa kgotlho, mme tiro ya gagwe ya nna go sila mo ntlong ya kgolegelo.


text:
Jaanong tsatsi le lengwe dikgosana tsa Bafelesita tsa kgobokana go tlhabela Dagone, modimo wa bone, ditlhabelo tse dikgolo le go itumela. Ke fa ba opela ba re: “Modimo wa rona o neetse Simesone, mmaba wa rona, mo diatleng tsa rona!”


text:
Ya re batho ba mmona, ba boka modimo wa bone ba re: “Modimo wa rona o neetse Simesone, mmaba wa rona, mo diatleng tsa rona; ke ene yo o sentseng lefatshe la rona, a bolaya ba bantsi ba rona!”


text:
Mme ya re dipelo tsa bone di itumela, ba re: “Bitsang Simesone, a tle go re tshamekela.” Ba bitsa Simesone, a tswa mo ntlong ya kgolegelo, a tshameka fa pele ga bone, ba mmeile fa gare ga dipinagare tsa ntlo.


text:
Mme Simesone a raya mosimane yo o neng a mo tshwere letsogo a re: “Nte ke apaape dipinagare tse di rweleng ntlo gore ke ikaege ka tsona.”


text:
Kana ntlo e ne e tletse banna le basadi le dikgosana tsotlhe tsa Bafelesita di le teng; le mo godimo ga ntlo go le banna le basadi, e ka nna ba le kete tse tharo, ba ntse ba lebile metshameko ya ga Simesone.


text:
Mme Simesone a rapela Morena a re: “Morena Modimo, a ko o nkgopole, o ntiise ka nako eno fela, Modimo, gore ke ipusolosetse mo Bafelesiteng ka pusoloso e le nngwe ka ntlha ya matlho a mabedi a me.”


text:
Ke fa Simesone a tshwara dipinagare tse di rweleng ntlo, a di kgarametsa, nngwe ka le le jang le e nngwe ka la molema.


text:
Mme Simesone a re: “A ke swe le Bafelesita!” A ba a inama a ntse a kgarametsa ka thata. Ke fa ntlo e wela dikgosana le batho botlhe ba ba mo go yona. Batho ba o ba bolaileng jalo mo losong lwa gagwe ba ne ba feta ba o ba bolaileng mo bophelong jwa gagwe.


text:
Jaanong ga tla bomorwa-rraagwe le ba kgotla ya ga rraagwe botlhe, ba mo tsaya, ba mo tlosa, ba ya go mo fitlha fa gare ga Sorea le Ešethaole mo mabitleng a ga Manoa rraagwe. O ne a siamiseditse Iseraele dinyaga di le 20.


text:
Ene a raya mmaagwe a re: “Mma, diselefera di le 1 100 tse di utswilweng mo go wena, bona, diselefera tseo di mo go nna. Ke nna ke di tsereng. Kana o hutsitse khutso ka ntlha ya tsona; le gona o e buile mo ditsebeng tsa me.” Ke fa mmaagwe a re: “A morwaake a tshegofadiwe ke Morena!”


text:
A busetsa mmaagwe diselefera di le 1 100 jalo, mme mmaagwe a re: “Diselefera tseo ke di tlhaoletse Morena, ke di ntsha ka ntlha ya ga morwaake go dira modimo wa seseto le o o bopilweng. Mme jaanong ke rata go di go busetsa.”


text:
Mme a busetsa mmaagwe diselefera tseo; mmaagwe a tsaya diselefera di le 200, a di neela mothudi; ene a dira modimo wa seseto le o o bopilweng ka tsona; wa ba wa nna mo ntlong ya ga Miga.


text:
Miga, monna yoo o ne a na le tempelana ya medimo, a dira khiba ya boperesiti le medimo ya lelapa, a dira mongwe wa bomorwawe moperesiti, a nna moperesiti wa gagwe.


text:
Ka sebaka seo go ne go se na kgosi mo Iseraeleng; mongwe le mongwe a dira tse di kgatlhang matlho a gagwe.


text:
Jaanong go ne ga tla lekau le tswa kwa Betleheme wa Juta kwa losikeng lwa Juta. E ne le Molefi, a tlile teng go jaka.


text:
Monna yoo o ne a tlogile kwa Betleheme motseng wa Juta, a ile go jaka fa a ka bonang tiro teng. Jaanong a fitlha kwa dithabeng tsa Eferaime kwa ntlong ya ga Miga a le mo tseleng.


text:
Miga a mmotsa a re: “O tswa kae?” A mo araba a re: “Ke Molefi wa Betleheme wa Juta. Ke mo tseleng go jaka fa nka bonang tiro teng.”


text:
Miga a mo raya a re: “Nna le nna, o nne rre le moperesiti wa me; ke tla go naya diselefera di le some ka ngwaga le diaparo le dijo.” Mme ya re a emelela Molefi,


text:
Mme Miga a tsenya Molefi mo tirong; lekau leo la nna moperesiti wa gagwe, la nna mo ntlong ya ga Miga.


text:
Ke fa Miga a re: “Jaanong ke a itse gore Morena o tla ntirela molemo; gonne ke na le moperesiti wa Molefi.”


text:
Mo metlheng eo go ne go se na kgosi mo Iseraeleng. Ya re ka sebaka seo ba lotso lwa Dane ba ipatlela kabelo ya naga, fa ba ka nnang teng; gonne kabelo e ne e ise e wele mo diatleng tsa bone mo gare ga ditso tsa Iseraele go fitlha letsatsing leo.


text:
Jaanong Badane ba roma banna ba batlhano ba losika lwa bone, ba romilwe ke lotso lotlhe, e le banna ba ba pelokgale; ba tloga kwa Sorea le kwa Ešethaole go tlhola lefatshe le go le sekaseka. Ba ba laela ba re: “Yaang lo sekaseke lefatshe.” Bone bao ba fitlha kwa dithabeng tsa Eferaime kwa ntlong ya ga Miga, ba lala teng.


text:
Ya re ba le mo lapeng la ga Miga, ba lemoga lentswe la lekau la Molefi, ba ya teng, ba mmotsa ba re: “Ke mang yo o go tlisitseng, kwano? O dira eng mono? O batlang mono?”


text:
Ba mo kopa ba re: “A ko o botse Modimo, re tle re itse gore a leeto la rona le re le tsamayang le tla nna le letlhogonolo?”


text:
Moperesiti a ba araba a re: “Tsamayang ka kagiso! Leeto la lona le lo le tshwereng, le fa pele ga Morena.”


text:
Ke fa banna ba batlhano ba ya ba fitlha kwa motseng wa Laiše, ba bona batho ba ba mo go ona ba agile mo thagamong ka fa melaong ya Basitone, ba iketlile, ba sa boife sepe, go se na ope yo o utlwisang botlhoko mo lefatsheng leo ka go thukhutha khumo; le gona ba le kgakala le Basitone, ba sa kgathalale batho ba bangwe.


text:
Ya re ba fitlha gape kwa go ba ga bone kwa Sorea le Ešethaole, ba ga bone ba ba botsa ba re: “Go ntse jang?”


text:
Ba araba ba re: “Nanogang a re yeng re ba tlhasele! Gonne re bonye lefatshe lele, ra fitlhela le le molemo thata. Jaanong a lo a re lo a itulela? Lo se ka lwa nna ditshwakga go ya le go fitlha le go thopa lefatshe leo!


text:
E tla re lo fitlha, lo gorogele fa bathong ba ba iketlileng le mo lefatsheng le le atlhameng mo ntlheng tsotlhe. Kana Modimo o le neetse mo diatleng tsa lona; ke felo fa go sa tlhokafaleng sepe teng sa dilo tse di mo lefatsheng.”


text:
Ke fa go huduga banna ba le 600 ba losika lwa Badane, ba tloga kwa Sorea le kwa Ešethaole, ba tlhometse dibolai tsa ntwa.


text:
Ba bolola, ba thibelela kwa Khiriathe-Jearime wa Juta. Ke ka moo felo foo go bidiwang Bothibelelo jwa Badane go fitlha letsatsing leno. Go mo ntlheng ya bophirimatsatsi ya Khiriathe-Jearime.


text:
Jaanong banna ba batlhano ba ba kileng ba ya go tlhola lefatshe la Laiše ba simolola go bua, ba raya ba ga bone ba re: “A lo a itse gore mo matlong a go na le khiba ya boperesiti le medimo ya lelapa le modimo wa seseto le o o bopilweng. Lo itse jaanong se lo tshwanetseng lwa se dira.”


text:
Jaanong ya re banna ba Badane ba ba 600 ba ba tlhometseng dibolai tsa ntwa ba ntse ba eme fa kgorong,


text:
banna ba batlhano ba ba kileng ba ya go tlhola lefatshe ba ya kwa tempelaneng, ba tsena teng, ba tsaya modimo wa seseto le khiba ya boperesiti le medimo ya lelapa le modimo o o bopilweng, moperesiti ene a ntse a eme le banna ba ba 600 ba ba tlhometseng dibolai tsa ntwa kwa mojakong wa kgoro.


text:
Mme bale ba ba tsenyeng mo ntlong ya ga Miga, ya re ba ntse ba tsaya modimo wa seseto le khiba ya boperesiti le medimo ya lelapa le modimo o o bopilweng, moperesiti a ba botsa a re: “Lo dira eng?”


text:
Ba mo fetola ba re: “Didimala, se tlhole o bua! Yaa le rona, o nne rraarona le moperesiti wa rona. Se se botoka mo go wena ke eng? A ke go nna moperesiti wa lelapa la monna a le mongwe gongwe go nna moperesiti wa lotso, wa losika mo go Iseraele?”


text:
Ke fa pelo ya moperesiti e ja monate, mme a tsaya khiba ya boperesiti le medimo ya lelapa le modimo wa seseto le modimo o o bopilweng, a ema mo gare ga batho bao.


text:
Ya re ba setse ba le kgakala le ntlo ya ga Miga, ga kuiwa banna ba ba mo malapeng a a mo tikologong ya ntlo ya ga Miga, ba latela Badane.


text:
Ya re ba tlhaeletsa Badane, bone ba retolola difatlhego, ba botsa Miga ba re: “O batla eng, fa o re latetse ka batho ba gago?”


text:
A fetola a re: “Lo tsere medimo ya me e ke e dirileng le moperesiti, lwa tloga. Jaanong ke saletswe ke eng? Lo ka botsa jang lo re: ‘O batla eng?’ ”


text:
Mme Badane ba mo raya ba re: “Se utlwatse lentswe la gago mo go rona, e se re gongwe banna ba mowa o o galakang ba lo wela, mme wa nyelelelwa ke bophelo jwa gago le maphelo a ba lapa la gago!”


text:
Jaanong Badane ba ikela kwa pele. Mme ya re ka Miga a bona gore ba thata bogolo go ene, a retologa, a boela kwa gae.


text:
Ya re ba sena go tsaya medimo e Miga a e dirileng le moperesiti yo o neng a na nae ba fitlha ba wela Laiše, ba tlhasela batho ba ba mo thagamong ba ba iketlileng, ba ba bolaya ka bogale jwa tšhaka, ba fisa motse oo ka molelo.


text:
Go ne go se na mopholosi; gonne ona o ne o le kgakala le Sitone; le gona ba sa kgathalele batho ba bangwe. Motse oo o ne o le mo lebaleng la Bethe-Rehobe. Badane ba tsosa motse oo, ba nna mo go ona.


text:
Ba taya motse leina la Dane ka leina la ga Dane rraabo yo o belegetsweng Iseraele. Mme pele ga foo leina la motse oo e ne e le Laiše.


text:
Mme Badane ba ikemisetsa modimo ole wa seseto. Jonathane morwa Geresome, morwa Moše, ene le ba lotso lwa gagwe e ne e le baperesiti ba lotso lwa ga Dane go fitlha letsatsing le ba ntshitsweng mo lefatsheng ka lone.


text:
Ba ikemisetsa modimo wa seseto wa ga Miga jalo o ene a o dirileng; wa nna teng ka malatsi otlhe a Tempelana ya Modimo e neng e le kwa Silo ka ona.


text:
E rile ka malatsi ale, fa go ise go nne kgosi mo Iseraeleng, monna wa Molefi a bo a jaka kwa mafelelong a dithaba tsa Eferaime, mme a tsere mosadi wa nyatsi wa kwa Betleheme wa Juta.


text:
Mme nyatsi ya gagwe ya mo ngalela, ya mo tlogela, ya ya kwa ga yona kwa Betleheme wa Juta, ya nna teng malatsi a dikgwedi tse nne.


text:
Ke fa ene monna yoo wa gagwe a tloga, a mo latela gore a ye go bua nae tsa lorato, a mmuse; a ya, a na le motlhanka wa gagwe le diesele di le pedi. Mosadi yoo a mo isa mo ntlong ya ga rraagwe; ya re rraagwe mosetsana a mmona, a itumela, a mo kgatlhantsha.


text:
Mme mogwagwadiagwe, rraagwe mosetsana a mo thibela go tsamaya, mo a bileng a nna nae malatsi a le mararo, ba a ja, ba a nwa, ba lala teng.


text:
Ka letsatsi la bone ba phakela mo mosong, mme a tsoga a re o a tsamaya, mme rraagwe mosetsana a raya mogwe wa gagwe a re: “Itiise ka thathana ya bogobe! Morago ga moo lo ka tsamaya.”


text:
Ba nna, ba a ja ba nwa mmogo ka bobedi jwa bone, mme rraagwe mosetsana a raya monna yoo a re: “A ko o dumelele go lala gape gore pelo ya gago e itumele.”


text:
Mme ya re monna a nanoga a re o a tsamaya, mogwagwadiagwe a mo rapela thata. Ke fa a boa, a lala gape.


text:
Ka letsatsi la botlhano a phakela mo mosong a re o a tsamaya, mme rraagwe mosetsana a mo raya a re: “A ko o tiise pelo ya gago, lo iketle go ya tshokologong ya letsatsi.” Mme ba ja ka bobedi jwa bone.


text:
Jaanong monna yoo a nanoga a re o a tsamaya a na le nyatsi ya gagwe le motlhanka wa gagwe, mme mogwagwadiagwe rraagwe mosetsana, a mo raya a re: “A ko o bone, letsatsi le ngotlegile, le ya phirimong. A ko o lale, bona, letsatsi le ya go wela. Lala mono gore pelo ya gago e itumele. Lo tla tsoga lo phakela, lo wela tseleng ya lona lo ya kwa gae.”


text:
Mme monna a gana go lala gape; a nanoga a tsamaya a fitlha go lebagana le Jebusi, e bong Jerusalema, a na le diesele tse pedi tse di belesitsweng le nyatsi ya gagwe le motlhanka wa gagwe.


text:
Ya re ba le kwa Jebusi, letsatsi la bo le le gaufi le go phirima, ke fa motlhanka a raya morena wa gagwe a re: “A ga re ka ke ra fapogela kwa motseng o wa Bajebusi, ra lala mo go ona?”


text:
Mme morena wa gagwe a mo raya a re: “Ga re kitla re fapogela kwa motseng wa ba sele ba e seng Baiseraele. Re tla fetela kwa Gibea.”


text:
A ba a raya motlhanka wa gagwe a re: “A re fetele kwa motseng o mongwe, re lale kwa Gibea gongwe kwa Rama.”


text:
Ba fapogela teng gore ba tsene, ba lale mo Gibea; ya re ba sena go tsena, ba nna fa fatshe mo patlelong ya motse, mme go se na ope yo o ba tsholelang mo ntlong gore ba robale.


text:
Mme ya re go le mantsiboana, ga tla monna mogolo, a tswa tirong ya gagwe kwa masimong. Monna yoo e ne e le wa kwa dithabeng tsa Eferaime, a phela mo Gibea e le moeng. Banna ba felo foo e ne e le Babenyamene.


text:
Ya re monna mogolo a tsholetsa matlho, a bona monna wa moeti mo patlelong ya motse, a botsa a re: “O tswa kae? O ya kae?”


text:
A mo araba a re: “Re mo tseleng, re tswa kwa Betleheme wa Juta, re boela kwa ga rona kwa mafelelong a dithaba tsa Eferaime. Ke ne ke ile kwa Betleheme wa Juta; jaanong ke ya kwa Tempelaneng ya Morena, mme ga go na ope yo o ntsholelang mo ntlong.


text:
Re tshotse dikokole le dijo tsa diesele tsa rona; le gona re tshotse mefago ya senkgwe le weine ya me le ya lelata la gago le ya motlhanka yo o nang le motlhanka wa gago. Ga go na sepe se se tlhokafalang.”


text:
Ke fa monna mogolo a re: “Baya pelo, se tshwenyege! Fela tse o di tlhokang ke tla go babalela ka tsona. O se ka wa lala mo patlelong.”


text:
Ya re ba ntse ba itumedisa dipelo tsa bone, ga tla banna ba motse, banna ba dikebeke, ba dikanyetsa ntlo, ba itaya setswalo, ba raya monna mogolo mong wa ntlo, ba re: “Ntsha monna yo o tlileng mo ntlong ya gago gore re tle re mo senye.”


text:
Mme monna yoo, mong wa ntlo a tswela kwa go bone, a ba raya a re: “Nnyaya, ba ga etsho! A lo ke lo se ka lwa dira bosula jo bo kalo! Jaanong ka monna yoo a setse a gorogetse mo ntlong ya me, se direng tiro e e tlhabisang ditlhong e!


text:
Bonang, morwadiake wa lekgarebe le nyatsi ya gagwe ke ba, nteng ke ba ntshe. Ba senyeng, lo dire ka bone ka fa lo ratang ka teng, mme monna yoo lo se ka lwa mo direla selo se, se se tlhabisang ditlhong.”


text:
Mme banna bao ba gana go mo utlwa. Ke fa monna yole a tshwara nyatsi ya gagwe, a e ntshetsa kwa ntle kwa go bone; mme ba e senya, ba dira ka yona ka fa ba ratang ka teng bosigo jotlhe go ya mosong. E rile mahube a tlhatloga, ba e tlogela.


text:
Ya re boo sa, ga tla mosadi yoo, a wela fa fatshe fa mojakong wa ntlo ya monna e morena wa gagwe a neng a le mo go yona, a namalala teng go ya mosong.


text:
Jaanong ya re morena wa gagwe a tsoga mo mosong, a bula setswalo sa ntlo, a tswa a re o tsamaela pele, a fitlhela mosadi, e bong nyatsi ya gagwe, a namaletse fa mojakong wa ntlo, diatla tsa gagwe di le fa serepoding.


text:
A mo raya a re: “Tsoga, re tsamae!” Mme a se ka a araba, ka a sule. Jaanong a mo tsaya, a mmelesa mo eseleng. Monna yoo a tloga jalo, a ya kwa ga gabo.


text:
Ya re a sena go fitlha kwa gae, a tsaya thipa, a tshwara setoto sa nyatsi ya gagwe, a se kgaoganya ka fa ditokololong tsa sona, a dira dikarolo di le 12, a di romela kwa dinageng tsotlhe tsa Iseraele.


text:
Mme botlhe ba ba neng ba di bona ba re: “Tse di ntseng jalo ga di ise di ke di dirafale le e seng go bonwa ka gope go tloga letsatsing le Baiseraele ba duleng kwa lefatsheng la Egepeto ka lone go tla go fitlha letsatsing leno. Di eleng tlhoko ka pelo, gakololang lo bue!”


text:
Ke fa Baiseraele botlhe ba bolola; phuthego ya phuthegela kwa Mitsepha fa pele ga Morena ka seopo se le sengwe go tswa kwa Dane go ya kwa Bereseba le ba lefatshe la Gileate.


text:
Ga ikemisa ditlhogo tsotlhe tsa morafe le ditso tsotlhe tsa Iseraele mo pitsong ya morafe wa Modimo e le banna ba le 400 000 ba dinao ba ba somolang tšhaka.


text:
Babenyamene ba ne ba utlwa gore Baiseraele ba tlhatlogetse kwa Mitsepha. Jaanong Baiseraele ba re: “Bolelang gore bosula joo bo dirafetse jang?”


text:
Ga araba monna yole wa Molefi, monna wa mosadi yo o bolailweng, a bolela a re: “Ke ne ka fitlha fa Gibea maloba yo o mo nageng ya Benyamene, nna le nyatsi ya me, ra lala teng.


text:
Ke fa beng ba Gibea ba ntsogela, ba dikanyetsa ntlo bosigo ka ntlha ya me, ba ikaeletse go mpolaya, mme ba senya nyatsi ya me, mo a bileng a swa.


text:
Ka ba ka tsaya nyatsi ya me, ka mo kgaoganya dikarolo, ka di romela kwa dinageng tsotlhe tsa lefatshe la Baiseraele; gonne ba dirile tiro e e tlhabisang ditlhong ya boikepo mo Iseraeleng.


text:
Ke fa morafe otlhe o ema ka bongwefela o re: “A go se nne ope wa rona yo o boelang kwa tenteng ya gagwe le e seng ope wa rona yo o fapogelang kwa ntlong ya gagwe.


text:
A e re mo lotsong longwe le longwe lwa Iseraele banna ba ba 100 ba ntshe lesome, ba ba 1 000 ba ntshe 100, ba kete tse some ba ntshe 1 000, ba ye go tseela morafe mefago. Mme e re ba sena go boa, re direle Gibea wa Benyamene tse di tshwanetseng tiro yotlhe e e tlhabisang ditlhong e ba e dirileng mo Iseraeleng.”


text:
Jaanong banna botlhe ba Iseraele ba phuthegela motse oo wa Gibea, ba golagantswe ka maikutlo a le mangwe.


text:
Mme ditso tsa Iseraele tsa roma banna kwa lotsong lotlhe lwa ga Benyamene, tsa re: “Ke bosula jo bo ntseng jang jo bo dirafetseng mo go lona?


text:
Jaanong he, ntshang banna bao ba dikebeke ba ba mo Gibea gore re ba bolae, re tlose bosula mo Iseraeleng.” Mme Babenyamene ba gana go utlwa se se bolelwang ke Baiseraele bomorwa-rraabo.


text:
Mme Babenyamene ba phuthegela kwa Gibea, ba tswa mo metseng ya bone gore ba bolole go tlhabana le Baiseraele.


text:
Ya re ka letsatsi leo go balwa Babenyamene ba ba tswang kwa metseng, ya bo e le banna ba le 26 000 ba ba somolang tšhaka; baagi ba Gibea ba balwa ba le bosi, ya nna banna ba le 700 ba ba tlhaotsweng.


text:
Mo bathong botlhe bao go ne go tlhaotswe banna ba le 700 ba ba melema; botlhe bao e le ba ba maroka, ba itse go konopa ka seragamajwe, ba se ke ba fosa.


text:
Le banna ba Iseraele ba balwa kwa ntle ga Babenyamene, e le banna ba le 400 000 ba ba somolang tšhaka, botlhe bao e le batlhabani.


text:
Jaanong Baiseraele ba tloga ba tlhatlogela kwa Bethele, ba botsa Modimo ba re: “Ke bomang mo go rona ba ba tshwanetseng go etelela pele le go simolola ntwa le Babenyamene?” Morena a re: “A go simolole Bajuta.”


text:
Banna ba Iseraele ba bolola go tlhabana le Babenyamene; banna ba Iseraele ba ikemisa ka thulaganyo ya ntwa ba lebile Gibea.


text:
Mme Babenyamene ba bolola ba tswa mo Gibea, ba bolaya banna ba Iseraele ba le 22 000 ka letsatsi leo, ba ba digela fa fatshe.


text:
Mme banna ba morafe wa Iseraele ba itiisa, ba ikemisa gape ka thulaganyo ya ntwa mo felong fa ba neng ba dirile jalo ka letsatsi la ntlha.


text:
Mme pele ga foo Baiseraele ba ne ba tlhatlogetse kwa Bethele, ba lela fa pele ga Morena go ya mantsiboeng. Ba botsa Morena ba re: “A re tshwanetse go atamela gape go tlhabana le Babenyamene, bomorwa-rraarona?” Morena a re: “Ba bololeng!”


text:
Babenyamene ba bolola, ba ba kgatlhantsha, ba tswa mo Gibea ka letsatsi la bobedi, ba bolaya banna ba le 18 000 ba Baiseraele gape, ba ba digela fa fatshe. Botlhe bao e le ba ba neng ba tshotse ditšhaka.


text:
Ke fa batlhabani botlhe ba Iseraele ba tlhatlogela kwa Bethele, ba nnela go lela teng fa pele ga Morena, ba itima dijo ka letsatsi leo go ya mantsiboeng, ba direla Morena ditlhabelo tsa phiso le tsa tebogo.


text:
Phinehase morwa Eleasare morwa Arone o ne a tshwere tirelo fa go lone ka sebaka seo.) Ba re: “A re tshwanetse go bolola gape go tlhabana le Babenyamene bomorwa-rraarona kampo re lese?” Morena a re: “Bololang, gonne kamoso ke tla ba neela mo diatleng tsa lona.”


text:
Baiseraele ba bololela Babenyamene ka letsatsi la boraro, ba ikemisa ka thulaganyo ba lebile Gibea jaaka gangwe le gape.


text:
Ke fa Babenyamene ba tswa ba kgatlhantsha morafe, ba katosiwa motse, ba gogelwa kwa nageng le kwa ditseleng tse dikgolo tse nngwe ya tsona e yang kwa Bethele, e nngwe kwa Gibea, ba simolola go bolaya bangwe ba morafe jaaka gangwe le gape, e ka nna banna ba le 30 ba Iseraele.


text:
Babenyamene ba ithaya ba re: “Re ba fentse jaaka pele.” Mme Baiseraele ba ne ba rile: “A re tshabeng, re ba gogele kwa ditseleng tse dikgolo, re ba tlogedise motse.”


text:
Jaanong banna botlhe ba Iseraele ba tloga fa ba neng ba le teng, ba ya ba ikemisa kwa Baale-Thamare; le balaledi ba Iseraele ba tswa mo felong ga bone, ba tlhagelela mo lebaleng la sekgwa sa Geba;


text:
ba fitlha ka fa ntle ga Gibea, e le banna ba le 10 000 ba ba tlhaotsweng mo Baiseraeleng botlhe, mme tlhabano ya nna bokete. Fela Babenyamene ba ne ba sa lemoge, fa tatlhego e ba wela.


text:
Morena o ne a itaya Babenyamene jalo ka Baiseraele. Baiseraele ba bolaya banna ba Benyamene ba le 25 100 ka letsatsi leo, botlhe bao e le ba ba somolang tšhaka.


text:
Ke fa Babenyamene ba lemoga gore ba fentswe. Kana Baiseraele ba ne ba sutetse Babenyamene, ka ba ne ba ikanya balaledi ba ba ba beetseng Gibea.


text:
Jaanong ya re banna ba Iseraele ba retologa mo tlhabanong le Babenyamene ba simolola go bolaya banna bangwe ba Iseraele, e ka nna ba le 30, ka ba ithaya ba re: “Ruri, re ba fentse gape jaaka mo tlhabanong ya ntlha.”


text:
Ya baa gona musi o simololang go tlhatloga mo motseng, e le musi o ntse lonaka. Jaanong ya re Babenyamene ba retologela kwa morago, ba bona musi wa motse otlhe o tlhatlogela kwa legodimong.


text:
Ke fa banna ba Iseraele ba boa, mme banna ba Benyamene ba tseana; gonne ba ne ba lemoga gore tatlhego e a ba wela.


text:
Ba hularela banna ba Iseraele, ba tshabela kwa sekakeng, mme tlhabano ya ba latela. Metse e ba fetang ka yona, ba bolawa ke beng ba yona.


text:
Ba dikanyetsa Babenyamene, ba ba khutšhela, ba ba tshwarela fa ba reng ba ikhutsa teng, ba eta ba ba gataka go ya go fitlha kwa ntlheng ya botlhabatsatsi ya Gibea.


text:
Jaanong ba retologa, ba tshabela kwa sekakeng kwa lefikeng la Rimone, mme Baiseraele ba bolaya banna ba le 5 000 mo ditseleng tse dikgolo e le maronopo; ba ba latelela go ya kwa Giteome, ba bolaya banna ba le 2 000 ba bone gape.


text:
Banna botlhe ba Benyamene ba ba bolailweng ka letsatsi leo ba ne ba le 25 000 ba ba somolang tšhaka, botlhe bao e le bagale.


text:
Mme banna ba le 600 ba hulara ba tshabela kwa sekakeng kwa lefikeng la Rimone, ba nna kwa lefikeng la Rimone dikgwedi tse nne.


text:
Jaanong banna ba Iseraele ba boela kwa go Babenyamene, ba ba bolaya ka bogale jwa tšhaka, e bong batho ba metse le diruiwa le sengwe le sengwe se ba se fitlhelang. Le gona ba fisa metse yotlhe ka molelo.


text:
Banna ba Iseraele ba ne ba ikanne kwa Mitsepha ba re: “Go se ka ga nna ope mo go rona yo o nayang Mobenyamene morwadie go nna mosadi.”


text:
Jaanong ya re batho ba sena go fitlha kwa Bethele, ba nna teng go fitlha mantsiboa fa pele ga Modimo, ba tsholetsa mantswe, ba lela selelo se segolo,


text:
ba re: “Morena Modimo wa Iseraele, ke ka ntlha ya eng, fa selo se, se dirafetse mo Iseraeleng; fa kajeno go tlhokafala lotso longwe lwa Iseraele?”


text:
Jaanong Baiseraele ba botsa ba re: “Ke mang mo ditsong tsotlhe tsa Iseraele yo o se kang a tla mo pitsong kwa Moreneng?” Gonne go ne go dirilwe maikano a magolo a gore, yo o sa tleng kwa Moreneng kwa Mitsepha, ruri o tla bolawa.


text:
Kana Baiseraele ba ne ba tlhomogela Babenyamene bomorwa-rraabo pelo ba re: “Kajeno go kgaotswe lotso longwe mo Iseraeleng.


text:
Jaanong ba ba setseng re ka ba direla jang gore ba bone basadi? Gonne rona re ikanne ka Morena ra re: ‘Ga re kitla re ba naya bomorwadia-rona go nna basadi.’ ”


text:
Ba botsa ba re: “Ke mang mo ditsong tsa Iseraele yo o se kang a tla kwa Moreneng kwa Mitsepha?” Ba fitlhela gore ba kwa Jabese kwa Gileate ba ne ba sa tla pitsong mo bothibelelong.


text:
Jaanong phuthego ya roma banna ba le 12 000 ba batlhabani teng, ya ba laela ya re: “Yaang lo bolae baagi ba Jabese kwa Gileate ka bogale jwa tšhaka le basadi le bana.


text:
Se lo tshwanetseng go se dira ke se: Banna botlhe le basadi botlhe ba ba kileng ba kopana le monna lo ba bolae. Mme makgarebe a a phepa lo a lese go phela.” Ba dira jalo.


text:
Mo baaging ba Jabese kwa Gileate ba fitlhela basetsana ba makgarebe ba le 400 ba ba iseng ba itse monna; ba ba isa kwa bothibelelong kwa Silo yo o mo lefatsheng la Kanana.


text:
Jaanong phuthego yotlhe ya roma, ya bua le Babenyamene ba ba neng ba le kwa lefikeng la Rimone, ya ba bolelela gore go kagiso.


text:
Babenyamene ba ne ba boa jalo ka sebaka seo, ba newa basadi ba ba lesitsweng go phela mo basading ba Jabese kwa Gileate, mme ba se ka ba ba lekana.


text:
Bagolo ba phuthego ba botsa gape ba re: “Ba ba setseng re ka ba direla jang gore ba bone basadi? Gonne basadi ba Babenyamene ba fedisitswe.”


text:
Gape ba re: “Babenyamene ba ba falotseng ba ka thusega jang gore lotso loo lo se ka lwa nyelediwa mo go Iseraele?


text:
Rona re palelwa ke go ba naya basadi ba e leng bomorwadia-rona; gonne re le Baiseraele re ikanne ra re: ‘Go hutsitswe yo o nayang Mobenyamene morwadie go nna mosadi.’ ”


text:
Jaanong ba re: “Bonang, ka ngwaga le ngwaga go na le moletlo wa Morena kwa Silo yo o mo ntlheng ya bokone ya Bethele, mo ntlheng ya botlhabatsatsi ya tsela e kgolo e e tswang kwa Bethele e ya kwa Šegeme mo ntlheng ya borwa ya Lebona.”


text:
Mme e re fa lo bona bomorwadia Silo ba tswela kwa ntle go bina dipina, lo tswe mo masimong a meweine, mme mongwe le mongwe wa lona a ikgapele mosadi mo go bomorwadia Silo, lo ye ka bone kwa nageng ya Benyamene.


text:
Mme e re fa borraabo gongwe bokgaitsadia-bone ba tla go lwa le lona, lo ba fetole lo re: ‘Re itshwareleng! Gonne ga re a bona basadi rotlhe ka ntwa. Kana ga se lona lo ba re neetseng. Gonne foo lo ka bo lo le molato.’ ”


text:
Babenyamene ba dira jalo; ba tsaya ka fa palong ya bone, ba ba thopa mo go ba ba neng ba bina; ba tloga ba boela kwa nageng ya bone, ba aga metse, ba nna mo go yona.


text:
E rile ka malatsi a puso ya baatlhodi ga nna tlala mo lefatsheng. Ke fa monna mongwe wa kwa Betleheme wa Juta a ya go jaka kwa nageng ya Moabe, ene le mosadi wa gagwe le bomorwawe ka bobedi.


text:
Leina la monna yoo e ne e le Elimelege, leina la mosadi wa gagwe e le Naomi, maina a bomorwawe ba babedi e le Magelone le Kileone. E ne e le Baeferathi ba Betleheme wa Juta. Jaanong ba fitlha kwa nageng ya Moabe, ba nna teng.


text:
Bone ba nyala basadi ba Bamoabe; leina la mongwe e le Orepha, leina la yo mongwe e le Ruthe. Ya re ba sena go nna teng dinyaga tse e ka nnang di le some,


text:
ga ba ga swa Magelone le Kileone ka bobedi jwa bone; mosadi a sala a tlogetswe ke bana ba babedi ba gagwe le monna wa gagwe.


text:
Jaanong a nanoga a na le betsi ba gagwe, a boa kwa nageng ya Moabe; gonne o ne a utlwetse mo nageng ya Moabe ga twe, Morena o babaletse batho ba gagwe, a ba naya dijo.


text:
A tloga kwa felong fa a neng a le teng, betsi ba babedi ba gagwe ba na nae. Ya re ba le mo tseleng go boela kwa lefatsheng la Juta,


text:
Naomi a raya betsi ba babedi ba gagwe a re: “Yaang lo boele kwa gae, mongwe le mongwe kwa lapeng la ga mmaagwe. A Morena a lo direle ka lorato jaaka lo diretse baswi le nna.


text:
A Morena a lo thuse go bona boikhutso, mongwe le mongwe mo lapeng la monna wa gagwe.” A ba a ba atla. Ke fa ba tsholetsa mantswe ba lela,


text:
Mme Naomi a re: “Boang, bomorwadiaka! Lo ka elang le nna? A lo a re, ke sa ntse ke ka belega bomorwa go nna banna ba lona?


text:
Boang, bomorwadiaka, lo ye kwa gae. Gonne ke tsofetse, mo ke sa ka keng ka tlhola ke nyalwa ke monna. Le fa nka re, ke na le tsholofelo, ka tsewa ke monna bosigo jo, ka belega bomorwa:


text:
A lo ka ba leta go tsamaya ba gola? A lo ka ithibelela nyalo ka ntlha ya bone? Nnyaya, bomorwadiaka! Kana ke lo tlhomogela pelo thata, ka e le fa letsogo la Morena le nkotlile.”


text:
Ke fa ba tsholetsa mantswe, ba lela gape; mme Orepha a atla matsalaagwe, a boela kwa morafeng wa ga gabo. Ruthe ene a mo ngaparela.


text:
Ke fa Naomi a re: “Bona, monnao o boetse kwa morafeng wa ga gabo le kwa modimong wa ga gabo. Le wena, boa o latele monnao.”


text:
Mme Ruthe a re: “Se nkemelele gore ke go tlogele, ke boe ke se ye nao. Gonne kwa o yang teng, ke tla ya teng; kwa o nnang teng, ke tla nna teng. Morafe wa ga eno ke morafe wa ga etsho. Modimo wa gago ke Modimo wa me.


text:
Kwa o swelang teng, ke tla swela teng, ke be ke fitlhwa gona. Le fa Morena a ka ntirela jang le jang – ke loso fela lo lo ka nkgaoganyang nao.”


text:
Bone babedi ba fetela pele go ya ba tsena mo Betleheme; mme ya re ba fitlha mo Betleheme, motse otlhe wa huduega ka ntlha ya bone. Basadi ba re: “A ke ene Naomi?”


text:
Mme a ba raya a re: “Se mpitseng Naomi. Mpitseng Mara. Gonne Mong-wa-thata-yotlhe o ntiretse tse di galakang thata.


text:
Ke hudugile ke humile; Morena a mpusetsa kwano gae ke iphotlhere. Lo mpiletsang Naomi, ka e le fa Morena a supile molato mo go nna; Mong-wa-thata-yotlhe a nkutlwisa botlhoko.”


text:
Naomi o ne a boela jalo kwa gae, a na le ngwetsi wa gagwe, Ruthe wa Moabe yo o neng a boile nae kwa nageng ya Moabe. Ba fitlha mo Betleheme ka tshimologo ya thobo ya garase.


text:
Naomi o ne a na le tsala ya monna wa gagwe, e le monna wa senatla yo o humileng wa losika lwa ga Elimelege; leina la gagwe e ne e le Boase.


text:
Tsatsi le lengwe Ruthe wa Moabe a kopa Naomi a re: “Nte ke ye go ronopa diako kwa masimo, ke latele yo ke bonang bopelotlhomogi mo matlhong a gagwe.” A mo araba a re: “Yaa, morwadiaka!”


text:
A ya a fitlha a sela mo tshimong, a setse basegi morago; mme a dirafalelwa ke letlhogonolo ka go tsena mo tshimong ya ga Boase yo e leng losika le Elimelege.


text:
E rile go ise go ye kgakala, Boase a ba a goroga, a tswa kwa Betleheme, a dumedisa basegi a re: “A Morena a nne le lona!” Ba mo araba ba re: “A Morena a go tshegofatse!”


text:
Mme Boase a botsa motlhanka wa gagwe, e bong mookamedi wa basegi, a re: “Mosetsana yole ke wa ga mang?”


text:
Mookamedi wa basegi a mo araba a re: “Ke ene mosetsana wa Moabe yo o tsileng le Naomi kwa nageng ya Moabe.


text:
O kopile a re: ‘Ka thapelo, nte ke ronope, ke sele diako mo gare ga dingata, ke sale basegi morago.’ Fa e sa le a tla, o ntse a tshwere go tloga mo mosong go fitlha jaanong. Ga a nne fa fatshe mo tshimong.”


text:
Ke fa Boase a raya Ruthe a re: “Reetsa fa, morwadiaka! O se ka wa ya go sela kwa tshimong e sele; le gona o se ka wa tloga fa, mme o nne le basetsana ba me fano.


text:
Lebisa matlho a gago mo tshimong e ba e robang, o ba sale morago. Ke laetse batlhanka gore ba se ka ba go tshwenya. Fa o nyorilwe ya kwa dinkgong, o nwe metsi a a gilweng ke batlhanka.”


text:
Ke fa Ruthe a wela fa fatshe ka sefatlhego, a ikoba, a mo raya a re: “Ke ka ntlha ya eng, fa ke bonye bopelotlhomogi mo matlhong a gago, wa ntlhokomela ka tsalano ke le moeng?”


text:
Boase a araba, a mo raya a re: “Kana ke boleletswe tsotlhe sentle tse o di diretseng matsalaago, monna wa gago a sena go swa, wa tlogela rraago le mmaago le lefatshe la ga eno, wa tla kwa morafeng o ò neng o sa o itse pele.


text:
A Morena, a go duelele tiro ya gago; tuelo e e tletseng o e fiwe ke Morena, Modimo wa Iseraele, yo ò tlileng go batla botshabelo fa tlase ga diphuka tsa gagwe.”


text:
Ruthe a re: “A ke nne ke bone bopelotlhomogi mo matlhong a gago, morena wa me! Gonne o nkgomoditse, wa bua le lelata la gago ka bopelontle, le fa ke sa tshwane le ope wa malata a gago.”


text:
Ka nako ya go ja Boase a mo raya a re: “Atamela kwano o itseele dijo o je, o ine thathana ya gago mo motatsweng.” A tla a nna fa thoko ga basegi mme Boase a mo abela dipabe. A ja, a kgora, a ba a sadisa.


text:
Ya re a nanoga go sela, Boase a laela batlhanka ba gagwe a re: “A a sele le mo gare ga dingata! Se mo tlhabiseng ditlhong!


text:
Le gona lo nne lo mo somolele diako mo dingateng, lo di tlogele gore a di sele, mme lo se ka lwa mo omanya.”


text:
A sela jalo mo tshimong go ya mantsiboeng, a photha tse a di sedileng. Ya nna makapa a le mabedi a garase.


text:
A e rwala, a ya kwa motseng, a bontsha matsalaagwe tse a di sedileng. A ba a ntsha dijo tse a di sadisitseng a sena go ja, a di mo naya.


text:
Ke fa matsalaagwe a mmotsa a re: “O tlhotse o sedile kae kajeno, o tswa go dira kwa kae? A go tshegofadiwe yo o go tlhokometseng ka tsalano!” Mme a bolelela matsalaagwe gore o ne a tlhotse a dira le mang a re: “Leina la monna yo ke tlhotseng ke dira fa go ene kajeno ke Boase.”


text:
Mme Naomi a raya ngwetsi wa gagwe a re: “A a tshegofadiwe ke Morena yo o se kang a tlhokisa baphedi le baswi lorato lwa gagwe!” Naomi a ba a mo raya a re: “Monna yoo ke wa ga etsho; ke mongwe wa bagolodi ba rona.”


text:
Ruthe wa Moabe a re: “O bile a nthaya a re: ‘O nne le malata a me go fitlhelela ba fetse thobo yotlhe ya me.’ ”


text:
Ke fa Naomi a araba Ruthe ngwetsi wa gagwe a re: “Go molemo, morwadiaka, fa o ya le basetsana ba gagwe; foo ga o ne o tshwenyega mo masimong a sele.”


text:
A nna jalo le basetsana ba ga Boase, a ntse a sela go ya bokhutlong jwa thobo ya garase le jwa thobo ya mabele a korong. O ne a ntse a nna le matsalaagwe.


text:
Mme Naomi a raya ngwetsi wa gagwe a re: “Morwadiaka, kana ke tshwanetse go go batlela legae la boikhutso gore o phele sentle.


text:
Jaanong Boase yo ò neng o na le basetsana ba gagwe, kana ene ke wa ga etsho. Bona, o tla lala a olosa garase mo seboaneng bosigong jono.


text:
Tlhapa o iphotle o apare diaparo tsa gago tsa mokgabo, o fologele kwa seboaneng; o se ka wa nta monna yoo a go lemoga a ise a fetse go ja le go nwa.


text:
Mme e re a ya go robala, o lebelele fa a robalang teng, o ye o bipolele fa dinaong tsa gagwe, o robale; foo ene o tla go bolelela se o tshwanetseng go se dira.”


text:
E rile Boase a sena go ja le go nwa, mme pelo ya gagwe e itumetse, a ya a robala fa thoko ga mokoa wa garase; ke fa Ruthe a tla a ngwangwaela, a bipolela fa dinaong tsa gagwe, a robala.


text:
Ya re gare ga bosigo monna yoo a tshoga, a kanamologa, a fitlhela mosadi a robetse fa dinaong tsa gagwe.


text:
A botsa a re: “O mang?” A araba a re: “Ke nna Ruthe, lelata la gago; phuthololela lelata la gago diphuka tsa gago; gonne ke wena mogolodi.”


text:
Boase a re: “O tshegofadiwe ke Morena, morwadiaka. Lorato lo lwa gago lo gaisa lwa pele, ka o se ka wa latela makau, le fa e le a a humanegileng gongwe a a humileng.


text:
Mme jaanong, morwadiaka, se boife. Tsotlhe tse o di buileng ke tla di go direla. Kana go itse mongwe le mongwe mo lekgotleng la morafe wa ga etsho, fa o le mosadi yo o maatlametlo.


text:
Jaanong he, ke nnete, ke nna mogolodi; mme le gona go na le mogolodi yo o tshwanetseng bogolo go nna.


text:
Lala fano bosigong jono. E re mo mosong, fa a ka go golola, go siame, a a go golole! Mme fa a sa kgatlhwe ke go go golola, foo nna – ka bophelo jwa Morena – ke tla go golola! Robala fano go ya mosong.”


text:
Ruthe a robala fa dinaong tsa gagwe go ya mosong, mme a tsoga phakela go ise go bonale. Gonne Boase o ne a re: “A go se ka ga itsiwe gore mosadi yoo o letse kwa seboaneng.”


text:
Boase a mo raya a re: “Tlisa kobo e o e apereng, o e ntshwarelele.” A e mo tshwarelela, mme Boase a mo tshelela dielo di le thataro tsa garase, a e mo rwesa. Jaanong Ruthe a ya kwa motseng.


text:
Ya re a fitlha, matsalaagwe a mmotsa a re: “Go ntse jang, morwadiaka?” Ruthe a mmolelela tsotlhe tse monna yoo o di mo diretseng,


text:
a re: “O mphile dielo di le thataro tseo tsa garase a re: ‘Ga o a tshwanela go fitlha kwa go matsalaago o iphotlhere fela.’ ”


text:
Mme Naomi a re: “Iketle, morwadiaka, go fitlhelela o be o itse gore kgang e, e felela kae; gonne monna yoo ga a kitla a ikhutsa a ise a fetse kgang e kajeno.”


text:
Boase a ya kwa kgotleng, a feta a nna fatshe. Ke fa mogolodi yole a feta, yo Boase a buileng ka ga gagwe. Boase a mmitsa a re: “Tlaa jaana, o nne fatshe, wena mangmang.” A fapogela teng, a nna fatshe.


text:
Ke fa a raya mogolodi yole a re: “Naomi yo o boileng kwa nageng ya Moabe o rata go rekisa kabelo ya tshimo e e neng e le ya monna wa ga etsho, e bong Elimelege.


text:
Ke ne ka re, ke tla go begela jalo ke re: E reke fa pele ga ba ba dutseng fa le fa pele ga bagolo ba morafe wa ga rona. Fa o rata go e rekolola, e rekolole; fa o sa rate go e rekolola, o bolele gore ke itse. Gonne ga go na ope yo o ka e rekololang fa e se wena le nna yo ke fa morago ga gago.” A araba a re: “Ke tla e rekolola.”


text:
Mme Boase a re: “Ka letsatsi le o rekang tshimo eo mo diatleng tsa ga Naomi ka lone, o bile o amogela le Ruthe wa Moabe, mosadi wa moswi gore o tsose leina la moswi mo bosweng jwa gagwe.”


text:
Ke fa mogolodi yoo a re: “Ke palelwa ke go e ithekololela, e se re gongwe ka senya boswa jwa me. E ithekololele e ke neng ke tshwanetse go e rekolola; gonne ke a palelwa.”


text:
Jaanong mo metlheng ya pele go ne go le mokgwa mo Iseraeleng wa go re: Fa go rekololwa gongwe go ananngwa, motho a role setlhako sa gagwe, a se neele mongwe-ka-ene, e le go tlhomamisa mafoko aotlhe. Go re jalo e ne e le tshupo ya teng mo Iseraeleng.


text:
Ke fa Boase a raya bagolo le batho botlhe a re: “Lona lo basupi kajeno ba go re, ke rekile tsotlhe tse e neng e le tsa ga Elimelege le tsa ga Kileone le Magelone mo diatleng tsa ga Naomi.


text:
Le gona ke tsaya Ruthe wa Moabe, mosadi wa ga Magelone gore a nne mosadi wa me, mme ke tsose leina la moswi mo bosweng jwa gagwe, mme leina la moswi le se ka la nyelediwa mo gare ga bomorwa-rraagwe le mo lekgotleng la motse wa ga gabo. Lona lo basupi kajeno.”


text:
Batho botlhe ba ba neng ba le mo lekgotleng le bagolo ba araba ba re: “Re basupi! Mosadi yo o tla tsenang mo lapeng la gago a Morena a mo dire jaaka Ragele le Lea ba ba agileng lelapa la ga Iseraele ka bobedi jwa bone. Dira tse dikgolo mo Eferatha gore o nne le leina mo Betleheme.


text:
A lelapa la gago le tshwane le la ga Pherese yo Thamare a neng a mo tsholela Juta, a le nne jalo ka bana ba Morena o tla ba go nayang ka mosadi yoo, ka a sa le mošwa.”


text:
Jaanong Boase a tsaya Ruthe, a nna mosadi wa gagwe; ya re a sena go tsena kwa go ene, Morena a mo naya boimana, mme a belega ngwana wa mosimane.


text:
Ke fa basadi ba raya Naomi ba re: “A go bakwe Morena yo o se kang a go tlhokisa mogolodi kajeno. A leina la gagwe le tumisiwe mo Iseraeleng!


text:
E tla nna ene yo o go lapolosang pelo, yo o go tlamelang mo botsofeng jwa gago; gonne ngwetsi wa gago yo o go ratang o mmelege, ene o molemo mo go wena go feta bomorwa ba supa.”


text:
Basadi ba ba neng ba agile go bapa nae ba re: “Naomi o belegetswe ngwana.” Ba mo taya leina la Obete. Ke ene rraagwe Isai yo e leng rraagwe Dafita.


text:
Go no go le monna mongwe wa kwa Rama wa losika lwa ga Sufe lwa kwa dithabeng tsa Eferaime. Leina la gagwe e ne e le Elekana morwa Jerohame morwa Elihu morwa Thohu morwa Sufe wa Moeferaime.


text:
O ne a na le basadi ba le babedi, leina la mongwe e le Hana, leina la yo mongwe e le Phenina. Phenina o ne a na le bana, mme Hana a se na bana.


text:
Monna yoo o ne a tloga ka ngwaga le ngwaga mo motseng wa ga gabo go ya go obamela Morena wa masomosomo le go mo tlhabela ditlhabelo kwa Silo. Teng go ne go le bomorwa Eli ba babedi, Hofeni le Phinehase, e le baperesiti ba Morena.


text:
Jaanong e ne ya re ka letsatsi le Elekana a dirang setlhabelo ka lone, a nee Phenina mosadi wa gagwe le bana botlhe ba gagwe ba basimane le ba basetsana dikabelo,


text:
mme a nee Hana kabelo e le nngwe e e kana ka tse pedi; gonne o ne a rata Hana bogolo, le fa Morena a mo timile bana.


text:
Mme mogadikae a bo a mo tlhoafaditse ka dikgobo gore a mo utlwise botlhoko, ka Morena a mo timile bana.


text:
Go ne go dirafala jalo ka ngwaga le ngwaga, fa go iwa kwa Ntlong ya Morena, Phenina a mo rumole, Hana a lele, a se ke a je.


text:
Mme Elekana monna wa gagwe a mo ree a re: “Hana, o lelelang? Ke eng fa o sa je? O utlwisitswe ke eng botlhoko? A ga ke molemo mo go wena go feta basimane ba le some?”


text:
E kile ya re ba sena go ja le go nwa kwa Silo, Hana a nanoga. Moperesiti Eli a ntse a dutse fa mojakong wa Tempelana ya Morena.


text:
a ikana maikano a re: “Morena wa masomosomo, fa o ka leba pogisego ya lelata la gago, wa nkgopola, wa se ka wa lebala lelata la gago, wa naya lelata la gago ngwana wa mosimane, foo ke tla mo neela Morena ka malatsi otlhe a bophelo jwa gagwe, mme ga a kitla a angwa ke logare mo tlhogong.”


text:
Gonne Hana o ne a bua ka pelo, go tshikinyega molomo fela, lentswe la gagwe le sa utlwale. Eli a gopola gore mosadi yo, o tagilwe.


text:
Mme Hana a fetola a re: “Nnyaya, morena wa me, ke mosadi yo o pelo e botlhoko. Weine le bojalwa ga ke a di nwa, mme ke tsholotse tsa pelo ya me fa pele ga Morena.


text:
O se ka wa kaya lelata la gago mosadi yo e seng wa sepe; gonne ke ntse ke buisiwa ke botlhoko jwa me le masetlapelo a magolo a me go fitlha jaanong.”


text:
Eli a mo fetola a re: “Tsamaya ka kagiso! Modimo wa Iseraele o tla go naya se o se kopileng mo go ona.”


text:
Hana a re: “A lelata la gago le bone bopelotlhomogi mo matlhong a gago.” Jaanong mosadi yoo a tsamaya, a feta a ja; sefatlhego sa gagwe sa bo se sa tlhole se tlhontse.


text:
Ka moso ba phakela, ba obamela fa pele ga Morena; jaanong ba tsamaya ba boela kwa ga bone kwa Rama. Elekana a itse Hana mosadi wa gagwe, mme Morena a mo gopola.


text:
Hana a ithwala, a belega ngwana wa mosimane ka bofelo jwa ngwaga, a mo taya leina la Samuele; gonne a re: “Ke mo kopile Moreneng.”


text:
Jaanong ya re isago Elekana, monna yoo, a tlhatloga le botlhe ba lelapa la gagwe go tlhabela Morena ditlhabelo tsa ngwaga le tsa maikano a gagwe,


text:
Hana a se ka a tlhatloga, a raya monna wa gagwe a re: “Ke tla ya teng mosimane a sena go kgwa gore ke tle ke mo supe fa pele ga Morena, a nne teng ka bosakhutleng.”


text:
Elekana, monna wa gagwe, a mo raya a re: “Dira ka fa o bonang go siame ka teng. Sala mo gae go tsamaya o be o mo kgwise. Fela a Morena a dirafatse lefoko la gago.” Mosadi a sala mo gae, a amusa morwawe ga tsamaya a mo kgwisa.


text:
Mme e rile a sena go mo kgwisa, a tlhatloga ka ene, a na le poo ya dinyaga tse tharo le efa ya bupe e le nngwe le lekuka la weine; a mo isa jalo kwa Ntlong ya Morena kwa Silo, mme ngwana a bo a sa le monnye.


text:
Hana a re: “Ka thapelo, morena wa me! Ka bophelo jwa gago, morena wa me! Ke nna mosadi yole yo o kileng a ema fano go wena go rapela Morena.


text:
Ka moo le nna ke mo neela Morena ka malatsi aotlhe a bophelo jwa gagwe. Kana o kopilwe mo Moreneng.” Mme Hana a mo tlogela teng fa pele ga Morena.


text:
Ke fa Hana a rapela a re: “Pelo ya me e dudueletsa Morena. Lonaka lwa me lo thatafaditswe ke Morena. Molomo wa me o bulegetse baba ba me. Gonne ke itumelela pholoso ya gago.


text:
Ga go na ope yo o boitshepo jaaka Morena; gonne ga go na ope kwa ntle ga gago; ga go na lefika le le tshwanang le Modimo wa rona.


text:
Se bueng tsa maikgantsho a magolo ka gale; a tsa matepe di se ka tsa tswa mo melomong ya lona. Gonne Morena ke Modimo o o itseng tsotlhe; ditiro di tlhatlhojwa ke ene.


text:
Ba ba neng ba kgora ba ile go jaka dijo; ba ba neng ba bolawa ke tlala ba a kgora. Moopa le ene o belege ba supa; mmabontsi o swabile.


text:
O tsosa ba ba fokolang mo leroleng, o tsholetsa bahumanegi mo thotobolong go ba nnisa le batlotlegi; o ba ruisa sedulo sa bogosi sa kgalalelo. Gonne maotwana a lefatshe ke a Morena, o beile lefatshe mo go ona.


text:
O tla sireletsa dinao tsa baitshepi ba gagwe, mme baikepi ba tla swela mo lefifing; gonne motho ga a kgone sepe ka thata ya gagwe.


text:
Ba ba lwang le Morena ba tla phatlakanngwa; o tla ba dumisetsa maru kwa legodimong. Morena o tla atlhola dikhutlo tsa lefatshe, a naya kgosi ya gagwe thata, a natlafatsa lonaka lwa motlodiwa wa gagwe.”


text:
Jaanong Elekana a boela kwa lapeng la gagwe kwa Rama. Ngwana ene a sala, a direla Morena fa pele ga moperesiti Eli.


text:
Ba tlhokomologa tse di laoletsweng baperesiti mo morafeng. E ne ya re fa motho a tlhaba setlhabelo, go tle motlhanka wa moperesiti, nama e ntse e apewa, a tshotse seroophata;


text:
a tlhabe mo pitseng gongwe mo pitsaneng gongwe mo paneng gongwe mo sejaneng. Sengwe le sengwe se seroophata se se ntshang moperesiti a se itseele. Ba ne ba direla Baiseraele botlhe jalo ba ba tlang gona kwa Silo.


text:
Le gona e ne ya re ba ise ba tshube mafura, go tle motlhanka wa moperesiti, a ree monna yo o tlhabang setlhabelo a re: “Ntsha nama e e besediwang moperesiti. Gonne ga a ka ke a amogela nama e e apeilweng mo go wena fa e se e tala fela.”


text:
Mme e ne ya re fa motho a mo raya a re: “Mafura a tshwanetse go tshubiwa pele, morago ga moo o itseele ka fa o ratang ka teng!” ene a fetole a re: “Nnyaya! E mphe jaanong. Go seng jalo, ke tla e tsaya ka thata.”


text:
Le gona mmaagwe o ne a tle a mo direle kojwana, a mo tlele nayo ka ngwaga le ngwaga, fa a tlhatlogela teng le monna wa gagwe go tlhaba setlhabelo sa ngwaga.


text:
Foo Eli a tshegofatse Elekana le mosadi wa gagwe a re: “A Morena a go nee bana ka mosadi yo boemong jwa ngwana yo a mo kopileng, a mo tsalela Morena.” Jaanong ba ye kwa gae.


text:
Mme Morena a direla Hana molemo; a ithwala, a tshola gape bana ba basimane ba le bararo le ba basetsana ba le babedi. Mosimane Samuele ene a golela kwa Moreneng.


text:
Eli o ne a tsofetse thata. Fela e ne e tle e re fa a utlwa tsotlhe tse bomorwawe ba neng ba di direla Baiseraele botlhe le ka fa ba lalang ka teng le basadi ba ba direlang fa mojakong wa Tempelana ya Boipontsho,


text:
a ba ree a re: “Ke ka ntlha ya eng fa lo dira dilo tse di bosula jalo, tse ke di utlwang mo morafeng otlhe o?


text:
Fa motho a leofela motho, moatlhodi o ka mo atlholela. Mme fa motho a leofela Morena, ke mang yo o ka mo emelang?” Mme ba se ka ba utlwa lentswe la ga rraabo; gonne Morena o ne a ikaeletse go ba bolaya.


text:
Letsatsi le lengwe monna wa Modimo a tla kwa go Eli, a mo raya a re: “Morena o bua jaana a re: ‘A ga ke re, ke iponaditse sentle mo go ba ga eno, fa ba sa le kwa Egepeto mo taolong ya ga Farao?


text:
Ka ba itlhophela mo ditsong tsotlhe tsa Iseraele go nna baperesiti gore ba palame mo aletareng ya me go fisa maswalo le go apara khiba ya boperesiti fa pele ga me; ka naya ba ga eno ditlhabelo tsotlhe tse di dirwang ka molelo tsa Baiseraele.


text:
Ke ka ntlha ya eng fa lo nyatsa setlhabelo sa me le tshupelo ya me tse ke di laotseng go nna tsa moago wa me; ke eng fa o tlotla bomorwao bogolo go nna, lo inontsha ka tse di tlhaotsweng mo ditshupelong tsotlhe tsa Iseraele morafe wa me?’


text:
Ke ka moo Morena Modimo wa Iseraele o buang a re: ‘Ka nnete ke ne ke rile: Ba lapa la gago le ba lapa la ga rraago ba tla sepela fa pele ga me ka bosakhutleng. Mme jaanong go kgakala le nna! Ke tla tlotla ba ba ntlotlang; mme ba ba nnyatsang ba tla nyatsega.’ Morena a re jalo.


text:
‘Bona, malatsi a e tla a ke tla kgaolang letsogo la gago le letsogo la lelapa la ga rraago ka ona gore go se ka ga nna monna wa motsofe mo lapeng la gago.


text:
Mme tsotlhe tse di molemo tse Morena o di direlang Baiseraele o tla di leba ka khutsafalo. Ga o kitla o nna le motsofe mo lapeng la gago ka metlha yotlhe.


text:
Ke a le mongwe fela wa ga eno yo ke se neng ke mo nyeletsa, ke mo tlosa mo aletareng ya me, e se re gongwe ka ledisa matlho a gago le go tlhokofatsa pelo ya gago, mme botlhe ba ba tla tsalwang mo lapeng la gago ba tla swa ba ise ba tsofale.


text:
Sesupo mo go wena se se tla dirafalelang bomorwao ba babedi Hofeni le Phinehase ke sa go re: Ba tla swa ka letsatsi le le lengwe ka bobedi jwa bone.


text:
Mme ke tla itlhomela moperesiti yo o ikanyegang; o tla dira tse di mo pelong ya me le mo moweng wa me. Ke tla mo naya losika lo lo tlhomameng; o tla sepela fa pele ga motlodiwa wa me ka metlha yotlhe.


text:
Mongwe le mongwe wa masalela a lelapa la gago o tla tla, a mo ikôbêla go kopa ledi la selefera le kgolokwe ya senkgwe a re: A ko o ntsenye mo tirong ya boperesiti, ke tle ke je thathana ya senkgwe.’ ”


text:
Samuele wa lekau o ne a ntse a direla Morena fa pele ga Eli, mme lefoko la Morena le ne le tlhokafala thata ka sebaka seo, go se na dipono tse dintsi.


text:
Jaanong ga dirafala ka sebaka seo Eli a bo a robetse mo felong ga gagwe, mme matlho a gagwe a ne a simolotse go koafala, a sa kgone go bona sentle;


text:
lobone lwa Modimo lo ise lo time, Samuele ene a robetse mo Tempeleng ya Morena kwa Letlole la Modimo le leng teng.


text:
A ba a tabogela kwa go Eli a re: “Ke fano, ka o no o mpitsa.” Mme a fetola a re: “Ga ke a go bitsa. Boa o ye go robala.” A ya go robala.


text:
Jaanong Morena a bitsa Samuele gape. Samuele a tsoga, a ya kwa go Eli a re: “Ke fano, ka o ne o mpitsa.” A fetola a re: “Ga ke a go bitsa, morwaaka. Boa o ye go robala.”


text:
Morena a boela a bitsa Samuele la boraro. A tsoga, a ya kwa go Eli a re: “Ke fano, ka o ne o mpitsa.” Ke fa Eli a lemoga gore lekau le bidiwa ke Morena.


text:
Ka moo Eli a raya Samuele a re: “Yaa o robale. Mme e re fa o bidiwa gape, o arabe o re: ‘Bua, Morena, gonne motlhanka wa gago o reeditse.’ ” Samuele a ya, a robala gape mo felong ga gagwe.


text:
Ke fa Morena a tla, a ema, a bitsa jaaka kgantele a re: “Samuele, Samuele!” Samuele a araba a re: “Bua, gonne motlhanka wa gago o reeditse.”


text:
Morena a raya Samuele a re: “Bona, ke tla dira tiro mo Iseraeleng e ditsebe tse pedi tsa mongwe le mongwe yo o e utlwang di tla kuruetsang ka yona.


text:
Ka letsatsi leo ke tla dirafaletsa Eli tsotlhe tse ke di buileng ka ga lelapa la gagwe go tswa tshimologong go ya bokhutlong.


text:
Kana ke mo itsisitse ka re, ke tla atlhola lelapa la gagwe go ya bosakhutleng ka ntlha ya molato, ka a ne a itse gore bomorwawe ba dira se se ba ronang, mme a se ka a ba omanya.


text:
Ke ka moo ke ikanetseng lelapa la ga Eli ka re, molato wa lelapa la ga Eli ga o kitla o itshwarelwa ka setlhabelo le e seng ka tshupelo go ya bosakhutleng.”


text:
Samuele a lala fa fatshe go ya mosong. A tsoga phakela, a bula Ntlo ya Morena. Fela Samuele a boifa go begela Eli pono eo.


text:
A mmotsa a re: “Ke eng se o se boleletsweng? A ko o se ntobele sepe. A Modimo o go betse jaana, o go okeletse jaana, fa o ka ntobela sengwe sa tsotlhe tse o di boleletsweng.”


text:
Ke fa Samuele a mmolelela mafoko aotlhe, a se ka a mo lobela sepe. Mme Eli a re: “Ke Morena. A a dire tse di siameng mo matlhong a gagwe.”


text:
Samuele a gola, mme Morena a na nae, a se ka a leseletsa lefoko lepe la mafoko a gagwe go wela fa fatshe.


text:
Baiseraele botlhe go tswa kwa Dane go fitlha kwa Bereseba ba lemoga gore Samuele ke moporofeti yo o ikanyegang wa Morena.


text:
Morena a tswelela pele go iponatsa kwa Silo. Gonne Morena o ne a itshenolela Samuele kwa Silo ka lefoko la Morena.


text:
Mme lefoko la ga Samuele la tla kwa Baiseraeleng botlhe. Jaanong ka sebaka seo Bafelesita ba kgobokana go tlhabana le Baiseraele. Ke fa Baiseraele ba bolola go ba kgatlhantsha go tlhabana nabo, ba thibelela kwa Ebenesere, mme Bafelesita ba thibelela kwa Afeke.


text:
Jaanong ya re Bafelesita ba ema ka thulaganyo go kgatlhantsha Baiseraele, mme tlhabano e tlhaselana, Baiseraele ba fenngwa ke Bafelesita. Bao ba bolaya ba e ka nnang ba le 4 000 mo nageng ya tlhabano.


text:
Mme ya re banna ba fitlha kwa bothibelelong, bagolo ba Iseraele ba re: “Ke ka ntlha ya eng fa Morena a re bolaisitse Bafelesita kajeno? A re yeng go itseela Letlole la Kgolagano ya Morena kwa Silo gore le tle mo gare ga rona, le tle le re golole mo diatleng tsa baba ba rona.”


text:
Ke fa morafe o roma kwa Silo, ba tsaya teng Letlole la Kgolagano ya Morena wa masomosomo yo o dutseng godimo ga boKerubime. Teng koo ga bo go le bomorwa Eli ba babedi, Hofeni le Phinehase, ba le fa Letloleng la Kgolagano ya Modimo, ba tla nalo.


text:
Ya re Letlole la Kgolagano ya Morena le tsena mo bothibelelong, Baiseraele botlhe ba duduetsa ka tuduetso e kgolo, mo lefatshe le bileng la duma.


text:
Ya re Bafelesita ba utlwa modumo wa tuduetso, ba re: “Tuduetso e kgolo e ke modumo wa eng mo bothibelelong jwa Bahebere?” Ya re ba lemoga gore Letlole la Morena le tsenye mo bothibelelong,


text:
ba boifa, gonne ba ne ba re: “Modimo wa bone o tlile kwa go bone kwa bothibelelong,” e bile ba re: “A tatlhego ya rona wee! Gonne ga go ise go ke go dirafale tse di ntseng jalo ka motlha ope.


text:
A tatlhego ya rona wee! Ke mang yo o tla re pholosang mo diatleng tsa medimo e e thata eo? Ke yona medimo e e bolaileng Baegepeto ka dipetso tsa mefutafuta mo sekakeng.


text:
Lona Bafelesita, itshupeng lo le bagale, lo eme senna, e se re gongwe lwa direla Bahebere jaaka bone ba lo diretse. Emang senna, lo tlhabaneng!”


text:
Bafelesita ba tlhabana, Baiseraele ba fenngwa, ba tshabela botlhe kwa ditenteng tsa bone. Ya nna polao e kgolo thata. Mo Baiseraeleng ga wa ba le 30 000 ba dinao.


text:
Mme monna wa Mobenyamene a tshaba mo tlhabanong, a siana, a fitlha kwa Silo ka letsatsi leo, a ikgagotse diaparo, a itshetse mmu mo tlhogong.


text:
A goroga, a fitlhela Eli a dutse mo sedulong fa thoko ga tsela a lebeletse, ka pelo ya gagwe e ne e boifela Letlole la Modimo. Monna yoo a tsena, a begela motse tse o di bonyeng. Ke fa motse otlhe o lela.


text:
Ya re Eli a utlwa modumo wa selelo a botsa batho a re: “Modumo wa tlhodio e ke wa eng?” Monna yole a akofa, a fitlha, a begela Eli.


text:
Monna yole a raya Eli a re: “Ke gorogile ke tswa kwa tlhabanong. Ke tshabile kwa tlhabanong kajeno.” Mme Eli a botsa a re: “Go ntse jang, morwaaka?”


text:
Mmegi a araba a re: “Baiseraele ba tshabile fa pele ga Bafelesita. Le gona morafe o bolailwe segolo, e bile bomorwao ba babedi, Hofeni le Phinehase, ba sule. Le Letlole la Modimo le tserwe.”


text:
Mme ya re a umaka Letlole la Modimo, Eli a wa mo sedulong, a wa ka sa morago fa thoko ga kgoro, a robega molala, a swa. Gonne o ne a tsofetse, e le monna yo o bokete. O ne a siamisitse Baiseraele dinyaga di le 40.


text:
Mme ngwetsi wa gagwe, mosadi wa ga Phinehase, o ne a ithwele, a le gaufi le go belega. Ya re ene a utlwa mafoko a a reng, Letlole la Modimo le tserwe le a a reng, go sule rratswalaagwe le monna wa gagwe, a kudupana, a belega, gonne leralalo la gagwe la mo tshwara.


text:
Jaanong ya re a swa, basadi ba ba emeng fa go ene ba re: “Se boife, gonne o belege ngwana wa mosimane.” Mme a se ka a araba le e seng go ela tlhoko.


text:
Mme a bitsa mosimanyana Ikabote, a re: “Kgalalelo e ile ya tlogela Iseraele;” a re jalo ka ntlha ya Letlole la Modimo le le thopilweng le ka ntlha ya ga rratswalaagwe le monna wa gagwe.


text:
Jaanong Bafelesita ba tsaya Letlole la Modimo, ba le isa kwa ntlong ya Dagone, ba le baya fa thoko ga Dagone.


text:
Mme ya re ba Ašetote ba phakela kamoso, ba fitlhela Dagone a ole, a patlame fa pele ga Letlole la Morena. Ke fa ba tsaya Dagone, ba mmaya gape mo felong ga gagwe.


text:
Jaanong ya re ba phakela ka moso o mongwe, ba fitlhela Dagone gape a ole, a patlame fa pele ga Letlole la Morena, a kgaotswe tlhogo le diatla di le fa serepoding; go setse mmele wa gagwe fela.


text:
Ke ka moo baperesiti ba Dagone le botlhe ba ba tsenang mo ntlong ya Dagone ba sa gateng mo serepoding sa Dagone kwa Ašetote go fitlha letsatsing la kajeno.


text:
Seatla sa Morena sa nna sa imela ba Ašetote jalo, a ba senya, a ba otla ka ditlhagala, ba Ašetote le ba dinaga tsa teng.


text:
Ya re banna ba Ašetote ba bona go le jalo, ba re: “A Letlole la Modimo wa Iseraele le se ka la nna mo go rona; gonne seatla sa ona se re imela le Dagone modimo wa rona.”


text:
Jaanong ba roma, ba phuthela dikgosana tsotlhe tsa Bafelesita kwa go bone ba re: “Re ka dira eng ka Letlole la Modimo wa Iseraele?” Tsa re: “A Letlole la Modimo wa Iseraele le isiwe kwa Gathe.” Ke fa ba le isa teng.


text:
Mme ya re ba sena go le isa teng, seatla sa Morena sa lwa le motse oo ka tlhakatlhakanyo e kgolo thata, a otla banna ba motse oo ba bagolo le ba bannye, ba duwa ke ditlhagala.


text:
Ke fa ba romela Letlole la Modimo kwa Ekerone. Mme ya re Letlole la Modimo le fitlha kwa Ekerone, ba Ekerone ba goa ba re: “Ba tlisitse Letlole la Modimo wa Iseraele kwa go rona go re bolaya le morafe wa rona.”


text:
Ke fa ba roma ba phutha dikgosana tsotlhe tsa Bafelesita ba re: “Romelang Letlole la Modimo wa Iseraele kwa gongwe, a le boele kwa felong ga lone gore le se ka la re bolaya le morafe wa rona.” Motse otlhe o ne o tshogile lwa go swa. Seatla sa Modimo sa ba imela thata gona.


text:
Jaanong Bafelesita ba bitsa baperesiti le baitseanape ba re: “Re ka dirang ka Letlole la Morena? Re akanyetseng gore re ka le romela jang kwa felong ga lone?”


text:
Ba re: “Fa lo rata go romela Letlole la Modimo wa Iseraele, lo se ka lwa le romela le se na sepe. Gonne lo tshwanetse go o ntshetsa setlhabelo sa molato. Foo lo tla fodisiwa, mme lo tla itse gore ke ka ntlha ya eng fa seatla sa ona se ne se sa lo tlogele.”


text:
Ba botsa ba re: “Setlhabelo sa molato re ka o ntshetsa se se ntseng jang?” Ba re: “A e nne ditlhagala di le tlhano tsa gouta le dipeba di le tlhano tsa gouta ka fa palong ya dikgosana tsa Bafelesita, gonne petso e lo wetse le dikgosana tsa lona ka go tshwana.


text:
Dirang ditshwantsho he tsa ditlhagala tsa lona le ditshwantsho tsa dipeba tsa lona tse di senyang lefatshe le, lo neele Modimo wa Iseraele tlotlo. Ka gongwe o tla tlhofofatsa letsogo la ona, le sa tlhole le lo imela le modimo wa lona le lefatshe la lona.


text:
Ke ka ntlha ya eng fa lo thatafatsa dipelo tsa lona jaaka Baegepeto le Farao ba ne ba thatafaditse dipelo tsa bone? A ga ke re, e rile Modimo o sena go ba bontsha thata ya ona, ba naya Baiseraele tsela, ba tsamaya!


text:
Mme jaanong tsayang tse di batlegang, lo dire koloi e ntšhwa, lo tsee dikgomo tse pedi tse di amusang, tse di iseng di ke di rwesiwe joko; lo golege dikgomo mo koloing, lo busetse dinamane tsa tsona kwa sakeng, di di hularele.


text:
Lo be lo tsee Letlole la Morena, lo le bee mo koloing le dilo tsa gouta tse lo di mo ntsheditseng go nna tshupelo ya molato, lo di tsenye mo letlojaneng fa thoko ga lone. Lo le bolotse jalo, le tsamae!


text:
Mme elang tlhoko: Fa le ya kwa nageng ya lone, le tlhatlogela kwa Betšhemeše, foo e tla bo e le ona Modimo o o re diretseng petso e kgolo e; mme fa go sa nna jalo, foo re tla itse gore ga se letsogo la ona le le re iteileng. Ke kotsi fela e e re wetseng e sa romelwa ke ope.”


text:
Batho ba dira jalo, ba tsaya dikgomo tse pedi tse di amusang, ba di golega mo koloing, ba tlhatlhela dinamane tsa tsona mo lesakaneng.


text:
Ba pega Letlole la Morena mo koloing le letlojana le le nang le dipeba tsa gouta le ditshwantsho tsa ditlhagala tsa bone.


text:
Mme dikgomo tsa tlhamalala fela le tsela e e yang kwa Betšhemeše; tsa tsamaya mo tseleng e kgolo e le nngwe di ntse di lela, mme di sa fapogele mo ntlheng ya le le jang le e seng mo go ya la molema. Dikgosana tsa Bafelesita tsa di sala morago go ya go fitlha nageng ya Betšhemeše.


text:
Ba Betšhemeše ba ne ba roba mabele mo lebaleng. Ya re ba tsholetsa matlho, ba bona Letlole, ba itumela go le bona.


text:
Koloi ya gorogela fa tshimong ya ga Jošua wa kwa Betšhemeše, ya ema teng. Ga bo go le lefika le legolo teng. Jaanong ba fatsa dikgong tsa koloi, dikgomo ba di tlhabela Morena, ba dira setlhabelo sa phiso.


text:
Balefi ba ne ba folositse Letlole la Morena le letlojana le le nang nalo le dilo tsa gouta di neng di le mo go lone, ba di beile mo lefikeng le legolo leo. Ka letsatsi leo banna ba Betšhemeše ba direla Morena ditlhabelo tsa phiso, ba mo tlhabela ditlhabelo.


text:
Ya re dikgosana tse tlhano tsa Bafelesita di sena go bona jalo, tsa boela kwa Ekerone ka letsatsi leo.


text:
Ditlhagala tsa gouta tse Bafelesita ba neng ba di direla Morena go nna tshupelo ya molato ke tse: Nngwe e ne e le ya Ašetote, e nngwe e le ya Gasa, e nngwe e le ya Ašekalone, e nngwe e le ya Gathe, e nngwe e le ya Ekerone.


text:
Ba di okeletsa dipeba tsa gouta ka fa palong ya metse yotlhe ya Bafelesita e e leng ya dikgosana tse tlhano, ya metse e e femetsweng le ya metsana e e sa agelelwang ya naga fela. Mme lefika le legolo le ba beileng Letlole la Morena mo go lone e ntse e le sesupo kwa tshimong ya ga Jošua wa kwa Betšhemeše go fitlha letsatsing la kajeno.


text:
Mme bomorwa Jegonya ba se ka ba itumela le batho ba Betšhemeše ba ba neng ba lebile Letlole la Morena ka boitumelo. Ke fa Morena a bolaya banna ba le 70 mo go bone. Mme morafe wa hutsafala, ka Morena a bolaile ba ba kalo ba bone.


text:
Jaanong banna ba Betšhemeše ba re: “Ke mang yo o ka kgonang go ema fa pele ga Morena, Modimo o o boitshepo o? Mme o tla ya kwa ga mang, fa o tloga mo go rona?”


text:
Ka moo ba roma barongwi kwa baaging ba Khiriathe-Jearime ba re: “Bafelesita ba busitse Letlole la Morena. Fologang, lo le tsee, lo le ise kwa ga lona.”


text:
Banna ba Khiriathe-Jearime ba tla, ba tsaya Letlole la Morena, ba le isa kwa ntlong ya ga Abinatabe e e kwa thoteng; ba itshepisa Eleasare morwawe gore a dise Letlole la Morena.


text:
Go tloga letsatsing leo Letlole le ileng go nna kwa Khiriathe-Jearime ka lone ga feta sebaka se seleele sa dinyaga di le 20, mme Baiseraele botlhe ba lela, ba lela Moreneng.


text:
Mme Samuele a raya Baiseraele botlhe a re: “Fa lo rata go boela kwa Moreneng ka pelo yotlhe, tlosang medimo e sele e e mo gare ga lona le boAšethorethe, lo ineele Morena ka dipelo tsa lona, lo mo direle a le esi; foo o tla lo pholosa mo diatleng tsa Bafelesita.”


text:
Ke fa ba phuthegela kwa Mitsepha, ba ga metsi, ba a tshololela fa pele ga Morena, ba itima dijo ka letsatsi leo, ba ipobola teng ba re: “Re leofetse Morena.” Mme Samuele a siamisa Baiseraele kwa Mitsepha.


text:
Jaanong e rile Bafelesita ba utlwa gore Baiseraele ba phuthegetse kwa Mitsepha, dikgosana tsa Bafelesita tsa bololela Baiseraele; ya re Baiseraele ba utlwa jalo, ba boifa Bafelesita.


text:
Mme Baiseraele ba raya Samuele ba re: “Se khutle go re rapelela Morena, Modimo wa rona, gore a re pholose mo diatleng tsa Bafelesita.”


text:
Ke fa Samuele a tsaya kwanyana e e anyang e le nngwe, a e tlhabela Morena go nna setlhabelo se se fisiwang gotlhe; le gona Samuele a rapela Morena, a rapelela Baiseraele, mme Morena a mo utlwa.


text:
Jaanong ya re Samuele a sa ntse a fisa setlhabelo, Bafelesita ba atamela go tlhabana le Baiseraele. Mme Morena a dumisa maru ka tumo e kgolo godimo ga Bafelesita ka letsatsi leo, a ba raraanya, mme ba fenngwa ke Baiseraele.


text:
Mme banna ba Iseraele ba bolola kwa Mitsepha, ba khutšhela Bafelesita, ba ba bolaya go ya go fitlha kwa tlase ga Bethe-Kara.


text:
Ke fa Samuele a tsaya lefika, a le tlhoma fa gare ga Mitsepha le Šene, a le taya leina la Ebenesere, a re: “Morena o re thusitse go fitlha kajeno.”


text:
Bafelesita ba ne ba kokobediwa jalo, ba se ka ba tlhola ba tla gape mo nageng ya Iseraele. Mme seatla sa Morena sa nna sa imela Bafelesita ka malatsi aotlhe a ga Samuele.


text:
Le metse e Bafelesita ba neng ba e amogile Baiseraele ya boela kwa Baiseraeleng go tloga kwa Ekerone go fitlha kwa Gathe. Le naga ya yona Baiseraele ba e gapa mo diatleng tsa Bafelesita. Le gona ga nna kagiso fa gare ga Baiseraele le Baamori.


text:
O ne a tle a tsamaya ka ngwaga le ngwaga, a etele Bethele le Gilegala le Mitsepha, a atlhole Baiseraele mo mafelong aotlhe ao.


text:
A be a boele kwa Rama; gonne ntlo ya gagwe e ne e le gona; a atlhole Baiseraele gona. Le gona a agela Morena aletare teng.


text:
Leina la morwawe yo mogolo e ne e le Joele; leina la wa bobedi wa gagwe e le Abia. Ba ne ba atlhola kwa Bereseba.


text:
Fela bomorwawe ga ba a ka ba sepela mo ditseleng tsa gagwe. Ba bapala ka bopelotshetlha, ba amogela dithelesetso, ba sokamisa tshiamo.


text:
ba mo raya ba re: “Bona, wena o tsofetse, mme bomorwao ga ba sepele mo ditseleng tsa gago. Jaanong he, re beele kgosi gore e re buse, re tshwane le ditšhaba tsotlhe.”


text:
Mme lefoko leo le ne le le bosula mo matlhong a ga Samuele, fa ba re: “Re neele kgosi gore e re buse.” Ka moo Samuele a rapela Morena.


text:
Mme Morena a raya Samuele a re: “Utlwa lentswe la morafe mo go tsotlhe tse ba di buileng nao; gonne ga ba latlhe wena, mme ba latlha nna gore ke se ka ka nna kgosi ya bone.


text:
Le wena ba go direla jaaka ba dirile ka gale go tloga letsatsing le ke ba ntshitseng kwa Egepeto ka lone go fitlha letsatsing la kajeno, ba ntlogela, ba direla medimo e sele.


text:
Mme jaanong utlwa mantswe a bone. Fela tse ba tshwanetseng go di direla kgosi e e tla ba busang o di ba tlhalosetse, o di ba itsise.”


text:
a re: “Tse di siametseng kgosi e e tla lo busang ke tse: E tla tsaya bomorwaa-lona, e ba dira batlhanka ba dikoloi tsa yona le ba dipitse tsa yona le go taboga fa pele ga koloi ya yona.


text:
Le gona e tla ba tsaya go ba ipeela balaodi ba sekete le balaodi ba lekgolo le balaodi ba 50; le gore ba leme masimo a yona, ba robe thobo ya yona, ba dire dibolai tsa yona tsa ntwa le dilo tsa dikoloi tsa ntwa tsa yona.


text:
Fa e le masimo a lona le masimo a meweine a lona le ditlhare tsa olefa tsa lona e tla tsaya tse di molemo tsa teng, e di naya batlhanka ba yona.


text:
E tla tsaya palo ya bosome ya mabele a lona le ya masimo a meweine a lona, e e naya badiredi ba yona ba lelapa le batlhanka ba yona.


text:
E tla tsaya batlhanka ba lona le malata a lona le dikgomo tse dintle tsa lona le diesele tsa lona, e dira tiro ya yona ka tsotlhe tseo.


text:
Ka sebaka seo lo tla lela ka ntlha ya kgosi e lo e itlhophetseng, mme foo Morena ga a kitla a lo utlwa.”


text:
gore le rona re tshwane le ditšhaba tsotlhe, mme kgosi ya rona e re atlhole, e re etelele pele le mo dintweng.”


text:
Mme Morena a raya Samuele a re: “Utlwa mantswe a bone, o ba beele kgosi.” Ke fa Samuele a raya banna ba Iseraele a re: “Tsamayang, a mongwe le mongwe a ye gae.”


text:
Go ne go le monna wa Benyamene, leina la gagwe e le Khiše morwa Abiele morwa Serore morwa Begorathe morwa Afia wa Mobenyamene; e le senatla se se maatlametlo.


text:
Ene o ne a na le ngwana wa mosimane yo leina la gagwe e leng Saule. Saule o ne a le montle thata, go se na monna ope mo Baiseraeleng yo o tshwanang nae ka bontle; a feta batho botlhe ka boleele, ba mo khutlela fa magetleng.


text:
Jaanong Khiše rraagwe Saule a timelelwa ke diesele tse dinamagadi, mme Khiše a raya Saule morwawe a re: “A ko o tsee mongwe wa batlhanka nao, o nanoge, o ye go batla diesele tse dinamagadi.”


text:
Ba ya ba ralala dithaba tsa Eferaime le naga ya Salisa, mme ba di tlhoka; ba ralala naga ya Saalime, mme di se yo; ba ralala naga ya Benyamene, ba se ka ba di bona.


text:
Ya re ba sena go fitlha kwa nageng ya Sufe, Saule a raya motlhanka wa gagwe a re: “Tlaya a re boele kwa gae, e se re gongwe rre a tlhokomologa diesele, a tlhofaelela rona.”


text:
Mme ene a mo fetola a re: “A ko o iketle! Go na le monna wa Modimo mo motseng o. Ke monna yo o tlotlegang. Tsotlhe tse o di buang di a tle di dirafale tota. A re ye teng. Go gongwe o ka re itsise tsa leeto la rona le re leng mo go lone.”


text:
Saule a fetola motlhanka wa gagwe a re: “Bona, fa re ya kwa monneng yoo, re ka eta re mo tsholetseng? Mefago e fedile mo dikgwatlheng tsa rona. Ga go na neo e re ka etang re e tsholetse monna wa Modimo. Re tshotseng?”


text:
Motlhanka a ba a fetola Saule gape a re: “Bona, ke na le karolo ya bone ya šekele ya selefera. Ke tla e naya monna wa Modimo gore a re itsise tsa leeto la rona.”


text:
E ne ya re bogologolo mo Iseraeleng fa motho a ya go botsa Modimo a bue jaana a re: “Tlaya a re ye kwa go Mmoni.” Gonne yo e leng Moporofeti kajeno, kgale o ne a bidiwa Mmoni.


text:
Ke fa Saule a raya motlhanka wa gagwe a re: “Lefoko la gago le siame. Tlaya a re ye.” Ba ya kwa motseng kwa monna wa Modimo a leng teng.


text:
Ya re ba tlhatlogela kwa motseng ka tsela e e mokong, ba kgatlhana le basetsana ba ba yang go ga metsi, ba ba botsa ba re: “A Mmoni o teng mono?”


text:
Ba ba araba ba re: “O teng. Bonang, o fa pele ga lona. Akofang jaanong, gonne ke gona a gorogang mo motseng kajeno. Gonne go na le moletlo wa batho wa ditlhabelo kajeno kwa thoteng.


text:
E tla re lo tsena mo motseng, lo fitlhele a ise a tlhatlogele kwa thoteng go ya go ja. Gonne morafe ga o ka ke wa ja a ise a tle. Kana ke ene yo o tshegofatsang setlhabelo; morago ga moo balalediwi ba je. Jaanong he, tlhatlogang. Gonne lo tla mo fitlhela ka yona nako e.”


text:
Ba tlhatlogela kwa motseng. Ya re ba tsena mo motseng, ba rakana le Samuele a tswa a tlhatlogela kwa thoteng ya tlhabelo.


text:
“Kamoso ka nako e ke tla tsisa monna kwa go wena, a tswa kwa nageng ya Benyamene, o mo tlotse go nna moeteledipele wa Baiseraele, morafe wa me, gore a o pholose mo diatleng tsa Bafelesita; gonne ke bonye pogisego ya morafe wa me le selelo sa ona se fitlhile kwano go nna.”


text:
Jaanong ya re Samuele a bona Saule, Morena a mo raya a re: “Ke ene monna yo ke buileng nao ka ga gagwe ka re: O tla busa morafe wa me.”


text:
Samuele a araba Saule a re: “Ke nna Mmoni. Nketelele pele o tlhatlogele kwa thabaneng ya tlhabelo. Lo tla ja le nna kajeno. E tla re mo mosong ke go nee tsela, ke go bolelele tsotlhe tse di mo pelong ya gago.


text:
Se tshwenyegele diesele tse dinamagadi tse kajeno e leng letsatsi la boraro di ntse di go timeletse, gonne di bonywe. Mme tsotlhe tse di eletsegang tsa Iseraele e tla nna tsa ga mang? A e tla bo e se tsa gago le tsa lelapa lotlhe la ga rraago?”


text:
Saule a fetola a re: “A ga ke Mobenyamene wa longwe lwa ditso tse dipotlana tsa Iseraele? E bile losika lwa ga etsho ke lo lobotlana mo ditshikeng tsotlhe tsa lotso lwa ga Benyamene. Ke ka ntlha ya eng fa o bua tse di ntseng jalo le nna?”


text:
Mme Samuele a tsaya Saule le motlhanka wa gagwe, a ba isa kwa ntlong e e jelang, a ba nnisa mo mannong a a kwa pele ga ba ba laleditsweng ba ba neng ba ka nna 30.


text:
Moapei a ntsha letsogo le na le dikgopo, a di baya fa pele ga Saule. Ke fa Samuele a re: “E e setseng ke e. Itsholele o je. Gonne e sadiseditswe wena moletlong ono maloba fa ke laletsa batho.” Saule a ja jalo le Samuele ka letsatsi leo.


text:
Ya re ba sena go fologa kwa thabaneng ya tlhabelo le go fitlha mo motseng, ba alela Saule dikobo mo godimo ga ntlo.


text:
A lala teng. Jaanong ya re mahube a tswa, Samuele a bitsa Saule a lebile kwa godimo ga ntlo a re: “Tsoga gore ke go nee tsela.” Saule a tsoga, ba tswela kwa ntle ka bobedi jwa bone, ene le Samuele.


text:
Ya re ba sena go fologa le go fitlha fa motse o khutlang teng, Samuele a raya Saule a re: “Raya motlhanka, a tsamaele kwa pele.” A tsamaya. “Mme wena o eme jaanong gore ke go utlwise Lefoko la Modimo.”


text:
Ke fa Samuele a tsaya kurwana ya lookwane, a lo tshela mo tlhogong ya gagwe, a mo atla a re: “Morena o go tloditse gore o nne moeteledipele wa boswa jwa gagwe. Mme sesupo sa teng ke se:


text:
Fa o tloga mo go nna kajeno, o tla fitlhela banna ba le babedi fa phupung ya ga Ragele mo nageng ya Benyamene kwa Selesa, ba tla go raya ba re: ‘Diesele tse dinamagadi tse o ileng go di batla, ba di bonye. E bile rraago o setse a tlhokomologile kgang ya diesele, mme o tshwenyegela lona a re: Ke tla dirang gore ke bone morwaake?’


text:
E tla re o sena go tloga teng le go etela pele le go fitlha kwa setlhareng sa eike sa Thabore, banna ba le bararo ba go fitlhele teng ba ba tlhatlogelang kwa Modimong kwa Bethele; mongwe a rwele dipotsane di le tharo, yo mongwe a rwele dinkgwe di le tharo, wa boraro a rwele lekuka la weine.


text:
Morago ga moo o tla fitlha kwa thabaneng ya Modimo kwa balebeledi ba puso ya Bafelesita ba leng teng. Mme e tla re o fitlha teng mo motseng, o kgatlhane le setlhopha sa baporofeti, ba fologa mo thabaneng ya tlhabelo, ba eteletswe pele ke baletsi ba harepa le moropana le lotlhaka le lengope, ba ntse ba bua ka mokgwa wa baporofeti.


text:
Mme e re ditshupo tseo di sena go go dirafalela, o dire se se gaufi le seatla sa gago; gonne Modimo o na nao.


text:
Jaanong nketelele pele, o fologele kwa Gilegala. Le nna ke tla fologa, ke go latela ke tla go fisa ditlhabelo tsa phiso le go tlhaba ditlhabelo tsa tebogo. O ntete malatsi a supa go fitlhelela ke be ke fitlhe kwa go wena, ke go itsise se o tla se dirang.”


text:
Ya re a hulara go tlogela Samuele, Modimo wa mo fetola pelo, ya nna e sele. Le gona ga dirafala ditshupo tsotlhe tseo ka letsatsi leo.


text:
E rile ba fitlha teng kwa thabaneng ya Modimo, setlhopha sa baporofeti sa mo kgatlhantsha, mme Mowa wa Modimo wa tsena mo go ene, mme a itshola jaaka moporofeti mo gare ga bone.


text:
Botlhe ba ba neng ba ntse ba mo itse, ya re ba mmona a duduetsa le baporofeti, ba botsana ba re: “Ke eng se se dirafaletseng morwa Khiše? A Saule le ene ke moporofeti?”


text:
Ga fetola monna wa teng a re: “Kana rraabo ke mang?” Ke ka moo go simologileng seane se se reng: “A Saule le ene ke moporofeti?”


text:
Ke fa rrangwanaagwe Saule a mmotsa le motlhanka wa gagwe a re: “Lo ne lo ile kae?” A araba a re: “Re ne re ile go batla diesele tse dinamagadi; ya re re di tlhoka, ra ya kwa go Samuele.”


text:
Saule a araba rrangwanaagwe a re: “O re itsisitse a re: ‘Diesele tse dinamagadi di bonywe.’ ” Mme a se ka a mmolelela tsa bogosi tse Samuele o di buileng.


text:
a raya Baiseraele a re: “Morena, Modimo wa Iseraele, o bua jaana a re: ‘Ke nna ke ntshitseng Baiseraele kwa Egepeto, ka lo golola mo diatleng tsa Baegepeto le mo diatleng tsa magosi aotlhe a a neng a lo pitlaganya.’


text:
Mme lona lo latlhile Modimo wa lona kajeno o o lo thusitseng mo ditlalelong tsotlhe tsa lona le mo dipitlaganyong tsa lona, lwa o raya lwa re: ‘Re tlhomele kgosi!’ Jaanong he, emang fa pele ga Morena ka fa ditsong tsa lona le ka fa diketeng tsa lona!”


text:
Ya re a atametsa lotso lwa Benyamene ka fa ditshikeng tsa lone, ga tshwarwa losika lwa ga Materi; ya re a atametsa losika lwa ga Materi, ga tshwarwa Saule morwa Khiše, mme ya re ba mmatla, a bo a se yo.


text:
Ke fa ba botsa Morena gape ba re: “A monna yoo o setse a tlile kwano?” Morena a re: “O teng, o iphitlhile kwa dithotong tsa leeto.”


text:
Ba taboga, ba mo tsaya teng. Ya re a ema mo gare ga morafe, a bo a le moleele, a feta batho botlhe, ba mo khutlela fa legetleng.


text:
Ke fa Samuele a raya morafe otlhe a re: “A lo a mmona yo Morena o mo tlhophileng? Gonne ga go na ope yo o tshwanang nae mo morafeng otlhe.” Ke fa morafe otlhe o tlhaba mokgosi o re: “A kgosi e phele!”


text:
Samuele a ba a bolelela morafe tse ba tshwanetseng go di direla kgosi, a di kwala mo lokwalong, a lo boloka fa pele ga Morena. Jaanong Samuele a naya morafe otlhe tsela, mongwe le mongwe a boela kwa lapeng la gagwe.


text:
Saule le ene a ya kwa lapeng la gagwe kwa Gibea, mme baetleetsi ba mephato ba ya nae, ba Modimo o neng o ba ratisitse jalo.


text:
Mme banna ba e seng ba sepe ba ne ba re: “Yoo, o tla re thusa eng?” Ba mo nyatsa jalo, ba se ka ba mo tlisetsa mpho, mme a ba tlhokomologa.


text:
Morago ga moo ga bolola Nahase wa Moamone, a dikanyetsa motse wa Jabese kwa Gileate ka ntwa; ke fa banna botlhe ba Jabese ba raya Nahase ba re: “Dira kgolagano le rona, mme re tla go direla.”


text:
Mme Nahase wa Moamone a ba fetola a re: “Kgolagano e nke e dirang le lona ke ya go re: Lona lotlhe ke lo gonye matlho a le le jang, ke direle Baiseraele botlhe tshotlego jalo.”


text:
Bagolo ba Jabese ba mo araba ba re: “Re fe sebaka sa malatsi a supa gore re rome barongwi kwa nageng yotlhe ya Iseraele. Jaanong e tla re fa go se na ope yo o re thusang, re go ineele.”


text:
Barongwi bao ba fitlha kwa Gibea wa ga Saule, ba bolela mafoko ao mo ditsebeng tsa batho. Ke fa batho botlhe ba tlhatlosa mantswe ba lela.


text:
E ne e le gona Saule a gorogang, a tswa kwa tshimong a setse dikgomo morago. Saule a botsa a re: “Batho ba lelelang?” Ba mmolelela mafoko a banna ba Jabese.


text:
A tsaya dikgomo di le pedi, a di tlhaba, a di kgabetlela, a romela dinama kwa nageng yotlhe ya Iseraele ka barongwi a re: “Yo o sa bololeng a sala Saule le Samuele morago, dikgomo tsa gagwe di tla dirwa jalo.” Ke fa poifo ya Morena e wela batho, mme ba bolola jaaka monna a le mongwe.


text:
A laela barongwi bale ba ba tlileng a re: “Bolelelang banna ba Jabese kwa Gileate jaana lo re: ‘E tla re kamoso fa letsatsi le le bolelo, lo bone thuso.’ ” Ya re barongwi ba fitlha, ba bolelela banna ba Jabese jalo, mme ba itumela.


text:
Jaanong banna ba Jabese ba raya Baamone ba re: “Kamoso re tla ineela mo go lona gore lo re direle tsotlhe ka fa lo bonang ka teng.”


text:
Ya re kamoso mo mosong Saule a kgaoganya banna ditlhopha di le tharo; ba tsena mo bothibelelong jwa Baamone ka tiso ya masa, ba bolaya Baamone go ya bolelong jwa motshegare. Masalela a bone a phatlalala, go se ba le babedi ba ba setseng mmogo.


text:
Ke fa banna ba raya Samuele ba re: “Ke bomang ba ba boditseng ba re: ‘A Saule o tla re busa?’ Ntshang banna bao gore re ba bolae!”


text:
Mme Saule a re: “A go se ka ga bolawa ope ka letsatsi le, gonne Morena o dirafaditse pholoso mo Iseraeleng kajeno.”


text:
Ke fa banna botlhe ba ya kwa Gilegala, ba dira Saule kgosi sešwa fa pele ga Morena teng kwa Gilegala; ba tlhaba ditlhabelo tsa tebogo teng fa pele ga Morena. Saule le banna botlhe ba Iseraele ba itumela thata gona.


text:
Mme Samuele a raya Baiseraele botlhe a re: “Kana ke utlwile mantswe a lona mo go tsotlhe tse lo di buileng le nna, ke lo neile kgosi.


text:
Jaanong he, kgosi e e tla lo etelelang pele ke e. Nna ke tsofetse, ke thuntse, bomorwaake ke bao, lo a ba bona; ke sa le ke sepela fa pele ga lona go tloga bonyaneng jwa me go fitlha letsatsing leno.


text:
Ke fano. Supang ka ga me fa pele ga Morena le fa pele ga motlodiwa wa gagwe. Ke amogile mang pholo? Ke pitlagantse mang? Ke amogetse thelesetso mo seatleng sa ga mang, ka iphatlha ka yona? Kana nka lo busetsa.”


text:
Ba araba ba re: “Nnyaya! Ga o a ka wa re gatelela le e seng go re pitlaganya; ga o a ka wa amogela sepe mo seatleng sa ope.”


text:
A ba raya a re: “Morena ke mosupi ka ga lona le motlodiwa wa gagwe ke mosupi ka letsatsi le fa lo sa fitlhela sepe mo seatleng sa me.” Ba re: “Ke ene mosupi.”


text:
Samuele a ba a raya morafe a re: “Mosupi ke Morena yo o dirileng Moše le Arone, yo o ntshitseng borraeno kwa lefatsheng la Egepeto.


text:
Jaanong he, emang gore ke sekisanye le lona fa pele ga Morena ka ga ditiro tsotlhe tse di siameng tsa Morena, tse o di lo diretseng le borraeno.


text:
E rile Jakobe a sena go fitlha kwa Egepeto, mme borraeno ba rapela Morena, Morena a roma Moše le Arone, mme ba ntsha borraeno kwa Egepeto, ba ba baya mo lefatsheng leno.


text:
Mme ya re ba lebala Morena, Modimo wa bone, a ba neela mo diatleng tsa ga Sisera molaodi wa mephato ya kwa Hasore, le mo diatleng tsa Bafelesita le mo diatleng tsa kgosi ya Moabe, mme ba tlhabana nabo.


text:
Ke fa ba goela Moreneng ba re: ‘Re leofile, gonne re go tlogetse, Morena, ra direla boBaale le boAšethorethe. Mme jaanong re golole mo diatleng tsa baba ba rona, foo re tla go direla.’


text:
Mme Morena a roma Jerubaale le Barake le Ifetha le Samuele, a lo golola mo diatleng tsa baba ba lona tikologong, lwa ba lwa aga lo iketlile.


text:
Fela e rile lo bona Nahase kgosi ya Baamone a tla a lo tlhasela, lwa nthaya lwa re: ‘Nnyaya! A re busiwe ke kgosi!’ Etswe Morena Modimo wa lona e ntse e le kgosi ya lona.


text:
E tla re fa lo boifa Morena, lo mo direla lo utlwa lentswe la gagwe, lo sa ganetsa molomo wa Morena; fa lona le kgosi e e lo busang lo sala Morena, Modimo wa lona, morago – foo o tla nna le lona.


text:
Mme fa lo ka gana go utlwa lentswe la Morena, lwa ganetsa molomo wa Morena, foo seatla sa Morena se tla lo betsa jaaka se beditse borraeno.


text:
A ga ke re, go thobo ya mabele kajeno? Ke tla rapela Morena gore a dumise maru, a nese pula gore lo itse, lo be lo bone bosula jwa lona fa e le jo bogolo jo lo bo dirileng mo matlhong a Morena ka go ikopela kgosi.”


text:
Ya re Samuele a rapela Morena, Morena a dumisa maru, a nesa pula ka letsatsi leo, mme morafe otlhe wa boifa Morena le Samuele thata.


text:
Morafe otlhe wa raya Samuele wa re: “Rapelela batlhanka ba gago mo Moreneng, Modimo wa gago, gore re se ka ra swa. Gonne re okeditse maleo otlhe a rona ka bosula jwa go ikopela kgosi.”


text:
Ke fa Samuele a raya morafe a re: “Se boifeng. Maleo otlhe ao lo a dirile. Fela lo se ka lwa fapoga, lwa tlogela Morena, mme lo direle Morena ka pelo yotlhe.


text:
Lo se ka lwa fapoga, lwa latela medimo ya boithamako e e sa thuseng sepe, e e sa pholoseng ope, ka e le ya boithamako.


text:
Gonne Morena ga a kitla a latlha morafe wa gagwe ka ntlha ya leina le legolo la gagwe, ka Morena a ratile go lo dira morafe wa gagwe.


text:
Le gona a go nne kgakala le nna go ka leofela Morena ka go khutla go lo rapelela, mme ke tla lo ruta tsela e e siameng e e tlhamaletseng.


text:
Fela boifang Morena, lo mo direle ka boikanyo le ka pelo yotlhe; gonne lo bonye tse dikgolo tse o di lo diretseng.


text:
E rile Saule a simolola go busa a bo a le dinyaga di le; ya re a sena go busa Iseraele dinyaga di le pedi,


text:
Saule a itlhophela banna ba le 3 000 mo Baiseraeleng; ba le 2 000 ba nna le Saule kwa Migemase le mo thabeng ya Bethele; ba le 1 000 ba nna le Jonathane kwa Gibea wa Benyamene. Banna ba bangwe a ba naya tsela gore mongwe le mongwe a boele kwa lapeng la gagwe.


text:
Jaanong Jonathane a bolaya balebeledi ba puso ya Bafelesita ba ba neng ba le kwa Geba. Bafelesita ba utlwa jalo. Mme Saule a letsa lonaka mo lefatsheng lotlhe a re: “A Bahebere ba utlwe!”


text:
Baiseraele botlhe ba utlwa go twe: “Saule o bolaile balebeledi ba puso ya Bafelesita; le gona Baiseraele ba itlhoisitse Bafelesita.” Mme banna ba kuiwa gore ba latele Saule go ya kwa Gilegala.


text:
Le Bafelesita ba phuthega go tlhabana le Baiseraele ba na le dikoloi tsa ntwa di le 3 000 le bapalami ba dipitse ba le 6 000, le banna ba ba kana ka motlhaba o o fa losing lwa lewatle. Ba bolola, ba thibelela kwa Migemase mo ntlheng ya botlhabatsatsi ya Bethawene.


text:
Ya re banna ba Iseraele ba ipona fa ba le mo tlalelong, mme morafe o pitlagantswe, ba iphitlha mo dikgageng le mo sekhung le mo dipharong le mo mesimeng le mo dikgatamping.


text:
Bahebere bangwe ba tshela Joretane, ba ya kwa nageng ya Gate le ya Gileate, mme Saule a sa ntse a le kwa Gilegala, batho botlhe ba mo setse morago ba tshogile.


text:
Saule a letela nako e e beilweng ke Samuele malatsi a supa, mme Samuele a se ka a tla kwa Gilegala. Jaanong ya re morafe o phatlalala, o mo tlogela,


text:
Saule a re: “Ntlisetseng setlhabelo sa phiso le ditlhabelo tsa tebogo.” A ba a dira setlhabelo sa phiso.


text:
Ya re e le gona a fetsang go dira setlhabelo sa phiso a bona Samuele a tla. Saule a ya go mo kgatlhantsha le go mo dumedisa.


text:
Mme Samuele a botsa a re: “O dirileng?” Saule a re: “E rile ke bona morafe o phatlalala o ntlogela, mme wena o sa tle ka nako e e beilweng. Bafelesita ba ntse ba phuthegile kwa Migemase,


text:
ka re jaanong Bafelesita ba tla nkwela mono Gilegala ke ise ke kope bopelotlhomogi mo Moreneng; ka nametsa pelo, ka dira setlhabelo sa phiso.”


text:
Mme Samuele a raya Saule a re: “O dirile ka bosilo; ga o a tshegetsa taolo ya Morena, Modimo wa gago, e o e go laetseng; gonne foo Morena o ka bo a tlhomamisitse bogosi jwa gago mo Iseraeleng ka bosakhutleng.


text:
Mme jaanong bogosi jwa gago ga bo kitla bo tlhomama. Morena o setse a ipatletse monna yo o utlwanang le pelo ya gagwe. E bile Morena o mo laetse go nna moeteledipele wa morafe wa gagwe; gonne wena ga o a ka wa tshegetsa tse Morena o di go laetseng.”


text:
Ke fa Samuele a nanoga, a tloga kwa Gilegala, a ya kwa Gibea wa Benyamene, mme Saule a bala banna ba ba nang nae, e ka nna banna ba le 600.


text:
Jaanong Saule le Jonathane morwawe le batho ba ba nang nabo ba sala kwa Geba wa Benyamene, Bafelesita bone ba thibeletse kwa Migemase.


text:
Mme lekoko la bathukhuthi la bolola kwa bothibelelong jwa Bafelesita e le masomo a mararo. Lesomo lengwe la fapogela kwa ntlheng ya Ofera kwa lefatsheng la Suale;


text:
lesomo le lengwe la fapogela kwa ntlheng ya Bethorone; lesomo la boraro la fapogela kwa ntlheng ya Geba yo o okameng Mokgatsha wa Diphiri a lebile kwa sekakeng.


text:
Mme mo lefatsheng lotlhe la Iseraele go ne go sa dumelelwe mothudi; gonne Bafelesita ba re: “E se re gongwe Bahebere ba dira tšhaka le lerumo.”


text:
Mongwe le mongwe wa Baiseraele botlhe o ne a tshwanetse go fologela kwa Bafelesiteng go thulelwa ege le petlwana le selepe le sekara sa mogoma


text:
fa di titinegile, e bong dikara tsa megoma le dipetlwana le diforoko tse di maphatamararo le dilepe; le go tlhamalatsa lešwane.


text:
Jaanong ya re ka letsatsi la tlhabano kwa Migemase ga bo go sa bonwe tšhaka le lerumo mo banneng botlhe ba ba nang le Saule le Jonathane; di tshotswe ke Saule le Jonathane morwawe fela.


text:
Ka letsatsi le lengwe Jonathane morwa Saule a raya motlhanka yo o rweleng dibolai tsa gagwe a re: “Tlaya, re kgabaganyetse kwa balebeleding ba Bafelesita ba ba kwa ntlheng ele!” Mme a se ka a bolelela rraagwe.


text:
Saule o ne a le kwa molelwaneng wa Gibea, a dutse fa tlase ga setlhare sa garanata se se kwa Migerone. Batlhabani ba ba neng ba na nae e ne e ka nna ba le 600.


text:
Ahia morwa Ahitube morwa-rraagwe Ikabote morwa Phinehase morwa Eli moperesiti wa Morena kwa Silo a bo a apere khiba ya boperesiti. Banna ba ne ba sa itse gore Jonathane o tsamaile.


text:
Mo gare ga phata fa Jonathane a neng a batla go kgabaganya teng go tlhasela batlhodi ba Bafelesita ga bo go le lefika le le ntlha mo ntlheng eno le lefika le le ntlha mo ntlheng ele; leina la lengwe e le Bosese, leina la le lengwe e le Sene.


text:
Lefika le le ntlha le le kwa bokone le ne le lebaganye le Migemase; le lengwe le le kwa borwa le ne le lebaganye le Geba.


text:
Jaanong Jonathane a raya motlhanka yo o rweleng dibolai tsa gagwe a re: “Tlaya, re kgabaganyetse kwa batlhoding ba ba sa rupang bale. Ka gongwe Morena o tla re thusa; gonne ga go na se se ka thibelang Morena go pholosa ka bontsi gongwe ka bobotlana.”


text:
Motshola-dibolai wa gagwe a mo araba a re: “Dira tsotlhe tse pelo ya gago e di ikaeletseng. Ke na nao. Se o se ratang le nna ke a se rata.”


text:
Jaanong fa ba ka re raya jaana ba re: ‘Emang, re be re fitlhe koo go lona!’ gona re tla ema fa re leng teng, re sa tlhatlogele kwa go bone.


text:
Mme fa ba ka re: ‘Tlhatlogelang kwano go rona!’ foo re tla tlhatloga; gonne Morena o tla bo a ba neetse mo diatleng tsa rona. Selo seo e tla nna sesupo mo go rona.”


text:
Ya re ba ipontsha batlhodi ba Bafelesita ka bobedi jwa bone Bafelesita ba re: “Bahebere ke bale, ba tswa mo mesimeng, mo ba neng ba iphitlhile teng.”


text:
Mme banna ba batlhodi ba bitsa Jonathane le motshola-dibolai wa gagwe ba re: “Tlhatlogelang kwano, re tle go lo tlhalefisa!” Ke fa Jonathane a raya motshola-dibolai wa gagwe a re: “Tlhatloga o ntshale morago, gonne Morena o ba neetse mo diatleng tsa Baiseraele.”


text:
Jonathane a tlhatloga ka go abula, motshola-dibolai wa gagwe a mo setse morago. Ke fa ba wa fa pele ga Jonathane, mme motshola-dibolai wa gagwe a mo sala morago, a ba fofotsa.


text:
Polao ya ntlha eo e Jonathane le motshola-dibolai wa gagwe ba bolaileng banna ba e ka nnang ba le 20 mo go yona ya dirafala mo felwaneng ga bontlhanngwe jwa tema ya letsatsi.


text:
Jaanong ga nna letshogo mo bothibelelong le mo nageng le mo banneng botlhe ba Bafelesita; le gona ga rerega batlhodi le lekoko la bathukhuthi; le lefatshe la roroma, ya nna theregiso ya Modimo.


text:
Jaanong rile batlhodi ba ga Saule kwa Gibea wa Benyamene ba leba, ba bona bontsi bo tetesela, bo tabogela kwa le kwa.


text:
Ke fa Saule a raya banna ba ba nang nae a re: “A ko lo bale, lo bone yo o se yong mo go rona.” Ya re ba bala ba fitlhela Jonathane le motshola-dibolai wa gagwe ba se yo.


text:
Saule a ba a raya Ahia a re: “Tlisa Letlole la Modimo.” Letlole la Modimo le ne le le mo Baiseraeleng ka sebaka seo.


text:
Ya re Saule a sa ntse a bua le moperesiti tlhodio e e mo bothibelelong jwa Bafelesita ya nna ya golela pele. Ke fa Saule a raya moperesiti a re: “Tlogela!”


text:
Ga kuiwa Saule le banna botlhe ba ba nang nae; ya re ba fitlha kwa tlhabanong ba fitlhela go bolayana bone ka ditšhaka, go le tlhakatlhakanyo e kgolo thata.


text:
Mme Bahebere ba ba neng ba ntse ba thusa Bafelesita ba ba neng ba bolotse nabo mo mephatong ba tlhanoga le bone, ba thusa Baiseraele ba ba nang le Saule le Jonathane.


text:
Jaanong ya re banna botlhe ba Iseraele ba ba neng ba iphitlhile kwa dithabeng tsa Eferaime ba utlwa go twe, Bafelesita ba a tshaba, le bone ba ba khutšhela mo tlhabanong.


text:
Mme banna ba Iseraele ba lapile ka letsatsi leo, Saule a ikanisa banna a re: “Go hutsitswe monna yo o ka jang dijo pele ga mantsiboa, ke ise ke ipusolosetse mo babeng ba me.” Ka moo banna botlhe ba se ka ba ja dijo.


text:
Ya re banna ba phunya dinotshe, ba fitlhela di tsentse, e bile mamepe a tshologa, mme go se na ope yo o isang seatla sa gagwe kwa molomong ka banna ba boifa khutso ele.


text:
Mme Jonathane o ne a sa utlwa fa rraagwe a ikanisa banna; a ntsha ntlha ya molamu o a o tshotseng, a kgotla mo lemepeng, a isa kwa molomong, a mona; ke fa matlho a gagwe a apoga.


text:
Mme mongwe wa banna a mo raya a re: “Rraago o ikanisitse banna maikano a a reng: ‘Go hutsitswe monna yo o jang dijo kajeno.’ Ke ka mo banna ba feletsweng ke thata.”


text:
Jonathane a re: “Rre o isitse lefatshe le mo tatlhegong. A ko lo bone jaaka matlho a me a apogile fa ke sena go ja bobotlana jwa mafura a dinotshe a.


text:
Kana fa banna ba ka bo ba dumeletswe go ja tsa thopo ya baba ba bone kajeno e ba e bonyeng, foo polao mo Bafelesiteng e ka bo e le kgolo thata.”


text:
Ka letsatsi leo ba ne ba bolaya Bafelesita go tswa kwa Migemase go ya kwa Ayalone; fela banna ba ne ba lapile thata.


text:
Jaanong banna ba tla ba wela thopo, ba tsaya dinku le dikgomo le dipoana, ba di tlhabela fa fatshe; ba be ba di ja di ntse di rotha madi.


text:
Ke fa Saule a begelwa go twe: “Bona, banna ba leofela Morena ka go ja nama e e rothang madi.” Mme a re: “Lo dira molato! Pitikelang lentswe le legolo kwano go nna.”


text:
Saule a ba a re: “Phatlalalelang mo banneng, lo ba ree lo re: ‘A mongwe le mongwe a tlise kgomo ya gagwe gongwe nku ya gagwe kwano go nna, lo di tlhabe fano, lo be lo je, mme lo se ka lwa leofela Morena ka go ja nama e e rothang madi.’ ” Ke fa mongwe le mongwe a tlisa se a nang naso bosigo joo, ba di tlhabela teng.


text:
Jaanong Saule a re: “A re fologeng, re latelele Bafelesita bosigo jo, re ba thukhuthe dilo go ya phepafalong ya moso, mme re se ka ra sadisa ope wa bone.” Ba re: “Dira tsotlhe tse di siameng mo matlhong a gago.” Mme moperesiti a re: “A re atameleng Modimong fano.”


text:
Ke fa Saule a botsa Modimo a re: “A ke fologe, ke latelele Bafelesita? A o tla ba neela mo diatleng tsa Baiseraele?” Mme wa se ka wa mo araba ka letsatsi leo.


text:
Saule a ba a re: “Atamelang kwano lona bagolo lotlhe ba morafe, lo lemoge, lo bone gore boleo joo bo dirafetse ka eng kajeno?


text:
Gonne ka bophelo jwa Morena yo o fileng Iseraele phenyo le fa bo le mo go Jonathane morwaake, o tshwanetse go swa!” Mme ga se ka ga nna ope mo banneng botlhe yo o mo arabang.


text:
Jaanong a raya Baiseraele botlhe a re: “Lona lo nnele ntlha ele, mme nna le Jonathane morwaake re tla nna ka kwano.” Banna ba araba Saule ba re: “Dira ka fa o bonang ka teng.”


text:
Ke fa Saule a raya Morena a re: “Modimo wa Iseraele, re supetse boammaaruri.” Ga tshwarwa Jonathane le Saule, mme banna ba falola fela.


text:
Ke fa Saule a raya Jonathane a re: “A ko o mpolelele se o se dirileng.” Jonathane a mmolelela a re: “Ke jele bobotlana jwa mafura a dinotshe fela ka ntlha ya molamu o ke neng ke o tshotse. Ke fano. Nka swa.”


text:
Mme banna ba raya Saule ba re: “A Jonathane o tla swa yo o dirileng phenyo e kgolo e mo Iseraeleng? A go nne kgakala! Ka bophelo jwa Morena! Ruri, ga go kitla go wela thiri epe ya gagwe fa fatshe. Gonne o e dirile ka thuso ya Modimo ka letsatsi la kajeno.” Banna ba golola Jonathane jalo mme a se ka a swa.


text:
E rile Saule a se na go tsaya bogosi jwa Iseraele, a tlhabana le baba botlhe ba gagwe mo tikologong, e bong Bamoabe le Baamone le Baetomo le dikgosi tsa Soba le Bafelesita, mme gongwe le gongwe kwa a yang teng a fenya.


text:
A itshupa a le pelokgale, a fenya Baamaleke, a namolela Baiseraele mo diatleng tsa yo o ba thukhuthang.


text:
Bomorwa Saule e ne e le Jonathane le Iswi le Malekhišua. Maina a bomorwadie ba babedi e ne e le a: Leina la yo mogolo e le Merabe leina la yo mmotlana e le Migale.


text:
Leina la mosadi wa ga Saule e ne e le Ahinoame morwadia Ahimaase; leina la molaodi wa mephato ya gagwe e le Abenere morwa Nere rrangwanaagwe Saule.


text:
Go ne go le dintwa tse di makete le Bafelesita ka malatsi otlhe a ga Saule. Ka moo e ne ya re fa Saule a bona monna wa mogale gongwe wa senatla a mo itseele.


text:
Tsatsi le lengwe Samuele a raya Saule a re: “Morena o kile a nthoma go go tlotsa gore o nne kgosi ya morafe wa gagwe wa Iseraele. Ka moo he utlwa mafoko a Morena.


text:
Morena wa masomosomo o bua jaana a re: ‘Ke tla beletsa Baamaleke se ba kileng ba se direla Baiseraele fa ba ba thibela tsela, jale fa ba tswa kwa Egepeto.


text:
Yaa jaanong o bolae Baamaleke, o ba nyeletse le tsotlhe tse ba nang natso, ka ba hutsitswe ke Modimo. O se ka wa ba rekegela, mme o bolae banna le basadi le bana le masea le dikgomo le dinku le dikammele le diesele.’ ”


text:
Ke fa Saule a kua banna, a ba bala kwa Telaime, e le ba dinao ba le 200 000 le banna ba Juta ba le 10 000.


text:
Le gona Saule a raya Bakeni a re: “Nanogang, lo tloge, lo tswe mo gare ga Baamaleke e se re gongwe ka lo nyeletsa nabo; ka gonne lona lo diretse Baiseraele botlhe ka bopelotlhomogi jale fa ba tswa kwa Egepeto.” Ke fa Bakeni ba tloga, ba tswa mo gare ga Baamaleke.


text:
Ya baa gona Saule a bolayang Baamaleke go tloga kwa Hawila go ya go fitlha kwa Sure yo o mo ntlheng ya botlhabatsatsi ya Egepeto.


text:
A tshwara Agage kgosi ya Baamaleke a sa ntse a phela; mme a nyeletsa morafe otlhe ka bogale jwa tšhaka jaaka khutso ya Modimo.


text:
Mme Saule le batho ba rekegela Agage le dinku le dikgomo tse dintle le tse di latelang tseo ka bontle le dikwana le tsotlhe tse di kgatlhisang, ba se ka ba rata go di bolaya jaaka Modimo o laetse, mme ba bolaya fela diruiwa tsotlhe tse di nyatsegang tse di bopamang.


text:
“Ke utlwa botlhoko, fa ke dirile Saule kgosi, gonne o ikepile mo go nna, a se ka a dirafatsa mafoko a me.” Ke fa Samuele a tuka bogale, a goela Moreneng bosigo jotlhe.


text:
Ya re mo mosong Samuele a phakela go kgatlhantsha Saule; mme ga begelwa Samuele ga twe: “Saule o tsenye kwa motseng wa Karemele, a itlhomela segopotso sa phenyo teng, a ba a thelela, a fetela pele, a fologela kwa Gilegala.”


text:
Jaanong ya re Samuele a fitlha kwa go Saule, Saule a mo raya a re: “A Morena a go tshegofatse! Ke dirafaditse lefoko la Morena.”


text:
Mme Samuele a botsa a re: “Dinku tse ke di utlwang di lela le dikgomo tse ke di utlwang di bokolela ke tsa eng?”


text:
Saule a araba a re: “Ba di tsere kwa go Baamaleke, gonne banna ba rekegetse dinku le dikgomo tse dintle gore ba tle ba di tlhabela Morena, Modimo wa gago. Mme tse dingwe re di nyeleditse jaaka Modimo o laetse.”


text:
Ke fa Samuele a raya Saule a re: “Iketle, ke go bolele se Morena o letseng a se bua le nna bosigong jono.” A mo araba a re: “Bua.”


text:
Samuele a re: “A ga ke re, o tlhogo ya ditso tsa Iseraele le fa o ikaya yo mmotlana. Kana Morena o go tloditse gore o nne kgosi ya Iseraele.


text:
Le gona Morena o go romile a re: ‘Ya o dirafatse khutso ya Modimo mo baleofing bale mo go Baamaleke, o tlhabana nabo go tsamaya o ba fedise.’


text:
Jaanong ke ka ntlha ya eng fa o sa utlwa lentswe la Morena, mme wa phomegela mo thopong, wa dira tse di bosula mo matlhong a Morena?”


text:
Ke fa Saule a fetola Samuele a re: “Kana ke utlwile lentswe la Morena, ka tsena tseleng e Morena o nthomileng mo go yona, ka tlisa Agage kgosi ya Baamaleke, mme Baamaleke bone ka ba bolaela ruri ka khutso ya Modimo.


text:
Fela banna ba tsere dinku le dikgomo tsa thopo, e bong tse dintle tsa tse di hutsitsweng ke Modimo go di tlhabela Morena Modimo wa gago mono Gilegala.”


text:
Mme Samuele a re: “A ditlhabelo tsa phiso le tse di jewang di kgatlha Morena jaaka go utlwa lentswe la Morena? Nnyaya go utlwa go gaisa setlhabelo; go reetsa go phala mafura a diphelehu!


text:
Gonne go sa utlweng ke boleo jwa boloi; go ganetsa ke go ikepela medimong e sele. E re ka o latlhile Lefoko la Morena le ene o go latlhile gore o se tlhole o nna kgosi.”


text:
Ke fa Saule a raya Samuele a re: “Ke leofile, gonne ke tlodile taolo ya Morena le mafoko a gago; ka gonne ke boifile batho, ka utlwa mantswe a bone.


text:
Mme Samuele a fetola Saule a re: “Ga nkitla ke boa nao. E re ka o nyaditse Lefoko la Morena le Morena o go latlhile gore o se tlhole o nna kgosi ya Iseraele.”


text:
Ke fa Samuele a mo raya a re: “Morena o gagotse bogosi jwa Iseraele mo go wena kajeno, a bo neela yo mongwe yo o siameng bogolo go wena.


text:
Le gona ene yo e leng tumiso ya Iseraele ga a ake, le e seng go ikwatlhaya; gonne ene ga se motho mo a ka ikwatlhayang.”


text:
Jaanong Saule a re: “Ke leofile, mme a ko o ntlotle jaanong fa pele ga bagolo ba morafe wa me le fa pele ga Baiseraele, o boe le nna gore ke obamele Morena, Modimo wa gago.”


text:
Ya baa gona Samuele a reng: “Tlisang Agage kgosi ya Baamaleke kwano go nna.” Agage a ya kwa go ene a thabile. Agage a re: “Ruri, bogalaka jwa loso bo tlogile.”


text:
Mme Samuele a re: “Mmaago o tla amogwa ngwana mo basading jaaka tšhaka ya gago e amogile basadi bana.” Jaanong Samuele a remaganya Agage fa pele ga Morena kwa Gilegala.


text:
Samuele a se ka a tlhola a bona Saule go ya letsatsing la loso lwa gagwe ka Samuele a hutsafalela Saule. Morena a utlwa botlhoko fa a dirile Saule kgosi ya Iseraele.


text:
Morago ga moo Morena a raya Samuele a re: “O tla hutsafalela Saule go fitlha leng? Kana ke mo latlhile gore a se ka a tlhola a nna kgosi ya Iseraele. Tlatsa lonaka lwa gago lookwane, o tsamae; ke go roma kwa go Isai wa Betleheme; gonne ke iponetse kgosi mo go bomorwawe.”


text:
Samuele a botsa a re: “Nka ya jang? Fa Saule a ka utlwela, o tla mpolaya.” Morena a re: “Gapa kgomo ya moroba, o ye nayo teng, o fete o re: ‘Ke tlile go tlhabela Morena setlhabelo.’


text:
O be o laletse Isai tlhabelong. Ke tla go itsise se o tshwanetseng go se dira gore o ntloletse yo ke tla mo go kaelang.”


text:
Samuele a dira se Morena a se buileng, mme ya re a goroga kwa Betleheme bagolo ba motse ba mo kgatlhantsha ba tshogile ba re: “A o tla ka kagiso?”


text:
A re: “Ka kagiso! Ke tlile go tlhabela Morena setlhabelo. Iitshepiseng, lo tle le nna moletlong wa tlhabelo.” Jaanong a itshepisa Isai le bomorwawe, a ba laleletsa moletlo wa tlhabelo.


text:
Mme Morena a raya Samuele a re: “Se lebe ponalo ya gagwe le seemo se seleele sa gagwe, gonne ke mo ganne; kana Modimo ga o lebe jaaka motho a leba. Gonne motho o bona fela tse di lebaganyeng le matlho, mme Morena o bona pelo.”


text:
Ke fa Isai a bitsa Abinatabe a mo fetisa fa pele ga Samuele, mme Samuele a re: “Le ene yo ga se yo Morena o mo tlhophileng.”


text:
Ya ba gona Isai a fetisang bomorwawe ba ba supa fa pele ga Samuele, mme Samuele a raya Isai a re: “Ga go ope mo go bone ba yo Morena o mo tlhophileng.”


text:
Mme Samuele a botsa Isai a re: “A basimane ba ke bone botlhe?” A araba a re: “Go setse yo mmotlana; o disa dinku.” Samuele a raya Isai a re: “E re a ye go bidiwa; gonne ga re ka ke ra nnela go ja a ise a tle.”


text:
A roma motho, mme a mo tlisa. O ne a le mohibidu, a na le matlho a mantle, a le sebopego se sentle. Ke fa Morena a re: “Nanoga o mo tlotse, gonne ke ene yoo.”


text:
Samuele a tsaya lonaka lwa lookwane, a mo tlotsa mo gare ga bomogolowe. Mowa wa Morena wa tsena mo go Dafita go tloga ka letsatsi leo go ya pele. Jaanong Samuele a nanoga, a boela kwa Rama.


text:
Mme Saule o ne a tlogetswe ke Mowa wa Morena, a ntse a tshwenngwa ke mowa o o bosula o o romilweng ke Morena.


text:
Jaanong batlhanka ba ga Saule ba mo raya ba re: “A ko o bone, mowa o o bosula wa Modimo o go tshwenya.


text:
A morena wa rona a bue lefoko fela, mme batlhanka ba gago ba ba go direlang, ba tla batla monna yo o itseng go letsa harepa gore e re fa mowa o o bosula wa Modimo o go tsena, a e letse ka seatla, mme ò nne botoka.”


text:
Ke fa Saule a laela batlhanka ba gagwe a re: “A lo ko lo mpatlele monna yo o itseng go letsa sentle, lo mo tlise go nna.”


text:
Ga araba mongwe wa makau a re: “Ke itse mongwe, ke morwa Isai wa kwa Betleheme. O itse go letsa; le gona ke senatla se se tiileng le mogale tlhabanong, e bile o itse go bua; ke monna yo montle, mme Morena o na nae.”


text:
Jaanong Isai a tsaya esele, a e belesa dinkgwe le lekuka la weine, le potsane, a di romela Saule ka Dafita morwawe.


text:
Dafita a ya kwa go Saule, a mo direla, mme Saule a mo rata thata, mme a nna morwadi wa dibolai tsa gagwe.


text:
Mme e ne ya re fa mowa o o bosula wa Modimo o tsena mo go Saule Dafita a tsee harepa, a e letse ka seatla, mme Saule a lapologe, a nne kaone, mme mowa o o bosula o mo tlogele.


text:
Mme Bafelesita ba phutha mephato ya bone go ya kwa ntweng, ya phuthegela kwa Sogo yo e leng wa Juta, ya thibelela kwa Efese-Damime fa gare ga Sogole le Aseka.


text:
Saule le banna ba Iseraele le bone ba phuthega, ba thibelela mo molapong wa ditlhare tsa metherebinthe, ba ipaakanyetsa go tlhabana le Bafelesita.


text:
Bafelesita ba bo ba eme mo thabeng ntlheng ele, Baiseraele ba eme mo thabeng ntlheng eno, go le leboa fa gare ga bone.


text:
Jaanong ga tswa monna wa motlhabani mo mephatong ya Bafelesita, leina la gagwe e le Goliathe wa kwa Gathe; boleele jwa gagwe e le jwa mabogo a le marataro le bophara jwa seatla.


text:
O ne a rwele kuane ya kgotlho mo tlhogong, a apere sefemelo sa tshipi se e keteng letlalo la kgaga; bokete jwa sona e ne e le dišekele di le 5 000 tsa kgotlho.


text:
Lore lwa lerumo la gagwe lo ne lo le kana ka tlhomeso. Bogale jwa lerumo la gagwe e ne e le dišekele di le 600 tsa tshipi. Motshola-thebe a mo etelela pele.


text:
Monna yoo a ema a kua a lebile mephato ya Iseraele, a e raya a re: “Lo bololetseng go ipaakanyetsa tlhabano? A ga ke Mofelesita, mme lona lo le batlhanka ba ga Saule fela? Itlhopheleng monna, a a fologele kwano go nna!


text:
Fa a ka kgona go tlhabana le nna le go mphenya re tla nna batlhanka ba lona; mme fa nka mo kgona ka mo fenya, lo tla nna batlhanka ba rona, lo re direla.”


text:
Mofelesita yoo a ba a re: “Ke kgobile mephato ya Iseraele kajeno ka re: ‘Mpheng monna gore re tlhabane mmogo!’ ”


text:
Jaanong Dafita e ne e le morwa monna yole wa Eferatha wa kwa Betleheme wa Juta yo leina la gagwe e leng Isai yo o neng a na le bomorwa ba robedi. Monna yoo o ne a setse a tsofetse mo malatsing a ga Saule, e le monna mogolo.


text:
Mme bomorwa Isai ba bagolo ba bararo ba ne ba latetse Saule, ba ile kwa ntweng. Maina a bomorwawe ba bararo ba ba ileng kwa ntweng e ne e le Eliabe yo mogolo, a tlhomagannwa ke Abinatabe, wa boraro e le Sama.


text:
Jaanong Isai o kile a raya Dafita morwawe a re: “A ko o isetse bomogoloo kgetsanyana ya dipabe tse le dinkgwe di le some tse, o akofe o di ise kwa go bomogoloo kwa bothibelelong.


text:
Dikase di le some tse tsa mašwi o di isetse molaodi wa ba le sekete, o be o botse bomogoloo bophelo, o ntlele neo ya karabo ya bone.”


text:
Kana Saule le bone le banna botlhe ba Iseraele ba bo ba le kwa lebaleng la ditlhare tsa metherebinthe, ba ile go tlhabana le Bafelesita.


text:
Jaanong Dafita a phakela mo mosong, a tlogela dinku le modisa, a rwala mefago ele, a tsamaya jaaka Isai a mo laetse. Ya re a fitlha kwa magololong a dikoloi, mephato e e tswelang kwa felong ga tlhabano ya tlhabela tlhabano mokgosi.


text:
Ke fa Dafita a rola morwalo, a o tlogela le molebeledi wa dithoto a sianela kwa mephatong, a fitlha a dumedisa bomogolowe.


text:
Ya re a ntse a bua nabo ga tlhaga monna yole wa motlhabani yo leina la gagwe e leng Goliathe Mofelesita wa kwa Gathe a tswa mo mephatong ya Bafelesita, a bua mafoko ale gape, Dafita a a utlwa.


text:
Mme monna mongwe wa Iseraele a re: “A lo bonye monna yo o tsileng yoo? Kana o tsile go kgoba Baiseraele. Mme jaanong monna yo o ka mo fenyang kgosi e tla mo humisa ka khumo e kgolo, e mo neela morwadia-yona, e kgaola ba lapa la ga rraagwe mo lekgethong la Baiseraele.”


text:
Dafita a botsa banna ba ba emeng fa go ene a re: “Monna yo o tla fenyang Mofelesita yole, a tlosa ditlhong mo Iseraeleng, o tla direlwang? Kana Mofelesita yo o sa rupang yoo ke mang mo a ka kgobang mephato ya Modimo o o phelang?”


text:
Ya re Eliabe mogolowe yo mogolo a mo utlwa a bua le banna a tukela Dafita bogale a re: “O tletseng kwano? Dinkunyana tsele o di tlogetse le mang kwa nageng? Ke itse boikgantsho jwa gago le bosula jwa pelo ya gago. Gonne o tlile fela gore o tle o bone tlhabano.”


text:
Jaanong a mo hularela, a leba yo mongwe, a mmotsa potso ele gape. Banna ba mmusetsa karabo e e tshwanang le karabo ya ntlha.


text:
Dafita a tla, a raya Saule a re: “A go se nne motho ope yo o nyemang moko ka ntlha ya Mofelesita yoo. Motlhanka wa gago o tla ya a tlhabana nae.”


text:
Fela Saule a fetola Dafita a re: “Ga o a nonofa go ka tlhabana le Mofelesita yoo; gonne o lekau, mme ene ke motlhabani go tswa bokaung jwa gagwe.”


text:
Mme Dafita a raya Saule a re: “Motlhanka wa gago e ne e le modisa wa dinku tsa ga rraagwe. Jaanong e ne ya re fa go tla tau gongwe bere e gapa kwana ya letsomane,


text:
ke bolole, ke e latele, ke e fenye, ke golole kwana mo leganong la yona. Mme fa e re e lwa le nna ke e tshware ka ditedu, ke e fenye, ke e bolae.


text:
Le fa e le tau gongwe bere motlhanka wa gago o di fentse ka bobedi jwa tsona. Mme Mofelesita yo o sa rupang yoo o tla direlwa fela jaaka nngwe ya tsona; gonne o kgobile mephato ya Modimo o o phelang.”


text:
Dafita a ba a re: “Morena yo o mpholositseng mo leroong la tau le la bere o tla mpholosa le mo seatleng sa Mofelesita yoo.” Ke fa Saule a raya Dafita a re: “Yaa he, a Morena a nne nao!”


text:
Jaanong Saule a apesa Dafita diaparo tsa gagwe, a mo rwesa kuane ya kgotlho mo tlhogong, a mo apesa sefemelo sa tshipi.


text:
Dafita a ba a tlama tšhaka ya gagwe ka fa ntle ga diaparo, a re o simolola go tsamaya jalo; gonne o ne a ise a leke. Mme Dafita a raya Saule a re: “Ke palelwa ke go tsamaya ka dilo tse, gonne ga ke a di tlwaela.” Dafita a ba a di apola,


text:
a tsaya thobane ya gagwe ka seatla, a itlhophela matlapana a le matlhano a a borethe mo molapong, a a tsenya mo kgwatlheng ya badisa ya gagwe, e bong mo kgetsaneng ya seragamajwe; a ba a atamela Mofelesita, a tshwere seragamajwe sa gagwe ka seatla.


text:
Ya re Mofelesita a leba a bona Dafita, a mo nyatsa; gonne e ne e le lekau fela, a le mohibidu, wa sefatlhego se sentle.


text:
Mofelesita a botsa Dafita a re: “A ke ntšwa fa o tla kwa go nna ka dithobane?” A ba a hutsa Dafita ka medimo ya gagwe.


text:
Mofelesita a ba a raya Dafita a re: “Tlaa kwano go nna. Nama ya gago ke tla e neela dinonyane tsa loapi le dibata tsa naga.”


text:
Mme Dafita a raya Mofelesita a re: “Wena o tla kwa go nna ka tšhaka le ka lerumo le ka lerumonyana. Mme nna ke tla kwa go wena ka leina la Morena wa masomosomo, Modimo wa mephato ya Iseraele, e o e kgobileng.


text:
Kajeno Morena o tla go neela mo seatleng sa me gore ke go fenye, ke go kgaole tlhogo. Setoto sa gago le ditoto tsa mephato ya Bafelesita ke tla di neela dinonyane tsa loapi le dibata tsa lefatshe kajeno gore lefatshe lotlhe le tle le itse gore Baiseraele ba na le Modimo;


text:
le gore phuthego yotlhe e ya batlhabani e lemoge gore Morena ga a pholose ka tšhaka le ka lerumo, gonne tlhabano e ke ya Morena. O tla lo neela mo diatleng tsa rona.”


text:
Jaanong ya re Mofelesita a kgweloga go kgatlhantsha Dafita, Dafita a itlhaganela, a tabogela kwa felong ga tlhabano go kgatlhantsha Mofelesita.


text:
Dafita a ba a tsenya seatla mo kgwatlheng, a ntsha letlapana mo go yona, a konopa ka seragamajwe, a itaya Mofelesita mo phatleng, letlapana la tsenelela kwa teng ga phatla ya gagwe, mme a wela fa fatshe, a patlama.


text:
Dafita a fenya Mofelesita jalo ka seragamajwe le ka letlapana; a itaya Mofelesita, a mmolaya le fa go ne go se na tšhaka mo seatleng sa gagwe.


text:
Dafita a ba a siana, a ema fa go Mofelesita, a tsaya tšhaka ya gagwe, a e somola mo kgwatlheng ya yona, a mo fofotsa, a mo kgaola tlhogo ka yona. Ya re Bafelesita ba bona seganka sa bone se sule, ba tshaba.


text:
Ke fa banna ba Iseraele le ba Juta ba nanoga, ba tlhaba mokgosi, ba eta ba bolaya Bafelesita go ya go fitlha kwa Gathe le kwa dikgorong tsa Ekerone. Bafelesita ba ba bolailweng ba namalala mo tseleng go tswa kwa Saaraime go fitlha kwa Gathe le kwa Ekerone.


text:
Mme Dafita a tsaya tlhogo ya Mofelesita, a e isa kwa Jerusalema; dibolai tsa gagwe a di baya mo tenteng ya gagwe.


text:
E rile Saule a bona Dafita a bolola go kgatlhantsha Mofelesita, a botsa Abenere, molaodi wa mephato, a re: “Lekau leo ke morwa mang, Abenere?” Abenere a re: “Ka bophelo jwa gago, kgosi, ga ke itse.”


text:
Jaanong ya re Dafita a boa a sena go fenya Mofelesita Abenere a mo tsaya, a mo isa fa pele ga Saule, a ntse a tshotse tlhogo ya Mofelesita.


text:
Ke fa Saule a mmotsa a re: “Wena lekau, o morwa mang?” Dafita a re: “Ke morwa Isai motlhanka wa gago wa kwa Betleheme.”


text:
Jonathane a apola kobo e o neng a e apere, a e naya Dafita; a ba a mo naya diaparo tsa gagwe le tšhaka ya gagwe le bora jwa gagwe le moitlamo wa gagwe.


text:
E ne ya re fa Dafita a bolola, a nne letlhogonolo gongwe le gongwe kwa Saule a mo romang teng mo Saule a bileng a mo laodisa batlhabani, mme ga itumedisa morafe otlhe le batlhanka ba ga Saule.


text:
Mme e rile ba boa le Dafita a sena go bolaya Mofelesita, basadi ba tswa mo metseng yotlhe ya Iseraele, ba baka, ba bina, ba kgatlhantsha kgosi Saule ka meropana le ka boitumelo le ka diletso tsa ditshipi tse tharo.


text:
Jaanong basadi ba ba duduetsang, ba baka ba re: “Saule o bolaile dikete, mme Dafita ene o bolaile dikete tse some.”


text:
Ke fa Saule a tuka bogale thata. Lefoko leo la mo sudisa pelo, mme a re: “Ba neile Dafita dikete tse some, mme nna ba mpha dikete fela. O sa ntse a tlhaela bogosi fela.”


text:
Ya re kamoso Saule a tsenwa ke mowa o o bosula wa Modimo, mme a galefa jaaka e kete o a tsenwa a le mo ntlong, Dafita a letsa harepa ka seatla jaaka ka metlha; Saule ene a bo a tshotse lerumo ka seatla.


text:
Jaanong Saule a konopa ka lerumo, a re o tla tlhabakelela Dafita fa loboteng. Mme Dafita a le tila, a mo tshaba gabedi.


text:
Bakeng leo Saule a mo tlosa fa go ene, a mo dira molaodi wa ba le sekete. Jaanong a bolole, a ba a boe a ntse a eteletse banna pele.


text:
Mme Baiseraele le Bajuta botlhe ba bo ba rata Dafita; gonne a ntse a tswa, a ba a tsena, a ba eteletse pele.


text:
Jaanong Saule a raya Dafita a re: “Bona, morwadiake yo mogolo Merabe, ene ke tla mo go neela go nna mosadi wa gago. Fela o nne mogale wa me, o lwe dintwa tsa Morena.” Kana Saule a akanya jaana a re: “A a se ka a bolawa ke nna, a a bolawe ke Bafelesita.”


text:
Mme Dafita a fetola Saule a re: “Nna ke mang? Lotso lwa me le losika lwa ga rre ke eng mo Iseraeleng mo nka nnang mogwe wa kgosi?”


text:
Mme ya re ka sebaka sa go neela Dafita Merabe morwadia Saule a neelwa Ateriele wa kwa Mehola go nna mosadi wa gagwe.


text:
Mme Migale morwadia Saule yo mmotlana o ne a rata Dafita. Ya re ba itsise Saule jalo a dumalelana le seo.


text:
Saule a re: “Ke tla mo mo neela gore e nne ene serai mo go ene, mme a bolawe ke diatla tsa Bafelesita.” Mme Saule a raya Dafita a re: “O tla nna mogwe wa me kajeno ka go nyala morwadiake wa bobedi.”


text:
Saule a laela batlhanka ba gagwe a re: “Buang le Dafita mo sephiring lo re: ‘Itse gore kgosi e kgatlhwa ke wena, batlhanka botlhe ba yona ba go rata. O tshwanetse gore o nne mogwe wa kgosi!’ ”


text:
Batlhanka ba ga Saule ba bua mafoko ao mo ditsebeng tsa ga Dafita, mme Dafita a botsa a re: “A ke selo se se botlhofo mo matlhong a lona go nna mogwe wa kgosi? Kana ke monna fela yo o humanegileng, yo o se nang tlotlo.”


text:
Saule a re: “Rayang Dafita jaana lo re: ‘Kgosi ga e kgatlhwe ke bogadi jo bongwe fa e se matlalo a a sa rupisiwang a le lekgolo a Bafelesita, e le go ipusolosetsa mo babeng ba kgosi.’ ” Saule a loga maano jalo go diga Dafita ka diatla tsa Bafelesita.


text:
Ya re batlhanka ba gagwe ba bolelela Dafita mafoko ao, a a itumelela gore a nne mogwe wa kgosi. Mme ya re malatsi a a beilweng a ise a fete


text:
Dafita a nanoga, a ya le banna ba gagwe, a bolaya banna ba le 200 ba Bafelesita. Dafita a ba a tlisa matlalo a a sa rupisiwang a bone, a neelwa kgosi e le palo e e tletseng gore Dafita a tle a nne mogwe wa kgosi. Ke fa Saule a mo neela Migale morwadie go nna mosadi wa gagwe.


text:
Dikgosana tsa Bafelesita di ne di bolola, mme ka nako le nako fa di bolola Dafita a nne tlhogonolo go gaisa batlhanka botlhe ba ga Saule. Leina la gagwe la ba la tlotlega mo go fetisang.


text:
Jaanong Saule a bua le Jonathane morwawe le batlhanka botlhe ba gagwe, a rata go bolaya Dafita. Mme Jonathane morwa Saule o ne a kgatlhwa thata ke Dafita.


text:
Jonathane a sebela Dafita a re: “Rre Saule o batla go go bolaya. Jaanong a ko itise mo mosong, o nne fa o fitlhegileng teng, o iphitlhe.


text:
Ke tla tswa ka nosi, ke ema le rre kwa nageng fa o leng teng, ke bua nae ka ga gago. Se ke tla se lemogang ke tla se go sebela.”


text:
Mme Jonathane a bua tse di molemo ka ga Dafita le Saule rraagwe, a mo raya a re: “A kgosi e se ka ya leofela Dafita motlhanka wa yona, gonne ga a ise a ke a go leofele. E bile ditiro tsa gagwe di go thusa thata.


text:
Kana o ne a sa rekegele bophelo jwa gagwe ka go bolaya Mofelesita yole, mme Morena a direla Baiseraele botlhe pholoso e kgolo ka ene. Seo o se bonye, wa ba wa itumela. Jaanong ke ka ntlha ya eng, fa o rata go leofela motho yo o se nang molato ka go bolaya Dafita kwa ntle ga lebaka.”


text:
Saule a kgonwa ke lentswe la ga Jonathane, a ba a ikana a re: “Ka bophelo jwa Morena Dafita ga a kitla a bolawa.”


text:
Ke fa Jonathane a bitsa Dafita, a mo itsise mafoko otlhe ao, a mo isa kwa go Saule. Mme Dafita a mo direla gape jaaka gale.


text:
Jaanong ya re go tsoga ntwa gape, Dafita a bolola go tlhabana le Bafelesita, a ba bolaya ka polao e kgolo, mme ba tshaba ba hulere.


text:
Mme Saule a tsenwa ke mowa o o bosula wa Morena gape a ntse a dutse mo ntlong ya gagwe, a tshwere lerumo la gagwe mme Dafita a letsa harepa ka seatla.


text:
Ke fa Saule a re o tlhabakelela Dafita fa loboteng ka lerumo, mme ene a le tila, a thiboga fa pele ga Saule, mme a tlhaba lobota ka lerumo mme Dafita a tshaba, a falola. Bosigong joo


text:
Saule a roma barongwi kwa lapeng la ga Dafita gore ba mo lalele, ba mmolae mo mosong. Mme Migale mosadi wa gagwe a itsise Dafita a re: “Fa o sa pholose bophelo jwa gago bosigo jono o tla tsoga o bolawa kamoso.”


text:
Migale a ba a tsaya setshwantsho sa modimo wa ntlo, a se robatsa mo bolaong, a baya lesire la boboa jwa dipodi mo tlhogong ya sona, a se khurumetsa ka kobo.


text:
Saule a roma barongwi bao gape ba ye go bona Dafita, a re: “Mo tliseng kwano go nna ka bolao gore ke mmolae.”


text:
Ya re barongwi bao ba tsena ba fitlhela setshwantsho sa modimo wa ntlo se le mo bolaong le lesire la boboa jwa dipodi le le mo tlhogong ya sona.


text:
Ke fa Saule a raya Migale a re: “Ke ka ntlha ya eng fa o ntsieditse jalo, wa lesa mmaba wa me a falola?” Mme Migale a raya Saule a re: “Ene o ntheile a re: ‘Nte ke tsamae! Go seng jalo ke tla go bolaya.’ ”


text:
Mme Dafita a tshaba, a falola, a fitlha kwa go Samuele kwa Rama, a mo itsise tsotlhe tse Saule o di mo diretseng. Mme ene le Samuele ba ya ba nna mo matlong a baporofeti.


text:
Ke fa Saule a roma barongwi go tshwara Dafita. Ya re ba bona lesomo la baporofeti le duduetsa le Samuele a eme e le tlhogo ya bone, barongwi ba ga Saule ba tsenwa ke Mowa wa Modimo le bone ba duduetsa.


text:
Ya re Saule a sena go begelwa jalo, a roma barongwi ba bangwe, le bone ba duduetsa. Gape Saule a roma barongwi lwa boraro, le bone ba duduetsa.


text:
Jaanong Saule a ya kwa Rama ka esi, a fitlha kwa sedibeng se segolo se se kwa Segu, a botsa a re: “Samuele le Dafita ba kae?” Ba re: “Ba mo matlong a baporofeti kwa Rama.”


text:
A ya teng kwa matlong a baporofeti kwa Rama, mme le ene a tsenwa ke Mowa wa Modimo, a tsamaya a ntse a duduetsa go ya go fitlha teng.


text:
Ke fa le ene a apola diaparo tsa gagwe a duduetsa fa pele ga Samuele, a namalala fa fatshe, a sa ikatega motshegare otlhe oo le bosigo jotlhe joo. Ke ka moo go tweng: “A Saule le ene ke moporofeti?”


text:
Mme Dafita a tshaba, a tswa mo matlong a baporofeti kwa Rama, a fitlha fa go Jonathane, a mmotsa a re: “Ke dirileng? Molato wa me ke eng? Ke leofileng fa pele ga rraago mo a batlang go mpolaya?”


text:
Mme Jonathane a mo raya a re: “A go nne kgakala. Ga o kitla o swa. Bona, rre ga a dire sepe se segolo gongwe se sebotlana a ise a se ntshenolele. E ka nna ka ntlha ya eng fa rre a ntobela selo se? Ga go na se se ntseng jalo.”


text:
Mme Dafita a bile a ikana a re: “Rraago o itse sentle fa ke bonye bopelotlhomogi mo matlhong a gago. O akantse go re: ‘A Jonathane a se ka a itse e se re gongwe a hutsafala.’ Fela ruri ka bophelo jwa Morena le ka bophelo jwa gago go na le kgato e le nngwe fela fa gare ga me le loso.”


text:
Dafita a raya Jonathane a re: “Kamoso ngwedi o tsoga o rogwa. Tota ke ne ke tshwanetse go nna le kgosi fa dijong. Mme nte ke iphitlhe mo nageng go fitlha mantsiboeng a letsatsi la boraro.


text:
Fa rraago a ka ntlhoka, o bolele o re: ‘Dafita o ikopile mo go nna gore a tabogele kwa Betleheme motseng wa ga gabo. Gonne go na le tlhabelo ya ngwaga gona ya losika lwetsho.’


text:
Fa a ka bua jaana a re: ‘Go siame!’ foo motlhanka wa gago o na le kagiso. Mme fa a galefa thata, o itse gore o setse a ikaeletse tatlhego ya me.


text:
Jaanong direla motlhanka wa gago ka bopelotlhomogi, gonne o tsentse motlhanka wa gago mo kgolaganong ya Morena nao. Mme fa molato o le teng mo go nna, a ke bolawe ke wena. O tla bo o nkisetsang kwa go rraago?”


text:
Mme Jonathane a re: “O se ka wa re jalo! Kana fa ke lemoga tota gore rre o ikaeletse go go isa mo tatlhegong, ga nka ke ka tlhoka go go itsise.”


text:
Mme Dafita a botsa Jonathane a re: “Ke mang yo o tla mpegelang, fa rraago a go fetola ka tse di thata?”


text:
Ke fa Jonathane a raya Dafita a re: “Tlaya, re tswele kwa nageng!” Ba tswela kwa nageng ka bobedi jwa bone.


text:
Jonathane a ba a raya Dafita a re: “A Morena, Modimo wa Iseraele, e nne mosupi; ke tla botsolotsa rre kamoso mo nakong e le ka moso o mongwe; fa ke fitlhela go siametse Dafita foo ke tla roma kwa go wena, ke go senolela jalo.


text:
A Morena a direle Jonathane jaana a mo okeletse jaana: Fa go siametse rre go digela bosula mo go wena ruri ke tla go senolela jalo, ke go naya tsela gore o tsamae ka kagiso. Mme a Morena a nne nao jaaka a ne a na le rre.


text:
Ka thapelo, fa ke sa ntse ke phela ke kopa gore o ntirele ka bopelotlhomogi jwa Morena. Mme fa nka swa


text:
o se ka wa tlosa bopelotlhomogi jwa gago mo lapeng la me ka bosakhutleng le e seng fa Morena a nyeletsa baba ba ga Dafita ka go latelana ga bone, a ba tlosa mo lefatsheng.”


text:
Jonathane a dira kgolagano jalo le lelapa la ga Dafita, a re: “Morena o tla busolosa baba ba ga Dafita.”


text:
Jaanong Jonathane a ikanisa Dafita gape ka lorato lo a mo ratang ka lone; gonne o ne a mo rata ka pelo yotlhe.


text:
Jonathane a ba a mo raya a re: “Kamoso ngwedi o tsoga o rogwa. O tla tlhokwa fa o batlwa mo mannong a gago.


text:
Mme ka letsatsi la boraro o fologe ka pele, o tle kwa felong fa o neng o iphitlhile teng maloba, o nne fa fatshe fa thoko ga lefika la Asele.


text:
Bona, ke tla roma mosimane ke re: ‘Yaa o batle metsu.’ Jaanong fa ke raya mosimane ke re: ‘Bona, metsu e ka kwano ga gago, e tsee!’ gona o ka tla, gonne ka bophelo jwa Morena o mo kagisong; ga go na kotsi epe.


text:
Mme fa ke raya lekau jaana ke re: ‘Bona, metsu e kwa pele ga gago!’ gona o tsamae, gonne Morena o tla bo a go neile tsela.


text:
Ke fa Dafita a iphitlha kwa nageng. Ya re ka la ngwedi o o rogilweng, kgosi ya nna fa bojelong go ja.


text:
Kgosi ya nna mo mannong a yona jaaka ka gale mo mannong a a fa loboteng, Jonathane a lebaganye nae. Abenere a nna fa thoko ga Saule. Manno a ga Dafita a tlhoka mong wa ona.


text:
Ka letsatsi leo Saule a se ka a bua sepe; gonne o ne a gopola gore gongwe o dirafaletswe ke maila mangwe; go gongwe ga a itsheka, mme a ise a itshekisiwe.


text:
Mme ya re kamoso ka letsatsi la bobedi la ngwedi o o rogilweng manno a ga Dafita a tlhoka mong wa ona gape, Saule a botsa Jonathane morwawe a re: “Ke ka ntlha ya eng fa morwa Isai a se ka a tla dijong maabane le kajeno?”


text:
a re: ‘A ko o nte ke tsamae, gonne re na le tlhabelo ya losika kwa motseng wa ga etsho. E bile nkgonne o mpiditse ka esi. Jaanong he, fa ke bonye bopelotlhomogi mo matlhong a gago, nte ke itlhaganele ke ye go bona bomogolole.’ Ke ka moo a se kang a tla bojelong jwa kgosi.”


text:
Ke fa Saule a tukela Jonathane bogale a mo raya a re: “Wena morwa borukhutlhi jo bo maswe! A o ithaya o re, ga ke itse fa o itlhaoletse morwa Isai? Mme e tla nna ditlhong tsa gago le ditlhong tsa mmele wa ga mmaago.


text:
Gonne ka malatsi otlhe a morwa Isai o phelang ka ona mo lefatsheng ga o kitla o tlhomamisiwa le e seng go dirwa kgosi. Jaanong ka re, roma o mo tlise kwano go nna, gonne o tshwanetse go bolawa.”


text:
Ke fa Saule a mo konopa ka lerumo, a re o a mo tlhaba. Jonathane a lemoga jalo fa rragwe a feditse pelo go bolaya Dafita.


text:
Jaanong Jonathane a nanoga, a tlogela bojelo ka bogale jo bo tukang; a se ka a ja dijo ka letsatsi leo la bobedi la ngwedi o o rogilweng; gonne o ne a tshwenyegela Dafita, ka rraagwe a mo rogakile.


text:
A raya mosimane wa gagwe a re: “Siana o batle metsu e ke tla e fulang.” Ya re mosimane a taboga, a fula motsu, a o fetisa ka ene.


text:
Ya re mosimane a fitlha fa motsu o wetseng teng o Jonathane a o hudileng, Jonathane a tlhaeletsa mosimane a re: “Kana motsu o kwa pele ga gago!”


text:
Jonathane a ba a tlhaeletsa mosimane a re: “Dira ka pele, o itlhaganele, o se ka wa ema.” Ke fa mosimane wa ga Jonathane a nopa metsu, a ba a boela kwa go mongwagwe.


text:
Jaanong Jonathane a neela mosimane yo o neng a na nae dibolai tsa gagwe, a mo laela a re: “Tsamaya o di ise kwa motseng.”


text:
Ya re mosimane a ntse a tsamaya go ya kwa gae, Dafita a nanoga, a tswa ka fa ntlheng ya borwa, a wela fa fatshe ka sefatlhego, a inama gararo; ba atlana, ba lela mmogo; la bofelo Dafita a lela mo go fetisang.


text:
Jaanong Jonathane a raya Dafita a re: “Tsamaya ka kagiso! Kana re ikanne ka bobedi jwa rona ka leina la Morena ra re: ‘Morena o tla nna fa gare ga rona le fa gare ga losika lwa me le lwa gago ka bosakhutleng.’ ”


text:
Dafita a fitlha kwa Nobe kwa go moperesiti Ahimelege. Ahimelege a kgatlhantsha Dafita a tshogile a mmotsa a re: “Ke ka ntlha ya eng fa o tla o le wesi fela o se na le ope?”


text:
Dafita a araba moperesiti Ahimelege a re: “Kgosi e ntaetse tiro nngwe, ya nthaya ya re: ‘A go se nne ope yo o itseng sepe sa tiro e ke e go romileng le e seng se ke se go laetseng.’ Kana le batlhanka ke ba romile kwa felong ga bolebelebe.


text:
Moperesiti a araba Dafita a re: “Ga ke na senkgwe sa metlha yotlhe, mme senkgwe se se leng teng ke se se boitshepo fela; lo ka se fiwa fela fa batlhanka ba ikileditse basadi.”


text:
Dafita a araba moperesiti a mo raya a re: “Ruri, e setse e le sebaka re ntse re ileditswe basadi. E rile ke bolola mebele ya batlhanka ya bo e le boitshepo le fa e le leeto fela le le sa itshepisiwang. Bogolo jang ba tla bo ba itshekile kajeno mo mebeleng.”


text:
Ke fa moperesiti a mo naya dinkgwe tse di boitshepo; gonne go ne go se na dinkgwe tse dingwe fa e se dinkgwe tsa tshupo tse di neng di tle di tlosiwe fa pele ga Morena gore go bewe tse dintšhwa teng ka letsatsi le go tlosiwang tse kgologolo ka lone.


text:
Mme ka letsatsi leo go ne go le mongwe wa batlhanka ba ga Saule, a golegilwe fa pele ga Morena; leina la gagwe e ne e le Doege wa Moetomo, mookamedi wa badisa ba ga Saule.


text:
Jaanong Dafita a botsa Ahimelege a re: “A ga go na lerumo gongwe tšhaka fano? Gonne ga ke a tshola tšhaka ya me le fa e le dibolai; kana tiro ya kgosi e re tlositse ka potlako.”


text:
Moperesiti a re: “Tšhaka ya ga Goliathe wa Mofelesita yo ò mmolaetseng kwa molapong wa ditlhare tsa metherebinthe e teng, e phuthilwe ka lesela ka fa morago ga khiba ya moperesiti; fa o rata go e tsaya e tsee; gonne ga go na e nngwe kwa ntle ga yona.” Dafita a re: “Ga go na epe e e tshwanang nayo, e nnee!”


text:
Jaanong Dafita a nanoga a tshaba ka letsatsi leo ka ntlha ya ga Saule, a ya kwa go Agiše kgosi ya Gathe.


text:
Mme batlhanka ba ga Agiše ba mo raya ba re: “Yoo a ga se Dafita motlhanka wa kgosi ya lefatshe lele? A ga se ene yo ba neng ba mo opela dipina ba re: ‘Saule o bolaile dikete, mme Dafita ene o bolaile kete tse some’?”


text:
Ka moo a iphetola tlhaloganyo mo matlhong a bone, a itira setsenwa a le mo diatleng tsa bone, a ngapa mo ditswalong tsa kgoro, a lesa mathe a gagwe a elela mo ditedung.


text:
Ke fa Agiše a raya batlhanka ba gagwe a re: “Kana lo bona monna yo gore o tsenwa! Ke kantlha ya eng, fa lo mo tlisa kwano?


text:
A ke tlhoka ditsenwa fa lo mo tlisa gore a tle go ntshwenya ka botsenwa jwa gagwe? A yoo o ka tsena mo ntlong ya me?”


text:
Ke fa Dafita a tloga teng a falolela kwa logageng lwa Adulame. Ya re bomogolowe le ba lapa la ga rraagwe botlhe ba utlwa jalo ba ya kwa go ene.


text:
A ba a kgobokanelwa ke banna botlhe ba ba mo pitlaganyong le banna botlhe ba ba tsereng melato le banna botlhe ba ba pelo-di-botlhoko, a nna molaodi wa bone; ba nna nae e ka nna banna ba le 400.


text:
Dafita a ba a tloga teng a ya kwa Mitsephe wa Moabe, a raya kgosi ya Moabe a re: “A rre le mme ba tshabele kwano go lona go tsamaya ke be ke itse se Modimo o tla se ntirelang.”


text:
Jaanong a ba tlisa fa pele ga kgosi ya Moabe, ba nna nayo ka malatsi otlhe a Dafita a ntseng a le kwa botshabelong jo bo femetsweng ka ona.


text:
Mme moporofeti Gate a raya Dafita a re: “O se ka wa nna mo botshabelong joo. Tloga o ye kwa nageng ya Juta.” Dafita a ya a fitlha kwa sekgweng sa Herethe.


text:
E rile Saule a sena go utlwela Dafita le banna ba ba nang nae, a nna fa tlase ga setlhare sa motamariseka kwa Gibea mo thoteng a tshotse lerumo la gagwe ka seatla, mme batlhanka botlhe ba gagwe ba eme fa go ene.


text:
Ke fa Saule a raya batlhanka ba gagwe ba ba emeng fa go ene a re: “Utlwang tlhe, lona Babenyamene! A le morwa Isai o tla lo naya lotlhe masimo le masimo a meweine? A o tla lo dira lotlhe balaodi ba dikete le balaodi ba makgolo,


text:
fa lo ikgolagantse lotlhe go lwa le nna, go se na ope yo o ntshebelang fa morwaake a dira kgolagano le morwa Isai; go se na ope mo go lona yo o nkutlwelang botlhoko, a nkitsise, fa morwaake a tlhotlheletsa motlhanka wa me gore a ntsogele, a ntalele jaaka go ntse kajeno?”


text:
Ga fetola Doege wa Moetomo a ntse a eme le batlhanka ba ga Saule a re: “Ke bonye morwa Isai a tla kwa Nobe kwa go Ahimelege morwa Ahitube.


text:
Ke fa kgosi e roma go bitsa moperesiti Ahimelege morwa Ahitube le botlhe ba lapa la ga rraagwe, e bong baperesiti ba ba neng ba le kwa Nobe. Ba tla botlhe kwa kgosing.


text:
Saule a mmotsa a re: “Ke ka ntlha ya eng fa lo ikgolagantse go lwa le nna, wena le morwa Isai? Ka gonne o mo neile dijo le tšhaka, wa mmoletsa Modimo gore a ntsogele, a ntalele jaaka go ntse kajeno.”


text:
Ahimelege a fetola kgosi a re: “Ke mang mo batlhankeng botlhe ba gago yo o ikanyegang jaaka Dafita? E bile ke mogwe wa kgosi le molaodi wa ba ba go femelang, a tlotlega mo lapeng la gago.


text:
A ke sa ntlha ke mmoletsa Modimo? Ga go a nna jalo. A kgosi e se ka ya baya motlhanka wa yona le botlhe ba lelapa la ga rraagwe molato; gonne motlhanka wa gago ga a ka a itse sepe sa dilo tsotlhe tseo, le fa e le se sebotlana gongwe se segolo.”


text:
Ke fa kgosi e raya batlhanka ba ba emeng fa go yona e re: “Atamelang lo bolae baperesiti ba Morena, gonne le bone ba goga le Dafita. Le fa ba ne ba itse gore ene o a tshaba, ga ba a ka ba nkitsise.” Mme batlhanka ba kgosi ba gana go ntsha mabogo go wela baperesiti ba Morena.


text:
Ke fa kgosi e raya Doege e re: “Atamela wena, o wele baperesiti.” Doege wa Moetomo a atamela, a wela baperesiti, a bolaya banna ba le 85 ba ba apereng lesela la khiba ya boperesiti ka letsatsi leo.


text:
A ba a bolaya Nobe, ona motse wa baperesiti ka bogale jwa tšhaka, banna le basadi le bana le masea le dikgomo le diesele le dinku ka bogale jwa tšhaka.


text:
Mme ga falola morwa a le mongwe wa ga Ahimelege morwa Ahitube; leina la gagwe e ne e le Abjathare; a tshaba, a latela Dafita.


text:
Dafita a raya Abjathare a re: “Ke sa le ke itse ka letsatsi lele jale fa Doege wa Moetomo a ne a le teng gore ke ene yo o tla bolelelang Saule. Ke ka ntlha ya me fa go bolailwe botlhe ba lapa la ga rraago.


text:
Nna le nna, o se ka wa boifa; gonne yo o ratang go go bolaya o rata go bolaya nna. O mo tshireletsong, fa o na le nna.”


text:
Dafita o ne a begelwa ga twe: “Bona, Bafelesita ba tlhabana le Kehila, e bile ba ba thukhutha mabele mo diboaneng.”


text:
Ke fa Dafita a botsa Morena a re: “A ke ye ke bolae Bafelesita bao?” Morena a araba Dafita a re: “Yaa o bolae Bafelesita bao, o thuse Kehila.”


text:
Mme banna ba ga Dafita ba mo raya ba re: “Kana re setse re boifa mono mo Juta, jaanong fa re le kwa Kehila kwa mephatong ya Bafelesita, gona go tla nna jang?”


text:
Dafita a ba a botsa Morena gape. Morena a mo araba a re: “Nanoga o fologele kwa Kehila; gonne ke tla neela Bafelesita mo diatleng tsa gago.”


text:
Ke fa Dafita a ya kwa Kehila a na le banna ba gagwe, a tlhabana le Bafelesita, a gapa diruiwa tsa bone, a ba bolaya ka polao e kgolo. Dafita a pholosa baagi ba Kehila jalo.


text:
Kana e rile Abjathare morwa Ahimelege a tshabela kwa go Dafita kwa Kehila, a eta a tshotse khiba ya boperesiti.


text:
Jaanong ya re Saule a itsisiwe gore Dafita o tsenye kwa Kehila, Saule a re: “Modimo o mo neetse mo diatleng tsa me; gonne o itswaletse ka go tsena mo motseng o o nang le ditswalo le mephakarego.”


text:
Ka mo Saule a kua banna botlhe go ya kwa ntweng kwa Kehila go dikanyetsa Dafita le banna ba gagwe ka ntwa.


text:
Mme ya re Dafita a lemoga, fa Saule a mo logela maano a a bosula, a raya Abjathare moperesiti a re: “Tlisa khiba ya boperesiti kwano.”


text:
Jaanong Dafita a botsa a re: “Morena, Modimo wa Iseraele, motlhanka wa gago o utlwile gore Saule o rata go tla kwano Kehila le go senya motse o ka ntlha ya me.


text:
A beng ba Kehila ba tla nneela mo diatleng tsa gagwe? A Saule o tla fologela kwano jaaka motlhanka wa gago a utlwile? Morena, Modimo wa Iseraele, a ko o itsise motlhanka wa gago jalo.” Morena a re: “O tla fologa.”


text:
Dafita a boela a botsa a re: “A beng ba Kehila ba tla nneela mo diatleng tsa ga Saule, nna le banna ba me?” Morena a re: “Ba tla lo neela.”


text:
Ke fa Dafita a nanoga a na le banna ba gagwe – e ka nna banna ba le 600 – ba tloga kwa Kehila, ba itsamaela mo ba itsamaelang teng. Ya re Saule a begelwa gore Dafita o falotse kwa Kehila, a thinya.


text:
Morago ga moo Dafita a nna kwa sekakeng mo dikgageng, a nna mo dithabeng kwa sekakeng sa Sife. Saule a nna a mmatla ka malatsi otlhe, mme Modimo wa se ka wa mo neela mo diatleng tsa gagwe.


text:
Mme Dafita a lemoga fa Saule a bolotse go tsoma botshelo jwa gagwe. E rile Dafita a le mo sekgweng kwa sekakeng sa Sife,


text:
A mo raya a re: “Se boife! gonne seatla sa ga rre Saule ga se kitla se go tshwara, mme wena o tla nna kgosi ya Iseraele, nna ke go loma serota. Le rre Saule o itse jalo.”


text:
Jaanong bone babedi ba dira kgolagano fa pele ga Morena. Dafita a sala kwa sekgweng sele, Jonathane ene a boela kwa gae.


text:
Mme Basife ba tlhatlogela kwa go Saule kwa Gibea ba re: “Kana Dafita o iphitlhile kwa go rona mo dikgageng mo sekgweng kwa thabaneng ya Hagila mo ntlheng ya borwa ya naga e e senya.


text:
Jaanong he, kgosi, fologela teng fela ka fa pelo ya gago e eletsang ka teng go fologela gona. E tla nna tiro ya rona go mo neela mo diatleng tsa kgosi.”


text:
Yaang he, lo tlhotlhomise gape, lo lemoge felo ga gagwe, lo bone fa motlhala wa gagwe o leng teng le yo o mmonyeng teng. Gonne ke boleletswe gore ke rramaano-a-mantsi.


text:
Okomelang lo lotolotse maiphitlho otlhe kwa a iphitlhang teng, lo be lo boele kwa go nna, fa lo itse sentle. Foo ke tla ya le lona. Fa a le teng mo lefatsheng le, ke tla mmatla mo dinageng tsotlhe tsa Juta.”


text:
Jaanong ba nanoga, ba boela kwa Sife, ba etelela Saule pele. Dafita le banna ba gagwe ba bo ba le mo sekakeng sa Maone mo lebaleng ntlheng ya borwa ya naga e e senya.


text:
Mme ya re Saule a ya a na le banna ba gagwe go mmatla, Dafita a sebelwa jalo, a fologela kwa lefikeng le le mo sekakeng sa Maone. Ya re Saule a utlwa jalo, a letelela Dafita kwa sekakeng sa Maone.


text:
Saule le banna ba gagwe ba tsamaya go pota thaba ka kwano, mme Dafita le banna ba gagwe ba tsamaya go pota thaba ka kwa. Mme ya re Dafita a itlhaganela go tshaba, ka a boifa Saule, Saule le banna ba gagwe ba dikanyetsa Dafita le banna ba gagwe gore ba ba tshware.


text:
Ke fa go tla morongwi kwa go Saule a re: “Itlhaganele o tle, gonne Bafelesita ba tlhasetse lefatshe.”


text:
Jaanong Saule a boa a khutlela Dafita, a ya go kgatlhantsha Bafelesita. Ke ka moo felo foo go teilweng leina go twe: Lentswe la go falola.


text:
Jaanong ya re Saule a boa a tswa go leleka Bafelesita, a bolelelwa ga twe: “Bona, Dafita o kwa sekakeng sa Engedi.”


text:
Ke fa Saule a tsaya banna ba le 3 000 ba ba tlhaotsweng mo Baiseraeleng botlhe, a ya go batla Dafita le banna ba gagwe kwa ntlheng ya botlhabatsatsi ya Mafika a Diphudufudu.


text:
Ya re a fitlha kwa marakeng a dinku a a fa thoko ga tsela fa go leng logaga, Saule a tsena teng go ithoma, Dafita le banna ba gagwe ba ntse ba le kwa tengteng ga logaga.


text:
Ke fa banna ba ga Dafita ba mo raya ba re: “Bona, ke lone letsatsi le Morena o le go boleletseng a re: ‘Itse gore ke tla neela mmaba wa gago mo diatleng tsa gago gore o mo direle ka fa o ratang ka teng.’ ” Dafita a nanoga, a kgaola moja wa kobo ya ga Saule, a sa mmone.


text:
A ba a raya banna ba gagwe a re: “A Morena a nthibele gore ke se ka ka direla morena wa me, motlodiwa wa Morena, selo se, ka mo ntshetsa letsogo; gonne ke ene motlodiwa wa Morena.”


text:
Dafita a kgalemela banna ba gagwe ka mafoko a a bogale, a se ka a ba dumelela go tsogela Saule. Saule a ba a nanoga, a tswa mo logageng a wela tseleng.


text:
Morago ga moo Dafita le ene a nanoga, a tswa mo logageng, a tlhaeletsa Saule a re: “Morena wa me, kgosi!” Ya re Saule a gadima, Dafita a inamela fa fatshe ka sefatlhego, a ikoba.


text:
Dafita a ba a raya Saule a re: “O dumelelelang mafoko a batho, fa ba re: ‘Bona, Dafita o rata go go direla bosula’?


text:
Kana matlho a gago a bona jaanong ka fa Morena a go neetseng ka teng mo diatleng tsa me kajeno mo logageng, mme go tilwe, ke go bolae, mme ka go rekegela ka re: ‘Ga nkitla ke ntshetsa morena wa me letsogo, gonne ke ene motlodiwa wa Morena.’


text:
Rra, leba, o be o bone moja wa kobo ya gago o o mo seatleng sa me, jaaka ke o kgaotse, mme ka se ka ka go bolaya; o ka lemoga, wa bona fa go se na bosula gongwe bolotsana mo pelong ya me. Ga ke a go leofela, mme wena o ntsoma go nkamoga bophelo.


text:
Morena o tla atlhola fa gare ga me le wena; Morena o tla mpusolosetsa mo go wena. Mme seatla sa me ga se kitla se lwa nao.


text:
Jaaka seane sa bogologolo se re: ‘Boikepo bo tswa mo baikeping!’ Mme seatla sa me ga se kitla se go ama.


text:
Kgosi ya Iseraele e bolotse go latelela mang? Wena o tsoma mang? O latelela ntšwa e e suleng, o tsoma letsetse le le lengwe fela.


text:
Morena o tla nna moatlhodi, a atlhola fa gare ga rona, a a ele tlhoko, a lwele kgang ya me, a nkatlholele, a nkgolole mo seatleng sa gago!”


text:
Ya re Dafita a sena go bua mafoko ao le Saule, Saule a re: “A ke lone lentswe la gago, morwaaka Dafita?” A ba a tlhatlosa lentswe, a lela,


text:
a raya Dafita a re: “Wena o siame bogolo go nna; gonne o ntiretse tse di molemo, mme nna ke go diretse tse di bosula.


text:
Kajeno o mpontshitse tse di molemo tse o di ntiretseng, etswe Morena a nneetse mo diatleng tsa gago, mme wa se ka wa mpolaya.


text:
A fa motho a tshwara mmaba wa gagwe, o ka mo naya tsela ka kagiso? A Morena a go duele ka tse di molemo ka ntlha ya tse o di ntiretseng.


text:
Mme jaanong, ke a itse gore o tla nna kgosi tota; e bile bogosi jwa lseraele bo tla tlhomama mo seatleng sa gago.


text:
Jaanong he, inkanele ka Morena gore ga o kitla o nyeletsa losika lwa me sehularong sa me le e seng go phimola leina la me mo lapeng la ga rre.”


text:
Dafita a ikanela Saule jalo. Saule a ba a boela kwa lapeng la gagwe. Dafita le banna ba gagwe ba tlhatlogela kwa logageng lwa thaba.


text:
Jaanong Samuele a swa, mme Baiseraele botlhe ba kgobokana ba mo lelela, ba mo fitlha mo ntlong ya gagwe kwa Rama. Dafita ene a nanoga a fologela kwa sekakeng sa Pharane.


text:
Jaanong go ne go le monna kwa Maone, mme diruiwa tsa gagwe di le kwa motseng wa Karemele. Monna yoo o ne a humile thata, a na le dinku di le 3 000 le dipodi di le 1 000. A bo a beola dinku tsa gagwe kwa Karemele.


text:
Leina la monna yoo e ne e le Nabale, leina la mosadi wa gagwe e le Abikaile. Mosadi yoo o ne a na le tlhaloganyo e e siameng, a bopegile sentle, monna ene a le peloethata, a le bosula mo ditirong, e le wa losika lwa ga Kalebe.


text:
Dafita a roma makau a le some, a a laela a re: “Tlhatlogelang kwa Karemele, lo ye kwa go Nabale, lo mo mpoletse bophelo,


text:
lo ree yo o phelang monate jaana lo re: ‘A kagiso e nne nao, a kagiso e nne mo lapeng la gago, a kagiso e nne le tsotlhe tse o nang natso!


text:
Ke gona ke utlwang gore o na le babeodi ba dinku. Kana badisa ba gago ba ne ba ntse ba na le rona, re sa ba tshwenye, ba sa timelelwe ke sepe ka malatsi otlhe, fa ba ntse ba le kwa Karemele.


text:
Botsa makau a gago, a tla go bolelela jalo. Jaanong a makau a me a bone bopelotlhomogi mo matlhong a gago. Gonne re tsile ka letsatsi la letsema. A ko o nee batlhanka ba gago le morwao Dafita tse di leng mo seatleng sa gago.’ ”


text:
Makau a ga Dafita a fitlha, a bua le Nabale mafoko otlhe ao jaaka a laetswe ke Dafita, a ba a letela.


text:
Mme Nabale a fetola batlhanka ba ga Dafita a re: “Dafita ke mang? Morwa Isai ke mang? Kajeno go na le batlhanka ba bantsi ba ba thobang mo go beng ba bone.


text:
A nka tsaya bogobe jwa me le dino tsa me le dinama tsa me tse ke di apeetseng babeodi ba dinku tsa me, ka di naya banna ba ke sa itseng kwa ba tswang gona?”


text:
Ke fa makau a ga Dafita a retologa, a wela tseleng ya one, a boa a fitlha, a mmolelela mafoko otlhe ao.


text:
Ke fa Dafita a raya banna ba gagwe a re: “A mongwe le mongwe a itlamelele tšhaka!” Mongwe le mongwe a itlamelela tšhaka; le Dafita a itlamelela tšhaka ya gagwe. Ba bolola ba sala Dafita morago, e ka nna banna ba le 400, ba le 200 ba sala le dithoto.


text:
Mme lekau lengwe la makau la itsise Abikaile mosadi wa ga Nabale la re: “Itse gore Dafita o ne a romile barongwi ba tswa kwa sekakeng go dumedisa mong wa rona, mme o ba bifetse.


text:
Kana banna bao ba ne ba re thusa thata; ga re ise re ke re direlwe bosula, le e seng go latlhegelwa ke sepe ka malatsi otlhe a re neng re ntse re na nabo kwa nageng ka ona.


text:
Ba ne ba le lorako mo tikologong ya rona bosigo le motshegare ka malatsi otlhe, fa re ntse re na nabo, re disa dinku.


text:
Jaanong he, akanya o bone se o ka se dirang. Gonne tatlhego e okame mong wa rona le lelapa lotlhe la gagwe. Mme ene o pelompe; motho ga a ka ke a bua nae.”


text:
Ke fa Abikaile a itlhaganela a tsaya dinkgwe di le 200 le makuka a le mabedi a weine le dinku di le tlhano tse di buduleng le ditlatla di le tlhano tsa dipabe le dinkgwe di le 100 tsa maswabi a moweine le dinkgwe di le 200 tsa feie, a di belesa mo dieseleng.


text:
A laela makau a gagwe a re: “Nketeleleng pele, nna ke tla akofa ke lo latela!” Mme a se ka a bolelela Nabale monna wa gagwe sepe.


text:
Jaanong ya re a kgokologa a palame esele, a sirilwe ke thaba, a bona Dafita le banna ba gagwe ba fologa mo thabeng ba tla kwa go ene, a rakana nabo kwa tlase.


text:
Mme Dafita o ne a bonye gore “Ke diretse lefela, fa ke disitse tsotlhe tse e leng tsa yole kwa sekakeng mo go se kang ga tlhokafala sepe sa tsotlhe tsa gagwe. Jaanong o ntebogetse molemo ka bosula.


text:
A Modimo o direle Dafita jaana o mo okeletse jaana, fa nka sadisa a le mongwe fela yo motonanyana wa botlhe ba e leng ba gagwe go ya mo mosong.”


text:
Ya re Abikaile a bona Dafita, a akofa a fologa mo eseleng, a wa fa pele ga Dafita ka sefatlhego, a ikobela fa fatshe;


text:
a wela fa dinaong tsa gagwe a re: “Morena wa me, molato oo ke wa me. A lelata la gago le ke le bue mo ditsebeng tsa gago, a ko o utlwe mafoko a lelata la gago!


text:
A morena wa me a ke a se ka a ela Nabale tlhoko, monna yoo wa bopelompe. Gonne ene o ntse jaaka leina la gagwe: Leina la gagwe ke Lesilo, mme bosilo bo mo go ene. Mme nna lelata la gago ga ke a ka ka bona makau a o neng o a romile, wena morena wa me.


text:
Jaanong he, morena wa me, ka bophelo jwa Morena le ka bophelo jwa gago, wena yo Morena o go thibetseng go tla go tsholola madi le go itseela ka wesi. Mme jaanong a baba ba gago le ba ba batlelang morena wa me bosula ba nne jaaka Nabale.


text:
Mme jaanong mpho e, e lelata la gago le e tliseditseng morena wa me, a e newe makau a a setseng morena wa me morago.


text:
A ko o itshwarele molato wa lelata la gago. Gonne ka nnete, Morena o tla direla morena wa me ntlo e e tlhomameng, ka morena wa me a lwa dintwa tsa Morena, mme go se kitla go bonwa bosula mo go wena bophelong jotlhe jwa gago.


text:
Mme fa motho a ka tsoga go go latelela le go tsoma bophelo jwa gago, mowa wa morena wa me o tla bo o bofeletswe mo ngateng ya baphedi fa Moreneng, Modimo wa gago; mme o tla latlha mewa ya baba ba gago jaaka e kete e tswa mo letlalong la seragamajwe.


text:
Jaanong fa Morena a direla morena wa me tse di molemo tsotlhe tse o di mo solofeditseng, a go dira moeteledipele wa Iseraele,


text:
gona o tla tlhoka sekgopi le e seng go tshwenngwa ke segakolodi sa molato wa go tsholola madi ka bomo le go itseela ka wesi, morena wa me. Mme e re Morena a sena go go direla sentle, o gakologelwe lelata la gago.”


text:
Ke fa Dafita a raya Abikaile a re: “A go bakwe Morena, Modimo wa Iseraele, yo o go romileng kajeno go nkgatlhantsha.


text:
A go bakwe temogo ya gago, a go bakwe wena ka wesi yo o nthibetseng kajeno gore ke se wele mo molatong wa go tsholola madi le e seng go itseela ka nosi.


text:
Mme ruri, ka bophelo jwa Morena, Modimo wa Iseraele, yo o nthibetseng go go direla bosula: Fa o ka bo o sa itlhaganela, wa tla go nkgatlhantsha, go ne go se kitla go salela Nabale ope yo motonanyana go ya leseding la moso.”


text:
Jaanong Dafita a amogela tse o di mo tliseditseng, a mo raya a re: “Boela kwa ntlong ya gago ka kagiso. Bona, ke utlwile lentswe la gago, ka go tshola sentle.”


text:
Ya re Abikaile a fitlha kwa go Nabale a fitlhela a na le moletlo mo ntlong ya gagwe o e keteng ke moletlo wa kgosi. Nabale o ne a itumetse a tagilwe gagolo thata. Mme Abikaile a se ka a mmolelela sepe, le fa e le se sebotlana gongwe se segolo go ya bo be bo se.


text:
Ya re mo mosong weine e sena go tlhaphoga mo go Nabale, mosadi wa gagwe a mmolelela tse di dirafetseng. Ke fa pelo ya gagwe e swa mo teng ga gagwe, a fetoga lefika.


text:
Ya re Dafita a utlwa gore Nabale o sule, a re: “A go bakwe Morena yo o sekileng kgang ya kgobo e Nabale a e nkgobileng, a thibela motlhanka wa gagwe gore a se dire bosula, mme Morena a busetsa bosula jwa ga Nabale mo tlhogong ya gagwe.” Dafita a ba a roma, a bua le Abikaile gore a mo tsee go nna mosadi wa gagwe.


text:
Ya re batlhanka ba ga Dafita ba fitlha kwa go Abikaile kwa Karemele, ba bua nae ba re: “Dafita o re romile kwa go wena, gore a go tsee go nna mosadi wa gagwe.”


text:
Abikaile a nanoga, a ba a inamela fa fatshe ka sefatlhego a re: “Ke nna lelata la gago go nna modiredi wa go tlhapisa dinao tsa batlhanka ba morena wa me.”


text:
Jaanong Abikaile a akofa a nanoga, a palama esele a na le basetsana ba gagwe ba le batlhano ba ba tsamayang nae, a latela barongwi ba ga Dafita, a ya go nna mosadi wa gagwe.


text:
Dafita o ne a ntse a nyetse Ahinoame kwa Iserele (mo Juta), ba nna basadi ba gagwe ka bobedi jwa bone.


text:
Fa e le Migale morwadia Saule, mosadi wa ga Dafita, Saule o ne a mo neetse Phaleti morwa Laiše yo e leng wa kwa Galeme.


text:
Basife ba tla kwa go Saule kwa Gibea ba re: “Kana Dafita o ntse a iphitlha mo thabaneng ya Hagila ntlheng ya botlhabatsatsi ya naga e e senya.”


text:
Ke fa Saule a nanoga a fologela kwa sekakeng sa Sife, a na le banna ba le 300 ba ba tlhophilweng ba lseraele go batla Dafita kwa sekakeng sa Sife.


text:
Saule a thibelela mo thabaneng ya Hagila e e fa tseleng mo ntlheng ya botlhabatsatsi ya naga e e senya, mme Dafita a ntse a le mo sekakeng. Ya re Dafita a utlwa go twe Saule o tlile go mo tsoma kwa sekakeng,


text:
Ke fa Dafita a nanoga, a fitlha kwa felong fa Saule a thibeletseng teng. Saule a bo a robetse fa gare ga magololo a dikoloi, banna ba mo dikanyeditse. Mme Dafita a bona felo fa Saule a robetseng teng le Abenere morwa Nere, molaodi wa mephato ya gagwe.


text:
Jaanong Dafita a botsa Ahimelege wa Mohethe le Abisai morwa Seruya morwa-rraagwe Joabe a re: “Ke mang yo o tla fologelang le nna kwa go Saule kwa bothibelelong?” Abisai a re: “Ke tla fologa nao.”


text:
Jaanong ya re Dafita le Abisai ba fitlha kwa banneng bothibelelong bosigo, ba fitlhela Saule a robetse a thulametse fa gare ga dikoloi; lerumo la gagwe le tsepame fa fatshe fa tlhogong ya gagwe; Abenere le banna ba robetse ba mo dikanyeditse.


text:
Ke fa Abisai a raya Dafita a re: “Modimo o neetse mmaba wa gago mo diatleng tsa gago kajeno. Nte ke mo tlhabakelele fa fatshe ka lerumo la gagwe gangwe fela; ga go kitla go batlega la bobedi.”


text:
Dafita a raya Abisai a re: “O se ka wa mmolaya! Gonne ga go ope yo o ka ntshetsang motlodiwa wa Morena letsogo, mme a se ka a bona petso.”


text:
Dafita a ba a re: “Ka bophelo jwa Morena! Ruri, Morena O tla mo itaya gongwe go tla tla letsatsi la gagwe la go swa gongwe o tla bolawa mo ntweng.


text:
A Morena a nthibele go ka ntshetsa motlodiwa wa Morena letsogo. Jaanong he, tsaya lerumo le le fa tlhogong ya gagwe le modutwana wa metsi, re tsamae.”


text:
Jaanong Dafita a tsaya lerumo le modutwana wa metsi fa tlhogong ya ga Saule, ba tsamaya go se na ope yo o ba bonang gongwe yo o lemogang sepe gongwe yo o thanyang; gonne ba ne ba robetse botlhe, ba thulameditswe ke Morena.


text:
Dafita a ba a tshelela kwa moseja ga molapo, a ema mo setlhoeng sa thaba kwa kgakala go le sebaka se segolo fa gare ga bone.


text:
Jaanong Dafita a tlhaeletsa banna le Abenere morwa Nere a re: “A ga o arabe, Abenere?” Abenere a araba a re: “O mang wena yo o tlhaeletsang kgosi?”


text:
Mme Dafita a fetola Abenere a re: “A ga o monna? Ke mang yo o tshwanang nao mo Iseraeleng? Jaanong ke ka ntlha ya eng, fa o sa disa morena wa gago, kgosi? Gonne mongwe wa banna o fitlhile koo, a re o bolaya kgosi morena wa gago.


text:
Se o se dirileng ga se a siama. Ka bophelo jwa Morena! Lo tshwanetswe ke loso, gonne ga lo a disa morena wa lona, motlodiwa wa Morena. Jaanong he, tlhola gore lerumo la kgosi le kae? Modutwana wa metsi o o neng o le fa tlhogong ya yona o kae?”


text:
Ke fa Saule a lemoga lentswe la ga Dafita a re: “A ke lone lentswe la gago, morwaaka Dafita?” Dafita a araba a re: “Ke lone, kgosi, morena wa me.”


text:
A ba a re: “Ke ka ntlha ya eng fa morena wa me a latelela motlhanka wa gagwe? Naare ke dirile eng? Go na le bosula bofe mo seatleng sa me?


text:
Jaanong he, a kgosi morena wa me e ke e reetse mafoko a motlhanka wa yona: Fa Morena a go tlhotlheletsa gore o lwe le nna, a a utlwisiwe monko wa tshupelo! Mme fa e le batho, a ba hutsege fa pele ga Morena! Gonne ba nteleka kajeno, ba ntlhokisa legae mo nageng ya Morena ba re: ‘Yaa o direle medimo e sele.’


text:
Mme jaanong, a madi a me a se ka a tshologela fa fatshe ke le kgakala le sefatlhego sa Morena! Gonne kgosi ya Iseraele e bolotse go batla letsetse le le lengwe fela, jaaka go tsongwa lesogo kwa majweng.”


text:
Saule a re: “Ke leofile. Boa, morwaaka Dafita! Gonne ga nkitla ke tlhola ke go direla bosula, ka gonne bophelo jwa me bo ne bo tlotlega thata kajeno mo matlhong a gago. Ka nnete, ke dirile bosilo, ka fosa gagolo thata”


text:
Mme Dafita a fetola a re: “Bona, lerumo la kgosi ke le. A mongwe wa makau a tshelele kwano, a tle go le tsaya.


text:
Mme Morena o tla duela mongwe le mongwe ka fa tshiamong ya gagwe le boikanyegong jwa gagwe; gonne Morena o ne a go neetse mo diatleng tsa me kajeno, mme ka bo ke sa rate go ntshetsa motlodiwa wa Morena letsogo.


text:
Bona, bophelo jwa gago bo ne bo kaiwa segolo kajeno mo matlhong a me, a bophelo jwa me bo kaiwe segolo jalo mo matlhong a Morena, a mpholose mo tlalelong yotlhe.”


text:
Jaanong Saule a raya Dafita a re: “O tshegofaditswe, morwaaka Dafita. Ruri, o tla dirafatsa, o tswelela pele.” Jaanong Dafita a wela tseleng ya gagwe, Saule le ene a boela kwa felong ga gagwe.


text:
Dafita o ne a akanya gore: “E tla re ka letsatsi le lengwe ke bolawe ke letsogo la ga Saule. Ga go ka tsela e nngwe fa e se go falolela kwa lefatsheng la Bafelesita gore Saule a ntlhoboge, a se tlhole a mpatla mo nageng yotlhe ya lseraele. Ke tla tšhomoga jalo mo diatleng tsa gagwe.”


text:
Ke fa Dafita, ene le banna ba le 600 ba ba nang nae, a ya kwa go Agiše, morwa Maoge, kgosi ya kwa Gathe.


text:
Dafita a nna jalo le Agiše kwa Gathe, ene le banna ba gagwe; mongwe le mongwe a na le ba lapa la gagwe. Dafita a na le basadi ba babedi ba gagwe, Ahinoame wa kwa Iserele le Abikaile mosadi wa ga Nabale wa kwa Karemele.


text:
Letsatsi le lengwe Dafita a raya Agiše a re: “Fa ke bonye bopelotlhomogi mo matlhong a gago, a nke ke newe manno mo motseng mongwe wa metse e e kwa nageng gore ke nne teng. E ka nna ka ntlha ya eng, fa motlhanka wa gago a nna nao mo motseng wa kgosing?”


text:
Ke fa Agiše a mo naya motse wa Sitlage ka letsatsi leo. Ke ka moo Sitlage e leng wa dikgosi tsa Juta go fitlha letsatsing leno.


text:
Palo ya malatsi a Dafita o neng a nna mo nageng ya Bafelesita ka ona e ne e le ngwaga le dikgwedi di le nne.


text:
Dafita le banna ba gagwe ba nna ba bolola ba tlhasela Bakesure le Bakiresi le Baamaleke. Gonne ke bone baagi ba lefatshe leo le le simologang kwa Telame le ya go fitlha kwa Sure le kwa lefatsheng la Egepeto.


text:
Mme e ne ya re fa Dafita a itaya lefatshe leo, a se ke a rekegele monna ope gongwe mosadi, a ba amoge dinku le dikgomo le diesele le dikammele le diaparo, a be a boe a fitlhe kwa go Agiše.


text:
Jaanong fa Agiše a botsa a re: “Lo tswa go tlhasela kae gompieno?” Dafita a arabe a re: “Kwa nageng ya borwa ya Juta le kwa nageng ya borwa ya Bajeramele le kwa nageng ya borwa ya Bakeni.”


text:
Dafita o ne a sa lese monna gongwe mosadi go phela le e seng go isiwa kwa Gathe, gonne a re: “Ba ka tla ba supa ka ga rona ba re: ‘Dafita o dirile jaana le jaana.’ ” E ne e le ona mokgwa wa gagwe ka malatsi otlhe a o neng a nna mo nageng ya Bafelesita ka ona.


text:
Agiše a ikanya Dafita a re: “Ruri, o nkgela morafe wa ga gabo, e bong Baiseraele. O tla nna motlhanka wa me ka metlha.”


text:
E rile ka malatsi ao Bafelesita ba phutha mephato ya bone go ya ntweng go tlhabana le Baiseraele, Agiše a raya Dafita a re: “Itse sentle gore o tshwanetse go bolola le nna mo mophatong, wena le banna ba gago.”


text:
Dafita a fetola Agiše a re: “Go siame! Jaanong o tla bona se motlhanka wa gago a kgonang go se dira.” Agiše a raya Dafita a re: “Ka moo ke go dira mofemedi wa tlhogo ya me ka metlha yotlhe.”


text:
Kana Samuele o ne a sule, Baiseraele botlhe ba ne ba mo leletse, ba mo fitlhile kwa Rama mo motseng wa ga gabo. E bile Saule o ne a tlositse ba ba buisang badimo le baitseanape mo lefatsheng.


text:
Jaanong ya re Bafelesita ba phuthega, ba fitlha, ba thibelela kwa Suneme, le Saule a phutha Baiseraele botlhe, ba thibelela kwa Gileboa.


text:
Saule a botsa Morena, mme Morena a se ka a mo araba, e seng ka ditoro le e seng ka Lesedi le e seng ka baporofeti.


text:
Ke fa Saule a raya batlhanka ba gagwe a re: “Mpatleleng mosadi yo o itseng go buisa baswi gore ke ye kwa go ene, ke mmotse.” Batlhanka ba gagwe ba mo araba ba re: “Mosadi yo o buisang baswi o teng kwa Entore.”


text:
Jaanong Saule a iphetola ka go apara diaparo di sele, a ya a na le banna ba le babedi, ba fitlha kwa mosading yole bosigo, mme Saule a re: “A ko o mpolelele tsa boitseanape ka thuso ya mowa wa moswi, o ntlisetse yo ke tla mo go bolelelang.”


text:
Mme mosadi yoo a mo fetola a re: “Kana o itse se Saule o se dirileng, fa a fedisa ba ba buisang badimo le baitseanape mo lefatsheng. Ke ka ntlha ya eng, fa o tsile go ntalela gore ke tle ke bolawe.”


text:
Ke fa Saule a mo ikanela ka Morena a re: “Ka bophelo jwa Morena! Ga o kitla o welwa ke molato ope ka tiro e.”


text:
Ya re mosadi a bona Samuele, a goa ka lentswe le legolo, a ba a raya Saule a re: “O ntsieleditseng? Kana o Saule.”


text:
Kgosi ya mo raya ya re: “Se boife! Mme o bona eng?” Mosadi a araba Saule a re: “Ke bona mowa wa moswi o tswa mo lefatsheng.”


text:
Saule a mmotsa a re: “Sebopego sa ona ke se se ntseng jang?” Mosadi a re: “Monna mogolo o tlhatloga, a apere kobo.” Ke fa Saule a lemoga gore ke Samuele; a ba a inamela fa fatshe ka sefatlhego a ikoba.


text:
Mme Samuele a raya Saule a re: “O ntshwenyetsang ka go mpitsa?” Saule a re: “Ke tlaletswe thata. Bafelesita ba tlhabana le nna, mme Modimo o ntlogetse; ga o tlhole o nkaraba le e seng ka baporofeti le e seng ka ditoro. Ke ka moo ke go biditseng gore o nkitsise se ke tshwanetseng go se dira.”


text:
Morena O dirile jaaka a buile ka nna. O phamotse bogosi mo diatleng tsa gago, a bo neela yo mongwe, e bong Dafita.


text:
Ka gore ga o a ka wa utlwa lentswe la Morena, ga o a ka wa dirafatsa bogale jo bo tukang jwa gagwe mo go Baamaleke; ke ka moo Morena O GO diretseng tsona tse gompieno.


text:
Le gona Morena o tla go neela le Baiseraele mo diatleng tsa Bafelesita. Gape wena le bomorwao lo tla bo lo na le nna kamoso. Le mephato ya Baiseraele Morena o tla e neela mo diatleng tsa Bafelesita.”


text:
Ya ba gona Saule a welang fa fatshe ka letshogo, a namalala ka boleele jotlhe jwa gagwe, a boifa thata ka ntlha ya mafoko a ga Samuele. Le gona o ne a setse a feletswe ke thata, gonne o ne a ise a je sepe motshegare otlhe le bosigo jotlhe.


text:
Jaanong mosadi yole a tla kwa go Saule, mme ya re a mmona a tshogile thata, a mo raya a re: “Kana lelata la gago le dirile se o se le boleletseng, ka se ka ka rekegela botshelo jwa me, ka utlwa mafoko a gago a o a buileng le nna.


text:
Jaanong he, le wena a ko o utlwe lentswe la lelata la gago. Ke tla baya thathana ya bogobe fa pele ga gago, e je gore o nne le thata, fa o tsamaya mo tseleng.”


text:
Mme a gana a re: “Ga ke rate go ja.” Fela ya re batlhanka ba gagwe le ene mosadi ba mo emelela, a ba utlwa, a namologa fa fatshe, a nna mo bolaong.


text:
Jaanong mosadi a bo a na le namane e e nonneng mo lapeng; a akofa a e tlhaba, a ba a tsaya bupe a bo duba, a besa dinkgwe tse di sa bedisiwang.


text:
A ba a di tlisa, a di baya fa pele ga Saule le fa pele ga batlhanka ba gagwe. Ya re ba sena go ja ba nanoga, ba tsamaya bosigo joo.


text:
Bafelesita ba ne ba phuthela mephato yotlhe ya bone kwa Afeke; Baiseraele bone ba bo ba thibeletse fa motsweding o o kwa Iserele.


text:
Jaanong ya re balaodi ba mephato ya Bafelesita ba feta ka makgolo le dikete, Dafita le banna ba gagwe le bone ba feta kwa morago, ba na le Agiše,


text:
dikgosana tsa Bafelesita tsa re: “Bahebere ba, ba batlang fa?” Agiše a araba dikgosana tsa Bafelesita a re: “A ga se ene Dafita, motlhanka wa ga Saule, kgosi ya Iseraele, yo o sa bolong go nna le nna, e setse e le malatsi a mantsi gongwe dinyaga, mme ke ise ke bone molato mo go ene go tloga letsatsing le o ineetseng mo go nna ka lone go fitlha letsatsing leno.”


text:
Mme dikgosana tsa Bafelesita tsa mo gakalela, tsa mo raya tsa re: “Busa monna yo! A a boele kwa felong ga gagwe fa o mmeileng teng, mme a se ka a fologela le rona kwa tlhabanong, e se re gongwe a re fetogela mmaba mo tlhabanong. Kana monna yo, o ka kgatlha morena wa gagwe ka eng? A ga se ka ditlhogo tsa banna ba?


text:
A ga se ene Dafita yo ba mo opetseng dipina ba re: ‘Saule o bolaile dikete, mme Dafita o bolaile kete tse some.’ ”


text:
Ke fa Agiše a bitsa Dafita, a mo raya a re: “Ka bophelo jwa Morena! Ruri, o tlhamaletse, le go bolola ga gago le go tsena ga gago le nna mo mophatong go siame mo matlhong a me. Gonne ga ka bona bosula bope mo go wena go tloga letsatsing le o tlileng go nna ka lone go fitlha letsatsing leno, mme ga o a siama mo matlhong a dikgosana.


text:
Dafita a fetola Agiše a re: “Kana ke dirileng? O bonye eng mo motlhankeng wa gago go tloga letsatsing le ke simolotseng go go direla ka lone go fitlha letsatsing leno, mo ke sa tshwanelang go ya le go tlhabana le baba ba kgosi, morena wa me?”


text:
Agiše a araba a raya Dafita a re: “Ke a itse, gonne o siame mo matlhong a me jaaka moengele wa Modimo. Fela dikgosana tsa Bafelesita tsa re: ‘A a se ka a bolola le rona mo tlhabanong!’


text:
Jaanong phakela ka moso, wena le batlhanka ba morena wa gago ba ba tlileng nao, lo phakeleng ka moso, lo tsamae fa boo sa.”


text:
Dafita a phakela jalo, ene le banna ba gagwe gore a tsamae mo mosong, a boele kwa lefatsheng la Bafelesita. Bafelesita bone ba bolola go ya kwa Iserele.


text:
E rile Dafita le banna ba gagwe ba fitlha kwa Sitlage ka letsatsi la boraro, Baamaleke ba bo ba thukhuthile naga ya borwa le Sitlage, ba sentse motse wa Sitlage, ba o fisitse ka molelo.


text:
Ba bo ba gapile basadi le botlhe ba ba neng ba le mo go ona, ba bannye le ba bagolo; ba ne ba sa bolaya ope, mme ba ne ba ba thopile, ba ile ka bone.


text:
Jaanong ya re Dafita le banna ba gagwe ba goroga kwa motseng, ba fitlhela o fisitswe ka molelo, le basadi ba bone le bomorwaa-bone le bomorwadia-bone ba isitswe mo botshwarong.


text:
Ke fa Dafita le banna ba ba nang nae ba tlhatlosa mantswe ba lela go fitlhelela ba felelwa ke thata ya go ka lela.


text:
Le basadi ba babedi ba ga Dafita, Ahinoame wa kwa Iserele le Abikaile, mosadi wa ga Nabale wa kwa Karemele ba bo ba thopilwe.


text:
Dafita ene o ne a tlaletswe thata, gonne banna ba ne ba re ba mo kgobotletsa ka majwe; gonne banna botlhe ba ne ba sudile dipelo, mongwe le mongwe ka ntlha ya bomorwawe le ka ntlha ya bomorwadie, mme Dafita a itiisa ka Morena, Modimo wa gagwe.


text:
Dafita a raya moperesiti Abjathare morwa Ahimelege a re: “A ko o ntlisetse khiba ya boperesiti.” Abjathare a isa khiba ya boperesiti kwa go ene.


text:
Ke fa Dafita a botsa Morena a re: “A ke ke latelele lekoko leo la dinokwane, a ke tla le tshwara?” A mo araba a re: “Le latelele, gonne ruri o tla le tshwara; ruri o tla pholosa ba ga eno.”


text:
Jaanong Dafita a bolola, ene le banna ba le 600 ba ba nang nae; ya re ba fitlha kwa nokaneng ya Besore, bangwe ba sala teng.


text:
Dafita a le latelela, ene le banna ba le 400. Banna ba ba 200 ba ba neng ba feletswe ke thata, mo ba palelwang ke go tshela nokana ya Besore, ba tlogelwa foo.


text:
Kwa nageng ba fitlhela monna wa Moegepeto, ba mo isa kwa go Dafita, ba mo naya bogobe a ja; ba be ba mo siela metsi.


text:
E bile ba mo naya senkgwe sa difeie le dinkgwe di le pedi tsa maswabi a moweine. Ya re a sena go ja a itharabologelwa. Gonne o ne a sa ja dijo, a sa nwa metsi malatsi a le mararo le masigo a one.


text:
Jaanong Dafita a mmotsa a re: “O mokae? O tswa kae?” A re: “Ke lekau la Moegepeto, ke motlhanka wa monna wa Moamaleke, mme morena wa me o ntlogetse ka ke lwala, kajeno e setse e le letsatsi la boraro.


text:
Re tswa go thukhutha naga ya borwa ya Bakerethi le ya Juta le naga ya borwa ya ga Kalebe, ra fisa Sitlage ka molelo.”


text:
Dafita a ba a mmotsa a re: “A o tla nkisa kwa lesomong leo la dinokwane?” A re: “Inkanele ka Modimo gore ga o kitla o mpolaya le gore ga o kitla o nneela mo diatleng tsa morena wa me! Gona ke tla go isa kwa lesomong leo.”


text:
Jaanong a mo isa teng, ba fitlhela ba aname mo lefatsheng lotlhe, ba ja, ba nwa, ba dirile moletlo ka ntlha ya thopo e kgolo yotlhe e ba e thopileng kwa lefatsheng la Bafelesita le kwa lefatsheng la Juta.


text:
Jaanong Dafita a ba bolaya go simolola ka lotlatlana go ya mantsiboeng a kamoso, ga se ka ga falola ope wa bone, fa e se makau a le 400 a a neng a palama dikammele a tshaba.


text:
Dafita a busa gape tsotlhe tse Baamaleke ba neng ba di thopile; le basadi ba babedi ba gagwe a ba golola.


text:
Ga se ka ga tlhokafala sepe, le fa e le tse dipotlana gongwe tse dikgolo le fa e le bomorwaa-bone gongwe bomorwadia-bone le fa e le tsa thopo gongwe sengwe sa dilo tsotlhe tse Baamaleke ba neng ba di ba amogile; Dafita a busa tsotlhe gape.


text:
Jaanong Dafita a tsaya dinku tsotlhe le dikgomo tsa Baamaleke; ba di kgweeletsa kwa pele ga diruiwa tsa bone ba re: “Ke yona thopo ya ga Dafita.”


text:
Ya re Dafita a fitlha kwa banneng ba ba 200 ba ba neng ba feletswe ke thata mo ba paletsweng ke go mo sala morago, ba a ba tlogetseng kwa nokaneng ya Besore, bone ba bolola go kgatlhantsha Dafita le banna ba ba nang nae. Dafita a atamela banna bao, a ba botsa matsogo.


text:
Ke fa banna botlhe ba ba bosula ba ba pelompe mo banneng, ba ba neng ba ile le Dafita, ba bua ba re: “E re ka ba se ka ba ya le rona, ga re kitla re ba naya sepe sa thopo e re e busitseng, fa e se mongwe le mongwe mosadi wa gagwe le bana ba gagwe. A ba ba tsee, ba tsamae!”


text:
Mme Dafita a fetola a re: “Lo se ka lwa dira jalo, ba ga etsho, ka dilo tse Morena o di re neileng! Kana o re bolokile, a neela lekoko la dinokwane le le neng le re thukhuthile mo diatleng tsa rona.


text:
Ke mang yo o ka lo utlwang mo go se? Nnyaya, kabelo ya yo o tswang kwa ntweng e tla lekana fela le kabelo ya yo o setseng le dithoto. Ba tla kgaogana thopo ka go tshwana.”


text:
Ga nna jalo go tloga ka letsatsi leo le kwa pele. Dafita a go beela Baiseraele molao le mokgwa go fitlha letsatsing leno.


text:
Ya re Dafita a sena go fitlha kwa Sitlage, a romela bagolo ba Juta le ditsala tsa gagwe dikabelo tsa thopo a re: “Bonang, mpho ya lona ke eo e e tswang mo thopong ya baba ba Morena.”


text:
Jaanong e rile Bafelesita ba tlhabana le Baiseraele, banna ba Iseraele ba lelekwa ke Bafelesita, mme ba wa ba bolailwe kwa dithabeng tsa Gileboa.


text:
Jaanong Bafelesita ba khutšhela Saule le bomorwawe, ba bolaya Jonathane le Abinatabe le Malekhišua bomorwa Saule.


text:
Ya re tlhabano e le bogale mo tikologong ya ga Saule, mme banna ba ba hulang ka mara ba mo lemoga, a tlhabakwa thata ke bahudi.


text:
Ke fa Saule a raya motshola-dibolai wa gagwe a re: “Somola tšhaka ya gago, o mphololetse ka yona, e se re gongwe ga tla ba ba sa rupang bale ba mphololetsa, ba ntshotla.” Mme motshola-dibolai wa gagwe a gana, ka a boifa thata. Foo Saule a tsaya tšhaka, a itigela mo go yona.


text:
Ya re motshola-dibolai wa gagwe a bona Saule a sule, le ene a itigela mo tšhakeng ya gagwe, a swa nae.


text:
Saule le bomorwawe ba bararo le motshola-dibolai wa gagwe le banna botlhe ba gagwe ba ne ba swa jalo mmogo ka letsatsi leo.


text:
Jaanong ya re banna ba Iseraele ba ba neng ba le kwa ntlheng ele ya leboa le ka kwano ga Joretane ba bona banna ba Iseraele ba tshabile, le Saule a sule le bomorwawe, ba tlogela metse ya bone, ba tshaba; ga tla Bafelesita ba nna mo go yona.


text:
Ya re kamoso Bafelesita ba tla go thukhutha ba ba bolailweng dilo, ba fitlhela Saule le bomorwawe ba bararo ba namaletse mo dithabeng tsa Gileboa,


text:
ba mo kgaola tlhogo, ba mo apola dibolai, ba di romela kwa lefatsheng la Bafelesita ntlheng tsotlhe e le go utlwatsa phenyo mo tempeleng ya medimo ya bone le mo morafeng.


text:
Dibolai tsa gagwe ba di baya mo tempeleng ya boAšethorethe; setoto sa gagwe ba se kokotela mo loboteng lwa Betšheane.


text:
banna botlhe ba ba pelokgale ba nanoga, ba lala ba tsamaya bosigo jotlhe, ba tsaya setoto sa ga Saule le ditoto tsa bomorwawe kwa loboteng lwa Betšheane, ba di isa kwa Jabese, ba feta ba di fisa teng;


text:
marapo one ba a fitlha fa tlase ga setlhare sa motamariseka kwa Jabese, ba itima dijo malatsi a supa.


text:
E rile morago ga loso lwa ga Saule, Dafita a sena go fenya Baamaleke le go boa, a tlhola malatsi a le mabedi kwa Sitlage,


text:
ga tla monna ka letsatsi la boraro, a tswa kwa go Saule kwa bothibelelong, a ikgagotse diaparo, a itshetse mmu mo tlhogong. Ya re a fitlha kwa go Dafita, a wela fa fatshe, a ikoba.


text:
Mme Dafita a mmotsa a re: “O tswa kae?” A mo araba a re: “Ke falotse kwa bothibelelong jwa ga Saule.”


text:
Dafita a ba a mmotsa a re: “Go rileng? A ko o mpolelele.” A bolela a re: “Banna ba tshabile mo ntweng; le gona go ole ba bantsi ba morafe, ba swa; go bile go sule Saule le Jonathane morwawe.”


text:
Ke fa Dafita a botsa lekau le le mmoleletseng jalo a re: “O itse jang fa Saule le Jonathane morwawe ba sule?”


text:
Lekau le le mmegetseng mafoko la araba la re: “E rile ke feta kwa thabeng ya Gileboa, ka wela Saule a ikaegile ka lerumo la gagwe, ka bona ba dikoloi le bapalami ba dipitse ba mo leleka.


text:
A nthaya a re: ‘A ko o eme fa go nna, o mpolae; gonne ke tshwerwe ke sedidi, mme bophelo bo sa le mo go nna jotlhe.’


text:
Ka ema fa go ene, ka mmolaya; gonne ke ne ke itse gore, ga a kitla a phela a sena go wa. Ka tsaya serwalo sa bogosi se se neng se le mo tlhogong ya gagwe le mohitshane mo letsogong la gagwe, ka di tlisa kwano go morena wa me.”


text:
Ba hutsafala ba lela, ba itima dijo go ya mantsiboeng ka ntlha ya ga Saule le ka ntlha ya ga Jonathane morwawe le ka ntlha ya morafe wa Morena, e bong Baiseraele, ka ba ole ka tšhaka.


text:
Jaanong Dafita a botsa lekau le le mo itsisitseng jalo a re: “O mokae?” La araba la re: “Ke morwa monna yo o falaletseng kwa Boamaleke.”


text:
Dafita a ba a le botsa a re: “Ke go reng, fa o se ka wa boifa go ntsha letsogo go bolaya motlodiwa wa Morena?”


text:
Ya re a ise a swe Dafita a mo raya a re: “O swela molato wa gago. Gonne o ipoletse wa re ke wena o bolaileng motlodiwa wa Morena.”


text:
Lo se ka lwa itsise kwa Gathe le e seng go bolela mo mebileng ya Ašekalone, e se re gongwe bomorwadia Bafelesita ba itumela, bomorwadia ba ba sa rupang ba duduetsa.


text:
Lona dithaba tsa Gileboa, a go se we monyo le e seng go na pula mo go lona; a go se nne masimo a a ntshang makgetho. Gonne teng koo go sotlegile dithebe tsa bagale le thebe ya ga Saule, e kete ga se ya yo o tloditsweng ka lookwane.


text:
Bora jwa ga Jonathane bo ne bo se ke bo sutela kwa morago le tšhaka ya ga Saule e ne e se ke e boa, di sa tlala madi a ba ba bolailweng le mafura a bagale.


text:
Saule le Jonathane, baratwi le bakgatlhi! Mo bophelong jwa bone le mo losong lwa bone ga ba a ka ba kgaogana. Ba ne ba le lobelo bogolo go bontswi, ba le thata bogolo go ditau.


text:
Lona bomorwadia Iseraele, lelelang Saule yo o neng a lo apesa ka masela a mahibidu le mekgabo e mentle; a kgabisa diaparo tsa lona ka mokgabo wa gouta.


text:
Jonathane, morwa-rra, ke mo khutsafalong ka ntlha ya gago. Ke ne ke go rata thata, lorato lwa gago lo nkgakgamatsa go gaisa lorato lwa basadi.


text:
Morago ga moo Dafita a botsa Morena a re: “A ke ke ye kwa go mongwe wa metse ya Juta?” Morena a mo araba a re: “Yaa!” Dafita a botsa gape a re: “Ke ye kwa kae?” A araba a re: “Kwa Heberone.”


text:
Dafita a ya teng mmogo le basadi ba babedi ba gagwe Ahinoame wa kwa Iserele le Abikaile, mosadi wa ga Nabale wa kwa Karemele.


text:
Le banna ba gagwe ba ba nang nae Dafita a ba isa teng, mongwe le mongwe le ba lapa la gagwe, ba aga mo metseng ya Heberone.


text:
Ke fa banna ba Juta ba tla ba tlotsa Dafita teng go nna kgosi ya lotso lwa Juta. Jaanong ya re Dafita a begelwa go twe, banna ba Jabese kwa Gileate ba fitlhile Saule,


text:
Dafita a roma barongwi kwa banneng ba Jabese kwa Gileate, a ba raya a re: “A Morena a lo tshegofatse, ka lo diretse Saule morena wa lona ka lorato loo, lwa mo fitlha.


text:
Jaanong he, a Morena a lo direle ka lorato le boikanyo, mme le nna ke tla lo direla tse di molemo tseo, ka lo dirile tiro eo.


text:
Mme jaanong tsenyang marapo dinameng, lo nne banna ba ba pelokgale; gonne Saule morena wa lona o sule. Le gona Bajuta ba ntloditse go nna kgosi ya bone.”


text:
Mme Abenere morwa Nere, molaodi wa mephato ya ga Saule, a tsaya Isebosethe morwa Saule, a mo isa kwa moseja ga Joretane kwa Mahanaime,


text:
a mo dira kgosi ya Gileate le ya Baašure le ya Iserele le ya Eferaime le ya Benyamene le ya Iseraele yotlhe.


text:
E rile Isebosethe morwa Saule a simolola go busa Iseraele, a bo a le dinyaga di le 40, a busa dinyaga di le pedi. E ne e le ba lotso lwa Juta fela ba ba gogang le Dafita.


text:
Mme palo ya malatsi a Dafita e neng e le kgosi ya lotso lwa Juta kwa Heberone ka ona ke dinyaga di supa le dikgwedi tse thataro.


text:
Abenere morwa Nere o kile a bolola kwa Mahanaime, a na le batlhanka ba ga Isebosethe morwa Saule, a tla kwa Gibeone.


text:
Le Joabe morwa Seruya le batlhanka ba ga Dafita ba bolola, ba kgatlhana le bale fa letsheng la Gibeone; bangwe ba thibelela ka kwano ga letsha, ba bangwe kwa moseja ga letsha.


text:
Ke fa Abenere a raya Joabe a re: “A makau a ke a nanoge, a tshameke fa pele ga rona!” Joabe a re: “A a nanoge.”


text:
A nanoga a feta a badilwe, a a 12 e le a Benyamene a ga Isebosethe, morwa Saule, a a 12 e le a batlhanka ba ga Dafita.


text:
Ke fa ba tshwarana ka ditlhogo, mongwe le mongwe a tlhaba mongwe-ka-ene ka tšhaka mo lotlhakoreng, mme ba wa mmogo. Felo foo ga bidiwa tshimo ya magale a ditšhaka e e kwa Gibeone.


text:
Tlhabano ya nna e e thatathata ka letsatsi leo, mme Abenere le banna ba Iseraele ba fenngwa ke batlhanka ba ga Dafita.


text:
Teng koo go ne go le bomorwa Seruya ba bararo: Joabe le Abisai le Asahele. Mme Asahele o ne a le lobelo jaaka tshephe mo nageng.


text:
Ene Asahele a tlhomere Abenere, a se ka a fapogela ntlheng ya le le jang le e seng mo go ya la molema, a ntse a setse Abenere morago.


text:
Abenere a mo raya a re: “Fapogela mo ntlheng ya le le jang gongwe mo ntlheng ya la molema, o tshware mongwe wa makau, o itseele dibolai tsa gagwe.” Mme Asahele a gana go fapoga le go mo tlogela.


text:
Abenere a ba a bua gape le Asahele a re: “Fapoga tlhe o ntlogele! O batlelang gore ke go remele fa fatshe? Ke ne ke tla leba jang Joabe morwa-rraago?”


text:
Mme ya re a gana go fapoga, Abenere a mo tlhaba ka mhinyana wa lerumo mo mpeng, lerumo la ba la tswa ka kwa motlhaneng. Asahele a wa foo, a swela felong foo. Mme botlhe ba ba neng ba feta teng, fa Asahele a oleng a swela gona, ba ema.


text:
Mme Joabe le Abisai ba latelela Abenere. Ya re letsatsi le sena go phirima, ba fitlha kwa thabaneng ya Ama e e lebaganyeng le Gia fa tseleng e e yang kwa sekakeng sa Gibeone.


text:
Ke fa Babenyamene ba phuthegela kwa go Abenere, ya nna setlhopha se le sengwe, ba ema mo setlhoeng sa thabana nngwe.


text:
Jaanong Abenere a tlhaeletsa Joabe a re: “A tšhaka e tla ja ka bosakhutleng? A ga o itse gore tse di galakang di tla nna teng morago? E tla nna goleele go le kae o sa re, banna ba boe, ba tlogele bomorwa-rraabo?”


text:
Joabe a araba a re: “Ka bophelo jwa Modimo! Fa o ka bo o se ka wa bua jalo, banna ba ka bo ba se ka ba khutla go khutšhela bomorwa-rraabo bo ise bo se.”


text:
Ke fa Joabe a letsa lonaka; banna botlhe ba ema, ba se ka ba tlhola ba latelela Baiseraele; le gona ba se ka ba tlhola ba tlhabana.


text:
Mme Abenere le banna ba gagwe ba tsamaya bosigo jotlhe joo, ba ralala Lebala la Joretane, ba tshela Joretane, ba ralala naga yotlhe ya Bitherone, ba fitlha kwa Mahanaime.


text:
Ya re Joabe a sena go khutla go latelela Abenere, a phutha banna botlhe; ga tlhokafala banna ba le 19 le Asahele mo batlhankeng ba ga Dafita.


text:
Mme batlhanka ba ga Dafita ba ne ba bolaile banna ba le 360 ba Babenyamene ba banna ba ga Abenere, e le bone ba ba suleng.


text:
Jaanong ba tsaya setoto sa ga Asahele, ba mo fitlha mo lebitleng la ga rraagwe le le neng le le kwa Betleheme. Joabe le banna ba gagwe ba lala ba tsamaya bosigo jotlhe, ba fitlha kwa Heberone ka masa.


text:
Ntwa ya ba losika lwa ga Saule le ba losika lwa ga Dafita ya tsaya sebaka se seleele, mme Dafita a nna a tiela pele, ba losika lwa ga Saule ba nna ba ngotlega.


text:
Bomorwa Dafita ba ba tsaletsweng kwa Heberone ke ba: Yo mogolo ke Amenone wa ga Ahinoame wa kwa Iserele;


text:
wa bobedi ke Kileabe wa ga Abikaile mosadi wa ga Nabale wa kwa Karemele; wa boraro ke Abesalomo morwa Maaga, morwadia Thalemai kgosi ya Kesure;


text:
wa borataro ke Ithereame wa ga Egela mosadi wa ga Dafita. Ke bone bana ba ga Dafita ba ba tsaletsweng kwa Heberone.


text:
E rile go ntse go le ntwa fa gare ga losika lwa ga Saule le losika lwa ga Dafita, Abenere a emela losika lwa ga Saule ka tlhomamo.


text:
Saule o ne a na le mogadingwana yo leina la gagwe e neng e le Ritsepha morwadia Aya. Jaanong Abenere a mo tsaya, mme Isebosethe a raya Abenere a re: “Ke ka ntlha ya eng, fa o tsenye kwa go mogadingwana wa ga rre?”


text:
Ke fa Abenere a tuka bogale thata ka ntlha ya mafoko a ga Isebosethe a re: “A ke tlhogo ya ntšwa e e leng ya Bajuta? Ke ntse ke direla ba losika lwa ga Saule rraago le bomorwa rraagwe le balekane ba gagwe ka bopelotlhomogi; e bile ga ke a ka ka go neela mo seatleng sa ga Dafita, mme kajeno o mpaya molato ka ntlha ya mosadi!


text:
A Modimo o direle Abenere jaana, o mo okeletse jaana, fa ke sa direle Dafita jaaka Morena a mo ikanetse,


text:
ka go tlosa bogosi mo losikeng lwa ga Saule le ka go tlhomamisetsa Iseraele le Juta sedulo sa bogosi sa ga Dafita go tswa kwa Dane go ya go fitlha kwa Bereseba.”


text:
Jaanong Abenere a roma barongwi mo boemong jwa gagwe kwa go Dafita a re: “Lefatshe ke la ga mang?” A ba a re: “A re dire kgolagano! Bona, seatla sa me se tla nna nao go sokololela Baiseraele botlhe kwa go wena.”


text:
Dafita a re: “Go siame, ke tla dira kgolagano nao. Fela selo se le sengwe ke se lopa mo go wena ka re: Ga o kitla o bona sefatlhego sa me o ise o tlise Migale morwadia Saule, mogang o tlang go bona sefatlhego sa me.”


text:
E bile Dafita a roma barongwi kwa go Isebosethe morwa Saule, a re: “Nnee Migale mosadi wa me yo ke mo nyetseng ka matlalo a bosarupeng a le lekgolo a Bafelesita.”


text:
Monna wa gagwe a ya nae, a ntse a lela a mo setse morago go fitlha kwa Bahurime. Ke fa Abenere a mo raya a re: “Tsamaya, o boe.” Mme a boa.


text:
E bile lefoko la ga Abenere le ne le tlile kwa bagolong ba Iseraele a re: “Ga lo bolo go batla Dafita gore a nne kgosi ya lona.


text:
Jaanong he, go dirafatseng! Gonne Morena o buile ka ga Dafita a re: ‘Iseraele morafe wa me ke tla o namolela ka seatla sa ga Dafita motlhanka wa me mo diatleng tsa Bafelesita le mo diatleng tsa baba botlhe ba ona.’ ”


text:
Le gona Abenere o ne a bua mo ditsebeng tsa Babenyamene, a ba a ya go bua le mo ditsebeng tsa ga Dafita kwa Heberone, a mmolelela tsotlhe tse o di utlwanetseng le Baiseraele le lotso lotlhe lwa ga Benyamene.


text:
Ya re Abenere a tla kwa go Dafita kwa Heberone, a na le banna ba le 20, Dafita a direla Abenere le banna ba ba nang nae moletlo.


text:
Abenere a raya Dafita a re: “Ke tla nanoga, ke ya go phuthela Baiseraele botlhe kwa kgosing, morena wa me, gore ba dire kgolagano nao, mme o buse gotlhe ka fa pelo ya gago e eletsang ka teng.” Jaanong Dafita a naya Abenere tsela, mme a tsamaya ka kagiso.


text:
Ga bo go tla batlhanka ba ga Dafita ba na le Joabe, ba tswa go thopa, ba tla le thopo e kgolo; mme Abenere a bo a sa tlhole a na le Dafita kwa Heberone, ka a ne a setse a mo neile tsela, mme a tsamaile ka kagiso.


text:
Jaanong ya re Joabe a sena go goroga le mophato otlhe o o nang nae, a bolelelwa ga twe, Abenere morwa Nere o ne a tsile kwa kgosing, mme e mo neile tsela, a tsamaya ka kagiso.


text:
Ke fa Joabe a fitlha fa kgosing a re: “O dirileng? Kana Abenere o ne a tlile kwa go wena. Jaanong ke ka ntlha ya eng fa o mo neile tsela, a tsamaya fela?


text:
A ga o itse Abenere morwa Nere gore o ne a tlile fela go go tsietsa le go go tsaya dinopolo gore a itse tsotlhe tse o di dirang.”


text:
Jaanong ya re Joabe a sena go tlogela Dafita, a roma barongwi, ba latela Abenere, ba mmusa kwa sedibeng sa Sira, Dafita a sa itse.


text:
Ya re Abenere a sena go boela kwa Heberone, Joabe a mo faposetsa fa thoko ga kgoro, e kete o bua nae mo sephiring; foo a mo tlhaba mo mpeng, a ba a swa ka ntlha ya madi a ga Asahele morwa-rraagwe.


text:
Ya re Dafita a utlwa jalo morago, a re: “Ga ke na molato le e seng bogosi jwa me fa pele ga Morena ka bosakhutleng mo mading a ga Abenere morwa Nere.


text:
Mme a a wele mo tlhogong ya ga Joabe le mo go botlhe ba lelapa la ga rraagwe! A go se tlhokafale mo lapeng la ga Joabe yo o elang maladu le wa lepero le segole se se tsamayang ka thobane le yo o wang ka tšhaka le yo o tlhokang dijo.”


text:
Joabe le Abisai morwa-rraagwe ba ne ba bolaya Abenere jalo; ka gonne o ne a bolaile Asahele morwa-rraabo kwa Gibeone mo tlhabanong.


text:
Mme Dafita a raya Joabe le batho botlhe ba ba nang nae a re: “Ikgagoleng diaparo lo apare tsa bohutsana, lo etelele Abenere pele lo ete lo lela.” Kgosi Dafita a sala setsholo sa moswi morago.


text:
Jaanong ya re mo phitlhong ya ga Abenere kwa Heberone, kgosi ya tlhatlosa lentswe, ya lela fa lebitleng; le batho botlhe ba lela.


text:
Mabogo a gago a ne a sa bofiwa, maoto a gago a ne a sa golegwa ka dikeetane. O ole ka go bolawa ke balotsana.” Ke fa batho botlhe ba mo lelela bogolo go pele.


text:
Jaanong ga tla batho botlhe kwa go Dafita ba re, a je dijo go sa ntse go le motshegare, mme Dafita a ikana a re: “A Modimo o ntirele jaana, o oketse jaana, fa nka leka bogobe le fa e le dijo dife, letsatsi le ise le phirime.”


text:
Ya re batho botlhe ba lemoga jalo, ga bo go siame mo matlhong a bone jaaka tsotlhe tse kgosi e neng e di dira di ne di siame mo matlhong a batho botlhe.


text:
Batho botlhe le Baiseraele botlhe ba ne ba lemoga ka letsatsi leo, fa e se kgosi e e laetseng gore Abenere morwa Nere a bolawe.


text:
Dafita a ba a raya batlhanka ba gagwe a re: “A ga lo itse gore kajeno go ole kgosana, monna yo mogolo mo go Iseraele?


text:
Mme nna ke bokoa kajeno le fa ke tloditswe go nna kgosi. Mme banna ba, bomorwa Seruya, ba mpalela ka bopeloethata. A Morena a busolose yo o dirang bosula ka fa bosuleng jwa gagwe.”


text:
E rile Isebosethe morwa Saule a utlwa gore Abenere o swetse kwa Heberone, a kgobega marapo, le Baiseraele botlhe ba tshoga.


text:
Jaanong Isebosethe morwa Saule o ne a na le banna ba le babedi, e le balaodi ba bathopi. Leina la yo mongwe e le Baana, leina la wa bobedi e le Regabe, e le bomorwa Rimone wa Mobenyamene wa kwa Beerothe; kana le Beerothe o kaiwa wa Babenyamene.


text:
Jonathane morwa Saule o ne a na le ngwana wa mosimane, a golafala maoto a le dinyaga di le tlhano, fa mafoko a tswa kwa Iserele ka ga loso lwa ga Saule le Jonathane. Ya re mmelegi wa gagwe a mmelega, a tshaba ka go potlaka, mosimane a wa a golafala jalo. Leina la gagwe e ne e le Mefibosethe.


text:
Jaanong bomorwa Rimone wa kwa Beerothe, e bong Regabe le Baana, ba ya ba fitlha kwa ntlong ya ga Isebosethe go le bolelo, mme ene a bo a robetse boroko jwa motshegare.


text:
Ba tsena kwa teng ga ntlo, ba re ba tsaya mabele, mme ba mo tlhaba mo mpeng. Jaanong Regabe le Baana morwa-rraagwe ba tshaba.


text:
Kana ba ne ba tsenye mo ntlong, ene a ntse a robetse mo bolaong mo ntlwaneng ya gagwe ya borobalo, ba mo tlhaba ba mmolaya, ba mo kgaola tlhogo, ba tsaya tlhogo ya gagwe, ba tsamaya bosigo jotlhe, ba ralala Lebala la Joretane,


text:
ba isa tlhogo ya ga Isebosethe kwa go Dafita kwa Heberone, ba feta ba raya kgosi ba re: “Tlhogo ya ga Isebosethe morwa Saule mmaba wa gago ke e yo o neng a rata go go bolaya. Mme Morena o neile kgosi mong wa rona dipusoloso kajeno mo go Saule le mo losikeng lwa gagwe.”


text:
Mme Dafita a fetola Regabe le Baana morwa-rraagwe bomorwa Rimone wa kwa Beerothe, a ba raya a re: “Ka bophelo jwa Morena yo o nkgolotseng mo tlalelong yotlhe!


text:
Ene yole yo o kileng a mpegela a re: ‘Itse gore Saule o sule!’ a ikaya mmegi wa mafoko a boitumelo, a lebeletse gore ke mo nee tuelo, ka mo tshwara, ka mmolaya kwa Sitlage.


text:
Bogolo jang, lona banna ba baikepi ba lo bolaileng monna yo o siameng mo ntlong ya gagwe a le mo bolaong jwa gagwe, ke na le go lo nyeletsa mo lefatsheng!”


text:
Mme Dafita a laela makau jalo; a ba bolaya, a ba kgaola diatla le maoto, a ba pega fa letsheng mo Heberone; a tsaya tlhogo ya ga Isebosethe, a e fitlha mo phupung ya ga Abenere gona mo Heberone.


text:
Jaanong ditso tsotlhe tsa Iseraele tsa tla kwa go Dafita kwa Heberone, tsa mo raya tsa re: “Re fano, kana re lesapo la gago le nama ya gago.


text:
E rile Saule e ntse e le kgosi ya rona, ya bo e le wena o bolotsang Baiseraele le go ba gorosa. E bile Morena o go laetse a re, wena o tla fudisa morafe wa me wa Iseraele; o tla nna moeteledipele wa Iseraele.”


text:
Jaanong bagolo botlhe ba Iseraele ba tla kwa kgosing kwa Heberone. Kgosi Dafita a dira kgolagano nabo kwa Heberone fa pele ga Morena. Ba feta ba tlotsa Dafita go nna kgosi ya Iseraele.


text:
A busa Juta dinyaga di supa le dikgwedi di le thataro a le kwa Heberone; a busa Iseraele yotlhe le Juta dinyaga di le 33 a le kwa Jerusalema.


text:
Mme ya re kgosi le banna ba yona ba fitlha kwa Jerusalema go tlhasela Bajebusi ba ba neng ba agile mo lefatsheng la teng, ba raya Dafita ba re: “Ga o kitla o tsena kwano, mme o tla lelekwa ke difofu le batlhotsi.” Ba raya gore Dafita ga a kitla a tsena teng.


text:
Ka letsatsi leo Dafita o ne a bua a re: “Mongwe le mongwe yo o tla fenyang Bajebusi le batlhotsi le difofu tse di tlhoilweng ke pelo ya ga Dafita, a fitlhile teng ka mosele wa metsi – o tla dirwa kgosana.” Ke yona tshimologo ya puo e e reng: “Sefofu le motlhotsi ga ba kitla ba tsena mo ntlong.”


text:
Jaanong Dafita a nna mo motseng o o femetsweng oo, a o bitsa mošate wa ga Dafita. Dafita a aga motse mo tikologong go tswa kwa Milo go ya kwa gare.


text:
Jaanong Hirame kgosi ya Tiro a roma barongwi kwa go Dafita, a ba a romela le dikgong tsa mesetere le babetli ba dikgong le babetli ba mafika, ba agela Dafita ntlo.


text:
Dafita o ne a lemoga jalo, fa Morena a mo tlhomamisitse go nna kgosi ya Iseraele, e bile a tlotlomatsa bogosi jwa gagwe ka ntlha ya morafe wa gagwe wa Iseraele.


text:
Dafita a tsaya bagadingwana le basadi ba bangwe gape a le kwa Jerusalema a sena go huduga kwa Heberone; a nna a bona bomorwa le bomorwadi.


text:
E rile Bafelesita ba utlwa go twe, Dafita o tloditswe go nna kgosi ya Iseraele yotlhe, ba bolola botlhe go batla Dafita; ya re Dafita a utlwa jalo, a fologela kwa phemelong ya motse.


text:
Dafita a botsa Morena a re: “A ke bololele Bafelesita? A o tla ba neela mo diatleng tsa me?” Morena a araba Dafita a re: “Bolola, gonne ruri ke tla ba neela mo diatleng tsa gago.”


text:
Dafita a tla kwa Baale-Pherasime, a ba fenya teng a re: “Morena o gogotse baba ba me fa pele ga me jaaka go gogola metsi.” Ke ka moo a teileng felo foo leina la Baale-Pherasime.


text:
Ya re Dafita a botsa Morena, a mo araba a re: “O se ka wa ba kgatlhantsha, mme o ba pote ka kwa morago, o ba wele o tswa kwa ditlhatshaneng tsa boroku.


text:
Mme e re o utlwa mokgwasa wa dikgato mo godimo ga ditlhatshana tsa boroku, o itlhaganele; gonne foo Morena o tla bo a bolotse, a go etelela pele go fenya mephato ya Bafelesita.”


text:
Dafita a dira jalo ka fa Morena a mo laetseng ka teng; a fenya Bafelesita go tswa kwa Geba go ya go fitlha kwa Gesere.


text:
Jaanong Dafita a nanoga, a ya kwa Baale wa Juta mmogo le batho botlhe ba ba nang nae go tsaya Letlole la Modimo teng le le bidiwang ka leina la Morena wa masomosomo yo o ntseng fa godimo ga boKerubime.


text:
Ba tsaya Letlole la Modimo ka koloi e ntšhwa, le tswa mo ntlong ya ga Abinatabe e e mo thoteng. Usa le Ayo bomorwa Abinatabe ba ne ba kgweetsa koloi e ntšhwa.


text:
Ya re ba e tlosa fa lapeng la ga Abinatabe le le mo thoteng e tshotse Letlole la Modimo, Ayo a etelela Letlole pele, mme Usa a tsamaya fa thoko ga lone.


text:
Dafita le Baiseraele botlhe ba bina fa pele ga Morena ka diletso tsa mefutafuta tsa dikgong tsa Siperese, e bong ka dirankure le ka diharepa le ka meropana le ka ditshipinyana le ka matlhao.


text:
Ya re ba fitlha kwa seboaneng sa ga Nagone. Usa a ntshetsa letsogo kwa Letloleng la Modimo, a le tshegetsa, ka dipholo di ne di rata go le diga.


text:
Ke fa Morena a tukela Usa bogale; Modimo wa mo itaya teng ka ntlha ya phoso, mo a bileng a swela teng fa Letloleng la Modimo.


text:
Ke fa Dafita a tlalelwa, ka Morena a gagotse Usa; felo foo ga bidiwa Kgagolo-ya-ga-Usa go fitlha letsatsing leno.


text:
Ka moo Dafita a se ka a rata go isa Letlole la Morena kwa go ene kwa motseng wa ga Dafita, mme a le isa kwa ntlong ya ga Obete-Etomo wa kwa Gathe.


text:
Letlole la Morena la nna dikgwedi di le tharo mo ntlong ya ga Obete-Etomo wa Mogathe, mme Morena a tshegofatsa Obete-Etomo le lelapa lotlhe la gagwe.


text:
Jaanong ga begelwa kgosi Dafita ga twe, Morena o tshegofaditse lelapa la ga Obete-Etomo le tsotlhe tse o nang natso ka ntlha ya Letlole la Modimo. Ke fa Dafita a ya, a ntsha Letlole la Modimo mo ntlong ya ga Obete-Etomo, a le isa kwa motseng wa ga Dafita ka boitumelo.


text:
Mme ya re ba ba sikereng Letlole la Morena ba sena go tsamaya dikgato di le thataro, Dafita a dira setlhabelo sa kgomo le sa namane e e nonneng.


text:
Dafita a eta a bina ka thata yotlhe fa pele ga Morena, a itlamile ka khiba ya boperesiti ya letseta.


text:
Mme ya re Letlole la Morena le tsena mo motseng wa ga Dafita, Migale morwadia Saule a okomela ka fenstere; jaanong ya re a bona kgosi Dafita a tlolaka a bina fa pele ga Morena, a mo nyatsa mo pelong ya gagwe.


text:
Ya re ba sena go tsenya Letlole la Morena le go le baya mo felong ga lone mo teng ga tente e Dafita a e le tlhometseng, Dafita a direla Morena ditlhabelo tsa phiso le tsa tebogo.


text:
Ya re Dafita a sena go fetsa go tlisa ditlhabelo tsa phiso le tsa tebogo, a tshegofatsa morafe ka leina la Morena wa masomosomo.


text:
A ba a abela bontsi jotlhe jwa morafe wa Iseraele, banna le basadi, mongwe le mongwe senkgwana se le sengwe le kabelo ya nama le senkgwana sa maswabi a moweine se le sengwe. Jaanong morafe otlhe wa ya kwa gae, mongwe le mongwe kwa lapeng la gagwe.


text:
Ya re Dafita a boa go dumedisa ba lapa la gagwe, Migale morwadia Saule a tswa go kgatlhantsha Dafita a re: “Kgosi ya Iseraele e ne e itlotla jang kajeno, fa e ikapola mo matlhong a malata a batlhanka ba yona jaaka go ikapola fela batho ba ba difatlha.”


text:
Mme Dafita a raya Migale a re: “Ke tla tlolaka fa pele ga Morena yo o ntlhaotseng mo boemong jwa ga rraago le jwa botlhe ba lelapa la gagwe ka go ntira moeteledipele wa morafe wa Morena wa Iseraele. Ke tla bina fa pele ga Morena.


text:
Ke tla ba ke ikokobetsa gape bogolo go moo, ke ikaya yo mmotlana, mme mo malateng a o a umakileng ke tla tlotlega.”


text:
E rile kgosi e ntse e nna mo ntlong ya yona, Morena a sena go e ikhutsisa mo babeng botlhe ba yona mo tikologong,


text:
ya raya moporofeti Nathane ya re: “A ko o bone, nna ke nna mo ntlong ya mesetere, mme Letlole la Modimo le nna mo teng ga masela a tente.”


text:
“Yaa o ree Dafita motlhanka wa me, o re: ‘Morena o bua jaana a re: A wena o ka nkagela ntlo gore ke nne mo go yona?


text:
Kana e sa le ka letsatsi le ke ntshitseng Baiseraele kwa Egepeto ka lone go fitlha letsatsing leno ga ke ise nke ke nne mo ntlong, mme ke ne ke ntse ke sepela ka moago wa tente.


text:
Gongwe le gongwe kwa ke ntseng ke sepela teng le Baiseraele botlhe a nkile ka bua lefoko le mongwe wa basiamisi ba Iseraele yo ke neng ke mo laetse go fudisa morafe wa me wa Iseraele, ka re: Ke ka ntlha ya eng fa lo sa nkagela ntlo ya mesetere?’


text:
“Jaanong he, raya Dafita motlhanka wa me jaana o re: ‘Morena wa masomosomo o bua jaana a re: Ke nna ke go tsereng kwa morakeng o setse dinku morago gore o nne moeteledipele wa morafe wa me wa Iseraele,


text:
ka nna nao gongwe le gongwe kwa o ileng teng, ka nyeletsa baba botlhe ba gago fa pele ga gago. Le gona ke tla go direla leina le legolo le le tshwanang le leina la bagolo ba lefatshe.


text:
Ke tla beela morafe wa me wa Iseraele manno, ke o tlhoma gore o nne mo felong ga ona, mme o se kwa wa tlhola o rerega gore ba ba setlhogo ba se tlhole ba o gatelela jaaka pele


text:
le jaaka mo metlheng ya basiamisi ba ba neng ba busa morafe wa me wa Iseraele. Mme ke tla go ikhutsisa mo babeng botlhe ba gago. Jaanong Morena o go itsise gore o tla go direla ntlo.


text:
E tla re fa malatsi a gago a sena go tlala o sena go robala le borraago, ke tsose mongwe wa losika lwa gago sehularong sa gago yo o tla tswang mo mmeleng wa gago, ke tlhomamise bogosi jwa gagwe.


text:
Ke ene o tla agelang leina la me ntlo, mme ke tla tlhomamisa sedulo sa gagwe sa bogosi ka bosakhutleng.


text:
Ke tla nna rraagwe, ene a nne morwaake, mo e tla reng fa a dira molato, ke mo otle ka thupa ya batho le ka dipetso tsa bana ba batho.


text:
Mme bopelotlhomogi jwa me ga bo kitla bo tloga mo go ene jaaka ke bo tlositse mo go Saule yo ke mo tlositseng fa pele ga gago.


text:
Go tla tlhomama ntlo ya gago le bogosi jwa gago ka bosakhutleng fa pele ga me; sedulo sa bogosi sa gago se tla tlhomama ka bosakhutleng.’ ”


text:
Ke fa kgosi Dafita a tsena a nna fa pele ga Morena a re: “Nna ke mang, Morena, Modimo? Lotso lwa me ke eng, mo o bileng o mphitlhisitse fano?


text:
Mme tsona tseo e sa le tse dinnye mo matlhong a gago, Morena, Modimo. O bile o solofeditse ba lapa la motlhanka wa gago tse di kwa kgakala, e bile e le ka botho, Morena, Modimo.


text:
O dirile ka ntlha ya lefoko la gago le ka fa pelong ya gago, fa o itsisitse motlhanka wa gago tse dikgolo tseo tsotlhe.


text:
Ke ka moo o leng mogolo, Morena, Modimo. Gonne ga go na ope yo o tshwanang nao; le gona ga go modimo ope kwa ntle ga gago gongwe le gongwe mo re go utlwetseng ka ditsebe tsa rona.


text:
Ke morafe ofe o o tshwanang le wa gago wa Iseraele, o e leng setšhaba se le sosi mo lefatsheng se Modimo o tswang go se ithekololela gore e nne morafe wa ona le go itirela leina ka ona le go o direla tse dikgolo le tse di boitshegang? O lelekile ditšhaba le medimo ya tsona fa pele ga morafe wa gago o ò o ithekololetseng kwa Egepeto.


text:
O iketleeleditse morafe wa gago wa Iseraele gore e nne morafe wa gago ka bosakhutleng; wena Morena, o dule Modimo wa ona.


text:
“Mme jaanong, Morena, Modimo, lefoko le o le buileng ka ga motlhanka wa gago le ka ga lelapa la gagwe le tlhomamise ka bosakhutleng, o dire jaaka o buile.


text:
Foo leina la gago le tla nna legolo ka bosakhutleng mo go tla tweng, Morena wa masomosomo ke ene Modimo wa Iseraele; foo lelapa la ga Dafita motlhanka wa gago le tla tlhomama fa pele ga gago.


text:
Gonne wena Morena wa masomosomo, Modimo wa Iseraele, o senoletse motlhanka wa gago wa re: ‘Ke tla go agela ntlo.’ Ke ka moo motlhanka wa gago o nameditsweng pelo go ka go rapela ka thapelo e.


text:
“Mme jaanong, Morena, Modimo, ke wena Modimo; mafoko a gago a tla nna boammaaruri. O solofeditse motlhanka wa gago tse di molemo tseo.


text:
Jaanong he, simolola o tshegofatse lelapa la motlhanka wa gago gore le nne fa pele ga gago ka bosakhutleng; gonne wena Morena, Modimo, o buile jalo. Mme lelapa la motlhanka wa gago le tla tshegofadiwa ka tshegofatso ya gago ka bosakhutleng.”


text:
Morago ga moo Dafita a fenya Bafelesita, a ba tsenya pusong ya gagwe, a amoga Bafelesita thata ya go busa dinaga tse e seng tsa bone.


text:
A fenya le Bamoabe, a ba ladisa fa fatshe, a ba lekanya ka mogala; mogala wa dira ditlhopha tse tharo, tse pedi tsa bolawa, se le sengwe sa phedisiwa. Bamoabe ba nna batho ba ga Dafita ba ba mo kgethelang.


text:
Dafita a fenya le Hatatesere morwa Rehobe kgosi ya Soba, fa e ile go tsosa puso ya yone gape kwa nokeng ya Ferathe.


text:
Dafita a mo amoga bapalami ba dipitse ba le 1 700 le banna ba dinao ba le 20 000. Dafita a kgaola dipitse tsotlhe mesifa ya maoto, a sadisa dipitse di le lekgolo fela mo go tsona.


text:
Mme ya re Basiria ba Damaseko ba tla go thusa Hatatesere kgosi ya Soba, Dafita a bolaya banna ba le 22 000 ba bone.


text:
Dafita a ba a baya balebeledi ba puso ya gagwe kwa Siria wa Damaseko; Basiria ba nna batho ba ga Dafita ba ba mo kgethelang. Morena a naya Dafita phenyo gongwe le gongwe kwa a yang teng.


text:
Le gona Dafita a tsaya dithebe tsa gouta tse batlhanka ba ga Hatatesere ba neng ba di tshotse, a di isa kwa Jerusalema.


text:
a roma Jorame morwawe kwa go kgosi Dafita go mmotsa bophelo le go mo leboga, ka a tlhabanye le Hatatesere, a mo fenya – gonne Hatatesere o ne a ntse a tlhabana le Thoi – Jorame a tla le dilo tsa selefera le tsa gouta le tsa kgotlho.


text:
Tseo le tsona kgosi Dafita a di itshepisetsa Morena mmogo le selefera le gouta tse o di itshepisitseng, a di tsere kwa ditšhabeng tsotlhe tse o neng a di ruile,


text:
e bong kwa Siria le kwa Moabe le kwa go Baamone le kwa go Bafelesita le kwa go Baamaleke le mo thopong ya ga Hatatesere morwa Rehobe, kgosi ya Soba.


text:
Dafita a itirela leina jalo. Mme ya re a boa a sena go fenya Basiria, a bolaya Baetomo mo mokgatsheng wa letswai, banna ba le 18 000.


text:
A ba a baya balebeledi ba puso ya gagwe kwa Etomo, a ba baya mo Etomo yotlhe. Baetomo botlhe ba nna mo pusong ya ga Dafita. Morena a naya Dafita phenyo gongwe le gongwe kwa a yang teng.


text:
Benaya morwa Joyata e ne e le molaodi wa Bakerethi le Baphelethe; bomorwa kgosi Dafita e ne e le baperesiti.


text:
Dafita o kile a botsa a re: “A go sa ntse go le mongwe yo o setseng wa losika lwa ga Saule? Fa a le teng, ke tla mo direla ka bopelotlhomogi ka ntlha ya ga Jonathane.”


text:
Go ne go le motlhanka wa lelapa la ga Saule, leina la gagwe e le Siba; ba mmiletsa kwa go Dafita. Kgosi ya mmotsa ya re: “A ke wena Siba?” A araba a re: “Ke nna motlhanka wa gago.”


text:
Kgosi ya ba ya botsa ya re: “A ga go tlhole go na le ope wa lelapa la ga Saule gore ke tle ke dirafatse bopelotlhomogi jwa Modimo mo ge ene.” Siba a araba kgosi a re: “Go sa le morwa Jonathane yo o golafetseng maoto.”


text:
Kgosi ya mmotsa ya re: “O kwa kae?” Siba a araba kgosi a re: “O mo lapeng la ga Magire morwa Amiele kwa Lotebare.”


text:
Ke fa kgosi Dafita a roma motho go ya go mo tsaya kwa lapeng la ga Magire, morwa Amiele kwa Lotebare.


text:
Jaanong ya re Mefibosethe morwa Jonathane morwa Saule a fitlha kwa go Dafita, a wela fa fatshe ka sefatlhego, a ikoba. Mme Dafita a re: “Mefibosethe!” A araba a re: “Bona, motlhanka wa gago o fano.”


text:
Dafita a ba a mo raya a re: “Se boife, gonne ruri ke tla go direla ka bopelotlhomogi ka ntlha ya ga Jonathane rraago, ke go busetsa naga yotlhe ya ga Saule rraago (mogolo). Wena ka wesi o tla ja dijo fa lobating lwa me ka gale.”


text:
Kgosi ya boa ya bitsa Siba modiredi wa ga Saule, ya mo laela ya re: “Tsotlhe tse e neng e le tsa ga Saule le tsa botlhe ba lapa la gagwe ke di neile morwa mong-wa-go.


text:
Mo lemele masimo, wena le bomorwao le batlhanka ba gago, o be o kotule gore e nne dijo tsa ba lapa la mong-wa-go, ba di je, mme Mefibosethe morwa mong-wa-go o tla nna a ja dijo fa lobating lwa me ka gale.” Siba o ne a na le bomorwa ba le 15 le batlhanka ba le 20.


text:
Siba a araba kgosi a re: “Motlhanka wa gago o tla dira tsotlhe fela jaaka kgosi morena wa me a laetse.” Mme Mefibosethe a nna a ja fa lobating lwa ga Dafita jaaka mongwe wa bomorwa kgosi.


text:
Mme Mefibosethe o ne a na le morwa yo monnye, leina la gagwe e le Miga. Botlhe ba ba neng ba agile mo ntlong ya ga Siba e ne e le batlhanka ba ga Mefibosethe.


text:
Mefibosethe o ne a nna mo Jerusalema, a ntse a ja lobating lwa kgosi ka gale, a golafetse maoto a mabedi.


text:
Morago ga moo Nahase kgosi ya Baamone a swa, mme Hanune morwaa-yona a nna kgosi mo boemong jwa yona.


text:
Ke fa Dafita a re: “Ke tla direla Hanune morwa Nahase ka bopelotlhomogi jaaka rraagwe a ntiretse ka bopelotlhomogi.” Ka moo Dafita a roma batlhanka ba gagwe go mo tshedisa ka ntlha ya ga rraagwe. Mme ya re batlhanka ba ga Dafita ba fitlha kwa nageng ya Baamone,


text:
dikgosana tsa Baamone tsa raya Hanune morena wa tsona, tsa re: “A o a re Dafita o tlotla rraago, ka a romile bagomotsi kwa go wena? A ga se gore Dafita o romile batlhanka ba gagwe kwa go wena go sekaseka motse o le go o tlhola le go o senya?”


text:
Ke fa Hanune a tshwara batlhanka ba ga Dafita, a ba beola bontlhanngwe jwa ditedu, a ba kgaola diaparo fa gare go fitlha maragong, a be a ba naya tsela.


text:
Ya re Dafita a begelwa jalo, a roma go ba kgatlhantsha – gonne banna bao ba ne ba tlhabisitswe ditlhong thata – Kgosi ya re: “Nnang kwa Jerigo go ya ditedu tsa lona di be di gole; morago ga moo lo boe.”


text:
E rile Baamone ba bona gore re “itlhoisitse Dafita”, ba roma, ba rapa Basiria ba Bethe-Rehobe le Basiria ba Soba, banna ba dinao ba le 20 000, le kgosi ya Maaga, e na le banna ba le sekete le banna ba Tobe ba le 12 000.


text:
Jaanong Baamone ba bolola, ba ikemisa ka thulaganyo ya tlhabano ka fa ntle ga kgoro; mme Basiria ba Soba le ba Rehobe le banna ba Tobe le Maaga ba le go sele kwa nageng.


text:
Jaanong ya re Joabe a lemoga gore ntwa e mo potile kwa pele le kwa morago, a tlhopha banna mo mephatong yotlhe ya Iseraele, a ba rulaganya go kgatlhantsha Basiria.


text:
Mme banna ba ba setseng a ba neela mo taolong ya ga Abisai morwa-rraagwe, a ba rulaganya gore ba kgatlhantshe Baamone,


text:
a laela a re: “Fa Basiria ba mphekeetsa, o tle o nthuse; mme fa Baamone ba go fekeetsa, ke tla tla go go thusa.


text:
Nna pelokgale, a re itshupe re le bagale ka ntlha ya morafe wa rona le ka ntlha ya metse ya Modimo wa rona! A Morena a dire tse di siameng mo matlhong a gagwe.”


text:
Jaanong ya re Joabe a atamela le banna ba ba nang nae go ya go tlhabana le Basiria, ba tshaba fa pele ga gagwe.


text:
Mme ya re Baamone ba bona Basiria ba tshaba, le bone ba tshaba fa pele ga Abisai, ba tsena mo motseng. Ke fa Joabe a boa a tlogela Baamone, a goroga kwa Jerusalema.


text:
Mme Hatatesere a roma a ntsha Basiria ba ba kwa moseja ga noka, ba tla kwa Helame ba etelelwa pele ke Sobage molaodi wa mephato ya ga Hatatesere.


text:
Ya re Dafita a bolelelwa jalo, a phutha Baiseraele botlhe, a tshela Joretane, a fitlha kwa Helame. Ke fa Basiria ba ikemisa ka thulaganyo, ba kgatlhantsha Dafita, ba tlhabana nae.


text:
Mme Basiria ba tshaba fa pele ga Baiseraele, mme Dafita a bolaya banna ba dikoloi di le 700 tsa Basiria le bapalami ba dipitse ba le 40 000; a khutla le Sobage molaodi wa mephato ya bone, mo a bileng a swela teng.


text:
Jaanong ya re dikgosi tsotlhe tse e neng e le batlhanka ba ga Hatatesere di bona fa di fentswe ke Baiseraele, tsa dira kagiso le Baiseraele, tsa ba direla. Mme Basiria ba boifa go thusa Baamone gape.


text:
E rile ngwaga o sena go feta, ka nako e dikgosi di a tleng di bolole ka yona, Dafita a roma Joabe le batlhanka ba gagwe le Baiseraele botlhe, ba ya ba senya lefatshe la Baamone, ba dikanyetsa Raba ka ntwa. Dafita ene a setse kwa Jerusalema.


text:
Ya re ka nako ya thapama, Dafita a sena go rapamologa mo bolaong jwa gagwe, a tsamayatsamaya mo godimo ga ntlo ya kgosi, mme ya re a okomela a le mo godimo ga ntlo, a bona mosadi a tlhapa, mme mosadi yoo o ne a le montle thata.


text:
Ke fa Dafita a roma, a botsolotsa ka ga mosadi yoo. Ga bolelwa ga twe: “Kana ke ene Batsheba morwadia Eliame, mosadi wa ga Uria wa Mohethe.”


text:
Dafita a ba a roma barongwi go mmitsa. Ya re a sena go tla kwa go ene, a robala nae. E ne e le gona Batsheba a fetsang itshekologo ya gagwe ya bosadi. Morago ga moo a boela kwa ntlong ya gagwe.


text:
Ke fa Dafita a roma kwa go Joabe a re: “Romela Uria wa Mohethe kwano go nna.” Mme Joabe a romela Uria kwa go Dafita.


text:
Ya re Uria a fitlha kwa go ene, Dafita a mmotsa matsogo a ga Joabe le a banna le ka fa tlhabano e tswelelang ka teng.


text:
Dafita a ba a raya Uria a re: “Fologela kwa lapeng la gago o tlhape dinao.” Ya re Uria a tswa mo ntlong ya kgosi, neo ya kgosi ya mo latela.


text:
Mme Uria a robala fa mojakong wa ntlo ya kgosi mmogo le batlhanka botlhe ba mongwagwe, a se ka a fologela kwa ntlong ya gagwe.


text:
Jaanong ya re Dafita a bolelelwa go twe, Uria ga a ka a fologela kwa ntlong ya gagwe, Dafita a botsa Uria a re: “A ga o tswe leetong? Ke ka ntlha ya eng fa o se ka wa ya kwa lapeng la gago?”


text:
Uria a fetola Dafita a re: “Letlole le mo leobong le Baiseraele le Bajuta ba mo maobong le Joabe mongwame ba thibeletse kwa nageng, a nna nka ya kwa ntlong ya me go ja le go nwa le go robala le mosadi wa me? Ka bophelo jwa gago le ka mowa wa gago, ga nka ke ka dira se se ntseng jalo.”


text:
Dafita a araba Uria a re: “Tlhola mono le kajeno, mme kamoso ke tla go naya tsela.” Mme Uria a tlhola mo Jerusalema ka letsatsi leo.


text:
Mme ya re kamoso Dafita a mo laletsa gore a je a nwe nae, mme a mo tagisa; fela ya re mantsiboa, a tswa a robala mo bolaong jwa gagwe mmogo le batlhanka ba mongwagwe, a se ka a fologela kwa ntlong ya gagwe.


text:
Mo lokwalong o ne a kwadile a re: “Isang Uria kwa pele mo tlhabanong e e makete, lo be lo mo katoge gore a bolawe a swe.”


text:
Jaanong ya re Joabe a ntse a dikanyetsa motse ka ntwa, a baya Uria felong fa a itseng banna ba bagale ba le gona.


text:
Jaanong ya re banna ba motse ba tswa ba tlhabana le Joabe, ba bangwe ba batlhabani, batlhanka ba ga Dafita ba wa; le Uria wa Mohethe a swa.


text:
mme o bona kgosi e galefa, e go raya e re: ‘Ke ka ntlha ya eng fa lo atametse motse go tlhabana? A ga lo itse gore ba hula ba le mo loboteng?


text:
Abimelege morwa Jerubaale o bolailwe jang? A ga a bolawa ke mosadi ka go latlhela tshilo mo go ene, mosadi a le mo loboteng mo a bileng a swela kwa Thebese? Ke ka ntlha ya eng fa lo atametse lobota jalo?’ Foo o re: ‘Le motlhanka wa gago Uria wa Mohethe o sule.’ ”


text:
Morongwi a raya Dafita a re: “Banna bale ba ne ba re fenya, ba tswela kwa go rona kwa nageng. Rona ra ba busa go ya kwa kgorong.


text:
Jaanong bahudi ba ba mo loboteng ba hula batlhanka ba gago; ga swa ba bangwe ba batlhanka ba kgosi; le Uria wa Mohethe motlhanka wa gago o sule.”


text:
Ke fa Dafita a raya morongwi a re: “Raya Joabe jaana o re: ‘O se ka wa tshwenyega ka ntlha ya selo se; gonne tšhaka e ja yo le yole. Tlhasela motse ka bopelokgale ò o dige!’ Mo kgothatse jalo.”


text:
Mme ya re sebaka sa go mo lelela se sena go feta, Dafita a roma, a mo itseela mo ntlong ya gagwe, a mo tsholela ngwana wa mosimane. Mme tseo tse Dafita a di dirileng tsa bo di le bosula mo matlhong a Morena.


text:
Ka moo Morena a roma moporofeti Nathane kwa go Dafita. Ya re a fitlha kwa go ene, a mo raya a re: “Go ne go le banna ba le babedi mo motseng o le mongwe; yo mongwe o ne a humile, yo mongwe a humanegile.


text:
Mohumanegi ene a bo a se na sepe fa e se kwanyana e namagadi e le nngwe e a e rekileng, a e otla, ya gola e ntse e na nae le bana ba gagwe, e ja thathana ya gagwe, e nwa ka senwelo sa gagwe, e robala a e farile e le jaaka morwadie.


text:
Mme ya re monna wa mohumi a etetswe ke moeng, a rekegela dinku tsa gagwe le dikgomo tsa gagwe go tsaya nngwe ya tsona go baakanyetsa moeti yo o mo etetseng dijo, mme a tsaya kwanyana e namagadi ya monna wa mohumanegi, a e tlhabela monna yo o neng a mo etetse.”


text:
Ke fa Dafita a tukela monna yoo bogale thata, a raya Nathane a re: “Ka bophelo jwa Morena! Monna yo o dirileng jalo o tshwanetse go bolawa.


text:
Ke fa Nathane a raya Dafita a re: “Monna yoo ke wena! Morena Modimo wa Iseraele o bua jaana o a re: ‘Nna ke go tloditse go nna kgosi ya Iseraele, ke bile ke go pholositse mo diatleng tsa ga Saule


text:
ka ba ka go naya ntlo ya morena wa gago le basadi ba morena wa gago mo difarong tsa gago, ka go neela gape Baiseraele le Bajuta, mme fa go ise go lekane, nka go okeletsa tse le tse.’


text:
Ke ka ntlha ya eng he, fa wena o nyaditse lefoko la Morena, wa dira tse di bosula mo matlhong a gagwe: O bolaile Uria wa Mohethe ka tšhaka, wa tsaya mosadi wa gagwe go nna mosadi wa gago; kana ene Uria o mmolaisitse tšhaka ya Baamone!


text:
Ka moo he, tšhaka ga e kitla e tloga mo lapeng la gago ka metlha le metlha, ka o nnyaditse, wa thukhutha Uria wa Mohethe mosadi go nna wa gago.


text:
Morena o bua jaana a re: ‘Bona, ke tla go direla petso e tswa mo lapeng la gago, ke go amoga basadi mo matlhong a gago, ke ba naya yo mongwe, mo a bileng a tla robala le basadi ba gago go le motshegare.


text:
Wena o dirile jalo mo sephiring, mme nna ke tla dirafatsa lefoko leo fa pele ga Baiseraele botlhe le mo leseding la letsatsi.’ ”


text:
Dafita a raya Nathane a re: “Ke leofetse Morena.” Nathane a fetola Dafita a re: “Fa o re jalo, Morena o itshwaretse boleo jwa gago. Ga o nke o swa.


text:
Fela e re ka o re sotlisitse baba ba Morena ka tiro eo, ka moo morwao yo ò mo tsaletsweng o tshwanetse go swa.”


text:
Jaanong Nathane a ya kwa lapeng la gagwe, mme Morena a itaya ngwana yo mosadi wa ga Uria a mo tsholetseng Dafita, mo a neng a lwala thata.


text:
Ke fa Dafita a batla Modimo ka ntlha ya mosimanyana mo felong ga boitshepo; Dafita a itima dijo, mme e ne ya re fa a tla mo gae, a lale a namaletse fa fatshe.


text:
Mme bagolo ba ntlo ya gagwe ba nanoga, ba ema fa go ene, ba re ba mo tsosa fa fatshe, mme a gana, a se ka a ja dijo nabo.


text:
Ka letsatsi la bosupa ngwana a swa. Mme batlhanka ba ga Dafita ba boifa go mo itsise gore ngwana o sule. Gonne ba ne ba re: “Kana e rile ngwana a sa ntse a phela, ra bua nae, mme a se ka a utlwa se re se bolelang. Re ka mmolelela jang ra re: ‘Ngwana o sule’? Go ka nna kotsi.”


text:
Jaanong ya re Dafita a bona batlhanka ba gagwe ba sebelana, a lemoga gore ngwana o sule. A botsa batlhanka ba gagwe a re: “A ngwana o sule?” Ba re: “Ee, o sule.”


text:
Ke fa Dafita a namologa fa fatshe, a tlhapa, a tlôla, a apara diaparo tse dingwe, a ya kwa Ntlong ya Morena a obamela; a ba a ya kwa ntlong ya gagwe, a kopa gore ba mmee dijo pele, a ja.


text:
Mme batlhanka ba gagwe ba mmotsa ba re: “Ke eng se o se dirileng? E rile ngwana a sa ntse a phela, wa itima go ja, wa lela, mme ya re ngwana a sena go swa, wa namologa, wa ja dijo.”


text:
A araba a re: “E rile ngwana a sa ntse a phela, ka itima dijo, ka lela; gonne ke re: ‘Go itse mang, go gongwe Morena o ka ntlhomogela pelo, ngwana a phela.’


text:
Mme jaanong a sule, nka itimelang dijo? A nka mmusa gape? Nnyaya, ke nna ke tla yang kwa go ene; ga se ene yo o ka boelang kwano go nna.”


text:
E rile Dafita a sena go gomotsa Batsheba mosadi wa gagwe, a tsena kwa go ene, a robala nae, mme a ithwala, a belega ngwana wa mosimane, a mo taya leina la Salomo; ene yoo Morena a mo rata,


text:
Joabe a ba a roma barongwi kwa go Dafita a re: “Ke lole le Raba, ke bile ke thopile motse o o fa metsing.


text:
Ka moo he, phutha banna ba ba setseng, o dikanyetse motse oo ka ntwa, o o thope, e se re gongwe wa thopiwa ke nna, mme ka bokwa ka ntlha ya ona.”


text:
a tsaya serwalo sa Milekome, a se tlosa mo tlhogong ya ona, bokete jwa sona e le talente e le nngwe ya gouta, se na le taemane e e tlhokegang, yona ya rwesiwa Dafita tlhogong; a ntsha thopo e kgolo thata mo motseng oo.


text:
A ba a ntsha batho ba ba neng ba le mo go ona, a ba dirisa ka šage le ka dikepu tsa tshipi le ka dilepe tsa tshipi le ka dibopi tsa diekana; a direla metse yotlhe ya Baamone jalo. Jaanong Dafita le batlhabani botlhe ba boela kwa Jerusalema.


text:
Morago ga moo ga dirafala tse: Abesalomo morwa Dafita o ne a na le kgaitsadie yo montle, leina la gagwe e le Thamare; mme Amenone morwa Dafita a mo rata.


text:
Jaanong Amenone a tshwenyega, mo a bileng a lwala ka ntlha ya ga Thamare kgaitsadie. E bile Amenone a fitlhela go pala go mo dira sengwe, gonne e ne e le lekgarebe.


text:
Mme Amenone a bo a na le tsala, leina la yona e le Jonatabe morwa Šimea, mogoloa Dafita. Jonatabe e ne e le monna yo o botlhale thata.


text:
Ene a mmotsa a re: “Morwa kgosi, ke ka ntlha ya eng fa o tlhonya mo go kana moso mongwe le mongwe? A ga o ka ke wa mpolelela?” Amenone a mo araba a re: “Ke ka go re ke rata Thamare kgaitsadia Abesalomo morwa-rre.”


text:
Mme Jonatabe a mo raya a re: “Robala mo bolaong jwa gago, o itwatse, mme e re rraago a tla go go lekola, o mo ree o re: ‘A Thamare kgaitsadiake a tle, a njese, a baakanye dijo fa pele ga me gore ke lebe, ke jele mo diatleng tsa gagwe.’ ”


text:
Amenone a robala jalo, a itwatsa. Ya re kgosi e tla go mo lekola, Amenone a raya kgosi a re: “A Thamare kgaitsadiake a tle a bese dikuku tse di monate di le pedi fa pele ga me gore ke di jele mo diatleng tsa gagwe.”


text:
Ke fa Dafita a roma motho kwa ntlong go raya Thamare a re: “A ko o ye kwa ntlong ya ga Amenone kgaitsadio, o mo direle dijo.”


text:
Thamare a ya kwa ntlong ya ga Amenone kgaitsadie, ene a ntse a rapame, a feta a tsaya matlhabego, a duba bupe, a dira dikuku tse di monate fa pele ga gagwe, a ba a di besa.


text:
A tlhatlola pane, a di mo tsholela; mme a gana go ja. Jaanong Amenone a re: “A botlhe ba tswe, ba tloge fa go nna.” Ba tswa botlhe, ba mo tlogela.


text:
Jaanong Amenone a raya Thamare a re: “Tlisa dijo kwano mo kamoreng gore ke jele mo diatleng tsa gago.” Thamare a tsaya dikuku tse a di dirileng, a di isa mo kamoreng kwa go Amenone kgaitsadie.


text:
Mme ya re a di mo atametsa gore a je, Amenone a mo tshwara a mo raya a re: “Robala le nna, kgaitsadiaka!”


text:
Mme Thamare a mo raya a re: “Nnyaya, kgaitsadiaka, o se ka wa nkgatelela; gonne ga se mokgwa wa rona Baiseraele. O se ka wa dira bosilo jo bo ntseng jalo.


text:
Nka tla ka isa ditlhong tsa me kae? Le wena o ka nna jaaka lesilo mo Baiseraeleng. Bogolo bua le kgosi. Kana ga e kitla e go ganela ka nna.”


text:
Ke fa Amenone a simolola go mo ila ka kilo e kgolo thata. E bile kilo e a mo ilang ka yona ya feta lorato lo o neng a mo ratile ka lone, mme Amenone a mo raya a re: “Tsoga, o tsamae!”


text:
Mme Thamare a mo raya a re: “Fa e le bosula jo bogolo joo jwa go nkoba, bo feta jo bongwe jo o bo dirileng mo go nna.” Mme a se ka a rata go mo reetsa.


text:
A ba a bitsa motlhanka wa gagwe, a mo raya a re: “Ntshetsa motho yo kwa ntle, o mo tlose fa go nna, o tswale setswalo a sena go tswa.”


text:
Thamare a bo a apere seaparo se seleele se se nang le mabogo, ka bomorwadia kgosi ba e leng makgarebe ba ne ba apara mesese e e jalo. Mme ya re motlhanka wa gagwe a sena go mo ntshetsa kwa ntle le go mo tswalela,


text:
Thamare a itshela molora mo tlhogong, a gagola seaparo se se nang le mabogo se a se apereng, a ithwala megono, a tsamaya a bokolela.


text:
Mme Abesalomo kgaitsadie a mmotsa a re: “A Amenone kgaitsadio o ne a nna nao? Mme jaanong, kgaitsadiaka, didimala, ke kgaitsadio. O se ka wa ela selo seo tlhoko.” Thamare a nna jalo mo ntlong ya ga Abesalomo kgaitsadie, a swetswe.


text:
Ya re kgosi Dafita a utlwa tsotlhe tseo, a tuka bogale thata. Mme a se ka a utlwisa mowa wa ga Amenone morwawe botlhoko, gonne o ne a mo rata, ka e le morwawe yo mogolo.


text:
Mme Abesalomo a se ka a bua sepe le Amenone, le fa e le tse di bosula gongwe tse di molemo, ka Abesalomo a ne a tlhoa Amenone ka ntlha ya tiro ya gagwe ya go gatelela Thamare kgaitsadie.


text:
E rile dinyaga di le pedi di sena go feta, Abesalomo a dira letsema la go beola dinku kwa Baale-Hasore yo o bapileng le Eferaime; a ba a laletsa bana botlhe ba kgosi.


text:
A ba a ya kwa kgosing, a ya a re: “A ko o bone, motlhanka wa gago o na le babeodi ba dinku. Ka thapelo, a kgosi le batlhanka ba yona ba ye le motlhanka wa gago.”


text:
Mme kgosi ya fetola Abesalomo ya re: “Nnyaya tlhe morwaaka, a re se ka ra ya rotlhe gore re se go imele.” Mme a e rapela thata, fela ya se ka ya rata go tsamaya, mme ya mo tsamaisa sentle.


text:
Ke fa Abesalomo a re: “Fa go sa nne jalo, ka thapelo a Amenone mogolole a ye le rona.” Mme kgosi ya mo fetola ya re: “A eleng le lona?”


text:
Fela ya re Abesalomo a e rapela thata, ya laela Amenone le bana botlhe ba kgosi go ya nae. Mme Abesalomo a dira moletlo o o tshwanang le moletlo wa kgosi.


text:
Mme Abesalomo o ne a laetse batlhanka ba gagwe a re: “Lo tle lo ele tlhoko, fa Amenone a sena go tlhapelwa, ke tla lo raya ke re: ‘Itayang Amenone!’ Foo lo mmolae! Lo se boife! Kana ke nna ke lo laetseng jalo. Tiang lo nne pelokgale.”


text:
Batlhanka ba ga Abesalomo ba direla Amenone jaaka Abesalomo a ba laetse. Ke fa bana botlhe ba kgosi ba nanoga, ba palama meboulwe ya bone, ba tshaba.


text:
Ya re ba le mo tseleng, mokgosi wa fitlha kwa go Dafita ga twe: “Abesalomo o bolaile bana botlhe ba kgosi. Ga go a sala ope wa bone.”


text:
Foo kgosi ya nanoga ya ikgagola diaparo, ya namalala fa fatshe; le batlhanka botlhe ba yona ba ba emeng fa go yona ba ikgagola diaparo.


text:
Ke fa Jonatabe morwa Šimea, mogoloa Dafita a simolola go bua a re: “A morena wa me a se gopole gore go bolailwe makau otlhe, e bong bomorwa kgosi; gonne go sule Amenone a le esi fela. Kana mo sefatlhegong sa ga Abesalomo go ne go bonala pusoloso go tloga ka letsatsi le Amenone a gateletseng Thamare kgaitsadie ka lone.


text:
Jaanong he, a kgosi morena wa me a se gopole gore go sule bomorwa kgosi botlhe. Nnyaya, go sule Amenone a le esi fela.”


text:
Mme Abesalomo a tshaba. Jaanong ya re lekau le e leng motlhodi le tsholetsa matlho le leba, la bona batho ba bantsi ba tsamaya ba tlhaga ka tsela e e fa morago ga lone fa thoko ga thaba.


text:
Ke fa Jonatabe a raya kgosi a re: “Bona, bomorwa kgosi ba e tla. Go ntse jaaka motlhanka wa gago a buile.”


text:
Mme ya re a sena go bua jalo, ba bona bomorwa kgosi ba tla, ba tlhatlosa mantswe, ba lela; kgosi le yona le batlhanka botlhe ba lela ka selelo se segolo thata.


text:
Abesalomo ene o ne a tshabile, a ile kwa go Thalemai morwa Amihure, kgosi ya Kesure. Mme Dafita a hutsafalela morwawe ka malatsi otlhe ao.


text:
Mme mowa wa kgosi Dafita wa tlhologelelwa thata go ya kwa go Abesalomo; gonne o ne a khutlile go hutsafalela Amenone jaaka a sule.


text:
a roma motho kwa Thekoa go ya go bitsa mosadi yo o botlhale gona, a feta a mo raya a re: “A ko o ikhutsafatse, o apare diaparo tsa bohutsana; o se ka wa tlola lookwane, mme o itshole jaaka mosadi yo o sa bolong go lelela moswi.


text:
Kgosi ya mmotsa ya re: “O batla eng?” A araba a re: “Ruri, ke mosadi wa motlholagadi, ke swetswe ke monna.


text:
Jaanong lelata la gago le ne le na le bomorwa ba le babedi; ba lwa ba le kwa nageng; mme ka go ne go se na yo o ka ba kgaoganyang, yo mongwe a itaya yo mongwe, a mmolaya.


text:
Bona, jaanong losika lotlhe lo tsogetse lelata la gago ba re: ‘Ntsha mmolai wa morwa-rraagwe gore re mmolae ka ntlha ya bophelo jwa morwa-rraagwe yo a mmolaileng, re nyeletse le ene moja-boswa.’ Ke go re: Ba rata go bolaya seloka se se ntshaletseng gore monna wa me a se ka a salelwa ke leina le fa e le lesalela mo lefatsheng.”


text:
Mme mosadi wa Thekoa a raya kgosi a re: “Kgosi, morena wa me! Molato o tla nna mo go nna le mo losikeng lwa ga etsho, mme e seng mo kgosing le e seng mo sedulong sa yona sa bogosi.”


text:
Kgosi ya ba ya re: “Yo o ka go tshwenyang ka puo o mo tlise go nna, mme ga a kitla a tlhola a go ama gape.”


text:
Mosadi a re: “A kgosi e ke e gopole Morena, Modimo wa yona, gore mmusolosi wa madi a se ka a senyetsa pele; ba se ka ba nyeletsa morwaake.” Kgosi ya re: “Ka bophelo jwa Morena! Ga go kitla go wela thiri epe ya ga morwao fa fatshe.”


text:
Ke fa mosadi a re: “A lelata la gago le ke le bue sengwe le kgosi, morena wa me.” Kgosi ya re: “Bua!”


text:
Mosadi a re: “Ke ka ntlha ya eng fa o sokamisetsa morafe wa Modimo ka tse di ntseng jalo? E re ka kgosi e buile lefoko le, e tshwana le yo o molato, ka go re kgosi e gana go busetsa molelekwa wa yona kwa gae.


text:
Kana re na le go swa, re tshwana le metsi a a tshologetseng fa fatshe a a sa ka keng a phuthega gape. Mme Modimo ga o tlose bophelo fela, o a akanya pele gore o se ka wa leleka fela yo o lelekilweng ke batho.


text:
Jaanong fa ke tlile go bua jalo le kgosi morena wa me, ke ka go re batho ba ntshositse. Mme lelata la gago la re: ‘Ke tla bua le kgosi. Motlhamongwe kgosi e tla dirafatsa kopo ya lelata la yona.’


text:
Ruri, kgosi e tla dumela go pholosa lelata la yona mo seatleng sa monna yo o batlang go re nyeletsa, nna le morwaake, go re ntsha mo nageng e ya Modimo.


text:
Mme lelata la gago la re: ‘A lefoko la kgosi morena wa me le mphe boikhutso; gonne kgosi, morena wa me, o tshwana le moengele wa Modimo go ka farologanya molemo le bosula.’ Mme a Morena, Modimo wa gago, o nne nao.”


text:
Ke fa kgosi e fetola, e raya mosadi e re: “O se ka wa ntobela sepe se ke tla go botsang.” Mosadi a re: “A kgosi morena wa me a ke a botse!”


text:
Kgosi ya re: “A seatla sa ga Joabe ga se na nao mo go tsotlhe tse?” Mosadi a araba a re: “Ka bophelo jwa gago, kgosi morena wa me! Go a pala go ka fapoga se sengwe se kgosi morena wa me o se buileng, le fa e le mo ntlheng ya le le jang gongwe mo go ya la molema: Ke nnete, Joabe motlhanka wa gago ke ene yo o ntaetseng; ke ene yo o tsentseng mafoko otlhe a mo molomong wa lelata la gago.


text:
Joabe motlhanka wa gago o dirile jalo gore a tle a fetole molato wa kgang e. Mme morena wa me o botlhale jaaka moengele wa Modimo ka go itse tsotlhe tse di mo lefatsheng.”


text:
Jaanong Joabe a wela fa fatshe ka sefatlhego a ikoba, a leboga kgosi. A ba a re: “Kajeno motlhanka wa gago o lemogile gore o bonye bopelotlhomogi mo matlhong a gago, kgosi, morena wa me; ka gonne kgosi e dirafaditse lefoko la motlhanka wa yona.”


text:
Mme kgosi ya re: “A a gorogele kwa lapeng la gagwe, mme a se ka a bona sefatlhego sa me.” Abesalomo a gorogela kwa lapeng la gagwe, mme a se ka a bona sefatlhego sa kgosi.


text:
Mme go ne go se monna ope yo montle mo Baiseraeleng botlhe jaaka Abesalomo yo o bokwang thata: Go tloga patong ya lonao go ya phogong ya gagwe go se na tshokamo epe mo go ene.


text:
O ne a ipeola ka bofelo jwa ngwaga; gonne moriri o ne o mo imela, ka moo a o beole, mme bokete jwa moriri wa gagwe e nne dišekele di le 200 ka fa seelong sa kgosi.


text:
Abesalomo a tsholelwa bomorwa ba le bararo le morwadi a le mongwe, leina la gagwe e le Thamare; ene e ne e le mosadi yo montle.


text:
Jaanong a roma motho kwa go Joabe go mmitsa gore a mo rome kwa kgosing, mme a gana go tla; a roma gape la bobedi, le gona a gana.


text:
Ke fa Abesalomo a raya batlhanka ba gagwe a re: “Bonang tshimo ya ga Joabe e e bapileng le ya me e na le garase; yaang go e tshuba.” Mme batlhanka ba ga Abesalomo ba ya ba e tshuba.


text:
Ke fa Joabe a nanoga a ya kwa go Abesalomo mo ntlong, a mo raya a re: “Ke ka ntlha ya eng fa batlhanka ba gago ba fisitse tshimo ya me?”


text:
Abesalomo a araba Joabe a re: “Bona, ke romile motho kwa go wena gore a go bitse. Kana ke rata go go roma kwa kgosing gore o ye go mpoletsa go re: ‘Ke tloseditsweng kwa Kesure, ka tla mono? Go ka bo go le botoka mo go nna, fa nka bo ke sa le gona.’ Mme jaanong a ke bone sefatlhego sa kgosi. Fa ke na le molato, a e mpolae.”


text:
Joabe a tsena kwa kgosing, a e begela jalo; kgosi ya bitsa Abesalomo, a ya kwa kgosing, a feta a e ikobela, a wela fa fatshe ka sefatlhego fa pele ga kgosi. Mme kgosi ya atla Abesalomo.


text:
Le gona Abesalomo o ne a tle a phakele a eme fa thoko ga tsela e e yang kwa kgotleng, mme mongwe le mongwe yo o nang le kgang, fa a ya kwa kgosing go atlholelwa, Abesalomo a mmitse, a mmotse a re: “O tswa kwa motseng ofe?” Mme e re fa a araba a re: “Motlhanka wa gago o tswa mo go longwe lwa ditso tsa Iseraele,”


text:
Abesalomo a mo ree a re: “Bona, mafoko a gago a siame, a utlwala sentle, mme ga go na ope kwa kgosing yo o tla go reetsang.”


text:
Abesalomo a bue gape a re: “E kete nka bo ke beilwe moatlhodi mo lefatsheng gore mongwe le mongwe yo o nang le kgang le molato a tle kwa go nna, ke tle ke mo atlholele.”


text:
Mme e ne ya re fa mongwe a atamela go mo ikobela, Abesalomo a ntshe letsogo, a mo tshware, a mo atle.


text:
Baiseraele botlhe ba ba tlang kwa kgosing go sekwa, Abesalomo a ba direle ka mokgwa oo. A utswa dipelo tsa banna ba Iseraele jalo.


text:
Jaanong ya re dinyaga tse nne di sena go feta, Abesalomo a raya kgosi a re: “Nte ke ye kwa Heberone, ke ye go dirafatsa maikano a me a ke a ikanetseng Morena.


text:
Gonne motlhanka wa gago o ikanne maikano a le kwa Kesure kwa Siria a re: ‘Fa Morena a ka mpusetsa tota kwa Jerusalema, ke tla direla Morena kwa Heberone.’ ”


text:
Mme Abesalomo o ne a romile barongwi ka sephiri kwa ditsong tsotlhe tsa Iseraele go ya go re: “E re lo utlwa tumo ya lonaka, lo re: ‘Abesalomo ke kgosi kwa Heberone!’ ”


text:
Mme banna ba le 200 ba ya le Abesalomo, ba tswa mo Jerusalema ba laleditswe; ba ya fela ba sa itse sepe.


text:
Le gona ya re Abesalomo a ntse a dira ditlhabelo, a roma motho go ya go bitsa Ahithofele wa Gilo, mogakolodi wa ga Dafita kwa Gilo motseng wa ga gabo. Mme moferefere wa gola, batho ba ba gogang le Abesalomo ba nna ba ntsifalela pele.


text:
Dafita a raya batlhanka botlhe ba gagwe ba ba nang nae mo Jerusalema a re: “Nanogang re tshabeng; kwa ntle ga moo ga re ka ke ra falola mo go Abesalomo. Itlhaganeleng re tsamae, e se re gongwe a akofa a re fitlhela, a re digela tatlhegong, a bolaya motse o ka bogale jwa tšhaka.”


text:
Jaanong batlhanka ba kgosi ba raya kgosi ba re: “A go dirwe gotlhe ka fa kgosi morena wa rona a ratang ka teng. Bona, re batlhanka ba gago.”


text:
Kgosi ya tswa jalo, ya salwa morago ke ba lapa la yona botlhe. Fela kgosi ya tlogela bagadingwana ba le some go disa ntlo.


text:
ga nna ga feta batlhanka botlhe ba yona; ga feta le Bakerethi le Baphelethe botlhe fa pele ga kgosi le Bagathe botlhe, e bong banna ba ba 600 ba ba neng ba tla le ene jale fa a tswa kwa Gathe.


text:
Mme kgosi ya raya Ithai wa Mogathe ya re: “Wena o elang le rona? Boa o ye go nna le kgosi; gonne wena o mofaladi, le gona o lelekilwe kwa ga eno.


text:
O magorogo-mašwa, a kajeno nka go kgarakgatsha go ya le rona? Kana ke tsamaya fela, ga ke itse kwa ke yang teng. Boa, o boe le bomorwa-rraago. A Morena a go direle bopelotlhomogi le boammaaruri!”


text:
Mme Ithai a fetola kgosi a re: “Ka bophelo jwa Morena le ka bophelo jwa kgosi mong wa me! Ruri, mo felong kwa kgosi mong wa me o tla nnang gona, motlhanka wa gago le ene o tla nna gona, le fa go iwa losong gongwe bophelong.”


text:
Ke fa Dafita a raya Ithai a re: “Yaa o fete!” Ithai wa Mogathe a feta le banna botlhe ba gagwe le bana botlhe ba ba nang nae.


text:
Mme lefatshe lotlhe la lela ka lentswe le legolo, fa batho botlhe ba ntse ba feta. Kgosi ya ba ya tshela nokana ya Kiterone, le batho botlhe ba tshela ka tsela e e yang kwa sekakeng.


text:
Ga fitlhelwa Satoke le ene le Balefi botlhe ba na nayo ba rwele Letlole la Kgolagano ya Modimo, ba baya Letlole la Modimo fa fatshe, mme Abjathare a dira setlhabelo, go ya batho botlhe ba ba tswang mo motseng ba fetse go feta.


text:
Mme kgosi ya raya Satoke ya re: “Busetsa Letlole la Modimo kwa motseng. Fa ke bona bopelotlhomogi mo matlhong a Morena, o tla mpusa, a le mponisa gape le moago wa gagwe.


text:
Kgosi ya ba ya raya Satoke moperesiti ya re: “Wena Mmoni, boela kwa motseng ka kagiso, le Ahimaase morwao le Jonathane morwa Abjathare, bomorwaa-lona ba babedi a ba ye le lona.


text:
Itseng gore, nna ke tla leta kwa madibogong a Lebala la Joretane go ya lo be lo nthomele lefoko la go nkitsise.”


text:
Mme Dafita a tlhatlogela mo mokonnye wa ditlhare tsa olefa, a tlhatloga a ntse a lela a ikhurumeditse, a tsamaya a sa rwala sepe mo dinaong; le batho botlhe ba ba nang nae ba ikhurumeditse, ba tlhatloga ba ntse ba lela.


text:
Ya re Dafita a begelwa go twe, Ahithofele le ene o mo moferefereng, o goga le Abesalomo, Dafita a re: “Morena, a ko o senye maano a ga Ahithofele!”


text:
Mme ya re Dafita a fitlha kwa setlhoeng sa thaba kwa go neng go tle go obamelwe Modimo gona, a fitlhela Husai wa Moaregi, a kgatlhana nae a ikgagotse kobo, a itshetse mmu tlhogong.


text:
Mme fa o ka boela kwa motseng, wa raya Abesalomo wa re: ‘Kgosi, ke rata go nna motlhanka wa gago; mo metlheng ya pele ke ne ke le motlhanka wa ga rraago, mme jaanong ke motlhanka wa gago!’ Foo o ka ntogololela maano a ga Ahithofele.


text:
Le gona baperesiti Satoke le Abjathare kana ba na nao teng! Tsotlhe tse o tla di utlwang mo lapeng la kgosi o tla di sebele Satoke le Abjathare baperesiti.


text:
Kana teng bomorwaabo ba babedi ba na nabo, Ahimaase wa ga Satoke le Jonathane wa ga Abjathare. Mafoko otlhe a lo tla a utlwang lo a nthomele ka bone.”


text:
E rile Dafita a sena go feta setlhoa go le gonnye, Siba motlhanka wa ga Mefibosethe a mo kgatlhantsha, a na le diesele di le pedi di belesitswe disale, di belege dinkgwe di le 200 le dinkgwe di le 100 tsa maswabi a moweine le maungo a letlhafula a le 100 le lekuka la weine.


text:
Mme kgosi ya botsa Siba ya re: “O dirang ka dilo tse?” Siba a re: “Diesele ke tsa go palangwa ke ba lapa la kgosi; dinkgwe le maungo ke tse di yang go jewa ke batlhanka; weine ke e e nowang ke ba ba lapileng mo sekakeng.”


text:
Kgosi ya ba ya botsa ya re: “Morwa mong-wa-go o kae?” Siba a araba kgosi a re: “Ene o setse kwa Jerusalema, gonne a re: ‘Kajeno Baiseraele ba tla mpusetsa bogosi jwa ga rre.’ ”


text:
Ke fa kgosi e raya Siba e re: “Gona tsotlhe tse e leng tsa ga Mefibosethe e tla nna tsa gago.” Siba a re: “Ke a ikoba. A ke bone bopelotlhomogi mo matlhong a gago, kgosi mong wa me!”


text:
Jaanong e rile kgosi Dafita a fitlha kwa Bahurime, ga tlhaga monna teng wa losika lwa ga Saule, leina la gagwe e le Simei morwa Gera; ene a tlhaga a ntse a tlhapatsa;


text:
a konopa Dafita le batlhanka botlhe ba kgosi Dafita ka majwe, le fa batho botlhe le bagale botlhe ba ntse ba le mo ntlheng ya le le jang la gagwe le mo ntlheng ya la molema la gagwe.


text:
Morena o busoloseditse madi otlhe a ba lapa la ga Saule mo go wena, wena yo o duleng kgosi mo boemong jwa gagwe. Morena o bile o neetse bogosi mo diatleng tsa ga Abesalomo morwao, mme wena o fano mo tatlhegong ya gago; gonne o monna yo o tsholotseng madi.”


text:
Ke fa Abisai morwa Seruya a botsa kgosi a re: “A ntšwa e e suleng e, e ka tlhapatsa kgosi mong wa me? Nte ke ye teng, ke ye go mo kgaola tlhogo!”


text:
Mme kgosi ya re: “Ga ke na sepe le tseo tsa lona bomorwa Seruya! Mo leseng, a tlhapatse jalo; gonne Morena o mo laetse a re: ‘Tlhapatsa Dafita!’ Jaanong ke mang yo o ka reng: ‘O direlang jalo?’ ”


text:
Dafita a ba a raya Abisai le batlhanka botlhe ba gagwe a re: “Kana fa morwaake yo o duleng mo mmeleng wa me a batla go mpolaya, bogolo jang Mobenyamene yo! Mo leseng, a tlhapatse! Gonne Morena o mo laetse jalo.


text:
Ka gongwe Morena o tla leba tatlhego ya me, a mpusetsa tse di molemo boemong jwa khutso e e nkhutsitseng kajeno.”


text:
Jaanong Dafita le banna ba gagwe ba fetela pele mo tseleng, mme Simei a tsamaya a ntse a lebaganye nae a le mo ntlheng ya thaba a ntse a tlhapatsa, a konopa ka majwe le ka makwete a lebaganye nae.


text:
Jaanong ya re Husai wa Moaregi, tsala ya ga Dafita, a tsena kwa go Abesalomo, a raya Abesalomo a re: “A kgosi e phele! A kgosi e phele!”


text:
Mme Abesalomo a botsa Husai a re: “A ke lone lorato lwa go rata tsala ya gago? Ntlha ga o a ya nayo?”


text:
Ke fa Husai a raya Abesalomo a re: “Nnyaya! Ene yo o tlhaotsweng ke Morena le morafe o le banna botlhe ba Iseraele ke ene yo ke tla nnang wa gagwe, ke nna nae.


text:
Ahithofele a fetola Abesalomo a re: “Tsena kwa bagadingwaneng ba ga rraago ba o ba tlogetseng go disa ntlo; foo Baiseraele botlhe ba tla utlwa gore o tenetse rraago ruri, mme diatla tsa botlhe ba ba nang nao di tla tia.”


text:
Ke fa ba tlhomela Abesalomo tente mo godimo ga dithulelo tsa ntlo, mme Abesalomo a tsena kwa bagadingwaneng ba ga rraagwe mo ponong ya Baiseraele botlhe.


text:
Mo metlheng ele kgakololo e Ahithofele o ne a tla a e ntshe e ne e tshwana le e e tswang mo Modimong. Kgakololo nngwe le nngwe ya ga Ahithofele e ne e le jalo mo go Dafita le mo go Abesalomo.


text:
Ahithofele o bile a raya Abesalomo a re: “Nte ke tlhaole banna ba le 12 000, ke bolole, ke latelele Dafita bosigo jono,


text:
ke mo wele godimo a sa ntse a lapile a kgobegile marapo. Ke tla mo tshosa jalo, mme batho botlhe ba ba nang nae ba tla tshaba, mme ke tla bolaya kgosi e le yosi fela;


text:
ke be ke busetsa batho botlhe kwa go wena jaaka monyalwa a boela kwa monneng wa gagwe. Kana o batla go bolaya monna a le mongwe fela. Foo morafe otlhe o tla nna mo kagisong.”


text:
Ya re Husai a tsena kwa go Abesalomo, Abesalomo a mmegela se Ahithofele a se buileng a re: “Wena o a reng? A ke re dire ka mokgwa oo? Fa go sa siama, re bolelele!”


text:
Husai a ba a re: “Rraago ò a mo itse le banna ba gagwe, ke bagale ba ba pelo di gaketseng jaaka bere e e thukhuthilweng bana kwa nageng; gape rraago ke monna wa motlhabani, ga a ka ke a robala le banna.


text:
Bona, jaanong o iphitlhile mo go longwe lwa dikgaga gongwe mo felong fa gongwe; mme e ka re fa bangwe ba rona ba bolawa mo tshimologong, mme go utlwala gore banna ba ba setseng Abesalomo morago ba fentswe.


text:
Foo le mogale yo pelo ya gagwe e tshwanang le ya tau o ka nyema moko tota. Gonne Baiseraele botlhe ba itse gore rraago ke mogale, le ba ba nang nae ke ba ba pelokgale.


text:
Mme nna ke gakolola gore Baiseraele botlhe ba phuthegele kwa go wena ka bontsi go tswa kwa Dane le go fitlha kwa Bereseba, ba ntsifale jaaka mošawa o o fa losing lwa lewatle; le wena ka wesi o be o ye nabo tlhabanong.


text:
Mme e tla re re fitlha kwa go ene fa re tla mmonang teng, re mo wele godimo jaaka monyo o wela fa fatshe; mme fa e le ene le banna botlhe ba ba nang nae, ga re kitla re sadisa ope wa bone le e seng a le mongwe fela.


text:
Mme fa a ka tshabela kwa motseng mongwe, Baiseraele botlhe ba tla isa megala kwa motseng oo, mme re tla o gogela kwa nokeng go tsamaya go se ka ga fitlhelwa sepe teng le e seng lefikana le le lengwe fela.”


text:
Ke fa Abesalomo le banna botlhe ba Iseraele ba re: “Kgakololo ya ga Husai wa Moaregi e siame, e gaisa kgakololo ya ga Ahithofele.” Mme e ne e le Morena yo o neng a dira jalo go senya kgakololo e e neng e ba siametse ya ga Ahithofele, e le gore Morena a dirafaletse Abesalomo tse di botlhoko.


text:
Jaanong Husai a sebela baperesiti Satoke le Abjathare a re: “Ahithofele o gakolotse Abesalomo le bagolo ba Iseraele jaana le jaana, mme nna ke gakolotse jaana le jaana.


text:
Mme jaanong akofang lo rome bomorwaa-lona, lo itsise Dafita lo re: ‘O se ka wa lala fa madibogong a Lebala la Joretane, mme o tshele, e se re gongwe kgosi ya nyelediwa le banna botlhe ba ba nang nayo.’ ”


text:
Jonathane le Ahimaase ba ne ba eme kwa motsweding wa Rogele, gonne ba ne ba tshaba go iponatsa ka go tsena mo motseng, mme lelata la ya la ba sebela, mme bone ba ya go itsise kgosi Dafita.


text:
Fela mosimane mongwe a ba bona, a begela Abesalomo, mme bone ba tsamaya ka bonako boo babedi, ba fitlha kwa ntlong ya monna mongwe wa Bahurime yo o nang le mokwele mo lapeng la gagwe, mme ba theogela mo go ona.


text:
Mme mosadi wa teng a tsaya kobo, a e ala mo godimo ga mokwele, a anega mabele a a somotsweng mo go yona mo go sa kakeng ga lemogwa sepe.


text:
Jaanong ya re batlhanka ba ga Abesalomo ba tla kwa mosading mo ntlong, ba botsa ba re: “Ahimaase le Jonathane ba kae?” Mosadi a ba fetola a re: “Ba fetetse kwa molatswaneng wa metsi.” Ba ba batla, mme ya re ba ba tlhoka, ba boela kwa Jerusalema.


text:
Ya re ba sena go tsamaya, bale ba tswa mo mokweleng, ba ya ba itsise kgosi Dafita, ba raya Dafita ba re: “Nanogang lo tshele metsi a Joretane ka pele; gonne Ahithofele o lo logetse maano a gore le gore.”


text:
Foo Dafita a nanoga le batho botlhe ba ba nang nae, ba tshela Joretane; ya re bosigo boo sa, ga bo go sa sala ope yo o sa tshelang Joretane.


text:
Mme ya re Ahithofele a bona kgakololo ya gagwe e sa dirafadiwe, a belesa esele ya gagwe, a nanoga a ya kwa gae kwa motseng wa ga gabo, a feta a laelana le ba lapa la gagwe, a ya a ikaletsa, a swa, a fitlhwa mo lebitleng la ga rraagwe.


text:
Ya re Abesalomo a tshela Joretane, ene le banna botlhe ba Iseraele nae, Dafita a bo a setse a fitlhile kwa Mahanaime.


text:
Abesalomo o ne a beile Amasa mo boemong jwa ga Joabe go laola mephato. Amasa yoo e ne e le morwa monna yo leina la gagwe e leng Ithera wa Moisemaele yo o neng a tsenye kwa go Abikaile morwadia Isai monnaa Seruya, mmaagwe Joabe.


text:
Jaanong e rile Dafita a fitlha kwa Mahanaime, ga tla Sobi morwa Nahase wa kwa Raba motseng wa Baamone, le Magire morwa Amiele wa Lotebare, le Baresilai, Mogileate wa Rogelime,


text:
ba tlisa malao le dikobo le megopo le dipitsa le mabele le garase le bupe le dipabe le dinawa le lotlhodi


text:
le mafura a dinotshe le madila le dinku le lobebe, ba di baya Dafita le batho ba ba nang nae pele gore ba je; gonne ba re: “Batho ba tshwerwe ke tlala le letsapa le lenyora mo sekakeng.”


text:
Jaanong Dafita a bala batlhabani ba ba nang nae, a ba beela balaodi ba dikete le balaodi ba makgolo.


text:
Dafita a ba dira dikarolo di le tharo, karolo ya ntlha e laolwa ke Joabe, ya bobedi e laolwa ke Abisai morwa Seruya monnaa Joabe, ya boraro e laolwa ke Ithai wa Mogathe. Kgosi ya ba ya raya batlhabani ya re: “Ruri, le nna ke rata go bolola le lona.”


text:
Mme batlhabani ba re: “O se ka wa bolola! Gonne fa re ka tshaba, ga ba ne ba re sala morago; le fa go ka swa bontlhanngwe jwa rona, ga ba ne ba re kgathalela. Mme wena o lekana le dikete di le some tsa rona. Ke ka moo go leng botoka, fa o ka iketleetsa go re thusa o le kwa motseng.”


text:
Kgosi ya ba araba ya re: “Tse lo bonang di siame ke tla di dira.” Jaanong kgosi ya ema fa thoko ga kgoro, mme batlhabani botlhe ba bolola ka ditlhopha tsa makgolo le dikete.


text:
Mme kgosi ya laela Joabe le Abisai le Ithai ya re: “Rekegelang lekau Abesalomo ka ntlha ya me.” Batho botlhe ba utlwa kgosi e laela balaodi botlhe ka ga Abesalomo.


text:
Jaanong batlhabani ba bololela kwa nageng go kgatlhantsha Baiseraele, mme ntwa ya lwela mo sekgweng sa Eferaime.


text:
Teng koo Baiseraele ba fenngwa ke batlhanka ba ga Dafita, ga nna polao e kgolo teng ka letsatsi leo, ga bolawa banna ba le dikete tse di soma mabedi.


text:
Tlhabano ya nna ya anama mo nageng yotlhe eo, mme ba bantsi ba swela mo sekgweng go feta ba ba bolailweng ka tšhaka ka letsatsi leo.


text:
Mme Abesalomo a rakana le batlhanka ba ga Dafita, a palame moulwe, mme moulwe wa huhumela ka fa tlase ga mongana o mogolo o o raraanyeng, mme tlhogo ya gagwe ya tshwarwa ke mongana, a lepelela fa gare ga legodimo le lefatshe. Moulwe o a neng a o palame wa fetela pele.


text:
Ya re monna mongwe a bona jalo, a bolelela Joabe a re: “Bona, ke bonye Abesalomo a lepeletse mo monganeng.”


text:
Joabe a fetola monna yo o mmolelelang a re: “Jaanong fa o mmonye jalo, ke ka ntlha ya eng fa o se ka wa mo digela fa fatshe, wa mmolaela teng foo? Nka bo ke go naya diselefera di le some le moitlamo o le mongwe.”


text:
Mme monna yoo a raya Joabe a re: “Le fa nka bo ke filwe diselefera di le sekete mo diatleng, nka bo ke sa ntshetsa morwa kgosi letsogo; gonne kgosi e laetse wena le Abisai le Ithai mo ditsebeng tsa rona ya re: ‘Ntlhokomeleleng lekau Abesalomo.’


text:
Gongwe fa nka bo ke mmolaile ka bolotsana, le wena o ka bo o ntswa; kana ga go na sepe se se ka lobelwang kgosi.”


text:
Mme Joabe a re: “O se ka wa ntia ka tseo.” Ke fa a tsaya marumo a le mararo ka seatla, a ya a phololetsa pelo ya ga Abesalomo ka ona, a ntse a phela a akgega mo monganeng.


text:
Jaanong makau a le some a a rweleng dibolai tsa ga Joabe a dikanyetsa Abesalomo a mo itaya a mo feleletsa.


text:
Ya baa gona Joabe a letsang lonaka, mme batlhabani ba boa ba khutla go latelela Baiseraele; gonne Joabe o ne a rata go rekegela batho.


text:
Ba tla ba tsaya Abesalomo, ba mo latlhela mo mosimeng o mogolo o o mo sekgweng, ba mo katela ka mokoa o mogolo thata wa majwe, mme Baiseraele botlhe ba tshaba, mongwe le mongwe a ya kwa lapeng la gagwe.


text:
E ne e kile ya re Abesalomo a sa ntse a phela a tsaya lefika le le motloutlo, a le itlhomela, ka a ne a re: “Ga ke na morwa go ka gopotsa batho leina la me. Ke le le mo Lebaleng la Kgosi.” Mme a bitsa lefika le le motloutlo leo ka leina la gagwe. Le bidiwa segopotso sa ga Abesalomo le kajeno.


text:
Mme Ahimaase morwa Satoke a re: “Nte ke taboge, ke begele kgosi mafoko a a thabisang a go re: ‘Morena o e diretse tshiamo, a e golola mo babeng ba yona.’ ”


text:
Fela Joabe a mo raya a re: “Ga se wena yo o ka isang mafoko a boitumelo kajeno; o tla a isa ka letsatsi le lengwe, mme kajeno ga o ne o a isa. Kana morwa kgosi ga a tlhole a phela.”


text:
Ke fa Joabe a raya monna wa Moethiopia a re: “Yaa o begele kgosi tse ò di bonyeng.” Moethiopia a ikobela Joabe a ba a siana.


text:
Ahimaase morwa Satoke a ba a raya Joabe gape a re: “Le fa go ka dirafala eng, nte ke taboge le nna, ke latelele Moethiopia!” Joabe a botsa a re: “O tabogelang, morwaaka? Kana ga go na tuelo ya morongwi e o ka e bonang.”


text:
Ahimaase a ba a re: “Le fa go ka dirafala eng, ke rata go siana.” A mo araba a re: “Taboga he!” Ahimaase a taboga ka tsela ya Lebala la Joretane, a sia Moethiopia.


text:
Mme Dafita a ntse fa gare ga kgoro ya ka fa ntle le ya ka fa teng. Ke fa molebedi a palamela kwa godimo ga ditlhomeso tsa kgoro, a ya kwa loboteng, a tsholetsa matlho a leba, a bona monna a tla a tabogile a le esi.


text:
Ke fa molebedi a kua a itsise kgosi. Kgosi ya re: “Fa a le esi fela, go mafoko a boitumelo mo molomong wa gagwe.” Ya re a ntse a atamela,


text:
molebedi a bona monna yo mongwe gape a tla a tabogile, mme molebedi a kuela kwa kgorong a re: “Monna yo mongwe gape ke yole, o tla a tabogile a le esi.” Kgosi ya re: “Le ene o tlisa mafoko a boitumelo.”


text:
Molebedi a ba a re: “Ke bona tabogo ya wa ntlha e tshwana le tabogo ya ga Ahimaase morwa Satoke.” Kgosi ya re: “Ke monna yo o molemo; o e tla go tlisa mafoko a boitumelo.”


text:
Mme Ahimaase a tlhaeletsa, a raya kgosi a re: “Kagiso!” A ba a ikobela fa fatshe ka sefatlhego fa pele ga kgosi a re: “A go bakwe Morena, Modimo wa gago, o o neetseng banna bale mo diatleng tsa gago ba ba neng ba tsholeditse mabogo go tsogela kgosi morena wa me!”


text:
Ke fa kgosi e botsa e re: “A lekau Abesalomo o phela sentle?” Ahimaase a araba a re: “E rile Joabe motlhanka wa kgosi a roma motlhanka wa gago, ka bona khuduego ya bontsi, mme ga ke itse gore e ne e le eng.”


text:
ga fitlha Moethiopia. Mme Moethiopia a re: “A kgosi mong wa me a thabisiwe ka mafoko a a reng: ‘Morena o go diretse tshiamo kajeno, a go golola mo diatleng tsa botlhe ba ba neng ba go tsogetse.’ ”


text:
Mme kgosi ya botsa Moethiopia ya re: “A lekau Abesalomo o phela sentle?” Moethiopia a re: “A baba ba kgosi mong wa me le botlhe ba ba go tsogetseng go dira bosula ba nne jaaka lekau leo!”


text:
Ke fa kgosi e huduega e tlhatlogela kwa ntlwaneng e e okameng kgoro, e lela; ya re e ntse e tsamaya, ya bua ya re: “Morwaaka Abesalomo, morwaaka, morwaaka Abesalomo! Ijoo! Ke ne ke sa sweleng boemong jwa gago! Abesalomo, morwaaka, morwaaka!”


text:
phenyo ya fetogela morafe otlhe bohutsana ka letsatsi leo; gonne batho botlhe ba ne ba utlwile ka letsatsi leo ga twe: “Kgosi e mo botlhokong ka ntlha ya morwaa-yona.”


text:
Ka moo ka letsatsi leo batho ba tsena mo motseng ka tidimalo jaaka batho ba ba tlhajwang ke ditlhong ba tla ka tidimalo, fa ba tshabile mo tlhabanong.


text:
Kgosi e ne e ipipile sefatlhego, e goa ka lentswe le legolo e re: “Morwaaka Abesalomo! Abesalomo, morwaaka, morwaaka!”


text:
Mme Joabe a tsena kwa kgosing e le mo ntlong, a e raya a re: “Kajeno o tlhabisitse batlhanka botlhe ba gago ditlhong, ba kajeno ba pholositseng bophelo jwa gago le maphelo a bomorwao le a bomorwadio le maphelo a basadi ba gago le maphelo a bagadingwana ba gago


text:
ka go rata ba ba go tlhoileng le ka go tlhoa ba ba go ratang. Gonne o lemositse kajeno, fa o sa re sepe ka balaodi le batlhanka; gonne ke lemogile kajeno gore, fa Abesalomo a ka bo a phela, mme rona rotlhe re sule kajeno go ka bo go siame mo matlhong a gago.


text:
Jaanong he, tsoga o tswe, o bue le batlhanka ba gago tse di gomotsang pelo. Gonne ke ikana ka Morena ke re: Fa o sa tswe, ga go kitla go lala ope nao bosigo jo. Seo se e tla bo e le tatlhego mo go wena e e fetang ditatlhego tsotlhe tse di go dirafaletseng go tswa bonyaneng jwa gago go fitlha jaanong.”


text:
Ya baa gona kgosi e tsogang, ya nna mo kgorong, mme batho botlhe ba begelwa ga twe: “Bonang, kgosi e ntse mo kgorong.” Ke fa batho botlhe ba tla fa pele ga kgosi. Jaanong e rile mongwe le mongwe wa Baiseraele a sena go tshabela kwa tenteng ya gagwe,


text:
batho botlhe ba inyatsa mo ditsong tsotlhe tsa Iseraele ba re: “Kgosi e re golotse mo diatleng tsa baba ba rona; ke yona e e re pholositseng mo diatleng tsa Bafelesita. Mme jaanong e tshabile Abesalomo, ya tloga mo lefatsheng.


text:
Fa e le Abesalomo yo re neng re mo tloditse go nna kgosi ya rona, o swetse mo tlhabanong. Jaanong he, ke ka ntlha ya eng fa lo itulela fela, lo sa busetse kgosi bogosing?”


text:
Mme kgosi Dafita a roma motho kwa baperesiting kwa go Satoke le Abjathare a re: “Buang le bagolo ba Juta lo re: ‘Ke ka ntlha ya eng fa lo le ba bofelo mo go ba ba busetsang kgosi kwa ntlong ya yona? Kana puo ya Baiseraele botlhe e ne e fitlhile kwa kgosing mo lapeng la yona.


text:
Lo bana ba ga rre; re tsetswe mmogo, re madi a le mangwe. Ke ka ntlha ya eng fa lo le ba bofelo mo go ba ba busang kgosi?’


text:
Fa e le Amasa, lo mo ree lo re: ‘A ga re a tsalwa mmogo, ra nna madi a le mangwe! A Modimo o mpetse, o be o nkokeletse, fa ke sa go dire molaodi wa mephato ka malatsi otlhe boemong jwa ga Joabe.’ ”


text:
Dafita a ithatisa banna botlhe ba Juta ka go bua jalo, ba nna seopo sengwe, ba roma kwa kgosing ba re: “Boa, wena le batlhanka botlhe ba gago.”


text:
Jaanong kgosi ya boa, ya fitlha kwa Joretane, mme Bajuta ba tla kwa Gilegala, ba ya go kgatlhantsha kgosi le go tshedisa kgosi Joretane.


text:
Le Simei morwa Gera wa Mobenyamene wa Bahurime a itlhaganela, a fologa le banna ba Juta go kgatlhantsha kgosi Dafita


text:
a na le banna ba le sekete ba Babenyamene le Siba motlhanka wa lapa la ga Saule le bomorwawe ba le 15 le batlhanka ba gagwe ba le 20: Bone bao ba ya kwa Joretane ka pele, ba raka kgosi.


text:
Ba tshela mo letsibogong gore ba tshedise ba lapa la kgosi ka mokoro le go dira tse di e kgatlhang. Mme ya re kgosi e re e tshela Joretane, Simei morwa Gera, a wela fa fatshe fa pele ga yona,


text:
a raya kgosi a re: “A mong wa me a se ka a nkhutela pelo ka molato wa me, mme o se ka wa gopola se motlhanka wa gago o go leofetseng ka sona ka letsatsi le kgosi mong wa me o duleng kwa Jerusalema ka lone. A kgosi e se ka ya se ela tlhoko.


text:
Kana motlhanka wa gago o a itse gore o leofile. Fela bona, kajeno ke tlile ke le wa ntlha wa lotso lotlhe lwa ga Josefa go tla go kgatlhantsha kgosi mong wa me.”


text:
Mme Abisai morwa Seruya a ganetsa a re: “A Simei ga a tshwanela go bolawa ka ntlha ya gore o tlhapaditse Motlodiwa wa Morena?”


text:
Mme Dafita a re: “Ga ke na sepe le tseo tsa lona bomorwa Seruya, mo lo bileng lwa mphetogela boSatane kajeno? A kajeno go ka bolawa motho mo Iseraeleng? Kana jaanong ke a itse gore ke kgosi ya Iseraele.”


text:
Mefibosethe morwa Jonathane morwa Saule le ene o ne a tlile go kgatlhantsha kgosi. Mme fa e sa le ka letsatsi le kgosi e tlogileng ka lone go fitlha letsatsing le e tsileng ka lone ka kagiso a ise a ke a tlhape maoto le e seng go ipeola ditedu le e seng go tlhatswa diaparo tsa gagwe.


text:
Jaanong ya re a tswa kwa Jerusalema go kgatlhantsha kgosi, kgosi ya mmotsa ya re: “Ke ka ntlha ya eng fa o se ka wa ya le nna, Mefibosethe?”


text:
A araba a re: “Kgosi mong wa me, motlhanka wa me o ntsieditse. Gonne nna motlhanka wa gago ke ne ke re: ‘Ke rata go ipelesetsa esele, ke e palame, ke ya kwa kgosing – kana nna motlhanka wa gago ke segole.’


text:
Mme Siba a ya a senya motlhanka wa gago leina fa pele ga kgosi, mong wa me. Mme kgosi, mong wa me, o tshwana le moengele wa Modimo. Dira tse o bonang di go siametse.


text:
Gonne botlhe ba lelapa la ga rre e ne e se ba sepe, e le batho ba ba tshwanetseng go bolawa fa pele ga kgosi mong wa me, mme o beile motlhanka wa gago mo go ba ba jelang fa tafoleng ya gago. Jaanong ke sa ntse ke na le tshiamelo efe, gongwe nka goelang gape mo kgosing?”


text:
Kgosi ya mo raya ya re: “Kana o sa buelang ka ga dilo tsa gago! Ka re: Wena le Siba lo kgaogane naga.”


text:
Le Baresilai wa Gileate o ne a tlogile kwa Rogelime, a ile le kgosi kwa Joretane go e tshedisa Joretane.


text:
Baresilai o ne a tsofetse thata, a le dinyaga di le 80. Ke ene yo o neng a babalela kgosi fa e ntse e le kwa Mahanaime; gonne e ne e le monna yo o humileng thata.


text:
Mme Baresilai a fetola kgosi a re: “Ke saletswe ke malatsi a le kae a bophelo jwa me, mo nka tlhatlogelang le kgosi kwa Jerusalema?


text:
Ke na le dinyaga di le 80 kajeno. A nka farologanya molemo le bosula? Gongwe a nna motlhanka wa gago nka utlwa monate wa se ke se jang le se ke se nwang? Gongwe a ke sa ntse ke ka utlwa mantswe a baopedi ba banna le ba basadi? Ke ka ntlha ya eng fa motlhanka wa gago a sa ntse a ka imela kgosi mongwame?


text:
Motlhanka wa gago o ka tshela Joretane go le gonnye fela go felegetsa kgosi. Kgosi e rata go mpuseletsang tebogo e e kalo?


text:
A ko o ntetlelele nna motlhanka wa gago ke boe, ke swele kwa motseng wa ga etsho fa phupung ya ga rre le mme. Kimehame motlhanka wa gago ke yo; a a tsamae le kgosi mongwame, mme o mo direle ka fa o ratang ka teng.”


text:
Kgosi ya re: “Go siame, Kimehame o tla tsamaya le nna. Ke tla mo direla tse di go kgatlhang, mme sengwe le sengwe se o se batlang mo go nna ke tla se go direla.”


text:
Jaanong batho botlhe ba tshela Joretane, le kgosi ya tshela. Kgosi ya ba ya atla Baresilai ya mo tsamaisa sentle, mme a boela kwa ga gabo.


text:
Kgosi ya fetela kwa Gilegala, mme Kimehame a ya nae. Batho botlhe ba Juta ba tsamaya le kgosi le bontlhanngwe jwa batho ba Iseraele.


text:
Jaanong ga tla banna botlhe ba Iseraele kwa kgosing, ba raya kgosi ba re: “Ke ka ntlha ya eng fa ba ga etsho banna ba Juta ba go utswile, ba tshedisa kgosi Joretane le ba lapa la yona le banna botlhe ba yona.”


text:
Ke fa banna botlhe ba Juta ba fetola banna ba Iseraele ba re: “Kana kgosi ke ya losika lwa rona. Mme ke eng, fa lo tuka bogale ka lebaka la selo se? A lo a re re jele tse di tswang kwa kgosing gongwe re filwe dineo?”


text:
Mme banna ba Iseraele ba fetola banna ba Juta ba re: “Rona re na le dikabelo di le some mo kgosing. Le Dafita o re tshwanetse bogolo go lona. Lo re nyaletsang? A ga se rona re buileng pele ra re: ‘A re buseng kgosi ya rona’?” Mme mafoko a banna ba Juta a ne a le bokete, a fekeetsa a banna ba Iseraele.


text:
Mme ka sebaka sa kgang eo go ne go le monna wa sesenyi teng, leina la gagwe e le Seba morwa Bigeri wa Mobenyamene. Ene a letsa lonaka a re: “Ga re na kabelo mo go Dafita, ga re na boswa mo go morwa Isai. A mongwe le mongwe a boele kwa lapeng la gagwe, lona Baiseraele!”


text:
Ke fa banna botlhe ba Iseraele ba ya nae, ba tlhanogela Dafita ba latela Seba morwa Bigeri, mme banna ba Juta ba ngaparela kgosi ya bone, ba ya nayo go tswa kwa Joretane go fitlha kwa Jerusalema.


text:
E rile Dafita a fitlha kwa lapeng la gagwe kwa Jerusalema, kgosi ya tsaya basadi ba le some ba bagadingwana ba e neng e ba tlogetse go disa ntlo, ya ba tsenya mo ntlong e e disitsweng, ya ba tlamela teng, mme ya se ka ya tsena kwa go bone. Ba bo ba tswaletswe jalo go fitlha letsatsing la loso lwa bone, ba dirwa jaaka batlholagadi bophelong jotlhe jwa bone.


text:
Jaanong kgosi ya laela Amasa ya re: “Kua banna ba Juta, ba tle go nna malatsi a le mararo a ise a fete; le wena o nne teng fa ka nako eo.”


text:
Ke fa Dafita a raya Abisai a re: “Jaanong Seba morwa Bigeri o tla re direla bosula bogolo go Abesalomo. Wena tsaya batlhanka ba morena wa gago, o mo latele, e se re gongwe a iponela metse e e femetsweng, a timelela matlho a rona.”


text:
Ba bolola ba mo sala morago, e bong banna ba ga Joabe le Bakerethi le Baphelethe le bagale botlhe; ba bolola kwa Jerusalema go latelela Seba morwa Bigeri.


text:
Ya re ba le kwa letlapeng le legolo le le kwa Gibeone, Amasa a tla a rakana nabo. Mme Joabe o ne a tlamile tšhaka mo diaparong tsa tlhabano tsa gagwe; ka fa ntle ga tsona go le moitlamo wa tšhaka e bofeletswe mo dinokeng tsa gagwe e le mo kgatleng ya yona, mme ya re Joabe a ntse a tsamaya, ya wa.


text:
Ke fa Joabe a dumedisa Amasa a re: “A o phela sentle, ngwana wa ga rra?” Joabe a ba a tshwara ditedu tsa ga Amasa ka seatla se se jang go mo atla.


text:
Mme Amasa a se ka a itisa mo tšhakeng e e mo seatleng sa molema sa ga Joabe, mme ene a mo gagola ka yona mo mpeng, a goromeletsa mala a gagwe fa fatshe, mo a bileng a swa, mme a se ka a mo tlhaba la bobedi. Morago ga moo Joabe le Abisai monnawe ba khutšhela Seba morwa Bigeri.


text:
Monna mongwe wa batlhanka ba ga Joabe a ema fa go ene Amasa a re: “Yo o ratang Joabe le yo e leng wa ga Dafita a a sale Joabe morago.”


text:
Mme Amasa o ne a namaletse fa gare ga tsela e kgolo, a bidikame mo mading. Jaanong ya re monna yoo a bona banna botlhe ba ema, a tlosa Amasa mo tseleng e kgolo, a mo gogela kwa nageng, a mo khurumetsa ka kobo ka a bonye mongwe le mongwe yo o fetang fa go ene a ema.


text:
Mme ya re a sena go tlosiwa mo tseleng e kgolo, banna botlhe ba sala Joabe morago go khutšhela Seba morwa Bigeri.


text:
Seba ene a ralala ditso tsotlhe tsa Iseraele go fitlha kwa Abele-Bethe-Maaga, mme Babigeri botlhe ba phuthega ba mo sala morago.


text:
Mme Joabe le ba ba nang nae ba fitlha ba mo dikanyetsa ka ntwa kwa Abele-Bethe-Maaga, ba tshela mmu ka fa ntle ga motse, wa fitlha mo godimo ga lobota ntlheng ya ka fa ntle; mme banna botlhe ba ba nang le Joabe ba nna ba epolola lobota gore ba lo dige.


text:
Ke fa mosadi yo o tlhalefileng a bitsa a le mo loboteng lwa motse a re: “Utlwang! Utlwang! A ko lo ree Joabe, a atamele kwano, ke rata go bua nae.”


text:
Ya re a atamela kwa go ene, mosadi a botsa a re: “A ke wena Joabe?” A araba a re: “Ke nna.” Jaanong mosadi a mo raya a re: “Utlwa mafoko a lelata la gago.” Joabe a re: “Ke reeditse.”


text:
Mosadi a re: “Bogologolo ba ne ba tle ba bue ba re: ‘A ba kope kgakololo kwa Abele!’ Ba khutlisa kgang jalo.


text:
Rona re ba ba agisang ba ba ikanyegang mo Iseraeleng. Jaanong wena o batla go bolaya motse o e leng mmametse mo Iseraeleng. Ke ka ntlha ya eng fa o senya boswa jwa Morena?”


text:
Ga go a nna jalo, mme monna wa kwa dithabeng tsa Eferaime, leina la gagwe ke Seba morwa Bigeri, ene o tsholeleditse kgosi Dafita letsogo. Mo ntsheng a le esi. Foo ke tla tsamaya ke tlogela motse.” Mosadi a raya Joabe a re: “Bona, tlhogo ya gagwe e tla akofa e latlhelwa kwa go wena ka fa ntle ga lobota.”


text:
Ke fa mosadi a tsena mo motseng, a bua le batho botlhe ka botlhale jwa gagwe, mme ba kgaola Seba morwa Bigeri tlhogo, ba e latlhela kwa go Joabe. Jaanong Joabe a letsa lonaka, mme batlhabani ba phatlalala ba tlogela motse, mongwe le mongwe a ya kwa lapeng la gagwe. Joabe ene a boela kwa Jerusalema kwa kgosing.


text:
Joabe e ne e le molaodi wa mephato yotlhe ya Iseraele. Benaya morwa Joyata e ne e le molaodi wa Bakerethi le wa Baphelethe.


text:
Go kile ga bo go le tlala mo malatsing a ga Dafita dinyaga di le tharo tse di tlhomaganyeng. Jaanong ya re Dafita a botsa Morena, Morena a re: “Go na le molato wa madi mo go Saule le ba lapa la gagwe; ka gonne o bolaile Bagibeone.”


text:
Ke fa kgosi e bitsa Bagibeone, e ba botsa – kana Bagibeone e ne e se Baiseraele, mme e le masalela a Baamori. (Jaanong le fa Baiseraele ba ne ba ba ikanetse go ba rekegela, Saule o ne a ntse a ba bolaya ka go tlhoafalela Baiseraele le Bajuta.)


text:
Dafita a botsa Bagibeone a re: “Nka lo direlang, nka dira thuanyo ka eng gore lo tshegofatse boswa jwa Morena?”


text:
Bagibeone ba mo araba ba re: “Ga re batle selefera le gouta mo go Saule le mo go ba lapa la gagwe; le gona ga go a re tshwanela go bolaya motho mo Iseraeleng.” A ba a ba botsa a re: “Lona lo a reng, ke lo direle eng?”


text:
Ba araba kgosi ba re: “Monna yole yo o re feditseng, a re logela maano a go re nyeletsa gore re se ka ra tlhola re nna teng mo nageng yotlhe ya Iseraele,


text:
a re neelwe banna ba supa ba e leng bana ba gagwe gore re ba pegele Morena kwa Gibea wa ga Saule motlhophiwa wa Morena.” Kgosi ya re: “Ke tla ba lo neela.”


text:
Mme kgosi ya rekegela Mefibosethe morwa Jonathane morwa Saule ka ntlha ya maikano a Morena a a neng a le fa gare ga bone, fa gare ga Dafita le Jonathane morwa Saule.


text:
Fela bomorwa ba babedi ba ga Ritsepha morwadia Aya ba a ba tshotseng le Saule, e bong Aremoni le Mefibosethe le bomorwa ba batlhano ba ga Merabe morwadia Saule ba a ba tshotseng le Ateriele morwa Baresilai wa Mehola, kgosi ya ba tsaya,


text:
ya ba neela mo diatleng tsa Bagibeone, mme ba ba kaletsa mo thabeng fa pele ga Morena, ba swa mmogo ka bosupa jwa bone. Ba bolawa mo malatsing a ntlha a thobo mo tshimologong ya kotulo ya garase.


text:
Ke fa Ritsepha morwadia Aya a tsaya lesela la khutsafalo, a le ikalela mo letlapeng, e le ka tshimologo ya kotulo go ya go fitlhelela pula e e tswang kwa legodimong ya kgogolamoko e ba na; a se ka a leseletsa dinonyane tsa loapi go nna mo go bone motshegare le e seng dibata tsa naga bosigo.


text:
Dafita a ya a tsaya marapo a ga Saule le Jonathane morwawe kwa go beng ba motse wa Jabese kwa Gileate, a ditoto tse ba neng ba di utswa kwa loboteng lwa Betšheane kwa Bafelesita ba neng ba di pegile teng ka letsatsi le Bafelesita ba fentseng Saule ka lone kwa Gileboa;


text:
a tlhatlosa marapo a ga Saule le Jonathane morwawe go tswa teng; le gona ba phutha marapo a bone bale ba ba kaleditsweng,


text:
ba a fitlha mmogo le marapo a ga Saule le Jonathane morwawe mo nageng ya Benyamene kwa Sela mo mabitleng a ga Khiše rraagwe. Ba dira tsotlhe tse kgosi e di ba laetseng. Morago ga moo Modimo wa tlhomogela lefatshe leo pelo.


text:
Go kile ga nna ntwa gape ya Bafelesita le Baiseraele. Ke fa Dafita a bolola le batlhanka ba gagwe nae, ba tlhabana le Bafelesita, mme Dafita a lapa.


text:
Ke fa Išebi-Benobe mongwe wa mekaloba a re o bolaya Dafita. Bokete jwa lerumo la gagwe e ne e le dišekele di le 300 tsa kgotlho, a tlamilwe ka tšhaka e ntšhwa.


text:
Mme Abisai morwa Seruya a mo thusa, a fenya Mofelesita yoo a mmolaya. Foo banna ba ga Dafita ba ikanela Dafita ba re: “Ga o kitla o tlhola o bolola le rona go ya tlhabanong, e se re gongwe wa tima lobone lwa Iseraele.”


text:
Morago ga moo ga tsoga ntwa gape kwa Gobe le Bafelesita. Foo Sibegai wa Mohuša a bolaya Safe yo e neng e le mokaloba.


text:
Ga ba ga tlhabanwa gape le Bafelesita kwa Gobe. Ke fa Elehanane morwa Jaire wa Betleheme a bolaya Goliathe wa Gathe yo lore lwa lerumo la gagwe lo neng lo le kana ka tlhomeso.


text:
Ga ba ga lowa ntwa gape kwa Gathe. Teng go ne go le monna yo moleele thata, a na le menwana e merataro mo diatleng tsoo pedi le menwana e merataro mo dinaong tsoo pedi, mmogo e le menwana e le 24. Le ene e ne e le mokaloba.


text:
Ba bane bao e ne e le ba losika lwa mekaloba kwa Gathe, mme ba bolawa ke Dafita le ke batlhanka ba gagwe.


text:
Dafita o ne a tumisa Morena ka mafoko a sefela se ka letsatsi le Morena o neng a mo pholositse ka lone mo diatleng tsa baba botlhe ba gagwe le tsa ga Saule


text:
Modimo wa me ke lefika la phemelo ya me, ke tla tshabela kwa go ona; ke thebe ya me le lonaka lwa pholoso ya me le kago ya phemelo ya me le botshabelo jwa me le mothusi wa me, o nkgolola mo kgatelelong.


text:
Ya re ke le tlalelong, ka bitsa Morena, ka ba ka tlhaeleletsa Modimong wa me; mme wa utlwa lentswe la me o le mo Tempeleng ya ona; tlhaeletso ya me ya tsena mo ditsebeng tsa ona.


text:
Dinko tsa ona tsa kua musi, molelo o o jang wa tswa mo molomong wa ona; magala a a tukang a tswa mo go ona.


text:
Ke fa mateng a lewatle a bonala le metheo ya lefatshe e senolwa ka go kgalemela ga Morena le ka pudulo ya mowa wa nko ya gagwe.


text:
A mpholosa mo babeng ba me ba ba thata; mo go ba ba ntlhoileng, gonne ba ne ba le thata bogolo go nna.


text:
Gonne tsotlhe tse di siameng fa pele ga ona ke ntse ke di tlhokomela; le ditaolo tsa ona ga ke a fapoga mo go tsona.


text:
Ke ka moo Morena a mpuseditseng ka fa tshiamong ya me le ka fa boitshekong jwa me fa pele ga matlho a gagwe.


text:
O itshupa o le bopelotlhomogi mo go yo o tlhomogang pelo; o itshupa o le tlhamalalo mo monneng yo o tlhamaletseng.


text:
Tsela ya Modimo oo e itekanetse; lefoko la Morena le itshekile. Ke ene thebe ya botlhe ba ba tshabelang kwa go ene.


text:
Gonne ke mang yo e leng Modimo kwa ntle ga Morena? Gape ke mang yo e leng lefika kwa ntle ga Modimo wa rona?


text:
Ruri, ka ba nyeletsa, ka ba remaganya, mo ba se kang ba tlhola ba tsoga, mme ba wela fa tlase ga dinao tsa me.


text:
Ba šebašeba go batla thuso, mme go se na mothusi; ba tlhaeleletsa kwa Moreneng, mme a se ka a ba araba.


text:
O mpholositse mo dintweng tsa morafe wa me, wa mpoloka go nna tlhogo ya merafe; batho ba ke neng ke sa ba itse ba ntirela.


text:
Morena o a phela. A go bakwe ene lefika la me! A go godisiwe Modimo o e leng lefika la pholoso ya me;


text:
o o nntshang mo babeng ba me. Wena o nkgodisetsa ba ba ntsogelang; o nkgolola mo monneng yo o setlhogo.


text:
wena yo o nayang kgosi e o e tlhomileng pholoso e kgolo, o direla motlodiwa wa gago ka bopelotlhomogi, e bong Dafita le losika lwa gagwe ka bosakhutleng.


text:
Mafoko a bofelo a ga Dafita ke a; go bua Dafita morwa Isai, go bua monna yo o beilweng kwa godimo ke Motlodiwa wa Modimo wa ga Jakobe moopedi yo o ratwang wa difela tsa Iseraele, a re:


text:
Go buile Modimo wa Iseraele, go ntheile Lefika la Iseraele a re: Yo o busang batho ka tshiamo, yo o busang ka poifo-Modimo


text:
o tshwana le lesedi la moso, e le moso o o se nang maru, fa letsatsi le tlhaba le le medisang botala jo bonana mo lefatsheng morago ga pula.


text:
A lelapa la me ga le a nna jalo fa pele ga Modimo? Kana o dirile kgolagano e e sa khutleng le nna e e rulagantsweng gotlhe, e e bolokwang. Pholoso yotlhe ya me le tsotlhe tse di nkgatlhang, ruri o tla di tlhogisa.


text:
Maina a bagale ba ga Dafita ke a: Išebaale wa Hagemoni, tlhogo ya ba bararo; o kile a kgadikanya lerumo la gagwe godimo ga ba le 800 ba ba bolailweng ka nako e le nngwe.


text:
Yo o tlhomaganang nae mo bagaleng ba bararo fa go Dafita e ne e le Eleasare morwa Doto morwa Ahohi. E rile ba kgoba Bafelesita ba ba neng ba phuthegile teng go tlhabana, mme banna ba Iseraele ba tshaba,


text:
ene a ema a bolaya Bafelesita ga tsamaya seatla sa gagwe sa ba sa lapa, mme seatla sa gagwe sa kgomarela mo tšhakeng, mo Morena o bileng a dira phenyo e kgolo ka letsatsi leo. Banna ba ba neng ba mo hularetse ba boa go thukhutha fela.


text:
A tlhomagannwa ke Sama morwa Agee wa Harari. Bafelesita ba kile ba phuthegela kwa Legi; teng go ne go le tshimo e e tletseng lotlhodi. Mme ya re banna ba tshaba Bafelesita,


text:
ene a ikemisa mo gare ga tshimo eo, a e amoga Bafelesita, a ba bolaya. Morena a dira phenyo e kgolo ka mokgwa oo.


text:
Ba bararo ba ditlhogo di le 30 tsa bagale ba kile ba theoga ba fitlha kwa go Dafita ka nako ya kotulo kwa logageng lwa Adulame. Lesomo la Bafelesita le ne le thibeletse mo molapong wa Refaime.


text:
Ka nako eo Dafita o ne a le kwa thabeng e e femetsweng, mme setlhopha sa batlhabani ba Bafelesita se le kwa Betleheme.


text:
Foo Dafita o ne a kgalegile a re: “Ke mang yo o tla nnosang metsi a a tswang go gelelwa kwa mokweleng o o fa kgorong ya Betleheme?”


text:
Ke fa bagale ba bararo bao ba sutlhelela bothibelelo jwa Bafelesita, ba gelela metsi mo mokweleng o o fa kgorong ya Betleheme, ba a tsaya, ba a isa kwa go Dafita. Mme a gana go a nwa, a a tsholelela Morena


text:
a re: “A go nne kgakala le nna, Morena, go ka dira selo se. A nka nwa madi a banna ba ba ileng ba tsenya maphelo a bone mo kotsing?” Mme a gana go a nwa. Bagale ba bararo bao ba dirile jalo.


text:
Abisai monnaa Joabe morwa Seruya, e ne e le tlhogo ya ba bararo. O kile a kgadikanya lerumo la gagwe godimo ga ba ba 300 ba o neng a ba bolaya, mme o ne a tumile mo go ba bararo bao.


text:
O ne a tlotlegile bogolo go ba bararo bao, a tswa molaodi wa bone, mme a bo a sa lekane le ba bararo ba pele.


text:
Benaya morwa Joyata morwa monna wa senatla wa ditiro tse dikgolo wa kwa Kapsheele ene a bolaya bagale ba babedi ba Moabe. Gape ke ene yo o kileng a fologa a bolaela tau mo mokweleng ka letsatsi la semathana.


text:
E bile ke ene yo o neng a bolaya monna yo montle wa Moegepeto. Moegepeto yoo o ne a tshwere lerumo ka seatla, mme ene a mo wela ka thobane fela, a phamola lerumo mo seatleng sa Moegepeto, a mmolaya ka lerumo la gagwe.


text:
O ne a tlotlegile bogolo go ba ba 30, mme a bo a sa lekane le ba bararo. Mme Dafita a mmaya go nna molaodi wa bafemedi ba gagwe.


text:
Morena o kile a tukela Baiseraele bogale gape, a tlhotlheletsa Dafita go ba senyetsa a re: “Yaa o bale Baiseraele le Bajuta.”


text:
Ke fa kgosi e raya Joabe molaodi wa mephato yo o neng a na nayo e re: “A ko o ralale ditso tsotlhe tsa Iseraele go simolola kwa Dane go fitlha kwa Bereseba, lo bale morafe, ke tle ke itse palo ya one.”


text:
Mme Joabe a fetola kgosi a re: “A Morena, Modimo wa gago, o okeletse morafe ga lekgolo, le fa ba setse ba le kanakana, mme matlho a kgosi mong wa me a ba bone ka boitumelo. Mme ke ka ntlha ya eng fa kgosi mong wa me a kgatlhwa ke tiro e?”


text:
Fela taolo ya kgosi ya pateletsa Joabe le balaodi ba mephato. Joabe le balaodi ba mephato ba bolola jalo, ba romilwe ke kgosi go bala morafe wa Baiseraele.


text:
Ba tshela Joretane, ba thibelela kwa Aroere ntlheng ya le le jang la motse o o fa gare ga molapo wa Gate le go fitlha kwa Jasere.


text:
Ba feta ba ya kwa Gileate le kwa nageng ya Hoteši e e kwa tlase, ba be ba fitlha kwa Dane-Jaane le tikologong ya Sitone.


text:
Ba be ba fitlha kwa motseng o o femetsweng wa Tiro le kwa metseng yotlhe ya Bahewi le ya Bakanana, ba fetela pele ba fetsa kwa Bereseba nageng ya borwa ya Juta.


text:
Ba ralala naga yotlhe, mme ya re dikgwedi tse di le robongwe le malatsi a a 20 a sena go feta, ba goroga kwa Jerusalema.


text:
Ke fa Joabe a neela kgosi palo ya batho ba ba badilweng. Baiseraele ba e leng banna ba batlhabani ba ba somolang tšhaka ba ne ba le dikete di le 800, mme banna ba Juta ba le dikete di le 500.


text:
Mme e rile Dafita a sena go bala batho, a itewa ke letswalo. Ke fa Dafita a raya Morena a re: “Ke leofile thata ka se ke se dirileng. Mme jaanong, Morena, a ko o itshwarele molato wa motlhanka wa gago; gonne ke dirile bosilo jo bogolo.”


text:
Ya re Dafita a tsoga mo mosong, lefoko la Morena la bo le tsile kwa go Gate moporofeti, mosedisetsi wa ga Dafita, le re:


text:
“Yaa ò ree Dafita o re: ‘Morena o buile jaana a re: Ke baya dilo di le tharo fa pele ga gago. Itlhophele sengwe sa tsona gore ke se go direle.’ ”


text:
Mme Gate a tsena kwa go Dafita, a mo itsise jalo, a mmotsa a re: “A o rata gore go tle tlala ya dinyaga tse supa mo lefatsheng la gago? Gongwe a o rata go tshaba baba ba gago dikgwedi di le tharo bone ba ntse ba go khutšhetse? Gongwe a o rata gore go nne leroborobo mo lefatsheng la gago malatsi a le mararo? Jaanong akanya o bone karabo sentle e ke tla e busetsang ene yo o nthomileng.”


text:
Dafita a fetola Gate a re: “Ke tlaletswe thata. A bogolo re wele mo diatleng tsa Morena; gonne boutlwelo-botlhoko jwa gagwe bo bogolo; a ke se ka ka wela mo diatleng tsa batho.”


text:
Dafita a itlhophela leroborobo. Malatsi ao e ne e le a thobo ya mabele a sekgoa. Morena a ba a tlisa leroborobo mo Iseraeleng go simolola mo mosong go fitlha nakong e e beilweng. Ga swa batho ba morafe ba le dikete tse di 70 go tswa kwa Dane go fitlha kwa Bereseba.


text:
Jaanong ya re moengele a otlololela Jerusalema letsogo go mo senya, Morena a rebega bogale, mme a raya moengele yo o bolayang mo morafeng a re: “Go lekanye. Gonyetsa letsogo.” E ne e le fa moengele wa Morena a le fa seboaneng sa ga Arauna wa Mojebusi.


text:
Ya re Dafita a bona moengele a ntse a bolaya batho ba morafe, a raya Morena a re: “Kana ke nna ke leofileng, ke nna ke sentseng, mme dinku tse, di dirileng? A letsogo la gago le ke le betse nna le ba lapa la ga rre!”


text:
Ke fa Gate a tla kwa go Dafita ka letsatsi leo, a mo raya a re: “Tlhatloga o agele Morena aletare mo seboaneng sa ga Arauna wa Mojebusi.”


text:
Ya re Arauna a šebašeba, a bona kgosi le batlhanka ba yona ba tla kwa go ene, Arauna a tswa a ikobela fa fatshe ka sefatlhego fa pele ga kgosi.


text:
Arauna a botsa a re: “Ke ka ntlha ya eng fa kgosi mong wa me a etela motlhanka wa gagwe?” Dafita a re: “Ke tsile go reka seboana se mo go wena le go agela Morena aletare mo go sona gore petso e tlosiwe mo morafeng.”


text:
Mme Arauna a fetola Dafita a re: “A kgosi mong wa me a se tsee fela, a dire setlhabelo ka tse di siameng mo matlhong a gagwe. Bona, dikgomo tsa setlhabelo ke tse, mme meotlwana le dijoko tsa dipholo e ka nna dikgong.


text:
Kgosi, dilo tsotlhe tse, Arauna o di naya kgosi.” Arauna a fela a raya kgosi a re: “A Morena Modimo wa gago o go itumelele!”


text:
Mme kgosi ya fetola Arauna ya re: “Nnyaya! Ke rata go di reka mo go wena ka tlhwatlhwa ya tsona. Ga nkitla ke direla Morena, Modimo wa me, ditlhabelo ka tse ke di filweng fela.” Ke fa Dafita a reka seboana seo le dikgomo tseo ka dišekele di le 50 tsa selefera.


text:
Jaanong Dafita a agela Morena aletare gona, a dira ditlhabelo tsa phiso le tsa tebogo. Ke fa Morena a tlhomogela lefatshe pelo, mme petso ya khutla ya tlosiwa mo Iseraeleng.


text:
E rile kgosi Dafita a sena go tsofala le go phela malatsi a mantsi, a bo a sa thuthafale, le fa ba mo apesa dikobo.


text:
Mme batlhanka ba gagwe ba mo raya ba re: “A kgosi morena wa rona a batlelwe morweetsana wa lekgarebe gore a mo direle, a mo oke. Mme fa a robala fa sehubeng sa gago, foo kgosi, morena wa rona o tla thuthafala.”


text:
Ke fa ba batla morweetsana yo montle mo lefatsheng lotlhe la Iseraele; ba bona Abisaga wa Suneme, ba mo isa kwa kgosing.


text:
Morweetsana yoo o ne a le montle thata; a tla a nna mooki wa kgosi a e direla, mme kgosi ya se ka ya ikopanya nae.


text:
Mme Atonia morwa Hagithe o ne a ikgodisa a re: “Ke tla nna kgosi!” Le gona a ipatlela dikoloi le bapalami ba dipitse le banna ba le 50 ba ba mo dikanyetsang.


text:
Mme rraagwe a se ka a mo kgalemela ka letsatsi lepe go re: “O direlang jalo?” Le gona o ne a bopegile sentle thata, mme mmaagwe a mo tshotse a tlhomaganna Abesalomo.


text:
Mme moperesiti Satoke le Benaya morwa Joyata le moporofeti Nathane le Simei le Rei le bagale ba ga Dafita bone ba se ka ba utlwana le Atonia.


text:
Jaanong e rile Atonia a tlhaba difutshane le dikgomo le dinamane tse di nontshitsweng fa Lefikeng-la-Noga le le bapileng le motswedi wa Rogele, a laletsa bomorwa-rraagwe botlhe, e bong bana ba kgosi le banna ba Juta botlhe ba e leng batlhanka ba kgosi.


text:
Foo Nathane a raya Batsheba mmaagwe Salomo a re: “A o setse o utlwile gore Atonia morwa Hagithe o itirile kgosi kwa ntle ga kitso ya ga Dafita, morena wa rona?


text:
Yaa o tsene kwa go kgosi Dafita, o mmotse o re: ‘Kgosi, morena wa me, a ga o ikanela lelata la gago ka wesi wa re: Ruri, Salomo morwao o tla nna kgosi sehularong sa me; ke ene yo o tla nnang mo sedulong sa me sa bogosi? Jaanong ke ka ntlha ya eng fa Atonia a dule kgosi?’


text:
Bona, e tla re o sa ntse o bua le kgosi le nna ke tsene ke go setse morago, ke tle go tlatsa mafoko a gago.”


text:
Ke fa Batsheba a tsena kwa kgosing mo ntlwaneng. Mme kgosi e ne e tsofetse thata, Abisaga wa kwa Suneme a ntse a direla kgosi.


text:
A e raya a re: “Morena wa me, wena ka wesi o ikanetse lelata la gago ka Morena, Modimo wa gago, wa re: ‘Ruri, Salomo morwao o tla nna kgosi morago ga me; ke ene yo o tla nnang mo sedulong sa me sa bogosi.’


text:
O tlhabile dikgomo le dinamane tse di nontshitsweng le difutshane ka bontsi, a laletsa bomorwa kgosi botlhe le moperesiti Abjathare le Joabe molaodi wa batlhabani, mme a se ka a laletsa Salomo, motlhanka wa gago.


text:
Mme wena kgosi, morena wa me, matlho a Baiseraele botlhe a go lebeletse gore o ba itsise yo o tla nnang mo sedulong sa bogosi sa kgosi, morena wa me, morago ga gagwe.


text:
Fa go sa nne jalo, nna le Salomo morwaake re tla bonwa molato mogang fa kgosi, morena wa me, a sena go robala le borraagwe.”


text:
Ke fa ba begela kgosi ba re: “Moporofeti Nathane ke yo.” Mme ya re a sena go tsena fa pele ga kgosi, a inamisetsa sefatlhego fa fatshe fa pele ga kgosi.


text:
Mme Nathane a re: “Kgosi, morena wa me, a wena o laetse wa re: ‘Atonia o tla nna kgosi sehularong sa gago? Ke ene yo o tla nnang mo sedulong sa gago sa bogosi’?


text:
Gonne o ile kajeno, a tlhaba dikgomo le dinamane tse di nontshitsweng le difutshane ka bontsi, a laletsa bomorwa kgosi botlhe le balaodi ba batlhabani le moperesiti Abjathare. Bona, ba a ja, ba a nwa fa pele ga gagwe ba ntse ba re: ‘A kgosi Atonia a phele!’


text:
Mme nna motlhanka wa gago le moperesiti Satoke le Benaya morwa Joyata le Salomo motlhanka wa gago ga a ka a re laletsa.


text:
Fa selo se se dirafetse ka taelo ya kgosi, morena wa me, ka ntlha ya eng ga o a ka wa itsise batlhanka ba gago yo o tla nnang mo sedulong sa bogosi sa kgosi, morena wa me morago ga gagwe?”


text:
Ke fa kgosi Dafita a fetola a re: “Mpiletseng Batsheba.” Jaanong ya re a sena go tsena fa kgosing le go ema fa pele ga yona,


text:
Ruri, ke tla dira ka letsatsi leno jaaka ke go ikanetse ka Morena, Modimo wa Iseraele, ka re: ‘Ruri, Salomo morwao o tla nna kgosi morago ga me; ke ene yo o tla nnang mo sedulong sa me sa bogosi mo boemong jwa me.’ ”


text:
Ke fa Batsheba a inamela fa fatshe ka sefatlhego, a ikobela kgosi a re: “A kgosi Dafita, morena wa me, a phele ka bosakhutleng!”


text:
Kgosi Dafita a ba a re: “Mpiletseng moperesiti Satoke le moporofeti Nathane le Benaya morwa Joyata.” Jaanong ya re ba sena go tla kwa kgosing,


text:
kgosi ya ba laela ya re: “Tsayang batlhanka ba morena wa lona, lo ye nabo, mme Salomo morwaake lo mo palamise moulwe wa me, lo mo ise kwa Kihone.


text:
Mme a moperesiti Satoke a mo tlotse teng a na le moporofeti Nathane go nna kgosi ya Iseraele! Lo be lo letse lonaka lo re: ‘A kgosi Salomo a phele!’


text:
Lo be lo boele kwano lo mo setse morago; mme a ene a tle a nne mo sedulong sa me sa bogosi. Ene o tla nna kgosi mo boemong jwa me; ke laetse gore a nne moeteledipele wa Iseraele le wa Juta.”


text:
Foo Benaya morwa Joyata a araba kgosi a re: “Pula! A Morena, Modimo wa kgosi, morena wa me le ene a bue jalo!


text:
A Morena a nne le Salomo jaaka a ne a ntse le kgosi, morena wa me! A a godise sedulo sa bogosi sa gagwe bogolo go sedulo sa bogosi sa kgosi Dafita, morena wa me!”


text:
Jaanong moperesiti Satoke le moporofeti Nathane le Benaya morwa Joyata le Bakerethi le Baphelethe ba fologa ba palamisitse Salomo moulwe wa kgosi Dafita ba mo isa kwa Kihone.


text:
Moperesiti Satoke a ya go tsaya lonaka lwa lookwane mo Tenteng ya Modimo a tlotsa Salomo. Ke fa ba letsa lonaka, mme batho botlhe ba re: “A kgosi Salomo a phele!”


text:
Morago ga moo batho botlhe ba tlhatloga ba mo setse morago, ba ntse ba letsa ditlhaka, ba ipela ka boitumelo jo bogolo, mo lefatshe le bileng la phatloga ka meduduetso ya bone.


text:
Mme Atonia le botlhe ba ba laleditsweng ba ba neng ba na nae ba utlwa fela fa ba fetsa go ja. Ya re Joabe a utlwa tumo ya lonaka, a botsa a re: “Modumo o o tsogileng mo motseng ke wa eng?”


text:
Ya re a sa ntse a bua, ga tla Jonathane morwa moperesiti Abjathare. Ke fa Atonia a re: “Tsena, gonne o monna wa maatlametlo, o tlisa mafoko a a molemo.”


text:
Mme Jonathane a fetola, a raya Atonia a re: “Ruri, morena wa rona kgosi Dafita o tlhomile Salomo mo bogosing.


text:
Kgosi e romile moperesiti Satoke nae le moporofeti Nathane le Benaya morwa Joyata le Bakerethi le Baphelethe, mme ba mo palamisa moulwe wa kgosi.


text:
Moperesiti Satoke o bile o mo tloditse kwa Kihone go nna kgosi, a na le moporofeti Nathane. Ba boa teng ba ntse ba ipela, mo motse o bileng wa huduega. Ke ona modumo o lo o utlwileng.


text:
Gape batlhanka ba kgosi ba setse ba tsenye go tshegofatsa morena wa rona kgosi Dafita ka go re: ‘A Modimo wa gago o tumise leina la ga Salomo, le gaise la gago; o godise sedulo sa bogosi sa gagwe se phale sa gago.’ Ke fa kgosi e obamela e le mo bolaong.


text:
Kgosi e bile e buile jaana ya re: ‘A go bakwe Morena, Modimo wa Iseraele, o o beileng mongwe wa losika lwa me kajeno, a nna mo sedulong sa me sa bogosi, matlho a me a ntse a mmona.’ ”


text:
Ke fa botlhe ba tshoga ba ba laleditsweng ba ba gogang le Atonia, mme ba nanoga, ba itsamaela mongwe le mongwe tseleng ya gagwe.


text:
Mme Atonia a boifa Salomo, ka moo a nanoga, a ya kwa Tenteng ya Morena, a tshwara dinaka tsa aletare.


text:
Ga begelwa Salomo ga twe: “Bona, Atonia o boifa kgosi Salomo; o bile o tshwere dinaka tsa aletare a re: ‘A kgosi Salomo a inkanele pele gore, ga a kitla a bolaya motlhanka wa gagwe ka tšhaka.’ ”


text:
Salomo a re: “Fa e le monna yo o ikanyegang, ga go kitla go wela thiri epe ya gagwe fa fatshe, mme fa bosula bo fitlhelwa mo go ene, o tshwanetse go swa.”


text:
Kgosi Salomo a roma batho, ba mo folosa fa aletareng, a tla a ikobela kgosi Salomo. Salomo a mo raya a re: “Yaa kwa ntlong ya gago.”


text:
o dire ka tshwanelo fa pele ga Morena, Modimo wa gago, ka go sepela mo ditseleng tsa ona le ka go tshegetsa melao ya ona le ditaolo tsa ona le dithulaganyo tsa ona le ditshupo tsa ona jaaka di kwadilwe mo molaong wa ga Moše gore o tle o tswelele pele sentle mo go tsotlhe tse o di dirang gongwe le gongwe kwa o yang teng


text:
le gore Morena a dirafatse lefoko la gagwe le o le buileng ka ga me a re: ‘Fa bomorwao ba tlhokomela tsela tsa bone ka go sepela fa pele ga me ka boikanyo ka pelo yotlhe le ka mowa otlhe, foo ga o kitla o tlhoka monna mo sedulong sa bogosi sa Iseraele.’


text:
“Le gona o itse ka wesi se Joabe morwa Seruya a se ntiretseng, e bong se o neng a se direla balaodi ba babedi ba mephato ya Iseraele, e bong Abenere morwa Nere le Amasa morwa Jethere, ka fa a ba bolaileng ka teng, a tsholola madi a ntwa mo kagisong, a tlatsa moitlamo wa gagwe o o mo lethekeng la gagwe le ditlhako tse o di rweleng madi a ntwa.


text:
Dira ka fa botlhaleng jwa gago gore o se ka wa folosetsa tlhogo e pududu ya gagwe kwa felong ga baswi ka kagiso.


text:
“Mme bana ba ga Baresilai wa Gileate o ba direle ka bopelotlhomogi, ba nne le ba ba jelang fa lomating lwa gago; gonne ba nthusitse fela jalo jale fa ke tshaba Abesalomo mogoloo.


text:
“Gape o sa ntse o na le Simei morwa Gera wa Mobenyamene wa Bahurime; o kile a ntlhapatsa mo go boitshegang ka letsatsi le ke neng ke ya kwa Mahanaime ka lone. Fela e rile a fologela kwa Joretane go nkgatlhantsha, ka mo ikanela ka Morena ka re: ‘Ga nkitla ke go bolaya ka tšhaka.’


text:
Mme wena o se ka wa tlhoka go mmona molato; gonne wena o monna yo o botlhale. O tla itse sentle se o ka se mo direlang gore o folosetse tlhogo e pududu ya gagwe ka madi kwa felong ga baswi.”


text:
Mme Dafita a busa Baiseraele dinyaga di le 40; a busa dinyaga di supa kwa Heberone, a ba a busa dinyaga di le 33 kwa Jerusalema.


text:
Morago ga moo Salomo a nna mo sedulong sa bogosi sa ga Dafita rraagwe, mme bogosi jwa gagwe jwa tlhomama.


text:
Jaanong Atonia morwa Hagithe a ya kwa go Batsheba mmaagwe Salomo. Ene a mmotsa a re: “A o tla ka kagiso?” A araba a re: “Ee, ke tla ka kagiso.”


text:
Ke fa Atonia a re: “O a itse gore bogosi e ne e le jwa me. Baiseraele botlhe ba ne ba lebeletse gore go tla busa nna. Mme bogosi jwa ntlogela, ya nna jwa ga nnake; gonne o bo neilwe ke Morena.


text:
Jaanong ke kopa selo se le sengwe fela mo go wena; o se ka wa nkganela ka sona.” Batsheba a mo araba a re: “Bua.”


text:
Atonia a re: “A ko o bue le kgosi Salomo; gonne wena ga a ka ke a go swabisa, gore a nnee Abisaga wa Suneme go nna mosadi wa me.”


text:
Ke fa Batsheba a tsena kwa go kgosi Salomo go buela Atonia nae. Mme kgosi ya nanoga, ya mo kgatlhantsha, ya mo ikobela. Jaanong ya nna mo sedulong sa yona sa bogosi; le ene mma-kgosi a tsisediwa sedulo, a nna mo ntlheng ya le le jang la yona.


text:
Jaanong Batsheba a re: “Ke kopa kopo e potlana e le nngwe mo go wena. O se ka wa gana.” Kgosi ya mo araba ya re: “Kopa, mma, gonne ga nkitla ke go ganela ka yona.”


text:
Kgosi Salomo a fetola a raya mmaagwe a re: “O kopelelang Atonia Abisaga wa Suneme? Mo kopele le bogosi! Gonne ke nkgonne. Kana moperesiti Abjathare le Joabe morwa Seruya ba goga nae!”


text:
Ke fa kgosi Salomo a ikana ka Morena a re: “A Modimo o mpetse, o be o nkokeletse, fa Atonia a sa ka ke a bolawa ka ntlha ya lefoko le!


text:
Mme jaanong, ka bophelo jwa Morena yo o ntlhomamisitseng, a mpaya mo sedulong sa bogosi sa ga rre Dafita, a nkagela ntlo jaaka a solofeditse – ruri, Atonia o tla bolawa kajeno.”


text:
Fa e le Abjathare moperesiti, kgosi ya mo raya ya re: “Yaa kwa Anathothe kwa tshimong ya gago; gonne o tshwanetse go bolawa. Fela ga ke ne ke go bolaya kajeno, ka o ne o sikara Letlole la Morena Modimo fa pele ga rre Dafita le ka o ne o tlhakanela dipogiso tsotlhe le rre.”


text:
Salomo a leleka Abjathare jalo, mo a se neng a tlhola a nna moperesiti wa Morena, e le go dirafatsa lefoko la Morena le o le buileng ka go ntlo ya ga Eli kwa Silo.


text:
E rile Joabe a utlwela dilo tseo, a tshabela kwa Tenteng ya Morena, a feta a tshwara dinaka tsa aletare. Kana Joabe a ne a gogile le Atonia, le fa a se ka a goga le Abesalomo.


text:
Ga begelwa kgosi Salomo ga twe: “Joabe o tshabetse kwa Tenteng ya Morena. Ke yole fa aletareng.” Jaanong Salomo a roma Benaya morwa Joyata a re: “Yaa o mmolae!”


text:
Mme ya re Benaya a fitlha kwa Tenteng ya Morena, a mo raya a re: “Kgosi e buile jaana ya re: ‘Tswaa moo!’ ” A fetola a re: “Nnyaya! Gonne ke rata go swela fano!” Benaya a isetsa kgosi lefoko a re: “Joabe o mphetotse jaana le jaana.”


text:
Ke fa kgosi e mo laela a re: “Dira jaaka a buile, o mmolae, o mo fitlhe, mme madi a a se nang molato a a tsholotsweng ke Joabe o a tlose mo go nna le mo lapeng la ga rre.


text:
A Morena a busolosetse madi a o a tsholotseng mo tlhogong ya gagwe; ka gonne o wetse banna ba babedi ba ba neng ba mo gaisa ka tshiamo le molemo, a ba bolaya ka tšhaka, rre Dafita a sa itse, e bong Abenere morwa Nere, molaodi wa mephato ya Iseraele le Amasa morwa Jethere, molaodi wa mephato ya Juta


text:
gore madi a bone a boele mo tlhogong ya ga Joabe le mo tlhogong tsa bana le bana ba bana ba gagwe ka bosakhutleng, mme kagiso e e tswang mo Moreneng a e nne le Dafita le losika lwa gagwe le lelapa la gagwe le sedulo sa bogosi sa gagwe ka bosakhutleng.”


text:
Mo boemong jwa gagwe kgosi ya baya Benaya morwa Joyata go laola mephato; kgosi ya ba ya baya moperesiti Satoke mo boemong jwa ga Abjathare go nna moperesiti yo mogolo.


text:
Morago ga moo kgosi ya roma go bitsa Simei, ya mo laela ya re: “Ikagele ntlo mono Jerusalema, o nne teng. O se ka wa tloga mono go ya gope.


text:
Mme ka letsatsi le o tswang ka lone, o tshela noka ya Kiterone, o itsetse ruri gore o tlile go swa. Foo go tla bo go ipolaile wena ka wesi.”


text:
Simei a araba kgosi a re: “Lefoko leo le siame. Motlhanka wa gago o tla dira ka fa kgosi mong wa me a buileng ka teng.” Simei a nna jalo mo Jerusalema malatsi a mantsi.


text:
Mme ya re dinyaga tse tharo di sena go feta, batlhanka ba le babedi ba ga Simei ba thobela kwa go Agiše morwa Maaga kgosi ya Gathe. Jaanong ya re Simei a begelwa go twe: “Batlhanka ba gago ba kwa Gathe.”


text:
Simei a nanoga a belesa esele ya gagwe a ya kwa Gathe kwa go Agiše go batla batlhanka ba gagwe. Simei a ya jalo, a ya go tsaya batlhanka ba gagwe kwa Gathe.


text:
Ke fa kgosi e roma go bitsa Simei, e mo raya e re: “Kana ke go ikanisitse ka Morena, ka go tlhagisa ka re: ‘Ka letsatsi le o tswang o ya gongwe ka lone o itsetse ruri gore o tlile go swa!’ Wa ba wa nthaya wa re: ‘Go siame. Ke utlwile.’


text:
Jaanong ke ka ntlha ya eng fa o se ka wa tshegetsa se o se ikanetseng Morena le taelo e ke e go laetseng?”


text:
Kgosi ya ba ya raya Simei ya re: “Wena ka wesi o itse bosula jotlhe mo pelong ya gago jo o bo diretseng rre Dafita. Jaanong Morena o busetsa bosula jwa gago mo go wena,


text:
mme kgosi Salomo o tshegofaditswe; sedulo sa bogosi sa ga Dafita se tla tlhomama fa pele ga Morena ka bosakhutleng.”


text:
Jaanong kgosi ya laela Benaya morwa Joyata, mme ene a ya a mmolaya, mme a swa. Bogosi jwa tlhomamisiwa jalo mo diatleng tsa ga Salomo.


text:
Mme Salomo a nyalela Farao, kgosi ya Egepeto; a tsaya morwadia Farao, a mo tlisa mo motseng wa ga Dafita, a nna teng go ya a be a fetse go aga ntlo ya gagwe le Ntlo ya Morena le lobota mo tikologong ya Jerusalema.


text:
Fela morafe o ne o ntse o dira ditlhabelo mo dithoteng tsa tlhabelo; gonne pele ga foo go ne go ise go agelwe leina la Morena ntlo.


text:
Mme Salomo o ne a rata Morena ka go sepela ka fa melaong ya ga Dafita rraagwe. Fela a fapoga ka go dira ditlhabelo, a tshuba maswalo mo dithoteng tsa tlhabelo.


text:
Kgosi e kile ya ya kwa Gibeone go dira ditlhabelo teng; gonne thota ya teng e ne e tumile go feta tsotlhe. Salomo a dira ditlhabelo tsa phiso di le sekete mo aletareng ya teng.


text:
Kwa Gibeone Morena a iponatsa mo go Salomo ka toro bosigo, mme Modimo wa re: “Ikopele sengwe mo go nna.”


text:
Salomo a re: “O diretse rre Dafita motlhanka wa gago ka bopelotlhomogi jo bogolo fela jaaka a ne a sepela fa pele ga gago ka boikanyo le tshiamo le ka pelo e e nang nao e tlhamaletse. O bile o mmoloketse bopelotlhomogi jo bogolo joo, wa mo naya morwa yo o ntseng mo sedulong sa gagwe sa bogosi jaaka go ntse kajeno.


text:
Mme jaanong Morena, Modimo wa me, motlhanka wa gago o mo dirile kgosi mo boemong jwa ga Dafita rre. Mme nna ke lekawana fela. Ga ke ise ke itse go tswa le go tsena.


text:
E bile motlhanka wa gago o mo gare ga morafe wa gago o ò o itlhophetseng, e le morafe o mogolo o o sa ka keng wa balwa le e seng go kwalwa ka ntlha ya bontsi.


text:
Ka moo naya motlhanka wa gago pelo e e reetsang gore a itse go atlhola morafe wa gago le go farologanya tse di molemo le tse di bosula. Gonne ke mang yo o ka kgonang go busa morafe wa gago o o kanakana?”


text:
Modimo wa mo raya wa re: “E re ka o kopile se se ntseng jaana, mme o sa ikopela bophelo jo boleele le e seng go ikopela khumo le e seng loso lwa baba ba gago, mme o ikopetse tlhaloganyo go ka utlwa ditsheko,


text:
ka moo ke dira ka fa mafokong a gago, ke go naya pelo e e botlhale e e tlhaloganyang. Ga go ise go ke go nne ope yo o tshwanang nao pele ga gago. Le gona ga go kitla go tsoga ope yo o tshwanang nao sehularong sa gago.


text:
Le tse o sa di kopang ke a di go naya, e bong khumo le tlotlo gore go se nne ope mo dikgosing yo o lekanang nao bophelong jotlhe jwa gago.


text:
Mme fa o sepela mo ditseleng tsa me ka go tshegetsa melao ya me le ditaolo tsa me jaaka go sepetse Dafita rraago, foo ke tla ntsifatsa malatsi a gago.”


text:
Jaanong ya re Salomo a thanya, a fitlhela e le toro. Morago ga moo a ya kwa Jerusalema, a ema fa pele ga Letlole la Kgolagano ya Morena, a dira ditlhabelo tsa phiso le tsa tebogo, a ba a direla batlhanka botlhe ba gagwe moletlo.


text:
Ga bua mosadi mongwe a re: “Ka thapelo, morena wa me! Nna le mosadi yo re nna mo ntlong e le nngwe, mme ka belega fa go ene mo ntlong.


text:
Mme e rile ka letsatsi la boraro ke sena go belega, le mosadi yo a belega, rona re le mmogo re se na le ope mo ntlong, re le babedi fela.


text:
Jaanong a tsoga gare ga bosigo, a utswa morwaake mo lotlhakoreng lwa me, lelata la gago le thulametse, a mo robatsa mo sehubeng sa gagwe; a ba a baya morwawe yo o suleng mo sehubeng sa me.


text:
Jaanong ya re ke tsoga mo mosong go amusa morwaake ka fitlhela a sule; fela ya re bo sena go sa, ka mo sekaseka, ka fitlhela e se ene yo ke mmelegeng.”


text:
Mme mosadi yo mongwe a re: “Nnyaya! Yo o phelang ke morwaake, wa gago ke yo o suleng.” Mme yo mongwe a re: “Nnyaya! Ke morwao yo o suleng, wa me ke yo o phelang.” Ba ganetsanya jalo fa pele ga kgosi.


text:
Mme kgosi ya re: “Yona a re: ‘Morwaake ke ene yo o phelang, wa gago ke yo o suleng.’ Yona a re: ‘Nnyaya, morwao ke yo o suleng, yo o phelang ke wa me.’ ”


text:
Jaanong kgosi ya re: “Fatolang ngwana yo o phelang, e nne mefama e mebedi, lo nee mongwe bontlhanngwe le yo mongwe bontlhanngwe.”


text:
Ke fa mosadi yo ngwana yo o phelang e leng wa gagwe a raya kgosi, gonne o ne a utlwela morwawe botlhoko, a re: “Ka thapelo, mongwaka, nayang yole ngwana yo o phelang, mme se mmolaeng ka gope.” Mme yole a re: “A e se nne wa me le e seng wa gago. Mo fatoleng.”


text:
E rile Baiseraele botlhe ba utlwela katlholo e kgosi e e atlhotseng, ba boifa kgosi; gonne ba lemoga, fa botlhale jwa Modimo bo le mo teng ga gagwe go ka atlhola ka tshiamo.


text:
E bile Salomo o ne a na le baokamedi ba le soma mabedi, ba ba okametseng Baiseraele botlhe, ba ba babalelang kgosi le lelapa la yona ka dijo. Mongwe le mongwe a na le go babalela kgwedi mo ngwageng.


text:
Morwa Abinatabe o ne a okametse naga yotlhe ya dithota ya Dore; mosadi wa gagwe e ne e le Tafathe morwadia Salomo;


text:
Baana morwa Ahilote a okametse Thaenage le Megito le Betšheane yotlhe yo o bapileng le Sarethane kwa tlase ga Iserele go tloga kwa Betšheane go fitlha kwa Abele-Megola le go fetela kwa pele ga Jokemeame;


text:
morwa Gebere a le kwa Ramothe wa Gileate; a okametse metsana ya ga Jaire morwa Manase e e kwa Gileate; a okametse naga ya Aregobe e e kwa Basane, metse e megolo e le 60 e e nang le dipota le mephakarego ya kgotlho;


text:
Ahimaase a le kwa Nafetale; le ene o ne a tsere morwadia Salomo, e bong Basemathe go nna mosadi wa gagwe;


text:
Gebere morwa Uri a le kwa nageng ya Gileate, nageng ya ga Sihone kgosi ya Baamori le ya ga Oge kgosi ya Basane. E ne e le ene mookamedi a le esi kwa lefatsheng lele.


text:
Bajuta le Baiseraele ba bo ba le bantsi ba le kana ka mošawa o o fa lewatleng, ba ntse ba a ja ba a nwa, ba a itumela.


text:
Le gona Salomo o ne a busa magosi aotlhe go simolola kwa nokeng ya Ferathe go ya kwa lefatsheng la Bafelesita le go fitlha kwa molelwaneng wa Egepeto. Ba ne ba kgethela Salomo, ba mo direla ka malatsi aotlhe a bophelo jwa gagwe.


text:
Dijo tsa ga Salomo tsa letsatsi le le lengwe e ne e le dikgetse di le 105 tsa bupe jo bo setou le dikgetse di le 210 tsa bupe jo bo gaitsweng


text:
le dikgomo tse di nontshitsweng di le some le dikgomo di le some tsa kwa mafulong le difutshane di le lekgolo, go sa balwe diphofu le ditshephe le ditholo le dipidipidi tse di nontshitsweng.


text:
Gonne ene o ne a busa lefatshe lotlhe le le mo ntlheng ya bophirimatsatsi ya noka ya Ferathe le dikgosi tsotlhe ntlheng ya bophirima ya noka eo go tloga kwa Thifesa go fitlha kwa Gasa, a na le kagiso mo ntlheng tsotlhe tikologong.


text:
Bajuta le Baiseraele ba ne ba agile ba le mo thagamong, mongwe le mongwe fa tlase ga moweine wa gagwe le fa tlase ga mofeie wa gagwe go tloga kwa Dane go fitlha kwa Bereseba ka malatsi otlhe a ga Salomo.


text:
Salomo o ne a na le dipitse tsa dikoloi di le dikete di le 40 le dipitse tse di palangwang di le dikete di le 12.


text:
Baokamedi bale ba ne ba tlamela kgosi Salomo le botlhe ba ba jelang mo lobating wa bojelo lwa kgosi Salomo, mongwe le mongwe ka kgwedi ya gagwe, ba se ka ba tlhaetsa sepe.


text:
Le gona ba tlisa garase le letlhaka la korong la dipitse tse di gogang le la dipitse tse di palangwang kwa felong kwa di batlegang teng, mongwe le mongwe ka fa thulaganyong ya gagwe.


text:
Modimo o ne o neile Salomo botlhale le tlhaloganyo e kgolo thata le temogo ya dilo tse di kana ka mošawa o o fa losing lwa lewatle.


text:
Botlhale jwa ga Salomo bo ne bo gaisa botlhale jwa batho botlhe ba kwa botlhabatsatsi le botlhale jotlhe jwa Egepeto.


text:
O ne a le botlhale bogolo go batho botlhe, a phala Ethane wa Esera le Hemane le Kalakolo le Dareta bomorwa Magole; leina la gagwe le ne le tumile kwa ditšhabeng tsotlhe mo tikologong.


text:
Mo go tsona a bolela ka ga ditlhare, a simolola ka mosetere o o kwa Lebanone, a khutla ka mosiama o o tlhogang fa loboteng; le gona a bolela ka ga diphologolo le ka ga dinonyane le ka ga digagabi le ka ga ditlhapi.


text:
Batho ba ne ba tswa kwa merafeng yotlhe go utlwa botlhale jwa ga Salomo, le kwa dikgosing tsotlhe tsa lefatshe tse di neng di utlwetse botlhale jwa gagwe.


text:
Hirame kgosi ya Tiro e ne ya roma batlhanka ba yona kwa go Salomo; ka gonne e ne e utlwile, fa a tloditswe go nna kgosi boemong jwa ga rraagwe. Kana Hirame o ne a tsalanye le Dafita ka malatsi otlhe.


text:
“O itse ka wesi fa Dafita rre a se ka a kgona go agela leina la Morena, Modimo wa gagwe, ntlo ka ntlha ya dintwa tse di neng di mo dikanyeditse ga tsamaya Morena a baya baba ka fa tlase ga dinao tsa gagwe.


text:
Mme jaanong Morena, Modimo wa me, o mphile boikhutso mo ntlheng tsotlhe; ga go na moganetsi le e seng kgoreletso epe e e bosula.


text:
Ke ka moo ke ikaeletseng go agela leina la Morena, Modimo wa me, ntlo jaaka Morena a reile rre Dafita a re: ‘Morwao yo ke tla mmayang mo sedulong sa bogosi sa gago boemong jwa gago ke ene yo o tla agelang leina la me ntlo.’


text:
Ka moo he, ba ree ba nthemele mesetere kwa Lebanone. A batlhanka ba me ba dire mmogo le ba gago. Mme tuelo ya batlhanka ba gago ke tla go neela fela jaaka o e batla. Gonne o itse ka wesi gore ga go na ope mo go rona yo o itseng go rema ditlhare jaaka Basitone.”


text:
Mme e rile Hirame a utlwa mafoko a ga Salomo, a itumela thata a re: “A go bakwe Morena kajeno yo o neileng Dafita morwa yo o botlhale go busa morafe o mogolo oo!”


text:
Hirame a ba a roma batho kwa go Salomo a re: “Ke utlwile mafoko a o a nthometseng. Ka ga dikgong tsa mesetere le tsa mesiperese ke tla dira tsotlhe ka fa o eletsang ka teng.


text:
Batlhanka ba me ba tla di folosa kwa Lebanone ba di isa kwa lewatleng. Ke tla di bofaganya di kokobala mo lewatleng, di isiwa kwa o di batlang teng, ke di bofolola, wena o be o di tsaya teng. Mme le wena o ntirele se ke se kopang o fe ba lapa la me dijo.”


text:
Mme Salomo a naya Hirame dikgetse di le 70 000 tsa mabele go nna dijo tsa lapa la gagwe, le difaki di le 182 tsa lookwane lo lo tlhotlhilweng. Salomo a naya Hirame tseo ka ngwaga le ngwaga.


text:
Morena a naya Salomo botlhale jaaka a mo solofeditse. Go ne go le kagiso gare ga Hirame le Salomo; bona ba babedi ba dira kgolagano.


text:
Jaanong kgosi Salomo a kua mephato mo Baiseraeleng botlhe; ba ba kuilweng e ne e le banna ba le dikete di le 30.


text:
A romela ba le 10 000 kwa Lebanone ka kgwedi ba fapaana: Kgwedi e le nngwe ba le kwa Lebanone, kgwedi tse pedi ba nna kwa gae. Atonirame e ne e le molaodi wa banna bao ba mekuio.


text:
Le gona Salomo o ne a na le basikari ba merwalo ba le 70 000 le ba le 80 000 ba ba betlang majwe kwa dithabeng


text:
go sa balwe baokamedi ba bagolo ba le 3 300 ba ba beilweng ke Salomo go okamela tiro le go laola badiri.


text:
Kgosi e ne e laetse gore ba epe majwe a magolo, majwe a tlhwatlhwa e kgolo gore go thaiwe motheo wa Ntlo ya Modimo ka majwe a a betlilweng.


text:
Mme baagi ba ga Salomo le baagi ba ga Hirame le banna ba Gebale ba a betla, ba baakanya dikgong le majwe gore Ntlo ya Modimo e agiwe.


text:
Ka ngwaga wa 480 Baiseraele ba sena go huduga kwa lefatsheng la Egepeto, ka ngwaga wa bone wa puso ya ga Salomo mo Iseraeleng, ka kgwedi ya Siwe, e bong kgwedi ya bobedi a simolola go agela Morena Ntlo.


text:
Ntlo e kgosi Salomo o neng a e agela Morena boleele jwa yona e ne e le mabogo a le 60, bophara jwa yona e le mabogo a le 20, bogodimo jwa yona e le mabogo a le 30.


text:
Mathudi a a neng a le mo ntlheng ya botlhabatsatsi ya Felo-ga-Boitshepo ga Ntlo ya Morena boleele jwa ona e ne e le mabogo a le 20, bo tsamaya le bophara jwa Ntlo ya Morena, bophara jwa ona e le mabogo a le some, jone bo leelefatsa Tempele jalo.


text:
Ka fa ntle ga lobota lwa Ntlo ya Morena a aga kago ya koketso, mo tikologong ya dipota tsa Ntlo ya Morena, mo tikologong ya Felo-ga-Boitshepo le ya Felo fa go kwa Tengteng a dira matlwana a a tlhatlaganyeng mo tikologong.


text:
Matlwana a a kwa tlase bophara jwa ona e ne e le mabogo a le matlhano; a a fa gare bophara jwa ona e le mabogo a le marataro; a boraro bophara jwa ona e le mabogo a supa. Gonne o ne a diretse Ntlo ya Morena dipota tsa koketso ka fa ntle mo tikologong gore matlwana ao a se ka a itshwarelela ka dipota tsa Ntlo ya Morena.


text:
E rile Ntlo ya Morena e agiwa, ya bopelwa ka majwe a a betletsweng ruri kwa a epiwang teng; ga se ka ga utlwala noto le selepe le e seng sediri sepe sa tshipi kwa Ntlong ya Morena fa e agiwa.


text:
Mojako wa matlwana a a kwa tlase o ne o le mo lotlhakoreng lwa borwa lwa Ntlo ya Morena, mme ka mapalamo a a tshophegileng go ne go tlhatlogelwa kwa go a a fa gare, mme go tswa kwa go a a fa gare go tlhatlogelwa kwa go a boraro.


text:
Ya re a sena go fetsa lebotana la Ntlo ya Morena, a e tlhomesa, a e rulela ka dipati tsa mesetere tse di kgabisitsweng.


text:
Kago ya koketso a e aga ka go e dikolosa le Ntlo ya Morena yotlhe; bogodimo jwa matlwana e le mabogo a le matlhano; a itshwarelela mo Ntlong ya Morena ka mephakarego ya mesetere.


text:
“Ka ga Ntlo ya Morena e e o e agang, itse gore fa o sepela ka fa melaong ya me, o dirafatsa tse di nkgatlhang, o tshegetsa ditaolo tsa me tsotlhe ka go sepela mo go tsona, ke gona ke tla dirafatsang Lefoko la me mo go wena le ke le buileng le Dafita rrago.


text:
dipota tsa yona ka fa teng a di manega dipati tsa mesetere; go tloga fa fatshe go fitlha kwa ditlhomesong. Ntlo ya Morena ka fa teng a e manega dikgong; mme bodilo jwa Ntlo ya Morena a bo ala dipati tsa mesiperese.


text:
A ba a aga lobota ka mo teng lo lo katoganyeng mabogo a le 20 le lobota lwa motsheo wa Ntlo ya Morena ka dipati tsa mesetere go tloga bodilong go fitlha kwa ditlhomesong; felo foo a go aga mo teng ga Ntlo ya Morena go nna Felo fa go kwa Tengteng, e bong ga Boitshepo-jwa-Maitshepo.


text:
Mme boleele jwa Felo-ga-Boitshepo e ne e le mabogo a le 40; gona go le mo ntlheng ya botlhabatsatsi.


text:
Ka mo teng ga Ntlo ya Morena go ne go le dikgong tsa mesetere fela; mo go tsona go setilwe diphare le dithunya tse di fololetsweng. Tsotlhe tseo e ne e le tsa mesetere go sa bonale lebotana.


text:
A ba a baakanya Felo fa go kwa Tengteng mo teng ga Ntlo ya Morena go baya Letlole la Kgolagano ya Morena teng.


text:
Felo fa go kwa Tengteng boleele jwa gona e ne e le mabogo a le 20, bophara e le mabogo a le 20, le bogodimo e le mabogo a le 20. A go manega gouta e e sa pekwang; le gona a dira aletare ka dikgong tsa mesetere.


text:
Salomo a manega Ntlo ya Morena ka mo teng gouta e e sa pekwang; a ba a kgaola ka dikeetane tsa gouta fa pele ga Felo fa go kwa Tengteng fa a go manegileng gouta.


text:
Ntlo ya Morena yotlhe a e manega gouta, ga tsamaya a ba a fetsa Ntlo ya Morena yotlhe; le aletare yotlhe e e leng ya Felo fa go kwa Tengteng a e manega gouta.


text:
Le gona a dira boKerubime ba le babedi mo Felong fa go kwa Tengteng ka dikgong tsa olefa; boleele jwa bone e le mabogo a le 10.


text:
Lefuka lengwe la Kerubime le ne le le mabogo a le matlhano, le lengwe le lone le le mabogo a le matlhano; go tloga ntlheng ya lefuka leno go fitlha ntheng ya lefuka lele, e le mabogo a le some.


text:
Le Kerubime wa bobedi a na le bophara jwa diphuka jwa mabogo a le some; boKerubime boo babedi ba tshwana fela ka selekanyo le popego.


text:
Mme a baya boKerubime bao fa gare ga Felo fa go kwa Tengteng, ba tsharolotse diphuka tsa bone. Lefuka la yo mongwe le ama lobota lo longwe, mme lefuka la Kerubime wa bobedi le ama lobota lo longwe. Mme diphuka tsa bone tse di fa gare ga Ntlo ya Morena di amana.


text:
Mo dipoteng tsotlhe tsa Ntlo ya Morena, mo Felong-ga-Boitshepo-jwa-Maitshepo le mo Felong-ga-Boitshepo, tikologong a seta ditshwantsho tsa boKerubime le tsa mekolane le tsa dithunya tse di fololetsweng.


text:
Le bodilo jwa Ntlo ya Morena mo Felong-ga-Boitshepo-jwa-Maitshepo le mo Felong-ga-Boitshepo a bo manega gouta.


text:
Mojako wa Felo fa go kwa Tengteng a o direla ditswalo tsa dikgong tsa olefa. Mophakarego le maotwana a tsona tsa bo di na le dikhutlo tse tlhano.


text:
Ditswalo tse pedi e ne e le tsa dikgong tsa olefa; a seta ditshwantsho tsa boKerubime le tsa mekolane le tsa dithunya tse di fololetsweng mo go tsona, a di manega gouta; gouta a e iteela ka noto mo go boKerubime le mo mekolaneng gore e di senole.


text:
Le mojako wa Felo-ga-Boitshepo a o direla maotwana a ditswalo ka dikgong tsa olefa fela jalo, mme e le wa dikhutlo tse nne;


text:
le ditswalo tse pedi tsa dikgong tsa mesiperese. Mhama o mongwe wa setswalo wa bo o na le dipati tse pedi tse di bulegelang ka ntlha tsotlhe; mhama o mongwe le ona o na le dipati tse pedi tse di bulegelang ka ntlha tsotlhe.


text:
A seta boKerubime le mekolane le dithunya tse di fololetsweng mo go tsona, a di manega gouta, ya iteelwa mo masetong gore e di senole.


text:
A aga lelapa la ka fa teng ka majwe a a betlilweng, lebota la lone a le dira mela e meraro; a le kona ka mepako ya mesetere.


text:
Ka ngwaga wa lesome le motso, ka kgwedi ya Bule – ke kgwedi ya robedi – ga fediwa Ntlo ya Morena le dilo tsotlhe tsa yona le ditshwanelo tsotlhe tsa yona. Ya agiwa dinyaga tse di supang.


text:
A aga ntlo, a e bitsa Ntlo-ya-Sekgwa-sa-Lebanone; boleele jwa yona e ne e le mabogo a le 100, bophara jwa yona e le mabogo a le 50, bogodimo jwa yona e le mabogo a le 30, e rwelwe ke maotwana a mesetere, a bopeleditswe ditsela tse nne, mme mephakarego ya mesetere e le mo godimo ga maotwana ao.


text:
E ne e ruletswe ka dikgong tsa mesetere mo godimo ga matlwana a a neng a rwelwe ke maotwana ale. E ne e le matlwana a le 45, a le 15 a tlhomaganye.


text:
Go ne go le difenstere, di tlhomaganye gararo, di dirilwe ka mepakwana, fenstere e lebagana le fenstere gararo.


text:
Mejako yotlhe le maotwana a ditswalo di ne di na le dikhutlo di le nne di dirilwe ka mepakwana; mojako o lebagana le mojako gararo.


text:
Le gona a dira Leobo la Maotwana, boleele jwa lone e le mabogo a le 50, bophara jwa lone e le mabogo a le 30; le na le mathudi fa pele ga lone le maotwana a teng le mapalamo.


text:
Gape a dira ntlogadi ya sedulo sa bogosi e a atlholelang mo go yona, e le ntlo ya tshekelo, e manegilwe dipati tsa mesetere go tloga fa fatshe go fitlha kwa ditlhomesong.


text:
Le ntlo ya gagwe e a neng a nna mo go yona e ne e agilwe ka mokgwa oo. E ne e le mo lapeng le lengwe le le bapileng le ntlogadi. Salomo a ba a direla morwadia Farao yo a mo nyetseng ntlo e e tshwanang le ntlogadi eo.


text:
Dikago tsotlhe tseo tsa agiwa ka majwe a tlhwatlhwa e kgolo a a betlilweng ka fa selekanyong sa dieka, a segilwe ka šage ka fa teng le ka fa ntle go tloga fa fatshe go fitlha kwa majweng a a kwa godimo le kwa ntle go fitlha lelapeng le legolo.


text:
Motheo e ne e le wa mafika a tlhwatlhwa e kgolo wa mafika a magolo; go le mafika a mabogo a le some le mafika a mabogo a a robedi.


text:
Mo godimo ga ona go le dipota tsa majwe a tlhwatlhwa e kgolo a a betlilweng ka fa selekanyong sa dieka le mepako ya mesetere.


text:
Lobota lwa lelapa le legolo tikologong le lwa lelapa la ka fa teng la Ntlo ya Morena le lwa lelapa la leobo la ntlo ya kgosi di ne di agilwe ka majwe a a betlilweng e le mela e meraro, mme tsa konwa ke mepako ya mesetere.


text:
Ene e ne e le morwa mosadi wa motlholagadi wa lotso lwa ga Nafetale, mme rraagwe e le monna wa kwa Tiro. E ne e le modiri ka kgotlho, a tletse botlhale le tlhaloganyo le kitso go ka dira tiro yotlhe ka kgotlho. A tla kwa go kgosi Salomo, a dira tiro yotlhe ya gagwe.


text:
A bopa maotwana a mabedi a kgotlho. Boleele jwa ona e ne e le mabogo a le 18. Bokima jwa ona bo kopanngwa ke mogala wa mabogo a le 12.


text:
A ba a dira ditlhogo tse pedi, a di baya mo godimo ga maotwana e le tsa kgotlho e e bopilweng; bogodimo jwa tlhogo nngwe le nngwe e ne e le mabogo a le matlhano.


text:
Ditoganyo – e le tiro ya toganyo e e tshophilweng le ya dikeetane – di ne di le mo ditlhogong tse di neng di le mo godimo ga maotwana, tse supa mo tlhogong nngwe le nngwe.


text:
Le gona a dira digaranata tsa kgotlho di potologa tlhogo gabedi le dikeetane, e le go kgabisa ditlhogo tsoo pedi tse di neng di le mo godimo ga maotwana.


text:
Ditlhogo tse di neng di le mo godimo ga maotwana fa mathuding di ne di bopegile jaaka dithunya tsa madutla; bogodimo jwa tsona e le mabogo a le mane.


text:
Tlhogo e nngwe e ne e kgabisitswe ka digaranata di le 200, di kotamisitswe mo toganyong mo godimo ga dimpa le fa tlase ga tsona, di dikologa gabedi. Le tlhogo ya bobedi e ne e kgabisitswe jalo.


text:
A tlhoma maotwana ao fa pele ga mathudi a mojako wa Tempele. Ya re a tlhoma leotwana la le le jang, a le bitsa Jagine; ya re a tlhoma leotwana la molema, a le taya leina la Boase.


text:
Le gona a dira lewatle le le bopilweng ka kgotlho. Go le kgabaganya go tswa losing go ya losing e ne e le mabogo a le some; le le tshekeletsa; boteng jwa lone e le mabogo a le matlhano, mme mogala wa mabogo a le 30 o le kopanya tikologong.


text:
Ditshwantsho tsa diphare di ne di le dikologa ka fa tlase ga losi lwa lone tikologong; di ne di le some mo lebogong le lengwe di dikologa lewatle tikologong, e le methalo e le mebedi ya diphare, di bopilwe mmogo le lewatle fa le bojwa.


text:
Le ne le pegilwe mo dikgomong tsa kgotlho di le 12, di le tharo di lebile kwa bokone, tse tharo kwa bophirimatsatsi, tse tharo kwa borwa, tse tharo kwa botlhabatsatsi, mme lewatle le le mo godimo ga tsona, marago otlhe a tsona a le ka fa tlase ga lone.


text:
Bokima jwa lebota la lone e ne e le bophara jwa seatla. Losi lwa lone lo ne lo bopegile jaaka losi lwa nkgo, jaaka sethunya se se thuntseng. Le ne le tladiwa ka ditsaga di le 360.


text:
Le gona a dira dikolotsana tsa tlhatswetso di le some tsa kgotlho; boleele le bophara jwa dikolotsana tsotlhe e ne e le mabogo a mane; bogodimo jwa tsona e le mabogo a mararo.


text:
Kolotsana tse di ne di dirilwe ka mokgwa o: Di ne di na le dipati tsa kgotlho mo ditlhakoreng, di kopantswe ka mepakwana.


text:
Mo dipating tsa ditlhakore tse di fa gare ga mepakwana go ne go le ditshwantsho tsa ditau le dikgomo le boKerubime, le mo mepakwaneng go le jalo. Ka fa godimo le ka fa tlase ga ditau le dikgomo go ne go le dithunya le matlhare di fololetswe.


text:
Kolotsana nngwe le nngwe e ne e na le maotwana a le mane a kgotlho le diase tsa kgotlho. Mepako e mene ya dikhutlo e ne e na le dinaka; dinaka tseo di ne di bopilwe go tshegetsa mogopo. Mo go tsona go ne go le matlhare le dithunya tse di fololetsweng.


text:
Molomo wa yona fa go tsenang mogopo o ne o le fa gare ga dinaka; boteng jwa ona e le letsogo. Molomo wa yona o ne o le tshekeletsa, o le kgapa gore mogopo o tsene. Bophara jwa ona e le letsogo le bontlhanngwe jwa lone. Le mo tikologong ya molomo wa yona go setilwe ditshwantsho. Mme mepako ya ona e ne e na le dikhutlo tse nne e se potokwe.


text:
Maotwana a mane a ne a le fa tlase ga dipati tse di thibang ditlhakore; ditshegetso tsa maotwana di ne di tshwaraganye le kolotsana. Kgabaganyo ya leotwana lengwe le lengwe e ne e le letsogo le bontlhanngwe jwa lone.


text:
Maotwana a ne a dirilwe jaaka maotwana a koloi; ditshegetso le difelane le dipeke le meruba tsa ona di ne di bopilwe mmogo.


text:
Dinaka di le nne di ne di le mo godimo ga mepako e mene ya dikhutlo ya kolotsana nngwe le nngwe. Kolotsana le dinaka tsa yona e ne e le kgotlho e e bopagantsweng.


text:
Mo godimo ga kolotsana go ne go le kgare e e tshegetsang mogopo; bogodimo jwa yona e le bontlhanngwe jwa letsogo. Mo godimo ga kolotsana go ne go le ditshegetso tsa yona le dipati tse di thibang tsa yona, e le tsa kgotlho e e bopagantsweng.


text:
A ba a seta boKerubime le ditau le mekolane mo bophaphathing jwa ditshegetso tsa yona le mo dipating tse di thibang tsa yona ka fa manno a lekanyeng ka teng, le matlhare le dithunya tse di fololetsweng mo tikologong.


text:
Dikolotsana di le some tsa tlhatswetso o ne a di dira jalo; di bopilwe ka go tshwana, di na le selekanyo se le sengwe fela le tebego e le nngwe fela.


text:
Le gona a dira megopo e le some ya kgotlho. Mogopo mongwe le mongwe wa tladiwa ke ditsaga di le 9. Bophara jwa mogopo mongwe le mongwe e le mabogo a le mane. Kolotsana nngwe le nngwe e na le mogopo wa yona.


text:
Dikolotsana tse tlhano a di baya mo lotlhakoreng lwa borwa lwa Ntlo ya Modimo, tse tlhano mo lotlhakoreng lwa bokone lwa Ntlo ya Modimo. Lewatle lone a le baya kwa sekhutlong sa Ntlo ya Modimo sa botsheka jwa borwa le botlhabatsatsi.


text:
Le gona Hirame a dira dipitsa le diolola-melora le dinkgo tsa kgatshetso. Hirame a ba a wetsa tiro yotlhe e a e direlang kgosi Salomo go nna tsa Ntlo ya Morena,


text:
e bong maotwana a mabedi le dikgolokwe tsa ditlhogo tse di mo godimo ga maotwana a mabedi le ditoganyo tse pedi tsa go kgabisa dikgolokwe tse pedi tsa ditlhogo tse di mo godimo ga maotwana


text:
le digaranata tse di 400 tsa ditoganyo tse pedi; e le dikeetane tse pedi tsa digaranata tsa toganyo nngwe le nngwe go kgabisa dikgolokwe tse pedi tsa ditlhogo tse di mo godimo ga maotwana;


text:
le dipitsa le diolola-melora le dinkgo tsa kgatshetso. Mme dilo tsotlhe tseo tse Hirame o neng a di direla kgosi Salomo go nna tsa Ntlo ya Morena e ne e le tsa kgotlho e e rethefaditsweng.


text:
Kgosi ya laela gore di bopiwe kwa lebaleng la Joretane fa go leng mmu o o boteng fa gare ga Sukothe le Sarethane.


text:
Salomo a se ka a lekanya dilo tsotlhe ka ntlha ya bontsi jo bogolo jwa tsona, mme ga se ka ga lekanngwa bokete jwa kgotlho.


text:
Le gona Salomo a dira dilo tsotlhe tse di mo Ntlong ya Morena, e bong aletare ya gouta le lobati lwa gouta lo dinkgwe tsa tshupo di bewang mo go lone,


text:
le ditlhomo tsa dipone tsa gouta e e sa pekwang di le tlhano mo ntlheng ya le le jang le di le tlhano mo ntlheng ya la molema ka fa pele ga Felo fa go kwa Tengteng; le dithunya le dipone le dipoma tsa tsona, tsotlhe e le tsa gouta;


text:
le megotšwana le dithipa le dinkgo tsa kgatshetso le dijana le diolola-melora ka gouta e e sa pekwang. Le dikaniri tsa ditswalo tsa Ntlo e e kwa Tengteng tsa Felo-ga-Boitshepo-jwa-Maitshepo le tsa ditswalo tsa Felo-ga-Boitshepo ga Ntlo ya Morena e ne e le tsa gouta.


text:
Jaanong e rile tiro yotlhe e kgosi Salomo o neng a e direla Ntlo ya Morena e sena go fela, Salomo a tsenya dineo tse di boitshepo tsa ga Dafita rraagwe le selefera le gouta le dilo tsa mefutafuta a di baya mo dipolokelong tsa Ntlo ya Morena.


text:
Morago ga moo Salomo a kgobokanya bagolo ba Iseraele le dikgosana tsotlhe tsa ditso le ditlhogo tsa dikgoro tsa Baiseraele kwa go ene kwa Jerusalema, e le go tsaya Letlole la Kgolagano ya Morena kwa motseng wa ga Dafita o e leng Sione.


text:
Le banna botlhe ba Iseraele ba phuthegela kwa go kgosi Salomo moletlong ka kgwedi ya Ethanime; ke yona kgwedi ya bosupa.


text:
ba tlisa Letlole la Morena le Tente ya Boipontsho le dilo tsotlhe tse di boitshepo tse di neng di le mo go yona; baperesiti le Balefi ba di tlisa.


text:
Mme kgosi Salomo le phuthego yotlhe ya Baiseraele ba ba neng ba phuthegetse kwa go ene, ba na nae fa pele ga Letlole, ba tlisa ditlhabelo tsa difutshane le tsa dikgomo tse dintsi tse di se nang palo.


text:
Baperesiti ba isa Letlole la Kgolagano ya Morena kwa felong ga lone kwa Felong fa go kwa Tengteng ga Ntlo ya Modimo, e bong ga Boitshepo-jwa-Maitshepo kwa tlase ga diphuka tsa boKerubime,


text:
ka boKerubime ba ne ba tsharolotse diphuka godimo ga Letlole; ba sireletsa Letlole le disikari tsa lone ba le okame.


text:
Disikari di ne di le ditelele, mo dintlha tsa tsona di neng di bonala kwa Felong-ga-Boitshepo ka fa ntle ga Felo fa go kwa Tengteng, mme di sa bonale ka kwa ntle; di sa le teng go fitlha letsatsing la kajeno.


text:
Go ne go se sepe mo Letloleng fa e se matlapa a mabedi a maboti a Moše o neng a a tsenya mo teng kwa thabeng ya Horebe, kwa Morena o neng a dira kgolagano teng le Baiseraele, jale fa ba huduga kwa lefatsheng la Egepeto.


text:
mo baperesiti ba bileng ba palelwa ke go ema le go dira tsa tirelo-Modimo ka ntlha ya leru; gonne kgalalelo ya Morena e ne e tletse mo Ntlong ya Morena.


text:
Gape ya re: “A go tumisiwe Morena, Modimo wa Iseraele, o o dirafaditseng ka seatla sa ona se o se solofeditseng Dafita rre ka molomo wa ona wa re:


text:
‘E sa le ka letsatsi le ke ntshitseng morafe wa me wa Iseraele kwa Egepeto ka lone, ga ke ise nke ke tlhophe motse ope mo ditsong tsotlhe tsa Iseraele go aga Ntlo teng gore leina la me le nne teng; mme ke tlhaotse Dafita gore a okamele morafe wa me wa Iseraele.’


text:
Fela wena ga o ne o aga Ntlo ya me, mme morwao yo o tla mo tsalang ke ene yo o tla agelang leina la me Ntlo.’


text:
“Jaanong Morena o dirafaditse lefoko la gagwe le o le buileng. Kana ke tsogile mo boemong jwa ga Dafita rre, ke ntse mo sedulong sa bogosi sa Iseraele jaaka Morena a buile, ke agetse leina la Morena, Modimo wa Iseraele, Ntlo,


text:
ke baakanyeditse Letlole bonno teng le tshupo ya kgolagano ya Morena e leng mo go lone e o e dirileng le borraetsho, jale fa a ba ntsha kwa lefatsheng la Egepeto.”


text:
Ke fa Salomo a ema fa pele ga aletare ya Morena, phuthego yotlhe ya Iseraele e mo lebile, a tsholeletsa mabogo kwa legodimong


text:
a re: “Morena, Modimo wa Iseraele, kwa godimo mo legodimong le fa fatshe mo lefatsheng ga go na modimo ope o o tshwanang nao. Wena o bolokela batlhanka ba gago kgolagano le bopelotlhomogi fa ba sepela fa pele ga gago ka pelo yotlhe.


text:
Wena o diretse motlhanka wa gago Dafita rre tse o di mo solofeditseng. Ruri, o ne o di buile ka molomo wa gago, mme jaanong o di dirafaditse ka seatla sa gago jaaka go ntse kajeno.


text:
“Jaanong he, Morena, Modimo wa Iseraele, dirafaletsa motlhanka wa gago Dafita rre le tse o di mo solofeditseng wa re: ‘Ga o kitla o tlhoka monna fa pele ga me yo o dutseng mo sedulong sa bogosi sa Iseraele; ke raya fela fa bana ba gago ba disa tsela ya bone ka go sepela fa pele ga me jaaka wena.’


text:
Jaanong he, Modimo wa Iseraele, ka thapelo, a lefoko la gago le o le solofeditseng motlhanka wa gago Dafita rre le direlwe nnete.


text:
“Mme a ruri Modimo o ka aga mono lefatsheng? Kana legodimo le legodimo le le godimodimo ga le go lekane. Jaanong Ntlo e ke e agileng yona e tlhaela bogolo jang!


text:
Morena, Modimo wa me, ngoka thapelo ya motlhanka wa gago le mokokotlelo wa gagwe gore o utlwe go goelela le go rapela mo motlhanka wa gago a go rapelang fa pele ga gago kajeno


text:
le gore matlho a gago e nne a a budulogetseng Ntlo e bosigo le motshegare, e bong felo fa o buileng ka ga gona wa re: ‘Leina la gago,’ Modimo, le tla nna teng; gape le go re o utlwe thapelo e motlhanka wa gago o tla e rapelang a lebile felo fano.


text:
A ko o utlwe mokokotlelo wa motlhanka wa gago le wa morafe wa gago wa Iseraele o ba tla o rapelang ba lebile felo fa; o utlwe o le kwa felong fa o nnang teng kwa legodimong, mme o re o o utlwa o ba itshwarele.


text:
“E re fa motho a leofetse mongwe-ka-ene, mme ba mo ikanisa gore a ikhutse, mme a tla a bua khutso fa pele ga aletare ya gago fa Ntlong e,


text:
foo o utlwe o le kwa legodimong, o itshupe ka tiro, o direle batlhanka ba gago tshiamo ka go atlhola moikepi, o re o molato ka go digela mosepele wa gagwe mo tlhogong ya gagwe le ka go atlholela mosiami, o re ga a na molato ka go mo naya ka fa tshiamong ya gagwe.


text:
“E re fa morafe wa gago wa Baiseraele o fenngwa ke mmaba, ka ba tla bo ba go leofetse, mme ba sokologela kwa go wena, ba ipolela leina la gago, ba rapela, ba go kokotlela mo Ntlong e,


text:
foo o utlwe o le kwa legodimong, o itshwarele boleo jwa morafe wa gago wa Baiseraele, o ba busetse kwa nageng e o e fileng borraabo.


text:
“E re fa legodimo le tswetswe go se na pula, ka ba tla bo ba go leofetse, mme ba rapela ba lebile felo fa, ba ipolela leina la gago, ba latlha boleo jwa bone, ka o tla bo o ba kokobetsa,


text:
foo o utlwe o le kwa legodimong, o itshwarele boleo jwa motlhanka wa gago le jwa morafe wa gago wa Baiseraele – kana o ba ruta tsela e e siameng e ba tshwanetseng go sepela mo go yona – o nesetse lefatshe la gago pula le o le neileng morafe wa gago go nna boswa.


text:
“E re fa go le tlala mo lefatsheng, fa go le leroborobo, fa go le phori gongwe mongadule gongwe boijane gongwe tsie, fa mmaba wa morafe a o dikanyetsa ka ntwa mo lefatsheng kwa go nngwe ya dikgoro tsa ona, le fa go le pogo efe gongwe bolwetse bofe,


text:
foo o utlwe thapelo nngwe le nngwe le selelo sengwe le sengwe, le fa e le sa motho ofe, le fa e le sa morafe otlhe wa gago wa Baiseraele, ka ba tla bo ba lemoga gore ke petso, mongwe le mongwe mo pelong ya gagwe, ba tsholeletsa mabogo kwa Ntlong e,


text:
foo o utlwe o le kwa legodimong kwa bonnong kwa o nnang teng, o ba itshwarele, o itshupe ka tiro, o nee mongwe le mongwe ka fa ditsamaong tsotlhe tsa gagwe. Kana o itse pelo ya gagwe! Gonne ke wena o le wesi fela o itseng pelo ya motho mongwe le mongwe


text:
“Le ene moditšhaba yo e seng wa morafe wa gago wa Iseraele, fa a tswa kwa lefatsheng le le kgakala ka ntlha ya leina la gago, o mo utlwe;


text:
gonne ba tla utlwela leina le legolo la gago le seatla se se thata sa gago le letsogo le le otlologileng la gago. Fa a tla a rapela a lebile Ntlo e,


text:
foo o utlwe o le kwa legodimong kwa bonnong kwa o nnang teng, o dire tsotlhe tse moditšhaba o goelang kwa go wena ka ntlha ya tsona gore merafe yotlhe ya lefatshe e itse leina la gago, e go boife jaaka morafe wa gago wa Iseraele; e be e lemoge gore Ntlo e, e ke e agileng, e agetswe leina la gago.


text:
“E re fa morafe wa gago o bolola go ya go tlhabana le baba ba ona ka taelo ya gago, mme ba rapela Morena ba lebile kwa motseng o ò o tlhophileng le kwa Ntlong e ke e agetseng leina le gago,


text:
“E re fa ba go leofela – kana ga go na motho yo o sa leofeng! – mme o ba galefela, o ba neela mo diatleng tsa mmaba, mme bathopi ba bone ba ba isa mo botshwarong kwa lefatsheng la mmaba le le kgakala gongwe le le gaufi;


text:
jaanong fa ba itshôla kwa lefatsheng le ba isitsweng teng mo botshwarong, ba sokologa, ba lelela kwa go wena kwa lefatsheng la bathopi ba bone ba re: ‘Re leofile, ra dira tse di sokameng, ra ikepa!’


text:
Fa ba boela jalo kwa go wena ka pelo yotlhe le ka mowa otlhe ba le kwa lefatsheng la baba ba bone ba ba ba isitseng mo botshwarong, ba go rapela ba lebile kwa lefatsheng la bone le o le neileng borraabo le kwa motseng o ò o tlhophileng le kwa Ntlong e ke e agetseng leina la gago,


text:
foo o utlwe thapelo ya bone le selelo sa bone o le kwa legodimong kwa bonnong kwa o nnang teng, o ba direla tshiamo;


text:
o itshwarele morafe wa gago tse ba go leofetseng ka tsona le ditlolo tsotlhe tsa bone tse ba ikepileng mo go wena ka tsona, o ba neele go bona boutlwelo-botlhoko mo bathoping ba bone gore ba ba utlwele botlhoko.


text:
Gonne ke bone morafe wa gago le boswa jwa gago, ba o ba ntshitseng kwa Egepeto mo teng ga leiso le le gakolosang tshipi.


text:
“A matlho a gago a nne a budulogetse selelo sa motlhanka wa gago le selelo sa morafe wa gago wa Iseraele gore o ba utlwe mogang ba go rapelang.


text:
Gonne wena o ba lomolotse mo merafeng yotlhe ya lefatshe go nna boswa jwa gago jaaka o buile ka Moše motlhanka wa gago jale fa o ntsha borraetsho kwa Egepeto, Morena Modimo.”


text:
Jaanong ya re Salomo a sena go rapela thapelo yotlhe e le mokokotlelo o mo Moreneng, a khubamologa fa pele ga aletare ya Morena fa a neng a khubame teng, a tsholeleditse mabogo kwa legodimong;


text:
“A go tumisiwe Morena yo o neileng morafe wa gagwe wa Iseraele boikhutso fela jaaka a solofeditse. Ga go na lefoko lepe la tsholofetso yotlhe e e molemo e o e buileng ka Moše motlhanka wa gagwe, le le sa dirafalang.


text:
A Morena, Modimo wa rona o nne le rona jaaka o ne o na le borraetsho; a o se ka wa re tlogela le e seng go re latlha.


text:
Mme a o sekamisetse dipelo tsa rona kwa go ona gore re sepele gotlhe mo ditseleng tsa ona, re tshegetse ditaolo tsa ona le melao ya ona le ditshiamelo tsa ona tse o di laetseng borraetsho.


text:
Mme mafoko a me a, a ke kokotletseng fa pele ga Morena ka ona, a a nne gaufi le Morena, Modimo wa rona, bosigo le motshegare gore o direle motlhanka wa ona le morafe wa ona wa Iseraele tshiamo ka fa go batlegang ka teng ka letsatsi lengwe le lengwe


text:
Mme a dipelo tsa lona di ineele Morena, Modimo wa rona, ka botlalo gore lo sepele ka fa melaong ya ona, lo tshegetse ditaolo tsa ona jaaka gompieno.”


text:
Salomo a tlhaba ditlhabelo tsa tebogo, a di tlhabela Morena, e bong dikgomo di le 22 000 le difutshane di le 120 000. Kgosi le Baiseraele botlhe ba ne ba kgakola Ntlo ya Morena jalo.


text:
Ka letsatsi leo kgosi ya itshepisa bogare jwa lelapa le le mo ntlheng ya botlhabatsatsi ya Ntlo ya Morena; gonne teng o ne a tlisa ditlhabelo tsa phiso le ditshupelo tsa bupe le mafura a ditlhabelo tsa tebogo, ka aletare ya kgotlho e e neng e le fa pele ga Morena e le potlana, e sa lekane ditlhabelo tsa phiso le ditshupelo tsa bupe le mafura a ditlhabelo tsa tebogo.


text:
Le gona ka sebaka seo Salomo a dira moletlo le Baiseraele botlhe e le phuthego e kgolo, ba tswa mo lefatsheng lotlhe go simolola ntlheng ya Hamathe go ya go fitlha kwa molatswaneng wa Egepeto, ba le fa pele ga Morena, Modimo wa rona, malatsi a supa le malatsi a supa gape, e le malatsi a le 14 mmogo.


text:
Ka letsatsi la robedi Salomo a naya morafe tsela, mme ba eleletsa kgosi letlhogonolo, ba boela kwa ditenteng tsa bone ba itumetse ba le pelo-di-thabileng ka ntlha ya tse di molemo tsotlhe tse Morena o di diretseng Dafita motlhanka wa gagwe le Iseraele morafe wa gagwe.


text:
E rile Salomo a sena go fetsa Ntlo ya Morena le ntlo ya kgosi le dilo tsotlhe tse o neng a rata go di dira,


text:
Mme Morena a mo raya a re: “Ke utlwile thapelo ya gago le mokokotlelo wa gago o ò o kokotletseng fa pele ga me. Ke itshepisitse Ntlo e, e o e agileng, ka go baya leina la me teng ka bosakhutleng; mme matlho a me le pelo ya me di tla nna teng ka malatsi otlhe.


text:
Jaanong fa le wena o sepela fa pele ga me jaaka Dafita rraago ka pelo e e se nang molato le ka nnete, ka go dira fela jaaka ke go laetse; fa o tshegetsa melao ya me le ditshiamelo tsa me,


text:
foo ke tla tlhomamisa sedulo sa bogosi sa gago sa go busa Iseraele ka bosakhutleng jaaka ke solofeditse Dafita rraago ka re: ‘Ga o kitla o tlhoka monna yo o dutseng mo sedulong sa bogosi sa Iseraele.’


text:
Mme fa lo ka ntlhanogela, lwa ntlogela, lona le bana ba lona, lo sa tshegetse ditaolo tsa me le melao ya me e ke e beileng fa pele ga lona, mme lwa ya lwa direla medimo e sele lwa e obamela,


text:
gona ke tla nyeletsa Baiseraele mo nageng e ke e ba neileng. Le Ntlo e ke e itshepiseditseng leina la me ke tla e latlha, ke e tlosa fa pele ga me, mme Baiseraele ba tla fetoga seane le sefela sa tshotlo mo merafeng yotlhe.


text:
Mme Ntlo e e godimodimo e, e tla nna letlotla. Botlhe ba ba fetang fa go yona ba tla rerega ba botsa ba re: ‘Ke ka ntlha ya eng fa Morena a diretse lefatshe le, le Ntlo e tse di ntseng jaana?’


text:
Foo ba tla re: ‘Ke ka gore ba tlogetse Morena, Modimo wa bone, o o ntshitseng borraabo kwa lefatsheng la Egepeto, ba ineela medimo e sele, ba e obamela, ba e direla. Ke ka moo Morena a tlisitseng tatlhego yotlhe e mo go bone.’ ”


text:
E rile dinyaga di le 20 di sena go feta tse Salomo o neng a aga matlo a mabedi ka tsona, e bong Ntlo ya Morena le ntlo ya kgosi,


text:
kgosi Salomo a naya Hirame metse e le 20 kwa lefatsheng la Galelea. Ke ka go re Hirame kgosi ya Tiro e ne e thusitse Salomo ka dikgong tsa mesetere le tsa mesiperese le ka gouta fela ka fa a ratang ka teng.


