# verses

text:
Le baopedi ba losika lwa ga Asafe ba ne ba le mo felong ga bone ka fa taelong ya ga Dafita le Asafe le Hemane le Jeduthune mmoni wa kgosi; le badisa ba kgoro ba ne ba le kwa kgorong nngwe le nngwe, ba sa ka ke ba tlogela tirelo ya bone, ka ba ga bone ba Balefi ba ba baakanyetsa.


text:
Tirelo yotlhe ya Morena e ne e rulagantswe sentle ka letsatsi leo gore go dirwe Tlolaganyo le ditlhabelo tsa phiso mo aletareng ya Morena ka fa taelong ya kgosi Josia.


text:
Baiseraele ba ba neng ba le teng ba dira Tlolaganyo ka sebaka seo le moletlo wa dinkgwe tse di sa bedisiwang malatsi a supa.


text:
Go tloga metlheng ya moporofeti Samuele go ne go ise go ke go dirwe Tlolaganyo e e ntseng jalo mo Baiseraeleng; le dikgosi tsotlhe tsa Iseraele di ise di ke di dire Tlolaganyo e e tshwanang le e e dirilweng ke Josia le baperesiti le Balefi le Bajuta botlhe le Baiseraele ba ba leng teng le baagi ba Jerusalema.


text:
Morago ga tsotlhe tseo, fa Josia a sena go baakanya Tempele, ga bolola Nego kgosi ya Egepeto go tlhabana le motse wa Karekemiše o o fa nokeng ya Ferathe; mme Josia a bolola go mo kgatlhantsha.


text:
Ke fa Nego a roma barongwi kwa go ene a re: “Ke na le eng nao, kgosi ya Juta? Ga ke a tla kajeno go lwa nao, mme ke bololetse bogosi jo bongwe. Le gona Modimo o ntaetse gore ke itlhaganele. Se ganetse Modimo o o nang le nna, e se re gongwe wa go senya.”


text:
Mme Josia a se ka a mo tlogela, mme a ikgakisa go tlhabana nae; a se ka a utlwa mafoko a ga Nego a a tswang molomong wa Modimo, mme a fitlha go tlhabana kwa lebaleng la Megito.


text:
Ke fa bahudi ba hula kgosi Josia, mme kgosi e raya batlhanka ba yona e re: “Ntloseng, gonne ke khutlegile thata.”


text:
Batlhanka ba gagwe ba mo ntsha mo koloing ya ntwa, ba mo pega mo koloing ya bobedi ya gagwe, ba mo isa kwa Jerusalema; a swela teng, a fitlhwa mo mabitleng a borraagwe. Batho botlhe ba Juta le ba Jerusalema ba lelela Josia.


text:
Jeremia a tlhaba sefela sa selelo ka ga Josia. Le baopedi botlhe ba banna le ba basadi ba bolela ka ga Josia mo difeleng tsa bone tsa selelo go fitlha letsatsing leno, ya nna tsa tlwaelo e e tlhomameng mo Baiseraeleng; kana di kwadilwe mo Difeleng tsa Selelo.


text:
Ditirafalo tse dingwe tsa ga Josia le ditiro tsa gagwe tsa tumelo-Modimong tse di utlwanang le se se kwadilweng mo molaong wa Morena


text:
le ditirafalo tsa gagwe tsa pele le tsa morago kana di kwadilwe mo lokwalong lwa dikgosi tsa Iseraele le Juta.


text:
Foo batho ba kwa nageng ba tsaya Joahase morwa Josia ba mo dira kgosi mo boemong jwa ga rraagwe kwa Jerusalema.


text:
Joahase o ne a le dinyaga di le 23, fa a nna kgosi; a busa dikgwedi di le tharo fela kwa Jerusalema.


text:
Gonne kgosi ya Egepeto e ne ya mo ntsha mo bogosing kwa Jerusalema, ya lefisa lefatshe ditalente di le 100 tsa selefera le talente e le nngwe ya gouta.


text:
Kgosi ya Egepeto ya ba ya dira Eliakime, monnawe Joahase, kgosi ya Juta le Jerusalema, ya fetola leina la gagwe, ya mmitsa Joyakime. Mme Joahase mogolowe Nego a mo tsaya a mo isa kwa Egepeto.


text:
Joyakime o ne a le dinyaga di le 25, fa a nna kgosi; a busa dinyaga di le 11 kwa Jerusalema. A dira tse di bosula mo matlhong a Morena, Modimo wa gagwe.


text:
Nebukatenesare a tsaya tse dingwe tsa dilwana tsa Ntlo ya Morena, a di isa kwa Babele, a di tsenya mo tempeleng ya gagwe kwa Babele.


text:
Ditirafalo tse dingwe tsa ga Joyakime le tsa makgapha tse o neng a di dira le tse di neng di fitlhelwa mo go ene kana di kwadilwe mo lokwalong lwa dikgosi tsa Iseraele le Juta, mme Joyagine morwawe a nna kgosi mo boemong jwa gagwe.


text:
Joyagine o ne a le dinyaga di le 18, fa a nna kgosi; a busa dikgwedi di le tharo le malatsi a le some fela kwa Jerusalema. A dira tse di bosula mo matlhong a Morena.


text:
Ka tshokologo ya ngwaga kgosi Nebukatenesare a roma batho, ba mo isa kwa Babele le dilo tse di tlhokegang tsa Ntlo ya Morena; a dira Setekia rrangwanaagwe kgosi ya Juta le Jerusalema.


text:
E rile Setekia a simolola go busa, a bo a le dinyaga di le 21; a busa dinyaga di le 11 kwa Jerusalema.


text:
A dira tse di bosula mo matlhong a Morena, Modimo wa gagwe; a se ka a ikokobetsa fa pele ga moporofeti Jeremia yo o neng a bua ka taelo ya Morena.


text:
Le gona a tsogela kgosi Nebukatenesare yo o neng a mo ikanisitse ka Modimo; a gagamatsa thamo ya gagwe, a thatafatsa pelo ya gagwe, mo a bileng a se ka a boela Moreneng, Modimo wa Iseraele.


text:
Le dikgosana tsotlhe tsa Juta le baperesiti le batho ba morafe ba dira tsa boikanyologo jo bogolo tse di tshwanang le makgapha otlhe a baheitane, ba itshekolola Ntlo ya Morena e o neng a e itshepisitse kwa Jerusalema.


text:
Le gale Morena, Modimo wa borraabo, a nna a ba romela dikaelo ka tlhoafalo ka barongwi ba gagwe; gonne o ne a rekegela morafe wa gagwe le boago jwa gagwe.


text:
Mme ba nna ba sotla barongwi ba Modimo, ba nyatsa mafoko a ona, ba kgoba baporofeti ba ona ga tsamaya bogale jwa Morena jwa tsogela morafe wa gagwe go fitlha mo go se nang kalafo.


text:
Ke fa a ba bololetsa kgosi ya Bakalatea, ya bolaya makau a bone ka tšhaka mo Ntlong e e Boitshepo ya bone; ya se ka ya rekegela makau le makgarebe le banna bagolo le batsofe; a ba neela botlhe mo diatleng tsa yona.


text:
Dilo tsotlhe tsa Ntlo ya Modimo tse dikgolo le tse dinnye le dikhumo tsa Ntlo ya Morena le dikhumo tsa kgosi le tsa dikgosana tsa yona tsotlhe ya di isa kwa Babele.


text:
Ba fisa Ntlo ya Modimo, ba thuba lobota lwa Jerusalema, ba fisa matlo otlhe a borena a teng, mo go bileng ga senyega dilo tsotlhe tse di tlhokegang tsa teng.


text:
Mme ba ba falotseng mo tšhakeng ya ba isa botshwarong kwa Babele, ba nna makgoba a yona le a bomorwaa-yona ga tsamaya puso ya nna ya Baperesia,


text:
e le go dirafatsa lefoko la Morena le o le buileng ka molomo wa ga Jeremia a re: “Ke go ya lefatshe le be le bone boSabata ba lone. Malatsi otlhe a le ntshitsweng sekaka ka ona, la ikhutsa go ya go tlatsa dinyaga di le 70.”


text:
Mme ka ngwaga wa ntlha wa ga Korese kgosi ya Peresia – e le go dirafatsa lefoko la Morena le o le buileng ka molomo wa ga Jeremia – Morena a tsosa mowa wa ga Korese kgosi ya Peresia, ya ba ya tlhaba mokgosi mo pusong yotlhe ya yona le ka dikwalo ya re:


text:
“Korese kgosi ya Peresia o bua jaana a re: ‘Morena, Modimo wa legodimo, o nneile magosi otlhe a lefatshe; ke ene yo o ntaetseng gore ke mo agele Ntlo kwa Jerusalema mo Juta. Jaanong le fa e le mang mo go lona yo e leng wa morafe wa gagwe, a Morena, Modimo wa gagwe, a nne nae mme a a boele gona.’ ”


text:
Ka ngwaga wa ntlha wa ga Korese kgosi ya Peresia – e le go dirafatsa lefoko la Morena le o le buileng ka molomo wa ga Jeremia – Morena a tsosa mowa wa ga Korese kgosi ya Peresia, ya ba ya tlhaba mokgosi mo pusong yotlhe ya yona le ka dikwalo ya re:


text:
“Korese kgosi ya Peresia o bua jaana a re: ‘Morena, Modimo wa legodimo, o nneile magosi otlhe a lefatshe, a ba a ntaela ka esi gore ke mo agele Ntlo kwa Jerusalema mo Juta.


text:
Jaanong le fa e le mang mo go lona yo e leng wa morafe wa gagwe, a Modimo wa gagwe o nne nae; mme a a boele kwa Jerusalema yo o kwa Juta, a age Ntlo ya Morena, Modimo wa Iseraele. Ke ona Modimo o o kwa Jerusalema.


text:
Mongwe le mongwe wa lesalela wa felo gongwe le gongwe kwa a jakang teng a batho ba gona ba mo thuse ka selefera le gouta le dithoto le diruiwa mmogo le dineo tsa lorato tsa Ntlo ya Modimo o o kwa Jerusalema.’ ”


text:
Ke fa go nanoga ditlhogo tsa dikgoro tsa Juta le Benyamene le baperesiti le Balefi le mongwe le mongwe yo Modimo o tsositseng mowa wa gagwe, go boela le go aga Ntlo ya Morena yo o kwa Jerusalema.


text:
Mme botlhe ba ba neng ba le mo tikologong ya bone ba tiisa mabogo a bone ka dilo tsa selefera le ka gouta le ka dithoto le ka diruiwa le ka dilo tse di tlhokegang kwa ntle ga dineo tsotlhe tsa bopelotshweu.


text:
Dilo tsa Ntlo ya Morena tse Nebukatenesare o neng a di ntshitse kwa Jerusalema, a di baya mo tempeleng ya modimo wa gagwe, tsona kgosi Korese a di ntsha.


text:
Korese kgosi ya Peresia a di neela mo diatleng tsa ga Mitheretathe, mookamedi wa dikhumo; ene a di bala, a di neela Sesebasare, mogogi wa Bajuta.


text:
Dilo tsotlhe tsa gouta le tsa selefera di ne di le 5 400. Tsotlhe tseo Sesebasare o tlile natso jale fa a ntsha batshwarwi kwa Babele, a ba isa kwa Jerusalema.


text:
Batho ba naga ya Juta ba ba boileng botshwarong e le batshwarwi ba Nebukatenesare kgosi ya Babele o kileng a ba isa botshwarong kwa Babele, mme jaanong ba boela kwa Jerusalema le Juta mongwe le mongwe kwa motseng wa ga gabo ke ba:


text:
ba tla le Serubabele le Jesua le Nehemia le Seraya le Reelaya le Moretogai le Bilesane le Misephare le Bigwai le Rehume le Baana. Palo ya banna ba morafe wa Iseraele ke e:


text:
Ba ditshika tsa badisa ba dikgoro: Ba losika lwa ga Sadume le Atere le Talemone le Akhube le Hatita le Sobai botlhe mmogo ba le 139.


text:
Ba ba tswang go boa kwa Thelemela le Theleharesa le Kerube le Atane le Imere, mme ba se ka ba kgona go supa lelapa la bone le losika lwa bone fa e le Baiseraele ke ba:


text:
Le boora baperesiti: E bong boora Habaya le boora Hakose le boora Baresilai yo o neng a tsere mosadi mo go bomorwadia Baresilai wa kwa Gileate, mme a bidiwa ka leina la bone.


text:
Bao ba batla matsalo a bone mo lokwalong lwa maina a ditshika, mme a se ka a bonala; ka moo ba kaiwa ba ba itshekologileng, ba ntshiwa mo boperesiting.


text:
Mme mookamedi wa naga a ba laela gore ba se ka ba ja tse di boitshepotshepo go tsamaya go be go tsoge moperesiti yo o nang le “Lesedi le Tshiamo”.


text:
go sa balwe batlhanka ba bone le malata a bone; bone ba ne ba le 7 337. Ba bile ba na le baopedi ba banna le ba basadi ba le 200.


text:
Mme bangwe ba ditlhogo tsa dikgoro, e rile ba fitlha kwa Ntlong ya Morena e e kwa Jerusalema, ba ntshetsa Ntlo ya Modimo dineo ka bogabone gore e tsosiwe gape mo motheong wa yona;


text:
ba ntshetsa polokelo ya tiro eo ka fa ba kgonang ka teng, e bong diranta di le 122 000 tsa madi a gouta le dimane di le 5 000 tsa selefera le dikobo tsa baperesiti di le 100.


text:
Mme baperesiti le Balefi le bangwe ba morafe le baopedi le badisa ba dikgoro le batlhanka ba Tempele ba aga kwa metseng ya bone le Baiseraele botlhe kwa metseng ya bone.


text:
E rile kgwedi ya bosupa e sena go atamela, Baiseraele ba ntse ba le mo metseng ya bone, morafe otlhe wa phuthegela kwa Jerusalema ka seopo sengwe.


text:
Ga nanoga Jesua, morwa Josatake, le ba ga gabo, baperesiti, le Serubabele morwa Salathiele le ba ga gabo, ba aga aletare ya Modimo wa Iseraele go dira ditlhabelo tsa phiso mo go yona jaaka go kwadilwe mo molaong wa ga Moše, monna wa Modimo.


text:
Ba tsosa aletare mo felong ga yona; gonne ba ne ba tshogile merafe ya mafatshe; ba direla Morena ditlhabelo tsa phiso mo go yona, ditlhabelo tsa phiso tsa meso le tsa maitsiboa.


text:
Ba dira Moletlo wa Metlaagana jaaka go laetswe le ditlhabelo tsa phiso tsa letsatsi lengwe le lengwe ka palo e e tshwanetseng jaaka go batlega letsatsi lengwe le lengwe.


text:
Go tloga foo ba tlisa setlhabelo sa phiso sa ka gale le sa dingwedi tse di rogilweng le sa Meletlo yotlhe ya Morena e e itshepisitsweng le sa mongwe le mongwe yo o neelang Morena neo ka bogagagwe.


text:
Ba simolola ka letsatsi la ntlha la kgwedi ya bosupa go direla Morena ditlhabelo tsa phiso, le fa motheo wa Tempele ya Morena o ne o ise o theiwe.


text:
Mme ba neela babetli ba majwe le ba dikgong madi, ba neela ba Sitone le Tiro dijo le dino le lookwane gore ba tsee dikota tsa mesetere kwa Lebanone, ba di ise kwa lewatleng le kwa Jafo ka fa ba laetsweng ka teng ke Korese kgosi ya Peresia.


text:
Mme ka kgwedi ya bobedi ya ngwaga wa bobedi ba sena go boela kwa Ntlong ya Modimo kwa Jerusalema ga simolola Serubabele morwa Salathiele le Jesua morwa Josatake le ba ga bone ba bangwe le baperesiti le Balefi ba ba dinyaga di le 20 le bomogoloa-bone gore ba okamele tiro kwa Ntlong ya Morena.


text:
Ga ema Jesua le bomorwawe le ba ga gabo Katemiele le Binwi le Hotabja jaaka monna a le mongwe go okamela badiri ba tiro kwa Ntlong ya Modimo, ba na le bomorwa Henatate le bomorwaa-bone le ba ga bone ba Balefi.


text:
Ya re baagi ba thaya motheo wa Tempele ya Morena, baperesiti ba bo ba eme, ba apere tsa boperesiti ba tshotse diphala, le Balefi boora Asafe ba tshotse matlhao-a-mabogo go baka Morena ka fa taelong ya ga Dafita kgosi ya Iseraele.


text:
Ba tlhaba sefela sa go baka ba re: “Lebogang Morena, gonne o molemo, mme bopelotlhomogi jwa gagwe bo okame Baiseraele ka bosakhutleng.” Mme morafe otlhe wa duduetsa ka tuduetso e kgolo ka go baka Morena, ka motheo wa Ntlo ya Morena o ne o theilwe.


text:
Mme ba bantsi ba baperesiti le Balefi le ba ditlhogo tsa dikgoro, ba e leng batsofe ba ba neng ba bonye Ntlo ya Modimo ya pele, ya re go theiwa motheo wa Ntlo e mo matlhong a bone, ba lela ka selelo se segolo, mme ba bantsi ba bangwe ba le tuduetsong ka go tsholetsa mantswe ka boitumelo.


text:
Go ne go pala go ka farologanya mantswe a tuduetso ya boitumelo le mantswe a selelo sa morafe; gonne morafe o ne o duduetsa ka tuduetso e kgolo, mme modumo wa utlwala kgakala.


text:
Mme e rile baganetsi ba Juta le Benyamene ba utlwa gore ba ba tswang botshwarong ba aga Tempele ya Morena, Modimo wa Iseraele,


text:
ba atamela Serubabele le ditlhogo tsa dikgoro, ba ba raya ba re: “Nteng re ageng le lona; gonne re batla Modimo wa lona jaaka lona, e bile ke ona o re ntseng re o direla ditlhabelo go tloga malatsing a ga Esarehatone kgosi ya Asiria e e re huduseditseng ntlha eno.”


text:
Mme Serubabele le Jesua le ditlhogo tse dingwe tsa dikgoro tsa Baiseraele ba ba araba ba re: “Ga go a lo tshwanela go aga Ntlo ya Modimo wa rona mmogo le rona, mme rona re tla agela Morena, Modimo wa Iseraele, re le rosi jaaka Korese kgosi ya Peresia e re laetse.”


text:
Le gona ba ba senyetsa ka go rapa bagakolodi gore ba senye maikaelelo a bone kwa kgosing malatsing otlhe a ga Korese kgosi ya Peresia le go fitlha pusong ya ga Dario kgosi ya Peresia.


text:
Mo metlheng ya puso ya ga Ahasewerose, tshimologong ya puso ya gagwe, ba kwala lokwalo lo lo tebang baagi ba Juta le Jerusalema.


text:
Mo metlheng ya ga Arethašasetha, kgosi ya Peresia, Biselame le Mitheretathe le Tabeele le balekane ba bangwe ba gagwe ba kwalela Arethašasetha kgosi ya Peresia; mafoko a lokwalo loo a ne a kwadilwe ka Sesiria, a bile a fetotswe. Ka Sesiria go ne go twe:


text:
Rehume molaodi le Simesai mokwaledi ba ne ba kwalela kgosi Arethašasetha lokwalo ka ga Jerusalema lo lo reng:


text:
“Rona Rehume, molaodi, le Simesai, mokwaledi, le balekane botlhe ba bone, e bong Badinai le Baafaresathegai le Batarephelai le Baperesia le batho ba Erege le ba Babele le ba Susa, ke go re, Baelame


text:
le ba merafe e mengwe, ba Asenaphare yo mogolo yo o tumileng o neng a ba hudusa, a ba baya mo metseng ya Samaria le mo dinageng tse dingwe ntlheng ya bophirimatsatsi ya noka ya Ferathe re kwala jaana.”


text:
Mme mafoko a lokwalo lo ba lo mo rometseng ke a a reng: “Go Arethašasetha kgosi, rona batlhanka ba gago le batho ba bophirimatsatsi jwa noka ya Ferathe ra re:


text:
A go itsisiwe kgosi gore Bajuta ba ba tlogileng koo go wena, ba tlile kwano go rona kwa Jerusalema. Motse oo wa moferefere o o bosula ba a o aga, ba fetsa dipota, ba baakanya metheo.


text:
Jaanong he, a go itsisiwe kgosi gore fa motse oo o ka agiwa le dipota tsa fediwa, ga ba kitla ba ntsha lekgetho le kabelo ya thobo le lekgetho la tsela, mme go dira jalo go tla fokotsa tse di amogelwang ke dikgosi.


text:
Jaanong e re ka re jele letswai la ntlo ya borena, mme re sa tshwanela go leba go ya tlase ga kgosi fela, ke ka moo re rometseng lokwalo, ra itsise kgosi jalo


text:
gore e batlisise mo lokwalong lwa ditirafalo tsa kgale tsa borraago; foo o tla bona mo go lone, o lemoga gore motse oo ke motse wa moferefere o o senyeditseng dikgosi le dinaga; ba ne ba ntse ba tsosa leferetlho mo go ona go tloga bogologolo. Ke ka moo go sentsweng motse oo.


text:
Re itsise kgosi gore fa motse oo o ka agiwa le dipota tsa ona tsa fediwa, gona o tla bo o sa tlhole o na le kabelo epe ya naga ka kwano ga noka Ferathe.”


text:
Kgosi ya romela phetolo e e reng: “Go Rehume, molaodi, le Simesai, mokwaledi, le balekane ba bangwe ba bone ba ba agileng kwa Samaria le mo dinageng tse dingwe ntlheng ya bophirimatsatsi ya noka ya Ferathe: Madume!


text:
Taelo ya ba ya tswa mo go nna, ka re ba batle, mme ba fitlhela motse oo o ne o ntse o tsogela dikgosi go tswa metlheng ya bogologolo, go bile go ntse go tsosiwa moferefere le borukhutlhi mo go ona.


text:
Dikgosi tse di thata di ne di busa kwa Jerusalema, di busa naga yotlhe ntlheng ya bophirimatsatsi ya noka ya Ferathe, di ntshediwa lekgetho le kabelo ya thobo le lekgetho la tsela.


text:
Jaanong laelang gore banna bao ba thibelwe, mme motse oo o se agiwe go tsamaya taelo e be e tswe mo go nna.


text:
Ka moo itiseng lo se nne bonya mo tirong e, e se re gongwe tshenyego ya golela pele, ya senyetsa dikgosi.”


text:
Jaanong ya re mafoko a lokwalo lwa ga Arethašasetha kgosi a sena go buisiwa fa pele ga Rehume molaodi le Simesai mokwaledi le balekane ba bone, ba ya ka potlako kwa Jerusalema kwa Bajuteng, ba feta ba ba emisa tirong ka thata le ka bogale.


text:
Ke fa tiro e khutla ya go aga Ntlo ya Modimo kwa Jerusalema, ya ema go ya ngwageng wa bobedi wa puso ya ga Dario kgosi ya Peresia.


text:
Mme baporofeti Hakai le Sagaria morwa Ito ba rerela Bajuta ba ba kwa Juta le Jerusalema Lefoko la Modimo ka taelo ya Modimo wa Baiseraele o o neng o ba okame.


text:
Ke fa Serubabele morwa Salathiele le Jesua morwa Josatake ba nanoga, ba simolola go aga Ntlo ya Modimo kwa Jerusalema, ba na le baporofeti ba Modimo ba ba ba thusang.


text:
Ka nako eo ga tla kwa go bone Thathenai molaodi wa naga ntlheng ya bophirimatsatsi ya noka ya Ferathe le Sethare-Bosenai le balekane ba bone, ba ba botsa jaana ba re: “Ke mang yo o lo reboletseng go aga Ntlo e le go fetsa lobota lo?”


text:
Mme leitlho la Modimo le ne le okame bagolo ba Bajuta, mo ba bileng ba se ka ba thibelwa gore kitsiso e be e fitlhe kwa go Dario pele le karabo ya kgosi e be e boe e e atlholang kgang eo.


text:
Mafoko a lokwalo lo Thathenai molaodi wa naga ntlheng ya bophirimatsatsi ya noka ya Ferathe le Sethare-Bosenai le balekane ba gagwe, e bong Baperesia ba ba mo ntlheng ya bophirimatsatsi ya noka ya Ferathe ba lo rometseng kwa go Dario kgosi.


text:
Ba mo romela mafoko ka lokwalo, mme go ne go kwadilwe jaana mo go lone ga twe: “Go kgosi Dario! Kagiso yotlhe!


text:
A go itsiwe ke kgosi gore re ile kwa nageng ya Juta kwa Ntlong ya Modimo o mogolo. E agiwa ka mafika a magolo, dipota di manegwa dipati; tiro eo e dirwa ka tlhokomelo, e tswelela pele sentle ka diatla tsa bona.


text:
Ra botsa bagolo ba teng, ra ba raya ra re: ‘Ke mang yo o lo reboletseng go aga Ntlo e le go fetsa lobota lo?’


text:
Le gona re ba boditse maina a bone gore re tle re a go begele; ra kwala maina a banna ba e leng ditlhogo tsa bone.


text:
Ba re araba ba re: ‘Rona re batlhanka ba Modimo wa legodimo le lefatshe; re aga Ntlo ya Modimo wa legodimo le lefatshe; re aga Ntlo ya Modimo gape e e kileng ya agiwa pele ga dinyaga tse dintsi, e kgosi e kgolo ya Iseraele e e agileng ya e fetsa.


text:
Mme e re ka borraetsho ba ne ba galefisitse Modimo wa legodimo, wa ba neela mo diatleng tsa ga Nebukatenesare wa Mokalatea kgosi ya Babele; ene a senya Ntlo e, a isa batho mo botshwarong kwa Babele.


text:
Mme ka ngwaga wa ntlha wa ga Korese kgosi ya Babele, kgosi Korese a laela gore ntlo e ya Modimo e agiwe gape.


text:
A ba a ntsha le dilwana tsa Ntlo ya Modimo tsa gouta le tsa selefera tse Nebukatenesare o neng a di ntshitse mo Tempeleng ya Jerusalema, a di isa kwa tempeleng ya Babele; kgosi Korese a di ntsha mo tempeleng ya Babele, a di neela mongwe yo leina la gagwe e leng Sesebasare yo a mo dirileng molaodi;


text:
a mo laela a re: Tsaya dilwana tse, o ye o di bee mo Tempeleng e e kwa Jerusalema, mme a Ntlo ya Modimo e agiwe mo felong ga yona.


text:
Ke fa Sesebasare yoo a tla, a thaya motheo wa Ntlo ya Modimo mono Jerusalema, mme go tloga foo go fitlha jaanong go ntse go agiwa, mme ga go ise go fediwe.’


text:
Jaanong he, fa go kgatlha kgosi, a go batliwe mo ntlong ya khumo ya kgosi koo Babele, fa e le nnete, fa kgosi Korese a laetse go aga Ntlo e ya Modimo mono Jerusalema. Mme a kgosi e re itsise katlholo ya yona ka ga selo se.”


text:
Ke fa Dario kgosi a laela gore ba batle mo matlong a dikwalo kwa ba neng ba beela mahumo teng kwa Babele.


text:
Mme mo motseng o o femetsweng wa Agemetha o o kwa nageng ya Media ga bonwa lokwalo lo go kwadilweng jaana mo go lone ga twe: “Mafoko a lekgotla:


text:
Ka ngwaga wa ntlha wa puso ya ga Korese kgosi Korese a laela gore Ntlo ya Modimo e agiwe kwa Jerusalema, go nna felo fa ba dirang ditlhabelo teng. A metheo ya yona e theiwe. Bogodimo jwa yona e nne mabogo a le 60, le bophara jwa yona e nne mabogo a le 60.


text:
A go nne mela ya mafika a magolo e le meraro le mola o le mongwe wa mesipuri. Mme madi a ditshenyegelo tsa teng a ntshiwe mo letloleng la kgosi.


text:
Le dilwana tsa gouta le selefera tsa Ntlo ya Modimo tse Nebukatenesare o neng a di ntsha mo Ntlong eo kwa Jerusalema a di isa kwa Babele, a di busiwe, di isiwe gape kwa Ntlong ya Modimo e e kwa Jerusalema felong ga tsona, o fete o di bee mo go yona.”


text:
Ka moo kgosi Dario a laela ka lokwalo a re: “Jaanong he, lona Thathenai molaodi wa naga ntlheng ya bophirimatsatsi ya noka ya Ferathe le Sethare-Bosenai le balekane ba lona, e bong Baperesia ba ba ntlheng ya bophirimatsatsi ya noka ya Ferathe, tlogelang tseo.


text:
Fa e le kago ya Ntlo ya Modimo eo, lo lese molaodi wa Bajuta le bagolo ba Bajuta gore ba e age mo felong ga yona.


text:
Ke bile ke laetse tse lo tshwanetseng go di direla bagolo ba Bajuta bale gore ba itse go aga Ntlo ya Modimo eo: Ditshenyegelo tsa teng di ntshiwe mo dikhumong tsa kgosi tsa lekgetho la ntlheng ya bophirimatsatsi ya noka ya Ferathe ka bonako, di neelwe banna bale kwa ntle ga tiego.


text:
Mme tse di batlegang, e bong dipoana le diphelehu le dikwana tsa ditlhabelo tsa phiso tsa Modimo wa legodimo gongwe mabele le letswai le weine le lookwane gongwe eng, a ba di neelwe ka fa taelong ya baperesiti ba ba kwa Jerusalema ka letsatsi lengwe le lengwe go se ka ga tlhaela sepe


text:
gore ba nne ba isetse Modimo wa legodimo ditshupelo tsa maswalo, ba be ba rapelele botshelo jwa kgosi le jwa bomorwaa-yona.


text:
Gape ke beile molao wa go re motho mongwe le mongwe yo o nyatsang taelo e, a go somolwe pinagare mo ntlong ya gagwe, e be e tlhongwe mme ene a pegwe mo go yona, mme ntlo ya gagwe e dirwe thotobolo ka ntlha ya gona moo.


text:
Mme Modimo o o beileng leina la ona teng a o dige kgosi nngwe le nngwe le morafe mongwe le mongwe ba ba ka ntshang mabogo go fetola moo le go senya Ntlo eo ya Modimo e e kwa Jerusalema. Ke nna Dario ke laetseng jalo! A go dirwe jalo ka tlhokomelo, go se fosege sepe.”


text:
Ke fa Thathenai molaodi wa naga ntlheng ya bophirimatsatsi ya noka ya Ferathe le Sethare-Bosenai le balekane ba bone ba dira jalo ka tlhoafalo, fela jaaka kgosi Dario a ba laetse ka lokwalo.


text:
Mme bagolo ba Bajuta ba aga, ba tswelela pele sentle mo tirong ka polelelopele ya baporofeti Hakai le Sagaria morwa Ito; ba aga ba fetsa ka taelo ya Modimo wa Iseraele le ka taelo ya ga Korese le Dario le Arethašasetha dikgosi tsa Peresia.


text:
Mme Ntlo ya Modimo ya fediwa ka letsatsi la boraro la kgwedi ya Atare ka ngwaga wa borataro wa puso ya kgosi Dario.


text:
Ke fa Baiseraele, e bong baperesiti le Balefi le ba bangwe ba ba tswang kwa botshwarong ba dira moletlo wa kgakolo ya Ntlo ya Modimo ka boitumelo.


text:
Ka kgakolo ya Ntlo ya Modimo ba dira ditlhabelo tsa dipoo di le 100 le diphelehu di le 200 le dikwana di le 400 le ditlhabelo tsa boleo tsa diphoko di le 12, ka ntlha ya Baiseraele botlhe ka fa palong ya ditso tsa bone.


text:
Le gona ba tlhoma baperesiti ka fa ditlhopheng tsa bone le Balefi ka fa masomong a bone gore ba direle Modimo kwa Jerusalema ka fa molaong wa lokwalo lwa ga Moše.


text:
Gonne baperesiti le Balefi ba ne ba iitshekisitse mmogo, ba le phepa botlhe. Balefi ba tlhabela botlhe ba ba tswang botshwarong dikwana tsa Tlolaganyo, le baperesiti ba ga bone le go di itlhabela.


text:
Baiseraele ba ba neng ba boile kwa botshwarong ba ja Tlolaganyo mmogo le botlhe ba ba itomologantseng le boitshekologo jwa baheitane ba lefatshe le go tlotla Morena, Modimo wa Iseraele, nabo.


text:
Ba be ba dira Moletlo wa Dinkgwe tse di sa bedisiwang malatsi a supa ka boitumelo; gonne Morena o ne a ba itumedisitse, a sokololetse pelo ya kgosi ya Asiria kwa go bone go tiisa mabogo a bone mo tirong ya Ntlo ya Modimo, Modimo wa Iseraele.


text:
Morago ga ditirafalo tseo pusong ya ga Arethašasetha kgosi ya Peresia ga tla Esera morwa Seraya morwa Asaria morwa Hilekia


text:
Esera yoo a tla a tswa kwa Babele, e le motho yo o rutegileng mo dikwalong, a itse molao wa ga Moše sentle o o neng o beilwe ke Morena, Modimo wa Iseraele. Mme kgosi ya mo naya tsotlhe tse o di batlang, ka seatla sa Morena, Modimo wa gagwe, se ne se mo okame.


text:
Bangwe ba Baiseraele le ba baperesiti le ba Balefi le ba baopedi le ba badisa ba dikgoro le ba batlhanka ba Tempele ba tla nae kwa Jerusalema ka ngwaga wa bosupa wa kgosi Arethašasetha.


text:
Ya re ka letsatsi la ntlha la kgwedi ya ntlha a rulaganya khudugo kwa Babele, mme ka letsatsi la ntlha la kgwedi ya botlhano a goroga mo Jerusalema, ka Modimo o o molemo wa gagwe o ne o mo eme nokeng.


text:
Gonne Esera o ne a ikaeletse ka pelo go batlisisa molao wa Morena le go dira ka ona le go ruta molao le tshiamo mo Baiseraeleng.


text:
Mafoko a lokwalo lo kgosi Arethašasetha o neng a lo neela Esera moperesiti moitsedikwalo morutegi mo mafokong a ditaolo tsa Morena le a melao ya gagwe mo Iseraeleng ke a:


text:
“Arethašasetha kgosi ya dikgosi go Esera moperesiti morutegi wa dikwalo tsa molao wa Modimo wa Legodimo: Kagiso e e tletseng!


text:
Ke ntshitse taelo ya go re, mongwe le mongwe pusong ya me wa morafe wa Iseraele le wa baperesiti ba ona le wa Balefi yo o ratang go ya kwa Jerusalema a ye nao,


text:
fela jaaka o romilwe ke kgosi le banna ba lekgotla la yona ba supa go tlhotlhomisa Juta le Jerusalema ka molao wa Modimo wa gago o ò o tshotseng


text:
le go isa selefera le gouta teng tse kgosi le banna ba lekgotla la yona ba di ntsheditseng Modimo wa Iseraele ka bopelotshweu, o moago wa ona o leng kwa Jerusalema,


text:
le selefera le gouta tsotlhe tse o tla di amogelang mo nageng yotlhe ya Babele mmogo le dineo tsa boitumelelo tsa morafe le tsa baperesiti tse ba tla di ntshetsang Ntlo ya Modimo wa bone e e kwa Jerusalema.


text:
Ka moo o reke dipoo le diphelehu le dikwana le ditshupelo tsa dijo le tsa noo tsa teng ka madi a ka tlhokomelo, o di tlhabele mo aletareng ya Ntlo ya Modimo wa lona kwa Jerusalema.


text:
Fa selefera le gouta di ka sala, lo di dirise ka fa go lo siametseng ka teng ka fa thatong ya Modimo wa lona.


text:
Le dilwana tse o di neelwang tsa tirelo-Modimo mo Ntlong ya Modimo wa gago o di fitlhise di le mmogo fa pele ga Modimo wa Jerusalema.


text:
Mme dilo tse dingwe tse di ka tlhaelang mo Ntlong ya Modimo wa gago, tse o tshwanetseng go di e batlela, o di lefe ka madi a letlole la kgosi.


text:
Ke nna kgosi Arethašasetha ke laelang baokamedi botlhe ba mahumo ba ba ntlheng ya bophirimatsatsi ya noka ya Ferathe gore tsotlhe tse Esera, moperesiti morutegi mo molaong wa Modimo wa legodimo, o tla di kopang mo go lona, a di dirwe ka go akofa,


text:
go ya go fitlha ditalenteng di le lekgolo tsa selefera le dikgetseng di le lekgolo tsa mabele le dinkgong di le lekgolo tsa weine le dinkgong di le lekgolo tsa lookwane le letswai le le se nang seelo.


text:
Tsotlhe tse di batlegang ka fa molaong wa Modimo wa legodimo a di direlwe Ntlo ya Modimo wa legodimo ka tlhoafalo, e se re gongwe bogale jwa wela mo pusong ya kgosi le bomorwaa-yona.


text:
Mme lo itsisiwe gore ga go na ope yo o letlelelwang go lefisa mongwe wa baperesiti le Balefi le baopedi le badisa ba dikgoro le batlhanka ba Tempele le badiredi ba Ntlo ya Modimo lekgetho le kabelo ya thobo le lekgetho la tsela.


text:
“Mme wena Esera, dira ka fa botlhaleng jwa molao wa Modimo wa gago o ò o tshotseng, o tlhome babusi le baatlhodi gore ba direle morafe otlhe tshiamo o o mo ntlheng ya bophirimatsatsi ya noka ya Ferathe, e bong botlhe ba ba itseng melao ya Modimo wa gago; mme ba ba sa e itseng lo e ba rute.


text:
Mme mongwe le mongwe yo o sa direng ka molao wa Modimo wa gago le ka molao wa kgosi, a a atlholwe ka pele ka go bolawa gongwe ka go lelekwa gongwe ka go amogwa di-tsa-gagwe gongwe ka go tsenngwa mo ntlong ya kgolegelo.”


text:
“A go bakwe Morena Modimo wa borraetsho o o tsentseng tse di ntseng jalo mo pelong ya kgosi gore e kgabise Ntlo ya Morena e e kwa Jerusalema;


text:
wa sekamisetsa bopelotlhomogi jwa kgosi go nna le jwa banna ba lekgotla la yona le jwa dikgosana tsotlhe tse di thata tsa yona. Ke fa ke nna pelokgale, ka Morena, Modimo wa me, o ne o nkeme nokeng, ka ba ka phutha ditlhogo tsa Baiseraele gore di ye le nna kwa Jerusalema.”


text:
Fano go bolelwa ditlhogo tsa dikgoro tsa bone ba ba ileng le nna, ba tloga kwa Babele pusong ya ga Arethašasetha kgosi le ditshika tsa bone:


text:
morwa Seganya; oora Pharoše ke Sagaria, mme go kwadilwe nae banna ba le 150 mo lokwalong lwa losika.


text:
Ba bofelo ba ga gabo Atonikame ba maina a bone e leng Elifelete le Jehiele le Semaya ba na le banna ba le 60.


text:
Ka ba phuthela kwa nokeng e e elelang kwa Ahawa, ra thibelela teng malatsi a le mararo. Mme ya re ke ela morafe le baperesiti tlhoko, ka fitlhela go se na ope wa Balefi teng.


text:
Ka ba ka roma Eliesere le Ariele le Semaya le Elenathane le Jaribe le Elenathane le Nathane le Sagaria le Mesulame, ditlhogo; le Joyaribe le Elenathane, baruti.


text:
Ka ba laela go ya kwa go Ito, tlhogo felong ga Kasifia, ka tsenya mafoko mo melomong ya bone gore ba a bue le Ito le ba ga gabo, batlhanka ba Tempele felong ga Kasifia gore ba re tlisetse badiredi ba Ntlo ya Modimo wa rona.


text:
Mme ka letsogo le le molemo la Modimo wa rona le ne le re okame, ba re tlisetsa banna ba ba tlhalefileng boora Magedi morwa Lefi morwa Iseraele e bong Serebja le bomorwawe le bomorwa-rraagwe ba le 18 mmogo;


text:
le ba le 220 ba batlhanka ba Tempele ba ba neng ba beilwe ke Dafita le dikgosana gore ba direle Balefi; bone botlhe ba ne ba boletswe ka maina.


text:
Ka ba ka tlhaba mokgosi wa go itima dijo fa nokeng ya Ahawa gore re ikokobetse fa pele ga Modimo wa rona le go kopa leeto le le tlhogonolo la rona le la ba malapa a rona le la di-tsa-rona tsotlhe.


text:
Gonne ke ne ke tlhajwa ke ditlhong go ka kopa mophato wa batlhabani le bapalami ba dipitse mo kgosing gore ba re thuse ka go tlhabana le mmaba mo tseleng, ka re ne re reile kgosi ra re: “Letsogo la Modimo wa rona le okametse botlhe ba ba o batlang go ba direla molemo, mme thata ya ona le bogale jwa ona di wela botlhe ba ba o tlogelang.”


text:
Ka ba ka tlhaola banna ba le 12 mo ditlhogong tsa baperesiti, e bong Serebja le Hasabja ba ne le ba le some ba bomorwa-borraabo;


text:
ka ba lekanyetsa selefera le gouta le dilwana, e le tse di ntsheditsweng Ntlo ya Modimo wa rona, di ntshitswe ke kgosi le banna ba lekgotla la yona le dikgosana tsa yona le Baiseraele botlhe ba ba leng teng.


text:
Ka ba ka lekanyetsa mo diatleng tsa bone ditalente di le 650 tsa selefera le dilwana tsa selefera tsa ditalente di le 100 le ditalente di le 100 tsa gouta


text:
le dinwelo tsa gouta di le 20 tsa tlhwatlhwa ya diranta di le 2 000 le dilwana di le pedi tsa kgotlho tse di pila tsa bosetlha jwa gouta tse di tlhokegang jaaka gouta.


text:
Ka ba raya ka re: “Lona lo itshepetse Morena le dilwana di boitshepo le selefera le gouta ke tse di ntsheditsweng Morena, Modimo wa borraeno, ka boitumelelo.


text:
Di tlhokomeleng, lo di dise go ya go fitlhelela lo di lekanyetsa ba bagolo ba baperesiti le Balefi le dikgosana tsa dikgoro tsa Baiseraele kwa Jerusalema mo matlwaneng a polokelo a Ntlo ya Morena.”


text:
Ke fa baperesiti le Balefi ba amogela selefera le gouta le dilwana tse di lekantsweng go di isa kwa Jerusalema kwa Ntlong ya Modimo wa rona.


text:
Jaanong ra tloga kwa nokeng ya Ahawa ka letsatsi la 12 la kgwedi ya ntlha go ya kwa Jerusalema; mme letsogo la Modimo wa rona le ne le re okame, wa re namolela mo diatleng tsa mmaba le tsa molaledi mo tseleng.


text:
Mme ka letsatsi la bone ra lekanyetsa selefera le gouta le dilwana kwa Ntlong ya Modimo wa rona, ra di neela Meremothe morwa Uria, a na le Eleasare morwa Phinehase, ba e leng baperesiti, ba na le Josabate morwa Jesua le Noatya morwa Binui, Balefi;


text:
e le ka fa palong le ka fa boketeng jwa sengwe le sengwe; ga kwalwa bokete bongwe le bongwe. Ka sebaka seo


text:
batshwarwi ba ba neng ba boile kwa botshwarong ba tlisetsa Modimo wa Iseraele ditlhabelo tsa phiso, e bong dipoo di le 12 ka ntlha ya Baiseraele botlhe le diphelehu di le 96 le dikwana di le 77 le diphoko tsa ditlhabelo tsa maleo di le 12 – tsotlhe e le ditlhabelo tsa phiso tsa Morena.


text:
Mme ditaelo tsele tsa lokwalo lwa kgosi ba di neela babusi ba bagolo ba kgosi le balaodi ba ba neng ba le ntlheng ya bophirimatsatsi ya noka ya Ferathe, mme bone ba thusa morafe le Ntlo ya Modimo.


text:
E rile tseo di sena go fediwa, dikgosana tsa tla go nna tsa re: “Morafe wa Iseraele le baperesiti le Balefi ga ba a ikgaoganya le merafe ya mafatshe le makgapha a yona a Bakanana le Bahethe le Baferesi le Bajebusi le Baamone le Bamoabe le Baegepeto le Baamori.


text:
Gonne ba tsere basadi mo go bomorwadia bone, e bile ba ba tseisa bomorwaa-bone; losika lo lo boitshepo lwa itlhakanya jalo le merafe ya mafatshe. Mme dikgosana le bagolo ba simolotse ka boikanyologo joo.”


text:
Ya re ke utlwa mafoko a, ka ikgagola diaparo le kobo, ka ikhumola moriri wa tlhogo le ditedu, ka nna ke reregile.


text:
Mme botlhe ba ba boifang mafoko a Modimo wa Iseraele ba phuthegela go nna ka ntlha ya boikanyologo jwa ba ba boileng kwa botshwarong, mme ka nna ke reregile go ya nakong ya tshupelo ya maitsiboa.


text:
Ya re ke sena go tlhola ke ikwatlhaya, ka nanoga ka nako ya tshupelo ya maitsiboa, ke ikgagotse diaparo le kobo, ka khubama ka mangole, ka tsholeletsa mabogo kwa Moreneng, Modimo wa me


text:
ka re: “Modimo wa me, ke tlhajwa ke ditlhong, ke tshaba go ka tsholeletsa sefatlhego kwa go wena, Modimo wa me; gonne melato ya rona e re ntsifaletse e fitlha kwa godimo ga ditlhogo; maleo a rona a magolo, a fitlha kwa legodimong.


text:
Go tloga malatsing a borraetsho go fitlha letsatsing leno re mo molatong o mogolo, mme ke ka ntlha ya ditshiamololo tsa rona, fa rona le dikgosi tsa rona le baperesiti ba rona re neetswe mo diatleng tsa dikgosi tsa mafatshe mo tšhakeng le mo botshwarong le mo thukhuthong le mo go kgobiweng mo pepeneneng jaaka go ntse kajeno.


text:
Ka nnete, ka sebakanyana seno re bonye boutlwelo-botlhoko mo Moreneng, Modimo wa rona, a re sadisetsa masalela a a phologileng, a re neela botshabelo mo Felong-fa-go-Boitshepo ga gagwe gore Modimo wa rona o sedifatse matlho a rona le go re naya tapolosonyana mo botlhankeng jwa rona.


text:
Mme le fa re le batlhanka, Modimo wa rona ga o a ka wa re tlogela mo botlhankeng jwa rona, mme wa sekamisetsa bopelotlhomogi jwa dikgosi tsa Peresia go rona, wa re naya tapoloso go ka aga Ntlo ya Modimo wa rona le go tsosa marope a yona, wa re naya legae mo Juta le mo Jerusalema.


text:
tse o di re laetseng ka baporofeti, batlhanka ba gago, wa re: ‘Lefatshe le lo tla tsenang mo go lone go le rua ke lefatshe la itshekologo ka itshekologo ya merafe ya mafatshe ka makgapha a yona a e a le tladitseng gotlhe ka itshekologo ya yona.’


text:
Wa re: ‘Ka moo lo se ka lwa neela bomorwaa-bone bomorwadia-lona; le gona lo se ka lwa tseisa bomorwaa-lona bomorwadia-bone, le e seng go batla kagiso ya bone le molemo wa bone ka bosakhutleng gore lo tle lo tie lo je molemo wa lefatshe, lo le ruise bomorwaa-lona ka bosakhutleng.’


text:
Wena Modimo wa rona o fokoditse dipetso tse di tshwanetseng molato wa rona, wa re naya masalela a a phologileng a a kana. Jaanong morago ga tsotlhe tse di re dirafaletseng ka ntlha ya ditiro tse di bosula tsa rona le molato o mogolo wa rona,


text:
a re ka boela ra tlola ditaolo tsa gago, ra nyalana le merafe ya makgapha ao? A ga o kitla o re galefela go ya re be re fegele ruri go se na masalela le fa e le phologo?


text:
Morena, Modimo wa Iseraele, o mo tshiamong, fa re le masalela a a phologileng a se kae fela jaaka go ntse kajeno. Bona, re fa pele ga gago re le mo molatong wa rona. Ruri, ga go na ope yo o ka emang fa pele ga gago ka ntlha ya tse di ntseng jalo.”


text:
Jaanong ya re Esera a ntse a rapela jalo, a ipobola, a lela a namaletse fa pele ga Ntlo ya Modimo, phuthego e kgolo thata ya Baiseraele ya phuthegela kwa go ene ya banna le basadi le bana; gonne batho ba ne ba lela ka selelo se segolo.


text:
Mme Seganya morwa Jehiele oora Elame a simolola go bua, a raya Esera a re: “Re leofetse Modimo wa rona ka boikanyologo, ra nyala basadi ba sele ba merafe ya lefatshe. Mme tsholofelo e sa le teng ya gore Baiseraele ba ka tswa mo molatong oo.


text:
Ka moo he, a re direng kgolagano le Modimo wa rona, re ipofe go busetsa basadi botlhe bao kwa ga bone le bana ba bone ka fa kgakololong ya mong wa me le ya ba ba boifang taolo ya Modimo wa rona. A go dirwe ka fa molaong.


text:
Ke fa Esera a nanoga a ikanisa bagolo ba baperesiti le Balefi le Baiseraele botlhe gore ba tla dira ka fa lefokong leo. Ba ikana jalo.


text:
Esera a ba a tloga fa pele ga Ntlo ya Modimo, a ya kwa ntlwaneng ya ga Johanane, morwa Eliasibe; a lala teng, a sa je dijo, le metsi a sa a nwe, ka a ne a hutsafaletse boikanyologo jwa ba ba boileng kwa botshwarong.


text:
Jaanong ba tlhabela botlhe ba ba boileng kwa botshwarong mokgosi mo Juta le Jerusalema gore ba kgobokane kwa Jerusalema.


text:
Ba be ba re: “Mongwe le mongwe yo o sa tleng malatsi a mararo a ise a fete ka fa go bofilweng ke dikgosana le bagolo ka teng, di-tsa-gagwe tsotlhe di tla senngwa di rogilwe ke Modimo, mme ene a kgaolwe mo phuthegong ya baboa-botshwarong.”


text:
Ke fa banna botlhe ba Juta le Benyamene ba kgobokana kwa Jerusalema ka malatsi a mararo ao, e le ka kgwedi ya robongwe e le 20. Mme batho botlhe ba nna mo patlelong ya Ntlo ya Modimo, ba tetesela ka ntlha ya kgang eo le ka ntlha ya dipula.


text:
Jaanong Esera moperesiti a ema a ba raya a re: “Lo dirile ka boikanyologo, lwa nyala basadi ba sele, lwa godisa molato wa Iseraele ka go dira jalo.


text:
Ka moo he, ipoboleleng Morena, Modimo wa borraeno, molato wa lona, lo dire ka fa natefelong ya ona, lo ikgaoganye le merafe ya lefatshe le basadi ba sele.”


text:
Ke fa phuthego yotlhe e araba e tlhatlositse mantswe e re: “Ke tshwanelo gore re dire ka fa lefokong la gago.


text:
Fela batho ba bantsi, le sebaka ke sa dipula, go a pala go ka ema ka kwa ntle. E bile ga se tiro ya letsatsi le le lengwe le e seng ya malatsi a mabedi; gonne re dirile melato e mentsi e e ntseng jalo.


text:
Tsweetswee a dikgosana tsa rona di emele phuthego yotlhe, mme a botlhe mo metseng ya rona ba ba nyetseng basadi ba sele ba tle ka dinako tse di beilweng, ba na le bagolo ba motse wa ga bone le baatlhodi ba ona go tsamaya bogale jwa Modimo wa rona jo bo re tukelang ka ntlha ya molato oo bo be bo re timele.”


text:
E ne e le Jonathane morwa Asahele le Jasia morwa Thikwa fela ba ba ganneng mafoko ao; mme Mesulame le Sabethai Molefi ba goga nabo.


text:
Mme baboa-botshwarong ba dira jaaka go kopilwe. Ga tlhaolwa Esera moperesiti le banna ba e leng ditlhogo tsa dikgoro tsa bone, botlhe ba bidiwa ka maina a bone, mme bao ba nnela kgang eo go simolola ka letsatsi la ntlha la kgwedi ya some go e bua.


text:
Mme ba fetsa dikgang tsa banna botlhe ba ba nyetseng basadi ba sele ka letsatsi la ntlha la kgwedi ya ntlha.


text:
Ga fitlhelwa bangwe ba bomorwa baperesiti ba ba nyetseng basadi ba sele: Mo go bomorwa Jesua, morwa Josatake, le mo go bomorwa-rraagwe e ne e le Maaseya le Eliesere le Jaribe le Ketalea.


text:
Mme ba ipofa ka go fana diatla le bagolo gore ba tla tlhala basadi bao ba bone le go ntshetsa molato wa bone phelehu ya letsomane go nna setlhabelo sa molato.


text:
Ba Baiseraele: Mo go boora Pharoše e ne e le Ramia le Isia le Malekhia le Miyamine le Eleasare le Malekhia le Benaya.


text:
Mo go boora Phahathe-Moabe e ne e le Atena le Kelale le Benaya le Maaseya le Mathanya le Besalele le Binui le Manase.


text:
Mo go boora Hasume e ne e le Mathenai le Mathatha le Sabate le Elifelete le Jeremai le Manase le Simei.


text:
Botlhe bao ba ne ba tsere basadi ba sele, mme mo basading bao go ne go le bangwe ba ba setseng ba tshotse bana.


text:
Ditirafalo tsa ga Nehemia morwa Hagalea. E rile ka kgwedi ya Khiselefe ngwageng wa 20 ke le kwa Susane ntlong ya borena,


text:
ga tla Hanani mongwe wa bomorwaa-rre, a na le banna ba bangwe ba tswa kwa Juta; ka ba botsa matsogo a Bajuta ba ba phologileng ba ba sadisitsweng, ba sa isiwe mo botshwarong le ka ga Jerusalema.


text:
Ba nthaya ba re: “Ba ba sadisitsweng ba sa isiwe mo botshwarong ba mo tatlhegong e kgolo le mo nyatsegong gona kwa nageng ele. Lobota lwa Jerusalema lo digilwe le dikgoro tsa lone di fisitswe ka molelo.”


text:
Ya re ke sena go utlwa mafoko ao, ka nna fa fatshe ka lela, ka hutsafala malatsi; ka nna ka itima dijo, ka rapela fa pele ga Modimo wa legodimo


text:
ka re: “Ka thapelo Morena, Modimo wa legodimo, Modimo o mogolo o o boitshegang o o bolokelang ba ba o ratang kgolagano le bopelotlhomogi, ba tshegetsa ditaolo tsa ona,


text:
a matlho a gago e nne a a budulogileng, a ditsebe tsa gago e nne tse di reetsang go utlwa thapelo ya motlhanka wa gago e ke e rapelang fa pele ga gago kajeno bosigo le motshegare ka ntlha ya Baiseraele, batlhanka ba gago, ke ipobola maleo a Baiseraele a re go leofetseng ka ona; le nna le ba ga etsho re leofile.


text:
Re go leofetse ka tshokamo, ra se ka ra tshegetsa ditaolo tsa gago le melao ya gago le ditshiamelo tsa gago tse o di laetseng Moše motlhanka wa gago.


text:
A ko ò gakologelwe lefoko le o le laetseng Moše motlhanka wa gago wa re: ‘Fa lo ikanyologa, ke tla lo falaletsa kwa merafeng.


text:
Mme fa lo boela go nna, lo tshegetsa ditaolo tsa me, lo di dirisa, le fa balelekwa ba lona ba le kwa mafelelong a legodimo, ke tla ba phutha teng, ke ba isa kwa felong fa ke go tlhophileng go baya leina la me teng.’


text:
“Kana bone ke batlhanka ba gago le morafe wa gago ba o ba golotseng ka thata e kgolo le ka letsogo le le tiileng la gago.


text:
Ka thapelo, Morena, a ditsebe tsa gago e nne tse di reetsang thapelo ya motlhanka wa gago le dithapelo tsa batlhanka ba gago ba ba ratang go boifa leina la gago. A ko o kgonise motlhanka wa gago gompieno, o mo nee bopelotlhomogi fa pele ga monna yo.” – Kana ke ne ke le mothokedi wa kgosi.


text:
E rile ka ngwaga wa 20 wa puso ya kgosi Arethašasetha ka kgwedi ya Nisane weine ya bo e le fa pele ga me, mme ka e tsaya, ka e neela kgosi ke hutsafetse fa pele ga yona.


text:
Ke fa kgosi e mpotsa e re: “Sefatlhego sa gago se tlhonyeditseng, ka o sa lwale? Ga se sepe fa e se botlhoko mo pelong.” Ka boifa thata thata.


text:
Ka raya kgosi ka re: “A kgosi e phele ka go sa feleng! A ga ke a tshwanela go hutsafala, ka motse o o nang le diphupu tsa borraetsho e le marope fela le dikgoro tsa ona di fisitswe ka molelo?”


text:
ka ba ka araba kgosi ka re: “Fa go siametse kgosi, mme motlhanka wa gago a go kgatlha, nka re: Nthomele kwa Juta kwa motseng wa diphupu tsa borraetsho gore ke ye go o aga gape.”


text:
Kgosi ya mpotsa, mohumagadi a ntse a dutse fa thoko ga yona, ya re: “Leeto la gago le tla tsaya sebaka se se kana kang? O tla boa leng?” Ka e bolela sebaka sa leeto. Go ne go siametse kgosi, mme ya nthoma.


text:
Ka ba ka raya kgosi ka re: “Fa go siametse kgosi, a ke neelwe dikwalo tsa balaodi ba ba ntlheng ya bophirimatsatsi ya noka ya Ferathe gore ba nte ke fetele kwa Juta;


text:
le lokwalo lwa ga Asafe, modisa wa sekgwa se se jwetsweng sa kgosi gore a nneele dikota tsa go tlhomesa dikgoro tsa kago ya botshabelo e e leng ya Ntlo ya Modimo le tsa lobota lwa motse le tsa ntlo e ke tla nnang mo go yona.” Mme kgosi ya ntumelela tseo, ka seatla se se molemo sa Modimo se nkokame.


text:
Jaanong ya re ke fitlha kwa balaoding ba ba ntlheng ya bophirimatsatsi ya noka ya Ferathe, ka ba neela dikwalo tsa kgosi. Mme kgosi e ne e romile balaodi ba mephato le bapalami ba dipitse gore ba mpate.


text:
Mme Sanebalate wa kwa Horone le Tobia motlhanka wa Moamone, ya re ba utlwa gore go tlile motho yo o batlang tse di molemo tsa Baiseraele, ga ba sulafalela thata.


text:
ka tsoga bosigo ke na le banna ba se kae; ka se ka ka bolelela motho ope se Modimo o se tsentseng mo pelong ya me go se direla Jerusalema; ka bo ke se na seruiwa sepe fa e se se ke se palameng.


text:
Ka tswa ka Kgoro ya Molapo bosigo, ka ya ntlheng ya Motswedi wa Kgogela le kwa Kgorong ya Letshotelo, ka sekaseka lobota lwa Jerusalema lo lo digilweng le dikgoro tsa lone tse di fisitsweng ka molelo.


text:
Ka fetela kwa Kgorong ya Motswedi le kwa Letsheng la Kgosi, mme go ne go se tsela ya seruiwa se ke se palameng go ka feta.


text:
Ka tlhatloga ka dinao ke iphaphathile le molapo bosigo, ka sekaseka lobota. Ka boa ka tsena gape ka Kgoro ya Molapo, ka boela gae.


text:
Mme bagogi ba ne ba sa itse kwa ke ileng teng le se ke se dirang; gonne go fitlha foo ke ne ke ise ke bolelele Bajuta maikaelelo a me le e seng baperesiti le batlotlegi le bagogi le ba bangwe ba ba tla dirang tiro.


text:
Jaanong ka ba raya ka re: “Lo bona tatlhego e re leng mo go yona, ka Jerusalema e le marope fela le dikgoro tsa teng di fisitswe ka molelo. Tlaang re ageng lobota lwa Jerusalema gore re se ka ra tlhola re kgobiwa.”


text:
Ka ba ka ba itsise seatla sa Modimo wa me ka fa se nkokameng ka teng se le molemo le tse kgosi e di buileng le nna. Ke fa ba re: “A re nanogeng, re ageng!” Mme ba tia mabogo go dira tiro e e molemo eo.


text:
Mme ya re Sanebalate wa kwa Horone le Tobia motlhanka wa Moamone le Geseme wa Moarabia ba utlwa jalo, ba re sotla, ba re nyatsa ba re: “Ke eng se lo se dirang? A lo a re, lo tsogela kgosi?”


text:
Ka ba araba ka re: “Modimo wa legodimo ke ona o o tla re tlhogonolofatsang, mme rona batlhanka ba ona re tla nanoga re aga. Mme lona ga lo na kabelo le e seng tshiamelo le e seng segopodiso mono Jerusalema.”


text:
Ga nanoga Eliasibe moperesiti yo mogolo le ba ga gabo baperesiti ba aga Kgoro ya Dinku, ba be ba e itshepisa, ba tsenya ditswalo tsa yona, ba agela pele go ya kwa lonakeng lwa phemelo lwa Hamea le lwa Phemelo lwa Hananele, ba di itshepisa.


text:
Boora Hasenaa ba aga Kgoro ya Ditlhapi, ba tlhoma dikota tsa yona, ba tsenya ditswalo tsa yona le dikgogetso tsa yona le mephakarego ya yona.


text:
Meremothe, morwa Uria morwa Hakose, a baakanya lobota a bapile nabo; Mesulame, morwa Beregia morwa Mešesabele, a lo baakanya a bapile nae; Satoke, morwa Baana, a lo baakanya a bapile nae.


text:
Ba kwa Thekoa ba lo baakanya ba bapile nae; mme batlotlegi ba bone ba se ka ba tsenya diatla mo tirong e ya mong wa bone.


text:
Kgoro e Kgologolo ya baakanngwa ke Joyata, morwa Phasea, le Mesulame, morwa Besodia; ba tlhoma dikota tsa yona, ba tsenya ditswalo tsa yona le dikgogetsa tsa yona le mephakarego ya yona.


text:
Melatya wa kwa Gibeone le Jatone wa kwa Meronothe le banna ba Gibeone le ba Mitsepha ba baakanya lobota ba bapile nabo fa lekgotleng la molaodi wa naga e e ntlheng ya bophirimatsatsi ya noka ya Ferathe.


text:
Usiele, morwa Harahaya, mongwe wa bathudi ba gouta, a lo baakanya a bapile nabo; Hananya, mongwe wa batlhakanyaditlôlô, a lo baakanya a bapile nae; mme ba baakanya lobota lwa Jerusalema go fitlha kwa loboteng lo lo atlhameng.


text:
Jetaya, morwa Harumafe, a lo baakanya a bapile nae fa go lebaganyeng le ntlo ya gagwe; Hatuse, morwa Hasabenya, a lo baakanya a bapile nae.


text:
Karolo e nngwe ya baakanngwa ke Malekhia, morwa Harime, le Hašube, morwa Phahathe-Moabe, mmogo le Lonaka lwa Phemelo lwa Dibeso.


text:
Sadume, morwa Halohese molaodi wa bontlhanngwe jwa naga ya Jerusalema, a lo baakanya a bapile nabo ene le bomorwadie.


text:
Hanune le baagi ba Sanoa ba baakanya Kgoro ya Molapo, ba e aga, ba tsenya ditswalo tsa yona le dikgogetso tsa yona le mephakarego ya yona, ba agela pele mo loboteng mabogo a le 1 000 go fitlha kwa Kgorong ya Letshotelo.


text:
Mme Kgoro ya Letshotelo ya baakanngwa ke Malekhia, morwa Regabe molaodi wa naga ya Bethe-Hakereme; a e aga, a tsenya ditswalo tsa yona le dikgogetso tsa yona le mephakarego ya yona.


text:
Kgoro ya Motswedi ya baakanngwa ke Sadume, morwa Kolehose molaodi wa naga ya Mitsepha; a e aga, a e rulela, a tsenya ditswalo tsa yona le dikgogetso tsa yona le mephakarego ya yona; a ba a baakanya lobota lwa letsha la go isa metsi kwa tshimong ya kgosi le go fitlha kwa mapalamong a a fologang kwa motseng wa ga Dafita.


text:
A tlhomaganngwa ke Nehemia, morwa Asebuke molaodi wa bontlhanngwe jwa naga ya Betshure; ene a lo baakanya go ya go lebagana le diphupu tsa ga Dafita le go fitlha kwa letsheng le le dirilweng le go fitlha kwa Ntlong ya Bagale.


text:
A tlhomaganngwa ke Balefi, e bong Rehume, morwa Bani, a lo baakanya; fa go bapileng nae ga baakanngwa ke Hasabja, molaodi wa botlhanngwe jwa naga ya Kehila, a emela batho ba naga ya gagwe.


text:
A tlhomaganngwa ke ba ga bone, e bong Bawai, morwa Henatate molaodi wa bontlhanngwe jwa naga ya Kehila, a lo baakanya.


text:
Fa thoko ga gagwe go ne ga baakanya Esere, morwa Jesua molaodi wa Mitsepha, karolo e nngwe go lebagana le ntlo ya dibolai fa sekhutlong sa lobota.


text:
A tlhomaganngwa ke Baruge morwa Sabai; ene a baakanya karolo e nngwe ka tlhoafalo go tloga kwa Sekhutlong go fitlha kwa mojakong wa ntlo ya ga Eliasibe, moperesiti yo mogolo.


text:
A tlhomaganngwa ke Meremothe morwa Uria morwa Hakose; ene a baakanya karolo e nngwe go tloga mojakong wa ntlo ya ga Eliasibe go fitlha bokhutlong jwa ntlo ya ga Eliasibe.


text:
Go tlhomagana nabo go ne ga baakanya Benyamene le Hašube go lebagana le ntlo ya bone; go tlhomagana nabo go ne go baakanya Asaria, morwa Maaseya morwa Ananya, fa thoko ga ntlo ya gagwe.


text:
A tlhomaganngwa ke Binui, morwa Henatate; ene a baakanya karolo e nngwe go tloga kwa ntlong ya ga Asaria go fitlha kwa sekhutlong le kwa ntlheng.


text:
Go bapa nae go ne ga baakanya Phalale, morwa Usai, go lebagana le sekhutlo le lonaka lwa phemelo lo lo rotogileng mo ntlong ya kgosi e e kwa godimo fa lapeng la balebedi; go bapa nae go ne go baakanya Phetaya, morwa Pharoše –


text:
mme batlhanka ba Tempele ba ne ba agile mo thoteng ya Ofele – go ya go lebagana le Kgoro ya Metsi ntlheng ya botlhabatsatsi le lonaka lwa phemelo lo lo rotogileng.


text:
A tlhomaganngwa ke banna ba Thekoa, ba baakanya karolo e nngwe go tloga fa go lebaganyeng le lonaka lwa phemelo lo logolo lo lo rotogileng go ya go fitlha kwa loboteng lwa thota ya Ofele.


text:
Go pota Kgoro ya Dipitse ka fa godimo go ne ga baakanya baperesiti mongwe le mongwe go lebagana le ntlo ya gagwe.


text:
Ba tlhomaganngwa ke Satoke morwa Imere; a baakanya go lebagana le ntlo ya gagwe; go bapa nae go ne ga baakanya Semaya, morwa Seganya modisa wa Kgoro ya Botlhabatsatsi.


text:
Ene a tlhomaganngwa ke Hananya, morwa Selemia, le Hanune, morwa Salafe wa borataro; ba baakanya karolo e nngwe. Ba tlhomaganngwa ke Mesulame, morwa Beregia; ene a baakanya go lebagana le ntlwana ya gagwe.


text:
A tlhomaganngwa ke Malekhia, mongwe wa bathudi ba gouta: ene a baakanya go fitlha kwa ntlong ya batlhanka ba Tempele le barekisi go lebagana le Kgoro ya Balebedi le go fitlha kwa ntlwaneng e e kwa godimo ya sekhutlo.


text:
Mme fa gare ga ntlwana e e kwa godimo ya sekhutlo le Kgoro ya Dinku go ne ga baakanya bathudi ba gouta le barekisi.


text:
Mme e rile Sanebalate a utlwa gore rona re aga lobota, a tuka bogale, a ngala thata, a sotla Bajuta.


text:
A bua fa pele ga ba ga gabo le batlhabani ba Samaria a re: “Bajuta ba ba se nang thata ba dirang? A ba tla lesiwa fela? A ba tla tlhabela moletlo? A ba tla fetsa kajeno? A ba tla phedisa majwe a a fisitsweng, ba a ntsha mo mekoeng ya matlakala?”


text:
Mme Tobia wa Moamone a ne a bapile nae a re: “Le fa ba aga eng, fa phokojwe e se tlolela, e tla diga lobota lwa majwe lwa bone.”


text:
“Utlwa, Modimo wa rona, fa re le ba ba nyadiwang. Busetsa dikgobo tsa bone mo ditlhogong tsa bone. Ba neele thukhuthong mo lefatsheng la botshwaro.


text:
Se bipe tshiamololo ya bone! A boleo jwa bone bo se ka jwa phimolwa fa pele ga gago. Gonne ba go galefisitse fa pele ga baagi.”


text:
Mme ra aga lobota, lotlhe lwa kopanngwa mo tikologong, lwa godisiwa go fitlha fa gare. Mme batho ba natefelwa ke tiro.


text:
Jaanong ya re Sanebalate le Tobia le Baarabia le Baamone le ba Ašetote ba utlwa, fa paakanyo ya lobota lwa Jerusalema e tswelela pele le gore diphatlha di simolotse go thibala, ba tuka bogale thata,


text:
Mme ra rapela Modimo wa rona, ra baya balebedi ka ntlha ya bone bosigo le motshegare go iphemela fa pele ga bone.


text:
Bajuta bone ba re: “Thata ya barwadi e fedile, mme matlakala a mantsi; ga re kgone re le rosi go aga lobota.”


text:
Mme baba ba rona ba re: “A ba se ka ba lemoga sepe le e seng go re bona go ya re be re tsene mo gare ga bone, re ba bolae, re khutlise tiro jalo.”


text:
Jaanong ya re Bajuta ba ba agileng nabo ba tla, ba re begele ga lesome gore baba ba re bololela kwa mafelong otlhe kwa ba nnang teng,


text:
ka baya batlhabani mo mafelong a a kwa tlase mo teng ga lobota mo dipatlelong, ka ba baya ka fa ditshikeng ba tlhometse ditšhaka le marumo le mara.


text:
Ya re ke bona, ka nanoga, ka raya batlotlegi le bagogi le batho ba bangwe ka re: “Se ba boifeng, mme gopolang Morena yo mogolo yo o boitshegang, lo tlhabanele ba ga lona le bomorwaa-lona le bomorwadia-lona le basadi ba lona le matlo a lona.”


text:
Jaanong ya re baba ba rona ba utlwa gore re itse maano a bone le gore Modimo o a sentse, ra boela rotlhe kwa loboteng, mongwe le mongwe a ya kwa tirong ya gagwe.


text:
Go tloga ka letsatsi leo bontlhanngwe jwa batlhanka ba me ba nna ba tshwara tiro, mme bontlhanngwe jwa bone ba nna ba tshwara marumo le dithebe le mara le diaparo tsa tshipi tsa iphemelo, balaodi ba ntse ba le fa morago ga Bajuta botlhe


text:
ba ba neng ba aga lobota. Mme ba ba neng ba rwala merwalo ba rwala makete. Ba tshwere tiro ka seatla se sengwe le sebolai ka se sengwe.


text:
Baagi ba ne ba itlamile ditšhaka mathekeng botlhe, ba aga jalo, mme moletsa-lonaka ene a le fa go nna.


text:
Mme ka laela batlotlegi le bagogi le batho ba bangwe ka re: “Tiro e ntsi, e bile e katoganye, mme rona re kgaoganye fa loboteng, mongwe o kgakala le yo mongwe.


text:
Felong kwa lo utlwelang modumo wa lonaka teng lo phuthegele gona kwa go rona. Modimo wa rona o tla re tlhabanela.”


text:
Ra nna ra tshwara tiro, bontlhanngwe jwa bone ba ntse ba tshwere marumo go tloga tlhatlogong ya mahube go ya dinaledi di be di bonale maitsiboa.


text:
Le gona ka laela batho ka sebaka seo ka re: “Mongwe le mongwe a lale le motlhanka wa gagwe mono Jerusalema gore ba re disetse bosigo, ba nne tirong motshegare.”


text:
Mme nna ka nosi le ba ga etsho le batlhanka ba me le banna ba ba disang ba ba ntshetseng morago ra bo re sa apole diaparo tsa rona bosigo. Mongwe le mongwe a tshotse lerumo la gagwe le metsi.


text:
Ka letsatsi le lengwe ga utlwala selelo se segolo sa batho le basadi ba bone ka ga Bajuta ba ga bone.


text:
Ba bangwe ba ne ba re: “Bomorwaa-rona le bomorwadia-rona re ba bantsi, a re bone mabele, re je re phele.”


text:
Ba bangwe ba re: “Rona re ntshetsa masimo a rona le masimo a moweine a rona le matlo a rona peeletso gore re bone mabele mo tlaleng.”


text:
Mme kana re madi a le mangwe, rona le ba ga rona le bana ba rona ba tshwana le bana ba bone. Le fa go ntse jalo, re na le go neela bomorwaa-rona le bomorwadia-rona mo botlhankeng. Bangwe ba bomorwadia-rona ba setse ba neetswe mo go jona, re se na thata go thibela selo se. Kana masimo a rona le masimo a moweine a rona a tserwe ke bahumi.”


text:
Ka ba ka ikakanya mo pelong, ka kgalemela batlotlegi le bagogi, ka ba raya ka re: “Madi a lo a adimileng ba ga lona lo a tsadisa go feta selekanyo!” Ka ba ka epa pitso e kgolo go ba sekisa.


text:
Ka ba raya ka re: “Rona re rekolotse ba ga rona, e bong Bajuta ba ba neng ba rekisitswe mo ditšhabeng ka fa re nonofileng ka teng, mme lona le rekisa ba ga lona gore ba be ba rekisiwe mo go rona.” Ke fa ba didimala, ba tlhoka puo.


text:
Ka ba ka re: “Tse lo di dirang ga di a siama. A ga lo a tshwanela go sepela ka go boifa Modimo wa rona gore baba ba rona ba baheitane ba se ka ba re kgoba?


text:
Le nna le ba ga etsho le batlhanka ba me re ba adimile madi le mabele. A re leseng go batla gape tse ba di adimileng, re phimoleng molato oo.


text:
A ko lo ba busetse gompieno masimo a bone le masimo a moweine a bone le ditlhare tsa olefa tsa bone le matlo a bone, lo ba phimolele molato wa madi le mabele le matute a moweine le lookwane tse ba di adimileng mo go lona.”


text:
Ke fa ba re: “Re tla di busa, re sa batle sepe mo go bone. Re tla dira ka fa o buang ka teng.” Ka ba ka bitsa baperesiti go nna basupi, ka ba ikanisa gore ba tla dira ka fa lefokong leo.


text:
Ka ba ka tlhotlhora kgwatlha ya me ka re: “A Modimo o tlhotlhore monna mongwe le mongwe jalo yo o sa dirafatseng lefoko leo gore a latlhegelwe ke ntlo ya gagwe le di-tsa-gagwe, a nne jalo a tlhotlhorilwe a le lolea fela.” Ke fa phuthego yotlhe e re: “Amen!” Ya ba ya baka Morena. Mme morafe wa dira ka fa lefokong leo.


text:
Le gona go tloga letsatsing le ke laetsweng ka lone go nna molaodi wa bone mo lefatsheng la Juta, go tloga ngwageng wa 20 go ya ngwageng wa 32 wa puso ya ga Arethašasetha kgosi, e bong dinyaga di le 12, nna le ba ga etsho ga re a ka ra ja dijo tsa bolaodi.


text:
Mme balaodi ba pele ba ba neng ba le gona pele ga me ba ne ba 610 imafaditse joko ya morafe, ba ba lefisa madi a dišekele di le 40 ka letsatsi a go ithekela dijo le weine. Le gona batlhanka ba bone ba ne ba gatelela morafe. Mme nna ga ke a ka ka dira jalo ka ntlha ya go boifa Modimo.


text:
Le gona ke ne ke tshwere tiro ya go baakanya lobota loo, mme ra se ka ra reka tshimo; le batlhanka ba me botlhe ba ne ba phuthegetse teng kwa tirong eo.


text:
E bile Bajuta, e bong bagogi, banna ba le 150 le ba ba re etelang ba tswa kwa ditšhabeng tse di mo tikologong ya rona ba ne ba ja mo tafoleng ya me.


text:
Mme tse di neng di baakanyediwa letsatsi le le lengwe, e bong pholo e le nngwe le dinku tse di tlhaotsweng di le thataro le dikgogo e ne e le tsa tshenyegelo ya me; gape ka letsatsi la some go ne go tlisiwa weine e ntsi ya mefutafuta. Mme le fa go ntse jalo ga ke a ka ka batla tuelo ya bolaodi; gonne tiro e ne e imela morafe oo.


text:
E rile Sanebalate le Tobia le Geseme wa Moarabia le baba ba bangwe ba rona ba utlwela, fa ke agile lobota, e bile go sa tlhole go le phatlha mo go lone, le fa go fitlha sebakeng seo ke ne ke ise ke tsenye ditswalo mo dikgorong,


text:
Sanebalate le Geseme ba roma motho go nna ba re: “Tlaa re kopaneng mo go mongwe wa metsana mo lobaleng lwa Ono.” Mme ba ne ba logile maano go ntirela bosula.


text:
Mme ka roma barongwi kwa go bone ka re: “Ke tshwere tiro e kgolo; ke ka moo ke palelwang ke go tla. Kana tiro e tla ema, fa nka e tlogela, ka tla koo go lona!”


text:
Sanebalate a ba a roma motlhanka wa gagwe la botlhano go nna ka mokgwa oo, a tla a tshotse lokwalo lo lo sa tswalwang.


text:
Go ne go kwadilwe mo go lone ga twe: “Go utlwetse mo ditšhabeng, mme Geseme o bua jalo gore wena le Bajuta lo ikaeletse go rukhutlha. Ke ka moo o agang lobota, mme wena o tla nna kgosi ya bone. Dipolelo tsa re jalo.”


text:
Go bile go twe: “O tlhomile baporofeti gore ba tlhabe mokgosi ka ga gago kwa Jerusalema o o reng: ‘Kgosi ya Juta ke yo!’ Jaanong he, dipolelo tse di ntseng jalo di tla utlwala kwa kgosing. Ka moo tlaya, re gakololane mmogo.”


text:
Ka ba ka roma motho kwa go ene ka re: “Ga go a dirafala sepe sa dilo tse di ntseng jalo tse o di bolelang, mme o di ikgopoletse fela di tswa mo pelong ya gago.”


text:
Kana bone botlhe ba ne ba rata go re boifisa ba re, mabogo a rona a tla repa, re tlogela tiro gore e se ka ya fediwa. “Mme jaanong Modimo, tiisa mabogo a me!”


text:
Letsatsi le lengwe ya re ke tsena mo ntlong ya ga Semaya, morwa Delaya morwa Mehetabele, ene a sa ntse a thibetswe, a nthaya a re: “A re utlwane re ye kwa Ntlong ya Modimo, re tsene mo Tempeleng, re tswale ditswalo tsa Tempele; gonne ba tla tla go go bolaya, ba tla go go bolaya bosigo.”


text:
Mme ka re: “A monna jaaka nna o ka tshaba? Ke mang yo o tshwanang le nna yo o ka tsenang mo Tempeleng, a phela? Ga ke tsene.”


text:
Ka re jalo, ka ke ne ke lemoga sentle gore ga se Modimo o o mo romileng, mme o ne a bua jaaka moporofeti ka ga me, ka Tobia le Sanebalate ba ne ba mo rapile ka tuelo.


text:
Se a se rapetsweng e le gore ke boife, ke dire jalo ke leofe; mme foo e tle e nne tumedi e e bosula mo go bone gore ba tle ba nkgobe.


text:
“Modimo wa me, gopola Tobia le Sanebalate ka fa ditirong tseo tsa bone; le gona o gopole Noatya moporofeti wa sesadi le baporofeti ba bangwe ba ba neng ba rata go mpoifisa.”


text:
E rile baba botlhe ba rona ba utlwa jalo, ba boifa le ditšhaba tsotlhe tse di mo tikologong ya rona tsa nyema moko thata, tsa lemoga gore tiro eo e dirilwe ka thuso ya Modimo wa rona.


text:
Gonne ba bantsi mo Juta ba ne ba mo ineetse ka maikano, ka ene e le mongwe wa ga Seganya, morwa Ara, le ka Johanane morwawe a nyetse morwadia Mesulame, morwa Beregia.


text:
Le gona ba bolela tse di molemo ka ga gagwe fa pele ga me, ba mo sebela mafoko a me. Tobia ene a nthomela dikwalo go mpoifisa.


text:
E rile lobota lo sena go agiwa, ka tsenya ditswalo tsa dikgoro; ga ba ga bewa badisa ba dikgoro le baopedi le Balefi.


text:
Ka ba ka laela Hanani, morwa-rre, le Hananya, molaodi wa kago ya phemelo, go nna baokamedi ba Jerusalema; gonne ene Hananya e ne e le monna yo o ikanyegang yo o boifang Modimo go feta ba bantsi.


text:
Ka ba raya ka re: “A dikgoro di se ka tsa bulwa letsatsi le ise le nne bolelo; gape a ditswalo di tswalwe le go tiisiwa ka mephakarego le ise le phirime. Le gona a go bewe balebedi ba e leng baagi ba Jerusalema; mongwe le mongwe a dise go lebagana le ntlo ya gagwe.”


text:
Mme motse o ne o atlhame ntlheng tsotlhe, o le mogolo, fela batho ba le bannye mo go ona go ise go agiwe matlo.


text:
Jaanong Modimo wa me o ne o tsenya mo pelong ya me gore ke phuthe batlotlegi le bagogi le morafe e le go ba kwala mo lokwalong lwa ditshika, mme ka bone lokwalo lwa ditshika lwa ba ba boileng pele, ka fitlhela go kwadilwe mo go lone go twe:


text:
Batho ba naga ya Juta ba ba boileng kwa botshwarong, e le ba Nebukatenesare kgosi ya Babele o kileng a ba isa mo botshwarong, mme jaanong ba boetse kwa Jerusalema le kwa Juta mongwe le mongwe kwa motseng wa ga gabo,


text:
ba tlile le Serubabele le Jesua le Nehemia le Asaria le Raamia le Nahamani le Moretogai le Bilesane le Misepherethe le Bigwai le Nehume le Baana, ke ba, le palo ya bone ke e:


text:
Ba ba tswang go boa kwa Thelemela le Theleharesa le Kerube le Atone le Imere, mme ba se ka ba kgona go supa kgoro ya bone le Boiseraele jwa bone, ke ba:


text:
Le boora baperesiti, e bong boora Habaya le Hakose le Baresilai yo o neng a nyetse mongwe wa bomorwadia Baresilai wa kwa Gileate, mme a bidiwa ka leina la bone.


text:
Bao ba batla matsalo a bone mo lokwalong lwa maina a ditshika, mme a se ka a bonala; ka moo ba kaiwa ba ba itshekologileng, mme ba ntshiwa boperesiting.


text:
go sa balwe batlhanka ba bone le malata a bone; bone ba ne ba le 7 337. Gape go ne go na le baopedi ba banna le ba basadi ba le 245.


text:
Bangwe ba ditlhogo tsa dikgoro ba ntshetsa tiro dineo. Mookamedi a ntshetsa letlole la kago madi a gouta a diranta di le 2 000 le megopo e e kgatshang e le 50 le dikobo tsa baperesiti di le 530.


text:
Bangwe ba ditlhogo tsa dikgoro ba ntshetsa polokelo ya tiro madi a gouta a diranta di le 40 000 le dimane di le 2 200 tsa selefera.


text:
Se batho ba bangwe ba se ntshitseng e ne e le madi a gouta a diranta di le 40 000, le dimane di le 2 000 tsa selefera le dikobo tsa baperesiti di le 67.


text:
Mme baperesiti le Balefi le badisa ba dikgoro le baopedi le bangwe ba morafe le batlhanka ba Tempele le Baiseraele botlhe ba ya go nna mo metseng ya bone.


text:
Jaanong ya re kgwedi ya bosupa e tla, Baiseraele ba ntse ba le mo metseng ya bone, morafe otlhe wa phuthega ka seopo sengwe kwa patlelong e e fa pele ga Kgoro ya Metsi. Ba feta ba raya Esera moitsedikwalo gore a tlise lokwalo lwa molao wa ga Moše o Morena o o laetseng Baiseraele.


text:
Mme Esera moperesiti a tlisa molao fa pele ga phuthego, fa pele ga banna le basadi le botlhe ba ba ka tlhaloganyang go utlwa, e le ka letsatsi la ntlha la kgwedi ya bosupa.


text:
A ba a buisa mo go ona gona kwa patlelong e e fa pele ga Kgoro ya Metsi go simolola ka masa go ya motshegareng, fa pele ga banna le basadi le ba ba tlhaloganyang. Mme ditsebe tsa morafe otlhe di ne di sekegetswe lokwalo lwa molao.


text:
Esera moitsedikwalo o ne a eme mo sefateng se ba neng ba se diretse puiso eo; fa go ene ntlheng ya le le jang go ne go eme Mathitya le Sema le Anaya le Uria le Hilekia le Maaseya; ntlheng ya la molema go eme Phetaya le Mišaele le Malekhia le Hasume le Hasebatana le Sagaria le Mesulame.


text:
Esera a phutholola lokwalo fa pele ga morafe otlhe, gonne o ne a okame morafe otlhe. Mme ya re a lo phutholola, batho botlhe ba ema.


text:
Esera a tumisa Morena, Modimo o mogolo, mme morafe otlhe wa araba wa re: “Amen! Amen!” ba tsholeditse mabogo; ba be ba inamela fa fatshe ka difatlhego, ba obamela Morena.


text:
Mme Jesua le Bani le Serebja le Jamine le Akhube le Sabethai le Hodiya le Maaseya le Keleta le Asaria le Josabate le Hanane le Phelaya, Balefi, ba tlhalosetsa morafe molao, morafe o ntse o eme mo felong ga ona.


text:
Ba buisa lokwalo lwa molao wa Modimo ka thanolo, ba o tlhalosa gore batho ba tlhaloganye se se buisiwang.


text:
Mme Nehemia mookamedi le Esera moperesiti moitsedikwalo le Balefi ba ba neng ba ruta morafe ba raya morafe otlhe ba re: “Letsatsi le, le itshepetse Morena, Modimo wa lona, se hutsafaleng, se leleng!” Ba re jalo, gonne batho botlhe ba ne ba lela, fa ba utlwa mafoko a molao.


text:
A ba a ba raya a re: “Yaang lo je tse di mafura, lo nwe tse di botshe, lo romele ba ba sa tsholang sepe dikabelo; gonne letsatsi le le itshepetse Morena wa rona. Lo se ka lwa hutsafala. Gonne go itumela mo Moreneng ke thata ya lona.”


text:
Balefi ba didimatsa morafe otlhe ba re: “Didimalang! Gonne letsatsi le, le boitshepo. Se hutsafaleng!”


text:
Ke fa batho botlhe ba ya go ja le go nwa le go romela ba bangwe dikabelo le go dira moletlo o mogolo; gonne ba ne ba tlhalogantse mafoko a ba a boleletsweng.


text:
Mme ka letsatsi la bobedi ga phuthega ditlhogo tsa dikgoro tsa morafe otlhe le baperesiti le Balefi, ba tla kwa go Esera moitsedikwalo go ithuta mafoko a molao.


text:
Ba fitlhela mo molaong o Morena a o beileng ka Moše go kwadilwe go twe: “A ka moletlo kgweding ya bosupa Baiseraele ba nne mo metlaaganeng.


text:
Gape a ba utlwatse, ba tlhabe mokgosi mo metseng yotlhe ya bone le mo Jerusalema ba re: ‘Tswelang kwa dithabeng lo tlise dikala tsa matlhware le tsa olefa le tsa metlhakolane le tsa mekolane le tsa ditlhare tse di raraanyeng go dira metlaagana ka dikala jaaka go kwadilwe.’ ”


text:
Ke fa batho ba tswa ba di tlisa, ba itirela metlaagana, ba bangwe mo godimo ga matlo a bone, ba bangwe mo malapeng a bone gongwe mo malapeng a Ntlo ya Modimo gongwe mo patlelong ya Kgoro ya Metsi gongwe mo patlelong ya Kgoro ya Eferaime.


text:
Mme phuthego yotlhe ya ba ba boileng kwa botshwarong ba dira metlaagana, ba nna mo go yona; gonne Baiseraele ba ne ba ise ba ke ba dire jalo go tloga malatsing a ga Jošua, morwa Nune, go fitlha letsatsing leno. Ya nna boitumelo jo bogolo thata.


text:
Esera a buisa lokwalo lwa molao wa Modimo ka letsatsi lengwe le lengwe go tloga ka letsatsi la ntlha go fitlha letsatsing la bofelo. Ba dira moletlo malatsi a supa, mme ka letsatsi la robedi ga nna kgobokano ya go khutlisa moletlo ka fa molaong.


text:
Ka kgwedi eo e le 24 Baiseraele ba phuthega, ba itima dijo ba apere dikgetse tsa boikwatlhao ba itshetse mmu mo ditlhogong.


text:
Mme ba e leng Baiseraele tota ba itomologanya le botlhe ba ditšhaba di sele, ba ema ba ipobola maleo a bone le ditshiamololo tsa borraabo.


text:
Ba nanoga fa ba ntseng teng, ba buisa lokwalo lwa molao wa Morena, Modimo wa bone, karolo ya bone ya letsatsi; mme karolo ya bone e nngwe ba ipobola dibe, ba obamela Morena, Modimo wa bone.


text:
Mme mo sefateng sa Balefi ga nanoga Jesua le Bani le Katemiele le Sebanya le Buni le Serebja le Bani le Kenani, ba goela Moreneng, Modimo wa bone, ka mantswe a a tlhatlositsweng.


text:
Balefi Jesua le Katemiele le Bani le Hasabenya le Serebja le Hodiya le Sebanya le Phethaya ba be ba re: “Nanogang lo bake Morena, Modimo wa lona, o o se nang tshimologo, o o sa khutleng! A ba bake leina le le galalelang la gago le le tlotlometseng godimo ga pako yotlhe le tumiso yotlhe.”


text:
Esera a rapela a re: “Ke wena Morena o le wesi; ke wena o dirileng legodimo, legodimo la magodimo le lesomo lotlhe la lone le lefatshe le tsotlhe tse di mo go lone le mawatle le tsotlhe tse di mo go ona; ke wena o di phedisang tsotlhe, mme lesomo la legodimo le a go obamela.


text:
Wena Morena, o Modimo o o kileng wa tlhopha Aborame, wa mo hudusa kwa Ure wa Bakalatea, wa mo taya leina la Aborahame;


text:
wa fitlhela pelo ya gagwe e ikanyega fa pele ga gago, wa dira kgolagano nae go mo naya lefatshe la Bakanana le Bahethe le Baamori le Baferesi le Bajebusi le Bagiregasi go le naya ba losika la gagwe. Mme o dirafaditse mafoko a gago; gonne o mosiami.


text:
Wa dira ditshupo le dikgakgamatso mo go Farao le mo batlhankeng botlhe ba gagwe le mo morafeng otlhe wa lefatshe la gagwe; gonne o ne o itse fa ba ba bogisa ka boikgogomoso; wa itirela leina le le tumileng jaaka le ntse kajeno.


text:
Le lewatle wa le fatola fa pele ga bone, mme ba tshela fa gare ga lewatle fa go omileng; bakhutšhedi ba bone wa ba digela mo botennye jwa lewatle jaaka lentswe mo metsing a magolo.


text:
Wa ba goga ka pinagare ya leru motshegare le ka pinagare ya molelo bosigo, go ba sedimosetsa tsela e ba tsamayang ka yona.


text:
Wa fologela mo thabeng ya Sinai, wa bua nabo o le kwa legodimong, wa ba naya ditshiamelo tse di tlhamaletseng le melao ya boammaaruri le ditao le ditaolo tse di molemo.


text:
Wa ba itsise Sabata yo o boitshepo wa gago, wa ba beela ditaolo le mekgwa le molao ka Moše, motlhanka wa gago.


text:
“Wa ba naya dijo tse di tswang kwa legodimong go ba tlosa tlala, wa ba ntshetsa metsi mo lefikeng go ba tima lenyora, wa ba laela gore ba tsene ba rue lefatshe le o neng wa ikana go le ba naya.


text:
ba gana go utlwa, ba se ka ba gopola dikgakgamatso tsa gago tse o di ba diretseng, mme ba gagamatsa dithamo, ba ipatlela moeteledipele go boela kwa Egepeto kwa botlhankeng jwa bone ka borukhutlhi jwa bone, mme wena o Modimo wa maitshwarelo, o bopelotlhomogi o boutlwelo-botlhoko, o pelotelele, o mogolo loratong, wa se ka wa ba tlogela,


text:
le fa ba itirela namane e e bopilweng ba re: ‘Ke yona modimo wa gago, Iseraele, o o go ntshitseng kwa Egepeto!’ ba be ba dira tsa dikgalo tse dikgolo.


text:
Mme wena, ka o le mautlwelo-botlhoko a magolo, wa se ka wa ba tlogela kwa sekakeng; pinagare ya leru ya go ba goga mo tseleng e sa tloge mo go bone motshegare le e seng ya molelo bosigo ya go ba sedimosetsa tsela e ba tsamayang mo go yona.


text:
Wa ba naya Mowa o o molemo wa gago go ba ruta, wa se ka wa tima melomo ya bone Mmana wa gago, wa ba naya metsi go tima lenyora la bone.


text:
Wa ba babalela kwa sekakeng dinyaga di le 40, mme ba se ka ba tlhoka sepe; diaparo tsa bone tsa se ka tsa onala, le dinao tsa bone tsa se ka tsa ruruga.


text:
“Wa ba naya dipuso le merafe, wa di ba abela ka tatelano; ba rua lefatshe la ga Sihone kgosi ya Hešebone le lefatshe la ga Oge kgosi ya Basane.


text:
Wa ba atisetsa bana jaaka dinaledi tsa legodimo, wa ba fitlhisa kwa lefatsheng le o neng o le solofeditse borraabo wa re, ba tla tsena ba le rua.


text:
Mme bana ba tsena, ba thopa lefatshe, mme wa dira gore baagi ba lefatshe, e bong Bakanana ba fenngwe ke bone, wa ba neela mo diatleng tsa bone le dikgosi tsa bone le merafe ya lefatshe gore ba dire ka bone ka fa ba ratang ka teng.


text:
Ba thopa metse e e femetsweng le mmu o o bogale, ba tsaya matlo a a tletseng dilo tse di tlhokegang tsa mefutafuta le didiba tse di gabilweng le masimo a moweine le ditlhare tsa olefa le ditlhare tse di jewang ka bontsi; ba ja ba kgora ba nona, ba phela monate ka molemo o mogolo wa gago.


text:
“Mme ba go ganetsa, ba go tlogela, ba latlha molao wa gago, ba o hularela, ba bolaya baporofeti ba gago ba ba neng ba ba tlhagisa go ba tlhabololela kwa go wena; ba dira tsa dikgalo tse dikgolo.


text:
Ke ka moo o neng wa ba neela mo diatleng tsa baba ba bone, mme ba ba pitlaganya; mme e ne ya re ka sebaka sa tlalelo ya bone, fa ba lelela kwa go wena, o ba utlwe o le kwa legodimong, mme ka fa boutlwelong-botlhoko jo bogolo jwa gago o ba neele bagolodi; ba ba golole mo diatleng tsa baba ba bone.


text:
Mme e ne ya re ba ikhutsa, ba boele go dira tse di bosula gape fa pele ga gago, mme o ba tlogele ba le mo diatleng tsa baba ba bone, mme ba ba gatelele; jaanong ba ne ba tle ba lelele kwa go wena gape, mme o ba utlwe o le kwa legodimong, o ba namolele gangwe le gape ka fa boutlwelong-botlhoko jwa gago.


text:
O ne o ba kgothatsa go ba busetsa kwa molaong wa gago, mme ba ikgogomosa ba se ka ba utlwa ditaolo tsa gago, mme ba leofela ditshiamelo tsa gago tse motho a ka phelang ka tsona, fa a di dira; ba go hularela ka borukhutlhi, ba gagamatsa dithamo, ba se ka ba utlwa.


text:
Mme o ne o sa ba felele pelo dinyaga di le dintsi, wa nna wa ba tlhagisa ka Mowa wa gago ka baporofeti ba gago, mme ba se ke ba sekega tsebe. Ke ka moo o neng wa ba neela mo diatleng tsa merafe ya mafatshe.


text:
Mme e re ka o le mautlwelo-botlhoko a magolo, wa se ka wa ba feleletsa ruri le e seng go ba tlogela; gonne o Modimo o o bopelotlhomogi le boutlwelo-botlhoko.


text:
“Mme jaanong Modimo wa rona, wena Modimo o mogolo, Mong wa thata, yo o boitshegang, yo o bolokang kgolagano le bopelotlhomogi, a pogisego yotlhe e se nne potlana fa pele ga gago, e e re dirafaletseng le dikgosi tsa rona le dikgosana tsa rona le baperesiti ba rona le baporofeti ba rona le borraetsho le morafe otlhe wa gago go tloga malatsing a dikgosi tsa Asiria go fitlha letsatsing la kajeno.


text:
Mme wena o siame mo go tsotlhe tse di re wetseng; gonne o dirile tsa boammaaruri, mme rona re dirile tsa boikepo.


text:
Le dikgosi tsa rona le dikgosana tsa rona le baperesiti ba rona le borraetsho ga ba ka ba dirafatsa molao wa gago le e seng go tlhokomela ditaolo tsa gago le dikgothatso tsa gago tse o ba kgothaditseng ka tsona.


text:
Le fa ba ne ba le mo bogosing jwa bone, le fa tshegofatso ya gago e le kgolo e o e ba neileng, le fa lefatshe le ne le atlhame, le nonne le o ba neileng, ga ba a ka ba go direla le e seng go tlhabologa le go tlogela ditiro tsa bone tse di bosula.


text:
Ke ka moo re leng batlhanka kajeno, e bile e le mo lefatsheng le o le neileng borraetsho gore ba je maungo a lone le tse di molemo tsa lone, bona, re batlhanka mo go lone.


text:
Thobo ya lone e humisa dikgosi tse o di dirileng baokamedi ba rona ka ntlha ya maleo a rona; di busa mebele ya rona le diruiwa tsa rona ka fa di ratang ka teng. Re mo tlalelong e kgolo.”


text:
Jaanong ka ntlha ya tsotlhe tseo re dira kgolagano e e tlhomameng, re kwala mafoko a yona, mme lokwalo lwa mafoko a a kannweng lwa kwalwa maipofo ke dikgosana tsa rona le Balefi ba rona le baperesiti ba rona.


text:
Le ba bangwe ba morafe le ba baperesiti le Balefi le badisa ba kgoro le baopedi le batlhanka ba Tempele le botlhe ba ba neng ba itomologantse le merafe ya mafatshe go ineela molaong wa Modimo le basadi ba bone le bomorwaa-bone le bomorwadia-bone, botlhe ba ba nang le kitso le tlhaloganyo


text:
ba ikopanya le batlotlegi ba ga bone, ba ipofa ka khutso le ka maikano go sepela ka fa molaong wa Modimo, o o beilweng ka Moše, motlhanka wa Modimo, go tshegetsa le go dirafatsa ditaolo tsotlhe tsa Morena, Morena wa rona, mmogo le ditshiamelo tsa gagwe le melao ya gagwe.


text:
Ra ba ra re: “Ga re kitla re naya ba merafe ya lefatshe bomorwadia-rona le e seng go tseisa bomorwaa-rona bomorwadia-bone.


text:
“Le gona fa ba merafe ya lefatshe ba tlisa tsa go bapatsa le mabele a mefutafuta ka letsatsi la Sabata go di rekisa, ga re kitla re reka mo go bone ka Sabata gongwe ka letsatsi le lengwe le le boitshepo. Gape ka ngwaga wa bosupa re tla ikhutsisa masimo, re sa lefise molato ope.”


text:
Le gona ra ipeela molao wa go re: “Re tla ntshetsa tirelo ya Ntlo ya Modimo wa rona karolo ya boraro ya šekele ka ngwaga:


text:
“Re e ntshetsa dinkgwe tsa tshupo le tshupelo ya ka metlha le setlhabelo sa phiso sa ka metlha le ditlhabelo tsa boSabata le tsa dingwedi tse di rogilweng le tsa meletlo ya ngwaga le dilo tse di boitshepo le ditlhabelo tsa boleo tsa go batlela Baiseraele boitshwarelo le tiro yotlhe ya Ntlo ya Modimo wa rona.


text:
“Rona baperesiti le Balefi le morafe ra tlhama ditengwa ka ga go tlisa dikgong gore dikgoro tsa rona di fapaanele go di tlisa kwa Ntlong ya Modimo wa rona ka dipaka tse di beilweng ka ngwaga le ngwaga, e le go tukisa molelo mo aletareng ya Morena, Modimo wa rona, jaaka go kwadilwe mo molaong.”


text:
Gape ra re: “Re tla tlisa mabutswapele a masimo a rona le mabutswapele a ditlhare tsotlhe tse di ungwang, re a isa kwa Ntlong ya Morena ka ngwaga le ngwaga;


text:
le bomorwaa-rona ba ba tsetsweng pele le maitibolo a diruiwa tsa rona jaaka go kwadilwe mo molaong; mme maitibolo a dikgomo tsa rona le a difutshane tsa rona re tla a isa kwa Ntlong ya Modimo wa rona go nna a baperesiti ba ba direlang mo Ntlong ya Modimo wa rona.


text:
“Le gona re tla tlisetsa baperesiti makgetho a rona le bupe jwa mabutswapele a garase le mabutswapele a maungo a ditlhare tsa mefutafuta le a matute a moweine le a lookwane, re a isa kwa matlwaneng a Ntlo ya Modimo wa rona; re tla neela Balefi karolo ya lesome ya thobo ya masimo a rona, bone Balefi ba ba phuthang karolo ya lesome mo metseng yotlhe ya rona ya balemi.


text:
Mme a moperesiti oora Arone a tsamae le Balefi, fa ba phutha karolo ya lesome. Mme a Balefi ba ise karolo ya lesome ya dikarolo tsa lesome kwa Ntlong ya Modimo wa rona kwa matlwaneng a ntlo ya polokelo.


text:
Gonne Baiseraele le Balefi ba tshwanetse go isa lekgetho la mabele le la matute a moweine le la lookwane kwa matlwaneng ao; teng go na le didiri tse di boitshepo le baperesiti ba ba direlang le badisa ba dikgoro le baopedi. Ga re kitla re tlhokomologa Ntlo ya Modimo wa rona.”


text:
Bagolo ba morafe ba ne ba agile kwa Jerusalema, mme batho ba bangwe ba tlhama tengwa gore motho wa bosome a tle a age mo Jerusalema, motseng o o boitshepo, mme ba ba robongwe ba sale kwa metseng e mengwe.


text:
Ditlhogo tsa naga ke ba, ba ba neng ba agile kwa Jerusalema. Mme kwa metseng ya Juta mongwe le mongwe o ne a agile mo bosweng jwa gagwe, mo motseng wa ga gabo, e bong Baiseraele le baperesiti le Balefi le batlhanka ba Tempele le boora batlhanka ba ga Salomo.


text:
Mo Jerusalema go ne go agile bangwe ba Bajuta le Babenyamene. Bajuta e ne e le Athaya, morwa Usia morwa Sagaria morwa Amaria morwa Sefatya morwa Mahalalele, wa boora Pherese;


text:
le Maaseya, morwa Baruge morwa Kolehose morwa Hasaya morwa Ataya morwa Joyaribe morwa Sagaria, wa boora Sela.


text:
Babenyamene ke ba: Ke Salo, morwa Mesulame morwa Joete morwa Phetaya morwa Kolaya morwa Maaseya morwa Ithiele morwa Jesaya


text:
Mme Joele morwa Sigeri e ne e le mookamedi wa bone, mme Juta, morwa Hasenua, e ne e le seatla sa gagwe mo motseng.


text:
le Seraya, morwa Hilekia morwa Mesulame morwa Satoke morwa Merayothe morwa Ahitube, moperesiti yo mogolo wa Ntlo ya Modimo


text:
le ba ga bone ba ba dirang tsa Tirelo mo Ntlong ya Modimo ba le 822 mmogo; le Ataya morwa Jerohame morwa Phelalea morwa Amesi, morwa Sagaria morwa Phašure morwa Malekhia,


text:
le ba ga gabo ditlhogo tsa dikgoro, mmogo ba le 242; le Amašasai, morwa Asarele morwa Agasai morwa Mesilemothe morwa Imere,


text:
le ba ga gabo batlhabani ba ba dinatla ba le 128. Mme mookamedi wa bone e ne e le Sabediele, morwa Haketoleme.


text:
le Sabethai le Josabate ba ditlhogo tsa Balefi ba ba neng ba okametse tiro ya ka fa ntle ya Ntlo ya Modimo;


text:
le Mathanya, morwa Miga morwa Sabedi morwa Asafe, tlhogo ya sefela sa pako yo o neng a se tlhaba mo thapelong, le Bakebukia moopedisi wa bobedi wa ba ga gabo le Abeta, morwa Samua morwa Galale morwa Jeduthune.


text:
Mme ba bangwe ba Baiseraele le ba baperesiti le ba Balefi ba ne ba le kwa metseng yotlhe ya Juta mongwe le mongwe mo bosweng jwa gagwe.


text:
Batlhanka ba Tempele ba ne ba agile mo thoteng ya Ofele; mme Siha le Gisepha e ne e le baokamedi ba bone.


text:
Mookamedi wa Balefi ba Jerusalema e ne e le Usi morwa Bani morwa Hasabja morwa Mathanya morwa Miga wa boora Asafe ba ba neng ba opela mo tirelong ya Ntlo ya Modimo.


text:
Kana go ne go le taelo ya kgosi ka ga baopedi le thulaganyo e e tlhomameng ka ga bone ka fa go batlegang kopelo letsatsi lengwe le lengwe ka teng.


text:
Mme Phethaya morwa Mešesabele wa boora Sera morwa Juta e ne e le seatla sa kgosi mo ditirong tsotlhe tsa morafe.


text:
Bajuta ba ba neng ba le kwa metsaneng kwa masimong a bone ba ne ba agile kwa Khiriathe-Areba le metsaneng ya teng le kwa Dibone le metsaneng ya teng le kwa Jekapsheele le metsaneng ya teng


text:
le kwa Sanoa le kwa Adulame le metsaneng ya teng le kwa Lagiše le nageng ya teng le kwa Aseka le metsaneng ya teng. Bajuta ba ne ba nna go tloga kwa Bereseba go ya go fitlha kwa mogorogorong wa ga Hinome.


text:
Babenyamene ba ne ba agile go simolola kwa Geba le go ya pele kwa Migemase le Aya le Bethele le metsaneng ya teng


text:
Baperesiti le Balefi ba ba boileng kwa Babele le Serubabele morwa Salathiele le Jesua ke Seraya le Jeremia le Esera


text:
le Salo le Amoke le Hilekia le Jetaya. Bao e ne e le ditlhogo tsa baperesiti le ba ga bone mo metlheng ya ga Jesua.


text:
Balefi e ne e le Jesua le Binui le Katemiele le Serebja le Juta le Mathanya; ene le bomorwa-rraagwe e ne e le baopedisi ba difela tsa pako.


text:
Baperesiti mo metlheng ya ga Joyakime ba e ne e le ditlhogo tsa dikgoro ke ba; oora Seraya e le Meraya; oora Jeremia e le Hananya;


text:
Fa e le Balefi, mo metlheng ya ga Eliasibe le Joyata le Johanane le Jadua go ne ga kwalwa ditlhogo tsa dikgoro le baperesiti go ya go fitlha pusong ya ga Dario wa Moperesia.


text:
Fa e le Balefi, ditlhogo tsa dikgoro di kwadilwe mo lokwalong lwa Ditirafalo tsa malatsi go ya go fitlha malatsing a ga Johanane morwa Eliasibe.


text:
Ditlhogo tsa Balefi e ne e le Hasabja le Serebja, mme Jesua le Binui le Katemiele le ba ga bone ba ne ba lebaganye nabo go baka le go leboga ka taelo ya ga Dafita monna wa Modimo, setlhopha sengwe se fapaana le se sengwe.


text:
Mme Mathanya le Bakebukia le Obatya le Mesulame le Talemone le Akhube e ne e le badisa ba dikgoro ba ba disang kwa matlwaneng a polokelo a dikgoro.


text:
Ke bao ba ba neng ba le teng mo metlheng ya ga Joyakime morwa Jesua morwa Josatake, le mo metlheng ya ga Nehemia molaodi, le ya ga Esera moperesiti moitsedikwalo.


text:
Jaanong e rile go kgakolwa lobota lwa Jerusalema, ba bitsa Balefi kwa mafelong otlhe a bone gore ba tle kwa Jerusalema go dira kgakolo ka boitumelo le malebogo le ka go letsa matlhao-a-mabogo le diharepa le dikwadi.


text:
Ke fa go phuthega boora baopedi ba tswa kwa nageng tikologong ya Jerusalema le kwa metsaneng ya Netofa


text:
le kwa Bethe-Gilagale le kwa dinageng tsa Geba le tsa Asemawethe; gonne baopedi ba ne ba ikagetse metsana mo tikologong ya Jerusalema.


text:
Ke ne ke palamisitse bagolo ba Juta kwa godimo ga lobota, ka ba ka emisa masomo a magolo a mabedi a baopedi ba ba lebogang le ditsamao tse di bopeletseng; lesomo le lengwe le ne le ya ntlheng ya le le jang mo godimo ga lobota kwa Kgorong ya Letshotelo,


text:
le bangwe ba bomorwa baperesiti, ba tshotse diphala, le Sagaria, morwa Jonathane morwa Semaya morwa Mathanya morwa Migaya morwa Sakhure morwa Asafe


text:
le ba ga gabo Semaya le Asarele le Milalai le Kilalai le Maai le Nethanele le Juta le Hanani, ba tshotse diletso tsa ga Dafita monna wa Modimo, ba eteletswe pele ke Esera moitsedikwalo;


text:
ba feta ba tlhatlogela kwa Kgorong ya Motswedi, ba tlhamalala ba tlhatloga mapalamong a motse wa ga Dafita, fa lobota lo tlhatlogang teng go okama ntlo ya ga Dafita, le go ya kwa kgorong ya Metsi ntlheng ya botlhabatsatsi.


text:
Mme lesomo la bobedi la baopedi le ya ntlheng ya la molema la salwa morago ke nna le bontlhanngwe jwa bagolo ba morafe mo godimo ga lobota go feta Lonaka lwa Dibeso go ya kwa Loboteng lo lo Atlhameng;


text:
le feta mo godimo ga Kgoro ya Eferaime le mo godimo ga Kgoro e Kgologolo le mo godimo ga Kgoro ya Ditlhapi le kwa lonakeng lwa Hananele le kwa lonakeng lwa Hamea go ya go fitlha kwa Kgorong ya Dinku, la ba la ema kwa Kgorong ya Balebedi.


text:
Jaanong masomo a mabedi a baopedi a ya a ema kwa Ntlong ya Modimo, le nna ka ema teng ke na le bontlhanngwe jwa bagolo


text:
le baperesiti Eliakime le Maaseya le Minyamine le Migaya le Eleyoenai le Sagaria le Hananya, ba tshotse diphala;


text:
le Maaseya le Semaya le Eleasare le Usi le Johanane le Malekhia le Elame le Esere. Mme baopedi ba opela, ba opedisiwa ke Iseraya.


text:
Mme ba tlhaba ditlhabelo tse dikgolo tse di jewang ka letsatsi leo, ba itumela; gonne Modimo o ne o ba itumedisitse ka boitumelo jo bogolo; le basadi le bana ba itumela, mme boitumelo jwa Jerusalema jwa utlwala kgakala.


text:
Ka letsatsi leo ga bewa banna go okamela matlwana a polokelo a makgetho le a mabutswapele le a dikarolo tsa some gore ba phuthele dikabelo tseo tse e leng tsa baperesiti le Balefi ka fa molaong mo go ona, di rulagantswe ka fa masimong a metse; gonne Bajuta ba ne ba itumeletse baperesiti le Balefi ba ba direlang


text:
ba ba neng ba tlhokomela tsa Tirelo ya Modimo wa bone le tirelo ya phepafatso; le baopedi le badisa ba dikgoro ba dira jalo ka fa taelong ya ga Dafita le Salomo morwawe.


text:
Gonne e setse e le bogologolo mo metlheng ya ga Dafita le Asafe, fa go ne go le ditlhogo tsa baopedi le difela tsa pako le tsa go leboga Modimo.


text:
Mme mo metlheng ya ga Serubabele le mo metlheng ya ga Nehemia Baiseraele botlhe ba nna ba ntsha dikabelo tsa baopedi le tsa badisa ba dikgoro ka fa go batlegang ka teng ka letsatsi lengwe le lengwe; ba be ba ntshetsa Balefi dineo tse di tshwanetseng, le Balefi ba ntshetsa boora Arone dineo tse di tshwanetseng.


text:
E rile ka letsatsi leo fa go buisiwa lokwalo lwa go Moše mo ditsebeng tsa morafe, ga fitlhelwa go kwadilwe mo go lone go twe: “Baamone le Bamoabe ba se ka ba tsena mo phuthegong ya Modimo ka bosakhutleng,


text:
ka ba se ka ba kgatlhantsha Baiseraele ka bogobe le ka metsi, le ka Balake a ba rapela Bileame gore a ba hutse.” Mme Modimo wa rona wa fetola khutso go nna tshegofatso.


text:
Ya re ba sena go utlwa molao oo, ba tlhaola botlhe ba madi a a tlhakanyeng, ba tswa mo Baiseraeleng.


text:
E rile pele ga foo Eliasibe moperesiti yo o dirilweng mookamedi wa matlwana a Ntlo ya Modimo, molekane wa ga Tobia ka nyalo,


text:
a mo neela ntlwana e kgolo. Pele ga foo ba ne ba tle ba bee teng tsa ditshupelo le tsa maswalo le didiri le karolo ya some ya mabele le matute a moweine le lookwane tse di neng di laeletswe Balefi le baopedi le badisa ba dikgoro le tsa lekgetho la baperesiti.


text:
Mme ya re go dirafala tsotlhe tseo, ka bo ke se yo kwa Jerusalema; gonne ka ngwaga wa 32 wa ga Arethašasetha kgosi ya Babele ke ne ke boetse kwa kgosing. Mme ya re sebaka se sena go feta, ka ikopa mo kgosing,


text:
ka ba ka boela kwa Jerusalema. Mme ya re ke bona bosula jo Eliasibe o bo dirileng go kgatlha Tobia ka go mo neela ntlwana mo malapeng a Ntlo ya Modimo,


text:
ga nkgopisa thata, mo ke bileng ka latlhela dilo tsotlhe tsa lapa la ga Tobia kwa ntle, ka di ntsha mo ntlwaneng.


text:
Ka laela gore ba phepafatse matlwana, ka ba ka busetsa teng didiri tsa Ntlo ya Modimo le dilo tsa ditshupelo le tsa maswalo.


text:
Ka ba ka lemoga fa dikabelo tsa Balefi di sa ntshiwa le gore mongwe le mongwe o tshabetse kwa tshimong ya gagwe, e bong Balefi le baopedi ba ba tshwanetseng go dira tsa tirelo-Modimo.


text:
Ka omanya bagolo ka re: “Ke ka ntlha ya eng fa Ntlo ya Modimo e tlogetswe?” Ka ba ka ba phutha, ka ba tsenya mo ditirong tsa bone.


text:
Ke fa Bajuta botlhe ba tlisa karolo ya some ya mabele le ya matute a moweine le ya lookwane kwa matlwaneng a polokelo.


text:
Ka baya baokamedi ba matlwana a polokelo, e bong Selemia moperesiti le Satoke mokwaledi le Phetaya mongwe wa Balefi le mothusi wa bone Hanane, morwa Sakhure morwa Mathanya; gonne ba ne ba kaiwa ba ba ikanyegang. Tshwanelo ya bone e ne e le go abela ba ga bone.


text:
“Modimo wa me, o nkgopole ka ntlha ya tseo. O se ka wa phimola ditiro tsa lorato tse ke di diretseng Ntlo ya Modimo wa me le tirelo ya yona.”


text:
Mo metlheng eo ka bona mo nageng ya Juta ba ba gatang maungo a moweine mo digatelong ka Sabata le ba ba tlisang dingata tsa korong, ba di belesitse mo dieseleng; le gona ba tlisa weine le maungo a moweine le difeie le merwalo ya mefutafuta kwa Jerusalema ka letsatsi la Sabata. Ka ba tlhagisa ka lone letsatsi leo ba neng ba rekisa dijo ka lone.


text:
Le ba Tiro ba ne ba agile teng ba ba tlisang ditlhapi le dithoto tsa mefutafuta, ba di rekisa ka Sabata mo Bajuteng le kwa Jerusalema.


text:
Ka omanya batlotlegi ba Juta, ka ba raya ka re: “Ke tse dimpe jang tse lo di dirang ka go itshepolola letsatsi la Sabata!


text:
A ga se tsona tse di neng di dirwa ke borraeno, mme Modimo wa rona wa ba wa ba tlisetsa le rona le motse o tatlhego yotlhe e? A go lo bone gore lo oketsa bogale jwa Modimo mo Baiseraeleng ka go itshepolola Sabata?”


text:
Jaanong ya re fa dikgorong go simolola go fifala pele ga Sabata, ka laela gore ba tswale dikgoro; ka ba ka laela gore ba se ka ba di bula gape pele Sabata a ise a fete. Ka ba ka baya bangwe ba batlhanka ba me kwa dikgorong gore go se ka ga tsenngwa morwalo ope ka letsatsi la Sabata.


text:
Ke fa babapatsi le barekisi ba dilo tsa mefutafuta ba lala ka fa ntle ga Jerusalema gangwe le gabedi.


text:
Ka ba tlhagisa, ka ba raya ka re: “Ke ka ntlha ya eng fa lo lala fa loboteng? Fa lo ka dira gape, ke tla lo tshwara ka mabogo.” Go tloga ka sebaka seo ba se ka ba tlhola ba tla ka Sabata.


text:
Ka ba ka laela Balefi gore ba iitshekise, ba be ba tle ba dise dikgoro gore letsatsi la Sabata le tle le itshepisiwe. “Le tseo o di nkgopole Modimo wa me, o nthekegele ka fa bogolong jwa lorato lwa gago.”


text:
Mo metlheng eo ke bile ka bona Bajuta ba ba nyetseng basadi ba kwa Ašetote le ba Baamone le ba Bamoabe.


text:
Ka ba omanya, ka ba hutsa, ka betsa banna bangwe ba bone, ka ba kumola meriri, ka ba ikanisa ka Modimo ka re: “Ga lo a tshwanela go neela bomorwaa-bone bomorwadia-lona le e seng go tseisa bomorwaa-lona le e seng go ipatlela basadi mo go bomorwadia-bone.


text:
A ga lo a bona Salomo kgosi ya Iseraele yo o neng a leofa ka ntlha ya basadi ba ba ntseng jalo? Le fa mo ditšhabeng tse dintsi go ne go se kgosi e e tshwanang nae, a ratilwe ke Modimo wa gagwe, mme Modimo wa mo dira kgosi ya Baiseraele botlhe, le ene basadi ba ditšhaba di sele ba mo leofisa.


text:
Jaanong a ga se thona mo go lona, fa lo dira bosula jotlhe jo bogolo jo go direla Modimo wa rona ka boikanyologo ka go nyala basadi ba sele?”


text:
Mme mongwe wa bomorwa Joyata morwa Eliasibe moperesiti yo mogolo e ne e le mongwe wa ga Sanebalate wa kwa Horone, mme ka mo leleka fa go nna.


text:
“Ba gopole, Modimo wa me, ka ntlha ya go itshekolola boperesiti le kgolagano ya boperesiti le Balefi.”


text:
Ka ba phepafatsa jalo mo dilong tsotlhe tsa ditšhaba di sele, ka baya thulaganyo ya tirelo ya baperesiti le Balefi ka fa tirong ya mongwe le mongwe;


text:
le thulaganyo ya go tlisa dikgong ka dipaka tse di beilweng le ya go tlisa mabutswapele. “Modimo wa me, nkgopole molemong.”


text:
Go kile ga dirafala mo metlheng ya ga Ahasewerose – ke ene Ahasewerose yo o neng a busa mafatshe a le 127 go simolola kwa India go ya go fitlha kwa Ethiopia –


text:
mo metlheng eo ya re kgosi Ahasewerose a dutse mo sedulong sa bogosi jwa gagwe kwa Susane motseng wa kgosing o o femetsweng.


text:
Ka ngwaga wa boraro wa puso ya gagwe a direla dikgosana tsotlhe tsa gagwe le batlhanka ba gagwe moletlo. Le balaodi ba mephato ya Peresia le Media le batlotlegi le baokamedi ba mafatshe ba bo ba le fa pele ga gagwe.


text:
Ke fa a bontsha khumo le kgalalelo ya bogosi jwa gagwe le bontle jwa mokgabo wa bogolo jwa gagwe malatsi a mantsi, malatsi a le 180.


text:
Jaanong ya re malatsi ao a sena go feta, kgosi ya direla batho botlhe ba ba neng ba le kwa Susane motseng o o femetsweng, ba bagolo le ba bannye, moletlo malatsi a supa mo lebaleng le le fa pele ga tshimo ya ditlhare ya ntlo ya borena ya kgosi.


text:
Masela a mantle a masweu le a mabududu a ne a lepeleditswe, a tshwerwe ka dithapo tsa masela a masweu le a mahibidu mo melepong ya selefera fa maotwaneng a legakwa le lesweu. Ditulo tsa mesamo tsa gouta le selefera di ne di eme mo boalong jwa matlapa a magakwa a matala le a masweu le a mebala e mengwe.


text:
Ba nosa ka dinwelo tsa gouta tsa mefutafuta. Go ne go le weine e ntsi ya kgosi jaaka go tshwanela moletlo wa kgosi.


text:
Go ne go nowa ka fa taelong ya gore go se thibelwe ope; gonne kgosi e ne e laetse baokamedi botlhe ba lapa la yona jalo gore go dirwe ka fa mongwe le mongwe a itumelang ka teng.


text:
Mme ya re ka letsatsi la bosupa pelo ya kgosi e thabile ka weine, ya laela Mehumane le Bisetha le Harebona le Bigetha le Abagetha le Sethare le Karekase, badiredi ba supa ba ba neng ba tlhokomela kgosi Ahasewerose fela


text:
gore ba ye go bitsa mohumagadi Wasethi gore a tle fa pele ga kgosi, a rwele serwalo sa bogosi gore e tle e bontshe merafe le dikgosana bontle jwa gagwe; gonne o ne a le montle.


text:
Mme mohumagadi Wasethi a gana go tla ka fa taelong ya kgosi e e mo rometseng ka badiredi. Ke fa kgosi e galefa thata, e tuka bogale.


text:
Kgosi ya ba ya ipua le batlhalefi ba ba itseng dipaka; – gonne dikgang tsa kgosi di ne di bewa jalo fa pele ga bone botlhe ba ba itseng molao le tshiamo.


text:
Ba ba neng ba le gaufi le yona e ne e le Karesena le Sethare le Atematha le Tharesise le Merese le Maresena le Memugane, dikgosana tse supa tsa Peresia le Media tse di nnang le kgosi, di e tlhomaganela mo pusong –


text:
ya botsa ya re: “Ka fa molaong go ka dirwang ka mohumagadi Wasethi, ka a ganne go dira ka fa taelong ya kgosi Ahasewerose e a e amogetseng ka badiredi ba lapa la kgosi?”


text:
Ke fa Memugane a araba fa pele ga kgosi le dikgosana a re: “Mohumagadi Wasethi ga a ka a leofela kgosi e le yosi fela, mme o leofetse dikgosana tsotlhe le merafe yotlhe e e mo mafatsheng otlhe a kgosi Ahasewerose.


text:
Gonne go dira jaana ga mohumagadi go tla utlwiwa ke basadi botlhe, go dira banna ba bone banyatsegi, ka ba tla re: ‘Kgosi Ahasewerose o laetse gore a bilediwe Wasethi mohumagadi, mme a gana go tla.’


text:
Go tloga gompieno bahumagadi ba dikgosana tsa Peresia le Media ba ba utlwetseng tiro e ya mohumagadi ba tla e bolela dikgosana tsotlhe tsa kgosi, mme go tla nna lonyatso le kgopisego fela.


text:
Fa go siametse kgosi, a go tswe taolo ya bogosi mo go yona, mme e kwalwe mo lokwalong lwa melao ya Peresia le Media, mo e sa ka keng ya fetoga e e reng: ‘A Wasethi a se ka a tlhola a tla fa pele ga kgosi Ahasewerose! Mme bohumagadi jwa gagwe kgosi e bo neele mongwe-ka-ene yo o siameng bogolo go ene.’


text:
Jaanong fa molao o kgosi e o bayang o utlwala mo mafatsheng otlhe a yona – kana a mantsi – foo basadi botlhe ba tla tlotla banna ba bone, ba bagolo le ba bannye.”


text:
Ya ba ya romela dikwalo kwa mafatsheng otlhe a kgosi, kwa lefatsheng lengwe le lengwe ka fa mokwalong wa lone le kwa morafeng mongwe le mongwe ka fa puong ya ona gore monna mongwe le mongwe a buse mo ntlong ya gagwe, a bue segagabo.


text:
E rile morago ga dilo tseo, fa bogale jwa kgosi Ahasewerose bo sena go kokobela, ya gopola Wasethi le se o se dirileng le se o se atlholetsweng.


text:
Ke fa batlhanka ba kgosi ba ba e direlang ba re: “A kgosi e batlelwe barweetsana, e bong makgarebe a mantle.


text:
A kgosi e tlhome baokamedi mo mafatsheng otlhe a puso ya yona gore ba tle ba phuthele barweetsana botlhe ba makgarebe a mantle kwano Susane yo o femetsweng mo ntlong ya basadi, ba nne mo tlamelong ya ga Hekai modiredi wa lapa la kgosi, modisa wa basadi, mme ba newe tsa go intlafatsa mmele.


text:
Mme morweetsana yo o tla kgatlhang kgosi, a a nne mohumagadi mo boemong jwa ga Wasethi.” Lefoko leo le ne la kgatlha kgosi, mme ya dira jalo.


text:
Jaanong go ne go le monna wa Mojuta kwa Susane, motseng wa kgosing o o femetsweng, leina la gagwe e le Moretogai morwa Jaire morwa Simei morwa Khiše wa Mobenyamene


text:
yo o neng a thopilwe kwa Jerusalema mmogo le batshwarwi ba ba thopilweng le Jegonya kgosi ya Juta, ba Nebukatenesare kgosi ya Babele o neng a ba isitse mo botshwarong.


text:
Ene e ne e le mogodisi wa ga Hatasa, e bong Esetere morwadia rrangwanaagwe; gonne o ne a se na rraagwe le mmaagwe. Mosetsana yoo o ne a bopegile sentle thata, a le montle. Mme e rile rraagwe le mmaagwe ba swa, Moretogai a mo tshola jaaka morwadie.


text:
Jaanong ya re lefoko la kgosi le taelo ya yona di utlwala, mme barweetsana ba bantsi ba phuthelwa kwa Susane motseng wa kgosing o o femetsweng mo tlamelong ya ga Hekai, le Esetere a isiwa kwa ntlong ya kgosi mo tlamelong ya ga Hekai modisa wa basadi.


text:
Mme morweetsana yo a mo kgatlha, a bona bopelotlhomogi fa pele ga gagwe, mme ene a itlhaganela go mo naya tsa go iphotla le dikabelo tsa gagwe tsa dijo, le go mo neela basetsana ba supa ba ba tlhaotsweng ba ba tswang mo ntlong ya kgosi, a mo tshola sentle le basetsana ba gagwe go phala ba bangwe mo ntlong ya basadi.


text:
Mme Esetere a se ka a ipolela gore o mokae, a loba morafe wa ga gabo le losika lwa gagwe; gonne Moretogai o ne a mo laetse gore a se ka a di bolela.


text:
Mme Moretogai o ne a tlhola a tsamayatsamaya fa pele ga lelapa la ntlo ya basadi ka letsatsi lengwe le lengwe gore a tle a itse gore Esetere o phela jang le se se tla mo dirafalelang.


text:
Jaanong e ne ya re go tla nako ya morweetsana mongwe ya go tsena kwa kgosing Ahasewerose, fa a sena go direlwa ka fa tshwanelong ya basadi dikgwedi di le 12 – gonne ntlafatso ya bone e ne e tsaya sebaka se se kana, e dirwa dikgwedi di le thataro ka lookwane lwa mera le dikgwedi di le thataro gape ka ditlolo tse di nkgang monate le ka tse dingwe tsa go iphotla ga basadi –


text:
jaanong fa morweetsana a tla ya kwa kgosing, a newe tsotlhe tse o di eletsang gore a tswe mo ntlong ya basadi, a be a tsene mo ntlong ya kgosi a ntse a kgabile ka tsona.


text:
A tsena maitsiboa, mme mo mosong a boele kwa ntlong ya bobedi ya basadi e e mo tebelong ya ga Saasekase moopafadiwa wa kgosi yo o disang bagadingwana, mme morweetsana a sa tshwanela go tsena gape kwa kgosing fa e se fa kgosi e kgatlhilwe ke ene, mme a bidiwa ka leina.


text:
Jaanong ya re go tla nako ya ga Esetere morwadia Abigaile rrangwanaagwe Moretogai yo o neng a mo tshotse go nna morwadie go tsena kwa kgosing, a se ka a batla sepe fa e se tse di bolelwang ke Hekai modiredi wa lapa la kgosi yo o disang basadi. Mme Esetere a kgatlha botlhe ba ba mmonang.


text:
Esetere a isiwa jalo kwa kgosing Ahasewerose mo ntlong ya yona ya borena kgweding ya some, ke kgwedi ya Tebethe, ka ngwaga wa bosupa wa puso ya yona.


text:
Mme kgosi ya rata Esetere bogolo go basadi botlhe, mme Esetere a bona bopelotlhomogi le lorato mo go yona go gaisa makgarebe otlhe, mme ya mo rwesa serwalo sa bogosi mo tlhogong, ya mo dira mohumagadi mo boemong jwa ga Wasethi.


text:
Kgosi ya ba ya direla dikgosana tsotlhe tsa yona le batlhanka ba yona moletlo o mogolo, e le moletlo wa ga Esetere; ya ba ya direla mafatshe letsatsi la boikhutso, ya ntsha dineo jaaka go tshwanela moletlo wa kgosi.


text:
Mme Esetere o ne a ise a ipolele gore ke wa losika lofe le wa morafe ofe jaaka Moretogai a mo laetse. Esetere a nna a dira ka fa taelong ya ga Moretogai jaaka pele, fa a sa ntse a le mo tlamelong ya gagwe.


text:
Mo metlheng eo, ya re Moretogai a ntse a dutse fa kgorong ya kgosi, ga galefa Bikethane le Therese, badiredi ba le babedi ba lelapa la kgosi, bangwe ba badisa ba mojako, mme ba batla go bolaya kgosi Ahasewerose.


text:
Seo se sa lemogiwa ke Moretogai, mme a itsise Esetere mohumagadi. Ke fa Esetere a bolelela kgosi ka taelo ya ga Moretogai.


text:
Mme ya re go tlhotlhomisiwa, ga fitlhelwa e le nnete, mme ba pegwa mo dikoteng tsa polaelo ka bobedi jwa bone. Ga ba ga kwalwa mo lokwalong lwa ditirafalo tsa malatsi lo lo kwalelwang kgosi.


text:
Morago ga ditirafalo tseo kgosi Ahasewerose a godisa Hamane, morwa Hametatha oora Agage; a mo dira yo mogolo, sedulo sa gagwe sa okama tsa dikgosana tsotlhe tse di neng di na nae.


text:
Mme batlhanka botlhe ba kgosi ba ba neng ba le mo kgorong ya kgosi ba khubamela le go ikobela Hamane; gonne kgosi e ne e laetse jalo ka ga gagwe. Mme Moretogai a se ka a khubama le e seng go ikoba.


text:
Ke fa batlhanka ba kgosi ba ba neng ba le mo kgorong ya kgosi ba botsa Moretogai ba re: “Ke ka ntlha ya eng fa o gana taolo ya kgosi?”


text:
Ya re ba ntse ba bua jalo nae ka letsatsi le letsatsi, mme ene a sa ba utlwe, ba begela Hamane go bona gore, a mabaka a ga Moretogai a tla lekana; gonne o ne a ba boleletse fa ene e le Mojuta.


text:
Mme o ne a galala go ka bolaya Moretogai a le esi; gonne ba ne ba mo itsisitse morafe wa ga Moretogai; mme Hamane a batla go nyeletsa Bajuta botlhe ba ba mo pusong yotlhe ya ga Ahasewerose, ka e le morafe wa ga Moretogai.


text:
Ka kgwedi ya ntlha, ke kgwedi ya Nisane, ngwageng wa 12 wa puso ya kgosi Ahasewerose ba tlhama Phure, ke tengwa, fa pele ga Hamane, ba e tlhamela letsatsi lengwe le lengwe le kgwedi nngwe le nngwe, mme tengwa ya supa letsatsi la 13 la kgwedi ya 12, ke kgwedi ya Atare.


text:
Ke fa Hamane a raya kgosi Ahasewerose a re: “Go na le morafe mongwe o o faletseng, o o lomologanyeng le ba bangwe mo gare ga merafe mo mafatsheng otlhe a puso ya gago. Mme melao ya ona ga e tshwane le ya morafe ope. Le gona ga ba dire ka fa melaong ya kgosi. Kana ga go a tshwanela kgosi go ba lesa jalo.


text:
Fa go siametse kgosi, a go kwalwe taelo ya gore ba nyelediwe. Foo ke tla lekanyetsa mo diatleng tsa batlhanka ba kgosi ditalente tsa selefera di le 10 000 go di tsenya mo letloleng la kgosi.”


text:
Ke fa kgosi e rola palamonwana e e kanang ka yona mo seatleng sa yona, ya e neela Hamane, morwa Hametatha oora Agage, mmaba wa Bajuta.


text:
Kgosi ya ba ya raya Hamane ya re: “Selefera o a e fiwa le ona morafe, o a letlelelwa go dira ka ona ka fa o ratang ka teng.”


text:
Ke fa go bidiwa bakwaledi ba kgosi ka letsatsi la 13 la kgwedi ya ntlha, mme ga nna fela jaaka go laetse Hamane, ga kwalelwa babusi ba bagolo ba kgosi le balaodi ba lefatshe lengwe le lengwe le dikgosana tsa morafe mongwe le mongwe; lefatshe lengwe le lengwe ka fa mokwalong wa lone le morafe mongwe le mongwe mo puong ya ona; ga kwalwa ka leina la kgosi Ahasewerose, ga kanwa ka palamonwana e e kanang ya kgosi.


text:
Ga ba ga romelwa dikwalo ka batabogi kwa mafatsheng otlhe a kgosi tse di reng: “A go nyelediwe, go bolawe, go fedisiwe Bajuta botlhe, basimane le banna bagolo le bana le basadi ka letsatsi le le lengwe ka kgwedi ya 12 e le 13, e bong kgwedi ya Atare, mme ba thukhuthiwe di-tsa-bone.”


text:
Lokwalo loo lo ne lo tshwanetse go ntsifadiwa, lwa dirwa molao mo lefatsheng lengwe le lengwe, lwa ba lwa itsisiwe merafe yotlhe mo ponatshegong gore ba ipaakanyetse letsatsi leo.


text:
Batabogi ba bolola ka potlako ka taelo ya kgosi, mme molao oo wa begwa kwa Susane motseng o o femetsweng wa kgosing. Kgosi le Hamane bone ba ne ba nnetse go nwa, mme motse wa Susane ona wa rerega.


text:
E rile Moretogai a sena go utlwa tsotlhe tse di dirilweng, a ikgagola diaparo, a apara lesela la kgetse, a itshela molora; a ba a tswela kwa gare ga motse, a tlhatlosa lentswe, a lela selelo se segolo se se galakang.


text:
A ba a tla a fitlha fa kgorong ya kgosi; gonne go ne go sa letlelelwa ope go tsena kgorong ya kgosi a apere lesela la kgetse.


text:
Le kwa lefatsheng lengwe le lengwe, le fa e le kae kwa lefoko la kgosi le molao wa yona di fitlhang teng ga nna bohutsana jo bogolo mo Bajuteng le go itima dijo le selelo le khutsafalo; ba bantsi ba ikalela lesela la kgetse le molora.


text:
Ke fa basetsana ba ga Esetere le badiredi ba gagwe ba tla ba mmolelela, mme mohumagadi a utlwa botlhoko thata; a ba a romela diaparo go apesa Moretogai le go mo apola lesela la kgetse, mme a di gana.


text:
Jaanong Esetere a bitsa Hathage mongwe wa badiredi ba kgosi yo e neng e mo laetse go direla mohumagadi, a mo laela go ya kwa go Moretogai go ya go utlwa gore ke eng le gore ke ka ntlha ya eng.


text:
Ke fa Moretogai a mmegela tsotlhe tse di mo dirafaletseng le palo ya madi a Hamane o neng a solofeditse go a lekanyetsa mo dikhumong tsa kgosi gore a tle a nyeletse Bajuta.


text:
A ba a mo neela lokwalo lwa molao o o beilweng mo Susane go ba nyeletsa go lo bontsha Esetere le go mo itsise dilo tseo le go mo laela gore a tsene kwa kgosing go kopa bopelotlhomogi mo go yona le go e rapelela morafe wa gagwe.


text:
“Batlhanka botlhe ba kgosi le batho ba mafatshe a kgosi ba itse gore mongwe le mongwe, le fa e le monna gongwe mosadi yo o tsenang kwa kgosing kwa lapeng la ka fa teng a sa bidiwa, o atlholwa ka molao o le mongwe gore a bolawe, fela fa e se yo kgosi e mo otlololelang thobane ya yona ya bogosi ya gouta gore a phele. Mme nna ga ke ise ke bidiwe go tsena kwa kgosing e setse e le malatsi a le 30.”


text:
a busetsa karabo go Esetere e e reng: “O se itlhome, o tla falola o le wesi mo Bajuteng botlhe ka o le mo ntlong ya kgosi.


text:
Gonne fa o ka didimala tota ka sebaka se se ntseng jalo, kgololesego le pholoso di tla dirafalela Bajuta di tswa go sele, mme wena le ba lapa la ga rraago lo tla latlhega. Go itse mang? Motlhamongwe o filwe bohumagadi ka ntlha ya sebaka se se tshwanang le seno.”


text:
“Yaa o phuthe Bajuta botlhe ba ba mono Susane, lo itime dijo ka ntlha ya me, lo se ka lwa ja, lo se ka lwa nwa malatsi a le mararo bosigo le motshegare; le nna le basetsana ba me re tla itima dijo jalo; morago ga moo ke tla tsena kwa kgosing, le fa e se ka fa molaong. Fa ke bolawa, ke tla bolawa.”


text:
Ka letsatsi la boraro Esetere a apara diaparo tsa bohumagadi, a ya a ema mo lapeng la ka fa teng la ntlo ya kgosi fa go lebanyeng le ntlo ya kgosi, mme kgosi ya bo e dutse mo sedulong sa yona sa bogosi mo ntlong ya bogosi go lebagana le mojako wa ntlo.


text:
Jaanong ya re kgosi e bona Esetere mohumagadi a eme mo lapeng, ya mmontsha bopelotlhomogi, ya ba ya mo otlololela thobane ya bogosi ya gouta e e neng e e tshotse; ke fa Esetere a atamela, a ama ntlha ya thobane ya bogosi.


text:
Mme kgosi ya mmotsa ya re: “O ne o reng, Esetere mohumagadi? O kopang? Le fa e ka nna bontlhanngwe jwa puso, o tla bo newa.”


text:
Esetere a araba a re: “Fa go siametse kgosi, a kgosi e tle le Hamane kajeno kwa moletlong o ke o e diretseng.”


text:
Mme kgosi ya re: “Bitsang Hamane, a tle ka pele gore re dire ka fa lefokong la ga Esetere.” Kgosi ya tla jalo e na le Hamane kwa moletlong o Esetere o neng a o dirile.


text:
Jaanong ya re ba le moletlong wa go nwa weine, kgosi ya botsa Esetere gape ya re: “Se o se kopang ke eng? O tla se newa. Se o se batlang ke eng? Le fa se ka lekana le bontlhanngwe jwa puso, o tla se direlwa.”


text:
Fa ke bonye bopelotlhomogi mo matlhong a kgosi, fa go kgatlha kgosi go nnaya se ke se kopang le go dirafatsa keletso ya me, a kgosi e tle le Hamane kwa moletlong o ke tla o ba direlang le kamoso; mme kamoso ke tla bolela kopo ya me ka fa lefokong la kgosi.”


text:
Ka letsatsi leo Hamane a tswa a itumetse a le pelotshweu; mme ya re Hamane a bona Moretogai mo kgorong ya kgosi, a sa nanoge, a sa mo tshoge, Hamane a betwa ke pelo ka ntlha ya ga Moretogai.


text:
Fela Hamane a itshwara, mme ya re a tsena mo ntlong ya gagwe, a roma motho go ya go bitsa ditsala tsa gagwe le Serese, mosadi wa gagwe.


text:
Hamane a ba a ba bolelela ka ga kgalalelo ya khumo ya gagwe le bontsi jwa bomorwawe le tsotlhe tse kgosi e mo godisitseng ka tsona le ka fa e mo dirileng yo mogolo ka teng bogolo go dikgosana le batlhanka ba kgosi.


text:
Hamane a ba a re: “Le mohumagadi Esetere ga a ka a laletsa ope le kgosi go tla moletlong o a neng a o dirile fa e se nna. Mme le kamoso o ntaleditse mmogo le kgosi.


text:
Mme tsotlhe tseo ga di ise di ntekane, fa ke sa ntse ke bona Moretogai wa Mojuta a dutse mo kgorong ya kgosi.”


text:
Ke fa Serese, mosadi wa gagwe, le ditsala tsotlhe tsa gagwe ba mo raya ba re: “A go tlhongwe kota e telele ya mabogo a le 50, mme ka mmamoso o ree kgosi gore ba pege Moretogai mo go yona. Foo o tla itse go ya le kgosi kwa moletlong o thabile.” Lefoko leo la kgatlha Hamane, a tlhoma kota eo.


text:
Bosigo joo kgosi ya tlhofaela, ya laela gore go tsisiwe lokwalo lwa segopotso lwa ditirafalo tsa malatsi. Jaanong ya re di buisiwa fa pele ga kgosi,


text:
ga fitlhelwa go kwadilwe jaaka Moretogai a kile a bega Bikethana le Therese, badiredi ba babedi ba lapa la kgosi, bangwe ba badisa ba mojako ba ba neng ba batlile go bolaya kgosi Ahasewerose.


text:
Ke fa kgosi e botsa e re: “Moretogai o lebogilwe ka eng a godisiwa ka eng ka ntlha ya tseo?” Batlhanka ba kgosi ba ba e direlang ba araba ba re: “Ga a ka a direlwa sepe.”


text:
Kgosi ya ba ya re: “Ke mang yo o tsenyeng mo lapeng?” E ne e le gona Hamane a tsenang mo lapeng la ka fa ntle la ntlo ya kgosi, a tla go raya kgosi gore Moretogai a pegwe mo koteng e a e mmaakanyeditseng.


text:
Ya re Hamane a sena go tsena, kgosi ya mmotsa ya re: “Monna yo kgosi e ratang go mo tlotla o ka direlwang?” Ke fa Hamane a ithaya pelong a re: “E ka nna mang yo kgosi e ratang go mo naya tlotlo fa e se nna.”


text:
a a tsisediwe seaparo sa bogosi se kgosi e a tleng e se apare le pitse e kgosi e a tleng e e palame, e rwesiwe serwalo sa bogosi mo tlhogong.


text:
Mme seaparo seo le pitse eo di neelwe mo seatleng sa mongwe wa dikgosana tsa kgosi tse di tlotlegang gore ene a se apese monna yo kgosi e ratang go mo tlotla, a be a mo ralatse patlelo ya motse a palame pitse, a be a tlhabe mokgosi fa pele ga gagwe a re: ‘Monna yo kgosi e ratang go mo tlotla o direlwa jalo.’ ”


text:
Ke fa kgosi e raya Hamane e re: “Akofa ò tsee seaparo le pitse jaaka o buile, o direle Moretogai wa Mojuta jalo yo o dutseng mo kgorong ya kgosi. O se ka wa tlhaetsa sepe sa tsotlhe tse o di buileng.”


text:
Hamane a ya a tsaya seaparo le pitse, a se apesa Moretogai, a ba a mo palamisa pitse, a mo tsamaisa mo patlelong ya motse, a opa mokgosi fa pele ga gagwe a re: “Monna yo kgosi e ratang go mo tlotla o direlwa jalo.”


text:
Morago ga moo Moretogai a boela kwa kgorong ya kgosi, mme Hamane a itlhaganela go ya kwa ntlong ya gagwe a hutsafetse, a ikhurumeditse tlhogo.


text:
Hamane a ba a bolelela Serese, mosadi wa gagwe, le ditsala tsotlhe tsa gagwe dilo tsotlhe tse di mo dirafaletseng. Ke fa batlhalefi ba gagwe le Serese, mosadi wa gagwe, ba mo raya ba re: “Fa Moretogai yo ò simolotseng go wa fa pele ga gagwe e le Mojuta, ga o ka ke wa ba wa mo kgona, mme o tla wela ruri fa pele ga gagwe.”


text:
Ya re ba sa ntse ba bua nae, ga goroga badiredi ba lapa la kgosi, ba potlaka go isa Hamane kwa moletlong o Esetere o o dirileng.


text:
kgosi ya botsa Esetere le ka letsatsi la bobedi le, ba ntse ba nwa weine ya re: “Se o se kopang ke eng, Esetere mohumagadi? O tla se newa. Se o se batlang ke eng? Le fa se ka lekana le bontlhanngwe jwa puso, o tla se direlwa.”


text:
Mohumagadi Esetere a araba a re: “Fa ke bonye bopelotlhomogi mo matlhong a gago, kgosi, mme fa go siametse kgosi, a ke newe botshelo jwa me ka ntlha ya kopo ya me le morafe wa me ka ntlha ya keletso ya me!


text:
Gonne re rekisitswe, nna le morafe wa ga etsho gore re nyelediwe, re bolawe, re fedisiwe. Fa re ka bo re ne re rekisitswe fela go nna batlhanka le malata, nka bo ke didimetse; mme fa e le tatlhego e ga go na tshenyegelo epe ya kgosi e e lekanyeng le yona.”


text:
Kgosi Ahasewerose a botsa Esetere mohumagadi a re: “Ke mang? O kae yo o neng a tsenwa ke mogopolo wa go dira jalo?”


text:
Esetere a re: “Sera le mmaba ke Hamane yo o bosula yo.” Ke fa Hamane a rerega mo go fetisang fa pele ga kgosi le mohumagadi.


text:
Mme kgosi ya nanoga moletlong wa weine e galefile, ya tswela kwa tshimong ya ditlhare ya ntlo ya borena. Hamane ene a sala a eme, a ikopela botshelo mo go Esetere, mohumagadi. Gonne o ne a bonye fa kgosi e setse e mo atlholetse tatlhego.


text:
Jaanong ya re kgosi e boa kwa tshimong ya ditlhare ya ntlo ya borena, e tsena mo ntlong ya moletlo wa weine, Hamane a bo a wela mo sedulong sa mesamo se Esetere o neng a rapame mo go sona. Ke fa kgosi e re: “A le gona o rata go gatelela mohumagadi fa go nna mo ntlong?” ya re lefoko le, le sena go tswa mo molomong wa kgosi, ba khurumetsa sefatlhego sa ga Hamane.


text:
Ga bua Harebona, mongwe wa badiredi lapeng fa pele ga kgosi, a re: “Kana le kota ya polaelo e Hamane o e diretseng Moretogai yo o buileng tse di molemo go thusa kgosi e eme fa ntlong ya ga Hamane ya boleele jwa mabogo a le 50.” Kgosi ya re: “Mo pegeng mo go yona!”


text:
Ba pega Hamane jalo mo koteng e a e baakanyeditseng Moretogai. Ya baa gona bogale jo bo gaketseng jwa kgosi bo kokobelang.


text:
Ka lone letsatsi leo kgosi Ahasewerose a naya mohumagadi Esetere ntlo ya ga Hamane, mmaba wa Bajuta; mme Moretogai a tla fa pele ga kgosi; gonne Esetere o ne a e boleletse, fa e le wa ga gabo.


text:
Mme kgosi ya rola palamonwana ya yona e e kanang e e e amogileng Hamane, ya e neela Moretogai, mme Esetere a baya Moretogai mookamedi wa ntlo ya ga Hamane.


text:
Esetere a ba a bua gape fa pele ga kgosi, a wela fa fatshe fa dinaong tsa yona, a lela a e kokotlela gore e thibele bosula jwa ga Hamane, oora Agage, le maano a gagwe a o a logileng go bolaya Bajuta.


text:
Ke fa kgosi e otlololela Esetere thobane ya yona ya bogosi ya gouta, mme Esetere a tsoga a ema fa pele ga kgosi,


text:
a re: “Fa go kgatlha kgosi, mme ke bonye bopelotlhomogi fa pele ga yona, le seo se se siametse kgosi, e bile ke ratega mo matlhong a yona, gona a go kwalwe dikwalo tsa go dirolola dikwalo tsele tsa leano la ga Hamane, morwa Hametatha, oora Agage, tse o di kwaletseng go nyeletsa Bajuta ba ba mo mafatsheng otlhe a kgosi.


text:
Gonne nka kgona jang go leba bosula jo bo tlang go wela morafe wa ga etsho? Nka kgona jang go leba tatlhego ya losika lwa ga etsho?”


text:
Kgosi Ahasewerose a raya mohumagadi Esetere le Moretogai wa Mojuta a re: “Bonang, ke neile Esetere ntlo ya ga Hamane, mme ene o pegilwe mo koteng, ka a ne a ntsheditse Bajuta letsogo.


text:
Jaanong he, fa e le Bajuta a go kwale lona dikwalo tse di siameng mo matlhong a lona ka leina la kgosi, lo di kane ka palamonwana e e kanang ya kgosi. Gonne tsa lokwalo lole tse di kwadilweng ka leina la kgosi tsa kanwa ka palamonwana e e kanang ya kgosi ga di na go dirololwa.”


text:
Ke fa go bidiwa bakwaledi ba kgosi ka yona nako eo ka kgwedi ya boraro, e bong kgwedi ya Siwane e le 23, mme go kwalwa fela jaaka Moretogai a laela, go kwalelwa Bajuta le babusi ba bagolo le balaodi le dikgosana tsa mafatshe a a simologang kwa India go ya go fitlha kwa Ethiopia, e le mafatshe a le 127; lefatshe lengwe le lengwe la kwalelwa ka mokwalo wa lone le morafe mongwe le mongwe ka puo ya ona le Bajuta ka mokwalo wa bone le ka puo ya bone.


text:
Ga kwalwa dikwalo ka leina la kgosi Ahasewerose, tsa kanwa ka palamonwana e e kanang ya kgosi, tsa romelwa ka batabogi ba ba palameng dipitse, e bong dipitse tsa borena tse di tswang mo ditaleng tsa boatisetso jwa dipitse tsa kgosi.


text:
E le dikwalo tse kgosi e dumeletseng Bajuta ba motse mongwe le mongwe ka tsona gore ba kgobokane go emela maphelo a bone le go nyeletsa le go bolaya le go fedisa mophato mongwe le mongwe wa morafe gongwe wa lefatshe o o ka ba tlhaselang, go o fedisa mmogo le bana le basadi le go o thukhutha di-tsa-one


text:
ka letsatsi le le lengwe mo mafatsheng otlhe a kgosi Ahasewerose ka kgwedi ya 12, e bong kgwedi ya Atare e le 13.


text:
Dikwalo tseo di ne di na le go dirwa molao mo lefatsheng lengwe le lengwe le go begelwa merafe yotlhe, e le gore Bajuta ba ipaakanyetse letsatsi leo go tla ipusolosetsa mo babeng ba bone.


text:
Mme batabogi ba ba palameng dipitse tsa borena ba bolola ka lobelo, ba itlhaganetse ka taelo ya kgosi; molao oo wa begwa le mo Susane, motseng o o femetsweng.


text:
Mme Moretogai a tswa fa pele ga kgosi a apere diaparo tsa bogosi tsa bobududu le bosweu, a rwele serwalo se segolo sa gouta, a apere kobo ya masela a masweu le a botala jo bo bohibidu. Mme motse wa Susane wa duduetsa wa itumela.


text:
Le mo lefatsheng lengwe le lengwe le motseng mongwe le mongwe kwa lefoko la kgosi le molao wa yona di fitlhang teng ga nna boitumelo le boipelo mo Bajuteng le moletlo wa go nwa le letsatsi la kgatlhego. Mme ba bantsi ba merafe ya lefatshe ba iphetola Bajuta; gonne go tshoga Bajuta go ne go ba wetse.


text:
Ka kgwedi ya 12, e bong kgwedi ya Atare letsatsi la 13 la yona, ke lone lefoko la kgosi le molao wa yona di tla dirafadiwang ka lone. Ka letsatsi leo baba ba Bajuta ba neng ba solofetse go ba bolaya ka lone ga fetoga, ya nna lone le Bajuta ba tla bolayang batlhoi ba bone ka lone.


text:
Bajuta ba phuthega mo metseng ya bone mo mafatsheng otlhe a kgosi Ahasewerose go tlhasela bone ba ba neng ba batlile tatlhego ya bone; mme go ne go se ope yo o ka emelanang nabo; gonne go ba boifa go ne go wetse mo merafeng yotlhe.


text:
Le dikgosana tsotlhe tsa mafatshe le babusi ba bagolo le balaodi le baokamedi ba tiro ya kgosi ba thusa Bajuta; gonne poifo ya go boifa Moretogai e ne e ba wetse.


text:
Gonne Moretogai o ne a le mogolo mo ntlong ya kgosi, mme tumedi ya gagwe ya utlwala mo mafatsheng otlhe; gonne monna yoo, Moretogai, a nna a godisediwa pele.


text:
Mme Bajuta ba dira polao mo babeng botlhe ba bone, ba ba rema ka tšhaka, ba ba bolaya, ba ba nyeletsa; ba dira ka batlhoi ba bone ka fa ba ratang ka teng.


text:
ba ba some, bomorwa Hamane, morwa Hametatha, mmaba wa Bajuta, ba ba bolaya, mme ba se ka ba tshwara leruo.


text:
Ke fa kgosi e raya mohumagadi Esetere e re: “Mono Susane, motseng o o femetsweng, Bajuta ba bolaile banna ba le 500, ba ba nyeletsa mmogo le bomorwa Hamane ba ba some. E kete nka itse se ba se dirileng kwa mafatsheng a mangwe a kgosi? Mme se o se kopang ke eng? O tla se fiwa. Se o sa ntseng o se batla ke eng? Go tla dirwa.”


text:
Esetere a re: “Fa go siametse kgosi, a Bajuta ba mono Susane ba dumelelwe le kamoso go dira ka fa molaong wa kajeno, mme a bomorwa Hamane ba ba some ba pegwe mo koteng.”


text:
Kgosi ya laela gore go dirwe jalo. Mme molao wa teng wa begwa mo Susane. Mme bomorwa Hamane ba ba some ba pegwa.


text:
Mme Bajuta ba ba mo Susane ba kgobokana gape ka letsatsi la 14 la kgwedi ya Atare, ba bolaya banna ba le 300 mo Susane, mme ba se ka ba tshwara leruo.


text:
Le Bajuta ba bangwe ba ba kwa mafatsheng a kgosi ba ne ba phuthegile ba emetse maphelo a bone, ba bona boikhutso jalo mo babeng ba bone; mme mo go ba ba ba tlhoileng ba ne ba bolaile ba le 75 000, mme ba se ka ba tshwara leruo;


text:
e le ka letsatsi la 13 la kgwedi ya Atare, mme ba ikhutsa ka letsatsi la 14 la yona, ba le dira letsatsi la moletlo le la boitumelo.


text:
Mme Bajuta ba Susane ba ne ba phuthegile ka la 13 le la 14 la yona, ba ikhutsa ka la 15 la yona, ba dira lone letsatsi la moletlo le la boitumelo.


text:
Ke ka ntlha ya moo fa Bajuta ba kwa nageng ba ba agileng mo metseng e e sa femelwang ba dira letsatsi la 14 la kgwedi ya Atare letsatsi la boitumelo le la moletlo, e le letsatsi le le monate, ba abelana dikabelo.


text:
Mme Moretogai a kwala ditirafalo tseo, a ba a romela dikwalo kwa Bajuteng botlhe ba mafatshe otlhe a kgosi Ahasewerose, ba ba gaufi le ba ba kgakala,


text:
a ba tlhomamisetsa gore ba nne ba dire moletlo wa letsatsi la 14 la kgwedi ya Atare le letsatsi la 15 la yona ka ngwaga mongwe le mongwe;


text:
e le ona malatsi a Bajuta ba bonyeng boikhutso ka ona mo babeng ba bone, e le yona kgwedi fa bohutsana bo ba fetogela boitumelo le khutsafalo e ba fetogela letsatsi le le monate gore malatsi ao ba a dire malatsi a moletlo le a boitumelo, ba abelane dikabelo ka ona le go naya bahumanegi dineo.


text:
Mme Bajuta ba amogela tse ba simolotseng go di dira le tse ba di kwaletsweng ke Moretogai go nna molao.


text:
Ke ka gonne Hamane, morwa Hametatha oora Agage, mmaba wa Bajuta botlhe, o ne a logetse Bajuta maano a go ba nyeletsa, a bile a tlhamile Phure, e bong tengwa go ba tshosa le go ba nyeletsa,


text:
mme ya re Esetere a sena go tsena fa pele ga kgosi, ya laela ka lokwalo gore maano a a bosula a ga Hamane a o neng a a logetse Bajuta, a boele mo tlhogong ya gagwe. Mme ba mo pega mo koteng le bomorwawe.


text:
Ke ka moo malatsi ao a bidiwang Phurime ka fa leineng la tengwa ya Phure. Ka moo he, ke ka ntlha ya mafoko otlhe a lokwalo loo le ka ntlha ya se ba se bonyeng le se se ba dirafaletseng,


text:
fa Bajuta ba a tlhomamisa, ba a amogela go nna molao wa bone le wa ditso tsotlhe tsa bone le wa botlhe ba ba ikopanyang nabo o o sa dirololweng gore ba nne ba tshegetse malatsi a mabedi ao ka ngwaga mongwe le mongwe ka fa molaong wa ona le ka nako ya ona;


text:
e le gore malatsi ao a nne a gopolwe, a nne a tshegediwe mo ditshikeng tsotlhe tsa metlha yotlhe lefatsheng lengwe le lengwe le motseng mongwe le mongwe le gore malatsi ao a Phurime a se ka a lebalwa mo Bajuteng le kgakologelo ya ona e se ka ya timelela ditso tsa bone.


text:
Mme mohumagadi Esetere, morwadia Abigaile, le Mojuta Moretogai ba kwala lokwalo loo lwa bobedi, ba gatelela mafoko a moletlo oo gore molao oo o tlhomame.


text:
Moretogai a ba a romela dikwalo kwa Bajuteng botlhe ba mafatshe a le 127 a puso ya ga Ahasewerose, e le mafoko a kagiso le boammaaruri


text:
gore ba tlhomamise malatsi ao a Phurime ka nako ya ona jaaka ba a tlhomamiseditswe ke Mojuta Moretogai le mohumagadi Esetere le jaaka bone ka bosi ba tlhomamisitse mafoko a malatsi a go itima dijo le a selelo sa bone go nna molao wa bone le wa ditso tsa bone.


text:
Mme tiro yotlhe ya thata ya gagwe le bopelokgale jwa gagwe le polelo e e tletseng ya boemo jo bogolo jwa ga Moretogai jo kgosi e mmeileng mo go jona kana di kwadilwe mo lokwalong lwa ditirafalo tsa malatsi a dikgosi tsa Media le Peresia.


text:
Gonne Mojuta Moretogai o ne a tlhomaganela kgosi Ahasewerose, a le mogolo mo Bajuteng, a ratega mo bontsing jwa ba ga gabo, a batlela morafe wa ga gabo tse di molemo, a bua tse di agisang losika lotlhe lwa gagwe.


text:
Go ne go le monna mo lefatsheng la Use, leina la gagwe e le Jobe. Monna yoo o ne a siame, a se na molato, a boifa Modimo, a tshaba bosula.


text:
O ne a ruile difutshane di le 7 000 le dikammele di le 3 000 le dipholo tse di gogang di le 1 000 le diesele tse dinamagadi di le 500; le batlhanka ba bantsintsi. Monna yoo o ne a le mogolo go feta botlhe ba ba agileng ntlheng ya botlhabatsatsi.


text:
Bomorwawe ba ne ba tle ba direlane meletlo mongwe le mongwe mo lapeng la gagwe ka letsatsi la gagwe; le gona ba rome, ba laletse bokgaitsadia-bone ba bararo gore ba je, ba nwe nabo.


text:
Jaanong e ne e tle e re fa malatsi a meletlo a sena go feta, a rome, a ba bitse, a ba itshepise; a phakele mo mosong, a direle mongwe le mongwe wa bone setlhabelo sa phiso. Gonne Jobe o ne a gopola gore motlhamongwe bomorwaake ba leofile, ba itatola Modimo mo dipelong tsa bone. Jobe o ne a dira jalo ka metlha yotlhe.


text:
Jaanong ya re ka letsatsi le lengwe bomorwa Modimo ba tla ba ema fa pele ga Morena, Satane le ene a tla a le mo gare ga bone.


text:
Ke fa Morena a botsa Satane a re: “O tswa kae?” Satane a araba Morena a re: “Ke tswa go kgarakgatshega mo lefatsheng, ka itsamaela mo go lone.”


text:
Morena a ba a botsa Satane a re: “Jobe motlhanka wa me, a ò etse tlhoko? Gonne ga go na monna ope yo o tshwanang nae mo lefatsheng. O siame, ga a na molato, o boifa Modimo, o tshaba bosula.”


text:
A ga ke re, wena o mo sireleditse sentle, ene le lapa la gagwe le tsotlhe tse o nang natso mo ntlheng tsotlhe? Ditiro tsa diatla tsa gagwe o di tshegofaditse, diruiwa tsa gagwe tsa ata mo lefatsheng.


text:
Fela a ko o otlolole letsogo, o ame tsotlhe tse a nang natso. Foo ruri o tla go itatola a lebaganye nao.”


text:
Ke fa Morena a raya Satane a re: “Go siame, tsotlhe tse a nang natso di mo diatleng tsa gago. Fela ene ka esi o se ka wa mo ntshetsa letsogo.” Satane a ba a tloga fa pele ga Morena.


text:
Jaanong ya re letsatsi le lengwe bomorwawe le bomorwadie ba a ja, ba nwa weine mo lapeng la mogoloa-bone,


text:
ga tla morongwi kwa go Jobe a re: “Dipholo di ne di lema, diesele tse dinamagadi di ne di fula di bapile natso;


text:
ke fa ba Seba ba di tlhasela, ba di thopa, ba bolaya batlhanka ka bogale jwa tšhaka. Ke nna ke le nosi fela ke falotseng gore ke go itsise jalo.”


text:
Ya re ene a sa ntse a bua, ga ba ga tla yo mongwe a re: “Molelo wa Modimo o wele kwa legodimong, wa fisa dinku le batlhanka, wa di nyeletsa. Ke nna ke le nosi fela ke falotseng gore ke go itsise jalo.”


text:
Ya re ene a sa ntse a bua, ga ba ga tla yo mongwe a re: “Bakalatea ba tlile e le ditlhopha di le tharo tsa batlhabani, ba tlhasela dikammele, ba di thopa, ba bolaya batlhanka ka bogale jwa tšhaka. Ke nna ke le nosi fela ke falotseng gore ke go itsise jalo.”


text:
Ya re ene a sa ntse a bua, ga ba ga tla yo mongwe gape a re: “Bomorwao le bomorwadio ba ne ba a ja, ba nwa weine mo ntlong ya mogoloa-bone,


text:
ke fa go tla ledimo le legolo le tswa kwa sekakeng, le itaya dikhutlo tse nne tsa ntlo; ya wela bana bao, ba be ba a swa. Ke nna ke le nosi fela ke falotseng gore ke go itsise jalo.”


text:
Ya ba gona Jobe a nanogang, a ikgagola diaparo, a ipeola tlhogo, a ba a wela fa fatshe, a rapela a khubame


text:
a re: “Ke dule mo mmeleng wa ga mme ke sa ikatega; ke tla be ke boela teng ke sa ikatega. Morena o ne a nneile, Morena o bile o tsere. A leina la Morena le bakwe!”


text:
Jaanong ya re letsatsi le lengwe bomorwa Modimo ba tla gape, ba ema fa pele ga Morena, Satane le ene a tla gape a le mo gare ga bone, a ema fa pele ga Morena.


text:
Morena a botsa Satane a re: “O tswa kae?” Satane a araba Morena a re: “Ke tswa go kgarakgatshega mo lefatsheng, ka itsamaela mo go lone.”


text:
Morena a ba a botsa Satane gape a re: “Jobe, motlhanka wa me a o mo etse tlhoko? Gonne ga go na monna ope yo o tshwanang nae mo lefatsheng. O siame, ga a na molato, o boifa Modimo, o tshaba bosula. Mme o sa ntse a tshegeditse tshiamo ya gagwe, mme wena o ntlhotlheleditse gore ke mo senyetse a se na molato.”


text:
Mme Satane a fetola Morena a re: “Letlalo le a tle le ntshediwe letlalo. Tsotlhe tse motho o di tshotseng o ka di ntsha gore a boloke bophelo jwa gagwe.


text:
Fela a ko o otlolole letsogo, o ame marapo a gagwe le nama ya gagwe. Foo ruri o tla go itatola a lebaganye nao.”


text:
Ya baa gona Satane a tlogang gape fa pele ga Morena, a betsa Jobe ka diso tse di bosula go simolola patong ya lonao go fitlha phogong ya gagwe.


text:
Ke fa mosadi wa gagwe a mo raya a re: “A o sa ntse o tshegeditse tshiamo ya gago? Itatole Modimo o swe!”


text:
Mme a mo raya a re: “Le wena o bua jaaka mongwe wa basadi ba e leng dieleele. A re ka amogela tse di molemo mo Moreneng, mme tse di botlhoko tsona re a di gana?” Mo go tsotlhe tseo Jobe a se ka a leofa ka molomo wa gagwe.


text:
E rile ditsala tse tharo tsa ga Jobe di utlwela tse di botlhoko tsotlhe tseo tse di mo wetseng, tsa tla, mongwe le mongwe a tswa kwa ga gabo, e bong Elifase wa Themane le Biletate wa Sua le Sofare wa Naama. Bao ba utlwana go ya mmogo kwa go ene le go mo lelela le go mo gomotsa.


text:
Jaanong ya re ba tsholetsa matlho ba sa le kgakala, ba bo ba sa mo itse; ke fa ba tlhatlosa mantswe, ba lela, ba ikgagola diaparo ka boraro jwa bone, ba gasetsa lorole kwa godimo ga ditlhogo tsa bone;


text:
ba tla, ba nna nae fa fatshe masigo a supa le malatsi a supa, go se na ope wa bone yo o buang lefoko nae, ka gonne ba bona botlhoko jwa gagwe e le jo bogolo thata.


text:
“A letsatsi le nyelele le ke tsetsweng ka lone le bosigo jo go tilweng go ithwelwe ngwana wa mosimane!


text:
A letsatsi leo le nne lefifi! Modimo o o kwa godimo a o se le tlhokomele! A le se ka la phatsimelwa ke lesedi!


text:
A lefifi le moriti-wa-loso di le gape! A maru a mantsho a nne godimo ga lone! A phifalo ya motshegare e le tshose!


text:
Bosigo joo a lefifi le bo tlose! A bo se tlhomagane le malatsi mo ngwageng! A bo se ka jwa tsena mo malatsing a kgwedi!


text:
A go fifale dinaledi tsa lotlatlana lwa jona! A bo letele lesedi, mme le se nne teng! A bo se ka jwa itumelela dintshi tsa mahube!


text:
Ka gonne ga bo a ka jwa ntswalela kgoro ya sebopelo sa ga mme; ga bo a ka jwa subela matlho a me tapisego.


text:
Gongwe nka bo ke na le dikgosana tse di neng di tshotse gouta, tse di neng di tladitse matlo a tsona selefera.


text:
Ke eng fa Modimo o naya monna bophelo, yo tsela ya gagwe e fitlhegileng, yo Modimo o mo thibeletseng phalolo mo ntlheng tsotlhe?


text:
Wa ba wa ema, ke sa lemoge ponalo ya ona, mme e le sebopego sa mongwe yo o fa pele ga me; ka utlwa go sebaseba ga lentswe le le reng:


text:
Bogolo jang bone ba ba agileng mo matlong a letsopa, ba tlholego ya bone e leng mo loroleng, ba ba pšhwetlwang jaaka motoutwana?


text:
Le tlhaba ba le gona, le phirima ba remagantswe; ba latlhega ka bosakhutleng, ba sa tlhokomelwe ke ope.


text:
Tse ba di kotutseng di jewa ke yo o tlala, ee, di ntshiwa mo gare ga dikgora. Tatlhego e metsa khumo ya bone.


text:
Gonne o a tle o tlhokofatse, mme o be o fape; o a tle o ntshe dintho, mme diatla tsa ona di be di fodise.


text:
O tla go pholosa mo ditlalelong tse thataro, ee, mo go tse supa ga go na botlhoko bope jo bo ka go amang:


text:
“Ao! Botlhoko jwa me bo ka bo bo elwa sentle. Ba ka bo ba baya tatlhego ya me yotlhe mo selekanyetsong.


text:
Gonne metsu ya Mong-wa-thata-yotlhe e tsepame mo go nna, e botlhole jwa yona bo nowang ke mowa wa me. Ditheregiso tsa Modimo di a ntlhasela.


text:
Foo nka bo ke sa ntse ke na le kgomotso; nka bo ke ipela ke le botlhokong jo bo se nang thekegelo. Gonne ga ke a itatola mafoko a Moitshepi.


text:
Moitlhobogi o tshwanetswe ke lorato lwa mongwe-ka-ene, le fa a latlha go boifa Mong-wa-thata-yotlhe.


text:
A go na le tshiamololo mo lolemeng lwa me? Gongwe a magalapa a me ga a lemoge tse di isang mo tatlhegong?


text:
“Bophelo jwa motho fatsheng a ga se go tlhabana? Malatsi a gagwe a ga a tshwane le a motlhanka yo o sebeletsang tuelo ya letsatsi?


text:
E re fa ke ya go robala, ke re: ‘Ke tla tsoga leng?’ Mme bosigo e nne jo boleele; ke lapisiwe ke go tlhobaela go ya bo be bo se.


text:
Mmele wa me o apere dibokwana le logogo lwa lorole; letlalo la me le thibala, le be le phanyega gape.


text:
Leru le a tle le nyelele, le tsamae: Yo o fologetseng kwa felong ga baswi le ene o ntse jalo; ga a nke a tlhatloga gape.


text:
Le fa go ntse jalo ga nkitla ke ithiba molomo; fa mowa wa me o le tlalelong, ke tla bua; fa ke le botlhokong jo bo galakang ke tla lela.


text:
Ke nyatsa bophelo jwa me! A nke ke se phele jalo ka bosakhutleng! Ntese! Kana malatsi a me ke phefo fela.


text:
Fa ke leofile, wena modisa wa batho, ke go senyeditseng? Ke ka ntlha ya eng, fa o mpeile gore o ntlhasele, fa ke le morwalo o o ikimelang?


text:
Ke ka ntlha ya eng, fa o sa itshwarele boleo jwa me, fa o sa phimole molato wa me? Gonne jaanong ke tla robala loroleng; o tla mpatla, mme ke tla bo ke se teng.”


text:
“O tla khutla leng go bua tse di ntseng jalo, mafoko a molomo wa gago e ntse e le phefo e kgolo fela?


text:
fa o se na molato, o le yo o siameng: Ee, foo o tla go ngoka gape, a go busetsa tlhogonolo ya lapa la gago.


text:
Foo tlhogonolo ya ntlha ya gago e tla bonala, e ne e le nnyane, mme tlhogonolo ya morago e tla nna e kgolo thata.


text:
A ga ke re, bone ba tla go ruta, ba go bolelela, ba go ntshetsa mafoko ka fa kitsong ya dipelo tsa bone?


text:
Fa a rata go ganetsanya naô, a ka palelwa le ke go o araba potso e le nngwe fela mo go di le sekete.


text:
O dirile dinaledi tsa ‘Bere e kgolo’ le tsa ‘Dikolobe’ le tsa ‘Selemela’ le tsa ‘Sefapaano’ kwa ntlheng ya borwa.


text:
Le fa nka bo ke le yo o siameng, ga ke na go o araba. Ke na le go kopa bopelotlhomogi mo go Moatlhodi wa me.


text:
Fa go lebilwe thata ya yo o tiileng, ona o na nayo. Fa go lebilwe tshiamo, ke mang yo o ka biletsang ona tshekong?


text:
Le fa nka bo ke le yo o siameng, molomo wa me o ka bo o nkatlhola ke le moikepi; le fa ke se na molato, ona o ka mpona molato.


text:
Lefatshe o le neetse mo diatleng tsa moikepi; o bipa difatlhego tsa baatlhodi ba lone. Fa e se ona, go dira mang?


text:
Fa nka re: ‘A nke ke lebale selelo sa me, ke fetoge sefatlhego se se tlhontseng, e nne se se thabileng;’


text:
A go molemo mo go wena, fa o dira tsa kgatelelo, fa o latlha yo diatla tsa gago di mo dirileng, fa o kgatlhwa ke maano a baikepi?


text:
A malatsi a gago a tshwana le malatsi a motho? Gongwe a dinyaga tsa gago di tshwana le malatsi a monna?


text:
Etswe o ntse o itse, fa ke se na molato, e bile go se na ope yo o ka pholosang mo diatleng tsa gago.


text:
Fa nka ikepa, a tatlhego ya me wee! Le fa ke le yo o siameng, ga ke na go tsholetsa tlhogo ka ntlha ya go kgora tsa ditlhong le go bona pogisego ya me.


text:
Fa tlhogo e ka bo e itsosa, o ka bo o ntsoma jaaka tau, o ntse o ntemosa thata ya gago e e gakgamatsang.


text:
O ka bo o ntebaganya le basupi ba bašwa, o godisa go nkgalefela ga gago, o ntse o ntlhasela ka mephato e mešwa.


text:
Foo nka bo ke tshwana le yo o iseng a nne teng; nka bo ke isitswe kwa lebitleng fela ka nako e ke duleng mo popelong ka yona.


text:
kwa lefatsheng le lentsho la lefifi la moriti wa loso le le se nang thulaganyo; kwa bosigogare bo bidiwang lesedi.”


text:
o ka bo o go itsise diphiri tsa botlhale, fa bo gaisa kitso gabedi. Foo o ka bo o itse gore Modimo o itebatsa molato mongwe wa gago.


text:
O tla selwa ke bophelo go phala lesedi la motshegare. Fa go fifala, go tla tshwana fela le fa bo sa.


text:
O tla gomotsega, gonne o na le tse o di solofelang; le fa o ka gadima, gongwe wa okomela, o tla robala o le mo tshireletsong.


text:
Mme matlho a baikepi a tla swaba. Botshabelo bo ba senyegetse. Se se ba saletseng ke go ntsha mowa wa bofelo.”


text:
Ke fetogile yo o sotlwang ke mongwe-ka-ene, ke le yo o rapetseng Modimo, wa ba wa nkutlwa; go sotlega mosiami yo o se nang molato.


text:
Yo o phelang monate a re: Nyatso e tshwanela ba ba mo tatlhegong; ba dinao tse di relelang a ba kgopisiwe!


text:
Kagiso e mo malapeng a ba ba gatelelang. Ba ba gakatsang Modimo ba thagame ba re: Modimo re a o laola.


text:
mo dinao tsa me o di bofelelang mo koteng, o tlhola tsela tsotlhe tsa me; mo o nthalelang mothalo mo tikologong ya pato tsa dinao tsa me


text:
E re ka malatsi a gagwe a beilwe, ka o badile dikgwedi tsa gagwe, ka o dirile melelwane e a sa ka keng a e tlola,


text:
faposa matlho mo go ene gore a ikhutse go fitlhelela a thabele letsatsi la gagwe jaaka yo o direlang tuelo ya letsatsi.


text:
Gonne setlhare se na le tsholofelo; le fa se ka rengwa, se tla tlhoga gape; matlhogela a sona ga a tlhokafale.


text:
Motho o robala jalo, a se ke a tlhole a tsoga; ga ba thanye, ga ba tsosiwe mo borokong jwa bone go fitlhelela legodimo le khutle go nna teng.


text:
Ao! Ga o mpolokeleng mo felong ga baswi wa mphitlha teng go fitlhelela bogale jwa gago bo time; e kete o ka mpeela sebaka se o tla nkgopolang ka sona.


text:
Fa monna yo o swang a ne a ka phela gape, foo nka bo ke itshoka ka malatsi otlhe a kampano ya me go tsamaya kgololo ya me e be e tle!


text:
Metsi a gotlha mafika, merwalela ya ona a gogola mmu wa lefatshe: Le tsholofelo ya motho o a e nyeletsa jalo.


text:
Mmele wa gagwe o utlwa botlhoko fela, fa o sa ntse o phela; mowa wa gagwe o hutsafala fela o sa ntse o le mo nameng.”


text:
“A motlhalefi o ka araba ka kitso e e leng phefo fela, a tlatsa mpa ya gagwe phefo ya botlhabatsatsi,


text:
Ba re: Moikepi o mo poifong ka malatsi otlhe fela, jaaka morena yo o pelompe ka dinyaga tsotlhe tse o di beetsweng.


text:
O kgarakgatshega go batla dijo. Di kwa kae? O a itse, fa letsatsi la tatlhego le etleeditswe le le gaufi nae.


text:
Ga a kitla a huma; tse o nang natso ga se tse di tlhomameng; di tshwana le diako tse di sa obegeleng fa fatshe.


text:
Ga a kitla a falola mo fifing; bolelo bo tla swabisa matlhogela a gagwe; o tla nyelela ka pudulo ya molomo wa ona.


text:
O tla diga maungo a a iseng a butswe jaaka moweine; a tlhotlhora dithunya tsa gagwe jaaka setlhare sa olefa.


text:
Gonne lekoko la balotsana ke la baopa; molelo o tla fisa malapa a ba ba amogelang neo e e faposang tshiamo.


text:
Le nna nka bo ke itse go bua jaaka lona, fa lona lo ka bo lo le mo boemong jwa me; ke ne ke tla lo rulaganyetsa mafoko sentle le go lo thukhuthela tlhogo.


text:
Nka bo ke lo nonotsha ka molomo wa me; kutlwelo-botlhoko ya mafoko a me e ka bo e kokobetsa tlalelo ya lona.


text:
Bogale jwa ona bo nkgagotse le go ntwantsha; ona wa nkhuranyetsa meno; montsogedi a nkgwetolela matlho.


text:
Ke ne ke le boiketlong, mme wa nthobaganya; wa ntshwara mo thamong, wa mpšhwetlakanya; wa ntira sekonopiwa sa ona.


text:
Metsu ya ona e mpharafere mo ntlheng tsotlhe; o mphatlola pelo o sa rekegele; santlhokwe wa me o o tshololela fa fatshe.


text:
Fa o ikgarolaka mo bogaleng jwa gago: A lefatshe le tla tlogelwa ka lebaka la gago? A lefika le ka suta mo mannong a lone?


text:
Ga a na ngwana, le fa e le setlogolo mo morafeng wa ga gabo; ga a na lesalela fa a neng a phela teng.


text:
Ka ntlha ya letsatsi la tatlhego ya gagwe go tla rerega ba bophirimatsatsi, le ba botlhabatsatsi ba tshwarwa ke letshogo.


text:
Morena o thibile tsela ya me, mme ke palelwa ke go feta; le ditselana tsa me o adile lefifi mo go tsona.


text:
Mme nna ke a itse gore Mogolodi wa me o a phela; ke ene yo o nnelang ruri, o tla ema mo godimo ga lorole.


text:
Ona ke tla o bona e le mothusi wa me, matlho a me a tla o bona, e seng o sele; ke seo pelo ya me e se tlhologeletsweng mo go nna.


text:
gona lo boife tšhaka ka losi; gonne letlhoo ke mongwe wa melato e e atlholelwang tšhaka gore lo tle lo itse, fa moatlhodi a le teng.”


text:
Tse di reng: Moduduetso wa baikepi o mokhutshwanyane fela; boitumelo jwa ba ba pelompe ke jwa sebakanyana fela.


text:
Le fa boikgantsho jwa moikepi bo ka tlhatlogela kwa legodimong, le fa tlhogo ya gagwe e ka ama maru,


text:
Bana ba gagwe ba tshwanetse go thabisa ba ba humanegileng; diatla tsa bone di na le go busa tse o di thukhuthileng.


text:
Dijo tsa gagwe di tla fetoga di le mo maleng a gagwe; e nna botlhole jwa mabolobolo ka mo teng ga gagwe.


text:
Tse o di itiretseng o a di ntsha gape, a ise a di metse; tse o di anantseng ga di na go mo itumedisa.


text:
Gonne o ne a gatelela ba ba humanegileng, a ba latlha fela; a gapa ntlo, mme ga a kitla a e ntšhwafatsa.


text:
Morena o tla mo romela bogale jo bo tukang jwa gagwe, a bo mo nesetsa go nna dijo tsa gagwe le go tlatsa mpa ya gagwe.


text:
Fa a re ke a itlhomola, motsu o tswa mo motlhaneng wa gagwe le tshipi e e phatsimang mo santlhokweng wa gagwe. O ya kwa losong, a wetswe ke matshogo.


text:
Lefifi tota le baakanyeditswe mahumo a gagwe; molelo o o sa godiweng ke motho o tla mo nyeletsa, o feleletsa masalela a a mo lapeng la gagwe.


text:
Ke yona kabelo ya motho wa moikepi e e tswang mo Modimong; ke jona boswa jo o bo neetsweng ke Modimo.”


text:
A nna ke lebisa selelo sa me mo bathong? Gongwe ke ka ntlha ya eng, fa ke sa tshwanela go fela pelo?


text:
A ga ke re, lobone lwa baikepi ga lo atise go tima le tatlhego ga e ba wele gantsi? Ga ke re, Modimo ga o tsotelele go ba abela dikotlo ka bogale jwa ona?


text:
Lona lo a re: ‘Modimo o bolokela bana ba moikepi tatlhego ya gagwe!’ Nnyaya! A o otle ene ka fa go mo lebanyeng gore a utlwe botlhoko!


text:
Gonne ke eng sa lapa la gagwe se se ka mo tshwenyang, fa a sena go swa, fa palo ya dikgwedi tsa gagwe e sena go fela?


text:
Fa lo re: ‘Lelapa la morena yo o ikgantshang le kae? Ntlo e kae e baikepi ba neng ba nna mo go yona?’


text:
Ke mang yo o kgalemelang tsamao ya gagwe a lebaganye nae? Ke mang yo o mo otlhaelang tse a di dirileng?


text:
Makwete a lebitla a monate mo go ene; batho botlhe ba mo sala morago, le ba ba mo eteletseng pele ga ba na palo.


text:
A o a re o kgatlha Mong-wa-thata-yotlhe, fa o le yo o siameng? A o a re o a mo thusa, fa o siamisa tsamao ya gago?


text:
Ke ba ba reileng Modimo ba re: ‘Tloga mo go rona!’ Gape ba re: ‘Mong-wa-thata-yotlhe o ka re direlang?’


text:
Mme e ne e le ene yo o tladitseng matlo a bone tse di molemo! – Kakanyo ya baikepi e kgakala le nna! –


text:
Gona monna wa nnete o ka bo a seka nao, mme ke ne ke tla gololwa mo go Moatlhodi wa me ka bosakhutleng.


text:
Lonao lwa me lo ntse lo gatile mo motlhaleng wa ona; ke ntse ke tshwere tsela ya ona, ke sa e fapoge.


text:
Ga ke a tlogela taolo ya molomo wa ona; mafoko a molomo wa ona ke a bolokile bogolo go maikaelelo a me.


text:
“Ke ka ntlha ya eng, fa Mong-wa-thata-yotlhe a itse dipaka tsa go otla, mme ba ba mo itseng ba sa bone malatsi a gagwe a tshekiso?


text:
Ke bao, ba tswela kwa tirong ya bone jaaka diesele tsa nageng, ba ya go sela tse di jewang mo nageng, ba batlela bana dijo.


text:
Babogisegi bao ba tsamaya ba sa ikatega ba se na diaparo; ba na le go rwala dingata ba ntse ba tshwerwe ke tlala.


text:
Ba tlhotlha lookwane mo gare ga dithako tsa bone ba ba bosula bao; ba gata segatelo sa weine ba ntse ba nyorilwe.


text:
Go fegelwa ga ba ba swang go utlwala mo motseng; ba ba phololeditsweng ba goela thuso! Mme Modimo ga o tlhokomele tshiamololo.


text:
Bone ba ba bosula bao ba tshaba lesedi; ga ba itse ditsela tsa lone; ga ba phele mo ditselaneng tsa lone.


text:
Leitlho la mosenya-nyalo le letela lotlatlana, a re: ‘Ga go na leitlho le le tla mponang;’ a ipipe sefatlhego ka lesela.


text:
Gonne botlhe bao lefifi le lentsho ba le kaya moso; gonne ba tlwaetse dipoitshego tsa lefifi le le kwenneng.


text:
A moikepi a fele ka pele jaaka selo fa se tsewa ke metsi! A tshimo ya gagwe e rogakwe mo lefatsheng! A a se ka a tlhola a ya kwa masimong a moweine!


text:
A mmaagwe moikepi a mo lebale! A a natefele diboko! A a se ka a tlhola a gopolwa ke ope! A tshiamololo e robiwe jaaka logong!


text:
Mme Modimo o naya beng ba thata bophelo jo boleele ka thata ya ona; le yo o neng a tlhobogile bophelo jwa gagwe o tsoga gape.


text:
Modimo o mo neela thagamo, a ba a ikaege ka yona; mme matlho a ona a tlhokomela ditsela tsa beng ba thata.


text:
Ba gola ba tumile, ba tlhokafala ka sebakanyana; ba namalala, ba swa jaaka botlhe, jaaka diako di kgaolwa.


text:
A ga go a nna jalo? Ke mang yo o ka reng, ke buile maaka? Ke mang yo o ka nyatsang mafoko a me a re, ga se a sepe?”


text:
Jaanong fa e le motho yo e leng seboko fela le morwa motho yo e leng sebokwana fela – ene o tlhaela jang mo tshiamong?”


text:
Bonang, tseo ke makhutlo a ditsela tsa ona fela. Tse re di utlwang ka ga ona ke tsa go sebasebelwa fela, mme modumo wa thata ya ona ke mang yo o ka o tlhaloganyang?”


text:
“Ka bophelo jwa Modimo o o nkamogileng tshwanelo ya me! Le ka Mong-wa-thata-yotlhe yo o njesitseng tse di galakang!


text:
Ruri, fa bophelo jwa me bo sa ntse bo itekanetse mo go nna, fa mowa wa Modimo o le mo dinkong tsa me


text:
Ke itshwarelela mo tshiamong ya me, ga nkitla ke e lesa; pelo ya me ga e nkgalemele ka letsatsi lepe la me.


text:
Mmaba wa me o tshwanetse go nna jaaka moikepi; yo o ntsogelang o tshwanetse go nna jaaka mosiamolodi.


text:
Kabelo ya motho wa moikepi mo Modimong ke e; boswa jwa morena yo o pelompe jo o tla bo amogelang mo go Mong-wa-thata-yotlhe ke bo:


text:
Masalela a gagwe a tla fitlhwa ke leroborobo; batlholagadi ba motse wa gagwe ga ba kitla ba a lelela.


text:
O ya go robala a humile, mme a se ke a boelele gape: E re a budulola matlho, a fitlhele a se na sepe.


text:
Batho ba fedisa lefifi, mo ntlheng tsotlhe ba fukutsa mafika a a mo bontshong le mo lefifing le legolo.


text:
Ba epa moepo, ba tloga mo go ba ba agileng mo lefatsheng; ba lebalwa ba le kgakala le kwa dinao di gatang teng, ba lepeletse ba le kgakala le batho, ba akgaakgegela kwa le kwa.


text:
O phunya ditsela mo teng ga mafika; leitlho la gagwe le bona tse di tlhwatlhwa e kgolo tsa mefutafuta.


text:
O thiba dikelelo tsa metsi kwa tlase gore di se ka tsa rotha; tse di fitlhegileng o di ntshetsa kwa leseding.


text:
“Ao! E kete nka bo ke ntse jaaka mo kgweding tsa pele! Jaaka ka malatsi ale fa Modimo o ne o ntse o ntisitse!


text:
Nka bo ke ntse jaaka ke ne ke le mo malatsing a nonofo ya me; fa tsalano ya Modimo e okame lapa la me


text:
Ba ne ba tle ba ntebelele jaaka go lebelelwa pula; ba bule melomo jaaka e kete ba kgalegetse tlhakola-modula.


text:
Ke ne ke tle ke tshege nabo ka tsalano, fa ba solofologile; ba ne ba sa itse go fifatsa lesedi la sefatlhego sa me.


text:
Ka itumela go ya kwa go bone, ka nna nabo ke le tlhogo, ka dula jaaka kgosi mo gare ga batlhabani, ke le yo o gomotsang ba ba pelo-di-botlhoko.


text:
“Mme kajeno ke tshegwa ke ba e leng ba bašwa mo go nna; bao borraabo ke neng ke nyatsa go ba kopanya le dintšwa tsa letsomane la me.


text:
Le gona thata ya diatla tsa bone e ne e ka nthusa eng, ka ba ne ba senyegetswe ke thata ya bonna jwa bona?


text:
Banyatsegi ba ntsogela mo ntlheng ya le le jang, ba nkgopisa maoto, ba kata ditsela tsa bone tsa go tla kwa go nna le go ntshenya.


text:
Ditherego di nkwetse, di lelekile tlotlo ya me jaaka phefo; letlhogonolo la me le nyeletse jaaka leru.


text:
Fela fa ntlo e wela motho, a ga a kitla a ntsha letsogo? Gongwe fa a latlhega, a ga a kitla a goela thuso?


text:
Gonne ke ne ke solofetse tse di molemo, ga tla tse di bosula; ke ne ke lebeletse lesedi, ga tla lefifi.


text:
Fa nka bo ke dirile jalo, kabelo ya Modimo e e tswang kwa godimo e ka bo e le efe? Boswa jwa Mong-wa-thata-yotlhe jo bo tswang legodimong e ka nna bofe?


text:
Fa dikgato tsa me di fapogile mo tseleng, fa pelo ya me e setse keletso ya matlho a me morago, fa sebala se kgomaretse diatla tsa me,


text:
A ga ke re, yo o ntirileng mo popelong, le ene o mo dirile? A ga se Modimo o le mongwe fela o o re bopileng ka bobedi jwa rona?


text:
kana go tloga bonyaneng jwa me le goletse mo go nna ke le rraalo; go tloga botsalong ke ne ke le mogogi wa motlholagadi!


text:
fa pelo ya me e itsieditse mo sephiring, fa molomo wa me o atlile seatla sa me e le go di tlotla jaaka medimo:


text:
le go dira jalo ke molato o o atlholelwang petso gonne nka bo ke itatotse Modimo o o kwa legodimong.


text:
ka ke ne ke boifa bontsi jo bogolo, ka nyatso ya ditshika tsa ga etsho e ntshosa, fa ke ne ke didimala, ke sa tswele kwa ntle ga ntlo – foo a Modimo o nkotle!


text:
Ao! Nka bo ke na le yo o nkutlwang! Go ikwala ga me ke moo. A Mong-wa-thata-yotlhe a nkarabe! Nka bo ke tshotse lokwalo lo moganetsi wa me o lo kwadileng!


text:
foo a go tlhoge mitlwa boemong jwa mabele le mefero boemong jwa mmopo!” Mafoko a ga Jobe a felela fa.


text:
Ke fa go galefa Elihu morwa Baragele wa kwa Busi wa losika lwa ga Rame; a tukela Jobe bogale ka a itshiamisa fa pele ga Modimo.


text:
Le gona a galefela ditsala tse tharo tsa gagwe, ka gonne ba palelwa ke go fetola Jobe, mme ba mmona molato fela.


text:
Ene Elihu o ne a iketlile bone ba ntse ba bua le Jobe; gonne ba ne ba le bagolo mo go ene, ba mo feta ka dinyaga.


text:
Elihu morwa Baragele wa kwa Busi a fetola a re: “Nna ke sa le mošwa, lona lo ba bagolo lo mpheta ka dinyaga; ka moo ke ne ke itshwere, ka boifa go lo bolelela tse ke di itseng.


text:
Ka re: ‘A go bolele banna bagolo ba ba nang le malatsi! A ba bontsi jwa dinyaga ba itsise botlhale!’


text:
Bonang, ke emetse mafoko a lona, ka utlwelela dipuo tse di botlhale tsa lona, go fitlhelela lo bone mafoko a a siameng;


text:
ka nna ka lo ela tlhoko, ka fitlhela go se na yo o fenyang Jobe; go se na ope mo go lona yo o fetolang mafoko a gagwe.


text:
Bonang, mafatlha a me a tshwana le weine e e belang e e sa thibololwang; a phanyega jaaka makuka a mašwa.


text:
gore o boloke mowa wa gagwe, a se ka a ya lebitleng, le bophelo jwa gagwe gore bo se ka jwa nyelela ka lerumo.


text:
Le gona o a tle a otlwe ka botlhoko mo bolaong jwa gagwe le ka ntwa e e sa feleng mo marapong a gagwe.


text:
Jaanong fa go na le moengele fa go ene, motsereganyi a le mongwe wa ba le sekete, gore a itsise motho tshwanelo ya gagwe,


text:
foo o tla mo tlhomogela pelo a re: ‘Mo golole a se ka a tsena mo lebitleng! Ke bonye serekololo sa bophelo jwa gagwe.’


text:
Foo nama ya gagwe e tla ntšhwafala, e tlala thata e ntšhwa; o tla boela malatsing a bošwa jwa gagwe.


text:
Fa a rapela Modimo, ona o tla mo itumelela, o mo lebisa sefatlhego sa ona ka tuduetso, o busetsa motho tshiamo ya gagwe.


text:
Ene o tla opelela batho a re: ‘Ke ne ke leofile, ka sokamisa tse di siameng, mme Modimo ga o a nkotla ka fa go ntebanyeng.


text:
Le fa ke siame, ke tshwanetse go nna moaki. Ntho ya me ya motsu ke e e sa foleng, le fa ke se na molato.’


text:
Ka moo, ntheetseng, lona banna ba botlhale! Modimo o kgakala le bokgopo; Mong-wa-thata-yotlhe o kgakala le tshiamololo.


text:
Nnyaya, o tla duela motho ka fa tirong ya gagwe; o tla dirafaletsa mongwe le mongwe tse di lebanyeng tsamao ya gagwe.


text:
Ene yo o sa gobeleleleng batlotlegi, yo o sa tlhokomeleng mohumi bogolo go yo e leng motho fela; gonne bone botlhe ke tiro ya diatla tsa gagwe.


text:
Ba swa ka tshoganyetso gare ga bosigo; morafe o rerege o nyelele; yo o thata a tlosiwe e se ka seatla.


text:
Jaanong fa ona o ikhutsisa batho, ke mang yo o ka o bonang molato? Fa o fitlha sefatlhego, ke mang yo o ka o bonang? Gonne o okametse setšhaba le batho botlhe


text:
A ò a re, ona o busolose ka fa go ratang wena? Kana o nyaditse ditsela tsa ona. Ke wena o tshwanetseng go bolela tse di phalang tsa ona, e seng nna. Bolela tse o di itseng!


text:
Gonne o oketsa boleo jwa gagwe ka boikepo, o sotla mo gare ga rona; o ntsifatsa mafoko a gagwe a a ganetsang Modimo.”


text:
o o re rutang bogolo go diphologolo tsa lefatshe, o o re tlhalefisang bogolo go dinonyane tsa loapi?’


text:
Ga o fapose matlho a ona mo basiaming, mme o ba nnisa le dikgosi mo ditulong tsa tsona ka metlha; ba godisiwa jalo.


text:
Jaanong fa ba o utlwa le go o ineela, ba tla tlhola malatsi a bone ba le tlhogonolo; ba dika dinyaga tsa bone di le monate.


text:
Mewa ya bone e tshwanetse go swa ba sa le bašwa; maphelo a bone a na le go fela jaaka a banna ba medimo ya boaka.


text:
Le wena o go bitsa gore o tswe mo leganong la tlalelo; o go biletsa felong fa go atlhameng, fa go se nang pitlaganyo, le mo monateng wa dijo tse di mafura tsa lojelo lwa gago.


text:
A Modimo o ka ruta motho go goela thuso kwa ntle ga tlalelo le kwa ntle ga tsotlhe tse di rapedisang motho thata?


text:
Lo latelwa ke go duma ga maru; o dume ka kodu ya borena jwa ona; mme ga o thibele dikgadima, fa kodu ya ona e utlwala.


text:
gonne o raya semathana o re: ‘Wela fa fatshe!’ Le pula ya leebana le ya medupe le dipula tsa thata ya ona o di raya o re jalo.


text:
A tsamaisiwa kwa le kwa ka fa taolong ya ona gore a dire ditiro tsotlhe tse o di a laetseng mo tikologong ya lefatshe.


text:
Le gona jalo go a pala go ka leba lesedi la letsatsi, fa le phatsima kwa legodimong, fa phefo e sena go feta le go le anosa.


text:
Mong-wa-thata-yotlhe ga re mmone; o mogolo ka thata, o humile tshiamo; ga a ka ke a sokamisa tshiamo.


text:
Ke mang yo o beileng ditekanyo tsa lone? – Kana o a itse! – Gongwe ke mang yo o neng a gagamatsa mogala o o le anyang mo go lone?


text:
ka re: ‘O ka tla go fitlha fano, mme e seng go feta; boikgogomoso jwa dintelo tsa gago bo na le go kokobela fa!’


text:
Gore le fetoge jaaka mmopa fa tlase ga sekano, mme dilo tsotlhe di bonale sentle, di senoge jaaka seaparo?


text:
Mo o ka di isang kwa teng ga melelwane ya tsona, mo o itseng ditsela tse di yang kwa matlong a tsona.


text:
Tsela e kae e e yang kwa lesedi le abelwang teng, kwa phefo ya botlhabatsatsi e tsogang teng go ralala lefatshe?


text:
A o ka bolotsa dinaledi ka go latelana ga tsona mo ngwageng? A o ka tsamaisa dinaledi tsa Bere e kgolo le tsa Bere e nnyane?


text:
Ke mang yo o baakanyetsang legakabe dijo, fa mamphorwana a lone a lelela Modimong, fa a kgarakgatshega ka go tlhoka dijo?


text:
A direle bana ba gagwe ka bopeloethata jaaka e kete ga se ba gagwe. Le fa tiro ya gagwe e le ya lefela, ene ga a kgathale.


text:
Ka nako le nako, fa go lela lonaka a re: ‘Ahee!’ Mme e dupelele tlhabano le dikgalemo tsa balaodi le mekgosi ya ntwa, e ntse e le kgakala.


text:
Bona, le fa noka e ka tlala, ga e tshabe; e ntse e iketlile, le fa noka e e kana ka Joretane e ka tshologela mo leganong la yona.


text:
Ke mang yo o kileng a nnaya sengwe, yo ke ka mmusetsang? Kana tse di fa tlase ga legodimo lotlhe ke tsa me.


text:
Ga nkitla ke didimala ka ga ditokololo tsa yona; ke raya dithata tsa kwena le bontle jwa popego ya yona.


text:
Ke mang yo o ka e apolang letlalo? Ke mang yo o ka tsenang mo gare ga metlhagare e mebedi ya yona e ntse e utlwa?


text:
Le fa motho a e rema ka tšhaka, tšhaka ga e kgone sepe, le fa e le lerumo gongwe motsu gongwe selepe.


text:
O rile ke mang yo o fifatsang maikaelelo a me, yo o se nang kitso? Ke ka moo ke buileng ke se na tlhaloganyo; ka bua metlholo e e mpalelang, e ke sa e itseng.


text:
E rile Morena a sena go bua mafoko ao le Jobe, Morena a raya Elifase wa Themane a re: “Wena le ditsala tse pedi tsa gago, bogale jwa me bo lo tuketse; gonne ga lo a ka lwa bua ka ga me ka tshwanelo jaaka Jobe, motlhanka wa me.


text:
Mme jaanong itseeleng dipoana tse di supang le diphelefu tse di supang, lo ye kwa go Jobe motlhanka wa me, lo itirele setlhabelo se se fisiwang, mme a Jobe motlhanka wa me a lo rapelele; gonne ke ene fela yo ke tla mo lebang gore ke se ka ka lo direla tse di tshwanetseng bosilo jwa lona; gonne ga lo a ka lwa bua tse di siameng ka ga me jaaka Jobe motlhanka wa me.”


text:
Ke fa Elifase wa Themane le Biletate wa Sua le Sofare wa Naama ba dira ka fa Morena a ba laetseng ka teng. Mme Morena a leba Jobe ka boitshwarelo.


text:
Morena a ba a fetola tatlhego ya ga Jobe, fa a rapelela ditsala tsa gagwe, mme tsotlhe tse Jobe a neng a na natso pele Morena a di mmusetsa gabedi.


text:
Ke fa bomorwa-rraagwe botlhe le bokgaitsadie botlhe le botlhe ba a neng a itsanye nabo pele ba tla kwa go ene, ba ja dijo nae mo ntlong ya gagwe, ba lela nae, ba mo gomotsa ka ntlha ya tatlhego yotlhe e Morena a e mo tliseditseng; le gona mongwe le mongwe a mo naya ledi le le lengwe le palamonwana e le nngwe.


text:
Mme Morena a tshegofatsa Jobe go tloga jaanong bogolo go metlha ya pele: A rua difutshane di le 14 000 le dikammele di le 6 000 le dipholo tse di gogang di le 2 000 le diesele tse dinamagadi di le sekete.


text:
Mme go ne go se na basadi mo lefatsheng lotlhe ba ba tshwanang le bomarwadia Jobe ka bontle; le gona rraabo a ba naya boswa mo gare ga bokgaitsadia-bone.


text:
Morago ga moo Jobe a phela dinyaga di le 140, a bona bana ba gagwe le bana ba bana ba gagwe go fitlha losikeng lwa bone.


text:
Go sego monna yo o sa tsamaeng ka fa kgakololong ya baikepi, le e seng go gata mo tseleng ya baleofi, le e seng go nna mo mannong a basotli,


text:
O tshwana le setlhare se se tlhomilweng fa dinokaneng tsa metsi, se se ungwang leungo la sona mo motlheng wa sona, se matlhare a sona a sa swabeng, mme tsotlhe tse o di dirang o di swetsa ka lesego.


text:
Ka ntlha ya moo baikepi ga ba nke ba atlholelwa mo katlholong, le e seng baleofi mo phuthegong ya basiami.


text:
Dikgosi tsa lefatshe di a ikemisa le babusi ba nnela go logisanya maano a go lwa le Morena le Motlodiwa wa gagwe ba re:


text:
Lopa mo go nna, mme ke tla go naya merafe go nna boswa jwa gago, le dikhutlo tsa lefatshe go nna leruo la gago.


text:
Atlang Morwa gore a se ka a gakala, mme lwa latlhega mo tseleng. Gonne bogale jwa gagwe bo ka akofa jwa tuka. Go sego bona botlhe ba ba mo ikanyang.


text:
Tloga o eme, Morena; mpholose, Modimo wa me! Gonne o iteile baba ba me botlhe mo lotlhaeng, o robile meno a baikepi.


text:
Fa ke bitsa o nkutlwe, Modimo wa tshiamo ya me! Mo pitlaganong ya me o nkatlhamoloseditse bonno; ntlhomogele pelo, o utlwe thapelo ya me!


text:
Lona banna, tlotlo ya me e tla nna tshotlo goleele go le kae? Lo tla rata boithamako le go batla maaka goleele go le kae? Sela.


text:
Ba bantsi ba re: “Ke mang yo o re bontshang se se molemo? Morena, re sedifaletse ka lesedi la sefatlhego sa gago.”


text:
Ke tla ya go lala ka kagiso, ke thulamela; gonne ke wena Morena o le wesi yo o mphedisang mo kagisong.


text:
Morena, o tla utlwa lentswe la me mo mosong; ke tla go baakanyetsa tshupelo ya thapelo mo mosong, ke lebelela.


text:
Mme nna nka tsena mo Ntlong ya gago ka ntlha ya bogolo jwa bopelotlhomogi jwa gago, ka obamela mo Tempeleng e e Boitshepo ya gago ke go boifa.


text:
Morena, ntsamaise mo tshiamong ya gago ka ntlha ya baba ba me; tlhamalatsa tsela ya gago fa pele ga me.


text:
Gonne ga go na sepe se se ikanyegang mo melomong ya bona; mateng a bona ke tshenyego; memetso ya bona ke mabitla a a atlhameng; ba rethefatsa diteme tsa bona.


text:
Ba bee molato, Modimo; a ba we ka ntlha ya maano a bona; ba leleke ka ntlha ya bontsi jwa ditlolo tsa bona; gonne ba a go rukhutlhegela.


text:
Mme botlhe ba ba go ikanyang a ba itumele, a ba duduetse ka gale, mme o ba femele. Le bona ba ba ratang leina la gago a ba ipele mo go wena.


text:
Pesalome ya ga Dafita e e kwaletsweng moopedisi; e opedisiwe ka kwadi ya dithapo, e na le kodu ya moporo.


text:
Ke lapile ka go fegelwa ga me, ke edisa bolao jwa me bosigo bongwe le bongwe, ke kolobisa phate ya me ka dikeledi tsa me.


text:
Baba ba me botlhe ba tla tlhajwa ke ditlhong, ba tshoga thata; ba tla boela kwa morago, ba tlhajwa ke ditlhong ka tshoganyetso.


text:
fa ene yo o nang a na le kagiso le nna ke mo diretse bosula; fa ke senyeditse ene yo o neng a le moganetsi wa me ka bomo;


text:
fa go ntse jalo, a mmaba a nteleke, a ntshware, a gatakele bophelo jwa me mo mmung, tlotlo ya me a e latse mo leroleng. Sela.


text:
Morena, tloga o eme mo bogaleng jwa gago, bololela baganetsi ba me ba ba nkgakaletseng, o tsoge ka ntlha ya me, wena yo o laotseng katlholo.


text:
Morena, o atlhola merafe. Morena, ntshiamisetse ka fa tshiamong ya me le ka fa ke se nang molato ka teng.


text:
Dira gore boikepo jwa baikepi bo khutle! Tlhomamisa mosiami, wena yo o lekang dipelo le diphilo, wena Modimo o o siameng.


text:
Morena, Mmusi wa rona, leina la gago le galalela jang mo lefatsheng lotlhe, wena yo borena jwa gago bo opelelwang kwa legodimong!


text:
O itiretse tumiso e kgolo, e tswa mo melomong ya bana le ya masea, ka ntlha ya baganetsi ba gago, gore o didimatse baba le baipusolosetsi.


text:
O mo dirile molaodi wa ditiro tsa diatla tsa gago; o beile dilo tsotlhe fa tlase ga dinao tsa gagwe,


text:
dinonyane tsa loapi le ditlhapi tsa lewatle, le fa e le eng se se ralalang lewatle ka ditsela tsa lone.


text:
Gonne o emetse tshiamo ya me le tsheko ya me, wa ipaya mo sedulong sa bogosi, o le moatlhodi yo o siameng.


text:
Ka moo Morena ke botshabelo jo bo thata jwa bapatikwa, ke botshabelo jo bo thata mo metlheng ya pitlagano.


text:
Morena, intshwarele, ela se ke se bogang mo go bona ba ba ntlhoileng tlhoko, wena yo o ntsholetsang mo dikgorong tsa loso,


text:
gore ke tle ke bolele dipôkô tsotlhe tsa gago, ke dudueletse pholoso ya gago mo dikgorong tsa morwadia Sione.


text:
Baditšhaba ba wetse mo lemeneng le ba le epileng, dinao tsa bona di tshwerwe ke letloa le ba le thaileng mo sephiring.


text:
Morena o ikitsisitse, o dirile katlholo, moikepi o raraanye ka tiro ya diatla tsa gagwe. Go a lediwa. Sela.


text:
Gonne bahumanegi ga ba nke ba lebalelwa ruri, le tsholofelo ya babogisegi ga e kitla e tlhokafalela ruri.


text:
Motlalelwi o pitlagantswe ka ntlha ya boikgantsho jwa baikepi. A ba tshwarwe ke maano a ba a logileng a boferefere.


text:
Gonne moikepi o ikgantsha ka keletso ya gagwe; mmapadi wa tsietso o tshegofatsa ke go re o kgala Morena.


text:
Moikepi, mo boikgodisong jwa gagwe ga a batle Modimo; o ithaya a re: “Ga go na Modimo.” Ke yona megopolo yotlhe ya gagwe.


text:
Ditsela tsa gagwe di na le botswelelopele ka gale, dikatlholo tsa gago di kwa godimodimo, kgakala le ena; baganetsi botlhe ba gagwe o a ba budula.


text:
Mo pelong ya gagwe o ithaya a re: “Ga ke na go tshikinyega, ke mongwe yo ke se kitlang ke wela mo tlalelong go ya bokhutlong.”


text:
Molomo wa gagwe o tletse khutso le tsietso le patiko; fa tlase ga loleme lwa gagwe go na le letshwenyo le tshenyo.


text:
O bataletse mo talelong ya metse; yo o se nang molato o mmolaela mo sephiring; matlho a gagwe a tlhomilwe mo go yo o tlhokang letlhogonolo.


text:
O lalela mo sephiring jaaka tau mo sekhung sa yona, o laletse mmogisegi gore a mo tshware; o tshwara motlalelwi ka go mo goga ka letloa la gagwe.


text:
Wena o bonye; gonne o lebile tapisego le tshwenyego gore di beiwe mo seatleng sa gago. Yo o itlhokang o di neetse wena, o mothusi wa dikhutsana.


text:
Robaganya letsogo la moikepi; yo o bosula o busolose boikepo jwa gagwe, gore o se ka wa tlhola o bo bona.


text:
Pesalome ya ga Dafita e e kwaletsweng moopedisi. Ke itiketsa ka Morena; lo ka nthaya jang lo a re: “Tshabela kwa thabeng jaaka nonyane?


text:
Gonne bona, baikepi ba gagamatsa bora, ba beile metsu ya bone mo thapong ya jona, gore e re ba le mo fifing, ba tle ba hule ba ba dipelo di boammaaruri.


text:
Morena o mo Tempeleng ya gagwe e e Boitshepo, Morena, yo sedulo sa gagwe sa bogosi se leng mo legodimong. Matlho a gagwe a bona lefatshe, dintshi tsa matlho a gagwe di keleka bana ba batho.


text:
O tla nesetsa baikepi magala; molelo le sebabole le ledimo le le bolelo ke tsona senwelo sa bona se ba se abetsweng.


text:
Morena, thusa; gonne ga go tlhole go na le yo o boifang Modimo, mme ba ba ikanyegang ba fedile mo baneng ba batho.


text:
bona ba ba reng: “Re thata ka diteme tsa rona, re na le melomo ya rona; mmusi yo o re laolang ke mang?”


text:
Mme Morena a re: “Jaanong ke tla tsogela pogiso ya batlalelwi le phegelo ya batlhoki, ke thusa ene yo o lelelang thuso.”


text:
Mafoko a Morena ke mafoko a a phepa, ke selefera e e itshekisitsweng mo leubelong e e tshologelang fa fatshe, e itshekisitswe gasupa.


text:
Morena, go tla nna goleele go le kae? A o tla ntebalela ruri? O tla mphitlhela sefatlhego sa gago sebaka se se kana kang?


text:
Ke tla akanya goleele go le kae mo moweng wa me, ke tlhola ke tletse bohutsana mo pelong? Mmaba wa me o tla inkgodisetsa sebaka se se kana kang?


text:
A o ko o bone, o nkutlwe, Morena, Modimo wa me! Sedifatsa matlho a me gore ke se robale thobalo ya loso,


text:
Mme nna, ke ikanya boitshwarelo jwa gago; pelo ya me e tla ipelela thuso ya gago. Ke tla opelela Morena pako, ka a ntiretse molemo.


text:
Pesalome ya ga Dafita e e kwaletsweng moopedisi. Lesilo le bua mo pelong ya lone le re: “Modimo ga o yo.” Ba a senya, ba dira tsa maila; ga go ope yo o dirang molemo.


text:
Morena o lebile bana ba batho a le mo legodimong, go bona, fa go le mongwe yo o botlhale, yo o batlang Modimo.


text:
A botlhe ba ba dirang tshiamololo ga ba na kitso, bona ba ba metsang batho ba me jaaka ba ja senkgwe? Morena ga ba mmitse.


text:
E kete pholoso ya Iseraele e ka bo e tla e e tswang mo Sione! E ne e tla re Morena a fetola tatlhego ya morafe wa gagwe, Jakobe a duduetse, Iseraele a itumele.


text:
Pesalome ya ga Dafita. Morena, ke mang yo o ka tsenang mo Tenteng ya gago? Ke mang yo o ka nnang mo thabeng ya gago e e boitshepo?


text:
yo molatlhegi a nyatsegang mo matlhong a gagwe, mme a tlotla ba ba boifang Morena; yo e a reng a ikanetse sengwe, a se ke a fetoge, le fa a ka senyegelwa;


text:
yo o sa adimeng madi ka go a tsadisa, a sa rekwe go patika yo o se nang molato. Yo o dirang jalo, ga a kitla a tshikinyega ka gope.


text:
Dipogo tsa bona ba ba ipatlelang medimo e sele di tla ntsifala. Ga nkitla ke e isetsa ditshupelo tsa madi, le e seng go bua maina a yona ka molomo wa me.


text:
Ke ntse ke emisitse Morena fa pele ga matlho a me; ga nkitla ke tshikinyega, ka a nkeme ka fa letsogong le le jang.


text:
Ka moo pelo ya me e a itumela, le mowa wa me o a ipela; mmele wa me le ona o tla ikhutsa o iketlile.


text:
Gonne ga o kitla o tlogela mowa wa me go tsena mo bobipong, le e seng go leseletsa moitshepi wa gago go bona go bola.


text:
O tla nkitsise tsela ya bophelo; go kgora boitumelo, go fa pele ga sefatlhego sa gago, le go ja monate fa letsogong le le jang la gago ka bosakhutleng.


text:
Thapelo ya ga Dafita. Morena, utlwa go rapelela tse di siameng, o tlhokomele go kua ga me; reetsa thapelo ya me e e seng ya molomo wa tsietso.


text:
O leka pelo ya me, o nkeleka mo bosigong, o a ntlhotlhomisa, mme ga o fitlhele tse di tlhabisang ditlhong mo go nna; le molomo wa me ga o senye.


text:
Supa maitshwarelo a gago ka mokgwa o o gakgamatsang, wena yo o gololang ba ba ikanyang letsogo le le jang la gago mo baganetsing ba bona.


text:
le mo banneng ka letsogo la gago, Morena, le mo banneng ba lefatshe, ba kabelo ya bona e leng mo bophelong jono, ba o tlatsang dimpa tsa bona lehumo la gago; bana ba bona ba a kgora, letlotlo la bona ba le tlogelela masea a bona.


text:
Mme nna ke tla leba sefatlhego sa gago ke le mo tshiamong, ke tla kgora setshwano sa gago mogang ke thanyang.


text:
Ya moopedisi. Pesalome ya ga Dafita, motlhanka wa Morena, yo o neng a tlhabela Morena sefela se, ka sebaka se Morena o neng a mo golola ka sona mo diatleng tsa baba botlhe ba gagwe le mo seatleng sa ga Saule.


text:
Morena ke lefika la me le phemelo ya me ya kwa thabeng le mogolodi wa me; ke Modimo wa me le lefika la phemelo la me, le ke tshabelang kwa go lone, le thebe ya me le lonaka lwa me lwa pholoso le kago ya phemelo ya me.


text:
E rile ke pitlagantswe, ka lelela Moreneng, ka kuela Modimong wa me; wa utlwa lentswe la me o le mo Tempeleng ya ona, selelo sa me sa tla fa pele ga ona, sa tsena mo ditsebeng tsa ona.


text:
Foo lefatshe la reketla, la roroma, metheo ya dithaba ya roroma, ya tshikinyega, ka o ne o galefile.


text:
Ga kua musi, o tswa mo nkong ya ona, molelo wa tswa mo molomong wa ona o senya, magala a tswa mo go ona a tuka.


text:
Wa dira lefifi sesiro sa ona, le lefifi la metsi le maru a a maima wa di dira motlaagana o o itikanyeditseng ka ona.


text:
Morena a dumisa maru kwa legodimong; Mogodimodimo a utlwatsa lentswe la gagwe, ga nna sefako le magala a molelo;


text:
Mateng a lewatle a bonala, metheo ya lefatshe ya senoga ka ntlha ya kgalemo ya gago, Morena, ka ntlha ya go suma ga mowa wa nko ya gago.


text:
Gonne tsotlhe tse di siameng fa pele ga ona, ke ntse ke di tlhokomela, mme ga ke a ka ka tlosa melao ya ona fa go nna.


text:
Ka moo Morena a ntuela ka fa tshiamong ya me le ka fa boitshekong jwa diatla tsa me, jo bo fa pele ga matlho a gagwe.


text:
Tsela ya Modimo oo e itekanetse; lefoko la Morena le itshekile. Ke ene thebe ya botlhe ba ba mo ikanyang.


text:
Gonne ke mang yo e leng Modimo fa e se Morena? Gape ke mang yo e leng lefika fa e se Modimo wa rona?


text:
O nneile thebe ya pholoso ya gago; letsogo le le jang la gago le ntshegeditse; go ikinamisa ga gago go ntira mogolo.


text:
O nkgolotse mo dikganetsanyong tsa batho; o ntirile tlhogo ya merafe. Ke diretswe ke setšhaba se ke neng ke sa se itse.


text:
o nkgolola mo babeng ba me ba ba bogale. Wena o nkgodisetsa ba ba ntsogelang, o nkgolola mo monneng yo o setlhogo.


text:
Wena yo o nayang kgosi e o e beileng kgololo e kgolo, boitshwarelo o bo supetsa motlodiwa wa gago, e bong Dafita le losika lwa gagwe go ya bosakhutleng.”


text:
Modumo wa ona magodimo o tswetse mo lefatsheng lotlhe, le mafoko a ona a fitlha kwa mafelelong a lefatshe; Modimo o beetse letsatsi tente kwa go ona magodimo.


text:
Le tshwana le monyadi yo o tswang mo ntlwaneng ya borobalo ya gagwe, le itumelela go taboga tseleng ya lone jaaka mogale.


text:
Le tswa kwa bokhutlong jwa magodimo, le dikologa go ya bokhutlong jo bongwe jwa ona, mme ga go sepe se se fitlhetsweng mogote wa lone.


text:
Molao wa Morena o botlalo, o lapolosa mowa; tshupo ya Morena e a ikanyega, e tlhalefisa yo o sa tlhalefang.


text:
Go boifa Morena go itshekile, go bile go nnela ruri; tse Morena a di siamisitseng ke tsa nnete, di bile di siame tsotlhe.


text:
Di eletsega bogolo go gouta le bontsi jwa gouta e ntlentle; di botshe bogolo go dinotshe, e bong mafura a tsona.


text:
Le gona thibela motlhanka wa gago mo maleong a boikgantsho, a a se ntaole. Foo ke tla nna mosiami, ke se na molato wa boleo jo bogolo.


text:
A mafoko a molomo wa me le kakanyo ya pelo ya me di go kgatlhe, Morena, lefika la me le mogolodi wa me.


text:
A a gopole ditshupelo tsotlhe tsa gago tsa dijo; a be a itumelele setlhabelo sa gago sa phiso. Sela.


text:
Re tla dudueletsa phenyo ya gago, re tlhoma difoka ka leina la Modimo wa rona. A Morena a dirafatse dikopo tsotlhe tsa gago.


text:
Jaanong ke itse gore Morena o thusa motlodiwa wa gagwe, a mo utlwa a le kwa legodimong le le boitshepo la gagwe ka thata e e pholosang ya letsogo le le jang la gagwe.


text:
Bangwe ba boka dikoloi tsa tlhabano, ba bangwe ba boka dipitse; mme rona re baka leina la Morena, Modimo wa rona.


text:
Gonne o ne wa e kgatlhantsha ka ditshegofatso tsa molemo, wa e rwesa tlhogo ka serwalo sa gouta e ntlentle.


text:
Gonne o e beile go nna lesego le legolo thata ka bosakhutleng, wa e itumedisa ka boitumelo fa pele ga gago.


text:
Letsogo la gago le tla fitlha kwa babeng botlhe ba gago; letsogo le le jang le tla tshwara ba ba go tlhoileng.


text:
O tla ba direla jaaka pesetso ya molelo, mogang o ipontshang. Morena o tla ba metsa mo bogaleng jwa gagwe, molelo o tla ba nyeletsa.


text:
Modimo wa me, Modimo wa me, o ntlogeletseng, wa nna kgakala le thuso ya me, kgakala le mafoko a selelo se segolo sa me?


text:
Ba ne ba goela kwa go wena, mme ba pholosiwa; ba ne ba go ikanya, mme ba se ka ba tlhajwa ke ditlhong.


text:
Ke tsholotswe jaaka metsi, marapo otlhe a me a lokologile; pelo ya me e fetogile ya nna jaaka mmotu, e gakologile mo teng ga me.


text:
Thata ya me e omeletse jaaka lengetana, loleme lwa me lo kgomaretse magalapa a me; mme o ntatsa mo loroleng lwa loso.


text:
Gonne dintšwa di ntikanyeditse, lesomo la basenyi le ntsentse gare; ba phuntse diatla tsa me le dinao tsa me.


text:
“Lona ba lo boifang Morena, mo galaletseng; lona boora Jakobe lotlhe, mo tlotleng; lona boora Iseraele lotlhe, mmoifeng!


text:
Gonne ga a ka a nyatsa tlalelo ya motlalelwi, le e seng go tenwa ke yona, le e seng go mo fitlhela sefatlhego, mme e rile a goela thuso kwa go ene, a mo ngoka.”


text:
Pako ya me mo phuthegong e kgolo e tswa mo go wena. Maikano a me ke tla a dirafatsa fa pele ga bone ba ba mmoifang.


text:
Ba ba pelonolo ba tla ja, ba kgora; ba ba batlang Morena ba tla mo galaletsa. A dipelo tsa lona di lapologe ka bosakhutleng!


text:
Dikhutlo tsotlhe tsa lefatshe di tla gakologelwa, di boela kwa Moreneng, mme ditshika tsotlhe tsa merafe di tla obamela fa pele ga gago.


text:
Botlhe ba ba robetseng mo diphupung ba tla obamela ene fela; botlhe ba ba fologetseng kwa leroleng ba tla khubama fa pele ga gagwe, mme ke ene yo mowa wa me o mo phelelang.


text:
Le fa ke tsamaya mo mogorogorong wa moriti wa loso, ga nkitla ke boifa bosula bope; gonne o na le nna. Tsamma ya gago le seikokotlelo sa gago di a nkgomotsa.


text:
O baakanya bojelo fa pele ga me go lebagana le baba ba me; o ntlotsa tlhogo ka lookwane; senwelo sa me se tletse, se a penologa.


text:
Ruri molemo le boitshwarelo di tla ntshala morago ka malatsi otlhe a bophelo jwa me; ke tla nna mo Ntlong ya Morena go ya bosakhutleng.


text:
Pesalome ya ga Dafita. Lefatshe ke la Morena le tsotlhe tse di mo go lone; lefatshe le ba ba agileng mo go lone.


text:
Ke mang yo o tla tlhatlogelang mo thabeng ya Morena? Ke mang yo o tla emang mo felong ga gagwe ga boitshepo?


text:
Ke ena yo o diatla di phepa, yo o pelo e itshekileng; yo o sa lebiseng mowa wa gagwe kwa boithamakong, a sa ikanele maaka.


text:
Ke lone losika lwa ba ba o tlhokomelang, ba ba batlang sefatlhego sa gago, Modimo wa ga Jakobe. Sela.


text:
Lona dikgoro, tsholetsang ditlhogo; lona mejako ya bogologolo tala, itsholetseng gore Kgosi ya kgalalelo e tsene.


text:
Lona dikgoro, tsholetsang ditlhogo, ee, itsholetseng, lona mejako ya bosakhutleng, gore Kgosi ya kgalalelo e tsene.


text:
Ee, mo go botlhe ba ba go lebeletseng ga go ope yo o tla tlhajwang ke ditlhong. Ba ba tla tlhajwang ke ditlhong ke ba ba ikepang kwa ntle ga lebaka.


text:
Ntsamaise mo boammaaruring jwa gago, o nthute; gonne ke wena Modimo wa pholoso ya me; ke lebeletse wena ka gale.


text:
Morena, gopola mautlwelo-botlhoko a gago le maitshwarelo a gago, gonne a ntse a le teng ka bosenatshimologo.


text:
O se ka wa gopola maleo a bokau jwa me le ditlolo tsa me. Nkgopole ka fa boitshwarelong jwa gago ka ntlha ya molemo wa gago, Morena.


text:
Ditselana tsotlhe tsa Morena ke tsa bopelotlhomogi le boammaaruri mo go bona ba ba bolokang kgolagano ya gagwe le ditshupo tsa gagwe.


text:
Pesalome ya ga Dafita. Ntshiamisetsa, Morena, gonne ke ntse ke tsamaya ke se na molato, ke ikantse Morena ke sa tshikinyege.


text:
Pesalome ya ga Dafita. Morena ke lesedi la me le pholoso ya me; ke tla boifa mang? Morena ke botshabelo jwa bophelo jwa me; ke tla tshoga mang?


text:
E a re fa basenyi ba ntsogela go tla go ja nama ya me, e bong baganetsi ba me le baba ba me, ba kgopiwe ka nosi, ba we.


text:
Le fa ntwa e ka ntikanyetsa, pelo ya me ga e kitla e boifa; le fa tlhabano e ka ntlhasela, le foo ke tletse boikanyo.


text:
Selo se le sengwe se ke se kopileng mo go Morena, se ke se eletsang ke go re, ke nne mo Ntlong ya Morena ka metlha yotlhe ya bophelo jwa me, go leba bontle jwa Morena le go akanya mo Tempeleng ya gagwe.


text:
Gonne o mpoloka mo boagong jwa gagwe mo letsatsing la tlalelo; o mphitlha mo botikelong jwa Tente ya gagwe, o ntsholeletsa mo lefikeng.


text:
Mme jaanong tlhogo ya me e tla bo e tsholetsegile godimo ga baba ba me ba ba mo tikologong ya me, mme ke rata go tlhaba ditlhabelo tsa meduduetso mo Tenteng ya gagwe. Ke rata go opela, go opelela Morena dipako.


text:
Pelo ya me e bolela lefoko la gago le le reng: “Batlang sefatlhego sa me.” Ka moo ke batla sefatlhego sa gago, Morena.


text:
Se mphitlhele sefatlhego sa gago, se kobe motlhanka wa gago ka bogale; wena yo o neng o le thuso ya me, se ntatlhe, o se ntlogele, Modimo o o mpholosang.


text:
O se ka wa ntsenya mo thateng ya baganetsi ba me; gonne ke tsogetswe ke basupi ba maaka, le mongwe yo o sumelang go senya.


text:
Fa nka bo ke sa dumela gore ke tla bona molemo wa Morena mo lefatsheng la baphedi, nka bo ke latlhegile.


text:
Pesalome ya ga Dafita. Ke tlhaeleletsa kwa go wena, Morena; se ntidimalele, lefika la me, e se re gongwe fa o ntidimalela, ka nna jaaka bona ba ba fologelang kwa felong ga baswi.


text:
Utlwa lentswe la mekokotlelo ya me, fa ke goela thuso kwa go wena, fa ke tsholeletsa mabogo kwa tengteng ga Felo-fa-go-Boitshepo ga gago.


text:
Se nkgogoreletse le badiradibe le basiamolodi ba ba buang kagiso le bangwe-ka-bona, etswe bosula bo le mo dipelong tsa bona.


text:
Ba nee ka fa ditirong tsa bona le ka fa bosuleng jwa ditiro tsa bona; ba nee ka fa ditirong tsa diatla tsa bona, ba busetse se ba se dirileng.


text:
E re ka ba sa tlhokomele ditiro tsa Morena le e seng tiro ya diatla tsa gagwe, o tla ba rutla, mme ga a kitla a ba aga gape.


text:
Morena ke thata ya me le thebe ya me; pelo ya me e ne e mo ikanya, mme ka thusega; ka moo pelo ya me e a duduetsa, mme ke mo leboga ka sefela sa me.


text:
Thusa batho ba gago, o tshegofatse boswa jwa gago, o ba fudise, o bo o ba belege go ya bosakhutleng.


text:
Nayang Morena tlotlo e e tshwanetseng leina la gagwe; obamelang Morena lo kgabile ka tse di boitshepo.


text:
Lentswe la Morena le mo godimo ga metsi; Modimo wa kgalalelo o dumisa maru. Morena o okame metsi a magolo.


text:
Lentswe la Morena le tsadisa ditshephe, le fotlhe dikgwa, mme mo Tempeleng ya gagwe dilo tsotlhe di bua di re: “Kgalalelo!”


text:
Morena o kile a okama Morwalela wa metsi, Morena o bile o ntse a dutse jalo e le kgosi ya bosakhutleng.


text:
Ke tla go godisa, Morena; gonne o ntshwatotse, mme ga o a ka wa leseletsa baba ba me go itumela ka ga me.


text:
Morena, o tlhatlositse mowa wa me mo felong ga baswi, o mphedisitse ke le mo go bona ba ba fologelang mo moleteng.


text:
Gonne bogale jwa gagwe ke jwa sebakanyana, mme bopelontle jwa gagwe ke jwa bophelo jotlhe. Maitsiboa go lale go le selelo, mme mo mosong go tsoge go le boitumelo.


text:
Morena, e rile o intumelela, wa nkemisa mo thabeng ya me e e thata; mme ya re o fitlha sefatlhego sa gago, ka tshoga.


text:
“Go tla go thusa eng, fa madi a me a tshololwa, ke fologela mo lebitleng? A lerole le ka go baka, a le ka bolela boammaaruri jwa gago?


text:
gore kgalalelo ya me e go opelele pako, mme e se didimale. Morena, Modimo wa me, ke tla go leboga ka bosakhutleng.


text:
Ke ikanya wena, Morena; a ke se ka ka tlhajwa ke ditlhong ka bosakhutleng; nkgolola ka tshiamo ya gago.


text:
Ntshekegele tsebe, o nkgolole ka bonako; o nne lefika la me la botshabelo le ntlo ya phemelo kwa thabeng ya go nthusa.


text:
Gonne ke wena lefika la me le botshabelo jwa me; ka moo o nkgoge, o ntsamaise ka ntlha ya leina la gago.


text:
O tla ntshwatola mo letloeng le ba nthaisitseng ka lone mo sephiring; gonne ke wena botshabelo jwa me.


text:
Ke tla duduetsa, ke itumela ka ntlha ya bopelontle jwa gago, ka o bonye pogisego ya me, wa ba wa tlhokomela mowa wa me mo ditlalelong.


text:
Mme ga o a ka wa ntsenya mo seatleng sa mmaba; dinao tsa me o di tlhomile mo patlelong e e atlhameng.


text:
Nkutlwele botlhoko, Morena, gonne ke pitlagantswe; leitlho la me le mowa wa me le mmele wa me di tlhontse ka bohutsana.


text:
Gonne bophelo jwa me bo fedisiwa ke tshwenyego, le dinyaga tsa me ke phegelo; thata ya me e reketla ka ntlha ya tshiamololo ya me, marapo a me a a kgobega.


text:
Ke nyatsegile mo baganetsing ba me botlhe, bogolo mo go ba ke bapileng nabo, ka nna yo o tshosang mo go ba ke itsanyeng nabo. Ba ba mponang kwa mmileng ba a ntshaba.


text:
Gonne ke utlwa kgalo ya batho ba le bantsi. Poitshego e ntlheng tsotlhe, ka ba gakololana ka ga me; ba ikaeletse go mpolaya.


text:
Sebaka sa me se mo seatleng sa gago. Nkgolole mo diatleng tsa baba ba me le mo go ba ba ntelekileng.


text:
Morena, se ntese ka tlhajwa ke ditlhong, gonne ke goela kwa go wena. A baikepi ba tlhajwe ke ditlhong, a ba tlhoke puo kwa felong ga baswi.


text:
Kana molemo wa gago o mogolo jang, o ò o boloketseng ba ba go boifang, wa o direla bona ba ba go ikanyang fa pele ga bana ba batho.


text:
O ba fitlha mo botikelong jwa sefatlhego sa gago ka ntlha ya dikhuduo tsa batho; o ba fitlha mo motlaaganeng gore ba se ka ba angwa ke dikgantsho tsa diteme.


text:
A Morena a bakwe, ka a ntiretse boutlwelo-botlhoko jwa gagwe ka mokgwa o o gakgamatsang mo motseng o o thata.


text:
Le gale nna, e rile ke tshoga, ka re: “Ke kgaotswe, ke tlositswe fa pele ga matlho a gago.” Mme ruri, ya re ke goela thuso kwa go wena, wa utlwa selelo sa mekokotlelo ya me.


text:
Ratang Morena, lona lotlhe baratiwa ba gagwe. Morena o boloka ba ba ikanyegang; mme o duela ka botlalo ene yo o dirang ka boikgantsho.


text:
Pesalome ya ga Dafita. Sefela sa thuto. Go sego ena yo o itshwaretsweng ditlolo, yo boleo jwa gagwe bo bipilweng.


text:
Gonne letsogo la gago le ne le le bokete mo go nna bosigo le motshegare; bokgola jwa me jwa fetoga komelelo ya selemo. Sela.


text:
Ke ne ka go ipobolela boleo jwa me, mme ka se ka ka fitlha tshiamololo ya me. Ke rile: “Ke tla ipobolela Morena ditlolo tsa me,” mme wa tlosa molato wa boleo jwa me. Sela


text:
Ka ntlha ya moo modumedi mongwe le mongwe o tla go rapela mo motlheng o ò ka bonwang ka ona; ruri, le fa merwalela e tla gwasa, ga e kitla e fitlha fa go ena.


text:
Ke tla go itsise, ke go ruta tsela e o tshwanetseng go e tsamaya; ke tla go gakolola ke tsepile matlho a me mo go wena.


text:
Se tshwaneng le pitse gongwe moulwe tse di se nang tlhaloganyo, tse mekgabo ya tsona e leng tshipi le marapo go di thapisa, ka di gana go go atamela.


text:
Moikepi o na le mahutsana a mantsi; mme yo o ikanyang Morena, boutlwelo-botlhoko bo tla mo dikanyetsa.


text:
Itumeleng mo Moreneng, lo bo lo ipele, lona basiami; duduetsang, lona lotlhe ba lo dipelo di tlhamaletseng.


text:
Bonang, leitlho la Morena le lebile bona ba ba mmoifang, bona ba ba lebeletseng bopelontle jwa gagwe,


text:
Pesalome ya ga Dafita, e a e kwadileng jale, fa a itira setsenwa fa pele ga Abimelege, yo o neng a mo leleka, mme a tsamaya.


text:
Ditawana di a tlhoka, di bolawa ke tlala; mme ba ba batlang Morena bona ga ba kitla ba tlhoka molemo ope.


text:
Sefatlhego sa Morena se kgatlhanong le ba ba dirang bosula gore a fedise go gopolwa ga bona mo lefatsheng.


text:
Ba ba batlang go mpolaya, a ba tlhajwe ke ditlhong, ba nyatsege; ba ba logang maano go ntirela kotsi, a ba busediwe kwa morago, ba sosobane.


text:
A tshenyego e mo wele a sa itse; a letloa le a le adileng sephiring le tshware ene; a a wele mo gopong ka esi.


text:
Marapo a me otlhe a tla re: “Morena, ke mang yo o tshwanang nao, yo o gololang motlhomolapelo mo go yo o mo fetang ka thata, le motho wa batho le mohumanegi mo go yo o mo thukhuthang?”


text:
Mme nna, e rile ba lwala, ka apara kgetse, ka bogisa mowa wa me ka go itima dijo; mme thapelo ya me e boetse sehubeng sa me.


text:
Ke boaboetse jaaka e kete ke tsala ya me, e kete ke ngwana wa ga rre; ke tsamaile ke tlhoname ka bohutsana jaaka motho yo o lelelang mmaagwe.


text:
Mme koô ya me ba a e itumelela, ba a phuthega; basotli le ba ke sa ba itseng ba a nkgobokanela, ba a kgoba, ga ba didimale.


text:
Morena, o tla leba fela sebaka se se kana kang? Falodisa mowa wa me mo ditshenyong tsa bona, o o osi wa me mo ditawaneng.


text:
Ba e leng baba ba me, ba se na lebaka, a ba se intumelele; a ba ba ntlhoileng ka bomo fela ba se getle ka leitlho.


text:
A ba ba itumelelang tlalelo ya me ba tlhajwe ke ditlhong, ba sosobane mmogo. A ba ba inkgodisetsang ba apesiwe nyatsego le ditlhong.


text:
A ba ba natefelwang ke tshiamo ya me ba ipele, ba itumele, ba bue ka gale ba re: “Morena o mogolo yo o kgatlhwang ke kagiso ya motlhanka wa gagwe.”


text:
Tshiamo ya gago e ntse jaaka dithaba tsa Modimo; dikatlholo tsa gago ke boteng jo bogolo jwa metsi. Morena, o thusa batho le diphedi.


text:
Kana bopelontle jwa gago, Modimo, bo molemolemo jang ne! Bana ba batho ba tshabele mo moriting wa diphuka tsa gago.


text:
Tsweletsa bopelontle jwa gago mo go bona ba ba go itseng, le tshiamo ya gago mo go bona ba ba dipelo di tlhamaletseng.


text:
Pesalome ya ga Dafita. O se ka wa tlhodiega ka ga badirabosula; o se ka wa fufegele ba ba dirang tse di sa siamang.


text:
Didimalela Morena, o mo lebelele. O se ka wa ngongoregela yo o sego mo tseleng ya gagwe, le monna yo o dirafatsang maano a boferefere.


text:
Go sa le sebakanyana fela moikepi o tla ba a se yo; fa o tlhokomela felo ga gagwe, ga o kitla o mo fitlhela.


text:
Baikepi ba somotse lerumo, ba oba bora jwa bona go diga motlalelwi le mohumanegi, le go bolaya ba motsamao o o lolameng.


text:
Mme baikepi ba tla latlhega; baba ba Morena ba ba ntseng jaaka bontle jwa bofulo ba nyeletse, ba fedile jaaka musi.


text:
Gonne ba ba tshegofadiwang ke ena ba tla rua lefatshe; mme ba ba hutsiwang ke ena bona ba tla nyelediwa.


text:
Ke ne ke le lekau, mme jaanong ke tsofetse. Mme ga ke ise nke ke bone mosiami a tlogetswe, le fa e le bana ba gagwe ba kopa dijo.


text:
gonne Morena o rata tshiamo; ga a tlogele baitshepi ba gagwe, mme ba bolokwa ka bosakhutleng. Losika lwa badirabosula lo a nyelediwa.


text:
Mme Morena ga a mo leseletse go wela mo seatleng sa gagwe, le e seng go mmona molato, fa a sekisiwa ke moikepi.


text:
Lebelela Morena, o tshware tsela ya gagwe, mme o tla go godisa gore o rue lefatshe. O tla bona ka kgatlhego, fa baikepi ba nyelediwa.


text:
Ga go na boitekanelo bope mo nameng ya me ka ntlha ya kgakalo ya gago, le e seng pholo epe mo marapong a me ka ntlha ya boleo jwa me.


text:
Ba ba nthatang le ditsala tsa me ba emetse petso ya me fa thoko, le losika lwa me lo emetse kwa kgakala.


text:
Mme ba ba tsomang bophelo jwa me ba nthaisitse; ba ba batlang go ntsenya mo tlalelong ba rera tatlhego ya ka, ba ntse ba akanya tsietso letsatsi lotlhe.


text:
Ke rile: “Ke tla tlhokomela ditsela tsa me gore ke se leofe ka loleme lwa me; ke tla bofa molomo wa me ka mogala, ka moikepi a sa ntse a le fa pele ga me.”


text:
Ke ne ke le semumu ka tidimalo; ke ne ke didimala, ke se na molomo, mme botlhoko jwa me jwa butsologa.


text:
Pelo ya me e ne e gotela mo teng ga me, molelo o tuka ka go akanya ga me, ke bua ka loleme lwa me ka re:


text:
“Morena, nkitsise bokhutlo jwa me, le selekanyo sa malatsi a me gore ke sefe, ke tle ke lemoge ka fa ke felang ka teng.”


text:
Bona, o lekantse malatsi a me ka dikatlhamo tsa seatla; sebaka sa bophelo jwa me ga se sa sepe fa pele ga gago. Ee, motho mongwe le mongwe yo o leng teng ke wa lefelafela la mmatota. Sela.


text:
Ruri, motho o tsamaya jaaka moriti, ruri ba itlhobaeletsa boithamako; o kgobela mahumo, mme ga a itse gore a tla jewa ke mang.


text:
Fa o watlhaya motho ka dipetso ka ntlha ya tshiamololo, o nyeletse bontle jwa gagwe jaaka motoutwana; ee, motho mongwe le mongwe ke pudulo fela. Sela.


text:
Morena, utlwa thapelo ya me, o reetse go tlhaeletsa ga me; se didimalele dikeledi tsa me; gonne ke moeng fa go wena, ke mojaki jaaka borre botlhe.


text:
Thibosa matlho a gago mo go nna gore ke itumele, ke ise ke tswe mono, ka nna yo o sa tlholeng a le teng.


text:
A ntshwatola mo moleteng wa tshenyego, mo maragarageng a seretse, a tlhoma dinao tsa me mo lefikeng, a tlhomamisa dikgato tsa me.


text:
O ntsentse sefela se sešwa mo molomong, sefela sa go baka Modimo wa rona. Bantsi ba a bona, ba a boifa, ba ikanya Morena.


text:
O re diretse dilo di le dintsi, Morena, Modimo wa me, dikgakgamatso tsa gago le megopolo ya gago; ga go yo o ka tshwantshiwang le wena. Fa nka rata go di itsise le go di bolela, go ka feta mo nka balang.


text:
Ga o kgatlhwe ke setlhabelo le tshupelo. O nthibolotse ditsebe. Ga o batle setlhabelo sa phiso, le fa e le sa boleo.


text:
Ke boletse pholoso ya gago ka boitumelo mo phuthegong e kgolo. Bona, ga nka ke ka itshwara molomo, go itse wena, Morena.


text:
Ga ke fitlhe tshiamo ya gago mo teng ga pelo ya me. Ke bolela boikanyego jwa gago le pholoso ya gago. Phuthego e kgolo ga ke e lobele bopelotlhomogi jwa gago le boammaaruri jwa gago.


text:
Wena Morena, ga o kitla o ntlhokisa kutlwelo-botlhoko ya gago. Bopelotlhomogi jwa gago le boammaaruri jwa gago di tla mpoloka ka gale.


text:
Gonne masula a a se nang palo a ntsentse gare; melato ya me e ntshwere, ke tshaba go e leba; e feta dithiri tsa tlhogo ya me, pelo ya me e ntlogetse.


text:
Botlhe ba ba batlang bophelo jwa me go bo senya a ba tlhajwe ke ditlhong, ba sosobane mmogo. Ba ba itumelelang tlalelo ya me a ba kate ka morago, ba tlhajwe ke kgala.


text:
Botlhe ba ba go batlang a ba go itumelele, ba ipele; ba ba ratang pholoso ya gago a ba bue ka gale ba re: “Morena o mogolo.”


text:
Le fa nna ke le mmogisegi le mohumanegi, Morena o tla ntlamela. Ke wena thuso ya me le mogolodi wa me. Modimo wa me, se diege.


text:
Morena o tla mmoloka, a mo phedisa; o tla kaiwa yo o sego mo lefatsheng; a ko o se mo neele mo keletsong ya baba ba gagwe.


text:
Mme e a re fa mongwe a tsile go ntekola, a bue maaka; pelo ya gagwe e ikgobokanyetse dilo tse di bosula; e re a tswela kwa ntle, a di bolele.


text:
Tota le monna yo ke tsalanyeng nae, yo ke mo ikantseng, yo o jang dijo tsa me, o ntsholeleditse serethe.


text:
Mme nna o ntshegeditse, ka ke se na molato, o nkemisa fa pele ga sefatlhego sa gago ka bosakhutleng.


text:
A Morena, Modimo wa Iseraele, a bakwe go tswa bosasimologeng go ya bosakhutleng. Amen, ee, a go nne jalo!


text:
Mowa wa me o nyorelwa Modimo, Modimo o o tshelang. Ke tla fitlha leng teng gore ke bonale fa pele ga sefatlhego sa Modimo?


text:
Dikeledi tsa me ke dijo tsa me bosigo le motshegare, ka ba tlhola ba nthaya ba re: “Modimo wa gago o kae?”


text:
Dilo tse ke tla nna ke di gopola, ke tsholola mowa wa me mo teng ga me, jaaka ke ne ke tle ke ye le bontsi jwa batho, ke ba gogela kwa Ntlong ya Modimo, ka lentswe la tuduetso le la tebogo – lesomo le le itumelelang moletlo.


text:
O obegetseng, wena mowa wa me, o huduegelang mo teng ga me? Solofela mo Modimong; gonne ke tla ba ke o lebogela thuso ya sefatlhego sa ona.


text:
Modimo wa me, mowa wa me o obegile mo teng ga me, ke gona ka moo ke go gopolang, ke le mo lefatsheng la Joretane le mo dithabeng tsa Heremone le Misare.


text:
Morwalela o tlhaeleletsa morwaleleng ka kgwaso ya maphothophotho a gago; makhubu otlhe a gago le maphothophotho a nkhurumeditse.


text:
Mme Morena o nthomela boutlwelo-botlhoko jwa gagwe motshegare, ke na le sefela sa gagwe bosigo, e bong thapelo go Modimo wa bophelo jwa me.


text:
Ke rata go botsa Modimo, lefika la me, ke re: “O ntebaletseng? Ke ka ntlha ya eng, fa ke tsamaya ke hutsafetse ka go bogisiwa ke mmaba?”


text:
Tshotlo ya baganetsi ba me e ntlhaba jaaka lerumo mo marapong, fa ba tlhola ba nthaya ba re: “Modimo wa gago o kae?”


text:
O obegetseng, wena mowa wa me, o huduegelang mo teng ga me? Solofela mo Modimong; gonne ke tla ba ke o leboga, ka e le ona thuso ya sefatlhego sa me le Modimo wa me.


text:
Nkatlhole, Modimo, o nkemele mo tshekong ya me le batho ba ba se nang lorato, o nkgolole mo bathong ba tsietso le ba tshiamololo.


text:
Gonne ke wena Modimo wa botshabelo jwa me. Mme o ntatlhetseng? Ke ka ntlhaang, fa ke tsamaya ke hutsafetse ka go bogisiwa ke mmaba?


text:
Romela lesedi la gago le boammaaruri jwa gago; a di nkgoge, di nkise kwa thabeng ya gago e e boitshepo le kwa maagong a gago


text:
gore ke fitlhe kwa aletareng ya Modimo, kwa Modimong wa boitumelo jwa me jo bo ntuduedisang, le go go baka ka harepa, Modimo, Modimo wa me.


text:
O obegetseng, mowa wa me, o huduegelang mo teng ga me? Solofela mo Modimong; gonne ke tla ba ke o leboga ka e le ona thuso ya sefatlhego sa me le Modimo wa me.


text:
Modimo, re utlwile ka ditsebe, borraetsho ba re boleletse ba re, o dirile tiro mo metlheng ya bona, malatsing a bogologolo.


text:
O lelekile merafe ka letsogo la gago, mme bona wa ba tlhoma; o sentse ditšhaba, mme bona wa ba anamisa.


text:
Gonne ba ruile lefatshe, e seng ka marumo a bona, e bile ga se mabogo a bona a a ba neileng phenyo; mme ke seatla sa gago se se jang le letsogo la gago le lesedi la sefatlhego sa gago; gonne o ne o natefelwa ke bona.


text:
O rekisitse batho ba gago ka tlhwatlhwa e e seng ya sepe; wa se ka wa bapala sepe ka tlhwatlhwa ya bona.


text:
O re dira nyatsego mo go ba re bapileng nabo, le tshotlo le setshego mo go ba ba tikologong ya rona.


text:
Dipelo tsa rona ga di a ka tsa kata ka morago, le dinao tsa rona ga di a ka tsa fapoga tsela ya gago.


text:
Pesalome ya boora Kora ya thuto e e kwaletsweng moopedisi e e opelwang ka moopelo wa: “Madutla”. Sefela sa lorato.


text:
Pelo ya me e fofoma ka polelo e e monate. Ke tlhabela kgosi loboko lwa me; loleme lwa me ke sekwadi sa mokwadi yo o bobebe.


text:
O montle thata go gaisa bana ba motho; natefo e tshetswe mo melomong ya gago; ke gona ka moo Modimo o go tshegofaditseng ka bosakhutleng.


text:
Kgalalelong ya gago o tlhogole, o bolole go lwela boammaaruri le boikokobetso le tshiamo; mme a letsogo le le jang la gago le go rute ditiro tse di boitshegang.


text:
Sedulo sa bogosi sa gago, Modimo, ke sa ka gale le sa bosakhutleng. Thobane ya bogosi jwa gago ke thobane ya tshiamo.


text:
O rata tshiamo, mme tshiamololo o e tlhoile; ke gona ka moo, Modimo, Modimo wa gago o go tloditseng lookwane lwa boitumelo go gaisa balekane ba gago.


text:
Diaparo tsotlhe tsa gago di nkga mera le mokgwapha le mookana fela, dipina tsa dikwadi tsa dithapo di go itumedisa, di utlwala mo matlong a borena a dinaka tsa tlou.


text:
Bomorwadia dikgosi ba kgabile mekgabo e mentlentle ya gago; mohumagadi o eme fa letsogong le le jang la gago, a kgabile ka gouta ya Ofire.


text:
Morwadia kgosi yo o mo teng o tletse kgalalelo fela; diaparo tsa gagwe di logilwe ka ditlhale tsa gouta.


text:
O isiwa kwa kgosing a apere diaparo tsa melogo e e mebalabala; makgarebe, baetleetsi ba gagwe, a isiwa kwa go wena.


text:
Ke tla itsise leina la gago mo ditshikatshikeng tsotlhe; ka moo merafe e tla go galaletsa ka gale le ka bosakhutleng.


text:
Ke gona ka moo re sa boifeng, le fa lefatshe le ka roroma, le fa dithaba di ka kgokgoetsegela mo botennye jwa lewatle;


text:
le fa metsi a lone a ka gwasa, a phoka lefulo, le fa dithaba di ka roroma ka go gogomoga ga lone. Sela.


text:
yo o khutlisang dintwa go ya kwa bokhutlong jwa lefatshe; yo o robang bora, a robaganye lerumo, a fise dikoloi tsa ntwa ka molelo!


text:
Batlotlegi ba merafe ba phuthegile, e bong batho ba Modimo wa ga Aborahame; gonne dithebe tsa lefatshe ke tsa Modimo, o mogolo bogolo.


text:
Morena o mogolo, mme o na le go tlotlwa thata mo motseng wa Modimo wa rona, mo thabeng ya ona e e boitshepo.


text:
E ntle, thaba ya Sione, ka go gola ga yone; e itumelelwa ke lefatshe lotlhe. Ntlheng ya bokone go motse wa kgosi e kgolo.


text:
Re bonye mo motseng wa Morena wa masomosomo, mo motseng wa Modimo wa rona jaaka re utlwile: Modimo o tla o tlhomamisa go ya bosakhutleng. Sela.


text:
Modimo, tumiso ya gago e fitlha kwa mafelelong a lefatshe fela jaaka leina la gago; seatla se se jang sa gago se tletse tshiamo.


text:
Elang dipota tsa phemelo tsa ona tlhoko, ralalang matlo a borena a ona gore lo tle lo bolelele losika lo lo tlang lo re:


text:
Gonne go bonwa gore batlhalefi ba a swa; masilo le ba ba se nang tlhaloganyo ba nyelela mmogo, mme khumo ya bona ba e tlogelela ba sele.


text:
Diphupu tsa bona ke tsone matlo a bona ka gale, ke maago a bona go ya tshikatshikeng, le fa ba ne ba taya mafatshe maina a bona.


text:
Ba fologela kwa felong ga baswi jaaka dinku tlhabong, loso ke modisa wa bona; ba tlhamalalela kwa lebitleng, popego ya bona e tla nyelela mo mosong, felo ga baswi e tla nna boago jwa bona.


text:
Gonne e tla re fa a swa, a se ke a ye le sepe sa tseo tsotlhe; kgalalelo ya gagwe ga e nke e mo sala morago.


text:
Le fa a ipoka mo bophelong jwa gagwe a re o tlhogonolo – kana batho ba a go boka, fa o iphelela monate –


text:
Motho yo o phelang mo bontlengtleng, mme a se na tlhaloganyo, o tshwana le diphologolo tse di nyelelang.


text:
Pesalome ya ga Asafe. Modimo Morena yo o thata o a bua, o bitsa lefatshe go tswa kwa botlhabatsatsi go ya kwa bophirimatsatsi.


text:
Modimo wa rona o e tla, mme ga o ka ke wa didimala; molelo o o nyeletsang o fa pele ga ona, mo tikologong ya ona go suma phefo e kgolo.


text:
“Reetsang, batho ba me, ke rata go bua, Iseraele; ke tle ke supe ke go tiisetse gore ke nna Modimo, Modimo wa gago.


text:
Ga ke go kgalemele ka ntlha ya ditlhabelo tsa gago; kana ditlhabelo tsa phiso tsa gago di ntse di le fa pele ga me ka gale.


text:
Fa nka tshwarwa ke tlala, ga nka ke ka go kopa; gonne lefatshe lotlhe ke la me le tse di tletseng mo go lone.


text:
Mme moikepi ena, Modimo o mo raya o re: “O balelang melao ya me le go bua kgolagano ya me ka molomo wa gago,


text:
Dilo tse o di dirile, mme ka didimala. Wa ithaya wa re, ke tshwana fela le wena; ke tla go supetsa, ke di baya fa pele ga matlho a gago.


text:
Tlhokomelang tlhe dilo tseo, lona ba lo lebalang Modimo, gore ke se ka ka gagoganya, mme ga tlhokwa yo o pholosang.


text:
Yo o ntshang setlhabelo sa tebogo ya pelo o a ntlotla; yo o tlhokomelang tsela ke tla mo naya gore a bone pholoso ya Modimo.”


text:
Modimo, intshwarele ka fa bopelotlhomoging jwa gago, o phimole ditlolo tsa me ka fa boutlwelong-botlhoko jo bogolo jwa gago.


text:
Ke wena o le nosi fela yo ke go leofetseng, ka dira se mo matlhong a gago se leng bosula, gore e re fa o bua, o fitlhelwe o siame, mme o le phepa, fa o atlhola.


text:
Modimo, nkgolola mo molatong wa go tsholola madi, Modimo wa pholoso ya me, mme loleme lwa me lo tla dudueletsa tshiamo ya gago.


text:
Ditlhabelo tsa Modimo ke mowa o o kgobegileng. Wena Modimo, ga o kitla o nyatsa pelo e e kgobegileng, e e phatlogileng.


text:
Foo o tla natefelwa ke ditlhabelo tsa tshiamo, e leng tsa phiso le tse di fisiwang gotlhe. Foo ba tla tlhabela dipoo mo aletareng ya gago.


text:
jale fa Doege wa Moetomo a tla go Saule, a mmolelela a re: “Dafita o tsenye mo ntlong ya ga Ahimelege.”


text:
Ka moo, Modimo o tla go digela ruri, o go tshwara, o go swatola mo tenteng ya gago; o tla go kumola ka medi mo lefatsheng la baphedi. Sela.


text:
“Bonang, monna su, yo o sa dirang Modimo botshabelo jwa gagwe, mme o ikantse bogolo jwa khumo ya gagwe, a ithatafatsa ka bopelotshetlha jwa gagwe.”


text:
Mme nna ke tshwana le motlhware o motalatala mo Ntlong ya Modimo. Ke ikantse bopelotlhomogi jwa Modimo ka gale le ka bosakhutleng.


text:
Ke tla go baka ka gale, ka o dirile jalo; ke tla lebelela leina la gago; gonne le molemo fa pele ga barategi ba gago.


text:
Lesilo le bua mo pelong ya lone le re: “Modimo ga o yo!” Ba a senya, ba dira tsa bokgopo jo bo maila; ga go ope yo o dirang molemo.


text:
A ba ba dirang tshiamololo ga ba na kitso, bona ba ba metsang batho ba me jaaka ba ja senkgwe? Modimo ga ba o bitse.


text:
Foo ba tla tshoga mo go boitshegang; gonne Modimo o phatlaladitse marapo a yo o go dikanyeditseng ka ntwa. O ba tlhabisitse ditlhong; gonne Modimo o ba latlhile.


text:
E kete pholoso ya Iseraele e ka bo e tla e e tswang mo Sione! E ne e tla re Modimo a fetola tatlhego ya morafe wa gagwe, Jakobe a duduetse, Iseraele a itumele.


text:
motlheng ole fa batho ba Sife ba tsile go Saule, ba mo raya ba re: “A Dafita ga a iphitlha fa go rona?”


text:
ka ntlha ya tlhodio ya mmaba, ka ntlha ya kgatelelo ya moikepi; gonne ba ntigela mo tatlhegong, ba lwa le nna ba gaketse.


text:
Mme ke ne ka re: “E kete nka bo ke na le diphuka jaaka lephoi, ke ne ke tla fofa, ke ya go nna go sele.


text:
Morena, raraanya dipuo tsa bona, o di tlhakatlhakanye; gonne ke bona tshiamololo le kganetsanyo mo motseng.


text:
Bosigo le motshegare ba o potologa ba le mo dipoteng tsa ona, mme mo teng ga ona go tletse boikepo le tapisego.


text:
Kana ga se mmaba yo o ntshotlang, – nka bo ke itshoka – ga se yo o ntlhoileng, yo o inkgodisetsang, nka bo ke mo iphitlhela.


text:
A ba welwe ke loso; a ba fologele kwa felong ga baswi ba ntse ba tshela; gonne bosula bo mo maagong a bona, mo teng ga bona.


text:
Modimo o o sa leng o nna bogologolo mo sedulong sa bogosi o tla utlwa, o ba kokobetsa, ka go se na tlhabologo mo go bona, ba sa boife Modimo. Sela.


text:
Mafoko a molomo wa gagwe a borethe jaaka sereledi, pelo ya gagwe ke ntwa; dipolelo tsa gagwe di boleta go gaisa lookwane; etswe e le ditšhaka tse di somotsweng.


text:
Latlhela tshwenyego ya gago mo Moreneng, mme o tla go tlamela; ga a kitla a leseletsa mosiami ka gope go theekela.


text:
Mme Modimo, wena o tla ba digela mo bodibeng jwa tshenyego. Banna ba polao le tsietso ga ba ne ba fitlha fa gare ga dinyaga tsa bona. Mme nna ke ikanya wena.


text:
Loboko lwa ga Dafita lo lo kwaletsweng moopedisi, lo lo opelwang ka moopelo wa: “Leeba la maoka a a kgakala”, lo kwadilwe jale fa Bafelesita ba ne ba mo tshwere kwa Gathe.


text:
Ka thuso ya Modimo ke tla baka lefoko la ona. Ke ikanya Modimo ke sa boife; kana batho ba ka ntirang?


text:
Ba ikgobokanya, ba a lalela, ba etse direthe tsa me tlhoko, fela jaaka ba ba laletseng botshelo jwa me.


text:
Dikgarakgatshego tsa me o di badile, le dikeledi tsa me o di tsentse mo modutwaneng wa gago; kana di mo lokwalong lwa gago.


text:
Foo baba ba me ba tla boela kwa morago, motlhang ke tla bitsang. Se ke se itseng ke go re, Modimo o mo ntlheng ya me.


text:
Gonne o golotse bophelo jwa me mo losong le dinao tsa me mo go kgotšweng gore ke tsamae fa pele ga Modimo mo leseding la bophelo.


text:
Loboko lwa ga Dafita lo lo kwaletsweng moopedisi lo lo opelwang ka moopelo wa: “O se ka wa senya”, jale fa a tshaba Saule, a tshabela kwa logageng.


text:
Nkutlwele botlhoko, Modimo, o nkutlwele botlhoko; gonne mowa wa me o batlile botshabelo mo go wena; ke tla batla botshabelo mo moriting wa diphuka tsa gago, go ya madimabe a be a fete.


text:
O tla roma o le kwa legodimong, o mpholosa, fa yo o mpeteletseng a ntshotla. Sela. Modimo o tla roma bopelotlhomogi jwa ona le boammaaruri jwa ona.


text:
Ke na le go lala mo gare ga ditau, e bong batho ba ba tukang bogale, ba meno a bona e leng marumo le metsu, ba diteme tsa bona e leng ditšhaka tse di bogale.


text:
Ba thaisitse dikgato tsa me ka letloa, ba obile mowa wa me; ba epile lemena fa pele ga me, ba wetse mo go lone. Sela.


text:
Gonne bopelontle jwa gago bo bogolo, bo fitlha kwa magodimong, le boammaaruri jwa gago bo fitlha kwa marung.


text:
Nnyaya, lo akantse tshiamololo mo dipelong; lo lekanyetsa batho bokgopo jwa diatla tsa lona mo lefatsheng.


text:
Baikepi ba sa le ba tenega go tswa botsalong; ba ba buang maaka ba ntse ba timetse go tswa botsalong.


text:
Ba na le botlhole jo bo tshwanang le botlhole jwa noga; ba tshwana le lebolobolo le le bosusu, le le thibetseng ditsebe,


text:
A ba tshwane le kgopa e e gakologang e ntse e gagaba; ba tshwane le sefolotsana se se se kang sa bona letsatsi.


text:
E tla re dipitsa tsa lona di ise di utlwe molelo wa setlhare sa mitlwa, ledimo le se gogole, se sa le setala gongwe se setse se tuka.


text:
Ke gona batho ba tla reng: “Ruri, mosiami o bona tuelo; ruri, Modimo o teng o o atlholang batho mo lefatsheng.”


text:
Loboko lwa ga Dafita lo lo kwaletsweng moopedisi, lo lo opelwang ka moopelo wa: “O se ka wa senya”, lo kwadilwe jale fa Saule a roma go lalela fa ntlong go bolaya Dafita.


text:
Ee, Morena, Modimo wa masomosomo, wena Modimo wa Iseraele, thanya o betse baheitane botlhe, mme o se ka wa itshwarela ope wa baikepi ba boikanyologo. Sela.


text:
Modimo wa me o tla nkgatlhantsha ka bopelotlhomogi jwa ona; Modimo o tla ntebisa baba ba me ka boitumelo.


text:
O se ka wa ba bolaela ruri, gore batho ba me ba tle ba se ka ba lebala. Ba kgarakgatshe ka thata ya gago, o ba dige, wena Morena, thebe ya rona.


text:
Boleo jwa bona ke lefoko la melomo ya bona. A ba tshwarwe mo boikgantshong jwa bona, le ka ntlha ya dithogakano le dikako tse ba di buang.


text:
Ba nyeletse ka kgakalo, ba nyeletse gore ba se ka ba tlhola ba le yo, mme ba lemoge gore Modimo o busa mo go Jakobe go ya kwa dikhutlong tsa lefatshe. Sela.


text:
Mme nna ke tla opela ka ga thata ya gago, ke tla dudueletsa bopelotlhomogi jwa gago mo mosong mongwe le mongwe; gonne o ne o le phemelo ya me le botshabelo jwa me ka letsatsi la tlalelo.


text:
Wena thata ya me, ke tla go opelela; gonne wena Modimo o phemelo ya me, Modimo o o bopelotlhomogi wa me.


text:
Loboko lwa ga Dafita lwa go ruta lo lo kwaletsweng moopedisi, lo lo opelwang ka moopelo wa: “Ledutla la tshupo”.


text:
Lo kwadilwe jale fa a tlhabana le Basiria ba Mesopotamia le Basiria ba Soba, fa Joabe a boa, a fenya Baetomo ba le 12 000 mo mokgatsheng wa letswai.


text:
Modimo o buile mo Felong-ga-Boitshepo ga ona wa re: “Ke tla ipela, ke tla kgaoganya Šegeme, ke lekanya mokgatsha wa Sukothe.


text:
Gileate ke wa me le Manase ke wa me; Eferaime ke phemelo ya tlhogo ya me, Juta ke thobane ya me ya bogosi.


text:
Moabe ke mogopo wa me wa go tlhapela. Setlhako sa me ke se latlhela mo go Etomo; ntudueletsa, wena Felesita.”


text:
E a re fa pelo ya me e feletswe, ke goele kwa go wena ke le kwa bokhutlong jwa lefatshe; nkgogele kwa godimo ga lefika le legolo la pholoso, nna ke a palelwa.


text:
A e nne mo sedulong sa bogosi fa pele ga Modimo ka bosakhutleng. Dira gore bopelotlhomogi le boammaaruri di e sireletse.


text:
Foo ke tla opelela leina la gago ka go sa feleng, ke dirafatsa maikano a me ka letsatsi lengwe le lengwe.


text:
Lo tla kgwelogela motho goleele go le kae, lo rata go mmolaya lotlhe, etswe a tshwana le lobota lo lo sekameng le lorako lo lo batlileng go wa?


text:
Ba akantse fela go mo diga mo bogolong jwa gagwe; ba natefelwa ke maaka; ka molomo ba a tshegofatsa, mme mo teng ga bona gona ba hutsa. Sela.


text:
Pholoso ya me e mo Modimong le tlotlo ya me; lefika le le thata la me le mo Modimong, le botshabelo jwa me.


text:
Ikanyeng ona ka gale, lona batho! Tshololang dipelo tsa lona fa pele ga ona! Modimo ke botshabelo jwa rona. Sela.


text:
Ruri, ba babotlana ke ba lefelafela, ba bagolo ke baaki; mo selekanyong ba a tsholetsega, botlhe mmogo ba botlhofo bogolo go pudulo e le nngwe fela ya mowa.


text:
Lo se ka lwa ikanya patiko; lo se ka lwa solofelela lefela mo thopong. Fa khumo e ata, lo se ka lwa e kgomarela ka dipelo.


text:
Modimo, o Modimo wa me, ke batla wena; mowa wa me o go nyoretswe, nama ya me e go tlhologeletswe mo lefatsheng la komelelo, le le nyorilweng, le le se nang metsi.


text:
Ke ne ke go lebile kwa Felong-ga-Boitshepo ka maikutlo a a ntseng jalo, go bona thata ya gago le kgalalelo ya gago.


text:
Mme bona ba ba ratang go nkisa tshenyegong ke bona ba ba tla fitlhang mo mafelong a a kwa tlase ga lefatshe.


text:
Mme kgosi e tla itumela mo Modimong. Mongwe le mongwe yo o ikanang ka ona o tla belafala; gonne melomo ya ba ba buang maaka e tla thijwa.


text:
ba ba looditseng diteme tsa bona jaaka ditšhaka ba supile ka metsu ya bona, e bong mafoko a a galakang,


text:
Ba ikaeletse go dirafatsa maano a a bosula, ba bolela go thaisa ka mitlwane e e subilweng ba re: “Go tla bona mang?”


text:
Ba akanya boikepo ba re: “Re sweditse, re logile maano a mantle.” Mogopolo wa motho o botengteng, le pelo ke lengôpe.


text:
Mosiami o tla itumela mo Moreneng, a batla botshabelo fa go ena; mme botlhe ba ba dipelo di tlhamaletseng ba tla itumisa ka Morena.


text:
Go sego ena yo ò mo itlhaolelang, ò mo ikatametsa, gore a age mo malapeng a gago. Re tla kgora molemo wa Ntlo ya gago, le boitshepo jwa Tempele ya gago.


text:
O re araba ka tshiamo ka dilo tse di boitshegang, wena Modimo wa pholoso ya rona o o ikanngwang ke dikhutlo tsotlhe tsa lefatshe le dintshi tse di kgakala.


text:
gore ba ba agileng kwa dikhutlong tsa lefatshe ba boife ditshupo tsa gago; mafatshe a botlhabatsatsi le bophirimatsatsi o a tlatsa tuduetso.


text:
O lekotse lefatshe, wa le fa letlotlo, o le humisa thata; noka ya Modimo e tletse metsi. O ba baakanyetsa mabele; gonne o e baakanya jalo.


text:
O nosa ditemo tsa lone, o thuba makwete a lone, o le kolobisa ka medupe, o tshegofatsa go tlhoga ga dijwalo tsa lone.


text:
Mafulo a apesitswe ka matsomane; mekgatsha e khurumeditswe ka mabele; di duduetsa tsotlhe, di a opela.


text:
Rayang Modimo lo re: “Ditiro tsa gago di tlotlometse jang ne! Baba ba gago ba tla go tlakisa ka ntlha ya bogolo jwa thata ya gago.


text:
O busa ka gale ka thata ya ona; matlho a ona a lebile merafe; baganetsi ga ba na go o tsogela. Sela.


text:
Wa lesa bapalami ba re gata ditlhogo; ra tsena mo molelong le mo metsing; mme o re ntsheditse kwa go leng letlotlo.


text:
Ke tla go tsisetsa ditlhabelo tsa phiso tsa dinku tse di nonneng, di na le musi wa ditlhabelo tsa diphelehu; ke tla go direla ka dikgomo le diphoko. Sela.


text:
A Modimo o nne boitshwarelo le rona, o re tshegofatse; a o re phatsimisetse sefatlhego sa ona, Sela,


text:
Merafe e tla itumela, e ipela, ka gonne o atlhola ditšhaba ka tshiamo, ò goga merafe mo lefatsheng. Sela.


text:
O ba nyeletsa jaaka musi o nyelela; baikepi ba latlhega fa pele ga Modimo jaaka mmotu o gakologa mo molelong.


text:
Opelelang Modimo, opelelang leina la ona pako! Ona o o ralalang dipoa tsa bogareganaga, o baakanyetseng tsela! Itumeleng mo Moreneng, lo duduetse fa pele ga gagwe.


text:
Modimo o direla bannanosi legae; o golola bagolegwi, o ba gogele lesegong; mme baganetsi bona ba agile mo lefatsheng la komelelo.


text:
lefatshe la roroma, magodimo le ona a rotha fa pele ga sefatlhego sa Modimo; Sinai a reketla fa pele ga sefatlhego sa Modimo, Modimo wa Baiseraele.


text:
Fa lo robala kwa merakeng, ga lo bone thopo e e phatsimang jaaka diphuka tsa lephoi tse di manegilweng selefera le diphofa tsa lone tse di manegilweng gouta e tshetlha.


text:
Lona dithaba tse di ditlhoa, lo lebetseng ka lefufa kwa thabeng e Modimo o e itlhaoletseng go nna boago jwa ona? Ee, Morena o tla aga teng ka bosakhutleng.


text:
Dikoloi tsa Modimo di dikete tse di masome, ke dikete tse di dikete; Morena yo o neng a na nabo kwa Sinai kajeno o mo Felong-ga-Boitshepo.


text:
O tlhatlogetse kwa godimo, wa thopa batshwarwi, wa amogela dineo mo bathong – ee, le mo baganetsing – go nna kgosi o le Morena, Modimo.


text:
Ruri, Modimo o tla tšhwetlaka ditlhogo tsa baba ba ona, e bong logata lo lo moriti lwa yo o ntseng a iphelela mo molatong wa gagwe.


text:
Ba bona tsamao ya masomo a gago, Modimo, tsamao ya masomo a Modimo wa me, a kgosi ya me, a tsena mo Felong-ga-Boitshepo.


text:
Baopedi ba etelela pele, ba latelwa ke baletsi ba dikwadi tsa dithapo, ba tsentswe gare ke makgarebe a a letsang meropa.


text:
Go teng Benyamene yo mmotlana yo o ba busang, dikgosana tsa Juta ka lesomo, dikgosana tsa Sebulone, dikgosana tsa Nafetale.


text:
Kgalemela sephedi sa motlhaka – motlhape wa dipoo mmogo le merafe ya se-ka-morôle – ba ba ineelang ka dikgolokwe tsa selefera. Falatsa merafe e e natefelwang ke ntwa.


text:
ona o o ralalang magodimo a a godimodimo a bogologolo tala; utlwang, o utlwatsa lentswe la ona, lentswe le legolo.


text:
Modimo o boitshega go tswa mafelong a ona a a boitshepo. Modimo wa Iseraele ke ona o o nayang morafe thata le nonofo. A Modimo o bakwe.


text:
Ke rorometse mo lerageng le le botengteng, kwa go se nang boemo teng; ke wetse mo madibeng a metsi, morwalela o nkhurumeditse.


text:
Ke lapisitswe ke go lela ga me, ke sule lentswe; matlho a me a a fela ke ntse ke lebeletse Modimo wa me.


text:
Ba ba ntlhoileng, go se na molato, ba bantsi go feta dithiri tsa tlhogo ya me. Ba ba ratang go ntshenya, ba e leng baba ba me kwa ntle ga lebaka ba thata, ba re, ke tshwanetse go busa se ke sa se gapang.


text:
A bona ba ba go lebeletseng ba se tlhajwe ke ditlhong ka nna, Morena, Modimo wa masomosomo. A bona ba ba go batlang ba se swabe ka nna, Modimo wa Iseraele.


text:
Mme nna, thapelo ya me ke e lebisitse wena, Morena, ka nako e e go kgatlhang. Modimo, nkutlwe ka fa bogolong jwa bopelotlhomogi jwa gago le ka ntlha ya pholoso ya gago e e ikanyegang.


text:
Ntshwatole mo lerageng gore ke se ka ka rôrômelela ruri; a ke gololwe mo go ba ba ntlhoileng le mo madibeng a metsi.


text:
A morwalela o se nkhurumetse, le bodiba a bo se nkometse; a lemena le se itswale molomo godimo ga me.


text:
Nkutlwe, Morena, gonne bopelotlhomogi jwa gago bo molemo; retologela go nna ka fa bogolong jwa boutlwelo-botlhoko jwa gago.


text:
Mme o se ka wa fitlhela motlhanka wa gago sefatlhego sa gago, gonne ke mo pitlaganong. Akofa o nkutlwe.


text:
Nyatsego e mphatlotse pelo, ka felelwa ke thata; ke tlhologeletswe boutlwelo-botlhoko, mme ga bo yo, le bagomotsi, mme ga ke ba bone.


text:
Moo go tla kgatlha Morena bogolo go kgomo, e bong poo e e nang le dinaka le ditlhako tse di maphata.


text:
A ba ba batlang go mpolaya ba tlhajwe ke ditlhong, ba sosobane; a ba ba kgatlhwang ke tlalelo ya me ba kate ka morago, ba tlhajwe ke kgala.


text:
A botlhe ba ba go batlang ba go itumelele, ba ipele; a ba ba ratang pholoso ya gago ba nne ba bue ba re: “Modimo o mogolo.”


text:
Mme nna ke motlalelwi, ke mohumanegi; Modimo, a o ko o tle go nna ka bonako. Ke wena thuso ya me le mopholosi wa me; Morena, o se diege.


text:
O nne logaga lwa me lwa phemelo lo nka tsenang mo go lone ka gale, wena yo o laetseng go nthusa; gonne ke wena lefika la me le phemelo ya me ya kwa thabeng.


text:
Ke itshegeditse ka wena go tswa botsalong, ke wena mogolodi wa me go tswa tlholegong ya me; sefela sa ka se tla baka wena ka gale.


text:
A ba ba tlhabanang le mowa wa me ba tlhajwe ke ditlhong, ba fele; a ba ba batlang tlalelo ya me ba bipiwe ke nyatsego le tshotlego.


text:
Molomo wa me o tla bolela tsa tshiamo ya gago le tsa pholoso ya gago ka metlha yotlhe; gonne ga ke itse palo ya tsona.


text:
Modimo, o nthutile go tswa bokaung jwa me; ke ntse ke bolela dikgakgamatso tsa gago go fitlhelela kajeno.


text:
Le gona, Modimo, o se ka wa ntlogela go ya botsofeng, fa ke thuntse tlhogo, go ya ke be ke bolelele losika lo lo tlang tsa letsogo la gago le botlhe ba ba tlang tsa thata ya gago.


text:
Le gona tshiamo ya gago, Modimo, e fitlha kwa godimodimo; Modimo, wena yo o dirileng dilo tse dikgolo, ke mang yo o tshwanang nao?


text:
Wena yo o dirileng gore ke bone dipitlagano tse dintsi le ditlalelo, o tla boa o mphedisa, o ntlhatlosa gape mo madibeng a lefatshe.


text:
Jaanong le nna ke tla go lebogela boammaaruri jwa gago ka seletso sa harepa, Modimo wa me, ke go opelela ka katara, wena Moitshepi wa Iseraele.


text:
Loleme lwa me le lone lo tla nna lo bua ka ga tshiamo ya gago ka metlha; gonne ba ba neng ba mpatlela tatlhego ba tlhabilwe ke ditlhong ba nyatsega.


text:
O tla phela sebaka se se kana ka letsatsi le tlhabile le ngwedi o ise o phirime go ya tshikatshikeng.


text:
Mo malatsing a gagwe tshiamo e tla tlhoga, kagiso e kgolo e tla nna teng go fitlhelela ngwedi o sa tlhole o le yo.


text:
Dikgosi tsa Tharesise le tsa ditlhakenyana di tla tsisa dimpho; dikgosi tsa Šeba le Seba di tla ntsha lekgetho.


text:
O tla golola maphelo a bona mo patikegong le mo kgatelelong; madi a bona e tla nna a botlhokwa mo matlhong a gagwe.


text:
A go nne letlotlo la mabele mo lefatsheng, a go sume kwa ditlhoeng tsa dithaba; a leungo la lone le tshwane le Lebanone; a batho ba motse ba rune jaaka morogo wa lefatshe.


text:
A leina la yona le nnele ruri. A leina la yona le tlhoge letsatsi le ntse le le teng; a ditšhaba tsotlhe di tshegofadiwe ka yona, a di e boke di re: Kgosi e tlhogonolo.


text:
Mme a leina la ona le le galalelang le bakwe ka bosakhutleng; a lefatshe lotlhe le tlale kgalalelo ya ona, Amen, ee, a go nne jalo!


text:
Fa nka bo ke rile, ke tla bolela jaaka bona, nka bo ke diretse losika lwa bana ba gago ka boikanyologo.


text:
Wena Morena, o nyatsa setshwano sa bona, fa o tsoga, jaaka toro e nyatsega, fa motho a sena go thanya.


text:
Le fa nama ya me le pelo ya me di ka nyelela, Modimo ke lefika la pelo ya me, le kabelo ya me ka bosakhutleng.


text:
Gonne bona, ba ba ikgaoganyang le wena ba tla latlhega; o nyeletsa botlhe ba ba akafalang ka go ikepa mo go wena.


text:
Mme fa e le nna, ke itumela go nna gaufi le Modimo. Wena Morena Modimo o botshabelo jwa me. Ke tla bolela ditiro tsotlhe tsa gago.


text:
Sefela sa thuto sa ga Asafe. Ke ka ntlha yang, Modimo, fa o re latlhetse ruri, mme bogale jwa gago bo tukela dinku tsa mafulo a gago?


text:
Gopola phuthego ya gago e o sa leng o e ithekela bogologolo e o e ithekololetseng gore e nne setšhaba sa boswa jwa gago, e bong thaba ya Sione e o kileng wa aga mo go yona.


text:
Baganetsi ba gago ba ne ba bôpa mo mafelong a phuthego ya gago; ba emisitse difoka tsa bona go nna ditshupo.


text:
Ba tshubile Felo-ga-Boitshepo ga gago, ba itshepolotse boago jwa leina la gago ka go bo digela fa fatshe.


text:
Ba rile mo pelong tsa bona: “A re ba remaganyeng botlhe!” Ba fisitse matlo otlhe a Modimo mo lefatsheng.


text:
Ga re bone ditshupo tsa rona; ga go tlhole go le moporofeti ope. Ga go ope mo go rona yo o itseng gore go tla tswelela go ya leng.


text:
Ao, Modimo, kana moganetsi o tla kgala goleele go le kae? A mmaba o tla nna a kgoba leina la gago ka bosakhutleng?


text:
Ke ka ntlha yang, fa o gonyetsa letsogo, e bong letsogo le le jang? Le ntshe mo sehubeng sa gago, o nyeletse!


text:
Kana Modimo e ntse e le kgosi ya me go tswa bogologolong, ona o o dirang ditiro tsa pholoso mo lefatsheng.


text:
Wena o dirile ka thata ya gago gore lewatle le kgaphasele, wa tšhwetla ditlhogo tsa dikgogela mo metsing.


text:
O se ka wa naya sebata mowa wa lephoi la gago; o se ka wa lebalela ruri maphelo a batlalelwi ba gago.


text:
O se ka wa lebala tlhodio ya baganetsi ba gago le dipopo tsa ba ba go tsogetseng, tse di ntseng di tlhatloga.


text:
Pesalome ya ga Asafe e e kwaletsweng moopedisi; sefela se se opelwang ka moopelo wa: “O se ka wa senya”.


text:
Le fa lefatshe le ka tshikinyega le botlhe ba ba agileng mo go lone, nna ke tlhomamisitse maotwana a lone. Sela.


text:
Gonne katlholo ga e tswe kwa botlhabatsatsi le e seng kwa bophirimatsatsi le e seng kwa sekakeng sa dithaba,


text:
Gonne mo seatleng sa Morena go senwelo sa weine e e fufulang, e tletse ditswaiso, mme o nosa ka sona; ee, baikepi botlhe ba lefatshe ba tla gôpa magorugoru a sona, ba a nwa.


text:
Ikaneleng Morena, Modimo wa lona, lo o lefele maikano. A botlhe ba ba o dikanyeditseng ba tsisetse ona o o tshabegang dineo,


text:
Ke batla Morena ka letsatsi la tlalelo ya me; letsogo la me le otlologile mo bosigong, le sa lape; mowa wa me o gana go gomotsega.


text:
Ke gopola go letsa kwadi ga me mo bosigong; ke akanya mo pelong ya me, mowa wa me o tlhotlhomisa o re:


text:
Tumo ya gago ya maru e utlwetse jaaka koloi e kgothosela; dikgadima tsa bonesa lefatshe; lefatshe la roroma, la kutuma.


text:
Tsela ya gago e ne e le mo lewatleng, le ditselana tsa gago mo metsing a magolo; mme metlhala ya gago e ne e sa bonale.


text:
Sefela sa thuto sa ga Asafe. Lona batho ba me, reetsang thuto ya me, sekegelang mafoko a molomo wa me ditsebe.


text:
ga re ka ke ra di lobela bana ba bona; re tla bolelela losika lo lo tlang ditiro tsa pako tsa Morena, le thata ya gagwe, le dikgakgamatso tse a di dirileng.


text:
Gonne o tlhomile tshupo mo go Jakobe, a baya molao mo go Iseraele o a o laetseng borraetsho gore ba o itsise bana ba bona,


text:
gore losika lo lo tlang lo o itse, e bong bana ba ba tla tsalwang, gore ba tle ba o bolelele bana ba bona,


text:
gore ba se nne jaaka borraabo ba e neng e le losika lo lo tlhogo-e-thata lwa borukhutlhi, losika lo lo tlhokang pelo ya tlhomamo le mowa o o lebileng Modimo ka boikanyo.


text:
Ee, o iteile lefika, metsi a ba a ela, dinokana tsa phothosela. Mme a senkgwe le sona o ka se ntsha, gongwe wa naya batho ba ona nama?”


text:
Ke gona e rileng Morena a utlwa, a tuka bogale; molelo wa tukela Jakobe, ee, bogale jwa tsogela Iseraele,


text:
bogale jwa Modimo jwa ba tsogela, mme wa bolaya ba ba nonneng mo go bona, wa namalatsa makau a Iseraele.


text:
Mme ba tlhokomologa tsotlhe tseo, ba fela ba leofela pele, ba se ka ba dumela dikgakgamatso tsa ona.


text:
mme dipelo tsa bona di ne di sa o ineele ka tlhomamo, ba sa tlhokomele kgolagano ya ona ka boikanyego.


text:
Mme ona ka o le kutlwelo-botlhoko, o ne o itshwarela molato, o sa ba nyeletse; e bile o ne o busa bogale jwa ona gantsi, o sa tsose kgakalo yotlhe ya ona.


text:
jale fa o ne o dira ditshupo tsa ona kwa lefatsheng la Egepeto, le dikgakgamatso tsa ona mo nageng ya Soane.


text:
Wa ba romela bogale jo bo tukang jwa ona, le kgakalo le kgalefo le pitlagano, lesomo leo la barongwi ba tlalelo.


text:
Wa baakanyetsa bogale jwa ona tsela, wa se ka wa thibela mewa ya bona go ya losong, wa neela leroborobo maphelo a bona.


text:
Wa itaya maitibolo a tsotlhe mo lefatsheng la Egepeto, le bana ba ntlha ba thata ya bona mo ditenteng tsa ga Hame.


text:
Wa ba fitlhisa kwa lefatsheng le le boitshepo la ona, kwa thabeng e letsogo le le jang la ona le e thopileng.


text:
Mme wa leleka merafe fa pele ga bona, wa ba ruisa lefatshe la yona jaaka boswa jo ba bo lekanyeditsweng, wa agisa ditso tsa Iseraele mo matlong a bona.


text:
Ba ikepa, ba dira ka boikanyologo jaaka borraabo; ba boela kwa morago jaaka bora jo bo sa ikanngweng.


text:
A aga Felo-ga-Boitshepo ga gagwe jaaka bogodimo jwa legodimo, jaaka lefatshe le o le thaetseng bosakhutleng.


text:
A mo tlosa a disitse dinku tse di amusang gore a dise Jakobe, batho ba gagwe, le Iseraele, boswa jwa gagwe.


text:
Mme o ne a ba disa ka fa pelong ya boammaaruri ya gagwe, a ba tsamaisa ka diatla tse di maatlametlo.


text:
Pesalome ya ga Asafe. Modimo, baheitane ba tsenye mo bosweng jwa gago; ba itshepolotse Tempele e e Boitshepo ya gago; ba dirile Jerusalema maroperope fela.


text:
Ditoto tsa batlhanka ba gago ba di file dinonyane tsa loapi go di ja; nama ya baitshepi ba gago ba e file dibata tsa naga.


text:
Madi a bona ba a tsholotse jaaka metsi tikologong ya Jerusalema, mme go ne go se ope yo o ba fitlhang.


text:
Re diregile nyatsego fela mo go ba re bapileng nabo; le tshotlego le kgobo mo go ba ba tikologong ya rona.


text:
E tla nna goleele go le kae, Morena? A o tla galefela ruri, a lefufa la gago le tla tuka jaaka molelo?


text:
Tshololela kgakalo ya gago mo baheitaneng ba ba sa go itseng le mo magosing a a sa bitseng leina la gago.


text:
O se ka wa re beletsa ditshiamololo tsa borraetsho-mogolwagolwane; a boutlwelo-botlhoko jwa gago bo re kgatlhantshe ka bonako, gonne re koafetse thata.


text:
Re thuse, Modimo wa pholoso ya rona ka ntlha ya tlotlo ya leina la gago; o re namolele, o re itshwarele maleo ka ntlha ya leina la gago.


text:
Kana baheitane ba tla buelang ba re: “Modimo wa bona o kae?” A pusolosetso ya madi a a tsholotsweng a batlhanka ba gago e itsege mo baheitaneng fa pele ga matlho a rona.


text:
A phegelo ya bagolegwi e fitlhe fa pele ga gago; a bona ba ba tshwanetseng go swa ba lesiwe ka fa bogolong jwa letsogo la gago.


text:
Mme kgalo e bona ba re bapileng nabo ba go kgadileng ka yona, Morena, o e ba busetse gasupa mo dihubeng tsa bona.


text:
Mme rona ba re leng batho ba gago le dinku tsa bofulo jwa gago, re tla go leboga ka bosakhutleng, re bolela pako ya gago go ya tshikatshikeng.


text:
Wena, Modisa wa Iseraele, a o ko o utlwe; wena yo o gogang Josefa jaaka letsomane, wena yo o ntseng godimo ga boKerubime, iponatse ka phatsimo.


text:
Dithaba di ne di khurumediwa ke moriti wa sona, le mesetere ya Modimo e khurumediwa ka dikala tsa sona.


text:
Se ne se godisa dikala tsa sona go fitlha kwa lewatleng le matlhogela a sona go fitlha kwa nokeng ya Ferathe.


text:
Tswetswe, boa, Modimo wa masomosomo; leba, o le kwa legodimong, o bone; o tlhokomele setlhatshana se sa moweine;


text:
e bong setlhongwa se se tlhomilweng ka letsogo la gago le le jang, le morwa yo ò mo ikgodiseditseng.


text:
A letsogo la gago le okame monna yo o dirilweng ke letsogo la gago le le jang, e bong morwa motho yo ò mo ikgodiseditseng.


text:
O o beile go nna tshupo mo go Josefa, jale fa o bololela lefatshe la Egepeto. Ke utlwa puo e ke ne ke sa e itse, e re:


text:
O no wa bitsa o le mo tlalelong, ka go golola; ka go araba ke fitlhegile mo marung a a dumang, ka go leka fa metsing a Meriba. Sela.


text:
Ke nna Morena, Modimo wa gago, o o go ntshitseng kwa lefatsheng la Egepeto; atlhamisa legano la gago gore ke le tlatse.


text:
Ke fa ke ba naya tsela ka ntlha ya logwadi lwa dipelo tsa bona; ba itsamaela ka fa maitaolong a bona.


text:
Ba ba tlhoileng Morena ba ne ba tla mo tlakisa, mme sebaka sa bona Baiseraele e ne e tla nna se se sa khutleng.


text:
Medimo eo ga e na temogo, ga e na tlhaloganyo; e kgarakgatshega mo lefifing; metheo yotlhe ya lefatshe e a tshikinyega.


text:
Ba re: “Tlayang, a re ba nyeletseng gore ba se tlhole ba nna morafe le gore leina la Iseraele le se tlhole le gopolwa.”


text:
Dira batlotlegi ba bona gore ba nne jaaka Orebe le Seebe le dikgosana tsa bona jaaka Seba le Salemuna


text:
gore ba lemoge, fa wena yo o bidiwang Morena ò le Mogodimodimo ò le wesi o ò okameng lefatshe lotlhe.


text:
Mowa wa me o tlhologeletswe, o fegelelwa malapa a Morena. Pelo ya me le nama ya me di dudueletsa Modimo o o phedileng.


text:
Le serobele se iponetse ntlo le peolwane sentlhaga kwa e ka bayang mamphorwana a yona teng, e bong dialetare tsa gago, Morena wa masomosomo, Kgosi ya me, Modimo wa me.


text:
Go sego motho yo thata ya gagwe e leng mo go wena, yo ditsela tse di bonalang di leng mo pelong ya gagwe.


text:
Fa ba ralala mokgatsha wa komelelo, ba o dire lefatshe la metswedi; le gona pula ya ntlha e o khurumetse ka masego.


text:
Ba tsamaya ba tlhomogantse dithata; mongwe le mongwe wa bona o tla bonala fa pele ga Modimo mo Sione.


text:
Gonne letsatsi le le lengwe fela mo malapeng a gago le gaisa malatsi a le sekete a mangwe. Ke rata go nna fa serepoding sa mojako wa Ntlo ya Modimo wa me bogolo go go aga mo matlong a boikepo.


text:
Gonne Morena Modimo ke letsatsi le thebe; Morena o tla abela boitshwarelo le tlotlo; ba ba tsamayang ka tshiamo ga a kitla a ba tima tse di molemo.


text:
A o tla re galefela ka bosakhutleng, a bogale jwa gago o tla bo tsweletsa pele go ya tshikatshikeng?


text:
Ke rata go utlwa se Morena, Modimo, o tla se buang; gonne batho ba ona, e bong baratiwa ba ona, ruri, o tla bua nabo tsa kagiso. Fela a ba se boele gape kwa bosilong.


text:
Boloka mowa wa me; gonne ke boitshepo. Wena Modimo wa me, thusa motlhanka wa gago yo o go ikantseng.


text:
Gonne wena, Morena, o molemo le boitshwarelo; o bopelonomi jo bogolo mo go botlhe ba ba goelang kwa go wena.


text:
Ditšhaba tsotlhe tse o di dirileng di tla tla, di obamela fa pele ga gago, Morena, di tlotla leina la gago.


text:
Morena, nthute tsela ya gago gore ke tsamae mo boammaaruring jwa gago; kitlanya pelo ya me gore e boife leina la gago.


text:
Morena, Modimo wa me, ke rata go go baka ka pelo yotlhe le go tlotla leina la gago ka bosenabokhutlo.


text:
Gonne bopelontle jwa gago bo bogolo mo go nna, o golotse mowa wa me mo felong ga baswi, fa go kwa tlasetlase.


text:
Modimo, baikgantshi ba ntsogetse; lekoko la ba ba peloethata le tsoma botshelo jwa me, mme ga ba go gopole.


text:
Mme wena Morena, o Modimo o o boutlwelo-botlhoko le boitshwarelo; ga o fele pelo, o tletse bopelotlhomogi le boammaaruri.


text:
Retologela kwa go nna, o intshwarele; naya motlhanka wa gago thata ya gago, o thuse morwa lelata la gago.


text:
Dira sesupo sa molemo mo go nna gore ba ba ntlhoileng ba se bone, ba be ba tlhajwe ke ditlhong, ka wena Morena o nthusitse, o bile o nkgomoditse.


text:
Ke umaka Rahabe le Babele mo go ba ba nkitseng; le Felesita le Tiro mmogo le Khuše ke re: “Ba, ba tsaletswe teng.”


text:
Ka ga Sione go tla twe: “Mongwe le mongwe o tsaletswe teng.” Mme motse oo, Mogodimodimo o a o tlhomamisa.


text:
Sefela. Pesalome ya boora Kora e e kwaletsweng moopedisi, e e opelwang ka moopelo wa: “Bolwetse”. Sefela sa thuto sa ga Hemane, oora Esera.


text:
Ke laditswe le baswi, jaaka ba ba bolailweng ba letse mo diphupung, ba o sa tlholeng o ba gopola, ka ba kgaogantswe le letsogo la gago.


text:
Ba ke itsanyeng sentle nabo o ba tlositse fa go nna; o ntirile seila sa bona; ke tswaletswe, ke palelwa ke go tswela kwa ntle.


text:
Leitlho la me le felelela ka pogo. Ke ntse ke go bitsa. Morena, ka letsatsi lengwe le lengwe ke go tsholeletsa mabogo.


text:
Ke tlaletswe, ke wa go swa go tswa bokaung jwa me; ke rwele dipoitshego tsa gago, ke batla go tlhoboga.


text:
Ke tla opela bopelotlhomogi jwa Morena ka bosakhutleng; ke tla itsise losika longwe le longwe boikanyo jwa gago ka molomo wa me.


text:
Gonne o rile: “Bopelontle bo tla tlhomama ka bosakhutleng; boikanyo jwa me ke bo thaile kwa legodimong.


text:
‘Ke tla tlhomamisa losika lwa gago go ya kwa go sa khutleng, ke agela ditshika tsotlhe sedulo sa gago sa bogosi.’ ” Sela.


text:
Magodimo a tla boka kgakgamatso ya gago, Morena, le boikanyo jwa gago bo bakwa mo phuthegong ya baitshepi.


text:
Modimo o boifega mo kopanong ya baitshepi; o mogolo, o bile o boitshega go feta botlhe ba ba o dikanyeditseng.


text:
Morena, Modimo wa masomosomo, ke mang yo o tshwanang nao? Morena, o thata, boikanyo jwa gago bo mo tikologong ya gago.


text:
O tšhwetlakantse Rahabe jaaka yo o tlhabilweng; o phatlaladitse baba ba gago ka letsogo le le thata la gago.


text:
Magodimo ke a gago le lefatshe ke la gago; lefatshe le tse di tletseng mo go lone wena o di thaile tsotlhe.


text:
Tshiamo le molao ke motheo wa sedulo sa gago sa bogosi; bopelonomi le boammaaruri di etelela sefatlhego sa gago pele.


text:
Ka motlha oo, o ne wa bua le baitshepi ba gago ka pono wa re: “Ke neetse mogale thuso, ke godisitse yo o tlhaotsweng mo morafeng.


text:
Mme boikanyo jwa me le bopelonomi jwa me di tla nna nae, lonaka lwa gagwe lo tla tsholetsegela godimo ka leina la me.


text:
Ke tla dira gore losika lwa gagwe e nne lo lo sa khutleng, le sebaka sa sedulo sa gagwe sa bogosi se lekane le malatsi a legodimo.


text:
Le fa go ntse jalo bopelotlhomogi jwa me ga nkitla ke bo tlosa mo go ene, le e seng go mo senyetsa boikanyo jwa me.


text:
Ka re: ‘Losika lwa gagwe lo tla nnela ruri, le sedulo sa gagwe sa bogosi jaaka letsatsi fa pele ga me.


text:
O sentse kgolagano e o e dirileng le motlhanka wa gago, wa itshepolola serwalo sa gagwe sa bogosi ka go se latlhela fa fatshe.


text:
Motho ke mang yo o ka phelang, a sa bone loso, mme a golola mowa wa gagwe mo thateng ya felo ga baswi? Sela.


text:
Morena, gopola tshotlego ya badiredi ba gago e ke e rweleng ka sehuba sa me e tswa merafeng yotlhe e megolo,


text:
Pele dithaba di ise di tsalwe, o ise o tlhole lefatshe le lebopo, wena o ntse o le Modimo go tswa bosenang-tshimologo go ya bosakhutleng.


text:
Gonne dinyaga di le sekete, mo matlhong a gago di tshwana le letsatsi le le fetileng la maabane, di tshwana le tiso ya bosigo.


text:
O ba gogotse jaaka ka morwalela; ba ntse jaaka ba robetse. Mo mosong ba nne jaaka bojang jo bo tlhogang,


text:
O beile melato ya rona fa pele ga gago, le maleo a rona a a fitlhegileng o a beile mo leseding la sefatlhego sa gago.


text:
Bophelo jwa rona ke dinyaga di le masome a a supang, mme fa thata e le teng, bo ka nna dinyaga tse di masome a robedi; mme se segolo sa tsona ke tapisego le tshwenyego; gonne bo feta ka bonako, mme re fofela koo.


text:
Re kgorise ka bopelotlhomogi jwa gago e sa le ka moso, mme re tla duduetsa, re itumela ka malatsi otlhe a rona.


text:
Re fe boitumelo ka malatsi a a kana ka a o re watlhaileng ka ona le ka dinyaga tse di kana ka tse re bonyeng botlhoko mo go tsona.


text:
A botsalano jwa Morena, Modimo wa rona, bo re okame. Tsweletsa tiro ya diatla tsa rona, ee, tiro ya diatla tsa rona o e tsweletse.


text:
o tla raya Morena a re: “O botshabelo jwa me le kago ya phemelo ya me; o Modimo wa me o ke o ikanyang.”


text:
O tla go sireletsa ka diphuka tsa gagwe, ò femelega fa tlase ga tsona; boammaaruri jwa gagwe ke thebe le phemelo.


text:
le e seng leroborobo le le tsamayang mo lefifing, le e seng kgogodi e e bolayang motshegare wa selebalo.


text:
Le fa go ka wa ba le sekete ka fa lotlhakoreng lwa gago, gongwe ba le dikete di le some ka fa letsogong le le jang la gago, wena ga go nke go go ama.


text:
Fa baikepi ba gola sentle jaaka bojang, mme badirabosula botlhe ba kgaba jaaka dithunya, e a be e le gore ba nyelediwe ka bosakhutleng.


text:
Gonne ruri, baba ba gago, Morena, ruri baba ba gago ba tla latlhega, basulatsi botlhe ba tla faladiwa.


text:
Leitlho la me le tla leba baba ba me ka kgatlhego, ditsebe tsa me di tla utlwela tatlhego ya basenyi ba ba ntsogelang ka boitumelo.


text:
Morena ke kgosi, o apere borena. Morena o apere, o itlamile ka bonatla. Lefatshe le lone o le thaile gore le se ka la tshikinyega.


text:
Sedulo sa gago sa bogosi se sa le se tlhomama bogologolo tala. Wena o ntse o le teng ka bosenatshimologo.


text:
Morena, dinoka di tsholeditse, dinoka di tsholeditse kgwaso ya tsona; dinoka di tsholetsa mosumo wa tsona.


text:
Ditshupo tsa gago di ikanyega gotlhe; Ntlo ya gago, Morena, e tshwanetswe ke boitshepo ka metlha yotlhe.


text:
O tla ba busolosetsa tshiamololo ya bona, a ba fedisa ka ntlha ya bosula jwa bona; Morena, Modimo wa rona, o tla ba nyeletsa.


text:
yo lewatle e leng la gagwe, o le tlhodile; le lefatshe le le omileng ke la gagwe, diatla tsa gagwe di le bopile.


text:
Gonne ke ene Modimo wa rona; rona re batho ba bofulo jwa gagwe le dinku tsa seatla sa gagwe. E kete lo ka bo lo utlwa lentswe la gagwe kajeno!


text:
Ke ne ka tenwa ke morafe oo dinyaga di le 40, ka bua ka re: ‘Batho ba, ke ba ba dipelo di timetseng, ga ba itse ditsela tsa me.’


text:
Obamelang Morena ka mokgabo o o boitshepo; roromang fa pele ga sefatlhego sa gagwe, lona mafatshe aotlhe!


text:
Buang mo merafeng lo re: “Morena ke kgosi; o thaile lefatshe gore le se tshikinyege; o tla atlhola batho ka tshiamo.”


text:
A naga e ipele le tsotlhe tse di mo go yona; ke gona ditlhare tsotlhe tsa sekgwa di tla duduetsang fa pele ga Morena;


text:
gonne o e tla, o tsile go atlhola lefatshe; o tla atlhola lefatshe ka tshiamo le batho ka boammaaruri jwa gagwe.


text:
Dithaba di gakologa fa pele ga Morena jaaka mmotu wa dinotshe, fa pele ga Morena wa lefatshe lotlhe.


text:
A ba tlhajwe ke ditlhong botlhe ba ba direlang ditshwantsho, ba ba ipokang ka medimo e e seng yona. Medimo yotlhe e a mo obamela.


text:
Ba lo ratang Morena, tlhoang bosula; o boloka mewa ya badumedi ba gagwe, o ba pholosa mo diatleng tsa baikepi.


text:
Pesalome. Opelelang Morena sefela se sešwa; gonne o dirile dilo tse di gakgamatsang. O fenya ka seatla se se jang, e bong ka letsogo la gagwe le le boitshepo.


text:
O gopotse bopelontle jwa gagwe le boikanyo jwa gagwe mo Baiseraeleng; dikhutlo tsotlhe tsa lefatshe di bonye pholoso ya Modimo wa rona.


text:
fa pele ga Morena. Gonne o e tla go atlhola lefatshe. O tla atlhola lefatshe ka tshiamo, le batho ka tshwanelo.


text:
A ba bake le thata ya kgosi e e ratang tshiamo. Ke wena yo o tlhomamisitseng tse di tshwanetseng; tshiamo le molao o di dirisitse mo Jakobe.


text:
Godisang Morena, Modimo wa rona, lo ikobele fa pele ga sebeo sa dinao tsa gagwe; gonne ene o boitshepo.


text:
Moše le Arone e ne e le bangwe ba baperesiti ba gagwe, Samuele e le wa ba ba bitsang leina la gagwe. Ba ne ba goela Moreneng, mme a ba utlwa.


text:
O ne a bua nabo, a le mo pinagareng ya leru; ba ne ba boloka ditshupo tsa gagwe le molao o a neng a o ba neile.


text:
Wena Morena, Modimo wa rona, o ba utlwile; o ne o le Modimo o o boitshwarelo mo go bona, mme o busolosa ka fa ditirong tsa bona.


text:
Godisang Morena, Modimo wa rona, lo ikobele fa pele ga thaba ya gagwe e e boitshepo; gonne Morena, Modimo wa rona, o boitshepo.


text:
Lemogang gore Morena ke ena Modimo; ene o re dirile, mme re ba gagwe; re batho ba gagwe le dinku tse o di fudisang.


text:
Tsenang ka dikgoro tsa gagwe ka tebogo le mo malapeng a gagwe ka pako. Mo lebogeng, lo bake leina la gagwe.


text:
Ke tla tlhokomela tsamao e e thokgameng. O tla tla leng kwano go nna? Ke tla sepela ka pelo e e phepa mo lapeng la me.


text:
Ga nke ke lesa matlho a me go leba dilo tse di bosula. Ke tlhoile go dira ga baikepi; ga go nke go nkgomarela.


text:
Yo o sebang mongwe-ka-ene mo sephiring ke tla mo didimatsa. Yo o matlho a boikgodiso le pelo ya boikgogomoso ga nka ke ka mo itshokela.


text:
Matlho a me a tla leba baikanyegi ba lefatshe gore ba phele le nna. Ena yo o tsamayang mo tseleng e e thokgameng o tla ntirela.


text:
Yo o dirang ka tsietso ga a nke a nna mo teng ga ntlo ya me; yo o buang maaka ga a nke a ema fa pele ga matlho a me.


text:
Mo mosong mongwe le mongwe ke tla nyeletsa baikepi botlhe mo lefatsheng; mo motseng wa Morena ke bolaela ruri badiradibe botlhe.


text:
Se mphitlhele sefatlhego sa gago mo motlheng o ke leng mo pitlaganong ka ona; ntshekegele tsebe motlhang ke bitsang, o nkutlwe ka bonako.


text:
Wena o tla nanoga, o utlwela Sione botlhoko; gonne ke nako ya go mo itshwarela; nako e e beilweng e tsile.


text:
Mme ditšhaba di tla boifa leina la gago, Morena, le dikgosi tsotlhe tsa lefatshe di tla boifa kgalalelo ya gago.


text:
Gonne o lebile kwa tlase a le kwa bogodimong jo bo boitshepo jwa gagwe; Morena o lebile lefatshe a le mo legodimong


text:
Mme ka re: “Modimo wa me, se ntlose mo gare ga malatsi a me; dinyaga tsa gago ke tsa tlhatlologano ya ditshika.”


text:
Tseo di tla nyelela, wena o tla sala; ee, di tla onala tsotlhe jaaka seaparo; o tla di ananya jaaka kobo; mme di tla nyelela.


text:
Pesalome ya ga Dafita. Baka Morena, mowa wa me, le tsotlhe tse di mo teng ga me, bakang leina la gagwe le le boitshepo!


text:
O golola bophelo jwa gago mo tshenyegong, o go rwesa bopelotlhomogi le mautlwelo-botlhoko mo tlhogong.


text:
Mme bopelotlhomogi jwa Morena bo mo go bona ba ba mmoifang, go tswa bosenang-tshimologo go ya bosakhutleng, le tshiamo ya gagwe mo baneng ba bana,


text:
Morena o tlhomamisitse sedulo sa bogosi sa gagwe kwa magodimong; bogosi jwa gagwe bo busa ntlheng tsotlhe.


text:
Bakang Morena, lona baengele ba gagwe, lona dinatla tse di thata, ba lo dirafatsang lefoko la gagwe ka go utlwa lentswe la lefoko la gagwe.


text:
Bakang Morena, lona masomosomo otlhe a gagwe, lona badiredi ba gagwe, ba lo dirang ka fa thatong ya gagwe.


text:
Bakang Morena, lona ditiro tsotlhe tsa gagwe mo mafelong otlhe a puso ya gagwe; baka Morena, wena mowa wa me!


text:
O aga maago a gago a bogodimo mo metsing, o ntsha maru koloi ya gago, o tsamaya ka diphuka tsa phefo.


text:
O nosa dithaba metsi a a tswang maagong a bogodimo a gago; lefatshe le kgora maungo a ditiro tsa gago.


text:
le weine go itumedisa pelo ya motho, le lookwane go phatsimisa sefatlhego, le senkgwe go tiisa pelo ya motho.


text:
mo dinonyane di agang dintlhaga teng; le lekololwana sentlhaga sa lone se mo ditlhareng tsa mesiperese.


text:
Ditiro tsa gago, Morena, kana di methalethale jang! O dirile tsotlhe ka botlhale; lefatshe le tletse ditlhodiwa tsa gago.


text:
Fa e le lewatle le legolo, le atlhametse ntlheng tsotlhe; go saila diphedi mo go lone tse di se nang palo, diphedi tse dinnye le tse dikgolo.


text:
A baleofi ba nyelediwe mo lefatsheng; a baikepi ba se tlhole ba nna teng. Mowa wa me, baka Morena. Haleluya!


text:
Gopolang dikgakgamatso tsa gagwe tse a di dirileng, le ditshupo tsa gagwe le dikatlholo tsa molomo wa gagwe,


text:
ba tlhatlologanya dinageng, ba tswa setšhabeng ba ya setšhabeng, ba tlogela bogosi bongwe, ba ya kwa morafeng o mongwe.


text:
gore ke jese matlho ka go leba letlhogonolo la baitlhaolelwi ba gago, ke be ke thabele boitumelo jwa setšhaba sa gago le go belafala mmogo le boswa jwa gago.


text:
Borraarona ba ne ba sa tlhokomele dikgakgamatso tsa gago, ba sa gopole bogolo jwa bopelotlhomogi jwa gago, mme ba rukhutlhegela Mogodimodimo kwa Lewatleng la Motlhaka.


text:
A kgalemela Lewatle la Motlhaka, la ba la kgala; a ba kgabagantsha merwalela jaaka e kete ke sekaka.


text:
Ke fa o re, o tla ba nyeletsa. Mme go ka bo go dirafetse jalo, fa Moše, moitlhaolelwi wa ona, a ka bo a se ka a ba emela fa pele ga ona, a tima bogale jwa ona gore o se ka wa ba senya.


text:
Ba tsholola madi a a se nang molato, – madi a bomorwaa-bone le bomorwadia-bone, ba ba tlhabela medimo ya diseto ya Bakanana; – lefatshe la itshepololwa jalo ka polao eo.


text:
O ne a ba thusa gantsi, mme bona ba mo rukhutlhegela ka maikaelelo a bona. Ba nyelela jalo ka molato wa bona.


text:
Re thuse, Morena, Modimo wa rona, o re phuthe, o re golole mo baheitaneng gore re bake leina la gago le le boitshepo, re ipoke ka go go tlotla.


text:
A go bakwe Morena, Modimo wa Iseraele go tswa bosenang-tshimologo go ya bosakhutleng. A morafe otlhe o re: “Amen!” Haleluya!


text:
Ba ba neng ba kgarakgatshega kwa sekakeng mo gare ga naga, ba sa bone tsela e e yang kwa motseng o ba ka agang mo go ona;


text:
Bona bao a ba lebogele Morena bopelotlhomogi jwa gagwe le dikgakgamatso tsa gagwe tse a di diretseng bana ba batho,


text:
A bao ba lebogele Morena bopelotlhomogi jwa gagwe le dikgakgamatso tsa gagwe tse a di diretseng bana ba batho,


text:
Ba e neng e le masilo ka ntlha ya tsamao ya bona mo ditlolong, ba bogisiwa ka ntlha ya melato ya bona,


text:
A bao ba lebogele Morena bopelotlhomogi jwa gagwe le dikgakgamatso tsa gagwe tse a di diretseng bana ba batho;


text:
mme ba itumelela go kokobela ga ona, mme a ba fitlhisa kwa bogorogelong jwa dikepe jo ba bo tlhologeletsweng:


text:
ene o ne a ntsha mohumanegi mo tlalelong, a mo godisa, a dira ditshika tse di tshwanang le difutshane ka bontsi.


text:
Modimo o ne wa bua mo Felong-ga-Boitshepo ga ona wa re: “Ke tla ipela, ke kgaoganya Šegeme, ke lekanya mokgatsha wa Sukothe.


text:
Gileate ke wa me, le Manase ke wa me; Eferaime ke phemelo ya tlhogo ya me; Juta ke thobane ya me ya bogosi.


text:
Moabe ke mogopo o ke tlhapelang mo go ona; setlhako sa me ke se latlhela mo go Etomo, ke tla dudueletsa Felesita.”


text:
A bana ba gagwe ba kgarakgatshegele kwa le kwa, ba kope ba batle dijo, ba le kgakala le matlotla a bona.


text:
A a se fitlhele ope yo o ka mo tlhomogelang pelo ka gope; a go se nne ope yo o utlwelang masiela a gagwe botlhoko.


text:
ka a se ka a gopola go dira ka lorato, mme a bogisa motho wa tlalelo le wa khumanego, le yo o kaeleletsweng gore a mmolaele ruri.


text:
O ne a apara khutso jaaka kobo, a e tsene mo teng ga gagwe jaaka metsi le mo marapong a gagwe jaaka lookwane.


text:
A tseo e nne tuelo ya baganetsi ba me e e tswang mo Moreneng, le ya bona ba ba buang bosula ka ga me.


text:
Mme wena, Morena, Mongwaka, ntirele ka ntlha ya leina la gago; a e re ka bopelonomi jwa gago bo le molemo, o nkgolole.


text:
Bona ba ka hutsa, mme wena o tshegofatse. A ba ba ntsogetseng ba tlhajwe ke ditlhong, mme a motlhanka wa gago a itumele.


text:
Pesalome ya ga Dafita. Morena o ne a raya Morena wa me a re: “Dula fa letsogong la me le le jang go ya ke be ke dire baba ba gago sebeo sa dinao tsa gago.”


text:
Thobane-ya-bogosi ya thata ya gago, Morena o tla e otlolola a le mo go Sione a re: “Busa mo gare ga baba ba gago.”


text:
Ka letsatsi la pololo ya gago batho ba gago ba tla tla ka bopelotshweu, ba apere mekgabo ya boitshepo. Mophato wa makau o tla tla kwa go wena, jaaka monyo o tsalwa ke mahube.


text:
Morena o ikanne – mme ga a kitla a dirolola ikano – a re: “O Moperesiti ka bosakhutleng ka fa mokgweng wa ga Melegi-Seteke.”


text:
Morena yo o fa letsogong le le jang la gago o tla thubakanya dikgosi ka letsatsi la bogale jwa gagwe.


text:
Haleluya! Ke tla leboga Morena ka pelo yotlhe mo lekgotleng la ba ba nang le nnete le mo phuthegong ke re:


text:
Batho ba gagwe o ba rometse kgololo; o laetse kgolagano ya gagwe go nna e e sa khutleng; leina la gagwe le boitshepo, le a tshabega.


text:
Go boifa Morena ke tshimologo ya botlhale; mongwe le mongwe yo o dirang jalo o na le tlhaloganyo e e molemo. Poko ya gagwe e nnetse ruri.


text:
Kokomana ya gagwe e tla nna le thata e kgolo mo lefatsheng; losika lwa ba ba nang le nnete lo tla tshegofala.


text:
Mosiami o bonegela ba ba nang le nnete mo lefifing jaaka lesedi, a le boitshwarelo le boutlwelo-botlhoko le tshiamo.


text:
O gasagasetsa, batlhoki a ba fe. Tshiamo ya gagwe e nnetse ruri; lonaka lwa gagwe lo godisiwa ka tlotlo.


text:
Se nee rona, Morena, se nee rona, mme o nee leina la gago kgalalelo ka ntlha ya bopelotlhomogi jwa gago le ka ntlha ya boammaaruri jwa gago.


text:
e na le diatla, mme ga e tshware; e na le dinao, mme ga e tsamae; le gona ga e ntshe mosumo ope ka memetso ya yona.


text:
Morena o re gopotse, o tla tshegofatsa; o tla tshegofatsa Baiseraele, a tshegofatsa ba lapa la ga Arone.


text:
Dikgole tsa loso di ne di ntikanyeditse, le ditlalelo tsa felo ga baswi di ne di ntshwere, ka fitlhela pitlagano le bohutsana.


text:
Ao, Morena, kana ke motlhanka wa gago; ke motlhanka wa gago, morwa lelata la gago; o funolotse dikgole tsa me.


text:
Gonne bopelontle jwa gagwe bo bogolo thata mo go rona, mme boammaaruri jwa Morena ke jo bo sa khutleng. Haleluya!


text:
Ba ne ba ntikanyeditse jaaka dintsi tsa dinotshe, ba tuka jaaka molelo wa mitlwa; mme ke ba remagantse ka leina la Morena.


text:
Lentswe la tuduetso le la pholoso le mo matlong a basiami. “Letsogo la Morena le le jang le dira ditiro tsa bonatla.


text:
Morena ke Modimo, mme o re neile lesedi. Bofang seruiwa sa tlhabelo ya moletlo ka dikgole gore se fitlhe fa dinakeng tsa aletare.


text:
Mme Lefoko la nnete o se ka wa le tlosetsa ruri mo molomong wa me; gonne ke lebeletse dikatlholo tsa gago.


text:
A baikgogomosi ba tlhajwe ke ditlhong, ka ba ntshiamololetse ba se na lebaka; mme nna ke tla akanya ditaolo tsa gago.


text:
Fa molao wa gago e ka bo e ne e se boitumelo jwa me, foo nka bo ke latlhegile mo tlhorisegong ya me.


text:
Ditsholofetso tsa gago di monate jang mo magalapeng a me; di botshe go gaisa mafura a dinotshe mo molomong wa me!


text:
Ke bona tlhaloganyo ka ditaolo tsa gago; ke ka ntlha ya moo ke tlhoileng tsela nngwe le nngwe ya maaka.


text:
Morena, a o ko o natefelwe ke tse molomo wa me o di go ntshetsang ka bopelotshweu, mme o nthute tse di ntshwanetseng.


text:
Ntshegetsa ka fa tsholofetsong ya gago gore ke phele; se ntlhabise ditlhong ka ntlha ya tsholofelo ya me.


text:
Ke ka ntlha ya moo ke kayang ditaolo tsotlhe tsa gago tshiamo; mme ke tlhoile tsela nngwe le nngwe ya maaka.


text:
Kakaretso ya Lefoko la gago ke boammaaruri; dithulaganyo tsotlhe tse di siameng tsa gago ke tse di sa khutleng.


text:
Ke tlhokometse ditaolo tsa gago le ditshupo tsa gago; gonne ditsela tsa me tsotlhe di fa pele ga gago.


text:
Ke latlhegile jaaka nku e e timetseng; a o ko o batle motlhanka wa gago; gonne ditaelo tsa gago ga ke di lebale.


text:
Thapelo ya go batla go femelwa mo basotling. Sefela sa go ya Tempeleng. Ke goetse Moreneng, ke le mo pitlaganong, mme a nkutlwa.


text:
Sefela sa go ya Tempeleng sa ga Dafita. E rile ba nthaya ba re: “A re yeng kwa Ntlong ya Morena!” ka itumela.


text:
kwa ditso di tlhatlogelang teng, e bong ditso tsa Morena: Ke molao wa Baiseraele go baka leina la Morena teng.


text:
Bona, matlho a rona a lebile Morena, Modimo wa rona, go ya a be a re tlhomogele pelo, jaaka matlho a batlhanka a lebile diatla tsa beng ba bona le jaaka matlho a lelata a lebile seatla sa mohumagadi wa lone.


text:
Mewa ya rona e kgotshe tshotlo segolo ya ba ba sa kgathaleng sepe le lonyatso lwa ba ba ikgantshang.


text:
Sefela sa go ya Tempeleng sa ga Dafita. Fa e ka bo e ne e se Morena yo o neng a re emela – a Iseraele a re jalo –


text:
Mewa ya rona e falotse jaaka nonyane mo mutlwaneng wa mothaisi; mogala o kgaogile, mme rona re falotse.


text:
Sefela sa go ya Tempeleng. Ba ba ikanyang Morena, ba tshwana le thaba ya Sione e e sa reketleng, e e tlhomameng ka bosakhutleng.


text:
Jerusalema o dikanyeditswe ke dithaba; Morena o dikanyeditse batho ba gagwe jalo go tloga jaanong le go ya bosakhutleng.


text:
Gonne thobane ya bogosi ya boikepo ga e kitla e nna mo kabelong ya basiami, gore basiami ba se ka ba otlololela diatla kwa bosuleng.


text:
Mme ba ba fapogelang mo ditseleng tse di kgopo tsa bona, Morena o tla ba lesa go ya tatlhegong mmogo le ba ba dirang boikepo. A kagiso e nne le Iseraele!


text:
Foo melomo ya rona e ne ya tlala setshego, le diteme tsa rona tuduetso. Foo go ne go buiwa mo ditšhabeng go twe: “Morena o ba diretse dilo tse dikgolo.”


text:
Sefela sa go ya Tempeleng sa ga Salomo. Fa Morena a sa age ntlo, baagi ba yona ba tla bo ba itapisetsa lefela; fa Morena a sa dise motse, modisa o tla bo a itlhobaeletsa lefela.


text:
Ke lefela, fa lo tsoga phakela, lo itima boikhutso, lo ja dijo tsa matsapa; gonne Morena o tla naya baratwi ba gagwe ba ntse ba robetse.


text:
Go sego monna yo o e tladitseng mokotlopo wa gagwe; ga a nke a tlhajwa ke ditlhong, fa a bua le baba ba gagwe mo kgotleng.


text:
Sefela sa go ya Tempeleng. Go sego mongwe le mongwe yo o boifang Morena, yo o tsamayang mo ditseleng tsa gagwe.


text:
Mosadi wa gago o tshwana le moweine o o ungwang, a le mo teng ga ntlo ya gago. Bana ba gago ba ntse jaaka matlhogela a motlhware, ba dikanyeditse bojelo jwa gago.


text:
A Morena a go tshegofatse a le mo Sione, gore o bone letlhogonolo la Jerusalema ka malatsi otlhe a bophelo jwa gago,


text:
Sefela sa go ya Tempeleng. “Ba sa le ba mpitlaganya gantsintsi go tswa bokaung jwa me” – a Baiseraele ba bue jalo ba re:


text:
fa bafeti ba sa ka keng ba bua teng ba re: “A tshegofatso ya Morena e nne le lona, re lo tshegofatsa ka leina la Morena.”


text:
Morena, utlwa lentswe la me; a ditsebe tsa gago di nne di tlhokomele mekokotlelo e ke e tlhatlosang.


text:
Mowa wa me o lebeletse Morena go gaisa badisa, fa ba lebeletse moso, ee, go gaisa badisa, fa ba lebeletse moso.


text:
Sefela sa go ya Tempeleng sa ga Dafita. Morena, pelo ya me ga e ikgantshe, le matlho a me ga a belafale; ga ke itsenye mo dilong tse dikgolo tse di mphetang.


text:
Ruri, ke gomoditse mowa wa me, ka o didimatsa; mowa wa me o tshwana le ngwana yo o kgwisitsweng a le fa go mmaagwe; mowa wa me o mo go nna jaaka ngwana yo o kgwisitsweng.


text:
“Ruri, ga nka ke ka tsena mo ntlong ya me ya tente, le fa e le go ya go lala mo phateng e ke e aletsweng;


text:
Morena o ikanetse Dafita ka boammaaruri – ga a kitla a bo tlhanogela – a re: “Yo e leng wa leungo la mmele wa gago ke tla mmaya mo sedulong sa bogosi sa gago.


text:
Fa bomorwao ba ka tlhokomela kgolagano ya me le ditshupo tsa me tse ke di ba rutang, foo bomorwaa-bone le bone ba tla nnela ruri mo sedulong sa bogosi sa gago.”


text:
“Fa ke gona felo ga me ga boikhutso go ya bosakhutleng; fa ke gona fa ke tla agang teng; gonne ke go eleditse.


text:
Baperesiti ba teng ke tla ba apesa pholoso; ba ba tlhomogetsweng pelo ba gona ba tla duduetsa thata.


text:
Sefela sa go ya Tempeleng sa ga Dafita. Bona, go monate jang, go gontle jang, fa bana ba motho ba agile mmogo ka bongwefela jwa pelo.


text:
Go ntse jaaka lookwane lo lo rategang lo lo mo tlhogong, lo tshologela mo ditedung, ditedu tsa ga Arone, tse di lepelelelang mo momenong wa diaparo tsa gagwe.


text:
Go tshwana le monyo wa Heremone o o fologelang mo dithabeng tsa Sione; gonne Morena o rometse tshegofatso teng, e bong bophelo jo bo sa khutleng.


text:
Sefela sa go ya Tempeleng. Tlayang lo bake Morena, lona batlhanka botlhe ba Morena, ba lo emeng bosigo mo Ntlong ya Morena.


text:
Sengwe le sengwe se Morena o se ratang o se dira mo legodimong le mo lefatsheng le mo mawatleng le mo mafelong otlhe a a boteng.


text:
Ke ene yo o tlhatlosang meuwane go tswa kwa dikhutlong tsa lefatshe, a direla pula dikgadima, a ntsha phefo mo dipolokelong tsa gagwe.


text:
Morena, leina la gago ke le le sa khutleng; Morena, o tla nna o gopolwa mo losikeng longwe le longwe.


text:
Ena yo o dirang dikgakgamatso tse dikgolo a le esi; gonne bopelotlhomogi jwa gagwe ke jo bo sa khutleng.


text:
Yo o iteileng Baegepeto ka go bolaya maitibolo a bona; gonne bopelotlhomogi jwa gagwe ke jo bo sa khutleng.


text:
ka seatla se se thata le ka letsogo le le otlologileng; gonne bopelotlhomogi jwa gagwe ke jo bo sa khutleng.


text:
Yo o kgaogantseng Lewatle le Lehibidu ka bogare; gonne bopelotlhomogi jwa gagwe ke jo bo sa khutleng.


text:
Mme a digela Farao le mephato ya gagwe mo Lewatleng le Lehibidu; gonne bopelotlhomogi jwa gagwe ke jo bo sa khutleng.


text:
go nna boswa jwa ga Iseraele, motlhanka wa gagwe; gonne bopelotlhomogi jwa gagwe ke jo bo sa khutleng.


text:
Gonne ke teng kwa batshwari ba rona ba neng ba batla mafoko a sefela mo go rona gona; ba ba re thopileng ba senka boitumelo mo go rona ba re: “Re opeleleng sefela sengwe sa Sione.”


text:
A loleme lwa me lo kgomarele magalapa a me, fa ke sa go gopole, fa ke sa itumelele Jerusalema bogolo go dilo tsotlhe!


text:
Morena, gopola Baetomo, ba ka letsatsi la Jerusalema ba rileng: “Mo rutleng, mo phomeng go fitlha mo motheong!”


text:
Morwadi Babele, wena mogateledi, go sego yo o tla go busetsang ditiro tsa gago tse o di re diretseng!


text:
Ke tla obamela ke lebile Tempele e e Boitshepo ya gago, ke galaletsa leina la gago ka ntlha ya bopelontle jwa gago le boikanyego jwa gago; gonne o godisitse leina la gago bogolo go tsotlhe.


text:
Gonne Morena o godimo, mme o leba yo o boikokobetso; mme yo o ikgodisang ena o mo itse a sa le kgakala.


text:
Fa ke tsamaya ke le mo pitlaganong, ke wena yo o mphedisang; kgakalo ya baba ba me o e ntshetsa seatla, mme letsogo le le jang la gago le a nthusa.


text:
Morena o tla di nkgonela. Bopelontle jwa gago, Morena, ga bo na bokhutlo; se tlogele ditiro tsa diatla tsa gago!


text:
Fa nka tlhatlogela kwa legodimong, o tla bo o le teng; fa nka ntsha felo ga baswi bolao jwa me, bona, o tla bo o le gona.


text:
foo le lefifi ga le nke le nna lefifi mo go wena, le bosigo bo tla galalela jaaka motshegare, lefifi le tshwana le lesedi.


text:
Ke a go leboga, ka ke dirilwe ka kgakgamatso e e gaisang; di a gakgamatsa, ditiro tsa gago, mme mowa wa me o itse sentle jalo.


text:
Marapo a me a ne a sa go fitlhegela, motlheng o ke dirilweng ka ona mo bosaitsiweng, ke logiwa sentle mo botennye jwa lefatshe.


text:
Matlho a gago a mponye ke simolola go utlwelelwa; mme malatsi a me a a sa leng a rulaganngwa go ise go nne lepe la ona, a kwadilwe otlhe mo lokwalong lwa gago.


text:
Morena, mpoloke mo diatleng tsa moikepi, o mphemele mo banneng ba ba bogwama, ba ba ikaeletseng go ntigela lengopeng.


text:
Baikgantshi ba mphitlhetse mutlwane le serai, ba mpeetse letloa fa thoko ga tsela, ba nthaisitse ka seru. Sela.


text:
Modimo Morena, wena thuso e e thata ya me, ke wena yo o femelang tlhogo ya me ka letsatsi la tlhabano.


text:
Morena, o se ka wa dirafatsa dikeletso tsa moikepi; a maano a o a logileng a se kgonege, ba ka tla ba ikgodisa. Sela.


text:
A Morena a nesetse magala mo go bona, a ba digele mo molelong, mo bodibeng gore ba se ka ba tlhola ba tsoga.


text:
A monna wa puo e e bosula a se ka a tlhomama mo lefatsheng; monna yo o bodipa a tlalelo e mo leleke gangwe le gape.


text:
Pesalome ya ga Dafita. Morena, ke a go bitsa; itlhaganele, o tle go nna; utlwa lentswe la me, fa ke goela go wena.


text:
A thapelo ya me e nne jaaka maswalo fa pele ga gago; a tsholetso ya me ya mabogo e nne jaaka tshupelo ya maitsiboa.


text:
Se sokololele pelo ya me kwa selong se se bosula go dira ditiro tsa boikepo le banna ba ba dirang bosula, mme a ke se je monate o ba o jang.


text:
Mosiami a ka ntitaya, ke ka lorato, a ka nkwatlhaya, ke lookwane lwa tlhogo; tlhogo ya me ga e kitla e lo gana. Le fa go ntse jalo ke rapela ka ntlha ya masula a bona.


text:
Gonne matlho a me a lebile wena Modimo Morena; ke batla botshabelo fa go wena; se ntshe mowa wa me mo nameng.


text:
Ke goela Moreneng ke tlhatlositse lentswe; ke lelela boitshwarelo mo Moreneng ke tsholeditse lentswe.


text:
Fa ke nyema moko, wena o itse tsela ya me. Ba mpeetse serai mo tseleng e ke tshwanetseng go e tsamaya.


text:
Ke lebile ntlheng ya letsogo le le jang, ke fitlhela go se na ope yo o nkitseng; botshabelo jwa me bo ile; ga go ope yo o mpotsang bophelo.


text:
Ke goela kwa go wena, Morena, ke re: “Ke wena botshabelo jwa me le kabelo ya me mo lefatsheng la baphedi.”


text:
Ela selelo sa me tlhoko; gonne ke koafetse segolo; nkgolole mo babogising ba me; gonne ba mpheta ka thata.


text:
Nntshe mo kgolegong gore ke galaletse leina la gago. Basiami ba tla ntikanyetsa, fa o ntirela molemo.


text:
Pesalome ya ga Dafita. Utlwa thapelo ya me, Morena, o ele selelo sa me tlhoko; nkutlwe ka fa boikanyegong jwa gago le ka tshiamo ya gago.


text:
Gonne mmaba o bogisa mowa wa me, o gateletse bophelo jwa me fa fatshe; o nkagisa mo lefifing jaaka bona ba ba swetseng ruri.


text:
Ke gakologelwa malatsi a bogologolo, ke akanya tsotlhe tse o di dirileng; ke gopola ditiro tsa diatla tsa gago.


text:
Morena, akofa o nkutlwe, mowa wa me o a idibala; se mphitlhele sefatlhego sa gago, gore ke se ka ka nna jaaka bona ba ba fologetseng kwa moleteng.


text:
Nkutlwise bopelonomi jwa gago mo mosong; gonne ke ikantse wena. Nkitsise tsela e ke tshwanetseng go e tsamaya; gonne ke tsholeletsa mowa wa me kwa go wena.


text:
Nthute go dira se se go natefelang; gonne o Modimo wa me. A Mowa wa gago o o molemo o nkgoge mo tseleng e e lekalekanyeng.


text:
Mme o nyeletse baba ba me ka fa bopelonoming jwa gago, mme botlhe ba ba ntwantshang o ba bolae; gonne ke motlhanka wa gago.


text:
Pesalome ya ga Dafita. A go bakwe Morena, lefika la me, yo o rutileng diatla tsa me go tlhabana le menwana ya me go lwa;


text:
e bong Montlhomogelapelo le Montshireletsi; Momphemedi le Mompholosi; thebe ya me le yo ke mo ikanyang, yo o tsenyang morafe wa me mo taolong ya me.


text:
Ntsha mabogo a gago, o le kwa godimo, o nkinole; o ntshwatole mo merwaleleng, mo diatleng tsa baeng,


text:
Ke wena yo o nayang dikgosi phenyo, yo o falodisang Dafita, motlhanka wa gago, mo tšhakeng e e senyang.


text:
Ntshwatole o nkgolole mo diatleng tsa baeng, ba melomo ya bona e buang maaka ba diatla tsa bona tse di jang e leng tsa tsietso!


text:
A bomorwaa-rona ba nne mo bokaung jwa bona jaaka ditlhatshana tse di godisitsweng; le bomorwadia-rona ba nne jaaka maotwana a sekhutlo a a setilweng ka fa mokgweng wa kago ya matlo a borena.


text:
A difala tsa rona di tlale, go ntshiwe mefutafuta ya dijo mo go tsona; a difutshane tsa rona di ate ga dikete, di ntsifale ga dikete tse some mo mafulong a rona.


text:
A dikgomo tsa rona di tsale di se folotse go se nne nyelelo le e seng go lelela kotsi mo dipatlelong tsa rona.


text:
Sefela sa pako sa ga Dafita. Modimo wa me, ke tla go godisa, Kgosi; ke baka leina la gago ka gale le ka bosakhutleng.


text:
Losika longwe lo tla boka ditiro tsa gago mo go lo longwe, ba tla bolela ditiro tse di thata tsa gago.


text:
Ke tla bua ka ga phatsimo ya borena jo bo galalelang jwa gago le ka ga ditiro tse di gakgamatsang tsa gago.


text:
Bona ba tla bua ka ga thata ya ditiro tse di boitshegang tsa gago, mme nna ke tla bolela bogolo jwa gago.


text:
gore ba itsise bana ba batho ditiro tse di bonatla tsa gago le kgalalelo e e phatsimang ya bogosi jwa gago.


text:
Molomo wa me o tla bolela pako ya Morena; a diphedi tsotlhe di galaletse leina le le boitshepo la gagwe ka gale le ka bosakhutleng.


text:
Ke tla nna ke galaletsa Morena ke ntse ke phela; ke tla nna ke opelela Modimo wa me ke sa ntse ke le yo.


text:
Fa mowa wa gagwe o tswa, o boela gape kwa mmung wa gagwe; maikaelelo a gagwe a fele ka lone letsatsi leo.


text:
Go sego ena yo Modimo wa ga Jakobe e leng thuso ya gagwe, yo tsholofelo ya gagwe e leng mo go Morena, Modimo wa gagwe,


text:
yo o dirileng legodimo le lefatshe le lewatle le tsotlhe tse di mo go tsona; yo o bolokang boammaaruri ka bosakhutleng;


text:
Morena o boloka baeng, o gomotsa dikhutsana le batlholagadi; mme tsela ya baikepi yona a e kgopamise.


text:
Galaletsang Morena! Gonne go pila go leletsa Modimo wa rona, ee, go monate; sefela sa pako se tshwanetse.


text:
ona o o apesang legodimo ka maru, o o baakanyetsang lefatshe pula, o o medisang bojang mo dithabeng;


text:
botlhe a ba bake leina la Morena; gonne leina la gagwe ke lone fela le le godileng. Borena jwa gagwe bo mo lefatsheng le mo legodimong.


text:
O godiseditse morafe wa gagwe lonaka; ke se se bokwang ke batlhomogelwa botlhe ba gagwe, e bong Baiseraele, morafe o o gaufi nae. Haleluya!


text:
Yo o botlhale o tla di utlwa, a ba a okelediwa kitso; yo o fatlhogileng o tla bona dikgakologelo tse di molemo –


text:
Fa ba re: “Tlaya le rona, re lalele motho go tsholola madi, re ratele go bolaya yo o se nang molato ka bomo;


text:
re metse ba ba phelang jaaka felo ga baswi le ba ba itekanetseng jaaka ba ba fologelang kwa lebitleng.


text:
Ke tsona ditsela tsa botlhe ba ba batlang kgwebo ya tshiamololo: yona e tla amoga beng ba yona bophelo.


text:
Bo tlhaba mokgosi bo le mo godimo ga dipota; bo bolela mafoko a jona mo mejakong ya dikgoro tsa motse:


text:
Bo re: “Lona ba lo sa tlhalefang lo tla rata go se tlhalefe go fitlha leng? Basotli ba tla khutla leng go kgatlhwa ke ditshotlo? Masilo a tla lesa leng go tlhoa kitso?


text:
Retologelang kwa kgalemelong ya me! Bonang, ke tla lo ntshetsa mowa wa me, ke lo itsise mafoko a me.


text:
fa therego e lo tlela jaaka tumo ya maru, fa tatlhego ya lona e tla jaaka ledimo, fa tlalelo le pitlaganyo di lo wela.


text:
Ke ka moo ba tshwanetseng go bolawa ke se ba se jeleng, le go kgora bosula jwa maano a ba a logileng.


text:
Gonne boikepo jwa ba ba sa tlhalefang bo a ba bolaya; go se kgathale sepe ga dieleele go di isa mo tatlhegong.


text:
yo o tlhalang molekane wa bošwa jwa gagwe, a lebale kgolagano e o e ikanetseng fa pele ga Modimo wa gagwe.


text:
A lorato le boammaaruri di se go tlogele, di apare mo molaleng wa gago, o di kwale mo pelong ya gago jaaka mo letlapeng.


text:
Boleele jwa bophelo bo mo seatleng sa jona se se jang; mo go sa molema sa jona go na le khumo le tlotlo.


text:
Botlhale ke setlhare sa bophelo mo go ba ba bo tshwereng; ba ba itshwarelelang ka jona ba tlhogonolo.


text:
rre a nthuta a nthaya a re: “Pelo ya gago a e tshole mafoko a me; boloka ditaolo tsa me, foo o tla phela.


text:
Botlhale bo phala dilo tsotlhe, ka moo he: Batla botlhale! ntsha tsotlhe tse o di ruileng, o reke tlhaloganyo.


text:
Tselana ya basiami e tshwana le lesedi la mahube le le ntseng le oketsegela pele go ya motshegareng o mogolo.


text:
Gonne molomo wa mosadi o sele o rothisa mafura a dinotshe; magalapa a gagwe a borethe bogolo go lookwane.


text:
Ditselana tsa gagwe ke tsa go kgarakgatshega a sa itse gore a se ka a tlhamalela mo tseleng ya bophelo.


text:
E se re gongwe wa naya ba bangwe thata ya bošwa jwa gago, le e seng go naya mosadi yo o setlhogo dinyaga tsa gago,


text:
e se re gongwe ba bangwe ba kgora ka thata ya gago le ka tse o di bonyeng ka matsapa, tsa ya mo ntlong ya motho o sele.


text:
A o a re, metswedi ya gago e tshologele kwa ntle; dinokana tsa metsi tsa gago di ele mo dipatlelong?


text:
O a ratega jaaka tshephe e namagadi, o montle jaaka mofele o monamagadi. A bontle jwa gagwe bo go lapolose ka metlha, wena o nne o itumele ka lorato lwa gagwe.


text:
Gonne ditsela tsa mongwe le mongwe di bonwa ke matlho a Morena; o ntse a tlhokomela metlhala yotlhe ya gagwe.


text:
Ngwanaka, fa o ipofile wa re, ke tla lefa molato wa mongwe-ka-nna; fa o ipofile ka go neelana diatla le moeng,


text:
dira jaana, ngwanaka gore o ikgolole, gonne o wetse mo diatleng tsa mongwe-ka-wena: Yaa o ikokobetse, o kokotlele mongwe-ka-wena thata!


text:
O a re: “Ke ya go robala go le gonnye, ke otsela go le gonnye, ke phutha diatla go le gonnye go ikhutsa.”


text:
Ene yoo tatlhego e tla mo wela ka tshoganyetso, o tla pšhwetlwa ka ponyo ya leitlho, go se na se se ka mo thusang.


text:
Se eletse bontle jwa gagwe ka pelo ya gago; le gona a a se ka a go gapa ka dintshi tsa matlho a gagwe.


text:
Gonne mosadi wa seaka o humanegisa motho, mme mosadi wa monna yo mongwe o tsoma bophelo jo bo rategang.


text:
Yo o tsenang kwa mosading wa mongwe-ka-ene o ntse jalo; mongwe le mongwe yo o mo amang ga a ka ke a falola mo petsong.


text:
Mme yo o senyang nyalo le mosadi o sele o a tsenwa; go dira ene fela yo o ratang go itshenyetsa bophelo.


text:
le feta le mmila gaufi le sekhutlo sa mosadi yole, le tsamaya mo tseleng e e fetang fa ntlong ya gagwe,


text:
La mo sala morago ka pele jaaka pholo e isiwa go tlhajwa, jaaka lesilo, fa le golegilwe go ya go otliwa;


text:
go fitlhelela motswi o le phololele sebete; jaaka nonyane e itlhaganela go tsena mo serung e sa itse, fa e ya go bolawa.


text:
A pelo ya gago e se ka ya fapogela mo tseleng ya mosadi yoo, ngwanaka, o se ka wa timelela mo ditselaneng tsa gagwe.


text:
Gonne ba ba bolailweng ba o ba digileng ba bantsi; botlhe ba ba bolailweng ke ene ke bontsi jo bogolo.


text:
Go boifa Morena ke go ila bosula. Ke tlhoile boikgogomoso le boikgodiso le tsamao e e bosula le molomo o o bolotsana.


text:
Leungo la me le gaisa gouta, ee, gouta e e itshekileng; se ke se ruisang motho se phala selefera e e tlhaotsweng.


text:
Morena o ntirile mo tshimologong ya ditsela tsa gagwe, ka nna wa ntlha wa ditiro tsa gagwe bogologolo.


text:
ya re a beela lewatle molelwane wa lone gore metsi a se ka a tlola taolo ya gagwe ya re a baya metheo ya lefatshe,


text:
ka bo ke na nae ke le ngwana ka itumela ka letsatsi le letsatsi, ka nna ka tshameka fa pele ga gagwe ka metlha yotlhe.


text:
Go sego motho yo o nkutlwang, a leta fa dikgorong tsa me ka malatsi otlhe, a disa mepakwana ya mejako ya me.


text:
Yo o kgalemelang mosotli o iponna ditlhong fela; yo o bolelelang moikepi nnete o itshela sebala sa gagwe.


text:
Mme yo o sa tlhalefang ga a itse fa baswi ba le gona; fa ba ba laleditsweng ke ene Bosilo ba le kwa matennye a felo ga baswi.


text:
Diane tsa ga Salomo. Ngwana yo o botlhale o itumedisa rraagwe, mme ngwana yo o bosilo o hutsafatsa mmaagwe.


text:
Ngwana yo o maatlametlo o phutha dijo selemong. Yo o robalang go kotulwa ke yo o tlhabisang ditlhong.


text:
Yo o sepelang ka boitekanelo o tsamaya a le mo tshireletsong; yo o sokamisang ditsela tsa gagwe o tla lemogiwa.


text:
Yo o tswitlang ka leitlho o tsisa bohutsana; mme yo o kgalemelang molato a sa tshabe motho o dira kagiso.


text:
Go fitlhelwa botlhale mo molomong wa motlhalefi, mme thupa e tshwanetse motlhana wa yo o se nang tlhaloganyo.


text:
Tse mohumi o nang natso ke motse o o thata wa gagwe; mme tatlhego ya ba ba botlana ke khumanego ya bone.


text:
Yo o elang kotlo tlhoko o mo tseleng e e yang mo bophelong; mme yo o tlhokomologang kgalemelo o a timela.


text:
Go dira tse di tlhabisang ditlhong go kgatlha seeleele; mme monna yo o nang le tlhaloganyo o kgatlhwa ke botlhale.


text:
Tse botlha bo di dirang mo menong, tse musi o di dirang mo matlhong, ke tse motlapa o di direlang ba ba mo romileng.


text:
Poifo-Modimo ya batho ba nnete e ba etelela pele, mme bolotsana jwa ba ba se nang boikanyo bo tla ba isa tatlhegong.


text:
Tshiamo ya batho ba nnete e tla ba pholosa, mme ba ba se nang boikanyo ba tla tshwarwa ka keletso ya bone.


text:
Mo go se nang bogogi jo bo siameng morafe o a latlhega, mme o thusega, fa go le bagakolodi ba bantsi.


text:
Fa motho a ipofa go emela molato wa yo mongwe, o tla direlwa bosula thata; mme yo o ilang kemelo o tla iketla.


text:
Tse basiami ba di eletsang ke tse di molemo fela; tse baikepi ba di lebeletseng ke kotlo e e bogale.


text:
Go na le ba ba abelang ba bangwe thata, mme ba okelediwa leruo; go ba ba bolokang tsa bone go feta tshwanelo, mme ba ya lehumeng.


text:
Yo o ratang go tshegofatsa ba bangwe o tla lapolosiwa ka esi; yo o nosang ba bangwe le ene o tla nosiwa.


text:
Bonang, mosiami o tla bona tuelo mo lefatsheng; moikepi le moleofi le bone ba tla bona ya bone e e botlhoko.


text:
Mosadi yo o maatlametlo ke serwalo sa monna wa gagwe; mme yo o tlhabisang ditlhong o tshwana le go tlhotlhona ga marapo a gagwe.


text:
Yo o lemang tshimo ya gagwe o tla kgora bogobe; mme yo o latelang tse di se nang mosola ga a na tlhaloganyo.


text:
Motho o tla kgora tse di molemo tsa leungo la molomo wa gagwe; tiro ya diatla tsa motho e tla boela kwa go ene.


text:
Go na le ba ba buabuang mafoko a a tlhabang jaaka tšhaka, mme diteme tsa ba ba botlhale di a fodisa.


text:
Molomo wa boammaaruri o tla tlhomama ka bosakhutleng, mme loleme lwa maaka ke lwa ponyo ya leitlho fela.


text:
Motlapa o eletsa tse dintsi, mme ga a bone sepe; tse batlhoafadi ba di eletsang ba di bona ka botlalo.


text:
Go na le yo o ipayang mohumi, le fa a se na sepe, le yo o ipayang mohumanegi, le fa a na le leruo le legolo.


text:
Leruo le le bonwang ka boithamako le tla ngotlega, mme yo o le kgobokanyang ka tiro ya diatla o tla le ntsifatsa.


text:
Yo o nyatsang lefoko la Modimo, dipetso tsa lone di tla mo wela, mme yo o boifang taolo o tla fiwa tuelo.


text:
Tshimo e badidi ba e kgathileng e ntsha dijo tse dintsi; mme go na le ba ba latlhegang ka tshiamololo.


text:
Botlhale jwa yo o tlhalefileng ke go disa tsamao ya gagwe, mme bosilo jwa dieleele ke tsietsego fela.


text:
Yo o pelo e tenegileng o tla bolawa ke ditsela tsa gagwe; mme monna yo o molemo o tla ja monate wa ditiro tsa gagwe.


text:
A ga ba timele ba ba logang maano a a bosula? Mme lorato le boammaaruri ke tsa ba ba akanyang molemo.


text:
Yo o gatelelang ba babotlana o kgala Mmopi wa bone, mme yo o tlhomogelang bahumanegi pelo o a mo tlotla.


text:
Botlhale bo iketlile mo pelong ya motlhalefi, mme tse di mo pelong tsa masilo di utlwala ka makgakga.


text:
Tsela ya motlapa e tshwana le legora lwa mitlwa, mme tselana ya ba ba matlhagatlhaga e katilwe sentle.


text:
Monna o itumelela karabo ya molomo wa gagwe; lefoko le le buiwang ka nako e e le lebanyeng le molemo jang!


text:
Motho wa kgwebo ya tshiamololo o hudua ntlo ya gagwe, mme yo o ilang dineo tse di faposang o tla phela.


text:
Yo o tlhokomologang dikotlo o nyatsa bophelo jwa gagwe, mme yo o utlwang kgalemelo o tla bona tlhaloganyo.


text:
Seelo le selekanyetso tse di siameng ke tsa Morena; majwe otlhe a kgetsana a a supang bokete ke tiro ya gagwe.


text:
Sefatlhego sa kgosi se se supang lorato se a phedisa; bopelontle jwa yona bo tshwana le leru la pula ya tlhakola-modula.


text:
Tsela e e katilweng ya batho ba nnete ke go tila bosula; yo o disang tsamao ya gagwe o boloka bophelo jwa gagwe.


text:
Motlhanka yo o botlhale o tla laola ngwana yo o tlhabisang ditlhong, a ba a kgaogana boswa le bomorwa mongwagwe.


text:
Selefera e itshekisiwa mo pitseng e e tlhaolosang le gouta mo leisong la moubo, mme Morena o leka dipelo jalo.


text:
Yo o sotlang mohumanegi o kgala Modiri wa gagwe; yo o itumelelang kotsi ya yo mongwe ga a nke a tlhoka petso.


text:
Thelesetso ke taemane ya tlhogonolo mo matlhong a mong wa yona; le fa a ya kae, e ntse e mo tsweletsa pele.


text:
Go kaone go kgatlhana le senonnori se se thukhuthilweng bana bogolo go go kgatlhana le lesilo le le mo bosilong jwa lone.


text:
Yo o atlholang a re: “Moikepi o siame;” le yo o reng: “Mosiami o molato.” Ba tena Morena ka bobedi jwa bone.


text:
Ke ka ntlha ya eng, fa go le madi mo seatleng sa lesilo a a ka rekang botlhale? Mme kana ga le na tlhaloganyo.


text:
Motho yo o se nang tlhaloganyo ke yo o ipofang ka seatla go lefela yo mongwe yo o emelang mongwe-ka-ene.


text:
Yo o nang le tlhaloganyo o lebile botlhale, mme matlho a lesilo a lebile kwa bokhutlong jwa lefatshe.


text:
Yo o thibelang mafoko a gagwe o na le kitso; le yo o mowa o iketlileng ke monna yo o nang le tlhaloganyo.


text:
Le lesilo, fa le didimala, le ka kaiwa letlhale; fa le moma molomo wa lone, ba ka re: “Le na le tlhaloganyo.”


text:
Mafoko a mosenya-leina a tshwana le dijo tse di mafura tse di fologelang kwa teng ga mala ka borethe.


text:
Boikgodiso jwa pelo ya motho bo etelela tatlhego ya gagwe pele, mme boikokobetso bo latelwa ke tlotlego.


text:
Monna yo o pelokgale o itshokela bolwetse jwa gagwe; mme mowa o o imetsweng, ke mang yo o ka o tsosang?


text:
Morwa motho yo o leofetsweng o thata bogolo go motse o o femetsweng; letlhoo le tshwana le phemelo ya ntlo ya borena.


text:
Mpa ya motho e tla kgora leungo la molomo wa gagwe; o tla kgora kotulo ya tse a di jwetseng ka molomo wa gagwe.


text:
Balekane ba motho ba ka mo isa mo tatlhegong; mme go ka nna le tsala e e kgomarelang motho bogolo go morwa-rraagwe.


text:
Mohumanegi yo o sepelang mo poifong-Modimo o molemo bogolo go yo o molomo o bolotsana yo e leng lesilo.


text:
Bomorwa-rraagwe mohumanegi ba mo tlhoa botlhe; ditsala tsa gagwe di mo katogile bogolo go bone; o ba tlhaeletsa kwa morago, mme ga ba tle.


text:
Kgakalo ya kgosi e tshwana le go bôpa ga tawana; mme bopelontle jwa yona bo ntse jaaka monyo mo dijwalong.


text:
Mosimane yo o boeleele ke tshenyegelo ya ga rraagwe; mme go omana ga mosadi ke thulelo e e ntseng e na ka gale.


text:
Go boifa Morena go isa bophelong; motho yo o ntseng jalo o tla kgora, a lala a sa tlelwe ke bosula bope.


text:
Yo o sa tlhalefang o tla tlhalefa, fa o otla mosotli; fa motlhalefi a kgalemelwa, o tla tlhaloganya kitso.


text:
Bobedi jwa dilekanyetso le jwa dielo tse di tsietsang ke maila fa pele ga Morena ka bobedi jwa tsona.


text:
Le ene mosimane o a tle a ipontshe ka ditiro tsa gagwe, fa maitsholo a gagwe e le a a phepa le a nnete gongwe nnyaya.


text:
Le fa go na le gouta le bontsi jwa ditalama tsa dikorala, tseo tsotlhe di phalwa ke molomo o o botlhale.


text:
Mo amoge kobo ya gagwe, gonne o ipofile go lefela yo mongwe; mo tsee a nne peeletso mo boemong jwa baeng.


text:
Ke seru mo mothong, fa a itlhaganela a re: “Ke tla se naya Morena,” mme e re a sena go ikana jalo e be e le gona a ikakanyang.


text:
Pelo ya kgosi e tshwana le mesele ya metsi mo diatleng tsa Morena; o e isa gongwe le gongwe kwa a ratang teng.


text:
Go otla mosotli ke go tlhalefisa yo o iseng a tlhalefe; mme letlhale le amogela kitso, fa le rutwa fela.


text:
Go botoka go nna mo lefatsheng la sekaka bogolo go go nna le mosadi yo o omanang yo o ngongoregang ka metlha.


text:
Yo o ikgantshang, yo o ikgogomosang, leina la gagwe ke mosotli; o dira ka boikgantsho jo bo se nang tekanyo.


text:
E a re letlhale le bona dikotsi, le iphitlhe; mme ba ba sa tlhalefang ba fetele pele, ba wele tatlhegong.


text:
go go ruta nnete le mafoko a a ikanyegang gore o tle o arabe yo o go botsang ka mafoko a boammaaruri.


text:
Fa o bona monna e le setswerere mo tirong ya gagwe, ene o ka direla dikgosi; ga se yo o ka direlang ba e leng batho fela.


text:
A o tla tlhoma matlho mo lehumong? Le tla tloga le nyelela! Gonne le itirela diphuka le fofela kwa legodimong jaaka lenong.


text:
Gonne o ntse jaaka a akanya mo pelong. Ka molomo o go raya a re: “Jaa, o nwe!” mme pelo ya gagwe yona ga e ree jalo.


text:
Tatlhego ke ya ga mang? Tlalelo ke ya ga mang? Dintwa ke tsa ga mang? Selelo ke sa ga mang? Dintho tsa bomo ke tsa ga mang? Matlho a a leoto ke a ga mang?


text:
O tla nna jaaka e kete o robetse mo gare ga lewatle le jaaka yo o robetseng mo godimo ga pinagare ya mokoro.


text:
O re: “Ba ntiteile, ga ke a utlwa botlhoko; ba nkotlile, ga ke a lemoga. Ke tla tsoga leng ke tle ke e batle go nwa gape.”


text:
mme ka kitso matlwana a yona a tlala dithoto tsa mefutafuta tse di tlhwatlhwa e kgolo le tse dintle.


text:
Gonne ò tla itse go lwa ntwa ka dikgakololo tse di botlhale; phenyo e bonwa ka bontsi jwa bagakolodi.


text:
Fa o ka re: “Ke ne ke sa itse,” ona o o bonang dipelo a ga o kitla o lemoga? Ona o o disang bophelo jwa gago o a itse. O direla motho ka fa tirong ya gagwe.


text:
Morwaaka, jaa lomepe lwa dinotshe, gonne lo monate; mafura a dinotshe a botshe mo magalapeng a gago.


text:
Itse gore botlhale bo ntse jalo mo moweng wa gago. Fa o bo bona, tswelelopele e tla nna teng, mme tsholofelo ya gago ga e kitla e nyelela.


text:
e se re gongwe Morena a bona, mme ga nna bosula mo matlhong a gagwe, a busa bogale jwa gagwe mo go ene.


text:
Gonne tatlhego ya tsona e tla dirafala ka tshoganyetso, sebaka sa tshenyego ya tsona se itsiwe ke mang?


text:
Ka fitlhela e tlhogile mefero gotlhe, e khurumeditswe ke mokolonyane, lorako lwa matlapa lwa yona lo digilwe.


text:
Diane tse di latelang fa le tsona ke tsa ga Salomo; di kgobokantswe ke banna ba ga Hesekia kgosi ya Juta.


text:
A moikepi a tlosiwe jalo fa pele ga kgosi; foo sedulo sa bogosi sa yona se tla tlhomamisiwa ka tshiamo.


text:
Gonne go bolelelwa go twe: “Tlhatlogela kwano!” go phala go kokobediwa fa pele ga motlotlegi yo ò mmonang ka matlho a gago.


text:
Ò se ka wa potlaka go ya go seka, e se re gongwe morago ga moo wa tlhoka go itse se ò ka se dirang, fa mongwe-ka-wena a go tlhabisa ditlhong.


text:
Lefoko le le buiwang ka nako ya lone le tshwana le dinamune tsa gouta tse di mo megopong ya selefera.


text:
Mokgalemi yo o botlhale mo tsebeng ya yo o utlwang ke lenyena la gouta le mokgabo wa gouta e e sa pekwang.


text:
Morongwi yo o ikanyegang o tshwana le maruru a semathana mo bolelong jwa kotulo mo go ba ba mo romileng; gonne o lapolosa mowa wa morena wa gagwe.


text:
Fa ò bonye mafura a dinotshe, ò je a a go lekanyeng fela, e se re gongwe a go tena, mme wa a tlhatsa.


text:
Go ikanya molotsana ka letsatsi la tlalelo ke go ikanya leino le le bodileng le lekoto le le relelang.


text:
Go opelela yo o pelo-e-botlhoko difela go tshwana le go apola diaparo ka letsatsi le le maruru le go tshela se se botlhoko mo dinthong.


text:
Thogako e e se nang lebaka ga e kitla e dirafala; e tshwana le thaga e e timelang le peolwane e e fofang e tloga.


text:
Mafoko a yo o senyang leina a tshwana le dijo tse di monate tse di fologelang kwa teng ga mala ka borethe.


text:
Fa molomo o tuka lorato, mme pelo e ntse e le mpe, ke lobeana fela lo lo manegilweng manyela a selefera.


text:
Fa a utlwatsa lentswe la lorato, se mo ikanye; gonne o na le bosupa jwa makgapha mo pelong ya gagwe.


text:
Lefika le makete, motlhaba ke morwalo, mme go ngadisiwa ke lesilo go makete go di gaisa ka bobedi jwa tsona.


text:
Monna yo o thobileng mo gae, a kgarakgatshega, o tshwana le nonyane e e kobilweng mo sentlhageng sa yona.


text:
Se tlogele tsala ya gago le tsala ya ga rraago; se tsene mo ntlong ya ga morwa-rraago ka letsatsi la tatlhego ya gago. Moagammogo yo o gaufi o gaisa morwa-rraago yo o kgakala.


text:
Yo o tshegofatsang mongwe-ka-ene ka lentswe le legolo mo mosong phakela o tla belaelwa gore o a rogaka.


text:
Yo o tlhokomelang setlhare sa feie o tla ja maungo a sona; yo o direlang morena wa gagwe o tla tlotlwa.


text:
Selefera e itshekisiwa mo pitseng e e gakolosang le gouta mo leisong le monna ka melomo ya ba ba mmokang.


text:
Le fa o ka tlhobola seeleele mmogo le mabele mo kikeng ka motshe, ga se kitla se tlogela boeleele jwa sona.


text:
Dikgosi tsa morafe di latelana ka pele ka ntlha ya maleo a ona, mme tshiamo e tlhomama ka batho ba ba nang le tlhaloganyo le kitso.


text:
Monna yo e leng tlhogo, yo o gatelelang ba babotlana, o tshwana le pula e e gogolang fela e e sa tsiseng dijo.


text:
Mohumanegi yo o sepelang ka poifo-Modimo o molemo bogolo go mohumi yo o sokameng, ka a le tsela-pedi.


text:
Yo o tshegetsang molao ke ngwana yo o tlhalefileng, mme yo o tsalanang le difafalele o tlhabisa rraagwe ditlhong.


text:
Yo o kokotletsang di-tsa-gagwe ka tsadiso ya madi gongwe ka kgwebo o phuthela yo o tla tlhomogelang batlhoki pelo.


text:
Yo o faposetsang ba nnete kwa tseleng e e bosula o tla wela mo lemeneng la gagwe ka esi, mme ba ba tletseng tumelo ba tla ja boswa jwa tse di molemo.


text:
Yo o lobang maleo a gagwe ga a kitla a kgona sepe; mme yo o a ipobolang, a a bakela, o tla tlhomogelwa pelo.


text:
Go sego motho yo o boifang Modimo ka gale, mme yo o thatafatsang pelo ya gagwe o tla wela mo tatlhegong.


text:
Molaodi yo o tlhokang tlhaloganyo ke mogateledi yo mogolo, mme yo o ilang kgwebo ya tshiamololo o tla phela ka boleele.


text:
Motho yo o imelwang ke molato wa go bolaya motho o tla nna motshabi go fitlha lebitleng; se mo thuseng.


text:
Yo o sepelang ka poifo-Modimo o tla phologa, mme yo o sokameng, a le tsela-pedi o tla wela mo gopong.


text:
Yo o lemang tshimo ya gagwe o tla kgora bogobe, mme yo o latelang tse di se nang mosola o tla bona khumanego fela.


text:
Monna yo o ikanyegang o tla bona ditshegofatso tse dikgolo, mme yo o potlakelang go huma ga a nke a tlhoka kotlo.


text:
Go gobelelela motho ga go a siama. Monna o ka tlogela tshiamo le ka ntlha ya thathana ya bogobe fela.


text:
Monna yo o gagamatsang molala, le fa a kgalemetswe gantsi, o tla pšhwetlakanngwa ka tshoganyetso, mme go se na thuso.


text:
Monna yo o ratang botlhale o itumedisa rraagwe; mme yo o kopanang le diaka o fetsa dithoto tsa gagwe.


text:
Kgosi e phedisa lefatshe sentle ka tshiamo, mme yo o kgethisang batho go feta tekanyo o a le tubaka.


text:
Kgosi e e direlang ba babotlana tse di ba tshwanetseng ka boikanyo, sedulo sa yona sa bogosi se tla tlhomama ka bosakhutleng.


text:
Mafoko a ga Agure morwa Jake wa ga Masa. Monna yo o a re: “Ke itapiseditse Modimo; ke itapiseditse Modimo. Ke feletswe.


text:
Go tlhatlogetse mang kwa legodimong a ba a boa? Ke mang yo o huparetseng phefo ka diatla tsa gagwe? Ke mang yo o bofeletseng metsi mo kobong? Ke mang yo o tlhomamisitseng dikhutlo tsotlhe tsa lefatshe? Leina la gagwe ke mang? Leina la Morwawe ke mang? Nkarabe, fa o itse tseo.”


text:
Bolotsana le mafoko a maaka di katose mo go nna. Se mphe lehuma le e seng lehumo. Mphe dijo tse di ntekanyeng,


text:
e se re gongwe ka kgora, ka go itatola ka re: “Morena ke mang?” E se re gongwe ka humanega, ka utswa, ka senya leina la Modimo wa me.


text:
Batho bao – matlho a bona a ikgantsha jang ne! Dintshi tsa matlho a bona di supa boikgodiso jang ne!


text:
Batho bao – meno a bona ke ditšhaka, meno a ditlhaya tsa bona ke dithipa, ba ja babogisegi mo lefatsheng le go tlosa bahumanegi mo bathong.


text:
Kgofa e na le bomorwadia-yona ba le babedi ba ba reng: “Mphe! Mphe!” Go na le dilo di le tharo tse di sa kgoreng; ee, di le nne tse di sa reng: “Go ntse!”


text:
Leitlho le le sotlang rraalo, le le nyatsang go utlwa mmaalo, magakabe a molatswana a tla le gonya, manongnyana a tla le ja.


text:
Ke tsela ya lenong kwa loaping, le tsela ya noga mo lefikeng, le tsela ya mokoro mo lewatleng, le tsela ya monna yo o nang le mosadi yo mošwa.


text:
Tsela ya mosadi yo o senyang nyalo e ntse jaana: Fa a jele, o iphimola molomo a re: “Ga ke a dira molato.”


text:
mokoko o gwanta mo gare ga dikgogo; le phoko e etelela letsomane pele; le kgosi e bolotsa mephato ya yona.


text:
Gonne go fetlha lobebe go ntsha serethe; go pitla dinko go ntsha madi; go tlhotlheletsa bogale go tsosa tlhabano.


text:
“Wena morwaaka wa ntlha, nka go raya ka reng? Morwaaka yo ke go belegeng, nka reng? Morwa maikano a me, nka reng?


text:
Ga go a tshwanela dikgosi, Lemuele, ga go a tshwanela dikgosi go nwa weine; ga go a tshwanela barena go eletsa bojalwa,


text:
Mosadi yo o maatlametlo o bonwa ke mang? Kana ene ke lehumo le le gaisang ditalama tsa tlhwatlhwa e kgolo.


text:
Mosadi o ntse a mo direla tse di molemo, e seng tse di bosula, ka malatsi otlhe a bophelo jwa gagwe.


text:
O a tle a tsoge e sa le bosigo, a fe ba lapa la gagwe dijo, a laela malata a gagwe tiro ya letsatsi.


text:
Ga a boifele ba lapa la gagwe serame, gonne botlhe ba ba mo lapeng la gagwe ba apesitswe tse di tlhatlagantsweng.


text:
A boithamako jwa maithamako! Go bua Moreri. A boithamako jwa maithamako! Dilo tsotlhe ke tsa boithamako.


text:
Letsatsi le a tlhaba, letsatsi le a phirima, le itlhaganelela kwa felong ga lone kwa le tla tlhabang teng gape.


text:
Phefo e ya kwa borwa e be e retologela kwa bokone; e foka e ntse e dikologa-dikologa; phefo e be e boele gape kwa e neng e tswa teng.


text:
Dinoka tsotlhe di elelela kwa lewatleng, mme lewatle ga le tlale; e bile dinoka di boela gape kwa di neng di tswa teng.


text:
Dilo tsotlhe di na le matsapa a tsona; motho ga a kgone go tlhalosa. Leitlho ga le kgore go bona, le tsebe ga e tladiwe ke go utlwa.


text:
Tse di kileng tsa nna teng di tla be di nne teng gape; tse di kileng tsa dirafala ke tsona tse di tla dirafalang gape. Ga go na sepe se sešwa fa tlase ga letsatsi.


text:
A go na le sengwe se go ka tweng: “Bonang, se sešwa ke se”? Nnyaya! Kana se kile sa nna teng mo metlheng e e fetileng, rona re ise re nne teng.


text:
Ba bogologolo ga ba tlhole ba gopolwa; mme ba metlha e e tlang le bone ba tla lebalwa ke ba ba tla ba latelang.


text:
Ke ne ke ikaeletse go lotolotsa le go tlhotlhomisa ka botlhale dilo tsotlhe tse di dirwang fa tlase ga legodimo. Ke tiro e e makete e Modimo o e neetseng batho gore ba itapise ka yona.


text:
Ka bona ditiro tsotlhe tse di dirwang fa tlase ga letsatsi; ka fitlhela tsotlhe e le tsa boithamako le go tshwara lephoro fela.


text:
Ke ne ka ithaya ka re: “Ruri, ke bonye botlhale jo bogolo, ka ba ka nna ka bo oketsa bogolo go botlhe ba ba neng ba busa mo Jerusalema pele ga me. Ee, pelo ya me ya bona botlhale jo bontsi le kitso e kgolo.”


text:
Jaanong ya re ke ineela ka pelo go itse botlhale le go itse botsenwa le bosilo, ka lemoga gore le gona ke go tshwara lephoro fela.


text:
Nkile ka ithaya mo pelong ka re: “Ahee! Ke tla leka go itumela le go ja monate.” Ka fitlhela le gona e le phefo fela.


text:
Ka ikakanya ka re: “Ke tla lapolosa mmele wa me ka weine – fela a tlhaloganyo e ntsamaise ka botlhale! – ke tla itshola ka bosilo go fitlhelela ke bone tse di leng molemo mo bathong, tse ba tshwanetseng go di dira fa tlase ga legodimo ka malatsi a a baletsweng maphelo a bone.”


text:
Ka itemela masimo le dikgwa tse di kgabisang, le ditlhare tsa maungo tsa mefutafuta, ka di tlhoma teng.


text:
Ka reka batlhanka le malata. Ka bona batlhanka ba ba tsaletsweng mo ntlong ya me, le gona ka rua motlhape o mogolo wa dikgomo le letsomane le legolo la dinku bogolo go botlhe ba ba neng ba le mo Jerusalema pele ga me.


text:
Le gona ka ikgobokanyetsa selefera le gouta le letlotlo la dikgosi le la dinaga; ka ipatlela baopedi ba banna le ba basadi le monate wa bomorwa-batho, e leng baratiwa ba le bantsi.


text:
Ka nna mogolo, ka nna ka golela pele, ka phala botlhe ba ba neng ba le mo Jerusalema pele ga me. Le gona botlhale jwa me jwa sala mo go nna.


text:
Tsotlhe tse matlho a me a neng a di eletsa ga ke a ka ka a ganela ka tsona le e seng go tima pelo ya me boitumelo bope; ruri pelo ya me e ne e itumelela matsapa otlhe a me. E ne e le tsona tuelo ya me mo tapisegong yotlhe ya me.


text:
Jaanong ya re ke leba ditiro tsotlhe tsa me tse di dirilweng ke diatla tsa me le matsapa a ke itapisitseng mo tirong ka ona, ka fitlhela tsotlhe e le tsa boithamako fela, e le go tshwara lephoro fela di se na mosola fa tlase ga letsatsi.


text:
Ka retologa go lemoga botlhale le botsenwa le boeleele. – Kana motho yo o latelang kgosi o ka dira eng se se iseng se dirwe?


text:
Motlhalefi o na le matlho mo tlhogong ya gagwe, mme lesilo le sepela mo lefifing. Mme le gona ka lemoga gore tatlhego e ba wela botlhe ka go tshwana.


text:
Ka ba ka akanya mo pelong ka re: “Tse di welang lesilo, le nna di tla nkwela. Go nthusa eng, fa ke tlhalefile thata?” Ka ba ka ithaya mo pelong ka re: “Selo se le sona ke boithamako fela.”


text:
Gonne yo o botlhale le yo o bosilo ga ba kitla ba gopolwa ka bosakhutleng. Ka malatsi a a tlang ba tla bo ba sa bolo go lebalwa botlhe. Ijoo! Motlhalefi o tla swa fela jaaka lesilo!


text:
Ka moo ka ila bophelo; gonne tiro e e dirwang fa tlase ga letsatsi e ne e le botlhoko mo go nna. Gonne tsotlhe ke boithamako fela, ke go tshwara lephoro fela.


text:
Ka ba ka ila tsotlhe tse ke di itiretseng ka matsapa fa tlase ga letsatsi. Gonne ke na le go di tlogelela motho yo o tla nnang teng morago ga me.


text:
Go itse mang gore: A o tla nna botlhale gongwe bosilo? Mme o tla busa tsotlhe tse ke di itapiseditseng, ka di itirela ka botlhale fa tlase ga letsatsi. Le tseo ke boithamako fela.


text:
Ka ntlha ya moo ka tlhobogisa pelo ya me matsapa otlhe a ke itapisitseng ka ona fa tlase ga letsatsi.


text:
Gonne fa motho yo o itapiseditseng tsa gagwe ka botlhale le ka kitso le ka botswerere a na le go di tlogelela motho yo mongwe boswa yo a sa di itapisetsang, le gona moo ke boithamako fela le botlhoko jo bogolo.


text:
Kana motho o bona eng ka matsapa otlhe a gagwe le ka tshwenyego ya pelo ya gagwe tse o itapisang ka tsona fa tlase ga letsatsi?


text:
Gonne matlhoko le tshwenyego ke tsa gagwe ka malatsi otlhe; le bosigo pelo ya gagwe ga e ikhutse. Selo se le sona ke boithamako fela.


text:
Motho ga a na tse di molemo tse di gaisang go ja le go nwa le go jesa pelo ya gagwe monate mo tapisegong ya gagwe. Mme ke lemogile gore selo se le sona se tswa mo seatleng sa Modimo.


text:
Gonne motho yo o o kgatlhang o mo naya botlhale le kitso le boitumelo. Mme tiro e o e neelang moleofi ke go phutha le go kgobokanya tse di tla neelwang yo o siameng fa pele ga Modimo. Le selo se ke boithamako fela le go tshwara lephoro.


text:
Sengwe le sengwe se na le nako ya sona. Maikaelelo mangwe le mangwe a na le sebaka sa ona fa tlase ga legodimo.


text:
Go na le sebaka sa go tsalwa le sebaka sa go swa; sebaka sa go tlhoma le sebaka sa go kumola tse di tlhomilweng;


text:
sebaka sa go latlha matlapa le sebaka sa go phutha matlapa; sebaka sa go tlamparela le sebaka sa go katogana le go tlamparela;


text:
O dirile sengwe le sengwe sentle ka nako ya sona. Le gona o tsentse bosakhutleng mo dipelong tsa bone. Fela batho ga ba kgone go lemoga tiro e Modimo o e dirang go tswa tshimologong go ya bokhutlong.


text:
Ke a itse gore ga go na tse di ba siametseng sentle, fa e se go itumela le go dira tse di molemo mo maphelong a bone.


text:
Le gona motho mongwe le mongwe, fa a ja, a nwa, a ja monate mo tapisegong yotlhe ya gagwe, ke neo ya Modimo.


text:
Ke a itse gore tsotlhe tse Modimo o di dirang di tla nna ka bosakhutleng. Ga di ka ke tsa okediwa le e seng go fokodiwa. Mme Modimo o dirile jalo gore batho ba tle ba o boife.


text:
Tse di leng teng ga di bolo go nna teng; tse di tla nnang teng di tla bo di kile tsa nna teng. Modimo o tla tsosa tse di fetileng.


text:
Le gona fa tlase ga legodimo ke bonye boikepo bo le mo felong ga tshiamo le tshiamololo e le mo felong ga molao.


text:
Ka ba ka gopola mo pelong ka re: “Modimo o tla atlhola mosiami le moikepi; gonne maikaelelo mangwe le mangwe le tiro nngwe le nngwe di na le sebaka sa tsona.”


text:
Ka ba ka akanya mo pelong ka re: “Ke ka ntlha ya bomorwa-batho gore Modimo o tle o ba leke, mme bone ba ipone, fa bone e le diphologolo ka fa ba ntseng ka teng.”


text:
Gonne tse di dirafalelang bana ba batho di dirafalela le diphologolo. Tatlhego ya bone e tshwana fela le ya tsone: Ba swa jaaka di swa. Mowa wa bophelo o le mongwe o mo go bone le mo go tsone. Ga go na sepe se motho o gaisang diphologolo ka sona. Gonne tsotlhe ke boithamako fela.


text:
Dilo tsotlhe di ya mo felong go le gongwe; tsotlhe di tswa mo leroleng, tsotlhe di boela mo leroleng.


text:
Ke mang yo o itseng gore mewa ya bana ba batho e tlhatlogela kwa godimo le gore mewa ya diphologolo e fologela kwa tlase mo lefatsheng?


text:
Ke lemogile gore ga go na lesego lepe le le phalang la motho yo o itumelelang ditiro tsa gagwe; gonne ke yona kabelo ya gagwe. Gonne ke mang yo o ka mo isang kwa o tla itumelelang teng tse di tla dirafalang morago ga gagwe?


text:
Ka boa ka bona dikgatelelo tsotlhe tse di dirwang fa tlase ga letsatsi; ka bona dikeledi tsa ba ba gateletsweng, mme ba se na mogomotsi. Bagateledi ba bone ba ne ba le thata, mme bone ba se na yo o ka ba gomotsang.


text:
Ka ba ka re: “Baswi ba ba sa bolong go swa ba tlhogonolo bogolo go baphedi ba ba sa ntseng ba phela.


text:
Mme yo o tlhogonolo go ba phala ka bobedi jwa bona ke yo o iseng a nne teng; yo o iseng a bone ditiro tse di bosula tse di dirwang fa tlase ga letsatsi.”


text:
Ka ba ka lemoga gore matsapa otlhe le botswerere jotlhe mo tirong di tswa mo lefufeng la motho yo o fufegelang mongwe-ka-ene. Ka re: “Selo se le sona ke boithamako fela le go tshwara lephoro.”


text:
Seatla se se tletseng boikhutso se gaisa diatla tse pedi tse di tletseng tapisego le go tshwara lephoro.


text:
Go na le mongwe a le esi a se na yo mongwe; le gona ga a na morwawe le fa e le morwa-rraagwe. Mme matsapa otlhe a gagwe ga a fele; matlho a gagwe ga a kgore khumo. Ga a akanye gore, ke itapisetsa mang, fa ke itima tse di monate? Le selo se ke boithamako fela le tshwenyego e e botlhoko.


text:
gonne fa ba wa, mongwe o tla tsosa molekane wa gagwe. Mme a tatlhego ya gagwe wee yo o wang, a se na yo mongwe yo o ka mo tsosang!


text:
Le fa a le mongwe a ka fenngwa, ba le babedi ba tla thusanya. Lodi lwa ditlhale tse tharo ga lo kgaoge ka pele.


text:
Lekau le le humanegileng, fa le le botlhale, le phala kgosi e e tsofetseng e e bosilo e e sa tlholeng e dumela go gakololwa.


text:
Ee, le tla tswa mo ntlong ya kgolegelo go nna kgosi, le fa le tsetswe e le mohumanegi mo pusong ya kgosi ele.


text:
Ka bona baphedi botlhe ba ba sepelang fa tlase ga letsatsi ba na le lekau lele le le tla emang mo boemong jwa kgosi ele;


text:
go le bontsi jo bo sa balweng jwa morafe otlhe, jwa botlhe ba le ba eteletseng pele. Fela ba metlha e e tlang ga ba ka ke ba le itumelela. Kana le sona ke boithamako fela le go tshwara lephoro.


text:
Disa dinao tsa gago, fa o ya kwa Ntlong ya Modimo! Kana go atamela go reetsa go phala ditlhabelo tsa masilo. Gonne ga a itse sepe fa e se go dira bosula fela.


text:
Ikakanye o ise o bue; a pelo ya gago e se ka ya itlhaganela go ntsha lefoko fa pele ga Modimo. Gonne Modimo o kwa legodimong, mme wena o mo lefatsheng. Ke gona he, a mafoko a gago a se nne mantsi.


text:
Fa o ikanela Modimo maikano, se diege go a dirafatsa; gonne Modimo ga o kgatlhwe ke masilo. Dira se o se ikanetseng.


text:
O se ka wa itsenya mo molatong ka molomo wa gago! Se bue fa pele ga morongwi wa Modimo wa re: “Ke fositse!” O biletsang Modimo gore o galefele lentswe la gago le go senya tiro ya diatla tsa gago?


text:
Fa o bona mohumanegi a gatelelwa, mme tshiamo le molao di tlosiwa mo nageng, se gakgamale. Gonne morena yo mogolo o disa yo mmotlana, mme Modimo o mogolo bogolo, o ba okametse botlhe.


text:
Yo o ratang selefera ga a nke a kgora selefera, yo o ratang letlotlo o tla galala tse a di bonang. Le selo se ke boithamako fela.


text:
Fa khumo e ata, go ata le baji ba yona. Jaanong e thusa mong wa yona eng, fa e se go e leba fela ka matlho?


text:
Boroko jwa modiri bo monate, le fa a ja tse dipotlana gongwe tse dintsi, mme letlotlo la mohumi le a mo tlhobaetsa.


text:
Go na le bosula jo bo boitshegang jo ke bo bonyeng fa tlase ga letsatsi, ke khumo e mong wa yona o e bolokelang tatlhego ya gagwe.


text:
Motho o dule mo mmeleng wa ga mmaagwe a sa ikatega, e bile o tla tloga jaaka a tlile. Ga a nke a tsaya sepe sa tse o di itiretseng ka matsapa, se a ka tsamayang ka sona.


text:
Le selo se ke bosula jo bo botlhoko, fa a na le go tloga a tshwana fela le jaaka fa a ne a tla. Jaanong go mo thusa eng, fa a itapiseditse phefo fela?


text:
Le gona ka malatsi otlhe a gagwe o ne a ntse a le mo lefifing le mo khutsafalong le mo matshwenyegong a mantsi le mo bolwetseng le mo kgalefong.


text:
Bonang, se ke se bonyeng se le molemo, se le sentle ke fa motho a ja, a nwa, a phela monate mo matsapeng aotlhe a o itapisang ka ona fa tlase ga letsatsi ka malatsi otlhe a bophelo jwa gagwe jo Modimo o bo mo neileng, gonne ke yona kabelo ya gagwe.


text:
Le gona ke neo ya Modimo mo mothong mongwe le mongwe, fa Modimo o mo naya khumo le matlotlo, o bo o mo dumelela go di ja le go tsaya kabelo ya gagwe le go itumelela tse a di itapisetsang.


text:
Ee, yo o ntseng jalo ga a tshwenyegele malatsi a bophelo jwa gagwe; gonne Modimo o mo phedisa a le mo boitumelong jwa pelo ya gagwe.


text:
Ke fa Modimo o naya motho khumo le dithuo le tlotlo mo a sa tlhokeng sepe sa tsotlhe tse a di eletsang, mme Modimo o sa mo dumelele go ka di ja; mme motho yo mongwe a di ja. Selo seo ke boithamako le botlhoko jo bo galakang.


text:
Fa monna a ka tsala bana ba le lekgolo, a phela dinyaga tse dintsi, malatsi a dinyaga tsa gagwe a ba a nna mantsi, mme ene a se ka a kgona go kgorisa pelo ya gagwe ka tse di molemo, le gona a se ka a bona phitlho ya tlotlo – nna nka re: Phetelo e tlhogonolo bogolo go ene;


text:
Le fa a ka phela dinyaga di le dikete tse pedi, fa a sa phela monate – ke boithamako fela. A ga ke re, dilo tsotlhe di tla ya kwa felong go le gongwe?


text:
Kana motlhalefi o na le eng se a phalang lesilo ka sona? Mohumi o na le eng se a gaisang mohumanegi ka sona, ka le ene a itse go phela sentle mo gare ga baphedi?


text:
Go itumelela se o se bonyeng go gaisa go kgarakgatshega ka keletso. Le selo se ke boithamako fela le go tshwara lephoro.


text:
Tse di leng teng ga di bolo go bidiwa ka maina a tsona; go itsilwe gore motho o tla nna jang; ga a na go ganela le ona o o thata bogolo go ene.


text:
Gonne ke mang yo o itseng tse di molemo mo mothong ka malatsi a a badilweng a bophelo jwa boithamako jwa gagwe, jo a bo fetisang jaaka moriti; gape ke mang yo o ka itsiseng motho se se tla dirafalang sehularong sa gagwe fa tlase ga letsatsi?


text:
Go ya kwa lapeng la moletlo go phalwa ke go ya kwa lapeng la khutsafalo; ka gonne sona seo ke bokhutlo jwa batho botlhe, mme yo o phelang a a se tshole ka pelo!


text:
Gonne setshego sa lesilo se tshwana le go thanthanyega ga mitlwa ka fa tlase ga pitsa. Le seo ke boithamako fela.


text:
Gonne botlhale bo a femela le selefera e a femela, mme thuso ya kitso ke ya go re: Botlhale bo phedisa mong wa jona.


text:
Itumele ka letsatsi la letlhogonolo, mme ka letsatsi la botlhoko o akanye gore le lone Modimo o le dirile fela jaaka lele; ke ka moo motho a sa itseng sepe se se tla tlang sehularong sa gagwe.


text:
Ke bonye tsotlhe mo malatsing a me a boithamako ke tse: Go na le mosiami yo o latlhegang, le fa a ntse a siame; gape go na le moikepi yo o phelang malatsi a mantsi, le fa a ntse a le bosula.


text:
O se ka wa siama thata thata! O se ka wa itshupa o le botlhale go feta botlhe! O tla bo o itshenyetsang?


text:
Go molemo, fa o tshwara se, mme le sele o se ka wa tlosa seatla mo go sona. Gonne yo o boifang Modimo o falola mo go tsotlhe tseo.


text:
Le gona o se ka wa tlhokomela mafoko otlhe a a buiwang, e se re gongwe wa utlwa motlhanka wa gago a go rogaka.


text:
Jaanong ka retolola pelo ya me go batla kitso le go fukutsa le go batla botlhale le temogo gore ke tle ke itse boikepo, fa e le bosilo, le bosilo, fa e le botsenwa.


text:
Ka bona se se galakang bogolo go loso, e bong mosadi yo e leng letloa, yo pelo ya gagwe e leng thaelo, yo mabogo a gagwe e leng dikgole. Yo o molemo fa pele ga Modimo o tla falola mo go ene, mme moleofi o tla tshwarwa ke ene.


text:
Moreri a re: “Bonang, ke se ke se bonyeng ka go bapisa sengwe le se sengwe gore ke tle ke lemoge ka fa dilo tsotlhe di ntseng ka teng.”


text:
Se ke sa ntseng ke se batla, se ke iseng ke se bone, ke se: Mo bathong ba le sekete ke bonye monna wa nnete a le mongwe, mme mosadi wa nnete ga ke a mmona mo go botlhe bao.


text:
Fela bonang, se ke se lemogileng ke go re: Modimo o dirile batho e le ba nnete, mme bone ba logile maano a mantsi.


text:
Ke mang yo o tshwanang le motlhalefi? Ke mang yo o itseng tlhaloso ya dilo? Botlhale jwa motho bo sedimosa sefatlhego sa gagwe gore matepe a sefatlhego sa gagwe a fetoge.


text:
se itlhaganele; tloga fa pele ga yona; se tsene mo kgannye e e bosula; gonne kgosi e dira tsotlhe tse e di ratang.


text:
Yo o tshegetsang taolo ga a nke a dirafalelwa ke se se bosula, mme pelo ya motlhalefi e tla bona sebaka sa tshekiso.


text:
Gonne selo sengwe le sengwe se na le sebaka sa sona le molao wa sona; gonne bosula jwa motho bo mo imela thata.


text:
Ga go na motho yo o nang le thata mo phefong go ka e thibela; ga go na yo o laolang letsatsi la loso; ga go na go ya gae mo nakong ya ntwa. Boikepo ga bo ka ke jwa pholosa mong wa jona.


text:
Tsotlhe tseo ke di bonye, ka lebisa pelo ya me mo ditirong tsotlhe tse di dirwang fa tlase ga letsatsi, mo metlheng e motho o busang motho yo mongwe ka yona go mo direla bosula.


text:
Le gona ka bona baikepi ba fitlhwa ka tlotlo, ba tsena boikhutsong, mme ba ba dirileng ka tshiamo ba na le go tlogela felo ga boitshepo le go lebalwa mo motseng. Le tseo di a mpalela.


text:
E a re ka kotlo e e atlholetsweng tiro e e bosula e sa dirafale ka pele, ka moo dipelo tsa batho di tlale maikaelelo a go dira bosula.


text:
Motho o a tle a leofe, a dire bosula ga lekgolo, a ba a phele sebaka se seleele – fela nna ke itse gore ba ba boifang Modimo, ba ba tshabang sefatlhego sa ona ke bone ba ba tla phelang sentle.


text:
Moikepi ga a nke a dirafalelwa ke tse di molemo le e seng go leelefatsa malatsi a gagwe jaaka moriti, gonne ga a boife Modimo.


text:
Go na le boithamako jo bongwe jo bo dirafalang mo lefatsheng: Kana go na le basiami ba ba dirafalelwang ke tse di tshwanetseng ditiro tsa baikepi; le gona go na le baikepi ba ba dirafalelwang ke tse di tshwanetseng ditiro tsa basiami. Ka re, le tseo di a mpalela.


text:
Ka ba ka boka boitumelo. Gonne motho ga a na tse di molemo dipe fa tlase ga letsatsi fa e se go ja le go nwa le go itumela. Tsona tseo a di mo lapolose mo tapisegong ya gagwe ka malatsi a bophelo jwa gagwe jo Modimo o bo mo neileng fa tlase ga letsatsi.


text:
E rile ke batla ka pelo gore ke tle ke itse botlhale, ke tlhokomele dilo tse di dirafalang mo lefatsheng – matlho a motho ga a bone boroko bosigo le motshegare –


text:
ka leba ditiro tsotlhe tsa Modimo, ka bona fa motho a sa kgone go di tlhotlhomisa, e leng ditiro tse di dirafalang fa tlase ga letsatsi. Gonne le fa motho a itapisa go batla, ga a di lemoge. Le fa motlhalefi a re, ke a itse, ga a kgone go di tlhotlhomisa.


text:
Gonne tsotlhe tseo ke di etse tlhoko gore ke lemoge tsotlhe, ka bona fa basiami le batlhalefi ba le mo seatleng sa Modimo mmogo le ditiro tsa bone. Le fa e le lorato gongwe letlhoo, motho ga a itse dilo dipe tse di kwa pele ga gagwe.


text:
Dilo tsotlhe di tshwana mo go botlhe. Tlalelo ya loso e wela mosiami le moikepi, yo o molemo le yo o bosula, yo o itshekileng le yo o itshekologileng, yo o dirang setlhabelo le yo o sa direng setlhabelo; e wela yo o dirang molemo jaaka yo o leofang, yo o ikanang jaaka yo o tshabang go ikana.


text:
Seo ke se se botlhoko thata mo go tsotlhe tse di dirafalang fa tlase ga letsatsi, fa tatlhego e wela botlhe ka go tshwana. Le gona pelo tsa batho di tletse bosula; bosilo bo mo dipelong tsa bone ka malatsi aotlhe a maphelo a bone, mme morago ga moo go iwa kwa baswing.


text:
Gonne fa motho a sa ntse a na le botlhe ba ba phelang, o na le tsholofelo. Kana ntšwa e e phelang e phala tau e e suleng.


text:
Gonne ba ba phelang ba itse gore ba tla swa. Mme ba ba suleng ga ba itse sepe; ga ba tlhole ba na le tuelo, gonne go ba gopola go lebetswe.


text:
Lorato lwa bone le letlhoo la bone le lefufa la bone ga di bolo go nyelela. Ga ba tlhole ba na le kabelo mo go tsotlhe tse di dirafalang fa tlase ga letsatsi ka bosakhutleng.


text:
Yaa o je dijo tsa gago ka boitumelo, o nwe weine ya gago ka pelo e e thabileng; gonne Modimo ga o bolo go kgatlhwa ke ditiro tsa gago.


text:
Phela ka boitumelo le mosadi yo o mo ratang ka malatsi otlhe a bophelonyana jwa gago, jo Modimo o bo go neileng fa tlase ga letsatsi ka malatsi otlhe a makhutshwane a gago. Gonne ke yona kabelo ya gago mo bophelong le mo matsapeng a gago a o itapisang ka ona fa tlase ga letsatsi.


text:
Tsotlhe tse seatla sa gago se di fitlhelang go ka di dira di dire ka thata ya gago. Gonne tiro le kakanyo le kitso le botlhale ga di yo kwa felong ga baswi kwa o yang teng.


text:
Ka boa ka bona fa tlase ga letsatsi gore yo o siang ga se yo o lobelo; phenyo ga se ya mogale; le gona dijo ga se tsa batlhalefi; e bile khumo ga se ya ba ba nang le tlhaloganyo; le gona ga go ratwe ba ba nang le kitso. Gonne sebaka le tse di ba tlelang di ba dirafalela botlhe.


text:
Gonne motho le ene ga a itse sebaka sa gagwe, jaaka ditlhapi fa di tshwarwa ka letloa le le bosula le jaaka dinonyane fa di thaisiwa ka serai. – Batho ba golegwa jaaka tsona ka nako ya tatlhego, fa e ba wela ka tshoganyetso.


text:
Go ne go le motsana le banna ba se kae fela mo go ona. Ga tla kgosi e kgolo, ya o tlhasela, ya o dikanyetsa ka ntwa, ya o agela dikago tse dikgolo tsa tlhaselo.


text:
Ga bonwa monna wa mohumanegi yo o botlhale mo go ona, ene a pholosa motse ka botlhale jwa gagwe. Mme go ne go se na motho ope yo o gopolang monna yoo wa mohumanegi.


text:
Ka ba ka re: “Botlhale bo gaisa boganka.” Mme botlhale jwa mohumanegi bo a nyadiwa, le mafoko a gagwe ga a tsewe tsia.


text:
Dintsi tse di suleng di nkgisa ditlhare tsa ngaka, di di bedisa; bosilo jo bobotlana bo senya botlhale le tlotlego jalo.


text:
Fa bogale jwa mmusi bo go tsogela, se tlogele boemo jwa gago; gonne boikokobetso bo thibela dibe tse dikgolo.


text:
Fa selepe se le boi, mme motho a sa se lootse, o tla rema makete; yo o botlhale o ithusa ka go se lootsa.


text:
Tshimologo ya mafoko a molomo wa lone ke boeleele; bokhutlo jwa puo ya lone ke botsenwa jo bo bosula.


text:
Seeleele se buabua thata, mme motho ga a itse tse di tla dirafalang. Yo o ka mo itsiseng tse di tla dirafalang sehularong sa gagwe ke mang?


text:
A tatlhego ya gago wee, wena lefatshe, fa kgosi ya gago e le mosimanyana; fa dikgosana tsa gago di tlhapelwa e sa le mosong!


text:
O wa letlhogonolo, wena lefatshe, fa kgosi ya gago e le morwa batlotlegi; fa dikgosana tsa gago di ja ka nako e e tshwanetseng jaaka banna, e seng jaaka matagwa.


text:
Se roge kgosi le e seng ka pelo ya gago! Le mohumi o se mo roge o le mo ntlwaneng ya gago ya borobalo! Gonne dinonyane tsa legodimo di ka bolela mafoko a gago; tse di diphuka di ka utlwatsa dipolelo tsa gago.


text:
Di kgaoganye ka ba supa gongwe ka ba ba robedi. Gonne ga o itse gore lefatshe le tla welwa ke kotsi e e ntseng jang.


text:
Fa maru a tletse metsi, a nesa pula mo lefatsheng. Mme fa setlhare se rengwa, se wela kwa borwa gongwe kwa bokone, mme mo felong fa se wetseng teng se tla sala se rapaletse gona.


text:
Ga o itse tiro ya Modimo o o dirang dilo tsotlhe, fela jaaka o sa itse tsela ya phefo le ka fa marapo a bopegang ka teng mo mmeleng wa yo moimana.


text:
Jwala peo ya gago mo mosong; se ikhutsise diatla tsa gago maitsiboa; gonne ga o itse gore go tla mela efe, a ena gongwe ele, kampo a di tla siama mmogo ka bobedi jwa tsona.


text:
A e re fa motho a phela dinyaga tse dintsi, a itumele mo go tsona tsotlhe! Le gona a a gopole malatsi a lefifi, gonne a tla nna mantsi thata. Tsotlhe tse di tla tlang ke tsa boithamako fela.


text:
Wena lekau, itumele mo bokaung jwa gago! A pelo ya gago e go jese monate mo malatsing a bokau jwa gago. Phela ka fa pelo ya gago e ratang ka teng le ka fa matlho a gago a bonang ka teng. Fela itse gore Modimo o tla go isa mo tshekong ka ntlha ya tsotlhe tseo.


text:
Tlosa tshwenyego mo pelong ya gago, o fapose botlhoko mo mmeleng wa gago. Gonne bokau le bošwa di fela ka pele.


text:
Gopola Mmopi wa gago o sa le mošwa go ise go tle malatsi a a bosula; go ise go atamele dinyaga tse o tla reng ka tsona: “Ga di nkgatlhe,”


text:
go ise go tle letsatsi fa badisa ba ntlo ba tetesela; fa banna ba ba thata ba ikoba; fa basidi ba ikhutsa, ka ba le bannye fela; fa ba ba okomelang ka difenstere ba fifala,


text:
fa go tswalwa mejako e e lebileng kwa mmileng; fa loratla lwa tshilo lo ditibala; fa molodi wa nonyane o didimala, fa dikopelo tsotlhe di sa tlhole di utlwala;


text:
fa motsofe a tshaba mapalamo le ditherego tse di mo tseleng, fa mokgofa o thunya; fa tsie e totoba; fa keletso ya go ja e tlhokafala. – Gonne motho o tla ya kwa ntlong ya gagwe e e sa khutleng; ba ba mo lelelang ba tla kgarakgatshega mo mmileng. –


text:
Go ise go kgaolwe mogala wa selefera, le sejana sa gouta se ise se senyege le nkgwana e ise e thubege kwa motsweding le segelelo se ise se robegele mo sedibeng.


text:
Lerole le tla boela mo lefatsheng jaaka le ne le ntse. Mme mowa o tla boela kwa Modimong, kwa o ne o tswa teng.


text:
Moreri yoo o ne a se botlhale fela; le gona o ne a ruta batho kitso, a akanya, a tlhotlhomisa, a tlhaba diane tse dintsi.


text:
Mafoko a batlhalefi a tshwana le mašwane. Diane tse di phuthilweng di tshwana le dimapo tse di kokotetsweng. Di tswa mo modiseng a le mongwe.


text:
Le gona ngwanaka, nte ke go tlhagise! Go kwala dikwalo tse dintsi ga go khutle, mme go ithuta thata go lapisa mmele.


text:
A re utlweng kakaretso ya mafoko otlhe! Ke e: Boifa Modimo, o tshegetse ditaolo tsa ona! Gonne seo se laetswe batho botlhe.


text:
Gonne Modimo o tla isa tiro nngwe le nngwe mo tshekong, o atlhola tsotlhe tse di fitlhegileng, le fa di le molemo gongwe bosula.


text:
Monko wa ditlolo tsa gago o monate. Leina la gago le tshwana le setlolo se itshetsweng. Ke ka moo makgarebe a go ratang.


text:
Nkgoge, ke go sale morago, a re siane! A kgosi e nkise mo matlwaneng a yona. Re tla duduetsa, re go itumelela, re boka lorato lwa gago bogolo go weine. Makgarebe a go rata ka tshwanelo.


text:
Lona bomorwadia Jerusalema, ke morokwa, mme ke montle jaaka ditente tsa Ketare, jaaka masire a ga Salomo.


text:
Se ntebeng ka ke le morokwa! Kana letsatsi le mphisitse. Bokgaitsadiake ba ne ba nkgakaletse, ba nthoma go leta masimo a moweine. Mme tshimo ya me ya moweine ga ke a e disa.


text:
Wena yo pelo ya me e go ratang, mpolelele gore o fudisa kae, o bothisa kae motshegare? Gonne ke ka ntlha ya eng fa nka nna moiphitlhi mo matlhapeng a balekane ba gago?


text:
Fa o sa itse, wena yo montlentle mo basading, tswaya o latele metlhala ya dinku o fudise dipotsane tsa gago kwa mekgorong ya badisa.


text:
Fa morati wa me a le mo gare ga makau, o tshwana le setlhare sa apole se se mo ditlhareng tsa sekgwa. Ke eletsa go nna mo moriting wa sona; leungo la sona le monate mo leganong la me.


text:
Lona bomorwadia Jerusalema, ke lo ikanisa ka ditshephe gongwe ka ditholo tsa naga ka re: Lo se ka lwa tsosa lorato le e seng go lo tsibosa, go fitlhelela lone lo itsose ka losi.


text:
Morati wa me o tshwana le tshephe gongwe le namane ya ditholo. Bonang, ke yole. O eme ka fa morago ga lorako lwa rona. O okomela ka fenstere, o tlhola ka diphatlhana.


text:
Morati wa me o simolola go bua, o nthaya a re: “Nanoga, moratiwa wa me, wena yo montle wa me, tlaya he!


text:
Dithunya di bonala mo lefatsheng, sebaka sa difela se fitlhile; go lela ga leeba go utlwala mo lefatsheng la rona.


text:
Setlhare sa feie se budusa maungo a sona; ditlhare tsa moweine di a thunya, di ntsha monko. Nanoga tlhe, moratiwa wa me, wena yo montle wa me, tlaya he!


text:
Wena leebana la me, o mo dipharong tsa mafika le mo maiphitlhong a mapalamo a dithaba. Nte ke bone bontle jwa gago, nte ke utlwe lentswe la gago. Gonne lentswe la gago le monate, le bontle jwa gago bo a ratega.


text:
Re tshwareleng diphokojwe, diphokojwane tse di senyang masimo a moweine, jaanong ka masimo a moweine a rona a thunya.”


text:
E re letsatsi le ise le nne marutshwana le meriti e ise e tshabe, o boe, morati wa me, o tshwane le tshephe gongwe le namane ya tholo mo dithabeng tse di ditlhoatlhoa.


text:
Fa ke le bolaong bosigo, ke tlhologeletswe yo pelo ya me e mo ratang; ke mo tlhologeletswe, mme ga ke mmone.


text:
Ka re: “A ke tsoge, ke senke mo motseng kwa le kwa mo mebileng le mo dipatlelong; ke batle ene yo pelo ya me e mo ratang;” ka mmatla, ka se ka ka mmona.


text:
Ka bonwa ke badisa ba motse ba ba tsamayang mo motseng. Ka re: “A lo mmonye yo pelo ya me e mo ratang?”


text:
Ya re ke sena go ba feta go le gonnye, ka mo fitlhela ene yo pelo ya me e mo ratang; ka mo tshwara, ka se ka ka mo lesa ka ba ka mo isa kwa ntlong ya ga mme, mo ntlwaneng ya yo o mpelegeng.


text:
Lona bomorwadia Jerusalema, ke lo ikanisa ka ditshephe gongwe ka ditholo ka re: Lo se ka lwa tsosa lorato le e seng go lo tsibosa go fitlhelela lone lo itsose ka losi.


text:
Ke mang yo o tlhagang kwa sekakeng jaaka dipinagare tsa musi, a nkgisitswe monate ka mera le maswalo le ka ditlolo tsa mefutafuta tsa morekisi?


text:
Bonang, ke sedulo se se tsholediwang sa ga Salomo se dikanyeditswe ke banna ba le soma marataro ba bagale ba Iseraele.


text:
Botlhe ba tshwere ditšhaka, ba tlwaetse tlhabano. Mongwe le mongwe a ipofeletse tšhaka mo lethekeng ka ntlha ya ditherego tsa bosigo.


text:
A dira maoto a sona ka selefera le moikaego wa sona ka gouta le manno a sona ka masela a mantle a mahibidu; bogare jwa sona bo kgabisitswe sentle, e le tiro ya lorato lwa bomorwadia Jerusalema.


text:
Lona bomorwadia Sione, tswayang lo bone kgosi Salomo a rwele serwalo sa bogosi se a se rwesitsweng ke mmaagwe ka letsatsi la lenyalo la gagwe, ka letsatsi la boitumelo jwa pelo ya gagwe.


text:
Ruri, o montle, moratiwa wa me, ruri, o montle. Matlho a gago a tshwana le maeba mo teng ga lesire la gago. Moriri wa gago o tshwana le letsomane la dipodi tse di fologang mo dithabeng tsa Gileate.


text:
Meno a gago a tshwana le letsomane la dinku tse di beotsweng tse di tswang kwa tlhapisong tse nngwe le nngwe ya tsona e nang le dikwana tsa mafatlha, go se na moreba ope.


text:
Molomo wa gago o tshwana le seitlamo se se phatsimang ka bohibidu, puo ya gago e a ratega. Marama a gago mo teng ga lesire la gago a tshwana le maungo a garanata a a fatotsweng.


text:
Molala wa gago o tshwana le lonaka lwa ntlo ya ga Dafita e e agetsweng go boloka dibolai, kwa dithebe di le sekete di pegilweng teng le dibolai tsotlhe tsa bagale.


text:
Mabele a mabedi a gago a tshwana le ditshetshwana tse pedi tsa mafatlha tse di fulang mo gare ga dithunya.


text:
E tla re letsatsi le ise le nne marutshwana le meriti e ise e tshabe, ke ye kwa thabeng ya mera le kwa thoteng ya maswalo.


text:
Tlaya re tloge mo Lebanone, monyalwa. Tlaya re tloge mo Lebanone. Fologa mo setlhoeng sa Amana le mo setlhoeng sa Senire le sa Heremone, o tlogele marobalo a ditau le dithaba tsa dinkwe.


text:
O nkgapile pelo, kgaitsadiaka, monyalwa; o nkgapile pelo ka tebo e le nngwe ya matlho a gago le ka sebaga se le sengwe sa mokgabo wa molala wa gago.


text:
Kgaitsadiaka, monyalwa, lorato lwa gago lo lontle jang ne! Lo phala weine. Monko wa ditlolo tsa gago o gaisa makga aotlhe.


text:
Molomo wa gago, monyalwa, o rotha mafura a dinotshe; dinotshe le mašwi di ka fa tlase ga loleme lwa gago. Monko wa diaparo tsa gago o tshwana le monko wa Lebanone.


text:
Kgaitsadiaka, monyalwa, o tshimo e e ageletsweng, o sediba se se tswaletsweng, o motswedi o o kannweng.


text:
Tse di tlhogileng mo go wena ke tshimo ya digaranata ya maungo a a monatenate le dithunya le ditlhatshana tsa monkgo o o monate.


text:
Tsoga, phefo ya bokone; tlaya phefo ya borwa, o fokele tshimo ya me gore makga a monate a yona a aname. A morati wa me a tle mo tshimong ya gagwe, a je maungo a a monatenate a yona.


text:
Ke tsile mo tshimong ya me, kgaitsadiaka, monyalwa. Ke kgetla mera ya me le makga a a monate a me. Ke ja lomepe lwa me le dinotshe tsa me; ke nwa weine ya me le mašwi a me. Lona ba ga etsho, jaang, lo nwe; ditsala tsa me, kgorang!


text:
Ke ne ke robetse, mme pelo ya me yona ya tlhobaela. Ka utlwa morati wa me a konyakonya a re: “Mpulele, kgaitsadiaka, moratiwa wa me, leebana la me, moitekanedi wa me. Gonne tlhogo ya me e tletse monyo, moriri wa me o tletse marothodi a bosigo.”


text:
Ka re: “Ke apotse mosese wa me, nka o apara jang gape? Ke setse ke tlhapile dinao, nka tla ka di kgotlela.”


text:
Morati wa me a ba a tsenya seatla sa gagwe ka letshoba la lobati; ke fa maikutlo a me a mo huduegela.


text:
Ka ba ka tsoga gore ke bulele morati wa me. Diatla tsa me tsa bo di rotha mera le menwana ya me e rotha mera e e rothegelang mo matshwarong a lobati.


text:
E rile a bua, ka tlhomoga pelo, ka bulela morati wa me, mme morati wa me a bo a ngwegile a tsamaile. Ka mmatla, ka se ka ka mmona; ka mmitsa, mme a se ka a nkaraba.


text:
Ka bonwa ke badisa ba ba tsamayang mo motseng; ba ntitaya, ba nntsha dintho; badisa ba dipota ba nkamoga kobo ya me.


text:
Lona bomorwadia Jerusalema, ke a lo ikanisa ka re: E re fa lo ka mmona, ene morati wa me, lo mo itsise lo re: Ke lwala ka lorato.


text:
Morati wa gago o gaisa morati yo mongwe ka eng, wena yo montle mo basading? Morati wa gago o phala morati yo mongwe ka eng, fa o re ikanisa jalo?


text:
Tlhogo ya gagwe ke gouta e e sa pekwang; moriri o o itshophileng wa gagwe ke dikala tsa mokolane tse di tshikinyegang; o montsho jaaka lehukubu.


text:
Marama a gagwe a tshwana le ditemanyana tsa makga a a monate tse di jwetsweng ditlhatshana tse di nkgang monate; molomo wa gagwe ke dithunya, o rotha mera e e metsi.


text:
Mabogo a gagwe ke dikotana tsa gouta tse di potokwane tse di gomilweng ka ditaemane. Mmele wa gagwe o bopegile ka dinaka tsa ditlou, o kgabisitswe ka disafire tse ditala.


text:
Maoto a gagwe ke maotwana a lentswe la legakwa a a tlhomilweng mo ditlhomong tsa gouta e e sa pekwang. Sebopego sa gagwe se tshwana le sa Lebanone se tlotlometse jaaka mesetere.


text:
Mafoko a gagwe a monatenate. Ruri, o montlentle gotlhe. Morati wa me ke yo o ntseng jalo; ke ene tsala ya me, lona bomorwadia Jerusalema.


text:
Morati wa gago o ile kae, wena yo montlentle basading? Morati wa gago o ile ntlha efe gore re mo go batlise?


text:
Morati wa me o fologetse kwa tshimong ya gagwe kwa ditemanyaneng tsa makga a a monate; a ya go fula maungo kwa masimo le go kgetla dithunya.


text:
Moratiwa wa me, wena o montle jaaka motse wa Thiresa; o ratega jaaka Jerusalema; o boitshega jaaka mophato wa batlhabani ba ba tshotseng sefoka.


text:
Thibosa matlho a gago mo go nna, gonne a a ntshosa. Moriri wa gago o tshwana le letsomane la dipodi tse di fologang mo dithabeng tsa Gileate.


text:
Meno a gago a tshwana le letsomane la dinku tse dinamagadi tse di tswang go tlhapisiwa; tse nngwe le nngwe ya tsona e nang le dikwana tsa mafatlha, go se na moreba ope.


text:
Fela yo e leng leeba la me le moitekanedi wa me ke a le mongwe fela. Ke yo o esi wa ga mmaagwe, ke yo o itshekileng wa yo o mmelegeng. E a re fa basetsana ba mmona ba re, o tlhogonolo; bahumagadi le bagadingwana ba mmoke.


text:
Ke mang yo o okomelang jaaka mahube, a le montle jaaka ngwedi, a le phepa jaaka letsatsi, a boitshega jaaka mophato wa batlhabani ba ba tshotseng sefoka?


text:
Ke ne ka fologela kwa tshimong ya dikgeru, ka ya go itumelela ditlhatshana tse ditala tsa molapo; ka ya go bona gore a setlhare sa moweine se tlhogile, a sa garanata se a thunya?


text:
Boa, boa, wena wa kwa Suleme; boa, boa gore re go itumelele. Lo itumelela eng mo mosetsaneng wa kwa Suleme? O tshwana le go bina ga baengele kwa Mahanaime.


text:
A bontle jwa dinao tsa gago, di rwele ditlhako, wena morwadia motlotlegi! Sebopego sa letheka la gago se tshwana le mhiri wa molala o o dirilweng ke diatla tsa setswerere.


text:
Mpa ya gago ke mogotšwana o o potokwane; a go se tlhokafale weine e e tlhakantsweng! Mmele wa gago ke mokoa wa mabele o o dikanyeditsweng ke dithunya.


text:
Molala wa gago o tshwana le turio ya dinaka tsa tlou; matlho a gago a tshwana le madiba a a kwa Hešebone fa kgorong ya Bathe-Rabime. Nko ya gago e tshwana le turio ya Lebanone e e lebileng kwa Damaseko.


text:
Tlhogo ya gago mo go wena e tshwana le dithaba tsa Karemele. Moriri wa tlhogo ya gago o o itshophileng o tshwana le lesela le lehibidu. Kgosi e golegilwe ka moriri o o tshophilweng.


text:
Ka re, ke tla palama mokolane, ke tshwara maungo a ona. A mabele a gago a nne jaaka masitlha a moweine le monko wa nko ya gago jaaka diapole!


text:
A molomo wa gago o nne jaaka weine e e monate e e balolang mo leganong la me sentle, e e nkolobisang molomo le meno.


text:
A re phakele, re ye kwa masimong a moweine, re bone gore a moweine o tlhogile, a dithunya tsa ona di phanyegile, a digaranata di a thunya. Ke tla go naya lorato lwa me gona.


text:
Maungo a meratiso a ntsha monko. Fa mojakong wa rona go na le maungo a a monate a monongwaga le a ngogola. Morati wa me, ke a go boloketse.


text:
E kete o ka bo o le kgaitsadiake, yo o amuleng mabele a ga mme! E ne e tla re fa ke go fitlhela kwa ntle, ke go atle, go se yo o ka nnyatsang.


text:
Nka bo ke go goga, ke go isa kwa lapeng la ga mme gore o nthute. Nka bo ke go nosa weine e e tswaisitsweng ka matute a digaranata tsa me.


text:
Lona bomorwadia Jerusalema, ke a lo ikanisa ka re: Lo tsosetsang lorato le go lo tsibosa lo ise lo itsose ka losi?


text:
Ke mang yo o tlhagang kwa sekakeng a ikaegile ka morati wa gagwe? Ke go tsositse o le fa tlase ga setlhare sa apole. Mmaago o ne a ikutlwa gona go go belega; yo o go belegeng o ne a segwa ke leralalo gona.


text:
Mpee fa pelong ya gago jaaka palamonwana e e tshwayang, le mo letsogong la gago jaaka leseka. Gonne lorato lo thata jaaka loso; lefufa la lone le setlhogo jaaka felo ga baswi; ditlhase tsa lone ke ditlhase tsa molelo; dikgabo tsa lone di tshwana le tsa Morena.


text:
Metsi a mantsi ga a kgone go tima lorato. Dinoka ga di ka ke tsa lo nwetsa. Fa monna a ntsha dithoto tsotlhe tsa ntlo ya gagwe a re o reka lorato, ba tla mo nyatsa thata.


text:
Re na le kgaitsadia-rona yo mmotlana yo o iseng a tswe mabele. Re ka dirang ka kgaitsadia-rona ka letsatsi le o batliwang ka lone?


text:
Fa a le lorako, re tla aga kgabiso ya selefera mo go lone; fa a le kgoro, re tla e tswala ka dipati tsa mesetere.


text:
Ke ntse ke le lorako; mabele a me a ntse a tshwana le diturio tse di femetsweng. Jaanong mo matlhong a gagwe ke fetogile yo o bonyeng kagiso.


text:
Salomo o ne a na le tshimo ya moweine kwa Baale-Hamone; tshimo eo a e neela barapi. Mongwe le mongwe o ne a na le go ntshetsa maungo a yona diselefera tse kete.


text:
Tshimo ya moweine ya me e e leng ya me e fa pele ga me. Diselefera tse kete ke tsa gago, Salomo; di le kgolamabedi ke tsa badisa ba maungo a yona.


text:
Itlhaganele, wena morati wa me, o tshwane le tshephe gongwe le namane ya tholo mo dithabeng tsa makga a a monate.


text:
Pono ya ga Jesaya, morwa Amotse, e o e bonyeng ka ga Juta le Jerusalema mo malatsing a ga Usia le Jothame le Ahase le Hesekia, dikgosi tsa Juta.


text:
Lona magodimo, utlwang; wena lefatshe, sekega tsebe! Gonne Morena o bua a re: “Ke otlile bana, ka ba godisa, mme bone ba ikepile mo go nna.


text:
Kgomo e itse morui wa yona, esele e itse segopo sa mong wa yona! Iseraele ga a itse, morafe wa me ga o lemoge.”


text:
A tatlhego wee ya setšhaba se se leofang, ya morafe wa molato o o makete, ya losika lwa badiradibe, ya bana ba ba senyang! Ba tlogetse Morena, ba nyatsa Moitshepi wa Iseraele, ba boela kwa morago.


text:
Lo sa ntse lo ka bediwa fa kae, ka lo ntse lo tlhanogela pele? Kana tlhogo yotlhe e botlhoko, pelo yotlhe e a lwala.


text:
Go tloga ka pato ya lonao go ya kwa tlhogong ga go na boitekanelo bope fa e se dintho le dingalo le dititeo tse dintšhwa. Ga di a tamolwa le e seng go fatšwa le e seng go rumafadiwa ka lookwane.


text:
Lefatshe le lona ke sekaka fela, metse ya lona e fisitswe ka molelo. Baeng ba ja tsa masimo a lona lo ntse lo ba lebile. Go sekaka fela, go tshwana le fa baeng ba ribegeditseng teng.


text:
Go setse morwadia Sione fela, o tshwana le mokgotshwana mo tshimong ya moweine le motlaagana mo tshimong ya diphare le motse o o dikanyeditsweng ke ntwa.


text:
Fa Morena wa masomosomo a ka bo a sa re tlogelela masalela a se kae, re ka bo re ntse jaaka Sotoma, re tshwana le Gomora.


text:
Lona balaodi ba Sotoma, utlwang Lefoko la Morena! Wena morafe wa Gomora, sekegela molao wa Modimo wa rona tsebe!


text:
“Ke tla reng ka bontsi jwa ditlhabelo tsa lona?” go bua Morena. “Ditlhabelo tse di fisiwang tsa diphelehu le mafura a dinamane tse di nontshitsweng di ntenne. Ga ke natefelwe ke madi a dipoo le a dikwana le a diphoko.


text:
E a re fa lo tla go bonala fa pele ga me, e be e le mang yo o batlileng tseo mo diatleng tsa lona? Ke go gataka malapa a me fela!


text:
Lo se ka lwa tlhola lo tlisa ditshupelo tsa boithamako – ke musi wa maila mo go nna! A ke ngwedi o o rogilweng, a ke Sabata, a ke go biletsa pitsong – ga ke kgone go itshokela boikepo le kgobokano ya moletlo.


text:
Mowa wa me o tlhoile mediro ya ngwedi o o rogilweng le meletlo ya lona; ke morwalo mo go nna, ke lapile go o rwala.


text:
“Le fa lo tsholetsa mabogo, ke tla lo bipela matlho; le fa lo ka ntsifatsa dithapelo, ga nkitla ke lo utlwa; gonne diatla tsa lona di tletse madi.


text:
Tlhapang lo itsheke; tlosang bosula jwa ditiro tsa lona fa pele ga matlho a me, lo bake go dira bosula.


text:
Ithuteng go dira tse di molemo, batlang tshiamo, thusang yo o gateletsweng, siamisetsang lesiela, emelang motlholagadi mo tshekong.


text:
“Tlayang he, a re sekisanyeng,” go bua Morena: “Le fa dibe tsa lona di hubitse jaaka madi, di tla sweufala jaaka semathana; le fa e le tse dikhibidu jaaka letsoku, di tla nna jaaka boboa jwa nku.


text:
Kana motse o o neng o ikanyega o fetogile seaka jang ne! O ne o tletse tshiamo, molao o agile mo go ona, mme jaanong – ke babolai fela!


text:
Dikgosana tsa gago ke baferetlhi, ke balekane ba magodu; ba rata thelesetso botlhe, ba tsoma tuelo; ga ba siamisetse lesiela, kgang ya motlholagadi ga ba e amogele.


text:
Ke ka moo go buang Morena, Morena wa masomosomo, Senatla sa Iseraele, a re: “Ahee! Ke tla gomotsega ka go betsa ba ba nkganetsang, ke rata go ipusolosetsa mo babeng ba me!


text:
Ke rata go busetsa letsogo la me kwa go wena, ke go itshekisa, ke tlosa manyela a gago jaaka ka molora, ke tlosa llota yotlhe ya gago.


text:
Ke rata go go naya baatlhodi gape jaaka gale le banna ba lekgotla jaaka mo tshimologong. Morago ga moo o tla bidiwa Motse wa tshiamo le Motse o o ikanyegang.”


text:
Gonne lo tla tlhajwa ke ditlhong ka ntlha ya ditlhare tsa metherebinthe tse di lo kgatlhang; lo tlhajwa ke kgala ka ntlha ya masimo a a lo natefelang.


text:
Gonne lo tla nna jaaka setlhare sa motherebinthe se matlhare a sona a swabileng; lo tshwana le tshimo e e se nang metsi.


text:
Seganka se tla nna kgobati, tiro ya sona e nne tlhase; di tla šwa ka bobedi jwa tsona mmogo, go se yo o timang.


text:
E tla re mo malatsing a bofelo thaba ya Ntlo ya Morena e bo e tlhomame, e okame dithaba, e godisitswe kwa godimo ga dithabana; ditšhaba tsotlhe di tla phuthegela kwa go yona.


text:
Merafe e mentsi e tla nanoga e re: “Tlayang a re tlhatlogeleng kwa thabeng ya Morena, kwa Ntlong ya Modimo wa Jakobe, gore o re rute ditsela tsa ona, re tle re tsamae mo ditselaneng tsa ona; gonne molao o tla tswa kwa Sione, Lefoko la Morena le tswa kwa Jerusalema.”


text:
O tla seka mo gare ga ditšhaba, a siamisa merafe e mentsi. Foo ba tla thula ditšhaka tsa bona megoma, ba fetola marumo a bona disekele. Setšhaba ga se nke se somole tšhaka go tlhabana le se sengwe. Ga ba kitla ba tlhola ba ithuta tlhabano.


text:
Fela o latlhile morafe wa gago, e leng ba ntlo ya ga Jakobe; gonne ba tletse mereo ya boloi e e tswang kwa botlhabatsatsi, le baroka jaaka Bafelesita; ba utlwana le bana ba baeng.


text:
Lefatshe la bona le tletse selefera le gouta, mme mahumo a bona ga a fele; lefatshe la bona le tletse dipitse, mme dikoloi tsa bone tsa ntwa ga di fele.


text:
Lefatshe la bona le tletse medimo ya diseto. Ba obamela tiro ya diatla tsa bone tse di dirilweng ke menwana ya bone.


text:
Tsena mo mafikeng, o iphitlhe mo mmung ka ntlha ya poitshego ya Morena le ka ntlha ya kgalalelo ya borena jwa gagwe.


text:
Matlho a a ikgodisang a motho a tla kokobediwa; bogolo jwa banna bo tla obiwa. Morena o tla bo a le mogolo a le esi fela ka letsatsi leo.


text:
Gonne Morena wa masomosomo o beile letsatsi la go busolosa boikgantsho le boikgogomoso jotlhe le boikgodiso jotlhe gore di kokobediwe;


text:
letsatsi la go rema mesetere yotlhe ya Lebanone e meleele e e tumileng, le ditlhare tsotlhe tsa eike tsa Basane;


text:
Boikgodiso jwa motho bo tla obiwa, boikgogomoso jwa banna bo tla kokobediwa. Morena o tla bo a le mogolo a le esi fela ka letsatsi leo.


text:
Mme ba tla tshabela mo meoleng ya majwe le mo mesimeng ya lefatshe ka ntlha ya poitshego ya Morena le ka ntlha ya kgalalelo ya borena jwa gagwe, mogang a tsogang go tshosa lefatshe.


text:
Ka letsatsi leo batho ba tla latlha medimo ya selefera ya bone le medimo ya gouta ya bone e ba e itiretseng gore ba e obamele; ba e latlhela dirunya le bomamathwane


text:
gore ba tshabele mo dipharong tsa mafika le mo dikgageng tsa ona ka ntlha ya poitshego ya Morena le ka ntlha ya kgalalelo ya borena jwa gagwe, mogang a tsogang go tshosa lefatshe.


text:
Gonne bonang, Morena, Morena wa masomosomo, o tla tlosa seitsetsepelo le seitshegetso mo Jerusalema le Juta, seiphediso sotlhe sa bogobe le seiphediso sotlhe sa metsi;


text:
le molaodi wa ba le somatlhano le motlotlegi le monna wa lekgotla le setswerere le yo o tlhalefetseng mereo ya boloi.


text:
Batho botlhe ba tla bogisanya, mongwe le mongwe a bogisa mongwe-ka-ene; yo mošwa a omanya yo mogolo, monyatsegi a tlhaba motlotlegi ka mafoko.


text:
Jaanong fa motho a tshwara morwa-rraagwe mo ntlong ya ga rraagwe a re: “O na le kobo, nna molaodi wa rona; a thotobolo e, e busiwe ke wena,”


text:
ene o tla fetola ka letsatsi leo a re: “Ke palelwa ke go nna moalafi, go se bogobe, go se kobo mo ntlong ya me. Lo se ka lwa ntira molaodi wa morafe!”


text:
Ee, Jerusalema o wele, Juta o namaletse fa fatshe; gonne ba kgatlhanong le Morena ka diteme tsa bone le ka ditiro tsa bone gore ba ganetse matlho a kgalalelo ya gagwe.


text:
Matepe a difatlhego tsa bona a a ba supa. Ba bolela maleo a bone jaaka ba Sotoma, ba sa a lobe. A tatlhego wee ya mewa ya bone! Gonne ba itirela bosula.


text:
A tatlhego ya moikepi wee! O tla nna mo botlhokong, gonne o tla welwa ke tse a di dirileng ka diatla tsa gagwe.


text:
Balaodi ba morafe wa me ke basimane ba ba matepe, basadi ba a o busa. Morafe wa me! Baeteledipele ba gago ba a go timetsa, ba dubakanya tsela e o ka bong o sepela ka yona.


text:
Morena o tsena mo tshekong le bagolo ba morafe wa gagwe le dikgosana tsa ona a re: “Lona lo fudile tshimo ya moweine. Tse di thukhuthilweng mohumanegi di mo matlong a lona.


text:
Lo dirwa ke eng fa lo gataka morafe wa me jaana, lo tšhwetlakanya difatlhego tsa batlhaki?” go bua Morena, Modimo wa masomosomo.


text:
Morena o bile a re: “E re ka bomorwadia Sione ba ikgantsha, ba tsamaya ba gagamaditse melala, ba gadimagadima kwa le kwa, ba tsamaya ba ntse ba thetha, ba tsirinya mefiri ya maoto,


text:
ke gona ka moo Morena o tla betsang diphogo tsa bomorwadia Sione ka motshwa; Morena o tla bipolola ditlhong tsa bone.”


text:
Mme go tla nna sebodu boemong jwa setlolo se se nkgang monate, le kgole boemong jwa moitlamo, le lefatla boemong jwa moriri o o logilweng, le lesela la kgetse boemong jwa kobo e ntle, le lobadi lwa molelo boemong jwa bontle.


text:
Ka letsatsi leo basadi ba supa ba tla tshwara monna a le mongwe ba re: “Re tla ja dijo tsa rona, re apara diaparo tsa rona, fela a re ke re bidiwe ka leina la gago gore o tlose kgobo ya rona.”


text:
Ka sebaka seo letlhogela la Morena e tla nna mokgabo le kgalalelo; leungo la lefatshe e tla nna bogolo le bontle jwa Baiseraele ba ba falotseng.


text:
Jaanong masalela a a mo go Sione le ba ba setseng mo Jerusalema ba tla bidiwa baitshepi, e leng mongwe le mongwe wa Jerusalema yo o kwadilweng gore a tle a bone bophelo;


text:
fa Morena a sena go tlhapisa bomorwadia Sione maswe le go gogola melato ya madi ya Jerusalema le go e tlosa teng ka Mowa wa tshekiso le ka Mowa wa nyeletso.


text:
Morena o tla dira leru le musi motshegare, le phatsimo ya molelo o o tukang bosigo godimo ga dikago tsotlhe tsa thaba ya Sione le godimo ga diphuthego tsa yona. Gonne tshireletso e tla nna teng godimo ga tsotlhe tse di galalelang.


text:
Moriti wa leobo o tla nna teng motshegare wa go tshaba mogote wa letsatsi le wa go tshabela teng le go itshireletsa teng mo sefakong le mo puleng.


text:
A ko lo ntese ke opelele moratiwa wa me, ke opele sefela sa tsala ya me ka ga tshimo ya moweine ya gagwe: Moratiwa wa me o ne a na le tshimo ya moweine mo mmotong wa mmu o o bogale.


text:
A e lema, a olola matlapa, a tlhoma dithupana tsa moweine tse di tlhaotsweng mo go yona; a ba a aga serala mo gare ga yona, le gona a gaba segatelo mo go yona, a nna a lebelela a re: E tla ungwa maungo a a monate; mme ya ungwa masitlha a a botlha fela.


text:
Jaanong, baagi ba Jerusalema le banna ba Juta, a ko lo atlhole gare ga me le tshimo ya me ya moweine!


text:
Kana go ka bo go dirilwe eng gape mo tshimong ya moweine ya me se ke sa se dirang mo go yona? Ntlhaang ke ne ke lebeletse gore e tla ungwa maungo a a monate, mme e ungwile masitlha a a botlha fela?


text:
Jaanong he, ke rata go lo itsise se ke tla se dirang ka tshimo ya me ya moweine: Ke tla tlosa logora lwa yona gore e nne mafulo, ke diga lorako lwa yona gore e gatakwe.


text:
Ke tla e senyetsa ruri, e se ka ya tlokotlwa, e se ka ya tlhagolwa, mme go tlhoge mesu le ditshetlho teng. Ke tla laola maru gore a se ka a e nesetsa pula.


text:
Gonne tshimo ya moweine ya Morena wa masomosomo ke ntlo ya Iseraele; ditlhatshana tse di mo natefelang ke banna ba Juta. O na a lebeletse tshiamo, mme a fitlhela tshokamo; a letetse tshiamiso, mme a fitlhela selelo.


text:
A tatlhego ya bone wee ba ba tlhomaganyang ntlo le ntlo, ba oketsa tshimo ka tshimo, go tsamaya naga e be e felelele, mme lona lo itire beng ba lefatshe lo le losi fela.


text:
Morena wa masomosomo o buile mo ditsebeng tsa me a re: “Ruri, matlo a mantsi a tla fetoga matlotla; a magolo le a mantle a tla nna fela a se na ope.


text:
Gonne ditema tsa malatsi a le some tsa tshimo ya moweine di tla ungwa kgamelo e le nngwe fela; fa go jwetsweng kgetse ya peo, go tla kotulwa tlatlana fela.”


text:
A tatlhego ya bone wee ba ba phakelelang go batla bojalwa, le ba ba nnetseng weine e e ba tlhapelang go ya gareng ga bosigo.


text:
Go na le kwadi le setinkane le moropa le lotlhaka le weine mo matlhapelweng a bone, mme tiro ya Morena ga ba e tlhokomele; tirafatso ya diatla tsa gagwe ga ba e lemoge.


text:
Ka ntlha ya moo morafe wa me o tla ya mo botshwarong ka ntlha ya go tlhoka kitso; batlotlegi ba ona ba tla swa ka tlala, batlhodi ba ona ba bolawa ke lenyora.


text:
Ka ntlha ya moo felo ga baswi go atlhamolositse legano la gona; go atlhamisitse molomo wa gona go feta tekanyo gore go wele teng batlotlegi ba Jerusalema le ba e leng batho fela ba teng, ba ba tlhodiang gona le ba ba duduetsang teng.


text:
Foo motho o tla inamisiwa, monna a kokobediwa, matlho a ba ba ikgodisang a tla gagabisiwa fa fatshe.


text:
Mme Morena wa masomosomo o tla nna mogolo ka katlholo; Modimo o o boitshepo o tla itshupa o le boitshepo ka tshiamo.


text:
A tatlhego ya bone wee ba ba gogang tshiamololo ka megala ya boikepo, le boleo jaaka e kete ka dikgole tsa koloi;


text:
ba ba reng: “A a itlhaganele, a akofise tiro ya gagwe gore re e bone; a boikaelelo jwa Moitshepi wa Iseraele bo atamele, bo dirafale gore re bo itse!”


text:
A tatlhego ya bone wee ba ba bitsang bosula molemo, le molemo bosula; ba ba fetolang lefifi lesedi, le lesedi lefifi; ba ba fetolang bogalaka botshe, le botshe bogalaka!


text:
ba ba atlholelang moikepi ka ntlha ya thelesetso, ba ba tseelang mosiami se e leng tshiamelo ya gagwe!


text:
Ke gona ka moo modi wa bone o tla bolang, sethunya sa bone se tla tlhatloga e le lerole, jaaka kgabo ya molelo e ja dirite le jaaka tlhaga e kokobelela mo molelong; gonne ba latlhile molao wa Morena wa masomosomo, ba nyatsa lefoko la Moitshepi wa Iseraele.


text:
Ke ka moo bogale jwa Morena bo tuketseng morafe wa gagwe, a ba otlololela letsogo, a ba otla, mo dithaba di bileng tsa roroma, mo ditoto tsa bone di bileng tsa nna teng jaaka matlakala mo mebileng. Le fa go ntse jalo, bogale jwa gagwe ga bo a fela; letsogo la gagwe le sa ntse le otlologile.


text:
Gonne o tla emisetsa ditšhaba tse di kwa kgakala sefoka, a bitsa setšhaba ka molodi kwa bokhutlong jwa lefatshe. Bonang, ba tla akofa, ba tla ka bofefo,


text:
go se yo o lapileng, go se yo o kgopiwang mo go bona. Ga ba otsele, ga ba robale. Meitlamo ya matheka a bone ga e funologe; dikgole tsa ditlhako tsa bone ga di kgaoge.


text:
Metsu ya bona e looditswe, mara otlhe a bona a obilwe; ditlhako tsa dipitse tsa bona di thata jaaka matlapa, maotwana a dikoloi tsa bona a tshwana le ledimo.


text:
Tumo ya bona e tshwana le ya tau; ba duma jaaka ditawana. Ba tla rora, ba tshwara thopo, ba e tsaya fela go se yo o ka e gololang.


text:
Ba tla rora godimo ga Iseraele ka letsatsi leo jaaka go suma ga lewatle; mme motho o tla leba lefatshe, a fitlhela lefifi le tlalelo fela; lesedi le fifaditswe ke maru a lefatshe.


text:
E rile ngwageng o kgosi Usia o suleng ka ona, ka bona Morena, a ntse mo sedulong sa bogosi se segolo se se kwa godimo, mme meja ya kobo ya gagwe ya tlala ka Tempele.


text:
BoSerafime ba bo ba eme godimo ga gagwe, mongwe le mongwe a na le diphuka di le thataro; a ipipa sefatlhego ka tse pedi; a ipipa maoto ka tse pedi; a fofa ka tse pedi.


text:
Ba bitsanya ba re: “Go boitshepo, go boitshepo, go boitshepo Morena wa masomosomo; lefatshe lotlhe le tletse kgalalelo ya gagwe.”


text:
Foo ka bua ka re: “A tatlhego ya me wee, gonne matlho a me a bonye kgosi, Morena wa masomosomo; ke a nyelela, ka ke le motho wa molomo o o maswe; ke bile ke agile mo gare ga morafe o o melomo e maswe.”


text:
Ke fa mongwe wa boSerafime a fofela kwa go nna, a tshotse legala la molelo ka seatla, a le ogotse mo aletareng ka letlao,


text:
a le amisa molomo wa me a re: “Bona, legala le, le amile molomo wa gago; jaanong molato wa gago o tlogile, boleo jwa gago bo itshwaretswe.”


text:
Ka ba ka utlwa lentswe la Morena le re: “Ke tla roma mang? Ke mang yo o tla re elang?” Ka re: “Ke fano, nthome!”


text:
A ba a re: “Yaa o ree morafe o o re: ‘Go utlwa lo tla utlwa, mme ga lo kitla lo tlhaloganya! Go bona lo tla bona, mme ga lo kitla lo lemoga!’


text:
Thatafatsa dipelo tsa morafe o, o thibe ditsebe tsa ona, o foufatse matlho a ona gore o se bone ka matlho, o se ka wa utlwa ka ditsebe, mme dipelo tsa ona di se ka tsa lemoga, gore o se ka wa tlhabologa, wa fodisiwa.”


text:
Ka ba ka re: “Go fitlhelela leng, Morena?” A re: “Go tsamae metse e senyege, e tlhoke moagi, matlo a tlhoke motho, masimo a nne matlhagare fela;


text:
Le fa go ka sala a le mongwe mo go ba ba lesome, le ene o tla senyega. Go tla nna jaaka mogotlho gongwe motswere, o e a reng o remilwe, go sale thito. Thito ya ona ke losika lo lo boitshepo.”


text:
Mo metlheng ya ga Ahase, morwa Jothame, morwa Usia, kgosi ya Juta, ga bolola Resine, kgosi ya Siria, a ya kwa motseng wa Jerusalema go tlhabana le ona, a na le Pheka, morwa Remalea, kgosi ya Iseraele, mme a se ka a kgona go tlhabana le ona.


text:
Jaanong ba ntlo ya ga Dafita ba begelwa ga twe: “Basiria ba thibeletse kwa Eferaime.” Ke fa pelo ya ga Ahase e tetesela le dipelo tsa morafe wa gagwe jaaka ditlhare tsa sekgwa di tshikinngwa ke phefo.


text:
Mme Morena a raya Jesaya a re: “Tswaya tlhe o kgatlhantshe Ahase, wena le morwao Seare-Jašube, kwa mosele wa metsi a letsha le le kwa godimo o felelelang teng, fa tseleng ya motlhatswi wa masela,


text:
o mo ree o re: ‘Itise o iketle, o se ka wa tshaba; a pelo ya gago e se ka ya boifa metswaiso e mebedi e, e e kuang musi fela, e leng bogale jo bo tukang jwa ga Resine le Basiria le jwa morwa Remalea!


text:
A re bololeng, re ye kwa lefatsheng la Juta, re le tshose, re le ithopele, re tle re bee morwa Tabeele kgosi mo go lone:


text:
Gonne tlhogo ya Siria ke Damaseko, tlhogo ya Damaseko ke Resine. Mme e tla re dinyaga di le 65 di sena go feta, Baeferaime ba bo ba thubakantswe, e sa tlhole e le morafe.


text:
Tlhogo ya Eferaime ke Samaria, tlhogo ya Samaria ke morwa Remalea. “ ‘Fa lo sa dumele, ga lo ka ke lwa tlhomama.’ ”


text:
“Ikopele sesupo mo go Morena, Modimo wa gago, le fa e le se se tswang kwa tlase felong ga baswi, gongwe se se tswang kwa godimo bogodimong.”


text:
Ke fa Jesaya a re: “Lona ba ntlo ya ga Dafita, reetsang! A ga go ise go lo lekane go lapisa batho, ka lo sa ntse lo lapisa Modimo wa me le ona?


text:
Ka ntlha ya moo Morena ka esi o tla lo naya sesupo: Bonang, lekgarebe le tla nna moimana, le belega ngwana wa mosimane, le mo taya leina la Imanuele.


text:
O tla ja madila le dinotshe go tsamaya a be a itse go latlha tse di bosula le go tlhopha tse di molemo.


text:
Gonne e tla re mosimane a ise a itse go latlha tse di bosula le go tlhopha tse di molemo, lefatshe le ò tshabang dikgosi tse pedi tsa lone, le bo le tlogetswe.


text:
“Mme wena le morafe wa gago le ntlo ya ga rraago Morena o tla lo tlisetsa malatsi a a iseng a ke a tle go tloga ka letsatsi le Eferaime o kgaoganyeng le Juta ka lone: A a tlisa ka kgosi ya Asiria.


text:
“Mo motlheng oo Morena o tla bitsa diboba tse di kwa bokhutlong jwa dinoka tsa Egepeto ka molodi le dinotshe tse di kwa lefatsheng la Asiria


text:
gore di tle tsotlhe, di thibelele mo melapong ya megorogoro le mo dipharong tsa mafika, le mo ditlhareng tsotlhe tse di mitlwa, le mo mafelong otlhe a go nosiwang teng.


text:
“Mo motlheng oo Morena o tla beola tlhogo le maboa a maoto, a tlosa ditedu le tsona ka logare lo lo adimilweng kwa moseja ga noka ya Ferathe, e bong kgosi ya Asiria.


text:
Mme o tla ja madila ka ntlha ya bontsi jwa mašwi a o a bonang; gonne botlhe ba ba tlogetsweng mo lefatsheng ba tla ja madila le dinotshe.


text:
“Ka sebaka seo felo gongwe le gongwe, fa go neng go le ditlhare tsa meweine tse kete, tse tlhwatlhwa ya tsona e leng diselefera tse kete, go tla tlhoga mesu le ditshetlho.


text:
Go tla iwa teng ka metsu le bora; gonne lefatshe lotlhe le tla bo le tletse mesu le ditshetlho fela.


text:
Ga go nke go tlhola go iwa kwa dithabeng tsotlhe tse di neng di tlhagolwa ka dipetlwana ka ntlha ya go boifa mesu le ditshetlho. E tla nna mafulo a dikgomo le magatako a dinku.”


text:
Morena a ba a nthaya a re: “Tsaya letlapa le legolo, o kwale mo go lone ka sekwadi sa batho o re: ‘Thukhutho-e-bobebe, Thopo-e-bonako.’


text:
Jaanong ka atamela moporofeti wa sesadi, a nna moimana, a belega ngwana wa mosimane. Ke fa Morena a nthaya a re: “Mmitse Thukhutho-e-bobebe, Thopo-e-bonako.


text:
Gonne e tla re pele mosimanyana a ise a itse go bitsa a re: ‘Rra!’ gongwe: ‘Mma!’ khumo ya Damaseko le thopo ya Samaria di isiwe kwa kgosing ya Asiria.”


text:
ka moo, bonang, Morena o tla ba tlhatlosetsa metsi a a thata a mantsi a noka – e leng kgosi ya Asiria le kgalalelo yotlhe ya yona – a tla tlhatlogela godimo ga melatswana yotlhe ya yona, a penologa ka dintshi tsotlhe tsa yona.


text:
A tla elelela kwa Juta, a aletsa naga, a e ralala, a fitlha molaleng, a ba a phutholola diphuka tsa ona gore a tlatse boatlhamo jwa lefatshe la gago, Imanuele.”


text:
Lemogang, lona merafe, lo tla nyema moko; sekegang tsebe, lona lotlhe ba mafatshe a a kgakala, itlameng, mme lo tla nyema moko; ee, itlameng, mme lo tla nyema moko.


text:
Logang maano, mme a tla nyelediwa! Buang lefoko, mme ga le ka ke la tlhomama! Gonne Modimo o na le rona!


text:
E rile seatla sa Morena se ntshwara, mme a ntlhagisa gore ke se ka ka tsamaya mo tseleng ya morafe o, Morena a bua jaana le nna a re:


text:
“Lo se ka lwa bitsa tse tsotlhe borukhutlhi tse morafe o, o di bitsang borukhutlhi! Lo se ka lwa boifa se o se boifang, lo se ka lwa tshoga!


text:
Foo o tla nna felo ga boitshepo mo go lona, le letlapa le le kgopang le lefika le le digang mo magosing a mabedi a Iseraele; a ba a nna letloa le seru mo baaging ba Jerusalema.


text:
Bonang nna le bana ba Morena o ba mphileng, Morena wa masomosomo yo o agileng mo thabeng ya Sione; o re dirile go nna ditshupo le dikgakgamatso mo Iseraeleng.


text:
Mme e re ba lo raya ba re: “Botsang badimo le baitseanape ba ba dumadumang, ba bolela tse di sa utlwaleng” – lo re: “A batho ga ba na go botsa Modimo wa bone? Kampo a go ka kopiwa baswi gore ba thuse ba ba phelang?”


text:
Mme ba tla ya le naga, ba gateletswe, ba bolailwe ke tlala. Jaanong e tla re ba tshwerwe ke tlala, ba ngale, ba rogake kgosi ya bone le Modimo wa bone, ba lelale,


text:
ba be ba lebe lefatshe, mme ba tla fitlhela tlalelo le lefifi fela, ba leleketswe mo bontshong le mo pitlaganong le mo lefifing.


text:
Mme lefifi ga le nke le nnela ruri, fa tlalelo e leng teng jaanong. Mo metlheng ya pele o dirile lefatshe la Sebulone le lefatshe la Nafetale le le nyatsegang, mme mo metlheng e e tlang o tla tlotla tsela e e yang kwa lewatleng le boseja jwa Joretane le Galelea wa ditšhaba.


text:
Batho ba ba sepelang mo fifing ba bonye lesedi le legolo; ba ba agileng mo lefatsheng la moriti wa loso, lesedi le ba phatsimetse.


text:
Ò ntsifaditse meduduetso, ò godisitse boitumelo; ba thabile fa pele ga gago jaaka go itumelelwa thobo; ba duduetsa jaaka fa go abelanwa thopo.


text:
Gonne ò robile joko e e neng e ba imela, le thupa e e neng e otla magetla a bone le thobane ya mopatiki wa bone jaaka mo letsatsing la Midiane.


text:
Gonne ditlhako tsotlhe tsa batlhabani tse ba tsamayang ka tsona di tlhodia, le dikobo tse di bidikantsweng mo mading di tla fisiwa, di jewa ke molelo.


text:
Gonne ngwana re mo tsaletswe, morwa re mo neilwe, mme puso e tla nna mo legetleng la gagwe, mme o tla bidiwa “Mogakolodi yo o gakgamatsang, Modimo o o thata, Rara yo o sa khutleng, Kgosi ya kagiso;”


text:
gore a godise puso, mme kagiso e se ka ya fela mo sedulong sa bogosi sa ga Dafita le mo bogosing jwa gagwe, gore a bo tlhomamise le go bo tshegetsa ka tshiamo le ka tshiamiso go tloga jaanong go ya bosakhutleng. Tlhoafalo ya Morena wa masomosomo e tla dirafatsa jalo.


text:
mme morafe otlhe o tla le itse, e bong Eferaime le baagi ba Samaria, ba ba buang ka pelafalo le ka boikgodiso jwa pelo ba re:


text:
“Diekana tse di besitsweng di wele, mme re tla ba re aga ka majwe a a betlilweng; megokare e remilwe, mme re tla tlhoma mesetere mo boemong jwa yona.”


text:
Basiria ba tla tswa kwa botlhabatsatsi, Bafelesita ba tswa kwa bophirimatsatsi, ba ja Iseraele ka magano a a atlhameng. Le fa go ntse jalo, bogale jwa gagwe ga bo a fela; letsogo la gagwe le sa ntse le otlologile.


text:
Mme Morena o tla nyeletsa tlhogo le mogatla, kala ya mokolane le motlhatlha mo Iseraeleng ka letsatsi le le lengwe.


text:
Ke gona ka moo Morena a sa itumeleleng makau a bone, a sa utlwele masiela le batlholagadi ba bone botlhoko; gonne botlhe ke baikepi le basenyi fela. Melomo yotlhe e bua bosilo fela. Le fa go ntse jalo, bogale jwa gagwe ga bo a fela; letsogo la gagwe le sa ntse le otlologile.


text:
Gonne boikepo bo tuka jaaka molelo o o jang mesu le ditshetlho; bo tshuba dikhu, di be di tlhatloga e le dipinagare tsa musi.


text:
Bogale jwa Morena wa masomosomo bo tshubile molelo, morafe e kete o jewa ke molelo; ga go ope yo o rekegelang mongwe-ka-ene.


text:
Ba tla natha ntlheng ya le le jang, mme ba ntse ba bolawa ke tlala; ba ja ntlheng ya la molema, mme ba sa kgore. Mongwe le mongwe o tla ja nama ya letsogo la gagwe.


text:
Manase o tla ja Eferaime, Eferaime a ja Manase, mme ba babedi bao ba ja Juta mmogo. – Le fa go ntse jalo bogale jwa gagwe ga bo a fela; letsogo la gagwe le sa ntse le otlologile.


text:
A tatlhego ya bone wee ba ba bayang melao e e sa siamang, le ya bakwaledi ba ba ntseng ba kwala tse di lapisang


text:
gore ba thibele tshiamelo ya ba ba kwa tlase, ba amoge se se tshwanetseng bakaelelelwi ba morafe wa me; gore batlholagadi e nne thopo ya bone, mme ba thukhuthe masiela.


text:
Lo tla dirang ka letsatsi la petso le la tshenyo e e tswang kgakala? Lo tla tshabela kwa go mang go bona thuso? Khumo ya lona lo tla e tlogela kae?


text:
Ga lo na go dira sepe fa e se go ikokobetsa mmogo le batshwarwi, le go wela mo go ba ba bolailweng. Le fa go ntse jalo bogale jwa gagwe ga bo a fela; letsogo la gagwe le sa ntse le otlologile.


text:
“A tatlhego ya Asiria wee! Ke thupa ya bogale jwa me. Thobane ya kgakalo ya me e mo diatleng tsa bone.


text:
Ke tla mo roma gore a lwe le setšhaba sa boikepo; ke mo laola go tlhabana le morafe o ke o galefetseng gore a thope thopo, a thukhuthe thukhutho, a ba gatake jaaka go gatakwa seretse sa mebila.”


text:
Mme ene ga a re jalo, pelo ya gagwe ga e ikaelele jalo, mme pelo ya gagwe e re, ke tla senya ditšhaba tse dintsi, ke di nyeletsa.


text:
Fa seatla sa me se thopile magosi a medimo e sele, a medimo ya diseto ya ona e phalang ya Jerusalema le ya Samaria ka bontsi,


text:
ga ke re, ke tla itse go direla Jerusalema le medimo ya diseto ya teng jaaka ke diretse Samaria le medimo e sele ya gona!”


text:
Mme e tla re fa Morena a sena go fetsa tiro yotlhe ya gagwe mo thabeng ya Sione le mo Jerusalema, a betse leungo la boikgodiso jwa pelo ya kgosi ya Asiria, le boikgantsho jwa matlho a gagwe a a ipelafatsang.


text:
Gonne o ne a re: “Ke dirile jalo ka thata ya letsogo la me le ka botlhale jwa me, gonne ke tlhalefile; ke tlositse melelwane ya merafe, ka thopa dithoto tsa bone, ka folosa ba ba ntseng mo ditulong tsa bogosi, ka ke le senatla.


text:
Seatla sa me se bonye mahumo a merafe jaaka sentlhaga sa nonyane; ka phutha lefatshe lotlhe jaaka go phuthwa mae a a tlogetsweng, go se yo o tshikinyang lefuka, go se yo o atlhamisang molomo, go se yo o lelang.”


text:
A selepe se ka ikgantshetsa yo o remang ka sona? A šage e ka ikgodisetsa yo o e gogang? Kana thupa ga e ka ke ya kgadikanya yo o e tshwereng; thobane ga e ka ke ya tsholetsa yo e seng logong.


text:
Ka ntlha ya moo, Morena, Morena wa masomosomo, o tla romela lehuma mo go ba ba akotseng ba gagwe; mme o tla fisa boikgalaletso jwa gagwe jaaka ka molelo.


text:
Lesedi la Iseraele e tla nna molelo, Moitshepi wa gagwe e tla nna kgabo e e fisang le go ja mesu ya gagwe le ditshetlho tsa gagwe ka letsatsi le le lengwe.


text:
O tla fedisa kgalalelo ya sekgwa sa gagwe le tshimo ya maungo ya gagwe gotlhegotlhe, mowa le mmele, jaaka molwetse yo o koafalelang pele.


text:
Mo metlheng eo masalela a Iseraele le ba ba falotseng ba ntlo ya ga Jakobe ga ba nke ba tlhola ba ikaega ka yo o ba beditseng, mme ba tla ikaega ka Morena, Moitshepi wa Iseraele, ka nnete.


text:
Gonne le fa morafe wa gago, Iseraele, o ka lekana le motlhaba wa lewatle, go tla boa masalela a ona fela. Nyeletso e laotswe jalo; tshiamo e e tla jaaka morwalela.


text:
Gonne Morena, Modimo wa masomosomo, o tla dirafatsa nyeletso e e laoletsweng ruri mo lefatsheng lotlhe.


text:
Ke gona ka moo Morena, Modimo wa masomosomo, o buang jaana a re: “Lona morafe wa me ba lo agileng mo Sione, se boifeng Baasiria ba ba lo otlang ka thupa, ba tsholetsa thobane ya bona go lo itaya, jaaka go kile ga dira Baegepeto.


text:
Gonne e tla re sebakanyana se sena go feta, petso ya lona e bo e fedile, mme foo bogale jwa me bo tla ba tsogela go ba nyeletsa.


text:
Morena wa masomosomo o tla kgadikanya seitei godimo ga gagwe jaaka a kile a itaya Midiane kwa lefikeng la Orebe; o tla tsholeletsa lewatle thobane jaaka a kile a dira kwa Egepeto.


text:
Mo metlheng eo morwalo wa gagwe o tla tloga mo magetleng a gago le joko ya gagwe mo molaleng wa gago.”


text:
Mmaba o bolola kwa Samaria, a fitlha mo Ayathe, a ralala Migerone, a tlogela dithoto tsa gagwe kwa Migemase.


text:
A selelo sa gago se utlwale, wena morwadia Galeme! Utlwelela, wena Laiša! Joo, Anathothe wa batho wee!


text:
O tla ema kwa Nobe e sa ntse e le kajeno; o tla tloga a tsholeletsa thaba ya morwadia Sione le thabana ya Jerusalema letsogo.


text:
Mme bonang, Morena, Morena wa masomosomo, o tla kgaola dikala ka thata e e tshosang; tse dikgolo di tla rengwa, tse di goletseng kwa godimo di digelwa fa fatshe.


text:
Letlhogela le tla tlhoga mo kutung ya ga Isai; letlhogela le le tswang mo meding ya gagwe le tla ungwa.


text:
Mowa wa Morena o tla nna mo go ene, e bong Mowa wa botlhale le tlhaloganyo, Mowa wa kgakololo le thata, Mowa wa go itse le go boifa Morena.


text:
O tla natefelwa ke go boifa Morena. Ga a nke a atlhola ka fa matlho a gagwe a bonang ka teng, le e seng go siamisa ka fa ditsebe tsa gagwe di utlwang ka gona.


text:
Mme o tla atlholela ba ba kwa tlase ka tshiamo, a sekela ba ba pelonolo mo lefatsheng ka nnete; o tla itaya Morena yo o setlhogo ka thupa ya molomo wa gagwe, a bolaya moikepi ka mowa wa molomo wa gagwe.


text:
Phiri e tla etela kwanyana, nkwe e botha le potsane; namane le tawana le pholwana e e nonneng, mosimanyana o tla di disa mmogo.


text:
Lesea le tla tshameka fa mosimeng wa lebolobolo; yo o kgwisitsweng o tla tsenya seatla sa gagwe mo mosimeng wa mokwepa.


text:
Ga di nke di utlwisa botlhoko, le e seng go senya mo thabeng yotlhe ya me e e boitshepo. Gonne lefatshe le tla bo le tletse go itse Morena, jaaka metsi a khurumetsa lewatle.


text:
Mo metlheng eo baheitane ba tla batla letlhogela la modi wa ga Isai le e leng sefoka sa merafe. Boago jwa gagwe bo tla galalela.


text:
Mo metlheng eo Morena o tla otlolola letsogo gape go rekolola masalela a morafe wa gagwe a a setseng kwa Asiria le kwa Egepeto le kwa Phatherose le kwa Ethiopia le kwa Elame le kwa Sineare le kwa Hamathe le kwa ditlhakatlhakeng tsa lewatle.


text:
O tla emisetsa ditšhaba sefoka, a phutha bomorwa Iseraele ba ba lelekilweng, a kgobokanya bomorwadia Juta ba ba faladitsweng, ba tswa ntlheng tse nne tsa lefatshe.


text:
Eferaime ga a tlhole a fufegelwa, ba ba pitlaganyang Juta ba tla nyelediwa. Eferaime ga a nke a fufegela Juta, Juta ga a nke a pitlaganya Eferaime.


text:
Ba tla fefogela kwa ntlheng ya bophirimatsatsi mo magetleng a Bafelesita; ba tla thukhutha bana ba botlhabatsatsi mmogo. Etomo le Moabe e tla nna thopo ya diatla tsa bone. Baamone ba tla laolwa ke bone.


text:
Morena o tla hutsa loleme lwa lewatle la Egepeto ka phefo e e bolelo ya gagwe; a kgadikanya letsogo godimo ga noka ya Ferathe, a e itaya gore e tswe dinokana tse supa, tse motho a ka di tshelang a rwele ditlhako.


text:
Masalela a morafe wa gagwe a a setseng kwa Asiria a tla bo a na le tsela e kgolo, jaaka Baiseraele ba ne ba na nayo mo metlheng e ba hudugileng kwa lefatsheng la Egepeto ka yona.


text:
Ka letsatsi leo o tla bua o re: “Morena, ke a go leboga! Gonne o ne o le bogale mo go nna, mme bogale jwa gago bo boile, o bile wa nkgomotsa.


text:
Bonang, Modimo ke pholoso ya me. Ke tla o ikanya, ke sa boife sepe. Gonne Modimo Morena ke thata ya me le sefela sa me, o bile o diregile pholoso ya me.”


text:
Ka letsatsi leo lo tla bua lo re: “Lebogang Morena, bitsang leina la gagwe, itsiseng ditiro tsa gagwe mo merafeng, utlwatsang gore leina la gagwe ke le legolo.


text:
Emisang sefoka mo thabeng e e iphotlhereng, lo ba tlhabele mokgosi, lo ba gwetlhe ka seatla gore ba tsene mo dikgorong tsa barena ba ba peloethata.


text:
Ke laotse baitshepi ba me, le gona ke biditse diganka tsa me gore di dirafatse bogale jwa me; ke ba ba dudueletsang borena jwa me.


text:
Utlwa! Go utlwala loratla mo dithabeng, lo tshwana le lwa morafe o mogolo; utlwa! Go utlwala modumo wa magosi, wa ditšhaba tse di phuthegileng. Morena wa masomosomo o epela ntwa batlhabani.


text:
Ba tswa lefatsheng le le kgakala, kwa mafelelong a magodimo, e leng Morena le didiri tsa bogale jwa gagwe gore ba senye lefatshe lotlhe.


text:
Bokolelang, gonne letsatsi la Morena le gaufi, le tla jaaka kgatelelo e e tswang mo go Mong-wa-thata-yotlhe.


text:
Ba tla rerega, metlotsedi le leralalo di ba tshwara, ba tlalelwa jaaka mosadi yo o belegang, ba lebana ba ntse ba tshogile, difatlhego tsa bone di hubitse jaaka dikgabo tsa molelo.


text:
Bonang, letsatsi la Morena le tla le le setlhogo, e le la kgalefo le bogale jo bo tukang go fetola lefatshe sekaka le go nyeletsa baleofi ba ba mo go lone.


text:
Gonne dinaledi tsa legodimo le Dikolobe tsa lone ga di nke di phatsimisa lesedi la tsona; letsatsi le tlhaba le fifetse; ngwedi ga o nke o ntsha lesedi la ona.


text:
“Ke tla betsa lefatshe ka ntlha ya bosula jwa lone, le baikepi ka ntlha ya maleo a bone; ke fedisa boikgantsho jwa ba ba pelompe, ke kokobetsa boikgodiso jwa barena ba ba setlhogo.


text:
Ke gona ka moo ke tla reketlisang legodimo, gore lefatshe le be le rorome le tswe mo mannong a lone. Ke ka kgalefo ya Morena wa masomosomo mo letsatsing la go tuka ga bogale jwa gagwe.


text:
“Mongwe le mongwe o tla retologela kwa morafeng wa ga gabo, a tshabela kwa lefatsheng la ga gabo jaaka tshephe e e tshabisitsweng le jaaka dinku tse di se nang ope yo o di phuthang.


text:
Mongwe le mongwe yo o fitlhelwang o tla phololediwa; mongwe le mongwe yo o tshwarwang o tla wa ka tšhaka.


text:
Bana ba bone ba tla tšhwetlakanngwa fa pele ga matlho a bone; matlo a bone a tla thukhuthwa; basadi ba bone ba tla tlotlololwa.


text:
Mme mara a bone a tla digela makau fa fatshe; ga ba nke ba utlwela ithwalo ya sebopelo botlhoko; matlho a bone ga a nke a rekegela bana.


text:
Babele yo e leng bontle jwa magosi le mokgabo o Bakalatea ba ikgantshang ka ona o tla ribegediwa jaaka Modimo o ribegeditse Sotoma le Gomora.


text:
Ga go nke go nna motho teng ka bosakhutleng le e seng go aga teng mo ditshikeng tsotlhe. Moarabia ga a nke a tlhoma tente gona, badisa ga ba nke ba bothisa sepe teng.


text:
Dibatana tsa sekaka di tla botha teng, matlo a bone a tlala marubisi, bontšhwe ba tla nna gona, didimo tsa sekaka di bina teng.


text:
Matlhalerwa a tla lela mo matlong a borena a teng le diphokojwe mo dikagong tsa botlhapelwa. Sebaka sa gagwe se gaufi le go tla. Malatsi a gagwe ga a diege.”


text:
Gonne Morena o tla utlwela Jakobe botlhoko, a itlhaolela Iseraele gape, a ba nnisa mo lefatsheng la bone. Baeng ba tla ikopanya nabo, ba kgomarela ntlo ya ga Jakobe.


text:
Merafe e tla ba tsaya, e ba isa kwa mafelong a ga bone, mme Baiseraele ba tla ba rua mo lefatsheng la Morena e le batlhanka le malata; ba tla thopa bathopi ba bone, ba busa bagateledi ba bone.


text:
E tla re ka letsatsi le Morena a go lapolosang ka lone, a go ntsha mo tapisegong ya gago le mo tshwenyegong ya gago le mo botlhankeng jwa gago jo bo makete jo o neng o le mo go jona,


text:
o tlhabe sefela sa tshotlo ka ga kgosi ya Babele o re: “Kana o didimetse jang ne mogateledi! Kana kgatelelo e khutlile jang ne!


text:
e e neng e itaya merafe ka kgakalo, e e otla, e sa khutle; e gatelela ditšhaba ka bogale, e ba latelela go se na thekegelo.


text:
Mesiperese le yona e a go itumelela le mesetere ya Lebanone ya re: ‘E sa le o namalala, ga go tlhatlogele moremi ope kwano go rona.’


text:
“Felo ga baswi kwa tlase go ne go huduega ka ntlha ya gago go go kgatlhantsha, fa o goroga. Go ne go tsosa baswi ka ntlha ya gago, e leng bagogi botlhe ba lefatshe; go emisa dikgosi tsotlhe tsa ditšhaba mo ditulong tsa tsone tsa bogosi.


text:
Boikgantsho jwa gago bo digetswe mo felong ga baswi mmogo le ditumo tsa diharepa tsa gago; sebodu se adilwe ka fa tlase ga gago, diboko di a go khurumetsa.’


text:
“Kana o wele jang ne mo legodimong, wena naledi ya masa, morwa mahube! Kana o digetswe jang ne fa fatshe, wena mofenyi wa ditšhaba!


text:
Ee, wena o ne o itheile pelong ya gago wa re: ‘Ke tla tlhatlogela kwa legodimong, ke baya sedulo sa me godimo ga dinaledi tsa Modimo, ke nna mo thabeng ya kgobokano ya medimo kwa kgakala ntlheng ya bokone.


text:
“Ba ba go bonang ba tla go leba thata, ba go akanya ba re: ‘A ke ene monna yo o neng a roromisa lefatshe, a reketlisa magosi?


text:
Yo o neng a fetola lefatshe sekaka, a ribegetsa metse ya lone, a sa golole batshwarwi ba gagwe gore ba boele kwa gae?’


text:
Ke wena o le wesi fela o latlhetsweng kwa kgakala le phupu ya gago jaaka letlhogela le le nyatsegang le jaaka setoto se se gatakwang; o khurumeditswe ke ba ba bolailweng, ba ba tlhabilweng ka tšhaka, ba ba latlhetsweng mo matlapeng a mosima.


text:
Ga o nke o kopana le tsona dikgosi mo phupung, gonne o sentse lefatshe la gago, o bolaile morafe wa gago; losika lwa mosenyi ga lo nke lo umakiwa ka go sa feleng.


text:
Baakanyetsang bana ba gagwe polao ka ntlha ya maleo a borraabo gore ba se ka ba tsoga, ba thopa lefatshe, ba le tlatsa metse.”


text:
Morena wa masomosomo o bua a re: “Ke tla ba tsogela, ke nyeletsa leina la Babele le masalela a teng, le bana le losika lotlhe lwa teng – ke lefoko la Morena.


text:
Ke tla go fetola naga ya ditlhong le madutela a metsi; ke tla go feela, ke go olola ka lefeelo la tshenyo – ke lefoko la Morena wa masomosomo.”


text:
Morena wa masomosomo o ikanne a re: “Ruri, go tla dirafala jaaka ke akantse; se ke se ikaeletseng se tla tlhomama.


text:
Ke tla phatlakanya Moasiria mo lefatsheng la me, ke mo gataka mo dithabeng tsa me gore joko ya gagwe e tloge mo melaleng ya bone le morwalo o a o ba rwesitseng o tloge mo magetleng a bone.


text:
Ke ona maikaelelo a a tiisitsweng ka ga lefatshe lotlhe. Ke lone letsogo le le otlololetsweng ditšhaba tsotlhe.”


text:
Gonne Morena wa masomosomo o ikaeletse jalo – ke mang yo o ka mo thibelang? Letsogo la gagwe le otlologile – ke mang yo o ka le busang?


text:
“O se ka wa itumela, wena lefatshe lotlhe la Bafelesita, ka thupa e e go iteileng e robilwe! Gonne mo lotsong lwa noga go tla tswa mokopa; leungo la ona e tla nna kgwanyape e e fofang.


text:
Ba ba tlhokang thata ba tla bona mafulo, bahumanegi ba tla ikhutsa ba le mo phemelong. Mme losika lwa gago ke tla lo isa losong ka tlala, masalela a gago ke tla a bolaya.


text:
“Wena kgoro, bokolela! Wena motse, goa! Wena Lefatshe lotlhe la Bafelesita, tetesela! Gonne musi o tswa kwa bokone, mme ga go na ope yo o itsamaelang a le esi mo masomong a gagwe.”


text:
Barongwi ba setšhaba ba tla arabiwa jang? Ba tla arabiwa jaana: “Morena o theile Sione. Babogisegi ba morafe wa gagwe ba bona botshabelo teng.”


text:
Taelo ya Modimo ka ga Moabe. Ruri, motse wa Are o sentswe bosigo, Moabe a nyelediwa. Ruri, motse wa Kire o sentswe bosigo, Moabe a nyelediwa.


text:
Ba ya kwa tempeleng, ba Dibone ba tlhatlogela kwa dithoteng tsa tlhabelo go lela teng. Bamoabe ba goa mo godimo ga Nebo le mo godimo ga Meteba. Botlhe ba beotswe ditlhogo, ditedu tsotlhe di pomilwe.


text:
Ba apere diaparo tsa bohutsana mo mebileng ya bone, ba lela botlhe mo godimo ga matlo a bone le mo dipatlelong tsa bone, ba nnela go lela fela.


text:
Metse ya Hešebone le Eleale e a goa; dikodu tsa bone di utlwala go fitlha kwa Jahase. Ka ntlha ya moo bagale ba Moabe ba bokolela, dipelo tsa bone di tshogile.


text:
Pelo ya me e lelela Bamoabe. Batshabi ba bona ba fitlhile kwa Soare le kwa Egelathe. Ao! Ba tlhatloga ka mapalamo a Luhithe ka selelo. Ijoo! Ba goela tatlhego mo tseleng e e yang kwa Horonaime.


text:
Ijoo! Metsi a Nimerime a fetoga sekaka. Ijoo! Bojang bo a swaba, merogo e a fela, ga go tlhoge botala bope.


text:
Ijoo! Go goa go utlwala mo nageng yotlhe ya Moabe; go bokolela ga bone go utlwala kwa Egelaime, go bokolela ga bone go utlwala kwa Bereleme.


text:
Ijoo! Metsi a Dimone a tletse madi. Gonne ke tla ba ke okeletsa Dimone tse dingwe: Ba ba falotseng ba Moabe le masalela a naga ke tla ba romela tau.


text:
Bomorwadia Moabe ba tla nna jaaka dinonyane tse di tshabang le jaaka mamphorwana a sentlhaga a a tshositsweng, kwa matsibogong a Arenone.


text:
Ntsha kgakololo, o re tsereganye, moriti wa gago wa motshegare a o nne jaaka bosigo; suba ba ba lekilweng, se subolole motshabi!


text:
A balelekwa ba me ba Moabe ba nne le wena; o nne botshabelo jwa bone mo mosenying. E tla re fa mogateledi a khutlile, fa tshenyo e fedile, fa ba ba gatakang ba nyeletse mo lefatsheng,


text:
foo go tla bewa sedulo sa bogosi ka bopelonomi, mme moatlhodi o tla nna mo go sona mo ntlong ya ga Dafita ka boikanyo, yo o tlhokomelang molao, yo o tlhoafalelang tshiamo.


text:
Re utlwaletse boikgodiso jwa ga Moabe ga twe, o ikgantsha thata; e leng boikgogomoso jwa gagwe le boikgodiso jwa gagwe le kgalefo ya gagwe le maipelafatso a gagwe a maaka.


text:
Ka moo Bamoabe ba tla lela mo go Bamoabe, ba lela botlhe; ba tla fegelwa ka ntlha ya dinkgwe tsa maungo a moweine tsa Kire-Haresethe, ba nyemile moko.


text:
Gonne masimo a Hešebone a omeletse mmogo le ditlhare tsa moweine tsa Sibema tse weine e e monate ya tsona e neng e fentse barena ba merafe. Dikala tsa tsona tsa fitlha kwa Jasere, tsa tlala mo nageng, tsa nama, tsa tshela lewatle.


text:
Ka moo ke lelela ditlhare tsa moweine tsa Sibema jaaka di lelelwa ke Jasere; lona Hešebone le Eleale ke lo tsholelela dikeledi, gonne moduduetso wa baba o wetse mo letlhafuleng la lona le mo thobong ya lona.


text:
Go tlositswe boitumelo le lethabo mo tshimong; ga ba duduetse le e seng go ipela mo masimong a meweine. Mogati ga a gate maungo a moweine mo digatelong. Ke khutlisitse mogolokwane.


text:
Le fa Moabe a ka itshupa, a itapisa mo thoteng ya tlhabelo, a ya felong ga boitshepo ga gagwe go rapela, ga a nke a kgona sepe.


text:
Mme jaanong go bua Morena a re: “E tla re dinyaga di le tharo di sena go feta tse di tshwanang le tsa motlhabani, kgalalelo ya Moabe e nyatsege, mmogo le bontsi jo bogolo jotlhe. Masalela e tla nna a mannyennyane a a se nang thata.”


text:
Taelo ya Modimo ka ga Damaseko: “Bonang, Damaseko o a tlosiwa, e sa tlhole e le motse, mme e tla nna marope fela.


text:
Go tla tlosiwa phemelo mo Eferaime le bogosi mo Damaseko. Masalela a Siria a tla dirafalelwa ke se se tla dirafalelang kgalalelo ya Baiseraele.” Go bua Morena wa masomosomo.


text:
Go tla dirafala jaaka fa morobi a sopaanya dinono tsa mabele, fa letsogo la gagwe le roba diako; go tla dirafala jaaka fa motho a sela diako mo mokgatsheng wa Refaime.


text:
Mme go tla tlogelwa maronopo jaaka fa go tshikinngwa ditlhare tsa olefa: Maungo a mabedi gongwe a mararo kwa godimo mo setlhoeng sa setlhare, a mane gongwe a matlhano mo dikaleng tsa setlhare se se ungwang.” Go bua Morena, Modimo wa Iseraele.


text:
Ka letsatsi leo motho o tla leba Mmopi wa gagwe; matlho a gagwe a tla tlhokomela Moitshepi wa Iseraele.


text:
Mme ga a nke a leba dialetare tse e leng tiro ya diatla tsa gagwe, le e seng go tlhokomela tse di dirilweng ke menwana ya gagwe, e leng medimako ya Ašera le majwe a a motloutlo a letsatsi.


text:
Ka letsatsi leo metse e e femetsweng ya gagwe e tla nna jaaka matlotla mo sekgweng le jaaka setlhoa sa thaba, tse di tlogetsweng ka ntlha ya go tshaba Baiseraele, mme e tla nna sekaka fela.


text:
Gonne o lebetse Modimo o o go thusang, o sa gakologelwe lefika le e leng botshabelo jwa gago. Ka moo o ka tlhoma ditlhongwa tse di kgatlhang, wa jwala matlhogela a sele.


text:
Ka letsatsi le o di jwalang ka lone, o ka di agelela ka logora; ka moso o ka tlhogisa dijwalo tsa gago. Mme e tla re ka letsatsi la bolwetse le la botlhoko jo bo sa foleng kotulo e bo e nyeletse.


text:
A modumo wa merafe e mentsi e e dumang jaaka go suma lewatle! A loratla lwa ditšhaba tse dikgolo tse di gwasang jaaka go gwasa metsi a magolo!


text:
Merafe e tla duma jaaka go gwasa metsi a mantsintsi, mme e tla re Morena a sena go e kgalemela, e tshabele kwa kgakala, e lelekwe jaaka moko o gogolwa ke phefo mo dithabeng le jaaka matlakala a tsewa ke ledimo.


text:
E tla re go le mantsiboa go nne therego, mme e re bosigo bo ise bo se, ba bo ba sa tlhole ba le teng. Ke se se tla dirafalelang ba ba re thukhuthang; ke kotlo ya ba ba re amogang di-tsa-rona.


text:
Le le romang barongwi mo lewatleng ka mekoro ya matlhaka e e tsamayang mo metsing. Lona barongwi ba ba lebelo, yaang kwa setšhabeng sa batho ba baleele ba ba phatsimang letlalo, kwa morafeng o o boifiwang mo ntlheng tsotlhe, o o laolang thata, o o gatelelang, o lefatshe la ona le kgaoganngwang ke dinoka.


text:
Lona baagi botlhe mo lefatsheng, lona banni ba lefatshe! E re fa sefoka se tlhongwa mo dithabeng, lebang! Fa lonaka lo lediwa, utlwelelang!


text:
Gonne Morena o buile le nna jaana a re: “Ke tla leba ke iketlile ke le mo mannong a me jaaka bolelo jo bo tsabakelang mo phatsimong ya letsatsi le jaaka leru la monyo mo bolelong jwa kotulo.


text:
Gonne e tla re thobo e ise e tle, fa dithunya di sena go tlhotlhorega, fa di fetoga maungo a moweine a a butswang, a kgaole dikala ka dithipa, a tlokotle matlhogela, a a tlose.


text:
Botlhe ba tla tlogelelwa manong a dithaba le dibata tsa lefatshe. Manong a tla nna mo go bone selemo, dibata tsotlhe di tla nna mo go bone mariga.”


text:
Ka sebaka seo neo e tla isediwa Morena wa masomosomo kwa felong ga leina la Morena wa masomosomo, kwa thabeng ya Sione; e tswa kwa morafeng wa batho ba baleele ba ba phatsimang letlalo, kwa morafeng o o boifiwang mo ntlheng tsotlhe, kwa setšhabeng se se laolang thata, se se gatelelang, se lefatshe la sona le kgaoganngwang ke dinoka.


text:
Taelo ya Modimo ka ga Egepeto. Bonang, Morena o palame leru le le lebelo, a ya kwa Egepeto. Jaanong medimo ya diseto ya Egepeto e roroma fa pele ga gagwe, pelo tsa Baegepeto di nyema mo teng ga bone.


text:
“Ke tla lwantshanya Moegepeto le Moegepeto gore ba tlhabane, mongwe le mongwe a lwe le mongwe-ka-ene, motse le motse, bogosi le bogosi.


text:
Mme Baegepeto ba tla swa dipelo mo teng ga bone. Ke tla senya maano a bone. Foo ba tla botsa medimo ya diseto le dingaka tse di laolang le badimo le baitseanape.


text:
Ke tla tsenya Baegepeto mo diatleng tsa Morena yo o setlhogo; kgosi e e peloethata e tla ba busa.” Ke lefoko la Morena, Morena wa masomosomo.


text:
Dinoka di tla nkga, dinokana tsa Egepeto di tla ngotlega, di tšha. Lotlhaka le motlhatlha di tla swaba.


text:
Mafulo a a fa dintshing tsa Nile le fa molomong wa yona le dijwalo tsotlhe tse di fa nokeng ya Nile di tla swaba, di gogolwa, di sa tlhole di le teng.


text:
Batshwari ba ditlhapi ba tla hutsafala, botlhe ba ba digelang kobe mo nokeng, ba nyema moko, ba ba gogang letloa mo metsing, ba tlhoboga.


text:
Dikgosana tsa Soane ke masilo fela. Bagakolodi ba ga Farao ba ba tlhalefileng ke lekgotla la dieleele fela. Lo ka bua jang le Farao lo a re: “Ke nna morwa matlhale? Ke nna morwa dikgosi tsa bogologolo?”


text:
A kae, matlhale a gago? A a go bolelele, a go itsise se Morena wa masomosomo a se ikaeletseng ka ga Egepeto!


text:
Dikgosana tsa Soane di fetogile ditlaela; dikgosana tsa Nofe di tsietsegile. Egepeto o fapositswe ke ditlhogo tsa ditso tsa gagwe.


text:
Morena o tshetse mowa wa tlhokamo mo go bone gore Baegepeto ba timediwe mo ditirong tsotlhe tsa bone, jaaka yo o tagilweng a thekesela mo matlhatseng a gagwe.


text:
Ka letsatsi leo Baegepeto ba tla tshwana le basadi, ba roroma, ba boifa kgadikanyo ya letsogo la Morena wa masomosomo le a le ba kgadikanyetsang.


text:
Lefatshe la Juta e tla nna setshosa mo go Baegepeto. Mongwe le mongwe yo le umakwang mo go ene o tla boifa ka ntlha ya maikaelelo a Morena wa masomosomo a o a ikaeletseng ka ga bone.


text:
Ka letsatsi leo go tla nna metse e le metlhano mo lefatsheng la Egepeto e e buang puo ya Sekanana, e e ineelang Morena wa masomosomo ka maikano. Leina la mongwe ke Ire-Herese.


text:
Ka letsatsi leo go tla nna aletare ya Morena mo gare ga lefatshe la Egepeto, le lentswe le le motloutlo la kgopotso la Morena fa molelwaneng wa lone.


text:
Tseo e tla nna sesupo sa Morena wa masomosomo le mosupi wa gagwe mo lefatsheng la Egepeto. Fa ba goela kwa Moreneng ka ntlha ya bapatiki, o tla ba romela mothusi yo o tla ba lwelang le go ba pholosa.


text:
Gonne Morena o tla ikitsise Baegepeto, mme Baegepeto ba tla itse Morena ka letsatsi leo, ba mo direla ditlhabelo le ditshupelo, ba ikanela Morena maikano, ba a tshegetsa.


text:
Mme Morena o tla betsa Baegepeto, a ba betsa, a ba a ba fodisa. Ba tla sokologela kwa Moreneng, mme ene o tla utlwa dithapelo tsa bone, a ba fodise.


text:
Ka letsatsi leo go tla nna tsela e kgolo e e tswang kwa Egepeto e ya kwa Asiria. Jaanong Baasiria ba tla etela Egepeto, mme Baegepeto ba etela Asiria. Baegepeto ba tla direla Morena mmogo le Baasiria.


text:
Ka letsatsi leo Iseraele o tla nna wa boraro, a kopanye le Egepeto le Asiria, e le tshegofatso mo lefatsheng,


text:
le Morena wa masomosomo a le tshegofatsang a re: “Go tshegofaditswe Egepeto, morafe wa me, le Asiria, tiro ya diatla tsa me, le Iseraele, boswa jwa me.”


text:
E rile ka ngwaga o molaodi yo mogolo wa batlhabani o tlileng kwa Ašetote ka ona, a romilwe ke Saregone, kgosi ya Asiria, a tlhasela Ašetote, a mo thopa;


text:
ka sona sebaka seo Morena o ne a bua ka molomo wa ga Jesaya, morwa Amotse, a re: “Tsamaya o apole diaparo tsa khutsafalo mo lethekeng la gago, o role ditlhako mo dinaong tsa gago!” A dira jalo. A tsamaya, a sa ikatega, a sa rwala sepe mo dinaong.


text:
Morago ga moo Morena a bua jaana a re: “Jesaya, motlhanka wa me, o tsamaile a sa ikatega, a sa rwala sepe mo dinaong dinyaga tse tharo go nna sesupo le tshupetso-pele ka ga Egepeto le ka ga Ethiopia.


text:
Kgosi ya Asiria e tla gapa Baegepeto ba ba thopilweng le bathotšwa ba Ethiopia jalo, ba bašwa le ba bagolo, ba sa ikatega, ba sa rwala sepe mo dinaong, marago a sa apesiwa, e le go tlhabisa Baegepeto ditlhong.


text:
Ba Ašetote ba tla kgobega marapo, ba tlhajwa ke ditlhong ka ntlha ya Ethiopia yo ba neng ba mo ikanya le ka ntlha ya Egepeto yo ba neng ba ikgantsha ka ene.


text:
Baagi ba lefatshe leo le le fa lewatleng ba tla bua ka letsatsi leo ba re: ‘Ba re neng re solofela mo go bone, ra tshabela teng go kopa thuso ya go pholosiwa mo kgosing ya Asiria, bonang tse di ba dirafaletseng! Jaanong rona – re ka phologa jang?’ ”


text:
Taelo ya Modimo ka ga sekaka se se fa lewatleng. Go tswa sengwe kwa sekakeng, kwa lefatsheng le le boitshegang, se se tshwanang le ledimo le le fokang kwa borwa.


text:
Ke bontshitswe pono e e thata: Senokwane se a thukhutha, mosenyi o a senya! Elame, bolola! Media, dikaganyetsa ka ntwa! Ke tla fedisa phegelo yotlhe.


text:
Ke gona ka moo letheka la me le tletseng botlhoko jaaka e kete ke segwa ke metlotsedi ya mosadi yo o belegang. Ke obegile mo ke bileng ke sa utlwe, ke tshogile mo ke bileng ke sa bone.


text:
Pelo ya me e tshwerwe ke sedidi le therego, mo e bileng maabanyane a a monate mo go nna a mphetogela letshogo.


text:
Go baakanngwa bojelo, go alwa diphate; go a jewa, go a nowa. Emang, lona dikgosana, tshasang dithebe!


text:
Fa se bona setlhopha sa bapalami ba dipitse, ba tla ba bapile ka bobedi le bobedi, le bontsi jwa diesele le bontsi jwa dikammele, a se tlhokomele ka tlhokomelo e kgolo!”


text:
Ke fa se kua jaaka tau se re: “Morena, ke tlhola ke eme mo seraleng motshegare, ke lala ke ntse ke tlhola masigo otlhe!


text:
“Bonang, go tla lesomo la banna, bapalami ba dipitse ba bapile ka bobedi le bobedi.” Sa ba sa kua sa re: “Babele o ole, o ole! Ditshwantsho tsotlhe tsa medimo ya teng ba di phatlakantse fa fatshe.”


text:
Wena morafe wa me o o phothilweng o o gatakilweng jaaka mabele: Tse ke di utlwileng mo Moreneng wa masomosomo, Modimo wa Iseraele, ke di lo itsisitse.


text:
Taelo ya Modimo ka ga Duma. Ba ntlhaeletsa ba le kwa Seire ba re: “Molebeledi, bosigo bo tla sa leng? Molebeledi, bosigo bo tla sa leng?”


text:
Gonne ba tshaba ditšhaka, e bong ditšhaka tse di somotsweng le mara a a laetsweng le poitshego ya tlhabano.


text:
Gonne Morena o ntheile jaana a re: “E tla re sebaka se se lekanyeng le dinyaga tsa motlhabani se ise se fele, kgalalelo yotlhe ya Ketare e bo e fedile.


text:
Mme palo ya bagale ba Ketare ba ba setseng ba ba hulang ka bora e tla nna potlana, gonne Morena, Modimo wa Iseraele, o buile jalo.”


text:
Taelo ya Modimo ka ga mogorogoro wa pono. Kana lo dirwa ke eng, fa lo palame lotlhe kwa godimo ga matlo?


text:
Wena motse o o tletseng medumo le tlhodio, motse wa meduduetso! Ba ba tlhabilweng ba gago ga ba a tlhajwa ka tšhaka, ga ba a swela mo ntweng.


text:
Balaodi botlhe ba gago ba tshabile mmogo, ba golegwa ba se na bora; botlhe ba ba fitlhetsweng mo go wena ba golegilwe mmogo; ba bangwe ba tshabetse kwa kgakala.


text:
Ke ka moo ke reng: “Se ntebeng, ke na le go lela ka bogalaka; se itapiseng go nkgomotsa ka ga tshenyego ya morwadiake, e bong morafe wa me.”


text:
Gonne Morena, Modimo wa masomosomo, o beile letsatsi la tlhakatlhakanyo le kgatelelo le moferefere mo mogorogorong wa pono; go epololwa lobota, go goa go utlwala kwa thabeng.


text:
Elame o ne a tsere mokotlopo, a na le dikoloi le batho le bapalami ba dipitse. Kire o ne a apotse thebe.


text:
Ke fa megorogoro e mentle ya gago e tlala dikoloi; bapalami ba dipitse ba ikemisa ba lebaganye le kgoro.


text:
lwa tlhola manga a motse wa ga Dafita, lwa fitlhela a mantsi, lwa phutha metsi a letsha le le kwa tlase.


text:
lwa dira letsha fa gare ga dipota tse pedi gore metsi a letsha la kgale a elelele teng, mme ga lo a ka lwa leba yo o tlisang kotsi eo; ga lo a ka lwa tlhokomela yo o sa bolong go e baakanya.


text:
Ya re ka letsatsi leo Morena, Modimo wa masomosomo, a ba biletsa selelong le khutsafalong le go ipeoleng le go apareng diaparo tsa boikwatlhao,


text:
mme bone ba tlhapelwa, ba itumela, ba tlhaba dikgomo le dinku, ba ja nama, ba nwa weine ba re: “A re jeng he, re nweng, gonne kamoso re tla tsoga re sule.”


text:
Mme Morena wa masomosomo o buile mo ditsebeng tsa me a re: “Ruri, ga lo nke lo itshwarelwa boleo joo go ya go fitlhelela lo swa, go bua Morena, Modimo wa masomosomo.”


text:
Morena, Modimo wa masomosomo, o buile jaana a re: “Nanoga o ye kwa go mookamedi yole, e bong Sebena yo o okametseng ntlo ya kgosi;


text:
yo o ikepetseng lebitla kwa godimo, a ikgabela moago mo lefikeng, o re: ‘O na le eng mono? O na le mang mono? Ke eng, fa o ikgabetse lebitla mono?


text:
a go menaganya thata, a go latlhela kwa lefatsheng le le atlhameng ka fa le ka fa jaaka kgwele; o tla swela teng, dikoloi tse dintle tsa gago di tla isiwa gona, wena yo o tlhabisang ntlo ya morena wa gago ditlhong!


text:
ke mo apesa diaparo tsa gago, ke mo tlama ka moitlamo wa gago, ke neela puso ya gago mo diatleng tsa gagwe gore a nne rra baagi ba Jerusalema le ba lotso lwa Juta.


text:
Ke tla baya selotlele sa ntlo ya ga Dafita mo legetleng la gagwe. O tla bula go se yo o tswalang. O tla tswala go se yo o bulang.


text:
Ke tla mo kokotela jaaka lomapo mo felong fa go tiileng, mme o tla nna sedulo sa tlotlo sa ntlo ya ga rraagwe.


text:
“Mme go tla ipega mo go ene makete otlhe a ntlo ya ga rraagwe, a losika lo lo tlotlegang le a losika lo lo nyatsegang le a dilwana tsotlhe, le fa e le megotšwana gongwe dinkgwana tsa mefutafuta.”


text:
Jaanong go bua Morena wa masomosomo a re: “E tla re ka letsatsi leo lomapo lo lo kokotetsweng mo felong fa go tiileng, lo somoge, lo robege, lo we. Mme morwalo o o mo go lone o tla latlhega, gonne Morena o buile jalo.”


text:
Taelo ya Modimo ka ga Tiro. Goang, lona mekoro ya Tharesise. Gobane motse oo o sentswe; ga go na ntlo, go tla kwa gae ga go teng. Ba itsisitswe jalo ba le kwa lefatsheng la Khithime.


text:
Lo tla tlhoka puo, lona baagi ba lefatshe le le fa lewatleng! Barekisi ba Sitone ba ba tsamayang mo lewatleng ba ne ba tle ba go tsisetse dithoto tse dintsi.


text:
Dijwalo tsa kwa Sigore, e bong kotulo ya noka ya Nile, di ne di tle di tsamaisiwe mo metsing a magolo; e ne e le papalo ya ona, wa nna marekelo a ditšhaba.


text:
Tlhajwa ke ditlhong, wena Sitone, gonne lewatle le a bua, ee, kago ya phemelo fa lewatleng e bua e re: “Ga ke a segwa ke leralalo, ga ke a belega; ga ke a godisa makau le e seng makgarebe.”


text:
A ke ona motse wa lona wa meduduetso o o neng wa agiwa bogologolo; o dinao tsa ona di o isitseng kwa kgakala go aga teng?


text:
Ke mang yo o ikaeletseng tseo ka ga Tiro o o neng o rwesa dirwalo, o barekisi ba ona e neng e le barena; o babapadi ba ona e neng e le batlotlegi mo lefatsheng?


text:
Morena wa masomosomo o di ikaeletse gore a itshepolole boikgodiso jwa bontle jotlhe, a tlotlolole batlotlegi botlhe ba lefatshe.


text:
Morena o otlololetse lewatle letsogo, a reketlisa magosi; a laola ka ga lefatshe la Kanana gore metse e e femetsweng ya lone e senngwe


text:
a re: “O se ka wa tlhola o itumela, wena lekgarebe le le sentsweng, morwadia Sitone! Huduga o tshelele kwa Khithime. Mme le teng koo ga o nke o bona boikhutso.”


text:
Bonang lefatshe la Kalatea! Ke morafe o o neng o se yo. Asiria o le theile go thusa mekoro; ba aga dikago tsa ditlhodi, ba senya matlo a borena a teng. Ene o le dirile naga ya marope.


text:
Ka sebaka seo Tiro o tla lebalwa dinyaga di le masome a supa go lekana le malatsi a kgosi e le nngwe. Mme morago ga dinyaga tse di somasupa, Tiro o tla dirafalelwa ka fa sefeleng sa seaka se se reng:


text:
“Tsaya harepa, o ralale motse, wena seaka se se lebetsweng; letsa harepa sentle, o opele dipina tse dintsi gore o tle o gopolwe.”


text:
E tla re dinyaga tse di somasupa di sena go feta, Morena a tlhokomele Tiro; mme Tiro o tla boela mo kgwebong ya gagwe, a bapadisanya le dipuso tsotlhe tsa mafatshe tse di leng teng mo lefatsheng.


text:
Mme papadi ya gagwe le kgwebo ya gagwe di tla itshepisediwa Morena, di sa phuthwe, di sa bolokwe; gonne khumo ya gagwe e tla direla ba ba agileng fa pele ga Morena gore ba je, ba kgore, ba apare tsa mokgabo.


text:
Bonang, Morena o tlhokisa lefatshe banni, o a le senya, o ribegetsa sefatlhego sa lone, o falatsa baagi ba lone.


text:
Go tla dirafalela moperesiti jaaka morafe, morena jaaka motlhanka, mohumagadi jaaka lelata, morekisi jaaka moreki, moadimi jaaka moadingwi, yo o molato jaaka yo o busediwang molato.


text:
Lefatshe le tla tlhokisiwa baagi, le se na ope; le tla thukhuthwa, le amogwa dilo, gonne Morena o buile lefoko le.


text:
Lefatshe le hutsafetse, le swabile; naga e omeletse, e swabile. Batlotlegi ba bagolo ba lefatshe ba nyemile moko.


text:
Lefatshe le itshepolotswe ke baagi ba lone, gonne ba tlodile ditaolo, ba fetola molao, ba roba kgolagano e e sa khutleng.


text:
Ke gona ka moo khutso e jang lefatshe, ba ba agileng mo go lone ba utlwa petso; ka moo baagi ba lefatshe ba a šwa, go sadisiwa batho ba se kae fela.


text:
Boitumelo jwa meropana bo didimetse; modumo wa ba ba duduetsang o khutlile; lethabo la dikwadi le fedile.


text:
Gonne mo ditšhabeng tsa lefatshe go tla nna jaaka fa setlhare sa olefa se tshikinngwa; jaaka fa ba ronopa moweine, phulo e sena go fela.


text:
Ba re: “Ka ntlha ya moo galaletsang Morena kwa botlhabatsatsi, le leina la Morena, Modimo wa Iseraele, mo ditlhakatlhakeng tsa lewatle!”


text:
Re utlwile dikopelo di tswa kwa mafelelong a lefatshe di re: “A kgalalelo e nne ya Mosiami!” Mme ka re: “Ke a latlhega, ke a latlhega, joo nna wee! Dinokwane di a thukhutha, dinokwane di thukhutha ka bonokwane!”


text:
Jaanong yo o falolang mo modumong wa therego o tla wela mo gopong; yo o tlhatlogang mo teng ga gopo o tla tshwarwa ke seru. Gonne dithoba tsa legodimo di bulegile le metheo ya lefatshe e a roroma.


text:
Lefatshe le a thubega, le a thubakanngwa; lefatshe le a phatloga, le a phatlakanngwa; lefatshe le a thekesela, le a theekela.


text:
Lefatshe le thekesela jaaka yo o tagilweng; le akgega jaaka bolao jo bo lepeleditsweng. Gonne boikepo jwa lone bo a le imela; le tla wa, mme ga le nke le tlhola le tsoga.


text:
Ka letsatsi leo Morena o tla betsa lesomo la bogodimo kwa godimo le dikgosi tsa lefatshe mo lefatsheng.


text:
Di tla phuthelwa kwa moleteng jaaka go golegwa bagolegwi, di tswalelwa mo kgolegelong, mme di tla watlhaiwa malatsi a mantsi a sena go feta.


text:
Foo ngwedi o tla tlhajwa ke kgala, letsatsi le tlhajwa ke ditlhong; gonne Morena wa masomosomo o tla nna kgosi mo thabeng ya Sione le mo Jerusalema, mme go na la kgalalelo fa pele ga bagolo ba gagwe.


text:
Morena, o Modimo wa me! Ke tla go tumisa, ke baka leina la gago; gonne o dirafaditse dikgakgamatso, e leng maikaelelo a kgale a a ikanyegang a boammaaruri.


text:
Gonne o fetotse motse mokoa wa matlapa; motse o o femetsweng o o fetotse marope. Matlo a borena a baikepi ga e tlhole e le motse; ga o na go agiwa gape ka bosakhutleng.


text:
Ka ntlha ya moo morafe o o tiileng o tla go galaletsa; motse wa ditšhaba tse di gatelelang o tla go boifa.


text:
Gonne o no o le thata ya yo o bokoa le phemelo ya mohumanegi mo tlalelong ya gagwe le botshabelo mo puleng ya matsubutsubu le moriti mo bolelong jwa letsatsi. Gonne theregiso ya barena ba ba setlhogo e tshwana le pula ya matsubutsubu mo loboteng;


text:
e tshwana le bolelo jwa naga e e omeletseng. O kokobeditse modumo wa baikepi jaaka bolelo bo fokodiwa ke moriti wa leru; wa didimatsa sebôkô sa barena ba ba peloethata.


text:
Morena wa masomosomo o tla etleeletsa merafe yotlhe moletlo wa dijo tse di mafura mo thabeng e; moletlo wa weine e e itshekileng, wa tse di mafura tse di tletseng moko, wa weine e e buduleng sentle.


text:
Le gona mo thabeng e o tla nyeletsa lesire le le adilweng godimo ga merafe yotlhe, le kobo e ditšhaba tsotlhe di bipilweng ka yona.


text:
O tla nyeletsa loso ka go sa feleng. Modimo, Morena o tla phimola dikeledi mo difatlhegong tsotlhe, a tlosa kgobo ya morafe wa gagwe mo lefatsheng lotlhe. Gonne Morena o buile jalo.


text:
Mo metlheng eo ba tla re: “Bonang, Modimo wa rona ke oo, o re neng re solofela mo go ona gore o re pholose. Morena ke yoo, yo re neng re mo lebeletse. Jaanong a re duduetseng, re itumelele thuso ya gagwe!”


text:
Gonne seatla sa Morena se tla nna mo thabeng e, mme Moabe o tla gatakelwa fa fatshe mo felong ga gagwe jaaka go gatakwa dikokole mo metsing a kgatampi ya malôkô.


text:
Le fa a phutholola mabogo a le mo teng jaaka mothumi a a phutholola a ntse a šapa, Morena o tla mo gatelela, le fa ene a ntse a leka go tswa, a itapisa mabogo.


text:
Phemelo ya dipota tsa gagwe tse di godimo Morena o tla e diga, a e kokobetsa, a e digela fa fatshe mo leroleng.


text:
Mo metlheng eo go tla opelwa sefela mo lefatsheng la Juta se se reng: Re na le motse o o thata. Morena o beile pholoso gore e nne dithako le phemelo.


text:
Ee, o folositse ba ba agileng kwa godimo, eleng motse o o mo kokamong, a o diga, a o digela fa fatshe, a o usetsa mo leroleng


text:
Morena, re go lebeletse le mo ditseleng tsa dikatlholo tsa gago; mewa ya rona e tlhologeletswe leina la gago le tumiso ya gago.


text:
Ke go tlhologeletswe bosigo ka pelo ya me, ee, ke go batla ka mowa o o mo teng ga me. Gonne fa dipetso tsa gago di tla mo lefatsheng, baagi ba lefatshe ba ka ithuta tshiamo.


text:
Mme fa moikepi a itshwarelwa, ga a ithute tshiamo; o tla siamolola mo lefatsheng la tshiamo, a sa bone bogolo jwa Morena.


text:
Morena, fa letsogo la gago le tsholeditswe, ga ba le bone. E tla re o tlhoafalela morafe, ba le bone, ba tlhajwe ke ditlhong; le gona molelo o o fisang baba ba gago o tla ba nyeletsa.


text:
Morena, Modimo wa rona, barena ba bangwe ba ne ba re busa kwa ntle ga gago, mme rona re boka leina la gago le le losi fela.


text:
Baswi ba bone ga ba nke ba phela; ba ba suleng ga ba nke ba rula. Ka moo o ba beditse, wa ba nyeletsa jalo, wa fedisa go ba gakologelwa gotlhe.


text:
O atisitse setšhaba, Morena, o atisitse setšhaba; o ikgalaleditse, o katositse melelwane yotlhe ya lefatshe.


text:
Mosadi yo moimana, yo o gaufi le go belega, o segwa ke metlotsedi, o lela mo matlhokong a gagwe. Le rona re ne re ntse jalo fa pele ga gago, Morena.


text:
Re ne re le baimana, ra segwa ke metlotsedi, mme ya re re belega, ya bo e le phefo fela, mme re sa direle lefatshe thuso epe; baagi ba lefatshe ba sa tsalwe.


text:
Mme baswi ba gago ba tla phela, ditoto tsa me di tla tsoga. Ba ba agileng mo leroleng ba tla rula, ba duduetsa. Gonne monyo wa gago ke monyo wa masedi, mme lefatshe le tla ntshetsa baswi mo bophelong.


text:
Morafe wa me, yaang lo tsene mo matlwaneng a lona, lo tswale ditswalo tsa lona fa morago ga lona, lo iphitlhe nakonyana, go tsamaya kgalefo e be e fete.


text:
Gonne bonang, Morena o tla akofa a tswa mo felong ga gagwe gore a beletse baagi ba lefatshe boikepo jwa bone. Foo lefatshe le tla bipolola madi a a mo go lone, le sa tlhole le bipa ba ba bolaetsweng mo go lone.


text:
Mo metlheng eo Morena o tla betsa kgwanyape, noga e e bobebe, le kgwanyape, noga e e ikgarang, ka tšhaka ya gagwe e e thata, e kgolo, e e tiileng; o tla bolaya kgogela e e fa lewatleng.


text:
Nna Morena ke a e disa, ke e nosetsa ka nako le nako; ke e disa bosigo le motshegare gore e se ka ya senngwa ke sepe.


text:
Ga ke bogale! Fela fa nka fitlhela mesu le ditshetlho, ke tla di tlhasela, ke lwa le tsona, ke di fisa tsotlhe.


text:
Mo malatsing a a tlang Jakobe o tla nama medi, Iseraele a thunya, a gola gore ba tlatse lefatshe maungo.


text:
A Morena o mo iteile jaaka a iteile ba ba kileng ba mo itaya? Gongwe a o bolailwe jaaka babolai ba gagwe?


text:
E rile o mo koba le go mo leleka ka phefo e e boitshegang ya gago e e tswang kwa botlhabatsatsi, wa mo otla ka selekanyo.


text:
Ka moo ge, molato wa ga Jakobe o tla itshwarelwa, fa a ka thubaganya matlapa otlhe a dialetare jaaka go thubaganngwa mangwete a kalaka, mme medimako ya Ašera le majwe a a motloutlo a letsatsi di sa tlhole di tsosiwa. Go dira jalo e tla nna leungo lotlhe la go itshwarelwa ga gagwe.


text:
Gonne motse o o neng o femetswe o osi fela ke bonno jo bo se nang motho; o tlogetswe jaaka sekaka. Dinamane di tla fula gona, di botha gona, di ja ditlhatshana tsa teng.


text:
E tla re dikala tsa gona di sena go omelela, di rojwe. Basadi ba tla tla, ba gotsa molelo ka tsona. Gonne ke morafe o o se nang tlhaloganyo. Ka ntlha ya moo Modiri wa bone ga a nke a ba utlwela botlhoko; Mmopi wa bone ga a nke a ba itshwarela.


text:
Mo metlheng eo Morena o tla photha mabele, a simolola kwa nokeng ya Ferathe go fitlha kwa nokaneng ya Egepeto, mme lona Baiseraele lo tla notšwa ka bongwe le bongwe.


text:
E tla re ka sebaka seo ba letsa lonaka lo logolo, ba ba latlhegetseng kwa lefatsheng la Asiria le ba ba leleketsweng kwa lefatsheng la Egepeto, ba boele kwa gae, ba obamele Morena mo thabeng e e boitshepo mo Jerusalema.


text:
A tatlhego wee ya serwalo sa bogosi se se ikgantshang sa matagwa a Eferaime, le ya sethunya se se swabang sa mokgabo o montle wa gagwe, se se mo thoteng ya leboa la mmu o o bogale wa ba ba tlhapetsweng ke weine.


text:
Bonang, Morena o na le mongwe yo o thata, yo o nonofileng jaaka phefo ya sefako le jaaka ledimo le le senyang thata le jaaka pula e e tshololang metsi a mantsi a a penologang: Ke ene yo o tla se digelang fa fatshe ka thata.


text:
Mme sethunya se se swabang sa mokgabo o montle wa gagwe, se se mo thoteng ya leboa la mmu o o bogale, se tla tshwana le feie e e butswang pele ga selemo, e e a reng motho a e bona, a e phamole ka seatla, a e metse.


text:
Ka sebaka seo Morena wa masomosomo o tla nna serwalo sa bogosi se se galalelang le kgare ya mokgabo mo masaleleng a morafe wa gagwe;


text:
le mowa wa tshiamo mo go ene yo o nnetseng go atlhola, le bonatla mo go bone ba ba busetsang tlhabano kwa kgorong.


text:
Mme ba mono le bone ba theekela ka weine, ba thekesediwa ke bojalwa. Moperesiti le moporofeti ba theekela ka bojalwa, ke digole tsa weine, ba thekesediwa ke bojalwa. Ba a thekesela, fa ba bona pono; ba theekela fa ba atlhola.


text:
Ba re: “O tla ruta mang kitso? O tla lemosa mang thero? A ke ba ba kgwisitsweng? A ke ba ba tlogedisitsweng mabele?


text:
Gonne o oketsa molao ka molao, molao ka molao, kaelo ka kaelo, kaelo ka kaelo, bonnye fano ka bonnye fale.”


text:
Kana o ba reile a re: “Boikhutso ke jo! Lapolosang ba ba lapileng. Tapoloso ke e!” Mme ba ganne go utlwa.


text:
Ka moo lefoko la Morena le tla ba okeletsa molao ka molao, molao ka molao, kaelo ka kaelo, kaelo ka kaelo, bonnye fano ka bonnye fale, gore ba tsamae, ba we ka sa motlhana, ba robege, ba thaisiwe, ba tshwarwe.


text:
E re ka lo buile lwa re: “Re dirile kgolagano le loso, re utlwanye le felo ga baswi; fa petso e tla ka thata jaaka morwalela, ga e nke e fitlha mo go rona; gonne re dirile maaka botshabelo jwa rona, re iphitlha ka tsietso.”


text:
Ka ntlha ya moo Morena Modimo o bua jaana a re: “Bonang, ke thaya lentswe mo Sione, lentswe le le lekilweng, le le tlhwatlhwa e kgolo la sekhutlo, la motheo o o tlhomameng. ‘Yo o dumelang ga a tshabe.’


text:
Tshiamo ke tla e dira mogala o o lekanyang, molao ke o dira tekanyo ya sekale.” Mme sefako se tla thubakanya botshabelo jwa maaka; metsi a tla kgophola maiphitlho.


text:
Kgolagano e lo e dirileng le loso e tla senngwa; kutlwano e lo utlwanyeng le felo ga baswi ka yona ga e nke e tlhomama. Mme fa petso e e kgopholang e ralala, e tla lo gataka.


text:
Ka nako le nako fa e ralala, e tla lo tshwara. Gonne e tla ralala mo mosong mongwe le mongwe le bosigo le motshegare. Foo go tlhaloganya thero e tla nna therego fela.


text:
Gonne bolao bo bokhutshwane jo motho a palelwang ke go nama mo go jona; kobo le yona e tshesane, e tlhaela motho go robala ka yona.


text:
Gonne Morena o tla bolola jaaka a kile a bolola kwa thabeng ya Pherasime, a tlhasela jaaka mo mokgatsheng wa Gibeone, gore a dire tiro ya gagwe – tiro ya gagwe ka ya seeng – a dirafatse tiro ya gagwe – tiro ya gagwe ke e sele.


text:
Jaanong he, lo se tlhole lo sotla, e se re gongwe dikgole tse lo bofilweng ka tsona tsa gagamalediwa pele; gonne nyeletso e e tlhomamisitsweng e e tla welang lefatshe lotlhe, ke e begetswe ke Morena, Modimo wa masomosomo.


text:
A ga ke re, fa a lekalekantse mmu, a jwale kumina e ntsho, a gase kumina, a jwale korong mo methalong le garase mo temeng ya yona, le lebelebele lotlhakoreng lwa tshimo?


text:
Kana kumina e ntsho ga e phothwe ka selei; maotwana a koloi ga a dikolosiwe mo kumineng. Mme kumina e ntsho e phothwa ka thobane, le kumina ka thupa.


text:
A mabele a phatlolwa, fa a phothwa? Nnyaya! Kana mophothi ga a a phothele go a phatlola! Le fa a tsamaisa maotwana a koloi ya gagwe le dipitse tsa gagwe mo go ona, ga a a tšhwetlakanye.


text:
Tseo le tsona di tswa mo Moreneng wa masomosomo; gonne o na le maikaelelo a a gakgamatsang, le botlhale jo bogolo.


text:
A tatlhego wee ya Ariele, Ariele, e bong motse o Dafita o neng a nna mo go ona! A dinyaga di nne di fete le meletlo e latelane!


text:
Morago ga moo ke tla pitlaganya Ariele gore a tlale selelo le phegelo; ee, a nne leiso la Modimo tota mo go nna.


text:
Ke tla go dikanyetsa ka ntwa, ke go pitlaganya ka ditlhodi tsa batlhabani mo ntlheng tsotlhe, ke aga dikago tsa tlhaselo mo tikologong ya gago.


text:
Foo o tla kokobediwa, o bua o le mo mmung; mafoko a gago a tla utlwala kwa tlase a tswa mo leroleng; lentswe la gago le tla tswa mo fatsheng jaaka mowa wa moswi, puo ya gago e tla tswa mo leroleng ka lentswe le le kwa tlase fela.


text:
Mme bontsi jwa baba ba gago bo tla nna jaaka lerole le le boleta; bontsi jwa barena ba ba setlhogo bo tla nna jaaka moko o o gogolwang. Go tla dirafala jalo ka tshoganyetso.


text:
O tla lekolwa ke Morena wa masomosomo ka tumo ya maru le ka thoromo ya lefatshe le ka loratla lo logolo le ka ledimo le ka phefo le ka kgabo ya molelo o o nyeletsang.


text:
Mme bontsi jwa ditšhaba tsotlhe tse di bolotseng go tlhabana le Ariele le botlhe ba ba lwang le ene le dikago tsa phemelo tsa gagwe, ba ba mo pitlaganyang, ba tla nna fela jaaka toro le pono ya bosigo.


text:
Bontsi jwa ditšhaba tsotlhe tse di bolotseng go tlhabana le thaba ya Sione ba tla tshwana le yo o tshwerweng ke tlala, yo o lorang a ja, mme e re a thanya, a fitlhela a sa kgora; ba tshwana le yo o bolawang ke lenyora, yo o lorang a nwa, mme e re a thanya, a ikutlwa a sa lapile, a sa kgalegile.


text:
Tsibogang lo gakgamale! Iphatlheng lo foufale! Ba tagilwe, mme e seng ka weine; ba a thekesela, mme e seng ka bojalwa.


text:
Gonne Morena o lo goromeleditse mowa wa thulametso, a lo bipa matlho, e leng baporofeti; a lo khurumetsa ditlhogo, e bong baboni.


text:
Mme lo tshotse pono ya dilo tsotlhe jaaka mafoko a lokwalo lo lo kannweng, lo ba lo neelang yo o itseng go buisa ba re: “A ko o lo buise!” Mme a re: “Ga ke kgone, gonne lo kannwe.”


text:
Mme fa lokwalo lo neelwa yo o sa itseng go buisa gore a tle a lo buise, o tla re: “Ga ke itse go buisa.”


text:
Morena o buile a re: “E re ka batho ba, ba nkatamela ka melomo, ba ntlotla ka diteme fela, mme dipelo tsa bone di le kgakala le nna, le go mpoifa ga bone e le molao o ba o rutilweng ke batho fela:


text:
Bonang, ka ntlha ya moo ke tla tswelela pele go direla morafe o ka mokgwa o o gakgamatsang gore ba gakgamale, ba tlhoke puo, mme botlhale jwa matlhale a bone bo nyelele, le tlhaloganyo ya batlhaloganyi ba bone e fitlhege.”


text:
A tatlhego wee ya ba ba fitlhang maikaelelo a bone kwa botennye fa pele ga Morena gore ditiro tsa bone di dirafale mo lefifing, ba ba reng: “Ke mang yo o re bonang? Ke mang yo o re itseng?”


text:
Kana lo masilo jang! A mmopi o ka kaiwa e le letsopa? A setlhodiwa se ka bua ka ga motlhodi wa sona sa re: “Ga a a ntlhola!” A nkgo e ka bua ka ga mmopi wa yona e a re: “Ga a itse sepe”?


text:
A ga ke re, Lebanone o tla fetoga tshimo ya ditlhare tse di ungwang; mme tshimo ya ditlhare tse di ungwang e tla kaiwa sekgwa fela, nakonyana e sena go feta?


text:
Ka sebaka seo disusu di tla utlwa mafoko a lokwalo; matlho a difofu a tla bona, di dule mo bontshong le mo lefifing.


text:
Babogisegi ba tla itumela gape mo Moreneng; batho ba ba humanegileng ba tla dudueletsa Moitshepi wa Iseraele.


text:
Gonne ga go tlhole go le morena yo o pelompe; mosotli o nyeletse; botlhe ba ba logang maano a boikepo ba bolailwe,


text:
e bong ba ba patikang batho mo tshekong, ba lalela yo o emelang tshiamo mo lekgotleng, ba diga mosiami ka pateletso.


text:
Ka ntlha ya moo Morena yo o rekolotseng Aborahame o buile le ba ntlo ya ga Jakobe jaana a re: “Jakobe ga a nke a tlhola a swaba; sefatlhego sa gagwe ga se nke se tlhola se tlhajwa ke ditlhong.


text:
Gonne fa bana ba ga Jakobe ba bona tiro e diatla tsa me di e dirileng mo go bone, ba tla itshepisa leina la me, ba itshepisa Moitshepi wa ga Jakobe, ba boifa Modimo wa Iseraele.


text:
Morena o buile a re: “A tatlhego wee ya ba ba matepe, ba ba logang maano, mme e se ka nna; ba tlhomamisa kgolagano, mme e se ka Mowa wa me, e le gore ba oketse boleo ka boleo;


text:
ba ba yang kwa Egepeto, ba sa botsa molomo wa me, gore ba itshireletse ka phemelo ya ga Farao, ba tshabele mo moriting wa Egepeto.


text:
Mme phemelo ya ga Farao e tla lo fetogela ditlhong; botshabelo mo moriting wa Egepeto bo tla lo fetogela tshilofalo.


text:
Gonne le fa dikgosana tsa bone di gorogetse kwa Soane, le fa barongwi ba bone ba fitlhile kwa Hanese,


text:
botlhe ba tla swaba ka ntlha ya morafe o o sa ba thuseng sepe, o o se nang pholoso, le fa e le thuso, fa e se ditlhong le kgala fela.”


text:
Taelo ya Modimo ka ga Diphedi tsa Borwa: “Mo nageng ya tlalelo le pitlagano, fa go leng tau e namagadi le e tonanyana, le lebolobolo le kgwanyape e e fofang, ba isa dithoto tsa bone tse ba di belesitseng mo mekokotlong ya diesele, le mahumo a bone a ba a belesitseng mo diroteng tsa dikammele, ba di isa kwa morafeng o o sa ba thuseng sepe.


text:
Thuso ya Egepeto ga se ya sepe, ke ya lefelafela. Ke ka moo ke mmiditseng: ‘Sebata se se itulelang fela.’


text:
“Jaanong tsamaya o kwale mafoko a mo letlapeng fa pele ga bone, o a kwale mo lokwalong gore a nne bosupi mo metlheng e e tlang ka bosakhutleng.


text:
ba ba rayang baboni ba re: ‘Lo se ka lwa bona;’ ba raya baporofeti ba re: ‘Lo se ka lwa re rerela boammaaruri! Re boleleleng tse di ka re kgatlhang; re rereleng tsa tsietso!


text:
Ka ntlha ya tseo Moitshepi wa Iseraele o bua jaana a re: “E re ka lo latlha lefoko le, mme lo ikanya kgatelelo le tshokamo, lo ikaega ka tsona,


text:
ka moo boikepo jo, bo tla nna mo go lona jaaka seripa se se sekameng mo loboteng lo lo godimo, se se batlang go wa, se go wa ga sona go dirafalang ka tshoganyetso le ka ponyo ya leitlho.


text:
O tla se thubaganya jaaka nkgo ya mmopi e thubega, e e pšhwetlwang, ba sa e rekegele; e gare ga mangetana a yona go sa fitlhelweng lengeta le le lekanyeng go ka ogola molelo mo leisong ka lone, le fa e le go ga metsi mo sedibeng ka lone.”


text:
Gonne Morena Modimo, Moitshepi wa Iseraele, o buile jaana a re: “Fa lo ka tlhabologa le go iketla, lo tla pholosiwa; fa lo ka didimala le go ikanya, lo tla nna thata.” Mme lo ganne,


text:
lwa re: “Nnyaya! Re tla tshaba ka dipitse” – ka moo lo na le go tshaba! Lwa re: “Re tla tana dipitse tse di lebelo” – ka moo ba tla nna lebelo ba ba lo latelelang.


text:
Ba le sekete ba tla tshaba ka kgalemelo ya motho a le mongwe; lo tla tshaba ka theregiso ya ba batlhano go fitlhelela lo tlogelwa jaaka kota ya sefoka e e mo godimo ga thaba le jaaka sefoka se se mo thabaneng.


text:
Ke gona ka moo Morena a lo letelang gore a lo itshwarele; ke ka moo a tsogang gore a lo tlhomogele pelo. Gonne Morena ke Modimo wa tshiamo. Go tshegofaditswe botlhe ba ba solofelang mo go ene.


text:
Ee, lona morafe o o mo Sione, lo tla aga mo Jerusalema. Ga lo nke lo tlhola lo lela. Ruri, fa a utlwa lentswe la selelo sa lona, o tla lo itshwarela; fa a se utlwa, o tla lo araba.


text:
Morena o tla lo naya dijo tsa tlalelo le metsi a pitlagano, mme baruti ba lona ga ba kitla ba tlhola ba iphitlha. Matlho a lona a tla nna a bona baruti ba lona.


text:
Fa lo fapogela mo ntlheng ya le le jang gongwe mo go ya la molema, ditsebe tsa lona di tla utlwa lentswe fa morago ga lona le le reng: “Tsela ke e, tsamayang mo go yona.”


text:
Medimo ya diseto ya lona e e manegilweng selefera, le ya ditshwantsho tsa lona tse di bopilweng tse di manegilweng gouta, lo tla e kaya makgapha, lo e latlha jaaka maila, lo e raya lo re: “Tlogang fa!”


text:
Mme dijwalo tsa lona tse lo di jwetseng mo tshimong, Morena o tla di nesetsa pula, a lo naya dijo tse di tswang mo tshimong tse di monate tsa letlotlo. Mo metlheng eo dikgomo tsa lona di tla fula mo mafulong a a atlhameng.


text:
Dipholo le dieselana tse di lemang tshimo di tla ja dijo tse di lokilweng tse di tlhakantsweng, tse di olositsweng ka tlatla le ka loselo.


