# verses

text:
A se jewe ka letsatsi le lo se tlhabang ka lone le kamoso, mme se se ka salang go ya letsatsing la boraro se fisiwe ka molelo.


text:
Yo o se jang o tla rwala molato wa gagwe; gonne o itshepolotse tse di boitshepo tsa Morena. Mme motho yoo a a nyelediwe mo morafeng wa ga gabo.


text:
“ ‘E re fa lo roba thobo ya lefatshe la lona, lo se ka lwa feletsa go roba matlhakore a masimo a lona; lo se ka lwa sela maronopo a thobo ya lona.


text:
Le tshimo ya gago ya moweine o se ka wa e ronopa le maungo a tshimo ya moweine ya gago a a tlhotlhoregileng o se ke wa a sela, mme o a tlogelele mohumanegi le moeng. Ke nna Morena Modimo wa lona.


text:
Lo se ka lwa ikana ka maaka ka leina la me, mo lo tla bong lo itshepolola leina la Modimo wa lona; ke nna Morena.


text:
“ ‘O se ka wa gatelela mongwe-ka-wena le e seng go mo thukhutha; yo o rapetsweng letsatsi o se ka wa lala o sa mo duela.


text:
O se ka wa roga sesusu le e seng go baya sekgopi fa pele ga sefofu, mme o boife Modimo wa gago. Ke nna Morena.


text:
“ ‘Lo se ka lwa dira tse di sokameng mo tshekong; o se ka wa gobelelela yo mmotlana le e seng go tlotla yo mogolo, mme o atlhole mongwe-ka-wena ka tshiamo.


text:
O se ka wa tsamayatsamaya go senya maina mo morafeng wa ga eno le e seng go bolaisa mongwe-ka-wena mo tshekong; ke nna Morena.


text:
“ ‘O se ka wa tlhoa morwa-rraago mo pelong ya gago, mme o kgalemele mongwe-ka-wena ka tshwanelo, e se re gongwe wa nna mo molatong ka ntlha ya gagwe.


text:
O se ka wa ipusolosetsa le e seng go bolokela ba morafe wa ga eno bogale, mme o rate mongwe-ka-wena jaaka o ithata. Ke nna Morena.


text:
“ ‘Tlhokomelang melao ya me; o se ka wa gwedisanya mefuta e le mebedi ya diruiwa tsa gago; o se ka wa jwala peo ya mefuta e mebedi mo tshimong ya gago. O se ka wa apara seaparo se se logilweng ka ditlhale tsa mefuta e mebedi.


text:
“ ‘Fa monna a robala le mosadi, mme mosadi yoo e le lekgoba le mogadingwana wa monna yo mongwe, mosadi a sa rekololwa le e seng go fiwa kgololesego, a petso e nne teng, fela ba se ka ba bolawa, ka mosadi a ne a sa gololwa.


text:
A monna a isetse Morena setlhabelo sa molato wa gagwe kwa mojakong wa Tente ya Boipontsho, e bong phelehu ya setlhabelo sa molato.


text:
A moperesiti a mo ruanye ka phelehu ya setlhabelo sa molato fa pele ga Morena ka ntlha ya boleo jo a bo dirileng; foo o tla itshwarelwa boleo jo a bo dirileng.


text:
“ ‘E re lo sena go fitlha kwa lefatsheng la Kanana le go tlhoma ditlhare tsa mefutafuta tse di jewang, foo lo kae maungo a tsona kilelo dinyaga di le tharo tsa ntlha; a a nne boheitane mo go lona, a se ka a jewa.


text:
Jaanong ka ngwaga wa botlhano lo ka ja maungo a tsona, e le gore di tle di lo ntsifaletse maungo. Ke nna Morena Modimo wa lona.


text:
“ ‘Lo se ka lwa ja sepe se na le madi a sona. Lo se ka lwa dira tsa botlhodi le e seng tsa boitseanape.


text:
“ ‘O se ka wa itshepolola morwadio ka go mo dirisa boaka, e se re gongwe lefatshe la tloga la dira boikepo, la ba la tlala bosula jo bo tlhabisang ditlhong.


text:
“ ‘Se batleng thuso mo go ba ba buang le badimo le mo go baitseanape; lo se ka lwa ba botsa lwa tloga lwa itshekologa ka bone; ke nna Morena Modimo wa lona.


text:
Moeng yo o lo falaletseng lo mo kaye jaaka mogalona, mme lo mo rate jaaka lo ithata; gonne le lona lo ne lo le baeng kwa lefatsheng la Egepeto. Ke nna Morena Modimo wa lona.


text:
“ ‘Lo se ka lwa dira tshiamololo mo tshekong ka selekanyo sa boleele le fa e le sa bokete gongwe sa seelo.


text:
Lo nne le selekanyetso se se siameng le majwe a a supang bokete a a siameng le efa e e siameng le hina e e siameng; ke nna Morena, Modimo wa lona, yo ke lo ntshitseng kwa lefatsheng la Egepeto.


text:
“Raya Baiseraele o re: ‘Mongwe le mongwe wa Baiseraele gongwe wa baeng ba ba tsileng majako mo Iseraele yo o neelang Mologe mongwe wa bana ba gagwe, o tshwanetse go bolawa. A batho ba teng ba mo kgobotletse ka majwe.


text:
Le nna ke tla leba motho yoo ka bogale, ke mo nyeletsa mo morafeng wa ga gabo; ka gonne o neetse Mologe mongwe wa bana ba gagwe. Ka go dira jalo o itshekolotse Felo-fa-go-Boitshepo ga me, a itshepolola leina le le boitshepo la me.


text:
Fa batho ba lefatshe ba budulalela motho yo o neileng Mologe mongwe wa bana ba gagwe gore ba se ka ba mmolaya,


text:
nna ke tla leba motho yoo le ba losika lwa gagwe ka bogale, ke mo nyeletsa le botlhe ba ba mo setseng morago ka go direla Mologe boaka jwa boikepo, ke ba fedisa mo morafeng wa ga bone.


text:
“ ‘Motho yo o batlang thuso mo go ba ba buang le badimo le mo go baitseanape, a ba sala morago ka boikepo, motho yoo ke tla mo leba ka bogale, ke mo nyeletsa mo morafeng wa ga gabo.


text:
“ ‘Mongwe le mongwe yo o rogang rraagwe gongwe mmaagwe o tshwanetse go bolawa. O rogile rraagwe gongwe mmaagwe, o bolawa ka molato wa gagwe.


text:
“ ‘Fa monna a dira boaka le mosadi wa monna yo mongwe, a batela mosadi wa mongwe-ka-ene, ba tshwanetse go bolawa boo babedi, moakafadi wa monna le wa mosadi.


text:
Fa monna a robala le mosadi wa ga rraagwe, o a bo a rogile rraagwe; ba tshwanetse go bolawa boo babedi. Ba bolawa ka molato wa bone.


text:
Fa monna a robala le ngwetsi wa gagwe, ba tshwanetse go bolawa boo babedi. Ba dirile tiro e mpe. Ba bolawa ka molato wa bone.


text:
Fa monna a robala le monna jaaka go robalwa le mosadi, ba dirile maila boo babedi. Ba tshwanetse go bolawa. Ba bolawa ka molato wa bone.


text:
Fa monna a ka tsaya mosadi le mmaagwe mosadi, ke se se ilegang; a ba fisiwe ka molelo, ene le bone gore go se nne se se ilegang mo go lona.


text:
Fa mosadi a atamela seruiwa sengwe go kopana naso, o bolae mosadi le seruiwa; a mosadi a bolawe naso. Mosadi o tla swa naso ka molato wa gagwe le wa sona.


text:
“ ‘Fa monna a tsaya kgaitsadie, e bong morwadia rraagwe gongwe morwadia mmaagwe, ba kopana mmogo ka mebele, ba sentse madi. A ba nyelediwe mo matlhong a ba ga bone. O bipolotse bosaikatega jwa ga kgaitsadie. A ba rwale molato wa bone.


text:
Fa monna a robala le mosadi yo o iponang, a bipolola bosaikatega jwa gagwe, o a bo a bipolotse motswedi wa mosadi, le mosadi o ipipolotse motswedi wa madi. A ba nyelediwe ka bobedi jwa bone mo morafeng wa ga bone.


text:
“ ‘O se ka wa robala le mogoloa-mmaago gongwe mmangwanaago gongwe rrakgadiago; gonne yo o dirang jalo o kopanye le yo o gaufi nae ka madi. Ba tla rwala molato wa bone.


text:
Fa monna a robala le mosadi wa ga rrangwanaagwe gongwe wa ga mogoloa-rraagwe, o bipolotse bosaikatega jwa ga rrangwanaagwe gongwe jwa ga mogoloa-rraagwe. Ba tla rwala boleo jwa bone. Ba tla swa ba se na bana.


text:
Fa monna a tsaya mosadi wa ga morwa-rraagwe, o sentse madi. O bipolotse bosaikatega jwa ga morwa-rraagwe. Ba tla tlhoka bana.


text:
“ ‘Jaanong he, tlhokomelang melao ya me yotlhe le ditshiamelo tsa me tsotlhe, lo dire ka tsona gore lefatshe le ke lo isang kwa go lone go nna teng, le se ka la lo tlhatsa.


text:
Lo se ka lwa sepela ka fa mekgweng ya baheitane ba ke tla ba lelekang fa pele ga lona; ka gonne ba dirile tsotlhe tseo, ba be ba ntena.


text:
Kana ke lo reile ka re: Lona lo tla ja naga ya bone boswa, ke tla e lo naya go e rua; ke lefatshe le le elang mašwi le dinotshe. Ke nna Morena Modimo wa lona yo ke lo lomologantseng le merafe eo.


text:
Ka moo he farologanyang ditshedi tse di itshekileng le tse di sa itshekang le dinonyane tse di sa itshekang le tse di itshekileng, mme lo se ka lwa itira ba ba ilegang ka ditshedi le ka dinonyane le ka tsotlhe tse di gagabang fa fatshe tse ke di lomologantseng gore e nne tse di sa itshekang mo go lona.


text:
Mme lo nne ba ba boitshepo ba me, gonne nna Morena ke yo o boitshepo. Ke lo lomologantse le merafe gore lo nne ba me.


text:
“ ‘Fa monna gongwe mosadi a tsenwa ke mowa wa moswi gongwe wa boitseanape, ba tshwanetse go bolawa. A ba kgobotlediwe ka majwe. Ba bolawe ka molato wa bone.’ ”


text:
Morena a ba a raya Moše a re: “Bua le baperesiti, bomorwa Arone, o ba ree o re: ‘A moperesiti a se ka a iitshekolola ka moswi mo morafeng wa ga gabo,


text:
fa e se ka mongwe-ka-ene yo o gaufi nae ka madi, e bong ka mmaagwe le ka rraagwe le ka morwawe le ka morwadie le ka morwa-rraagwe


text:
le ka kgaitsadie wa lekgarebe yo o gaufi nae yo o iseng a nyalwe ke monna; ka bone o ka iitshekolola.


text:
A se ka a iitshekolola ka kgaitsadie yo o nyetsweng mo morafeng wa ga gabo, ka a tla bo a iitshepolola.


text:
“ ‘Baperesiti ba se ka ba ipeola mafatla mo tlhogong tsa bone, ba se ka ba ipoma ditedu le e seng go iphatsa mebele.


text:
A e nne ba ba itshepetseng Modimo wa bone, mme ba se ka ba itshepolola leina la Modimo wa bone; gonne ke bone ba ba tsisang tsa melelo ya Morena, e bong dijo tsa Modimo wa bone; ke ka moo ba tshwanetseng go nna ba ba boitshepo.


text:
A ba se ka ba tsaya mosadi wa seaka gongwe yo o senyegileng; le gona ba se ka ba tsaya mosadi yo o tlhadilweng ke monna; gonne moperesiti o itshepetse Modimo wa gagwe.


text:
Ka moo a a kaiwe yo o boitshepo; gonne ke ene yo o fisang dijo tsa Modimo wa gago mo aletareng. A e nne yo o boitshepo mo go lona. Gonne nna Morena ke yo o boitshepo yo ke lo itshepisang.


text:
Fa morwadia moperesiti a ka iitshepolola ka go akafala, o a bo a itshepolola rraagwe; a a fisiwe ka molelo.


text:
“ ‘Mme moperesiti yo mogolo mo baperesiting ka ene yo o tshetsweng lookwane lwa tlotso mo tlhogong, a bile a tlhomamisitswe gore a apare diaparo tsa boperesiti, a se ka a lesa moriri wa gagwe go lepelela ka botlhaswa, a se ka a ikgagola diaparo.


text:
A se ka a tswa mo Felong-fa-go-Boitshepo, a se ka a itshepolola Felo-fa-go-Boitshepo ga Modimo wa gagwe; gonne itshepelo ya lookwane lwa tlotso ya Modimo wa gagwe e mo go ene. Ke nna Morena.


text:
mme a se ka a tsaya motlholagadi gongwe yo o tlhadilweng gongwe yo o senyegileng gongwe seaka. A a tsee lekgarebe la morafe wa ga gabo go nna mosadi wa gagwe


text:
gore a se ka a itshepolola bana ba gagwe mo morafeng wa ga gabo; gonne ke nna Morena yo ke mo itshepisang.’ ”


text:
“Raya Arone o re: ‘Mongwe le mongwe wa losika lwa gago kajeno le metlheng e e tlang yo o nang le bogole a se ka a atamela go tlisa dijo tsa Modimo wa gagwe.


text:
Gonne monna mongwe le mongwe yo o nang le bogole ga a tshwanela go atamela, le fa e le sefofu gongwe yo o tlhotsang gongwe yo o nko e phaphathi gongwe yo o nang le tokololo e e gololegileng


text:
gongwe yo o duleng mokwatla gongwe yo o hubileng gongwe yo o leitlho-le-sebala gongwe yo o duleng motshweetshwee gongwe ditlhoko gongwe yo o senyegileng bonna.


text:
Monna mongwe le mongwe wa losika lwa ga Arone moperesiti yo o nang le bogole, a se ka a atamela go tlisa tsa melelo ya Morena; o na le bogole, ga a tshwanela go atamela go tlisa dijo tsa Modimo wa gagwe.


text:
Fela a se ka a tsena fa lesireng le e seng go atamela kwa aletareng; gonne o na le bogole; e se re gongwe a itshepolola tse di boitshepo tsa me; gonne ke nna Morena yo ke di itshepisang.’ ”


text:
“Raya Arone le bomorwawe gore ba itime tse di boitshepo tsa Baiseraele tse ba di intshepisetsang, e se re gongwe ba itshepolola leina le le boitshepo la me. Ke nna Morena.


text:
Ba ree o re: ‘Monna mongwe le mongwe wa ditshika tsa lona, le fa e le wa losika lofe lwa lona, yo o ka atamelang tse di boitshepo tse Baiseraele ba di itshepisetsang Morena, a na le boitshekologo, a motho yoo a nyelediwe fa pele ga me. Ke nna Morena.


text:
“ ‘Monna mongwe le mongwe wa losika lwa ga Arone yo e leng molepero gongwe yo o nang le tshologo, a se ka a ja tse di boitshepo a ise a itsheke; gape yo o amang mongwe yo o itshekologileng ka moswi gongwe yo o tshologileng peo


text:
gongwe yo o amang segagabi se a itshekologang ka sona, le fa e le motho yo a itshekologang ka ene, le fa a na le itshekologo efe.


text:
Motho yo o amang tse di ntseng jalo a a nne a itshekologile go ya maitsiboeng, mme a se ka a ja tse di boitshepo a ise a tlhape mmele.


text:
Mme fa letsatsi le sena go phirima, o tla bo a itshekile; morago ga moo a ka ja tse di boitshepo; gonne ke dijo tsa gagwe.


text:
Se se suleng le se se bolailweng ke sebata a se ka a se ja, e se re gongwe a itshekologa ka sona. Ke nna Morena.


text:
“ ‘A ba tlhokomele ditaelo tsa me gore ba se ka ba ithwesa boleo ka ntlha ya tse di boitshepo; ba tloga ba swa ka tsona, fa ba di itshepolotse. Ke nna Morena yo ke ba itshepisang.


text:
“ ‘Tse di boitshepo ga di a tshwanela go jewa ke yo e seng moperesiti; le yo o agileng go bapa le moperesiti le yo o rapilweng ke ene ka tuelo a se ka a ja tse di boitshepo.


text:
Mme fa moperesiti a reka motho ka madi a gagwe, ene o ka di ja; le ba ba tsaletsweng mo ntlong ya gagwe bone ba ka ja dijo tseo.


text:
Fa morwadia moperesiti a nyalwa ke monna yo e seng moperesiti, a se ka a tlhola a ja kabelo ya tse di boitshepo.


text:
Fela fa morwadia moperesiti a nna motlholagadi gongwe a tlhalwa a se na bana a ba a boela kwa ntlong ya ga rraagwe, gona o ka ja dijo tsa ga rraagwe jaaka pele. Fela di se ka tsa jewa ke ope o sele.


text:
“ ‘E re fa motho a ka ja se se boitshepo, a sa itse, a a se oketse ka karolo ya botlhano, a nee moperesiti se se boitshepo.


text:
le e seng go ba rwesa molato o o nang le petso ka go ja tse di boitshepo tsa bone ka tshwanologo. Gonne ke nna Morena yo ke ba itshepisang.’ ”


text:
“Bua le Arone le bomorwawe le Baiseraele botlhe, o ba ree o re: ‘Mongwe le mongwe wa Baiseraele le wa baeng ba ba mo Iseraele yo o tlisang tshupelo ya gagwe – le fa e le dineo tsa maikano gongwe tsa lorato tse ba di tlisetsang Morena go nna setlhabelo sa phiso –


text:
a a tlise se lo ka itumelelwang ka sona e bong e tonanyana e e se nang bogole, e ka nna poana gongwe phelehu gongwe phoko.


text:
Gongwe fa motho a isetsa Morena setlhabelo sa tebogo go dirafatsa maikano gongwe sa bogagagwe sa dikgomo gongwe sa difutshane, se tla itumelelwa fela, fa se se na bogole; a go se nne bogole bope mo go sona.


text:
Se se foufetseng gongwe se se robegileng gongwe se se khutlegileng gongwe se se nang le ditlhagala gongwe sekwepe gongwe ditlhoko, tseo lo se ka lwa di isetsa Morena le e seng go fisetsa Morena sengwe sa tsona mo aletareng.


text:
Mme kgomo gongwe sefutshane se se tokololo e gololegileng gongwe e e gonyetseng, o ka se dira setlhabelo sa lorato fela, mme fa e le sa maikano ga se nke se itumelelwa.


text:
Se se fagotsweng ka go pšhwetlwa gongwe go thulwa gongwe go kgaolwa gongwe go segwa lo se ka lwa se isetsa Morena; le gona lo se ka lwa dira jalo mo lefatsheng la ga lona.


text:
“ ‘Le fa di tswa mo diatleng tsa baeng, lo se ka lwa di tlhabela Modimo wa lona go nna dijo tsa ona; gonne di senyegile, di golafetse; ga lo ne lo itumelelwa ka tsona.’ ”


text:
“Fa go tsalwa namane gongwe kwanyana gongwe potsane, a e nne le mmaayo malatsi a supa, mme go tloga ka letsatsi la robedi go ya kwa pele e tla itumelelwa go ka nna setlhabelo sa molelo sa Morena.


text:
Mme lo se ka lwa itshepolola leina la me le le boitshepo gore ke tle ke kaiwe yo o boitshepo mo Baiseraeleng. Ke nna Morena yo ke lo itshepisang,


text:
“Bua le Baiseraele o ba ree o re: ‘Dipaka tsa Meletlo ya Morena tse lo tshwanetseng go di kua go nna dikgobokano tse di boitshepo, e bong dipaka tsa meletlo ya me ke tse:


text:
Tiro a e dirwe ka malatsi a marataro, mme letsatsi la bosupa ke la Sabata la boikhutso jo bo tletseng ke la pitso e e boitshepo ya Morena. Lo se ka lwa dira tiro epe ka lone. Ke la Sabata la Morena mo mafelong otlhe kwa lo nnang teng.


text:
Dipaka tsa meletlo ya Morena tsa go phuthegela kwa Felong-ga-Boitshepo tse lo tshwanetseng go di kua ka dinako tsa tsona ke tse:


text:
Mme ka letsatsi la 15 la kgwedi eo ke Moletlo wa Morena wa dinkgwe tse di sa bedisiwang; lo je dinkgwe tse di sa bedisiwang malatsi a supa.


text:
Ka letsatsi la ntlha go nne kgobokano e e boitshepo ya lona ya Moletlo, lo se ka lwa dira tiro epe ya mosebetsi ka lone.


text:
Lo fisetse Morena ditlhabelo malatsi a supa. Letsatsi la bosupa ke la kgobokano e e boitshepo ya Moletlo. Lo se ka lwa dira tiro epe ya mosebetsi ka lone.’ ”


text:
“Bua le Baiseraele o ba ree o re: ‘E re lo sena go fitlha kwa lefatsheng le ke tla le lo nayang, mme lo roba thobo ya lona, gona lo ise ngata ya ntlha ya mabutswapele a lona kwa go moperesiti.


text:
Ene a kgadikanye ngata eo fa pele ga Morena gore lo kgatlhe Morena ka yona. Moperesiti a e kgadikanye ka letsatsi le le tlhomaganang le la Sabata.


text:
Mme ka letsatsi le lo kgadikanyang ngata eo ka lone lo direle Morena setlhabelo sa phiso sa kwana e e se nang bogole ya ngwaga o le mongwe


text:
mmogo le tshupelo ya dijo ya sona, e bong ya dikarolo tse pedi tsa some tsa efa ya bupe jo bo boleta, bo tlhakantswe le lookwane e le tshupelo ya molelo ya Morena e e nkgang monate le tshupelo ya noo ya teng ya weine ya karolo ya bone ya hina.


text:
Lo se ka lwa ja senkgwe le dipabe tsa letlhafula pele ga letsatsi leo, pele lo ise lo tlise tshupelo ya Modimo wa lona. Ke molao o o sa khutleng wa ditshika tsa lona mo mafelong otlhe kwa lo nnang teng.


text:
“ ‘Jaanong go tloga ka letsatsi le le tlhomaganang le Sabata le lo tlisitseng ngata ya kgadikanyo ka lone lo bale dibeke di supa tse di tletseng,


text:
go ya go fitlha letsatsing le le tlhomaganang le Sabata wa bosupa, lo bale malatsi a le 50. E be gona lo isetsang Morena tshupelo ya bupe jo bošwa.


text:
Lo tlise dinkgwe di le pedi tsa kgadikanyo, di tswa mo malapeng a lona, e nne tsa dikarolo tse pedi tsa lesome tsa efa ya bupe jo bo boleta, di besiwe di bedisitswe e le mabutswapele a Morena.


text:
Mmogo le dinkgwe tseo lo tlise dikwana di supa tse di se nang bogole tsa ngwaga o le mongwe le poana e le nngwe le diphelehu di le pedi; e nne tsa setlhabelo sa phiso sa Morena mmogo le ditshupelo tsa tsona tsa dijo le tsa noo di fisediwe Morena go nna tsa monko o o monate.


text:
Lo dire phoko e le nngwe setlhabelo sa boleo le dikwana di le pedi tsa ngwaga o le mongwe setlhabelo sa tebogo.


text:
A moperesiti a di kgadikanye mmogo le dinkgwe tsa mabutswapele go nna tshupelo ya kgadikanyo fa pele ga Morena mmogo le dikwana tse pedi; ke tse di itshepetseng Morena go nna tsa moperesiti.


text:
Lo tlhabe mokgosi ka lone letsatsi leo wa gore lo kgobokanele kwa Felong-ga-Boitshepo ka lone; se direng tiro epe ya mosebetsi ka lone. Ke molao o o sa khutleng gotlhe kwa le nnang teng.


text:
“ ‘E re lo roba thobo ya masimo a lona, lo se ka lwa feleletsa go roba matlhakore a masimo a lona, fa lo kotula; lo se ka lwa sela maronopo a thobo ya lona, mme lo a tlogelele bahumanegi le baeng. Ke nna Morena Modimo wa lona.’ ”


text:
“Bua le Baiseraele o re: ‘Letsatsi la ntlha la kgwedi ya bosupa e nne le legolo la boikhutso mo go lona la modumo wa dinaka o o kgothatsang, la go kgobokanela kwa Felong-ga-Boitshepo.


text:
“Ka kgwedi ya bosupa eo e le 10 ke letsatsi la thuanyo; lo tshwanetse go kgobokanela kwa Felong-ga-Boitshepo ka lone, le go ikokobetsa, lo isetse Morena ditlhabelo tsa molelo.


text:
Lo se ka lwa dira tiro epe ka lone letsatsi leo; gonne ke letsatsi la thuanyo la go agisanya le Morena, Modimo wa lona.


text:
Mme mongwe le mongwe yo o sa ikokobetseng ka letsatsi leo o tshwanetse go nyelediwa mo morafeng wa ga gabo.


text:
Gape motho mongwe le mongwe yo o dirang tiro nngwe ka lone letsatsi leo ke tla mo isa tatlhegong, ke mo tlosa mo morafeng wa ga gabo.


text:
Lo se ka lwa dira tiro epe ka lone. Ke molao o o sa khutleng wa ditshika tsa lona mo mafelong otlhe kwa lo nnang teng.


text:
Ke Sabata wa boikhutso jo bo tletseng mo go lona, mme lo ikokobetse. Lo simolole ka la robongwe la kgwedi eo, go tloga maitsiboa go ya maitsiboa a kamoso, lo ikhutse ka Sabata yoo wa lona.”


text:
“Bua le Baiseraele o re: ‘Ka kgwedi eo ya bosupa e le 15 ke Moletlo wa Metlaagana wa Morena wa malatsi a supa.


text:
Ka letsatsi la ntlha go kgobokanelwe kwa Felong-ga-Boitshepo; lo se ka lwa dira tiro epe ya mosebetsi ka lone.


text:
Lo nne lo isetse Morena ditshupelo tsa molelo malatsi a supa, mme ka letsatsi la robedi lo kgobokanele kwa Felong-ga-Boitshepo, lo be lo isetse Morena ditshupelo tsa molelo; ke kgobokano ya go khutlisa Meletlo. Lo se ka lwa dira tiro epe ya mosebetsi ka lone.


text:
“ ‘Ke tsona dipaka tsa Meletlo ya Morena tse lo tshwanetseng go di kua gore go kgobokanelwe kwa Felong-ga-Boitshepo, go be go isediwe Morena ditshupelo tsa molelo, e bong ditlhabelo tsa phiso le ditshupelo tsa dijo le ditlhabelo tse di jewang le ditshupelo tsa noo ka fa go batlegang letsatsi lengwe le lengwe ka teng.


text:
Kwa ntle ga tsona go tsisiwa tsa boSabata ba Morena le dineo tsa lona le dineo tsotlhe tsa maikano a lona le dineo tsotlhe tsa bogalona tse lo di neelang Morena.


text:
“ ‘Fela ka kgwedi ya bosupa e le 15 fa lo sena go roba thobo ya masimo, lo tshware Moletlo wa Morena malatsi a supa. Ka letsatsi la ntlha go ikhutsiwe le ka letsatsi la robedi.


text:
Ka letsatsi la ntlha lo tsee maungo a ditlhare tse dintle le dikala tsa mekolane le tsa ditlhare tse di raraanyeng le tsa megokare ya noka, lo itumele fa pele ga Morena, Modimo wa lona, malatsi a supa.


text:
Lo o dire malatsi a supa ka ngwaga e le Moletlo wa Morena; ke molao o o sa khutleng wa ditshika tsa lona; lo o tshware ka kgwedi ya bosupa.


text:
gore ba ditshika tsa lona ba tle ba itse gore ke ne ke nnisa Baiseraele mo metlaaganeng, fa ke ba ntsha kwa lefatsheng la Egepeto. Ke nna Morena Modimo wa lona.’ ”


text:
“Laela Baiseraele gore ba go tlisetse lookwane lo lo sa pekwang lwa diolefa tse di thugilweng gore e nne lwa setlhomo, go tle go nne lobone lo lo tukang ka gale.


text:
A Arone a lo baakanye ka fa ntle ga lesire la Letlole la Tshupo mo Tenteng ya Boipontsho gore lo tuke go tloga maitsiboa go ya mosong fa pele ga Morena ka gale. Ke molao o o nnetseng ruri wa ditshika tsa lona.


text:
“Le gona a a tsee bupe jo bo boleta, a bese dinkgwe di le 12 tsa jona; dikarolo di le pedi tsa some tsa efa ya bupe e nne tsa senkgwe se le sengwe.


text:
A di tlhatlaganye mekoa e le mebedi, di le 6 mo mokoeng o le mongwe mo tafoleng ya gouta e e sa pekwang fa pele ga Morena.


text:
A ba a bee bupe jwa maswalo a a phepa mo dinkgweng tse di tlhatlaganyeng e le jo bo tshubelwang Morena mo boemong wa dinkgwe.


text:
A a di rulaganye jalo ka letsatsi lengwe le lengwe la Sabata fa pele ga Morena ka gale, di tswa mo Baiseraeleng, e nne tshwanelo ya kgolagano e e nnetseng ruri.


text:
E tla nna tsa ga Arone le bomorwawe; ba di je mo Felong-ga-Boitshepo; gonne ke tse di boitshepotshepo tsa gagwe, di tswa mo ditshupelong tsa molelo tsa Morena; ke tshiamelo e e sa khutleng.”


text:
Mme monna mongwe yo mmaagwe e neng e le Moiseraele, mme rraagwe e le Moegepeto, o kile a tswa mo lapeng a tsena mo gare ga Baiseraele; ene morwa mosadi wa Moiseraele a lwa le Moiseraele yo mongwe.


text:
Jaanong morwa mosadi wa Moiseraele a kgala leina la Morena, a ba a rogaka. Ke fa a isiwa kwa go Moše. Leina la ga mmaagwe e ne e le Selomithe morwadia Diberi wa lotso lwa ga Dane.


text:
“Morogaki yo o mo ntshetse kwa ntle ga bothibelelo, mme a botlhe ba ba mo utlwileng ba mmee mabogo mo tlhogong, mme phuthego yotlhe e mo kgobotletse ka majwe.


text:
O be o ree Baiseraele o re: ‘Mongwe le mongwe yo o rogang Modimo wa gagwe o tla rwala boleo jwa gagwe.


text:
Yo o kgalang leina la Morena o tshwanetse go bolawa. A phuthego yotlhe e mo kgobotletse ka majwe. Le fa e le moeng gongwe yo o tsaletsweng mo gae, fa a kgala leina la Morena a a bolawe.


text:
A lefele thobego ka thobego le leitlho ka leitlho le leino ka leino; a a direlwe jaaka a golafaditse motho.


text:
Molao o le mongwe o tla lo laola, moeng fela jaaka ngwana wa legae; gonne ke nna Morena Modimo wa lona.’ ”


text:
Moše a bolelela Baiseraele jalo, mme ba ntshetsa morogaki kwa ntle ga bothibelelo, ba mo kgobotletsa ka majwe. Baiseraele ba dira jaaka Morena a laetse Moše.


text:
“Bua le Baiseraele, o ba ree o re: ‘E re lo sena go fitlha kwa lefatsheng le ke tla le lo nayang, lo latse masimo, a nne le Sabata wa Morena.


text:
O leme tshimo ya gago dinyaga di le thataro, le tshimo ya gago ya moweine o o pome dikala dinyaga di le thataro, o robe thobo ya teng.


text:
Mme ka ngwaga wa bosupa go tla nna Sabata wa boikhutso jo bo tletseng wa masimo, e nne Ngwaga-wa-Sabata wa Morena. Tshimo ya gago o se ka wa e lema le tshimo ya moweine ya gago o se ka wa o poma dikala.


text:
Matshwabudu a thobo ya gago o se ka wa a roba; maungo a moweine wa gago o o sa pongwang dikala o se ka wa a fula. A e nne ngwaga wa boikhutso wa masimo.


text:
Mme matshwabudu a Sabata wa masimo e tla nna dijo tsa lona, e bong tsa gago le tsa motlhanka wa gago le tsa lelata la gago le tsa modiredi wa gago yo o rapetsweng tuelo le tsa yo o agileng nao le tsa botlhe ba ba nang nao


text:
le tsa diruiwa tsa gago le tsa diphologolo tse di mo lefatsheng la ga lona; matshwabudu otlhe a lone e tla nna dijo.


text:
“ ‘Jaanong o bale Dinyaga-tsa-Sabata di supa, e bong dinyaga di supa gasupa, mme sebaka sa Dinyaga-tsa-Sabata di supa e tla nna dinyaga di le 49.


text:
E be gona o utlwatsang lonaka lwa mokgosi o mogolo ka kgwedi ya bosupa e le some; ka lone letsatsi la thuanyo lo utlwatse lonaka mo lefatsheng lotlhe la lona.


text:
Mme lo itshepise ngwaga wa 50, lo tlhabe mokgosi mo lefatsheng wa kgololo ya baagi botlhe ba lone. A e nne ngwaga wa tuduetso wa lona wa gore mongwe le mongwe a boelwe ke boswa jwa gagwe, a boele kwa ga gabo.


text:
Ngwaga wa 50 e tla nna ngwaga wa tuduetso wa lona. Lo se ka lwa lema le e seng go roba matshwabudu a ona le e seng go fula maungo a moweine o o sa pongwang dikala.


text:
Jaanong fa o rekisa sengwe mo go mongwe-ka-wena, gongwe o reka sengwe mo go ene, lo se ka lwa patikana.


text:
Mme o reke mo go mongwe-ka-wena ka fa palong ya dinyaga tse di fetileng go tloga ka ngwaga wa tuduetso; le ene a rekise mo go wena ka fa palong ya dinyaga tsa dithobo go fitlha ngwageng wa tuduetso.


text:
O godise tlhwatlhwa ya teng ka fa bontsing jwa dinyaga tse di setseng; gongwe o e fokotse ka fa bobotlaneng jwa dinyaga; gonne ke palo ya dithobo tse a di rekisang mo go wena.


text:
“ ‘Ka moo he dirang ka fa melaong ya me, lo tlhokomele ditshiamelo tsa me, lo di dirafatse gore lo nne mo lefatsheng lo iketlile.


text:
Nna ka re: Ke tla lo neela tshegofatso ya me ka ngwaga wa borataro gore lo fole thobo ya dinyaga di le tharo.


text:
Lo tla lema gape ka ngwaga wa robedi, lo ntse lo ja tsa thobo ya ngwagatlola go ya ngwageng wa robongwe; lo tla ja dijo tse dikgologolo go ya go be go tla thobo ya ona.


text:
E re fa wa ga eno a humanegile, a ba a rekisa sengwe sa boswa jwa gagwe, a go tle mogolodi wa gagwe yo o gaufi nae losikeng, a rekolole se se rekisitsweng sa wa ga gabo.


text:
a go balwe dinyaga go tloga jale fa se rekisiwa, a be a busetse monna yo a se rekisitseng mo go ene madi a a lekanyeng dinyaga tse di setseng, a be a amogele boswa jwa gagwe gape.


text:
Mme fa a sa bone madi a a lekanyeng go a mmusetsa, gona se a se rekisitseng se tla nna mo seatleng sa moreki wa sona go ya ngwageng wa tuduetso. Mme ka ngwaga wa tuduetso se tla gologa, mme o tla amogela boswa jwa gagwe gape.


text:
“ ‘Mme fa motho a rekisa ntlo e e nnwang ya mo motseng o o ageletsweng ka lobota, o ka e rekolola fela, fa ngwaga o ise o fele a sena go e rekisa; ke sona sebaka sa go ka e ithekololela.


text:
Fa ngwaga o ka fela a ise a e rekolole gona ntlo e e mo motseng o o nang le lobota e tla nna ya moreki wa yona le ya ditshika tsa gagwe ka metlha. Ga e kitla e gologa le e seng ka ngwaga wa tuduetso.


text:
Mme matlo a metsana e e se nang lobota tikologong a a kaiwe jaaka masimo a naga: A ka rekololwa; le gona a tla gologa ka ngwaga wa tuduetso.


text:
Fela fa e le metse ya Balefi, e bong matlo a metse ya boswa jwa bone, ona Balefi ba ka a rekolola ka metlha yotlhe.


text:
Mme fa mongwe wa Balefi a sa rekolole ntlo e a e rekisitseng, gona e tla gologa ka ngwaga wa tuduetso, fa e le mo motseng o e leng boswa jwa gagwe; gonne matlo a metse ya Balefi ke boswa jwa bone mo Baiseraeleng.


text:
“ ‘Fa wa ga eno a humanega, mme letsogo la gagwe le simolola go tlhoka fa go wena, o mo thuse gore a phele nao jaaka moeng le mojaki.


text:
Fa o mo adima madi, se a tsadise, se re, a boe le kokeletso, mme o boife Modimo wa gago gore wa ga eno a phele nao.


text:
O se ka wa mo neela madi a gago gore a tsale, le e seng go mo neela dijo tsa gago gore di boe le kokeletso.


text:
Ke nna Morena Modimo wa lona yo ke lo ntshitseng kwa lefatsheng la Egepeto go lo naya lefatshe la Kanana gore ke nne Modimo wa lona.


text:
“ ‘E re fa wa ga eno a humanega fa go wena, a ba a ithekisa mo go wena, o se ka wa mo dirisa tiro ya bokgoba.


text:
A a nne nao jaaka modiri yo o rapetsweng tuelo le jaaka mojaki, a go direle jalo go ya ngwageng wa tuduetso.


text:
E be gona a gologang mo go wena, ene le bana ba gagwe nae, a boela kwa losikeng lwa gagwe, a amogela boswa jwa gagwe gape.


text:
Gonne ke batlhanka ba me ba ke ba ntshitseng kwa lefatsheng la Egepeto; ga ba tshwanela go rekisiwa jaaka makgoba.


text:
Fa e le lekgoba la monna le la mosadi ba o ba batlang, lo ka ba reka mo merafeng e e mo tikologong ya lona.


text:
Le gona lo ka reka bana ba bajaki ba ba nnang le lona, le fa e le ba bangwe ba losika lwa bone ba ba lo agetseng ba ba ba tsetseng mo lefatsheng la ga lona: Bone e ka nna makgoba a lona.


text:
Mme lo ka a tlogelela bana ba lona sehularong sa lona gore e nne a bone e le leruo; ona lo ka a dirisa ditiro tsa bokgoba ka metlha; fela mo go ba ga lona ba Baiseraele a go se nne ope yo o laolang wa ga gabo ka bopeloethata.


text:
“ ‘Mme fa moeng gongwe mojaki a huma fa go wena, mme wa ga eno a humanega fa go ene, a ba a ithekisa mo go moeng gongwe mo go mojaki fa go wena gongwe mo go yo mongwe wa losika lwa moeng,


text:
gona a a nne le tshiamelo ya go ka rekololwa, le fa a ithekisitse; a mongwe wa ba ga gabo a mo rekolole.


text:
Gongwe a rrangwanaagwe kampo morwa rrangwanaagwe a mo rekolole, gongwe a yo mongwe wa ba ga gabo ba madi wa losika lwa gagwe a mo rekolole, gongwe fa a ka kgona, a a ithekolole.


text:
A a bale le moreki wa gagwe go simolola ka ngwaga o a ithekisitseng mo go ene ka ona go ya ngwageng wa tuduetso; madi a go ithekisa a laolwa ke palo ya dinyaga tseo; o tla bo a ne a na nae ka sebaka seo jaaka modiri yo o rapetsweng tuelo.


text:
Fa go sa ntse go le dinyaga tse dintsi go ya ngwageng wa tuduetso a a buse madi mangwe a o rekilweng ka ona a a di tshwanetseng e le a go ithekolola.


text:
Mme fa go setse dinyaga di se kae fela go ya ngwageng wa tuduetso, a a di bale, a be a buse madi a a tshwanetseng dinyaga tseo tsa gagwe, e le a go ithekolola.


text:
Jaanong fa a tlhoka thekololo a a nne nae ka ngwaga le ngwaga jaaka yo o rapetsweng tuelo; moreki ga a tshwanela go bonwa a mo laola ka bopeloethata.


text:
Gonne Baiseraele ke batlhanka ba me; ke batlhanka ba me ba ke ba ntshitseng kwa lefatsheng la Egepeto. Ke nna Morena Modimo wa lona.


text:
“ ‘Lo se ka lwa itirela medimo ya boithamako, le e seng go itlhomela medimo ya diseto le fa e le majwe a motloutlo le e seng go dira majwe a a gwailweng ditshwantsho mo lefatsheng la ga lona go di obamela. Gonne ke nna Morena, Modimo wa lona.


text:
gona ke tla lo nesetsa dipula ka dinako tsa tsona, mme lefatshe le tla ntsha thobo ya lone le ditlhare tsa naga di tla ungwa maungo a tsona.


text:
Lo tla photha go ya phulong ya moweine, mme phulo ya moweine e tla tsaya sebaka go ya go kopana le go lema; lo tla ja dijo tsa lona lo kgora, lo nna mo lefatsheng la ga lona lo iketlile.


text:
“ ‘Ke tla lo naya kagiso mo lefatsheng, mme lo tla robala go se na yo o lo tshosang. Dibata tse di gagolang ke tla di fedisa mo lefatsheng, mme tšhaka ga e kitla e ralala lefatshe la lona.


text:
Ba le batlhano ba ga lona ba tla leleka ba le lekgolo; mme ba le lekgolo ba ga lona ba tla leleka ba dikete di le some, mme baba ba lona ba tla swa ka tšhaka fa pele ga lona.


text:
Ke nna Morena, Modimo wa lona, yo ke lo ntshitseng kwa lefatsheng la Egepeto gore lo se tlhole lo nna makgoba a bone, ka roba dikei tsa joko ya lona, ka lo tsamaisa lo inamologile.


text:
lo latlha melao ya me, mme pelo tsa lona di nyatsa ditshiamelo tsa me, mo lo tla bong lo se ke lo dirise ditaelo tsa me tsotlhe, lo senya kgolagano ya me,


text:
gona le nna ke tla lo direla tse di ntseng jalo: Ke tla lo dirafaletsa tse di boitshegang, e bong bolwetse jwa sehuba le jwa mogote, tse di lo fifatsang matlho, tse di lo feleletsang. Peo ya lona lo tla e jwalela lefela, e tla jewa ke baba ba lona.


text:
Ke tla lo bifela, mme lo tla fenngwa ke baba ba lona; ba ba lo tlhoileng ba tla lo laola; lo tla tshaba, go se na ope yo o lo kobang.


text:
“ ‘Mme fa lo sa ntse lo gana go nkutlwa, ke tla tswelela pele, ke lo betsa gasupa ka ntlha ya maleo a lona.


text:
Ke tla roba thata ya lona e lo ikgodisang ka yona, ke dira legodimo la lona gore le nne jaaka tshipi le lefatshe la lona go nna jaaka kgotlho.


text:
Thata ya lona e tla direla lefela; lefatshe la lona ga le ne le ntsha thobo ya lone; le ditlhare tsa naga ga di ne di ungwa maungo a tsona.


text:
“ ‘Mme fa lo ntse lo fapaana le nna, lo gana go nkutlwa, ke tla lo okeletsa petso gasupa go lekana le dibe tsa lona.


text:
Ke tla lo romela dibata tsa naga gore di lo jele bana, di nyeletse diruiwa tsa lona, di lo fokotse, mme ditsela tsa lona di nne senya.


text:
Ke tla lo romela tšhaka e e busolosetsang kgolagano. Mme le fa lo tshabela kwa metseng ya lona, ke tla lo romela leroborobo, mme lo tla neelwa mo diatleng tsa baba.


text:
E tla re ka ke lo senyetsa seiphediso sa dijo, basadi ba le some ba bese senkgwe sa lona mo sebesong se le sengwe, ba be ba se busa se ntse se le kalo; lo tla ja, mme lo sa kgore.


text:
Ke tla nyeletsa dithota tsa tlhabelo tsa lona, ke kumola majwe a a motloutlo a letsatsi a lona, ke latlhela ditoto tsa lona mo godimo ga ditoto tsa medimo e e maila ya lona, mme pelo ya me e tla lo tenegela.


text:
Metse ya lona ke tla e fetola marope, ke dira mafelo a a boitshepo a lona sekaka, ga ke ne ke dupa monko o o monate wa tse lo di mphisetsang.


text:
Ke tla fetola lefatshe la lona sekaka ka nosi, mme baba ba lona ba ba tla agang mo go lone ba tla le reregela.


text:
Mme lona ke tla lo phatlalaletsa kwa baheitaneng, ke somola tšhaka, ke lo koba ka yona, mme lefatshe la lona le tla fetoga sekaka le metse ya lona e nna matlotla fela.


text:
Foo lefatshe le tla boelwa ke boSabata ba lone ka malatsi otlhe a le leng sekaka ka ona, lona lo ntse lo le kwa lefatsheng la baba ba lona; foo lefatshe le tla ikhutsa, le boelwa ke boSabata ba lone.


text:
Le tla ikhutsa ka malatsi otlhe a le leng sekaka ka ona, ka le ne le sa ikhutse ka boSabata ba lona lo ntse lo agile mo go lone.


text:
“ ‘Fa e le masalela a lona, ke tla a gatlapisa mo mafatsheng a baba ba ona gore a lelekwe ke mokgwasa wa letlhare le le fokwang ke phefo; a tla tshaba jaaka go tshabiwa tšhaka, a ba a wa, a sa kojwa ke ope.


text:
Ba tla welana godimo jaaka e kete ba tshaba tšhaka go se na yo o ba lelekang. Ga lo kitla lo kgona go emelana le baba ba lona.


text:
Ba ba setseng mo go lona ba tla ngotlega ka molato wa bone kwa mafatsheng a baba ba lona, le ka melato ya borraabo ba tla nyelela nabo.


text:
“ ‘Foo ba tla ipobola molato wa bone le wa borraabo ka ntlha ya boikanyologo jwa bone jo ba nteofetseng ka jona; ba be ba ipobolele gore ba ne ba fapaanye le nna.


text:
– Ka moo le nna ka ba ngalela, ka ba isa kwa lefatsheng la baba ba bone. – Mme e tla re fa dipelo tsa bone tse di sa rupang di ikokobetsa, mme ba dumelana le petso ya molato wa bone,


text:
ke gopole kgolagano ya me le Jakobe; le gona ke gopole kgolagano ya me le Isaka le kgolagano ya me le Aborahame; le lefatshe ke tla le gopola.


text:
Mme lefatshe ba tshwanetse go le tlogela pele gore le boelwe ke boSabata ba lone le ntse le le sekaka, bone ba se teng. Mme bone ba tshwanetse go dumelana le petso ya molato wa bone, ka ba ne ba latlha ditshiamelo tsa me le ka dipelo tsa bone di ne di tenwa ke melao ya me.


text:
Mme le fa ba le kwa lefatsheng la baba ba bone le foo ga ke ba latlhe, le gona ga ba ntene, mo nka ba fetsang le go senya kgolagano ya me nabo; gonne nna ke Morena, Modimo wa bone.


text:
Mme ke tla ba gopolela kgolagano e ke e dirileng le ba bogologolo jale fa ke ba ntsha kwa lefatsheng la Egepeto mo matlhong a merafe gore ke nne Modimo wa bone nna Morena.’ ”


text:
Ke yona melao le ditshiamelo le dithuto tse Morena o di beileng fa gare ga gagwe le Baiseraele kwa thabeng ya Sinai ka Moše.


text:
“Bua le Baiseraele o ba ree o re: ‘Fa motho a dira maikano ka boene a go re mangmang e nne wa Morena, o ka gololwa ka fa a kaiwang ka teng.


text:
“ ‘Fa e le monna, o tla mo kaya jaana: Yo o dinyaga di le 20 go ya dinyageng di le 60 o tla mo kaya dišekele di le 50 tsa selefera, e bong dišekele tse di tletseng tsa Felo-ga-Boitshepo.


text:
“ ‘Fa e le wa dinyaga di le tlhano go ya dinyageng di le 20, o kaye yo motonanyana dišekele di le le yo monamagadi dišekele di le some.


text:
“ ‘Fa e le ngwana wa kgwedi go ya dinyageng di le tlhano, o kaye mosimane dišekele di le tlhano tsa selefera, mme mosetsana o mo kaye dišekele di le tharo tsa selefera.


text:
“ ‘Fa e le motho wa dinyaga di le 60 le go feta foo, monna o mo kaye dišekele di le 15, mme mosadi o mo kaye dišekele di le some.


text:
“ ‘Mme fa motho a humanegile, a palelwa ke go ntsha tlhwatlhwa ya thekololo e o e mo kaileng, a a emisiwe fa pele ga moperesiti gore moperesiti a mo kaye. Yo o ikanneng a moperesiti a mo kaye ka fa a nonofileng ka teng.


text:
“ ‘Fa e le sengwe sa diruiwa se se ka tlhabelwang Morena, gona sengwe le sengwe sa tsona se motho a se neelang Morena se tla nna boitshepo.


text:
A a se ka a tlhanoga ka sona, le e seng go ananya se se siameng ka se se sa siamang, gongwe se se sa siamang ka se se siameng. Mme fa a re o ananya seruiwa ka seruiwa, sona le se a reng o ananya ka sona di tla nna boitshepo ka bobedi jwa tsona.


text:
Mme fa e le seruiwa se se sa itshekang, se se sa tshwanelang go tlhabelwa Morena, a moikani a bee seruiwa seo fa pele ga moperesiti.


text:
A moperesiti a se atlhole gore a se siame gongwe ga se a siama. Go tla nna jaaka wena moperesiti o atlhotse.


text:
Mme fa a rata go se golola, a a oketse karolo ya botlhano godimo ga tlhwatlhwa ya sona e o e kaileng.


text:
“ ‘Fa motho a itshepisetsa Morena ntlo ya gagwe go e mo neela, a moperesiti a e sekaseke, fa e siame gongwe e sa siama; ka fa moperesiti a e kayang ka teng, go nne jalo.


text:
Jaanong fa yo o itshepisitseng ntlo ya gagwe a rata go e reka gape, a a oketse tlhwatlhwa e o e kaileng ka karolo ya botlhano ya yona; foo e tla mmoela.


text:
“ ‘Fa motho a itshepisetsa Morena tshimo nngwe ya boswa jwa gagwe, o e kaye ka fa peong e e jwalwang mo go yona. Fa peo ya garase e tlatsa homere, o e kaye dišekele di le 50 tsa selefera.


text:
Fa a itshepisa tshimo ya gagwe go tloga ka ngwaga wa tuduetso, a go nne jalo ka fa o e kaileng ka teng.


text:
Mme fa a itshepisa tshimo ya gagwe morago ga ngwaga wa tuduetso, a moperesiti a mmeele tlhwatlhwa ka fa dinyageng tse di setseng go ya ngwageng wa tuduetso, mme e o e kaileng e fokodiwe jalo.


text:
Fela fa yo o itshepisitseng tshimo a rata go e reka gape, a a oketse tlhwatlhwa e o e kaileng ka karolo ya botlhano ya yona; foo e tla mmoela.


text:
E re tshimo eo e gologa ka ngwaga wa tuduetso, e itshepele Morena jaaka tshimo e e hutsitsweng. E tla nna ya moperesiti e le boswa jwa gagwe.


text:
gona a moperesiti a mmeele tlhwatlhwa e e lekanyeng go ya ngwageng wa tuduetso; a a ntshe ka lone letsatsi leo tlhwatlhwa e o e kaileng, e nne neo e e boitshepo ya Morena.


text:
Ka ngwaga wa tuduetso tshimo eo e tla boela kwa go ene yo moikani a e rekileng mo go ene yo e neng e le naga ya boswa jwa gagwe.


text:
Fela maitibolo a diruiwa, ka e le a Morena ka go tsalwa pele, a go se nne ope yo o a itshepisang, a e leng a kgomo gongwe a sefutshane; kana ona e ntse e le a Morena.


text:
Mme fa e le seruiwa se se sa itshekang, a a se golole ka fa o se kayang ka teng, a be a oketse karolo ya botlhano ya teng; fa se sa gololwe, a se rekisiwe ka fa o se kayang ka teng.


text:
“ ‘Fela tsotlhe tse di hutsitsweng tse motho a di hutseditseng Morena, di tswa mo go tse e leng tsa gagwe, le fa e le motho gongwe seruiwa gongwe tshimo nngwe ya boswa jwa gagwe, tsone ga di kitla di rekisiwa le e seng go gololwa. Tsotlhe tse di hutsitsweng ke tse di boitshepotshepo tsa Morena.


text:
“ ‘Dikarolo tsotlhe tsa lesome tsa lefatshe tsa dijwalo tsa masimo le tsa maungo a ditlhare ke tsa Morena; di itshepetse Morena.


text:
Mme fa motho a rata go golola karolo ya lesome ya gagwe, a a ntshe tlhwatlhwa ya yona, a ba a e oketse ka karolo ya botlhano.


text:
Fa e le karolo yotlhe ya lesome ya dikgomo le ya difutshane, tsotlhe tse di huhumelang ka fa tlase ga thobane ya modisa, ya lesome nngwe le nngwe e tla itshepela Morena.


text:
A go se ka ga sekasekwa fa e siame gongwe e sa siama; le gona e se ka ya ananngwa. Mme fa motho a re o e ananya, foo yona le e a reng o ananya ka yona, di tla nna boitshepo tsoo pedi; ga se tse di ka gololwang.’ ”


text:
Morena o ne a bua le Moše kwa sekakeng sa Sinai a le mo Tenteng ya Boipontsho ka ngwaga wa bobedi ka la ntlha la kgwedi ya bobedi ba sena go huduga kwa lefatsheng la Egepeto, a re:


text:
“Tsayang palo ya phuthego yotlhe ya Baiseraele, ya losika longwe le longwe lwa bone, ya kgotla nngwe le nngwe ya bone, ka fa palong ya maina a banna botlhe, ka fa ditlhogong tsa bone;


text:
go simolola ka ba ba dinyaga di le 20 le bomogoloa-bone, e bong botlhe ba ba ka nnang batlhabani mo Baiseraeleng, lo ba bale ka fa mephatong ya bone, wena le Arone.


text:
Lo nne le bathusi, a go tswe monna mo lotsong longwe le longwe yo e leng tlhogo mo kgotleng ya ga gabo.”


text:
Ke bona ba ba biditsweng mo phuthegong, e le dikgosana tsa ditso tsa borraabo, e bong ditlhogo tsa dikete tsa Iseraele.


text:
ba be ba kgobokanya phuthego yotlhe ka la ntlha la kgwedi ya bobedi, mme ba kwalwa mo lokwalong lwa matsalo ka fa ditshikeng tsa bone le ka fa ditsong tsa borraabo le ka fa palong ya maina go simolola ka ba ba dinyaga di le 20 le bomogoloa-bone ka fa ditlhogong tsa bone,


text:
Boora Rubene, morwa Iseraele wa ntlha, ka fa ditshikeng tsa bone le ka fa dikgotleng tsa bone, ka fa palong ya maina le ka fa ditlhogong tsa bone, e bong banna botlhe go simolola ka ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Simeone ka fa ditshikeng tsa bone le ka fa dikgotleng tsa bone, ka fa palong ya maina le ka fa ditlhogong tsa bone, e bong banna botlhe go simolola ka ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Gate ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Juta ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Isašare ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Sebulone ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Josefa: Boora Eferaime ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Le boora Manase ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Benyamene ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Dane ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Asere ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Boora Nafetale ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa:


text:
Ke tsona dipalo tsa ba ba badilweng ke Moše le Arone le dikgosana di le 12 tsele tsa Iseraele, e bong monna a le mongwe mo kgotleng ya ga gabo.


text:
Jaanong botlhe ba ba badilweng ba Baiseraele ka fa dikgotleng tsa bone go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa ba Baiseraele,


text:
“Ke lotso lwa ga Lefi fela lo o sa tshwanelang go lo bala le e seng go kopanya palo yotlhe ya bone le ya Baiseraele.


text:
Mme o dire Balefi baokamedi ba Tempelana ya Tshupo le ba didiri tsotlhe tsa yona le ba tsotlhe tse e leng tsa yona bone ba rwale Tempelana le didiri tsotlhe tsa yona, ba e direle, ba thibelele mo tikologong ya yona.


text:
E ne e re fa Tempelana e huduga, Balefi ba e tlhomolola, le fa e thibelela, e tlhongwe ke Balefi. Mme o sele, yo o ka atamelang o tshwanetse go bolawa.


text:
A Baiseraele ba bangwe ba thibelele ka fa mephatong ya bone, mongwe le mongwe mo bothibelelong jwa ga gabo le fa sefokeng sa ga gabo.


text:
A Balefi ba thibelele mo tikologong ya Taberenakele ya Tshupo, e se re gongwe kgalefo ya Modimo ya wela phuthego ya Baiseraele. A Balefi ba tlhokomele tirelo ya Taberenakele ya Tshupo.”


text:
“E re fa Baiseraele ba thibelela, mongwe le mongwe a nne fa sefokeng sa ga gabo le fa ditshupong tsa kgotla ya ga gabo; a ba thibelele mo tikologong ya Tente ya Boipontsho, ba lebagane nayo.


text:
“Ba ba tla thibelelang ntlheng ya botlhabatsatsi ke ba sefoka sa bothibelelo jwa ga Juta ka fa mephatong ya bone. Kgosana ya Bajuta ke Nasone morwa Aminatabe.


text:
Ba ba tla thibelelang go bapa nae ke lotso lwa ga Isašare. Kgosana ya Baisašare ke Nethanele morwa Suare.


text:
Botlhe ba ba badilweng ba bothibelelo jwa ga Juta ke ba le 186 400 ka fa mephatong ya bone. Ba tshwanetse go bolola pele.


text:
“Ba sefoka sa bothibelelo jwa ga Rubene ba nne ntlheng ya borwa ka fa mephatong ya bone. Kgosana ya Barubene ke Elisure morwa Seteure.


text:
Ba ba tla thibelelang go bapa nae ke lotso lwa ga Simeone. Kgosana ya Basimeone ke Sedumiele morwa Surišatai.


text:
Botlhe ba ba badilweng ba bothibelelo jwa ga Rubene ke ba le 151 450 ka fa mephatong ya bone. Ke bone ba mephato ya bobedi ba ba bololang.


text:
“Jaanong go tloge Tente ya Boipontsho le bothibelelo jwa Balefi fa gare ga mathibelelo a mangwe. Ba bolole jaaka ba thibelela, mongwe le mongwe a le mo mannong a gagwe ka fa difokeng tsa bone.


text:
“Ba sefoka sa bothibelelo jwa ga Eferaime ba nne ntlheng ya bophirimatsatsi ka fa mephatong ya bone. Kgosana ya Baeferaime ke Elisama morwa Amihute.


text:
Ba ba tla thibelelang go bapa nae ke lotso lwa ga Manase. Kgosana ya Bamanase ke Gamaliele morwa Phetasure.


text:
Botlhe ba ba badilweng ba bothibelelo jwa ga Eferaime ke ba le 108 100 ka fa mephatong ya bone. Ke bone ba mephato ya boraro ba ba bololang.


text:
“Ba sefoka sa bothibelelo jwa ga Dane ba nne ntlheng ya bokone ka fa mephatong ya bone. Kgosana ya Badane ke Ahiesere morwa Amisatai.


text:
Ba ba tla thibelelang go bapa nae ke lotso lwa ga Asere. Kgosana ya Baasere ke Phagiele morwa Ogorane.


text:
Botlhe ba ba badilweng ba bothibelelo jwa ga Dane ke ba le 157 600. Ke bone ba bofelo ba ba bololang ka fa difokeng tsa bone.


text:
Ke bao ba ba badilweng ba Baiseraele ka fa dikgotleng tsa bone. Botlhe ba ba badilweng ba mathibelelo ka fa mephatong ya bone ke ba le 603 550.”


text:
Baiseraele ba dira fela jaaka Morena a laetse Moše: Ba thibelela jalo ka fa difokeng tsa bone, ba bolola jalo, mongwe le mongwe ka fa losikeng lwa gagwe fa kgotleng ya ga gabo.


text:
Mme Natabe le Abihu ba ne ba swa fa pele ga Morena, ka ba ne ba tlisitse molelo o sele fa pele ga Morena kwa sekakeng sa Sinai. Ba ne ba se na bomorwa. Mme Eleasare le Ithamare ba sala ba dira tsa boperesiti, ba okametswe ke Arone rraabo.


text:
ba tlhokomele tsa tirelo ya gagwe le ya phuthego yotlhe fa pele ga Tente ya Boipontsho, ba dire tsa tirelo ya Taberenakele.


text:
Ba tlhokomele didiri tsotlhe tsa Tente ya Boipontsho le tsa tirelo ya Baiseraele go dira tsa tirelo ya Taberenakele.


text:
Mme Arone le bomorwawe o ba tlhome gore ba tlhokomele boperesiti jwa bone. Fa o sele a ka atamela boperesiting, a a bolawe.”


text:
“Bona, nna ka nosi ke tsere Balefi, ka ba ntsha mo Baiseraeleng mo boemong jwa maitibolo otlhe a a tsalwang pele ke Baiseraele gore Balefi e nne ba me.


text:
Gonne maitibolo otlhe ke a me; ka letsatsi le ke bolaileng maitibolo otlhe kwa lefatsheng la Egepeto ka lone ke iitshepiseditse maitibolo otlhe mo Iseraeleng a batho le a diruiwa gore e nne a me, nna Morena.”


text:
“Bala Balefi ka fa dikgotleng tsa bone le ka fa ditshikeng tsa bone; ba batonanyana botlhe go simolola ka ba kgwedi e le nngwe le bomogoloa-bone o ba bale.”


text:
Bomorwa Merari ka fa ditshikeng tsa bone ka Magedi le Muši. Ke tsona ditshika tsa ga Lefi ka fa dikgotleng tsa bone.


text:
Ba ba badilweng ba bone ka fa palong ya ba batonanyana botlhe go simolola ka ba kgwedi e le nngwe le bomogoloa-bone, fa palo e kopana, ke ba le 7 500.


text:
Tshwanelo ya boora Geresone kwa Tenteng ya Boipontsho ke go tlhokomela Taberenakele le tente le thulelo le sebipo sa mojako wa Tente ya Boipontsho


text:
le masela a a lepeletseng a logora lwa lelapa le sebipo sa kgoro ya lelapa le le mo tikologong ya Taberenakele le aletare le megala ya lone le tiro yotlhe ya teng.


text:
Boora Kahathe ke losika lwa Baamerame le losika lwa Baisehare le losika lwa Baheberone le losika lwa Bausiele. Ke tsona ditshika tsa Bakahathe.


text:
Ba ba badilweng ba bone ka fa palong ya ba batonanyana botlhe go simolola ka ba kgwedi e le nngwe le bomogoloa-bone ke ba le 8 600. Ba tlhokomela tirelo ya Felo-ga-Boitshepo.


text:
Tshwanelo ya bone ke go tlhokomela Letlole le tafole le setlhomo le dialetare le didiri tsa Felo-ga-Boitshepo tse ba direlang ka tsona le lesire la Felo-ga-Boitshepotshepo le tiro yotlhe ya teng.


text:
Tlhogo ya dikgosana tsa Balefi ke Eleasare morwa Arone, moperesiti; ke ene mookamedi wa ba ba tlhokomelang tirelo ya Felo-ga-Boitshepo.


text:
Ba ba badilweng ba bone ka fa palong ya ba batonanyana botlhe go simolola ka ba kgwedi e le nngwe le bomogoloa-bone ke ba le 6 200.


text:
Kgosana ya kgotla ya ditshika tsa Bamerari ke Suriele morwa Abigaile; a ba thibelele ka fa lotlhakoreng lwa bokone lwa Taberenakele.


text:
Boora Merari ba ne ba laetswe go tlhokomela dipati tsa Taberenakele le mephakarego ya yona le maotwana a yona le ditlhako tsa yona le didiri tsotlhe tsa teng le tiro yotlhe ya teng


text:
Ba ba thibelelang fa pele ga Tente ya Boipontsho ntlheng ya botlhabatsatsi ke Moše le Arone le bomorwawe ba ba tlhokomelang tirelo ya Felo-ga-Boitshepo, e bong tirelo e e tshwanetseng Baiseraele. Mme fa o sele a atamela a a bolawe.


text:
Botlhe ba ba badilweng ba Balefi ba ba badilweng ke Moše le Arone ka fa taelong ya Morena, ba batonanyana botlhe go simolola ka ba kgwedi e le nngwe le bomogoloa-bone ke ba le 22 000.


text:
Mme Morena a raya Moše a re: “Bala ba batonanyana botlhe ba e leng batsalwapele ba Baiseraele go simolola ka ba kgwedi e le nngwe le bomogoloa-bone, o tsee palo ya maina a bone.


text:
Mme nna Morena o ntseele Balefi mo boemong jwa bomorwa Baiseraele botlhe ba ba tsetsweng pele le diruiwa tsa Balefi mo boemong jwa maitibolo otlhe a diruiwa tsa Baiseraele.”


text:
Jaanong ba batonanyana botlhe ba ba tsetsweng pele ka fa palong ya maina go simolola ka ba kgwedi e le nngwe le bomogoloa-bone, ka fa ba badilweng ka teng ba ne ba le 22 273.


text:
“Tsaya Balefi mo boemong jwa bomorwa Baiseraele botlhe ba ba tsetsweng pele le diruiwa tsa Balefi mo boemong jwa diruiwa tsa bone gore Balefi e nne ba me; ke nna Morena.


text:
Fa e le tlhwatlhwa ya kgololo ya ba le 273 ba batsalwapele ba Baiseraele ba ba fetang palo ya Balefi,


text:
o tsee dišekele di le tlhano boemong jwa tlhogo ya motho, o tsee dišekele tsa Felo-ga-Boitshepo: šekele ke digera di le 20.


text:
Ke fa Moše a tsaya madi a kgololo mo go ba ba fetang palo ya ba ba golotsweng ke Balefi ka go ba emela.


text:
A tsaya madi a dišekele di le 1 365 tsa Felo-ga-Boitshepo mo go bomorwa Baiseraele ba ba tsetsweng pele.


text:
“Tsaya palo yotlhe ya boora Kahathe mo gare ga Balefi ka fa ditshikeng tsa bone le ka fa dikgotleng tsa bone


text:
go simolola ka ba ba dinyaga di le 30 le bomogoloa-bone go fitlha mo go ba ba dinyaga di le 50, e bong botlhe ba ba ka tsenang mo tirong go e dira kwa Tenteng ya Boipontsho.


text:
“E ne e re bothibelelo bo kuologa, Arone le bomorwawe ba tsena, ba folosa lesire le le sirang, ba bipa Letlole la Tshupo ka lone.


text:
Ba be ba bee kobo ya matlalo a dintšwa tsa lewatle mo go lone, ba be ba ale lesela le lebududu gotlhe mo godimo, ba be ba somele disikari tsa lone.


text:
“Ba be ba ale lesela le lebududu mo tafoleng ya dinkgwe tsa tshupo; mo godimo ga lone ba bee megotšwana le dijana le dinkgwana le dinwelo tsa tshupelo ya noo, mme dinkgwe tsa tshupo tsa ka gale di nne mo go yona.


text:
Mo godimo ga tseo ba ale lesela la bohibidu jwa madi; lone ba le khurumetse ka kobo ya matlalo a dintšwa tsa lewatle, ba be ba somele disikari tsa yona.


text:
“Ba be ba tsee lesela le lebududu, ba phuthele setlhomo sa go bonesa ka lone le dipone tsa sona le dipomo tsa sona le dipomelo tsa sona le dilwana tsotlhe tsa lookwane lwa sona tse ba se direlang ka tsona.


text:
Ba be ba se phuthele ka kobo ya matlalo a dintšwa tsa lewatle mmogo le dilwana tsotlhe tsa sone, ba be ba se bee mo setsholong.


text:
“Le gona ba ale lesela le lebududu mo aletareng ya gouta, ba e khurumetse ka kobo ya matlalo a dintšwa tsa lewatle, ba be ba somele disikari tsa yona.


text:
Ba be ba tsee didiri tsotlhe tsa tirelo tse ba direlang ka tsona mo Felong-ga-Boitshepo, ba di phuthele ka lesela le lebududu, ba di phuthele ka kobo ya matlalo a dintšwa tsa lewatle, ba be ba di bee mo setsholong.


text:
Ba be ba bee didiri tsotlhe tsa yona mo go lone tse ba direlang ka tsona mo go yona, e bong diolola-molora le diroophata le digopa-molora le megopo e e kgatshetsang le didiri tsotlhe tsa aletare, ba di khurumetse ka kobo ya matlalo a dintšwa tsa lewatle, ba be ba somele disikari tsa yona.


text:
Mme e ne e re Arone le bomorwawe ba sena go phuthela dilo tsa Felo-ga-Boitshepo le didiri tsotlhe tsa Felo-ga-Boitshepo, fa bothibelelo bo kuologa, boora Kahathe ba tsena morago ga moo go di rwala, mme ba se ka ba ama dilo tsa Felo-ga-Boitshepo, e se re gongwe ba swa. Dilo tseo tsa Tente ya Boipontsho di tshwanetse go rwalwa ke boora Kahathe fela.


text:
“Mme Eleasare morwa moperesiti Arone o laetswe go tlhokomela lookwane lwa setlhomo sa dipone le maswalo a a nkgang monate le tshupelo ya dijo ya ka gale le lookwane lwa tlotso le go okamela Taberenakele yotlhe le tsotlhe tse di mo go yona, e bong Felo-ga-Boitshepo le dilo tsotlhe tsa teng.”


text:
Lo ba direle jaana gore ba phele, mme ba se ka ba swa, fa ba atamela dilo tsa Felo fa go Boitshepotshepo: A Arone le bomorwawe ba tsene, ba kaele mongwe le mongwe wa bone tiro ya gagwe le morwalo wa gagwe.


text:
Fela ba se ka ba tsena go bona dilo tsa Felo-ga-Boitshepo le fa e le ka ponyo ya leitlho fela, e se re gongwe ba swa.”


text:
o ba bale go simolola ka ba ba dinyaga di le 30 le bomogoloa-bone go fitlha mo go ba ba dinyaga di le 50, e bong botlhe ba ba tshwanetseng go tsena tirong gore ba dire kwa Tenteng ya Boipontsho.


text:
A ba rwale masela a a lepeletseng a Taberenakele le Tente ya Boipontsho, e bong thulelo ya lesela le ya kobo ya matlalo a dintšwa tsa lewatle e e mo godimo ga lone le sebipo sa mojako wa Tente ya Boipontsho


text:
le masela a a lepeletseng a logora lwa lelapa le sebipo sa mojako wa kgoro ya lelapa le le mo tikologong ya Taberenakele le aletare le megala ya ona le didiri tsotlhe tse di dirisiwang teng; tsotlhe tse di tshwanetseng go dirwa teng ba di dire.


text:
Tiro yotlhe ya Bageresone, tsotlhe tse ba di rwalang le tsotlhe tse ba di dirang a di dirwe ka fa taelong ya ga Arone le bomorwawe. Lo ba kaele merwalo yotlhe ya bone ka tlhokomelo.


text:
Ke yona tiro ya ditshika tsa boora Geresone kwa Tenteng ya Boipontsho, mme tse ba di dirang di okamelwe ke Ithamare, morwa moperesiti Arone.


text:
O ba bale go simolola ka ba ba dinyaga di le 30 le bomogoloa-bone go fitlha mo go ba ba dinyaga di le 50, e bong botlhe ba ba tshwanetseng go tsena tirong go dira kwa Tenteng ya Boipontsho.


text:
Tse ba tshwanetseng go di rwala ka tlhokomelo ka fa tirong yotlhe ya bone kwa Tenteng ya Boipontsho ke tse: Ke dipati tsa Taberenakele le mephakarego ya yona le maotwana a yona le ditlhako tsa yona


text:
le maotwana a logora lwa lelapa tikologong le ditlhako tsa ona le dimapo tsa ona le megala ya ona le didiri tsotlhe tsa ona le tiro yotlhe ya teng. Lo ba kaele dilo tse ba tshwanetseng go di rwala ka maina.


text:
Ke yona tiro ya ditshika tsa boora Merari, ke gona gotlhe mo ba tshwanetseng go go dira kwa Tenteng ya Boipontsho, ba okametswe ke Ithamare morwa moperesiti Arone.”


text:
Mme Moše le Arone le bagogi ba phuthego ba bala boora Kahathe ka fa ditshikeng tsa bone le ka fa dikgotleng tsa bone


text:
go simolola ka ba ba dinyaga di le 30 le bomogoloa-bone go fitlha mo go ba ba dinyaga di le 50, e bong botlhe ba ba tshwanetseng go tsena tirong go dira kwa Tenteng ya Boipontsho.


text:
Ke bone ba ba badilweng ba ditshika tsa Bakahathe, e bong botlhe ba ba dirang kwa Tenteng ya Boipontsho ba ba badilweng ke Moše le Arone ka fa Moše a laetsweng ke Morena ka teng.


text:
go simolola ka ba ba dinyaga di le 30 le bomogoloa-bone go fitlha mo go ba ba dinyaga di le 50, e bong botlhe ba ba tshwanetseng go tsena mo tirong go dira kwa Tenteng ya Boipontsho.


text:
Ke bona ba ba badilweng ba ditshika tsa Bageresone, e bong botlhe ba ba dirang kwa Tenteng ya Boipontsho ba Moše le Arone ba ba badileng ka fa taelong ya Morena.


text:
go simolola ka ba ba dinyaga di le 30 le bomogoloa-bone go fitlha mo go ba ba dinyaga di le 50, e bong botlhe ba ba tshwanetseng go tsena mo tirelong, e bong mo tirong kwa Tenteng ya Boipontsho.


text:
Ke bone ba ba badilweng ba ditshika tsa Bamerari ba Moše le Arone ba ba badileng ka fa Morena a laetseng Moše ka teng.


text:
Balefi botlhe ba ba badilweng, ba Moše le Arone le dikgosana tsa Baiseraele ba ba badileng ka fa ditshikeng tsa bone le ka fa dikgotleng tsa bone


text:
go simolola ka ba ba dinyaga di le 30 le bomogoloa-bone go fitlha mo go ba ba dinyaga di le 50, e bong botlhe ba ba tshwanetseng go tsena go dira ditiro tsa tirelo le tsa go rwala kwa Tenteng ya Boipontsho;


text:
Mongwe le mongwe a kaelwa tiro ya gagwe le morwalo wa gagwe ka fa Morena a laetseng Moše ka teng; ba balwa jaaka Morena a laetse Moše.


text:
“Laela Baiseraele gore ba ntshe balepero botlhe mo bothibelelong le botlhe ba ba tshologang madi a bolwetse le botlhe ba ba itshekologileng ka moswi.


text:
Le fa e le banna gongwe basadi, lo ba ntshe; lo ba ntshetse kwa ntle ga bothibelelo gore ba se ka ba itshekolola bothibelelo jwa bone kwa ke agileng teng mo gare ga lona.”


text:
Baiseraele ba dira jalo, ba ba ntshetsa kwa ntle ga bothibelelo. Baiseraele ba dira jaaka Morena a boleletse Moše.


text:
“Bua le Baiseraele o re: ‘Fa monna gongwe mosadi a dirile sebe sengwe se se tleng se dirwe ke batho ka go leofela Morena ka boikanyologo, motho yoo o na le molato;


text:
a ba ipobole dibe tsa bone tse ba di dirileng, mme yo o sentseng a lefe molato wa gagwe ka botlalo, a be a oketse karolo ya botlhano ya ona, a nee ene yo a mo senyeditseng.


text:
Mme fa a se na wa ga gabo yo o ka lefiwang molato oo, gona a tefa eo e lefelwe Morena, e neelwe moperesiti, kwa ntle ga phelehu ya thuanyo e moperesiti o tla mmatlelang boitshwarelo ka yona.


text:
Le seabe sengwe le sengwe sa dineo tsotlhe tse di boitshepo tsa Baiseraele tse ba di isetsang moperesiti a e nne sa gagwe.


text:
Le dineo tse di boitshepo tsa mongwe le mongwe e tla nna tsa gagwe; se motho a se abelang moperesiti a e nne sa gagwe.’ ”


text:
“Bua le Baiseraele o ba ree o re: ‘Fa mosadi wa monna mongwe a fapoga, a mo leofela ka boikanyologo,


text:
mme monna yo mongwe a kopana nae ka mmele, mme go fitlhegela matlho a monna wa gagwe, mme mosadi a sa lemogiwe, le fa mosadi a iitshekolotse tota, mme go se na mosupi yo o ka mo supang, a sa tshwarwa,


text:
jaanong fa monna a tsenwa ke mowa wa lefufa, a fufegela mosadi wa gagwe, ka mosadi a iitshekolotse, gongwe a tsenwa ke mowa wa pelaelo, a belaelela mosadi wa gagwe, le fa mosadi a sa iitshekolola:


text:
Gona a monna a ise mosadi wa gagwe kwa go moperesiti, a be a ise neo ya tshupelo ya mosadi e e batlegang ka ntlha ya gagwe, e bong karolo ya lesome ya efa ya bupe jwa garase; a se ka a tshela lookwane mo go jona, le e seng go baya tsa maswalo mo go jona; gonne ke tshupelo ya dijo ya lefufa, ke tshupelo ya go gakolola e e gopotsang Modimo molato.


text:
Moperesiti a be a ge metsi a a boitshepo ka sejana sa letsopa, a be a tabole lerole le le fa fatshe mo Taberenakeleng, a le tsenye mo metsing.


text:
Jaanong moperesiti a emise mosadi fa pele ga Morena, a bofolele moriri wa tlhogo wa mosadi, a bee tshupelo ya kgopotso e e leng tshupelo ya lefufa mo diatleng tsa gagwe, moperesiti a ntse a tshotse metsi a a tlholelang motho botlhoko.


text:
Moperesiti a be a ikanele mosadi, a mo ree a re: Fa monna yo mongwe a sa lala nao, o sa fapoga ka itshekologo ka go thelelela monna wa gago, gona metsi a a tlholelang motho botlhoko ga a kitla a go direla petso.


text:
Mme fa o fapogile ka boaka o ntse o le fa tlase ga monna wa gago; fa o iitshekolotse, mme monna yo mongwe a ikopanya nao kwa ntle ga monna wa gago –


text:
gona a moperesiti a ikanele mosadi ka ikano ya khutso, a ree mosadi a re: Foo a Morena a go dire yo o hutsitsweng, yo o tlholetsweng botlhoko mo morafeng wa ga eno; Morena a dire gore letheka la gago le tlhorege le mpa ya gago e buduloge.


text:
A metsi a a tlholang botlhoko a tsene mo matennye a gago go go budulosa mpa le go go tlhorisa letheka. Mme mosadi a a re: A go nne jalo! A go nne jalo!


text:
“ ‘Moperesiti a be a kwale dikhutso tseo mo pampiring, a be a di phimolele mo metsing a a tlholang botlhoko.


text:
A be a nose mosadi metsi a a tlholelang motho botlhoko gore metsi ao a tsene mo go ene go dira botlhoko jo bo galakang.


text:
Jaanong moperesiti a tsee tshupelo ya lefufa mo seatleng sa mosadi, a e kgadikanye fa pele ga Morena, a be a e bee mo aletareng.


text:
A moperesiti a tabole bupe jwa tshupelo bo tletse seatla e le jo bo fisiwang, a bo tshubele mo aletareng. Morago ga moo a nose mosadi metsi ale.


text:
Jaanong e tla re fa a sena go mo nosa metsi, fa mosadi a iitshekolotse a diretse monna wa gagwe ka boikanyologo, gona metsi a a tlholang botlhoko a tla tsena mo go ene go dira botlhoko jo bo galakang, mme mpa ya gagwe e tla buduloga le letheka la gagwe le tla tlhorega, mme mosadi yoo o tla nna sekao sa thogako mo morafeng wa ga gabo.


text:
“ ‘Ke ona molao wa lefufa, fa mosadi a fapoga ka boaka a ntse a le fa tlase ga monna wa gagwe, a iitshekolola;


text:
gongwe fa monna a tsenwa ke mowa wa lefufa, a fufegela mosadi wa gagwe. Foo a a emise mosadi jalo fa pele ga Morena, mme moperesiti a direle mosadi ka fa molaong otlhe o.


text:
“Bua le Baiseraele o ba ree o re: ‘Fa monna gongwe mosadi a ikana maikano a moikiledi ka boene a go ikilela Morena,


text:
gona a a itime weine le dino tse di tlhapelang, a se ka a nwa aseine ya weine le aseine ya motatswa, le e seng go nwa matute a moweine; le gona a se ka a ja maungo a mašwa a moweine le e seng maswabi a ona.


text:
Ka malatsi otlhe a ikilelo ya gagwe a se ka a ja sepe se se dirwang ka maungo a moweine le e seng dithapo, le fa e le matlape a ona.


text:
“ ‘Ka malatsi otlhe a maikano a ikilelo ya gagwe go se ka ga tla logare mo tlhogong ya gagwe. A a nne boitshepo go tsamaya malatsi a fele a o ikileletseng Morena ka ona. A a lese moriri wa gagwe o gole fela.


text:
Le fa go sule rraagwe gongwe mmaagwe gongwe morwa-rraagwe gongwe kgaitsadie, a se ka a iitshekolola ka bone; gonne itshepelo ya Modimo wa gagwe e mo tlhogong ya gagwe.


text:
“ ‘Mme fa motho a swela fa go ene ka tshoganyetso, mme a itshekolola tlhogo ya itshepelo ya gagwe, foo a a ipeole tlhogo ka letsatsi le a itshekang gape ka lone, e bong ka letsatsi la bosupa.


text:
Mme ka letsatsi la robedi a ise maphoi a le mabedi gongwe maebana a le mabedi kwa go moperesiti kwa mojakong wa Tente ya Boipontsho.


text:
Lengwe a moperesiti a le dire setlhabelo sa boleo, le lengwe a le dire setlhabelo sa phiso, a mo direle thuanyo, ka a tsenywe ke sefifi ka ntlha ya moswi. A be a itshepise tlhogo ya gagwe gape ka letsatsi leo,


text:
a ineele Morena sešwa ka boikilelo malatsing a itshepelo ya gagwe, a be a tlise kwana e tonanyana ya ngwaga o le mongwe go nna setlhabelo sa molato. Mme malatsi a pele a se ka a balwa, gonne o itshekologile mo itshepelong ya gagwe.


text:
“ ‘Molao wa moikiledi wa Modimo ke o: Ka letsatsi le malatsi a itshepelo ya gagwe a felang ka lone a a tle kwa mojakong wa Tente ya Boipontsho.


text:
A isetse Morena neo ya tlhabelo ya gagwe, e bong kwana e le nngwe e tonanyana ya ngwaga o le mongwe e e se nang bogole ya setlhabelo sa phiso le kwana e le nngwe e namagadi ya ngwaga o le mongwe e e se nang bogole ya setlhabelo sa boleo le phelehu e le nngwe e e se nang bogole ya setlhabelo sa tebogo


text:
le seroto sa dinkgwe tse di sa bedisiwang tsa bupe jo bo boleta, e bong dikuku tse di budilweng ka lookwane le dinkgwana tse dipapetla tse di sa bedisiwang tse di tshasitsweng lookwane le ditshupelo tsa dijo le tsa dino tsa teng.


text:
“ ‘Jaanong a moperesiti a di tlise fa pele ga Morena, a mo direle setlhabelo sa boleo le setlhabelo sa phiso.


text:
Mme phelehu a e direle Morena setlhabelo sa tebogo mmogo le seroto sa dinkgwe tse di sa bedisiwang. Le gona moperesiti a mo direle tshupelo ya dijo le tshupelo ya dino.


text:
Jaanong a moikiledi a ipeole tlhogo ya itshepelo ya gagwe kwa mojakong wa Tente ya Boipontsho, a be a tsee moriri wa tlhogo ya itshepelo ya gagwe, a o latlhele mo molelong o o fa tlase ga setlhabelo sa tebogo.


text:
“ ‘Gape a moperesiti a tsee letsogo le le apeilweng la phelehu le kuku e le nngwe e e sa bedisiwang mo serotong le senkgwana se sepapetla se se sa bedisiwang se le sengwe, a di bee mo diatleng tsa moikiledi, a sena go ipeola tlhogo ya itshepelo ya gagwe,


text:
mme moperesiti a di kgadikanye go nna tshupelo ya kgadikanyo fa pele ga Morena; ke tse di boitshepo tsa moperesiti mmogo le sehuba sa kgadikanyo le serope sa seabe. Morago ga moo moikiledi o ka nwa weine.


text:
“ ‘Ke ona molao wa moikiledi yo o ikanetseng Morena neo ya tlhabelo ya gagwe ka ntlha ya itshepelo ya gagwe kwa ntle ga tse dingwe tse a ka kgonang go di tlisa. A a dire ka fa maikanong a gagwe a o a ikanneng ka fa molaong wa itshepelo ya gagwe.’ ”


text:
E rile ka letsatsi fa Moše a sena go tlhoma Taberenakele le go e tlotsa le go e itshepisa le didiri tsotlhe tsa yona le go fetsa aletare le didiri tsotlhe tsa yona le go di tlotsa le go di itshepisa,


text:
dikgosana tsa Iseraele, e bong ditlhogo tsa dikgotla tsa bone, tsa tlisa dineo – kana ke bone bagogi ba ditso ba ba okametseng ba ba badilweng –


text:
ba tlisa neo ya tshupelo ya bone fa pele ga Morena, e bong dikoloi di le thataro tsa mankhurumetswane le dikgomo di le 12. Bagogi ba le babedi ba ntshitse koloi e le nngwe, mogogi mongwe le mongwe a ntshitse kgomo. Ba di tsisa fa pele ga Taberenakele.


text:
“Di amogele mo go bone gore e nne tsa go dira tiro ya Tente ya Boipontsho, o di neele Balefi, mongwe le mongwe ka fa tirong ya gagwe.”


text:
Dikoloi di le nne le dikgomo tse di le robedi a di neela boora Merari ka fa tirong ya bone, ba okametswe ke Ithamare morwa moperesiti Arone.


text:
Mme boora Kahathe a se ka a ba neela sepe. Gonne ba ne ba na le go tlhokomela tsa tirelo e e boitshepo, ba na le go di sikara ka magetla.


text:
Jaanong bagogi ba tlisa dineo tsa kgakolo ya aletare ka letsatsi le e tloditsweng ka lone. Ba tlisa dineo tsa tshupelo tsa bone fa pele ga aletare.


text:
Mme Morena a raya Moše a re: “A mogogi mongwe le mongwe a tlise neo ya tshupelo ya gagwe ya kgakolo ya aletare ka letsatsi la gagwe.”


text:
Jaanong yo o neng a tsisa neo ya tshupelo ya gagwe ka letsatsi la ntlha e ne e le Nasone morwa Aminatabe wa lotso lwa ga Juta.


text:
Neo ya gagwe e ne e le mogopo wa selefera o le mongwe wa bokete jwa dišekele di le 130 le mogotšwana o o kgatshetsang o le mongwe wa selefera wa dišekele di le 70, e le dišekele tsa Felo-ga-Boitshepo; ka bobedi jwa yona e ne e tletse bupe jo bo boleta jo bo dubilweng ka lookwane jwa tshupelo ya dijo;


text:
le poana e le nngwe le phelehu e le nngwe le kwana e le nngwe e tonanyana ya ngwaga o le mongwe tsa setlhabelo sa phiso;


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Nasone morwa Aminatabe.


text:
A tsisa neo ya tshupelo ya gagwe, e bong mogopo wa selefera o le mongwe wa bokete jwa dišekele di le 130 le mogotšwana o o kgatshetsang o le mongwe wa selefera wa dišekele di le 70, e le dišekele tsa Felo-ga-Boitshepo; ka bobedi jwa yona e ne e tletse bupe jo bo boleta jo bo dubilweng ka lookwane jwa tshupelo ya dijo;


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Nethanele morwa Suare.


text:
Neo ya tshupelo ya gagwe e ne e le mogopo wa selefera o le mongwe wa bokete jwa dišekele di le 130 le mogotšwana o o kgatshetsang o le mongwe wa selefera wa dišekele di le 70, e le dišekele tsa Felo-ga-Boitshepo; ka bobedi jwa yona e ne e tletse bupe jo bo boleta jo bo dubilweng ka lookwane jwa tshupelo ya dijo;


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Eliabe morwa Helone.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Elisure morwa Seteure.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Sedumiele morwa Surišatai.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Eliasafe morwa Rehuele.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Elisama morwa Amihute.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Gamaliele morwa Phetasure.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Abitane morwa Giteoni.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Ahiesere morwa Amisatai.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Phagiele morwa Ogorane.


text:
le setlhabelo sa tebogo sa dikgomo di le pedi le diphelehu di le tlhano le diphoko di le tlhano le dikwana tse ditonanyana tsa ngwaga o le mongwe di le tlhano. Ke yona neo ya tshupelo ya ga Ahira morwa Enane.


text:
Ke tsona dineo tsa kgakolo ya aletare ka letsatsi le e tloditsweng ka lone, tse di ntshitsweng ke dikgosana tsa Baiseraele, e bong megopo ya selefera e le 12 le megotšwana e e kgatshetsang ya selefera e le 12 le maiswana a gouta a le 12.


text:
Mogopo mongwe le mongwe e ne e le wa dišekele di le 130 tsa selefera le mogotšwana o o kgatshetsang mongwe le mongwe e le wa dišekele di le 70 tsa selefera. Selefera yotlhe ya dilwana tseo e ne e le dišekele di le 2 400 tsa Felo-ga-Boitshepo.


text:
Maiswana a gouta a le 12 a a tletseng maswalo, leiswana lengwe le lengwe e ne e le la dišekele di le some tsa Felo-ga-Boitshepo. Gouta yotlhe ya maiswana e ne e le dišekele di le 120.


text:
Diruiwa tsotlhe tsa setlhabelo sa phiso e ne e le dipoana di le 12 le diphelehu di le 12 le dikwana tse ditonanyana tsa ngwaga o le mongwe di le 12, mmogo le ditshupelo tsa dijo tsa teng le diphoko di le 12 tsa setlhabelo sa boleo.


text:
Diruiwa tsotlhe tsa setlhabelo sa tebogo e ne e le dipoana di le 24 le diphelehu di le 60 le diphoko di le 60 le dikwana tse ditonanyana tsa ngwaga o le mongwe di le 60. Ke tsona tse e ne ya nna dineo tsa kgakolo ya aletare, fa e sena go tlodiwa.


text:
Mme e ne ya re fa Moše a tsena mo Tenteng ya Boipontsho go bua le Morena, a utlwe lentswe la Morena le bua nae, le tswa kwa sekhurumelong sa thuanyo se se khurumelang Letlole la Tshupo fa gare ga boKerubime ba babedi; Morena a bue jalo nae.


text:
“Bua le Arone o mo ree o re: ‘Fa o tlhoma dipone, a dipone tse supa di bonegele felo fa go fa pele ga setlhomo.’ ”


text:
Arone a dira jalo, a tlhoma dipone di lebile felo fa go fa pele ga setlhomo jaaka Morena a laetse Moše.


text:
Setlhomo se ne se dirilwe jaana: E ne e le sa gouta e e batotsweng; le matshwaro a sona le dithunya tsa sone e ne e le tsa gouta e e batotsweng. Moše o ne a dirile setlhomo ka fa setshwantshong se Morena a se mmontshitseng.


text:
O ba direle jaana go ba itshekisa: Ba kgatshe ka metsi a phepafatso, mme a ba ipeole mmele otlhe ka logare, ba tlhatswe diaparo tsa bone, ba iitshekise jalo.


text:
Ba be ba tsee poana le tshupelo ya dijo ya teng ya bupe jo bo boleta jo bo dubilweng ka lookwane; o be o tsee poana ya bobedi ya setlhabelo sa boleo.


text:
Jaanong Arone a kgadikanye Balefi gore ba nne tshupelo ya kgadikanyo fa pele ga Morena e e tswang mo Baiseraeleng gore e nne ba ba dirang tsa tirelo ya Morena.


text:
Jaanong Balefi ba bee diatla mo ditlhogong tsa dipoana, o be o direle Morena nngwe go nna setlhabelo sa boleo le ya bobedi go nna setlhabelo sa phiso go batlela Balefi boitshwarelo.


text:
“O be o emise Balefi fa pele ga Arone le fa pele ga bomorwawe, o ba kgadikanye go nna tshupelo ya kgadikanyo ya Morena.


text:
Morago ga moo Balefi ba ka tsena go direla mo Tenteng ya Boipontsho. Jaanong he, ba itshekise jalo, o ba kgadikanye go nna tshupelo ya kgadikanyo.


text:
Gonne ke ba filwe gotlhe ba tswa mo Baiseraeleng, ke ba itseetse boemong jwa botlhe ba bommaabo ba itibolang ka bone, e bong bana ba ntlha botlhe ba Baiseraele.


text:
Gonne maitibolo otlhe mo Baiseraeleng ke a me a batho le a diruiwa; ke ne ka a iitshepisetsa ka letsatsi le ke bolaileng maitibolo otlhe a lefatshe la Egepeto ka lone.


text:
Jaanong Balefi ka ba neela Arone le bomorwawe go nna ba bone ba tswa mo Baiseraeleng gore ba dire tsa tirelo-Modimo ya Baiseraele kwa Tenteng ya Boipontsho le go batlela Baiseraele boitshwarelo gore go se nne petso mo Baiseraeleng, fa ba atamela Felo-ga-Boitshepo.”


text:
Ke fa Moše le Arone le phuthego yotlhe ya Baiseraele ba dira ka Balefi fela jaaka Morena a laetse Moše ka ga Balefi; Baiseraele ba dira jalo ka bone.


text:
Mme Balefi ba iitshekisa boleo, ba tlhatswa diaparo tsa bone, mme Arone a ba kgadikanya go nna tshupelo ya kgadikanyo fa pele ga Morena; a ba a ba ruanya go ba itshekisa.


text:
Morago ga moo Balefi ba tsena go dira tsa tirelo ya bone kwa Tenteng ya Boipontsho, ba okametswe ke Arone le bomorwawe. Ba direla Balefi jaaka Morena a laetse Moše ka ga bone.


text:
“Ke ona molao o o tshwanetseng Balefi: Go simolola ka yo o dinyaga di le 25 le yo o fetileng foo o tshwanetse go tsena tirong kwa tirelong ya Tente ya Boipontsho.


text:
A ka nna a thusa ba ga gabo kwa Tenteng ya Boipontsho ka go tlhokomela ditshwanelo, fela tiro a se ka a e dira. O dire jalo ka Balefi mabapi le ditshwanelo tsa bone.”


text:
Morena a bua le Moše kwa sekakeng sa Sinai ka ngwaga wa bobedi ba sena go huduga kwa lefatsheng la Egepeto ka kgwedi ya ntlha a re:


text:
Lo o dire ka kgwedi eno ka letsatsi la 14 maitsiboa, lo o dire ka nako ya ona ka fa melaong yotlhe ya ona le ka fa dithulaganyong tsotlhe tsa one.”


text:
Mme ba dira Tlolaganyo ka kgwedi ya ntlha e le 14 maitsiboa kwa sekakeng sa Sinai fela jaaka Morena a laetse Moše; Baiseraele ba dira jalo.


text:
Jaanong go ne go le banna ba ba itshekologileng ka setoto sa motho, mo ba neng ba palelwa ke go dira Tlolaganyo ka letsatsi leo, mme ba tla kwa go Moše le Arone ka letsatsi leo,


text:
ba ba raya ba re: “Rona re itshekologile ka setoto sa motho. Jaanong re thibelelwang go ka tlisa neo ya tshupelo ya Morena ka nako ya yona mmogo le Baiseraele?”


text:
“Bua le Baiseraele o re: ‘Mongwe le mongwe wa lona gongwe wa ditshika tsa lona, fa a itshekologile ka moswi gongwe a etetse kgakala, o ka direla Morena Tlolaganyo.


text:
A ba e dire ka kgwedi ya bobedi e le 14 maitsiboa; ba e je le dinkgwe tse di sa bedisiwang le merogo e e galakang.


text:
Ba se ka ba sadisa sepe sa yona go ya mosong; kwana ya yona ba se ka ba e roba lesapo lepe; ba e dire ka fa molaong otlhe wa Tlolaganyo.


text:
Mme fa mongwe a itshekile, a se mo leetong, mme a tlhokomologa go dira Tlolaganyo, motho yoo o tshwanetse go nyelediwa mo morafeng wa ga gabo, ka a se ka a tlisa neo ya tshupelo ya Morena ka nako ya yona; o tshwanetse go rwala boleo jwa gagwe.


text:
“ ‘Fa motho a lo falaletse, mme a rata go direla Morena Tlolaganyo, gona a a e dire ka fa molaong wa Tlolaganyo le ka fa thulaganyong ya yona. Lo tla nna le molao o le mongwe fela o o rayang moeng le yo o tsaletsweng mo lefatsheng.’ ”


text:
Ka letsatsi le Tempelana e neng ya tlhongwa ka lone leru la khurumetsa Tempelana ya Tente ya Tshupo, mme maitsiboa la bonala jaaka molelo mo godimo ga Tempelana go ya mosong.


text:
Ga nna jalo ka gale: Tempelana e ne e bipiwa ke leru motshegare, mme e nne se se bonalang jaaka molelo bosigo.


text:
E ne ya re leru le tlhatloga mo Tenteng ya Boipontsho, morago ga moo Baiseraele ba bolole, mme kwa le nnang teng Baiseraele ba thibelele gona.


text:
Baiseraele ba ne ba huduga ka fa taelong ya Morena, e bile ba thibelela ka fa taelong ya Morena; ba thibelela ka malatsi aotlhe, fa leru le ntse le le mo godimo ga Tempelana.


text:
E ne ya re fa leru le nna sebaka se seleele mo godimo ga Tempelana, Baiseraele ba tlhokomele tsamaiso eo ya Morena, ba se ke ba huduge.


text:
Nako nngwe leru le ne le nna malatsi a se kae fela mo godimo ga Tempelana; mme ba thibelele fela ka fa taelong ya Morena, ba be ba huduge ka fa taelong ya Morena.


text:
Motlha mongwe leru le ne le nna fela go tswa maitsiboeng go ya mosong; jaanong fa le tlhatloga mo mosong, ba huduge; gongwe le nna bosigo le motshegare, mme fa leru le tlhatloga, ba huduge.


text:
Gongwe le nna malatsi a le mabedi gongwe kgwedi gongwe sebaka: E ne ya re fa leru le nna sebaka mo godimo ga Tempelana, Baiseraele ba thibelele, ba se ke ba huduge; mme fa le tlhatloga, ba huduge.


text:
Ba ne ba thibelela ka fa taelong ya Morena, e bile ba huduga ka fa taelong ya Morena; ba tlhokomele tsamaiso ya Morena jaaka Morena a laetse Moše.


text:
“Itirele diphala di le pedi tsa selefera, o di dire ka selefera e e batotsweng. O di dirise go bitsa phuthego le go e hudutsha mo mathibelelong.


text:
E ne e re ba di letsa, phuthego yotlhe e phuthegela kwa go wena kwa mojakong wa Tente ya Boipontsho.


text:
Mme fa ba letsa e le nngwe fela, go phuthegele dikgosana kwa go wena, e bong ditlhogo tsa dikete tsa Iseraele.


text:
Mme e ne e re fa lo letsa go opa mokgosi, ba mathibelelo ba ba thibeletseng ntlheng ya botlhabatsatsi ba bolole.


text:
Fa lo letsa go tlhaba mokgosi la bobedi, go bolole ba mathibelelo a a thibeletseng ntlheng ya borwa. A go lediwe thata, fa ba na le go bolola.


text:
Baletsi ba diphala e nne bomorwa Arone, baperesiti; go di dirisa e nne molao o o sa khutleng wa lona le wa ditshika tsa lona.


text:
Mme e re fa lo tsena mo ntweng lo le mo lefatsheng la lona go tlhabana le mmaba yo o lo pitlaganyang, lo letse diphala thata; foo lo tla gopolwa fa pele ga Morena, Modimo wa lona, mme lo tla namolelwa mo babeng ba lona.


text:
Le ka letsatsi la boitumelo jwa lona le ka dipaka tsa Meletlo ya lona le ka malatsi a ntlha a dikgwedi tsa lona lo letse diphala, fa lo tsisa ditlhabelo tsa phiso le tsa tebogo. Di tla lo thusa gore lo gopolwe fa pele ga Modimo wa lona, e bong nna Morena, Modimo wa lona.”


text:
Ke fa Baiseraele ba huduga kwa sekakeng sa Sinai ka fa tatelanong ya mathibelelo a bone, mme leru la nna kwa sekakeng sa Pharane.


text:
Ba sefoka sa bothibelelo jwa boora Juta ba bolola pele ka fa mephatong ya bone. Mookamedi wa mophato wa gagwe e ne e le Nasone morwa Aminatabe.


text:
Jaanong e ne ya re fa Tempelana e tlhomololwa, go bolole boora Geresone le boora Merari, ba rwele Tempelana.


text:
Go be go bolole ba sefoka sa bothibelelo jwa ga Rubene ka fa mephatong ya bone, Mookamedi wa mophato wa gagwe e ne e le Elisure morwa Seteure.


text:
Go be go bolole boora Kahathe ba ba rweleng dilo tse di boitshepo tsa Tempelana; e ne ya re ba goroga, ba bangwe ba bo ba setse ba tlhomile Tempelana.


text:
Go be go bolole ba sefoka sa bothibelelo jwa boora Eferaime ka fa mephatong ya bone, Mookamedi wa mophato wa gagwe e ne e le Elisama morwa Amihute.


text:
Go be go bolole ba sefoka sa bothibelelo jwa boora Dane ka fa mephatong ya bone, e le ba bofelo mo mathibelelong otlhe. Mookamedi wa mophato wa gagwe e ne e le Ahiesere morwa Amisatai.


text:
Mme Moše a bua le Hobabe morwa Rehuele wa Momidiane, mogwagwadiagwe, a re: “Jaanong re hudugela kwa felong fa go boletsweng ke Morena a re: ‘Ke tla go lo naya.’ Tlaya le rona, mme re tla go direla tse di molemo; gonne Morena o solofeditse Baiseraele tse di molemo.”


text:
Mme a mo fetola a re: “Ga ke rate go ya le lona, mme ke tla ya kwa lefatsheng la ga etsho, kwa go ba ga etsho.”


text:
Mme Moše a re: “Se re tlogele tlhe, ka ntlha ya gore ke wena o ka itseng kwa re ka thibelelang teng mo sekakeng. O tle o nne matlho a rona.


text:
Ya re ba sena go huduga kwa thabeng ya Morena, ba sepela tsela malatsi a le mararo, mme Letlole la Kgolagano ya Morena la ba etelela pele leeto la malatsi a le mararo go ba batlela felo ga boikhutso.


text:
Mme e ne ya re Letlole le tloga, Moše a bue a re: “Nanoga, Morena gore baba ba gago ba phatlalale, le ba ba go tlhoileng ba tshabe fa pele ga gago.”


text:
E ne ya re le bewa mo Tenteng ya Boipontsho, a bue a re: “Morena, boela kwa bontsing jwa dikete tsa Baiseraele.”


text:
Mme morafe o ne o ngongoregela tlalelo mo ditsebeng tsa Morena. Ya re Morena a utlwa, a ba tukela bogale, mme molelo wa Morena wa tuka mo go bone, wa fisa bothibelelo mo dithoko.


text:
Mme batho ba e leng masele ba ba neng ba le mo go bone, ba ineela mo dikeletsong. Le Baiseraele ba lela gape ba re: “Ke mang yo o tla re jesang nama?


text:
Re gopola ditlhapi tse re neng re di ja fela kwa Egepeto, le diphare le magapu le dipepere le dikwii le dikonofole.


text:
Batho ba ne ba tsamayatsamaya ba o sela, ba o sila ka lelwala, gongwe ba o setla mo dikikeng, ba o apaya mo dipitseng, ba be ba dira dinkgwe ka ona; moutlwalo wa ona o ne o tshwana le wa dikuku tsa lookwane.


text:
Jaanong ya re Moše a utlwa batho ba lela ka fa ditshikeng tsa bone, mongwe le mongwe kwa mojakong wa tente ya gagwe, Morena a tuka bogale thata, mme ga sulafalela Moše.


text:
Ke fa Moše a raya Morena a re: “O tlhokofaletsang motlhanka wa gago? Ke eng fa ke sa bone bopelotlhomogi mo matlhong a gago, mo o nthwesitseng morwalo ka morafe otlhe o?


text:
A ke nna ke imileng morafe otlhe o? Kampo a ke nna ke o tsetseng, fa o nthaya o re, ke ba belege, ke be ke ba amuse jaaka mmelegi a belege lesea, ke ba ise kwa nageng e o e ikanetseng borraabo.


text:
Ke tla tsaya nama kae e nka e nayang morafe otlhe o? Gonne ba lelela go nna ba re: ‘Re fe nama gore re je.’


text:
Fa o rata go dira jalo ka nna, mpolae bogolo, fa ke bonye bopelotlhomogi mo matlhong a gago gore ke se tlhole ke bona pogisego ya me.”


text:
Ke fa Morena a raya Moše a re: “Mphuthele banna ba le 70 mo batsofeng ba Iseraele, ba o ba itseng, fa e le bagolo ba morafe le baokamedi ba ona, o ba biletse kwa Tenteng ya Boipontsho, ba eme gona nao.


text:
Ke tla fologa, ke bua nao teng, ke tsaya mowa o o tshwanang le o o mo go wena, ke o baya mo go bone gore ba go rwadise morwalo wa morafe o, mme o se o rwale o le wesi fela.


text:
Mme morafe ò o ree o re: ‘Iitshepisetseng kamoso, foo lo tla ja nama; gonne lo ledile mo ditsebeng tsa Morena lwa re: Ke mang yo o tla re jesang nama? Gonne re ne re phela monate kwa Egepeto. Ka moo Morena o tla lo naya nama gore lo je.


text:
Ga lo ne lo ja letsatsi le le lengwe fela le e seng malatsi a le mabedi le e seng a le matlhano le e seng a le some le some le e seng a le 20,


text:
mme lo tla ja kgwedi yotlhe go tsamaya e be e lo tlapele, e lo tene. Ka gonne lo latlhile Morena yo o mo gare ga lona, lwa lela fa pele ga gagwe lwa re: Re ne re hudugelang kwa Egepeto?’ ”


text:
Moše a fetola a re: “Ke batho ba le 600 000 ba dinao ba ke nang nabo, mme wena o a re, o tla ba naya nama gore ba je kgwedi yotlhe!


text:
A ba tla tlhabelwa difutshane le dikgomo gore go ba lekane? Kampo ba tla tshwarelwa ditlhapi tsotlhe tsa lewatle gore di ba lekane?”


text:
Mme Morena a raya Moše a re: “A letsogo la Morena le a tlhaela? Jaanong o tla bona, fa lefoko la me le go dirafalela gongwe nnyaya.”


text:
Ke fa Moše a tswela kwa ntle a bolelela morafe mafoko a Morena, a phutha banna ba le 70 mo batsofeng ba morafe, a ba emisa mo tikologong ya Tente.


text:
Ya baa gona Morena a fologang a le mo lerung a bua nae, a ba a tsaya mowa o o tshwanang le o o mo go ene, a o baya mo banna-bagolong ba le 70. Jaanong ya re ba sena go tsenwa ke Mowa, ba bua jaaka baporofeti, mme ba se ka ba dira gape.


text:
Mme banna bagolo ba le babedi ba ne ba setse kwa bothibelelong, leina la mongwe e ne e le Eletate, la yo mongwe e le Metate. Le bone ba tsenwa ke Mowa. Gonne ba ne ba kwadilwe mmogo, mme ba se ka ba tswela kwa Tenteng. Ba ne ba bua jaaka baporofeti mo bothibelelong.


text:
Ke fa mosimane a taboga a begela Moše a re: “Eletate le Metate ba bua jaaka baporofeti mo bothibelelong.”


text:
Jaanong Jošua morwa Nune, modiredi wa ga Moše go tloga bokaung jwa gagwe, a simolola go bua a re: “Mong wa me, Moše, ba thibele!”


text:
Mme Moše a mo raya a re: “A o ntwela ka lefufa? E kete morafe otlhe wa Morena e ka bo e le baporofeti, Morena a bo a tsentse Mowa wa gagwe mo go bone!”


text:
Jaanong ga tswa phefo kwa Moreneng, ya tlisa maphurrwana a tswa ntlheng ya lewatle, ya a gasetsa mo bothibelelong, a tlala ntlheng tsotlhe tsa bothibelelo mo go kana ka leeto la letsatsi mo ntlheng eno le mo go kana ka leeto la letsatsi ntlheng ele, a fofa mabogo a le mabedi godimo ga lefatshe.


text:
Jaanong batho ba nanoga ba phutha maphurrwana letsatsi lotlhe leo le bosigo jotlhe le letsatsi lotlhe la kamoso. Yo go neng go twe: Ga a a phutha sepe, o ne a phuthile dihomere di le 10. Mme ba a ikanegela mo tikologong ya bothibelelo.


text:
Mme e rile nama e sa ntse e le mo ganong e ise e tlhafunwe, Morena a tukela morafe bogale; Morena a ba a bolaya bontsi mo morafeng ka petso e kgolo.


text:
Felo foo ga tewa leina la Diphupu-tsa-bohula. Gonne teng go fitlhilwe batho ba ba neng ba ineetse mo bohuleng.


text:
Letsatsi le lengwe Miriame le Arone ba ne ba nyefola Moše ka ntlha ya mosadi wa Mokhuše yo a neng a mo tsere; gonne o ne a nyetse mosadi wa Mokhuše.


text:
Ba ne ba re: “A Morena o buile ka Moše a le esi fela? A ga a a bua le ka rona?” athe Morena o a ba utlwa.


text:
Mme Morena a akofa a bua le Moše le Arone le Miriame a re: “Tswelang kwa Tenteng ya Boipontsho ka boraro jwa lona. Ba tswa ka boraro jwa bone.”


text:
Ke fa Morena a fologa a le mo pinagareng ya leru, a ema fa mojakong wa Tente, a bitsa Arone le Miriame, mme ba tswa boo bedi.


text:
Morena a re: “Utlwang tlhe mafoko a me! Fa mongwe mo go lona e le moporofeti wa Morena, ke tla mo ikitsise ka pono, ke bua nae ka toro.


text:
Ke bua nae re lebagantse difatlhego le ka pono, e seng ka dinyepo; o bona ponalo ya Morena. Ke go reng, fa lo sa boifa go nyefola Moše motlhanka wa me?”


text:
Mme ya re leru le sena go tloga mo godimo ga Tente, Miriame a bo a sweufetse ka lepero jaaka semathana. Ya re Arone a retologela kwa go Miriame, a mmona a le lepero.


text:
Ke fa Arone a raya Moše a re: “Tswetswe, mongwame, a ko o se ka wa re rwesa boleo, ka re dirile ka bosilo, ra leofa.


text:
A Miriame a se nne jaaka moswi yo bontlhanngwe jwa nama ya gagwe bo jegileng, fa a tswa mo sebopelong sa ga mmaagwe.”


text:
Ke fa Morena a raya Moše a re: “Fa rraagwe a ka bo a mo kgwetse mathe mo sefatlhegong, a o ka bo a se ka a tlhajwa ke ditlhong malatsi a supa? A a tswalelwe malatsi a supa kwa ntle ga bothibelelo, a be a tsholwe gape morago ga moo.”


text:
Miriame a tswalelwa jalo malatsi a supa kwa ntle ga bothibelelo. Mme morafe wa se ka wa bolola ga tsamaya Miriame a ba a tsholwa.


text:
“Roma banna gore ba sekaseke lefatshe la Kanana le ke tla le nayang Baiseraele; lo rome monna a le mongwe wa lotso longwe le longwe lwa borraabo ba e leng dikgosana botlhe.”


text:
Moše a ba roma ka taelo ya Morena ba le kwa sekakeng sa Pharane; banna botlhe e le ditlhogo tsa Baiseraele.


text:
Ke ona maina a banna ba Moše a ba romileng go tlhola lefatshe. Mme Hosea morwa Nune Moše a mmitsa Jošua.


text:
Ya re Moše a ba roma go sekaseka lefatshe la Kanana, a ba laela a re: “Go tloga fano lo le tsene nageng ya borwa, lo be lo tlhatlogele kwa dithabeng,


text:
lo bone lefatshe gore le ntse jang, le batho ba ba agileng mo go lone gore a ba thata gongwe ba bokoa, a ke ba se kae fela kampo ba bantsi;


text:
le ka fa lefatshe le ntseng ka teng, le ba agileng mo go lone gore a le siame gongwe ga le a siama, le gore metse e ntse jang e ba nnang mo go yona, a ke metlaagana fela gongwe metse e e femetsweng;


text:
le ka fa mmu wa lefatshe o ntseng ka teng gore a o bogale gongwe o boi; le gore a ditlhare di teng mo go lone gongwe ga di yo, mme lo nne pelokgale, lo tle le maungo mangwe a lefatshe.” E ne e le ka sebaka sa mabutswapele a moweine.


text:
Ba bolola ba ya go tlhola lefatshe go tloga kwa sekakeng sa Tsine go ya go fitlha kwa Rehobe fa tseleng e e yang kwa Hamathe.


text:
Ba ya kwa nageng ya borwa, ba fitlha kwa Heberone, teng go le Ahimane le Sesai le Thalemai, boora Enake. Motse wa Heberone e ne e le dinyaga di supa o ntse o agilwe pele ga motse wa Soane kwa Egepeto.


text:
Ba be ba fitlha kwa molatswaneng wa Ešekole, teng ba kgaola kala e e nang le lesitlha le le lengwe la maungo a moweine, ya sikarwa ke ba le babedi ka thobane. Ba be ba fula digaranata tse dingwe le difeie.


text:
Ba ya ba fitlha kwa go Moše le Arone le phuthegong yotlhe ya Baiseraele kwa sekakeng sa Pharane kwa Kateše, ba ba bolelela tsa kwa ba tswang le phuthego yotlhe, ba ba bontsha maungo a lefatshe.


text:
Ba feta ba bolela ba re: “Re tswa go fitlha kwa lefatsheng le o re romileng kwa go lone. Ka nnete, le ela mašwi le dinotshe. Maungo a lone ke a.


text:
Mme fela, batho ba ba agileng mo lefatsheng ba thata le metse e femetswe, e bile e megolo thata; le gona re bonye mekaloba teng.


text:
Baamaleke ba agile mo nageng ya borwa ya lefatshe; Bahethe le Bajebusi le Baamori ba agile kwa dithabeng; Bakanana ba agile fa lewatleng le fa thoko ga Joretane.”


text:
Mme Kalebe a didimatsa morafe o o ngongoregelang Moše a re: “A re yeng, re le thope; ruri, re tla le fenya.”


text:
Fela banna ba bangwe ba ba neng ba ile nae ba re: “Ga re ka ke ra kgona go bololela morafe ole, gonne o re feta ka thata.”


text:
Ba bolelela Baiseraele dilo tse di bosula ka ga lefatshe le ba neng ba ile go le tlhola ba re: “Lefatshe le re neng re le raletse go le sekaseka ke lefatshe le le jang baagi ba lone ka dintwa. E bile morafe otlhe o re o bonyeng mo go lone ke banna ba baleele.


text:
Le gona re bonye mekaloba teng, e bong Baenake, boora mekaloba. Ra iphitlhela re tshwana le tsie fela; le bone ba ne ba re lebile jalo.”


text:
Baiseraele botlhe ba ngongoregela Moše le Arone, phuthego yotlhe ya ba raya ya re: “Bogolo re ka bo re swetse kwa lefatsheng la Egepeto! Kampo ra swela mo sekakeng seno!


text:
Morena o re isetsang kwa lefatsheng leo gore re ye go swa ka tšhaka, mme basadi ba rona le bana ba rona e nne thopo? A ga go botoka gore re boele kwa Egepeto?”


text:
Mme Moše le Arone ba wela fa fatshe ka difatlhego fa pele ga phuthego yotlhe ya Baiseraele e e phuthegileng.


text:
Mme Jošua morwa Nune le Kalebe morwa Jefune, ba e leng ba lesomo le le tswang go tlhola lefatshe, ba ikgagola diaparo,


text:
ba raya phuthego yotlhe ya Iseraele ba re: “Lefatshe le re neng re le raletse go le sekaseka ke lefatshe le le molemo thata thata.


text:
Fa Morena a re itumelela, o tla re fitlhisa kwa lefatsheng leo, a le re naya; ke lefatshe le le elang mašwi le dinotshe.


text:
Fela lo se rukhutlhegeleng Morena, le gona lo se ka lwa boifa batho ba lefatshe leo; gonne re tla ba metsa. Phemelo ya bone e tlogile mo go bone, mme rona Morena o na le rona. Se ba boifeng!”


text:
Jaanong ya re phuthego yotlhe e re e ba kgobotletsa ka majwe, kgalalelo ya Morena ya bonalela Baiseraele botlhe kwa Tenteng ya Boipontsho.


text:
Morena a ba a raya Moše a re: “Batho ba, ba tla nnyatsa goleele go le kae? Ba tla khutla leng go sa dumeleng mo go nna, etswe ba bonye ditshupo tsotlhe tse ke di dirileng mo gare ga bone?


text:
Ke tla ba bolaya ka leroborobo, ke ba nyeletsa, mme wena ke tla go dira morafe o mogolo, o o thata bogolo go bone.”


text:
Mme Moše a raya Morena a re: “Baegepeto ba ka tla ba utlwa; gonne o ntshitse morafe o mo gare ga bone ka thata ya gago.


text:
Le gona go ka bolelelwa baagi ba lefatshe la Kanana. Ba utlwile gore wena Morena o mo gare ga morafe o, le gore wena Morena o iponatsa go lebagantswe difatlhego le gore leru la gago le ba okame le gore o ba etelela pele ka pinagare ya leru motshegare le ya molelo bosigo.


text:
Jaanong fa o ka bolaya morafe o jaaka monna a le mongwe, foo baheitane ba ba utlwetseng tumo ya gago ba tla bua ba re:


text:
‘E re ka Morena a paletswe ke go fitlhisa morafe o kwa lefatsheng le a le ba ikanetseng, o ba bolaetse mo sekakeng.’


text:
‘Morena o pelotelele, o letlotlo la boutlwelo-botlhoko, o itshwarela molato le tlolo, mme ga a lese ope fela a sa mmetse, mme o beletsa bana tshiamololo ya borraabo go ya losikeng lwa boraro le lwa bone.’


text:
A ko o itshwarele molato wa morafe o ka fa bogolong jwa bopelotlhomogi jwa gago, jaaka o ne o ntse o itshwarela morafe o go tloga kwa Egepeto go fitlha fano.”


text:
Ruri, banna botlhe ba ba bonyeng kgalalelo ya me le ditshupo tsa me tse ke di dirileng kwa Egepeto le mo sekakeng, mme ba ntekile gasome, ba gana go utlwa lentswe la me,


text:
ga ba kitla ba bona lefatshe le ke le ikanetseng borraabo; botlhe ba ba nnyaditseng ga ba kitla ba le bona.


text:
Mme Kalebe motlhanka wa me, e re ka a na le mowa o sele, a ntshetse morago ka botlalo, ke tla mo fitlhisa kwa lefatsheng le o tswang go tsena mo go lone, mme ba losika lwa gagwe ba tla le rua.


text:
Baamaleke le Bakanana ba agile mo lebaleng. Kamoso lo retologe, lo bolole go ya kwa sekakeng ka tsela e e yang kwa Lewatleng la Motlhaka.”


text:
“Phuthego e e bosula e, e tla nna e nngongoregela go fitlha leng? Dingongorego tsa Baiseraele tse ba sa bolong go nngongoregela ka tsona ke di utlwile.


text:
Ka moo o ba ree o re: ‘Ka botshelo jwa me! Go bua Morena. Ruri, ke tla lo direla fela jaaka lo buile mo ditsebeng tsa me:


text:
Direpa tsa lona di tla namalala mo sekakeng se, e bong botlhe ba ba badilweng ba lona ka fa palong yotlhe ya lona go simolola ka ba ba dinyaga di le 20 le bomogoloa-bone ba lo nngongoregetseng.


text:
Ruri, ga lo kitla lo tsena mo lefatsheng le ke le tsholeleditseng letsogo la me, ka ikana go lo agisa mo go lone, fa e se Kalebe morwa Jefune le Jošua morwa Nune.


text:
Mme bana ba lona ba lo rileng ba tla nna thopo, ke bone ke tla ba fitlhisang gore ba rue lefatshe le lo le nyaditseng.


text:
Bana ba lona ba tla nna badisa mo sekakeng dinyaga di le 40, ba rwala boikepo jwa lona go tsamaya direpa tsa lona di be di felelela mo sekakeng.


text:
Ka fa palong ya malatsi a soma mane a lo tswang go tlhola lefatshe ka ona, – lo tla rwala ditshiamololo tsa lona dinyaga di le 40 gore lo tle lo itse ka fa ke emelanang le lona ka teng.’


text:
Nna Morena ke buile jalo; ruri, phuthego yotlhe e e bosula e, e e golaganetseng go lwa le nna, ke tla e direla jalo. Ba tla nyelela mo sekakeng seno, ba swela teng.”


text:
Mme banna ba Moše o neng a ba romile go ya go tlhola lefatshe, ba ba fetileng ba ngongoregisa phuthego yotlhe ka ga gagwe ka go bua dilo tse di bosula ka ga lefatshe,


text:
Mme Jošua morwa Nune le Kalebe morwa Jefune, ba ba neng ba na le banna ba ba tswang go tlhola lefatshe, bona ba phela.


text:
Mo mosong ba phakela, ba tlhatlogela kwa godimo ga thaba, ba re: “Re fano, a re yeng kwa felong fa Morena a buileng ka ga gona; gonne re leofile.”


text:
Gonne Baamaleke le Bakanana ba teng fa pele ga lona, mme lo tla swa ka tšhaka; e re ka lo tlhanogetse Morena, ga a kitla a nna le lona.”


text:
Mme ba ikgogomosa ba re ba tlhatlogela kwa dithabeng; fela Letlole la Kgolagano la se ka la suta go tswa mo bothibelelong le e seng Moše.


text:
Ke fa Baamaleke le Bakanana ba ba neng ba agile mo dithabeng tseo ba fologa ba ba bolaya, ba ba phatlalatsa go ya go fitlha kwa Horema. Mme ba boela kwa bothibelelong.


text:
“Bua le Baiseraele o ba ree o re: ‘E re lo sena go fitlha kwa lefatsheng la maago a lona le ke tla le lo nayang,


text:
mme lo rata go direla Morena tlhabelo ya molelo, le fa e le setlhabelo sa phiso gongwe setlhabelo se se jewang, le fa e le sa go dirafatsa maikano ka bolona gongwe sa bopelotshweu gongwe ka meletlo ya lona, go direla Morena monko o o nkgang monate wa dikgomo gongwe wa difutshane tsa lona:


text:
Gona yo o tlisetsang Morena neo ya tlhabelo ya gagwe a tlise le tshupelo ya bupe jo bo boleta jwa karolo ya lesome ya efa, bo dubilwe ka lookwane lwa karolo ya bone ya hina.


text:
Le gona o baakanye tshupelo ya noo ya karolo ya bone ya hina ya weine mmogo le setlhabelo sa phiso gongwe setlhabelo se se jewang sa kwana e le nngwe.


text:
Fa e le phelehu e e tlhabelwang o baakanye tshupelo ya bupe jo bo boleta jwa dikarolo di le pedi tsa lesome tsa efa, bo dubilwe ka lookwane lwa karolo ya boraro ya hina;


text:
o be o tlise karolo ya boraro ya hina ya weine ya tshupelo ya noo, e le tsa monko o o monate mo Moreneng.


text:
Mme fa o baakanya setlhabelo sa phiso gongwe se se jewang sa poana, le fa e le sa go dirafatsa maikano ka bowena, gongwe sa go leboga Morena,


text:
mmogo le poana o tlise tshupelo ya bupe jo bo boleta jwa dikarolo di le tharo tsa lesome tsa efa, bo dubilwe ka lookwane lwa bontlhanngwe jwa hina;


text:
o be o tlise bontlhanngwe jwa hina ya weine ya tshupelo ya noo. Ke tsa tshupelo ya molelo ya monko o o monate mo Moreneng.


text:
“ ‘A kgomo nngwe le nngwe e direlwe jalo le phelehu nngwe le nngwe le sefutshane sengwe le sengwe, le fa e le sa nku gongwe sa podi.


text:
Mongwe le mongwe yo e leng ngwana wa motse a baakanye dineo tseo ka mokgwa oo, fa a tlisa tshupelo ya molelo ya monko o o monate mo Moreneng.


text:
Le moeng yo o lo agetseng, le fa e le ka sebaka sefe gongwe mo losikeng lofe, fa a baakanya tshupelo ya molelo ya monko o o monate mo Moreneng, a a dire jaaka lona lo dira.


text:
Mo phuthegong go molao o le mongwe fela wa lona le wa moeng yo o lo agetseng. Ke molao o o nnetseng ruri mo ditshikeng tsa lona: Moeng o tshwana le lona fa pele ga Morena.


text:
Molao o le mongwe fela le tshiamelo e le nngwe fela di tshwanetse lona le baeng ba ba lo agetseng.’ ”


text:
“Bua le Baiseraele o ba ree o re: ‘E re lo sena go fitlha kwa lefatsheng le ke lo isang kwa go lone,


text:
Lo ntshe kuku ya seabe, e le ya bupe jwa mabele a lona a a butswang pele. Lo e ntshe fela jaaka lekgetho la seboana.


text:
Lo neele Morena seabe sa bupe jwa lona jwa mabutswapele mo tlhatlologanong yotlhe ya ditshika tsa lona.


text:
“ ‘E re fa lo ka leofa ka go sa itse, lo sa dire ka fa ditaolong tsotlhe tseo tse Morena o di boleletseng Moše;


text:
e bong tsotlhe tse Morena o di lo laetseng ka Moše go tloga ka letsatsi le Morena o di laetseng ka lone le kwa pele mo tlhatlologanong yotlhe ya ditshika tsa lona:


text:
Jaanong fa go dirilwe jalo ke phuthego ka go sa itse, e sa itemoge, foo a phuthego yotlhe e baakanye poana e le nngwe ya setlhabelo sa phiso sa monko o o monate mo Moreneng le tshupelo ya dijo ya sona le tshupelo ya noo ya sona, ka fa di tshwanetseng ka teng, le phoko e le nngwe ya setlhabelo sa boleo.


text:
A moperesiti a direle phuthego yotlhe ya Baiseraele thuanyo jalo, foo ba tla itshwarelwa; gonne e ne e se ka bomo, e bile ba tsiseditse Morena tshupelo ya bone ya molelo, ba tsisa setlhabelo sa boleo sa bone fa pele ga Morena ka ntlha ya phoso ya bone.


text:
Phuthego yotlhe ya Baiseraele e tla itshwarelwa jalo mmogo le moeng yo o ba agetseng; gonne phoso e ne e le ya morafe otlhe.


text:
“ ‘Mme fa motho a le mongwe a leofa ka bokoa, a a tlise potsane e namagadi ya ngwaga o le mongwe ya setlhabelo sa boleo.


text:
Jaanong a moperesiti a direle motho yoo thuanyo yo o leofileng ka go sitega, e se ka bomo, fa pele ga Morena go mmatlela boitshwarelo, foo o tla itshwarelwa.


text:
Le fa e le ngwana wa motse wa Baiseraele gongwe moeng yo o ba falaletseng, lo nne le molao o le mongwe fela wa yo o dirang boleo ka go sa itse.


text:
“ ‘Fela motho yo o dirang boleo ka bomo, e ka nna ngwana wa motse gongwe moeng, ene o nyefola Morena. A motho yoo a nyelediwe mo morafeng wa ga gabo.


text:
Gonne o nyaditse lefoko la Morena, a tlola molao wa gagwe. Motho yoo o tshwanetse go nyelediwa. Molato wa gagwe o mo wetse.’ ”


text:
E rile Baiseraele ba ntse ba le kwa sekakeng ba fitlhela monna mongwe a rwalela dikgong ka letsatsi la Sabata.


text:
Ke fa Morena a raya Moše a re: “Monna yoo o tshwanetse go bolawa; a phuthego yotlhe e mo kgobotletse ka majwe kwa ntle ga bothibelelo!”


text:
Phuthego yotlhe ya ba ya mo ntshetsa kwa ntle ga bothibelelo, ya mo kgobotletsa ka majwe, mme a swa, jaaka Morena a laetse Moše.


text:
“Bua le Baiseraele o ba ree o re, ba itirele dikola mo mejeng ya diaparo tsa bone mo tlhatlologanong ya ditshika tsa bone, ba bofelele megala e mebududu mo dikoleng tsa meja.


text:
A e nne dikola tsa go re fa lo di leba, lo gakologelwe ditaolo tsotlhe tsa Morena, lo di dirise, mme lo se latele dipelo tsa lona le matlho a lona tse lo akafalang fa lo di sala morago;


text:
e le go re lo gakologelwe ditaolo tsotlhe tsa me, lo di dirise, lo nne ba ba boitshepo ba Modimo wa lona.


text:
Ke nna Morena Modimo wa lona yo ke lo ntshitseng kwa lefatsheng la Egepeto gore ke nne Modimo wa lona; nna ke Morena Modimo wa lona.”


text:
Kora morwa Isehare, morwa Kahathe, morwa Lefi, o kile a tsaya banna, a na le Dathane le Abirame, bomorwa Eliabe, le One, morwa Phelethe, boora Rubene;


text:
ba rukhutlhegela Moše, ba na le banna ba le 250 ba Baiseraele, e le bagogi ba phuthego ba ba bileditsweng pitsong ya morafe, e le banna ba ba tumileng.


text:
Ba kgobokana go lwa le Moše le Arone, ba ba raya ba re: “Go lekanye jaanong! Kana ba botlhe mo phuthegong yotlhe ba boitshepo, mme Morena o mo gare ga bone. Ke ka ntlha ya eng, fa lo itira ba bagolo mo phuthegong ya Morena?”


text:
a raya Kora le lekoko lotlhe la gagwe a re: “Mo mosong Morena o tla itsise morafe gore yo e leng wa gagwe ke mang le yo o leng boitshepo mo a tla bong a mo atametse kwa go ene; mme yo a mo tlhophileng o tla mo atametsa kwa go ene.


text:
lo tsenye molelo mo go ona kamoso, lo be lo bee maswalo mo go ona fa pele ga Morena, mme monna yo Morena o mo tlhophang e tla nna ene yo o boitshepo. Go lekanye jaanong, lona bomorwa Lefi.”


text:
A lo a galala, fa Modimo wa Iseraele o lo lomologantse le phuthego ya Iseraele go lo atametsa kwa go ona gore lo dire tsa tirelo ya Tempelana ya Morena le gore lo eme fa pele ga phuthego go e direla?


text:
O go atameditse kwa go ona le ba ga eno botlhe, boora Lefi nao; a jaanong le boperesiti lo a bo batla?


text:
Ka moo, wena le lekoko lotlhe la gago lo utlwanetse go lwa le Morena. Arone o eng mo lo ka mo ngongoregelang?”


text:
A ga go a lekana fa o re ntshitse mo lefatsheng le le elang mašwi le dinotshe go re bolaela mo sekakeng? A o sa ntse o itira kgosi ya rona gape?


text:
Ruri, ga o a ka wa re isa kwa lefatsheng le le elang mašwi le dinotshe le e seng go re naya boswa jwa masimo le masimo a moweine! A o rata go gonya banna ba matlho? Ga re tle.”


text:
Ke fa Moše a galefa thata, a raya Morena a re: “O se ka wa ngoka tshupelo ya dijo ya bone! Ga ke a ka ka amoga ope wa bone esele le e seng go utlwisa ope wa bone botlhoko.”


text:
Moše a ba a raya Kora a re: “Wena le lekoko lotlhe la gago lo nne fa pele ga Morena kamoso, wena le bone le Arone.


text:
Mme mongwe le mongwe wa lona a tsee leiswana la gagwe, a be a bee maswalo mo go lone, a le atametse fa pele ga Morena, e nne maiswana a le 250; le wena le Arone mongwe le mongwe a tle le leiswana la gagwe.”


text:
Ke fa mongwe le mongwe wa bone a tsaya leiswana la gagwe, ba tsenya molelo mo go ona, ba be ba baya maswalo mo go ona, ba ema kwa mojakong wa Tente ya Boipontsho ba na le Moše le Arone.


text:
Kora ene a phuthela phuthego yotlhe kwa mojakong wa Tente ya Boipontsho go lwa nabo. Ke fa kgalalelo ya Morena e bonalela phuthego yotlhe.


text:
Mme ba wela fa fatshe ka difatlhego ba re: “Modimo, Modimo wa mewa ya nama yotlhe, a e ka re fa monna a le mongwe a leofile, wa galefela phuthego yotlhe?”


text:
“Raya phuthego o re: ‘Tlogang mo tikologong ya motlaagana wa ga Kora le wa ga Dathane le wa ga Abirame.’ ”


text:
a bua le phuthego a re: “A ko lo thiboge fa ditenteng tsa banna ba baikepi bao, mme se ameng sepe se e leng sa bone, e se re gongwe lwa nyelediwa ka ntlha ya maleo otlhe a bone.”


text:
Ke fa ba thiboga fa tikologong ya motlaagana wa ga Kora le wa ga Dathane le wa ga Abirame. Mme Dathane le Abirame ba tswa ba ema kwa mejakong ya ditente tsa bone, ba na le basadi ba bone le bomorwaa-bone le bana ba bannye ba bone.


text:
Jaanong Moše a re: “Se lo tla lemogang ka sona, fa Morena a nthomile go dira ditiro tsotlhe tse, mme e se tsa boithatelo jwa me, ke se:


text:
Fa batho ba, ba ka swa jaaka go swa batho botlhe, gongwe ba bediwa ka petso ya batho botlhe, Morena o tla bo a sa nthoma.


text:
Mme fa Morena a tlhola motlholo o mošwa, mme lefatshe le atlhamisa molomo wa lone, le ba metsa le tsotlhe tse ba nang natso, mme ba fologela kwa felong ga baswi ba ntse ba tshela, foo lo tla itse gore banna ba ba nyaditse Morena.”


text:
lefatshe la ba la atlhamisa molomo wa lone, la ba metsa le malapa a bone le batho botlhe ba e leng ba ga Kora le di-tsa-bone tsotlhe.


text:
Ba fologela kwa felong ga baswi ba ntse ba phela le tsotlhe tse ba nang natso; lefatshe la ba la ba bipa. Ba nyelela jalo mo phuthegong.


text:
Mme ya re ba goa, Baiseraele botlhe ba ba neng ba le mo tikologong ya bone ba tshaba; gonne ba re: “Le rona lefatshe le ka re metsa.”


text:
“Bolela Eleasare morwa moperesiti Arone gore a ntshe maiswana mo digaung, a gasetse molelo kwa kgakala; gonne a boitshepo;


text:
maiswana a baleofi bao a diregile boitshepo ka loso lwa bone. A ba a papetle, a nne maphaphathi a go manega aletare, gonne ba a tlisitse fa pele ga Morena, ke ka moo a itshepileng, mme e tla nna sesupo mo Baiseraeleng.”


text:
Eleasare moperesiti a tsaya maiswana a kgotlho a a tlisitsweng ke ba ba šeleng, a a papetla gore a manege aletare


text:
gore e nne segopotso mo Baiseraeleng gore go se ka ga atamela monna wa moeng yo e seng wa losika lwa ga Arone go tshuba maswalo fa pele ga Morena, e se re gongwe ga mo dirafalela jaaka Kora le lekoko la gagwe jaaka Morena a mmoleletse ka Moše.


text:
Mme kamoso phuthego yotlhe ya Baiseraele ya ngongoregela Moše le Arone ya re: “Lo bolaile morafe wa Morena.”


text:
Jaanong ya re phuthego e kgobokana go lwa le Moše le Arone, ba retologa ba tshabela kwa Tenteng ya Boipontsho, ba fitlhela leru le e bipile le kgalalelo ya Morena e bonala.


text:
“Tlogang mo phuthegong e, ke tle ke e nyeletse ka ponyo ya leitlho.” Mme ba wela fa fatshe ka difatlhego.


text:
Moše a ba a raya Arone a re: “Tsaya leiswana, o tsenye molelo go lone o o tswang mo aletareng, o be o bee maswalo mo go ona, o akofe o le ise kwa phuthegong, o e direle thuanyo; gonne bogale bo bolotse bo tswa kwa Moreneng, le petso e setse e simologile.”


text:
Arone a le tsaya jaaka Moše a buile, a sianela kwa gare ga phuthego, a fitlhela petso e simologile mo morafeng; a ba a baya maswalo mo go lone, a direla morafe thuanyo.


text:
Jaanong ba ba suleng ka petso eo ba ne ba le 14 700, go sa balwe bale ba ba suleng ka khuduo ya ga Kora.


text:
“Bua le Baiseraele, o tsee mo go bone thobane e le nngwe ya lotso longwe le longwe, e bong mo dikgosaneng tsotlhe tsa ditso tsa bone, e bong dithobane di le 12. O be o kwale leina la mongwe le mongwe mo thobaneng ya gagwe.


text:
Mme leina la ga Arone o le kwale mo thobaneng ya ga Lefi. Gonne thobane e le nngwe e tla nna ya tlhogo ya lotso longwe le longwe lwa bone.


text:
O be o di bee mo Tenteng ya Boipontsho fa pele ga Letlole la Tshupo ya Molao kwa ke kopanang le lona gona.


text:
Jaanong thobane ya monna yo ke mo tlhophang e tla tlhoga; ka mokgwa o ke tla khutlisa dingongorego tsa Baiseraele tse ba lo ngongoregelang ka tsona gore ke se tlhole ke di utlwa.”


text:
Ya re Moše a bua jalo le Baiseraele, dikgosana tsotlhe tsa bone tsa mo neela dithobane, kgosana nngwe le nngwe ya mo neela thobane e le nngwe ka fa ditsong tsa bone, e bong dithobane di le 12. Mme thobane ya ga Arone ya bo e le mo gare ga dithobane tsa tsone.


text:
Jaanong ya re kamoso Moše a tsena mo Tenteng ya Tshupo, a fitlhela thobane ya ga Arone ya lotso lwa ga Lefi e tlhogile, e ntshitse matlhare, e thuntse dithunya, e bile e budule maungo a moamantele.


text:
Moše a ba a tsaya dithobane tsotlhe fa pele ga Morena, a di ntshetsa kwa Baiseraeleng botlhe, ba di bona, mme kgosana nngwe le nngwe ya tsaya thobane ya yona.


text:
Mme Morena a raya Moše a re: “Busetsa thobane ya ga Arone fa pele ga Letlole la Tshupo ya Molao gore e bolokwe go nna sesupo mo dirukhutlhing, o khutlise dingongorego tsa bone, o di tlose mo go nna gore ba se ka ba swa.”


text:
Mongwe le mongwe yo o ka atamelang Tempelana ya Morena o tshwanetse go swa. A re na le go fela ka go swa?”


text:
Jaanong Morena a raya Arone a re: “Wena le bomorwao le ba lotso lwa ga rraago lo tla rwala molato wa tse di ka leofelwang Felo-ga-Boitshepo, mme wena le bomorwao lo tla rwala molato, fa lo ka leofela boperesiti jwa lona.


text:
Mme le ba ga eno ba lotso lwa ga Lefi, ba lotso lwa ga rraago o ba atametse gore ba ikopanye nao, ba go direle, fa wena le bomorwao lo ntse lo le tirelong fa pele ga Tente ya Tshupo.


text:
A ba tlhokomele tirelo ya gago le tirelo ya Tente yotlhe; fela ba se ka ba atamela dilo tse di mo Tenteng e e Boitshepo le aletare, ka go re ba ka swa bone le lona.


text:
A ba ikopanye nao, ba tlhokomele tirelo ya Tente ya Boipontsho, e bong tsotlhe tse di dirwang kwa Tenteng, mme go se ka ga atamela o sele kwa go lona.


text:
Lo tlhokomele tirelo ya Felo-ga-Boitshepo le ya aletare gore bogale jwa Modimo bo se ka jwa tlhola bo wela Baiseraele.


text:
Bona, ke nna ka nosi ke tsereng ba ga eno, e bong Balefi mo gare ga Baiseraele, ka ba lo naya, ba neetswe Morena gore ba dire tsa tirelo ya Tente ya Boipontsho.


text:
Mme wena le bomorwao lo tlhokomele boperesiti jwa lona mo dilong tsotlhe tsa aletare le tsa ka fa teng ga lesire lo direle teng. Ke lo naya boperesiti e le tirelo e lo e fiwang. O sele yo o ka atamelang o tshwanetse go bolawa.”


text:
Morena a ba a raya Arone a re: “Bona, ke nna ka nosi ke go fileng tse di sadisiwang tsa diabe tsa me, e bong tsa dineo tsotlhe tse Baiseraele ba di isang kwa Felong-ga-Boitshepo; ke di go file go nna kabelo ya gago le bomorwao go nna tshiamelo e e nnelang ruri.


text:
Se e tla nnang sa gago ke se se sa fisiweng sa dineo tse di boitshepotshepo, e bong dineo tsotlhe tsa bone tsa ditshupelo tsa dijo le tsa ditlhabelo tsa boleo le tsa ditlhabelo tsa molato tse ba di ntlisetsang e le tefa; ke tsona tse di boitshepotshepo tsa gago le bomorwao.


text:
Lo di jele fa Felong fa go Boitshepotshepo. Ba batonanyana botlhe ba ka di ja. A e nne tse di boitshepo mo go wena.


text:
“Se le sona e tla nnang sa gago ke diabe tsa dineo tse dingwe tsa bone, e bong tsa ditshupelo tsa kgadikanyo tsotlhe tsa Baiseraele; ke di file wena le bomorwao le bomorwadio e le tshiamelo e e nnelang ruri. Botlhe ba ba itshekileng mo lapeng la gago ba ka di ja.


text:
“Ke go file diabe tsa lookwane lo lontle lotlhe le tsa matute a moweine a a monate otlhe le tsa mabele a a pila otlhe, e bong tse di gaisang ka molemo tsa tsona, tse ba di neelang Morena.


text:
Mabutswapele a tsotlhe tsa lefatshe la bone a ba tla a tsisetsang Morena e tla nna a gago; botlhe ba ba itshekileng mo lapeng la gago ba ka a ja.


text:
“Maitibolo a nama yotlhe a ba a tsisetsang Morena, a batho le a diruiwa e tla nna a gago. Fela o letlelele leitibolo la motho go rekololwa; o be o letlelele leitibolo la seruiwa se se sa itshekang go rekololwa.


text:
Fa e le thekololo ya lone, o le letlele go rekololwa le le kgwedi le go feta ka fa o le kayang tlhwatlhwa ka teng ka selefera ya dišekele di le tlhano, e le šekele ya Felo-ga-Boitshepo, yona e na le digera di le 20.


text:
Fela leitibolo la kgomo gongwe la nku gongwe la podi, o se ka wa letlelela gore le rekololwe; ke maitibolo a Felo-ga-Boitshepo. Kgatsha madi a ona mo aletareng, o be o tshube mafura a ona, e le tshupelo ya molelo ya monko o o monate mo Moreneng.


text:
Dinama tsa ona e nne tsa gago; e tla nna tsa gago jaaka sehuba sa kgadikanyo le serope sa le le jang.


text:
“Diabe tsotlhe tsa dineo tse di boitshepo tse Baiseraele ba di kgethelang Morena ke di file wena le bomorwao le bomorwadio, e le tshiamelo e e nnelang ruri. Ke kgolagano ya letswai e e sa khutleng fa pele ga Morena e e diretsweng wena le losika lwa gago.”


text:
Morena a ba a raya Arone a re: “O se ka wa rua boswa kwa lefatsheng la bone le e seng go nna le kabelo mo gare ga bone; ke nna kabelo ya gago le boswa jwa gago mo gare ga Baiseraele.


text:
“Bona, ke neile Balefi dikarolo tsotlhe tsa lesome mo Baiseraeleng go nna boswa jwa bone ka ntlha ya tirelo ya bone e ba e dirang kwa Tenteng ya Boipontsho.


text:
A Baiseraele ba se tlhole ba atamela kwa Tenteng ya Boipontsho; ba ka tla ba ithwesa molato, ba swa.


text:
Mme a Balefi ba dire tsa tirelo ya Tente ya Boipontsho gore fa go ka nna molato, o rwalwe ke bone. Ke molao o o nnelang ruri mo ditshikeng tsa bone. A ba se ka ba rua boswa mo gare ga Baiseraele.


text:
Gonne dikarolo tsa lesome tsa Baiseraele tse ba di kgethelang Morena ke tsona ke di neileng Balefi go nna boswa jwa bone. Ke ka moo ke ba reileng ka re, ba se ka ba rua boswa mo gare ga Baiseraele.”


text:
“Bua le Balefi o ba ree o re: ‘E ne e re fa lo tsaya dikarolo tsa lesome mo Baiseraeleng tse ke di lo neileng di tswa mo go bone tse e leng boswa jwa lona, lo ntsha seabe sa Morena mo go tsona, e bong karolo ya lesome mo go ya lesome.


text:
Mme lo tla balelwa lekgetho la lona jaaka la mabele a seboana a batho ba bangwe le jaaka la phulo e e tletseng ya setlhotlhelo.


text:
Le lona lo ntshe lekgetho la Morena jalo mo dikarolong tsa lesome tsotlhe tsa lona tse lo di amogelang mo Baiseraeleng. Lekgetho leo la Morena le le tswang mo go tsona lo le neele moperesiti Arone.


text:
Lo ntshe lekgetho le le tletseng la Morena mo dineong tsotlhe tse lo di fiwang; a e nne tse di siameng go feta tsotlhe, e le neo e e boitshepo e e tswang mo go tsona.’


text:
O be o ree o re: ‘Fa lo ntsha tse di siameng tsa tsona mo go tsona, tse di setseng a e nne tsa Balefi jaaka thobo e e kwa seboaneng le jaaka letlotlo le le kwa setlhotlhelong tsa batho ba bangwe.


text:
Lo ka di jela mo felong gongwe le gongwe, lona le ba malapa a lona; gonne ke tuelo ya lona ya tirelo ya lona kwa Tenteng ya Boipontsho.


text:
Fa lo ntsha tse di siameng tsa tsona, ga lo ne lo ithwesa boleo ka ntlha ya tsona, lo sa itshepolole dineo tse di boitshepo tsa Baiseraele, mme ga lo ka ke lwa swa.’ ”


text:
“Taelo ya molao ke e, e Morena a e laetseng a re: Raya Baiseraele gore ba go tsisetse kgomo e khunwana e e itekanetseng e e se nang bogole e e iseng e rwale joko.


text:
Lo e neele Eleasare moperesiti, mme e ntshediwe kwa ntle ga bothibelelo, e tlhajwe fa pele ga gagwe.


text:
Jaanong Eleasare moperesiti a tabole madi a yona ka monwana, a be a a kgatshetse gasupa ntlheng ya mojako wa Tente ya Boipontsho.


text:
Jaanong kgomo e fisiwe fa pele ga matlho a gagwe, e bong letlalo la yona le nama ya yona le madi a yona, di fisiwe mmogo le moswang wa yona.


text:
Moperesiti a be a tsee logong lwa mosetere le mosiama le lesela la bohibidu jwa madi, a di latlhele mo gare ga molelo o o fisang kgomo.


text:
Moperesiti a be a tlhatswe diaparo tsa gagwe, a tlhape mmele ka metsi; morago ga moo o ka tsena mo bothibelelong, mme moperesiti o tla nna a itshekologile go fitlha maitsiboa.


text:
Le yo o e fisitseng a tlhatswe diaparo tsa gagwe ka metsi, a tlhape mmele ka metsi; o tla bo a itshekologile go ya maitsiboeng.


text:
Jaanong a monna yo o itshekileng a ole molora wa kgomo eo, a o tshele mo felong fa go itshekileng kwa ntle ga bothibelelo gore o bolokelwe phuthego ya Baiseraele, o tlhakanngwe le metsi a a tlhatswang boitshekologo. Ke wa setlhabelo sa boleo.


text:
Le yo o odileng molora wa kgomo a tlhatswe diaparo tsa gagwe, a be a itshekologe go ya maitsiboeng. A e nne molao o o nnelang ruri wa Baiseraele le wa baeng ba ba jakang mo gare ga bone go re:


text:
A a tlhape boleo ka ona molora ka letsatsi la boraro le ka letsatsi la bosupa, foo o tla itsheka. Mme fa a sa tlhape boleo ka letsatsi la boraro le ka letsatsi la bosupa ga a kitla a itsheka.


text:
Mongwe le mongwe yo o amang moswi, e bong setoto sa motho yo o suleng, mme a sa tlhape boleo joo, o itshekolotse Tempelana ya Morena. A motho yoo a nyelediwe mo Baiseraeleng. E re ka metsi a a tlhatswang boitshekologo a se ka a kgatshiwa mo go ene, o tla nna a itshekologile. Boitshekologo jwa gagwe bo sa ntse bo le mo go ene.


text:
“Molao ke o: Fa motho a swela mo tenteng, foo botlhe ba ba tsenang mo go yona le ba ba leng mo go yona ba tla bo ba itshekologile malatsi a supa.


text:
Le dijana tsotlhe tse di sa khurumelwang ka dikhurumelo tse di bofeletsweng mo go tsona di itshekologile.


text:
Le mongwe le mongwe yo o amang motho kwa nageng yo o bolailweng ka tšhaka gongwe setoto se sengwe gongwe sefifi sa moswi gongwe phupu o tla bo a itshekologile malatsi a supa.


text:
“Mme yo o itshekologileng jalo, a ba bangwe ba mo tabolele molora wa setlhabelo seo sa boleo se se fisitsweng, ba tshele metsi a a elang mo go ona o le mo pitseng.


text:
Jaanong monna yo o itshekileng a tsee mosiama, a o ine mo metsing, a be a kgatshe tente le dilo tsotlhe tsa yona le batho ba ba neng ba le teng le ene yo o amileng sefifi gongwe yo o bolailweng gongwe setoto gongwe phupu.


text:
Yo o itshekileng a a kgatshe yo o itshekologileng ka letsatsi la boraro le ka letsatsi la bosupa, a mo tlhatswe boleo ka letsatsi la bosupa. Jaanong a yo o neng a itshekologile a tlhatswe diaparo tsa gagwe, a tlhape ka metsi; foo o tla bo a itshekile maitsiboa.


text:
“Mme fa motho yo o itshekologileng a sa tlhape boleo, gona a motho yoo a nyelediwe mo phuthegong. Gonne o itshekolotse Felo-ga-Boitshepo ga Morena, mme metsi a a tlhatswang boitshekologo ga a a ka a kgatshiwa mo go ene; o itshekologile.


text:
A e nne molao mo go bone o o nnelang ruri. Mme yo o neng a kgatsha metsi a a tlhatswang boitshekologo a tlhatswe diaparo tsa gagwe. Yo o ka amang metsi a a tlhatswang boitshekologo o tla bo a itshekologile go ya maitsiboeng.


text:
Le tsotlhe tse yo o itshekologileng a di amang di tla itshekologa. Le motho yo o mo amang o tla bo a itshekologile go ya maitsiboeng.”


text:
Jaanong Baiseraele, e bong phuthego yotlhe, ba fitlha kwa sekakeng sa Tsine ka kgwedi ya ntlha ya ngwaga wa 40; morafe wa nna kwa Kateše, mme Miriame a swela gona, a ba a fitlhwa teng.


text:
Batho ba lwa le Moše, ba bua ba re: “Ntlha re ka bo re sule, jale fa ba ga rona ba swa fa pele ga Morena.


text:
Ke go reng, fa lo re ntshitse kwa Egepeto go re fitlhisa felong fano fa go bosula? Ga se felo ga dijwalo le difeie le masimo a moweine le digaranata; le gona ga go na metsi a a ka nowang.”


text:
Ke fa Moše le Arone ba tlogela phuthego, ba ya kwa mojakong wa Tente ya Boipontsho, ba wa ka difatlhego, mme kgalalelo ya Morena ya ba phatsimela.


text:
“Tsaya thobane, o kgobokanye phuthego o na le Arone mogoloo, o bue le lefika fa pele ga matlho a bone, gona le tla ntsha metsi a lone. O ba ntshetse metsi jalo mo lefikeng, o nose phuthego le diruiwa tsa bone.”


text:
Moše le Arone ba kgobokanya phuthego fa pele ga lefika, mme Moše a ba raya a re: “A ko lo utlwe, lona barukhutlhi, a re tla lo ntshetsa metsi mo lefikeng le?”


text:
Moše a ba a tsholetsa letsogo, a itaya lefika gabedi ka thobane ya gagwe; ga tswa metsi a mantsi, mme phuthego ya nwa le diruiwa tsa bone.


text:
Mme Morena a raya Moše le Arone a re: “E re ka lo se ka lwa ntumela go nkgalaletsa mo matlhong a Baiseraele, ke ka moo lo se kitlang lo fitlhisa phuthego e kwa lefatsheng le ke le ba neileng.”


text:
Ke ona Metsi a Meriba, fa Baiseraele ba neng ba lwa le Morena teng, mme ene a itshupa mo go bone a le boitshepo.


text:
E rile ba ntse ba le kwa Kateše, Moše a roma barongwi kwa kgosing ya Baetomo a re: “Baiseraele, bomorwaa-rraago, ba bua jaana ba re: O itse pogisego yotlhe e e re dirafaletseng.


text:
Kana borraetsho ba kile ba fologela kwa Egepeto, ra nna teng sebaka se seleele, mme Baegepeto ba re direla bosula le borraarona.


text:
Ke fa re goela Moreneng, mme a utlwa selelo sa rona, a roma moengele, a re ntsha kwa Egepeto! Jaanong bona, re mono Kateše, motseng o o fa molelwaneng wa gago.


text:
Ka thapelo, nte re ralale lefatshe la gago; ga re ne re gata masimo gongwe masimo a moweine le e seng go nwa metsi a didiba, mme re tla tsamaya mo tseleng ya kgosi, re sa fapogele ntlheng ya le le jang le fa e le ya la molema go fitlhelela re be re tswe mo nageng ya gago.”


text:
Mme Baetomo ba mo fetola ba re: “O se ka wa ralala lefatshe la rona, re ka tla ra bolola, ra go kgatlhantsha ka tšhaka.”


text:
Baiseraele ba be ba ba raya ba re: “Re tla ralala fela ka tsela e kgolo, mme fa re ka nwa metsi a lona, le diruiwa tsa rona, re tla a lefa. Kana ga re batle sepe fa e se go ralala ka dinao fela.”


text:
Mme ba fetola ba re: “Lo se ka lwa ralala.” Ke fa Baetomo ba bolola go ba kgatlhantsha ka batlhabani ba bantsi le ka mabogo a a tlhometseng.


text:
Baetomo ba ne ba gana jalo go dumelela Baiseraele go ralala naga ya bone. Mme Baiseraele ba ba fapoga.


text:
Morago ga tseo phuthego yotlhe ya Baiseraele ya huduga kwa Kateše, ya ya go fitlha kwa thabeng ya Hore.


text:
“Jaanong Arone o na le go gorosiwa kwa morafeng wa ga gabo; gonne ga a ne a tsena kwa lefatsheng le ke le neileng Baiseraele, ka lo se ka lwa utlwa taelo ya me kwa Metsing a Komano.


text:
O be o apole Arone diaparo tsa gagwe, o di apese Eleasare morwawe. Arone o tla gorosiwa kwa go ba ga gabo, a swela teng.”


text:
Moše a dira jaaka Morena a mo laetse; ba tlhatlogela mo thabeng ya Hore mo matlhong a phuthego yotlhe.


text:
Moše a ba a apola Arone diaparo tsa gagwe, a di apesa Eleasare morwawe. Mme Arone a swela teng mo setlhoeng sa thaba. Moše le Eleasare ba be ba fologa mo thabeng.


text:
Ya re phuthego yotlhe e bona Arone a sule, ba lapa la ga Iseraele botlhe ba lelela Arone malatsi a le 30.


text:
E rile kgosi ya Arate ya Mokanana yo o neng a agile mo nageng ya borwa a utlwa go twe, Baiseraele ba tla ka tsela ya Atharime, a ya go tlhabana nabo, a tshwara bangwe ba bone, a ba golega.


text:
Ke fa Baiseraele ba ikanele Morena maikano ba re: “Fa o ka neela morafe oo mo diatleng tsa rona, re tla o nyeletsa le metse ya ona ka khutso ya gago.”


text:
Morena a utlwana le puo ya Baiseraele, a neela Bakanana bao mo diatleng tsa bone, mme ba ba nyeletsa le metse ya bone ka khutso ya Modimo. Felo foo ga tewa leina la Horema.


text:
Jaanong ba bothologa kwa thabeng ya Hore, ba ya kwa Lewatleng la Motlhaka go potologa lefatshe la Baetomo. Ke fa batho ba fela pelo mo tseleng.


text:
Batho ba be ba ngongoregela Modimo le Moše ba re: “Lo re ntsheditseng kwa Egepeto gore re swele mo sekakeng? Gonne fano ga go na dijo, ga go na metsi, re bile re tennwe ke dijo tsa Mmana tse di bosula.”


text:
Ke fa Morena a romela dinoga tse di bolayang mo morafeng, tsa loma batho, mme batho ba bantsi ba Baiseraele ba swa.


text:
Jaanong batho ba ya kwa go Moše ba re: “Re leofile, gonne re ngongoregetse Morena le wena. Rapela Morena gore a tlose dinoga mo go rona.” Moše a ba a rapelela morafe.


text:
Morena a raya Moše a re: “Dira noga, o e pege mo koteng; foo mongwe le mongwe yo o lomilweng, fa a e leba, o tla tshela.”


text:
Ke fa Moše a dira noga ya kgotlho, a e pega mo koteng. Mme e ne ya re fa noga e loma motho, mme a leba noga ya kgotlho, a tshele.


text:
Ba tloga kwa Obothe, ba ya ba thibelela kwa dithabeng tsa Iye-Abarime mo sekakeng se Bamoabe ba leng mo ntlheng ya botlhabatsatsi ya sona.


text:
Ba be ba tloga teng, ba etela pele, ba thibelela kwa moseja ga noka ya Arenone e e mo sekakeng e tswa kwa nageng ya Baamori; gonne Arenone ke molelwane wa Bamoabe le Baamori.


text:
Go tswa teng ba ya kwa sedibeng. Ke sona sediba se Morena o buileng le Moše ka ga sona a re: “Kgobokanya morafe gore ke ba nee metsi.”


text:
Ke sediba se dikgosana di se epileng, sa gabiwa ke batlotlegi ba morafe ka thobane ya bogosi le ka dikepu tsa bone!” Go tloga kwa sekakeng ba ya kwa Mathana.


text:
ba tloga kwa Bamothe, ba ya kwa molapong o o mo nageng ya Moabe kwa thabeng e kgolo ya Phiseka e e okameng sekaka se se senya.


text:
“Nte re ralale lefatshe la gago. Ga re nke re fapogela masimong gongwe masimong a moweine le e seng go nwa metsi a didiba; re tla tsamaya ka tsela ya kgosi go ya re be re fetse go ralala naga ya gago.”


text:
Mme Sihone a se ka a dumelela Baiseraele go ralala naga ya gagwe, mme a kgobokanya batlhabani botlhe ba gagwe, a bolola go kgatlhantsha Baiseraele kwa sekakeng; ya re a fitlha kwa Jahase, a tlhabana le Baiseraele.


text:
Mme Baiseraele ba mo fenya ka bogale jwa tšhaka, ba thopa lefatshe la gagwe go simolola fa nokeng ya Arenone go fitlha nokeng ya Jaboke le go fitlha kwa go Baamone; gonne molelwane wa Baamone o ne o le thata.


text:
Baiseraele ba thopa metse eo yotlhe; ba feta ba nna mo metseng yotlhe ya Baamori kwa Hešebone le mo metsaneng yotlhe ya teng.


text:
Gonne Hešebone e ne e le motse wa ga Sihone kgosi ya Baamori; ke ene yo o kileng a tlhabana le kgosi ya Moabe ya pele, a ntsha lefatshe lotlhe la yona mo seatleng sa yona go fitlha kwa nokeng ya Arenone.


text:
Gonne molelo o kile wa tswa kwa Hešebone, kgabo ya tswa mo motseng wa ga Sihone; wa ja Are, motse wa Bamoabe le beng ba dithota tsa Arenone.


text:
A tatlhego wee ya gago Moabe, o latlhegile, morafe wa modimo Kamose. Ona o tlhobogile bomorwaa-ona e le batshabi, le bomorwadia-ona ba le mo botshwarong jwa ga Sihone, kgosi ya Baamori.


text:
Jaanong ra ba hula; Hešebone a latlhega go fitlha kwa Dibone; ra fetola naga sekaka ka molelo go fitlha kwa Nofage le kwa Meteba.”


text:
Moše a ba a roma banna go tlhola motse wa Jasere, mme Baiseraele ba o thopa le metsana ya ona, ba leleka Baamori ba teng.


text:
Ba be ba thelela, ba tlhatloga ka tsela e e yang kwa Basane. Ke fa Oge kgosi ya Basane a bolola go ba kgatlhantsha kwa Eterei, ene le batlhabani botlhe ba gagwe go tlhabana nabo.


text:
Mme Morena a raya Moše a re: “O se ka wa mmoifa, gonne ke mo neetse mo seatleng sa gago le batlhabani botlhe ba gagwe le lefatshe la gagwe gore o dire ka ene jaaka o dirile ka Sihone kgosi ya Baamori, yo o neng a agile kwa Hešebone.”


text:
Mme ba mmolaya le bomorwawe le batlhabani botlhe ba gagwe, a be a se ka a salelwa ke mofalodi ope; ba thopa lefatshe la gagwe jalo.


text:
Baiseraele ba be ba etela pele, ba thibelela mo mabaleng a Moabe kwa moseja ga Joretane go lebagana le Jerigo.


text:
Jaanong e rile Balake morwa Siphore, kgosi ya Moabe, a sena go bona tsotlhe tse Baiseraele ba di diretseng Baamori,


text:
Bamoabe ba raya bagolo ba Midiane ba re: “Jaanong bontsi jo, bo tla ja tsotlhe tse di mo tikologong ya rona jaaka dikgomo di fula bojang jwa naga.” Mme Balake morwa Siphore e ne e le kgosi ya Moabe ka sebaka seo.


text:
Ene a roma barongwi kwa go Bileame morwa Beore kwa Phethore yo o fa nokeng ya Ferathe, lefatsheng la ga gabo gore ba ye go mmitsa ba re: “Bona, morafe o dule kwa Egepeto, jaanong o farafarile lefatshe lotlhe, o thibeletse go lebagana le nna.


text:
Jaanong he, a ko o tle, o nkhutsetse morafe oo, gonne o thata bogolo go nna; ka gongwe nka kgona go o fenya le go o leleka mo lefatsheng. Gonne ke itse gore yo ò mo tshegofatsang o tshegofaditswe, mme yo ò mo hutsang o hutsitswe.”


text:
Bagolo ba Moabe le bagolo ba Midiane ba ya teng, ba tshotse tuelo ya boitseanape, ba fitlha kwa go Bileame, ba mmolelela mafoko a ga Balake.


text:
A ba raya a re: “Lalang mono bosigo jono. Ke tla tsoga ke lo itsise ka fa Morena a tla ntaelang ka teng.” Dikgosana tsa Moabe tsa nna fa go Bileame.


text:
‘Bona, morafe o dule kwa Egepeto, o tletse ka lefatshe lotlhe. Jaanong he, tlaya o ba nkhutsetse; ka gongwe foo nka kgona go tlhabana nabo le go ba leleka.’ ”


text:
Mme Modimo wa fetola Bileame wa re: “O se ka wa ya nabo; le gona o se ka wa hutsa morafe oo; gonne o tshegofaditswe.”


text:
Mo mosong Bileame a tsoga, a raya dikgosana tsa ga Balake a re: “Boelang kwa gae; gonne Morena o ganne go ntumelela go ka ya le lona.”


text:
Ya re di fitlha kwa go Bileame, tsa mo raya tsa re: “Balake morwa Siphore o bua jaana a re: ‘A ko o se thibelwe ke sepe go tla go nna.


text:
Gonne ke tla go tlotla thata thata, ke dira tsotlhe tse o di batlang; ka moo he a ko o tle, o nkhutsetse morafe oo.’ ”


text:
Bileame a ba fetola, a raya batlhanka ba ga Balake a re: “Le fa Balake a ka nnaya selefera le gouta tse di tletseng mo ntlong ya gagwe, ga nka ke ka kgona go tlola taelo ya Morena, Modimo wa me, go dira tse dinnye gongwe tse dikgolo.


text:
Jaanong he, le lona a ko lo nne mono bosigo jono, ke tle ke itse se Morena o tla boelang a se bua gape le nna.”


text:
Mme Modimo wa tla kwa go Bileame bosigo, wa mo raya wa re: “Fa banna bao ba tsile go go bitsa, nanoga o ye nabo, mme o dire fela se ke tla se go laelang.”


text:
Fela bogale jwa Modimo jwa tuka, ka a tsamaya, mme moengele wa Morena a ikemisa mo tseleng go nna moganetsi wa gagwe, Bileame a ntse a palame esele ya gagwe, a na le badiredi ba le babedi.


text:
Jaanong ya re esele e bona moengele wa Morena a eme mo tseleng, a tshotse tšhaka ya gagwe e e somotsweng, ya fapoga mo tseleng, ya tsamaya mo nageng, mme Bileame a e itaya go e busetsa mo tseleng.


text:
Jaanong moengele wa Morena a ema mo tseleng ya masimo a moweine e e sefero, go le dipota mo ntlheng tsoo pedi.


text:
Ya re esele e bona moengele wa Morena, ya iphaphata le lobota, ya tšhwetla lonao lwa ga Bileame fa loboteng, mme a e itaya gape.


text:
Moengele wa Morena a boela a fetela pele, a ema felong fa go pitlaganyeng fa go se nang manno teng go ka sutela ntlheng ya le le jang gongwe mo go ya la molema.


text:
Jaanong ya re esele e bona moengele wa Morena, ya robala ka Bileame. Ke fa Bileame a tuka bogale, a e itaya ka thobane.


text:
Mme Morena a bula esele molomo, ya botsa Bileame ya re: “Ke go diretseng, fa o ntse o ntitaya, jaanong e le la boraro?”


text:
Bileame a fetola esele a re: “Ke ka gonne o tshamekile ka nna. Fa nka bo ke tshotse tšhaka, nka bo ke setse ke go bolaile.”


text:
Esele ya raya Bileame ya re: “A ga ke esele ya gago e o e palamang ka gale go fitlha letsatsing leno? A nkile ka leka go go direla jalo?” A re: “Nnyaya!”


text:
Ke fa Morena a budulola Bileame matlho, mme a bona moengele wa Morena a eme mo tseleng a tshotse tšhaka ya gagwe e e somotsweng, a inama, a ikobela fa fatshe ka sefatlhego.


text:
Moengele wa Morena a mmotsa a re: “Ke ka ntlha ya eng fa o sa le o tla o itaya esele ya gago e setse e le gararo? Bona, ke bolotse go nna moganetsi wa gago; gonne leeto la gago le a nkgopisa.


text:
Esele yona e mponye, ya mphapogela gararo; fa e ka bo e se ka ya mphapogela, foo nka bo ke sa bolo go go bolaya, yona ka e lesa go phela.”


text:
Ke fa Bileame a raya moengele wa Morena a re: “Ke leofile ka gonne ke ne ke sa itse, fa o ne o eme mo tseleng go nthibela. Jaanong he, fa go le bosula mo matlhong a gago, nte ke boe.”


text:
Mme moengele wa Morena a raya Bileame a re: “Yaya le banna bao, fela o se ka wa bua lefoko lepe fa e se le ke tla le go laelang.” Bileame a ya jalo le dikgosana tsa ga Balake.


text:
E rile Balake a utlwa go twe Bileame o e tla, a bolola go ya go mo kgatlhantsha kwa motseng wa Moabe o o fa molelwaneng wa Arenone kwa naga ya Moabe e felelang teng.


text:
Jaanong Balake a raya Bileame a re: “Ke ga kae ke roma batho go go bitsa? Ke eng, fa o gana go tla kwano go nna? A tota ke ka palelwa ke go go tlotla?”


text:
Bileame a araba Balake a re: “Ke fano, ke tsile go wena. Jaanong ga go na sepe se nka se buang. Ke tshwanetse go bua mafoko a Modimo o tla a tsenyang mo molomong wa me.”


text:
Balake a ba a dira ditlhabelo tsa dikgomo le tsa difutshane, a romela Bileame le dikgosana tse di nang nae dinama tsa teng.


text:
Mme mo mosong Balake a tsaya Bileame, a mo tlhatlosetsa kwa dithoteng tsa ga Baale; ya re a le teng, a bona mathoko a morafe wa Iseraele.


text:
Jaanong Bileame a raya Balake a re: “Nkagele dialetare di supa fa, o be o ntlhaolele dipoo di supa le diphelehu di supa, di tle kwano.”


text:
Balake a dira jaaka Bileame a buile, mme Balake le Bileame ba tlhabela poo le phelehu mo aletareng nngwe le nngwe.


text:
Bileame a ba a raya Balake a re: “Sala o eme fa setlhabelong sa phiso sa gago, ke rata go ya fale. Go gongwe Morena o tla kgatlhana le nna. Mme se o tla se mpontshang ke tla se go itsise.” A ba a ya kwa thoteng e e iphotlhereng go botsa Modimo.


text:
Mme Modimo wa kgatlhana le Bileame, mme a o raya a re: “Ke baakantse dialetare di supa, ka tlhabela poo le phelehu mo aletareng nngwe le nngwe.”


text:
A ba a boela kwa go ene, a fitlhela a ntse a eme fa setlhabelong sa gagwe sa phiso, a na le dikgosana tsotlhe tsa Moabe.


text:
Ke fa Bileame a tlhaba loboko lwa gagwe a re: “Balake o romile go ntsaya kwa Siria, kgosi ya Moabe ya mpitsa ke le kwa dithabeng tsa botlhabatsatsi ya re: ‘Tlaya o nkhutsetse Jakobe, tlaya o roge Iseraele!’


text:
Gonne ke a o bona ke le mo makgotlhong a dithaba, ke o lebile ke le mo dithoteng, ke fitlhela e le morafe o o tla agang o le osi, o sa itlhakanye le merafe ya baheitane.


text:
Ke mang yo o ka balang lerole la ga Jakobe le palo ya karolo ya bone ya Iseraele? A ke swe loso lwa batlhamaladi! A bokhutlo jwa me bo nne jaaka jwa bone!”


text:
Ke fa Balake a raya Bileame a re: “O ntiretseng jaanong? Ke go biditse gore o tle go hutsa baba ba me, mme ruri o ba tshegofaditse tota.”


text:
A fetola a re: “A ga ke a tshwanela go tlhokomela gore ke bue se Morena o se tsenyang mo molomong wa me?”


text:
Mme Balake a mo raya a re: “A ko o tle le nna kwa felong go sele, kwa o tla bonang morafe re le teng; o tla bona mathoko a ona fela, o sa bone bontsi jotlhe jwa ona; o o nkhutsetse re le teng.”


text:
Jaanong a mo isa kwa Felong ga Batlhodi kwa setlhoeng sa thaba ya Phiseka; a ba a aga dialetare di supa teng, a tlhabela poo le phelehu mo aletareng nngwe le nngwe.


text:
Mme Bileame a raya Balake a re: “Sala o eme fano fa setlhabelong sa gago sa phiso, ke sa ntse ke ya go kgatlhana le Modimo fale.”


text:
Ke fa Morena a kgatlhana le Bileame, a tsenya lefoko mo molomong wa gagwe a re: “Boela kwa go Balake o bue jaana.”


text:
A fitlha kwa go ene, a fitlhela a ntse a eme fa setlhabelong sa gagwe sa phiso a na le dikgosana tsa Moabe. Jaanong Balake a mmotsa a re: “Morena o rileng?”


text:
Modimo ga se motho mo o ka akang, le e seng morwa motho mo o ka ikwatlhayang. A o kile wa bua sengwe, mme wa se ka wa se dira? Kampo a o ka solofetsa sengwe. Mme wa se ka wa se dirafatsa?


text:
Ga go bonwe tatlhego mo go Jakobe, ga go fitlhelwe tapisego mo go Iseraele. Morena Modimo wa gagwe o na nae; go dudueletsa kgosi go teng mo go ene.


text:
Gonne ga go na botlhodi jo bo ka kgonang Jakobe, ga go na boitseanape jo bo ka senyetsang Iseraele. Ka nako ya teng go tla bolelelwa Jakobe, e bong Iseraele se Modimo o se dirileng.


text:
Bona, morafe! O tla tsoga jaaka tau e namagadi, o itsosa jaaka tau; ga o kitla o robala o ise o je thopo, o ise o nwe madi a ba ba phololeditsweng.”


text:
Ke fa Balake a raya Bileame a re: “Fa e le go hutsa, o se o hutse, le fa e le go tshegofatsa, o se o tshegofatse!”


text:
Bileame a fetola, a raya Balake a re: “A ga ke a go raya ka re: ‘Tsotlhe tse Morena o di buang ke tsona tse ke tla di dirang.’ ”


text:
Balake a ba a raya Bileame a re: “A ko o tle, ke tla go isa kwa felong go sele. Ka gongwe go tla bo go siame mo matlhong a Modimo gore o o nkhutsetse re le teng.”


text:
Bileame a ba a raya Balake a re: “Nkagele dialetare di supa fa, o ntlhaolele dipoo di supa le diphelehu di supa, di tle kwano.”


text:
Jaanong e rile Bileame a bona, fa go kgatlha Morena go tshegofatsa Iseraele, a se ka a ya go dirisa tsa botlhodi jaaka pele, mme a lebisa sefatlhego sa gagwe kwa sekakeng.


text:
Bileame a tsholetsa matlho, a bona Baiseraele ba thibeletse ka fa ditsong tsa bone. Ke fa Mowa wa Modimo o tla mo go ene,


text:
mme a tlhaba loboko lwa gagwe a re: “Go bua Bileame morwa Beore, go bua monna yo o budulogileng matlho;


text:
go bua yo o utlwang mafoko a Modimo, yo o a tleng a bone tshenolo ya Mong-wa-thata-yotlhe, a wetse fa fatshe a budulogile matlho, a re:


text:
Di tshwana le melapo e e anameng le masimo a a fa nokeng le mekgwaphana e e jwetsweng ke Morena le mesetere e e fa metsing.


text:
Metsi a tla ela a tswa mo dinkgong tsa bone; dijwalo tsa bone di fa metsing a mantsi; kgosi ya bone e tla gaisa Agage; bogosi jwa bone bo tla tlotlomala.


text:
Modimo o ba ntshitse kwa Egepeto, o tshwana le dinaka tsa nare mo go bone. Ba tla nyeletsa baheitane, baba ba bone, le go ba roba marapo, ba ba tlhabaka ka metsu ya bone.


text:
Ba robala, ba itaetse jaaka tau le jaaka tau e namagadi; ke mang yo o ka ba tsosang? Yo o go tshegofatsang, Iseraele, o tshegofaditswe; yo o go hutsang o hutsitswe.”


text:
Ya ba gona Balake a tukelang Bileame bogale, a ithwala megono. Balake a raya Bileame a re: “Ke go biditse gore o hutse baba ba me, mme bona, o setse o ba tshegofaditse gararo.


text:
Jaanong he, tshabela kwa ga eno. Ke ne ke re, ke tla go tlotla thata, mme bona, Morena o go thibetse gore o se bone tlotlo.”


text:
‘Le fa Balake a ka nnaya selefera le gouta tse di tletseng mo ntlong ya gagwe, ga nka ke ka kgona go tlola taelo ya Morena go dira tse di molemo gongwe tse di bosula ka bogaka. Se Morena o se buang ke sona se ke tshwanetseng go se bua.’


text:
“Mme jaanong, bona, ke boela kwa morafeng wa ga etsho. Tlaa he, ke tla go senolela tse morafe oo o tla di direlang morafe wa gago mo metlheng ya bofelo.”


text:
A ba a tlhaba loboko lwa gagwe a re: “Go bua Bileame morwa Beore, go bua monna yo o budulogileng matlho;


text:
go bua yo o utlwang mafoko a Modimo, yo o itseng tsa kitso ya Mogodimodimo, yo o bonang tshenolo ya Mong-wa-thata-yotlhe, a wetse fa fatshe, a budulogile matlho, a re:


text:
Ke a mmona, mme e seng jaanong, ke mo lebile, mme ga a gaufi. Naledi e bonala e tswa mo go Jakobe, thobane ya bogosi e tsoga e tswa mo go Iseraele. O tla tšhwetla ditlhogo tsa Moabe, a diga beng ba moferefere botlhe.


text:
Le Etomo e tla nna boswa jwa gagwe le Seire, baba ba gagwe, e tla nna kabelo ya gagwe, mme Iseraele o tla thatafala.


text:
Ya re a bona Baamaleke a tlhaba loboko lwa gagwe a re: “Baamaleke ke ba pele ba baheitane, mme bokhutlo jwa bone ke go ya tatlhegong.”


text:
Ya re a bona Bakeni, a tlhaba loboko lwa gagwe a re: “Kago ya gago e tiile, sentlhaga sa gago se agilwe mo lefikeng.


text:
Le fa go ntse jalo Kaine o na le go nyelediwa. E tla nna leng, fa Baasiria ba go isa mo botshwarong?”


text:
A ba a tlhaba loboko lwa gagwe a re: “A tatlhego wee! Go tla falola mang, fa Modimo o dirafatsa tseo?


text:
Dikepe di tla tswa ntlheng ya Bakhithime, beng ba tsona ba tla gatelela Baasiria, ba gatelela boora Ebere, mme le bona ba tla ya tatlhegong.”


text:
bone ba laletsa batho go tla ditlhabelong tsa medimo ya bone, mme batho ba a ja, ba obamela medimo ya bone.


text:
Morena a ba a raya Moše a re: “Tsaya bagolo botlhe ba morafe, lo kaleletse Morena ba ba molato mo mogoteng wa letsatsi gore bogale jo bo tukang jwa Morena bo tle bo tloge mo Baiseraeleng.”


text:
Jaanong Moše a raya baatlhodi ba Iseraele a re: “A mongwe le mongwe wa lona a bolae banna ba ga gabo ba ba ineetseng Baale-Pheore.”


text:
A sa ntse a re jalo, ga tla monna wa Moiseraele, a tlisa mosadi wa Momidiane kwa go ba ga gabo mo matlhong a ga Moše le mo matlhong a phuthego yotlhe ya Baiseraele, ba ba neng ba lela kwa mojakong wa Tente ya Boipontsho.


text:
Ya re Phinehase morwa Eleasare, morwa moperesiti Arone, a bona jalo, a nanoga mo phuthegong, a tsaya lerumo ka seatla;


text:
a latela monna wa Moiseraele kwa ntlwaneng ya borobalo, a ba phololetsa ka bobedi jwa bone, monna wa Moiseraele le mosadi, mo dimpeng tsa bone. Petso ya thibelwa jalo, ya tlosiwa mo Baiseraeleng.


text:
“Phinehase morwa Eleasare morwa moperesiti Arone, o tlositse bogale jwa me mo Baiseraeleng ka go dira petso ya lefufa la me mo gare ga bone gore ke se ka ka fedisa Baiseraele ka lone.


text:
Kgolagano ya boperesiti jwa metlha yotlhe e tla nna ya gagwe le ya losika lwa gagwe sehularong sa gagwe, ka a ne a tlhoafalela Modimo wa gagwe, a direla Baiseraele thuanyo.’ ”


text:
Leina la monna wa Moiseraele yo o bolailweng le mosadi wa Momidiane e ne e le Simeri morwa Salo, mogogi wa kgotla nngwe ya Basimeone.


text:
Leina la mosadi wa Momidiane yo o bolailweng e ne e le Khosebi morwadia Sure, tlhogo ya kgoro nngwe mo go Bamidiane.


text:
Gonne ba lo diretse jaaka baba ka bolotsana jwa bone, fa ba lo obamedisa Baale-Pheore, le ka go lo raela ka Khosebi morwadia kgosana ya Bamidiane, kgaitsadia-bone yo o bolailweng ka letsatsi la petso ka ntlha ya ga Baale-Pheore.”


text:
“Tsayang palo e e tletseng ya phuthego yotlhe ya Baiseraele go simolola ka ba ba dinyaga di le 20 le bomogoloa-bone ka fa dikgotleng tsa bone, e bong botlhe ba ba ka bololang ka mephato ya Baiseraele.”


text:
Ke fa Moše le Eleasare, moperesiti, ba ba laela kwa mabaleng a Moabe fa nokeng ya Joretane go lebagana le Jerigo gore ba balwe


text:
go simolola ka ba ba dinyaga di le 20 le bomogoloa-bone jaaka Morena a laetse Moše. Baiseraele ba ba tswang kwa Egepeto ke ba:


text:
Ke Rubene morwa Iseraele wa ntlha. Bomorwa Rubene ka fa ditshikeng tsa bone ke losika lwa ga Henoge lwa boora Henoge le losika lwa ga Phalo lwa boora Phalo


text:
Bomorwa Eliabe ke Nemuele le Dathane le Abirame. Ke bone Dathane le Abirame ba ba neng ba bileditswe mo lekgotleng la phuthego, ba ba neng ba rukhutlhegela Moše le Arone ba le mo lekokong la ga Kora, jale fa ba rukhutlhegela Morena.


text:
Mme lefatshe la atlhamisa molomo wa lone, la ba metsa mmogo le Kora, jale fa lekoko leo le swa, ka molelo o ne o ja banna ba le 250, ba nna sekao se se tlhagisang.


text:
Bomorwa Simeone ka fa ditshikeng tsa bone ke losika lwa ga Nemuele lwa boora Nemuele le losika lwa ga Jamine lwa boora Jamine le losika lwa ga Jagine lwa boora Jagine


text:
Bomorwa Gate ka fa ditshikeng tsa bone ke losika lwa ga Sefone lwa boora Sefone le losika lwa ga Haki lwa boora Haki le losika lwa ga Suni lwa boora Suni,


text:
Bomorwa Juta ka fa ditshikeng tsa bone ke losika lwa ga Sela lwa boora Sela le losika lwa ga Pherese lwa boora Pherese le losika lwa ga Sera lwa boora Sera.


text:
Boora Pherese ke losika lwa ga Heserone lwa boora Heserone le losika lwa ga Hamule lwa boora Hamule.


text:
Bomorwa Isašare ka fa ditshikeng tsa bone ke losika lwa ga Thola lwa boora Thola le losika lwa ga Phuwa lwa boora Phuwa


text:
Bomorwa Sebulone ka fa ditshikeng tsa bone ke losika lwa ga Serete lwa boora Serete le losika lwa ga Elone lwa boora Elone le losika lwa ga Jahalele lwa boora Jahalele.


text:
Bomorwa Manase ka fa ditshikeng tsa bone ke losika lwa ga Magire lwa boora Magire. Magire a tsala Gileate. Gape ke losika lwa ga Gileate lwa boora Gileate.


text:
Boora Gileate ke ba: Ke losika lwa ga Jesere lwa boora Jesere le losika lwa ga Heleke lwa boora Heleke


text:
Mme Selofehate morwa Hefere o ne a se na bomorwa, fa e se bomorwadi fela. Maina a bomorwadia Selofehate e ne e le Magala le Noa le Hogola le Mileka le Thiresa.


text:
Bomorwa Eferaime ka fa ditshikeng tsa bone ke ba: Ke losika lwa ga Suthela lwa boora Suthela le losika lwa ga Begere lwa boora Begere le losika lwa ga Thahane lwa boora Thahane.


text:
Ke tsona ditshika tsa Baeferaime. Ba ba badilweng ba bone ba ne ba le 32 500. Ke bone bomorwa Josefa ka fa ditshikeng tsa bone.


text:
Bomorwa Benyamene ka fa ditshikeng tsa bone ke losika lwa ga Bela lwa boora Bela le losika lwa ga Asebele lwa boora Asebele le losika lwa ga Ahirame lwa boora Ahirame


text:
Bomorwa Bela e ne e le Arete le Naamane. Losika lwa ga Arete ke boora Arete. Losika lwa ga Naamane ke boora Naamane.


text:
Bomorwa Dane ka fa ditshikeng tsa bone ke ba: Ke losika lwa ga Suhame lwa boora Suhame. Ke tsona ditshika tsa Badane ka fa ditshikeng tsa bone.


text:
Bomorwa Asere ka fa ditshikeng tsa bone ke losika lwa ga Imena lwa boora Imena le losika lwa ga Iswi lwa boora Iswi le losika lwa ga Beria lwa boora Beria.


text:
Ba bomorwa Beria ke losika lwa ga Hebere lwa boora Hebere le losika lwa ga Malekhiele lwa boora Malekhiele.


text:
Bomorwa Nafetale ka fa ditshikeng tsa bone ke losika lwa ga Jahaseele lwa boora Jahaseele le losika lwa ga Guni lwa boora Guni


text:
Ke tsona ditshika tsa Banafetale ka fa ditshikeng tsa bone. Ba ba badilweng ba bone ba ne ba le 45 400.


text:
Ba bantsi o ba nee naga e kgolo, ba ba seng bantsi o ba nee naga e nnye. Lotso longwe le longwe lo newe boswa jwa lone ka fa palong ya ba ba badilweng ba lone.


text:
Ba ba badilweng ba Balefi ka fa ditshikeng tsa bone ke ba: Ke losika lwa ga Geresone lwa boora Geresone le losika lwa ga Kahathe lwa boora Kahathe le losika lwa ga Merari lwa boora Merari.


text:
Ditshika tsa Balefi ke tse: Ke losika lwa ga Lebeni le losika lwa ga Heberone le losika lwa ga Magedi le losika lwa ga Muši le losika lwa ga Kora. Kahathe a tsala Amerame.


text:
Leina la mosadi wa ga Amerame ke Jogebete oora Lefi, yo mmaagwe a mo tsholetseng Lefi kwa Egepeto; ene a tshola le Amerame Arone le Moše le Miriame, kgaitsadia-bone.


text:
Ba ba badilweng ba bone ba ne ba le 23 000, e le ba batonanyana botlhe go simolola ka ba kgwedi le bomogoloa-bone. Gonne ba ne ba sa balelwa mmogo le Baiseraele ba bangwe, ka ba se ka ba newa boswa mo gare ga Baiseraele.


text:
Ke bone ba ba badilweng ke Moše le Eleasare moperesiti ba ba badileng Baiseraele kwa mabaleng a Moabe gaufi le Joretane go lebagana le Jerigo.


text:
Mo go bao go ne go se ope wa Baiseraele ba ba badilweng ke Moše le Arone moperesiti kwa sekakeng sa Sinai.


text:
Gonne Morena o ne a ba reile a re, ba tshwanetse go swela mo sekakeng. Ga se ka ga sala ope wa bone fa e se Kalebe morwa Jefune le Jošua morwa Nune.


text:
Ga ba ga atamela bomorwadia Selofehate, morwa Hefere, morwa Gileate, morwa Magire, morwa Manase, boora Manase, morwa Josefa; maina a bomorwadie e ne e le Magala le Noa le Hogola le Mileka le Thiresa;


text:
Ba tla ba ema fa pele ga Moše le fa pele ga Eleasare, moperesiti, le fa pele ga bagolo le phuthego yotlhe kwa mojakong wa Tente ya Boipontsho, ba re:


text:
“Rraarona o swetse kwa sekakeng, mme o ne a se mo lekokong la ba ba utlwanyeng go lwa le Morena mo lekokong la ga Kora, mme o sule ka ntlha ya maleo a gagwe, a se na bomorwa.


text:
Jaanong leina la ga rraarona le tla tlosediwang mo losikeng lwa gagwe, ka a ne a se na morwa? Bogolo re neeng boswa jwa naga mo gare ga bomorwa rraetsho mogolo.”


text:
“Bomorwadia Selofehate ba bua nnete. Ke tshwanelo gore o ba nee boswa jwa naga mo gare ga bomorwa-rraabo-mogolo, ba je boswa jwa ga rraabo.


text:
Fa a se na bomorwa-rraagwe-mogolo, foo boswa jwa gagwe lo bo nee yo o gaufi nae ka madi wa losika lwa gagwe gore a bo rue? – A seo se e nne tshiamiso ya molao mo Baiseraeleng jaaka Morena a laetse Moše.’ ”


text:
Morena a ba a raya Moše a re: “Tlhatlogela mo dithabeng tse tsa Abarime, o bone lefatshe le ke le neileng Baiseraele.


text:
E tla re o sena go le bona, le wena o gorosiwe kwa morafeng wa gago jaaka Arone mogoloo a gorositswe teng,


text:
ka lo ne lwa fapoga taelo ya me kwa sekakeng sa Tsine, fa phuthego e lwa, lwa se ka lwa intshepisa fa metsing mo matlhong a bone. Ke raya ona Metsi a Komano a kwa Kateše sekakeng sa Tsine.”


text:
yo o ka ba etelelang pele, fa ba bolola le fa ba goroga, yo o tla ba bolotsang, a ba a ba gorosa gore phuthego ya Morena e se nne jaaka letsomane le le se nang modisa.”


text:
o be o mo emise fa pele ga Eleasare moperesiti le fa pele ga phuthego yotlhe, o mo laye mo matlhong a bone.


text:
A a eme fa pele ga Eleasare moperesiti gore ene a mo kopele katlholo ya Morena ka tengwa ya Lesedi. A ba bolole ka fa taelong ya gagwe, ba be ba goroge ka fa taelong ya gagwe, ene le phuthego yotlhe ya Baiseraele.”


text:
Moše a dira jaaka Morena a mo laetse; a tsaya Jošua, a mo emisa fa pele ga Eleasare moperesiti le fa pele ga phuthego yotlhe,


text:
“Laela Baiseraele o ba ree o re: ‘Tlhokomelang tshupelo ya me le dijo tsa melelo ya me gore lo di ntsisetse ka nako ya tsona, ka e le monko o o monate mo go nna.’


text:
“O be o ba ree o re: ‘Setlhabelo sa molelo se lo tshwanetseng go se isetsa Morena ke se: Ke dikwana di le pedi tsa ngwaga o le mongwe tse di se nang bogole ka letsatsi lengwe le lengwe, e nne setlhabelo sa phiso sa ka gale.


text:
mmogo le karolo ya lesome ya efa ya bupe jo bo boleta e le tshupelo ya dijo, bo dubilwe ka karolo ya bone ya hina ya lookwane lwa diolefa tse di thugilweng.


text:
Ke sona setlhabelo sa phiso sa ka gale, se se tlhomamisitsweng kwa thabeng ya Sinai go nna monko o o monate wa molelo wa Morena


text:
le tshupelo ya noo ya teng; ke karolo ya bone ya hina ya weine ya kwana nngwe le nngwe. O tshololele Morena tshupelo ya noo ya weine mo Felong-ga-Boitshepo.


text:
Kwana ya bobedi o e baakanye maitsiboa; tshupelo ya dijo le tshupelo ya noo ya teng o di dire jaaka mo mosong go nna tshupelo ya molelo ya monko o o monate mo Moreneng.


text:
“ ‘Mme ka letsatsi la Sabata e nne dikwana di le pedi tsa ngwaga o le mongwe tse di se nang bogole mmogo le tshupelo ya dijo ya dikarolo di le pedi tsa lesome tsa efa ya bupe jo bo boleta, bo dubilwe ka lookwane le tshupelo ya noo ya teng.


text:
Ke sona setlhabelo sa phiso sa Sabata nngwe le nngwe mmogo le setlhabelo sa phiso sa ka gale le tshupelo ya noo ya sona.


text:
“ ‘Ka malatsi a ntlha a dikgwedi tsa lona lo isetse Morena setlhabelo sa phiso sa dipoana di le pedi le phelehu e le nngwe le dikwana di supa tsa ngwaga o le mongwe tse di se nang bogole


text:
le tshupelo ya dijo ya dikarolo di le tharo tsa lesome tsa efa ya bupe jo bo boleta, bo dubilwe ka lookwane, mmogo le poana nngwe le nngwe, le tshupelo ya dijo ya dikarolo di le pedi tsa lesome tsa efa ya bupe jo bo boleta, bo dubilwe ka lookwane, mmogo le phelehu


text:
le tshupelo ya dijo ya karolo ya lesome ya efa ya bupe jo bo boleta, bo dubilwe ka lookwane, mmogo le kwana nngwe le nngwe. Ke setlhabelo sa phiso sa monko o o monate le tshupelo ya molelo ya Morena.


text:
Ditshupelo tsa noo tsa tsona e nne bontlhanngwe jwa hina ya weine mmogo le poana nngwe le nngwe le karolo ya boraro ya hina mmogo le phelehu le karolo ya bone ya hina mmogo le kwana nngwe le nngwe. Ke sona setlhabelo sa phiso sa malatsi otlhe a ngwedi o o rogilweng, mo dikgweding tsa ngwaga.


text:
Le gona a go direlwe Morena setlhabelo sa boleo sa phoko e le nngwe mmogo le setlhabelo sa phiso sa ka gale le tshupelo ya noo ya teng.


text:
Ka letsatsi la ntlha go nne kgobokano kwa Felong-ga-Boitshepo; lo se ka lwa dira tiro epe ya lona ka lone,


text:
mme lo isetse Morena setlhabelo sa molelo, e bong sa phiso sa dipoana di le pedi le phelehu e le nngwe le dikwana di supa tsa ngwaga o le mongwe; e nne tse di se nang bogole tsa lona,


text:
mmogo le tshupelo ya tsona ya bupe jo bo boleta jo bo dubilweng ka lookwane: Lo dire tshupelo ya dikarolo di le tharo tsa lesome tsa efa le poana le dikarolo di le pedi tsa lesome le phelehu.


text:
Tseo lo di baakanye kwa ntle ga setlhabelo sa phiso sa mo mosong se e leng setlhabelo sa phiso sa ka gale.


text:
Lo di baakanye ka letsatsi lengwe le lengwe ka mokgwa oo malatsi a supa, e le dijo tsa ditlhabelo tsa molelo tsa monko o o monate mo Moreneng; di dirwe mmogo le setlhabelo sa phiso sa ka gale le tshupelo ya noo ya sone.


text:
Le ka letsatsi la bosupa lo nne le kgobokano kwa Felong-ga-Boitshepo; lo se ka lwa dira tiro epe ya lona ka lone.


text:
“ ‘Gape ka letsatsi la mabutswapele, fa lo isetsa Morena tshupelo ya mabele a mašwa ka Moletlo wa dibeke wa lona, lo nne le kgobokano e e boitshepo. Lo se ka lwa dira tiro epe ya lona ka lone.


text:
Lo isetse Morena setlhabelo sa phiso sa monko o o monate sa dipoana di le pedi le phelehu e le nngwe le dikwana di supa tsa ngwaga o le mongwe; e nne tsa lona tse di se nang bogole,


text:
mmogo le tshupelo ya dijo ya tsona ya bupe jo bo boleta jo bo dubilweng ka lookwane, e bong dikarolo di le tharo tsa lesome tsa efa mmogo le poana nngwe le nngwe le dikarolo di le pedi tsa lesome mmogo le phelehu


text:
Lo di baakanye jalo kwa ntle ga setlhabelo sa phiso sa ka gale le tshupelo ya dijo ya teng le ditshupelo tsa noo tsa tsona.


text:
“ ‘Le ka letsatsi la ntlha la kgwedi ya bosupa lo nne le kgobokano e e boitshepo; lo se ka lwa dira tiro epe ya lona ka lone; a e nne letsatsi la tumo ya diphala mo go lona.


text:
Lo direle Morena setlhabelo sa phiso sa monko o o monate sa poana e le nngwe le phelehu e le nngwe le dikwana di supa tsa ngwaga o le mongwe tse di se nang bogole,


text:
mmogo le tshupelo ya dijo ya tsona ya bupe jo bo boleta jo bo dubilweng ka lookwane, e bong dikarolo di le tharo tsa lesome tsa efa mmogo le poana le dikarolo di le pedi tsa lesome mmogo le phelehu,


text:
kwa ntle ga setlhabelo sa phiso sa kgwedi le tshupelo ya dijo ya teng le kwa ntle ga setlhabelo sa phiso sa ka gale le tshupelo ya dijo ya teng le ditshupelo tsa noo tsa tsona jaaka di tshwanetse, go nna tshupelo ya molelo ya monko o o monate mo Moreneng.


text:
“ ‘Le ka letsatsi la lesome la kgwedi ya bosupa eo lo nne le kgobokano kwa Felong-ga-Boitshepo, lo itshôlê; lo se ka lwa dira tiro epe ya lona ka lone.


text:
Mme lo isetse Morena setlhabelo sa phiso sa monko o o monate sa poana e le nngwe le phelehu e le nngwe le dikwana di supa tsa ngwaga o le mongwe; a e nne tsa lona tse di se nang bogole;


text:
mmogo le tshupelo ya dijo ya tsona ya bupe jo bo boleta jo bo dubilweng ka lookwane, e bong dikarolo di le tharo tsa lesome tsa efa mmogo le poana le dikarolo di le pedi tsa lesome le phelehu


text:
le phoko e le nngwe ya setlhabelo sa boleo kwa ntle ga setlhabelo sa boleo sa letsatsi leo la thuanyo le sa phiso sa ka gale le tshupelo ya dijo ya sona le ditshupelo tsa noo tsa tsona.


text:
“ ‘Le ka letsatsi la 15 la kgwedi eo ya bosupa lo nne le kgobokano e e boitshepo; lo se ka lwa dira tiro epe ya lona ka lone, mme lo direle Morena Moletlo malatsi a supa.


text:
Lo isetseng Morena setlhabelo sa phiso, setlhabelo sa molelo sa monko o o monate, e bong dipoana di le 13 le diphelehu di le pedi le dikwana di le 14 tsa ngwaga o le mongwe; a e nne tse di se nang bogole;


text:
mmogo le tshupelo ya dijo ya tsona ya bupe jo bo boleta jo bo dubilweng ka lookwane, e bong dikarolo di le tharo tsa lesome tsa efa mmogo le poana nngwe le nngwe ya dipoana di le 13 le dikarolo di le pedi tsa lesome le phelehu nngwe le nngwe ya diphelehu tse pedi;


text:
le phoko e le nngwe ya setlhabelo sa boleo kwa ntle ga setlhabelo sa phiso sa ka gale le tshupelo ya dijo ya teng le tshupelo ya noo ya teng.


text:
“ ‘Ka letsatsi la bobedi lo tlhabeleng dipoana di le 12 le diphelehu di le pedi le dikwana di le 14 tsa ngwaga o le mongwe tse di se nang bogole


text:
mmogo le ditshupelo tsa dijo le tsa noo tsa tsona, tsa dipoana le diphelehu le dikwana ka fa palong ya tsona jaaka di tshwanetse,


text:
le phoko e le nngwe ya setlhabelo sa boleo kwa ntle ga setlhabelo sa phiso sa ka gale le tshupelo ya dijo ya sona le ditshupelo tsa noo tsa tsona.


text:
“ ‘Ka letsatsi la boraro le tlhabeleng dipoana di le 11 le diphelehu di le pedi le dikwana di le 14 tsa ngwaga o le mongwe tse di se nang bogole


text:
mmogo le ditshupelo tsa dijo le tsa noo tsa tsona, tsa dipoana le diphelehu le dikwana ka fa palong ya tsona jaaka di tshwanetse


text:
“ ‘Ka letsatsi la bone lo tlhabeleng dipoana di le some le diphelehu di le pedi le dikwana di le 14 tsa ngwaga o le mongwe tse di se nang bogole,


text:
mmogo le ditshupelo tsa dijo le tsa noo tsa tsona tsa dipoana le diphelehu le dikwana ka fa palong ya tsona jaaka di tshwanetse


text:
“ ‘Ka letsatsi la botlhano lo tlhabeleng dipoana di le robongwe le diphelehu di le pedi le dikwana di le 14 tsa ngwaga o le mongwe tse di se nang bogole


text:
“ ‘Ka letsatsi la borataro lo tlhabeleng dipoana di le robedi le diphelehu di le pedi le dikwana di le 14 tsa ngwaga o le mongwe tse di se nang bogole


text:
“ ‘Ka letsatsi la bosupa lo tlhabeleng dipoana di supa le diphelehu di le pedi le dikwana di le 14 tsa ngwaga o le mongwe tse di se nang bogole


text:
“ ‘Ka letsatsi la robedi lo nne le kgobokano ya Moletlo; lo se ka lwa dira tiro epe ya lona ka lone.


text:
Lo isetseng Morena setlhabelo sa phiso, e bong setlhabelo sa molelo sa monko o o monate sa poana e le nngwe le phelehu e le nngwe le dikwana di supa tsa ngwaga o le mongwe tse di se nang bogole;


text:
mmogo le ditshupelo tsa dijo le tsa noo tsa tsona, tsa poana le phelehu le dikwana ka fa palong ya tsona jaaka di tshwanetse;


text:
“ ‘Ke tseo lo tshwanetseng go di direla Morena ka malatsi a Meletlo ya lona kwa ntle ga tsa maikano a lona le tsa bogalona, le fa e le ditlhabelo tsa phiso gongwe ditshupelo tsa dijo gongwe tsa noo gongwe ditlhabelo tsa tebogo.’ ”


text:
E re fa monna a solofetsa Morena sengwe gongwe a ikana maikano a go itima sekete, a se ka a tlhanogela lefoko la gagwe, mme a a dire fela jaaka go dule mo molomong wa gagwe.


text:
“Fela fa e le mosadi yo o ikanelang Morena maikano gongwe a ipofa go itima sengwe, a le mo lapeng la ga rraagwe, a le mo bokgarebeng jwa gagwe,


text:
mme rraagwe a utlwa maikano a gagwe le maipofo a go itima a o ipofileng ka ona, mme rraagwe a mo didimalela, gona maikano otlhe a gagwe a tla bo a tlhomame, le maipofo otlhe a o ipofileng ka ona a tla bo a tlhomame.


text:
Mme fa rraagwe a mo thibela ka letsatsi le a utlwang ka lone, gona maikano otlhe a gagwe le maipofo a gagwe a go itima a o ipofileng ka ona, a tla bo a sa tlhomama, mme Morena o tla mo itshwarela, ka rraagwe a mo thibetse.


text:
“Jaanong fa a nyalwa ke monna a ntse a bofegile ka maikano a gagwe gongwe ka mafoko a o a buileng ka potlako a o ipofileng ka ona,


text:
mme monna mogang a utlwang, fa a ka mo didimalela ka letsatsi le o utlwileng ka lone, gona maikano a gagwe a na le go dirafadiwa, le maipofo a gagwe a go itima sengwe a o ipofileng ka ona, a na le go dirafadiwa.


text:
Mme fa monna wa gagwe a mo thibela ka letsatsi le a utlwang ka lone, gona o tla bo a dirolola maikano a mosadi a o bofegileng ka ona le mafoko a o a buileng ka potlako, a ipofa ka ona, mme Morena o tla itshwarela mosadi.


text:
“Maikano a motlholagadi le a yo o tlhadilweng, maipofo otlhe a ene o ipofileng ka ona o na le go a dirafatsa.


text:
mme e re monna wa gagwe a utlwa a mo didimalela, a sa mo thibele, gona maikano otlhe a gagwe o na le go a dirafatsa, le maipofo otlhe a o ipofileng ka ona go itima sengwe o na le go a dirafatsa.


text:
Fela fa monna wa gagwe a a dirolola ka thanolo ka letsatsi le a utlwang ka lone, gona ga go na sepe se se ka dirafalang sa tse di duleng mo molomong wa gagwe le sa maikano a gagwe le sa maipofo a go itima sengwe. Monna wa gagwe o se dirolotse, mme Morena o tla itshwarela mosadi.


text:
Tsholofetso nngwe le nngwe ya mosadi le maikano otlhe a go itima sengwe go ikwatlhaisa pelo, monna wa gagwe o ka di tlhomamisa, gongwe a ka di dirolola.


text:
Fa monna wa gagwe a mo didimalela go fitlhelela kamoso, gona o tlhomamisitse maikano otlhe a gagwe gongwe maipofo otlhe a gagwe a go itima sengwe; monna o a tlhomamisitse, ka a ne a mo didimalela ka letsatsi le a utlwileng ka lone.


text:
Ke yona melao e Morena o e laetseng Moše ka ga monna le mosadi wa gagwe le ka ga rra-motho le morwadie a ntse a le mo bokgarebeng jwa gagwe mo lapeng la ga rraagwe.


text:
Moše a bua le morafe a re: “A banna bangwe ba lona ba tlhomele gore ba bololele Bamidiane go dirafatsa pusoloso ya Morena mo go bone.


text:
Jaanong ga ntshiwa ba le kete mo lotsong longwe le longwe mo diketeng tsa Iseraele, ba nna 12 000 ba ba tlhomeletseng ntwa.


text:
Moše a ba romela kwa ntweng, e le ba kete ba lotso longwe le longwe mmogo le Phinehase, morwa moperesiti Eleasare; a tshotse dilwana tsa Felo-ga-Boitshepo le diphala tsa go tlhaba mokgosi wa ntwa.


text:
Mo go ba ba bolailweng go ne go le dikgosi tsa Bamidiane, e bong Ewi le Rekeme le Sure le Hure le Reba, dikgosi tse tlhano tsa Bamidiane. Le Bileame morwa Beore ba mmolaya ka tšhaka.


text:
Baiseraele ba isa basadi ba Bamidiane le bana ba bone mo botshwarong, ba thopa matlhape otlhe a bone le diruiwa tsotlhe tsa bone le khumo yotlhe ya bone.


text:
Mme metse yotlhe ya bone, kwa ba nnang teng le mathibelelo otlhe a ditente tsa bone ba di fisa ka molelo.


text:
ba isa batshwarwi le thopo le thukhutho kwa go Moše le moperesiti Eleasare le kwa phuthegong yotlhe ya Baiseraele kwa bothibelelong mo mabaleng a Moabe a a gaufi le Joretane go lebagana le Jerigo.


text:
Mme Moše le moperesiti Eleasare le bagolo botlhe ba phuthego ba tswa go ya go ba kgatlhantsha kwa ntle ga bothibelelo.


text:
Ke fa Moše a galefela ditlhogo tsa mephato, e bong balaodi ba kete le balaodi ba makgolo ba ba tswang go boa kwa ntweng.


text:
Kana ke bone ba ba neng ba raela Baiseraele, ba gakolotswe ke Bileame go tlhanogela Morena ka boikanyologo ka ntlha ya ga Baale-Pheore, mo petso e bileng ya wela phuthego ya Morena.


text:
Jaanong he, bolayang ba batonanyana botlhe mo baneng; le gona lo bolae basadi botlhe ba ba itseng monna ka go mo alela dikobo.


text:
Mme bana botlhe ba basetsana, ba monna a iseng a robale le bone, lo ba lese ba phele, e nne ba lona.


text:
Lona ka losi thibelelang kwa ntle ga bothibelelo malatsi a supa; lotlhe ba lo bolaileng motho, lotlhe ba lo amileng ba ba bolailweng, tlhapang maleo ka letsatsi la boraro le ka letsatsi la bosupa, lona le ba lo ba tshwereng.


text:
Le gona lo itshekise diaparo tsotlhe le dilo tsotlhe tsa matlalo le tsotlhe tse di dirilweng ka boboa jwa dipodi le dilwana tsotlhe tsa logong.”


text:
Mme moperesiti Eleasare a raya banna ba mephato ba ba neng ba ile kwa ntweng a re: “Tshwanelo ya molao o Morena a o laetseng Moše ke e:


text:
e bong dilo tsotlhe tse di sa senngweng ke molelo, lo di ralatseng molelo; foo di tla itsheka; fela a di itshekisiwe ka metsi a a tlhatswang itshekologo. Mme tsotlhe tse di ka senngwang ke molelo lo di ralatseng metsi.


text:
Lo be lo tlhatswe diaparo tsa lona ka letsatsi la bosupa, foo lo tla itsheka. Morago ga moo lo ka tsena mo bothibelelong.”


text:
“Tsaya palo e e tletseng ya batho ba ba tshwerweng le ya diruiwa tse di thopilweng, wena le moperesiti Eleasare le ditlhogo tsa dikgotla tsa phuthego.


text:
O be o kgaoganye thopo: Bontlhanngwe o bo nee batlhabani ba ba tswang kwa ntweng, bontlhanngwe o bo nee phuthego yotlhe.


text:
O be o ntshise batlhabani ba ba tswang kwa ntweng lekgetho la Morena la bongwe mo makgolong a matlhano la batho le la dikgomo le la diesele le la difutshane.


text:
Mme mo bontlhanngweng jwa Baiseraele o tsee bongwe, bo ntshiwe mo masomeng a matlhano mangwe le mangwe a batho le a dikgomo le a diesele le a difutshane le a diruiwa tsotlhe, o bo neele Balefi ba ba tlhokomelang tirelo ya Tempelana ya Morena.”


text:
Jaanong palo ya bontlhanngwe ya kabelo ya ba ba tswang kwa ntweng e ne e le difutshane di le 337 500


text:
Mo bontlhanngweng jwa Baiseraele Moše a tsaya tse di ntshiwang, e bong bongwe mo masomeng a matlhano a batho le a diruiwa, a bo neela Balefi ba ba tlhokomelang tirelo ya Tempelana ya Morena jaaka Morena a mo laetse.


text:
Ke fa baeteledipele ba dikete tsa mephato, e bong balaodi ba dikete le balaodi ba makgolo ba atamela kwa go Moše,


text:
ba raya Moše ba re: “Batlhanka ba gago ba batlile palo e e tletseng ya batlhabani ba ba mo taolong ya rona, mme ga go a tlhokafala ope wa bone.


text:
Ka moo re tlisitse neo ya tshupelo ya Morena, se mongwe le mongwe a se bonyeng sa dilwana tsa gouta, e bong ditilwane le maseka le dipalamonwana tsa go kana le manyena a ditsebe le dibaga tsa molala gore re tle re direlwe thuanyo fa pele ga Morena.”


text:
Mme Moše le Eleasare ba amogela gouta mo go bone, e le dilwana tse di dirilweng ka botswerere tsa mefutafuta.


text:
Jaanong gouta yotlhe eo ya seabe se ba se abelang Morena e ne e le ya dišekele di le 16 750 e tswa mo balaoding ba dikete le mo go ba makgolo.


text:
Moše le moperesiti Eleasare ba amogela gouta eo mo balaoding ba dikete le ba makgolo, ba e isa kwa Tenteng ya Boipontsho, e le e e thusang Baiseraele gore ba gopolwe ke Morena.


text:
Barubene le Bagate ba ne ba na le diruiwa tse dintsi thata thata. Jaanong ya re ba bona lefatshe la Jasere le lefatshe la Gileate, ba fitlhela golo foo e le felo ga diruiwa.


text:
lone lefatshe le Morena a le thopileng fa pele ga phuthego ya Baiseraele – ke lefatshe la diruiwa, mme batlhanka ba gago ba na le diruiwa.”


text:
Ba be ba re: “Fa re bonye bopelotlhomogi mo matlhong a gago, a lefatshe leo le newe batlhanka ba gago go nna boswa, mme o se ka wa re tshedisa noka ya Joretane.”


text:
Mme Moše a fetola Bagate le Barubene a re: “A e ka re ba ga lona ba ya kwa ntweng, lona lwa itulela fa?


text:
Ke ka ntlha ya eng fa lo tentsha dipelo tsa Baiseraele gore ba se ka ba tshelela kwa lefatsheng le Morena o le ba neileng?


text:
Kana le borraeno ba dirile jalo, jale fa ke ba roma go tswa kwa Kateše-Barenea go ya go tlhola lefatshe.


text:
Ya re ba sena go ya go fitlha kwa nokaneng ya Ešekole le go tlhola lefatshe, ba boa ba tentsha dipelo tsa Baiseraele, mo ba bileng ba gana go ya go tsena kwa lefatsheng le Morena o le ba neileng.


text:
‘Ruri, banna ba ba bolotseng kwa Egepeto go simolola ka ba ba dinyaga di le 20 le bomogoloa-bone ga ba kitla ba bona naga e ke e ikanetseng Aborahame le Isaka le Jakobe, ka ba se ka ba ntshala morago ka botlalo,


text:
fa e se Kalebe morwa Jefune, Mokenisi le Jošua morwa Nune; gonne ba setse Morena morago ka botlalo.’


text:
Morena a ba a tukela Baiseraele bogale, a ba kgarakgatsha kwa sekakeng dinyaga di le 40 ga tsamaya losika lotlhe lo lo dirileng bosula mo matlhong a Morena lwa ba lwa felelela.


text:
“Jaanong lona lo tsogile lo le mo boemong jwa borraalona, lo le bana ba baleofi; jaanong lo rata go okeletsa Baiseraele bogale jo bo tukang jwa Morena gape.


text:
Ba mo atamela ba re: “Fano re rata go aga maraka a difutshane a diruiwa tsa rona le metse ya bana ba rona fela.


text:
Mme rona ka rosi re tla tlhomela ka pele, re etelela Baiseraele pele go ya re be re ba fitlhise kwa mannong a bone. Fela bana ba rona ba tla sala mo metseng e e femetsweng ka ntlha ya baagi ba lefatshe.


text:
Ga re kitla re boela kwa malapeng a rona, mongwe le mongwe wa Baiseraele a ise a amogele boswa jwa gagwe.


text:
Gonne ga re rate go rua nabo kwa moseja ga Joretane le kwa pele; gonne boswa jwa rona bo re wetse ka kwano ga Joretane ntlheng ya botlhabatsatsi.”


text:
Moše a ba raya a re: “Fa lo ka dira ka fa lefokong leo, lwa tlhomela fa pele ga Morena go ya ntweng,


text:
mme mongwe le mongwe wa lona yo o tlhometseng a tshela Joretane fa pele ga Morena go ya a be a leleke baba ba gagwe fa pele ga gagwe,


text:
le lefatshe le be le thopiwa fa pele ga Morena, lo bo lo boa morago ga moo, gona lo tla bo lo se na molato fa pele ga Morena le Baiseraele, mme lefatshe leno e tla nna boswa jwa lona fa pele ga Morena.


text:
Mme fa lo sa dire jalo, gona lo leofela Morena, mme lo tla lemoga petso ya boleo jwa lona e e tla lo welang.


text:
Ikageleng he metse ya bana ba lona le maraka a difutshane tsa lona, lo dire ka fa lo buileng ka teng.”


text:
Bagate le Barubene ba araba Moše ba re: “Batlhanka ba gago ba tla dira jaaka go laetse mong wa rona.


text:
Mme batlhanka ba gago, botlhe ba ba tlhometseng go bolola fa pele ga Morena ba tla fetela kwa ntweng jaaka mong wa rona a buile.”


text:
Ke fa Moše a laela moperesiti Eleasare le Jošua morwa Nune le ditlhogo tsa dikgotla tsa ditso tsa Baiseraele ka ga bone.


text:
Moše a ba raya a re: “Fa Bagate le Barubene ba ka tshela Joretane le lona, ba tlhomeletse ntwa botlhe fa pele ga Morena, lefatshe la ba la thopiwa ke lona, gona lo ba nee lefatshe la Gileate go nna boswa.


text:
Re tla tshelela kwa lefatsheng la Kanana fa pele ga Morena re tlhometse, mme boswa jwa rona jwa naga bo ntse bo le ka kwano ga Joretane.”


text:
Bagate le Barubene le bontlhanngwe jwa lotso lwa ga Manase morwa Josefa Moše a ba naya jalo naga ya bogosi jwa ga Sihone kgosi ya Baamori le ya bogosi jwa ga Oge kgosi ya Basane, e bong lefatshe le metse ya lone le dinaga tsa yona le metse ya lefatshe tikologong.


text:
le Nebo le Baale-Meone – maina a fetotswe – le Sibema; ba be ba taya metse e ba e agileng maina a bone.


text:
Bomorwa Magire oora Manase ba ya kwa Gileate, ba thopa naga ya teng, ba leleka Baamori ba ba neng ba le gona.


text:
Jaire oora Manase a ya a thopa metsana ya bone ya ditente, a e bitsa metsana ya ditente ya ga Jaire.


text:
Mesepele ya Baiseraele ba ba hudugileng kwa lefatsheng la Egepeto ka fa mephatong ya bone, ba okametswe ke Moše le Arone, ke e:


text:
Moše a kwala mafelo ka fa taelong ya Morena kwa ba simolotseng mesepele ya bone teng; mesepele ya bone ka fa mathibelelong a bone ke e:


text:
Ba ne ba tloga kwa Ramasese ka letsatsi la 15 la kgwedi ya ntlha le le tlhomaganang le la Tlolaganyo; Baiseraele ba huduga ka letsogo le le tsholetsegileng la Morena Baegepeto botlhe ba ntse ba lebile;


text:
e le fa Baegepeto ba fitlha maitibolo otlhe a Morena o neng a a bolaile mo go bone. Le gona Morena o ne a dirafaditse katlholo le petso mo medimong ya bone.


text:
Ba bothologa kwa Ethame, ba thelelela kwa Phihagirothe yo o mo ntlheng ya botlhabatsatsi ya Baale-Sefone, ba thibelela mo ntlheng ya botlhabatsatsi ya Migetole.


text:
Ba bothologa kwa Phihagirothe, ba tshela lewatle, ba tsena mo sekakeng, ba sepela mosepele wa malatsi a le mararo mo sekakeng sa Ethame, ba thibelela kwa Mara.


text:
Ba bothologa kwa Mara, ba fitlha kwa Elime kwa go neng go le metswedi ya metsi e le 12 le mekolane e le 70, mme ba thibelela teng.


text:
Ke kwa moperesiti Arone o neng a tlhatlogela mo thabeng ya Hore ka fa taelong ya Morena, a swela teng, e le ka ngwaga wa 40 morago ga khudugo ya Baiseraele kwa lefatsheng la Egepeto ka letsatsi la ntlha la kgwedi ya botlhano.


text:
Metlheng eo kgosi ya Arate wa Mokanana yo o neng a agile mo nageng ya borwa ya lefatshe la Kanana, a utlwela go tla ga Baiseraele.


text:
Ba bothologa kwa Alemone-Dibelathaime, ba thibelela kwa dithabeng tsa Abarime ntlheng ya botlhabatsatsi ya thaba ya Nebo.


text:
Ba bothologa kwa dithabeng tsa Abarime, ba thibelela mo mabaleng a Moabe gaufi le Joretane go lebagana le Jerigo.


text:
Ba thibelela fa Joretane go tloga kwa Bethe-Ješimothe go fitlha kwa Abele-Sitime mo mabaleng a Moabe.


text:
Ya re ba le kwa mabaleng a Moabe gaufi le Joretane go lebagana le Jerigo, Morena a bua le Moše a re:


text:
“Bua le Baiseraele o ba ree o re: ‘E re lo sena go tshela Joretane le go tsena mo lefatsheng la Kanana,


text:
lo leleke baagi botlhe ba lefatshe fa pele ga lona, lo nyeletse majwe otlhe a a gwailweng ditshwantsho a bone, lo nyeletse medimo ya diseto yotlhe ya bone e e bopilweng, lo be lo senye dithota tsa tlhabelo tsotlhe tsa bone


text:
gore lo tle lo thope lefatshe, lo age mo go lone; ka gonne lefatshe le ke le lo neile gore e nne la lona.


text:
Lo abelwe lefatshe ka tengwa ka fa ditshikeng tsa lona; tse dikgolo lo di nee naga e kgolo, tse dinnye lo di nee naga e potlana. Kwa tengwa e welang motho gona, a gona e nne boswa jwa gagwe. Lo abelwe boswa ka fa ditsong tsa borraalona.


text:
Mme fa lo sa leleke baagi ba lefatshe fa pele ga lona, gona ba lo ba sadisang ba bone ba tla lo fetogela mitlwa mo matlhong le dipolela mo ditlhakoreng, e nna baba ba lona mo lefatsheng le lo tla bong lo agile mo go lone.


text:
“Laela Baiseraele o ba ree o re: ‘E tla re lo sena go tsena mo lefatsheng la Kanana, e nne lone boswa jwa lona, e bong lefatshe la Kanana ka fa melelwaneng ya lone.


text:
Ntlha ya borwa ya lona a e bape le naga ya Etomo go tloga kwa sekakeng sa Tsine; molelwane wa lona wa borwa o simologe kwa mafelelong a Lewatle la Letswai ntlheng ya botlhabatsatsi.


text:
Jaanong molelwane wa lona o thelele fa Phateng-ya-Diphepheng, o e pote ntlheng ya borwa, o fetele kwa Tsine, o be o felele ntlheng ya borwa ya Kateše-Barenea, o be o fetele kwa Hasare-Atare le kwa Asemone.


text:
“ ‘Mme molelwane wa lona wa bophirimatsatsi a e nne lewatle le legolo, e bong losi lwa lone; a lone e nne molelwane wa lona wa bophirimatsatsi.


text:
“ ‘Molelwane wa lona wa bokone e nne o: Lo itshegele molelwane go tloga kwa lewatleng le legolo go ya kwa thabeng ya Hore.


text:
Lo sege molelwane go tloga kwa thabeng ya Hore go ya fa go tsenwang mo nageng ya Hamathe; molelwane o be o felele kwa Setate.


text:
Molelwane o be o fetele kwa Siferone, o khutle kwa Hasare-Enane. A e nne ona molelwane wa lona wa bokone.


text:
“ ‘Lo be lo itshegele molelwane wa lona wa botlhabatsatsi go tloga kwa Hasare-Enane go ya kwa Sefame.


text:
Molelwane o be o fologele kwa Ribela ntlheng ya botlhabatsatsi ya Aine go tloga kwa Sefame; molelwane o be o fologe, o ame dithota tsa letsha la Khinerethe ntlheng ya botlhabatsatsi.


text:
Molelwane o be o fologele kwa Joretane, o khutle kwa Lewatleng la Letswai. A e nne lone lefatshe la lona ka fa melelwaneng ya lone tikologong’ ”.


text:
Mme Moše a laela Baiseraele a re: “Ke lone lefatshe le lo tshwanetseng go le kgaogana ka tengwa gore e nne la lona, le Morena o laetseng go le naya ditso di le 9 le bontlhanngwe jwa lotso lwa ga Manase.


text:
Gonne lotso lwa Barubene ka fa dikgotleng tsa bone le lotso lwa Bagate ka fa dikgotleng tsa bone le bontlhanngwe jwa lotso lwa ga Manase ba setse ba amogetse boswa jwa bone.


text:
Ditso tse pedi le bontlhanngwe jwa lotso ba amogetse boswa jwa bone ka kwano ga Joretane go lebagana le Jerigo ntlheng ya botlhabatsatsi.”


text:
“Maina a banna ba ba tshwanetseng go lo kgaoganya lefatshe boswa ke a: Ke moperesiti Eleasare le Jošua morwa Nune.


text:
“Laela Baiseraele gore ba nee Balefi metse e ba ka nnang mo go yona, e ntshiwe mo bosweng jwa dinaga tsa bone, le gona lo nee Balefi mafulo a metse eo mo tikologong ya yona.


text:
A metse eo e nne ya bone go nna mo go yona; a mafulo a yona e nne a dikgomo tsa bone le a difutshane tsa bone le a diphedi tsotlhe tsa bone.


text:
A mafulo a metse e lo tla e nayang Balefi a simologe fa loboteng lwa motse le go lo katoga mabogo a le 1 000 mo ntlheng tsotlhe.


text:
Mme ka kwa ntle ga motse lo lekanye lotlhakore lwa botlhabatsatsi lwa mabogo a le 2 000 le lotlhakore lwa bophirimatsatsi lwa mabogo a le 2 000 le lotlhakore lwa bokone lwa mabogo a le 2 000, motse o le fa gare. Mafulo a bone a metse e nne a a kana.


text:
Metse e lo tshwanetseng go e naya Balefi ke e: Ke metse e merataro ya botshabelo e lo e ntshang gore mmolai a tshabele teng; eo lo e okeletse metse e le 42 e mengwe.


text:
Fa e le metse e lo tla e ntshang mo nageng ya Baiseraele go e naya Balefi: Mo ditsong tse dikgolo lo ntshe e mentsi, mme mo ditsong tse dipotlana lo ntshe e mebotlana. A lotso longwe le longwe lo ntshetse Balefi metse mengwe ya lone ka fa bosweng jwa lone jo lo tla bo ruang.”


text:
lo itlhaolele metse e batshabi ba ka fitlhang go yona. A e nne metse ya botshabelo mo go lona gore mmolai a tshabele teng, yo o bolaileng motho e se ka bomo.


text:
Metse eo e tla nna ya botshabelo mo go lona go tshaba mmusolosi wa madi gore mmolai a se ka a bolawa a ise a eme fa pele ga phuthego go sekisiwa.


text:
Metse e meraro lo e ntshe ka kwano ga Joretane; e meraro lo e ntshe kwa lefatsheng la Kanana; e nne metse ya botshabelo.


text:
Metse e merataro eo e tla nna ya botshabelo jwa Baiseraele le jwa baeng le jwa ba ba jakang mo gare ga lona gore mongwe le mongwe yo o bolaileng motho e se ka bomo a tshabele teng.


text:
“ ‘Mme fa a mo iteile ka selo sa tshipi, mo a bileng a swa, ene ke mmolai wa ka bomo; mmolai yoo o tshwanetse go bolawa.


text:
Gongwe fa a tsere lentswe le le ka bolayang motho, a mo konopa ka lone, mo a bileng a swa, ene ke mmolai; mmolai yoo o tshwanetse go bolawa.


text:
Gongwe fa a tsere selo sa logong se se ka bolayang motho, a mo itaya ka sona, mo a bileng a swa, ene ke mmolai; mmolai yoo o tshwanetse go bolawa.


text:
gongwe a mo itaya ka kilo ka letsogo la gagwe, mo a bileng a swa, gona yo o mo iteileng o tshwanetse go bolawa; ke mmolai. A mmusolosi wa madi a bolae mmolai yoo, fa a kgatlhana nae.


text:
“ ‘Mme fa a mo kgarameditse ka tshoganyetso, e se ka kilo, gongwe a konopile sengwe mo go ene e se ka maano,


text:
gongwe a digela lentswe mo go ene le motho a ka swang ka lone, a sa mmone, mo a bileng a swa, fela ene e ne e se mmaba wa gagwe, mme a se ka a rata go mo direla bosula,


text:
A phuthego e pholose mmolai yo o ntseng jalo mo diatleng tsa mmusolosi wa madi; phuthego e be e mmusetse kwa motseng wa ga gabo wa botshabelo kwa o neng a tshabetse teng, a nne mo go ona go ya losong lwa moperesiti yo mogolo yo o tloditsweng ka lookwane lo lo boitshepo.


text:
Fela fa mmolai a ka tlola molelwane wa naga ya motse wa ga gabo wa botshabelo kwa o neng a tshabetse teng,


text:
mme mmusolosi wa madi a kgatlhana nae ka kwa ntle ga molelwane wa naga ya motse wa ga gabo wa botshabelo, mme mmusolosi wa madi a bolaya mmolai yoo, gona ga a na molato wa polao.


text:
Gonne o ne a tshwanetse a bo a ntse mo motseng wa ga gabo wa botshabelo go ya losong lwa moperesiti yo mogolo; mme morago ga loso lwa moperesiti yo mogolo mmolai o ka boela kwa nageng ya boswa jwa gagwe.


text:
“ ‘Fa mongwe a bolaya motho, a mmolai wa ka bomo a bolawe ka fa tshupong ya basupi, mme mosupi a le mongwe fela ga a lekane gore motho a atlholelwe loso.


text:
Lo se ka lwa amogela madi a kgololo a botshelo jwa mmolai yo o tshwanetsweng ke loso. Gonne o tshwanetse go bolawa.


text:
Le gona lo se ka lwa amogela madi a kgololo a yo o tshabetseng kwa motseng wa gagwe wa botshabelo gore a tle a boele gae, go nna mo nageng ya gagwe, fa moperesiti yo mogolo a sa ntse a tshela.


text:
Lo se ka lwa itshepolola lefatshe le lo leng mo go lone; gonne madi a a tshololwang a itshepolola lefatshe; mme lefatshe ga le na go direlwa thuanyo ya madi a a tsholotsweng mo go lone fa e se ka madi a yo o a tsholotseng.


text:
Lo se ka lwa itshekolola lefatshe le lo agileng mo go lone, ka ke nna mo go lone; gonne nna Morena ke nna mo gare ga Baiseraele.’ ”


text:
Ga atamela ditlhogo tsa dikgotla tsa losika lwa bomorwa Gileate morwa Magire, oora Manase, tsa ditshika tsa bomorwa Josefa, tsa bua fa pele ga Moše le fa pele ga bagolo, ditlhogo tsa dikgotla tsa Baiseraele,


text:
tsa re: “Morena o laetse mong wa rona go naya Baiseraele lefatshe ka tengwa go nna boswa; le gona mong wa rona o laetswe ke Morena gore boswa jwa naga jwa ga Selofehate morwa-rraarona, o bo nee bomorwadie.


text:
Jaanong fa ba nyalwa ke banna ba ditso tse dingwe tsa Baiseraele, gona boswa jwa bone bo tla bo bo kgaolwa mo bosweng jwa borraarona, bo okelediwa boswa jwa lotso lo ba nyetsweng mo go lone, mme bo tlosiwa mo kabelong ya boswa jwa rona.


text:
Jaanong e tla re fa go tla ngwaga wa tuduetso wa Baiseraele, boswa jwa bone bo kopanngwe le boswa jwa lotso lo ba nyetsweng mo go lone, mme boswa jwa bone bo kgaolwa mo bosweng jwa lotso lwa borraarona.”


text:
Ke fa Moše a laela Baiseraele ka fa taelong ya Morena a re: “Ba lotso lwa bomorwa Josefa ba bua nnete.


text:
Se Morena o se laotseng ka ga bomorwadia Selofehate ke se: Ba ka nna ba nyalwa ke yo ba mo ratang, fela a e nne wa losika lwa lotso lwa ga rraabo


text:
gore boswa jwa naga jwa Baiseraele bo se ka jwa tswa mo lotsong longwe, jwa ya go nna jwa lotso lo longwe; gonne mongwe le mongwe wa Baiseraele o tshwanetse go ngaparela boswa jwa lotso lwa borraagwe.


text:
Morwadi mongwe le mongwe yo o ruang boswa mo go longwe lwa ditso tsa Iseraele a a nyalwe ke mongwe wa losika lwa lotso lwa ga rraagwe gore mongwe le mongwe wa Baiseraele a rue boswa jwa borraagwe,


text:
mme boswa jwa naga bo se ka jwa tswa mo lotsong longwe, jwa ya go nna jwa lotso lo longwe; gonne lotso longwe le longwe lwa Baiseraele lo tshwanetse go boloka boswa jwa lone.”


text:
Magala le Thiresa le Hogola le Mileka le Noa bomorwadia Selofehate ba nyalwa ke bomorwa borrangwanaa-bone.


text:
Ba nyalwa ke banna ba ditshika tsa bomorwa Manase morwa Josefa, mme boswa jwa bone jwa sala mo lotsong lwa losika lwa ga rraabo.


text:
Ke tsona ditaelo le ditshiamelo tse Morena o di laetseng Baiseraele ka Moše kwa mabaleng a Moabe gaufi le Joretane go lebagana le Jerigo.


text:
Mafoko ke a, a Moše o a buileng le Baiseraele botlhe kwa moseja ga Joretane mo sekakeng mo lebaleng la Joretane fa go lebaganyeng le Sufe fa gare ga Pharane le Thofele le Labane le Haserothe le Disahabe.


text:
Go tloga kwa Horebe go ya go fitlha kwa Kateše-Barenea ka tsela ya dithaba tsa Seire ke leeto la malatsi a le some nngwe.


text:
Ya re ka ngwaga wa 40, ka kgwedi ya 11, ka la ntlha la kgwedi Moše a bua le Baiseraele fela jaaka Morena a mo laetse ka ga bone.


text:
E ne e le fa a sena go fenya Sihone kgosi ya Baamori, yo o neng a agile kwa Hešebone, le Oge kgosi ya Basane, yo o neng a agile kwa Ašetharothe, a mo fenya kwa Eterei.


text:
“Morena Modimo wa rona o buile le rona kwa Horebe a re: ‘Lo ntse sebaka se se lekanyeng fa thabeng e.


text:
Thelelang lo bolole lo ye kwa dithabeng tsa Baamori le kwa go botlhe ba ba bapileng nabo mo lebaleng la Joretane le mo dithabeng le mo nageng e e kwa tlase le mo nageng ya borwa le fa losing lwa lewatle kwa lefatsheng la Bakanana le kwa Lebanone go fitlha kwa nokeng e kgolo ya Ferathe.


text:
Itseng gore ke lo neetse lefatshe leo. Tsenang lo thope lefatshe le Morena o le ikanetseng borraeno Aborahame le Isaka le Jakobe go le ba naya, e bong losika lwa bone sehularong sa bone.’


text:
Ka lo raya ka re: ‘Ntshang banna mo ditsong tsa lona ba ba tlhalefileng, ba ba nang le tlhaloganyo le temogo gore ke ba dire ditlhogo tsa lona.’


text:
Ka tsaya ditlhogo tsa ditso tsa lona, e bong banna ba ba tlhalefileng ba ba nang le temogo, ka ba dira ditlhogo tsa lona, ya nna balaodi ba dikete le balaodi ba makgolo le balaodi ba 50 le balaodi ba masome le bakwaledi ba ditso tsa lona.


text:
“Ka ba ka laela baatlhodi ba lona ka sebaka seo ka re: ‘Sekisang ba ga lona, lo atlhole ka tshiamo fa gare ga motho le mongwe-ka-ene gongwe moeng wa gagwe.


text:
Lo se ka lwa gobelelela ope mo tshekong, lo reetse yo mmotlana fela jaaka yo mogolo, se boifeng ope. Gonne Modimo o batla tshiamo. Mme kgang e e lo palelang lo e tlise go nna gore ke e utlwe.’


text:
“Jaanong ra kuologa kwa Horebe, ra ralala sekaka sotlhe se segolo se se boitshegang se lo se bonyeng ka tsela e e yang kwa dithabeng tsa Baamori, jaaka Morena, Modimo wa rona, o ne o re laetse, ra fitlha kwa Kateše-Barenea.


text:
Ka ba ka lo raya ka re: ‘Lo fitlhile fa dithabeng tsa Baamori tse Morena, Modimo wa rona, o tla di re nayang.


text:
Bonang, ke lone lefatshe le Morena, Modimo wa lona, o le lo neileng. Bololang lo le thope jaaka Morena, Modimo wa borraeno, a lo solofeditse. Se boifeng, lo se tshoge!’


text:
“Ke fa lo nkatamela lotlhe lo re: ‘A re romeng banna, ba re etelele pele, ba ye go re tlholela lefatshe, ba boe ba re bolelele tsela e re ka bololang ka yona le metse e re tla gorogang kwa go yona.’


text:
Ba tloga ba tlhamalala ba tlhatlogela kwa dithabeng, ba fitlha fa nokaneng ya Ešekole, ba le tlhola.


text:
Ba be ba tsaya maungo mangwe a lefatshe, ba re tlela nao, ba re bolelela ba re: ‘Lefatshe le siame le Morena, Modimo wa lona, o tla le re nayang!’


text:
Lwa ba lwa ngongorega mo ditenteng tsa lona lwa re: ‘Morena o re ntshitse kwa lefatsheng la Egepeto, ka a re tlhoile, go re neela mo diatleng tsa Baamori gore ba re nyeletse.


text:
Re ka tlhatlogela kae? Ba ga rona ba re kgobile marapo ka go bua ba re: Morafe wa teng o mogolo, o moleele bogolo go rona; metse e megolo e femetswe go fitlha kwa legodimong. Le mekaloba re e bonye teng!’


text:
Morena, Modimo wa lona, yo o lo etelelang pele, ke ene yo o tla lo tlhabanelang fela jaaka a lo diretse kwa Egepeto mo matlhong a lona,


text:
le mo sekakeng kwa lo bonyeng teng jaaka Morena, Modimo wa lona, a lo belege jaaka monna a tle a belege morwawe mo tseleng yotlhe e lo tsamaileng ka yona, ga tsamaya lwa ba lwa fitlha mo felong fano.’


text:
yo o neng a lo etelela pele mo tseleng go lo batlela felo fa lo ka thibelelang teng, bosigo e le ka molelo go lo bonegela mo tseleng e lo tla tsamayang ka yona, motshegare e le ka leru.


text:
‘Ga go na ope mo banneng bao ba losika lo lo bosula loo yo o tla bonang lefatshe le le molemo le ke ikanneng go le naya borraeno,


text:
fa e se Kalebe morwa Jefune, ene o tla le bona. Lefatshe le o neng a le gata ke tla le mo naya le bana ba gagwe, ka a setse Morena morago ka botlalo.’


text:
Mme Jošua morwa Nune yo o go direlang ene o tla fitlha teng; mo tiise, gonne o tla le ruisa Baiseraele.


text:
“ ‘Mme bana ba bannye ba lona ba lo rileng, ba tla nna thopo, le bana ba lona ba kajeno ba sa itseng molemo le bosula, bone ba tla fitlha teng, ke tla le ba naya, ba tla le rua.


text:
“Ke fa lo mphetola lo re: ‘Re leofetse Morena. Jaanong re tla tlhatloga, re tlhabana fela jaaka Morena, Modimo wa rona, a re laetse.’ Lwa ba lwa tlhomela mongwe le mongwe dibolai tsa ntwa tsa gagwe, lwa re go botlhofo go tlhatlogela kwa dithabeng.


text:
“Mme Morena a nthaya a re: ‘Ba ree o re: Se tlhatlogeng le e seng go tlhabana, gonne ga ke na le lona gore lo se ka lwa fenngwa ke baba ba lona.’


text:
Ya re ke lo bolelela lwa se ka lwa utlwa, mme lwa rukhutlhegela taelo ya Morena, lwa ikgogomosa, lwa tlhatlogela teng.


text:
Ke fa Baamori ba ba agileng mo dithabeng tseo ba bolola go lo kgatlhantsha, ba lo khutšhela jaaka go tle go dire dinotshe tsa semana, ba lo phatlalatsa go tloga kwa Seire go ya go fitlha kwa Horema.


text:
Ya re lo boa, lo lela fa pele ga Morena, Morena a se ka a reetsa mantswe a lona le e seng go lo sekegela tsebe.


text:
“Jaanong ra boa, ra kuologa ra ya kwa sekakeng ka tsela ya Lewatle la Motlhaka jaaka Morena a ntaetse, ra potologa dithaba tsa Seire malatsi a mantsi.


text:
Laela morafe o re: Lo tla ralala naga ya ba ga lona boora Esau ba ba agileng kwa Seire, mme ba tla lo boifa. Fela lo itise thata


text:
gore lo se ka lwa lwa nabo; gonne ga nkitla ke lo naya sepe sa lefatshe la bone le e seng fa go lekanang pato ya lonao; ka gonne dithaba tsa Seire ke di neile Esau go nna tsa gagwe.


text:
“Gonne Morena, Modimo wa gago, o go tshegofaditse mo tirong yotlhe ya seatla sa gago, o itse go sepela ga gago mo sekakeng se segolo seno. Morena, Modimo wa gago, o ne a ntse a na nao dinyaga di le 40 tseno, mme ga o a tlhoka sepe.


text:
“Ra ba ra ralala naga ya ba ga rona boora Esau ba ba agileng kwa Seire ka tsela ya lebala e e tswang kwa Elathe le kwa Esione-Gebere, ra ba ra thelela, ra fetela pele ka tsela e e yang kwa sekakeng sa Moabe.


text:
Ke fa Morena a nthaya a re: ‘O se ka wa rumola Bamoabe le e seng go lwa nabo. Gonne ga nkitla ke go naya sepe sa lefatshe la bone go nna boswa. Ka gonne naga ya Are ke e neile boora Lote go nna ya bone.’ ” (


text:
Bogologolo Baemime ba ne ba agile mo go yona, e le morafe o mogolo wa batho ba bantsi, ba baleele ba ba tshwanang le mekaloba.


text:
Le kwa Seire go ne go agile Bahori bogologolo, mme boora Esau ba ba leleka ba ba nyeletsa fa pele ga bone, ba nna teng mo boemong jwa bone jaaka Baiseraele ba diretse lefatshe la boswa jwa bone le Morena a le ba neileng.)


text:
Malatsi a re sepetseng ka ona go tloga kwa Kateše-Barenea go ya re be re tshele nokana ya Serete e ne e le dinyaga di le 38, ga tsamaya losika lotlhe lwa banna ba batlhabani lwa fela mo bothibelelong jaaka Morena a ba ikanetse.


text:
Jaanong fa o sena go atamela Baamone, o se ka wa ba rumola le e seng go tlhabana nabo; gonne ga nkitla ke go naya sepe sa lefatshe la Baamone go nna boswa; ka gonne ke le neile boora Lote gore e nne la bone.’ ” (


text:
Le lone le ne le kaiwa lefatshe la Barefaime. Barefaime ba ne ba agile mo go lone bogologolo, mme Baamone ba ba bitsa Basamasumi.


text:
E ne e le morafe o mogolo wa batho ba bantsi ba baleele jaaka mekaloba, mme Morena a ba nyeletsa fa pele ga bone, mo ba bileng ba ba leleka, ba nna teng mo boemong jwa bone,


text:
jaaka a ne a direla boora Esau ba ba agileng kwa Seire, ba o neng a nyeletsa Bahori fa pele ga bone, mo ba bileng ba ba leleka, ba nna teng mo boemong jwa bone go fitlha letsatsing la kajeno.


text:
Le Baawi ba ba neng ba agile mo metsaneng go fitlha kwa Gasa ba nyeleditswe jalo. Bakhafethori ba ba tswang kwa Khafethore ba ne ba ba nyeletsa, ba nna teng mo boemong jwa bone.)


text:
“ ‘Nanogang lo kuologe lo tshele nokana ya Arenone. Bona, Sihone kgosi ya Hešebone wa Moamori ke mo neetse mo seatleng sa gago. Simolola o thope, o lwe nae.


text:
Kajeno ke tla simolola go baya letshogo la go go tshoga le poifo ya go go boifa mo merafeng fa tlase ga letsatsi gore mogang e utlwelang tumedi ya gago e tetesele e tlalelwe ka ntlha ya gago.’


text:
“Ya re re le kwa sekakeng sa Ketemothe, ka roma barongwi kwa go Sihone kgosi ya Hešebone ka mafoko a kagiso, ka re:


text:
‘Ntetlelele go ralala lefatshe la gago! Ke tla tsamaya mo tseleng fela, ke sa fapogele ntlheng ya le le jang le e seng mo go ya la molema.


text:
Dijo o ka di rekisa mo go nna ka madi gore ke je, le metsi o ka a nnaya ka madi gore ke nwe. Nte fela ke fete ka tsela


text:
jaaka ke diretswe ke boora Esau ba ba agileng kwa Seire le Bamoabe ba ba agileng kwa Are go tsamaya ke be ke tshele noka ya Joretane, ke fitlhe kwa lefatsheng le Morena, Modimo wa rona, o tla le re nayang.’


text:
“Mme Sihone kgosi ya Hešebone a gana re le ralala; gonne Morena, Modimo wa lona, o ne a kwatlaladitse, mowa wa gagwe, a thatafaditse pelo ya gagwe gore a tle a mo neele mo diatleng tsa lona jaaka go dirafetse jaanong.


text:
“Ke fa Morena a nthaya a re: ‘Bona, ke go neela Sihone le lefatshe la gagwe. Simolola o le thope gore o je lefatshe la gagwe boswa.’


text:
Mme Sihone a bolola go re kgatlhantsha, ene le morafe otlhe wa gagwe, go tlhabana le rona kwa Jahase.


text:
Ra thopa metse yotlhe ya gagwe ka sebaka seo, ra dirafatsa khutso ya Modimo mo motseng mongwe le mongwe ka go bolaya banna le basadi le bana, ra se ka ra falodisa ope.


text:
Go tloga kwa motseng wa Aroere o o fa losing lwa nokana ya Arenone le go tloga motseng o o mo molapong go ya go fitlha kwa Gileate, ga re a ka ra palelwa ke motse ope. Morena, Modimo wa rona, a neela metse yotlhe mo diatleng tsa rona.


text:
Fela ga lo a ka lwa atamela lefatshe la Baamone, e bong naga yotlhe e e bapileng le nokana ya Jaboke le metse ya dithaba le tsotlhe tse Morena, Modimo wa rona, o neng a di re ileditse.


text:
“Ra ba ra tswelela, ra tlhatloga le tsela e e yang kwa Basane. Ke fa Oge kgosi ya Basane a bolola go re kgatlhantsha ene le morafe otlhe wa gagwe go tlhabana le rona kwa Eterei.


text:
Mme Morena a nthaya a re: ‘Se mmoife, gonne ke mo neetse mo seatleng sa gago le morafe otlhe wa gagwe le lefatshe la gagwe gore o mo direle jaaka o diretse Sihone, kgosi ya Baamori yo o neng a agile kwa Hešebone.’


text:
“Ke fa Morena, Modimo wa rona, a neela le Oge, kgosi ya Basane, le morafe otlhe wa gagwe mo diatleng tsa rona; ra mo fenya, a ba a tlhoka yo o falolang.


text:
Ra thopa metse yotlhe ya gagwe ka sebaka seo; ga se ka ga nna motse ope o re se kang ra o ba amoga. E ne e le metse e le 60, e bong naga yotlhe ya Aregobe ya puso ya ga Oge kwa Basane.


text:
Metse yotlhe eo e ne e femetswe ka dipota tse di godimo le dikgoro le mephakarego, go sa balwe metse e mentsintsi e e sa femelwang.


text:
Ra ba dirafaletsa khutso ya Modimo jaaka re ne ra direla Sihone, kgosi ya Hešebone, ra senya motse mongwe le mongwe, ra bolaya banna le basadi le bana ka khutso ya Modimo.


text:
“Ra tsaya lefatshe jalo ka sebaka seo mo diatleng tsa dikgosi tse pedi tsa Baamori le le ka kwano ga Joretane go tloga nokaneng ya Arenone go ya go fitlha kwa thabeng ya Heremone. (


text:
Ra tsaya metse yotlhe ya lebala le Gileate yotlhe le Basane yotlhe go fitlha kwa Salega le kwa Eterei, metse ya puso ya ga Oge kwa Basane.”


text:
Gonne Oge kgosi ya Basane o ne a setse a le esi fela wa masalela a Barefaime. Bonang, letlole le a fitlhilweng ka lone la tshipi le kwa Raba mošate wa Baamone. Boleele jwa lone ke mabogo a le 9, bophara jwa lone ke mabogo a le 4, ka fa letsogong la monna.


text:
“Lefatshe leo ra le thopa ka sebaka seo. Jaanong ka naya Barubene le Bagate naga go tloga kwa Aroere yo o fa nokaneng ya Arenone le bontlhanngwe jwa dithaba tsa Gileate le metse ya teng.


text:
Ka ba ka naya bontlhanngwe jwa lotso lwa ga Manase naga e e setseng ya Gileate le Basane yotlhe, e bong puso ya ga Oge; ke naga yotlhe ya Aregobe.” Basane yotlhe yoo o bidiwa lefatshe la Barefaime.


text:
Jaire oora Manase a tsaya naga yotlhe ya Aregobe go fitlha kwa molelwaneng wa Bakesure le Bamaagatha, a bitsa metsana ya teng ya Basane ka leina la gagwe: Metsana ya ga Jaire. E bidiwa jalo go fitlha letsatsing leno.


text:
Barubene le Bagate ke ba file naga go tloga kwa Gileate go fitlha kwa nokaneng ya Arenone, molelwane o le fa gare ga nokana, le go fitlha kwa nokaneng ya Jaboke molelwane wa Baamone


text:
le lebala la Joretane ntlheng ya botlhabatsatsi, Joretane e le molelwane go tloga kwa Khinerethe go fitlha kwa Lewatleng la Lebala, e bong Lewatleng la Letswai fa tlase ga thaba ya Phiseka.


text:
“Ka sebaka seo ka lo laela ka re: ‘Morena, Modimo wa lona, o lo neile lefatshe leo go le rua. Fela lona lotlhe ba lo nonofetseng tlhabano lo tshwanetse go etelela ba ga lona, Baiseraele, pele lo tlhometse.


text:
Ke basadi ba lona le bana ba lona fela ba ba tla salang mo metseng ya lona e ke e lo fileng mmogo le diruiwa tsa lona. Ke a itse gore lo na le diruiwa tse dintsi.


text:
Fa Morena a sena go naya ba ga lona boikhutso jaaka lona, mme le bone ba rua lefatshe le Morena, Modimo wa lona, o tla le ba nayang kwa moseja ga Joretane, foo lo ka boela kwa gae, mongwe le mongwe kwa bosweng jwa gagwe jo ke bo lo fileng.’


text:
“Le gona ke laetse Jošua ka sebaka seo ka re: ‘Matlho a gago a bonye tsotlhe tse Morena, Modimo wa lona, a di diretseng dikgosi tse pedi tseo. Morena o tla direla magosi otlhe jalo a o tla tshelelang kwa go ona.


text:
‘Morena Modimo, o simolotse go supetsa motlhanka wa gago bogolo jwa gago le letsogo la gago le le tiileng; gonne modimo ke ofe kwa legodimong le mono lefatsheng o o ka dirang ditiro tse di tshwanang le tsa gago, wa dira ka thata e kgolo jaaka wena?


text:
Tsweetswee nte ke tshelele kwa moseja, ke bone lefatshe le lentle le le kwa moseja ga Joretane le dithaba tse dintle tsele le tsa Lebanone!’


text:
“Mme Morena o ne a sa ntse a nkgalefetse ka ntlha ya lona, a se ka a nkutlwa. Morena a nthaya a re: ‘Go ntse! O se ka wa tlhola o bua gape le nna ka ga seo se.


text:
Tlhatlogela kwa setlhoeng sa thaba ya Phiseka, o tlhaeletse matlho a gago kwa bophirimatsatsi le kwa bokone le kwa borwa le kwa botlhabatsatsi, o le bone ka matlho a gago. Ka gonne ga o kitla o tshela Joretane yo.


text:
Mme laya Jošua, o mo tiise, o mo nonotshe; gonne ene o tla tshela, a etelela morafe o pele, a ba jesa lefatshe boswa le o tla le bonang.’


text:
“Jaanong he, Baiseraele, utlwang melao le ditshiamelo tse ke di lo rutang go di dirisa gore lo tle lo phele, lo tsene, lo rue lefatshe le Morena, Modimo wa borraeno, o tla le lo nayang.


text:
Lo se ka lwa oketsa tse ke di lo laelang le e seng go di fokotsa, mme lo tlhokomele ditaolo tsa Morena, Modimo wa lona, tse ke di lo laelang.


text:
Matlho a lona a bonye tse Morena o di dirileng ka ntlha ya ga Baale-Pheore; gonne botlhe ba ba neng ba latela Baale-Pheore Morena, Modimo wa lona, o ba nyeleditse, a ba tlosa mo go lona.


text:
“Bonang! Ke lo rutile melao le ditshiamelo ka fa Morena, Modimo wa me, a ntaetseng ka teng gore lo dire jalo mo lefatsheng le lo tla tsenang mo go lone go le rua.


text:
Di tlhokomeleng lo dire ka tsona! Gonne gona e tla nna botlhale jwa lona le tlhaloganyo ya lona mo matlhong a merafe. E re ba utlwela melao yotlhe eo, ba re: ‘Ruri, setšhaba se segolo se ke morafe o o tlhalefileng o o nang le tlhaloganyo!’


text:
“Gonne setšhaba se segolo ke sefe se se nang le modimo o o gaufi naso, jaaka Morena, Modimo wa rona, a le gaufi le rona ka nako le nako e re mmitsang ka yona?


text:
Gape setšhaba se segolo ke sefe se se nang le melao le ditshiamelo tse di tshwanang le molao otlhe o ke o bayang fa pele ga lona gompieno?


text:
Fela lo itise, lo ipoloke thata gore lo se ka lwa lebala ditirafalo tse matlho a lona a di bonyeng gore di se ka tsa timelela mo pelong tsa lona ka malatsi otlhe a botshelo jwa lona, mme lo di bolelele bana ba lona le bana ba bana ba lona;


text:
se lebaleng letsatsi le lo neng lo eme fa pele ga Morena, Modimo wa lona, kwa Horebe ka lone, jale fa Morena a nthaya a re: ‘Mphuthele morafe, ke tla ba utlwisa mafoko a me gore ba ithute go mpoifa ka malatsi otlhe a ba phelang ka ona mo lefatsheng, ba be ba a rute bana ba bone.’


text:
“Ke fa lo atamela, lo ema fa tlase ga thaba, mme thaba ya tuka molelo, wa fitlha fa gare ga legodimo; go bile go le lefifi le maru le bontsho jwa maru.


text:
Mme Morena a bua le lona a le mo molelong; tumo ya mafoko lwa e utlwa, e le tumo fela, mme lwa se ka lwa bona ope yo o buang.


text:
A lo itsise kgolagano ya gagwe e a lo laotseng go e dirisa, e bong mafoko a some, a a kwala mo matlapeng a maboti a mabedi.


text:
Mme nna Morena a ntaela ka sebaka seo go lo ruta melao le ditshiamelo gore lo di dirise mo lefatsheng le lo tla tshelelang kwa go lone go le rua.


text:
“Ka moo lo itiseng thata ka ntlha ya maphelo a lona. Gonne ga lo a ka lwa bona sebopego sa Modimo ka letsatsi le Morena o buileng le lona ka lone kwa Horebe a le mo molelong –


text:
e se re gongwe lwa leofa, lwa itirela setshwantsho se se setilweng sa modimo mongwe, e bong setshwantsho sa monna gongwe sa mosadi


text:
le fa e le setshwantsho sa setshedi sengwe se se mo lefatsheng gongwe setshwantsho sa nonyane nngwe ya diphuka e e fofang mo loaping;


text:
le fa e le setshwantsho sa sengwe se se gagabang fa fatshe gongwe setshwantsho sa tlhapi nngwe e e mo metsing fa tlase ga lefatshe


text:
e se re gongwe ya re lo tsholeletsa matlho kwa legodimong, lo bona letsatsi le ngwedi le dinaledi, lesomo lotlhe la legodimo, lwa raelega, lwa di obamela, lwa di direla, tseo Morena, Modimo wa lona, o di abetseng merafe yotlhe fa tlase ga legodimo lotlhe.


text:
Mme lona Morena o lo tsere, a lo ntsha mo leisong le le gakolosang tshipi, e bong kwa Egepeto gore lo nne morafe wa gagwe wa boswa jaaka go ntse gompieno.


text:
Mme nna, Morena o ne a nkgalefetse ka ntlha ya lona, mo a bileng a ikana gore ga ke ne ke tshela Joretane le e seng go tsena mo lefatsheng le lentle le Morena, Modimo wa lona, o tla le lo nayang gore e nne la lona;


text:
nna ke tla swela mo lefatsheng leno, ke sa tshele Joretane, mme lona lo tla tshela, lo rua lefatshe le lentle lele.


text:
Itiseng he gore lo se lebale kgolagano ya Morena, Modimo wa lona, e o e dirileng le lona, le e seng go itirela setshwantsho sa modimo le fa e le sa sebopego sefe; ke mo Morena, Modimo wa lona o go lo ileditseng.


text:
“Fa e ka re lo se na go tsala bana, le bana ba bana, lo se na go tlwaela mo lefatsheng lwa senya, lwa dira setshwantsho sa modimo, le fa e le sa sebopego sefe, lwa dira tse di bosula mo matlhong a Morena, Modimo wa lona, go mo gakatsa,


text:
gona ke lo biletsa legodimo le lefatshe kajeno go nna basupi ba gore ruri lo tla latlhega ka pele, lo tlosiwa mo lefatsheng le lo tla tshelang Joretane go ya teng go le rua; gona ga lo kitla lo nna sebaka se seleele mo go lone, mme ruri, lo tla nyelediwa.


text:
Morena o tla lo falaletsa kwa merafeng, mme lo tla sala lo le ba se kae fela mo ditšhabeng kwa Morena a tla lo isang teng.


text:
Teng lo tla direla medimo e e leng tiro ya diatla tsa batho fela ya logong le ya lentswe, e e sa itseng go bona le go utlwa le go ja le go dupa.


text:
Lo tla batla Morena, Modimo wa lona, lo le teng koo, lo ba lo mmona fa lo mmatla ka pelo yotlhe le ka mowa otlhe.


text:
E tla re lo tlaletswe mme dilo tsotlhe tseo di lo dirafalela sebakeng sa bofelo, gona lo tla boela Moreneng, Modimo wa lona, lo reetsa lentswe la gagwe.


text:
Gonne Morena, Modimo wa lona, ke Modimo o o boutlwelo-botlhoko; ga a kitla a lo tlogela, ga a kitla a lo senya le e seng go lebala kgolagano e a e ikanetseng borraeno.


text:
“Kana lo ka botsolotsa tsa malatsi a pele, lo ise lo nne teng, tsa go tloga ka letsatsi le Modimo o bopileng motho mo lefatsheng ka lone le tsa go tloga mafelelong a legodimo go ya go fitlha mafelelong a mangwe a legodimo gore a go kile ga dirafala dilo tse dikgolo tse di ntseng jalo gongwe a go utlwetswe tse di ntseng jalo?


text:
A go na le morafe o o kileng wa utlwa lentswe la Modimo o bua o le mo molelong jaaka lona lo o utlwile, mme lwa phela?


text:
Kampo a go na le modimo mongwe o o kileng wa tla go itseela setšhaba mo gare ga setšhaba se sengwe ka diteko le ka ditshupo le ka dikgakgamatso le ka ntwa le ka seatla se se tiileng le ka letsogo le le otlologileng le ka ditheregiso tse dikgolo fela jaaka Morena, Modimo wa lona, a lo diretse kwa Egepeto mo matlhong a lona?


text:
“Lona lo di bontshitswe gore lo itse fa Morena e le ene Modimo, mme go se na ope o sele kwa ntle ga ona.


text:
O lo utlwisitse lentswe la gagwe a le kwa legodimong gore a lo rute; a ba a lo bontsha molelo o mogolo wa gagwe mo lefatsheng, mme lwa utlwa mafoko a gagwe a tswa mo molelong.


text:
E re ka a ratile borraeno, a tlhopha bana ba bone sehularong sa bone, a ba a lo ntsha kwa Egepeto ka esi ka thata e kgolo ya gagwe


text:
gore a tle a leleke ditšhaba tse dikgolo tse di thata bogolo go lona fa pele ga lona, a be a lo fitlhise, a lo nee lefatshe la tsona go nna boswa jaaka go ntse gompieno.


text:
Ka moo he itseng kajeno, lo be lo ele tlhoko, fa Morena e le ene Modimo kwa godimo mo legodimong le fa tlase mono lefatsheng, go se na ope o sele.


text:
Jaanong lo tlhokomele melao ya gagwe le ditaolo tsa gagwe tse ke di lo laelang kajeno gore lo phele sentle le bana ba lona sehularong sa lona, e le gore lo tshele sebaka se seleele mo nageng e Morena, Modimo wa lona, o tla e lo nayang go nna ya lona ka metlha yotlhe.”


text:
gore go tshabele teng mmolai yo o ka bolayang mongwe-ka-ene e se ka bomo, a sa mo tlhoa pele, gore a tshabele kwa go o mongwe wa metse eo, a tshele:


text:
E bong Besere mo sekakeng sa naga ya lebala go nna wa Barubene le Ramothe kwa Gileate go nna wa Bagate le Golane kwa Basane go nna wa Bamanase.


text:
Ke tsona ditshupo le melao le ditshiamelo tse Moše o di boleletseng Baiseraele ba sena go huduga kwa Egepeto,


text:
ba le kwa moseja ga Joretane mo molapong o o lebaganyeng le Bethe-Pheore kwa lefatsheng la ga Sihone, kgosi ya Baamori, yo o neng a agile kwa Hešebone, yo Moše a mo fentseng a na le Baiseraele ba sena go huduga kwa Egepeto.


text:
Ba bile ba thopa lefatshe la gagwe le lefatshe la ga Oge kgosi ya Basane, tsona dikgosi tse pedi tsa Baamori tse di neng di le kwa moseja ga Joretane ntlheng ya botlhabatsatsi;


text:
ba le thopa go tloga kwa Aroere yo o fa losing lwa nokana ya Arenone go fitlha kwa thabeng ya Sirione, e bong ya Heremone


text:
le lebala lotlhe kwa moseja ga Joretane ntlheng ya botlhabatsatsi go ya go fitlha kwa Lewatleng la Lebala fa tlase ga thaba ya Phiseka.


text:
Jaanong Moše a bitsa Baiseraele botlhe, a ba raya a re: “Lona Baiseraele, utlwang melao le ditshwanelo tse ke di buang mo ditsebeng tsa lona gompieno, lo di ithute, lo tlhokomele gore lo dire ka tsona.


text:
Morena ga a ka a dira kgolagano eo le borraarona fela, mme e le le rona ka rosi ba re phelang, le rona rotlhe ba re leng fano kajeno.


text:
Nna ke eme fa gare ga Morena le lona ka sebaka seo gore ke lo itsise lefoko la Morena; gonne lo ne lo boifa molelo, lo sa ka ke lwa tlhatlogela kwa thabeng.) Morena a re:


text:
“ ‘Ke nna Morena, Modimo wa gago, yo ke go ntshitseng kwa lefatsheng la Egepeto mo ntlong ya botlhanka.


text:
“ ‘O se ka wa itirela modimo wa seseto, le fa e le setshwantsho sepe sa tse di kwa godimo mo legodimong, le fa e le sa tse di mo lefatsheng, gongwe sa tse di mo metsing a a kwa tlase ga lefatshe.


text:
“ ‘O se ka wa e obamela le e seng go e direla. Gonne nna Morena, Modimo wa gago, ke Modimo o o lefufa o ke beletsang bana tshiamololo ya borraabo le go ya losikeng lwa boraro le lwa bone mo go ba ba ntlhoileng.


text:
Mme ba tshika di le dikete ba ba nthatang le go tlhokomela ditaolo tsa me ke ba direla ka bopelotlhomogi.


text:
“ ‘O se ka wa bolela leina la Morena, Modimo wa gago, mo go sa tshwanelang; gonne yo o bolelang leina la gagwe mo go sa tshwanelang, Morena ga a kitla a mo lesa a sa mmetse.


text:
Mme letsatsi la bosupa ke Sabata wa Morena, Modimo wa gago. Se dire tiro epe ka lone, wena le morwao le morwadio le motlhanka wa gago le lelata la gago le kgomo ya gago le esele ya gago le seruiwa sengwe le sengwe sa gago le moeng wa gago yo o mo dikgorong tsa gago gore motlhanka wa gago le lelata la gago ba ikhutse jaaka wena.


text:
O nne o gakologelwe gore o ne o le motlhanka kwa lefatsheng la Egepeto, mme Morena, Modimo wa gago, a go ntsha teng ka seatla se se tiileng le ka letsogo le le otlologileng. Ke ka moo Morena, Modimo wa gago, a go laetseng gore o ilele letsatsi la Sabata.


text:
“ ‘Tlotla rraago le mmaago jaaka Morena, Modimo wa gago, a go laetse gore malatsi a gago a nne mantsi le gore o tshele sentle mo lefatsheng le Morena, Modimo wa gago, o tla le go nayang.


text:
“ ‘Le gona o se ka wa eletsa mosadi wa mongwe-ka-wena. Le gona o se ka wa eletsa ntlo ya mongwe-ka-wena le e seng tshimo ya gagwe le e seng motlhanka wa gagwe le e seng lelata la gagwe le e seng kgomo ya gagwe le e seng esele ya gagwe le e seng sepe se e leng sa mongwe-ka-wena.’


text:
“Ke ona mafoko a Morena o a buileng le phuthego yotlhe ya lona kwa thabeng a le mo molelong le mo lerung le mo bontshong ka lentswe le legolo, a se ka a oketsa sepe; a ba a a kwala mo matlapeng a maboti a mabedi, a a nneela.


text:
“Mme e rile lo utlwa lentswe le tswa mo lefifing, lo bona thaba e ntse e tuka molelo, lwa tla go nna, e bong ditlhogo tsotlhe tsa ditso tsa lona le bagolo ba lona,


text:
lwa re: ‘Bona, Morena, Modimo wa rona, o re supeditse kgalalelo ya gagwe le bogolo jwa gagwe, mme re utlwile lentswe la gagwe le tswa mo molelong. Kajeno re bonye gore Modimo o ka bua le motho, mme a tshela.


text:
Jaanong he, re tla swelang? Kana molelo o mogolo oo o tla re ja; fa re sa ntse re tswelela pele go utlwa lentswe la Morena, Modimo wa rona, re ka swa.


text:
Gonne ke mang mo bathong botlhe yo o kileng a utlwa lentswe la Modimo o o phelang, o bua o le mo molelong jaaka rona re le utlwile, mme a tshela?


text:
A go atamele wena, o utlwe tsotlhe tse Morena, Modimo wa rona, o tla di buang, o be o re bolelele tsotlhe tse Morena, Modimo wa rona, o tla di buang nao; re tla di utlwa, re di dirisa.’


text:
“Mme e rile Morena a utlwa mafoko a lona, fa lo bua le nna, Morena a nthaya a re: ‘Ke utlwile mafoko a batho ba a ba a buileng nao; tsotlhe tse ba di buileng di siame.


text:
E kete ba ka bo ba ntse ba na le dipelo tse di ntseng jalo gore ba mpoife, ba tlhokomele ditaolo tsa me tsotlhe ka metlha yotlhe gore ba tle ba tshele sentle le bana ba bone ka bosakhutleng.


text:
Mme wena sala fano o eme fa go nna, ke tle ke go bolelele ditaolo tsotlhe le melao le ditshwanelo tse o tla di ba rutang gore ba dire ka tsona mo lefatsheng le ke tla le ba nayang go le ja boswa.’


text:
“Tlhokomelang he gore lo dire jaaka Morena, Modimo wa lona, a lo laetse; lo se ka lwa fapogela ntlheng ya le le jang le e seng mo ntlheng ya la molema.


text:
Sepelang gotlhe fela mo tseleng e Morena, Modimo wa lona, a e lo laetseng gore lo tle lo tshele, lo tlhogonolofale, lo nne malatsi a mantsi mo lefatsheng le lo tla le ruang.


text:
“Ke yona taolo le melao le ditshwanelo tse Morena, Modimo wa lona, o laetseng go di lo ruta gore lo di dirise mo lefatsheng le lo tla tshelelang kwa go lone go le rua;


text:
ke tsa gore o boife Morena, Modimo wa gago, o tlhokomele melao yotlhe ya gagwe le ditaolo tsa gagwe tse ke di go laelang, wena le morwao le morwa-morwao ka malatsi otlhe a botshelo jwa gago gore malatsi a gago a nne mantsi.


text:
Di utlwe, Iseraele, o tlhokomele go dira ka tsona gore o phele pila le gore lo ate thata, jaaka Morena, Modimo wa borraeno, a go solofeditse lefatshe le le elang mašwi le dinotshe.


text:
O a tiisetse bana ba gago, o bue ka ga ona, fa o dutse mo ntlong ya gago gongwe fa o tsamaya mo tseleng gongwe fa o ya go robala gongwe fa o tsoga.


text:
O a bofelele mo seatleng sa gago go nna sesupo; a a nne fa gare ga matlho a gago gore a se ka a go gaka.


text:
“Mme e re fa Morena, Modimo wa gago, a sena go go fitlhisa kwa lefatsheng le a le ikanetseng borraeno Aborahame le Isaka le Jakobe go le go naya, le le nang le metse e megolo e mentle e o sa e agang,


text:
le matlo a a tletseng dithoto tsa mefutafuta tse o sa di rekang le mekwele e o sa e gabang le masimo a meweine le ditlhare tsa olefa tse o sa di tlhomang, fa o sena go ja o kgotshe


text:
foo o itise gore o se lebale Morena yo o go ntshitseng kwa lefatsheng la Egepeto mo ntlong ya botlhanka,


text:
gonne Morena, Modimo wa gago, o mo gare ga gago, e le Modimo o o lefufa – e se re gongwe bogale jwa Morena, Modimo wa gago, jwa go tukela, mme a go nyeletsa mo lefatsheng.


text:
Ditaolo tsa Morena, Modimo wa lona, le ditshupo tsa gagwe le melao ya gagwe e o e lo laetseng, lo di tlhokomele ka tlhoafalo.


text:
Dira tse di tlhamaletseng le tse di siameng mo matlhong a Morena gore o tle o phele pila, o be o fitlhe, o rue lefatshe le lentle le Morena a le ikanetseng borraeno,


text:
“E ne e re fa morwao a go botsa ka metlha e e tlang a re: ‘Ditshupo le melao le ditshwanelo tse Morena, Modimo wa rona, o di lo laetseng ke tsa go reng?’


text:
o mo raya o re: ‘Re ne re le batlhanka ba ga Farao kwa Egepeto, mme Morena a re ntsha kwa Egepeto ka letsogo le le tiileng.


text:
Morena a ba a dira ditshupo le dikgakgamatso tse dikgolo le tse di setlhogo kwa Egepeto mo go Farao le mo go botlhe ba lapa la gagwe fa pele ga matlho a rona;


text:
Ke ene Morena yo o re laetseng go dira ka fa melaong yotlhe eo ka go boifa Morena, Modimo wa rona, gore re tle re tshele sentle ka malatsi otlhe, mme a re tshedise jaaka go ntse kajeno.


text:
E tla nna tshiamo ya rona, fa re tlhokomela go dira ka fa taelong eo gotlhe fa pele ga Morena, Modimo wa rona, jaaka a re laetse.’


text:
“E re fa Morena, Modimo wa gago, a go fitlhisa kwa lefatsheng le o tla yang kwa go lone go le rua, mogang a lelekang ditšhaba tse dikgolo fa pele ga gago, e bong Bahethe le Bagiregasi le Baamori le Bakanana le Baferesi le Bahewi le Bajebusi, ditšhaba tse dikgolo di supa tse di thata bogolo go wena,


text:
mme Morena, Modimo wa gago, a di go neela gore o di fenye, foo o di bolae gotlhe di hutsitswe ke Modimo, mme o se ka wa dira kgolagano natso le e seng go di utlwela botlhoko.


text:
Le gona lo se ka lwa nyalana nabo: Bomorwadia-lona lo se ka lwa ba neela bomorwa-bone; le gona bomorwadia-bone lo se ka lwa ba tseisa bomorwa-lona.


text:
Gonne ba ka ikepisa bomorwa-lona mo go nna gore ba direle medimo e sele, mme bogale jwa Morena bo ka lo tukela, a lo nyeletsa ka pele.


text:
Mme lo ba direle jaana: Senyang dialetare tsa bone, lo thubaganye majwe a a motloutlo a bone, lo remaganye medimako ya Ašera ya bone, lo fise medimo ya diseto ya bone ka molelo.


text:
Gonne lo morafe o o itshepetseng Morena, Modimo wa lona. Morena, Modimo wa lona, o lo tlhophile go nna morafe wa gagwe o a o ruileng, a o tlhaotse mo merafeng yotlhe e e mo lefatsheng.


text:
“Fa Morena a lo ratile, a lo tlhopha, ga se ka gonne lo feta merafe yotlhe ka bontsi – kana lo morafe o monnyennye mo merafeng yotlhe –


text:
mme Morena o ne a lo hudutsha ka letsogo le le tiileng, a lo golola mo ntlong ya botlhanka mo seatleng sa ga Farao kgosi ya Egepeto, ka Morena a lo ratile, a tlhokomela maikano a o neng a a ikanetse borraalona.


text:
Lemoga he, fa Morena, Modimo wa gago, e le ona Modimo wa nnete, ona Modimo o o ikanyegang; ba ba o ratang, ba tlhokomela ditaolo tsa ona, o ba bolokela kgolagano le bopelotlhomogi go ya losikeng lwa sekete.


text:
Mme ba ba o tlhoileng o tla ba busolosa, o ba tlhamalaleditse ka go ba isa tatlhegong; ga o kitla o diegela yo o o tlhoileng, o tla mmusolosa, o mo tlhamalaleditse.


text:
“E re ka lo tla reetsa ditshwanelo tseo, lo di tlhokomela, lo dira ka tsona, Morena, Modimo wa lona, o tla lo bolokela kgolagano le bopelotlhomogi tse a di ikanetseng borraalona.


text:
O tla go rata, a go tshegofatsa, a go atisa; a ba a tshegofatsa leungo la mmele wa gago le leungo la masimo a gago, e bong mabele a gago le matute a moweine a gago le lookwane lwa gago le dinamane tsa dikgomo tsa gago le dikwana le dipotsane tsa difutshane tsa gago mo lefatsheng le a le ikanetseng borraeno go le go naya.


text:
O tla bo o tshegofaditswe bogolo go merafe yotlhe. Ga go kitla go nna le moopa mo go wena wa monna gongwe wa mosadi, le e seng moreba mo diruiweng tsa gago.


text:
Morena o tla tlosa bolwetse bongwe le bongwe mo go wena. Ga a kitla a go bolaya ka malwetse ape a Egepeto a a botlhoko a o a itseng, mme o tla a bolaisa botlhe ba ba go tlhoileng.


text:
O tla nyeletsa merafe yotlhe e Morena, Modimo wa gago, o tla e go neelang. A leitlho la gago le se ka la ba rekegela. O se ka wa direla medimo ya bone; gonne moo e ka nna seru mo go wena.


text:
“Fa o ka akanya mo pelong ya gago o a re: ‘Ditšhaba tse, di dikgolo go mpheta; nka kgona jang go di leleka?’


text:
Se di boife, mme o nne o gopole tse Morena, Modimo wa gago, a di diretseng Farao le Baegepeto botlhe


text:
le diteko tse dikgolo tse matlho a gago a di bonyeng le ditshupo le dikgakgamatso le seatla se se tiileng le letsogo le le otlologileng, tseo Morena, Modimo wa gago, a go hudusitseng ka tsona. Morena, Modimo wa gago, o tla direla merafe yotlhe jalo e o e boifang.


text:
Le gona Morena, Modimo wa gago, o tla ba romela mefukgomo go tsamaya ba ba setseng ba ba iphitlhileng fa pele ga gago ba be ba nyelele.


text:
Morena, Modimo wa gago, o tla leleka ditšhaba tseo fa pele ga gago a iketlile; ga lo ka ke lwa di fedisa ka pele, e se re gongwe dibata tsa naga tsa lo atela.


text:
Morena, Modimo wa gago, o tla di go neela, a di tseanya ka tseanyo e kgolo go tsamaya di be di nyelediwe.


text:
O tla neela dikgosi tsa tsona mo seatleng sa gago gore o nyeletse maina a tsona fa tlase ga letsatsi; ga go na ope yo o tla itseng go emelana nao go tsamaya o be o ba nyeletse.


text:
Ditshwantsho tsa medimo ya diseto ya bone o di fise ka molelo. Se eletse selefera gongwe gouta tse di mo go tsona le e seng go di itseela, e se re gongwe wa raelwa ka tsona; gonne ke maila mo Moreneng, Modimo wa gago.


text:
O se ka wa tsenya maila ao mo ntlong ya gago, wa tloga wa nna yo o hutsitsweng ke Modimo jaaka tsona; o di kae maila, di go tene tota, gonne di hutsitswe ke Modimo.


text:
“Taelo yotlhe e ke e lo laelang gompieno lo e tlhokomele go dira ka yona gore lo tle lo phele, lo ate, lo fitlhe, lo rue lefatshe le Morena o le ikanetseng borraalona.


text:
Gopola tsela yotlhe e Morena, Modimo wa gago, o go tsamaisitseng mo go yona dinyaga tse di 40 kwa sekakeng gore a tle a go kokobetse, a go leke, a itse tse di mo pelong ya gago gore a o tla tlhokomela ditaolo tsa gagwe gongwe nnyaya.


text:
O ne a go kokobetsa, a go bolaisa tlala, a ba a go otla ka Mmana o o neng o sa o itse le e seng borraeno, e le go re a go lemotshe gore motho ga a phele ka dijo di le tsosi fela, mme motho o phela ka lefoko lengwe le lengwe le le tswang mo molomong wa Morena.


text:
Diaparo tsa gago ga di a ka tsa go onalela le dinao tsa gago ga di a ka tsa ruruga dinyageng tsotlhe tse di 40.


text:
o tlhokomele ditaolo tsa Morena, Modimo wa gago, ka go sepela mo ditseleng tsa gagwe le ka go mmoifa.


text:
Gonne Morena, Modimo wa gago, o tla go isa kwa lefatsheng le lentle kwa lefatsheng la dinokana tsa metsi le metswedi le metlhodi e e elang mo teng ga lefatshe, e e tswelang mo melapong le kwa dithabeng,


text:
kwa lefatsheng la korong le garase le meweine le difeie le digaranata, kwa lefatsheng la ditlhare tsa lookwane tsa olefa le dinotshe.


text:
Ke lefatshe le o se kitlang o ja dijo mo go lone ka thekisego; ga o kitla o tlhoka sepe mo go lone. Ke lefatshe le mafika a lone e leng ntswetshipi, le o tla epang kgotlho mo dithabeng tsa lone.


text:
Mme e re o ja o kgora, o tumise Morena, Modimo wa gago, ka ntlha ya lefatshe le lentle le o le go neileng.


text:
“Itise gore o se lebale Morena, Modimo wa gago, ka go tlhokomologa ditaolo tsa gagwe le ditshiamelo tsa gagwe le melao ya gagwe tse ke di go laelang gompieno.


text:
dikgomo tsa gago le difutshane di ata, le selefera le gouta di go ntsifalela, le tsotlhe tse o nang natso di ntsifala,


text:
pelo ya gago ya ikgogomosa, mme wa lebala Morena, Modimo wa gago, yo o go ntshitseng kwa lefatsheng la Egepeto mo ntlong ya botlhanka;


text:
yo o go tsamaisitseng mo sekakeng se segolo se se boitshegang, kwa go leng dinoga tse di bogale teng le diphepheng, le naga e e omeletseng e e se nang metsi; yo o neng a go ntshetsa metsi mo lefikeng le le thata;


text:
yo o neng a go jesa Mmana mo sekakeng, o borraeno ba neng ba sa o itse gore a go kokobetse le go go leka gore a tle a go direle tse di molemo kwa bofelong.


text:
Go seng jalo o ne o tla bua mo pelong ya gago o re: ‘Thata ya me le nonofo ya seatla sa me ke tsona tse di ntiretseng khumo eo.’


text:
Mme o gopole Morena, Modimo wa gago; gonne ke ene yo o go nayang thata go ka bona khumo gore a tlhomamise kgolagano ya gagwe e e ikanetseng borraeno jaaka go dirafetse kajeno.


text:
Mme fa lo ka lebala Morena, Modimo wa lona, tota, lwa latela medimo e sele, lwa e direla, lwa e obamela, gona ke lo tlhomamisetsa kajeno gore lo tla latlhega ruri;


text:
lo tla latlhega jaaka ditšhaba tse Morena o tla di latlhang fa pele ga lona ka lo se ka lwa utlwa lentswe la Morena Modimo wa lona.


text:
“Utlwa, Iseraele, o tla tshela Joretane gompieno go ya go fenya ditšhaba tse dikgolo tse di thata bogolo go wena le metse e megolo e e femetsweng go fitlha kwa legodimong


text:
le morafe o mogolo wa batho ba baleele, e bong mekaloba, boora Enake ba o ba itseng, ba o ba utlwetseng ga twe: ‘Ke mang yo o ka emelanang le boora Enake?’


text:
Itse he kajeno gore ke Morena, Modimo wa gago, yo o tla tshelang, a go etelela pele e le molelo o o jang; ke ene yo o tla ba nyeletsang, a ba kokobetsa fa pele ga gago gore o tle o ba leleke, o ba nyeletse ka pele jaaka Morena a go solofeditse.


text:
“E re fa Morena, Modimo wa gago, a ba leleka fa pele ga gago, o se ka wa ithaya o a re: ‘Morena o ntlisitse kwano gore ke rue lefatshe le ka ntlha ya tshiamo ya me,’ etswe e le ka ntlha ya boikepo jwa ditšhaba tseo, fa Morena a di leleka fa pele ga gago.


text:
Ga se ka ntlha ya tshiamo ya gago, fa o ya go rua lefatshe la bone, mme ke ka ntlha ya boikepo jwa ditšhaba tseo, fa Morena, Modimo wa gago, a di leleka fa pele ga gago le ka ntlha ya gore a dirafatse lefoko le o le ikanetseng borraeno, e bong Aborahame le Isaka le Jakobe.


text:
Itse he go re, ga se ka ntlha ya tshiamo ya gago, fa Morena, Modimo wa gago, a go naya lefatshe le lentle le gore o le rue. Gonne lo morafe wa dithamo tse di thata.


text:
Gakologelwang, lo se ka lwa lebala ka fa lo galefisitseng Morena, Modimo wa lona, ka teng kwa sekakeng. Go tloga ka letsatsi le lo hudugileng kwa lefatsheng la Egepeto ka lone go tsamaya lwa ba lwa fitlha felong fano, lo ne lo ntse lo rukhutlhegela Morena.


text:
E ne e le jale fa ke tlhatlogetse kwa thabeng go amogela matlapa a maboti, e bong matlapa a kgolagano e Morena a e dirileng le lona, ka nna kwa thabeng malatsi a le 40 le masigo a le 40, ke sa je, ke sa nwe.


text:
Mme Morena a nneela matlapa a mabedi a maboti a a kwadilweng ke monwana wa Modimo; mo go ona go le mafoko otlhe ka fa Morena a buileng le lona ka teng kwa thabeng a le mo molelong ka letsatsi la pitso ya morafe.


text:
E rile malatsi a le 40 le masigo a le 40 a sena go feta, Morena a nneela matlapa a mabedi a maboti, e bong matlapa a kgolagano.


text:
“Morena a ba a nthaya a re: ‘Nanoga o fologe ka pele, gonne morafe wa gago o ò o ntshitseng kwa Egepeto o sentse. Ba akofile ba fapoga mo tseleng e ke e ba laetseng, ba itirela modimo o o bopilweng.’


text:
Nte he, ke ba nyeletse, ke phimole leina la bone fa tlase ga legodimo, ke go dire setšhaba se se thata, se segolo go ba feta.’


text:
“Ka hulara, ka fologa mo thabeng, thaba e ntse e tuka molelo, ke tshotse matlapa a mabedi a kgolagano ka diatla tsoo pedi.


text:
Ka leba ka fitlhela lo leofetse Morena, Modimo wa lona, lo itiretse namane e e bopilweng, lo akofile go fapoga mo tseleng e Morena o neng a e lo laetse.


text:
Ka ba ka tshwara matlapa a mabedi ka a latlha mo diatleng tsoo pedi, ka a thubaganya mo matlhong a lona.


text:
Ka wela fa fatshe fa pele ga Morena malatsi a le 40 le masigo a le 40 jaaka ga ntlha, ke sa je, ke sa nwe, ka ntlha ya maleo otlhe a lona a lo a dirileng ka go dira tse di bosula mo matlhong a Morena go mo gakatsa.


text:
Ka gonne ke ne ke boifa bogale le kgalefo tse Morena o neng a lo gakaletse ka tsona, mo o bileng a re o a lo nyeletsa, mme Morena a nkutlwa le ka nako eo.


text:
Le gona Morena o ne a galefetse Arone thata, mo o bileng a re o a mo nyeletsa; ka rapelela Arone le ene ka sebaka seo.


text:
Mme boleo jwa lona jo lo bo dirileng, e bong namane ele ka e tsaya, ka e fisa ka molelo, ka e thuga, ka e sila, ka e notetsa ga tsamaya ya ba ya nna lerole le le boleta, ka ba ka latlhela lerole la yona mo nokaneng e e fologang mo thabeng.


text:
Gape e rile Morena a lo roma lo le kwa Kateše-Barenea a re: ‘Bololang lo thope lefatshe le ke le lo neileng,’ lwa gana taelo ya Morena, Modimo wa lona, lwa se ka lwa mo dumela le e seng go utlwa lentswe la gagwe.


text:
“E rile ke ntse ke wetse fa fatshe fa pele ga Morena ka malatsi ale a a 40 le masigo a a 40 a ke ne ke wetse fa fatshe ka ona, ka Morena a ne a re o a lo nyeletsa,


text:
ka rapela Morena ka re: ‘Morena Modimo, se senye morafe wa gago le boswa jwa gago, ba o ba golotseng ka bogolo jwa gago, ba o ba ntshitseng kwa Egepeto ka seatla se se tiileng.


text:
Gopola batlhanka ba gago, e bong Aborahame le Isaka le Jakobe; se tlhokomele botlhogoethata jwa morafe o le boikepo jwa ona le boleo jwa ona,


text:
e se re gongwe batho ba lefatshe le o re ntshitseng kwa go lone ba sotla ba re: E re ka Morena a paletswe ke go ba fitlhisa kwa lefatsheng le o neng a le ba solofeditse, le ka a ba tlhoile, o ba ntsheditse kwa sekakeng go ba bolaela teng.


text:
Kana ke bone morafe wa gago le boswa jwa gago, ba o ba hudusitseng ka thata e kgolo ya gago le ka letsogo le le otlologileng la gago.’


text:
“Ka sebaka seo Morena a nthaya a re: ‘Betla matlapa a le mabedi a maboti a a tshwanang le a pele, o tlhatlogele kwano go nna mo thabeng; le gona o dire Letlole la logong.


text:
Mo matlapeng ao ke tla kwala mafoko ale a a neng a le mo matlapeng a pele a o a thubileng; o be o a bee mo Letloleng.’


text:
“Ka dira Letlole ka dipati tsa mokwa, ka betla matlapa a le mabedi a maboti a a tshwanang le a pele, ka ba ka tlhatlogela kwa thabeng ke tshotse matlapa a mabedi ao ka diatla.


text:
Mme Morena a kwala mafoko a a tshwanang le a a neng a kwadilwe pele mo matlapeng, e bong mafoko a le some a Morena o neng a a buile le lona kwa thabeng a le mo molelong ka letsatsi la pitso ya morafe. Morena a ba a a nneela.


text:
Jaanong ka boa ka fologa mo thabeng, ka baya matlapa mo Letloleng le ke neng ke le dirile, a nna teng jaaka Morena a ntaetse.” (


text:
E rile go se na go feta sebaka Baiseraele ba kuologa kwa Beerothe-Bene-Jaakane ba ya kwa Mosera. Arone a swela gona, a ba a fitlhwa gona, mme Eleasare morwawe a nna moperesiti mo boemong jwa gagwe.


text:
Ba be ba kuologa teng, ba ya kwa Gutegota; ba be ba tloga kwa Gutegota, ba ya kwa Jotebatha lefatsheng la dinokana tsa metsi.


text:
Ka sebaka seo Morena a lomolola lotso lwa ga Lefi gore ba sikare Letlole la Kgolagano ya Morena, ba eme fa pele ga Morena go mo direla, ba tshegofatse batho ka leina la gagwe jaaka go ntse go dirwa go fitlha letsatsing leno.


text:
Ke ka moo Balefi ba se nang kabelo le boswa mmogo le Baiseraele; Morena ke ene boswa jwa bone, jaaka Morena Modimo wa lona a ba solofeditse.)


text:
“Ke ne ka nna mo thabeng jaaka metlheng ya pele, e bong malatsi a le 40 le masigo a le 40, mme Morena a nkutlwa le ka nako eo, a be a se ka a rata go lo senya.


text:
Mme Morena a nthaya a re: ‘Nanoga o ye go kuologa le morafe, o o etelele pele gore ba fitlhe ba thope lefatshe le ke le ikanetseng borraabo go le ba naya.’


text:
“Jaanong he, Iseraele, ke eng se Morena, Modimo wa gago, o se batlang mo go wena? O batla gore o boife Morena, Modimo wa gago, o sepele mo ditseleng tsotlhe tsa gagwe, o mo rate, o direle Morena, Modimo wa gago, ka pelo yotlhe le ka mowa otlhe,


text:
ka go tlhokomela ditaolo tsa Morena le melao ya gagwe tse ke di go laelang kajeno gore o tle o tshele sentle.


text:
Bona, legodimo le legodimo le le godimodimo ke la Morena, Modimo wa gago, le lefatshe le tsotlhe tse di mo go lone.


text:
Mme ke borraeno fela ba ba neng ba kgatlha Morena gore a ba rate; a ba a tlhopha lona ba losika lwa bone sehularong sa bone mo merafeng yotlhe jaaka go ntse kajeno.


text:
Gonne Morena, Modimo wa lona, ke Modimo wa medimo le Morena wa barena. Ke Modimo o mogolo, o o thata, o o boitshegang, o o sa gobeleleleng motho ope le e seng go rekwa ka thelesetso.


text:
Ke ene yo lo ipokang ka ene, ke ene Modimo wa lona o o lo diretseng dilo tse dikgolo tse di boitshegang tse matlho a lona a di bonyeng.


text:
Borraeno ba kile ba fologela kwa Egepeto e le batho ba le 70, mme jaanong Morena Modimo wa lona o lo atisitse go nna kana ka dinaledi tsa legodimo.


text:
“Ratang Morena, Modimo wa lona, lo tlhokomele thulaganyo ya gagwe le melao ya gagwe le ditshiamelo tsa gagwe le ditaolo tsa gagwe ka metlha yotlhe.


text:
Itseng kajeno gore ga ke bue le bana ba lona ba ba sa itseng, ba ba sa bonang thuto le kwatlhao tsa Morena, Modimo wa lona, e bong bogolo jwa gagwe le seatla sa gagwe se se tiileng le letsogo la gagwe le le otlologileng


text:
le ditshupo tsa gagwe le ditiro tsa gagwe tse o di dirileng kwa Egepeto mo go Farao, kgosi ya Egepeto, le mo lefatsheng lotlhe la gagwe


text:
le tse a di diretseng mephato ya Baegepeto le dipitse tsa yona le dikoloi tsa yona e Morena o neng a e nwetsa mo metsing a Lewatle la Motlhaka, jale fa ba lo latelela, a e latlha jalo go fitlhelela letsatsing leno;


text:
le tse o di diretseng Dathane le Abirame bomorwa Eliabe, oora Rubene, fa lefatshe le atlhama, le ba metsa le ba malapa a bone le ditente tsa bone le diruiwa tsotlhe tse ba neng ba na natso mo gare ga Baiseraele botlhe.


text:
“Tlhokomelang he ditaelo tsotlhe tse ke di lo laelang kajeno gore lo nne thata, lo tsene, lo thope lefatshe le lo tshelelang kwa go lone go le rua


text:
le gore lo nne malatsi a mantsi mo lefatsheng le Morena o le ikanetseng borraalona go le ba naya le bana ba bone, lefatshe le le elang mašwi le dinotshe.


text:
Gonne lefatshe le lo tsenang mo go lone go le rua ga le tshwane le lefatshe la Egepeto le lo tswang kwa go lone, kwa lo neng lo jwala peo ya lona teng, lo be lo e nosa ka dinao jaaka tshimonyana ya merogo.


text:
Mme lefatshe le lo tshelelang kwa go lone go le rua ke lefatshe la dithaba le melapo, le nwa metsi a pula ya legodimo.


text:
Ke lefatshe le Morena, Modimo wa lona, o le babalelang. Matlho a Morena, Modimo wa lona, a le lebile ka gale go tloga tshimologong ya ngwaga go ya bokhutlong jwa ona.


text:
“E tla ne e re fa lo reetsa ditaolo tsa me sentle tse ke di lo laelang kajeno gore lo rate Morena, Modimo wa lona, ka pelo yotlhe le ka mowa otlhe,


text:
gone ke nesetse lefatshe la lona pula ka nako ya yona, e bong pula ya go lema le e e tsadisang gore lo tle lo phuthe mabele a lona le matute a moweine a lona le lookwane lwa lona.


text:
Fela lo itise gore dipelo tsa lona di se ka tsa raelega, lwa fapoga, lwa direla medimo e sele, lwa e obamela;


text:
bogale jwa Morena bo ka tloga jwa lo tukela, mme a tswala legodimo, pula ya se ka ya na, masimo a se ka a ntsha thobo ya ona, lwa latlhega ka pele, lwa tlosiwa mo lefatsheng le lentle le Morena o tla le lo nayang.


text:
“Mafoko ao a me a tsenyeng mo dipelong tsa lona le mo meweng ya lona, lo a bofelele mo diatleng tsa lona go nna sesupo, a a nne fa gare ga matlho a lona go nna letshwao.


text:
Lo a rute bana ba lona ka go bua ka ga ona, fa lo dutse mo matlong a lona, le fa lo tsamaya mo tseleng, le fa lo ya go robala, le fa lo tsoga.


text:
gore malatsi a lona le malatsi a bana ba lona a nne mantsi mo lefatsheng le Morena o le ikanetseng borraalona go le ba naya, a nne kana ka malatsi a legodimo le okameng lefatshe ka ona.


text:
“Fa lo ka tlhokomela ditaolo tsotlhe tseo tota tse ke di lo laelang gore lo dire ka tsona ka go rata Morena, Modimo wa lona, le ka go sepela mo ditseleng tsotlhe tsa gagwe le ka go mo ineela,


text:
foo Morena o tla leleka ditšhaba tsotlhe tseo fa pele ga lona, mme lo tla ja boswa jwa ditšhaba tse dikgolo, tse di thata bogolo go lona.


text:
Felo gongwe le gongwe kwa pato tsa dinao tsa lona di tla gatang teng e tla nna ga lona; go tloga kwa sekakeng go ya go fitlha kwa Lebanone le go tloga kwa nokeng ya Ferathe go ya go fitlha kwa lewatleng la bophirimatsatsi e tla nna naga ya lona.


text:
Ga go na ope yo o ka emelanang le lona; Morena, Modimo wa lona, o tla dira letshogo gore lo tshogwe le poifo gore lo boifiwe mo lefatsheng lotlhe le lo tla le gatang jaaka a lo solofeditse.


text:
Lo tla bona tshegofatso, fa lo utlwa ditaolo tsa Morena, Modimo wa lona, tse ke di lo laelang kajeno;


text:
lo tla bona khutso, fa lo sa utlwe ditaolo tsa Morena, Modimo wa lona, mme lo fapoga mo tseleng e ke e lo laelang kajeno ka go latela medimo e sele e lo sa e itseng.


text:
A e re Morena, Modimo wa lona, a sena go lo fitlhisa kwa lefatsheng le lo tla tsenang mo go lone go le rua lo bee tshegofatso mo thabeng ya Gerisime le khutso mo thabeng ya Ebale.


text:
Kana dithaba tseo di kwa moseja ga Joretane, ntlheng ya bophirimatsatsi ya tsela mo lefatsheng la Bakanana ba ba agileng mo lebaleng la Joretane le le lebaganyeng le Gilegala, fa go bapileng le setlhare sa boitseanape.


text:
Gonne lo tla tshela Joretane go ya go tsena le go thopa lefatshe le Morena, Modimo wa lona, o tla le lo nayang; lo tla le rua, lo aga mo go lone.


text:
“Melao le ditshwanelo ke tse, tse lo tshwanetseng go di tlhokomela go dira ka tsona lo le kwa lefatsheng le Morena, Modimo wa borraeno, o le lo neileng gore lo le rue; ke tsa malatsi otlhe a lo tla phelang mo lefatsheng ka ona.


text:
Mafelo otlhe kwa baheitane ba lo tla ba lelekang ba neng ba direla medimo ya bone teng lo a senyetse ruri, a a mo dithabeng tse di godimo gongwe mo dithoteng gongwe fa tlase ga setlhare sengwe le sengwe se setala.


text:
Digang dialetare tsa bone, lo thubaganye majwe a a motloutlo a bone, lo reme medimako ya Ašera ya bone, lo fise medimo ya diseto ya bone ka molelo, lo nyeletse maina a yona mo felong ga teng.


text:
Mme lo etele felo fela fa Morena, Modimo wa lona, o tla go tlhaolang mo ditsong tsotlhe tsa lona go baya leina la gagwe teng le go nna teng, lo ye gone,


text:
lo ise ditlhabelo tsa phiso tsa lona gona le ditlhabelo tse di jewang tsa lona le dikarolo tsa lesome tsa lona le seabe sa diatla tsa lona le tsa maikano a lona le tsa bogalona le maitibolo a dikgomo tsa lona le a difutshane tsa lona.


text:
Lo jele teng fa pele ga Morena, Modimo wa lona, lo itumelele tsotlhe tse diatla tsa lona di di amogetseng, tse Morena, Modimo wa lona, a lo tshegofaditseng ka tsona, lona le ba malapa a lona.


text:
“Teng lo se ka lwa dira jaaka re sa ntse re dira fano kajeno – mongwe le mongwe a dira fela ka fa thatong ya gagwe.


text:
Gonne ga lo ise lo fitlhe kwa boikhutsong le kwa bosweng jo Morena, Modimo wa lona, o tla bo lo nayang.


text:
Mme lo tla tshela Joretane, lo aga mo lefatsheng le Morena, Modimo wa lona, o tla le lo ruisang; o tla lo naya boikhutso, go se na mmaba ope tikologong yo o ka lo tshwenyang; lo tla nna lo iketlile.


text:
Foo a felo fa Morena, Modimo wa lona, o tla go tlhophang go baya leina la gagwe teng, e nne gona kwa lo tla isang tsotlhe teng tse ke di lo laelang, e bong ditlhabelo tsa phiso tsa lona le ditlhabelo tse di jewang tsa lona le dikarolo tsa some tsa lona le seabe sa diatla tsa lona le tsotlhe tse di tlhaotsweng tsa maikano a lona, tse lo tla di ikanelang Morena.


text:
Lo be lo itumele fa pele ga Morena, Modimo wa lona, lona le bomorwaa-lona le bomorwadia-lona le batlhanka ba lona le malata a lona le Molefi yo o mo metseng ya lona; gonne ga a na kabelo gongwe boswa mo go lona.


text:
Itise gore o se ka wa tlhabela ditlhabelo tsa phiso tsa gago mo felong gongwe le gongwe fa o go bonang.


text:
Mme kwa felong fa Morena o tla go tlhaolang mo go longwe lwa ditso tsa gago ke kwa o tshwanetseng go tlhabela ditlhabelo tsa phiso tsa gago teng le go dira tsotlhe tse ke di go laelang.


text:
“Fela o ka tlhaba, wa ja nama ka fa keletsong yotlhe ya pelo ya gago, ka fa tshegofatsong ya Morena, Modimo wa gago, e a e go neileng mo metseng yotlhe ya gago; e ka jewa ke yo o sa itshekang le yo o itshekileng jaaka tshephe le kgama.


text:
Se o sa tshwanelang go se ja mo metseng ya gago ke karolo ya some ya mabele a gago le ya matute a moweine a gago le ya lookwane lwa gago le maitibolo a dikgomo tsa gago le a difutshane tsa gago le tsa maikano otlhe a gago a o tla a ikanang, le dineo tsa bogagago le seabe sa diatla tsa gago,


text:
mme tseo o di jele fa pele ga Morena, Modimo wa gago, kwa felong fa Morena, Modimo wa gago, o tla go tlhaolang, wena le morwao le morwadio le motlhanka wa gago le lelata la gago le Molefi yo o mo metseng ya gago, o itumelele tsotlhe tse diatla tsa gago di di amogetseng fa pele ga Morena, Modimo wa gago.


text:
“E re fa Morena, Modimo wa gago, a katolosa molelwane wa gago jaaka a go solofeditse, mme o rata go ja nama, ka o e eletsa, gona o ka e ja ka fa keletsong yotlhe ya pelo ya gago.


text:
Jaanong fa felo fa Morena Modimo wa gago o tla go tlhophang go baya leina la gagwe teng go le kgakala nao, o ka tlhaba dikgomo tsa gago gongwe difutshane tsa gago tse Morena a di go neileng ka fa ke go laetseng ka teng, wa di ja mo metseng ya gago ka fa keletsong yotlhe ya pelo ya gago.


text:
O ka di ja fela jaaka go jewa tshephe le kgama; yo o sa itshekang le yo o itshekileng ba ka di ja ka bobedi.


text:
Fela o tlhokomele thata gore o se ka wa ja madi; gonne madi ke botshelo, mme ga o a tshwanela go ja botshelo mmogo le nama.


text:
O se ka wa a ja gore o tle o phele pila le bana ba gago sehularong sa gago, fa o dira tse di tlhamaletseng mo matlhong a Morena.


text:
Fela dineo tse di boitshepo tse o ratang go di ntsha le tsa maikano a gago o di tsee, o ye kwa felong fa Morena o tla go tlhophang;


text:
o be o baakanye ditlhabelo tsa phiso tsa gago, e bong nama le madi, fa aletareng ya Morena, Modimo wa gago, mme ditlhabelo tse di jewang tsa gago go tshololwe madi a tsona fela fa aletareng ya Morena, Modimo wa gago, nama yona o ka e ja.


text:
Tlhokomela o utlwe mafoko otlhe ao a ke a go laelang gore o tle o tshele sentle le bana ba gago sehularong sa gago ka bosakhutleng, fa o dira tse di siameng le tsa nnete mo matlhong a Morena, Modimo wa gago.


text:
“E re fa Morena, Modimo wa gago, a sena go nyeletsa baheitane fa pele ga gago ba o tla yang kwa go bone go ba leleka; fa o ba lelekile, wa ba wa nna mo lefatsheng la bone,


text:
o itise gore o se ka wa raelega go ba etsa ba sena go nyelediwa fa pele ga gago; o itise gore o se ka wa botsolotsa ka ga medimo ya bone wa re: ‘Baheitane bao ba diretse medimo ya bone jang? Le nna ke tle ke dire jalo.’


text:
O se ka wa direla Morena, Modimo wa gago, ka tse di ntseng jalo. Gonne tsotlhe tse ba di diretseng medimo ya bone ke makgapha mo Moreneng, ke tse a di ilang. E bile bomorwaa-bone le bomorwadia-bone ba tle ba ba fisetse medimo ya bone.


text:
Sengwe le sengwe se ke se lo laelang lo se tlhokomele go se dirisa. Lo se ka lwa se oketsa ka sepe le e seng go se fokotsa.


text:
“E re fa moporofeti gongwe molori wa toro a tsoga mo gare ga lona, a lo bolelela sesupo gongwe kgakgamatso,


text:
mme go dirafala sesupo gongwe kgakgamatso e o neng a e lo solofeditse; fa a bile a re: ‘A re yeng, re latele medimo e sele, re e direle’ – mme e le medimo e lo sa e itseng –


text:
gona lo se ka lwa utlwa mafoko a moporofeti yoo gongwe molori wa toro yoo; gonne Morena, Modimo wa lona, o a lo leka go itse gore, a lo rata Morena Modimo wa lona ka pelo yotlhe le ka mowa otlhe.


text:
Lo latele Morena, Modimo wa lona, lo boife ene, lo tlhokomele ditaolo tsa gagwe, lo utlwe lentswe la gagwe, lo mo direle, lo mo ngaparele.


text:
Mme moporofeti yoo gongwe molori wa toro yoo o tshwanetse go bolawa; gonne o buile tsa go ikepa mo Moreneng, Modimo wa lona, yo o lo ntshitseng kwa lefatsheng la Egepeto, a lo golola mo ntlong ya botlhanka. Gonne moporofeti yoo o lo faposa mo tseleng e Morena, Modimo wa lona, o e lo laetseng gore lo sepele mo go yona. Lo tlose bosula jalo mo gare ga lona.


text:
“Fa morwa-rraago gongwe morwa-mmaago gongwe morwao gongwe morwadio gongwe mosadi yo ò mo ratang gongwe mongwe-ka-wena yo ò mo ratang jaaka o ithata, a go raela sephiring a re: ‘A re ye, re direle medimo e sele’ – e o sa e itseng le e seng borraeno,


text:
e le medimo mengwe ya merafe e e mo tikologong ya lona, le fa e le gaufi gongwe kgakala, go tloga bokhutlong jwa lefatshe go ya go fitlha bokhutlong jo bongwe jwa lone –


text:
o se ka wa dumelelana nae le e seng go mo utlwa. A leitlho la gago le se ka la mo utlwela botlhoko, o se ka wa mo rekegela le e seng go mo loba.


text:
O mmolae; a letsogo la gago e nne la ntlha le le mo go ene go mmolaya, morago ga moo go tle mabogo a morafe otlhe.


text:
Lo mo kgobotletse ka majwe gore a swe; ka gonne o batlile go lo faposa mo Moreneng, Modimo wa lona, yo o lo ntshitseng kwa lefatsheng la Egepeto, mo ntlong ya botlhanka.


text:
A Baiseraele botlhe ba utlwe, ba boife gore ba se tlhole ba dira bosula jo bo ntseng jalo mo gare ga lona.


text:
“E re fa lo utlwela motse mongwe wa metse ya ga lona e Morena, Modimo wa lona, o e le neileng gore lo nne mo go yona, go twe:


text:
Banna ba disenyi ba dule mo go lona, ba faposa baagi ba motse wa ga bone ka go re: ‘A re yeng, re direle medimo e sele’ – e lo sa e itseng –


text:
gona lo batlisise, lo tlhotlhomise, lo botsolotse sentle. Mme fa go fitlhelwa e le nnete, go se na pelaelo epe, fa makgapha ao a dirilwe mo gare ga lona,


text:
gona lo tshwanetse go bolaya baagi ba motse oo ka bogale jwa tšhaka, lo o senye, o hutsitswe ke Modimo le tsotlhe tse di mo go ona le diruiwa tsa ona ka bogale jwa tšhaka.


text:
Thopo yotlhe ya ona lo e kgobokanye mo patlelong ya ona, lo fisetse Morena, Modimo wa lona, motse le thopo yotlhe ya ona gotlhe ka molelo gore o fetoge mokoa wa thotobolo wa metlha yotlhe, o se ka wa tsosiwa gape.


text:
A go se ka ga sala sepe sa tse di hutsitsweng mo diatleng tsa lona gore Morena a khutle mo bogaleng jwa gagwe jo bo tukang, a lo utlwele botlhoko, a lo tlhomogele pelo, a lo atise jaaka a ikanetse borraeno.


text:
Morena o tla dira jalo, fa lo ka utlwa lentswe la Morena, Modimo wa lona, lwa tlhokomela ditaolo tsotlhe tsa gagwe tse ke di lo laelang kajeno, lwa dira tse di tlhamaletseng mo matlhong a Morena, Modimo wa lona.


text:
“Lona lo bana ba Morena, Modimo wa lona. Lo se ka lwa iphatsa le e seng go ipeola fa godimo ga phatla ka ntlha ya moswi.


text:
Gonne lo morafe o o boitshepo wa Morena, Modimo wa lona. Morena o lo tlhophile mo merafeng yotlhe e e mo lefatsheng gore lo nne morafe wa gagwe.


text:
le setshedi sengwe le sengwe mo ditsheding se se ditlhako di maphata, di le maphata a le mabedi tota, se e bileng se otla, sona lo ka se ja.


text:
Fela tse lo sa tshwanelang go di ja mo go tse di otlang le tse di ditlhako di maphata gotlhe ke kammele le mmutla le pela; gonne di a otla, mme ga di ditlhako di maphata; di lo itshekologetse;


text:
le kolobe, gonne e ditlhako di maphata, mme ga e otle; e lo itshekologetse. Lo se ka lwa ja sepe sa dinama tsa tsona le e seng go ama ditoto tsa tsona.


text:
“Tse lo ka di jang mo go tse di mo metsing ke tsotlhe tse di nang le diphuka le makape, tsona lo ka di ja.


text:
“Lo se ka lwa ja setshedi sepe se se suleng ka bosona. Lo ka se naya moeng yo o mo metseng ya lona gore a se je, gongwe lo ka se rekisa mo mothong wa setšhaba se sele. Gonne lona lo morafe o o boitshepo wa Morena, Modimo wa lona. Lo se ka lwa apaya potsane ka mašwi a mmaayo.


text:
“O tshwanetse go ntsha karolo ya some ya thobo yotlhe ya dijwalo tsa gago, e bong ya tse di tswang kwa masimo ka ngwaga le ngwaga.


text:
Karolo ya some ya mabele a gago le ya matute a moweine a gago le ya lookwane lwa gago le maitibolo a dikgomo tsa gago le a difutshane tsa gago, o di jele fa pele ga Morena, Modimo wa gago, kwa felong fa o tla go tlhaolang go baya leina la gagwe teng gore o tle o ithute go boifa Morena, Modimo wa gago, ka metlha yotlhe.


text:
Mme fa Morena, Modimo wa gago, a go tshegofaditse, mme tsela e le telele mo go wena, mme o palelwa ke go rwala karolo ya some, ka felo fa Morena, Modimo wa gago, o tla go tlhophang go baya leina la gagwe teng go le kgakala nao,


text:
gona o e rekise madi, o a tsee ka seatla a phuthetswe, o be o ye kwa felong fa Morena, Modimo wa gago, o tla go tlhaolang.


text:
O be o ntshe madi, o reke tsotlhe tse pelo ya gago e di eletsang, e ka nna kgomo gongwe sefutshane gongwe weine gongwe bojalwa, le fa e le eng se pelo ya gago e se batlang, o di jele teng fa pele ga Morena, Modimo wa gago, o itumele wena le ba lapa la gago.


text:
“Le Molefi yo o mo metseng ya gago o se ka wa mo tima, gonne ga a na kabelo gongwe boswa mo go wena.


text:
E ne e re mo bofelong jwa ngwaga wa boraro o ntsha karolo yotlhe ya some ya thobo ya gago ngwageng oo, o e baya mo metseng ya gago.


text:
Jaanong a go tle Balefi – ka ba se na kabelo gongwe boswa mo go wena – le baeng le masiela le batlholagadi ba ba mo metseng ya gago, ba je ba kgore gore Morena, Modimo wa gago, a tle a go tshegofatse mo tirong yotlhe ya seatla sa gago e o e dirang.


text:
Mokgwa wa go phimola melato ke o o ntseng jaana: Yo o adimileng a a phimole se a se adimileng mongwe-ka-ene, a se ka a tshwenya mongwe-ka-ene gongwe morwa-rraagwe a re: ‘Mpusetse!’ Gonne ngwaga wa go phimola melato o tla ne o kuelwa go tlotla Morena.


text:
Wa setšhaba se sele o ka mo tshwenya o a re: ‘Mpusetse!’ Mme tse o di adimileng morwa-rraago o di phimole.


text:
“Go tla bo go sena bahumanegi mo go wena, gonne Morena, Modimo wa gago, o tla go tshegofatsa thata mo lefatsheng le o tla le go nayang go nna boswa gore e nne la gago.


text:
Ke raya fela, fa o utlwa lentswe la Morena, Modimo wa gago, tota ka go tlhokomela go dira ka fa ditaolong tsotlhe tseo ke di go laelang kajeno.


text:
Gonne Morena, Modimo wa gago, o tla go tshegofatsa jaaka a go solofeditse: ò tla adima ditšhaba tse dintsi, mme wena ga o kitla o adingwa; o tla busa ditšhaba tse dintsi, mme ga o kitla o busiwa ke tsona.


text:
“E re fa go le mohumanegi mo go wena wa ba ga eno mo motseng mongwe wa gago, mo lefatsheng la ga eno le Morena, Modimo wa gago, o tla le go nayang, o se ka wa thatafatsa pelo ya gago le e seng go huparelela wa ga eno wa mohumanegi seatla.


text:
Mme o mmulele seatla thata, o mo adime ka boitumelo mo go lekanyeng se a se tlhokang ka fa a tlhaelang ka teng.


text:
Itise, e se re gongwe ga nna mogopolo o o bosula mo pelong ya gago wa go re: ‘Ngwaga wa bosupa wa go phimola melato o gaufi!’ mme leitlho la gago la leba wa ga eno wa mohumanegi ka bopelompe, mme wa mo tima, mme a goela Moreneng ka ntlha ya gago, ga ba ga nna boleo mo go wena.


text:
Mo nee ka boitumelo, mme e ne e re o mo fa, o se ke o nna pelompe; gonne fa o dira jalo, Morena, Modimo wa gago, o tla go tshegofatsa mo tirong yotlhe ya gago le mo go tsotlhe tse seatla sa gago se di lekang.


text:
Gonne bahumanegi ga ba kitla ba tlhokafala mo lefatsheng. Ke ka moo ke go laetseng ka re: Huporololela wa ga eno wa mmogisegi le wa mohumanegi seatla ka boitumelo mo lefatsheng la ga eno.


text:
“E re fa wa ga eno wa Mohebere, e bong monna gongwe mosadi, a ithekisa mo go wena, a a go direle dinyaga di le thataro, mme ka ngwaga wa bosupa o mo golole, o mo nee tsela, a go tlogele.


text:
Mme o mo rwese tse dintsi tsa difutshane tsa gago le tsa seboana sa gago le tsa segatelo sa gago, o mo nee tse Morena, Modimo wa gago, o go tshegofaditseng ka tsona.


text:
Gopola gore le wena o kile wa bo o le lekgoba kwa lefatsheng la Egepeto, mme Morena, Modimo wa gago, a go golola. Ke ka moo ke go laelang seo se kajeno.


text:
“Mme e re fa a go raya a re: ‘Ga ke rate go go tlogela,’ ka a go rata le ba lapa la gago, a phela pila nao,


text:
gona o tsee thoko, o mo phunyetse tsebe mo setswalong gore a nne lekgoba la gago ka metlha yotlhe; le lelata la gago o le direle jalo.


text:
A go se ka ga go thatafalela, fa o mo golola, mme a go tlogela; gonne tse a di go diretseng ka dinyaga di le thataro, di lekanye le tuelo ya badiri ba le babedi ba ba rapilweng; mme Morena, Modimo wa gago, o tla go tshegofatsa mo go tsotlhe tse o di dirang.


text:
“Maitibolo otlhe a a tsalwang mo dikgomong tsa gago gongwe mo difutshaneng tsa gago a tse ditonanyana o a itshepisetse Morena, Modimo wa gago; o se ka wa dira ka maitibolo a dikgomo tsa gago le e seng go beola maitibolo a difutshane tsa gago.


text:
O e jele fa pele ga Morena, Modimo wa gago, ka ngwaga le ngwaga kwa felong fa Morena o tla go tlhophang, wena le ba lapa la gago.


text:
Mme fa leitibolo le na le bogole, le tlhotsa gongwe le foufetse, le fa le na le bogole bofe jo bo bosula, o se ka wa le tlhabela Morena, Modimo wa gago.


text:
O ka le ja mo maagong a gago, le ka jewa ke yo o sa itshekang le yo o itshekileng ka bobedi jaaka tshephe gongwe kgama.


text:
“Tlhokomela kgwedi ya Abibi, o direle Morena, Modimo wa gago, Tlolaganyo; gonne Morena, Modimo wa gago, o go ntshitse kwa Egepeto bosigo ka kgwedi ya Abibi.


text:
O tlhabele Morena, Modimo wa gago, difutshane le dikgomo tsa Tlolaganyo kwa felong fa Morena o tla go tlhophang go baya leina la gagwe teng.


text:
O se ka wa ja tse di bedisitsweng ka ona moletlo; o je dinkgwe tse di sa bedisiwang, e bong dinkgwe tsa pogisego ka malatsi a supa a ona – gonne o hudugile kwa lefatsheng la Egepeto ka potlako – ke moletlo wa go re o gopole letsatsi le o duleng kwa lefatsheng la Egepeto ka lone ka malatsi otlhe a botshelo jwa gago.


text:
Malatsi a supa go se ka ga bonwa matlhabego mo go wena mo nageng yotlhe ya gago; le gona go se ka ga lala sepe sa nama e o e tlhabileng maitsiboa a letsatsi la ntlha go ya mo mosong.


text:
“Ga o a tshwanela go tlhaba kwana ya Tlolaganyo mo metseng ya gago e Morena, Modimo wa gago, o tla e go nayang,


text:
fa e se kwa felong fa Morena, Modimo wa gago, o tla go tlhophang go baya leina la gagwe teng, ke gona kwa o tshwanetseng go tlhabela kwana ya Tlolaganyo teng maitsiboa, fa letsatsi le phirima, ka nako e o duleng kwa Egepeto ka yona.


text:
O e apee, o e jele kwa felong fa Morena, Modimo wa gago, o tla go tlhaolang; e re o tsoga ka mmamoso, o boele gape kwa gae.


text:
O fete o je dinkgwe tse di sa bedisiwang malatsi a marataro, mme letsatsi la bosupa ke la Kgobokano ya Morena, Modimo wa gago. O se ka wa dira tiro epe ka lone.


text:
“Jaanong o bale dibeke di supa; simolole go di bala go tloga fa thipa e tsenngwa ga ntlha mo mabeleng.


text:
O be o direle Morena, Modimo wa gago, Moletlo wa Dibeke ka neo ya lorato ya seatla sa gago e o tla e ntshang, ka fa Morena, Modimo wa gago, a go tshegofaditseng ka teng;


text:
o itumele fa pele ga Morena, Modimo wa gago, wena le morwao le morwadio le motlhanka wa gago le lelata la gago le Molefi yo o mo metseng ya gago le moeng le lesiela le motlholagadi ba ba agileng le wena, o itumele kwa felong fa Morena, Modimo wa gago, o tla go tlhaolang go baya leina la gagwe teng.


text:
“Moletlo wa metlaagana o o dire malatsi a supa, fa o phutha thobo kwa seboaneng sa gago le kwa segatelong sa gago.


text:
O itumele mo moletlong oo wa gago, wena le morwao le morwadio le motlhanka wa gago le lelata la gago le Molefi le moeng le lesiela le motlholagadi ba ba mo metseng ya gago.


text:
O direle Morena, Modimo wa gago, moletlo malatsi a supa kwa felong fa Morena, o tla ga tlhophang. Gonne Morena Modimo wa gago, o tla go tshegofatsa mo go tsotlhe tse o di robang le mo tirong yotlhe ya diatla tsa gago. O tshwanetse go itumela fela.


text:
“A banna botlhe ba bonale fa pele ga Morena, Modimo wa gago, gararo ka ngwaga kwa felong fa o tla go tlhophang: Ba tle ka Moletlo wa Dinkgwe tse di sa bedisiwang le ka Moletlo wa Dibeke le ka Moletlo wa Metlaagana, fela ba se ka ba bonala fa pele ga Morena ba sa tshola sepe,


text:
“O ipeele baatlhodi le baokamedi mo metseng yotlhe ya gago e Morena, Modimo wa gago, o tla e go nayang ka fa ditsong tsa gago; a ba direle morafe tshiamo ka go atlhola ka tshiamo.


text:
O se ka wa sokamisa katlholo le e seng go gobelelela motho le e seng go rekwa ka thelesetso; gonne thelesetso e fatlha matlho a batlhalefi, e sokamisa mafoko a basiami.


text:
O nne o latele tshiamo fela gore o tle o phele, o rue lefatshe le Morena, Modimo wa gago, o tla le go nayang.


text:
“O se ka wa itlhomela modimako wa Ašera wa setlhare sepe fa thoko ga aletare ya Morena, Modimo wa gago, e o tla e itirelang,


text:
“O se ka wa tlhabela Morena, Modimo wa gago, kgomo gongwe sefutshane se se nang le bogole, le fa e le bofe jo bo sa siamang; gonne go dira jalo ke maila mo Moreneng, Modimo wa gago.


text:
“E re fa go fitlhelwa monna gongwe mosadi mo gare ga gago mo metseng ya gago e Morena, Modimo wa gago, o tla e go nayang, e le yo o dirang tse di bosula mo matlhong a Morena, Modimo wa gago, ka go tlola kgolagano ya gagwe,


text:
a ya a direla medimo e sele, a e obamela, le fa e ka nna letsatsi gongwe ngwedi gongwe lesomo lotlhe la legodimo – mo ke sa go laelang –


text:
mme o begelwa jalo, o utlwa, gona o tlhotlhomise sentle. Jaanong fa o fitlhela e le nnete, e se magatwe fela, mme makgapha ao a dirilwe mo go Iseraele,


text:
gona monna yoo gongwe mosadi yoo yo o dirileng se se bosula seo, o mo ntshe mo metseng ya gago, e bong monna yoo gongwe mosadi yoo, mme a a kgobotlediwe ka majwe gore a swe.


text:
Yo o ntseng jalo a a bolawe ka tshupo ya basupi ba le babedi gongwe ba le bararo; a se ka a bolawa ka tshupo ya mosupi a le mongwe fela.


text:
A diatla tsa basupi di mo tsholeletse majwe pele go mmolaya, mme morago ga moo diatla tsa morafe. O tlose bosula jalo mo gare ga gago.


text:
“E re fa kgang ya tsheko e go palela ka ga polao gongwe kganetsanyo gongwe dintho, le fa e le dikgang dife mo metseng ya gago, gona o nanoge o ye kwa felong fa Morena, Modimo wa gago, o tla go tlhaolang,


text:
o fitlhe kwa baperesiting ba Balefi le kwa moatlhoding yo o tla bong a le teng ka sebaka seo, o ba botse; bone ba tla go itsise katlholo.


text:
Jaanong o dire ka fa katlholong e ba tla e go itsiseng ba le felong fa Morena o tla go tlhaolang, o be o tlhokomele go dira fela jaaka ba go ruta.


text:
O dire ka fa molaong o ba tla o go rutang le ka fa katlholong e ba tla e go bolelelang. O se ka wa fapoga mo lefokong le ba tla le go bolelelang go ya ntlheng ya le le jang gongwe ntlheng ya la molema.


text:
Mme monna yo o dirang ka boitaolo, a sa utlwe moperesiti yo o emetseng go direla Morena, Modimo wa gago, teng gongwe moatlhodi, monna yoo o tshwanetse go swa. O tlose bosula jalo mo go Iseraele.


text:
“Fa e ka re o sena go tsena mo lefatsheng le Morena, Modimo wa gago, o tla le go nayang le go le rua le go nna mo go lone, o a re: ‘Ke rata go ipeela kgosi jaaka go dira ditšhaba tsotlhe tse di mo tikologong ya me,’


text:
gona o ipeele kgosi e Morena, Modimo wa gago, o tla e tlhophang; e bong kgosi e e leng mongwe wa ba ga eno; ga o a tshwanela go ipeela monna wa setšhaba se sele yo e seng wa ga eno.


text:
Fela e se ka ya nna le dipitse tse dintsi, le gona e se ka ya romela batho ba morafe kwa Egepeto go ya go bapala dipitse; ka gonne Morena o lo reile a re: ‘Lo se ka lwa tlhola lo boa gape ka tsela eo.’


text:
Le gona e se ka ya tsaya basadi ba bantsi, e se re gongwe pelo ya yona ya fapoga. E se ka ya ikgobokanyetsa selefera le gouta tse dintsi thata.


text:
E re e ntse e dutse mo sedulong sa yona sa bogosi, a e ikwalele mafoko a molao oo mo lokwalong, e a ntshe mo lokwalong lo lo mo tisong ya baperesiti ba Balefi.


text:
A e nne nalo, e lo buise ka malatsi otlhe a botshelo jwa yona gore e ithute go boifa Morena, Modimo wa yona, le go tlhokomela mafoko otlhe a molao oo le a melao eo go dira ka yona,


text:
e se re gongwe pelo ya yona ya ikgodisetsa ba ga yona, ya fapoga mo taelong e go ya ntlheng ya le le jang gongwe ntlheng ya la molema gore malatsi a bogosi jwa yona a nne mantsi mo go Iseraele, a yona le a bona ba yona.


text:
“Baperesiti ba Balefi, e bong lotso lotlhe lwa ga Lefi, ba se ka ba nna le kabelo gongwe boswa mmogo le Baiseraele ba bangwe; ba tla ja ditshupelo tsa molelo tsa Morena le tse a di abelwang.


text:
“Tse di tshwanetseng baperesiti di tswa mo morafeng, mo go ba ba tlhabang setlhabelo se se jewang, le fa e le kgomo gongwe nku, ke tse: A ba nee moperesiti letsogo le ditlhaa tsoo pedi le mogodu.


text:
O be o mo nee mabutswapele a mabele a gago le a matute a moweine a gago le a lookwane lwa gago le boboa jwa dinku tsa gago tse di beolwang pele.


text:
Gonne Morena, Modimo wa gago, o mo tlhaotse mo ditsong tsotlhe tsa gago gore a nne a emele go direla mo leineng la Morena ka metlha yotlhe, ene le bomorwawe.


text:
“Jaanong e re fa Molefi a rata go tla, a tswa mo motseng mongwe wa metse ya gago e e mo nageng yotlhe ya Iseraele kwa a nnang teng jaaka moeng, a a tle ka fa keletsong yotlhe ya pelo ya gagwe kwa felong fa Morena o tla go tlhophang;


text:
a direle mo leineng la Morena, Modimo wa gagwe, jaaka ba ga gabo botlhe, e bong Balefi ba ba emeng teng fa pele ga Morena.


text:
“Fa o sena go fitlha kwa lefatsheng le Morena, Modimo wa gago, o tla le go nayang, o se ka wa ithuta go dira makgapha a baheitane ba teng.


text:
Go se ka ga fitlhelwa ope mo go wena yo o ralatsang morwawe gongwe morwadie molelo le e seng yo o bolelang tsa boitseanape gongwe yo o dirang tsa boroka gongwe tsa botlhodi gongwe tsa mereo ya boloi;


text:
le e seng yo o phekolang ka boloi gongwe yo o botsang mowa wa moswi gongwe mowa wa boitseanape gongwe yo o batlang thuso mo baswing.


text:
Gonne mongwe le mongwe yo o dirang tse di ntseng jalo ke maila mo Moreneng. Mme Morena, Modimo wa gago, o ba leleka fa pele ga gago ka ntlha ya makgapha ao.


text:
“Gonne baheitane bao o tla ba lelekang ba ikanya dingaka le baitseanape, mme wena Morena, Modimo wa gago, ga a go letlelela tse di ntseng jalo.


text:
“Mme Morena, Modimo wa gago, o tla go tsosetsa moporofeti mo gare ga gago wa ba ga eno yo o tshwanang le nna; lo reetse ene fela,


text:
jaaka o kopile mo Moreneng, Modimo wa gago, kwa thabeng ya Horebe ka letsatsi la pitso ya morafe wa re: ‘Nte ke se ka ka tlhola ke utlwa lentswe la Morena, Modimo wa me, ke se ka ka tlhola ke bona molelo o mogolo ole gape, e se re gongwe ka swa.’


text:
Ke tla ba tsosetsa moporofeti mo go ba ga bone yo o tshwanang nao, ke tsenya mafoko a me mo molomong wa gagwe gore a ba bolelele tsotlhe tse ke tla di mo laelang.


text:
Mme yo o sa utlweng mafoko a me, a moporofeti yoo o tla a buang mo leineng la me, ene ke tla mo sekisa ka nosi.


text:
Fela moporofeti yo o ikgogomosang go ka bua lefoko mo leineng la me, le ke sa le mo laelang gore a le bue, gongwe yo o buang mo leineng la medimo e sele, moporofeti yoo o tshwanetse go swa.’


text:
“Mme fa o ka botsa mo pelong ya gago o a re: ‘Re ka lemoga lefoko jang le Morena a sa le buang?’ gona o itse gore


text:
e re fa moporofeti a bua mo leineng la Morena, mme se a se buileng se sa dirafale le e seng go bonala, ke go re: Ke lefoko le Morena a sa le buang. Moporofeti o le buile ka boikgogomoso. O se ka wa mmoifa.


text:
“E re Morena, Modimo wa gago, a sena go nyeletsa ditšhaba tse o tla go nayang lefatshe la tsona gore o di leleke, o nne mo metseng ya tsona le mo matlong a tsona,


text:
gona o itomololele metse e le meraro mo lefatsheng la gago le Morena, Modimo wa gago, o tla le go nayang gore e nne la gago.


text:
O be o ipaakanyetse ditsela tse di yang teng, o kgaoganye naga ya lefatshe la gago le Morena, Modimo wa gago, o tla le go ruisang dikarolo di le tharo, e le gore mmolai mongwe le mongwe a nne le kwa a ka tshabelang teng.


text:
Mme mmolai yo o ka tshabelang teng gore a phele, ke yo o ntseng jaana: Ke yo o bolaileng mongwe-ka-ene e se ka bomo, a sa mo tlhoa pele ga foo;


text:
jaaka fa a ya le mongwe-ka-ene kwa sekgweng go rema ditlhare, a tsholetsa selepe ka letsogo go rema setlhare, mme tshipi ya selepe e somoga mo mfenyaneng, e rema mongwe-ka-ene gore a be a swe, ke ene yo o ka tshabelang kwa motseng mongwe wa metse eo gore a phele;


text:
e se re gongwe mmusolosi wa madi a mo latelela a ntse a gaketse, a mo tshwara, ka tsela e le telele, a mmolaya, le fa a sa tshwanelwa ke loso, ka a ne a sa mo tlhoa pele ga foo.


text:
“Morena, Modimo wa gago, o tla katolosa naga ya gago jaaka a ikanetse borraeno, a go naya lefatshe lotlhe le a le solofeditseng borraeno go le ba naya,


text:
fa o tlhokomela ditaelo tsotlhe tseo go dira ka tsona tse ke di go laelang kajeno, ka go rata Morena, Modimo wa gago, le ka go sepela mo ditseleng tsa gagwe ka gale. Fa go dirafetse jalo, o ikokeletse metse e le meraro gape kwa ntle ga e meraro eo,


text:
e se re gongwe ga tshololwa madi a a se nang molato mo lefatsheng la gago le Morena, Modimo wa gago, a tla le go nayang go nna boswa, ga nna molato wa polao mo go wena.


text:
“Mme e re fa motho a tlhoile mongwe-ka-ene, a mo lalela, a mo wela, a mmolaya, mo a bileng a swa, mme a tshabela kwa motseng mongwe wa metse eo,


text:
gona a bagolo ba motse wa ga gabo ba rome batho, ba mo tsee teng, ba mo neele mo diatleng tsa mmusolosi wa madi gore a swe.


text:
O se ka wa mo leba ka bopelotlhomogi, mme o lefele madi a a se nang molato mo go Iseraele gore o tlhogonolofale.


text:
“Molelwane wa mongwe-ka-wena o o beilweng ke ba bogologolo o se ka wa o katosa mo bosweng jwa gago jo o tla bo ruang mo lefatsheng le Morena, Modimo wa gago, o tla le go nayang gore e nne la gago.


text:
“Mosupi a le mongwe fela a se ka a lekana go ka supa ka ga motho, le fa e le molato ofe gongwe boleo bofe; a boleo bongwe le bongwe jo motho o ka bo dirang bo sekisiwe ka tshupo ya basupi ba le babedi gongwe ba le bararo.


text:
gona a banna ba babedi ba ba sekisanyang ba eme fa pele ga Morena, fa pele ga baperesiti le baatlhodi ba ba tla bong ba le teng ka malatsi ao.


text:
A baatlhodi ba tlhotlhomise sentle, mme fa go fitlhelwa mosupi yoo e le wa maaka, a supile maaka ka ga mongwe-ka-ene,


text:
gona lo mo direle ka fa a neng a ikaeletse ka teng go direla mongwe-ka-ene. O tlose bosula jalo mo go wena


text:
A leitlho la gago le se ka la mo rekegela: A botshelo bo lefiwe ka botshelo, le leitlho ka leitlho, le leino ka leino, le seatla ka seatla, le lonao ka lonao.


text:
“E ne e re fa lo bolola go ya ntweng go tlhabana le baba ba lona, mme lo bona dipitse le dikoloi le batlhabani ba ba lo fetang ka bontsi, lo se ke lo boifa; gonne Morena, Modimo wa lona, yo o lo ntshitseng kwa lefatsheng la Egepeto o na le lona.


text:
a ba ree a re: ‘Utlwang, lona Baiseraele, lo atamela kajeno go ya go tlhabana le baba ba lona. Lo se ka lwa nyema moko le e seng go boifa, le e seng go tseana, le e seng go ba tshoga.


text:
“Jaanong a bakwaledi ba bue le batlhabani ba re: ‘Ke mang yo o agileng ntlo e ntšhwa, mme a ise a e kgakole? A a tsamae, a boele kwa gae, e se re gongwe a swela mo ntweng, mme monna yo mongwe a e kgakola.


text:
Gape ke mang yo o tlhomileng tshimo ya moweine, mme a ise a je maungo a yona? A a tsamae, a boele kwa gae, e se re gongwe a swela mo ntweng, mme monna yo mongwe a tla go e ja letlotlwa.


text:
Gongwe ke mang yo o beeletseng mosadi, mme a ise a mo tsee? A a tsamae, a boele kwa gae, e se re gongwe a swela mo ntweng, mme monna yo mongwe a mo tsaya.’


text:
“Jaanong a bakwaledi ba bue gape le batlhabani ba re: ‘Ke mang yo o boifang, yo o nyemang moko? A a tsamae, a boele kwa gae gore ba ga gabo ba se ka ba nyema moko jaaka ene.’


text:
Jaanong e ne e re fa bakwaledi ba feditse go bua le batlhabani, go bewa balaodi ba mephato ba ba etelelang batlhabani pele.


text:
Jaanong fa o go araba ka kagiso, o go bulela dikgoro, foo batho botlhe ba ba fitlhelwang mo go ona ba nne badiri ba mokuio ba gago ba go direle.


text:
E re Morena, Modimo wa gago, a o neela mo diatleng tsa gago, o bolae banna botlhe ba ona ka bogale jwa tšhaka.


text:
Fela basadi le bana le diruiwa le tsotlhe tse di mo motseng, e bong thopo yotlhe ya ona o e ithopele, o je thopo ya baba ba gago e Morena, Modimo wa gago, o e go neileng.


text:
“Fa e le mo metseng ya ditšhaba tseno e Morena, Modimo wa gago, o tla e go nayang go nna boswa, o se ka wa lesa sepe go phela se se hemang,


text:
mme o ba dirafaletse khutso ya Modimo, e bong Bahethe le Baamori le Bakanana le Baferesi le Bahewi le Bajebusi, jaaka Morena, Modimo wa gago, a go laetse;


text:
e se re gongwe ba lo ruta go dira makgapha otlhe a bone a ba a direlang medimo ya bone, mme lwa leofela Morena, Modimo wa lona.


text:
“E ne e re o dikanyetsa motse ka ntwa malatsi a mantsi ka go o tlhasela gore o o thope, o se ke o senya ditlhare tsa ona ka go di rema ka selepe; gonne o ka ja maungo a tsona, mme o se ka wa di rema. A ditlhare tsa masimo ke batho naa, mo o tshwanetseng go di dikanyetsa ka ntwa?


text:
Fela ditlhare tse o di itseng gore ga se ditlhare tse di jewang, tsona o ka di senya, wa di rema, wa aga tsa go tlhasela motse ka tsona o o lwang nao go tsamaya o be o fenngwe.


text:
“E re fa go fitlhelwa motho yo o bolailweng mo lefatsheng le Morena, Modimo wa gago, o tla le go nayang gore e nne la gago, a namaletse mo nageng, go sa itsiwe yo o mmolaileng,


text:
foo bagolo ba gago le baatlhodi ba gago ba tswele teng, ba lekanye bokgakala go ya kwa metseng e e mo tikologong ya yo o bolailweng.


text:
Jaanong a bagolo ba motse o o gaufi le yo o bolailweng ba tsee kgomo ya moroba mo dikgomong e go iseng go dirwe tiro epe ka yona, e e iseng e golege.


text:
Bagolo ba motse oo ba folosetse kgomo kwa nokaneng e e sa kgaleng, fa go sa lengweng, fa go sa jwalweng teng, ba komole kgomo thamo teng kwa nokaneng.


text:
Jaanong go atamele baperesiti, bomorwa Lefi; gonne ke bone ba Morena, Modimo wa gago, o ba tlhaotseng gore ba mo direle, ba tshegofatse ka leina la Morena; kgang nngwe le nngwe le ntho nngwe le nngwe e atlholwa ka fa taelong ya bone.


text:
Jaanong a bagolo botlhe ba motse oo ba ba gaufi le yo o bolailweng ba tlhape diatla godimo ga kgomo e e komotsweng thamo mo molapong,


text:
Morena, itshwarele morafe wa gago wa Iseraele o ò o golotseng! O se ka wa baya molato wa madi a a se nang molato mo morafeng wa gago wa Iseraele.’ Madi ao ba tla a itshwarelwa jalo.


text:
Madi a a tsholotsweng a se na molato o a tlose jalo mo go wena, mme o tla bo o dirile tse di tlhamaletseng mo matlhong a Morena.


text:
“E ne e re fa o bolola go ya go tlhabana le baba ba gago, mme Morena, Modimo wa gago, a ba neela mo diatleng tsa gago, o isa batshwarwi ba bone mo botshwarong,


text:
o bona mosadi wa sebopego se sentle mo batshwarwing, o mo rata, mo o bileng o rata go mo tsaya gore e nne mosadi wa gago,


text:
a be a apole diaparo tse a tshwerweng ka tsona, a nne mo lapeng la gago, a lelele rraagwe le mmaagwe kgwedi yotlhe. Morago ga moo o ka tsena kwa go ene, wa nna monna wa gagwe, mme a nna mosadi wa gago.


text:
Mme e re fa a sa tlhole a go kgatlha, o ka mo naya tsela, a ya kwa a ratang go ya teng. Ga o a tshwanela go mo rekisa ka madi le e seng go mo tshola makgwakgwa, ka o ne o kopanye nae.


text:
“E re fa monna a na le basadi ba le babedi, yo mongwe e le yo o ratwang, yo mongwe e le yo o sa ratweng, mme ba tshola bomorwa nae, yo o ratwang le yo o sa ratweng, mme morwa yo mogolo e le wa yo o sa ratweng,


text:
jaanong mogang a abelang bomorwawe boswa jwa tse a nang natso, a se ka a re, morwa yo mogolo ke wa yo o ratwang, e tswe morwa mosadi yo o sa ratweng e le yo mogolo.


text:
Mme a a tshole morwa mosadi yo o sa ratweng jaaka e le yo mogolo, a ba a mo nee kabelo di le pedi tsa tsotlhe tse a nang natso; gonne ke ene wa ntlha wa thata ya gagwe; tshiamelo ya botsalwapele ke ya gagwe.


text:
“E re fa monna a na le morwa yo o logwadi, a le matepe, a sa utlwe lentswe la ga rraagwe gongwe la ga mmaagwe, mme le fa ba mmetsa, a sa kgonege,


text:
gona a rraagwe le mmaagwe ba mo tshware, ba mo ise kwa bagolong ba motse wa ga gabo le kwa lekgotleng la teng.


text:
Ba fete ba ree bagolo ba motse wa ga gabo ba re: ‘Morwaa-rona yo, o logwadi, o matepe, o gana go re utlwa. Ga a na maitsholo, e bile ke letagwa.’


text:
Foo a banna botlhe ba motse wa ga gabo ba mo kgobotletse ka majwe gore a swe. O tlose bosula jalo mo go wena gore Baiseraele botlhe ba utlwe, ba boife.


text:
Fela setoto sa gagwe se se ka sa lala mo koteng, mme o mo fitlhe ka lone letsatsi leo; gonne yo o pegilweng o hutsitswe ke Modimo; e se re gongwe wa itshekolola lefatshe la gago le Morena, Modimo wa gago, o tla le go nayang go nna boswa.


text:
“O se ka wa re fa o bona kgomo ya wa ga eno gongwe nku ya gagwe e timetse wa e tlhokomologa, mme o tshwanetse go e busetsa kwa go mong wa yona.


text:
Mme fa mong wa yona a se gaufi nao gongwe o sa mo itse, gona o e gapele mo sakeng la gago, o e dise go tsamaya wa ga eno a ba a e batla, mme wa kgona go e mmusetsa.


text:
Le gona o dire jalo ka esele ya gagwe le ka seaparo sa gagwe le ka sengwe le sengwe se se mo latlhegetseng, mme o se bona. O se ka wa mo lomeletsa.


text:
“O se ka wa re, fa o bona esele ya wa ga eno gongwe kgomo ya gagwe e wetse mo tseleng, wa e tlhokomologa; o tshwanetse go mo thusa go e tsosa.


text:
“A seaparo sa monna se se ka sa aparwa ke mosadi, le gona a monna a se ka a apara seaparo sa mosadi. Gonne mongwe le mongwe yo o dirang dilo tse ke maila mo Moreneng, Modimo wa gago.


text:
“Fa o fitlhela sentlhaga sa nonyane o le mo tseleng se le mo setlhareng sengwe gongwe fa fatshe, se na le mamphorwana gongwe mae, mme mmaaona a elame mo mamphorwaneng gongwe mo maeng, o se ka wa tsaya mmaao mmogo le mamphorwana.


text:
“E re o aga ntlo e ntšhwa, gona o agelele thulelo e papetla ya yona ka dipota gore o se ka wa rwesa ntlo ya gago molato wa polao fa motho a ka wa mo go yona.


text:
“O se ka wa jwala peo e sele mo tshimong ya moweine ya gago, e se re gongwe tsotlhe ya nna tsa Felo-ga-Boitshepo, e bong thobo ya peo eo le maungo a moweine.


text:
a mmolela ka tse dimpe, a mo senya leina a re: ‘Ke tsere mosadi yo, mme ya re ke mo atamela, ka fitlhela e se lekgarebe,’


text:
gona a rraagwe morweetsana le mmaagwe ba ntshe ditshupo tsa bokgarebe jwa gagwe, ba di ise kwa bagolong ba motse kwa lekgotleng.


text:
Jaanong a rraagwe morweetsana a ree bagolo a re: ‘Monna yo ke mo neetse morwadiake go nna mosadi wa gagwe. Mme jaanong e re ka a mo tene,


text:
o mmaya molato wa dilo tse dimpe a re: Ke fitlhetse morwadio e se lekgarebe! Mme ditshupo tsa bokgarebe jwa ga morwadiake ke tse.’ Bagolo ba gagwe ba be ba phutholole kobo fa pele ga bagolo ba motse.


text:
ba mo lefise diselefera di le lekgolo, ba di nee rraagwe morweetsana, ka a sentse leina la lekgarebe la Moiseraele. Jaanong a le nne mosadi wa gagwe ka malatsi otlhe a gagwe, a sa tshwanela go mo tlhala ka gope.


text:
a ba ntshe morweetsana kwa mojakong wa ntlo ya ga rraagwe, mme banna ba motse wa ga gabo ba mo kgobotletse ka majwe gore a swe, ka a dirile boatla mo go Iseraele ka go dira boaka mo ntlong ya ga rraagwe. O tlose bosula jalo mo go wena.


text:
“E re fa monna a fitlhelwa a robetse le mosadi yo o nyetsweng ke monna, a ba swe ka bobedi jwa bone, monna yo o robetseng le mosadi le ene mosadi. O tlose bosula jalo mo go Iseraele.


text:
“Fa go le morweetsana wa lekgarebe yo o beeletsweng ke monna, mme monna yo mongwe a kgatlhana nae mo motseng, a robala nae,


text:
lo ba ntshe kwa kgorong ya motse oo ka bobedi jwa bone, lo ba kgobotletse ka majwe gore ba swe, morweetsana, ka a se ka a itlhabela mokgosi a le mo motseng, le monna, ka a sentse mosadi wa mongwe-ka-ene. O tlose bosula jalo mo go wena.


text:
“Mme fa monna a kgatlhana le morweetsana yo o beeletsweng kwa nageng, mme monna a mo tshwara a robala nae, gona a monna yo o robetseng nae a swe a le esi.


text:
Mme morweetsana o se ka wa mo dira sepe. Morweetsana ga a na boleo jo bo tshwanetseng loso. Kana tiro e, e tshwana le ya monna yo o tsogelang mongwe-ka-ene, a mmolaya.


text:
Gonne monna o kgatlhanye nae kwa nageng, mme morweetsana yo o beeletsweng o ne a goa, mme go se na ope yo o ka mo thusang.


text:
“Fa monna a kgatlhana le morweetsana wa lekgarebe yo o iseng a beelelwe, a mo tshwara, a robala nae, mme ba bonwa,


text:
gona a monna yo o robetseng nae a nee rraagwe morweetsana diselefera di le 50, mme morweetsana e nne mosadi wa gagwe, ka a mo sentse; ga a kgone go mo tlhala ka malatsi otlhe a gagwe.


text:
“Yo o fagotsweng ka go thulelwa gongwe yo o kgaotsweng lepele a se ka a tsena mo phuthegong ya Morena.


text:
Motho wa madi a a tlhakanyeng a se ka a tsena mo phuthegong ya Morena; le wa losika lwa some lwa gagwe a se ka a tsena mo phuthegong ya Morena.


text:
“Moamone gongwe Momoabe a se ka a tsena mo phuthegong ya Morena; le wa losika lwa some wa ga bone a se ka a tsena mo phuthegong ya Morena ka gope,


text:
ka ba se ka ba lo kgatlhantsha ka dijo le ka metsi mo tseleng maloba fa lo tswa kwa Egepeto, le ka kgosi Balake a ne a rapa Bileame morwa Beore kwa Phethore wa Mesopotamia gore a tle go lo hutsa.


text:
Mme Morena, Modimo wa gago, a gana go utlwa Bileame, a go fetolela khutso go nna tshegofatso, ka Morena, Modimo wa gago, a ne a go rata.


text:
“O se ka wa tlhoa Moetomo ka gonne ke wa ga eno. O se ka wa tlhoa Moegepeto, ka gonne o ne o le moeng mo lefatsheng la ga gabo.


text:
Fa go le monna mo go wena yo o itshekologileng ka se se mo dirafaletseng bosigo, a a tswele kwa ntle ga bothibelelo, a se ka a boela mo go jona.


text:
Mme e re go le maitsiboa, a tlhape ka metsi, mme fa letsatsi le phirima, a ka boela mo bothibelelong.


text:
Mme mo dilong tsa gago o nne le kepu; jaanong e ne e re fa o ya go kotama kwa ntle, o epa ka yona, o be o tshelele mantle a gago.


text:
Gonne Morena, Modimo wa gago, o ntse a sepela mo bothibelelong jwa gago gore a go namolele, a neele baba ba gago mo diatleng tsa gago; ke ka moo bothibelelo jwa gago bo tshwanetseng go nna phepa, e se re gongwe a bona tse di maswe mo go wena, a ba a go hularela.


text:
“Lekgoba le le thobileng mo go mong wa lone, la tshabela kwa go wena, o se ka wa le busetsa mong wa lone.


text:
A le nne mo go wena mo felong fa le go itlhaolelang mo motseng mongwe wa gago kwa le go ratang; o se ka wa le gatelela.


text:
“Mo go bomorwadia Baiseraele go se nne ope yo o direlang medimo ya boaka; le mo go bomorwa Baiseraele go se nne ope yo o direlang medimo ya boaka.


text:
O se ka wa tlisa tuelo ya seaka sa mosadi kwa ntlong ya Morena, Modimo wa gago, le e seng madi a a rapileng ntšwa, le fa e le ka ntlha ya maikano afe; gonne ka bobedi jwa tsona ke maila mo Moreneng, Modimo wa gago.


text:
“E re fa o adima wa ga eno, o se ka wa batla tsadiso ya madi gongwe ya dijo gongwe ya se sengwe se se tleng se adimelwe tsadiso.


text:
Wa ditšhaba di sele o ka mo adimela tsadiso, mme wa ga eno o se ka wa mo adimela tsadiso gore Morena, Modimo wa gago, a tle a go tshegofatse mo go tsotlhe tse seatla sa gago se di lekang mo lefatsheng le o tla tsenang mo go lone gore e nne la gago.


text:
“E ne e re fa o ikanela Morena, Modimo wa gago, maikano o se ke o diega go a dirafatsa; gonne fa o sa dire jalo, Morena, Modimo wa gago, o tla a batla mo go wena mme a tla go fetogela boleo.


text:
Fela se se duleng mo molomong wa gago o se tlhokomele, o dire ka fa o ikanetseng Morena, Modimo wa gago, maikano ka teng, o dire se o se buileng ka molomo wa gago.


text:
“Fa o tsena mo tshimong ya moweine ya mongwe-ka-wena, o ka ja maungo ka fa o eletsang ka gona, wa ba wa kgora, mme o se ka wa fulela mo tlatlaneng ya gago.


text:
Fa o tsena mo tshimong ya mabele ya mongwe-ka-wena, o ka roba diako ka seatla sa gago, wa ja, mme o se ka wa kgadikanya sekele mo mabeleng a mongwe-ka-wena.


text:
“E re fa monna a tsaya mosadi, a mo nyala, mme ka moso mosadi a sa mo kgatlhe, ka a bonye sengwe sa ditlhong mo go ene, a a mo kwalele lokwalo lwa tlhalo, a lo mo neele seatleng, a mo nee tsela, mme a mo tswele ka lapa.


text:
mme le monna wa bobedi a mo ila, a mo kwalela lokwalo lwa tlhalo, a lo mo neela seatleng, a mo naya tsela, mme a mo tswela ka lapa, gongwe fa monna wa bobedi yo o mo tsereng a swa,


text:
monna wa ntlha wa gagwe yo o mo tlhadileng ga a tshwanela go mo tsaya gape go nna mosadi wa gagwe, ka mosadi a itshekologile. Gonne moo ke maila fa pele ga Morena. Lefatshe le Morena, Modimo wa gago, o tla le go nayang go nna boswa, o se ka wa le tsenya mo molatong.


text:
“E re fa e le gona monna a tsayang mosadi, a se ka a bolola mophatong, le gona a se ka a kuiwa go dira tiro nngwe, mme a gololesegele lapa la gagwe ngwaga o le mongwe, a itumele le mosadi wa gagwe yo a mo tsereng.


text:
“A go se ka ga tsewa lelwala le tshilo go nna peeletso ya molato, le fa e le tshilo fela; gonne go dira jalo ke go beeletsa ka botshelo.


text:
“E re fa mongwe a fitlhelwa a utswile motho wa ba ga gabo wa Baiseraele a mo tshola ka setlhogo gongwe a mo rekisa, a legodu leo le swe. O tlose bosula jalo mo go wena.


text:
“Itiseng mo bolwetseng jwa lepero, lo tlhokomele thata go dira fela jaaka baperesiti ba Balefi ba lo ruta; lo tlhokomele go dira jaaka ke ba laetse.


text:
mme bogolo o mmusetse peeletso fa letsatsi le phirima, gore a robale mo kobong ya gagwe, a go tshegofatse. Moo e tla nna tshiamo mo go wena fa pele ga Morena, Modimo wa gago.


text:
“O se ka wa gatelela modiri yo o rapetsweng tuelo wa mmogisegi le mohumanegi, le fa e le wa ba ga eno gongwe wa baeng ba gago ba ba mo lefatsheng la gago mo metseng ya ga eno,


text:
mme o mo nee tuelo ya gagwe ka letsatsi la teng, letsatsi le ise le phirime; gonne o humanegile, mme pelo ya gagwe e e nyoretswe, e se re gongwe a goela Moreneng ka ntlha ya gago, mme ga nna boleo mo go wena.


text:
“A borra-bana ba se ka ba bolawa ka ntlha ya bana, le bana ba se ka ba bolawa ka ntlha ya borraabo, mme mongwe le mongwe a bolawe ka ntlha ya boleo jwa gagwe.


text:
“O se ka wa kgopamisa tshiamelo ya moeng gongwe ya lesiela le e seng go tsaya seaparo sa motlholagadi go nna peeletso.


text:
Mme o gopole fa o ne o le motlhanka kwa Egepeto, mme Morena, Modimo wa gago, a go golola, a go hudutsha teng; ke ka moo ke go laelang go dira jalo.


text:
“E re fa o robile thobo ya gago kwa tshimong ya gago, mme wa lebala ngata kwa tshimong, o se ka wa boela teng go e tsaya; a e nne ya moeng gongwe ya lesiela gongwe ya motlholagadi gore Morena, Modimo wa gago, a tle a go tshegofatse mo ditirong tsotlhe tsa diatla tsa gago.


text:
E re fa o sena go tlhotlhora setlhare sa olefa sa gago, o se ka wa boela, wa batlabatla maungo mo dikaleng; a a setseng a e nne a moeng gongwe a lesiela gongwe a motlholagadi.


text:
E re fa o fudile tshimo ya moweine ya gago, o se ka wa boela wa ronopa; a maronopo e nne a moeng gongwe a lesiela gongwe a motlholagadi.


text:
“E re fa go na le kgang mo banneng, mme ba ya kwa lekgotleng go seka, a baatlhodi ba ba sekise, ba atlholele mosiami, ba atlhole yo o molato.


text:
Jaanong fa mosenyi a tshwanetse go itewa, a moatlhodi a mo kgwathise, mme a itewe fa pele ga gagwe mo go lekanyeng molato wa gagwe.


text:
Moatlhodi o ka mo atlhola dithupa di le 40, e seng go feta foo, e se re gongwe wa ga eno a nyatsega mo matlhong a gago, fa a mo atlhotse dithupa di le dintsi go feta tseo.


text:
“E re fa bomorwa motho ba agile mmogo, mme mongwe wa bone a swa a se na ngwana wa mosimane, a mosadi wa moswi a se ka a nyalwa ke monna o sele, mme a morwa-rraagwe monna wa gagwe a tsene kwa go ene, a mo tlhatswe go nna mosadi wa gagwe, a mo direle tshwanelo ya ga morwa-rraagwe.


text:
Jaanong morwa wa ntlha yo a tla mo tsholang a bidiwe ka leina la ga morwa-rraagwe yo o suleng gore leina la gagwe le se ka la phimolwa mo go Iseraele.


text:
Mme fa monna yoo a sa rate go tsaya motlholagadi wa ga morwa-rraagwe, a motlholagadi wa ga morwa-rraagwe a ye kwa lekgotleng kwa bagolong, a bolele a re: ‘Morwa-rraagwe monna wa me o ganne go tsosetsa morwa-rraagwe leina mo go Iseraele; ga a rate go ntlhatswa jaaka e le tshwanelo.’


text:
Jaanong a bagolo ba motse wa ga gabo ba mmitse, ba bue nae. Mme fa a tlhomamisa a re: ‘Ga ke rate go mo tlhatswa,’


text:
gona a motlholagadi wa morwa-rraagwe a mo atamele mo matlhong a bagolo, a mo role setlhako mo lonaong, a mo kgwele mathe mo sefatlhegong, a fetole a re: ‘Monna yo o ganang go aga ntlo ya ga morwa-rraagwe o tla direlwa jalo.’


text:
“E re fa banna ba le babedi ba lwa, mme mosadi wa yo mongwe a atamela, a re o namolela monna wa gagwe mo seatleng sa yo o mo itayang, a ntsha letsogo, a mo tshwara mapele,


text:
“O se ka wa nna le mefuta e le mebedi ya majwe a a lekanyang bokete, a mogolo le a mannye, mo kgwatlhaneng ya gago.


text:
O nne le lentswe le le lekanyang bokete le le tletseng le le siameng; o nne le efa e e lekanyeng e e siameng gore malatsi a gago a nne mantsi mo lefatsheng le Morena, Modimo wa gago, o tla le go nayang.


text:
ka fa ba neng ba emelana le lona mo tseleng ka teng, ba bolaya botlhe ba lona ba ba setseng kwa morago ba fedile thata, lona lo lapile, lo feletswe, mme ba se ka ba boifa Modimo.


text:
Jaanong e re fa Morena, Modimo wa gago, a sena go go naya boikhutso go se na mmaba ope yo o ka go tshwenyang tikologong mo lefatsheng le Morena, Modimo wa gago, o tla le go nayang go nna boswa gore o le rue, gona o phimole leina la Baamaleke fa tlase ga legodimo. O se ka wa lebala.


text:
“E re o sena go tsena kwa lefatsheng le Morena, Modimo wa gago, o tla le go nayang go nna boswa, mme o sena go le rua le go nna mo go lone,


text:
o tsee mabutswapele mangwe a maungo otlhe a masimo, a o tla a kotulang mo lefatsheng la gago le Morena, Modimo wa gago, o tla le go nayang, o a tsenye mo serotong, o ye kwa felong fa Morena, Modimo wa gago, o tla go tlhophang go baya leina la gagwe teng,


text:
o ye kwa go moperesiti yo o tla bong a le teng ka metlha eo, o mo ree o re: ‘Kajeno ke begela Morena, Modimo wa me, gore ke gorogile mo lefatsheng le Morena a le ikanetseng borraetsho go le re naya.’


text:
“Jaanong a moperesiti a tsee seroto mo seatleng sa gago, a se bee fa pele ga aletare ya Morena, Modimo wa gago.


text:
Mme o tlhatlose lentswe, o bolele fa pele ga Morena, Modimo wa gago, o re: ‘Rraetsho e ne e le Mosiria yo o kgarakgatshegang, a fologela kwa Egepeto, a ya go jaka teng, a na le batho ba se kae fela, mme teng a nna setšhaba se segolo, se se thata, se sentsi.


text:
Ke fa ra goela Moreneng, Modimo wa borraarona, mme Morena a utlwa selelo sa rona, a bona pogisego ya rona le tapisego ya rona le pitlaganyo ya rona.


text:
Morena a ba a re hudusa kwa Egepeto ka seatla se se thata le ka letsogo le le otlologileng le ka theregiso e kgolo le ka ditshupo le dikgakgamatso,


text:
Jaanong bona, ke tlisitse mabutswapele a maungo a lefatshe le o le nneileng, wena Morena,’ – o be o a bee fa pele ga Morena, Modimo wa gago,


text:
o itumelele tse di molemo tsotlhe tse Morena, Modimo wa gago, a di go fileng le ba lapa la gago, wena le Molefi le moeng yo o nang nao.


text:
“E ne e re o sena go ntsha karolo ya some yotlhe ya thobo ya gago ka ngwaga wa boraro wa go thusa batlhoki ka karolo ya some le go e naya Molefi le moeng le lesiela le motlholagadi gore ba e je mo metseng ya gago, ba kgore,


text:
o tla o rapela fa pele ga Morena, Modimo wa gago, o re: ‘Ke tlositse tse di boitshepo mo ntlong ya me, ke bile ke di neile Molefi le moeng le lesiela la motlholagadi fela jaaka o ntaetse. Ga ke a tlola taolo epe ya gago le e seng go lebala epe.


text:
Ga ke a ka ka ja sepe sa tsona mo bohutsaneng jwa me le e seng go tlosa sepe sa tsona ke itshekologile, le e seng go naya moswi sepe sa tsona. Ke utlwile lentswe la Morena, Modimo wa me; ke dirile fela jaaka o ntaetse.


text:
A ko o okomele o le kwa boagong jo bo boitshepo jwa gago jo bo kwa legodimong, o tshegofatse morafe wa gago wa Iseraele le lefatshe le o le re neileng jaaka o ikanetse borraetsho, e bong lefatshe le le elang mašwi le dinotshe.’


text:
“Kajeno Morena, Modimo wa gago, o go laela gore o dirise melao eo le ditshwanelo tseo, o di tlhokomele, o di dire ka pelo yotlhe le ka mowa otlhe.


text:
Kajeno o utlwile Morena a re, ene o tla nna Modimo wa gago, mme wena o tsamae mo ditseleng tsa gagwe, o tlhokomele melao ya gagwe le ditaolo tsa gagwe le ditshiamelo tsa gagwe, o utlwe lentswe la gagwe.


text:
Kajeno Morena o go utlwile o re, wena o tla nna morafe wa gagwe o o mo ineetseng jaaka a go solofeditse, o tlhokomela ditaolo tsotlhe tsa gagwe.


text:
Morena o rile a re, ene o tla go dira morafe o mogolo o o gaisang ditšhaba tsotlhe tse o di dirileng ka pako le tumo le bontle gore o nne morafe o o boitshepo wa Morena, Modimo wa gago, jaaka a buile.”


text:
Moše a ba a laela morafe a na le bagolo ba Iseraele, a re: “Tlhokomelang ditaolo tsotlhe tse ke di lo laelang kajeno.


text:
E re ka letsatsi le lo tla tshelang Joretane ka lone, lo ya kwa lefatsheng le Morena, Modimo wa lona, o tla le lo nayang, lo itlhomele mafika a magolo, lo a take ka taka;


text:
lo kwale mafoko otlhe a molao oo mo go ona, lo sena go tshela gore lo tle lo tsene kwa lefatsheng le Morena, Modimo wa lona, o tla le lo nayang, lefatsheng le le elang mašwi le dinotshe, jaaka Morena, Modimo wa borraeno, a lo solofeditse.


text:
E re lo sena go tshela Joretane, lo tlhome mafika ao ke lo laelang ka ga ona kajeno kwa thabeng ya Ebale, lo a take ka taka.


text:
Lo age aletare ya Morena, Modimo wa lona, ka majwe a a sa betlwang, lo direle Morena, Modimo wa lona, ditlhabelo tsa phiso mo go yona.


text:
Moše a ba a bua le Baiseraele botlhe a na le baperesiti le Balefi, a re: “Didimalang, Baiseraele, lo reetse! Kajeno lo diregile morafe wa Morena, Modimo wa lona.


text:
Utlwang he lentswe la Morena, Modimo wa lona, lo dire ka fa ditaolong tsa gagwe le ka fa melaong ya gagwe tse ke di lo laelang kajeno.”


text:
“Ditso tse di tshwanetseng go ema mo thabeng ya Gerisime go tshegofatsa morafe, le sena go tshela Joretane, ke Simeone le Lefi le Juta le Isašare le Josefa le Benyamene.


text:
Mme tse di tshwanetseng go ema mo thabeng ya Ebale go hutsa ke Rubene le Gate le Asere le Sebulone le Dane le Nafetale.


text:
“ ‘Go hutsitswe monna yo o dirang modimo wa seseto gongwe o o bopilweng, o e leng maila mo Moreneng, e le tiro ya diatla tsa setswerere fela, a ba a o baya mo sephiring.’ Mme a morafe otlhe o arabe o re: ‘A go nne jalo!’


text:
“ ‘Go hutsitswe yo o katosang molelwane wa mongwe-ka-ene.’ Mme a morafe otlhe o re: ‘A go nne jalo!’


text:
“ ‘Go hutsitswe yo o kgopamisang tshiamelo ya moeng gongwe ya lesiela gongwe ya motlholagadi.’ Mme a morafe otlhe o re: ‘A go nne jalo!’


text:
“ ‘Go hutsitswe yo o robalang le mosadi wa ga rraagwe, gonne o bipolotse kobo ya ga rraagwe.’ Mme a morafe otlhe o re: ‘A go nne jalo!’


text:
“ ‘Go hutsitswe yo o robalang le kgaitsadie, morwadia rraagwe gongwe morwadia mmaagwe.’ Mme a morafe otlhe o re: ‘A go nne jalo!’


text:
“ ‘Go hutsitswe yo o bolayang mongwe-ka-ene mo sephiring.’ Mme a morafe otlhe o re: ‘A go nne jalo!’


text:
“ ‘Go hutsitswe yo o rekwang ka thelesetso gore a tle a bolae motho yo o se nang molato.’ Mme a morafe otlhe o re: ‘A go nne jalo!’


text:
“ ‘Go hutsitswe yo o sa dirafatseng mafoko otlhe a molao oo ka go dira ka one.’ Mme a morafe otlhe o re: ‘A go nne jalo!’


text:
“E tla re fa o reetsa lentswe la Morena, Modimo wa gago, sentle o tlhokomela go dira ka fa ditaolong tsotlhe tsa gagwe tse ke di go laelang kajeno, gona Morena, Modimo wa gago, o tla go dira morafe o mogolo o o gaisang ditšhaba tsotlhe tsa lefatshe.


text:
Mme ditshegofatso tsotlhe tse, di tla go dirafalela, di go fitlhela, fa o utlwa lentswe la Morena, Modimo wa gago.


text:
“Go tla bo go tshegofaditswe leungo la mmele wa gago le leungo la masimo a gago le leungo la diruiwa tsa gago, e bong dinamane tsa dikgomo tsa gago le letsalo la difutshane tsa gago.


text:
“Morena o tla dira gore baba ba gago ba ba go tsogelang ba fenngwe ke wena. Ba tla go bololela ka tsela e le nngwe, mme ba tla tshaba fa pele ga gago ka ditsela di supa.


text:
“Morena o tla laela lesego gore le nne nao mo difaleng tsa gago le mo go tsotlhe tse seatla sa gago se di simololang; o tla go tshegofatsa mo lefatsheng le Morena, Modimo wa gago, o tla le go nayang.


text:
“Morena o tla go itlhomamisetsa go nna morafe o o boitshepo wa gagwe jaaka a go ikanetse, fa o tlhokomela ditaolo tsa Morena, Modimo wa gago, o sepela mo ditseleng tsa gagwe.


text:
Morena o tla go naya letlotlo la tse di molemo ka leungo la mmele wa gago le ka leungo la diruiwa tsa gago le ka leungo la masimo a gago mo lefatsheng le Morena a ikanetseng borraeno go le go naya.


text:
Morena o tla go bulela ntlo ya khumo ya gagwe e e molemo, e bong legodimo, a nesetsa lefatshe la gago pula ka sebaka sa yona gore a tshegofatse tiro yotlhe ya seatla sa gago. O tla adima ditšhaba tse dintsi, mme wena ga o kitla o adima mo go ope.


text:
Morena o tla go dira tlhogo, e seng mogatla; o tla nna kwa godimo fela, ga o kitla o nna kwa tlase fa o utlwa ditaolo tsa Morena, Modimo wa gago, tse ke di go laelang kajeno gore o di tlhokomele le go dira ka tsona;


text:
fa o sa fapoge mo mafokong otlhe a ke a go laelang kajeno, o sa fapogele ntlheng ya le le jang gongwe mo go ya la molema go ya go latela medimo e sele go e direla.


text:
“Mme e tla re fa o sa utlwe lentswe la Morena, Modimo wa gago, o sa tlhokomele go dira ka fa ditaolong tsotlhe tsa gagwe le ka fa melaong ya gagwe tse ke di go laelang kajeno, gona dikhutso tsotlhe tse, di tla go dirafalela, di go fitlhela.


text:
“Go tla bo go hutsitswe leungo la mmele wa gago le leungo la masimo a gago le dinamane tsa dikgomo tsa gago le letsalo la difutshane tsa gago.


text:
“Morena o tla go romela khutso le tseano le madimabe mo go tsotlhe tse seatla sa gago se di simololang, tse o di dirang, go ya o be o nyelediwe, go ya o latlhege ka pele ka ntlha ya bosula jwa ditiro tsa gago, ka o ntlogetse.


text:
Morena o tla go kgomaretsa leroborobo go tsamaya a ba a go fedise mo lefatsheng le o tla tsenang mo go lone gore e nne la gago.


text:
Morena o tla go betsa ka bolwetse jwa mafatlha le jwa mogote le ka go tuka bolelo thata le ka diso le ka komelelo le ka phori le ka mongadule; di tla go latelela go ya o be o latlhege.


text:
Magodimo a gago a a go okameng a tla tshwana le kgotlho; lefatshe le le fa tlase ga gago le nna jaaka tshipi.


text:
Morena o tla fetola pula ya lefatshe la gago lerole le motlhaba; di tla fologela mo go wena di tswa kwa legodimong go ya o be o nyelediwe.


text:
“Morena o tla dira gore o fenngwe ke baba ba gago. O tla ba bololela ka tsela e le nngwe, mme o tla ba tshaba ka ditsela di supa. Magosi otlhe a lefatshe a tla go sisimoga.


text:
Ditoto tsa gago e tla nna dijo tsa dinonyane tsotlhe tsa loapi le tsa dibata tsa naga, go se na ope yo o di tshosang.


text:
Morena o tla go betsa ka diso tsa Egepeto le ka ditlhagala le ka motshweetshwee le ka motshwa, mo o bileng o palelwa ke go alafiwa.


text:
O tla nna o fophola motshegare jaaka sefofu se tle se fophole mo lefifing; ga o kitla o tlhogonolofala mo ditseleng tsa gago; o tla nna o gatelelwa fela, o thukhuthwa dilo ka metlha yotlhe, go se na mothusi.


text:
“O tla beelela mosadi, mme monna yo mongwe o tla robala nae; o tla aga ntlo, mme ga o kitla o nna mo go yona; o tla tlhoma tshimo ya moweine, mme ga o kitla o ja maungo a yona.


text:
Kgomo ya gago e tla tlhajwa o ntse o lebile, mme ga o ne o ja sepe sa yona; esele ya gago e tla amogiwa fa pele ga gago, mme ga e ne e boela kwa go wena; difutshane tsa gago di tla newa baba ba gago, o se na mothusi.


text:
Bomorwao le bomorwadio ba tla neelwa morafe o sele go nna makgoba, matlho a gago a ntse a bona, a hubile a ba tlhologeletswe letsatsi lotlhe, o se na thata epe.


text:
Maungo a masimo a gago le a matsapa otlhe a gago a tla jewa ke morafe o ò sa o itseng. O tla nna o gatelelwa fela, o patikwa ka metlha yotlhe.


text:
Morena o tla go betsa ka diso tse di bosula mo mangoleng le mo diropeng le go tloga patong ya lonao lwa gago go fitlha phogong ya gago, mo o sa ka keng wa alafiwa.


text:
“Wena le kgosi ya gago e o tla e ipeelang Morena o tla lo isa kwa setšhabeng se wena le borraeno lo neng lo sa se itse; teng o tla direla medimo e sele ya dikota le ya majwe.


text:
O tla fetoga theregiso le seane le sefela sa tshotlo mo merafeng yotlhe kwa Morena a tla go isang teng.


text:
O tla tlhoma masimo a moweine, o o tlhagolela, mme ga o ne o nwa weine le e seng go e boloka. Gonne maungo a tla jewa ke diboko.


text:
O tla nna le ditlhare tsa olefa mo nageng yotlhe ya gago, mme ga o ne o tlola lookwane; gonne diolefa tsa gago di tla tlhotlhorega.


text:
“Moeng yo o nang nao o tla nna a gola, a go feta ka bogolo, mme wena o tla nna o fologela kwa tlase.


text:
“Dikhutso tsotlhe tseo di tla go dirafalela, di go latelela, di go fitlhela go tsamaya o be o nyelediwe, ka o se ka wa utlwa lentswe la Morena, Modimo wa gago, le e seng go tlhokomela ditaolo tsa gagwe le melao ya gagwe tse a di go laetseng.


text:
Dikhutso di tla nna mo go wena le mo losikeng lwa gago go nna sesupo le kgakgamatso ka bosakhutleng.


text:
E re ka o se ka wa direla Morena, Modimo wa gago, ka boitumelo le ka monate wa pelo ka ntlha ya letlotlo la dilo tsotlhe,


text:
o tla direla baba ba gago ba Morena o tla ba romelang kwa go wena, o le mo tlaleng le mo lenyoreng, o sa ikatega, o tlhoka tsotlhe. Mmaba o tla go rwesa joko ya tshipi molaleng go ya a be a go nyeletse.


text:
Morena o tla go tlisetsa setšhaba sa kwa kgakala sa kwa bokhutlong jwa lefatshe, se se tlang jaaka ntswi e tle e kale, setšhaba se o sa itseng puo ya sona;


text:
setšhaba sa difatlhego tse di kwatlaletseng, se se sa tlhokomeleng monna mogolo le e seng go tlhomogela mosimane pelo.


text:
Se tla ja letsalo la diruiwa tsa gago le maungo a masimo a gago go ya o be o nyelediwe. Ga se kitla se go sadisetsa mabele le matute a moweine le lookwane le dinamane tsa dikgomo tsa gago le letsalo la difutshane tsa gago go ya se be se go fedise.


text:
Se tla go pitlaganya mo metseng yotlhe ya gago go ya go fitlhelela dipota tsa gago tse di godimo tse di tiileng tse o di ikanyang di be di we mo lefatsheng lotlhe la gago. Mme e tla re se go dikanyetsa ka ntwa mo metseng yotlhe ya gago mo lefatsheng lotlhe la gago le Morena, Modimo wa gago, o tla le go nayang,


text:
o je leungo la mmele wa gago, e bong nama ya bomorwao le ya bomorwadio ba Morena, Modimo wa gago, o ba go neileng, o le mo pitlaganyong le mo tlalelong tse mmaba wa gago a tla go tlaletsang ka tsona.


text:
Monna yo o lemetseng kwa ga eno yo o tlekeetso thata o tla tima morwa-rraagwe le mosadi yo a mo ratang le bana ba bangwe ba gagwe ba ba setseng;


text:
ga a ne a naya ope wa bone sengwe sa nama ya bana ba gagwe e a e jang, ka a sa salelwa ke sepe mo pitlaganyong le mo tlalelong tse mmaba wa gago a tla go tsenyang mo go tsona mo metseng yotlhe ya gago.


text:
Mosadi yo o lemetseng kwa ga eno yo a iseng a ke a leke go baya pato ya lonao lwa gagwe fa fatshe ka ntlha ya temalo le tlekeetso o tla tima yo a mo ratang le morwawe le morwadie,


text:
a ba tima kobo ya ngwana ya gagwe e e duleng fa gare ga maoto a gagwe le bana ba gagwe ba a ba tsholang; gonne o tla ba ja mo sephiring ka ntlha ya go tlhoka tsotlhe mo pitlaganyong le mo tlalelong tse mmaba wa gago o tla go tlaletsang ka tsona mo metseng ya gago.


text:
“E tla re fa o sa tlhokomele go dira ka fa mafokong otlhe a molao o a a kwadilweng mo lokwalong lo, le go boifa leina le le tlotlegang, le le boitshegang le, e bong la Morena, Modimo wa gago,


text:
gona Morena o tla go tlholela dipetso tse di gakgamatsang, wena le ba losika lwa gago, dipetso tse dikgolo tse di sa feleng le malwetse a a botlhoko a a sa foleng.


text:
Le gona Morena o tla go dirafaletsa malwetse a mefutafuta le dipetso tsa mefutafuta tse di sa kwalwang mo lokwalong lo lwa molao go ya o be o nyelediwe.


text:
Lo tla sadisiwa lo le ba se kae fela, etswe lo kile lwa bo lo le kana ka dinaledi ka bontsi, ka lo se ka lwa utlwa lentswe la Morena, Modimo wa lona.


text:
Morena o tla itumelela go lo isa tatlhegong le go lo nyeletsa fela jaaka a ne a lo itumelela, a lo direla molemo le go lo atisa, mme lo tla gogolwa mo lefatsheng le lo tla tsenang mo go lone go le rua.


text:
“Morena o tla go phatlalaletsa kwa merafeng yotlhe go tswa mafelelong a lefatshe go ya mafelelong a lefatshe; teng o tla direla medimo e sele ya dikota le ya majwe, e o neng o sa e itse le e seng borraeno.


text:
Le gona ga o kitla o iketla kwa ditšhabeng tseo, go se na boikhutso jwa pato ya lonao lwa gago; teng Morena o tla go naya pelo e e roromang le matlho a a tlhontseng le mowa o o itlhobogang.


text:
Botshelo jwa gago e tla bo e le jo bo lepeletseng mo tlhaleng fa pele ga gago, o boifa bosigo le motshegare, o sa itse go tshela ka namatshego.


text:
Mo mosong o tla re: ‘E kete go ka bo go le maitsiboa.’ Maitsiboa o re: ‘E kete go ka bo go le moso,’ ka ntlha ya poifo ya pelo ya gago e o tla boifang ka yona le ka ntlha ya tsona tse o tla di bonang ka matlho.


text:
Morena o tla go busetsa gape kwa Egepeto ka dikepe ka tsela e ke buileng nao ka ga yona ka re: ‘Ga o kitla o tlhola o e bona gape.’ Teng lo tla bapadiwa mo babeng ba lona go nna makgoba a banna le a basadi mme moreki a se yo.”


text:
Ke ona mafoko a kgolagano e Morena o neng a laetse Moše go e dira le Baiseraele kwa lefatsheng la Moabe kwa ntle ga kgolagano e o e dirileng nabo kwa Horebe.


text:
Mme Moše a bitsa Baiseraele botlhe, a ba raya a re: “Lo bonye tsotlhe tse Morena o di diretseng Farao le batlhanka botlhe ba gagwe le lefatshe lotlhe la gagwe mo matlhong a lona kwa lefatsheng la Egepeto.


text:
Mme go fitlha letsatsing leno Morena ga a ise a lo nee dipelo tse di ka lemogang le matlho a a ka bonang le ditsebe tse di ka utlwang.


text:
Ke lo tsamaisitse dinyaga di le 40 mo sekakeng; diaparo tsa lona tse lo di apereng ga di a ka tsa onala le ditlhako tsa lona tse lo di rweleng mo dinaong ga di a ka tsa onala.


text:
Ga lo a ka lwa ja senkgwe le e seng go nwa weine gongwe bojalwa, lwa di tingwa gore lo tle lo itse, fa e le nna Morena, Modimo wa lona.


text:
Mme e rile lo fitlha mono, ga bolola Sihone, kgosi ya Hešebone le Oge, kgosi ya Basane, ba re tlhasela, mme ra ba fenya,


text:
ra thopa lefatshe la bone, ra le naya Barubene le Bagate le bontlhanngwe jwa lotso lwa ga Manase go nna boswa.


text:
Tlhokomelang he mafoko a kgolagano e, lo dire ka ona gore lo tle lo tshegofale mo go tsotlhe tse lo tla di dirang.


text:
“Lo eme lotlhe kajeno fa pele ga Morena, Modimo wa lona, e bong ditlhogo tsa ditso tsa lona le bagolo ba lona le baokamedi ba lona le banna botlhe ba Iseraele


text:
le bana ba lona le basadi ba lona le baeng ba lona ba ba mo bothibelelong jwa lona, le fa e le ba ba fatsang dikgong tsa lona gongwe ba ba lo gelang metsi


text:
gore lo tsene mo kgolaganong ya Morena, Modimo wa lona, e Morena, Modimo wa lona, o e dirang le lona kajeno e a e tiisitseng ka maikano le khutso


text:
gore a tle a lo dire morafe wa gagwe kajeno, a be a nne Modimo wa lona jaaka a lo solofeditse le jaaka a ikanetse borraeno Aborahame le Isaka le Jakobe.


text:
mme e bile ke e dira le ba ba se nang le rona fano kajeno, fela jaaka ke e dirile le ba ba nang le rona fano, ba eme fa pele ga Morena, Modimo wa rona, kajeno.


text:
“Kana lo itse ka losi ka fa re neng re ntse ka teng kwa lefatsheng la Egepeto le ka fa re neng ra ralala ditšhaba ka teng tse lo di raletseng,


text:
lwa bona maila a bone le medimo e e maswe ya bone ya logong le ya lentswe le ya selefera le ya gouta e ba nang nayo.


text:
Jaanong a go se ka ga nna ope mo go lona yo pelo ya gagwe e hularelang Morena, Modimo wa rona, kajeno, e seng monna gongwe mosadi gongwe losika gongwe lotso go ya go direla medimo ya ditšhaba tseo, e se re gongwe ga nna modi mo go lona o o ungwang mogau le longana.


text:
A go se ka ga nna ope yo e reng a utlwa mafoko a maikano le a khutso a ikaketsa mo pelong ya gagwe a re: ‘Ke tla tshela sentle, le fa ke sepela mo boithatelong jwa pelo ya me;’ ka go dira jalo go ka latlhega lefatshe lotlhe, le le metsi mmogo le le le omileng.


text:
Monna yo o ntseng jalo Morena o tla gana go mo itshwarela; gonne foo bogale jwa Morena bo tla mo tukela le lefufa la gagwe; dikhutso tsotlhe tse di kwadilweng mo lokwalong lo di tla mo dirafalela, mme Morena o tla phimola leina la gagwe fa tlase ga legodimo.


text:
Morena o tla mo lomologanya le ditso tsotlhe tsa Iseraele go mo isa tatlhegong ka fa dikhutsong tsotlhe tsa kgolagano e e kwadilweng mo lokwalong lo lwa molao.


text:
“Mme go tla botsa losika lwa metlha e e tlang lwa bana ba lona ba ba tla nnang teng sehularong sa lona le ba ditšhaba di sele ba ba tswang kwa lefatsheng le le kgakala mogang ba bonang dipetso tsa lefatshe le, le malwetse a lone a Morena o a tshetseng mo go lone


text:
go le sebabole le letswai, naga yotlhe ya lone e le pilo fela, le sa lengwe, le sa tlhogise sepe, go sa mele morogo ope mo go lone, le tshwana le thibegetso ya Sotoma le Gomora le Atema le Seboime tse Morena a di ribegeditseng mo bogaleng jwa gagwe le mo kgalefong ya gagwe;


text:
ditšhaba tsotlhe di tla botsa di re: ‘Ke ka ntlha ya eng, fa Morena a diretse lefatshe leno jalo? Bogale jo bo tukang jo bogolo jo ke jwa go reng?’


text:
Go tla twe: ‘Ke ka go re ba tlogetse kgalagano ya Morena, Modimo wa borraabo, e o dirileng nabo, jale fa a ba ntsha kwa lefatsheng la Egepeto;


text:
ba ya ba direla medimo e sele, ba e obamela, medimo e ba neng ba sa e itse, e Morena a sa e ba laolelang.


text:
Ke ka moo bogale jwa Morena bo tuketseng lefatshe le gore a le dirafaletse dikhutso tsotlhe tse di kwadilweng mo lokwalong lo.


text:
Morena o bile a ba kumola mo mmung wa bone ka bogale le ka kgalefo le ka kgakatsego e kgolo, a ba latlhela kwa lefatsheng le sele jaaka go ntse kajeno.’


text:
“Tse di sa senolwang ke tsa Morena, Modimo wa rona; tse di senotsweng ke tsa rona le tsa bana ba rona ka bosakhutleng gore re dirise mafoko otlhe a molao o.


text:
“E tla re fa dilo tsotlhe tseo di go dirafalela, e bong tshegofatso le khutso tse ke di beileng fa pele ga gago, mme o di elelelwa kwa ditšhabeng tsotlhe kwa Morena, Modimo wa gago, o go leleketseng gona,


text:
o boela kwa Moreneng, Modimo wa gago, o reetsa lentswe la gagwe fela jaaka ke go laela kajeno, wena le bana ba gago, ka pelo yotlhe le ka mowa otlhe,


text:
gona Morena, Modimo wa gago, o tla fetola tatlhego ya gago, a go tlhomogela pelo, a go phutha gape kwa merafeng yotlhe kwa Morena, Modimo wa gago, a ne a go falaleditse gona.


text:
Le fa bafaladi ba gago ba le kwa mafelelong a legodimo, Morena, Modimo wa gago, o tla go phutha gona, a go tsaya gona.


text:
Morena, Modimo wa gago, o tla go busetsa kwa lefatsheng le borraeno ba neng ba le ruile gore le go boele; o tla ba a go direla tse di molemo, a go atisa bogolo go borraeno.


text:
Foo Morena, Modimo wa gago, o tla go rupisa pelo le bana ba gago gore o tle o rate Morena, Modimo wa gago, ka pelo yotlhe le ka mowa otlhe gore o tle o tshele.


text:
Mme dikhutso tsotlhe tseo Morena, Modimo wa gago, o tla di dirafaletsa baba ba gago le ba ba go tlhoileng ba ba neng ba go bogisa.


text:
Mme wena o tla tlhabologa, o reetsa lentswe la Morena, o dira ka fa ditaolong tsotlhe tsa gagwe tse ke di go laelang gompieno.


text:
Morena, Modimo wa gago, o tla go naya letlotlo la tse di molemo mo tirong yotlhe ya diatla tsa gago le la maungo a mmele wa gago le la letsalo la diruiwa tsa gago le la maungo a masimo a gago; gonne Morena o tla go itumelela gape molemong jaaka a ne a itumelela borraeno


text:
fa o reetsa lentswe la Morena, Modimo wa gago, mo o bileng o tlhokomela ditaolo tsa gagwe le melao ya gagwe tse di kwadilweng mo lokwalong lo lwa molao; fa o boela kwa Moreneng, Modimo wa gago, ka pelo yotlhe le ka mowa otlhe.


text:
Ga e kwa legodimong mo go ka tweng: ‘Ke mang yo o tla re tlhatlogelelang kwa legodimong a e re tseela, a e re utlwisa gore re e dirise?’


text:
Le gona ga e kwa moseja ga lewatle mo go ka tweng: ‘Ke mang yo o tla re tshelelelang kwa moseja ga lewatle, a e re tseela, a e re utlwisa gore re e dirise?’


text:
Se ke se go laelang kajeno ke go rata Morena, Modimo wa gago, le go sepela mo ditseleng tsa gagwe le go tlhokomela ditaolo tsa gagwe le melao ya gagwe le ditshiamelo tsa gagwe gore o tle o tshele, o ntsifale, mme Morena, Modimo wa gago, a go tshegofatse mo lefatsheng le o tla tsenang mo go lone gore e nne la gago.


text:
Mme fa dipelo tsa lona di hulara, lo sa utlwe, mme lo raelega, lo obamela medimo e sele, lo e direla,


text:
gona ke lo itsise kajeno gore lo tla latlhega tota; ga lo kitla lo phela malatsi a mantsi mo lefatsheng le lo tla tshelang Joretane go tsena mo go lone go le rua.


text:
Ke dira legodimo le lefatshe basupi ba ba supang ka ga lona gore ke beile botshelo le loso le tshegofatso le khutso fa pele ga lona. Itlhopheleng he botshelo gore lo tle lo tshele, lona le bana ba lona,


text:
ka go rata Morena, Modimo wa lona, le ka go utlwa lentswe la gagwe le ka go mo ineela; gonne ke tsona di ka lo tshedisang, tsa atisa malatsi a lona gore lo nne mo lefatsheng le Morena a le ikanetseng borraeno Aborahame le Isaka le Jakobe go le ba naya.”


text:
a ba raya a re: “Kajeno dinyaga tsa me di 120; ga ke tlhole ke kgona go bolola le go goroga, mme Morena o ntheile a re: ‘Ga o kitla o tshela Joretane.’


text:
Morena, Modimo wa lona, ke ene yo o tla tshelang, a lo etelela pele; o tla nyeletsa ditšhaba tsele ka esi fa pele ga lona gore lo di leleke mo go di-tsa-tsone. Jošua ene o tla tshela, a lo etelela pele jaaka Morena a buile.


text:
Morena o tla di direla jaaka a ne a direla Sihone le Oge, dikgosi tsa Baamori le lefatshe la tsone tse o neng a di nyeletsa.


text:
Nnang bopelokgale lo tie, lo se ka lwa boifa le e seng go ba tshoga; gonne Morena, Modimo wa lona, o tla ya le lona ka esi; ga a kitla a lo hularela le e seng go lo tlogela.”


text:
Moše a ba a bitsa Jošua, a mo raya mo matlhong a Baiseraele botlhe a re: “Nna bopelokgale o tie; gonne wena o tla tsena mmogo le morafe o mo lefatsheng le Morena o le ikanetseng borraabo go le ba naya; o tla le ba abela go nna boswa.


text:
Morena ke ene yo o tla go etelelang pele, o tla nna nao. Ga a kitla a go hularela le e seng go go tlogela. O se ka wa boifa le e seng go tshoga.”


text:
Jaanong Moše a kwala molao o, a o neela baperesiti, boora Lefi ba e neng e le basikari ba Letlole la Kgolagano ya Morena le bagolo botlhe ba Iseraele.


text:
Moše a ba laela a re: “E ne e re go fela dinyaga di supa, ka nako ya ngwaga wa go phimola melato, ka Moletlo wa Metlaagana,


text:
fa Baiseraele botlhe ba tla go bonala fa pele ga sefatlhego sa Morena, Modimo wa lona, mo felong fa o tla go tlhophang, go buisiwa molao o fa pele ga Baiseraele botlhe mo ditsebeng tsa bone.


text:
Kgobokanyang morafe, e bong banna le basadi le bana le baeng ba lona ba ba mo metseng ya lona gore ba tle ba reetse le gore ba ithute go boifa Morena, Modimo wa lona, ba tlhokomele go dirisa mafoko otlhe a molao o.


text:
Le bana ba bone ba ba sa o itseng a ba o reetse, ba ithute go boifa Morena, Modimo wa lona, ka malatsi otlhe a ba tla phelang ka ona mo lefatsheng le lo tla tshelang Joretane go ya kwa go lone go le rua.”


text:
Morena a ba a raya Moše a re: “Bona, malatsi a gago a go swa a atametse. Bitsa Jošua, lo eme mo Tenteng ya Boipontsho gore ke mo laele.” Moše le Jošua ba ya ba ema mo Tenteng ya Boipontsho.


text:
Ke fa Morena a iponatsa kwa Tenteng ka pinagare ya leru, mme pinagare ya leru e ne e eme fa mojakong wa Tente.


text:
Morena a raya Moše a re: “Bona, o tla robala le borraago, mme morafe o, o tla sala o dira boaka ka go latela medimo e sele ya lefatshe le o tla tsenang mo go lone; teng o tla ntlogela, o senya kgolagano ya me e ke e dirileng nabo.


text:
Ka sebaka seo bogale jwa me bo tla o tukela, mme ke tla ba tlogela, ke ba subela sefatlhego sa me, mo ba tla jegang, ba dirafalelwa ke masula a mantsi le ditlalelo. Ka sebaka seo ba tla re: ‘A ga re a dirafalelwa ke masula ao, ka Modimo wa rona o se na le rona?’


text:
Mme ke tla ba subela sefatlhego sa me gotlhe ka sebaka seo ka ntlha ya bosula jotlhe jo ba bo dirileng, ka ba ineetse medimo e sele.


text:
“Jaanong he, ikwaleleng sefela se, lo se rute Baiseraele, lo se tsenye mo melomong ya bone gore sefela se e nne mosupi wa me ka ga Baiseraele.


text:
Gonne ke tla ba gorosa kwa lefatsheng, le ke le ikanetseng borraabo le le elang mašwi le dinotshe; fela e tla re ba se na go ja le go kgora le go nona, ba ineele medimo e sele, ba e direle, ba nnyatse, ba senye kgolagano ya me.


text:
Mme fa masula a mantsi le ditlalelo di ba dirafalela, sefela se se tla supa fa pele ga bone e le mosupi; gonne ga se kitla se lebalwa, se tloga mo melomong ya bana ba bone. Se tla supa gore ke ntse ke itse kakanyo ya bone e ba e akanyang kajeno, ke ise ke ba gorose kwa lefatsheng le ke le ikanetseng borraabo.”


text:
Mme Morena a laela Jošua, morwa Nune, a re: “Nna pelokgale, o tie; gonne wena o tla gorosa Baiseraele kwa lefatsheng le ke le ba ikanetseng, mme nna ke tla nna nao.”


text:
“Tsayang lokwalo lo lwa molao, lo lo bee fa thoko ga Letlole la Kgolagano ya Morena, Modimo wa lona, gore lo nne teng e le mosupi ka ga lona.


text:
Gonne nna ke itse borukhutlhi jwa lona le dithamo tsa lona tse di gagametseng. Bonang, fa lo ne lo rukhutlhegela Morena sebakeng seno, ke sa ntse ke phela le lona, morago ga loso lwa me gona go tla nna jang!


text:
Jaanong he, phuthelang bagolo botlhe ba ditso tsa lona go nna le bakwaledi ba lona gore ke bue mafoko a mo ditsebeng tsa bone, ke ba biletse legodimo le lefatshe go nna basupi ka ga bone.


text:
Gonne ke itse gore, morago ga loso lwa me lo tla senya bogolo, lo fapoga tsela e ke e lo laetseng. Ka moo lo tla wela mo tatlhegong ka malatsi a bofelo, ka lo tla dira tse di bosula mo matlhong a Morena; mme lo tla mo gakatsa ka tiro ya diatla tsa lona.”


text:
A thuto ya me e sarasare jaaka pula, a polelo ya me e rothe jaaka monyo; e etse marothodi a pula mo botalaneng le jaaka pula ya medupe mo morogong.


text:
“Ke ene Lefika; tiro ya gagwe e itekanetse; gonne ditsela tsotlhe tsa gagwe di siame. Ke Modimo o o ikanyegang o o se nang bokgopo; o siame, o tlhamaletse.


text:
Ba o senyeditse. Ga se bana ba one, ba tshwana le tshubaba fela; ke losika lo lo sokameng lo lo kgopo gotlhe.


text:
A lo leboga Morena jalo, lona morafe o o bosilo o o se nang tlhaloganyo? A ga se ene rraago yo o go bopileng? A ga se ene yo o go dirileng, a go baakanya?


text:
“Gopolang malatsi a bogologolo, tlhokomelang dinyaga tsa ditshika tsotlhe. Botsa rraago, o tla go itsise, le banna bagolo ba ga eno ba tla go bolelela.


text:
E rile Mogodimodimo a abela ditšhaba boswa, ya re a kgaoganya bana ba batho, a sega melelwane ya merafe ka fa palong ya Baiseraele.


text:
“A mmona mo lefatsheng la sekaka, fa go tobekanyeng mo selelong sa naga ya dibata. A mo agelela, a mmabalela, a mo sireletsa jaaka thaka ya leitlho la gagwe,


text:
jaaka ntswi e tsosa bana ba sentlhaga sa yona, e kala godimo ga mamphorwana a yona, e tsharolola diphuka tsa yona, e a tshola, e a rwala mo diphukeng tsa yona.


text:
“A mo palamisa mafelo a a godimo a lefatshe, a mo jesa maungo a naga, a mo nosa mafura a semana mo lefikeng le lookwane mo majweng a legakwa


text:
le madila a dikgomo le mašwi a difutshane mmogo le mafura a dikwana le diphelehu; a mo jesa dipoo tsa Basane le diphoko, mmogo le mabele a a nonofileng, wa nwa madi a maungo a moweine, weine e e lefulo.


text:
“Ješurune a nona, a ja mokaragana – wa nona, wa tswa mmele, wa akola – a tlhokomologa Modimo o o mo dirileng, a nyatsa lefika la pholoso ya gagwe.


text:
Ba tlhabela medemone e e seng Modimo le medimo e ba neng ba sa e itse e mešwa e e leng gona e tlang e borraabo ba neng ba sa e itse.


text:
A re: ‘Ke tla ba subela sefatlhego sa me, ke bone gore ba tla felela kae; gonne bone ke losika lo lo sokameng gotlhe, ke bana ba ba sa ikanyegeng.


text:
E re ka ba tsositse lefufa la me ka tse e seng Modimo, ba nkgakatsa ka medimo ya bone ya boithamako, le nna ke tla tsosa lefufa la bone ka ba e seng morafe, ke tla ba gakatsa ka setšhaba se se bosilo.


text:
Gonne molelo o simolotse go tuka ka bogale jwa me, wa tuka go ya kwa felong ga baswi kwa tlasetlase; wa ja lefatshe le tse le di tlhogisang, wa tshuba metheo ya dithaba.


text:
E re ba feletswe ka tlala, ba jegile ka go tuka bolelo le ka malwetse a a galakang, ke ba romele meno a dibata mmogo le botlhole jwa dinoga tse di gagabang mo leroleng.


text:
Ka kwa ntle tšhaka e tla ba amoga ba ga bone le therego ka mo matlwaneng, makau mmogo le makgarebe le masea le banna ba babududu.


text:
fa nka bo ke sa boifa go nkgakatsa ga mmaba, e se re gongwe bagateledi ba bone ba fosa ba re: Diatla tsa rona di ne di le thata; ga se Morena yo o dirileng tsotlhe tse.’


text:
Mmaba a le mongwe o ka khutšhela jang ba le sekete? Ba le babedi ba ka leleka jang ba le 10 000? Kana ke go re, Lefika la bone le ba rekisitse, Morena o ba latlhile.


text:
Gonne moweine wa bone ke wa Sotoma le wa masimo a moweine a Gomora; maungo a moweine a bone ke a a botlhole, ba na le masitlha a a galakang.


text:
go ya letsatsing la pusoloso le tefetso, go ya sebakeng se dinao tsa bone di tla thekeselang ka sona? Gonne letsatsi la tatlhego ya bone le gaufi; tse di tla ba welang di a itlhaganela.


text:
Gonne Morena o tla direla morafe wa gagwe tshiamo, a utlwela batlhanka ba gagwe botlhoko. Gonne o tla bona, fa thata e feleletse, fa go feleletse yo o bofegileng le yo o gololesegileng.


text:
e e neng e ja mafura a ditlhabelo tsa bone, e nwa weine ya tshupelo ya noo ya bone. A e nanoge, e lo thuse gore e nne phemelo ya lona.


text:
“ ‘Bonang jaanong gore ke nna tota Modimo ke le nosi, ga go na modimo ope fa e se nna. Ke nna ke bolayang, ke be ke phedise. Ke nna ke remagantseng, ke tla ba ke alafa. Ga go na ope yo o ka pholosang mo seatleng sa me.


text:
Fa ke looditse tšhaka ya me e e phatsimang, mme letsogo la me le dirafatsa katlholo, ke tla ipusolosetsa mo babeng ba me, ke betsa ba ba ntlhoileng.


text:
Metsu ya me ke tla e tagisa madi, madi a ba ba bolailweng le a ba ba tshwerweng; tšhaka ya me e tla ja nama ya ditlhogo tsa balaodi ba mmaba.’


text:
“Lona ditšhaba, dudueletsang morafe wa gagwe; gonne o tla busolosa madi a batlhanka ba gagwe; o tla ipusolosetsa mo babeng ba gagwe, a direla lefatshe la gagwe le morafe wa gagwe thuanyo.”


text:
a ba raya a re: “Elang mafoko otlhe tlhoko a ke lo tlhagisang ka ona kajeno, a lo tshwanetseng go a laela bana ba lona gore ba tlhokomele go dirisa mafoko otlhe a molao o.


text:
Gonne ga se lefoko le le lolea mo go lona, mme ke lone botshelo jwa lona. Mme ka lefoko le lo tla leelefatsa malatsi mo lefatsheng le lo tla tshelang Joretane go ya go tsena mo go lone go le rua.”


text:
“Tlhatlogela mo dithabeng tsa Abarime tseno, e bong mo thabeng ya Nebo e e mo lefatsheng la Moabe ntlheng ya botlhabatsatsi ya Jerigo, o bone lefatshe la Kanana le ke tla le nayang Baiseraele go nna boswa;


text:
o swele gona mo thabeng e o tlhatlogelang mo go yona, o gorosiwe kwa morafeng wa gago, jaaka Arone mogoloo a ne a swela kwa thabeng ya Hore, a ba a gorosiwa kwa morafeng wa gagwe;


text:
ka go re, lo ntiretse ka boikanyologo mo gare ga Baiseraele kwa Metsing a Komano kwa Kateše sekakeng sa Tsine, ka lo se ka lwa intshepisa mo Baiseraeleng.


text:
Gonne o tla bona lefatshe le le fa pele ga gago, mme ga o kitla o tsena teng mo lefatsheng le ke tla le nayang Baiseraele.”


text:
O buile a re: “Morena o ne a tswa kwa Sinai, a ba tlhabela a tswa kwa Seire, a phatsima a le kwa thabeng ya Pharane, a tswa kwa baitsheping ba le masome a dikete, a tsholetse Baiseraele molao o o molelo mo letsogong le le jang la gagwe.


text:
Ruri, o rata merafe, baitshepi botlhe ba gagwe ba mo seatleng sa gagwe; ba ba atamelang dinao tsa gagwe ba amogela sengwe sa dithuto tsa gagwe.


text:
Morena o ne a nna kgosi mo Ješurune, jale fa ditlhogo tsa morafe di kgobokana, fa ditso tsa Iseraele di le mmogo.


text:
Ka ga Juta a re: “Morena, utlwa lentswe la ga Juta, o mo ise kwa morafeng wa gagwe o a neng a o lwela ka diatla tsa gagwe. O nne thuso ya gagwe mo babeng ba gagwe.”


text:
A ba a bua ka ga Lefi a re: “ ‘Tshiamo’ ya gago le ‘Lesedi’ la gago, ke tsa monna yo o go ineetseng, yo ò mo lekileng kwa Masa, wa lwa nae fa Metsing a Meriba.


text:
Ke yo o neng a bua ka ga rraagwe le mmaagwe a re: ‘Ga ke a ba bona,’ a sa re sepe ka bomorwa-rraagwe, a sa itse bana ba gagwe; gonne ba ne ba tlhokomela lefoko la gago, ba boloka kgolagano ya gago.


text:
Ba tla ruta Jakobe ditshiamelo tsa gago le Iseraele molao wa gago. Ba tla baya maswalo fa nkong ya gago le setlhabelo se se tletseng mo aletareng ya gago.


text:
Morena, tshegofatsa botswerere jwa gagwe, a tiro ya diatla tsa gagwe e go kgatlhe; o tšhwetlakanye matheka a ba ba mo tsogelang le a ba ba mo tlhoileng gore ba se tlhole ba tsoga.”


text:
A ba a bua ka ga Benyamene a re: “Ke moratwa wa Morena, o tla aga fa go ene a iketlile. Modimo o mo sireletsa ka metlha yotlhe, ka o agile mo gare ga dithaba tsa gagwe.”


text:
A ba a bua ka ga Josefa a re: “Lefatshe la gagwe le tshegofaditswe ke Morena ka dineo tse dintle tsa legodimo, ka monyo le ka metswedi e e anameng kwa tlase


text:
le ka dineo tse dintle tsa lefatshe le ka tse di tletseng mo go lone le ka go ratwa ke yo o agileng mo setlhareng sa mitlwa: A di tle tsotlhe mo tlhogong ya ga Josefa le mo phogong ya kgosana ya bomorwa-rraagwe.


text:
Poo ya gagwe ya leitibolo e na le borena, dinaka tsa gagwe ke dinaka tsa nare; o tla tlhaba merafe ka tsona, yotlhe mmogo go ya mafelelong a lefatshe. Ke ona masome a dikete a ga Eferaime, ke tsona dikete tsa ga Manase.”


text:
A ba a bua ka ga Sebulone a re: “Wena Sebulone, itumelele go bolola ga gago ka dikepe, le wena Isašare, o itumelele ditente tsa gago.


text:
Ba tla biletsa merafe kwa thabeng, ba dira ditlhabelo tse di siameng; gonne ba tla anya letlotlo la mawatle le mahumo a a fitlhegileng a mošawa.”


text:
A ba a bua ka ga Gate a re: “A go tumisiwe Morena yo o katolosetsang Gate naga; o botha jaaka tau e namagadi; o tla garola letsogo le phogo.


text:
A itlhaolela kabelo ya ntlha, gonne teng go ne go bolokilwe kabelo ya molaodi; a tla le ditlhogo tsa morafe, a dirafatsa tshiamo ya Morena le dikatlholo tsa gagwe le Baiseraele.”


text:
A ba a bua ka ga Nafetale a re: “Nafetale o kgotshe letlhogonolo, o tletse tshegofatso ya Morena. O tla rua letsha la Genesareta le naga ya borwa ya teng.”


text:
A ba a bua ka ga Asere a re: “Asere o tshegofaditswe go gaisa bana ba bangwe, a a ratwe ke bomorwa-rraagwe, a ine lonao lwa gagwe mo lookwaneng.


text:
Ga go na ope yo o tshwanang le Modimo wa gago, Ješurune, o o palameng legodimo go go thusa le maru o le mogolo.


text:
Modimo o o sa khutleng ke boago, bo fa tlase ga mabogo a a sa khutleng; o ne wa leleka mmaba fa pele ga gago wa re: “Mo nyeletse!”


text:
Iseraele o tla aga a le mo tshireletsong, motswedi wa ga Jakobe o tla nna o le osi mo lefatsheng la mabele le matute a moweine; le gona legodimo la gagwe le tla rotha monyo.


text:
Iseraele, o wa letlhogonolo! Ke mang yo o tshwanang nao? O morafe o o pholosiwang ke Morena. Ke ene thebe e e go thusang le tšhaka e e go godisang. Baba ba gago ba tla go tlakisa, mme wena o tla gata dithota tsa bone.


text:
Jaanong Moše a tloga kwa mabaleng a Moabe, a tlhatlogela mo thabeng ya Nebo setlhoeng sa Phiseka e e lebaganyeng le Jerigo. Mme Morena a mmontsha lefatshe lotlhe la Gileate go ya kwa go la Dane


text:
le la Nafetale lotlhe le lefatshe la Eferaime le Manase le lefatshe lotlhe la Juta go ya lewatleng la bophirimatsatsi


text:
Morena a ba a mo raya a re: “Ke lone lefatshe le ke le ikanetseng Aborahame le Isaka le Jakobe ka re: ‘Ke tla le naya losika lwa gago.’ Ke le go bontshitse gore o le bone ka matlho fela, mme ga o kitla o tshelela gona.”


text:
Morena a mo fitlha mo mogorogorong kwa lefatsheng la Moabe fa go lebaganyeng le Bethe-Pheore, mme go se na ope yo o itseng phupu ya gagwe go fitlha letsatsing leno.


text:
E rile Moše a swa, a bo a le dinyaga di le 120. Leitlho la gagwe le ne le sa koafala le thata ya gagwe e ne e sa ngotlege.


text:
Baiseraele ba lelela Moše mo mabaleng a Moabe malatsi a le 30; ya ba gona malatsi a go lelela le go hutsafalela Moše a felang.


text:
Mme Jošua, morwa Nune o ne a tletse mowa wa botlhale, gonne Moše o ne a mmeile diatla. Mme Baiseraele ba mo utlwa, ba dira jaaka Morena a laetse Moše.


text:
Mme ga se ka ga tlhola go tsoga moporofeti gape mo Iseraeleng yo o tshwanang le Moše yo Morena o neng a kopana nae ba lebagantse difatlhego;


text:
go se ope yo o tshwanang nae ntlheng ya ditshupo tsa mefutafuta le dikgakgamatso tse Morena o neng a mo roma gore a di dire kwa lefatsheng la Egepeto mo go Farao le mo batlhankeng botlhe ba gagwe le mo lefatsheng lotlhe la gagwe


text:
le ntlheng ya maipontsho otlhe a letsogo le le tiileng le ditiro tse dikgolo tsotlhe tse di boifisang tse Moše o neng a di dira mo matlhong a Baiseraele botlhe.


text:
Morago ga loso lwa ga Moše, motlhanka wa Morena, Morena a raya Jošua morwa Nune, modiredi wa ga Moše, a re:


text:
“Moše, motlhanka wa me o sule. Jaanong tloga o tshele noka e ya Joretane wena le morafe otlhe o, lo tsene mo lefatsheng le ke le nayang bone Baiseraele.


text:
Felo gongwe le gongwe kwa dipato tsa dinao tsa lona di tla gatang teng ke go lo neile jaaka ke boleletse Moše.


text:
Go tloga kwa sekakeng le kwa Lebanone go ya go fitlha kwa nokeng e kgolo, e bong ya Ferathe – lefatshe lotlhe la Bahethe – le go fitlha kwa lewatleng le legolo le le kwa bophirimatsatsi, e tla nna naga ya lona.


text:
Ga go na ope yo o tla kgonang go emelana nao ka malatsi otlhe a bophelo jwa gago. Ke tla nna nao jaaka ke ne ke na le Moše. Ga nkitla ke go nyemisa moko le e seng go go tlogela.


text:
Tia o nne pelokgale; gonne lefatshe le ke le ikanetseng borraabo go le ba naya, wena o tla le abela morafe o go nna boswa jwa ona.


text:
Fela o tie, o nne pelokgale thata go ela tlhoko gore o dire ka fa molaong otlhe o Moše, motlhanka wa me, a o go laetseng. Se o fapoge mo ntlheng ya le le jang le e seng mo go ya la molema gore tiro ya gago e tswelele pele sentle gongwe le gongwe kwa o tla yang teng.


text:
A lokwalo lo lwa molao lo se tloge mo molomong wa gago, o lo akanye bosigo le motshegare gore o ele tlhoko go dira tsotlhe ka fa di kwadilweng ka teng mo go lone; gonne foo o tla tlhogonolofala mo ditseleng tsa gago; foo o tla tswelela pele sentle.


text:
Kana ke go laetse ka re: Tia o nne pelokgale! Ka moo se rerege, o se kgobege marapo. Gonne Morena, Modimo wa gago, o na nao gongwe le gongwe kwa o tla yang teng.”


text:
“Ralalang bothibelelo, lo laele morafe lo re: ‘Ipaakanyetseng mefago, gonne lo tla tshela Joretane yo morago ga malatsi a le mararo gore lo tsene lo thope lefatshe le Morena, Modimo wa lona, o le lo nayang gore e nne la lona.’ ”


text:
“Gakologelwang lefoko le Moše, motlhanka wa Morena, o le lo laetseng a re: ‘Morena, Modimo wa lona, o lo ikhutsisitse, a lo naya lefatshe le.’


text:
A go sale basadi ba lona le bana ba lona le diruiwa tsa lona mo lefatsheng le Moše o le lo neileng ka kwano ga Joretane, mme lona lotlhe ba lo leng bagale ba mephato, tshelang lo etelele ba ga lona pele lo tshotse marumo, lo ba thuse,


text:
go fitlhelela Morena a be a ikhutsise bomorwa-rraeno jaaka lona, mme le bone ba be ba thopile lefatshe le Morena, Modimo wa lona, o tla le ba nayang. Morago ga moo lo ka boela kwa lefatsheng le e leng la lona, lwa le rua, le Moše, motlhanka wa Morena, o le lo neileng ka kwano ga Joretane ntlheng ya botlhabatsatsi.”


text:
Ba araba Jošua ba re: “Re tla dira tsotlhe tse o di re laelang; re tla ya gongwe le gongwe kwa o re romang teng.


text:
Re tla go utlwa mo dilong tsotlhe fela jaaka re utlwile Moše. Fela a Morena, Modimo wa gago, a nne nao jaaka a ne a na le Moše.


text:
Mongwe le mongwe yo o ganetsang se o se bolelang, a sa utlwe mafoko a gago mo go tsotlhe tse o di re laelang, a a bolawe! Fela tia, o nne pelokgale.”


text:
Jošua, morwa Nune, o na a romile banna ba le babedi ba batlhodi mo sephiring go tswa Sitime a re: “Yaang lo tlhole lefatshe le motse wa Jerigo.” Ba ya ba tsena mo ntlong ya mosadi wa seaka yo leina la gagwe e leng Rahabe, ba lala teng.


text:
Ke fa kgosi ya Jerigo e begelwa go twe: “Bona, banna ba letse ba tlile mono bosigo, ba tswa kwa Baiseraeleng go tlhola lefatshe le.”


text:
Mme kgosi ya Jerigo ya romela kwa go Rahabe ya re: “Ntsha banna ba ba tlileng koo go wena ba ba tsenyeng mo ntlong ya gago; gonne ba tlile go tlhola lefatshe lotlhe le.”


text:
Mme mosadi o ne a tsere banna ba babedi bao, a ba fitlhile; a ba a re: “Ka nnete banna bao ba ne ba tla fano go nna, mme ke ne ke sa itse kwa ba tswang teng.


text:
Jaanong ya re kgoro e tswalwa ka letlatlana, banna bao ba tswela kwa ntle. Ga ke itse gore ba ile kae. Fela akofang lo ba latele! Lo tla ba tshwara.”


text:
Mme ene o ne a ba tlhatloseditse kwa godimo ga ntlo, a ba fitlhile fa tlase ga ditlhaka tsa letseta tsa gagwe tse di tlhatlagantsweng mo godimo ga ntlo.


text:
Jaanong banna ba ba latela ka tsela e e yang kwa Joretane go fitlha kwa madibogong. Mme kgoro ya tswalwa balatedi ba bone ba sena go tswela kwa ntle.


text:
a raya banna bao a re: “Ke a itse gore Morena o lo neile lefatshe le, le gore therego e re wetse ka lona le jaaka baagi botlhe ba lefatshe le ba nyemile moko, ba lo boifa.


text:
Gonne re utlwetse gore Morena o ne a kgadisa metsi a Lewatle la Motlhaka fa pele ga lona, jale fa lo tswa kwa Egepeto le se lo se diretseng dikgosi tse pedi tsa Baamori tse di neng di le kwa moseja ga Joretane, e bong Sihone le Oge, ba lo ba nyeleditseng ka taelo ya Modimo.


text:
Mme ya re re utlwa jalo, ra nyema moko, ga se ka ga tlhola go nna le bopelokgale mo go ope go ka lo lwantsha; gonne Morena, Modimo wa lona, ke Modimo kwa godimo mo legodimong le mono tlase mo lefatsheng.


text:
Jaanong e re ka ke lo diretse ka bopelotlhomogi, a lo ko lo inkanele gore le lona lo tla direla lelapa la ga rre ka bopelotlhomogi; le gona lo nneele sesupo se se ikanyegang


text:
sa gore lo tla lesa rre le mme le bokgaitsadiake le bomorwadia-rre le ba ga gabo botlhe go phela, lo pholosa maphelo a rona mo losong.”


text:
Banna bao ba mo raya ba re: “Rona re tla lo emela go ya losong, fa lo sa utlwatse tiro e ya rona. E be e re Morena a re naya lefatshe le, re go direle ka bopelotlhomogi le ka boikanyo.”


text:
Ya baa gona a ba folosang ka thapo, ba tswa ka fenstere; gonne ntlo ya gagwe e ne e tshwaraganye le lobota lwa motse, a agile fa loboteng.


text:
A ba raya a re: “Yaang kwa dithabeng, e se re gongwe ba ba ileng go lo batla ba kgatlhana le lona, lo be lo iphitlhe teng malatsi a le mararo go tsamaya balatedi ba lona ba be ba boe. Morago ga moo lo ka wela mo tseleng ya lona.”


text:
Mme banna bao ba mo raya ba re: “Re tla bo re bofologile maikanong a gago a o a re ikanisitseng, fa o sa dire jaana:


text:
Bona, e re re tla mo lefatsheng le, o gokelele thapo e ya ditlhale tse dikhibidu mo fenstereng e o re folositseng ka yona, o phuthele rraago le mmaago le bokgaitsadio le botlhe ba lapa la ga rraago kwano go wena mo ntlong e.


text:
Jaanong mongwe le mongwe yo o tla tswelang kwa ntle, a tswa mo mojakong wa ntlo ya gago, fa a bolawa, e tla nna molato wa gagwe, rona re se na molato; fela mongwe le mongwe yo o tla bong a na nao mo ntlong e, fa a ka tshwarwa ka letsogo, a bolawa, e tla nna molato wa rona.


text:
Mme fa o ka utlwatsa tiro e ya rona, re tla bo re bofologile maikanong a gago a o a re ikanisitseng.”


text:
Ke fa mosadi a re: “A go nne jalo ka fa lo buileng ka teng!” A ba a ba naya tsela, ba tsamaya. Jaanong a gokelela thapo e khibidu mo fenstereng.


text:
Mme bone ba ya ba fitlha kwa dithabeng, ba tlhola teng malatsi a le mararo go tsamaya balatedi ba be ba boa. Balatedi ba ne ba ba batlile mo tseleng yotlhe, mme ba se ka ba ba bona.


text:
Jaanong banna ba babedi bao ba boa, ba fologa mo dithabeng, ba tshela noka ba fitlha kwa go Jošua morwa Nune, ba mmolelela tsotlhe tse di ba dirafaletseng.


text:
Ba raya Jošua ba re: “Ruri, Morena o neetse lefatshe lotlhe mo diatleng tsa rona; le gona baagi botlhe ba lefatshe leo ba nyemile moko ba a re tshaba.”


text:
Ya re ka moso Jošua a phakela, ene le Baiseraele botlhe, ba tloga kwa Sitime ba fitlha fa Joretane, ba lala gona ba ise ba tshele.


text:
ba laola morafe ba re: “E re lo bona Letlole la Kgolagano ya Morena, Modimo wa lona, le sikerwe ke baperesiti ba Balefi, le lona lo bolole mafelong a lona, lo le sale morago.


text:
Fela a go nne sebaka fa gare ga lona le lone, e ka nna selekanyo sa mabogo a le kete tse pedi. Lo se ka lwa le atamela gore lo tle lo itse tsela e lo tla tsamayang ka yona; gonne ga lo ise lo ke lo sepele mo tseleng e ka gope.”


text:
Mme Jošua a raya morafe a re: “Iitshepiseng, gonne kamoso Morena o tla dira dikgakgamatso mo gare ga lona.”


text:
Jošua a ba a raya baperesiti a re: “Sikarang Letlole la Kgolagano, lo etelele morafe pele.” Ba le sikara, ba etelela morafe pele.


text:
Mme Morena a raya Jošua a re: “Ka letsatsi la kajeno ke tla simolola go go dira mogolo mo matlhong a Baiseraele botlhe, ba tle ba lemoge gore ke na nao jaaka ke ne ke na le Moše.


text:
Mme jaanong o laele baperesiti ba ba sikereng Letlole la Kgolagano o re: ‘E re fa lo tsena mo metsing fa thoko ga Joretane, lo eme mo go ona.’ ”


text:
Jošua a ba a re: “Se lo tla lemogang ka sona gore Modimo o o phelang o mo gare ga lona le gore ruri o tla leleka Bakanana le Bahethe le Bahewi le Baferesi le Bagiregasi le Baamori le Bajebusi fa pele ga lona,


text:
ke se: Lo tla bona Letlole la Kgolagano ya Morena wa lefatshe lotlhe le tshela, le lo etelela pele mo Joretane.


text:
Jaanong itlhaoleleng banna ba le some pedi mo ditsong tsa Iseraele, lotso longwe le longwe lo ntshe a le mongwe.


text:
Mme e tla re dipato tsa dinao tsa baperesiti ba ba sikereng Letlole la Morena, la Morena wa lefatshe lotlhe, di gata mo metsing a Joretane, metsi a Joretane a kgaolwe. Metsi a Joretane a a tswang kwa godimo a tla ema jaaka lobota lo le longwe.”


text:
Jaanong morafe wa tloga mo ditenteng tsa ona go tshela Joretane, baperesiti ba ba sikereng Letlole la Kgolagano ba ntse ba eteletse morafe pele.


text:
Joretane o ne a tlaletse ruri go penologela mo dintshing ka malatsi aotlhe a thobo. Ya re baperesiti ba ba sikereng Letlole ba fitlha fa Joretane, mme dinao tsa bone di ikina mo metsing a a fa losing,


text:
metsi a a fologang kwa godimo a ema, a gogomoga, a nna mokoa o le mongwe kgakala thata kwa motseng wa Atame o o bapileng le wa Sarethane; mme metsi a a fologelang kwa Lewatleng la Sekaka kwa Lewatleng la Letswai a fela, a kgaogela ruri. Jaanong morafe wa tshela o lebaganye le Jerigo.


text:
Jaanong baperesiti ba ba sikereng Letlole la Kgolagano ya Morena ba bo ba eme fa go omileng fa gare ga Joretane, Baiseraele botlhe ba ntse ba tshela fa go omileng, ga tsamaya setšhaba sotlhe sa fetsa go tshela Joretane.


text:
Lo ba laele lo re: ‘Ntshang mafika a le some pedi mo gare ga Joretane fa dinao tsa baperesiti di neng di eme teng di tsepame, lo tshele lo a tshotse, lo a bee kwa marobalong kwa lo tla lalang teng bosigo jono.’ ”


text:
Jaanong Jošua a bitsa banna ba ba some pedi bao ba a neng a ba naya tiro ba tswa mo Baiseraeleng, lotso longwe le longwe lo ntshitse a le mongwe.


text:
Jošua a ba laela a re: “Tshelang lo etelele Letlole la Morena, Modimo wa lona, pele, lo tsene kwa gare ga Joretane, mme a mongwe le mongwe wa lona a tsee lefika, a le sikare legetleng ka fa palong ya ditso tsa Iseraele


text:
gore selo se e nne sesupo mo go lona: E tle e re bana ba lona ba lo botsa mo metlheng e e tlang ba re: ‘Mafika ao a kaya eng mo go lona?’


text:
foo lo ba ree lo re: ‘E rile Letlole la Kgolagano ya Morena le tshela Joretane, metsi a Joretane a kgaoga fa pele ga lone, mme mafika ao ke segopotso sa teng mo Baiseraeleng ka bosakhutleng.’ ”


text:
Baiseraele ba dira jalo jaaka Jošua a laotse, ba tsaya mafika a le some pedi, ba a ntsha mo gare ga Joretane jaaka Morena a laetse Jošua ka fa palong ya ditso tsa Baiseraele, ba tshela ba a tshotse, ba a isa kwa marobalong, ba a baya teng.


text:
Le gona Jošua a tlhoma mafika a le some pedi fa gare ga Joretane, fa dinao tsa baperesiti ba ba neng ba sikere Letlole la Kgolagano di neng di eme gona. A sa le teng le kajeno.


text:
Mme baperesiti ba ba neng ba sikere Letlole ba ne ba ntse ba eme fa gare ga Joretane ga tsamaya ga fediwa tsotlhe tse Morena o di laetseng Jošua go di bolelela morafe, e bong tsotlhe tse Moše o di laetseng Jošua. Morafe wa itlhaganela, wa tshela.


text:
Jaanong ya re morafe otlhe o sena go tshela, Letlole la Morena le lone la tshela le tshotswe ke baperesiti mo matlhong a morafe.


text:
Mme Barubene le Bagate le ba bontlhanngwe jwa lotso lwa Manase ba tshela, ba etelela Baiseraele pele ba tshotse marumo jaaka Moše a ba laetse.


text:
Ba fetela pele fa pele ga Morena go ya tlhabanong kwa nageng ya Jerigo, e ka nna banna ba mephato ba ba tshotseng marumo ba le 40 000.


text:
Ka letsatsi leo Morena a godisa Jošua mo matlhong a Baiseraele botlhe, mme ba mmoifa ka malatsi otlhe a bophelo jwa gagwe jaaka ba ne ba boifa Moše.


text:
Mme ya re baperesiti ba ba sikereng Letlole la Kgolagano ya Morena ba tlhatloga ba tswa mo Joretane, mme dipato tsa dinao tsa baperesiti di sena go gata lefatshe le le omileng, metsi a Joretane a ba a boela mo felong ga ona, a ela jaaka pele, a penologela mo dintshing tsotlhe.


text:
Morafe o ne wa tlhatloga mo Joretane ka kgwedi ya ntlha e le some; jaanong ba thibelela kwa Gilegala fa molelwaneng wa botlhabatsatsi wa Jerigo.


text:
A raya Baiseraele a re: “E re fa bana ba lona ba botsa borraabo mo metlheng e e tlang ba re: ‘Mafika ao a kaya eng?’


text:
Gonne Morena, Modimo wa lona, o ne a kgadisa metsi a Joretane fa pele ga lona ga tsamaya lwa tshela fela jaaka Morena, Modimo wa lona, a kile a direla Lewatle la Motlhaka le o neng a le kgadisa fa pele ga rona ga tsamaya ra tshela.


text:
E ne e le gore merafe yotlhe ya lefatshe e tle e lemoge letsogo la Morena, fa e le le le thata, mme e boife Morena, Modimo wa lona, ka malatsi otlhe.’ ”


text:
E rile dikgosi tsotlhe tsa Baamori tse di neng di le ka kwano ga Joretane mo ntlheng ya bophirimatsatsi le dikgosi tsotlhe tsa Bakanana tse di neng di le fa lewatleng di utlwa ka fa Morena a kgadisitseng metsi a Joretane ka teng fa pele ga Baiseraele ga tsamaya ba tshela, tsa kgobega marapo, ga se ka ga tlhola go nna bopelokgale mo go tsona fa pele ga Baiseraele.


text:
Jošua o ba rupisitse ka ntlha ya go re morafe otlhe o o neng o hudugile kwa Egepeto, e bong banna botlhe ba mephato ba ne ba swetse mo sekakeng ba le mo tseleng ya go huduga kwa Egepeto.


text:
Gonne batho botlhe ba ba hudugileng ba ne ba rupile; fela batho botlhe ba ba tsaletsweng mo tseleng go sena go duwa kwa Egepeto ba ne ba sa rupa.


text:
Gonne Baiseraele ba ne ba sepela dinyaga di le 40 mo sekakeng ga tsamaya setšhaba sotlhe sa banna ba batlhabani ba ba hudugileng kwa Egepeto sa nyelediwa, ka ba se ka ba utlwa lentswe la Morena. Ke bone ba Morena o neng a ba ikanela a re, ga a kitla a ba abela lefatshe le Morena o neng a le solofeditse borraabo ka maikano a re: “O tla le re naya, e bong lefatshe le le elang mašwi le dinotshe.”


text:
Bomorwa-bone ba ba neng ba godile mo boemong jwa borraabo ke bone ba Jošua o neng a ba rupisa; gonne ba ne ba ise ba rupe, ka go ne go se na thupiso mo tseleng.


text:
Jaanong ya re setšhaba sotlhe se sena go rupisiwa, ba nna fela mo mannong a bone mo bothibelelong go fitlhelela ba fola.


text:
Ke fa Morena a raya Jošua a re: “Kajeno ke pitikile kgobo ya Baegepeto, ka e tlosa mo go lona.” Ke ka moo felo foo go bidiwang ka leina la Gilegala go fitlha letsatsing la kajeno.


text:
E rile Baiseraele ba ntse ba thibeletse kwa Gilegala mo nageng ya Jerigo, ba ja Moletlo wa Tlolaganyo ka letsatsi la 14 la kgwedi go le mantsiboa.


text:
Go tloga ka letsatsi le le latelang la Tlolaganyo ba ja tse di robilweng mo lefatsheng le, e bong dinkgwe tse di sa bedisiwang le dipabe tsa mabele, e le ka lone letsatsi leo.


text:
Ka letsatsi la ka moso Mmana wa khutla, ka jaanong Baiseraele ba ja tsa thobo ya lefatshe le. Go tsweng foo ga ba a ka ba tlhola ba nna le Mmana, mme ba ja tse di rojwang mo lefatsheng la Kanana ka ngwaga oo.


text:
E kile ya re Jošua a ntse a le gaufi le Jerigo, a tsholetsa matlho, a leba, a bona monna a eme fa pele ga gagwe, a tshotse tšhaka a e somotse. Jošua a ya kwa go ene, a mmotsa a re: “A o wa rona kampo a o wa baba ba rona?”


text:
A araba a re: “Nnyaya! Ke nna molaodi wa mephato ya Morena. Ke gona ke tlang.” Ke fa Jošua a wela fa fatshe ka sefatlhego, a ikoba a mmotsa a re: “Morena wa me o laela motlhanka wa gagwe a reng?”


text:
Molaodi wa mephato ya Morena a raya Jošua a re: “Rola ditlhako tsa gago mo dinaong tsa gago; gonne felo fa o emeng teng go boitshepo.” Jošua a dira jalo.


text:
Dikgoro tsa Jerigo di ne di tswetswe ka ntlha ya Baiseraele, go se na yo o tswang le e seng yo o tsenang.


text:
Mme Morena a raya Jošua a re: “Bona, ke neetse Jerigo mo diatleng tsa gago le kgosi ya gagwe le bagale ba mephato.


text:
Dikologang motse o, e bong banna botlhe ba batlhabani, lo o potologe gangwe ka letsatsi; lo dire jalo ka malatsi a marataro.


text:
Gape a baperesiti ba supa ba etele Letlole pele ba tshotse dinaka tse supa tsa diphelehu, mme ka letsatsi la bosupa lo dikologe motse o gasupa, mme baperesiti ba letse dinaka.


text:
Jaanong e re go lediwa lonaka lwa phelehu ka boleele, fa lo utlwa lonaka lo lela, a morafe otlhe o thele lešalaba, foo lobota lwa motse lo tla wela fa lo leng teng, mme banna ba lona ba tla o tlola, mongwe le mongwe fa go lebaganyeng nae.”


text:
Ke fa Jošua, morwa Nune a bitsa baperesiti, a ba raya a re: “Sikarang Letlole la Kgolagano, mme a baperesiti ba supa ba tsee dinaka tse supa tsa diphelehu, ba etelele Letlole la Morena pele.”


text:
A ba a raya morafe a re: “Nanogang lo dikologe motse o, mme ba ba tshotseng marumo a ba etelele Letlole la Morena pele.”


text:
Ya re Jošua a sena go laela morafe jalo baperesiti ba supa ba ba tshotseng dinaka tse supa tsa diphelehu fa pele ga Morena, ba nanoga ba letsa dinaka; Letlole la Kgolagano ya Morena la ba sala morago.


text:
Ba ba neng ba tshotse marumo ba etelela baperesiti ba ba letsang dinaka pele; ba bangwe ba latela Letlole go ntse go lediwa dinaka.


text:
Jošua a laela morafe a re: “Se openg mokgosi le e seng go utlwatsa mantswe a lona; a go se ka ga tswa lefoko mo melomong ya lona go ya letsatsing le ke tla lo rayang ka lone ke re: ‘Thelang lešalaba!’ Foo lo thele lešalaba.”


text:
Jošua a dikolosa Letlole la Morena jalo gangwe fela mo tikologong ya motse; morago ga moo ba boela kwa bothibelelong, ba lala teng.


text:
baperesiti ba supa ba ba tshotseng dinaka tse supa tsa diphelehu ba etelela Letlole la Morena pele ba ntse ba letsa dinaka; ba ba tshotseng marumo ba ba eteletse pele, ba bangwe ba sala Letlole la Morena morago go ntse go lediwa dinaka.


text:
Ba dikologa motse jalo ka letsatsi la bobedi gangwe fela, ba be ba boela kwa bothibelelong. Ba dira jalo ka malatsi a marataro.


text:
Mme ka letsatsi la bosupa ba phakela, fa mahube a tswa, ba dikologa motse ka mokgwa oo gasupa. Ke letsatsi leo fela le ba dikologileng motse gasupa ka lone.


text:
Mme ya re ba o dikologa lwa bosupa, baperesiti ba letsa dinaka; ke fa Jošua a raya morafe a re: “Thelang lešalaba! Gonne Morena o lo neetse motse o.


text:
Mme a motse o le tsotlhe tse di mo go ona di neelwe Morena ka go bolawa le go fisiwa; go phele Rahabe wa seaka fela, ene le botlhe ba ba nang nae mo ntlong; gonne ene o ne a fitlha barongwi ba re neng re ba romile.


text:
Fela lo itise mo go tse di neetsweng Morena jalo, e se ka ya re fa lo dirafatsa khutso, lwa tsaya dingwe tsa tse di hutsitsweng, lwa tloga lwa tsenya bothibelelo jwa Baiseraele mo khutsong, lwa bo isa mo tatlhegong.


text:
Mme selefera yotlhe le gouta le dilo tsa kgotlho le tsa tshipi ke tse di boitshepo tsa Morena; a di tsene mo lehumong la Morena.”


text:
Ke fa batho ba thela lešalaba, ba letsa dinaka; ya re batho ba utlwa lonaka lo lela, batho ba thela lešalaba le legolo; ke fa lobota lo wela fa lo leng teng, mme batho ba tlolela mo motseng mongwe le mongwe fa go lebaganyeng nae. Ba thopa motse jalo.


text:
Ba dirafatsa khutso ya Modimo mo go tsotlhe tse di neng di le mo motseng. Ba bolaya banna le basadi, ba bašwa le batsofe le dikgomo le difutshane le diesele ka bogale jwa tšhaka.


text:
Mme Jošua a raya banna ba babedi ba ba neng ba ile go tlhola lefatshe a re: “Tsenang mo ntlong ya mosadi yole wa seaka, lo ntshe teng mosadi yoo le botlhe ba e leng ba ga gabo jaaka lo mo ikanetse.”


text:
Ke fa makau a e neng e le batlhodi a tsena, a ntsha Rahabe le rraagwe le mmaagwe le bokgaitsadie le ba ga gabo botlhe; a ba baya ka fa ntle ga bothibelelo jwa Baiseraele.


text:
Jaanong ba fisa motse ka molelo le tsotlhe tse di mo go ona; fela selefera le gouta le dilo tsa kgotlho le tsa tshipi ba di tsenya mo lehumong la Tempelana ya Morena.


text:
Mme Jošua a phedisa Rahabe wa seaka le ba lelapa la ga rraagwe le ba ga gabo botlhe; ba nna mo gare ga Baiseraele go fitlha letsatsing la kajeno, ka a ne a fitlha barongwi ba Jošua o neng a ba romile go tlhola Jerigo.


text:
Ka sebaka seo Jošua o ne a ikanisa Baiseraele a re: “A go hutsiwe monna fa pele ga Morena yo o ka tlogang, a aga motse o wa Jerigo gape; fa a o thaya, o tla swelwa ke morwawe yo mogolo; fa a tsenya dikgoro tsa ona, o tla swelwa ke morwawe yo mmotlana.”


text:
Mme Baiseraele ba utswa tse di hutsitsweng: Agane morwa Karemi, morwa Sabedi, morwa Sera wa lotso lwa Juta, a tsaya dingwe tsa tse di hutsitsweng. Ke fa bogale jwa Morena bo tukela Baiseraele.


text:
E rile ba le kwa Jerigo, Jošua a roma banna kwa Ai. Ke motse o o bapileng le Bethawene o o mo ntlheng ya botlhabatsatsi ya Bethele, a ba laela a re: “Bololang lo tlhole lefatshe!” Banna bao ba bolola, ba ya go tlhola Ai.


text:
Ya re ba sena go boela kwa go Jošua ba mo raya ba re: “A go se ka ga bolola batho botlhe, a go bolole banna ba e ka nnang ba dikete di le pedi gongwe di le tharo; ba tla fenya Ai. Se lapise batho botlhe ka go ba isa teng gonne ba Ai ke setlhophanyana fela.”


text:
Banna ba Ai ba bolaya banna ba e ka nnang ba le 36 ba bone, ba ba leleka ka kwa ntle ga kgoro go ya kwa meepong ya mafika, ba ba bolaya mo mokgokoloseng wa thaba. Ke fa batho ba nyema moko, dipelo tsa nna jaaka metsi.


text:
Mme Jošua a ikgagola diaparo, a wela fa fatshe ka sefatlhego fa pele ga Letlole la Morena go ya mantsiboeng, ene le bagolo ba Iseraele, ba itshela lerole mo ditlhogong.


text:
Jošua a rapela a re: “Ao, Morena Modimo! Ke ka ntlha ya eng fa o tshedisitse morafe o noka ya Joretane go re neela mo diatleng tsa Baamori gore ba re nyeletse? Ao, re ka bo re itumeletse go nna kwa moseja ga Joretane!


text:
Kana Bakanana le baagi botlhe ba lefatshe le ba tla utlwa; mme ba tla tla go re dikanyetsa, ba fedisa leina la rona mo lefatsheng. Foo o tla direla leina le legolo la gago eng?”


text:
Baiseraele ba leofile. Le gona ba tlodile kgolagano ya me e ke e ba laetseng ka go tsaya tse dingwe tse di hutsitsweng; ba utswile, ba bile ba di lobile, ba di fitlha mo dilong tsa bone.


text:
Baiseraele ba tla palelwa ke go ema fa pele ga baba ba bone. Ba tla tshaba baba ba bone, gonne ba hutsegile. Ga nkitla ke tlhola ke nna le lona, fa lo sa tlose tse di hutsitsweng mo go lona.


text:
Tsoga o itshepise morafe, o o ree o re: ‘Ipaakanyetseng kamoso lo nne boitshepo, gonne Morena, Modimo wa Iseraele, o bua jaana a re: Go na le tse di hutsitsweng mo gare ga lona, Baiseraele; lo tla palelwa ke go ema fa pele ga baba ba lona go fitlhelela lo be lo tlose tse di hutsitsweng mo go lona.


text:
E re mo mosong lo atamele ka fa ditsong tsa lona, mme a lotso lo Morena o tla lo supang ka tengwa lo atamele ka fa ditshikeng, mme a losika lo Morena o tla lo supang lo atamele ka fa malapeng, mme a lelapa le Morena o tla le supang le atamele ka banna.


text:
Mme a ene yo o fitlhelwang a na le tse di hutsitsweng a fisiwe ka molelo, ene le tsotlhe tse o nang natso; gonne o tlodile kgolagano ya Morena, a dira boleo jo bogolo mo go Iseraele.’ ”


text:
Jaanong Jošua a phakela mo mosong, a atametsa Baiseraele ka fa ditsong tsa bone; ga supiwa lotso lwa Juta.


text:
Ya re a atametsa ditshika tsa Juta, tengwa ya supa losika lwa ga Sera; ya re a atametsa losika lwa ga Sera ka tatelano ya banna, ga supiwa lelapa la ga Sabedi.


text:
Ya re a atametsa lelapa la gagwe ka tatelano ya banna, ga supiwa Agane morwa Karemi, morwa Sabedi, morwa Sera, wa lotso lwa Juta.


text:
Ke fa Jošua a raya Agane a re: “Morwaaka, a ko o nee Morena, Modimo wa Iseraele, tlotlo, o mo nee pako; a ko o mpolelele se o se dirileng; o se ka wa se ntobela.”


text:
Agane a araba Jošua a re: “Ka nnete, ke leofetse Morena, Modimo wa Iseraele; ke dirile jaana le jaana:


text:
Mo thopong ka bona kobo e ntle e le nngwe ya kwa Sineare le dišekele di le 200 tsa selefera le lekwete la gouta; bokete jwa lone e le dišekele di le 50; ka di eletsa, ka di tsaya. Bona, di epetswe fa fatshe mo gare ga tente ya me. Selefera e ka fa tlase.”


text:
Ke fa Jošua a roma barongwi, ba sianela kwa tenteng ya gagwe, ba fitlhela di epetswe mo tenteng ya gagwe, selefera e le ka fa tlase.


text:
Ba di tsaya, ba di ntsha mo tenteng, ba di isa kwa go Jošua le kwa Baiseraeleng botlhe, ba di baya fa pele ga Morena.


text:
Ke fa Jošua le Baiseraele botlhe ba ba nang nae ba tsaya Agane morwa Sera le selefera le kobo le lekwete la gouta le bomorwawe le bomorwadie le dikgomo tsa gagwe le diesele tsa gagwe le dinku tsa gagwe le tente ya gagwe le tsotlhe tse a nang natso, ba di isa nae kwa molapong wa Agore.


text:
Mme Jošua a re: “Ke go reng, fa o re isitse mo tatlhegong? Ka moo Morena o tla go isa mo tatlhegong kajeno.” Ke fa Baiseraele botlhe ba mo konopa ka majwe, ba ba fisa ka molelo, ba ba kgobotletsa ka majwe.


text:
Ba kgobokanya mokoa o mogolo wa majwe mo godimo ga gagwe o o sa ntseng o le teng kajeno. Ke fa Morena a rebega mo bogaleng jo bo tukang jwa gagwe. Ke ka moo leina la felo foo e leng Molapo wa Agore go fitlha letsatsing la kajeno.


text:
Morago ga moo Morena a raya Jošua a re: “Se boife o se tshoge! Tsaya banna botlhe ba batlhabani, ba ye nao; o tloge o ye kwa Ai. Bona, ke neetse kgosi ya Ai mo diatleng tsa gago le morafe wa yona le motse wa yona le naga ya yona.


text:
O direle Ai le kgosi ya teng jaaka o diretse Jerigo le kgosi ya teng. Fela thopo ya teng le diruiwa tsa teng lo ka di ithopela. Beela motse balaledi mo ntlheng ya bophirimatsatsi ya ona.”


text:
Jošua a bolola jalo le banna botlhe ba batlhabani go ya kwa Ai; Jošua a ba a tlhaola banna ba le 30 000 ba bagale ba mephato, a ba roma bosigo,


text:
a ba laela a re: “Bonang, lona lo lalele motse mo ntlheng ya bophirimatsatsi. Se katogeng motse thata, lo nne lo o iketleeleditse lotlhe.


text:
Mme nna le banna botlhe ba ba nang le nna re tla atamela motse. Jaanong e tla re ba bolola go re kgatlhantsha jaaka ga ntlha, re tshabe fa pele ga bone.


text:
Ba tla tswa ba re tebela go tsamaya re be re ba katoganye le motse. Gonne ba tla re, rona re a ba tshaba jaaka maloba. Mme e re re ba tshaba,


text:
lona lo tloge lo tswe mo talelong, lo be lo thope motse. Morena, Modimo wa lona, o tla o neela mo diatleng tsa lona.


text:
Mme e re lo sena go thopa motse, lo o tshube ka molelo. Dirang ka fa lefokong la Morena! Bonang, ke lo laotse jalo.”


text:
Jošua a ba roma jalo, ba ya kwa talelong, ba nna fa gare ga Bethele le Ai mo ntlheng ya bophirimatsatsi ya Ai. Jošua a lala mo gare ga banna bosigo joo.


text:
Ya re mo mosong Jošua a phakela a bolotsa banna, a ba etelela pele go ya kwa Ai, ene le bagolo ba Iseraele.


text:
Ga ya banna botlhe ba batlhabani ba ba nang nae, ba atamela, ba fitlha ka fa ntle ga motse, ba thibelela mo ntlheng ya bokone ya Ai, go le molapo fela fa gare ga bone le Ai.


text:
Mme o ne a beile banna ba ba ka nnang 5 000 mo talelong fa gare ga Bethele le Ai mo ntlheng ya bophirimatsatsi ya motse.


text:
Jaanong ba rulaganya morafe, e bong bothibelelo jotlhe jo bo mo ntlheng ya bokone ya motse le balaledi ba ona mo ntlheng ya bophirimatsatsi ya motse. Jošua a ya kwa molapong bosigo joo.


text:
Ya re kgosi ya Ai e lemoga jalo, banna ba motse ba itlhaganela, ba phakela, ba bolola go kgatlhantsha Baiseraele go lwa nabo, e le yona le morafe otlhe wa yona gore ba thulane fa thoko ga lebala la Joretane. Mme ya bo e sa itse gore a go na le ba ba ba laletseng ka kwa morago ga motse.


text:
Ke fa banna botlhe ba ba mo motseng ba kuiwa gore ba ba latele; mme ya re ba ntse ba latela Jošua, ba katoga motse.


text:
Ga se ka ga sala monna ope mo Ai le Bethele yo o sa bololang go latela Baiseraele. Ba tlogela motse jalo o atlhame, ba latela Baiseraele.


text:
Ke fa Morena a raya Jošua a re: “Otlololela lerumo le o le tshotseng ka letsogo kwa Ai, gonne ke tla mo tsenya mo seatleng sa gago.” Ya re Jošua a otlololela lerumo le a le tshotseng kwa Ai,


text:
balaledi ba tloga mo felong ga bone ka pele, ba siana, fa a otlolola letsogo ba tsena mo motseng, ba o thopa, ba akofa ba o tshuba ka molelo.


text:
Ya re banna ba Ai ba gadima, ba fitlhela motse o thunya musi, o tlhatlogela kwa legodimong, mme ba se na kwa ba ka tshabelang teng; gonne banna ba ba neng ba tshabela kwa sekakeng ba retologile ba tlhabana le balatedi.


text:
Gonne e rile Jošua le Baiseraele botlhe ba bona balaledi ba thopile motse le musi wa motse o kua, ba menoga ba bolaya banna ba Ai.


text:
Le balaledi bale ba tswa mo motseng go ba kgatlhantsha, ba tsenya ba Ai fa gare. Baiseraele bangwe ba tswa kwa pele, ba bangwe ba tswa kwa morago, ba ba bolaya go tsamaya go sa sadisiwe mophologi ope le e seng mofalodi ope wa bone.


text:
Jaanong ya re Baiseraele ba sena go fetsa go bolaya baagi botlhe ba Ai mo nageng le mo sekakeng, kwa ba neng ba ba latetse teng, fa ba sena go bolawa botlhe ka bogale jwa tšhaka ga tsamaya ba felelela, Baiseraele botlhe ba boela kwa Ai, ba mmolaya ka bogale jwa tšhaka.


text:
Botlhe ba ba bolailweng ka letsatsi leo, banna le basadi mmogo e ne e le ba le 12 000, e le batho botlhe ba Ai.


text:
Mme Jošua a se ka a busa letsogo le a neng a le otlolotse le tshotse lerumo ga tsamaya a dirafatsa khutso ya Modimo mo baaging botlhe ba Ai.


text:
Fela diruiwa le thopo ya motse Baiseraele ba di ithopela ka fa lefokong la Morena le a le laetseng Jošua.


text:
Jaanong Jošua a fisa motse wa Ai, a o fetola thotana ya marope ya ka metlha; e sa le teng le kajeno.


text:
Kgosi ya Ai a e kaletsa mo setlhareng go ya nakong ya mantsiboa. Mme ya re letsatsi le phirima ba pagolola setoto sa yona mo setlhareng ka taelo ya ga Jošua, ba se latlhela kwa kgorong ya motse, ba kgobokanya mokoa o mogolo wa majwe mo godimo ga sona o o sa leng teng le kajeno.


text:
jaaka Moše, motlhanka wa Morena a laetse Baiseraele, ka mo go kwadilweng ka teng mo lokwalong lwa molao lwa ga Moše, e bong aletare ya mafika a a sa betlwang, a a sa angwang ke tshipi. Jaanong ba direla Morena ditlhabelo tsa phiso mo go yona, ba tlhaba ditlhabelo tsa tebogo.


text:
Gona foo Jošua a kwala lokwalo lwa bobedi lwa molao wa ga Moše mo mafikeng fa pele ga Baiseraele o Moše o neng a o kwadile.


text:
Jaanong Baiseraele botlhe le bagolo ba bone le balaodi ba bone le baatlhodi ba bone ba bo ba eme mo ntlheng tse pedi tsa Letlole, ba lebaganye le baperesiti ba Balefi ba ba sikereng Letlole la Kgolagano ya Morena, e le baeng le ba ba tsaletsweng mo gae; bontlhanngwe jwa bone ba eme fa thabeng ya Gerisime, bontlhanngwe jo bongwe jwa bone fa thabeng ya Ebale, jaaka Moše, motlhanka wa Morena, a laotse pele go tshegofatsa morafe wa Iseraele jalo.


text:
Morago ga moo a buisa mafoko aotlhe a molao a tshegofatso le a khutso, jaaka a kwadilwe otlhe mo lokwalong lwa molao.


text:
Ga bo go se na lefoko lepe la tsotlhe tse Moše o di laotseng le Jošua a se kang a le buisa fa pele ga phuthego yotlhe ya Iseraele le basadi le bana le baeng ba ba sepetseng nabo.


text:
Dikgosi tsotlhe tse di neng di le mo ntlheng ya bophirimatsatsi ya Joretane mo dithabeng le mo nageng e e kwa tlase le ka fa losing lotlhe lwa lewatle le legolo go ya go fitlha kwa Lebanone, e bong tsa Bahethe le Baamori le Bakanana le Baferesi le Bahewi le Bajebusi di ne tsa utlwa dilo tseo.


text:
le bone ba loga maano, ba itshwantshanya le baeti, ba tsaya dikgetse tse di onetseng, ba di belesa diesele tsa bone, le makuka a weine a a onetseng a a gagogileng a a dibatabata.


text:
Le gona ba rwala masutlha a ditlhako a mamilwe mo dinaong, ba apara diaparo tse di onetseng. Dijo tsotlhe tsa mfago wa bone di ne di omeletse, di fafarega.


text:
Ba tla kwa go Jošua kwa bothibelelong jwa kwa Gilegala, ba raya ene le banna ba Iseraele ba re: “Re tswa kwa lefatsheng le le kgakala. Jaanong a ko lo dire kgolagano le rona.”


text:
Mme banna ba Iseraele ba raya Bahewi bao ba re: “Ka gongwe lo ntse lo agile mo gare ga rona. Re ka dira jang kgolagano le lona?”


text:
Jaanong ba raya Jošua ba re: “Rona re batlhanka ba gago.” Mme Jošua a ba botsa a re: “Lo bomang? Lo tswa kae?”


text:
Ba mo araba ba re: “Batlhanka ba gago ba tswa kwa lefatsheng le le kgakala thata ka ntlha ya leina la Morena, Modimo wa gago. Gonne re utlwile tumedi ya gagwe le tsotlhe tse o di dirileng kwa Egepeto


text:
le tsotlhe tse o di diretseng dikgosi tse pedi tsa Baamori, tse di neng di le kwa moseja ga Joretane, e bong Sihone, kgosi ya Hešebone le Oge, kgosi ya Basane yo o neng a le kwa Ašetharothe.


text:
Ke fa bagolo ba rona le baagi botlhe ba lefatshe la rona ba re laela ba re: ‘Itseeleng mefago ya leeto, lo ye go ba kgatlhantsha, lo ba ree lo re: Rona re batlhanka ba lona. Jaanong he dirang kgolagano le rona.’


text:
Dinkgwe tsa rona ke tse; ka letsatsi le re bolotseng ka lone go tla kwano go lona tsa bo di le bolelo, fa re di tsaya mo malapeng a rona go nna mefago ya rona. Mme jaanong bonang, di omeletse, e bile di a fafarega.


text:
Makuka a weine ke a; re a tladitse a sa le mašwa, mme bonang, a gagogile. Diaparo tsa rona le ditlhako tsa rona ke tse; di onetse ka leeto le leleele thata.”


text:
Mme Jošua a dira kagiso nabo, a dira kgolagano nabo ya gore o tla ba lesa go phela. Le gona dikgosana tsa phuthego tsa ba ikanela jalo.


text:
Mme ga feta malatsi a le mararo ba sena go dira kgolagano nabo, jaanong ba utlwa gore batho bale ba gaufi le rona, mme ba agile mo gare ga rona.


text:
Gonne e rile Baiseraele ba fetela pele, ba fitlha kwa metseng ya bone ka letsatsi la boraro; metse ya bone e le Gibeone le Kefira le Beerothe le Khiriathe-Jearime.


text:
Mme Baiseraele ba se ka ba ba bolaya, ka gonne dikgosana tsa phuthego di ne di ba ikanetse ka Morena, Modimo wa Iseraele; ke fa phuthego yotlhe e ngongoregela dikgosana.


text:
Mme dikgosana tsotlhe tsa raya phuthego yotlhe tsa re: “Re ba ikanetse ka Morena, Modimo wa Iseraele; ke ka moo re palelwang jaanong ke go ba ama.


text:
Se re ka se ba direlang ke se: Ba leseng go phela gore bogale bo se ka jwa re wela ka ntlha ya maikano a re a ba ikanetseng.”


text:
Gape dikgosana tsa ba raya tsa re: “A ba phele, a e nne bafatsi ba dikgong le bagi ba metsi ba phuthego yotlhe.” Mme ga nna jalo jaaka dikgosana di buile.


text:
Ke fa Jošua a ba bitsa, a bua nabo a re: “Ke ka ntlha ya eng fa lo re tsieditse lwa re, lo kgakala thata le rona, etswe lo agile mo gare ga rona?


text:
Mme jaanong lo hutsegile, mme ga lo kitla lo khutla ka gope go nna batlhanka le bafatsi ba dikgong le bagi ba metsi ba Tempelana wa Modimo wa me.”


text:
Ba araba Jošua ba re: “Batlhanka ba gago ba begetswe e le nnete tse Morena, Modimo wa gago, o di laetseng Moše, motlhanka wa gagwe go lo naya lefatshe lotlhe le, le go nyeletsa baagi botlhe ba lefatshe le fa pele ga lona. Ka moo ra boifela maphelo a rona thata ka ntlha ya lona, mme ra dira jalo.


text:
Mme jaanong, bona, re mo diatleng tsa gago! Dira ka rona tse di siameng tse di tshwanetseng mo matlhong a gago!”


text:
Ka letsatsi leo Jošua a ba dira bafatsi ba dikgong le bagi ba metsi ba phuthego le ba aletare ya Morena mo felong fa Morena o tla go tlhophang, go fitlhelela kajeno.


text:
Atoni-Seteke, kgosi ya Jerusalema a utlwa go twe, Jošua o thopile motse wa Ai, a dirafatsa khutso ya Modimo mo go ona; a direla Ai le kgosi ya teng jaaka a diretse Jerigo le kgosi ya gona, le gore baagi ba Gibeone ba dirile kagiso le Baiseraele, ba nna mo gare ga bone.


text:
Ke fa a boifa thata; gonne Gibeone e ne e le motse o mogolo jaaka mongwe wa metse ya dikgosi; gonne o ne o le mogolo bogolo go Ai, le banna botlhe ba ona e ne e le bagale.


text:
Ka moo Atoni-Seteke, kgosi ya Jerusalema, a roma kwa go Hohame, kgosi ya Heberone, le kwa go Phireame, kgosi ya Jaremuthe, le kwa go Jafia, kgosi ya Lagiše le kwa go Debire, kgosi ya Egelone, a re:


text:
“Tlayang kwano go nna, lo nthuse gore re itee ba Gibeone, gonne ba dirile kagiso le Jošua le Baiseraele.”


text:
Ke fa dikgosi tse tlhano tsa Baamori di kgobokana, di bolola, e le kgosi ya Jerusalema le kgosi ya Heberone le kgosi ya Jaremuthe le kgosi ya Lagiše le kgosi ya Egelone, tsone le mephato yotlhe ya tsone tsa dikanyetsa motse wa Gibeone ka ntwa, tsa tlhabana nao.


text:
Mme banna ba Gibeone ba roma kwa go Jošua kwa bothibelelong jwa Gilegala ba re: “O se ka wa repisa mabogo, wa a tlosa mo batlhankeng ba gago. Tlaya kwano go rona ka pele, o re pholose, o re thuse! Gonne dikgosi tsa Baamori tse di agileng mo dithabeng di kgobokanye go lwa le rona.”


text:
Ke fa Jošua a bolola, a tswa kwa Gilegala, ene le banna botlhe ba batlhabani nae le bagale botlhe ba mephato.


text:
Le gona Morena a raya Jošua a re: “Se ba boife, gonne ke ba neetse mo diatleng tsa gago. Ga go na ope mo go bone yo o tla emang fa pele ga gago.”


text:
Mme Morena a ba raraanye fa pele ga Baiseraele, ba ba fenya ka phenyo e kgolo kwa Gibeone, ba ba tebela mo tseleng e e tlhatlogelang kwa Bethorone, ba ba bolaya go fitlha kwa Aseka le go fitlha kwa Maketa.


text:
Jaanong ya re ba tshaba Baiseraele, ba fologa kwa Bethorone go ya ba fitlha kwa Aseka, Morena a eta a ba konopa ka majwe a magolo a a tswang kwa legodimong, mme ba swa. Ba ba bolailweng ke majwe a sefako ba ne ba le bantsi go feta ba Baiseraele ba ba bolaileng ka tšhaka.


text:
Ke fa Jošua a bua le Morena, e le ka letsatsi le Morena a neetseng Baamori mo tatlhegong fa pele ga Baiseraele ka lone, a bolela mo matlhong a Baiseraele a re: “Wena letsatsi ema mo Gibeone, le wena ngwedi, mo mogorogorong wa Ayalone!”


text:
Mme letsatsi la ema le ngwedi wa ema go fitlhelela setšhaba se ipusolosetsa mo babeng ba sona. Kana tseo di kwadilwe mo lokwalong lwa Mosiami! Letsatsi le ne la ema fa gare ga legodimo, e ka nna motlha o o tletseng, la se ka la akofa go phirima.


text:
Ga go ise go ke go nne motlha o o tshwanang le oo pele ga ona le e seng morago ga ona o Morena o utlwileng lentswe la monna ka ona; gonne Morena o ne a tlhabanela Baiseraele.


text:
Jaanong Jošua a begelwa ga twe: “Dikgosi tse tlhano di bonywe di iphitlhile mo logageng kwa Maketa.”


text:
Ke fa Jošua a re: “Pitikelang mafika a magolo mo molomong wa logaga, lo bee banna fa go lone gore ba di dise.


text:
Mme lona lo se ka lwa ema. Latelelang baba ba lona, lo bolae ba ba kwa morago mo go bone, lo se ka lwa ba lesa go boela mo metseng ya bone. Gonne Morena, Modimo wa lona, o ba neetse mo diatleng tsa lona.”


text:
Jaanong e rile Jošua le Baiseraele ba sena go ba bolaya jalo ka polao e kgolo thata ga tsamaya ba fela – le masalela a bone a a falotseng a sena go tsena mo metseng e e femetsweng –


text:
morafe otlhe wa boela kwa bothibelelong kwa go Jošua kwa Maketa ka kagiso, mme go se na ope yo o ka nyefolang Baiseraele ka loleme.


text:
Ke fa Jošua a re: “Thibololang molomo wa logaga, lo ntshe dikgosi tse tlhano tsele mo logageng, lo di tlise kwano go nna.”


text:
Ba dira jalo, ba ntsha dikgosi tse tlhano tsele mo logageng, ba di isa kwa go ene, e bong kgosi ya Jerusalema le ya Heberone le ya Jaremuthe le ya Lagiše le ya Egelone.


text:
Jaanong ya re ba sena go ntshetsa dikgosi tseo kwa go Jošua, Jošua a bitsa banna botlhe ba Iseraele, a raya balaodi ba batlhabani ba ba neng ba bolotse nae a re: “Atamelang, lo bee dinao mo dithamong tsa dikgosi tse.” Ba atamela, ba baya dinao mo dithamong tsa tsone.


text:
Jošua a ba a ba raya a re: “Se boifeng, se tshogeng! Tiang lo nne pelokgale! Gonne Morena o tla direla baba botlhe ba lona jalo, ba lo tla tlhabanang nabo.”


text:
Morago ga moo Jošua a di rema, a di bolaya, a di pega mo ditlhareng tse tlhano; tsa tlhola di lepeletse mo ditlhareng go ya mantsiboeng.


text:
Mme ya re letsatsi le phirima, Jošua a laola gore ba di pagolole mo ditlhareng, ba di latlhele mo logageng lo di neng di iphitlhile mo go lone. Mme ba baya mafika a magolo mo molomong wa logaga. A sa le teng le ka letsatsi la kajeno.


text:
Le gona Jošua a thopa motse wa Maketa ka letsatsi leo, a o itaya ka bogale jwa tšhaka, a dirafatsa khutso ya Modimo mo kgosing ya ona le mo go ona le mo bathong botlhe ba ba neng ba le mo go ona, a sa sadise ope go ka falola. A dira kgosi ya Maketa se o kileng a se dira kgosi ya Jerigo.


text:
Jaanong Jošua a tloga kwa Maketa, a fetela kwa Lebena, a na le Baiseraele botlhe, a tlhasela motse wa Lebena.


text:
Le ona Morena a o neela mo diatleng tsa Baiseraele le kgosi ya ona; Jošua a o rema ka bogale jwa tšhaka le batho botlhe ba ba neng ba le mo go ona, a sa sadise ope mo go ona go ka falola, a dira kgosi ya ona se o kileng a se dira kgosi ya Jerigo.


text:
Jaanong Jošua a tloga kwa Lebena, a fetela kwa motseng wa Lagiše, a na le Baiseraele botlhe, ba o dikanyetsa ka ntwa, ba lwa nao.


text:
Lagiše le ona Morena a o neela mo diatleng tsa Baiseraele; ba o thopa ka letsatsi la bobedi, ba o itaya ka bogale jwa tšhaka le batho botlhe ba ba neng ba le mo go ona, fela jaaka ba dirile kwa Lebena.


text:
Ka sebaka seo ga bolola Horame, kgosi ya Gesere go thusa Lagiše, mme Jošua a mmolaya le morafe wa gagwe ga tsamaya a se ka a mo sadisetsa mofalodi ope.


text:
Jaanong Jošua a tloga kwa Lagiše, a fetela pele kwa motseng wa Egelone, a na le Baiseraele botlhe; ba o tsenya gare, ba o tlhasela,


text:
ba o thopa ka letsatsi leo, ba o rema ka bogale jwa tšhaka, ba dirafatsa khutso ya Modimo mo bathong botlhe ba ba neng ba le mo go ona ka letsatsi leo fela jaaka ba dirile kwa Lagiše.


text:
Jaanong Jošua a bolola gape, a tswa mo Egelone, a na le Baiseraele botlhe, a ya kwa motseng wa Heberone, mme ba o tlhasela,


text:
ba o thopa, ba o itaya ka bogale jwa tšhaka le kgosi ya ona le metse yotlhe ya ona le batho botlhe ba ba neng ba le mo go ona, a sa sadise ope yo o ka falolang fela jaaka a dirile kwa Egelone. A dirafatsa khutso ya Modimo mo go ona le mo bathong botlhe ba ba neng ba le mo go ona.


text:
a o thopa le kgosi ya ona le metse yotlhe ya ona; ba e itaya ka bogale jwa tšhaka, ba dirafatsa khutso ya Modimo mo bathong botlhe ba ba neng ba le mo go ona, a sa sadise ope yo o ka falolang, a dira ka Debire le kgosi ya ona jaaka a dirile kwa Heberone le jaaka a dirile ka Lebena le kgosi ya teng.


text:
Jošua a fenya jalo mo nageng yotlhe ya dithaba le ya borwa le e e kwa tlase le ya diphologo tsa dithaba, le dikgosi tsotlhe tsa teng a di fenya, a se ka a sadisa mofalodi ope; a dirafatsa khutso ya Modimo mo go tsotlhe tse di phelang jaaka Morena, Modimo wa Iseraele, a laotse.


text:
Jošua a ba fenya go simolola kwa Kateše-Barenea go fitlha kwa Gasa le mo nageng yotlhe ya Gosene go ya kwa Gibeone.


text:
Dikgosi tsotlhe tseo le dinaga tsa tsona Jošua a di thopa ka nako e le nngwe fela; gonne Morena, Modimo wa Iseraele, o ne a tlhabanela Baiseraele.


text:
E rile Jabine, kgosi ya Hasore, a utlwela dilo tseo, a roma kwa go Jobabe, kgosi ya Matone, le kwa kgosing ya Simerone le kwa kgosing ya Agešafe,


text:
le kwa dikgosing tse di kwa bokone mo dithabeng le mo lebaleng la Joretane mo ntlheng ya borwa ya Khinerothe le mo nageng e e kwa tlase le mo dithoteng tsa Dore kwa bophirimatsatsi


text:
le kwa go Bakanana ba kwa botlhabatsatsi le ba kwa bophirimatsatsi le kwa go Baamori le Bahethe le Baferesi le Bajebusi ba ba mo dithabeng le kwa go Bahewi ba ba fa tlase ga thaba ya Heremone mo nageng ya Mitsepha.


text:
Ke bao ba neng ba bolola, ba na le mephato yotlhe ya bone, e le batho ba le bantsintsi ba ba kana ka motlhaba o o fa losing lwa lewatle ka bontsi, ba na le dipitse le dikoloi tsa ntwa di le dintsi thata.


text:
Dikgosi tsotlhe tseo tsa kgobokana, tsa tla, tsa thibelela mmogo fa metsing a Merome go tlhabana le Baiseraele.


text:
Mme Morena a raya Jošua a re: “Se ba boife, gonne kamoso mo nakong e ke tla ba neela botlhe losong ba bolailwe ke Baiseraele. Dipitse tsa bone o tla di kgaola mesifa; dikoloi tsa ntwa tsa bone o tla di fisa ka molelo.”


text:
Jaanong Jošua a fitlha, a na le banna botlhe ba batlhabani, ba ba wela ka tshoganyetso fa metsing a Merome, ba ba tlhasela.


text:
Mme Morena a ba neela mo diatleng tsa Baiseraele, ba ba bolaya, ba ba tebela go ya kwa Sitone yo mogolo le go ya kwa metsweding ya metsi a a bolelo le go ya kwa lebaleng la Mitsepha kwa botlhabatsatsi; ba ba fenya gore go tlhokafale le yo o ka bong a falotse.


text:
Jošua a dira ka bone jaaka Morena a mo laetse: A kgaola mesifa ya dipitse tsa bone, a fisa dikoloi tsa ntwa tsa bone ka molelo.


text:
Jošua a ba a boa ka sebaka seo, a thopa Hasore, a bolaya kgosi ya teng ka tšhaka; gonne mo metlheng ya pele Hasore e ne e le tlhogo ya magosi aotlhe ao.


text:
Ba bolaya batho botlhe ba ba neng ba le gona ka bogale jwa tšhaka, ba dirafatsa khutso ya Modimo jalo, go sa sadisiwe sepe se se phelang, ba fisa Hasore ka molelo.


text:
Jošua a thopa metse yotlhe ya dikgosi tseo mmogo le dikgosi tsotlhe tsa yona, a di bolaya ka bogale jwa tšhaka, a dirafatsa khutso ya Modimo mo go tsona jaaka Moše, motlhanka wa Morena, a laetse.


text:
Fela metse yotlhe e e neng e agilwe mo dithabeng, Baiseraele ba se ka ba e fisa, fa e se motse wa Hasore o le osi fela, ona Jošua o o fisitse.


text:
Thopo yotlhe ya metse eo le diruiwa Baiseraele ba di ithopela; fela batho botlhe bone ba ba bolaya ka bogale jwa tšhaka ga tsamaya ba ba fedisa, ba sa sadise ope yo o phelang.


text:
Moše o ne a laetse Jošua jaaka Morena a ne a laotse Moše, motlhanka wa gagwe. Jošua a dira fela jalo, a se ka a tlogela sepe sa tsotlhe tse Morena o neng a di laotse Moše.


text:
Lefatshe lotlhe leo Jošua a le thopa jalo, e bong dithaba le naga yotlhe ya borwa le lefatshe lotlhe la Gosene le naga e e kwa tlase le lebala la Joretane le dithaba tsa Iseraele le naga ya teng e e kwa tlase fa lewatleng;


text:
go tloga kwa dithabeng tse di bogonoko tse di tlhatlogelang kwa Seire go ya go fitlha kwa Baale-Gate mo mogorogorong wa Lebanone fa tlase ga thaba ya Heremone; a thopa le dikgosi tsotlhe tsa teng, a di rema, a di bolaya.


text:
Ga go a ka ga nna motse ope o o neng wa dira kagiso le Baiseraele, fa e se Bahewi ba ba agileng kwa Gibeone, mme ba thopa lefatshe lotlhe ka tlhabano.


text:
Gonne e ne e le Morena yo o thatafatsang dipelo tsa bone, mo ba bololang go tlhabana le Baiseraele gore bone ba dirafatse khutso ya Modimo mo go bone, mme ba se ka ba bona bopelotlhomogi bope, mme ba ba fedise jaaka Morena a laotse Moše.


text:
Ka sebaka seo Jošua o bile a bolola a nyeletsa Baenake, a ba fedisa mo dithabeng le mo Heberone le mo Debire le mo Anabe le mo dithabeng tsotlhe tsa Juta le mo dithabeng tsotlhe tsa Iseraele. Jošua a dirafatsa khutso ya Modimo mo go bone le mo metseng ya bone.


text:
Ga se ka ga sadisiwa Baenake mo lefatsheng la Baiseraele; ba sadisiwa fela kwa Gasa le kwa Gathe le kwa Ašetote.


text:
Jošua a thopa lefatshe lotlhe jalo fela jaaka Morena a laotse Moše. Jošua a le abela Baiseraele go nna boswa ka fa dikarolong tsa bone, ke go re ka fa ditsong tsa bone. Jaanong lefatshe la ikhutsa le se na ntwa.


text:
Dikgosi tsa lefatshe tse Baiseraele ba di fentseng, ba thopa lefatshe la tsona kwa moseja ga Joretane ntlheng ya botlhabatsatsi go tloga fa nokeng ya Arenone go ya kwa thabeng ya Heremone le lebala lotlhe la Joretane le le ka kwa botlhabatsatsi, ke tse:


text:
Ke Sihone, kgosi ya Baamori yo o neng a nna mo Hešebone; a busa go tloga kwa Aroere yo o fa losing lwa noka ya Arenone, le bontlhanngwe jwa molapo le bontlhanngwe jwa Gileate le go fitlha kwa nokeng ya Jaboke e e leng molelwane wa Baamone.


text:
A busa lebala la Joretane go ya kwa letsheng la Khinerothe kwa botlhabatsatsi le go ya kwa Lewatleng la Lebala la Joretane kwa Lewatleng la Letswai kwa botlhabatsatsi, fa go iwang kwa Bethe-Ješimothe le kwa borwa fa tlase ga mekgokolosa ya Phiseka.


text:
Ba thopa le naga ya ga Oge, kgosi ya Basane yo e neng e le wa masalela a Barefaime, yo o neng a nna mo Ašetharothe le mo Eterei.


text:
A busa kwa thabeng ya Heremone le kwa Salega le mo nageng yotlhe ya Basane go ya kwa molelwaneng wa Bakesure le wa Bamaagatha le bontlhanngwe jwa Gileate go ya molelwaneng wa ga Sihone, kgosi ya Hešebone.


text:
Ke bone ba Moše motlhanka wa Morena o neng a ba fenya le Baiseraele. Lefatshe leo la bone Moše, motlhanka wa Morena, o le abetse Barubene le Bagate le ba bontlhanngwe jwa lotso lwa Manase go nna boswa.


text:
Dikgosi tsa lefatshe tse Jošua o neng a di fenya a na le Baiseraele ka kwano ga Joretane ntlheng ya bophirimatsatsi go tloga kwa Baale-Gate mo mogorogorong wa Lebanone go ya kwa dithabeng tse di bogonoko tse di tlhatlogelang kwa Seire, ke tse: (Jaanong Jošua a le abela ditso tsa Baiseraele go nna boswa; lotso longwe le longwe lwa newa kabelo ya lone:


text:
Mo dithabeng le mo nageng e e kwa tlase fa lewatleng le mo lebaleng la Joretane le mo mekgokoloseng le mo sekakeng le mo nageng ya borwa, e bong mo dinageng tsa Bahethe le Baamori le Bakanana le Baferesi le Bahewi le Bajebusi.) Dikgosi tsa teng ke tse:


text:
E rile Jošua a sena go tsofala, a le dinyaga-dintsi, Morena a mo raya a re: “Wena o tsofetse, o dinyaga-dintsi. Mme go sa ntse go setse lefatshe le legolo thata le le tshwanetseng go thopiwa.


text:
go tloga kwa nokeng ya Sigore e e fa thoko ga Egepeto go ya kwa nageng ya Ekerone kwa bokone e e balelwang Bakanana e bong naga ya dikgosi tse tlhano tsa Bafelesita ya Gasa le ya Ašetote le ya Ašekalone le ya Gathe le ya Ekerone, le dinaga tsa Baawi


text:
kwa borwa. Go setse le lefatshe lotlhe la Bakanana le Meara yo e leng wa Basitone go ya kwa Afeke go ya kwa molelwaneng wa Baamori


text:
le lefatshe la Bagebale le Lebanone yotlhe mo ntlheng ya botlhabatsatsi go tloga kwa Baale-Gate fa tlase ga thaba ya Heremone go ya go fitlha kwa Hamathe.


text:
Go setse le baagi botlhe ba dithaba go tloga kwa Lebanone go ya kwa metsweding ya metsi a a bolelo. Basitone botlhe ke tla ba leleka fa pele ga Baiseraele. Fela naga ya bone o e abele Baiseraele jaanong ka tengwa go nna boswa jaaka ke go laetse.


text:
Jaanong kgaoganya lefatshe le go nna boswa jwa ditso tse di le robongwe le jwa bontlhanngwe jwa lotso lwa ga Manase.”


text:
Gonne bontlhanngwe jo bongwe jwa Manase bo amogetse boswa jwa bone mmogo le Barubene le Bagate, jo Moše o bo ba neileng kwa moseja ga Joretane go ya kwa botlhabatsatsi ka fa Moše motlhanka wa Morena a ba neileng ka teng:


text:
Go tloga kwa Aroere yo o fa losing lwa noka ya Arenone le motse o o mo gare ga molapo le loboa lotlhe go tswa kwa Meteba go ya kwa Dibone


text:
le metse yotlhe ya ga Sihone kgosi ya Baamori yo o neng a busa mo Hešebone go ya molelwaneng wa Baamone


text:
le Gileate le naga ya Bakesure le ya Bamaagatha le thaba yotlhe ya Heremone le Basane yotlhe go ya kwa Salega


text:
e le puso yotlhe ya ga Oge mo Basane yo o neng a busa mo Ašetharothe le mo Eterei. Ene o ne a setse e le wa masalela a Barefaime, bone Moše o ba bolaile, a ba leleka.


text:
Fela Baiseraele ga ba a ka ba leleka Bakesure le Bamaagatha, mme Bakesure le Bamaagatha ba ntse ba agile mo gare ga Baiseraele go fitlha letsatsing leno.


text:
Ke lotso lwa ga Lefi lo le losi fela lo Moše a se kang a lo naya boswa. Ditlhabelo tsa Morena, Modimo wa Iseraele, ke tsone boswa jwa lone jaaka a lo solofeditse.


text:
Se ba se abetsweng ke naga e e simologang kwa Aroere yo o fa losing lwa noka ya Arenone le kwa motseng o o mo gare ga molapo le leboa lotlhe go ya kwa Meteba


text:
le motse wa Hešebone le metse yotlhe ya ona e e mo leboeng: E bong Dibone le Bamothe-Baale le Bethe-Baale-Meone


text:
le metse yotlhe ya leboa le puso yotlhe ya ga Sihone kgosi ya Baamori yo o neng a busa mo Hešebone, yo Moše o mo fentseng mmogo le dikgosana tsa Midiane, e bong Ewi le Rekeme le Sure le Hure le Reba, ba e neng e le dikgosana tsa ga Sihone tse di neng di agile mo lefatsheng le.


text:
Le Bileame wa moitseanape morwa Beore, Baiseraele ba mmolaile ka tšhaka mmogo le ba ba bolailweng bao.


text:
Molelwane wa Barubene e ne e le Joretane. Ke jona boswa jwa Barubene ka fa ditshikeng tsa bone; ke yona metse le metsana ya teng.


text:
Naga e ba e abetsweng ke Jasere le metse yotlhe ya Gileate le bontlhanngwe jwa lefatshe la Baamone go ya kwa Aroere yo o mo ntlheng ya botlhabatsatsi ya Raba


text:
le go tloga kwa Hešebone go ya kwa Ramathe-Mitsephe le kwa Betonime le go tloga kwa Mahanaime go ya kwa molelwaneng wa Letebire.


text:
Mo lebaleng la Joretane ba abelwa metse ya Bethe-Harame le Bethe-Nimera le Sukothe le Safone, mo e leng lesalela la puso ya ga Sihone kgosi ya Hešebone. Molelwane e ne e le Joretane go ya kwa bofelong jwa letsha la Khinerethe kwa moseja ga Joretane ntlheng ya botlhabatsatsi.


text:
Moše a abela bontlhanngwe jwa lotso lwa Manase; se bontlhanngwe jwa lotso lwa Manase bo se abetsweng ka fa ditshikeng tsa bona ke se:


text:
Naga ya bone e ne e le Basane yotlhe go simolola kwa Mahanaime, e le puso yotlhe ya ga Oge kgosi ya Basane le metsana yotlhe ya ga Jaire e e mo Basane, metse e le 60;


text:
le bontlhanngwe jwa Gileate le Ašetharothe le Eterei yona metse ya puso ya ga Oge mo Basane. Ke yona naga ya bomorwa Magire morwa Manase; ke ya bontlhanngwe jwa bomorwa Magire ka fa ditshikeng tsa bone.


text:
Ke tsona dinaga tse Moše o neng a di ba abela a le kwa mabaleng a Moabe kwa moseja ga Joretane, fa Jerigo ntlheng ya botlhabatsatsi.


text:
Mme ba lotso lwa ga Lefi Moše a se ka a ba naya boswa. Morena Modimo wa Iseraele ke ene boswa jwa bone jaaka a ba solofeditse.


text:
Dinaga ke tse, tse Baiseraele ba di amogetseng go nna boswa mo lefatsheng la Kanana tse ba di abetsweng ke moperesiti Eleasare le Jošua morwa Nune le ditlhogo tsa dikgotla tsa ditso tsa Baiseraele.


text:
Ba ba abela dinaga tsa bone ka tengwa jaaka Morena a ne a laotse ka Moše gore ba di nee ditso tse di le robongwe le bontlhanngwe jwa lotso.


text:
Gonne Moše o ne a neile ditso tse pedi le bontlhanngwe jwa lotso boswa kwa moseja ga Joretane, mme a se ka a naya Balefi boswa mo gare ga bone.


text:
Gonne Bajosefa e ne e le ditso tse pedi, Manase le Eferaime, mme ba se ka ba naya Balefi kabelo ya naga fa e se metse ya go nna mo go yona le mafulo a diruiwa tsa bone le ditsha tsa di-tsa-bone.


text:
Bajuta ba kile ba atamela kwa go Jošua mo Gilegala, mme Kalebe morwa Jefune wa Mokenisi a mo raya a re: “O itse lefoko ka wesi le Morena o le buileng le Moše, monna wa Modimo, ka ntlha ya me le ka ntlha ya gago kwa Kateše-Barenea.


text:
E rile Moše motlhanka wa Morena a nthoma go tswa kwa Kateše-Barenea go ya go tlhola lefatshe le, ka bo ke le dinyaga di le 40; ya re ke boa, ka mmegela ka fa ke ikutlwang ka teng mo pelong.


text:
Mme bomorwa-rre ba ba neng ba ile le nna ba nyemisa morafe moko, mme nna ka latela Morena, Modimo wa me, ka botlalo.


text:
Ke fa Moše a ikana ka letsatsi leo a re: ‘Ruri, lefatshe le dinao tsa gago di gatileng mo go lone e tla nna la gago le la bana ba gago go nna boswa ka bosakhutleng; ka gonne o latetse Morena, Modimo wa me, ka botlalo.’


text:
Mme jaanong bona, Morena o mphedisitse jaaka a ntsholofeditse, e setse e le dinyaga di le 45 go tloga foo, fa Morena a laola Moše lefoko leo, Baiseraele ba ntse ba sepela mo sekakeng. Bona, nna kajeno ke na le dinyaga di le 85.


text:
Ke sa ntse ke tiile kajeno jaaka ka letsatsi le Moše o ne a nthomile ka lone; thata ya me ya jaanong e sa ntse e tshwana le thata ya metlha ele go ka tlhabana le go bolola le go goroga.


text:
Jaanong he, a ko o mphe dithaba tse Morena o buileng ka ga tsona ka letsatsi lele; gonne o utlwile ka wesi ka letsatsi lele gore go na le Baenake le metse e megolo e e femetsweng; ka gongwe Morena o tla nna le nna gore ke ba leleke jaaka Morena a solofeditse.”


text:
Ke ka moo Heberone e leng boswa jwa ga Kalebe morwa Jefune wa Mokenisi go fitlha letsatsing leno; ka gonne o ne a latetse Morena, Modimo wa Iseraele, ka botlalo.


text:
Mme leina la Heberone e ne e le motse wa ga Areba pele ga foo; ene e ne e le motho yo mogolo mo go Baenake. Jaanong lefatshe la ikhutsa, le se na ntwa.


text:
Naga e ditshika tsa lotso lwa ga Juta di e abetsweng ka tengwa e ne e fitlha kwa molelwaneng wa Etomo le kwa sekakeng sa Tsine ntlheng ya borwa kwa mafelelong a teng.


text:
Molelwane wa bone ntlheng ya borwa o ne o tloga kwa bofelong jwa Lewatle la Letswai kwa sekhutlong se se ntlheng ya borwa


text:
o ya pele go fitlha ntlheng ya borwa ya Phata-ya-Diphepheng, o fetela kwa Tsine, o tlhatloga mo ntlheng ya borwa ya Kateše-Barenea, o fetela kwa Heserone, o tlhatlogela kwa Atare, o be o thelela teng, o ya kwa Kareka


text:
o fetela kwa Asemone, o ya pele kwa nokaneng ya molelwane wa Egepeto o felela fa lewatleng. E tla nna ona molelwane wa lona kwa borwa.


text:
Molelwane wa ntlheng ya botlhabatsatsi e ne e le Lewatle la Letswai go fitlha fa Joretane o kopanang le lone teng. Molelwane wa lotlhakore lwa bokone o ne o tloga kwa makopanelong a lewatle leo le Joretane


text:
jaanong molelwane o ne o tlhatlogela kwa Bethogola, o fetela pele go ya ntlheng ya bokone ya Betharaba, o be o tlhatlogela kwa Lefikeng la Bohane morwa Rubene.


text:
Gape molelwane o ne o tlhatlogela kwa Debire o tswa Mogorogorong wa Agore, o be o thelela o ya kwa bokone kwa Gilegala yo o lebaganyeng le Phata ya Adumime e e mo ntlheng ya borwa ya nokana. Jaanong molelwane o ne o fetela kwa metsing a Motswedi wa Letsatsi, o be o felela fa motsweding wa Rogele.


text:
Jaanong molelwane o ne o tlhatlogela kwa mogorogorong wa morwa Hinome go ya mhapheng wa thaba ya Bajebusi ntlheng ya borwa – ke gona Jerusalema. Molelwane o tlhatlogela gape kwa setlhoeng sa thaba e e bapileng le mogorogoro wa ga Hinome mo ntlheng ya bophirimatsatsi, e e bileng e le mo ntlheng ya bokone mo bofelong jwa mogorogoro wa Barefaime.


text:
Molelwane o ne o thelela mo setlhoeng sa thaba eo, o ya kwa motsweding wa metsi a Nefethoa; go tswa teng o ne o ya kwa dithabeng tsa metse ya ga Eferone. Jaanong o thelela, o ya kwa Baala, e bong Khiriathe-Jearime.


text:
Kwa Baala molelwane o ne o thelela o ya kwa bophirimatsatsi kwa thabeng ya Seire; o be o fetela kwa mhapheng wa thaba ya Jearime ntlheng ya bokone, e bong Kesalone; o be o fologela kwa Betšhemeše, o fetela kwa Thimena.


text:
Molelwane o ne o tswa teng o ya kwa bokone kwa mhapheng wa Ekerone; teng koo molelwane o thelela go ya kwa Sikerone, o fetela kwa thabeng ya Baala, o ya pele go fitlha kwa Jabenele, o felela fa lewatleng.


text:
Molelwane wa lotlhakore lwa bophirimatsatsi e ne e le lewatle le legolo, e bong losi lwa lone. Ke yona melelwane ya Bajuta mo tikologong ka fa ditshikeng tsa bone.


text:
Mme Jošua a naya Kalebe morwa Jefune kabelo mo gare ga Bajuta ka fa Morena a mo laetseng ka teng, e bong motse wa ga Areba rraagwe Enake; ke ona motse wa Heberone.


text:
Kalebe a leleka bomorwa Enake ba bararo teng, e bong Sesai le Ahimane le Thalemai, bana ba ga Enake.


text:
Go tswa teng a tlhatloga go ya go lwa le baagi ba Debire; mme leina la Debire e ne e le Khiriatshefere pele ga foo.


text:
Ke fa Kalebe a re: “Yo o ka fenyang Khiriatshefere, a o thopa, ke tla mo neela morwadiake Agesa go nna mosadi wa gagwe.”


text:
Ke fa Otheniele morwa Kenase, morwa-rraagwe Kalebe, a o thopa; mme Kalebe a mo neela morwadie Agesa go nna mosadi wa gagwe.


text:
Jaanong ya re Agesa a tla kwa go ene, Otheniele a mo tlhotlheletsa gore a lope tshimo mo go rraagwe. Ke fa Agesa a fologa ka pele mo eseleng, mme Kalebe a mmotsa a re: “Go rileng?”


text:
Agesa a re: “Mphe lesego la go ntsamaisa sentle. E re ka o mpeile kwa nageng e e sekaka ya borwa, ke kopa gore o mphe le metswedi ya metsi.” Ke fa Kalebe a mo naya metswedi e e kwa godimo le e e kwa tlase.


text:
Metse ya lotso lwa Bajuta kwa thoko ntlheng ya borwa go bapa le molelwane wa Etomo e ne e le Kapsheele le Etere le Jagure


text:
le Saaraime le Adithaime le Ketera le Geterothaime; e ne e le metse e le 14 kwa ntle ga metsana ya yona.


text:
le Geterothe le Bethe-Dagone le Naama le Maketa. E ne e le metse e le 16 kwa ntle ga metsana ya yona.


text:
Le go tloga kwa Ekerone go ya go fitlha kwa lewatleng, e bong metse yotlhe e e fa thoko ga Ašetote le metsana ya yona.


text:
Le Ašetote le metse le metsana ya teng le Gasa le metse le metsana ya teng, go ya kwa nokaneng ya molelwane wa Egepeto. Lewatle le legolo e ne e le molelwane.


text:
le Humuta le Khiriathe-Areba, e bong Heberone le Siore. E ne e le metse e le 9 kwa ntle ga metsana ya yona.


text:
Le Khiriathe-Baale, e bong Khiriathe-Jearime, le Raba. E ne e le metse e le mebedi kwa ntle ga metsana ya yona.


text:
Mme Bajuta ba ne ba palelwa ke go leleka Bajebusi ba ba agileng mo Jerusalema. Bajebusi ba nna jalo mo Jerusalema mmogo le Bajuta go fitlha letsatsing leno.


text:
Molelwane wa naga e Bajosefa ba e abetsweng ka tengwa o ne o simologa fa Joretane kwa Jerigo ntlheng ya botlhabatsatsi ya metsi a Jerigo, mme go tswa teng o ya kwa sekakeng, o be o tlhatlogela kwa dithabeng tsa Bethele.


text:
O be o fologela kwa bophirimatsatsi kwa nageng ya Bajafelete go ya go fitlha kwa nageng ya Bethorone yo o kwa tlase le go ya kwa Gesere. O be o felela fa lewatleng.


text:
Naga ya Baeferaime ka fa ditshikeng tsa bone e ne e ntse jaana: Molelwane wa kabelo ya bone o ne o ya kwa botlhabatsatsi kwa Aterothe-Atare go ya go fitlha kwa Bethorone yo o kwa godimo.


text:
Molelwane o be o fetela pele kwa lewatleng, o pota Migemethathe mo ntlheng ya borwa. Molelwane o be o thelela, o ya kwa botlhabatsatsi kwa Thaanatšhilo, o mo pota ka fa ntlheng ya botlhabatsatsi, o ya kwa Janoa.


text:
Go tswa kwa Thaphua molelwane o ne o ya kwa bophirimatsatsi kwa nokaneng ya Kana, o felela fa lewatleng. Ke yona kabelo ya lotso lwa Baeferaime ka fa ditshikeng tsa bone


text:
mmogo le metse e e segetsweng Baeferaime mo gare ga naga ya Bamanase, metse yotlhe le metsana ya yona.


text:
Mme ba se ka ba leleka Bakanana ba ba agileng kwa Gesere. Bakanana ba nna jalo mo gare ga Baeferaime go fitlha letsatsing leno. Fela ba nna batlhanka, ba ba direla.


text:
Le lotso lwa ga Manase lwa abelwa naga ka tengwa, gonne ene e ne e le morwa wa ntlha wa ga Josefa. Magire morwa wa ntlha wa ga Manase, rraagwe Gileate, a abelwa Gileate le Basane, ka a le mogale mo ntweng.


text:
Le bomorwa Manase ba bangwe ba fiwa boswa ka fa ditshikeng tsa bone, e bong bomorwa Abiesere le bomorwa Heleke le bomorwa Aseriele le bomorwa Šegeme le bomorwa Hefere le bomorwa Semita. Ke bone bomorwa Manase morwa Josefa ka fa ditshikeng tsa bone.


text:
Mme Selofehate morwa Hefere, morwa Gileate morwa Magire morwa Manase o ne a se na bomorwa, fa e se bomorwadi fela. Maina a bomorwadie ke Magala le Noa le Hogola le Mileka le Thiresa.


text:
Jaanong bomorwadie ba kile ba tla fa pele ga Eleasare moperesiti le fa pele ga Jošua morwa Nune le fa pele ga dikgosana, ba re: “Morena o laetse Moše gore a re nee kabelo ya naga mo gare ga bomorwa-rraarona.” Ke fa Jošua a ba abela boswa mo gare ga bomorwa-rraabo mogolo ka fa taelong ya Morena.


text:
Dikarolo di le some tsa wela mo go Manase jalo kwa ntle ga lefatshe la Gileate le Basane le le kwa moseja ga Joretane.


text:
Ka gonne bomorwadia Manase ba ne ba amogela boswa mo gare ga bomorwawe. Mme lefatshe la Gileate ya nna la bomorwa Manase ba bangwe.


text:
Mme molelwane wa ga Manase o ne o tswa kwa Asere, o ya kwa Migemethathe yo o mo ntlheng ya botlhabatsatsi ya Šegeme; molelwane o be o ya kwa ntlheng ya le le jang kwa baaging ba Ene-Thaphua.


text:
Naga ya Thaphua e ne ya nna ya ga Manase, mme motse wa Thaphua o o fa molelwaneng wa ga Manase ya nna wa ga Eferaime.


text:
Jaanong molelwane o ne o fologela kwa nokaneng ya Kana ntlheng ya borwa ya nokana eo. Metse mengwe ya teng ya ga Eferaime e ne e le mo gare ga metse ya ga Manase. Molelwane wa ga Manase o be o le mo ntlheng ya bokone ya nokana eo, o felela fa lewatleng.


text:
Naga ya Eferaime e ne e le kwa borwa, ya Manase e le kwa bokone. Lewatle e ne e le molelwane wa bone. Ba amana le Asere kwa bokone le Isašare kwa botlhabatsatsi.


text:
Mo nageng ya ga Isašare le ya ga Asere Manase a abelwa motse wa Betšheane le metsana ya ona le Ibeleame le metsana ya ona le baagi ba Dore le metsana ya ona le baagi ba Entore le metsana ya ona le baagi ba Thaenage le metsana ya ona le baagi ba Megito le metsana ya ona, meboto e meraro e.


text:
Mme Bamanase ba palelwa ke go thopa metse eo; ke ka moo Bakanana ba kgonneng go nnela ruri mo nageng eo.


text:
Jaanong Bajosefa ba bua le Jošua ba re: “Ke go reng, fa o re naya boswa jwa tengwa e le nngwe fela le kabelo e le nngwe fela, etswe rona re le morafe o mogolo, ka go re Morena o re tshegofaditse go fitlha jaanong?”


text:
Jošua a ba raya a re: “Fa lo le morafe o mogolo, tlhatlogelang mo sekgweng, lo ithemele manno teng mo nageng ya Baferesi le ya Barefaime, ka lo re, dithaba tsa Eferaime di lo pitlagantse.”


text:
Ke fa Bajosefa ba re: “Dithaba ga di re lekane, mme Bakanana botlhe ba ba agileng mo nageng ya leboa ba na le dikoloi tsa ntwa tsa tshipi, e bong ba ba mo Betšheane le mo metsaneng ya teng le ba ba mo leboeng la Iserele.”


text:
Mme Jošua a raya Bajosefa, e bong Baeferaime le Bamanase, a re: “Lo morafe o mogolo, lo na le thata e kgolo; ga lo ne lo fiwa kabelo e le nngwe fela.


text:
Mme lo tla abelwa naga ya dithaba; fa go le sekgwa, lo ithemele manno gore e nne ya lona go ya mafelelong a yona. Gonne lo tshwanetse go leleka Bakanana, le fa ba na le dikoloi tsa ntwa tsa tshipi, ba le thata.”


text:
E rile Baiseraele ba sena go thopa lefatshe, ba phuthegela botlhe kwa Silo, ba tlhoma Tempelana ya Boipontsho teng.


text:
Ke fa Jošua a raya Baiseraele a re: “Lo diega sebaka se se kana kang go ya go tsaya lefatshe le Morena, Modimo wa borraeno, o le lo fileng?


text:
Ntshang banna ba bararo mo lotsong longwe le longwe; ke tla ba roma gore ba nanoge ba ralale lefatshe, ba le kwale ka fa ba ka le abelwang ka teng, ba be ba boele kwano go nna.


text:
Lo fete lo le kgaoganye dikarolo tse supa. Juta o tla nna mo nageng ya gagwe kwa borwa le Bajosefa ba tla nna mo nageng ya bone kwa bokone.


text:
Mme lo kwale dikabelo tse supa tsa lefatshe, lo di tlise kwano go nna gore ke lo tlhamele tengwa fano fa pele ga Morena, Modimo wa rona.


text:
Gonne Balefi ga ba na kabelo ya naga mo go lona. Kana boswa jwa bone ke boperesiti jwa Morena. Gape Gate le Rubene le ba bontlhanngwe jwa lotso lwa ga Manase ba setse ba amogetse boswa jwa bone kwa botlhabatsatsi kwa moseja ga Joretane; ba bo filwe ke Moše, motlhanka wa Morena.”


text:
Ke fa banna bao ba nanoga go tsamaya. Ya re ba bolola go kwala lefatshe, Jošua a ba laela a re: “Yaang lo ralale lefatshe, lo le kwale, lo be lo boele kwano go nna, ke tle ke lo tlhamele tengwa fa pele ga Morena mono Silo.”


text:
Banna bao ba ya ba ralala lefatshe, ba le kwala ka fa metseng mo lokwalong, ba dira dikabelo tse supa ba be ba boela kwa go Jošua kwa bothibelelong jwa Silo.


text:
Ke fa Jošua a ba tlhamela tengwa mo Silo fa pele ga Morena; Jošua a abela Baiseraele lefatshe ka fa ba rulagantsweng ka teng.


text:
Ga tswa tengwa ya lotso lwa Babenyamene ka fa ditshikeng tsa bone: Naga e ba e amogetseng ka tengwa e ne e le fa gare ga Bajuta le Bajosefa.


text:
Molelwane wa bone mo ntlheng ya bokone o ne o tloga kwa Joretane; molelwane o be o tlhatlogela kwa mmotong ntlheng ya bokone ya Jerigo, o be o tlhatlogela mo dithabeng, o ya kwa bophirimatsatsi, o khutla mo sekakeng sa Bethawene.


text:
Go tswa teng molelwane o ne o fetela kwa Luse kwa ntlheng ya borwa ya mmoto wa Luse, e bong Bethele. Jaanong molelwane o fologela kwa Aterothe-Atare, o tlhatlogela kwa thabeng e e mo ntlheng ya borwa ya Bethorone yo o kwa tlase.


text:
Jaanong molelwane o ne o thelela, o fapogela kwa borwa mo ntlheng ya bophirimatsatsi go tswa kwa thabeng e e lebaganyeng le Bethorone ntlheng ya borwa, o ya o khutla kwa Khiriathe-Baale, e bong Khiriathe-Jearime motse wa Bajuta. Ke lone lotlhakore lwa bophirimatsatsi.


text:
Mo ntlheng ya borwa go tswa kwa bofelong jwa Khiriathe-Jearime molelwane o ne o tswa kwa bophirimatsatsi, o fetela kwa motsweding wa metsi a Nefethoa.


text:
Jaanong molelwane o ne o fologela kwa bofelong jwa thaba e e lebaganyeng le mogorogoro wa Morwa Hinome e e mo leboeng la Barefaime ntlheng ya bokone; o be o fologela kwa mogorogorong wa ga Hinome, o ya kwa mfapheng wa thaba ya Bajebusi mo ntlheng ya borwa, o be o fologela kwa motsweding wa Rogele.


text:
Jaanong o ne o thelela o ya kwa bokone, o fetela kwa Motsweding wa Letsatsi, o be o fetela kwa marakeng a dithako a a lebaganyeng le phata ya Adumime, o be o fologela kwa lefikeng la ga Bohane morwa Rubene.


text:
O be o fetele kwa bokone kwa dithabeng tse di lebaganyeng le lebala la Joretane o be o fologela kwa lebaleng leo.


text:
Jaanong molelwane o ne o fetela kwa ntlheng ya bokone ya Bethogola, molelwane o be o felela fa sekhutlong sa Lewatle la Letswai ntlheng ya bokone kwa bofelong jwa Joretane kwa borwa. Ke ona molelwane wa kwa borwa.


text:
Joretane ke molelwane wa teng mo ntlheng ya botlhabatsatsi. Ke yona naga ya Babenyamene ka fa ditshikeng tsa bone le melelwane ya yona mo tikologong.


text:
Mme metse ya lotso lwa Babenyamene ka fa ditshikeng tsa bone e ne e le Jerigo le Bethogola le Emeke-Kesise


text:
le Sela le Elefe le Jebusi, e bong Jerusalema le Gibeathe le Khiriathe. E ne e le metse e le 14 kwa ntle ga metsana ya yona. Ke yona kabelo ya Babenyamene ka fa ditshikeng tsa bone.


text:
Ga ba ga tswa tengwa ya bobedi ya ga Simeone ya lotso lwa Basimeone ka fa ditshikeng tsa bone, mme naga ya bone e ne e le mo gare ga naga ya Bajuta.


text:
Le metsana yotlhe e e mo tikologong ya metse eo go ya go fitlha kwa Baalathe-Bere yo e leng Rama wa kwa borwa. Ke yona kabelo ya lotso lwa Basimeone, ka fa ditshikeng tsa bone.


text:
Kabelo ya Basimeone e ne e le karolo ya kabelo ya Bajuta. Gonne Bajuta ba ne ba fetilwe ke naga e kgolo ya bone. Ka moo Basimeone ba amogela boswa mo gare ga naga ya bone.


text:
Tengwa ya boraro ya tswela Basebulone ka fa ditshikeng tsa bone. Molelwane wa naga ya bone o ne o fitlha kwa Sarite.


text:
Jaanong molelwane wa bone o ne o tlhatlogela kwa bophirimatsatsi kwa Marala, o fitlha kwa Dabešethe, o be o ya kwa nokeng e e mo ntlheng ya botlhabatsatsi ya motse wa Jokeneame.


text:
Mme go tswa kwa Sarite go ya kwa botlhabatsatsi molelwane o boela kwa nageng ya Kiselothe-Thabore; o be o fetela pele kwa Daberathe le go tlhatlogela kwa Jafia.


text:
Go tswa teng o ne o fetela kwa botlhabatsatsi kwa Gathe-Hefere le kwa Ethe-Kasine, o ya kwa Rimone, o be o sokologela kwa motseng wa Hanea.


text:
Jaanong molelwane o o potologa mo ntlheng ya bokone, o ya kwa Hanathone, o be o felela mo mogorogorong wa Ifethagele.


text:
Metse ya teng e le Katathe le Nahalale le Simerone le Itala le Betleheme, e bong metse e le 12 kwa ntle ga metsana ya yona.


text:
Naga ya bone e ne e fitlha kwa Thabore le kwa Sahasima le kwa Betšhemeše. Naga ya bone e be e felela kwa Joretane. E ne e le metse e le 16 kwa ntle ga metsana ya yona.


text:
le Alamelege le Ameate le Mišeale; e ne e fitlha kwa dithabeng tsa Karemele fa lewatleng le kwa Sigore-Lebenathe.


text:
Jaanong molelwane o ne o boela kwa botlhabatsatsi kwa Bethe-Dagone, o ama Sebulone le mogorogoro wa Ifethagele kwa bokone, o be o ya kwa Bethemeke le kwa Nehiele, o fetela pele mo ntlheng ya bokone kwa Kabule


text:
Jaanong molelwane o ne o sokologela kwa Rama le go fitlha kwa motseng o o femetsweng wa Tiro; molelwane o be o thelela o ya kwa Hosa, o be o felela fa lewatleng. Le Mahalebe le Agesibe


text:
Molelwane wa bone o ne o tswa kwa Helefe le kwa setlhareng sa eike se se kwa Saananime, o ya kwa Atami-Nekebe le Jabenele go fitlha kwa Lakhume, o felela kwa Joretane.


text:
Gape molelwane o ne o boela kwa bophirimatsatsi kwa Asenothe-Thabore; go tswa teng o ne o fetela pele kwa Hukoka, o amana le Sebulone kwa borwa, o amana le Asere kwa bophirimatsatsi; gape le Joretane kwa ntlheng ya botlhabatsatsi.


text:
le Ireone le Migetalele le Horema le Bethanathe le Betšhemeše. E ne e le metse e le 19 kwa ntle ga metsana ya yona.


text:
Mme naga ya Badane ya ba latlhegela. Ka moo Badane ba bolola, ba tlhasela motse wa Leseme, ba o thopa, ba o bolaya ka bogale jwa tšhaka, ba o rua, ba nna mo go ona. Mme Leseme ba o bitsa Dane ka leina la ga rraabo Dane.


text:
Jaanong e rile ba sena go fetsa go aroganya lefatshe ka fa dikabelong tsa lone, Baiseraele ba naya Jošua morwa Nune kabelo mo gare ga bone.


text:
Ka fa taelong ya Morena ba mo naya motse o a o kopileng wa Thimenatshera mo dithabeng tsa Eferaime. Jaanong a agelela motse oo, a nna mo go ona.


text:
Ke tsona dikabelo tse ba di abetsweng ke Eleasare moperesiti le Jošua morwa Nune le ditlhogo tsa ditshika tsa ditso tsa Baiseraele ka tengwa mo Silo fa pele ga Morena fa mojakong wa Tempelana ya Boipontsho. Ba fetsa jalo go abelana lefatshe.


text:
“Bolelela Baiseraele o re: ‘Supang metse ya botshabelo mo go lona e ke buileng le lona ka ga yona ka Moše


text:
gore yo o bolaileng motho ka go fosa, e se ka bomo, a tle a tshabele teng; metse eo e tla nna botshabelo jwa lona go tshaba mmusolosi wa madi.


text:
Jaanong yo o tshabelang kwa go mongwe wa metse eo a a eme fa mojakong wa kgoro ya motse, a bolele kgang ya gagwe mo ditsebeng tsa bagolo ba motse oo, mme a ba mo tsholele kwa go bone mo motseng, ba mo nee manno gore a nne nabo.


text:
Mme e re fa mmusolosi wa madi a mo latelela, a ba se ka ba neela mmolai mo diatleng tsa gagwe; gonne o bolaile mongwe ka ene ka go sa itse, o ne a sa mo tlhoa.


text:
Jaanong a a nne mo motseng oo go ya a be a eme fa pele ga phuthego go sekisiwa; go ya moperesiti yo mogolo yo o tla bong a le teng ka sebaka seo a be a swe. Ke gona mmolai a ka boelang kwa gae, a tsene mo motseng wa ga gabo le mo lapeng labo, mo motseng o o tshabileng mo go ona.’ ”


text:
Ke fa ba tlhaola motse wa Keteše kwa Galelea mo dithabeng tsa Nafetale le Šegeme mo dithabeng tsa Eferaime le Khiriathe-Areba o e leng Heberone mo dithabeng tsa Juta.


text:
Mme kwa moseja ga Joretane go lebagana le Jerigo kwa botlhabatsatsi ba supa Besere mo nageng mo lebaleng la lotso lwa Rubene le Ramothe kwa Gileate mo nageng ya lotso lwa Gate le Golane kwa Basane mo nageng ya lotso lwa Manase.


text:
Ke yona metse e e beetsweng Baiseraele botlhe le baeng ba ba nnang mo gare ga bone gore mongwe le mongwe yo o bolaileng motho a sa ikaelela a tshabele teng, mme a se ka a swa ka seatla sa mmusolosi wa madi, a ise a eme fa pele ga phuthego.


text:
Jaanong ditlhogo tsa ditshika tsa Balefi tsa atamela kwa go Eleasare moperesiti le kwa go Jošua morwa Nune le kwa ditlhogong tsa ditshika tsa ditso tsa Iseraele


text:
tsa bua nabo mo Silo mo lefatsheng la Kanana tsa re: “Morena o laetse ka Moše gore re fiwe metse go nna mo go yona le mafulo a yona a diruiwa tsa rona.”


text:
Ke fa Baiseraele ba naya Balefi metse eo le mafulo a yona mo nageng ya bone ka fa taelong ya Morena.


text:
Jaanong tengwa ya tswela ditshika tsa ga Kahathe, mme bomorwa Arone moperesiti ba e leng Balefi ba abelwa metse e le 13 ka tengwa mo lotsong lwa ga Juta le lwa ga Simeone le lwa ga Benyamene.


text:
Mme ba bangwe ba losika lwa ga Kahathe ba abelwa metse e le some ka tengwa ka fa ditshikeng tsa bone mo lotsong lwa ga Eferaime le lwa ga Dane le lwa bontlhanngwe jwa ga Manase.


text:
Ba losika lwa ga Geresone ba abelwa metse e le 13 ka tengwa ka fa ditshikeng tsa bone mo lotsong lwa ga Isašare le lwa ga Asere le lwa ga Nafetale le lwa bontlhanngwe jwa ga Manase kwa Basane.


text:
Ba losika lwa ga Merari ba abelwa metse e le 12 ka fa ditshikeng tsa bone mo lotsong lwa ga Rubene le lwa ga Gate le lwa ga Sebulone.


text:
Baiseraele ba naya Balefi metse eo le mafulo a yona ka go tlhama tengwa jaaka Morena a laetse ka Moše.


text:
Yona ya nna ya bomorwa Arone ba e leng ba ditshika tsa ga Kahathe mongwe wa bomorwa Lefi; gonne tengwa ya ntlha e ne e le ya bone.


text:
Bone ba abelwa motse wa ga Areba, rraagwe Enake, o e leng Heberone mo dithabeng tsa Juta le mafulo a ona mo tikologong ya ona.


text:
Mme masimo a motse oo le metsana ya ona ba ne ba di neile Kalebe morwa Jefune go nna boswa jwa gagwe.


text:
Bomorwa moperesiti Arone ba newa motse wa botshabelo jwa babolai wa Heberone le mafulo a ona le wa Lebena le mafulo a ona


text:
le wa Aine le mafulo a ona le wa Jota le mafulo a ona le wa Betšhemeše le mafulo a ona. Ke metse e e robongwe ya ditso tse pedi tseo.


text:
Ba bangwe ba losika lwa ga Kahathe, e bong Balefi ba ditshika tsa bomorwa Kahathe ba abelwa metse ya bone ka tengwa mo lotsong lwa Eferaime


text:
Ba newa motse wa botshabelo jwa babolai wa Šegeme le mafulo a ona mo dithabeng tsa Eferaime le wa Gesere le mafulo a ona


text:
Mo bontlhanngweng jwa lotso lwa Manase ba newa wa Thaenage le mafulo a ona le wa Ibeleame le mafulo a ona.


text:
Bageresone ba e leng ba ditshika tsa Balefi mo bontlhanngweng jwa lotso lwa Manase ba fiwa motse wa botshabelo jwa babolai wa Golane kwa Basane le mafulo a ona le wa Beešethera le mafulo a ona. Ke metse e mebedi.


text:
Mo lotsong lwa Nafetale ba fiwa motse wa botshabelo jwa babolai wa Keteše mo Galelea le mafulo a ona le wa Hamothe-Dore le mafulo a ona le wa Karethane le mafulo a ona. Ke metse e meraro.


text:
Mme Balefi ba bangwe gape ba ditshika tsa Bamerari mo lotsong lwa Sebulone ba fiwa wa Jokeneame le mafulo a ona le wa Karetha le mafulo a ona


text:
Kwa moseja ga Joretane go lebagana le Jerigo mo lotsong lwa Rubene ba fiwa motse wa botshabelo jwa babolai wa Besere le mafulo a ona le wa Jahase le mafulo a ona


text:
Mo lotsong lwa Gate ba fiwa motse wa botshabelo jwa babolai wa Ramothe kwa Gileate le mafulo a ona le wa Mahanaime le mafulo a ona


text:
Metse yotlhe ya Bamerari ka fa ditshikeng tsa bone ba e leng ba ditshika tsa Balefi ba bangwe ke metse e e 12 e ba e bonyeng ka tengwa.


text:
Motse mongwe le mongwe wa metse eo wa bo o na le mafulo a ona mo tikologong ya ona. Go ne go ntse jalo mo metseng eo yotlhe.


text:
Morena o ne a naya Baiseraele lefatshe lotlhe jalo le a neng a le ikanetse borraabo go le ba naya. Ba le rua, ba nna mo go lone.


text:
Morena a ba naya boikhutso mo ntlheng tsotlhe fela jaaka a ikanetse borraabo, go se na ope mo babeng botlhe ba bone yo o ka emelanang nabo. Morena a neela baba botlhe ba bone mo diatleng tsa bone.


text:
Ga go a ka ga tlhaela sepe sa tse di molemo tse Morena o neng a di solofeditse Baiseraele. Tsa dirafala tsotlhe.


text:
a ba raya a re: “Lo tshegeditse tsotlhe tse Moše, motlhanka wa Morena, o di lo laetseng, lwa utlwa lentswe la me mo go tsotlhe tse ke di lo laetseng.


text:
Ga lo a ka lwa tlogela ba ga lona mo malatsing a mantsi go fitlha letsatsing la kajeno; lo dirile ka tshwanelo ka fa taolong ya Morena, Modimo wa lona.


text:
Mme jaanong Morena, Modimo wa lona, o ikhutsisitse ba ga lona jaaka a ne a ba solofeditse. Ka moo he sokologang lo boele kwa malapeng a lona kwa lefatsheng la boswa jwa lona jo Moše, motlhanka wa Morena, o bo lo neileng kwa moseja ga Joretane.


text:
Fela lo ele tlhoko thata go dira ka fa taolong le ka fa molaong tse Moše, motlhanka wa Morena, a di o laetseng, gore lo rate Morena, Modimo wa lona, lo sepele mo ditseleng tsotlhe tsa gagwe, lo tshegetse ditaolo tsa gagwe, lo mo ineele, lo mo direle ka bojotlhe jwa dipelo tsa lona le jwa mewa ya lona.”


text:
Moše o ne a neile ba bontlhanngwe jwa lotso lwa Manase boswa kwa Basane; mme Jošua ene a naya ba bontlhanngwe jo bongwe jwa lone boswa mmogo le ba ga bone ka kwano ga Joretane mo ntlheng ya bophirimatsatsi. Le gona ya re Jošua a ba naya tsela gore ba boele kwa malapeng a bone, a ba tshegofatsa,


text:
a ba raya a re: “Boelang kwa malapeng a lona ka dikhumo tse dikgolo le ka diruiwa tse dintsi thata le ka selefera le ka gouta le ka kgotlho le ka tshipi le ka diaparo tse dintsi gagolo, lo kgaogane tse lo di thopileng mo babeng ba lona le ba ga lona.”


text:
Ke fa Barubene le Bagate le ba bontlhanngwe jwa lotso lwa Manase ba tlogela Baiseraele kwa Silo yo o mo lefatsheng la Kanana, ba boela kwa lefatsheng la Gileate kwa lefatsheng la boswa jwa bone le ba agileng mo go lone ka fa taelong ya Morena ka Moše.


